
STASIO ŠALKAUSKIO FILOSOFIJA 


Stasys Šalkauskis — filosofas sistematikas. Visos jo knygos, 
straipsniai, paskaitų kursai ir net proginės kalbos remiasi griež- 
tų loginiu karkasu, kurį paryškina smulki dalių, skyrių ir pos- 
kyrių artikuliacija — pakanka pasižiūrėti į bet kurio jo veikas 
lo turini ar paskaitų kurso programą. Šalkauskis pirmiausia su- 
darydavo smulkų veikalo planą, tik paskui imdavo jį realizuo- 
ti. Tačiau šie planai anaiptol ne visi buvo įgyvendinti. Griežti 
karkasai’ dažnai likdavo neužpildyti. Šiam sistematikui nebuvo 
lemta sukurti įr filosofijos sistemos, 

Galima pabandyti rekonstruoti Šalkauskio filosofinių pažiū- 
rų visumą. Vienoms šios visumos dalims atkurti yra daugiau 
medžiagos, kitoms mažiau arba tik nuotrupos. Tačiau svarbes- 
nis yra kitas rekonstrukcijos tikslas; mėginti atkurti ne rea- 
lią, plačiau ar siauriau išdėstytą filosofijos sistemą, bet menamą 
visumą, kurios Šalkauskis nėra išdėstęs jokiame tekste, bet 
kurią suponuoja visi jo tekstai, Tokia rekonstrukcija turėtų 
išryškinti pradus, kurie organizuoja visą Šalkauskio filosofinį 
darbą, pamatinį filosofinį rūpestį, grūdą, iš kurio jo filosofija 
auga, ir tuo būdu padėti suprasti jo filosofinių tyrinėjimų ti- 
krąją vietą ir prasmę. Žinoma, ši rekonstrukcija neįmanoma be 
pirmosios — be Šalkauskio filosofijos apybraižos, kad ir trum- 
piausios. O pradėti tenka nuo jo filosofijos evoliucijos, 

Stasys Šalkauskis susidomėjo filosofija studijuodamas Mas- 
kvos universitete. Didžiausi jo jaunystės autoritetai buvo Er- 
nestas Hello ir Vladimiras Solovjovas, likę jam svarbūs ir vė- 
liau. Prancūzų katalikiškojo polemisto eseistinio pobūdžio filo- 
sofavimas darė Šalkauskiui didelį įspūdį autoriaus idėjiniu ap- 
sisprendimu chaotiškame šiuolaikinės minties pasaulyje. Tačiau 
pagrindą jo paties filosofiniam mąstymui davė sistemingos žys 
miojo rusų idealisto idėjos. 

1913—1914 m. „Draugijoje“ buvo paskelbta straipsnių serija, 
bendrai pavadinta „Bažnyčia bei kultūra“. Šioje studijoje, taip 
pat laiškuose Adomui Jakštui-Dambrauskui Šalkauskis, artimai 

sekdamas Solovjovo filosofija, iš esmės pirmą kartą mėgino 
sistemingai išdėstyti savo filosofines pažiūras, Tuo metų Šal- 
kauskis pabrėžia žinijos — visų pirma teologijos ir filosofijos — 
vienybę. Ši vienybė remiasi tuo, kad „viena įr ta pati tiesa 
sudaro kaip teologijos, taip ir filosofijos turinį“ (12, 18), nors 
šios disciplinos ir skirtingu būdų ją nagrinėja, Skiriasi ir jų 
objektai: „Viršprigimtosios tvarkos, kaipo tokios, pažinimas su- 
daro teologijos uždavinį, prigimtosios tvarkos pažinimas — moks- 
lo, o gi tųdviejų tvarkų sintezėn sudėstymas yra specitiškas 
filosofijos tikslas" (12, 19). 

Taigi jaunasis Šalkauskis skiria filosofijai ypatingą vietą 
žinijos sistemoje ir ypatingą uždavinį: „filosofija jungia sinte- 
zėn viršprigimtąją tvarką su prigimtąja“ (12, 18). Šio filosofijos 
uždavinio kontekste Šalkauskis išskleidžia savo pirmosios filo- 
sofinės studijos problemą, Sekdamas Solovjovu, abu būties 
sluoksnius — viršprigimtąją ir prigimtąją tvarkas Šalkauskis 
traktuoja dinamiškai — kaip savarankiškus visavienybės tapsmo 
pradus. Tuo būdu jis kuria savo istorijos filosofijos apybraižą. 
" „Kadangi pažanga viršprigimtojoje tvarkoje apsireiškia religijos 
formoje, o pažanga prigimtojoje tvarkoje — kultūroje, tai reli- 
gijos (kurios visas turinys, pasak Šalkauskio, glūdi Bažnyčio- 
je.— A. S.) ir kultūros sintezė sudaro artimesnį filosofijos užda- 
vinį“ (12, 19), Universalus filosofinis studijos pobūdis ypač ryš- 
kus ne iš „Draugijoje“ spausdinto, bet iš rankraštinio jos va- 
rianto *. | 
- Jau šiuo metu išryškėja svarbus Šalkauskio filosofijos bruo- 
žas — lygiagrečiai su būties sąranga, svarstoma istorijos filoso- 
fijos kontekste, eina, o neretai su ja sutampa savotiškas „sub- 
jektyvus" jos atitikmuo — vadinamojo gyvenimo sąranga. Filo- 
sofijos vieta apibrėžiama abiejose šiose plotmėse kartu. Gyve- 
nimo požiūriu samprotaudamas, Šalkauskis teigia: „Visiškas 
<...> intelektualio žmogaus instinkto patenkinimas tegali at- 
šieiti filosofijos srityje, nes tiktai pirmųjų dviejų rūšių (teolo- 
gijos ir mokslo.— A. S.) žinijos sintezė, pasiekiamą filosofijoje, 
apima visą žmogaus gyvenimą <.:;:>" (12, 18): Jo gyvenimo 
samprata šiuo metu dar gerokai nenusistovėjusi — ji svyruoja 
tarp asmeninės egzistencijos prasmės, ryškios ir kasdieninėje 
vartosenoje, kai kalbama, pavyzdžiui, apie filosofijos reikšmę 
gyvenimui ir, sakytume, praktinės filosofijos termino prasmės, 
kai gyvenimas suprantamas kaip būties sąrangos atitikmuo, sa- 

* Beje, yra išlikęs ir penktosios, nebeišspausdintos studijos dalies 
rankraštis bei planai, iš kurių matyti, kaip buvo numatoma darbą tęsti. 
Net ir tos Vilniaus Universiteto Bibliotekos rankraštyne saugomos 
rankraščio dalys, kurios buvo spausdintos, vertos filosofijos istorikų dė- 
mesio, — jame yra išlikę „Draugijos“ redaktoriaus A. Jakšto-Dam- 
brausko gana energingo įsikišimo į autoriaus tekstą pėdsakai. Kartu 
su jų korespondencija šie tekstai gana gerai dokumentuoja jaunojo Šal- 


kauskio filosofavimo motyvus ir jo filosofinių pažiūrų svarbiausius bruo- 
žus. 

votiškos antros ontologijos, skleidžiamos praktinės filosofijos 
plotmėje ir jos priemonėmis, dalykas, Šios dvi gyvenimo pras- 
mės glaudžiai siejasi, netgi susilieja, tačiau jas vis dėlto galima 
analitiškai atskirti. 

Asmenine egzistencine prasme vartodamas gyvenimo ter- 
miną Šalkauskis ne kartą pabrėžė, kad filosofija jam yra bio- 
grafinis aktas, biografijos dalis. Jis rašė A. Jakštui-Dambraus- 
kui: „mano meilė prie filosofijos plėtodavosi gretimai su tuom, 
kaip jinai atsakydavo į mano dvasios abejojimus“ (12, 19). Bū- 
damas gimnazistas, jis suabejojęs Dievo buvimu ir teigiamai 
apsisprendęs tik baigdamas universitetą — pagelbėjusios Solov- 
jovo filosofijos studijos. Vėliau kilusios abejonės dėl blogio 
vietos pasaulyje, t. y. iškilęs svarbiausias teodicėjos klausimas, 
Jis įveikęs ir šią abejonę, o tai vėlgi siejęsi su filosofine veikla, 
„Nujaučiau tuomet didelį dvasios pakėlimą, per kurį sumaniau 
Bažnyčios įr kultūros sintezę. <...> Atsakymas buvo toks: jei- 
gu Dievas iš tikro apgali mūsų pasaulį, tai Bažnyčia ir kultūra 
susideda ne tik teoretiškon, bet ir praktiškon sintezėn (t. y. jų 
santykio problema sprendžiama ne tik filosofiškai svarstant, bet 
ir praktiškai renkantis.— A. S.): genijus ir šventumas yra norma 
mūsų veiktinojo gyvenimo" (12, 21). 

Praktinio apsisprendimo klausimas nuolat rūpėjo Šalkauskiui 
ir vėliau. 1918.4.16 laiške J. Tumui-Vaižgantui jis pats vadina 
savo požiūrį „pesimistišku optimizmu“. Šis požiūris remiasi tuo, 
kad gyvenimo apraiškos vertinamos ,„Apokalipsės šviesoje“, 
būtent prieinama prie išvados, kad „prigimtojoje tvarkoje per- 
gali blogis, užtat viršprigimtinėje — gėris; tačiau amžinybės 
tvarka nuveikia prigimtąjį mūsų pasaulį per katastrofingąjį jojo 
sudužimą". Apokaliptinis požiūris sudaro Šalkauskio istorijos 
filosofijos pagrindą. „Tai, kas atsitiko Kristaus kūne individua- 
liniu būdu, tur įvykti žmonijos istorijoje visuotinuoju būdu per 
Jojo Bažnyčią, nes tik tuomet viršprigimtinė tvarka pajėgs ga- 
lutinai įveikti prigimtąją, tik tuomet atpirkimo auka ras savo 
visuotinąjį įvykdymą", Istorijos filosofijos svarstymai savo ruož+ 
tu parengia asmeninį pasirinkimą. „Mūsų pasaulio" apokaliptinio 
sudužimo būtinybę Šalkauskis vadina „baisia tiesa". Tam, kad 
su ja sutiktume, reikia nemaža drąsos, bet tai yra „Krikščionies 
prievolė" ir „jo gyvenimo kryžius“. Šis pasirinkimas turį net: 
stoišką fatalumo atspalvį: „<...> kadangi kitos išeities nebė- 
ra, tai dera šita pareiga sąmoningai pildyti, norint greičiau pa-- 
siekti galutinąjį tikslą“ (8, 529). i 

Laiške J. Tumui-Vaižgantui Šalkauskis plėtoja antrąją, teo-: 
rinę gyvenimo sąvokos prasmę, iš esmės jau Nnužymėdamas 
savo gyvenimo filosofijos kontūrus. Jis rašo apie trilypę gy-, 
venimo sąrangą, kuri atitinka būties sąrangą: „Zmogaus gyvė-; 
nimas, vieningas savo esmėje, gali būti matomas trimis žvilg- 
sniais, t. y, žiūrint dvasios, kūno ar jųdviejų santykių. Pirmas 

žvilgis apima religijos sritį, antrasis — ekonomikos (t. y. 
ūkio.— A. S.) plotą ir trečiasis, plačiai tariant,— kultūros sritį, 
nes kultūra yra materialinio gyvenimo kultivavimas dvasios 
reikalavimais" (8, 536). 


> + 2 

Savo rašinyje „Bažnyčia bei kultūra" Šalkauskis jautėsi iš- 
dėstęs „prirengiamai — programinę" dalį darbo, kuriam sakėsi 
norįs „tarnauti per visą savo gyvenimą" (12, 21). 1914 metais jis 
galvojo pasirinkti šią temą doktoratui. Šio sumanymo, matyt, 
kurį laiką dar neatsisakė, nes yra išlikęs išplėstinis veikalo, 
pavadinto „Bažnyčia ir kultūra", planas lygiagrečiai rusų ir 
prancūzų kalbomis, datuotas 1916—1917 metais ir plėtojantis 
„Draugijoje“ spausdinto bet taip ir neužbaigto darbo idėjas. 

Vėliau Šalkauskis labai kritiškai vertino savo ankstyvąsias 
filosofines pastangas — studiją „Bažnyčia bei kultūra“ jis va- 
dino „diletantiško filosofavimo padaru“ (10, 36) ir teigė, kad 
šiame rašinyje reiškęsis „nesąmoningas filosofavimas“, kuris 
„Tacionalizuoja teologijos dalykus ir mistifikuoja filosofijos da- 
lykus“ (9, 176). Laiške A, Jakštui-Dambrauskui Šalkauskis rašė 
atlikęs „griežtą savo pasaulėžiūros reviziją" (12, 40), o „Logoso“ 
žurnale išspausdintame „Autokritikos žodyje", atsiribodamas nuo 
ankstyvosios studijos metafizinių pagrindų, skelbė: „charakte- 
xizuojant mano metafizines pažiūras, <...> dabar jau nebega- 
lima remtis mano rašiniu „Bažnyčia bei kultūra“ <...>“ (10, 
36—37). Šios kritinės distancijos atsiradimą lėmė, galima sakyti, 
svarbiausias posūkis Šalkauskio filosofinėje biografijoje, susi- 
jęs su jo studijomis Fribourgo universitete 1916—1920 metais. 

Šis posūkis įvyko ne iš karto. 1917 metais seminare skaity- 
tame pranešime „Tikėjimas ir scholastinė filosofija“ Šalkauskis 
Tašė: „einant scholastinės filosofijos kursą, man susidarė įspū- 
dis <...>, kad scholastika neduoda tikėjimo ir proto sintezės, 
Kartais man atrodo, kad baimindamasi mistinio subjektyvizmo, 
scholastika lieka pernelyg pažeidžiama abstrakčiam intelektua- 
Hzmui. O tuo pat metu sukibimas su tikėjimu be plataus gno- 
seologinio pagrindo daro tikėjimą pernelyg dogmatišku" (6, 5— 
6). Tokią sintezę, tuo metų manė Šalkauskis, duodantį solovjo- 
viškoji racionalaus, empirinio ir mistinio pažinimo darnos idėja. 
Savo dvasios būseną tarp „seno, jau nusistovėjusio įsitikinimo“, 
susidariusio Solovjovo lektūros pagrindu, ir „naujų įspūdžių“, 
patirtų Fribourgo universitete, kuriems „dar nebuvo laiko krista- 
lizudtis ir susilieti su senuoju <...> įsitikinimu“ (6,6—7), Šal- 
kauskis savo pranešime apibūdino žodžiu „dvejonė". 

Šios dvejonės išsisklaidė, nors ir ne iš karto. Rašydamas 
daktaro disertaciją apie pasaulio sielos sampratą Solovjovo fi- 
losofijoje, Šalkauskis manė, kad jam „pasiseks šį-tą naujo pri- 
rodyti Eribourgo scholastikams ginant Solovjovo koncepciją“ (12, 
40). „Autorius beveik iki pat (darbo— A. S.) galo, būtent ne- 


prieidamas tik kritiškosios jo dalies, turėjo vilties apginti Solov- 
jovo koncepciją <...>" (9, 175). Tačiau artėjant prie pabaigos, 
„teko skaudžiai patirti, kad mano rūmai iš vidaus patys nebe- 
silaiko". Pagaliau ties kritiniu skyriumi, kaip rašo pats Šalkaus- 
kis, „Nusitvėręs šv. Tomo pagalbos pabandžiau visą dalyką 
išaiškinti ir čia tik supratau tiesiog begalinę Akviniečio logikos 
jėgą: nuo šito laiko esu linkęs laikyti tomiškąją filosofiją di- 
džiausių žmogaus proto stebuklu“ (12, 40). 

Tad įvyko posūkis — daktaro disertacija pasidarė „tiek dė- 
kingumo, tiek ir emancipacijos išraiška atžvilgiu į filosofą, ku- 
ris pirmas yra sužadinęs autoriuje filosofijos meilę įr pakreipęs 
ji į savo Minties vagą. Sužavėtas plačių sintetinių Solovjovo 
užsimojimu, autorius bandė išaiškinti ir pateisinti centrinę in- 
tuityvinio jo sintetizmo koncepciją <...>. Tačiau kai teko 
viskas suimti krūvon, autoriui galutinai paaiškėjo, kad Solovjo- 
vo koncepcija apie pasaulio sielą negali būti pateisinta kritiš- 
kosios minlies šviesoje“ (9, 175). Šalkauskio disertacijoje išdės- 
tyta kritika, kad ir labai lakoniškai, bet iš esmės liečia ne tik 
tam tikrą — pasaulio sielos — koncepciją, bet ir patį Solovjovo 
tilosoiavimo būdą bei jo metafizikos principus. 

Kas gi ta kritiškoji mintis, į kurią apeliuoja Šalkauskis? 
Fribourge jis studijavo katalikiškamę tarptautiniame universi- 
tete, kuris vadovavosi scholastinės filosofijos atgaivinimo pro- 
grama, Išlikusios Šalkauskio konspektų bei bibliografinių už- 
rašų nuotrupos rodo, kad jo filosofinių studijų pagrindą sudaro 
D. J. Mercier, A. G. Sertillanges, D. Nys, M. de Wulf ir kitų 
sistemingi  neoscholastiniai gnoseologijos, ontologijos etikos, 
estetikos, logikos, kosmologijos, filosofijos istorijos vadovėliai 
ir paskaitos, taip pat specialūs mokomieji filosofijos žody- 
nai. Pasak jo bendramokslio K. Pakšto, labiausiai Šalkauskis 
vertinęs profesorių M. de Munnyncką (5, 194). Kaip tik 
neoscholastika buvo tikroji Šalkauskio filosofinė mokykla — 
suformavo jo filosofavimo principus ir pagrindus, kurie, ga- 
lima sakyti, nebesikeitė, o tik buvo taikomi nagrinėti toms 
probleminėms sritims, su kuriomis Šalkauskis susidurdavo. Šių 
principų Šalkauskis kritiškai nebesvarstė, bet prireikus postu- 
luodavo savo darbuose kaip philosophia perennis — amžinosios 
ar patvariosios, anot Stasio Ylos, filosofijos plėtros dabartinio 
etapo tvirtas išvadas. Šiais principais jis rėmėsi sistemingai plė- 
todamas tam tikras filosofinės sistemos disciplinas: daugiausia 
kultūros filosofiją ir estetiką, taip pat pedagogikos teoriją. Jie 
suteikė Šalkauskio darbams solidžią, nors tematiškai gana siau- 
rą aristotelinę-tomistinę bazę,— jis nuolat naudodavosi hilemor- 
fizmo principų, vadinamosiomis keturiomis aristotelinėmis prie- 
žastimis ir kita kuo. Šiais principais remdamasis, Šalkauskis ėjo 
prie tų filosofijos sistemos dalių, kurių neoscholastika kaip tik 
sistemingiau nenagrinėjo. Antra vertus, jis netęsė nusistovė- 
jusių neoscholastinių disciplinų darbų, kaip kad, sakykime, Pra- 

nas Kuraitis,— Šalkauskis neparašė nei ontologijos, nei gnoseo- 
logijos, nei etikos veikalų, sporadiškai išdėstė tik vieną kitą 
šių filosofinės sistemos dalių fragmentą. 

Šalkauskis anksti suformulavo savo filosofinio darbo progra- 
mą. Išliko 1919.05.06 datuotas lapelis, pavadintas „Pageidauja- 
mieji darbai" (7). Programa apima filosofijos sistemą, visuotinės 
filosofijos antologiją, lietuvišką filosofijos terminiją, kai kurias 
specialias filosofijos ir visuomeninio gyvenimo problemas bei 
jų praktinio įgyvendinimo priemones ir kita. Šalkauskio mąs- 
iysenai perprasti svarbi detalė yra šių pageidaujamų darbų sub- 
jekto neapibrėžtumas —iš esmės tai visos lietuvių filosofinės 
kultūros plėtojimo programa, o kartu Stasio Šalkauskio asme- 
ninės veiklos ar net filosofinio gyvenimo programa. Abiem 
požiūriais ji yra nepaprastai talpi — Lietuvos filosofinė kultūra 
anaiptol dar nėra jos įgyvendinusi, o paties Šalkauskio teorinė 
ir praktinė veikla beveik ištisai telpa šios programos nubrėžtuo- 
se rėmuose. Taigi savo gyvenimo programą Šalkauskis, galima 
sakyti, užbrėžė jau 1919 metais, beliko ją vykdyti, kiek leis 
jėgos. 1926 metų laiško seseriai Antoninai Šalkauskaitei nuo- 
trupoje atpažįstame įš esmės tą pačią filosofinę programą. - 

* * s 


1921 metais Šalkauskis pradėjo dėstyti Kauno Aukštuosiuose 
kursuose, o 1922 m.— įsisteigusio Lietuvos Universiteto Teolo- 
gijos-filosofijos fakultete filosofines disciplinas, jų tarpe „Fi- 
losofijos įvadą“. Tuo pat metu jis parašė keletą tekstų, kuriuose 
aiškino, kas yra filosofija. Jau subrandintą filosofijos sampratą 
Šalkauskis skleidžia daugiausia kalbėdamas apie filosofijos ir 
mokslo santykį bei filosofijos ir gyvenimo santykį. Iš esmės 
pirmasis klausimas liečia filosofinio mąstymo specifiką, antra- 
sis — pasaulėžiūrinę filosofijos reikšmę. 

Aptardamas filosofijos objektą, Šalkauskis atkreipia dėmesį 
į tai, kad materialinių ar turinio požiūriu šis yra neapi- 
brėžtas: „Visa, kas yra, kas pažįstama, veikiama ar kuriama, — 
visa tai gali būti filosofijos tiriama reflektyvinio proto šviesoje" 
(p. 31) *. Filosofijos specifika priklauso ne nuo objektų, kuriuos 
ji nagrinėja, bet nuo ypatingo jos požiūrio į objektus. Koks gi 
tas požiūris? Svarbiausia filosofijos ypatybė — kad ji „siekia 
pastarųjų (objektų.— A. S.) per pažinimą tolimiausių, pirmuti- 
nių, arba visuotinų, priežasčių“ (p. 31). Šalkauskis artimai seka 
aristoteline filosofijos aptartimį, suformuluota viduramžių scho- 
lastikų: filosofija yra scientia rerum omnium per causas ultimas 
arba „visų daiktų pažinimas iš tolimiausių priežasčių“ (p. 76). 
Jos specifika brėžiama priešpriešinant filosofiją specialiesįems 
mokslams. Toks klausimo kėlimas turį ilgą istoriją — jo pradžią 
galima įžvelgti jau aristotelinėje fizikos — metafizikos priešsta- 


* S. Šalkauskio veikalų, spausdinamų šioje knygoje, nurodomas tik 
puslapis. 

toje. Mokslai tiria artimąsias, filosofija — tolimiausias priežastis, 
mokslai yra specialūs, filosofija — universali. „Specialūs mokslai 
turi savo materialinių objektu vieną kurią tikrumos dalį <...>; 
bendrasis bej visuotinasis mokslas turi savo materialinių objek- 
tu tikrumos visumą, kurią tyrinėja bendrais atžvilgiais“ (p. 66), 
Kad šis tradicinis skyrimas vis dėlto priklauso kaip tik 
mūsų laikams, aiškiai rodo istorizmo patyrimą apibendrinantis 
jo traktavimas. Mokslų ir filosofijos sričių Šalkauskis nelaiko 
nekintamomis — jų kompetencijos vis perskirstomos, kas anks- 
čiau priklausė filosofijai, atitenka mokslui. Filosofas pabrėžia, 
kad filosofija turinti derinti, sintezuoti specialiųjų mokslų duo- 
menis, jungti juos į sistemą. 

Vis dėlto galima teigti, kad artimesniųjų ir tolimiausiųjų 
priežasčių priešpriešinimas nepakankamai plastiškai išreiškia, 
ką Šalkauskis laiko filosofijos specifika. Jo pamatinę mintį 
greičiau temdo teiginiai, kad mokslas nuo artimesniųjų prie- 
žasčių laipsniškai „kyląs“ prie tolimesniųjų, o filosofija duo- 
danti mokslui savo išvadas, taigi prie jo „besileidžianti“, kad 
iš principo mokslas ir filosofija esą neprieštaringi tarpusavyje 
ir jie vienas kitą papildą. Tai temdo, nors ne visai užgožia 
faktą, kad tolimiausios priežastys, šiaip ar taip, yra spekulia- 
tyvinės priežastys, ir kaip tik šitai tradicinės metafizikos kalba 
išreiškia filosofinio tyrimo specifiką. 

Tai labai aišku, kai Šalkauskis pateikia filosofavimo apibrėž- 
tį, atsekama europinio mąstymo istorijoje nuo pat pradžios, 
nuo ikisokratikų: „Tasai atžvilgis, kuriuo filosofija tyrinėja 
materialinį savo objektą, arba visus daiktus, pažintinus proto 
šviesoje, yra daiktų pažinimas iš pradų, arba pagrindų <...>. 
Kalbamieji pagrindai, arba pradai, faktinai yra ne kas kita, kaip 
pirmutinės ir tolimiausios daiktų priežastys“ (p. 80). Kaip tik 
šios pamatinės apibrėžties akiratyje Šalkauskis konkretina, kas 
yra tos „pirmutinės“ (nes jos sutampa su būties pradais), o 
kartu „tolimiausios“ (nes jos yra būties mąstymo rezultatai, ar 
tikslai), pasinaudodamas savo filosofinės mokyklos teikiamomis 
konceptualinėmis priemonėmis. Nagrinėti kokį nors objektą fi- 
losofiškai — vadinasi, skleisti jo „pirmutines“, o kartu —,„ toli- 
miausias" priežastis. Pastarųjų, pasak Aristotelio, yra keturios — 
vykdomoji (causa efficiens), materialinė (causa materialis), for- 
malioji (causa formalis) ir siekiamoji arba tikslo (causa finalis). 
Todėl „kai yra statomas paklausas, kas yra pasaulis, ieškoma 
materialinė bei formalinė priežastis, t. y. iš ko pasaulis suside- 
da <...>, Kai yra statomas paklausas, iš kur pasaulis atsirado, 
yra ieškoma jo vyriausioji vykdomoji priežastis; ogi kai yra 
statomas paklausas, kur pasaulis vyksta, yra ieškoma jo galu- 
tina siekiamoji priežastis“ (p. 61). 

Ypač Šalkauskiui rūpėjo filosofijos ir gyvenimo santykis, 
arba pasaulėžiūrinė filosofijos reikšmė. Priešais sveiko proto 
principą: „pirma reikia gyventi, paskui filosofuoti“ jis kelia 

atvirkštinį: „Jei kalbėsime ne apie gyvenimą apskritai ( t. y. 
pliką gyvos būtybės egzistavimą, gyvastį — A. S.), bet apie 
<...> gyvenimą, kuris privalu Žmogui gyventi, <...> reiks 
jau primum philosophari, kad deinde vivere <...>“ (p. 29). 
Taigi klausimo apie filosofijos reikšmę pagrindą sudaro speci- 
fiškai žmogiškos egzistencijos perspektyva. Ši perspektyva nu- 
statoma postuluojant privalomybės matmenį gyvenime, kuris yra 
bendras žmogui ir kitoms gyvoms būtybėms. 

Svarstydamas detaliau filosofijos reikšmę ypatingam — žmo- 
giškam — gyvenimui, Šalkauskis visų pirma skiria pasaulėžiūrą, 
paremtą tradicija, nuomone arba, kaip jis sako, įsitikinimu, 
ir pasaulėžiūrą, grindžiamą racionaliu, reflektyviu svarstymų 
arba, jo žodžiais tariant, įsitikrinimu. Protas, apskritai imant, 
savaip grindžia ir viena, ir kita, tačiau kadangi „filosofija kelia 
į aukščiausią sąmoningumo laipsnį žmogaus proto pareigas“, ji 
aktyviai veikia žmogaus apsisprendimas — nuo filosofijos pri- 
klauso „žmogaus nusistatymas gyvenime". Tai galų gale ir łe- 
mia filosofijos pasaulėžiūrinę reikšmę: „filosofija, kuri iš pa- 
reigos tarnauja tiesai, padaro žmogų laisvesnį, ir tai vienas 
didžiausiųjų jos nuopelnų žmogaus gyvenime" (p. 36). 

Su filosofijos specifikos klausimu organiškai siejasi filosofi- 
jos sistemos klausimas. Šalkauskio filosofijos sistemos sampra- 
tos nėra reikalo čia plačiau dėstyti — patogiau pasižiūrėti į „Fi- 
losofijos įvado“ gale pateiktą jos schemą ir tos schemos paaiš- 
kinimus. Tai tradicinė, nuo Leibnizo ir Wolffo einanti schema. 
Teorinės filosofijos skaidymas tiesiogiai kartoja Ch. Wolifą *. 
Mums pakanka atkreipti dėmesį į pamatinį — teorinės ir prak- 
tinės filosofijos skyrimą, labiausiai į tai, kad pirmosios svar- 
biausioji dalis yra ontologija, o antroji aiškinama vokišku žo- 
džiu Lebensanschauung. 


* + * 


Ontologijos Šalkauskis plačiau neišdėstė. Dėl to svarbu at- 
kreipti dėmesį į jos nuotrupas, išbarstytas įvairiuose veikaluo- 
se. Labai reikšminga yra „Bendrosios estetikos" atkarpa, kurios 
pradžioje Šalkauskis sako, kad „tiesa, gėris ir grožis tėra vien 
įvairūs atžvilgiai vienos ir tos pačios esybės" (p. 511), Esybę 
Šalkauskis „Bendrojoje filosofijos terminijoje“ aiškina prancūzų 
être, vokiečių Sein ir Seiende, rusų 6birue įr cyųee ati- 
tikmenimis. Esybė yra tai, ką dabar vadintume būtybe. Tačiau 


* Beje, šį skaidymą paveldi ir Kantas (žr. 3, 576—577). Be ontolo- 
gijos, arba bendrosios metafizikos, Šalkauskis į filosofijos sistemą sudeda 
dar tris teorinės filosofijos dalis — „specialiąsias“ metafizikas: psicholo- 
giją, tiriančią psichinę žmogaus prigimtį, kosmologiją, nagrinėjančią 
fizinį pasaulį, ir teodicėją (taip, sekdamas prancūziškąja tradicija, jis 
šiuo atveju vadina prigimtinę teologiją), kuriai rūpinti „pirmoji pasau- 
lio priežastis“ (p. 104). Bent kiek plačiau Šalkauskis šių disciplinų ne- 
plėtojo. 

Šalkauskis šiuos dalykus skiria ir jų santykį aptaria taip: „būtis 
<...> reiškia giliausią buvimo pagrindą; būlis tam tikra pras- 
me yra pastatoma prieš esmę, kurį reiškia giliausią esybės tu- 
rinj, Esybėje skiriama esmė, t. y. tai, dėl ko jinai yra tas, kas 
iš tikro yra, ir būtis, t. y. tai, dėl ko esmė esybėje pasireiškia 
buvimu. Esybė yra visa tai, kas kuria nors prasme yra; nuo 
jos reikia skirti būtybę, kuri reiškia tam tikrą esybę, būtent, 
gyvą esybę“ (11, 61—62). Su šiais samprotavimais galima su- 
tikti ar nesutikti *. Bet šiaip ar taip, jie pakankamai išryškina 
Šalkauskio mintį — ontologija jam yra filosofinis esybės (ar 
būtybės) mokslas. Ontologijos, arba bendrosios metafizikos, ob- 
jektas yra „esybė kaipo tokia" (p. 104), tai yra ne kas kita kaip 
Heideggerio vadinamasis būtybės visetas. Heideggerį čia prisime- 
name ne atsitiktinai — jo sąvokomis Šalkauskio ontologijos sam- 
pratą galima tvirtai įrašyti į europinės metafizikos istoriją **— 
Šalkauskio filosofiją esmiškai lemia tai, kad joje nėra vadi- 
namosios „ontologinės skirties“, tai yra kad būtis joje yra 
tapatinama su būtybe arba su būtybių visetu. 

Tęsdamas cituotą nuotrupą, Šalkauskis aptaria esybės (arba 
būtybės) raišką: „Esybė, kaipo atitinkanti idealinį savo tipą, 
yra vadinama tikra. Esybė, kaipo pageidaujama, yra vadina- 
ma gėrybė. Esybė, kaipo patinkama, yra grožybė. Esybės tikru- 
mas suvokiamas, esybės gerumas giriamas, esybės gražumas 
admiruojamas. Tikrybė teigiama, gėrybė siekiama, grožybė pa- 
tinka“ (p. 511—512). Čia remiamasi samprotavimu, atitinkančiu 
prigimtinės teologijos metodą, kuris suponuoja, kad jos nagrinė- 
jama esybė yra tobula visais atžvilgiais. Esybė apibūdinama nu- 
sakant jos specifines savybes — vadinamąsias „tobulybės“: „vie- 
na ir ta pati esybė vienų atžvilgiu pasižymi. tikrumu, kitu 
atžvilgiu — gerumu, trečiu atžvilgiu — gražumu <...>. Tai yra 
trys įvairios tobulybės, kurios gali rasti vietos vienoje esybėje 
ir viename daikte, jei mes norime, kad šita esybė arba šitas 
daiktas būtų tobulas visais atžvilgiais. Šis subjektyvistinis for- 
mulavimas („jei mes norime“) netiksliai išreiškia Šalkauskio min- 
ti. Jis suprastinas kaip teleologinio samprotavimo būdo, kurį 
aptarsime kiek toliau, išraiška: „<...> Esybės tikrumas yra 
ne kas kita, kaip jos atitikimas su jos idealiniu tipu. Esybės ge- 
rumas yra jos sutarimas su prigimtuojų jos dėsniu. Esybės gra- 
žumas yra jos tobulumo skaidrus ir harmoningas pasireiški- 
mas" (p. 514). 


* Man rodos, būlybė geriau tinka išreikšti vokiškajam Seiende ir 
jo atitikmenims kitose kalbose (dabar jį dažniau verčiame esiniu), nes 
išlaiko etimologinį ryšį su Sein, būtimi. 

** Pakanka pasižiūrėti kad ir traktatėlį „Meno kūrinio prigimtis“, 
kuriame Heideggeris, be kita ko, apibūdina, kaip europinė metafizika 
apmąsto daiktą. Ne be reikalo Šalkauskis apie esybę ir apie daiktą 
kalba sinonimiškai. S 

Tirdama „bendriausias daiktų arba esybių savybes”, onto- 
logija, be kita ko, turi ištirti ir tai, „kiek grožis yra objekty- 
vus daiktuose" arba „kas yra grožis objektyvine, šito žodžio 
prasme" (p. 450—451). Ji iškelia aikštėn „bendruosius grožio 
pagrindus pačiuose daiktuose" <...>, (p. 451). Aptardamas 
ontologinėje plotmėje grožio problemą, Šalkauskis pirmiausia 
klausia, kas sudaro „objektyvų“ grožio pagrindą. Čia pakar- 
tojama aristotelinė samprata: grožio objektyvus pagrindas yra 
ypatinga tvarka — „daugingų bei įvairių elementų susiderinimas 
pagal tam tikrą vienybės pradą“ (p. 454) ir aptariama estetinės 
tvarkos specifika išdėstant, dabar sakytume, formalias ir speku- 
liatyvias grožio charakteristikas. „Dailiajai lyčiai objektyviai 
reikalingi: a) atbaigta organiškoji visuma (integritas, sive per- 
fectio), b) vienybė įvairumoje (ordo aestheticus), c) deramoji pro- 
porcija (harmonia), d) skaidrus įsigalėjimas apvaldytoj medžia- 
goje (splendor formae)” (p. 591). Šias formalias grožio charakte- 
ristikas Šalkauskis interpretuoja realistiškai, kaip ir visa ąristo- 
telinė-tomistinė tradicija. Anot jo, ontologijos nagrinėjamas es- 
tetinės tvarkos pradas yra ne kas kita kaip daikto forma, kuri 
„apvaldo materiją ir sykiu su jąja sudaro vieną materialinį 
daiktą“ (p. 455). Taigi grožis įrašomas į pamatinę pasaulio są- 
rangą *. 


* Ontologija —ne vienintelė plotmė, kurioje Šalkauskis nagrinėja 
grožio problematiką. Filosofinės estetikos uždavinys, pasak jo, yra „iš- 
tirti bendruosius grožio bei meno pagrindus“ (p. 450). Šis uždavinys 
tenka trims filosofinėms disciplinoms: ontologijai, psichologijai ir me- 
no filosofijai, arba estetikai siaurąja prasme, 

Kalbant apie grožį „subjektyviąja“ ar psichologine prasme, tenka 
turėti omenyje Šalkauskio psichologijos sampratos tam tikrą nenuosek- 
lumą — jis palieka psichologijai vietą, kurią ji turėjo aristotelinėje-to- 
mistinėje tradicijoje (vadinamoji racionalioji psichologija arba viena 
specialiųjų metafizikų). Antra vertus, Šalkauskis turi omenyje ir taiko 
psichologijos mokslo išvadas ir metodus. Sakykime, „Bendrojoje este- 
tikoje" plačiai išdėstytas menininko kūrybinės psichologijos aprašymas 
yra ne filosofinio, bet psichologinio pobūdžio. O kartų, remdamasis 
realistinė tomizmo nuostata, Šalkauskis teigia, kad „grožis subjektyviniu 
būdu yra ne kas kita kaip tasai estetinis įspūdis, kuris turi objektyvinę 
savo priežastį daikte, sugebančiame jį sužadinti. <...> Estetinė emo- 
cija atliepia objektyviniam grožio pagrindui pačiuose daiktuose“ (p. 
459). Taigi grožis arba „daikto tobulumo žydėjimas pro išviršinę jo lytį" 
suvokiamas ypatingos estetinės emocijos — „tiesioginio veizdėjimo" — 
dėka (p. 459). 

Pagaliau estetika siaurąja prasme yra meno filosofija,— ji turi iš- 
tirti, „kaip objektyvinio bei subjektyvinio grožio sintezė turi būti reali- 
zuojama meno priemonėmis" (p, 451). 

Šias tris filosofinės sistemos dalis, kuriose skirtingu būdu yra svars- 
toma grožio problema, Šalkauskis išplėtojo labai netolygiai: pirmąsias 
dvi jis trumpai aptarė visuomenei skirtoje paskaitoje „Grožis filosofi- 

Iš neoscholastikos Šalkauskis perima realistinę gnoseologinę 
nuostatą. Jis tiesiogiai susieja pažintinę problematiką su būtine, 
be to, pirmąją pajungia antrajai: „Daikto lyties ir mūsų ata- 
tinkamos idėjos santykiavimas turį labai gilų pagrindą tame 
santykiavime, kurio apskritai yra tarp buvimo ir pažinimo 
tvarkos“. Lytis, kuri „buvimo tvarkoje“ yra „visų realių to- 
bulybių pradas“, kartu yra ir „pažinimo pradas“, — tai „pradas, 
dėl kurio daiktas gali būti pažintas, ir kuris yra pagrindas 
atatinkamai mūsų idėjai susidaryti" (p. 456). Šią realistinę 
neoscholastikos orientaciją Šalkauskis net sustiprina, akcentuo- 
damas jos augustinistinius elementus. Jis, pavyzdžiui, teigia, 
kad daikto lytis yra ne kas kita, kaip įdaiktinta idėja, o idėja 
savo ruožtu yra nudaiktinta lytis. 

Taip pabrėžiant augustiniškąjį pradą pasirodo, kad ir grožis, 
beje, yra ne kas kita, kaip nematerialios idėjos įkūnijimas arba 
regimoji idealiojo prado raiška: „grožis yra daikto tobulumo 
žydėjimas pro išviršinę jo lytį" (p. 458). 

Tačiau ontologinė tiesa Šalkauskiui yra ne tiktai aukščiausias 
pasaulio pažinumo garantas; tai ir pasaulio „teisingumo“ nor- 
ma. „Giliausia prasme tiesa yra daikto atitikimas idealiniam jo 
tipui, arba pirmavaizdžiui. Daiktas yra tikras, kai jis yra tuo, 
kuo jis privalo būti.” Nepaprastai būdingas Šalkauskio mąsty- 
senai dalykas, kad tokio „privalančio daikto“ ar privalančios 
būtybės pavyzdys (žinoma, ir provaizdis) yra žmogus. Jis tęsia: 
„Kiekvienas žmogus yra žmogumi, bet ne kiekvienas yra tikru 
žmogumi, nes ne kiekvienas žmogus atatinka įdealiniam savo 
pirmavaizdžiui, tikriau būtų pasakius, ne visi žmonės vienodai 
nutolsta nuo savo idealinių tipų. Tuo tarpu daikto neatitikimas 
idealiniam jo tipui sudaro jo netikrumą, arba jo buities melą" 
(p. 282). Taigi tiesa pagaliau sutampa su teisingumu — abso- 
liuto prote slypintys provaizdžiai yra ne tik ontologinės tiesos, 
bet ir ontologinės normos, ne tik esamo pasaulio „tolimiausios 
priežastys", bet ir jo siektini „galutiniai tikslai". ` 

Normatyvumo, privalomybės įrašymas į pačią pamatinę pa- 
saulio sąrangą rodo, kad tiesiogiai Šalkauskiui rūpėjo ne onto- 
logija ir ne gnoseologija. Iš tikro jo filosofijoje nerandame 
pagrindinių scholastinės ontologijos problemų — esmės ir eg- 
zistencijos, substancijos ir akcidencijos, potencijos ir akto san- 
tykių — svarstymo. Šios kategorijos net nefigūruoja jo filoso- 
fijoje, išskyrus potenciją ir aktą, bet ir pastarosios nesvarsto- 
mos, tik taikomos kultūros filosofijoje ir estetikoje, Šalkauskiui 
rūpėjo kas kita. 


jos šviesoje", tuo tarpu trečiąją sistemingai dėstė „Bendrosios estetikos“ 
paskaitose. Pastarųjų mašinraštinio teksto išliko pirmoji pusė su keletu 
praleidimų. Pagaliau sistemingai, tačiau tik teziškai visi trys grožio 
problemos aspektai buvo išdėstyti Šalkauskio parengtame „Estetinės 
ateitininkų ideologijos“ projekte, 

„Tai, kas sudaro tikrovės faktus, nepareinančius nuo žmogaus 
veikimo, yra grynai teorinės disciplinos objektas, tuo tarpu 
kai žmogiškojo veikimo sritis yra praktinių disciplinų objektas“ 
(p. 464). Vis dėlto matėme, kad net svarbiausios teorinės filo- 
safijos disciplinos apmatuose, kuriuos pateikė Šalkauskis, atsi- 
rado vietos „privalančiam daiktui“ ar privalančiai būtybei. Ki- 
taip sakant, net jo ontologijoje atrandame etiką, o jo būties 
sampratoje — privalėjimo struktūrą. Projektuodamas savo filo- 
sofinę veiklą, Šalkauskis gana anksti pasirinko specialiai na- 
grinėti žmogiškojo veikimo sritį. Jis plėtojo praktinę filosofiją, 
kaip ji buvo tradiciškai vadinama, arba gyvenimo filosofiją, 
kaip ją dažniausiai vadino jis pats, tiesiogiai ar netiesiogiai sek- 
damas Wilhelmu Diltheyumi. A, Maceina netgi teigia: „Jis (Šal- 
kauskis.— A. S.) būtį suvokė ir ją nagrinėjo ne pažinimo, ne 
jos buvimo savyje, ne veikimo, bet gyvenimo atžvilgiu. Būtis 
stovėjo priešais jį gyvenimo pavidalais įr jam buvo atsisklei- 
dusi, kaip gyvenimas" (9, 8), Kad teisingai šią Maceinos mintį 
suprastume, turime tačiau atsižvelgti į tai, kad būtį jís supran- 
ta ne Šalkauskio, bet Heideggerio prasmė: „Kiekvieno filosofo 
objektas yra tas pats, būtent: būtis“ (9, 7). 

Šalkauskio filosofijoje esama neatitikimo ar įtampos tarp te- 
orinės ir praktinės filosofijos. Filosofijos sistemoje praktinei 
(gyvenimo) filosofijai skiriama apibrėžta vieta. Bet praktinė 
filosofija iš esmės pati yra filosofijos sistema — ji apima visą 
filosofinės problematikos plotą, pakeičia arba „įtraukia“ į save 
teorinės filosofijos disciplinas ir paverčia jas savo dalimis. 

Vidinė Šalkauskio teorinės ir praktinės filosofijos įtampa 
gerai matyti jo estetikoje. Šalia aptarto grožio problemų skirs- 
tymo ontologijai, psichologijai ir estetikai siaurąja prasme, ku- 
ris atitiktų filosofijos sistemos sampratą, „Bendrosios estetikos“ 
paskaitose pateikiamas kitas dalijimas. Apibrėždamas bendrosios 
estetikos (kuri, beje, atitinka tai, kas straipsnyje „Grožis filo- 
sofijos šviesoje" vadinama estetika specialiąja prasme) objektą, 
Šalkauskis atsiriboja nuo bendrosios metafizikos, arba ontolo- 
gijos, kuri tyrinėja „grožio sąvoką ir grožio pagrindus daik- 
tuose” (p. 463) ir kuriai, kaip jis dabar reikšmingai sukonkretina, 
atitenka „grožis, besireiškiantis gamtoje“ (p. 464), gamtos grožis. 
Bendroji estetika, palikusi ontologijai spręsti grožio savo- 
kos ir jo „objektyvinių pagrindų pasaulyje“ klausimą, savo ob- 
jektu laiko „grožį, kiek jis pasireiškia dailiojoje kūryboje" 
(p. 464). Tad estetika yra „besireiškiančio mene grožio" mokslas 
(p. 470), meno filosofija. 

Lygiai taip pat Šalkauskis eina nuo teorinės filosofijos prie 
praktinės, i r 

Jis buvo sumanęs sistemingai išplėtoti gyvenimo filosofiją — 
1926 metais sudarytame kuriamų ar sumManytų veikalų sąraše- 

numatė tris jos tomus: pirmą — prigimties, antrą — kultūros, tre- 
čią — religijos filosofijos. Tačiau pirmojo ir trečiojo tomų pro- 
biematikos tekstų Šalkauskis kaip ir nepaliko. Ji kiek paliesta 
kultūros filosofijoje. Kai kuriuos gamtos ir ypač religijos filo- 
sofijos elementus galima rekonstruoti iš pedagogikos teorijos, 
kuri iš esmės yra gyvenimo filosofijos taikomasis atitikmuo, 
taip pat iš sporadiškų pasisakymų kituose veikaluose. 

Gyvenimas kaip plačiausiai suprastas praktinės filosofijos 
objektas yra tikrasis Šalkauskio filosofijos akiratis. Teorinės 
filosofijos srityje Šalkauskis daugiausia postuluoja neoscholas- 
tinės ontologijos ir gnoseologijos principus, gal tik pabrėžda- 
mas augustiniškuosius momentus ir savaip juos interpretuo- 
damas. Tuo tarpu praktinės filosofijos srityje jis dirbdavo sa- 
varankiškiau. Naudodamasis aristotelizmo-tomizmo konceptuali- 
nėmis priemonėmis, Šalkauskis vis dėlto kuria koncepciją, ku- 
rios esmę galime suprasti gretindami ne tik su neoscholastika, 
bet ir su vokiškąja gyvenimo filosofija, Sunku sutikti su Ma- 
ceina, kad gyvenimo filosofija Šalkauskio prasme yra „visai kas 
kita, negu tai, ką vokiečiai vadina „Lebensphilosophie“, kuri 
<...> buvo ne kas kita, kaip gyvybės filosofija“. Tiesa, kad 
gyvenimas, Šalkauskio supratimu, „apima ir gyvybę ir dvasią, 
kurios abi susijungia žmoguje ir abi per jas veikia“. Tiesa ir 
tai, kad Šalkauskiui „gyvenimas pasiekia ir transcendentalinę 
tikrovę, įimdamas savin ir Dievą, kaip vieną iš gyvenimo vei- 
kėjų“ (9, 8). Tačiau vokiškąją gyvenimo filosofiją vadinti gy- 
vybės ar gyvasties filosofija galima su didelėm išlygom — jei 
kalbėtume tik apie biologistinę jos pakraipą, atstovaujamą Lud- 
wigo Klageso ir kitų. Šis apibūdinimas visai netiktų pačiam 
W. Diltheyui ir jo mokyklai. Diltheyui gyvenimas yra kaip tik 
žmogiškoji tikrovė plačiausia prasme, apimanti taip pat dvasios 
pasaulį ir transcendenciją. Diltheyaus ir Šalkauskio gyvenimo 
sampratos skiriasi, tačiau šis skirtumas glūdi ne šios sąvokos 
pločio supratime. 

Praktinės filosofijos gyvenimas yra savotiškas teorinės filo- 
sofijos esybės arba būtybės atitikmuo. Cituotą mintį apie esy- 
bės tobulybės Šalkauskis tęsia aptardamas atitinkamas gyveni- 
mo tobulybės: „Kaip atskira esybė arba atskiras daiktas nega- 
li būti tobulas, neturėdamas tikrumo, gerumo ar gražumo, taip 
lygiai ir Žmogaus gyvenimas nėra tobulas, jei jame trūksta 
tiesos, gėrio ar grožio. <...>. Būtų didžiausias gyvenimo netiks- 
lingumas įdiegtas į patį jo pagrindą, jei žinija, dora ir menas 
galėtų sau principialiai prieštarauti“ (p. 514). Atkreipkime dė- 
mesį ne į tai, kas čia Šalkauskiui tiesiogiai rūpi: aukščiausiųjų 
vertybių — tiesos, gėrio ir grožio — ir jas atitinkančių gyveni- 
mo sričių neprieštaringumas, bet į tai, kaip jis tą neprieštarin- 
gumą grindžia. Šalkauskis teigia, kad jei šis aukščiausios ver- 
tybės būtų prieštaringos, gyvenimo pagrinde slypėtų „didžiau- 
sias netikslingumas“. Kitaip sakant — gyvenimo tikslingumas 

yra šio samprotavimo prielaida, Į tikslingumą čia apeliuojama 
taip pat, kaip logikas apeliuoja į nuoseklumą, o gamtamoksli- 
ninkas —į priežastingumą. Šalkauskio filosofiją kiaurai per- 
smelkia teleologinis samprotavimas, tiesiogiai perimtas iš pri- 
gimtinės teologijos. Juo remdamasis, Šalkauskis ne vienu at- 
veju yra išdėstęs gyvenimo hierarchinės sąrangos idėją. „Žmo- 
gaus gyvenimas nuosekliai kyla trimis laiptais iš materialį- 
nės plotmės į aukščiausią dvasios sritį. Prigimtis eina kultūros 
linkme, kad galėtų šioje pastarojoje rasti natūralinį savo at- 
baigimą bei patobulinimą. Toliau kultūra eina religijos linkme, 
kad šioje pastarojoje galėtų rasti antgamtinį savo atbaigimą 
„..->. Kiekviena aukštesnė gyvenimo sritis remiasi žemesne, 
kaipo natūralių materialių savo pagrindu, o iš kitos pusės, at- 
baigia šitą žemesnę sritį, ją papildydama bei tobulindama“ (p. 
434). „Kylant iš vienos gyvenimo srities į kitą, aukštesnę, pas- 
tebima nuosekli tikslų bei priemonių gradacija" (p. 426). 


* * * 


Žemiausioji ir pamatinė gyvenimo pakopa yra gamta ir jai 
priklausanti žmogaus. prigimtis arba vidinė gamta, A. Macei- 
na prisimena: „Visą gyvenimą Šalkauskis svajojo parašyti gam- 
tos filosofiją. Pastaraisiais metais prieš karą jis norėjo duoti 
bent jos metmens, nes pilnai jos išvystyti jis jau nebesiti- 
kėjo. Deja, mirtis ir šito darbo neleido jam atlikti“ (4, 8). Ta- 
čiau jokių šios srities rankraščių ar planų nėra išlikę, išskyrus 
rubrikas dviejuose minėtuose numatomų darbų planuose. Gam- 
tos sampratą galime tik fragmentiškai rekonstruoti. 

Kaip ir kitas gyvenimo sąrangos pakopas, Šalkauskis nagri- 
nėja gamtą remdamasis aristotelinėmis priežastimis: „Vykdo- 
moji prigimties priežastis yra gamtos dėsniai, kurie veikia su 
neišvengiamu būtinumuų <...>. Materialinė ir formaline gam- 
tos ir todėl taip pat prigimties priežastimis yra materija, arba 
medžiaga <...> ir substancialinė forma, arba lytis <...>. 
Materialinė ir iormalinė gamtos bei prigimties priežastys suda- 
ro tą substancialinį materialinio pasaulio pagrindą, kuris yra 
palenktas pastoviam priežastingam dėsningumui" (p. 426—427). 
Kaip tik substancinė lytis yra daikto esmė — tai pradas, kuris 
padaro, kad „daiktas yra tuo, kuo jis yra". Kartu šis pradas yra 
ne kas kita kaip „prigimtojo dėsningumo veikiamasis pradas“ 
(p. 427), — aristoteliškoji veikiamojį priežastis čia reiškiasi kaip 
gamtos dėsningumas, Be to, tiesiogiai perkeldamas į filosofinį 
samprotavimą esminį teistinio pasaulėvaizdžio elementą — pas 
saulio kūriniškumo sampratą, Šalkauskis teigia, kad materja- 
laus pasaulio substancinės formos yra ne kas kita kaip „kuria- 
mojo intelekto“ padarai. DEN 

Pagaliau Šalkauskis kalba apie gamtos tikslingumą ir spe- 
cialesne negu anksčiau aptarta prasme — Jis kalba apie ketvir- 

tąją —siekiamąją gamtos priežastį, arba gamtos tikslą. Gamtos 
tikslas, pasak jo, yra „sąmoningo bei laisvo individo sukūrimas" 
(p. 428). Šito Šalkauskis sakosi negalįs čia įrodyti. Iš esmės 
jis remiasi solovjoviškosiomis visavienybės tapsmo sąvokomis 
istorijos filosofijos apybraižoje teigdamas, kad visas pasaulis 
„Sukąs“ antropogoniška linkme. Šios įdėjos ištakos — antropo- 
centrinė krikščionybės orientacija, rikiuojanti kūriniją hierar- 
chiškai ir šios hierarchijos viršūnėje statanti žmogų. Kūrinijos 
hierarchiją svarsto Augustinas ir Tomas Akvinietis, Ši orien- 
tacija nuolat reiškiasi ir naujųjų amžių filosofijoje nuo rene- 
sanso — Schakespeare Hamleto lūpomis sako, kad žmogus yra 
„kūrinijos vainikas“, o Kantas „Sprendimo galios kritikoje“ 
formuluoja lygiai taip pat kaip Šalkauskis — gamtos tikslas yra 
protinga ir laisva būtybė. 


e 


Antroji gyvenimo piramidės pakopa yra kuliūra, Kultūros 
filosofija — labiausiai išplėtota Šalkauskio filosofijos disciplina, 
1926 metais jis rankraščio teisėmis išleido Teologijos — Filoso- 
fijos fakultete skaitytų paskaitų santrauką „Kultūros filosofijos 
metmens“, kuriems buvo lemta tapti svarbiausiu jo filosofiniu 
veikalu, išspausdintu esant gyvam Šalkauskiui. Išliko įr plates- 
nis, nors autoriaus galutinai neparuoštas spaudai kultūros filo- 
sofijos paskaitų mašinraštis, taip pat papildomo kurso, pava- 
dinto „Specialiosios kultūros filosofijos problemos“ mašinraš- 
tis". 

Kultūros santykį su gamta ir prigimtimi nusako visų pirma 
tai, kad gamta yra žmogaus kultūrinio veiksmo objektas. „Ša- 
lia to dėsningumo, kuris valdo gamtą bei prigimtį <...> kul- 
tūrinis veikimas realizuoja naują priežastingų veiksmų eilę, 
kurioje reiškiasi tam tikras idėjinis priežastingumas. <...> Jei 
gamtai bei prigimčiai materialine priežastimi tarnauja paprasta 
pirminė medžiaga (aristotelinė materia prima.— A. S.), tai kul- 
tūrai materialine priežastimi tarmauja jau visa gamta ir visa 
materialinė žmogaus prigimtis <...>“. Visuminiu gyvenimo fi- 
losofijos požiūriu žvelgdamas į kultūrą, Šalkauskis teigia, kad 
„Kultūriniame žmogaus veikime tiesa, gėris ir grožis (kurie, pri- 
minsime, yra tiek pačios esybės ar būtybės, tiek gyvenimo pra- 
dai ir kartu — tolimiausias, toliau nebetiriamas jų pagrindas.— 
A. S.) yra jau imami kaipo tai, kas privalo apipavidalinti žmo- 
gaus gyvenimą ir net visą pasaulį naujomis lytimis, kurios yra 


* K. Pakštas atsiminimuose rašo: „Jo (S. Šalkauskio.— A. S.) di- 
džioji svajonė buvo parašyti stambų penkių tomų veikalą Kultūros 
{ilosofija. Šiam veikalui jis rinko medžiagą, daug apie jį galvojo, su- 
darinėjo jo planą ir man jį buvo kartą perskaitęs, kai ką jau buvo ir 
parašęs“ (5, 196). Apie šį planuojamą penkiatomį kalba tik Pakštas. Var- 
gu ar galima šia žinia pasitikėti — Pakštą atmintis apgaudavo. 

realizuojamos žinijos, doros ir meno (t. y. kultūros. — A. S.) 
priemonėmis" (p. 428). Gyvenimo tikslingumas kultūroje reiš- 
kiasi ypatingu būdu — kaip protingos ir laisvos būtybės pasiren- 
kami tikslai: „kultūros tikslai yra jau statomi sąryšyje su tais 
idealais, kurių žmogus susidaro pagal dvasinę savo esmę“ (p. 
428). Šie idealai — tai tiesa, gėris ir grožis. 

Kultūros esmei nusakyti, pasak Šalkauskio, svarbiausia yra 
žmogaus veiksmo samprata. „Kultūra yra sąmoninga žmogaus 
veikmė kokiam nors prigimtajam objektui tikslu apipavidalin- 
ti jį lylimi, atatinkančia aukštesnei idėjai“ (p. 177). Kultūrinio 
veiksmo samprata konkretinama, taikant skirtingiems kultiva- 
vimo objektams nagrinėti. Taip nagrinėjamas ūkis, pažinimas, 
dorovė", menas **. Šios analizės įr sudaro Šalkauskio kultūros 
filosofijos turinį. 

Kas yra kultūrinė veikmė apskritai, Šalkauskis nagrinėja 
taip pat remdamasis aristoteliškomis priežastimis. „Vykdomoji 
kultūros priežastis yra laisvas bei sąmoningas žmogiškasis as- 
muo, kuris sugeba kuriamai atbaigti glūdintį gamtoje tikslingu- 
mą sąmoningai siekiamais tikslais“ (p. 426—427). „Kultūros tikra 


* Kultūrinės veikmės objektu gali tapti vidinė gamta arba žmogaus 
prigimtis. Žmogus gali ją veikti taip pat kaip išorinę gamtą. Tai ne 
kas kita kaip etikos sritis Veikdamas etiškai, žmogus savotiškai susi- 
dvejina: „Jis (žmogus. — A. S.) suseka išvidinį Žmogaus būtybės tiks- 
lingumą, nusimano apie jo priežastį, tikslus ir uždavinius, žodžiu tariant, 
susipIranta, sąmoningai nusistato įdėjiniais motyvais ir ryžtasi jais va- 
dovautis gyvenime ir veikime“ (p. 249) Zmogus gimsta ir auga 
kaip gamtos padaras, jis priklauso nuo vegetatyvinių sielos savybių 
taip pat kaip kitos gyvos būtybės. Tačiau, sako Šalkauskis, „kaip tik ji 
(siela— A. S.) susipranta ir nusistato veikti, vadovaujantis idėjomis, 
jos veikimas tampa kultūriniu“ (p. 249). Sąmoningai „susiprasdamas“ 
žmogus ir tampa žmogumi. Dorovinę veikseną Šalkauskis apibūdina kaip 
valios suderinimą su protu, kaip instinktų, vitalinių impulsų pajungimą 
racionaliems motyvams. „Protas aptaria dalykus esant šitokius ar kito- 
kius, o valia renkas iš jų tąjį, kuriam savo pasirinkimu ji gali suteikti 
didesnės gėrybės reikšmę ir paskui ryžtasi jį vykdyti veikimu“ (p. 35). 

** Galima teigti, kad Šalkauskio bendroji estetika yra kultūros fi- 
losofijos dalies, nagrinėjančios meną kaip kultūros formą, išplėtojimas. 
Kaip kultūros filosofijai svarbiausia yra kultūrinio veiksmo, taip este- 
tikai — estetinio veiksmo samprata. Estetinio veiksmo šviesoje aiškinami 
kiti du esminiai aspektai — kūrybinės nuostatos ir kūrybinio veiksmo 
išdavos — meno kūrinio. „Meniškas veikimas niekuo nesiskiria su pla- 
čiai suprantamu kultūriniu veiksmu, kuris savo prigimtyje turi tai, kad 
jis apipavidalina kokį nors objektą aukštesne lytimi“ (p. 480). Ži- 
noma, tai tik gimininė apibrėžtis. Estetika turi nusakyti ir meninės 
lyties specifiką. 

Tiesa, filosofinės sistemos schemoje estetika yra aptariama kaip 
normatyvinė, bet ne deskriptyvinė, kaip kad kultūros filosofija, discipli- 
na. Tačiau neokantininkų užaštrintas pažintinės ir vertybinės sričių 
priešpriešinimas Šalkauskiui liko svetimas dalykas. Normatyvumo ir pa- 

to žodžio prasme tegali būti pas protingąsias ir laisvąsias būtybes 
<...>" (p. 194), Griežtai kalbant, tik asmuo yra kultūros kū- 
rėjas. 

Tačiau asmuo — kultūros kūrėjas — Šalkauskio filosofijoje 
yra ne reali, konkrečiai nurodoma būtybė, bet tam tikras prin- 
cipas. .Realų žmogų Šalkauskis stengiasi sučiuopti nagrinėda- 
mas dviejų dialektinių porų — individo ir asmens, masės ir 
visuomenės — žaismą. „Žmogus sykiu yra ir individas, ir asmuo. 
Kaipo individas, jis sudaro masės dalelę, priklausančią visumai. 
Kaipo asmuo, jis yra laisvas bei protingas visuomenės narys. 
Vadinasi, kiekvienas žmogus ir priklauso masei, ir laisvai pasi- 
reiškia visuomenėje, lygiai taip pat kaip tam tikra žmonių 
visuma sykiu yra ir inertinga masė, ir susipratusi visuomenė“, 
Tr laisvas bei protingas asmuo, ir jo specifinė veiksena — kul- 
tūrinė kūryba — nėra jau esami, faktiškai duoti dalykai. Jie vi- 
suomet lieka in slalu nascendi. „Gyvulys tėra vien individas; 
žmogus iš individo tampa asmeniu, t. y. žmoguje individualybė 
virsta asmenybe“, o „sulig tuo, kaip inertingi individai tampa 
sąmoningai apsisprendusiais asmenimis, pati masė virsta susi- 
pratusia visuomene“ (p. 213). 

Dialektiškai svarstomas ir idėjų reikšmės gyvenime klausi- 
mas. Žmogus kaip asmuo, t. y. kaip laisva ir protinga būtybė, 
apsisprendžia idėjiniais motyvais. Tačiau tai taip pat yra prin- 
cipas ir norma, bet ne faktas. Šalkauskis teigia, kad „vienas 
yra dalykas išspręsti priežastingą idėjų reikšmę principe, <...>" 
„<...> kitas yra dalykas nustatyti idėjų priežastingumą kon- 
kretiniame kultūriniame istorijos vyksme tam tikru laiku ir tam 
tikrose aplinkybėse“ (p. 224). Pastarasis dalykas priklauso kaip 
tik nuo Minėtų dviejų pusių — individo ir asmens bei masės ir 
visuomenės — konkretaus santykiavimo. 

Apskritai jis yra linkęs kalbėti apie pažangą abiejose šiose 
plotmėse — individualioje ir visuomeninėje. Šalkauskio nekves- 
tionuojama kultūros pažanga yra „priežastingai surišta su jo 
(žmogaus.— A. S.) idėjingumo didėjimu bei tobulėjimu, t. y. 
su luo, kaip šilas idėjingumas užkariauja vis didesnį plotą 


žinimo santykis estetikoje neproblematiškas taip pat, kaip jis apskritai 
yra neproblematiškas Šalkauskio filosofijoje. Spręsdama pažintinius už- 
davinius, estelika drauge atlieka ir normatyvinę funkciją. „Estelika 
stengiasi susekti tą priežastingą dėsningumą, kuris valdo estetinių ver- 
tybių atsiradimą, jų vertinimą, jomis pasismaginimą. Tuo pačiu este- 
tika išaiškina, kuo yra pagrįstas estetinis pasismaginimas bei vertinimas; 
į kokį normalinį objekto ir subjekto santykiavimą estetinis pergyveni- 
mas yra atremtas, kokios sąlygos yra reikalingos estetinėms apraiškoms 
atsirasti ir t. t. Žinant atsakymus į šituos klausimus, tuo pačiu yra 
žinomos ir pagrindinės normos, prieš kurias negali nusidėli dailusis 
menas, nenorėdamas nustoti estetinio vertingumo“ (p. 471—472). Estetika 
„moko apie estetinio gyvenimo tiesas ir nustato, kas yra estetiniam 
gyvenimui normalu. Ogi nustatyti, kas yra normalu, yra iš tikrųjų nu- 
statyti, kas privalo būti" (p. 472). 

žmogaus gyvenime bei veikime" <...>" (p, 225). Individualaus 
„idėjingumo“ didėjimas savo ruožtu reiškiasi ir visuomenės gy- 
venime, Tačiau, šiaip ar taip, šis dialektinis tapsmas lieka nepa- 
baigiamas, nes „kiekvienas asmuo pasilieka visuomet mažes- 
niame ar didesniame laipsnyje inertingu individu, ir kiekviena 
visuomenė turi mažiau ar daugiau masės savybių“. Tai- 
gi „kol žmonija nėra tobula, jos idėjingumas nėra dar visuoti- 
nai įvykęs faktas, bet tik idealinis uždavinys, vykdytinas jos 
istoriniame gyvenime ir veikime“ (p. 227). 


Vis dėlto, nepaisant aiškaus polinkio į progresistinę termi- 
niją, klausimą apie visuotinės kultūros pažangą Šalkauskis pa- 
lieka atvirą. Kiek uždavinys pasiekti „idėjingumą" gali būti at- 
liktas „istorinio žmonijos vyksmo ribose", pasak jo, yra escha- 
tologinis klausimas, kurio nepridera spręsti kultūros filosofijos 
rėmuose. Individualaus žmogaus ir jo apsisprendimo plotmėje 
uždavinys pasiekti „tobulo idėjingumo" — o tai Šalkauskiui rei- 
škia „laisvų apsisprendimu įvykdyti savo gyvenime bei veiki- 
me tiesos, grožio ir gėrio idealus", — taip pat „nėra niekuomet 
pilnai atliekamas mūsų gyvenime, nors jis visuomet pasilieka 
privalomu individualinei žmogaus sąžinei" (p. 227—228). Šalkaus- 
kio požiūris į istorijos vyksmo ir žmogaus apsisprendimo pag- 
rindus liko nepasikeitęs nuo Vaižgantui rašyto laiško ir dar 
ankstesnių pirmosios filosofinės studijos laikų. 


“a k * 


Išvada, kad žmogus nepajėgiąs pasiekti „tobulo idėjingumo“, 
tai yra veikti visiškai laisvai ir sąmoningai apsispręsdamas, yra 
lemtinga, — pasirodo, kad visa kultūra yra esmiškai nepakan- 
kama, Kultūrinė veikmė pagaliau nepasiekia savo tikslo: „Kul- 
tūra stengiasi apvaldyti gamtą ir pavartoti ją priemone savo 
tikslams, tuo tarpu niekados negali įvykti kultūros atsipalaida- 
vimas nuo materialinės priklausomybės -<...> gamtai <...>" 
(p. 325). Žmogus tobulai neišsilaisvina iš prigimties, negali pa- 
keisti gamtos dėsnių, peržengti priežastingumo ribos, Lyginda- 
mas kultūrą — žmogiškosios kūrybos sritį su gamta, dieviško- 
sios kūrybos sritimi, Šalkauskis sako, kad žmogus nepajėgiąs 
sukurti substancinių formų, jis tik keičiąs atsitiktinės. Be to, 
Šalkauskis teigia, kad net jei būtų įmanoma pasiekti kultūros 
tikslus — apvaldyti gamtą, ištobulinti žmogų ir visuomenę, įgy- 
vendinti žinijos, doros ir grožio idealus —tai nepadarytų žmo- 
gaus visiškai laimingo. Tai, pavyzdžiui, nepadarytų žmogaus 
nemirtingo, Pasirodo, imanentinis kultūros tikslas arba kultūros 
pažangos idealas nepajėgiąs „patenkinti giliausių žmogaus sie- 
los troškimų, kuriais yra pilno tobulumo ir pilno laimingumo 
pasiilgimas"“ (p. 325). Aiškindamas šią Šalkauskio mintį, Macei- 
na iškelia jos religinę prasmę ir rašo, kad kultūra“ <...> ne- 

gali žmogaus atbaigti, nes nesugeba jo išvaduoti iš blogio, kuris 
pasaulyje reiškiasi klaidos, nuodėmės, kančios įr galop mirties 
pavidalais" (4, 9). Blogis, kurio egzistavimas Šalkauskiui nedavė 
ramybės nuo pat jaunystės, taip pat nuodėmė, apie kurią jis 
specialiai nekalbėjo, bet kuri yra vidinis žmogaus blogis, yra 
ne kas kita kaip Žmogaus — protingos ir laisvos“ būtybės — 
riba. 

Antra vertus, nepamirština, kad Šalkauskio filosofijoje kul- 
tūra yra kuo glaudžiausiai susijusį su žmogaus esme. Žmogiš- 
kumas reiškiasi kaip tik kultūrine veiksena, J. Girnius net rašo, 
kad „<...> Kultūros filosofijos melmens perteikia Šalkauskio 
žmogaus filosofija <...>“ (1, XXVII). Aišku, kad esmiškas 
kultūros nepakankamumas yra tragiškas dalykas. Vienoje vieto- 
je pats Šalkauskis užsimena, kad kultūra yra tragedijos filoso- 
fija. Kultūros tragiką jis gana plačiai nagrinėja kalbėdamas apie 
vadinamąjį prometėjizmą — tokią praktinę kultūrinę orientaci- 
ją ir atitinkamą kultūros filosofiją, kuri laiko kultūrą vieninte- 
le žmogiškumo raiškos sritimi ir tiktai kultūroje ieško visų 
žmogaus siekimų patenkinimo, 

Vis dėlto paties Šalkauskio kultūros filosofija netampa tra- 
giška. kaip kad mėginau įrodinėti savo knygoje „Kultūros fi- 
losofija Lietuvoje". Prometėjizmo tragika nėra paties Šalkaus- 
kio tragika. Mat kultūros filosofija neišsemia gyvenimo pro- 
blematikos. Šalkauskiui kultūros esmiškas nepakankamumas reiš- 
kia ne tai, kad gyvenimas yra iš pamatų tragiškas, bet kad 
„kultūros tikslas nėra galutinis Žmogaus gyvenimo tikslas, 
<...> žmogus privalo turėti kito aukštesnio tikslo, kuris, bū- 
damas atsiektas, galėtų pilnai patenkinti giliausius žmogaus 
dvasios troškimus" (p. 326). Kultūra nėra aukščiausia gyveni- 
mo sritis. 


Tad ir filosofija turi neapsiriboti kultūros analize, bet eiti 
prie kitos gyvenimo piramidės pakopos — prie religijos. Štai 
kaip Šalkauskis užbrėžia šį filosofijos uždavinį: „Norint iš ti- 
kro išrodyti, kad išviršinis kultūros tikslingumas veda prie re- 
ligijos, reikėtų iškelti aikštėn, kad einant nuo prigimties prie 
kultūros ir paskui nuo kultūros prie religijos nuosekliai išsi- 
vysto priemonių ir tikslų gradacija; kad aukščiausias religijos 
tikslas yra nelygstamas žmogaus gyvenimo tikslas, kad šito 
tikslo atsiekimas panaikina prigimties įr kultūros netobulumą, 
ir kad religijos idealas patenkina visiškai giliausius žmogaus 
dvasios troškimus tobulumo ir laimingumo“. Visa tai turėtų at- 
likti religijos filosofija. Kaip tik ji turėtų „atbaigti gyvenimo 
filosofiją ir tuo pačiu uždėti viršūnę kultūros filosofijai“ (p. 337). 

Tačiau religijos filosofijos Šalkauskis bent kiek plačiau ne- 
išplėtojo, davė tik bendriausią jos schemą. Rekonstruodami šias 
jo idėjas, atsižvelgiame į mokinių interpretacijas. Jie, ypač An- 
tanas Maceina, galėjo remtis ne tik rašytiniais tekstais, bet ir 
pokalbiais su mokytoju. 


23 


Religijos esmė yra Žmogaus ir Dievo sąjunga, Religijos fi- 
osofija turėtų būti plėtojama taip pat remiantis aristotelinėmis 
priežastimis, Materialinė religijos priežastis yra „kultūra, at- 
remia į prigimtį arba net, kitaip tariant, apdirbta kultūros prie- 
monėmis prigimtis“ (p. 430). Tai lemia kultūros svarbą gyveni- 
mo piramidėje. Maceina taip išdėsto Šalkauskio mintį apie kul- 
tūros ir religijos santykį: „Religija pati viena pasaulyje būtų 
bejėgė, jeigu ji neatsiremtų į kultūros sukurtas formas. Savo 
formų religija neturi, nes Dievo veikimas reiškiasi per žmogų. 
Todėl Šalkauskis nuolatos teigia, kad kur kultūra yra žema, 
ten ir aukštesnis religijos supratimas bei vykdymas yra nega- 
limas. Barbariškas žmogus turi barbarišką religiją. Aukšta kul- 
tūra sudaro sąlygas ir religijos idėjoms apsireikšti visu savo 
grožiu bei kilnumu, <...> Be kultūros <...> religija negalė- 
tų nieko padaryti, nes ji neturėtų gyvenime realios atramos. 
Todėl laikydamas religiją atbaigiamuoju gyvybės (t. y. gyve- 
nimo.— A. S.) laipsniu, Šalkauskis į kultūrą žiūrėjo kaip į šito 
atbaigimo paruošimą“ (4, 10). 

Formalioji religijos priežastis arba, kitaip sakant, religinio 
gyvenimo formos, pasak Šalkauskio, „atatinka kultūros lytis, — 
t. y. žiniją, dorą ir dailę, — ir suteikia šioms pastarosioms aukš- 
tesnės prasmės“ (p, 430). Stasys Yla taip aiškina Šalkauskio min- 
ti: „<...> žinijai atitinka religinė tiesa bei dogminis išpažini- 
mas, doroveį atitinka religijos dorovinė tvarka ir dailei — li- 
turginis pasireiškimas bei sakramentinė veikmė“ (2, 327). Kul- 
tūros formų atitikmenys religijoje, anot Šalkauskio, nagrinėtinį 
dvejopai: subjektyviu, t. y. asmeniniu požiūriu — kaip vadina- 
mosios teologinės dorybės (tikėjimas, meilė ir viltis) ir objekty- 
viu, t. y. visuomeniniu požiūriu — kaip šių dorybių objektyvi- 
zacija tikinčiųjų bendrijos — Bažnyčios — gyvenime (tikėjimo 
išpažinimas, šventųjų bendravimas ir sakramentinė praktika). 
Siekiamoji religijos priežastis arba jos tikslas taip pat yra dve- 
jopas:  imanentinis — Bažnyčia, ir transcendentinis — Dievas. 
„Galutinis religijos tikslas yra pats Dievas kaipo siekiamoji 
religijos priežastis. Kitaip tariant, religijos priemonėmis Die- 
vas yra siekiamas, kaipo absoliutinė gėrybė" (p, 430—431). 

Pagaliau veikiamosios religijos priežastys yra dvi — žmogus 
ir Dievas. Kadangi Dievo veikimas yra neribotas ir visagalis, 
religijai pasiekiama viskas, kas nepasiekiama kultūrai, Šalkaus- 
kis tai parodo, kalbėdamas apie Dievo veikimą kultūros formų 
atitikmenyse — religijos formose. Mokslas remiasi žmogaus pro- 
tu, tuo tarpu tikėjimas — protu ir Apreiškimu; dora kultūroje 
remiasi protu ir valia, religijoje — taip pat ir malone; menas 
keičia gamtines formas atsitiktinai, sakramentas — substanciš- 
kai. Todėl religija patenkina aukščiausius žmogaus dvasios sie- 
kimus. Dievo veiksmas įveikia priežastingumą, erdvę, laiką, mir- 
tį. „Religija panaikina klaidą, skelbdama absoliutinę tiesą, paties 


24 


Dievo liudijamą. Religija panaikina nuodėmę, žmogų atpirkda- 
ma paties Dievo auka, Religija galop pergali kančią ir mirtį, 
skelbdama absoliutinės laimės pažadą ir kūno prisikėlimą" (4, 
9),— aiškina Maceina, 

Knygojė „Kuitūros filosofija Lietuvoje“, nagrinėjant kultū- 
ros ir religijos santykį piktnaudžiauta Feuerbachu ir teigta, kad 
religija Šalkauskio filosofinėje teorijoje reikalinga tam, kad 
„idealiai kompensuotų“ esmiškus kultūros trūkumus. Nebuvo 
atsižvelgta į visuminę pasaulio ir gyvenimo patirtį, iš kurios 
išauga Šalkauskio filosofija. Tiesa, šį patirtis pati savaime nėra 
filosofinė, jo žodžiais tariant, ji priklausytų ne įsitikrinimo, bet 
įsitikinimo sričiai. Šalkauskio filosofavimo stilius taip pat nepa- 
deda jos užčiuopti. Vis dėlto kaip tik esmiškai pozityvi teistinė 
pasaulėžiūra įgalina teleologinį samprotavimą, kuriuo remjasi 
visa Šalkauskio filosofija. Pagrindiniai šios pasaulėžiūros bruo- 
žai, nors Šalkauskis jų specialiai neaptarė ir nesvarstė, išryškėja 
kaip jo filosofavimo prielaidos, Tai esybės (ar būtybės) ir gy- 
venimo kūriniškumo, kūrinijos, nuopuolio bei dėl to atsirandan- 
čio blogio ir jos antgamtinio a/pirkimo, kuris blogį įveikia, idėjos. 

Šia esmiškai pozityvia patirtimi remdamasis, Šalkauskis tei- 
gia, kad kultūra „reikalauja savo papildymo bei atbaigimo auk- 
štesnėje gyvenimo srityje, kuria tegali būti religija“ (p. 428). 
Kultūros tikstai religijos atžvilgiu gali būti tik priemonės. „Pa- 
našiai kaip išvidinis prigimties tikslingumas yra papildomas ir 
atbaigiamas kultūros tikslingumu, taip išvidinės kultūros tiks- 
lingumas yra papildomas ir atbaigiamas religijos tikslingumu“ 
(p. 429), Teistiškai orientuotam filosofui kultūra tiktai pati sa- 
vaime yra tragiška, Tuo tarpu gyvenimas nėra tragiškas — jis 
dramatiškas. 

FILOSOFIJOS ĮVADAS 


FILOSOFIJA IR MŪSŲ GYVENIMAS 


Pratartis 


ŠIS TAS APIE ĮSPĖJIMĄ: 
PRIMUM VIVERE DEINDE PHILOSOPHARI 


Teisingai paprastai sakoma, jog reik primum vivere 
deinde philosophari (pirm gyventi, paskui filosofuoti). Ar 
šiaip, ar taip pažvelgsime, filosofija visada bus tam tikra 
žmogaus gyvenimo apraiška. 

Kitaip betgi galima apie šitą dalyką spręsti, nebenorint 
tenkintis vien fiziologijos ir psichologijos atžvilgiais. Jei 
kalbėsime ne apie gyvenimą apskritai, bet apie aukštos 
doros ir kultūros gyvenimą, t. y. apie gyvenimą, kuris 
privalu žmogui gyventi, tai bene reiks imti minėtąjį spręs- 
mą atbulą. Kad savo tikslą pasiektume, t. y. kad gyvenimą 
išgyventume tikrai žmogiškai, reiks jau primum philosop- 
hari, kad deinde vivere ką tik nurodyta prasme. 

Pirmą kartą — žemesnio gyvenimo srityje — buvo 
sveiko proto sprendžiama. Antrą kartą — aukštesnio gy- 
venimo srityje — jau išminties nutariama. Čia, filosofijos 
ir gyvenimo klausimu, sveiko proto ir išminties sprendimai 
įeina į dvi skirtinas sritis, ir todėl jųdviejų spręsmai pa- 
sirodo įvairūs. 

Žmogaus tarpime esti momentas, kai išeina aikštėn fi- 
„losofijos reikšmė, kadangi be jos žmogus nepajėgia. pasi- 
"kelt į į "aukštesnį sąmoningumo laipsnį. Tai patiriąmą ne 
vien atskirų žmonių, bet ir visų tautų gyvenime, nes ir 
tautos gyvenimui filosofinė visuomenės kultūrą. reiškia 
„aukštesnį sąmoningumą. 

Ir štai, atsimenant mūsų tautos gyvenimą, galima klau- 
stis, ar yra jau atėjęs laikas, kai mūsų tautai, iškilus iš 
pirmykščio gyvenimo tarpsnio, dera filosofuoti, kad susi- 
prastų, kodėl, kaip ir kam ji privalo gyventi, t. y. kad 
gyventų sąmoningą gyvenimą. Mano bent išmanymų, me- 

tas jau rimtai susimąstyti apie filosofijos reikšmę mūsų 
tautos gyvenimui. Norėdamas tad, kad ir liestinai, iškelti 
šitą problemą, esu pasiryžęs trumpai išspręsti paklausą: 
1. kas tai yra filosofija, 2. kokia jos reikšmė žmogaus 
gyvenimui apskritai ir 3, kokia yra spėjamoji filosofijos 
ateitis mūsų tautos gyvenime? 


I. FILOSOFIJOS APIBRĖŽIMAS: 
„JOSIOS FORMALINIS, ARBA SUBJEKTINIS, 
IR MATERIALINIS, ARBA OBJEKTINGAS, 
ATŽVILGIAI 


Etimologine savo reikšme filosofija tariasi esanti iš- 
minties meilė. Sveiko proto nebeužtenka išminčiai įsigyti. 
Jai reik dar kažko kita. Nepasakysiu, jog esą reikalin- 
ga daugiau nekaip žmogaus protas: filosofijai jo pakan- 
ka. Bet įsidėmėkime gerai: sveikas protas nėra dar visas 
žmogaus protas; jis yra vien vidutinis žmogaus protas: 
t. y. toks, koks apsireiškia aikštėn daugumoj žmonių pa- 
prastomis gyvenimo aplinkybėmis. Ten, kur negalima dėl 
kurios nors priežasties pasikelt iš sveiko proto lygumos, 
jis tebelieka vienintelis teisėjas mūsų sprendimams. 

Bet esti ir kitaip. Jei kas ima sistemingai domėtis žmo- 
gaus proto, kad ir to pačio sveiko proto veikimu, paskui 
suveda vienumon savo išvadas apie protavimo reikšmę ir 
dėsnius ir pagaliau metodingai taiko šitą savo prityrimą 
prie platesnių tyrinėjimų, tai toksai žmogus nebelaikys 
sveiko, arba vidutinio, proto aukščiausiu sprendėju,— ir 
turėsime pripažinti jį teisėtai elgiantis. 

Duotajame pavyzdy protas patikrinamas refleksija, la- 
vinamas disciplina ir veikdomas, nesakau — vedamas, va- 
lia. Tai — aukštesnis proto išsiplėtojimo laipsnis, bū- 
tent — reilektyvinis, 

Daugelis vidutinių žmonių, kuriems sveikas protas yra 
aukščiausiu sprendėju, taip juo pasitiki, kad su panieka 
žvelgia į filosofinio proto darbą. Tasai darbas jiems at- 
rodo bergždžiu svajojimu padangėmis, kažkokia ore ka- 
bančia metafizika, kuria domėtis nedera rimtam žmogui, 
Jie tačiau nenumano, jog sveikas protas lygiai klaidin- 
gas, kaip ir šiaip jau žmogaus protas apskritai. Juk po- 
sakis „sveikas protas“ nereiškia neklaidingo proto! Tiesa, 
sveiko proto klaidos nėra taip ryškios, kaip atsitinka 

kartais su filosofų paklaidomis; bet užtat jos atkakliau 
laikosi žmonių tarpe ir labai sunkiai įveikiamos. Išlavin- 
tas filosofijos atžvilgiu protas, kaip paminėta, gal suklysti 
net stambiau nekaip sveikas protas, bet, iš antros pusės, 
jis gal taip pat pasikelti aukščiau negu šis pastarasis ir 
suvokti dalykų, neprieinamų vidutiniam žmogaus protui. 

Taigi išminties meilė, deranti. filosofijai, reikalauja to- 
kios žmogaus proto disciplinos, kuri per reflektyvinį mąs- 
Tymą kelia ji į aukščiausią sąmoningumo laipsnį. Tai fi- 
losofijos požymis subjekto, arba pažintojo, atžvilgiu. Ei- 
na dabar klausimas, kuo pasižymi filosofija atsižvelgiant 
į pažinimo ob jektą, arba pažinį. 


malinis; Materialinį mokslo objektą. sudaro. „toli. Er 
arba dalykų, sritis, kurią mokslas gvildė. Kormalinis mok- 
slo objekias yra tasai atžvilgis, kuriuo tyrinėjama šita 
daiktų, arba dalykų, sritis. Pavyzdžiui, fizika ir chemija, 
abidvi tyrinėja daiktingą mūsų pasaulį. Materialinis jų- 
dviejų objektas yra tas pats, jei ne visame jųdviejų ty- 
rinėjimo plote, tai bent iš dalies; bet užtat skiriasi jųdvie- 
jų formaliniai objektai, arba tieji atžvilgiai, kuriais žiū- 
rima į materialinį objektą: fizika siekia atsitiktinų, arba 
akcidentinių, mūsų pasaulio kitimų; chemija — savibūvių. 
arba substancinių, jojo kitimų. - 

Materialinis filosofijos objektas yra kaip ir neaprėž- 
tas. Visa, kas yra, kas pažįstama, veikiama ar "kuriama, — 
visa tai gali būti filosofijos tiriama reflektyvinio proto 
šviesoje, Materialinis filosofijos objektas dar nesudaro 
rūšinio jos požymio (diferentia specifica). Tasai požymis 
„glūdi formaliniame jos objekte arba tame atžvilgyje, 
"kuriuo ji gvildo savo tyrinius. Būtent filosofija siekia ši- 
tų pastarųjų per „pažinimą tolimiausių, pirmutinių, arba 
visuotinų, priežasčių. Jei, pavyzdžiui, fizika ir chemija, 
kaipo specialiniai mokslai, domisi viena — atsitiktinomis, 
antra —savibūvėmis materijos atmainomis, t. y. gvildo 
artutines jos priežastis, tai filosofija siekia toliau; nepa- 
miršdama šitų disciplinų ir jomis dažnai remdamasi, ji 
steigiasi ištirti pagrindinius visokios materijos pradmenis, 
kad tuo pačiu išaiškintų pirmutinę ir todėl visuotinąją 
materialinę daiktingo mūsų pasaulio priežastį. 

Šitokiu būdu filosofijos tyrinėjamas prigimtasis pasau- 
lis, kiek jis apsireiškia gamtoje ir žmoguje. Iš čion dvi 
„filosofijos. disciplinos — kosmologija... ir psichologija. — 
"Gamtą ir žmogų, šiaip ar taip, tyrinėja ir specialiniai 

mokslai, todėl atsitinka, kad jų ir filosofijos materialiniai - 
objektai susiduria. Vis dėlto, jei filosofija ir liečia mate- 
rialinius specialinius mokslų objektus, ji daro tai kitokiu“ 
būdu ir būtent todėl, kad jai svarbu tolimiausios ir vi- 
suotinos, o ne artutinės ir labiau individingos priežastys; 
“ Tirdami vieną kuri materialinį objektą, specialiniai 
mokslai ir filosofija tartum eina iš dviejų priešingų galų, 
kad ir tuo pačiu keliu, Kiekvienas daiktingo pasaulio įvy- 

` kis yra ištisos priežasčių ir išdavų grandinės darinys. Ar- 
timiausioji priežastis yra individinga, tolimiausioji — vi- 
suotina. Tarputinės grandys, žiūrint į padėtį, labiau pri- 
siartina prie pirmosios ar prie antrosios ir tokiu būdu 
įeina į specialinių mokslų arba filosofijos sritį. Tiesa, 
rasti šitoje grandinėje riba, skirianti vieną nuo antros 
specialinių mokslų ir filosofijos sritis, nėra taip lengva, 
ir iš tikro ne kartą atsitinka, kad vienas kitas dalykas, 
liečiąs tą patį mokslo objektą, buvo gvildomas tai spe- 
cialinių mokslų, tai filosofijos priemonėmis. Panašiai fi- 
zika atsiskyrė nuo filosofijos paaiškėjus jos specialiniam 
pobūdžiui. Tuomet kosmologijai tebeliko vien bendrosios 
„Gaiktingo mūsų pasaulio-apraiškos. Mūsų laikais eina sky- 
rimosi vyksmas psichologijos moksle. Dabartinėse jo ri- 
bose galima rasti dalykų, kurių vieni atatinka filosofi- 
jai, kiti — specialiniam mokslui. Kilęs čia ginčas dėl eks- 
perimentinės psichologijos, matyt, baigiasi skilimu, kurio 
išeitis gamina mums dar vieną specialinį mokslą. Tasai 
mokslas rūpinsis artimesniais žmogaus sielos įvykių api- 
bendrinimais, tuo tarpu kad spekuliatingoji psichologija, 
kaipo filosofijos disciplina, eis kaip ir ėjusi prie tolimes- 
nių apibendrinimų. 

Šalia materialinių tyrinėjimo objektų, kuriuos filoso- 
fija liečia drauge su specialiniais mokslais, ji turi dar 
tyrinėjimo sritį, kuri jai priklauso nuosavu būdu: yra 
tai pats reflektingo proto darbas, gvildomas subjekto— 
pažintojo ir objekto—pažinio atžvilgiais. Iš čion, neskai- 
tant logikos, kuriai tenka daugiau praktinis uždavinys, dvi 
didžiosios filosofijos problemos įglaust į gnoseologiją ir 
ontologiją. Tai mokslo teorija plačia prasme. 

Negana to, filosofija šaukia reflektingo proto spręs- 
man ir tai, kas nuo amžių sudaro tikybos ir doros daly- 
kus: tai įvyksta teodicėjos ir etikos ribose. Aukščiausiose 
savo išvadose etika, arba moralinė filosofija, sprendžia 

apie kultūros ir civilizacijos problemas ir tiesia tokiu bū- 
du pagrindą teisės filosofijai ir istoriografijai. 

Jei pridėsime dar estetiką, kuri gvildo aukščiausius 
grožio ir dailiosios kūrybos dėsnius, tai pamatysime, kad 
filosofija aprėpia visą buvimo ir veikimo pasaulį, steig- 
damosi sudaryti tai, kas vadinama sąmoningąja, arba mok- 
slingąja, pasaulėžiūra. 

Čia vėl apsireiškia išminties meilė. Išmintis nesiienki- 
na atskirų dalykų žinojimu, Jai rūpi ne tiek vienų ar ki- 
tų įvykių pažinimas, kiek suglaudimas pažinių viseto or- 
ganingon vienybėn, arba sintezėn. Tuo tarpu kai daugu- 
ma specialinių mokslų linksta labiau į analizę, filosofija 
iš prigimties yra daugiau palinkusi į sintezę. Kad šis skir- 
tumas ir tėra kiekybinis, vis dėlto jis apreiškia prigim- 
tają filosofijos linkmę, kuri turi pagrindą jos esmėje. Fi- 
losofija, kaip ir pats žmogaus protas, iš pagrindo yra sin- 
tezinimo pajėga, nors ji nė kiek ir neniekina analizės. Ly- 
ginant filosofijos tikslas su jos priemonių laipsniais, gali- 
ma pasakyti, jog jos sistemoje analizė eina priemone 
sintezei. Tikra filosofija yra visuomet sintezinga sistema, 
nes, spręsdama pirmutines priežastis su paskutiniais tiks- 
lais, ji aiškina pažinius plačiausiais apibendrinimais. 

Šiias specialinių mokslų ir filosofijos skirtumas glūdi, 
tikrai sakant, formalinių jų objektų įvairume. Speciali- 
niai mokslai verčiasi srityje, daugiau prieinamoje empi- 
rinei patirčiai. Tuo tarpu filosofija, naudodamasi patirties 
išdavomis, siekia ir ten, kur patirtis nieko nenuveikia. 
Čia žmogaus protas vadūojasi sintezingąja savo galia ir 
tiek tetur objektingos reikšmės, kiek logingas jo vyks- 
mas eina gretimai su realia pasaulio tvarka. Kritingai nu- 
statyti ribos šitam proto eigos ir pasaulio tvarkos supuo- 
limui sudaro, tarp ko kito, gnoseologijos uždavinį. 

Spręsdama gnoseologinę problemą, filosofija patiekia 
žmogui, kaip buvo jau paminėta, aukščiausią sąmoningu- 
mo laipsnį. Svarbu čia pat pabrėžti, jog kartu ji suteikia 
gnoseologinį pagrindą ir patiems specialiniams mokslams. 
Joks specialinis mokslas nesiima ir negal imtis spręsti 
apie žmogaus proto galias ir jo pažinimo ribas, todėl be 
filosofinio pateisinimo specialiniai mokslai liktų kažkokios 
sistemos atlaužomis, nesuvedamomis jokiu būdu vieny- 
bėn ir nieko bendro tarp savęs neturinčiomis. 

Pavyzdžiui, kad ir indukcijos klausimas, — tos induk- 
cijos, kuria taip didžiuojasi ir kuriai iš tikro daug kuo 

dėkingi specialiniai mokslai, — jis liktų neišsprendžiamas 
be filosofijos pagalbos. 

Kitaip tariant, filosofija teikia specialiniams moks- 
lams subjektingą pažinančio proto vienybę. Objektinguo- 
ju atžvilgiu filosofijos vaisiai yra lygiai svarbūs: tirdama 
specialinių mokslų objektus tolimiausiųjų priežasčių švie- 
soje, ji suveda tuos į objektingą pažinių vienybę ir ga- 
mina tokiu būdu sintezingąją pasaulėžiūrą. 

Antra vertus, filosofija, o ne specialiniai mokslai, kaip 
kartais manoma, duoda galimybės sąmoningai nusistatyti 
religiniame žmonijos gyvenime. Ji padeda čia atskirti 
prietarus nuo to, kas randa logingą pateisinimą ir palieka 
apsisprendimo laisvę žmogaus valiai tuose klausimuose, 
kur Žmogaus protas nepajėgia pasisakyti nei už, nei prieš, 
kadangi jie pralenkia jo kompetencijos ribas ir todėl ne- 
randa sprendžiamųjų jo įrodymų. Taip verčia elgtis iš- 
minties meilė, kuri nerimsta ten, kur protas gal ką nors 
pažinti, ir su pagarba tyli ten, kur žmogaus protas nenu- 
jėgia sprandyti, nors ji ir yra pasiryžusi griežtai atmesti 
visa, kas šitam protui prieštarauja. 

Aukščiau steigiaus apskritais bruožais paaiškinti filo- 
sofijos esmę dviem atžvilgiais: subjektingu, arba formali- 
niu, ir objektingu, arba materialiniu. Suvedant šituodu 
atžvilgiu krūvon, filosofijai dera duoti šitokis apibrėžimas: 
filosofija yra bendras ir visuotinas mokslas (artutinė gi- 
minè), steigiąsis iškelti žmogaus protą į aukščiausią sq- 
moningumo laipsnį (subjektingas atžvilgis), kad prigimto- 
Je jo šviesoje ištirtume pažinių visetą (objektingas at- 
žvilgis) iš pirmutinių ir visuotinųjų priežasčių (rūšinis pa- 
žymys). 


II. FILOSOFIJOS REIKŠMĖ 
ŽMOGAUS GYVENIMUI APSKRITAI 


Pigu numanyti, jog taip suprantamai filosofijai tenka 
nemažas vaidmenis žmogaus gyvenime: būtent filosofija 
eina pareigą, esmingu būdu surištą su aukštesne jo pri- 
gimties puse. Sakoma žmogų esant animal rationale |. Šitą 
jo savybė gal skaidriausiai apsireiškia tame tiesos pasi- 
ilgime, kuris pripildo geriausią, galima sakyti, žmogaus 
gyvenimo pusę. Žmogus savaime pasiilgsta tiesos, geidžia 
ją pažinti ištisai ir pageidauja suderinti su jąja visą savo 
gyvenimą. Nerimstanti jo dvasia, žvelgdama į save ir į 
pasaulį, nesiliauja kėlusi paklausus: kodėl, iš ko, kaip 

ir kam? Ką galima žinoti apie tai žmogaus proto šviesoje, 
atsako mums filosofija, steigdamosi suimti tiesą į sąmo- 
ningai suorganizuotą sistemą. 

Bet kadangi žmogaus dvasia nepakenčia tuštumos, 
kiekvienas žmogus sulig savo jėgomis ir gabumais susi- 
randa geresnių ar blogesnių atsakų į minėtuosius paklau- 
sus ir tokių būdu gaminasi savąją filosofiją; Galima todėl 
pasakyti, jog žmonių ne filosofų kaip ir nėra. Jų esama 
geresnių ar blogesnių filosofų, filosofų specialistų ir filo- 
sofų profanų, bet iš tikrųjų nėra žmonių, neturinčių jokios 
gyvenimo filosofijos. Ir nieko nereiškia čia tai, kad esti 
žmonių neigiančių ir niekinančių filosofijos mokslą, nes 
jau vienas šitas jų nusistatymas, Tieskaitant kitų jų pa- 
žvalgų, apreiškia jųjų kad ir, neigtinę filosofiją. 

Trumpai betariant, žmogus. iš prigimties yra filosofas. 
Iš čion jau numanu, kokią reikšmę gali turėti filosofinė 
kuliūra žmogaus gyvenimui. Jei filosofija kelia į aukš- 
čiausią sąmoningumo laipsnį žmogaus proto pareigas, tai 
aišku, jog nuo jos pareina, taip ar šiaip, žmogaus nusis- 
tatymas gyvenime. 

Tiesa, šitas nusistatymas įvyksta tarpininkaujant va- 
liai. Valios veikimas, arba valiavimo sistema, priklauso 
dorinei kultūrai, bet šita artimai surišta su protine kul- 
tūra, kad ir dėl tos priežasties, jog protas ir valia, šitos 
pagrindinės žmogaus galios, yra neperskiriamos savo vei- 
kime. Nihil voliium nisi praecognitum, sako žinomas po- 
sakis, ir iš tikro nepažinaus nieko nenorima. 

Valiavimas,— neskiriant, ar pripažinsim jį esant lais- 
vą, ar nuspręsime jį esant būtiną, — visados motyvavimo 
lydimas. Protas aptaria dalykus esant šitokius ar kitokius, 
o valia renkas iš jų tąjį, kuriam savo parinkimu ji gali 
suteikti didesnės gėrybės reikšmę, ir paskui ryžtasi jį 
vykdyti veikimu. Netarpininkaujant valiai, žmogus gali 
veikti refleksiniu, taip sakant,— atogrąžos būdu; jis gali 
būti veikdomas jautulių, bet jo valia negali veikti aplenk- 
dama proto veikimą. Ir -juo valios veikimas yra tobules- 
nis, juo didesnis esti jos sutarimas su proto pareigomis. 
Todėl platus valiavimo užsimojimas reikalauja lygiai pla- 
čios protavimo sistemos, 

Žinomos yra liūdnos aklo aktyvizmo išdavos, kurios 
pareina nuo to, kad jo veiklumo neatitinka reikiama proto 
kultūra. Aklas aktyvistas veikia tarsi savaimingas auto- 
matas, kuris negal neveikt ir negal veikt kitaip. kaip jis 
veikia.— Neįsileidžiant net į žmogaus laisvės problemą, 

pigu pastebėti, jog aukščiausias sąmoningumo laipsnis su- 
teikia žmogui didžiausios laisvės požymį. „Pažinkit tie- 
są,— dažnai girdime,— ir tiesa padarys jus laisvus“. Taip, 
filosofija, kuri iš pareigos tarnauja tiesai, padaro žmogų 
laisvesnį, ir tai vienas didžiausiųjų jos nuopelnų žmogaus 
gyvenime. 

Tačiau filosofija patiekia laisvės žmogaus dvasiai tik 
tuomet, kai ji pati nepasiduoda neprotingai gyvenimo įta- 
kai. Reik būtent žinoti, jog ne vien filosofija pajėgia veikt 
gyvenimą, bet ir gyvenimas turi veikmės filosofijai. Atsi- 
tinka tik todėl, kad žmogaus esybėje, be proto ir valios 
galių, esama dar jautulingo gaivalo, kuris, šalia protin- 
gumo, sudaro antrąją žmogaus prigimties pusę — gyvulin- 
gumą. Taigi išeina, kad filosofija ir gyvenimas yra surišta 
savitarpio įtaka. 

Pavyzdžiui, kuriant filosofui savo sistemą, atsitinka, 
kad jos krypsme randa atspindžių aplinkinės apystovos, 
kuriose autoriui teko dirbti, tautinis jo pobūdis, socialinė 
jo padėtis, klasinė psichologija, tradicijos, įpročiai ir daug 
kitų realinio gyvenimo aplinkybių, kurios jei ir suteikia 
filosofo sistemai gyvybės pažymių, vis dėlto dažnai drum- 
sčia taisyklingą filosofinės minties tėkmę ir suima ją į 
svetimas jos esmei sąvaržas. 

Tai dar nereiškia, kad tokioje sistemoje apskritai ne- 
cama tikrų idėjų, kilusių iš tyrų laisvo proto versmių. 
Kad ir labiausiai klaidų sudarkytoje sistemoje visada ga- 
lima atrasti tiesos dalį, kuri turi teigiamą reikšmę ir kuri 
savo ruožtu atatinkamai veikia paties filosofo ir jo pase- 
kėjų gyvenimą. 

Žodžiu sakant, neprotinga gyvenimo itaka varžo filo- 
sofinės minties laisvę ir kreipia ją negeistinu būdu. Pa- 
geidaujama, atvirkščiai, kad filosofija, nepriklausoma 
[nuo] gyvenimo įtakos, vaduotų patį gyvenimą griežtais 
proto liepsniais. 

Deja, tikrumoje tai tėra vien idealas, prie kurio gali- 
ma nuolatai artintis, bet kurio, kol žmogus yra netobula 
būtybe, negalima pilnai pasiekti. Žinoma, toji aplinkybė, 
kad idealas nėra pilnai pasiekiamas mūsų tikrumos ribo- 
se, neišvaduoja filosofo nuo prievolės kiek galint prie šito 
idealo artintis. Ir iš tikro filosofijos istorijoje pastebima, 
jog sulig intelektinės kultūros vystymusi, sulig, taip sa- 
kant, tikru protinimusi filosofija kaskart labiau išvaduo- 
jama nuo gyvenimo prievartos. 

Draug su šituo vyksmu filosofija tampa vis smarkes- 

niu pažangos veiksniu. Ir tai todėl, kad žmogaus protas, 
kiek jis vyksta įgimtąja savo eiga, atvaizdina, kad ir ne- 
tobulai, idealinę dalykų santvarką, nes racionalus dalykų 
bėgis supuola su žmogaus minties vyksmu. Nesakau čia 
apie kiekvieną dalykų bėgį, bet apriboju jį racionalumu, 
nes mūsų pasaulyje esama dar iracionalaus pradmens, 
kurį įneša į ji blogis. Tačiau nepavergta neprotingam gy- 
venimui filosofijos mintis skelbia mums ne tik tai, kas 
yra, bet ir tai, kas privalo būti. Ji nuosaikiai įvertina ti- 
krumą, kelia aikštėn jos ydas ir trūkumus ir rodo kelią 
naujai pažangai, 

Kad taip iš tikro yra, lengva įsitikinti pažvelgus į žmo- 
nijos istoriją. Čia matome, jog beveik nėra buvę žymes- 
nių kultūringų judesių, kurie nebuvo surišti su smarkes- 
niu filosofinės minties krutėjimu. Pažangos laimėjimai pa- 
prastai buvo vykdomi vardan idėjų, kurios, taip ar šiaip, 
sudarydavo organines naujos filosofinės pasaulėžiūros da- 
lis. Ir juo laisvesnės buvo šitos idėjos nuo konservatin- 
gos gyvenimo prievartos, juo gilesnę pervartą jos vyk- 
dydavo pačiam gyvenime. 

Šis dėsnis turi reikšmę tiek atskiro žmogaus, tiek ir 
visuomenės gyvenime: naujai filosofų pagamintos idėjos 
palengvėl praplinta miniose ir veikia jų dorinį nusistaty- 
mą. Reik, deja, prie šios progos pridurti, jog pigios filo- 
sofinės idėjos lengviau praplinta tarp žmonių, nekaip 
mokslingai nudirbta filosofinė sistema, nes filosofinės ato- 
traukos viršūnės beveik neprieinamos žmonėms, neturin- 
tiems tam tikro prisiruošimo. Bet tai ne tiek filosofijos, 
kiek žmonių netobulumas. Faktu vis lieka, jog filosofinė 
mintis iš tikro yra pažangos akstinas. 


III. SPĖJAMOJI FILOSOFIJOS ATEITIS 
LIETUVIŲ TAUTOS GYVENIME 


Ką tik buvo gvildenta filosofijos reikšmė žmogaus gy- 
venimui apskritai. Dabar eilė atsižvelgti į tai, kokią atei- 
tį gali turėti filosofija mūsų tautos gyvenime. Tam tikslui 
visų pirma svarbu ištirti, kokių sąlygų patiekia mūsų tau- 
tos gyvenimas filosofiniam darbui. Buvo juk nurodyta, 
jog ne vien filosofija veikia gyvenimą, bet ir gyvenimas 
tur įtakos filosofijos tarpimui, 

Pilko gyvenimo veikmė, kaip jau sakyta, paprastai yra 
filosofijai suvaržymo ir apribojimo veiksnys. Todėl filo- 
sofijos atžvilgiu laimingiausia padėtis bus tos tautos, kur 

geografinės aplinkybės, tautinis pobūdis, istorinė praeitis, 
tradicijos, įpročiai, socialiniai santykiai ir kitkas teikia 
kuo mažiausia sąvaržų filosofiniam protavimui, 

Žvelgiant į sąlygas, kuriose teko plėtotis tautinei mū- 
sų kultūrai, nesunku pastebėti, jog jos palyginti tveria 
labai nedaug kliūčių filosofinės minties laisvei. Tiesa, ši- 
tos sąlygos toli gražu ne visuomet buvo mums palankios 
visais atžvilgiais, bet užtat jos buvo visada ypatingos ir, 
tarp ko kito, ypatingos tuo, kad mes jei dėl jų praloš- 
davom ką vienu atžvilgiu, laimėdavom kitu, 

Taip, mums lemta buvo atsidurti tame Europos ruože, 
kur susiėjo kovon Rytų ir Vakarų kultūros. Pati šita kova 
suteikė ir dar tebeteikia daug vargo ir nerimo mūsų tau- 
tai: bet užtat mūsų tauta turėjo progos sumegzti santykių 
iš karto su dviem skirtingais pasauliais ir įsitikinti, jog 
vien jųdviejų pusiausvyra jos buvimo plote teatitinka 
gyvastingus jos reikalus, Tai vienu žygiu išplėtė jos aki- 
ratį daug plačiau, nekaip galima buvo tikėtis iš gana 
siaurų mūsų krašto ribų. 

Iš kitos pusės, tautinis mūsų pobūdis, per ištisus am- 
žius ramiai snūduriavęs miškų glūdumoje, apsaugojo, 
draug su brangiomis arijų padermės ypatybėmis, nesuga- 
dintą gamtos žmonių prigimtį. Šita prigimtis, kaipo mažai 
kuliūros veikdyta, pasižymėjo dideliu pasingumu ir todėl 
buvo palanki svetimoms įtakoms. Iš čion palyginti leng- 
vas laimėjimas Lietuvoje iš pradžios graikų-rusų Ryių 
dvasios, paskui — lotynų—lenkų kultūros. Kiekvienas tų 
dviejų laimėjimų įnešė mūsų tautos gyvaton tam tikrų 
atmainų, kurios paeiliui dėstėsi tautinėje mūsų psicho- 
logijoje. Iš pat. pradžios svetimų įtakų nuosvara nuasme- 
nindavo mūsų tautos išvaizdą, bet užtai mūsų atgimimo 
valandai atėjus, mes radome savo tautoje tiek sukrautų 
jau turtų, kad iš karto galėjome imtis kurti tautinės mūsų. 
individybės lytyse tą didžiąją dviejų pasaulių, Rytų ir 
Vakarų, sintezę, kuri yra tiek mūsų pašaukimu, kiek ir 
uždaviniu. 

Mūsų, kaip ir kiekvienos kitos tautos, istorinė praeitis 
yra vienintelė savo giminėj. Bet ypatingą jos savybę su- 
daro tai, kad joje atliko nepaprastai didelį vaidmenį kon- 
trasto dėsnis. Imkime, pavyzdžiui, tautinį mūsų atgimimą. 
Jame ryškiausiai pasižymėjo kontrastingas protestas prieš 
tai, kas buvo anksčiau. Pačia savo esme ji protestavo ir 
prieš vyraujamą vienos kokios svetimos įtakos nuosvarą 
Lietuvoje, ir prieš vadovavimą lietuvių tautai to diduo- 

menės luomo, kuris, atskilęs nuo tautos kamieno ir neat- 
likęs kultūrinio savo uždavinio, pražudė Lietuvos vals- 
tybę.— Lietuvių tautos žengimas ateitin kontrasto dėsniu, 
aiškus dalykas, nenutraukė ryšių su praeitimi, bet tik iš- 
gelbėjo tautos dvasią nuo tos tradicijų tironybės, dėl 
kurios taip sielojasi iki šiolei lenkų tauta, o draug su 
ja ir dauguma Lietuvos diduomenės, nesusipratusios išpa- 
žinti savo praeities paklaidas ir prisitaikyti prie tautinio 
mūsų atgimimo, 

Šitas Lietuvos diduomenės nusistatymas neleido dau- 
geliui krašto inteligentų dalyvauti tautinės mūsų kultūros 
kūryboje, nes tas luomas, kurio lygstamasis pateisinimas 
galima buvo matyti tautos kultūrinime, atsisakė vykdyti 
tiesioginės savo pareigas. Šitie nenormalūs asmens ir vi- 
suomenės santykiai pastūmė lietuvių tautą kontrasto dės- 
niu ieškoti teisingesnės socialinių santykių santvarkos. 
Tokiu būdu atgimstanti mūsų visuomenė pasirodė ne tiek 
priklausoma [nuo] siaurai klasinės psichologijos, kaip tai 
esti kitose, tvirtų tradicijų tautose. Nėra todėl atsitiktinu 
dalyku tai, kad politinės mūsų partijos dėstosi ne tiek 
pagal socialines savo programas, kiek pagal ideologines 
savo pasaulėžiūras. Dėl nurodytos priežasties mums sek- 
davosi iki šiol lygiai vengti ir kraštutinio rusų komuniz- 
mo, ir kraštutinio lenkų individizmo, ir kartu geriau už 
šituos mūsų kaimynus pataikyti į tikro demokratizmo 
vagą. 

Visais nurodytais atžvilgiais mūsų gyvenimas stato 
kuo mažiausia varžomųjų ribų tautinės mūsų pasaulė- 
žiūros tarpimui, nes šita pasaulėžiūra savo kilmėje nėra 
įgavusi partikuliarizmo dvasios. Galimybės atžvilgiu tai 
reiškia, jog filosofinės minties darbas randa Lietuvoje 
laimingų sąlygų. 3 

Kyla dabar klausimas, kokiu būdu tauta gaminasi au- 
kštesnę pasaulėžiūrą? 

Tautos pasaulėžiūrą sudaro teorinę pusę tautinės kul- 
tūros. Ogi normingai tautos kultūra yra bendras liaudies 
ir šviesuomenės padaras. Liaudis sutelktinu būdu kuria 
tautinės individybės lytis. Šviesuomenė individine kūryba 
pripildo šitas lytis aukštesniu turiniu. Pirmuoju atveju 
suveiktinės pastangos gamina individines lytis, antruo- 
ju — individinės pastangos — visuotinąjį turinį. Iš čion 
numanu du dalyku: pirma, tik bendromis liaudies ir švie- 
suomenės pastangomis galima įkurti tikslingoji tautos kul- 

tūra; antra, intelektinis šviesuomenės darbas tur kultūri- 
namosios reikšmės visos tautos gyvenime, 

Šviesuomenės darbu tauta protinasi. Tai, kas glūdi ne- 
sąmoningai tautos esmėje, išeina aikštėn per tautinį švie- 
suomenės susipratimą. Tiesos turinys, instinktingai minių 
nujaučiamas ir primygtinai mitologijos lytimi aptraukia- 
mas, eina kaskart skaidryn intelektiniame šviesuomenės 
darbe. Tokiu būdu palengvėja kuriama sąmoninga tautos 
pasaulėžiūra.— Reik betgi čia pridurti, jog šita pasaulė- 
žiūra niekuomet nepagaunama konkretingose lytyse, nors 
ji visuomet nujaučiama bendruose tautinės kultūros bruo- 
žuose. Tik šita prasme galima kalbėt apie indų, graikų, 
prancūzų, anglų, vokiečių filosofijos sistemas. 

Pasaulėžvalgai skaidrinantis, tautinis pašaukimas tam- 
pa tautiniu uždaviniu. Tautos pašaukimą sudaro tos gali- 
mybės, kurios randa realios linkmės jos dvasioje. Kaip 
tik šitos galimybės iškyla aikštėn šviesuomenės sąmone, 
jos tampa jai siekimo dalykais. Šitokiu būdu tarp tautos 
pašaukimo ir šviesuomenės uždavinio nustatomas sąmo- 
ningas sąryšis, nes dabar tai, kas objektingai sudaro tau- 
tos pašaukimą, subjektingai yra jos uždavinys. Tokiu są- 
moningų tautinės pasaulėžiūros nudirbimu šviesuomenė 
kelia tautos gyvenimą į aukščiausią sąmoningumo laipsnį. 

Grįžtant prie lietuvių tautos, svarbu čia atsiminti, jog 
savo padėtimi, tautiniu pobūdžiu, istorine praeitim ir kit- 
kuo ji apreiškia realią linkmę dėti sintezėn tautinės savo 
individybės lytyse dviejų pasaulių, Rytų ir Vakarų, kul- 
tūras. Šita linkmė galima įžvelgt ir mūsų įstatymų leidimo 
periode, kai gimė Lietuvos Statutas, ir tame protinimosi 
periode, kurį Mickevičius apvainikavo savo dailenybė- 
mis ir pagaliau tautiniame mūsų atgimime, kuris ryžosi 
intelektinę mūsų kultūrą padaryti tautinę ne tik kilmės, 
bet ir lyties atžvilgiu. 

Vis dėlto kalbamoji didelė sintezė ne tiek yra įvyku- 
sių faktu, kiek palikta galimybių srityje ir siūlosi mums 
tautiniu uždaviniu. Šito uždavinio atlikimas pareis žymia 
dalimi nuo to, koks bus mūsų šviesuomenės nusistatymas 
tautinėje kūryboje. Bet kadangi, mano išmanymu, nuro- 
dytame uždavinyje susibėga tautinis mūsų reikalas su vi- 
sos žmonijos nauda, esu įsitikinęs, jog mūsų šviesuome- 
nės dauguma, taip ar šiaip, eis šita prigimiąja linkme. 

Tam tikslui reik pasisavinti didelės sintezės idėja, pa- 
milti ji, iškelt į aukščiausią sąmoningumo laipsnį ir sutap- 
dyti su visa savo pasaulėžiūra. Aiškus šiam reikalui filo- 

sofinės kultūros vaidmuo: vien nuosaiki filosofinė mintis 
tegali sutvarkyti tautos pasaulėžiūrą ir patiekti jai tikslin- 
gai vykdytinos lyties. Žodžiu tariant, filosofija gal ir pri- 
valo pagaminti tautinei mūsų kultūrai plačios sintezės 
ideologiją. 

Tai nereiškia anaiptol, kad filosofinė mūsų kūryba ne- 
turės ryšių su filosofiniais kitų amžių ir kitų tautų laimė- 
jimais. Sintetizmo dvasia ir čia turi vaduoti mūsų darbą. 
O tai reiškia, kad į jo pagrindą, kaip į pažangos gairę, 
geriausiai dera padėti toji sintezingoji filosofija, kuri yra 
jau laimėjusi vardą philosophia perennis 2. Gimusi Europos 
Rytuose, senovės amžiais ji pasiekė viršūnės didžiojo Sta- 
giriečio genijuje. Atgimusi viduramžy Europos Vakaruo- 
se, ji sužibėjo nauja šviesa didingame Akviniečio darbe — 
pridursių tarp skliaustelių — maždaug tuo laiku, kai kū- 
rėsi pirmą kartą Lietuvos valstybė. Naujausiais laikais — 
vėl pridursiu — vienu beveik metu su tautiniu mūsų at- 
gimimu ji vėl atgimsta, kad įtrauktų į savo sintezę naujų 
amžių patyrimus. Taigi ištisi amžiai ir visa filosofijų eilė 
darbavosi Rytuose ir Vakaruose, bekurdami šitą sinte- 
zingąją filosofiją. Žinoma, šita išorės jos ypatybė dar ne- 
sudaro tikro įrodymo vidujinės jos vertės proto šviesoje, 
nors sveikam, nesakau filosofiniam, protui ji turėtų ne- 
maža nusverti. Čia betgi ne vieta dėstyti šita amžinoji 
filosofija,— tai ateities darbas. Šiuo momentu tedrįstu 
vien tvirtinti, jog panaudoti jinai tautinės mūsų kultūros 
reikalams yra tinkamas uždavinys lietuvių filosofams. 

Tarnauti šitam uždaviniui sulyg savo jėgomis ir aš esu 
pasiryžęs eidamas į šitą vietą. Iš čion aš nesiliausiu kvie- 
tęs gerbiamųjų savo Klausytojų į tą patį darbą, nes esu 
įsitikinęs, jog nuo jo Vaisingumo pareina ne tik laimė ir 
didybė mūsų tautai, bet taip pat ir nauda visai žmonijai. 


FILOSOFIJOS MOKSLO YPATYBĖS 


Pratartis 
RYŠKUS FILOSOFIJOS LIKIMO YPATINGUMAS 


Nevienodas likimas ištiko įvairius mokslus, bet rasi 
nepaprasčiausias ištiko filosofiją. Norint tuo įsitikinti, pa- 
kanka suimt jos istorija vienu bendru žvilgiu, 

Prasidėjusi anksčiau už kitus mokslus, filosofija iki 
šiai :lienai negali pasigirti tuo visuotinuoju reikšmingu- 
mu, kuriuo džiaugiasi daugelis naujesnių mokslų. O vis 
dėlto jokiam kitam mokslui nėra dėta tiek pastangų, kaip 
kad jų išeikvota per ilgus amžius filosofijai plėtoti. [vai- 
rių įvairiausi žmonės, kartais net paprasti profanai, tu- 
rėjo ir tebeturi pretenzijų tarti savą žodį šitoje srity, nes 
mokslinė kompetencija dažnai čia suprantama kitaip ne- 
gu kitų mokslų srityse. Ir pats nusistatymas filosofijos 
atžvilgiu esti labai įvairus: vieni ją neigia ir niekina, kiti 
kelia į padanges. Nelygiai taip pat suprantami jos užda- 
viniai ir ribos: priešingose pažiūrose į šituos dalykus esa- 
ma tiek atstumo, kiek vargu gali būti nuomonėse apie 
kitus mokslus. Pagaliau pažanga nesireiškia filosofijos sri- 
ty tuo skaidriu objektyvumu, kuris lydi kitų mokslų tar- 
pimą. Filosofija mažiau už kitus mokslus žengia lygiu 
žingsniu ir vienų krypsniu: naują laimėjimą čia dažnai 
pakeičia ne tik užtrukimas vietoje, bet ir griežtas trau- 
kimasis atgal. 

Ką visa tai reiškia? Štai klausimas, kuris eina veikia- 
muoju akstinu šios valandos tyrinėjimui. Norėdami rasti 
jam tinkamą atsakymą, t. y. nuosavą priežastį nurody- 
toms apraiškoms, turime visų pirma prileisti, jog nepa- 
prastas filosofijos mokslo likimas pareina nuo tam tikrų 
jo ypatybių, kuriomis reiškiasi jo esmė. Šitų ypatybių 
gvildymas ir sudaro tiesioginį mano paskaitos uždavinį. 

I. FILOSOFIJOS MOKSLO PAGRINDINĖS SAVYBĖS: 


1) bendrumas pažinimo subjekto atžvilgiu; 
2) visuolinumas pažinimo objekto atžvilgių 


Nustatytam tokiu būdu tikslui nesiimu čia tyrinėti fi- 
losofijos mokslo esmės apskritai. Tai daryti mano bandy- 
ta metai su viršum atgal įvedamojoj paskaitoj Aukštuo- 
siuose kursuose '. Gauta anuomet išvadą dedu dabar šios 
paskaitos pamatan. Sulig tuo daviniu bus mums aptartis, 
kuria filosofija yra bendras ir visuotinas mokslas, t. y. 
tokis, kuris stengiasi pakelti žmogaus protą į aukščiausią 
sąmoningumo laipsnį, kad jo šviesoje ištirtų pažinių vi- 
setą iš pirmutinių ir visuotinųjų priežasčių. (Pavartotas 
čia „pažinių visetas“ reiškia apibendrintą pažinamųjų ob- 
jektų visumą.) Pažymėjimas filosofijos mokslo bendrumo 
ir visuotinumo būdvardžiais nurodo jau jo rūšinę žymę, 
kuri skiria jį nuo mokslų, vadinamų specialiais. Bet kaip 
specialiems, taip ir bendram bei visuotinam mokslui pri- 
tinka visas mokslo sąvokos turinys, nes abiem atvejais 
mokslas yra artutinė giminė. Iš čion turime atminti, jog 
filosofija, kaipo mokslas apskritai, yra sistemingai suor- 
ganizuota visuma objektyviai aiškių ir apibendrintų tei- 
gimų, arba pažinčių, kylančių tiesioginiu arba netiesiogi- 
niu būdu iš tyrinėjamojo objekto prigimties ir priežastin- 
gai aiškinančių jo buvimo ir veikimo dėsnius. 

Šita bendra mokslo aptartis įgauna skirtino turinio, 
destis kas yra atskiru atveju mokslo objektas. Taigi pil- 
na filosofijos mokslo aptartis glūdi tarsi užuomazgoje pa- 
sakyme, jog filosofija yra bendras ir visuotinas mokslas. 
Tačiau šitas trumpas ir per daug dar bendras posakis 
reikalauja dėtinų gretimais paaiškinimų. 

Filosofijos mokslas yra bendras ta prasme, jog jis sten- 
giasi iškelti žmogaus protą į aukščiausią sąmoningumo 
laipsnį. Šituo atžvilgiu filosofija yra mokslų mokslas, nes 
-ji, tik viena tedirbdama mokslinio pažinimo teoriją, te- 
gal ir privalo patiekti gnoseologinio pagrindo visiems 
specialiems mokslams. 

Visuotinas filosofijos mokslas yra todėl, kad jis sten- 
giasi ištirti ne vieną kurį pažinimo objektą, arba pažintį, 
bet pažinių visetą, gvildydamas juos iš pirmutinių ir vi- 
suotinųjų priežasčių. Tiriant daiktus jų visumoje, tenka 
imti jie bendru jiems atžvilgiu, kurį ir sudaro ką tik 
primintos pirmutinės bei visuotinosios priežastys. 

Jei filosofija, kaipo bendrasis mokslas, tiesia pagrindo 
specialiems mokslams, tai kaipo visuotinasis mokslas, ji 
uždeda jiems viršūnę traukdama atskirus pažinius į vi- 
suotiną sistemą ir statydama iš jų vienus mokslingosios 
pasaulėžiūros rūmus. Pirmuoju atžvilgiu filosofija gvildo 
ir ruošia pažinimo subjektą, arba pažintoją apskritai, ir 
todėl logikos atžvilgiu aplenkia specialius mokslus. An- 
truoju atžvilgiu filosofija tyrinėja ir sistemina pažinimo 
objektus, arba pažinius, specialių mokslų gvildomus iš 
artimesnių priežasčių. Dabar ji yra pasiryžusi apvaini- 
kuoti kitų mokslų darbą vieninga pasaulėžiūra ir todėl 
eina paskui juos. Taigi bendrumas ir visuotinumas yra 
dvi filosofijos mokslo pagrindinės savybės, kurių pirmoji 
surišta su pažintojo nusistatymu, antroji — su pažinių nu- 
dirbimu. 

Toliau pasistenkime paeiliui ištirti, kuo pasižymi filo- 
sofijos mokslo ypatybės, pareinančios 1) nuo pažinimo 
subjekto, 2) nuo pažinimo objekto ir 3) nuo jųdviejų 
santykiavimo. 


Ii. FILOSOFIJA KAIPO BENDRASIS MOKSLAS: 


1) bendras pažinimo mokslo reikšmingumas; 
2) aukščiausios intelektualinės kultūros sąmoningumas 


Žiūrint to, kas aukščiau pasakyta, visų pirma gvildy- 
tinas yra klausimas, kokiomis ypatybėmis reiškiasi filo- 
sofijos mokslo bendrumas. Mokslo ypatybės bus čia visa 
tai, kuo jis ryškiai skiriasi nuo kitų mokslų ir kas parei- 
na nuo jo esmės. 

Dirbdama mokslingojo pažinimo teoriją, filosofija tie- 
sia bendro pagrindo objektyviam specialių mokslų reikš- 
mingumui. Šakoje, vadinamoje gnoseologijos vardu, ji at- 
sako į klausimą, ar galimas ir kokiu būdu tikras pažini- 
mas apskritai ir mokslinis pažinimas atskirai. Maža to. 
Nesitenkindama vien teoriniu mokslinio pažinimo patei- 
sinimu, ji dargi praktiniam mokslo darbui moko mus lo- 
gikos mokslo priemonėmis taisyklingojo protavimo ir mok- 
slingosios sistematizacijos. 

Tokiu būdu filosofijos mokslo bendrumas reiškiasi te- 
oriniu ir praktiniu atžvilgiu: teoriškai filosofija pateisina 
pažinimo objektyvumą, praktiškai ji moko taisyklingai 
pažinti daiktus. Joks specialus mokslas nedaro to ben- 

druoju atžvilgiu, nors kiekvienas savo srity, vienų tik sa- 
vo darbu pratina pažinti jam palenktus objektus ir išdir- 
ba sau tinkamą metodologiją. Todėl, palyginant filoso- 
fiją su specialiais mokslais, teisingas bus teigimas, jog 
filosofija kelia žmogaus protą į aukščiausią sąmoningumo 
laipsnį. 

A itokis aiškus skirtumas tarp filosofijos ir specialių 
mokslų teikdavo ir tebeteikia kai kam pagundos apriboti 
filosofijos sritį gnoseologijos problema ir matyti joje vien 
pažinimo mokslą. Čia teorinis filosofijos mokslo bendru- 
mas laikomas tokia jo savybe, kuri viena išsemia visą 
jo turinį. 

Iš kitos pusės, praktinė filosofijos pareiga pažinimo 
srity, kuria stengiamasi pakelti pažinamąjį proto sugebė- 
jimą į aukščiausią laipsnį, savo ruožtu tūlą paspyrė ma- 
tyti filosofijoje kažkokį sofistikos meną. Tiesa, senovės 
laikų dialektika ir viduramžių scholastika, patiekusios 
žmogaus minčiai daug laimėjimų, kartu rado iškraipytą 
savo atvaizdą tuščiuose sofistų ir nusifilosofavusių scho- 
lastų galvojimuose, kur dėl protavimo lyties pamiršta apie 
patį jo turinį. Tačiau mokslininkų paklaidos reik mokėti 
atskirti nuo pačio mokslo ypatybių. Tai, kas pasakyta 
apie teorinį ir praktinį filosofijos mokslo bendrumą, te- 
duoda vien progos pastebėti, jog ryškios jo ypatybės ran- 
da iškraipytų apraiškų ir vienašalių aiškinimų filosofijos 
reiškėjuose ir jos aiškintojuose. Toliau užtiksime dar dau- 
giau įrodymų šitam bendram pastebėjimui, 


III. FILOSOFIJA KAIPO VISUOTINASIS MOKSLAS: 


1) visuotinosios sintezės reikšmė filosofijai; 
2) filosofija kaipo pasaulėžiūros mokslas 


Pažinimo objekto, arba pažinio, atžvilgiu filosofijos 
mokslas, kaip jau priminta, pasižymi visuotinumu: jis 
stengias iškelt aikštėn tolimiausias daiktų priežastis, kurių 
nesiima tyrinėti specialūs mokslai. Čia yra tai, jog grynai 
empirinis tyrinėjimas tegalimas vien artimiausiųjų prie- 
žasčių plote. Bet juo labiau tolsta priežastis, juo mažiau 
ji prieinama tiesioginei patirčiai, o kartu protui tenka 
vis sunkesnės pareigos. Todėl kai esama kalbos apie pir- 
mutinės ir visuotinąsias priežastis, darosi aišku, jog joms 
susekti protas šaukiamas į visų sunkiausiąjį darbą. Pasi- 

rodo, ir šita prasme filosofijos mokslas ne veltui stengias 
kuo tobuliausiai išmiklinti proto galias: jis tai daro ne 
vien todėl, kad to negal siekti ex officio? joks specialus 
mokslas, bet taip pat iš tos priežasties, kad jam tenka 
sunkiausias proto uždavinys. 

Ėjimas nuo artimesnių priežasčių prie tolimesniųjų 
perkrauna svarbiausiąją proto pareigą iš analizės į sinte- 
zę. Filosofija lygiai teisėtai gal ir net privalo naudotis 
analitinių ir sintetiniu metodu, bet pati jo objekto pri- 
gimtis ypač reikalauja pažinimo tikslui sintetinio prota- 
vimo, nes kas gal suvesti nesuskaitomą pažinių daugybę į 
organinę visumą, jei ne sintetinis proto darbas? Juk filo- 
sofinė mintis pašaukta vykdyti tą visuotinąją pažinių sin- 
tezę, kuri, tiksliai tariant, yra mokslingoji pasaulėžiūra. 

Palyginti aukštas filosofinės abstrakcijos, arba atotrau- 
kos, laipsnis davė kai kuriems filosofams progos manyti, 
kad filosofija turinti atskirą sau tinkamą metodą. Pavyz- 
džiui, vokiečių idealistai tikėjosi išvystysią iš grynų pro- 
to sąvokų objektyvų filosofijos turinį. Čia vėlei viena 
filosofijos ypatybių buvo netikrai aiškinama: kiekybinis 
filosofijos ir specialių mokslų skirtumas metodo atžvilgiu 
buvo laikomas esminiu, arba kokybinių, Tuo tarpu filo- 
sofijos mokslas, kaip ir kiekvienas kitas mokslas, eina tais 
pačiais logikos nustatytais metodais. Tat joje rasime var- 
tojant dedukciją ir indukciją, sintezę ir analizę, nors šitų 
logikos priemonių deriniai ir gali būti čia kitoki negu ki- 
tuose moksluose. 

Jei aukščiau buvo filosofijoje primygtinai pabrėžtas 
sintezės metodas, tai vien todėl, kad jis turi kiekybinės 
pertvaros filosofinės pasaulėžiūros rengime. Bet tai toli 
gražų nereiškia, kad filosofija turėtų nuosavą metodą. 
Jos metode aiškiai tik pasireiškia linkmė, kurios reika- 
lauja išdirbimas mokslingosios pasaulėžiūros, esančios iš 
esmės sinietine sistema. 

Taigi, kaip galime dabar matyti, filosofijai pritinka 
visuotinumo žymė todėl, kad ji stengias susekti visuoti- 
nąsias daiktų priežastis ir suvesti jas į sintetinę visumą. 
Trumpai betariant, filosofija yra visuotinas mokslas to- 
dėl, kad jai tenka rūpintis mokslingosios pasaulėžiūros 
dalykais. Šita savo ypatybe filosofija aiškiai skiriasi nuo 
kitų mokslų, o tuo tarpu joje glūdi gausių nesusipratimų 
šaltinis. 

Visų pirma kalbant apie tai, jog filosofija tarnauja 
mokslingajai pasaulėžiūrai kurti, reik nusimanyti, jog fi- 


46 


losofinė pasaulėžiūra nėra dar visa pasaulėžiūra, kurią 
žmogus susidaro. aiškindamasis pasaulio priežastis, sudėtį, 
vyksmą ir tikslus. Ne visam, kas gal sudaryti žmogaus 
pasaulėžiūrą, tedera filosofinės pasaulėžiūros vardas. Po- 
etinis pasaulėvaizdis, pavyzdžiui, yra taip pat savo rūšies 
pasaulėžiūra, bet būtų klaidinga (ir, deja, šita klaida daž- 
nai daroma) vadinti jis filosofiniu padaru. Poetinis pa- 
saulėvaizdis reiškiasi konkretinėmis lytimis, tuo tarpu kai 
filosofija, kaipo mokslas, tegal įtraukt į savo pasulėžiū- 
ros ribas tik tai, kas pasižymi visuotinuoju dėsnio reikš- 
mingumu, t. y. turi mokslinės vertės. Ne visa, kas įeina 
į žmogaus pasaulėžiūrą, yra mokslinga, bet visa, kas su- 
daro filosofinę pasaulėžiūrą, privalo pereiti per moksio 
sietą, nes mokslingumo žymė pridera šiai pastarajai ypa- 
tingu būdu. 

Šiaip jau žmogaus pasaulėžiūroje esama įvairių daly- 
kų: šalia mokslo gavinių ir tikėjimo teigimų, arba įsiti- 
kinimų, rasime čia mažiau ar daugiau pamatuotų nuomo- 
nių ir net visai nepamatuotų prietarų. Ne lygiomis teisė- 
mis, bet visa tai paprastai susigyvena pasaulėžiūros plote. 
Tačiau viena tik šio ploto dalis teturi filosofinės reikšmės 
ir būtent toji, kurią žmogaus protas apšviečia prigimtąja 
savo galia, naudodamasis vien tik mokslo priemonėmis. 

Teologija, tvarkanti tikybos dalykus, nušviečia kitą pa- 
saulėžiūros dalį, naudodamasi taip pat mokslo priemonė- 
mis, bet ji šitam tikslui nesitenkina žmogaus proto išga- 
lėmis: prie to, ką žmogus pajėgia pažinti religijos daly- 
kuose savo protu, ji prideda dar tai, kas autoritetingai 
apreiškiama ir kas dažnai praneša žmogaus proto pajėgas. 
Tikrai sakant, teologijos mokslas išdirba sąmoningą reli- 
ginės pasaulėžiūros dalį, ir čia jis gal susidurti ir iaktinai 
susiduria su filosofijos mokslu, bet jis neturi tos specifi- 
nės pasaulėžiūros mokslo žymės, kuri atatinka filosofiją. 

Iš kitos pusės, specialūs mokslai taip pat neturi pa- 
saulėžiūros mokslo žymių. Specialūs mokslai, kaipo tokie, 
gal laikyti savo žinioje tam tikrą pasaulio prigimties ar 
gyvatos sritį arba atžvilgį, bet jų nė vienas negali tyrinėti 
pasaulio visumos, nenorėdamas išeiti iš teisėtų savo ribų. 
Pasaulio visumą tegal tyrinėti mokslas, kuris nesivaržo 
specialių mokslų ribomis, kadangi yra iš esmės visuoti- 
nas mokslas. Tokiu mokslu tėra vien filosofija, kuriai 
visuotinumo pagrindą sudaro jau pats formalinis jos ob- 
jektas. Juk pirmutinės daiktų pirmapradės, jos tiriamos, 

yra ne kas kita, kaip pirmutinės priežastys, o pirmutinės 
priežastys tai tas pat kas ir visuotinosios priežastys. 

Tuo tarpu specialių mokslų objektai neturi visuotinu- 
mo savybių. Pavyzdžiui, vietinis judesys, gyvybės vyks- 
mas, veislės evoliucija ir šiaip jau visokeriopa pažanga 
gali būti atatinkamų specialių mokslų objektais, bet tyri- 
nėti tapsmo (Werden, devenir) esmę apskritai, t. y. tai, 
kas sudaro visų vyksmo rūšių giminę, tegali vien filo- 
sofija. Norint padaryti galutinų išvadų apie bendras kiek- 
vieno tapsmo priežastis, reik neabejojant susipažinti su 
atskiromis jo rūšimis, kurias tyrinėja įvairūs specialūs 
mokslai, kaip antai: fizika, biologija ir t. t. Reiškia, reik 
atlikti savo rūšies tarpmokslinis darbas, siekiąs visuoti- 
nųjų, šiuo atveju — tapsmo priežasčių, tačiau šito darbo 
teisėtai negali imtis joks specialus mokslas, būdamas tik 
toks. Jei, sakysime, mechanika, tepažindama vietinį ju- 
desį, panorėtų iš jo ypatybių spręsti apie kiekvieno vyk- 
smo arba, apskritai tariant, tapsmo esmę, tai šitokis jos 
sprendimas nesuteiktų tikros pažiūros į šitą svarbią pa- 
saulio apraišką. 

Iš tikrųjų yra ištisa eilė pažiūrų į pasaulį, gimusių 
specialių mokslų gelmėse, bet kadangi jos nėra išaugusios 
į pilną filosofinio mokslo ūgį, tai darydamos per anksti 
visuotinų apibendrinimų, jos apreiškia tik specialių mok- 
slų ribotumą ir todėl pasižymi vienašalėmis ypatybėmis. 
Prie tokių teorijų galima priskaityti pozityvizmas, mate- 
rializmas, evoliucionizmas, fenomenalizmas, xealizmas ir 
t. t Reikšminga net yra tai, kad reiškėjai šitų teorijų, 
neteisėtai gimusių specialiuose moksluose, paprastai yra 
priešingi filosofijai apskritai: juk pripažinus šilai pastara- 
jai prigimtas jai teises, nebūtų reikalo daryti uzurpacijos 
specialių mokslų naudai. 

Jei specialūs mokslai neturi teisės daryti visuotinųjų 
išvadų apie pasaulį, tai, iš kitos pusės, filosofija turi prie- 
volės suderinti savo išvadas su specialių mokslų pažanga, 
nes visuotini ir specialūs sprendimai „apie daiktus negali 
sau prieštarauti, nors ir gali liest įvairias ir net priešin- 
gas jų puses. Ir tai turi reikšmės tiek teorinėms, kiek ir 
praktinėms pažiūroms į pasaulį, t. y. kuriant tai, ką vo- 
kiečiai vadina Welt-und Lebensanschauung. 

Taigi vienai tik filosofijai tedera daryti visuotinųjų 
mokslinių išvadų apie pasaulį, naudojantis visu tuo, ką 
duoda patirtis ir protavimas, tame skaičiuje — ir specialūs 

mokslai. Šita prasme ji yrą pasaulėžiūros mokslas par 
excellence’, nes, kaip aukščiau galėjo paaiškėti, vien fi- 
losofija tegali teisėtai rūpintis mokslingaisiais pasaulėžiū- 
ros dalykais. i 


IV. FILOSOFIJOS MOKSLAS IR FILOSOFAS: 


1) tilosofas profanas ir filosofijos specialistas; 
2) statinis ir dinaminis filosofinės kultūros alžvilgiai 


Kai esame jau žvilgterėję į filosofijos pažinimo sub- 
jektą ir objektą skyrium, tenka iš eilės susekti, kokiomis 
dviejų santykiavimą. Juk mokslas, kaipo toks, nustato 
samoningų bei sistemingų santykių tarp subjekto ir ob- 
jekto, reiškia — tarp pažintojo ir pažinio. Tat mokslinin- 
ko asmenyje negali nekilti aikštėn pačio mokslo savotiš- 
kumas, pareinąs nuo jųdviejų derinimosi. 

Čia pasitinkame visų pirma klausimą, kas yra filosofas. 
Klausimas, rodos, banalus, nes filosofas, aiškus dalykas, 
yra filosofijos mokslo darbininkas ir reiškėjas, lygiai taip 
pat kaip astronomas yra darbo ir reiškimo veiksnys as- 
tronomijos mokslo srityje. Tačiau nėra čia taip lengva 
klausimas išspręsti, kaip kad tuojau atrodo. Astronomų 
vargu pavadinsime žmogų, kuris nėra astronomijos moks- 
lo ragavęs, tuo tarpu filosofo vardą dažnai girdime tai- 
komą prie žmonių, kurie ne tik nėra filosofijos mokslo 
ragavę, bet ir neturi jokio tikslaus nusimanymo apie jojo 
esmę. Galima juk būtų išgirsti ir apie liaudies filosofus, 
ir tas posakis mažiau mus stebintų, kaip kad būtum išgir- 
dę kalbant apie liaudies astronomus. Šis gausus ir įvairia- 
prasmis filosofo vardo naudojimas, matyti, randa savo 
pateisinimo pačios filosofijos prigimtyje. 

Visas dalykas aiškėja, kai atsiminsime, jog filosofija 
yra pasaulėžiūros mokslas par excellence ir jog, iš kitos 
pusės, faktu yra tai, kad žmogus, kaipo protinga būtybė, 
negali apsieiti be šiokios ar tokios teorinės bei praktinės 
pasaulėžiūros, t. y. be to, ką, kaip sakyta, vokiečiai va- 
dina Welt-und Lebensanschauung, nes žmogui prigimta 
vaduotis savo gyvenime priežastingumo ir tikslingumo 
motyvais. Todėl tam tikra prasme galima filosofu pava- 
dinti ir žmogus, kuris iš prigimties turi tiek inteligentiš- 
kumo ir išmintingumo, kad sugeba susidaryti tvirtų as- 

meninių pažiūrų į pasaulį ir į gyvenimą, suveda jas į 
organingą vienybę ir jos šviesoje nuosekliai aiškina at- 
skiras apraiškas, vienu žodžiu, pasižymi tuo, kas vadina- 
ma prigimtąja išmintimi. Toks žmogus iš prigimties apreiš- 
kia gabumų, kurie privalomi yra filosofijos mokslo reiš- 
kėjui, arba filosofui; o kadangi jis taiko dargi šiuos ga- 
bumus prie filosofijos mokslo objektų, tai jam ir teikiama 
su tam tikru rezervu filosofo titulas, 

Logikos atžvilgiu toksai pavadinimas tepateisinamas 
vien su sąlyga daryti skirtumas tarp filosofo specialisto 
ir filosofo profano. Kame gi jo esmė?— Kaip buvo jau 
pažymėta, visa gyvo žmogaus pasaulėžiūra netelpa filo- 
sofijos mokslo ribose. Paprastai joje rasime įvairių daly- 
kų. Bus čia dalykų, kurie stovi žemiau už žmogaus protą 
ir jo nepateisinami; tai — prietarai. Bus čia ir nuomonių, 
apie kurias galima visaip spręsti, nes jos svyruoja tarp 
abejonių ir įsitikrinimų. Atsiras čia ir tikrų įsitikrinimų, 
t. y. žinojimo, paremto ryškiu, tiesioginiu ar netiesiogi- 
niu aiškumu. Pagaliau užtiksime čia įsitikinimų, t. y. da- 
lykų, kurie tepriimami tikėjimu. Tarp pastarųjų atsiras ir 
pasitikėjimo paslaptimis, t. y. dalykais, kurie praneša 
žmogaus proto galias, nes stovi aukščiau už jį, nors jam 
ir neprieštarauja. 

Iš visų šitų dalykų teisėtą filosofijos mokslo turinį 
tegal sudaryti vien įsitikrinimai, t. y. pažintys, paremtos 
ryškiu, tiesioginiu ar netiesioginiu, aiškumu, kitaip ta- 
riant — evidencija !. 

Ryškaus tiesioginio aiškumo, arba tiesioginės eviden- 
cijos, dalykai sudaro išeinamąjį mokslo pagrindą ir reiš- 
kiasi tuo, kas vadinama aksiomomis arba principais. Ogi 
ryškaus netiesioginio aiškumo, arba netiesioginės eviden- 
cijos, dalykai įgaunami mokslo priemonėmis ir sudaro 
mokslo uždavinius. Šitos bendros pastabos turi tiek pat 
reikšmės filosofijai, kiek ir specialiems mokslams, Todėl] 
pasaulėžiūros srityje aiškus yra filosofijos mokslo užda- 
vinys plėsti mokslingųjų įsitikrinimų plotas asmeninių 
nuomonių ir įsitikinimų sąskaita, 

Ir štai prieiname prie skirtumo tarp filosofo specialis- 
to ir filosofo profano: pastarasis pasitenkina asmeninėmis 
nuomonėmis ir įsitikinimais ten, kur pirmasis privalo ver- 


! Nesusipratimams išvengti privalu gerai skirti žodžiai „įsitikrini- 
mas" ir „įsitikinimas“. Įsitikrinimas yra žinojimo, o įsitikinimas — tikėji- 
„ mo dalykas. Įsitikrinti rusiškai reiškia yąocrosepmrec%, oœ įsitikinti — 

yra yBepoBaTB, arba tikriau — yBepAaTBCA, gond 

stis įsitikrinimais, įgytais mokslo priemonėmis. Ir, deja, 
filosofo profano padėtis yra mažesniame ar didesniame 
laipsnyje liūdna būtinybė visiems tiems, kas negali sąmo- 
ningai pasisavinti filosofijos mokslo davinių, nes žmogus, 
kaip minėta, savo prigimties dėlei neapsieina be šiokios 
ar tokios pasaulėžiūros. Tiesa, niekiną filosofijos mokslą 
žmonės laiko tai per nesusipratimą savo prerogatyva, bet 
šitokios pasitenkinusios savimi ignorancijos reginys iš ti- 
krųjų yra dar liūdnesnė apraiška. 

Taigi žmogus prigimties verčiamas būti filosofu, tuo 
tarpu vien aukštoji filosofinė kultūra tegal patenkinti ši- 
tą prigimtą jam reikalą. Prigimties linkmė yra visuotina, 
bet aukštoji filosofinė kultūra toli gražu nėra visuotinai 
vykdoma: čia vėl turime šaltinį savotiškų apraiškų, ypač 
prigimtų filosofijos sričiai. Jau tai, kad žmogus paties 
prigimties veiksmo verčiamas spręsti apie aukštus filoso- 
finės pasaulėžiūros dalykus, duoda progos atsirasti bega- 
lėms kuo klaidingiausių nuomonių apie pavestus filoso- 
fijos mokslui klausimus. Kai pats gyvenimas verčia žmo- 
gų spręsti, jis blogai ar gerai vis dėlto sprendžia, bet jo 
pasiruošimas, bent čia — filosofijos srityje, paprastai ne- 
atatinka sprendžiamųjų klausimų rimtumo. 

Panašių apraiškų esama ir kitų mokslų srityse, bet daž- 
niausiai tik panašių, o ne tolygių. Sakysim, ūkininkas pras- 
čiokas pačiu dalykų bėgiu verčiamas būti chemiku, rei- 
kiant spręsti apie dirbamos žemės ypatybes, — architekto- 
riumi, reikiant statyt trobesys, — matematiku, reikiant vest 
savo sąskaitybą. Bet čia chemijos, architektūros, matema- 
tikos klausimai yra tiek primityvūs bei elementarūs, kad 
jiems išspręst pakanka sveiko proto ir labai nedidelio 
asmeninio prityrimo. Kas kita filosofijos srityje: čia pa- 
saulėžiūros reikalas, galutinai imant, stato veik tuos pa- 
čius klausimus tiek filosofui profanui, kiek ir filosofui 
specialistui. Norint sąmoningai klausimą išspręsti, sveiko 
proto ir paprasto išmintingumo čia jau nebepakanka: čia 
maža net sistemingai suorganizuoto mokslo priemonių; 
reikalinga dargi ilga istorinė evoliucija, jungianti dau- 
gybės žmonių darbą. Tuo tarpu, kadangi pats gyvenimas, 
kaip sakyta, verčia žmogų spręsti apie filosofinius daly- 
kus, palengvėl įprantama uzurpuoti filosofijos mokslo 
teises ir kartu pamirštama apie išimtiną jo kompetentin- 
gumą savo srityje. 

Imant tą patį ūkininko prasčioko pavyzdį pažymėtina, 
kad gal viena tik meteorologija tegali pasigirti panašiu 

kaip kad filosofijos likimu jo gyvenime. Ūkininko profe- 
sija verčia jį daryti spėliojimų apie oro atmainas; jis ir 
įpranta jų daryti, kaip ir kiek įmanydamas. O kadangi 
oro atmainų nuspėjimas tegalimas vien meteorologams 
specialistams su dideliu vargu ir dargi labai trumpam 
laikui, tai nėra ko stebėtis, kad šiuose prasčioko spėlio- 
jimuose esama beveik vienų nesąmonių. Čia, lygiai kaip 
ir filosofijos srityje, įprantama spręsti apie ne savo kom- 
petencijos dalykus ir dargi su laiku imama sąmoningai 
ignoruoti tikrų specialistų patyrimai. 

Deja, reikia konstatuoti, jog filosofijos atžvilgiu pa- 
našiu nusistatymu nusideda ne vieni tik prasčiokai, bet ir 
daugelis inteligentų, — ypač tų, kurie, apakę dideliais spe- 
cialių mokslų laimėjimais mūsų amžiuje, nebeįvertina fi- 
losofijos kaipo bendrojo bei visuotinojo mokslo. Pasidavę 
pasyviai laiko obalsiams, jie nenumano, kad juo labiau 
specializuojasi žinija ir juo platyn eina specialių mokslų 
tyrinėjimai, juo labiau randasi reikalingas mokslas, kuris 
suvestų pažinių daugybę į vieną organinę sistemą, api- 
bendrinančią specialinių patyrimų įvairialyčią gausybę. Ir 
jei jie sąmoningai nenori pripažinti filosofijos mokslo tei- 
sėtumo, tai dar nereiškia, kad jie atsisako daryti filosofi- 
jos darbą: jie jį varo tik nesąmoningu ir neteisėtų būdu 
įvairių specialių mokslų ribose. Reiškia, šitie specialybės 
gerbėjai panaikina filosofijos mokslo specialybę, kad dirb- 
tų jos darbą nespecialiu būdu. Žinoma, taip apverčiant 
dalykus, šito darbo gaviniai negalima laikyti laimėjimais. 
Tuo tarpu tokie inteligentai turėtų nusimanyti, kad tikra- 
sis intelektingumas pasižymi ne specialių žinių gausa, bet 
sugebėjimu suvokti giliausiąją daiktų esmę, suvesti pas- 
kui savo pažintis į vieningą pamatuotą sintezę ir galop 
jos šviesoje nuosaikiai aiškinti atskiras apraiškas, ir kad 
filosofija sulig savo prigimtimi objektyvuoja šitą inte- 
lektualinį sugebėjimą suorganizuotojeę mokslo priemonės 
sistemoje, 

Čia kaip tik pakeliui pakalbėti apie santykius, rišan- 
čius intelektualinį filosofo sugebėjimą ir filosofinės kultū- 
ros objektyvaciją, nes iš šito santykiavimo pareina dar 

ne viena filosofijos mokslo ypatybė.— Kaip kalbama apie 
filosofiškąjį sugebėjimą, turima galvoje, taip sakant, di- 
naminis filosofinės kultūros atžvilgis: čia svarbu intelek- 
tualinis filosofo veiksmas. Užtat filosofinės kultūros ob- 
jektyvacija reiškia statinį jos atžvilgį, čia svarbu jau ne 

intelektualinis filosofo veiksmas, bet objektyvi šito veiks- 
mo gavinių realizacija. 

Panašiai kuriamasis dailininko veiksmas, lygiai kaip ir 
kritiko pergyvenimas įvertinant pagamintą veikalą, sudaro 
dinaminę estetinės kultūros pusę. Ogi pats veikalas, t. y. 
dailininko sukurtoji lytis, simbolingai rišanti kuriamąsias 
jo emocijas su kritiko emocijomis, apreiškia statinę šitos 
kultūros pusę. Aiškus dalykas, jog tarp statinės ir dina- 
minės pusių estetinėje kuitūroje turi būti tam tikros ata- 
tinkamybės. Žmogus žemos estetinės kultūros ne tik ne- 
pajėgs sukurti tikrų dailenybių, bet ir nesugebės tinkamai 
įvertint objektyvuojančių aukštą statinę kultūrą veikalų. 
Todėl buvo Rafaelio teisingai išsitarta, jog dailės srityje 
„Suprasti — tai prilygti“, 

O vis dėlto dailėje kultūros objektyvacija reiškiasi 
realiais daiktais, kurie jei ne savo išvaizda, tai bent gar- 
sais prataria į visą mūsų būtybę.— Kas gi lieka filosofi- 
nei kultūrai objektyvuojantis?— Vien tik žodžiai; mažai 
net tepaklysčiau pasakęs — raidės.— Žodis simbolingai ap- 
reiškia daiktą, tarpininkaujant sąvokai. Filosofas kūrėjas 
eina nuo daikto per sąvoką prie žodžio. Filosofijos adep- 
tas turi padaryti tą patį kelią iš kito tik galo: nuo žodžio 
jis eina prie daikto vaduodamasis sąvoka. O kadangi filo- 
sofiniame darbe žmogaus protas pasiekia aukščiausios ato- 
traukos, arba abstrakcijos, tai šitas kelias ir netrumpas, ir 
nelengvas. 

Atotraukos viršūnės atmena aukštųjų kalnų viršūnes: 
vedą į jas takai yra statūs ir sunkūs kopti; retam tesiseka 
jos prieiti, nedaugelis gėrisi net jos išvaizda iš tolo, o 
dauguma tik pasitenkina kitų žmonių papasakojimais, Bet 
vien tasai, kam teko pastatyti savo koją kalno viršūnėje, 
gali tikrai spręsti apie tą stebuklingąjį akiratį, kuris iš- 
siskėtė ten jo žvilgiui. Kilni kalnų atmosfera gaivina jo 
dvasią tokiais įspūdžiais, kokių nebegalima įgauti iš jokio 
papasakojimo.— Proto darbas aukštųjų idėjų srityje turi 
panašių ypatybių, Norint pasiekti jų esmę, privalu iškilti 
iš žodžių, vaidinių, konkretinių daiktų žemumos ir siekti 
ten, kur pasistiebusios dvasios viršūnės yra įsismeigusios 
į plačiąsias padanges. 

Tarp kalno ir atotraukos viršūnės atsirado tačiau mūsų 
laikais ypatingo skirtumo. Dabar lakstytuvų pagalba gal 
atstoti sunkų kopimą į kalno viršūnę. Tuo tarpu galima 
drąsiai spręsti iš anksto, kad jokia eksperimentinė psicho- 
logija nepajėgs surengti aparato, kuris atstotų žmogaus 

proto darbą žengiant į intelektualinės atotraukos viršūnę. 
Rafaelio posakis turi čia ypatingos reikšmės: filosofijos 
srityje suprasti reiškia suderinti tam tikrą prasme statinę 
ir dinaminę filosofinės kultūros puses. Kai puola dinaminė 
filosofinės kultūros pusė, statinė jos pusė, arba istorinis 
filosofinės kultūros palikimas, lieka nesuprastas ir tinka- 
mai neįvertintas. Dabar aiškėja, kodėl filosofinė pažanga 
neina lygiu žingsniu ir vienu krypsniu: kiek kartų suyra 
pusiausvyra tarp dviejų kalbamų filosofinės kultūros pu- 
sių, tiek kartų reik konstatuoti filosofinis regresas, ir tai 
filosofijos istorijoje nėra retas atsitikimas: po Sokrato, 
Platono ir Aristotelio, po neoplatonikų, po Alberto Di- 
džiojo ir Tomo Akviniečio kiekvieną kartą filosofijos ge- 
nijus, iškilęs į naujas padanges, nuleisdavo sparnus ir 
nerdavosi stagnacijoje ir obskurantizme. 

Žinoma, panašių apraiškų nebūtų galėję atsitikti, bent 
taip stambiose lytyse, kaip kad yra buvę, jei filosofijos 
pažanga galėtų reikštis tokiu pat ryškiu objektyvumu, ko- 
kis lydi specialių mokslų tarpimą. Šiems pastariems kar- 
tais sunkiai duodasi nauji laimėiimai, bet kai vieną kartą 
jie yra įveikti, nauji gaviniai tampa lengvai prieinami 
dideliam žmonių skaičiui. Taip buvo reikėję ištisų tūks- 
tančių metų, kol astronomams pavyko susekti, jog ne sau- 
lė skrieja aplink žemę, bet žemė — aplink saulę. Užtat 
kai sykį šita tiesa buvo laimėta, ji tapo prieinama beveik 
kiekvienam. 

Kas kita filosofijoje: čia juo gilesnė ir aukštesnė yra 
laimėtoji tiesa, juo sunkiau prieinamas filosofinis jos su- 
pratimas, nes aukštosios atotraukos gavinių negalima ilius- 
truoti, kaip kad specialių mokslų, konkretiniais daiktais 
ir įrankiais. Todėl mūsų laikais taip dažnai atsitinka, kad 
tie patys žmonės, kurie sakosi esą Galilėjaus gerbėjai, 
sprendžia apie filosofinius dalykus tarsi jo priešininkai. 
Filosofija turi taip pat savąją saulę ir savąją žemę, ir čia 
taip pat privalu įveikti jausmų apgaulę norint suvokti 
tiesą: ogi kalbami Galilėjaus gerbėjai, paskendę pajusti- 
nių daiktų srityje, vis dar tebetvirtina filosofijos saulę 

skriejant aplink savo žemę. Jie nenusimano, jog kaip tik 
filosofinė kultūra pašaukta pergalėti jausmų apgaulę ir 
iškelti žmogų iš jų tamsios pakalnės. 

Paimkime, pavyzdžiui, keletą filosofijos laimėtų tiesų. 
Taip, filosofijos nuopelnais mes žinome, jog nesama erd- 
vės be ištisusios substancijos; jog nesama laiko be daik- 

to, palenkto tapsmui; jog negali būti jokio vyksmo be 
grindžiamosios absoliuto galios; jog šitas absoliutas drau- 
ge su pasauliu nesudaro nei realinio dviejų daiktų skai- 
čiaus, kaip norėtų dualizmas, nei substancialinės vieny- 
bės, kaip norėtų panteizmas, Štai keletas tiesų, kurių ne- 
suvaikys žmogus, nemokąs mąstyti sąvokomis, o įpratęs 
vien megzti vaizdų derinius. Jam šitasai mąstymas ati- 
trauktomis sąvokomis pasirodys tuo, ką prasčiokai vadi- 
na „akių monais“, o kiek prasišvietę žmonės — tamsiąja 
metafizika ir tuščiąja scholastika. Filosofinio nusimanymo 
atžvilgiu pastarieji nedaug tenužengė į priekį už pirmuo- 
sius, o faktinai ir vieni, ir kiti tebegyvena dar psicholo- 
gija žmogaus, kuris, matydamas saulę skriejant aplink 
žemę, vadina Koperniką žmonių mulkintoju. Tačiau Koper- 
niko atadanga yra jau dabar visuotinuoju laimėjimu va- 
dinamajame kultūringame pasaulyje, nes jos tiesai su- 
prasti nereikėjo pasižymėti tokia pat aukšta astronomine 
kultūra, kokios kad buvo buvęs pats Kopernikas. Ogi no- 
rint įsitikrinti didžiųjų filosofinių tiesų tikrumu, privalu 
įsigyti palyginant aukštos filosofinės kultūros, nes filoso- 
fijos srityje suprasti — tai iš tikro prilygti. 

Tokios yra filosofijos mokslo pagrindinės ypatybės. 
Baigiant telieka man trumpais žodžiais padaryti bendrų 
išvadų apie tai, kokia privalo būti filosofinės kultūros 
organizacija atsižvelgiant į filosofijos ypatybes. Juk šitas 
klausimas turi mums ypatingo aktualumo dabar, kai mums 
tenka aukštojoje savo mokykloje dėti filosofijos mokslui, 
o drauge su juo — ir filosofinei kultūrai pamatai, 


Užbaiga. 
DERAMOJI FILOSOFINĖ KULTŪROS ORGANIZACIJA 


Žinant filosofijos mokslo ypatybes, pigu numanyti, jog 
visų pirma šiam tikslui svarbu ugdyti dinaminė filosofi- 
nės kultūros pusė, kad ji prilygtų statinei jos pusei, ob- 
jektyvuotai geriausiųjų jos reiškėjų veikaluose. Tai pa- 
siekiama, iš vienos pusės, filosofijos mokslo, o iš antros — 
filosofinio mokymo santvarka. 

Filosofai, kaip kad ir kitų rūšių mokslininkai, tegal 
pakelti filosofijos mokslą į aukštesnį lygį vien jungtomis 
pastangomis. Filosofijos istorija jungia pastangas filoso- 
fų, gyvenusių ir dirbusių įvairiais laikais; filosofinis ben- 

dravimas privalo jungti gyvenančiuosius ir dirbančiuo- 
sius vienu laiku, Atsižvelgiant į filosofijos mokslo sunke- 
nybes, tenka filosofinė talka organizuoti taip, kad objek- 
tyvus filosofinis lobis, laimėtas ištisų amžių bėgyje, būtų 
suderintomis pajėgomis nuolatos taikomas laiko ir vietos 
reikalavimams. Kitaip tariant, filosofijos mokslas privalu 
suorganizuoti į sutelktinio darbo mokyklą. Tokia filosofija 
savo turiniu yra „trunkanti per amžius“, savo organizaci- 
jos lytimi — mokyklinė. Ji yra priešginybe, pirmuoju at- 
žvilgiu, laikiniems klaidingų teorijų laimėjimams, antruo- 
ju atžvilgių — diletantiškam filosofavimui,. 

Šitaip sutvarkytas filosofijos mokslas yra mokykla dar 

vienu atžvilgiu. Filosofinėje kultūroje, kaip žinome, ne- 
dera nustoti pusiausvyros tarp jos statinės ir dinaminės 
pusės. Tai reiškia, jog mokslas ir mokymas privalu joje 
atatiktinai jungti, nes aukštieji filosofijos laimėjimai tik 
tiek tėra aktualūs, kiek esama paruoštų filosofine pras- 
me žmonių jiems suvokti ir tobulinti, Todėl filosofijos mo- 
kymo metodas privalo ypatingu būdu lavinti intelektua- 
lines žmogaus išgales ir šiaip jau ugdyti filosofinį jo su- 
gebėjimą. Senovės laikais filosofai stengėsi šitą tikslą pa- 
siekti euristiniais dialogais. Viduramžiais jie naudojosi 
dialektinėmis pratybomis. Mūsų laikais aukštosiose mo- 
kyklose tarpsta dėstomasis mokymo metodas, tačiau jo 
toli gražu nepakanka mokymo tikslams, ypač filosofijos sri- 
tyje. Jo trūkumai papildyti imta organizuoti, šalia jo, pra- 
tinimosi darbai arba pratybos. Savaime aišku, kiek svar- 
bu tinkamas pratybų sutvarkymas filosofinei kultūrai. Tik 
per jas tegalima pakelti naujosios filosofų kartos intelek- 
tualinis sugebėjimas stoti į pažangaus darbo vagą. Šitose 
pratybose turi rasti tinkamos sau vietos ir euristinis se- 
novės menas, ir dialektinis viduramžių metodas. Čia juodu 
gal ir privalo tarnauti protinimosi priemonėmis, nors nu- 
stojo buvę mokslo veikalų lytimi, nes kaip mokymo įran- 
kiai juodu tinka pratyboms, o ne moksliniams veikalams, 
kurie objektyvuoja mokslų laimėjimus. 

Pagaliau filosofinę kultūrą ugdant labai svarbu palai- 
kyti gyvi santykiai tarp filosofijos reiškėjų ir tųjų, kas 
pratinasi filosofiniame darbe. Gyvas filosofijos dėstytojo 
asmuo yra pašauktas padėti šiems pastariesiems kopti į 
filosofinės atotraukos viršūnės. Jis gali, kaip kad sakyda- 
vo Sokratas, aplengvinti aukštųjų idėjų gimimą jaunųjų 
filosofijos adeptų dvasioje, nes šitos idėjos negali būti 

jiems įdiegtos mechaniniu būdu. Asmeniniu bendravimu 
filosofiniame darbe su savo klausytojais filosofijos dės- 
tytojas iš dalies gal atstoti tą objektyvaus reikšmingumo 
stoką, kuri skiria filosofiją nuo daugumos specialių mok- 
slų. Pasiryžęs kiek pajėgdamas tarnauti filosofijos mokslo 
ir mokymo tikslams, šituo susiartinimo obalsiu, nukreiptu 
į gerbiamuosius mano klausytojus, ir baigiu savo įveda- 
mąjį žodį. 


PASAULĖŽIŪRA IR FILOSOFIJA 


Pratartis 


Pasaulėžiūra ir filosofija,— štai du dalyku, kuriuodu 
negali būti abejingu tikriems inteligentams, arba lietuviš- 
kai tariant, protininkams. Tuo tarpu nei pasaulėžiūros, nei 
filosofijos sąvoka nėra tiek savaime aiškios, kad tinka- 
mas jųdviejų supratimas būtų dažnas inteligentų proti- 
ninkų tarpe. Ir su vienu, ir su antrų žodžiu yra surišta 
ištisa nesusipratimų eilė, kuri nelemtu būdu gamina ata- 
tinkamų nesusipratimų ir tarp pačių žmonių. Vienos pas- 
kaitos ribose, žinoma, nėra galima išgvildyti bei išaiškin- 
ti visi šitie nesusipratimai, kurie grįžtamuoju ratų eina 
per ištisus amžius. Todėl man telieka pasitenkinti siste- 
mingu bei pamatuotu nusakymu pasaulėžiūros ir filosofi- 
jos sąvokų, kaip man jiedvi yra paaiškėjusios iš filoso- 
fijos studijų. Eidamas šitą uždavinį atlikti, stengsiuos iš 
pradžios išaiškinti pasaulėžiūros esmę, paskui nustatyti fi- 
losofijos mokslo supratimą, gvildydamas gretimais pasau- 
lėžiūros santykiavimą su filosofija. 

Taigi visų pirma kas yra pasaulėžiūra? 


I. PASAULĖŽIŪROS SUPRATIMAS 


1. Pasaulėžiūra ir pasaulėvaizdis. Vedamąją liniją at- 
sakymui į šitą klausimą nustato jau pati etimologinė žo- 
džio sudėtis. Aišku, jog pasaulėžiūra reiškia pažiūrą arba 
net pažiūras į pasaulį. Bet čia tuoj kyla klausimas, kas 
yra pažiūra ir kaip čia privalu suprasti pasaulis. Lengva 
įspėti, jog pažiūra nereiškia čia paprasto žvelgimo ir jog 
pasaulis nėra čia fizinė išvaizda viso to, ką mūsų saulė 
apšviečia. Tiesa, pasaulėžiūros pradžia glūdi šiame žvel- 
gime į fizinę pasaulio išvaizdą, nes pradiniame savo tarp- 
snyje kiekviena pasaulėžiūra yra visų pirma pasaulėvaiz- 

dis. Kaip parodo pats žodis, pasaulėvaizdis yra pasaulio 
vaizdas, patiriamas mūsų išviršinėmis juslėmis (sensus ex- 
terni). Pasaulio vaizdas, įgautas išviršinėmis juslėmis, yra 
paskui objektyvuojamas ir apdirbamas su išvidinių jaus- 
lių (sensus interni) pagalba. Reiškia, su atminties ir vaiz- 
duotės pagalba pasaulio vaizdas yra fiksuojamas žmogaus 
psichikoje kaipo kažkas pastovu bei vieninga. Taip ir gim- 
sta pasaulėvaizdis, kurį žmogus susidaro pagal tai, ką jis 
patiria išviršinėmis juslėmis bei išvidinėmis jauslėmis. Ke- 
lias, čia padaromas, yra paprastas pažinimo kelias: pirm 
negu protas pajėgia statyti klausimų ir į juos atsakinėti, 
juslės bei jauslės patiekia mums patirtinio; arba juslinio, 
pažinimo; štai kodėl jau viduramžiais buvo sakyta, jog 
nieko nesama prote, ko anksčiau nėra buvę juslėse. Šita 
prasme pasaulėvaizdis yra ankstyvesnis už pasaulėžiūrą, 
nes pasaulėvaizdis yra juslinio pažinimo padaras, tuo tar- 
pu kad pasaulėžiūra eina toliau ir su juslinio pažįnimo 
išdavomis jungia proto darbą. 

Tarp pasaulėvaizdžio ir pasaulėžiūros yra tat maždaug 
tokio skirtumo, kokio esama tarp vaidinio ir sąvokos. Vai- 
dinys yra juslių bei jauslių padaras ir mums sako apie 
tai, koks yra daiktas arba kokios yra jo ypatybės, jusli- 
niu. būdu patiriamos. Sąvoka yra proto padaras ir mums 
sako apie tai, kas yra daiktas arba kas sudaro jo esmę. 
Vaidinys, pavyzdžiui, mums nusako, kokie yra žmogaus 
ūgis, išvaizda, spalva ir t. t. Ogi žmogaus sąvoka mums 
pasako, kas yra žmogus, — būtent, jog jis yra protingas 
gyvulys, arba būtybė, turinti sykiu juslingumo ir protin- 
gumo.— Pasirodo, jog šita dvilypė žmogaus prigimtis reiš- 
kiasi ir tada, kai žmogus žvelgia į pasaulį ir mąsto apie 
jį. Pasaulėvaizdis yra juslinio pažinimo padaras ir susi- 
deda iš vaidinių: pasaulėžiūra yra protinio pažinimo pa- 
daras ir susideda iš sąvokų. Pasaulėvaizdis mums nusako, 
koks yra pasaulis; pasaulėžiūra mums pasako, kas yra 
pasaulis. 

Būtų klaidinga manyti, jog yra galima visai atskirti 
pasaulėžiūrą nuo pasaulėvaizdžio. Kaip negalima žmogaus 
prigimtyje faktinai atskirti proto veikimo nuo juslių vei- 
kimo, taip lygiai žmogaus psichikoje negalima faktinai 
atskirti sąvokos nuo vaidinio ir todėl taip pat pasaulėžiū- 
ros — nuo pasaulėvaizdžio. Bet tai, žinoma, nereiškia, kad 
mes negalime ir neprivalome daryti loginio skirtumo tarp 
sąvokos ir vaidinio, tarp pasaulėžiūros ir pasaulėvaizdžio. 
Kaip kiekviena sąvoka turi vaidinyję materialinės atra- 

mos, taip kiekviena pasaulėžiūra turi materialinės atramos 
pasaulėvaizdyje. Bet, žinoma, tai nepaliuosuoja mūsų nuo 
loginės prievolės sąmoningai skirti tai, kas remiasi, nuo 
to, kuo remiamasi. Ogi tokio skirtumo ne visuomet daro- 
ma, iš ko ir kyla įvairių nesusipratimų pažinimo klausi- 
muose. 

Taigi iš to, kas pasakyta, galėjo paaiškėti, jog pasau- 
lėžiūra nereiškia paprasto žvelgimo į pasaulį arba papras- 
to jo patyrimo išviršinėmis juslėmis bei išvidinėmis jaus- 
lėmis. Pasaulėžiūra yra protinio pažinimo padaras, nors 
ir remiasi juslių pagamintu pasaulėvaizdžiu. Reik tačiau 
konstatuoti, jog juo artimesnė yra pasaulėžiūra savo pir- 
mutinėms versmėms, juo daugiau joje esama pasaulėvaiz- 
džio ypatybių. Dėl šitos priežasties primityvių tautų pa- 
saulėžiūra, besireiškianti jų mitologijoje, dažnai esti ne 
ką kita, kaip poezijos gražnomis padabintas pasaulėvaiz- 

is, 

2. Pasaulis kaipo pasaulėžiūros objektas, Sulig tuo, kaip 
privalu suprasti pažiūros į pasaulį kalbant apie pasaulė- 
žiūrą, gali taip pat paaiškėti, kaip reik suprasti pats pa- 
saulėžiūros objektas, būtent — pasaulis, Jei pasaulėžiūra 
susideda iš protinių pažiūrų, tai ir jos objektas, vadinamas 
pasauliu, privalo būti suprantamas kaipo protinio pažini- 
mo objektas. Ogi protinis pažinimas, kaip buvo jau pasa- 
kyta, sako mums ne tai, koks yra daiktas, bet kas yra 
daiktas. Atatinkamai pasaulėžiūra nusako ne tai, koks yra 
pasaulis, nes tai yra pasaulėvaizdžio dalykas, bet tai, kas 
yra pasaulis. 

Klausimas, kas yra pasaulis, negali būti taikomas vie- 
nam kuriam pasaulio daiktui arba vienam kuriam pasaulio 
įvykiui. Iš tikrųjų jis apima apibendrintą pasaulio visu- 
mą; jam rūpi pagrindinė pasaulio vienybė, būtent tai, kas 
lotyniškai vadinama universum ir kas reiškia vienybę 
įvairumoje. Jei žmogaus juslės tepajėgia aprėpti apribo- 
tą pasaulio plotą, tai žmogaus proto nėra užbrėžiama ta ar 
kita pasaulio dalis: jis ima šitą pasaulį jo visumoje ir 
statosi paklausų, kas jis yra, iš kur jis atsirado ir kur 
vyksta. Pažvelkime į žmogaus minties istoriją — ir pama- 
tysime, jog šitie paklausai neduoda ramybės protingam 
gyvuliui nuo pat pradžios istorijos iki mūsų dienų, nes 
žmogaus protui prigimta ieškot atsakymų į šituos paklau- 
sus. Pasirodo, jog šitais paklausais ieškoma priežasčių, 
nes tik žinojimas per priežastis, arba iš priežasčių, sudaro 
tikrą žiniją. Paklausu, kas yra daiktas, yra tiriami sude- 

damieji daikto pradai, arba materialinė bei formalinė jo 
priežastys. Materialinė priežastis yra tai, iš ko arba kame ` 
daiktas yra padarytas. Formalinė priežastis yra tai, ko 
veiksmu daiktas turi savyje vienybės ir veikimo pradų. 
Taigi, kai yra statomas paklausas, kas yra pasaulis, ieš- 
koma materialinė bei formalinė priežastis, t. y. iš ko pa- 
saulis susideda, kas jame sudaro vienybės ir veikimo pra- 
dus. Materialinė ir formalinė priežastys nėra vienintelės 
priežasčių kategorijos; šalia jųdviejų, esama dargi vyk- 
domosios ir siekiamosios priežasties. Vykdomoji priežastis 
yra tai, kieno veiksmu kas nors daroma ar įvyksta. Ogi 
siekiamoji priežastis yra tai, ko dėlei arba kokiu tikslu 
kas nors daroma arba įvyksta, Todėl kai yra statomas 
paklausas, iš kur pasaulis atsirado, yra ieškoma jo vy- 
riausioji vykdomoji priežastis; ogi kai yra statomas pa- 
klausas, kur pasaulis vyksta, yra ieškoma jo galutina sie- 
kiamoji priežastis. Žodžiu tariant, pasaulėžiūros objektu 
yra apibendrinta pasaulio visuma, gvildoma iš visuotinų- 
jų priežasčių. Štai kaip privalu suprasti žodis „pasaulis“, 
kai yra tariamas pasaulėžiūros vardas. 

3. Teorinė ir praktinė pasaulėžiūra. Dera dar čia pat 
pastebėti, jog pasaulėžiūra apima ne tik daiktų, bet ir 
gyvenimo pasaulį, t. y. ne tik tai, kas yra, bet ir tai, kas 
žmogaus veikiama. Žinoma, šitokis pasaulio supratimas 
žymiai išplečia jo sąvoką. Nuo to, ko esama po mūsų 
saule, iš pradžios pereita prie visų daiktų visumos; dabar 
nuo visų daiktų visumos pereinama prie daiktų bei žmo- 
gaus veiksmų visumos. Šitokį platų pasaulio supratimą 
pateisina kad ir toks šito žodžio vartojimas, kuri randa- 
me posakiuose: gyventi pasaulyje, šio pasaulio kunigaik- 
štis, pasaulinė literatūra ir t. t. Čia, aiškus dalykas, kal- 
bama apie žmonių pasaulį arba apie žmonių gyvenimo 
bei veikimo visumą. Tr šita žmonių gyvenimo bei veiki- 
mo visuma, gvildoma iš visuotinųjų priežasčių, sudaro 
taip pat pasaulėžiūros objektą. Kitaip tariant, pasaulėžiū- 
ra apima sykiu pažiūras į pasaulį ir pažiūras į gyvenimą. 
Pažiūras į pasaulį, siaura prasme, galima vadinti teorine 
pasaulėžiūra; ogi pažiūras į gyvenimą — praktine pasau- 
lėžiūra, Šitam skirtumui išreikšti vokiečiai yra net sudarę 
du sutartiniu žodžiu Welt und Lebensanschauung, iš ku- 
Tių dviejų tik pirmasis tegalima tinkamai išreikšti mūsų 
kalba, bet užtat jis tenka vartoti platesne prasme, t. y. 
tenka vartoti žodis „pasaulėžiūra“ išreikšti ir Weltans- 
chauung, ir Lebensanschauung. 

Buvo mano pasakyta, jog pasaulėžiūroje, taip ar šiaip, 
reiškiasi protinis žmogaus pažinimas. Šituo pasaulėžiūra 
skiriasi nuo pasaulėvaizdžio, kuris yra visų pirma jusli- 
nio pažinimo padaras. Todėl neprotingi gyviai gali turėti 
šiokio tokio pasaulėvaizdžio, bet negali turėti pasaulė- 
žiūros. Tai pagrindinė pasaulėžiūros ypatybė pažinimo at- 
žvilgiu. Pažinimo objekto atžvilgiu pasaulėžiūra stengiasi 
išaiškinti bendrais žvilgiais pasaulio bei gyvenimo vi- 
sumą. 

2 Pasaulėžiūros sudėtis (nuomonės, įsitikinimai, įsili- 
krinimai). Jei dabar susidomėsime pasaulėžiūros sudėtimi, 
tai turėsime pastebėti, jog kiekvienoje pasaulėžiūroje esa- 
ma ištisos eilės pažiūrų, taip ar šiaip suvedamų į vieny- 
bę tų žmonių, kurie yra jos kūrėjai ir išpažintojai. Bet 
kas gi yra iš tikrųjų šitos pažiūros, kurios sudaro pasau- 
lėžiūrą? Ar jos yra visuomet vienos rūšies ir vieno to- 
bulumo? 

Perėjus mintimi keletą tipingų pasaulėžiūrų, nesunku 
konstatuoti faktas, jog kiekvienoje pasaulėžiūroje esama 
pažiūrų įvairių rūšių ir įvairaus tobulumo, Čia esama ir 
nuomonių, ir įsitikinimų, ir įsitikrinimų. Esama čia ir ne- 
retai net prietarų, šalia aukščiausių tiesos siekimų. Nuo- 
monės charakterizuoja tą netobulą pažinimo stovį, kuria- 
me žmogaus protas neįstengia griežtai apsispręsti svyruo- 
damas tarp abejonės, iš vienos pusės, ir įsitikinimo bei 
įsitikrinimo, iš antros pusės. Įsitikinimas yra proto apsis- 
prendimas neevidentiniame, arba neaiškiame, dalyke lais- 

. vu valios veiksmu ir autoriteto motyvu. Įsitikrinimas yra 
būtinas proto apsisprendimas ryškiu, tiesioginių ar netie- 
sioginiu dalyko aiškumu, arba jo evidencija, t. y. aki- 
vaizduma. 

Nuomonė gamina svyravimą, įsitikinimas — tikėjimą, 
įsitikrinimas — žinojimą. Svyravimas yra pirmutinis žmo- 
gaus dvasios stovis tuoj klausimą pastačius: protas čia 
nėra dar galutinai apsisprendęs, ir todėl pažinimas yra čia 
vyksmo stovyje. Jei toliau dalykas pasirodo ryškiai aiš- 
kus, arba evidentinis, iš karto ar tampa tokiu po tam 
tikrų svarstymų, protas būtinai apsisprendžia arba įsiti- 
krina; kitaip tariant, žmogus įgyja žinojimo arba susida- 
ro žinijos. Tai yra viena pažinimo linkmė, einanti nuo 
savaimingo prie sąmoningo žinojimo, kuris, būdamas sis- 
temingai suorganizuotas, sudaro jau tai, kas vadinama 
mokslu. Antra pažinimo linkmė eina dalykuose, kurie nėra 
ryškiai aiškūs, arba evidentiniai, ir kurie todėl neap- 

sprendžia proto būtinu būdu. Kad protas galėtų čia apsi- 
spręsti, reikalingas yra valios įsikišimas, kurio vaduoja- 
muoju motyvu yra autoritetas, kad tokiu autoritetu ir 
būtų žmogui jo paties intuicija. Pasitikėjimas savo in- 
tuicija yra jau viena įsitikinimo rūšis. Autoritetui rim- 
tėjant, tikėjimo įtampa didėja, o kai autoritetas virsta 
absoliutiniu, tikėjimas įgauna religinės reikšmės. Siste- 
minga religinio tikėjimo organizacija ir sudaro tai, kas 
yra vadinama tikybos vardu. Antra tat pažinimo linkmė 
eina dalykuose, kurie nėra arba net negali būti ryškiai 
aiškūs žmogaus protui ir kurie todėl pasidaro tikėjimo 
objektais. 

Žmogus aiškiai klystų arba save ir kitus apgaudinėtų 
teigdamas, jog jo pasaulėžiūroje nesama įsitikinimų, o te- 
sama vien įsitikrinimų. Subjektyvinė įsitikinimų neišven- 
giamumo priežastis yra žmogui negalėjimas visame kame 
įsitikrinti, kadangi jo pažinimas, kaipo netobulas, turi fak- 
tinių ribų. Objektyvinė įsitikinimų neišvengiamumo prie- 
žastis yra faktas, jog esama dalykų, kurie pralenkia žmo- 
gaus protą; kad taip iš tikro yra, lengva įsitikrinti paly- 
ginus mūsų protinį pažinimą su bet kuria gyva realybe; 
mūsų protas tik netobulomis schemingomis lytimis tepa- 
jėgia suvokti tikrumos esmę, bet nepajėgia niekuomet iš- 
semti gyvo jos turiningumo. 

Šitam dalykui geriau suprasti pravartu įsidėmėti skir- 
tumas tarp to, kas yra nesuvokiama, ir to, kas yra neįma- 
noma, skirtumas, kurį kelia aikštėn su tinkamu sau ryš- 
kumu Ernestas Hello. „Paprastai, — sako jisai, — painioja- 
ma du žodžiu, kuriuodu vietoje reikšti du panašiu dalykų, 
išreiškia dviejų dalykų priešingumą. Štai tuodu žodžiu, 
kurių painiojimas temdo šviesą: pirmas tai nesuvokiama- 
sis (VIncomprėhensible), antras tai neįmanomasis (!'Inin- 
telligible).— Tai, kas nesuvokiama, yra aukščiau proto; 
tai, kas neįmanoma, yra žemiau jojo. Pirma — tai paslap- 
tis; antra — tai absurdas. Tai, kas nesuvokiama, yra mums 
per didelis dalykas, kad tilptų ištisai apribotame mūsų 
prote, ypač jei kalbama apie Nebaigiamybę, kuri per- 
žengia visas ribas.— Tai, kas neįmanoma, atvirkščiai, ne- 
gali tilpti mūsų dvasioje, nes mūsų dvasia yra per didelė, 
t. y. tam dalykui per tikra. To, kas neįmanoma, negalima 
pagauti, kadangi tai neturi tiesos, tuo tarpu kad mūsų 
dvasia padaryta tiesai pasisavinti, kuo mažiausia — tam 
tikrame laipsnyje <...> (168 p.). Ten, kur esama nejma- 
nomo dalyko, protas stoksta sau objekto. Ten, kur esama 

nesuvokiamo dalyko, objektui nepakanka mūsų proto“ 
(Hello E. Le Siėcle.— Paris, 1913.— Straipsnis „Le Mystė- 
re", p. 170). Telieka pridėti prie Hello žodžių, jog nesu- 
vokiama gali būti religinė paslaptis, ogi neįmanomas gali 
būti paprastas žmogaus prietaras. Ir štai jei imame pa- 
saulėžiūrą kaipo žmogaus protinio gyvenimo faktą, ran- 
dame joje, šalia nuomonių ir įsitikrinimų, dargi įvairių 
įvairiausių įsitikinimų, neišskiriant paslapčių, kurios pra- 
lenkia žmogaus proto galias, 

Kaipo protinio gyvenimo faktas, pasaulėžiūra yra taip 
pat bendra visiems žmonėms kaip ir pats žmogaus protas. 
Kaip nėra normalaus žmogaus, kuris neturėtų mažiau ar 
daugiau išplėtotos proto galios, taip lygiai nėra normalaus 
žmogaus, kuris neturėtų mažiau ar daugiau išplėtotos pa- 
saulėžiūros. Ir kai iki šiolei buvo kalbėta apie pasaulė- 
žiūrą., ji buvo imama kaipo visuotinas žmonijos protinio 
gyvenimo faktas, su pagrindinėmis jos savybėmis. 

5. Pasaulėžiūros organizacija tikėjimo bei žinojimo at- 
žvilgiais. Visai kitas yra klausimas, kaip žmogaus pasau- 
lėžiūra tobulėja ir kokiomis lytimis ji reiškiasi pasiekusi 
tam tikro tobulumo laipsnio. Pasirodo, jog dvi pagrin- 
dinės pažinimo linkmės, neseniai minėtos, veda prie dvie- 
jų pagrindinių organizuotos pasaulėžiūros lyčių. Pažini- 
mas per įsitikinimą apsireiškia tikėjimu; ogi pasaulėžiū- 
ros organizacija tikybiniu atžvilgiu įvyksta teologijos dok- 
trinoje, Pažinimas per įsitikrinimą apsireiškia žinojimu; 
ogi pasaulėžiūros organizacija šituo atžvilgiu įvyksta fi- 
losofijos sistemoję. Ne mano dalykas gvildyti klausimas 
apie pasaulėžiūros santykiavimą su teologija; tai, kaip 
žinau, bus padaryta vėliau kompetentingo teologijos at- 
stovo. Užtat į mano tiesioginį uždavinį įeina pareiga iš- 
gvildyti filosofiją kaipo pasaulėžiūros organizaciją gry- 
nai moksliniu atžvilgiu. Būtent iš filosofijos esmės ir jos 
santykiavimo su specialiais mokslais turės paaiškėti, jog 
vien tik filosofija iš esmės tėra pasaulėžiūros mokslas, ar- 
ba, kitaip tariant, ji tik viena tegali sudaryti mokslingą 
žmogaus pasaulėžiūros dalį. Dera tat man iš eilės trum- 
pai nusakyti filosofijos esmė ir pagrindinės jos savybės. 


II. FILOSOFIJA KAIPO PASAULĖŽIŪROS MOKSLAS 


6, Filosofija ir išmintis. Beveik visiems kiek prasijavi- 
nusiems žmonėms yra žinoma, jog sudurtinis filosofijos 
žodis yra susidaręs iš graikų žodžių pita T copias, kas 

reiškia „išminties meilė". Bet pirm negu tas žodis imta 
vartoti, jo vietoje tam pačiam dalykui išreikšti buvo grai- 
kų vartojamas žodis cofia, t. y. išmintis, ir tik ilgainiui 
graikų filosofai — kuklumo dėlei, kaip sako tradicija — 
ėmę vartoti vietoje pačios išminties jos meilę. Kad ir 
aišku, jog stengimasis įsigyti išminties ir pati šita išmin- 
tis yra du skirtinu dalyku, vis dėlto lieka faktas, jog žo- 
džiu „filosofija“ norėta pažymėti tai, kuo reiškiasi ir ko 
suteikia pati išmintis, 

Kilminis filosofijos žodžio sąryšis su išmintimi nėra 
pripuolamas dalykas: išminties sąvoka nustato filosofijos 
supratimui, taip sakant, vedamąją gairę, pagal kurią ga- 
lima jau kiek orientuotis, kas yra filosofija. Išmintis, iš 
vienos pusės, yra tam tikras žinojimas, tam tikras nusi- 
manymas. 

Tačiau tai nėra pažinimas atskirų faktų, nei nusima- 
nymas apie kokį nors grynai praktinį klausimą. Išmintis 
yra žmogaus bendra savybė, kurios dėlei jis pasižymi pla- 
čiomis pažiūromis į pasaulį ir vaduojasi plačiais princi- 
pais gyvenime. Išmintis yra žmogui laidas, kad jis pajėgs 
sumaniai orientuotis pasaulio bei gyvenimo visumoje ne- 
turėdamas nei daug specialių arba smulkių žinių. Išmin- 
tis tesuteikia žmogui, taip sakant, plačios perspektyvos 
sprendžiant pasaulio bei gyvenimo klausimus. Šituo at- 
žvilgiu išmintingas žmogus ir eruditas enciklopedistas su- 
daro tarsi du priešingu poliu. Bet jei tarp išmintingo žmo- 
gaus ir enciklopedisto esama vieno skirtumo, tai tarp 
išminčiaus ir mokslininko apskritai esama dar kito skir- 
tumo. Mokslininką techarakterizuoja vien teorinės savy- 
bės, tuo tarpu išminčius, kaipo toks, pasireiškia dargi 
tam tikru doriniu nusistatymu, nes išmintingumas jungia 

„protinį sugebėjimą su doriniu nusistatymu. 

Tokiu būdu išmintingumas pasirodo esąs daug plates- 
nė sąvoka už žinojimo, nes išminties turinį sudaro bent 
Zrys žymės, būtent: pažiūrų platumas, geras teorinis nu- 
=imanymas ir tinkamas dorinis nusistatymas. Atsiminus, 

iog pasaulėžiūra reiškia plačias pažiūras į pasaulio bėi 
=yvenimo visumą, lengvai pastebėsime, jog išmintis yra 
- „mogui savybė, kurios pagalba jis pajėgia ištobulinti sa- 
—o pasaulėžiūrą. Todėl nenuostabu, jog išmintis pasirodė 
—eikiamuoju akstinu, kai teko eiti nuo profaniškos prie 
—nokslinės pasaulėžiūros. Taigi filosofija turi ne tik eti- 
smologinio, bet ir genetinio sąryšio su išmintimi. Todėl 
mip pat, kai filosofija yra aptariama kaipo išminties mei- 

lè, ji, taip ar šiaip, privalo suimti į save pagrindines iš- 
minties savybes. Bet būdama mokslas, ji jungia išminties 
savybes mokslui tinkančiu būdu, būtent ji patiekia apie 
pasaulį bei gyvenimą plačių pažinčių, mokslingai paremtų 
įsitikrinimais.-— Tokiu būdu, tedarant analizę išminties są- 
vokos, kuri turi organingo sąryšio su filosofija, prieina- 
ma išvada, jog filosofija yra teorinės ir praktinės pasau- 
tėžiūros mokslas. Tai dar labiau aiškėja gvildant klausi- 
mą, kokią vietą užima filosofija žinijos visumoje ir kokių 
esama jos santykių su kitais mokslais. 

7. Filosofijos vieta žinijos visumoje. Mokslų visumą 
galima visų pirma suskirstyti į dvi dalis: iš vienos pusės, 
gauname visus specialius mokslus, ogi iš antros pusės — 
vieną bendrąjį bei visuotinąjį mokslą, kuriuo yra filoso- 
fija. Specialūs mokslai turi savo materialinių objektu vie- 
ną kurią tikrumos dalį — pasaulio arba gyvenimo dalį; 
bendrasis bei visuotinasis mokslas turi savo materialiniu 
objektu tikrumos visumą, kurią tyrinėja bendrais atžvil- 
giais. Pavyzdžiui, fizika, chemija, geologija, astronomija 
tyrinėja materialinį mūsų pasaulį atskiromis dalimis ir 
dargi tam tikrais specialiais atžvilgiais. Tą patį materiali- 
nį pasaulį gali tyrinėti ir filosofija, pavyzdžiui, toji fi- 
losofijos disciplina, kuri vadinama kosmologijos vardu, 
bet ji suima jau visą šitą pasaulį bendrais atžvilgiais, 
palikdama specialiems mokslams tyrinėti atskiras jo dalis 
specialiais atžvilgiais. Žinant, kas yra pasaulėžiūra ir kuo 
ji pasižymi, nesunku jau padaryti išvadą, jog tiesioginių 
santykių su pasaulėžiūra turi ne specialūs mokslai, bet tik 
filosofija, kaipo bendrasis bei visuotinasis mokslas. Tik 
per filosofijos tarpininkavimą specialūs mokslai tegali tu- 
rėti normalios bei teisėtos įtakos į žmogaus pasaulėžiūrą. 

Kad pasaulėžiūros mokslu tegali būti filosofija, bet ne 
specialūs mokslai, seka dar iš to pagrindinio skirtumo, 
kurio esama pirmosios ir pastarųjų tyrinėjimo būde, Kaip 
jau Minėta, mokslinis pažinimas yra visuomet pažinimas 
per priežastį arba iš priežasties. Tuo tarpu kiekvienas 
daiktas arba kiekvienas įvykis yra ištisos priežasčių bei 
išdavų eilės padaras. Todėl kiekvieną daiktą arba įvykį 
galime tyrinėti iš artimesnių ir tolimesnių priežasčių. Spe- 
cialūs mokslai tyrinėja savo objektus iš artimesnių prie- 

žasčių, tuo tarpu kad filosofija, kaipo bendras ir visuo- 
tinas mokslas, siekia pirmutinių, tolimiausiųjų, arba vi- 
suotinųjų, priežasčių. Siekimas tolimiausiųjų priežasčių 
yra ne kas kita, kaip ėjimas prie dalyko pagrindų. Štai 

kodėl filosofija vadinama pagrindų mokslu: jai svarbu- 
susekti pagrindiniai pasaulio bei gyvenimo dėsniai, bet ne 
kuri viena atskira faktų arba įvykių grupė su jos specia- 
liu dėsningumų, nes pastarąjį uždavinį pildo jau specia-- 
lūs mokslai. 

Mes gyvename specialių mokslų klestėjimo gadynę.- 
Mokslų išsišakojimas, išsiplėtojimas, tobulėjimas, žodžiu 
tariant, pagilinta mokslų specializacija yra pasiekusi mū- 
sų laikais nežinomo dar pasaulio istorijoje laipsnio. Kad 
šitie skaidrūs specialių mokslų laimėjimai tūlą ir apakina 
savo nepaprastu žibėjimu, vis dėlto mokslo specializaci- 
jos gadynėje darosi vis daugiau aiškų, jog sulig mokslų 
specializacija auga taip pat reikalas suvesti žmonijos ži- 
niją į vieną apibendrintą visumą arba sistemą, kuri būtų 
suderinta su specialių mokslų daviniais. Sukurti tokią 
mokslingą sistemą, atremtą galutinoje sąskaitoje į specia- 
lių mokslų davinius, tegali vien filosofija, kaipo bendra- 
sis bei visuotinasis mokslas, nes joks specialus mokslas, 
kaip toks, negali teisėtai imtis spręsti bendrų klausimų, 
kurie išeina iš vienos kurios specialiosios disciplinos ribų. 
Užtat filosofija, kaipo tokia, gali ir net privalo daryti 
apibendrinimų remdamasi įvairių specialių mokslų davi- 
niais ir eidama nuo artimesnių priežasčių prie tolimesnių, 
nuo išdavų prie pagrindų.-—— Taigi ir tyrinėjimo būdo at- 
žvilgių filosofija pasirodo esanti pasaulėžiūros mokslas. 

8. Pasaulėžiūros ploto suskirstymas tarp atskirų filoso- 
žinių disciplinų. Pagaliau filosofijos suskirstymas turi jro- 
dyti, jog filosofija ir savo turiniu atatinka pasaulėžiūros 
mokslo sąvoką.— Kaip tad privalu suskirstyti dalimis vi- 
sas filosofijos mokslas?— Filosofija, kaip sakyta, siekia 
pagrindų, arba tolimiausiųjų priežasčių, darydama pla- 
čiausių apibendrinimų. Tuo tarpų juo labiau nutolstame 
nuo konkretinių faktų bei įvykių, nuo artimiausių prie- 
žasčių, žodžiu tariant — nuo lengvai patiriamų dalykų, juo 
didesnis bei sunkesnis darbas tenka mūsų pažinimo ga- 
lioms. Todėl, norėdama gerai atlikti savo uždavinius, filo- 
sofija visų pirma turi ištirti pažinimo pagrindus ir paskui 
jau visai sąmoningai bei kritingai siekti pasaulio bei gy- 
venimo pagrindų. Pirmutinė filosofijos dalis, kuri gvildo 
pažinimo pagrindus, gali būti pavadinta plačiai suprastu 
pažinimo mokslu. Kai yra ištirti pažinimo pagrindai, filo- 
sofijai tenka susidomėti antroje savo dalyje pasaulio pa- 
grindais. Šita dalis vadinama teorinė filosofija, kuri turi 
dargi istorinį metafizikos vardą, sukėlusį per nesusiprati- 

mą tiek daug nereikalingų ginčų filosofijos istorijoje, Tre- 
čioje filosofijos dalyje yra tiriami gyvenimo pagrindai, ir 
todėl šita dalis bendrai yra vadinama praktinės filosofijos 
vardu. Taigi pažinimo mokslas, teorinė filosofija ir prak- 
tinė filosofija,— štai trys žymesnės dalys, kurių esama 
visoje filosofijos sistemoje. 

Kiekviena iš trijų žymesniųjų filosofijos dalių savo 
ruožiu skirstosi atskiromis filosofinėmis disciplinomis. Pa- 
žinimo mokslas turi dvi atskiras filosofines disciplinas, iš 
kurių viena tyrinėja pažinimo tikrumą ir vadinama gno- 
seologija, o antra tyrinėja formalinį pažinimo taisyklingu- 
mą ir vadinama logika.— Teorinė filosofija skirstosi į ketu- 
rias disciplinas, būtent į ontologiją, kosmologiją, psicho- 
logiją ir teodicėją. Ontologija tyrinėja bendriausius rea- 
lios tikrumos pagrindus arba bendriausias jos aptartis; 
kosmologija gvildo bendrus išvidinius materialinio pasau- 
lio pagrindus; psichologija siekia žmogaus psichinių ap- 
raiškų pagrindų; pagaliau teodicėja stengiasi susekti pir- 
mutinę išviršinę pasaulio priežastį, arba Dievą, kiek tai 
galima ištirti žmogaus proto šviesoje remiantis mūsų pa- 
saulio ypatybėmis.— Praktinė filosofija skirstoma iki šio- 
lei labai įvairiai sulig tuo, kaip yra skirstomas pats gy- 
venimas. Nenorėdamas gilintis į šitą dalyką, tepriminsiu, 
jog prie praktinės filosofijos priklauso tokios disciplinos, 
kokiomis yra etika, teisės filosofija, estetika, kultūros fi- 
losofija ir religijos filosofija. Kiekviena iš šitų disciplinų 
tyrinėja tam tikros gyvenimo dalies pagrindus. 

Nusakytas trumpai filosofijos suskirstymas paaiškės 
geriau iš žemiau dedamos pilno suskirstymo schemos Ž. 

Iš šitos trumpos filosofinių disciplinų apžvalgos aiškė- 
ja, jog filosofija savo turiniu atatinka visą pasaulėžiūros 

plotą, bet, reik čia pat pridurti, suima į save tik tai, kas 
gali būti mokslingo įsitikrinimo objektu. Šita prasme fi- 
losofija yra pasaulėžiūros mokslas arba mokslinga pasau- 
lėžiūra. 

Kitokios žmogaus dvasios disciplinos, kaip dailusis 
menas, net specialūs mokslai, pavyzdžiui, kultūros istori- 
ja, tautų psichologija ir t. t. gali turėti šiokių ar tokių 
santykių su žmogaus pasaulėžiūros klausimais, bet nė vie- 
na iš jų negali sudaryti pasaulėžiūros mokslingosios da- 
lies. Tik filosofija, kaipo bendrasis bei visuotinasis moks- 
las, kuris tyrinėja iš pagrindų pasaulio bei gyvenimo vi- 
sumą prigimtojoje žmogaus proto šviesoje, tegali būli lai- 
koma pasaulėžiūros mokslu. 

pažinimo [Įnormatyvinis (pažinimo . 1. logika, 


mokslas taisyklingumas)] 
Įeksplikatyvinis 2. gnoseolo- 
(pažinimo tikrumas)) gija, 
bendroji (esybė 3. ontologi- 
ima r; | metafizika kaipo tokia) ja, 
Palei fi (fizinis gam- 4. kosmolo- 
(Weltan- tos pasaulis) gija, 
schauung) | specialioji (psichinė | 5. psicholo- 
metafizika žmogaus pri- gja, 
< : gimtis) 
> | pasaulė- G 2 m 
E | žiūros (pirmoji pa- 
O + mokslas Į saulio prie- 6. teodicėja, 
8 žastis) 
a 
= | normaty- (doros nor- k 
vinė ma) 7. etika, 
praktinė (prigimtoji 8. teisės fi- 
filosofija Rise) J Josofija, 
(Lebensan- (dailiosi 
: osios ` 
1 schauung) | kūrybos nor- 9. estetika, 
ma) 
eksplika- , (kultūros 10. kult. filo- 
tyvinė pagrindai) sofija *, 
(religijos 1t. relig. fi- 
| pagrindai) losofija. 


9. Pasaulėžiūros tobulinimas filosofijos priemonėmis. 
Kaipo mokslas, filosofija stengiasi didinti žmogaus pasau- 
lėžiūroje mokslingų įsitikrinimų kiekį, palyginant su svy- 
ruojančiomis nuomonėmis arba įsitikinimais, liečiančiais 
dalykus, kurie nėra evidentiniai arba ryškiai aiškūs. Kol 
žmogaus pažinimas yra netobulas, jo pasaulėžiūroje bus 
visuomet įvairių dalykų, mažiau ar daugiau besiartinan- 
čių prie mokslingų įsitikrinimų. Filosofija stengiasi pasau- 
lėžiūrą ištobulinti mokslo priemonėmis, t. y. praplėsti joje 
mokslingų įsitikrinimų plotą ir paskui suvesti juos į vieną 
organingą visumą. Kitaip tariant, filosofija kelia žmogaus 
pasaulėžiūrą iš primityvaus diletantizmo į mokslingumo 
stovį. Iš čia jau lengva numanyti filosofijos reikšmė: jei 
pasaulėžiūros reikalas, kaip aukščiau sakyta, kyla iš pro- 
tingos žmogaus prigimties, tai šitai protingai žmogaus 
prigimčiai svarbus yra taip pat pasaulėžiūros ištobulini- 
mas, nes nuo to, taip ar šiaip, pareina sąmoninga žmoni- 

* Pastaba.— Istorijos filosofija, socialinė filosofija, kūrybos filosofija 
ir kiti panašūs dalykai tėra vien kultūros filosofijos monografinės dalys, 
"dažnai su priedais nefilosofinių dalykų. 

jos pažanga. Teisingai juk yra pastebėta, jos pasaulėžiū- 
xa turi žmogaus gyvenimui judinamosios galios. Taigi ne- 
gali būti didelės abejonės, kad pasaulėžiūros ištobulini- 
mas turi svarbos visai istorinei žmonijos pažangai. 


Užbaiga 


FILOSOFINĖS SISTEMOS PASIRINKIMAS 
PASAULĖŽIŪROS REIKALUI 


Tobulėjant žmogaus pasaulėžiūrai, esama vienos dide- 
lės sunkenybės, apie kurią man tenka pasakyti keletas 
žodžių baigiant savo paskaitą. Aišku, jog kiekvienas žmo- 
gus privalo turėti šiokią ar tokią pasaulėžiūrą. Iš kitos 
pusės, kiekviena pasaulėžiūra tegali būti ištobulinta filo- 
sofijos mokslo priemonėmis; tuo tarpu toli gražu ne kiek- 
vienas žmogus pajėgia kritingai studijuoti filosofijos mok- 
slą ir sąmoningai nusistatyti filosofijos klausimuose. Jei 
toks žmogus norėtų visai išsižadėti pasaulėžiūros, tai vis 
dėlto faktinai jis neįstengtų to padaryti, kaip jis neįsteng- 
tų, begyvendamas šiame pasaulyje, nutildyti savo proto 
balsą. Todėl žmonėms, kuriems neišvengiamas likimas ne- 
leidžia tapti filosofais specialistais, telieka sąmoningai ar 
nesąmoningai rinktis tą ar kitą filosofinėmis priemonėmis 
apdirbtą pasaulėžiūrą arba, kitaip tariant, pasitikėti ta ar 
kita filosofine sistema. Tai vien tereiškia, jog jo pasau- 
lėžiūroje bus daug daugiau įsitikinimų, paremtų pasitikė- 
jimu filosofais specialistais, negu įsitikrinimų, paremtų 
savo patyrimais ir protiniais išvadžiojimais. Sakau, šito- 
kis pasitikėjimas yra neišvengiamas žmonėms, kurie nėra 
filosofai iš pašaukimo ir profesijos. Manyti kitaip reikėtų 
save apgaudinėti, kai tuo tarpu nesąmoningai pritariama 
tai ar kitai filosofinei sistemai. Bet jei ne kiekvienam yra 
galimas sąmoningas išsprendimas filosofinių klausimų, su- 
rištų su pasaulėžiūra, tai čia galėtų būti sąmoningas bent 
tos ar kitos filosofinės sistemos pasirinkimas, nes įsitiki- 
nimas tik tada yra atatinkąs protingai žmogaus prigim- 
čiai, jei pirm yra įsitikrinama patikimo autoriteto tikėti- 
numu, Juk pirm negu pasitikime kuriuo istoriniu liudymu, 
stengiamės pirm įsitikrinti pačio liudytojo tikėtinumu. 

Taip pat yra ir su filosofijos mokslu tiems. žmonėms, 
kurie patys negali įsigyti filosofinių įsitikrinimų pasaulė- 
žiūros srityje ir yra priversti pasitikėti ta ar kita filosofine 

sistema. Šitiems žmonėms telieka įsitikrinti filosofinės sis- 
temos tikėtinumu. Tai būtų klaidinga suprasti ta prasme, 
jog pati filosofinė sistema remiasi įsitikinimais, nes jau 
šv. Tomas buvo pasakęs, jog filosofijos dalykuose autori- 
teto argumentas užima paskučiausią vietą. Kas kita auto- 
riteto argumentas žmogui, kuris nepajėgia spręsti gilesnių 
filosofinių problemų. Tuomet iš tikro telieka įsitikrinti 
filosofijos tikėtinumu arba išspręsti klausimas, kokia fi- 
losofija patiekia daugiausia laidų atatikti tikros pasaulė- 
žiūros reikalavimams. Nesigilindamas į šito klausimo 
smulkmenas atsakysiu, jog, teeinant vien sveiko proto 
nurodymais, turėsime pripažinti, jog ta filosofijos sistema 
labiausiai atatiks tikros pasaulėžiūros reikalavimus, kuri 
apims visą pasaulėžiūros plotą, t. y. pasaulio bei gyveni- 
mo visumą; kuri patenkins visus Žmogaus prigimties rei- 
kalavimus, t. y. proto, valios ir jausmų reikalavimus, kuri 
bus žmogaus minties ištisos istorijos, bet ne mados pada- 
ras; kuri bus pagaminta ne vieno žmogaus, bet bus ištisų 
kartų kūrinys, ir kuri, kas svarbiausia, apims tiesą ne 
vienu kuriuo atžvilgiu, bet iš visų pusių ir dargi vieni- 
jančiais atžvilgiais. Tokia filosofija yra ne diletantiškai 
asmeniška, bet mokyklinė; ne siaurai vienašalė, bet inte- 
gralinė, ne laikina, bet trunkanti per amžius. Tokios filo- 
sofijos ieškokime savo pasaulėžiūrai ištobulinti. 


PROPEDEUTINIAI 
FILOSOFIJOS MOKSLO KLAUSIMAI 


Įžanga 
FILOSOFIJOS MOKSLAS IR JO ĮVADA 


Pradedant eiti kokį nors mokslą, visai natūralu susi- 
durti visų pirma su jo įžanga arba įvada. Kalbant apie 
mokslo įžangą, spėjama, jog tas, kas pradeda mokslą eiti, 
pats į jį įžengia, tuo tarpu kalbant apie įvadą, visai pa- 
teisinama spėti, jog pradedąs mokslą eiti asmuo yra įve- 
damas jo sritin kito žmogaus pagalba. Iš čion jau numa- 
nau, j0g įvada platesnis dalykas už įžangą. 

Kiekvienas mokslas turi savo įžangą, bet ne kiekvie- 
nas mokslas turi savo įvadą. Kiekvienas mokslas turi nu- 
statyti visų pirma savo objektus, tikslus ir uždavinius, 
užbrėžti tiksliai savo ribas, kurios jo sritį skiria nuo kitų 
mokslų ir suskirstyti savo objektą atskiromis tyrinėjimo 
dalimis. Visi šitie įžengiamieji tyrinėjimai sudaro, taip 
sakant, priemokslį, iš kurio tarsi iš prieangio žengiama 
į plačius mokslo rūmus, 

Filosofija, kaipo mokslas labai platus ir sudėtingas, 
neapsieina ne tik be įžangos, bet ir be įvados. Įžengia- 
mieji filosofijos klausimai yra toki rimti ir sunkūs ir tiek 
yra sukėlę nesutarimo tarp pačių filosofų, jog yra gyvo 
reikalo užleisti jiems daugiau laiko ir vietos, negu kad 
daroma su kitų mokslų įžengiamaisiais dalykais. 

Iš kitos pusės, filosofija, būdama iš esmės vienas mok- 
slas, aprėpia bendrais žvilgiais gangreit visą pasaulį ir 
gyvenimą. Tuo tarpu šitie bendrieji žvilgiai reikalauja 
aukštos intelektualinės kultūros, pagrįstos sugebėjimu pro- 
tauti atitrauktomis sąvokomis. Ogi šitas sugebėjimas nie- 
kam nėra įgimtas ir niekam dovanai neduodamas. Taigi 
gimsta didaktinis reikalas sudaryti iš įžengiamųjų filoso- 
fijos klausimų įvedamasis dėstymo dalykas. 

Pagrindinių filosofijos įvados uždavinių yra dvejetas. 
Visų pirma filosofijos įvada privalo išspręsti dalykus, kurie 
paprastai yra sprendžiami mokslo įžangoje. Yra tai daly- 

kai, kurie liečia ne tikrus filosofijos objektus, bet tik pa- 
čią filosoliją, kaipo mokslą. Tai yra filosofijos objektas, 
tikslas, aptartis, arba definicija, vadinamą kartais apibrė- 
žimu, jos metodas, santykiai su kitais mokslais, suskirsty- 
mas ir kiti panašūs dalykai. Šitie klausimai turi visų pir- , 
ma teorinės reikšmės pačiai filosofijai ir todėl šitą užda- 
vinį atatinka teorinė filosofijos įvados dalis, kur dėstomi, 
taip sakant, propedeutiniai, t. y. prirengiamieji filosofijos 
dalykai. 

Šalia šito uždavinio, filosofijos įvada turi taip pat di- 
daktinio, arba praktinio, uždavinio, būtent: ji privalo ben- 
drąja apžvalga prirengti pradedančius filosofijos mokslą 
žmones tikslingai ir sistemingai jį eiti. Šitoje bendroje 
apžvalgoje bepradedąs eiti filosofijos mokslą apsipranta 
su specialiąja filosofijos terminologija, apsipažįsta su pa- 
matinėmis problemomis ir su šitų problemų išsprendimais, 
patiria filosofijos mokslo ypatybes bei sunkenybes, savi- 
nasi jo metodą ir kartu mokos pačios filosofijos, nes fi- 
losofijos įvada turi atvaizduoti trumpoje schemoje filo- 
sofinio mokslo plėtojimąsi ir dabartinį jo stovį. Šita an- 
troji filosofijos įvados dalis geriausiai tinka pavadinti 
„enciklopedine“. 

Enciklopedinė filosofijos [įvadosį dalis turi du skyriu, 
iš kurių vienas privalo daugiau domėtis filosofijos plėto- 
jimusi, o antras dabartiniu jos stoviu sistemos šviesoje. 
Pirmasis veda į filosofijos istoriją, o antrasis — į filosofi- 
jos sistemą. 

Filosofijos įvadoje ne tik gali, bet ir turi būti sutaiky- 
tu du atžvilgiu — objektyvinis ir subjektyvinis. Propedeu- 
tinėje dalyje privalu apginti vieną kurią pažiūrą į filoso- 
fijos mokslą, nes kitaip nėra net galima tinkamai sutvar- 
kyti filosofijos įvados, kaipo dėstomojo dalyko. Tat 
propedeutinė filosofijos įvados dalis yra subjektyvinė tąja 
prasme, kad joje autorius veda skaitytoją arba klausyto- 
ją prie pažiūros, kurios jis pats. prisilaiko.— Užtat enci- 
Klopedinėje filosofijos įvados dalyje dėstytojui tenka visų 
pirma rūpintis tuo, kas kitų galvota ir įrodinėta filosofi- 
jos mokslo srityje. Bet tai dar nereiškia, kad čia jis gali 
visai . pamiršti savo pažiūras ir susilaikyti visiškai nuo 
kritiškų pastabų. i 

Suglaudžiant trumpai filosofijos įvados reikšmę, reik 
pasakyti, jog ji | ' , r 

_ 1) išsprendžia klausimus, kurie nejeina į jokią filoso- 
finę discipliną, kadangi liečia visą filosofijos mokslą, kai- 
po tokį, ir ž 

2) suveda filosofinius dalykus į glaudžią visumą di- 
daktiniu, t. y. įvedamuoju tikslu, ir todėl patiekia pradi- 
nės orientacijos plačioje filosofijos mokslo srityje. Pirmą- 
ja prasme filosofijos įvados reikšmė ypačiai išeina aikštėn 
propedeutinėje, antrąja prasme — enciklopedinėje jos da- 
lyje. 
Pagaliau filosofijos įvados įžangoje pravartu patiekti 
bibliografinių žinių apie atatinkamą literatūrą. 

Savo sutvarkymu ir filosofijos įvados uždavinių supra- 
timu teigiamai išsiskira veikalas parašytas Osvaldo Kül- 
pės —,„Einleitung in die Philosophie“ !. Šitas veikalas, kad 
ir pasižymi ne visiems priimtina pakraipa, vis dėlto pa- 
rašytas yra objektyviai, sistemingai ir kritiškai. 

Petro Struvės platesnis veikalas, parašytas lenkiškai ir 
įvardytas „Wstęp do filozofii” ? yra kiek pasenęs informa- 
cinėmis savo žiniomis, tačiau propedeutine savo dalimi 
bene bus iki šiol geriausias įvedamojoje filosofijos lite- 
ratūroje, 

Užtat enciklopediniu atžvilgiu turbūt reikės pripažinti 
geriausiu veikalas, parašytas Rudolfo Eislerio ir įvardytas 
„Einführung in die Philosophie“ 3, kuris, kaip ir Struvės 
veikalas, yra taip pat kiek pasenęs informacine savo da- 
limi; be to, jis mažai teatsižvelgia į propedeutinius filo- 
sofijos klausimus ir todėl tarsi papildo Struvės įvadą, 
kuri neduoda enciklopedinės apžvalgos visų filosofinių 
disciplinų. 

Iš žymiausių įvedamųjų filosofinių veikalų privalu to- 
liau paminėti Wilhelmo Windelbando veikalas „Einleitung 
in die Philosophie“, kuris pasižymi gražia sisteminga są- 
ranga. Bet jame beveik visai nenagrinėjami propedeuti- 
niai filosofijos klausimai, 

Priešingomis savybėmis pasižymi Wilhelmo Wundto 
veikalas „Einleitung in die Philosophie“. Jame yra nema- 
ža propedeutinių žinių apie filosofijos mokslą, bet užtat 
enciklopedinėje savo dalyje jis labiau atsižvelgia į isto- 
rinį filosofijos išsiplėtojimą negu į filosofinės sistemos 
reikalą. 

Visos iki šiol paminėtos filosofijos įvados mažiau ar 
daugiau stengtasi išlaikyti objektyvumo tone: jų auto- 
riams nerūpėjo visų pirma savo asmens įsitikinimai iškel- 
ti aikštėn, Šita prasme kiek labiau nusideda prieš objek- 
tyvumą Friedricho Paulseno „Einleitung in die Philoso- 
phie" ir G. Čelpanovo rusiškai rašytoji įvada „Vvedenije 
v filosotiju“ *. i ' 


n 


Nuo subjektyvinės pakraipos filosofijos įvadų dera 
skirti filosofijos įvados su specialiu tikslu. Pavyzdžiui, 
filosofijos įvada stengiasi įvesti į vieną kurią filosofinę 
mokyklą. Tokiomis įvadomis yra, pavyzdžiui, visa eilė 
prancūziškai rašytų veikalų, įvedančių į neoscholastinę 
filosofiją, prie kurių priklauso: M. de Wulfo „Introduc- 
tion à la philosophie nėo-scholastigue“ $, H. Petitot „Intro- 
duction à I Etude et à l'Enseignement de la Scolastigue“ 5. 

Bendroji filosofijos įvada galima jungti su specialiu 
tikslu, t. y. taip sustatyti jos medžiaga, kad ji vestų tiek 
į filosofiją apskritai, tiek ir į atskirą filosofinę mokyklą. 

Tokią filosofijos įvadą paskutiniais laikais bandė pa- 
rašyti J. A. Endres savo veikalu „Einleitung in die Philoso- 
phie” ir J. Maritain savąja „Introduction à la Philosop- 
hie“ ’. 

Endreso veikalas yra per daug trumpas ir suglaustas, 
o Maritaino — per daug nepilnas. 


I. FILOSOFIJOS ESMÉ IR SAVYBĖS 
1. Filosofijos aptartis 


Tikrai moksliška aptartis, kaip žinome iš logikos, gau- 
nama sustatant artimiausią giminę su rūšiniu skirtumu: 
griežta formulė skelbia, jog definitio fit per genus proxi- 
mum et differentiam speciticam. 

Visi, kurie yra kiek apsipažinę su faktina filosofijos 
padėtimi, gali lengvai sutikti, jog filosofija yra suorga- 
nizuota pažinimo sistema. Įrodžius, kad šita sistema yra 
mokslas, bus įrodyta arba nustatyta filosofijos artimiau- 
sioji giminė. Filosofijos rūšinį skirtumą sudaro dvi žymės, 
kuriedvi ir yra jos, kaipo mokslo, bendrumas ir univer- 
salumas. Tokiu būdu bendriausioji filosofijos aptartis skel- 
bia, jog filosofija yra bendras ir visuotinis mokslas. 

Sudurtinis filosofijos žodis yra kilęs iš graikų žodžių 
od TN sopas, kas reiškia „išminties meilė“. Tam pa- 
čiam dalykui išreikšti dar anksčiau graikai vartodavę žo- 
di '60911 — „išmintis“. Atatinkamai is pat pradžios filoso- 
fai buvo vadinami išmintingaisiais, arba išminčiais. Tik 
ilgainiui pačių filosofų kuklumas paragino juos vadintis 
ne išminčiais, bet .tik išminties mėgėjais, arba mylėtojais. 

Taigi išminties sąvokos analizė yra jau reikšminga fi- 
losofijai. Visų pirma yra aišku, jog išmintis priklauso 
žmogaus pažinimo sričiai: išmintis ir, tiesos pažinimas yra 

organingai surištu tarp savęs, bet tiesos pažinimas yra 
platesnė sąvoka už išmintį, ir kad tiesos pažinimas galė- 
tų būti pavadintas išmintimi, reikalaujama dar tam tikrų 
ypatybių. Visų pirma išmintis reikalauja plataus nusima- 
nymo principialiuose dalykuose. Tat išminčiui privalu ne 
enciklopedinė erudicija, bet plati intelektualinė orienta- 
cija. Be to, išmintis nėra vienas teorinis nusimanymas: 
jinai yra drauge tam tikras praktinis nusistatymas, ata- 
tinkąs plačią protinę perspektyvą. Todėl išminčius privalo 
sugebėti suderinti pirmutines pasaulio priežastis su pas- 
kutiniais gyvenimo tikslais. 

Taigi vadovaujantis vien tik etimologine filosofijos 
žodžio kilme ir analizuojant išminties sąvoką, gludinčią 
šitos kilmės pagrinde, prieiname išvadą, jog filosofija yra 
tokia pažinimo sistema, kuri, jungdama pirmutines pasau- 
lio priežastis su paskutiniais gyvenimo tikslais, padeda jsi- 
gyti išminties. 

Iš pat pradžios graikai filosofiją suprato etimologiš- 
kai, būtent jie vartojo filosofijos žodį subjektyviniam nu- 
sistatymui išreikšti. Ir iš tikro išminties meilė, imamą tie- 
siogine prasme, yra ne kas kita, kaip išvidinis Žmogaus 
nusistatymas, ir dar nereiškia jokios žinijos, jokios mokslo 
sistemos. 

Vis dėlto filosofijos supratimas objektyvine prasme 
ėmė graikuose sparčiai bręsti, pradedant nuo Sokrato 
(468—399 prieš Kr.). Jisai, kovodamas su subjektyvistiš- 
ku sofistų nusistatymu, reikalavo tokios proto disciplinos, 
kuri laiduotų objektyvų pažinimą, išeinantį aikštėn daiktų 
esmės aptartyse. Sokrato supratimu, filosofija yra giliau- 
sios daiktų esmės žinija, besireiškianti aplariimis. 

Išėjęs iš Sokrato mokyklos Platonas (427—317 prieš 
Kr.) išplėtoja toliau savo mokytojo filosofijos supratimą. 
Filosofija, jo supratimu, suseka daiktuose tai, kas yra juo- 

se pastovaus ir nekintamo. O kadangi tokiais pastoviais ir 
nekintamais daiktų pradais Platonas laikė idėjas, tai fak- 
tinai filosofija jam buvo idėjų mokslas, t. y. ideologija. 

Aristotelis (384—322 prieš Kr.) duoda filosofijai tokią 

aptartį, kuri nenustoja reikšmės iki mūsų dienų. Jo supra- 
timu, filosofija yra pirmutinių pradų bei priežasčių mok- 
slas. Šita Aristotelio aptartis perėjo į vidurinių amžių 
scholastiką, kurios supratimu, filosofija yra scientia rerum 
omnium per causas ultimas, t. y. visų daiktų pažinimas iš 
tolimiausių priežasčių. 

Vėliau, V ir VI šimtmečiuose mūsų gadynės, Aleksan- 
drijoje filosofijos aptartys, pareinančios mums iš senovės 
laikų, buvo suvedamos prie 6 pagrindinių, kuriomis ir 
buvo: 

1) pažinimas esybių kaipo tokių, t. y. kaipo tikrai esan- 
čių, | 

2) pažinimas dieviškųjų bei žmogiškųjų dalykų, 

3) ruošimasis prie mirties, 

4) susiartinimas su Dievu, kiek tai yra prieinama žmo- 
gui nuosavomis pajėgomis, 

5) menų menas ir mokslų mokslas ir 

6) išminties meilė, 

Anais laikais, kai protinė kultūra turėjo plėstis iš pat 
pradžios, filosofija buvo suprantama kaipo visa žmogaus 
žinijos sistema. Teologija, filosofija ir specialieji moks- 
Jai sudarydavo vieną organingą visumą ir tesiskyrė vien 
nuo religinės praktikos, paremtos Graikijoje mitologijos 
daviniais. Štai kodėl filosofija buvo tada laikoma visų die- 
viškųjų ir žmogiškųjų dalykų mokslu, Žinijos suskirsty- 
mas ėmė aiškiai reikštis pradedant nuo vidurinių amžių. 

Patys viduriniai amžiai nepatiekė ypatingų naujų filo- 
sofijos aptarčių. Jie pasiėmė iš graikų filosofijos objekty- 
viausias filosofijos aptartis ir visų pirma aristoteliškąją. 
Vidurinių amžių mokslininkų dėmesys buvo susikaupęs 
kitoje filosofijos srityje; būtent jis pasireiškė reikalu pra- 
tęsti skiriamąją liniją tarp filosofijos, kuri tegali verstis 
vien prigimtąja proto galia, ir teologijos, kuri verčiasi ne 
tik proto galia, bet taip pat ir Apreiškimo daviniais, pri- 
imamais tikėjimu. Tas skirtumas tik XVII šimtmety teliko 
tomisto Godino suimtas į tikslią formulę: „Sapientia na- 
turalis est qui procedit ex principiis naturali lumine notis, 
et haec proprie philosophia dicitur" (prigimtoji išmintis. 
yra ta, kuri yra pagrįsta principais, pažintais prigimtosios 
šviesos pagalba, ir tai būtent vadinasi filosofija). 

Bet jau anksčiau buvo tinkamai suprantamas skirtu- 
mas tarp teologijos ir filosofijos. Pavyzdžiui, šv. Tomas 
tokį skirtumą darė, kadangi apribodavo filosofinį tyrinė- 
iimą prigimtąja žmogaus proto šviesa, tuo tarpu kai teo- 
logijoję prileisdavo dieviškojo autoriteto argumentą. 

Jei viduriniais amžiais buvo išvesta skiriamoji linija 
tarp filosofijos ir teologijos, tai iš kito šono, per visus 
vidurinius amžius liko visai tiksliai nesuskirstytos filo- 
sofijos ir specialiųjų mokslų sritys. Mūsų laikais filoso- 
fijos ir specialių mokslų pasiskirstymas yra jau įvykęs 

faktas, bet užtat ir filosofija, kuriai dažnai tekdavo sunkūs 
ir kartais visai neužtarnauti smūgiai, vis labiau atgauna 
žmonijos sąmonėje savo teises, kurios jai tenka iš jos 
prigimties. Naujųjų amžių patyrimas ir atvedė filosofijos 
supratimą prie tokio tikslumo, kurio nebuvo anksčiau, kai 
nuo filosofijos nebuvo dar atsiskyrę specialūs mokslai ir 
dar anksčiau — teologija, 

Naujaisiais laikais filosofijos mokslas buvo supranta- 
mas gana įvairiai filosofinės minties istorijoje. Pirmieji 
naujųjų laikų filosofai, kaip antai Baconas (1561—1626) 
ir Descartesas (1596—1650) laikėsi maždaug tradicinio fi- 
losofijos aptarimo. Bekonas faktinai nebuvo dar padaręs 
aiškaus skirtumo tarp filosofijos ir specialiųjų mokslų. 
O. visos Descarteso filosofijos supratimo ypatingumas 
lietė ne filosofijos objektą, bet jos metodą. Tai buvo 
jo naujas ir sykiu nelemtas dalykas. Būtent filosofijos 
metodo supratimu Descartes padėjo pamatą kraštu- 
tiniam racionalizmui, kuris tikėjosi iš gryno žmogaus pro- 
to išplėtoti aprioziniu būdu, t. y. be patirties pagalbos, auk- 
ščiausių tiesų pažinimą. 

Racionalistinės pakraipos keliais nuėjo vokiškasis ide- 
alizmas, laikęsis pažiūros, kad filosofija skiriasi nuo spe- 
cialiųjų mokslų ne savo objektu, bet metodu. Specialūs 
mokslai turi įgyti pažinimo metodingu patyrimu, tuo tar- 
pu kai filosofija grynai protautiniu būdu, be patirties pa- 
galbos, turinti susekti giliausią daiktų esmę ir išvidinį jų 
sąryšį. 

Mažai tenukrypo į šalį nuo šios pakraipos ir kritiško- 
sios filosofijos kūrėjas Kantas (1724—1804), skelbęs filo- 
sofiją esant „protautinį pažinimą iš grynų sąvokų“. Kan- 
tas stengiasi per žmogaus pažinimo galių kritiką prieiti 
prie daiktų pažinimo, Jis teigia, jog patirties objektu yra 
patys daiktai, tuo tarpu kai pati patirtis ir šiaip jau žmo- 
gaus pažinimo įvykiai sudaro filosofijos objektą. 

Artimas kantiškai pažiūrai yra J. Fichte'(1762—1814), 
laikąs filosofiją žinijos mokslu (Wissenschaftslehre). Vė- 
lesnieji vokiečių idealistai, kaip antai Schellingas ir Hege- 
lis, vis drąsiau žengė savo pakraipos linkme. Tuo pačiu 
laiku gretimai ėjo realistinė pakraipa, stengdamasi at- 
sverti idealistinių pakraipų savo kraštiškumu. 

Kraštutinės empirinės pakraipos reiškėjai, vadinamieji 
pozityvistai, eidami toliau, filosofijos uždavinį tematė 
esant specialųjų mokslų bendresnių išvadų sisteminimą. 
Pavyzdžiui, Augustui Comte'ui (1798—1837) filosofija bu- 

vo ne kas kita, kaip glaudus bei sistemingas suėmimas 
specialiųjų mokslų galutinųjų išvadų. Taip suprasta filo- 
sofija virsta specialiųjų mokslų enciklopedija, neturinti 
nei atskiro savo objekto, nei metodo, nei nepriklausomo 
pažinimo tikslo. 

Iš kitų tipingų pažiūrų į filosofiją, pasireiškusių nau- 
jaisiais laikais, minėtinos yra dar keletas. XVIII šimtme- 
čio škotiškoje-angliškoje psichologinėje mokykloje filoso- 
fija buvo suprantama kaipo dvasios, arba išvidinės patir- 
ties, mokslas, tuo tarpu kai specialiems mokslams buvo 
skiriama išviršinės patirties sritis. 

Būta taip pat pažiūrų, linkusių suvesti visą filosofijos 
mokslą į gnoseologiją, arba pažinimo mokslą. 

Pažiūra, matanti filosofijoje pasaulėžiūros mokslą, ran- 
da paskutiniais laikais vis daugiau šalininkų. Pavyzdžiui, 
Wilhelmo Wundto supratimu, filosofijos tikslas yra suda- 
rymas mums teorinės ir praktinės pasaulėžiūros, patenki- 
nančios mūsų proto ir jausmų reikalavimus. Šiam tikslui, 
mano Wundtas, filosofija privalanti suvest į suderintą sis- 
temą patiektas specialiųjų mokslų pažintis, 

Pagaliau paskutiniais laikais dažnai filosofijos mokslas 
yra vadinamas principų, pradų arba pagrindų mokslu. 
Vokiškai gaunamos labai trumpos ir patogios aptartys: 
Prinzipienlehre, arba Prinzipienwissenschatt, ir Grundwiss- 
enschafi. 

Nesant tokiu būdu vienodumo filosofijos aptartyse, 
negalima iš filosofijos aptarčių istorinės apžvalgos išvesti 
vienos privalomos aptarties, nei padaryti išvados, kuri 
privalo būti tiksli filosofijos aptartis. Tačiau tai nereiškia, 
kad filosofijos istorinės aptartys iš viso negali mums pa- 
tarnauti ieškant filosofijai tikros moksliškos aptarties. 

Visų pirma istorinėse filosofijos aptartyse yra žymių, 
kurios buvo beveik visuomet vienu balsu pripažįstamos 
filosofijai, kaip antai: 1) objektyvus filosofinių pažinčių 
reikšmingumas, pritinkąs mokslui, 2) filosofinių pažinčių 
bendrumas ir 3) filosofinių objektų universalumas. 

Mokslas, kuris tiria bendrą visiems mokslams gnoseo- 
loginį pagrindą, t. y. moksliško pažinimo reikšmingumą 
apskritai, yra bendras mokslas. Ogi mokslas, kuris suveda 
specialių mokslų davinius į apibendrintą aukštesnę visu- 
mą, yra visuotinis mokslas. Pirmuoju atžvilgiu jis yra 
pažinimo mokslas, antruoju atžvilgiu jis yra pasaulėžiūros 
mokslas. Kadangi šitokiu bendruoju pažinimo mokslu ir 
visuotinuoju pasaulėžiūros mokslu negali būti joks spe- 

cialus mokslas, tai jis privalo būti visai savotiškas moks- 
las, bet turi užimti lygiateisę nepriklausomą vietą šalia 
specialiųjų mokslų viseto. . PON 

Filosofija, būdama bendras ir visuotinis mokslas, turi 
iš tikro visas esmines žymes, privalomas mokslui apskri- 
tai, Ji siekia objektyviai aiškių ir apibendrintų pažinčių. 
Ji neatsisako remtis galutinėje sąskaitoje patyrimu; ji 
objektyviai sudirba šitą patyrimą su prigimtosios proto 
šviesos pagalba ir pagaliau iš siauresnių pažinčių daro 
platesnių apibendrinimų. Šitame punkte filosofijos ir spe- 
cialių mokslų skirtumas yra tas, kad filosofijos apibendri- 
nimai yra platesni negu specialiųjų mokslų apibendri- 
nimai. 

Filosofija, kaip ir kiekvienas kitas mokslas, turi forma- 
linį savo objektą. Tasai atžvilgis, kuriuo filosofija tyrinė- 
ja materialinį savo objektą, arba visus daiktus, pažintinus 
proto šviesoje, yra daiktų pažinimas iš pradų, arba pa- 
grindų. Yra dar tariama, jog filosofija stengiasi susekti 
pagrindinius visų daiktų pradus, kuriais pagrįsta visuo- 
tinoji pasaulio santvarka, ir kurie todėl paaiškina kitus 
specialesnius dalykus. Kalbamieji pagrindai, arba pradai, 

faktinai yra ne kas kita, kaip pirmutinės ir tolimiausios 
daiktų priežastys. Jei filosofija ir specialieji mokslai turi 
kartais bendrą materialinį objektą, tai formaliniu atžvilgiu 
jų objektai yra įvairūs, nes filosofija tyrinėja materialinį 
savo objektą iš tolimesnių priežasčių, tuo tarpu kai spe- 
cialieji mokslai tyrinėja tą patį materialinį objektą iš 
artimesnių priežasčių. | 

Pagaliau filosofija yra metodingai suorganizuota mok- 
sliškų pažinčių sistema. Filosofijos bendrumas ir universa- 
lumas neatsiekiamas kitaip, kaip per specialių pažinčių 
sistemingą apibendrinimą. Čia reik pridurti, jog šita paži- 
nimo sistema pasižymi aukščiausiu sąmoningumu, nes filo- 
sofija, tarp kitko, yra vienintelis pažinimo mokslas. Filo- 
sofija kelia žmogaus protą į aukščiausią sąmoningumo 
laipsnį, kad paskui su jo pagalba galėtų padaryti plačiau- 
sių apibendrinimų apie pasaulį ir gyvenimą. 

Taigi paaiškėjo, jog filosofija ne tik yra galima kaipo 
bendras ir visuotinis mokslas, bet ir reikalinga kaipo cen- 
trinė sistema žinijos visumoje. 

Filosofijos mokslas yra bendras ta prasme, kad jis, 
betyrinėdamas pažinimo problemą visoje jos platumoje, 
iškelia žmogaus protą į aukščiausią sąmoningumo laipsnį. 

Visuotinas filosofijos mokslas yra ta prasme, kad jis 
stengiasi ištirti ne vieną kurį pažinimo objektą, arba pa- 
žinį, bet pažinių visetą, tirdamas juos iš tolimiausiųjų, 
vadinasi, iš pirmutinių ir visuotinųjų priežasčių. Kitaip 
tariant, filosofinė mintis pašaukta vykdyti tą visuotinąją 
sintezę, kuri iš tikrųjų yra moksliškoji pasaulėžiūra, nes 
moksliškoji pasaulėžiūra yra ne kas kita, kaip visuotinųjų 
pasaulio ir gyvenimo priežasčių suėmimas į vieną sinteti- 
nę visumą, pateisintą prigimtojo proto šviesoje. 

Taigi gausime galų gale šitokią pilną ir tikslią filoso- 
fijos aptartį: „Filosofija yra bendras (pažinimo) ir visuo- 
tinas (pasaulėžiūros) mokslas, kuris stengiasi iškelti žmo- 
gaus protą į aukščiausią sąmoningumo laipsnį, kad pri- 
gimtoje jo šviesoje ištirtų pažinių visetą iš pirmutinių ir 
visuotinųjų priežasčių“. Matome tokiu būdu, jog moksliš- 
kai filosofijos aptartis ne tik yra reikalinga principe, bet 
ir galima faktinai. 


2. Filosofija kaipo pasaulėžiūros mokslas 


Tarp pasaulėvaizdžio ir pasaulėžiūros yra maždaug to- 
kio skirtumo, kokio esama tarp vaidinio ir sąvokos. Pa- 
saulėvaizdis yra juslinio pažinimo padaras ir susideda iš 
vaidinių; pasaulėžiūra yra protinio pažinimo padaras ir 
susideda iš idėjų. Pasaulėvaizdis mums nusako, koks yra 
pasaulis; pasaulėžiūra mums pasako, kas yra pasaulis. 

Būtų klaidinga manyti, kad galima visai atskirti pa- 
saulėžiūrą nuo pasaulėvaizdžio. Kaip negalima žmogaus 
prigimtyje atskirti proto veikimo nuo juslių veikimo, taip 
lygiai žmogaus psichikoje negalima atskirti sąvokos nuo 
vaidinio ir todėl taip pat pasaulėžiūros nuo pasaulėvaiz- 
džio. Pasaulėžiūra nusako ne koks yra pasaulis, nes tai 
yra pasaulėvaizdžio dalykas, bet tai, kas yra pasaulis. 

Klausimas, kas yra pasaulis, apima apibendrintą pa- 
saulio visumą; jam rūpi pagrindinė pasaulio vienybė, bū- 
tent tai, kas lotyniškai vadinama universumu, ir kas reiš- 
kia — vienybę įvairybėje. Jis ima šitą pasaulį jo visumo- 
je ir statosi paklausų, kas jis yra, iš kur jis atsirado ir kur 
vyksta. Paklausu, kas yra daiktas, yra tiriami sudėtingieji 
daikto pradai, arba materialinė bei formalinė jo priežastys. 
Materialinė priežastis yra tai, iš ko arba kame daiktas yra 
padarytas. Formalinė priežastis yra tai, kieno veiksmų 
daiktas turi savyje. vienybės ir veikimo pradų. Šalia tų 

dviejų priežasčių, yra dar vykdomosios ir siekiamosios 
priežastys. Vykdomoji priežastis yra tai, kieno veiksmu 
kas nors daroma ar įvyksta. Ogi siekiamoji priežastis 
yra tai, ko dėlei arba kuriuo tikslu kas nors daroma arba 
įvyksta, Todėl statant paklausą, iš kur pasaulis atsirado, 
yra ieškoma jo vyriausioji vykdomoji priežastis, ogi sta- 
tant paklausą, kur pasaulis vyksta, yra ieškoma jo galu- 
tina siekiamoji priežastis. Žodžiu tariant, pasaulėžiūros 
objektu yra apibendrinta pasaulio visuma, tiriama iš vi- 
suotinųjų priežasčių. 

Žmonių gyvenimo bei veikimo visuma, tiriama iš vi- 
suotinųjų priežasčių, sudaro taip pat pasaulėžiūros objek- 
tą. Kitaip tariant, pasaulėžiūra apima sykiu pažiūras į 
pasaulį ir pažiūras į gyvenimą. Pažiūras į pasaulį siaura 
prasme galima vadinti teorine pasaulėžiūra; ogi pažiūras 
į gyvenimą — praktine pasaulėžiūra. Šitam skirtumui iš- 
reikšti vokiečiai yra net sudarę du sutartiniu žodžiu: 
„Welt-und Lebensanschauung. 


3. Pasaulėžiūros sudėtis (nuomonės, įsitikinimai, 
įsitikrinimai) 


Kiekvienoje pasaulėžiūroje yra pažiūrų įvairių rūšių ir 
įvairaus tobulumo. Čia yra ir nuomonių, ir įsitikinimų ir 
įsitikrinimų. Yra čia ir neretai net prietarų, šalia aukš- 
čiausių tiesos siekimų. Nuomonės charakterizuoja tą ne- 
tobulą pažinimo stovį, kuriame žmogaus protas neįstengia 
griežtai apsispręsti svyruodamas tarp abejonės, iš vienos 
pusės, ir įsitikinimo bei įsitikrinimo, iš antros pusės, Įsi- 
tikinimas yra proto apsisprendimas neevidentiniame, arba 
neaiškiame, dalyke laisvu valios veikimu ir autoriteto mo- 
tyvu. Įsitikrinimas yra būtinas proto apsisprendimas ryš- 
kiu, tiesioginiu ar netiesioginiu dalyko aiškumu, arba jo 
evidencija, t. y. akivaizdumu. 

Nuomonė gamina svyravimo, įsitikinimas — tikėjimo, 
įsitikrinimas — žinojimo. 

Specialūs mokslai turi savo materialiniu objektu vieną 
kurią tikrovės dalį, — pasaulio arba gyvenimo dalį; ben- 
drasis bei visuotinasis mokslas turi savo materialinių ob- 
jektu tikrovės visumą, kurią tyrinėja bendrais atžvilgiais, 
palikdama specialiesiems mokslams tyrinėti atskiras jos 

dalis specialiais atžvilgiais. Taigi tiesioginių santykių su 
pasaulėžiūra turi ne specialieji mokslai, bet tik filosofija, 
kaipo bendrasis bei visuotinis mokslas. Dvi pagrindinės 

pažinimo linkmės veda prie dviejų pagrindinių organi- 
zuotos pasaulėžiūros lyčių. Pažinimas per įsitikinimą apsi- 
reiškia tikėjimu; ogi pasaulėžiūros organizacija tikybiniu 
atžvilgiu įvyksta teologijos doktrinoje. Pažinimas per įsi- 
tikrinimą apsireiškia žinojimu; ogi pasaulėžiūros organi- 
zacija šiuo atžvilgiu įvyksta filosofijos sistemoje. 

Mes gyvename specialiųjų mokslų klestėjimo gadynę. 
Tačiau sulig mokslų specializacija auga taip pat reikalas 
suvesti žmonijos žiniją į vieną apibendrintą visumą arba 
sistemą, kuri būtų suderinta su specialių mokslų daviniais. 
Sukurti tokią mokslinę sistemą, atremtą galutinėje sąskai- 
toje į specialių mokslų davinius, tegali vien filosofija, 
kaipo bendrasis bei visuotinis mokslas. 


4. Filosofijos tiesioginiai uždaviniai 


Tiesioginiai filosofijos uždaviniai pareina nuo jos es- 


mès ir pagrindinių savybių. Kaipo mokslas apskritai, ji. 


turi savo bendriausiu uždaviniu patiekti moksliško paži- 
nimo teoriją. Kaipo visuotinis mokslas, ji turi mums pa- 
tiekti moksliškosios pasaulėžiūros. Štai pagrindiniai filo- 
sofijos uždaviniai, pareiną nuo jos esmės ir savybių. 

Metodingas bei sistemingas tiesos pažinimas yra pla- 
čiausiai suprastas filosofijos uždavinys. Pareinąs filosofi- 
jai, kaipo mokslui apskritai, jis yra filosofijai bendras su 
specialiaisiais mokslais. Tačiau šitas kilnus uždavinys 
įgauna čia ypatingos reikšmės, nes filosofija ne tik siekia 
tiesos, bet dar stengiasi išaiškinti, kas yra tiesa. Filosofi- 
ja tad turi savo uždaviniu siekti tiesos aukščiausia šito 
žodžio prasme. 

Toliau, subjektyviniu, pažintojo, atžvilgiu filosofija, 
kaipo bendras pažinimo mokslas, turi uždaviniu pakelti 
žmogaus protą į aukščiausią sąmoningumo laipsnį. Šitą 
savo uždavinį filosofija privalo vykdyti dvejopu būdu — 
labiau teoriniu ir labiau praktiniu. Teorinių atžvilgių filo- 
sofija turi pateisinti pažinimo objektyvumą, praktiniu at- 
žvilgiu filosofija moko taisyklingai pažinti daiktus, bety- 
rinėdama taisyklingo mąstymo ir moksliškojo sisteminimo 
pagrindus. 

Pagaliau objektyviniu, pažinimo objektu, atžvilgiu fi- 
losofija, kaipo visuotinis pasaulėžiūros mokslas, privalo 
sudaryti mokslišką pasaulėžiūrą. Ir čia, kaip ir pažinimo 
moksle, filosofija siekia savo tikslo labiau teoriniu arba 
labiau praktiniu atžvilgiu pagal tai, ar jai tenka tyrinėti 

teorinės, ar praktinės pasaulėžiūros pagrindai. Teorinės 
pasaulėžiūros dalykas yra prigimtasis pasaulis, ogi prakti- 
nės pasaulėžiūros dalykas yra žmogaus gyvenimas bei vei- 
kimas. Filosofija, kaipo visuotinasis pasaulėžiūros moks- 
las, privalo suvesti į vieną sintetinę sistemą pirmutines 
pasaulio priežastis su paskutiniais gyvenimo tikslais. 

Norint suglausti į vieną posakį visus filosofijos -užda- 
vinius, turėsime pasakyti, jog filosofija privalo patiekti 
žmogui proto pajėgomis moksliškai suorganizuotos jiš- 
minties. 


5. Filosofijos atsitiktinės išdavos 


Filosofinės minties istorijoje atsitiktinės išdavos kar- 
tais būdavo laikomos tiesioginiais uždaviniais. Tuo tarpu 
nenorint primesti filosofijai pareigų, kurių ji faktinai ex 
officio eiti negali, atsitiktinės išdavos reik gerai skirti 
nuo tiesioginių uždavinių. 

Antai filosofijai kartais buvo skiriama pareiga ruošti 
nesamų dar mokslų atsiradimą. Tačiau į tiesioginius fi- 
losofijos uždavinius nejeis pareiga būti naujų mokslų 
gimdytoja. Jei tai atsitinka, tai vien todėl, kad atsitiktinai 
filosofijos prieglobstyje gal subręsti naujas mokslas, kai, 
šalia bendrųjų pažinčių, susikrauna apsčiai dar specia- 
lesnių. ; 
Panašiu būdu buvo statomas filosofijai tiesioginis už- 

davinys skatinti specialieji mokslai geriau. savo hipote- 
zes patikrinti ir net nurodinėti, kuriuo būdu turi eiti sėk- 
mingas darbas metodologijos atžvilgiu. Nėra abejonės, kad 
tolimesnių priežasčių pažinimas gali paleisti labai vertin- 
gos šviesos specialiems tyrinėjimams ir ne kartą apsau- 
goti specialius mokslus nuo nereikalingų klajojimų. Vis 
dėlto nei filosofija neturi savo uždaviniu vadovauti spe- 
cialiesiems mokslams, nei šitie pastarieji neturi tiesioginės 
prievolės atsiklausti filosofijos, spręsdami savo kompe- 
tencijos klausimus. 

Toliau, filosofija padeda žmogui tinkamai nusistatyti 
gyvenime praktiniu atžvilgiu. Ypač dera tai pasakyti apie 
praktinę filosofijos dalį, kuri tyrinėja veikimo normas. Ir 
vis dėlto šita filosofijos išdava nejeina į jos tiesioginius 
uždavinius, nes filosofijai, kaipo mokslui, svarbu tiesa 
pažinti, o ne vadovauti žmonėms praktiniame gyvenime. 

Pagaliau dar viena atsitiktinė, nors ir labai svarbi fi- 
losofijos išdava yra ta, kad filosofija yra stiprus pažangos 

akstinas; taip yra todel, kad filosofija, rišdama pirmutines 
priežastis su paskutiniais tikslais, tyrinėja ir moko ne tik 
tai, kas yra, bet ir tai, kas privalo būti. Žodžiu tariant, 
filosofija nurodo žmogui, kas privalo būti normalioje gy- 
venimo tvarkoje ir tuo pačių stumia jį pažangos keliais. 


II. FILOSOFIJOS METODAS 


Mokslas gali skirtis tarp savęs ne tik savo objektais, 
bet ir savo metodais, vadinasi, ne tik savo turiniu, bet ir 
savo forma, arba lytimi. Buvo laikas, kai manyta filosofiją 
turint savąjį pažinimo metodą, skiriantį ją nuo ištisos 
specialių mokslų eilės. Taip, pavyzdžiui, manė tokie vo- 
kiečių idealistai, kaip Fichte, Schellingas ir ypačiai Hegelis. 

Bet ir anksčiau, senovės amžiais, Platonas, matęs filo- 
sofijoje idėjų mokslą, nužiūrėjo jam ir atatinkamą meto- 
dą, būtent įgimtųjų idėjų prisiminimą, tuo tarpu kad pa- 
tirtinis pažinimas buvo jo skiriamas paprastiems moks- 
lams, neturintiems filosofinės vertės. 

Vėliau Spinoza (1632—1677) laikėsi nuomonės, jog iš 
vieningos Dievo esmės esą išsivystę emanacijos keliu visi 
daiktai ir jog todėl filosofijos moksle esą galima iš vie- 
ningos Dievo idėjos išvystyti visų daiktų idėjos, arba są- 
vokos. Kadangi ne patyrimas, bet idėjų logiškas išsivysty- 
mas vienų iš kitų turėjo, Spinozos supratimu, laiduoti 
filosofinio pažinimo tikrumą, tai jis tvarkė savo sistemą 
tokiu būdu, kad ji sudarytų logiškai nenutrūkstamų ak- 
siomų, aptarčių ir teigimų grandinę. 

Kantas įvedė apriorinį tiesos pažinimo metodą iš gry- 
nų sąvokų, t. y. neatremtų į patyrimą ir tepareinančių . 
vien iš nepriklausomo proto veiksmų. Metodas, kuris tu- 
Tėtų privesti prie proto sistemos sudarymo, buvo vadina- 
mas dialektiniu. 

Nurodyta pakraipa ėjo Fichle ir Schellingas, bet visas 
nuoseklias išvadas iš dialektinio metodo padarė Hegelis 
teigdamas, jo pakanka išvystyti proto mintis dialektiniu 
būdu, kad pažintume tikrovę, kadangi mintis ir esybė, pro- 
tas ir tikrovė yra vienas ir tas pats dalykas. 

Tačiau negalima proto veiksmo izoliuoti nuo patirtinio 
pažinimo, kuris jam tarnauja medžiaga, kaip negalima at- 
skirti sąvokos nuo vaidinio, kuriuo jis remiasi. Atimkim 
nuo mūsų proto patirtinę medžiagą, ir jis ims kyboti tuš- 

tumoje. Galutinėje sąskaitoje tai pareina nuo fakto, kad 
žmogus yra vieninga psichofizinė substancija, kuri visuo- 
se gyvenimo veiksmuose, todėl ir pažinime, reiškiasi sy- 
kiu, t. y. neatskiriamuoju būdu ir savo siela, ir savo kūnu. 

Šiais laikais beveik visuotinai yra jau priimta pažiūra, 
jog filosofija nesiskiria pažinimo metodu nuo visų kitų 
mokslų. Tai, ką logika nustato, betyrinėdama metodo 
klausimą antroje savo dalyje, pavadintoje moksliškąja sis- 
tematizacija, turi lygios reikšmės tiek filosofijai, tiek ir 
specialiems mokslams, nes visam moksliškajam pažinimui 
yra bendras vienas proto apdirbamo patyrimo metodas, 
Bet mokslų metodai moksliškosios sistematizacijos atžvil- 
giu gali būti įvairių rūšių taip, kad viena rūšis labiau tin- 
ka vieniems mokslams, kita — kitiems. 

Aišku savaime, jog filosofijai, kaipo mokslui apskritai, 
dera kuriamasis metodas, kuris savo ruožtu remiasi tiek 
mokslo randamuoju, arba euristiniu metodu, tiek ir moks- 
lo tvarkomuoju, arba sistematiniu metodu. Visi šitie me- 
todai pritinka tiek filosofijai, tiek ir bet kuriam kitam 
mokslui. Painesnis yra klausimas, kuris yra filosofijos san- 
tykiavimas su analitinių ir sintetiniu metodu, su indukci- 
ja ir dedukcija. Norint šitą santykiavimą nustatyti, reik 
atsižvelgti į filosofinio darbo esmę. Kaipo bendras ir vi- 
suotinis mokslas, filosofija daro plačiausių apibendrinimų 
apie pasaulį ir gyvenimą, prieina tokiu būdu prie toli- 
miausiųjų priežasčių, o paskui grįžtamąja eiga stengiasi iš- 
aiškinti pasaulio bei gyvenimo apraiškas iš tolimiausiųjų 
priežasčių. 

Darymas plačiausių apibendrinimų yra analitinis, arba 
induktyvinis, vyksmas, tuo tarpu kai grįžtamoji eiga nuo 
tolimiausiųjų priežasčių prie pasaulio bei gyvenimo ap- 
raiškų, kad jos paaiškėtų šitų priežasčių šviesoje, yra sin- 
tetinis, arba deduktyvinis vyksmas. Vadinasi, priėjimas 
prie tolimiausiųjų priežasčių plačiausiais apibendrinimais 
yra daromas analizės keliu, tuo tarpu aiškinimas pasaulio 
ir gyvenimo iš tolimiausiųjų priežasčių — daromas sinte- 
zės keliu. Kitaip tariant, filosofijos metodas yra analitinis 

sintetinis metodas, arba induktyvinis deduktyvinis. Kar- 
tais filosofijos metodas, esąs sykiu analitinis ir sintetinis, 
yra vadinamas cirkuliariniu. Žodžiu tariant, filosofija pa- 
kaitomis naudojasi pagal reikalą tai analitiniu, tai sinte- 
tiniu metodu, tuo tarpu kai kiti mokslai gali labiau nau- 
dotis tai vienu, tai antru metodu. > i.e > 

Galutinės išvados apie filosofijos metodą bus šitokios. 
Filosofija neturi savo atskiro pažinimo metodo gnoseolo- 
giniu atžvilgiu. Šituo atžvilgiu jai yra bendras su spe- 
cialiais mokslais vienų vienas proto apdirbimo patyrimo 
metodas. Loginiu moksliškosios sistematizacijos atžvilgiu 
filosofijai pritinka visi metodai, privalomi mokslui kaipo 
tokiam, būtent mokslo kuriamasis metodas, mokslo randa- 
masis metodas ir mokslo tvarkomasis metodas, Sykiu filo- 
sofijai yra prigimti vienodame laipsnyje ir patirtinių, ir 
protautinių mokslų metodai, t. y. analitinis, arba indukty- 
vinis, ir sintetinis, arba deduktyvinis, taip, kad ji jais 
naudojasi pakaitomis pagal reikalą. Pagaliau einant filo- 
sofijos metodu, žmogaus proto veikimas yra pastumiamas 
nuo tiesioginio domesio ir juslinio patyrimo iki tolimiau- 
sių ribų, kurias tik gali pateisinti moksliško pažinimo te- 
orija, i 


III. FILOSOFIJOS SANTYKIAI SU KITOMIS 
ŽMOGAUS PROTINIO GYVENIMO APRAIŠKOMIS 


1. Filosofija ir specialieji mokslai 


Jei filosofija, kaipo bendras mokslas, tiesia gnoseolo- 
ginio pagrindo specialiesiems mokslams, tai kaipo visuo- 
tinis mokslas, jinai uždeda jiems viršūnę, sutraukdama 
atskirus pažinius į visuotinąją moksliškosios pasaulėžiūros 
sistemą. Pirmuoju atžvilgiu filosofija tiria ir lavina paži- 
nimo subjektą, arba pažintoją, ir todėl loginiu atžvilgiu 
aplenkia specialiuosius mokslus. Antruoju atžvilgiu filo- 
sofija tyrinėja ir apibendrina plačioje sistemoje pažinimo 
objektus, arba pažinius, specialių mokslų tyrinėjamus iš 
artimesnių priežasčių. 

Specialiųjų mokslų reiškėjai gana lengvai sutinka prin- 
cipe, kad bendras mokslinio pažinimo mokslas negali su- 
daryti jų tiesioginio uždavinio. Kadangi šituo atžvilgiu fi- 
losofijos ir specialių mokslų objektai gana aiškiai skiria- 
si, tai čia sričių suskirstyme negali būti didelio svyravimo. 

Daug painesni yra filosofijos santykiai su specialiais 
mokslais pažinimo objekto, arba pažinio, atžvilgiu. Šituo 
atžvilgiu filosofija yra, kaip žinome, visuotinasis pasau- 
lėžiūros mokslas. Dabar jau filosofija tyrinėja iš pirmuti- 
nių ir visuotinųjų priežasčių tuos pačius materialinius ob- 

jektus, kuriuos specialieji mokslai tyrinėja iš artimesnių 
priežasčių. Kadangi čia yra atžvilgių skirtumo, tai dauge- 
lis mokslininkų, nematydami šito subtilaus skirtumo, ne- 
rado filosofijai tinkamo objekto. O kadangi filosofija ne- 
turi dar skirtino nuo specialiųjų mokslų pažinimo meto- 
do, tai norint palaikyti filosofijai apibendrinimo uždavinį, 
teks kartu su Friedrichu Paulsenu pripažinti, kad filosofija 
tesanti „der Inbegriff aller wissenschaftlichen Erkenntniss“ 
(Einleitung in die Philosophie. — P. 33), t. y. bendras viso 
mokslinio pažinimo turinys. į 

Tikras filosofijos santykiavimas su specialiais mokslais 
aiškėja, kai imame skirti įvairias priežasčių rūšis. Moksli- 
nis pažinimas siekia dėsnių pažinimo arba suseka bendrą- 
sias priežastis. Juo bendresnė yra priežastis, juo platesnė 
yra jos veikmė. Todėl visų bendroji priežastis yra sykiu 
visuotinoji priežastis. Tuo tarpu kiekvienas konkretus įvy- 
kis arba daiktas yra ištisos priežasčių ir išdavų eilės pa- 
daras. Ir štai pasirodo, jog specialūs mokslai ir filosofija 
liečia tą pačią priežasčių ir išdavų eilę, tik jie ir ji eina 
susitiktinai, tarsi iš dviejų priešingų galų. 

Atotraukai didėjant, apibendrinimas plinta, nes juo 
mažiau žymių įeina į sąvokos talpą, juo platesnė yra jos 
tisa. Čia glūdi įvairių disciplinų bendrumo priežastis. Bet 
iš šion negalima padaryti išvada, kad filosofijos darbas tė- 
ra vien specialių mokslų davinių sistemingas apibendrini- 
mas. Gali atsitikti ir atsitinka faktinai, kad filosofija pri- 
eina [prie] savo išvadų visai nepriklausomai nuo specia- 
liųjų mokslų darbo. Apskritai, kadangi filosofija turi for- 
malinį savo objektą ir gali savotiškai taikyti jam bendrąjį 
pažinimo metodą, tai jai ne visuomet yra privalomas spe- 
cialių mokslų tarpininkavimas, 

Reik pripažinti, jog dirbant filosofijos srityje kuria- 
mąjį darbą, t. y. tyrinėjant tolimiausias daiktų priežastis, 
privalu apsipažinti su bendrais daviniais specialių mokslų, 
siekiančių artimesnių priežasčių. Kadangi galima tyrinėti 
artimesnės daiktų priežastys be atodairos į tolimesnes 
priežastis, tai specialieji mokslai gali labai nesirūpinti, ar 
jų išvados prieštarauja filosofijai, ar ne; tuo tarpų filo- 
sofija turi prievolės kritiškai lyginti savo išvadas su spe- 
cialiųjų mokslų išvadomis, remtis pastarosiomis, jei jos 

yra tikros, ir pateisinti savo nusistatymą, jei specialiųjų 

mokslų išvados su šituo Nnusistatymu nesutinka. 
Kadangi filosofija turi tam tikra prasme suimti krūvon 

bendrą visų specialiųjų mokslų turinį, tai kyla kartais 

abėjojimas, ar filosofija apskritai yra galima kaipo visuo- 
tinasis pasaulėžiūros mokslas. Į tai dera atsakyti, kad filo- 
sofas neprivalo būti specialistu visuose moksluose, nes 
jam pakanka apsipažinti vien su bendromis jų išvadomis. 
Be to, filosofijoje, kaip ir specialiuose moksluose, yra 
galima ir net reikalinga specializacija, kuri derintų spe- 
cialiųjų mokslų ir filosofijos išdavas atskirose srityse. 

Galutinės išvados apie filosofijos santykiavimą su spe- 
cialiaisiais mokslais suglaustų formulių pavidalu bus ši- 
tokios: 

1. Pagrindinį filosofijos ir specialiųjų mokslų skirtumą 
sudaro tai, kad pirmoji yra bendras bei visuotinis moks- 
las, tuo tarpu kai antrieji yra specialūs. 

2. Mokslo sąvoka, esanti filosofijai ir specialiesiems 
mokslams artimiausia giminė, turi tarp savo žymių, a) 
metodingą moksliškų pažinčių sistemą, b) pažinčių api- 
bendrinimą, c) formalinį objektą, d) priežasčių susisie- 
kimą. 

3. Moksliškosios sistematizacijos atžvilgiu filosofija pa- 
sižymi tuo, kad ji pati tyrinėja šitos sistematizacijos pa- 
grindus, tuo tarpu kai specialieji mokslai šituo atžvilgiu 
skolinasi filosofijos išvadas, šituo klausimu padarytas. 

4. Pažinčių apibendrinimo atžvilgiu filosofija pasižymi 
tuo, kad ji daro plačiausių apibendrinimų, tuo tarpu kai 
specialiųjų mokslų apibendrinimai nesiekia taip toli. 

5. Materialinio objekto atžvilgiu filosofija skiriasi nuo 
specialiųjų mokslų tuo, kad ji neturi apriboto materialinio 
objekto, kadangi apribotieji materialiniai visų specialiųjų 
mokslų objektai savo visumoje sudaro materialinį jos 
objektą. 

6. Formalinį filosofijos objektą sudaro pagrindiniai 
mokslinio pažinimo ir visuotinosios santvarkos pradai, ku- 
rių tyrinėjimas yra ne kas kita, kaip siekimas tolimiausių- 
jų, t. y. pirmutinių ir visuotinųjų priežasčių, tuo tarpu 
kai specialieji mokslai siekia artimesnių priežasčių. 

7. Tirdama pagrindinius mokslinio pažinimo pradus, fi- 
losofija, kaipo bendrasis mokslas, aplenkia specialiuosius 
mokslus ir tiesia pagrindą objektyviam jų reikšmingumui,. 
Ogi tirdama pagrindinius visuotinosios santvarkos pradus, 
filosofija, kaipo visuotinis pasaulėžiūros mokslas, atbaigia 
specialiųjų mokslų darbą kurdama vieningą mokeliškąją 
pasaulėžiūrą. 

.8. Gnoseologiniu pažinimo atžvilgiu filosofijos metodas 
nesiskiria nuo spečialiųjų mokslų metodo, kuris yra vienų 

vienas proto apdirbamo patyrimo metodas. Loginiu moks- 
liškosios sistematizacijos atžvilgiu filosofijos metodas jun- 
gia savyje bendrąsias specialių mokslų metodų ypatybes 
ir todėl gali būti kuriamuoju, randamuoju, tvarkomuoju, 
analitiniu, sintetiniu ir t. t. Tarp kitko, filosofija jungia 
analizę ir sintezę savo cirkuliariniame, arba grįžtamaja- 
me, ėjime nuo apraiškų prie priežasčių ir nuo priežasčių 
prie apraiškų. 

9. Kurdama moksliškąją pasaulėžiūrą, filosofija turi 
prievolės apsipažinti su bendromis atatinkamų specialių- 
jų mokslų išdavomis, nors jai, turinčiai savą formalinį ob- 
jektą ir galinčiai saviškai taikyti jam bendrąjį pažinimo 
metodą, toli gražu ne visados yra būtinas specialiųjų mok- 
slų tarpininkavimas. Tuo tarpų atvirkščias reikalavimas 
nebūtų logiškai pateisinamas, nes specialieji mokslai gali 
tyrinėti artimesnes daiktų priežastis be atodairos į toli- 
mesnes priežastis, filosofijos siekiamas, 

10. Filosofijos ir specialiųjų mokslų savitarpinės prie- 
volės galima išreikšti šitokiu būdu: a) specialiesiems mok- 
slams jokia prasme nevalia kištis į filosofijos sritį, nes jie 
privalo apsiriboti savo specialumų; b) filosofijai nevalia 
kištis su savo priemonėmis į specialiųjų mokslų sritis, 
nors jai, kaipo bendram ir visuotinam mokslui, nepridera 
irgi pildyti savo uždavinių be atodairos į atatinkamų spe- 
cialių mokslų davinius; c) todėl, be neigiamosios prievo- 
lės, filosofija turi specialiųjų mokslų atžvilgiu dar teigia- 
mosios: būtent ji turi apsipažinti su bendromis atatinka- 
mų specialių mokslų išdavomis ir turi net teisės interpre- 
tuoti šitas išdavas tolimiausiųjų priežasčių šviesoje; d) 

. pastaruoju atveju, filosofijai konstatuojant suklydimo ga- 
limybę, specialusis mokslas turi išmintingumo prievolės 
patikrinti savo išdavas išvidinėmis savo tyrinėjimo prie- 
monėmis. 


2. Filosolija ir religinė pasaulėžiūra 


Teologija, žodiškai reiškianti Dieviškąjį mokslą, tyri- 
nėja religinio gyvenimo objektus ir pasigauna religiniais 
pažinimo šaltiniais. Pirmuoju atžvilgiu ji gali turėti ben- 
drų materialinių objektų su filosofija, kadangi ir filosofi- 
ja gali ir net privalo tyrinėti dieviškuosius dalykus, kiek 
pastarieji gali būti susekami iš mūsų pasaulio apraiškų 
prigimtoje proto šviesoje. Užtat antruoju atžvilgiu pasi- 
reiškia žymiausias filosofijos ir teologijos skirtumas. Die- 

viškieji pažinimo šaltiniai, kuriais remiasi teologija, filo- 
sofijos yra neliečiami. Todėl tai, ko nauja prideda teolo- 
gija prie žmogaus žinijos, yra tikybos sistema, atremta į 
Dieviškojo Apreiškimo autoritetą. 

Tokiu būdu materialinių atžvilgiu filosofija, kiek ji ty- 
rinėja prieinamus protui religinės pasaulėžiūros pagrin- 
dus, turi bendro ploto su teologija, nors teologija, be šitų 
bendrų su filosofija objektų, turi dar tuos religinės pa- 
saulėžiūros objektus, kurie negali būti pažinti prigimto- 
joje proto šviesoje. Formaliniu atžvilgiu filosofija griežtai 
skiriasi nuo teologijos, kuri, būdama teorinė tikybos sis- 
tema, išeina iš prigimtojo žinojimo ribų ir tuo pačiu iš 
kultūros srities. i 

Formaliniu pažinimo atžvilgiu filosofijai šaltiniu yra tik 
žinojimas, teologijai — žinojimas ir tikėjimas. Norint klau- 
simą gerai išaiškinti privalu pradėti nuo gnoseologinio 
skirtumo, kurio yra tarp žinojimo ir tikėjimo apskritai. 

Ryškus dalyko aiškumas sudaro pažinimo objektą, ar- 
ba pažinimo savybę, kuri vadinasi evidencija, arba lietu- 
viškai — akivaizdumas. Dalykui paaiškėjus, mūsų protas 
apsisprendžia jo tikrumu, arba įsitikrina. Įsitikrinimas yra 
žinojimo faktas. Todėl pažinimas ir yra proto apsispren- 
dimas dėl ryškaus dalyko aiškumo, arba akivaizdumo, kas 
atatinka lotynišką formulę: „scientia est assensus intellec- 
tus propter evidentiam rei”. 

Akivaizdumas gali būti tiesioginis ar netiesioginis pa- 
gal tai, ar yra reikalingas protavimo tarpininkavimas tie- 
sai įrodyti, ar ne. Tiesioginės evidencijos, arba tiesioginio 
akivaizdumo, dalykai sudaro pradedamąjį mokslo punktą 
ir reiškiasi aksiomomis arba savaime aiškiais principais 
bei pradais, Netiesioginiai akivaizdumo dalykai įgaunami 
mokslo priemonėmis ir sudaro iš pat pradžios mokslo ųž- 
davinius. 

Jei akivaizdumas yra pažinimo objekto, arba pažinio 
savybė, kuri apsprendžia pažintojo protą, tai šitaip apsi- 
sprendusio pažintojo savybė yra vadinama lotyniškai 
certitudo, kas lietuviškai gali būti pavadinta įsitikrinimu. 
Juo didesnis yra dalyko akivaizdumas, juo tvirtesnis yra 
mūsų įsitikrinimas, 

Kiek yra formaliai skirtinų priežasčių proto apsispren- 
dimui, tiek yra įsitikrinimo rūšių. Šalia įsitikrinimo dėl 
ryškaus aiškumo, arba akivaizdumo, yra dargi savo rūšies 
įšitikrinimo dėl autoriteto liudymo, jei. toks atsiranda rū- 
pimame reikale, Proto apsisprendimas ar įsitikrinimas dėl 

autoritetingo liudymo apie neakivaizdų dalyką kitaip yra 
vadinamas įsitikinimu. 

Įsitikinę tikime, kad dalykas yra tikras. Įsitikrinę ži- 
nome, kad dalykas yra tikras. Todėl įsitikrinimo išdava 
yra žinojimas, tuo tarpu kad įsitikinimo išdava yra tikė- 
jimas. 

Dalyko akivaizdumas būtinu būdu apsprendžia protą 
pritarimu. Užtat ten, kur dalykas nėra akivaizdus, protas 
lieka neapspręstas būtinu būdu ir todėl gali būti veikdo- 
mas laisvu valios įsikišimu. 

Taigi trys esminės įsitikrinimo žymės bus šios: objekto 
neakivaizdumas, autoriteto liudymas ir laisvos valios įsi- 
kišimas. Pagal tai, įsitikinimas yra proto apsisprendimas 
neakivaizdžiame dalyke, valios veikime ir autoriteto mo- 
tyvu. Ogi tikėjimas yra trunkanti įsitikinimo išdava. 

Iš čia matome, jog privalu tiksliai skirti įsitikrinimas 
ir įsitikinimas, žinojimas ir tikėjimas. Įsitikrinimas yra 
proto būtinas apsisprendimas dėl dalyko akivaizdumo, įsi- 
tikinimas yra laisvas proto apsisprendimas neakivaizdžia- 
me dalyke dėl autoriteto liudymo. Žinojimas yra trunkan- 
ti įprastinė įsitikrinimo išdava; tikėjimas yra trunkanti 
įprastinė įsitikinimo išdava. 

Tam tikra prasme reikalauja akivaizdumo ir įsitikini- 
mas, tik čia akivaizdumas reikalaujamas ne nuo objekto 
turinio, bet nuo objekto formos. Objekto turinys yra aki- 
vaizdus, kai pati tiesa yra akivaizdi mūsų protui. Objekto 
forma, arba lytis, yra akivaizdi, kai ne pati tiesa yra aki- 
vaizdi, bet jos tikėtinumas. Kitaip tariant, pasitikėjimui 
autoritetu reikalingas yra įsitikrinimas, kad autoritetas yra 
tikras. 

Be to, dar viena prasme įsitikrinimas eina pirm įsiti- 
kinimo, būtent reikalingas yra tikėtinumo akivaizdumas 
ir įsitikrinimas apie jįjį dvejopa prasme, pirma, kad au- 
toritetas yra patikimas ir, antra, jog liudymas iš tikro 
nuo jo eina. 

Negali būti viename prote, vienu atžvilgiu ir apie vie- 
ną ir tą patį dalyką ir tikėjimo, ir žinojimo. Kai yra išro- 
dytas akivaizdžiai kokiu nors būdu dalykas, kuris anksčiau 
buvo priimamas tikėjimu, tikėjimas užleidžia vietą žino- 
jimui. k aš i 

Tačiau vienas ir tas pats žmogus gali turėti ir žinoji- 
mo, ir tikėjimo apie tą patį dalyką, tik įvairiais atžvil- 
giais. Pavyzdžiui, tas pats žmogus gali žinoti įsitikrinimu 

apie Dievo buvimą ir sykiu tikėti apreiškimu, jog Dievas 
yra trijuose asmenyse, 

Taigi tarp dalykų, kuriems pritariama tikėjimu, yra 
tokių, kurie gali būti įrodyti proto priemonėmis ir todėl 
gali tapti įsitikrinimo dalykais, bet yra taip pat dalykų, 
kurie pralenkia žmogaus proto galią ir todėl tegali būti 
vien įsitikinimo dalykai. Jei kas tiki pirmaisiais, tikėji- 
mo reikalas yra subjektyvinis. Jei kas tiki antraisiais, t. y. 
objektyviomis paslaptimis, tikėjimo reikalas yra objekty- 
vinis, aoan žinijos tobulumas reikalauja, kad dalykai, 
priimami tikėjimu dèl subjektyvinio reikalo, taptų kiek 
galint įsitikrinimo dalykais arba. būtų priimami žinojimu, 
ir iš kitos pusės, kad dalykai, priimami tikėjimu dėl ob- 
jektyvinio reikalo, būtų liudijami galutinėje sąskaitoje 
dieviškojo autoriteto. Augant įsitikrinimų skaičiui, turtė- 
ja filosofinė pasaulėžiūra, Augant skaičiui įsitikinimų, pa- 
remtų dieviškuoju autoritetu, turtėja teologinė pasaulė- 
Žiūra. f 

Jei atskiro žmogaus prote įvyksta konfliktas tarp įsiti- 
kinimo ir įsitikrinimo, tai šitokis konfliktas yra apsispren- 
dimo momentas, per kurį žmogus arba atmeta savo įsiti- 
kinimą, arba stengiasi pašalinti prieštaravimą tarp jųdvie- 
jų gilesnių supratimu. Ogi pastovaus prieštaravimo tegali 
būti vien tarp vienų žmonių tikėjimo ir kitų žmonių Ži- 
nojimo apie dalykus, prieinamus proto galiai. 

Bet dažniausias yra prieštaravimas tarp vienų žmonių 
įsitikinimų ir kitų žmonių įsitikinimų tuose pačiuose daly- 
kuose, Susidūrus dviem įsitikinimams viename dalyke vie- 
nu ir tuo pačiu atžvilgiu, sprendžiamuoju veiksniu yra 
tikėtinumo laipsnis autoritetų, kuriais yra remiamasi. 

Religija teorinėje savo srityje dažnai verčiasi tikėji- 
mu, nes ji turi reikalo su klausimais arba sunkiai priei- 
namais, arba visai neprieinamais žmogaus protui, ir dargi 
galutinėje sąskaitoje remiasi dieviškuoju autoritetu, Tuo 
tarpu filosofija, keldama protą į aukščiausią sąmoningu- 
mo laipsnį, stengiasi kurti moksliškąją pasaulėžiūrą vien 
patyrimo bei protavimo priemonėmis, 

Tikybos dalykai, prieinami protui ir sykiu sudarą pa- 
saulėžiūros pagrindus, ne tik gali, bet ir privalo būti filo- 
sofijos tyrinėjami prigimtojo proto šviesoje. O kadangi 
tuo pačių laiku teologija juos tyrinėja apreiškimo švieso- 
je, tai čia kaip tik filosofija ir teologija susiduria savo 
tyrinėjimo plotais. 

Koks yra platus filosofijos susidūrimo plotas su religi- 
ne pasaulėžiūra, galima spręsti jau iš to, kad dvi filoso- 
fijos disciplinos yra specialiai skiriamos dalykams, kurie 
įeina į religinės pasaulėžiūros sritį; tai yra teodicėja ir 
religijos filosofija, Teodicėja tyrinėja Dievo problemą, 
kiek Dievas yra pažįstamas prigimtoje proto šviesoje iš 
pasaulio, kaipo jo pirmutinė priežastis. Religijos filosofija 
tyrinėja proto šviesoje žmogaus santykiavimo su Dievu 
pagrindus, 

Bendrame apreikštosios doktrinos, tvarkomos teologi- 
jos priemonėmis, ir filosofinio tyrinėjimo plote negali bū- 
ti prieštaravimo, nes tas pats Dievas, kuris yra anigamti- 
nio Apreiškimo veikėjas, yra taip pat protingos žmogaus 
prigimties kūrėjas. Galutinėje sąskaitoje tiek prigimtosios, 
tiek ir apreikštosios tiesos pažinimas pareina nuo Dievo. 
Ir iš tikro, jei Dievas yra, tai ir veikia, kaip kad mums 
sako sentencija: „operari sequitur esse", arba „modus ope- 
randi sequitur modum essendi”, lietuviškai tariant — pa- 
gal būseną ir veiksena. Principas, jog tarp tikėjimo, at- 
remto į dieviškąjį autoritetą, ir žinojimo, įgyto ir patikrin- 
to patirties bei protavimo priemonėmis, negali būti prieš- 
taravimo, randa sau patikrinimo žmogaus minties istori- 
joje. 

Kadangi teologija ir filosofija turi bendrą materialinių 
objektų plotą, kur sutampa prigimtas ir antgamtinis ap- 
reiškimas, tai kyla klausimas, kaip privalu išspręsti fakti- 
no filosofijos santykiavimo klausimas, kad nebūtų įžeistas 
nei Dieviškojo Apreiškimo autoritetas, nei filosofinio ty- 
Iinėjimo laisvė. 

Tarp filosofijos ir teologijos galima nustatyti trys ti- 
pingos santykiavimo rūšys. Pirma, teologija vyrauja fi- 
losofijai, kaip norėtų fideistai. Antra, filosofija vyrauja 
teologijai, kaip norėtų racionalistai. Trečia, filosofija ir 
teologija iš vidaus sueina sutartinėn, kaip galima būtų pa- 
geidauti ieškant problemos išsprendimo šviesoje to prin- 
cipo, Kuris skelbia, jog protas ir paremtas Dieviškuoju 
Apreiškimu tikėjimas negali prieštarauti viens antram. 

Fideistų nusistatymas veda, tikrai sakant, prie skepti- 
cizmo ir agnosticizmo visoje žmogaus žinijoje. Nepasiti- 
kint žmogaus protu ir atmetus filosofijos nepriklausomu- 
mą, dera, nuosekliai einant, atmesti taip pat kiekvieno 
mokslo, o paskui ir kiekvieno prigimtojo pažinimo sava- 
rankiškumas. Pagaliau abejojant apie proto galią apskri- 

tai, reik taip pat abejoti apie jo galią įrodyti autoriteto 
tikėtinumą ir tinkamai suprasti Apreiškimo turinį. 

Racionalistų nusistatymas veda prie atmetimo teologi- 
jos nepriklausomumo, o paskui nuosekliai jau eina prie 
apreikštosios doktrinos neigimo, ir pagaliau neigia bet ku- 
rią tikybą. 

Žmogus, nusistatąs trečiuoju būdu, t. y. besistengiąs 
suderinti filosofiją ir teologiją einančioje iš vidaus sutar- 
tinėje, prisilaiko šitokių principų: religinės pasaulėžiūros 
dalykus, neprieinamus protui, jis išimtinai palieka spręsti 
teologijai. Ogi tuos religinės pasaulėžiūros dalykus, kurie 
įeina į vadinamąjį prigimtąjį apreiškimą ir nesiremia ant- 
gamtiniu apreiškimų, jis stengiasi išspręsti filosofijos prie- 
monėmis prigimtoje proto šviesoje. Pagaliau spręsdamas 
religinius pasaulėžiūros dalykus, esančius sykiu objektais 
ir prigimtojo, ir antgamtinio apreiškimo, jis stengiasi pa- 
tikrinti savo išvadas teigiamuoju išvidiniu ir neigiamuoju 
išviršiniu kriterijais, iš kurių pirmasis yra filosofinis, o 
antrasis — teologinis, 

Teigiamuoju kriterijumi spręsti apie tiesą filosofijoje 
yra visuomet išvidinis, tiesioginis ar netiesioginis, akivaiz- 
dumas. Todėl tikyba negali teigiamai, arba pozityviu bū- 
du, reikalauti nuo filosofijos, kad ji kokią nors tiesą pri- 
pažintų ar atmestų. Užtat tame bendrame plote, kur 
apreikštoji doktrina susiduria savo turiniu su filosofijos ob- 
jektais, yra dar neigiamasis kriterijus, kuris, būdamas iš- 
viršinis autonomingai filosofijos sričiai, teturi vien įspė- 
jamosios reikšmės. Jei filosofo krikščionies darbo išvados 
prieštarauja apreikštajai doktrinai, pastaroji tarsi įspėja 
ji, jog jis yra padaręs klaidą ir ragina jį imtis pagrindin- 
gesnio savo išvadų patikrinimo išvidinėmis filosofijos 
mokslo priemonėmis. 

Taigi apreikštoji doktrina, teologijos tvarkoma, yra fi- 
Ioseofui religinės pasaulėžiūros srityje ne pritarimo moty- 
vas, arba žinojimo šaltinis, bet vien tik neigiamasis įspė- 
jimo kriterijus. ; 

Iš to išeina, jog filosofija ir teologija turi viena antrai 
teigiamosios reikšmės. Būdama metodingai sutvarkyta ti- 
kybos sistema, teologija reikalauja savo darbui bendrų 
mokslinių principų ir prielaidų, kurių jai gali suteikti vien 
filosofija, kaipo bendras ir visuotinis mokslas. Tačiau filo- 
sofijos patarnavimas teologijai nėra tiesioginis jos užda- 
vinys, bet tik atsitiktinė išdava, 

Iš kitos pusės, ir teologija turi teigiamosios reikšmės 
filosofijos išsivystymui, tiek savo įspėjamąja teise, tiek ir 
savo pastoviu pasitikėjimu žmogaus protu. Teologija, ne- 
suvaržydama proto laisvės, tariant Vatikano Santarybos 
žodžiais, „išvaduoja protą iš klaidų ir nuo jų saugoja“. 

Filosofija, kaipo prigimtasis mokslas, negali suimti į 
savo religinę pasaulėžiūrą visos krikščionybės, ir turi ap- 
siriboti tik tuo, kas gali sudaryti filosofinio „tyrinėjimo 
objektus. Žodžiu tariant, neišeidama iš teisėtų savo rí- 
bų, ji negali užsiimti visais klausimais, įeinančiais į krikš- 
čioniškąją pasaulėžiūrą, ir todėl, kaipo filosofija, negali 
būti krikščioniška. 

Taigi ne tik negali būti krikščioniškosios filosofijos, bet 
dargi šitame pačiame termine yra prieštaringumo, nes 
krikščionybės esminė žymė yra ta, kad ji remiasi Apreiš- 
kimu, ogi filosofijos esminė žymė yra, priešingai, ta, kad 
ji negali remtis Apreiškimu, 

Tiksliau yra kalbėti apie neantikrikščioniškąją filosofi- 
ją, neprieštaraujančią krikščionybei toje religinių tiesų 
plotmėje, kuri yra jai bendra su krikščioniškąja pasaulė- 
žiūra. Tokia tai yra aristoteliškoji tomiškoji filosofija. 

Kaip filosofija turi neigiamosios įspėjimo teisės že- 
mesnių, t. y. specialiųjų mokslų atžvilgiu, nedarydama 
prievartos jų autonomingumui, panašiai teologija, būda- 
ma aukštesniu mokslu už filosofiją savo dieviškuoju šal- 
tiniu, turi panašios teisės filosofijos atžvilgiu, 

Po išaiškinimo filosofijos santykių su teologija, filo- 
sofija tebelieka karališkuoju mokslu atžvilgiu į visus pri- 
gimtuosius mokslus. Jos teisė klysti dalykuose, dieviško- 
jo Apreiškimo kvalifikuojamuose, yra apribota teologijos 
neigiamąja įspėjimo teise, t. y. teise panašia į tąją, kokios 
kad turi pati filosofija autonomingų specialių mokslų at- 
žvilgiu. . 

Suglaustos išvados apie teologijos ir filosofijos santy- 
kiavimą bus šitokios: 

1. Pagrindinis formalinis skirtumas tarp teologijos ir 
filosofijos yra tas, kad filosofija tegali verstis vien pri- 
gimtojo pažinimo šaltiniais, tuo tarpu kad teologija deda 
į savo doktrinos pagrindą antgamtinį Apreiškimą, atremtą 
galutinėje sąskaitoje į dieviškąjį autoritetą. 

2. Prigimtas pažinimas reikalauja nuo žmogaus įsiti- 
krinimo, tuo tarpu kad antgamtinis apreiškimas reikalauja 
nuo žmogaus įsitikinimo. 

3. Įsitikrinimas yra proto apsisprendimas ryškiu daly- 
ko aiškumų, arba akivaizdumu. Įsitikinimas yra proto ap- 
sisprendimas neevidentiniame, t, y. neakivaizdžiame daly- 
ke valios veikime ir autoriteto motyvų. 

4, Tikėjimo reikalas žmogui gali būti subjektyvus, kai 
žmogus negali dalyko pažinti įsitikrinimu, nors šis daly- 
kas yra prieinamas proto galiai, ir objektyvus, kai daly- 
kas negali būti žmogaus pažintas įsitikrinimu, kadangi ap- 
skritai jis yra neprieinamas žmogaus proto galiai, 

5. Filosofija negali užsiimti jokia prasme Apreiškimo 
dalykais, neprieinamais proto galiai. Ji tesusiliečia su te- 
ologija vien tuose religinės pasaulėžiūros dalykuose, ku- 
riuose anigamtinis apreiškimas supuola su vadinamuoju 
prigimtuoju apreiškimu, 

6. Klausimas, kaip gali būti suderinta filosofinio tyri- 
nėjimo laisvė su apreikštosios doktrinos autoritetingumu, 
išsprendžiamas tąja prasme, jog Dievas, kuris yra ir ap- 
reiškimo autorius, ir protingo žmogaus prigimties kūrėjas, 
negali sau prieštarauti. 

7. Teologija ir filosofija gali ir privalo sueiti iš vidaus, 
t. y. išvidinėmis savo priemonėmis, sutartinėn, ir tokiu 
būdu apsaugoti sykiu su savo autonomingumu apreikšto- 
sios doktrinos autoritetingumą ir filosofinio tyrinėjimo 
laisvę. 

8. Teologijos ir filosofijos sutartinė įvyksta šitokiomis 
sąlygomis: a) filosofija nesprendžia jokių religinės pasau- 
lėžiūros dalykų, kurie praneša proto galią; b) filosofija 
sprendžia galutinai tuos religinės pasaulėžiūros dalykus, 
kurie prieinami protui, bet nėra apsprendžiami Apreiški- 
mo, c€) spręsdama religinės pasaulėžiūros dalykus, esan- 
čius sykiu ir apreikštosios doktrinos, ir filosofinio tyrinė- 
jimo objektais, filosofija prisilaiko dviejų kriterijų — tei- 
giamojo išvidinio ir neigiamojo išviršinio; d) filosofinio 
tyrinėjimo išvadai prieštaraujanti apreikštajai tiesai, nei- 
giamasis išviršinis teologijos kriterijus turi įspėjamosios 
galios, 
` 9, Aristoteliškoji tomiškoji filosofija, laimėjusi vardą 
philosophia perennis, trunkanti per amžius filosofija, vis 
dėlto nėra krikščioniškoji filosofija tiesiogine šio žodžio 
prasme, nes filosofija kaipo tokia negali įvesti į savo 
sistemą Apreiškimo dalykų, besiremiančių tikėjimu, tuo 
tarpu krikščionybės pasaulėžiūra negali būti vieno tik 
philosophia perennis, trunkanti per amžius filosofija, vis 
gamtiniu Apreiškimu. 

10. Galutinėje sąskaitoje teologijos santykiavime su fi- 
losofija yra reikšmingos analogijos su filosofijos santykia- 
vimu su specialiaisiais mokslais. Kiekviena aukštesnė mok- 
slo rūšis eina neigiamuoju išviršiniu kriterijumi žemesnei 
mokslo rūšiai, nenaikindama tačiau išvidinio šios pastaro- 
sios autonomingumo, 


3. Filosofija ir menas 


Filosofija, kaipo mokslo rūšis, turi savo tikslu tiesą, 
tuo tarpu kai dailusis menas turi savo tikslu grožį. Nuo 
dailiojo meno reik skirti menas apskritai. Menas plačiąja 
šito žodžio prasme yra vykęs priemonės pritaikymas tiks- 
lui. Toks plačiai suprantamas menas neturi dar dailumo 
žymės. Kai menas tarnauja grožiui reikšti, jis galima pa- 
vadinti dailiuojų menu, arbą trumpiau tariant — daile. 

Plačiąja prasme filosofija gali būti kartais pavadinta 
menu, būtent tada, kai ji meniškai siekia tiesos pažinimo. 
Menas tiesą pažinti ir bus vykęs pažinimo priemonių tai- 
kymas tiesai pažinti, bet tai toli gražu nėra dar dailusis 
menas. 

Plačiąja prasme kiekvienas teigiamasis dvasinis žmo- 
gaus veikimas yra taip pat kūryba. Bet kai sakoma, kad 
dailiojo meno uždavinys yra dailioji kūryba, tai reiškia, 
jog dailusis menas privalo realizuoti konkretiniu pavida- 
lu estetinį idealą, tuo tarpu kai filosofijos uždavinys yra 
pažinti tiesą atitrauktomis sąvokomis ir apibendrintais 
sprendimais. 

* Filosofija, kaip ir kiekvienas kitas tikrai moksliškas 
pažinimas, pažįsta tiesą per idėjos atitraukimą nuo kon- 
kretinių daiktų, arba net nuo konkretinių vaidinių. Dai- 
lė, atvirkščiai, realizuoja atitrauktąją ir bendrąją idėją 
konkretiniame vaidinyje arba net konkretiniame daikte. 
Taigi filosofijos priemonės yra atotrauka ir apibendrini- 
mas, tuo tarpu kai dailės priemonės yra realizacija ir kon- 
kretizacija. Iš čion išeina, jog filosofijos ir dailės kuria- 
mieji vyksmai turi griežtai priešingas pakraipas. 

Būtų tačiau klaidinga padaryti iš čion išvadą, kad fi- 
losofija ir dailė apskritai yra viena antrai griežtai priešin- 
gos. Susidūrimo ir todėl susiderinimo punktas, kuris yra 
bendras tiek filosofijai, tiek ir dailei, yra idėja, Tai sa- 
vaime aišku iš pasakymo, kad filosofinis pažinimas vyksta 
nuo vaidinio prie idėjos, tuo tarpu kad dailioji kūryba 
vyksta nuo idėjos prie vaidinio. 

Dailininkas realizuoja savo veikalą, dailųjį kūrinį, ar- 
ba dailenybę, pagal kuriamąjį idealą. Idealas, arba eg- 
zempliarinė kūrybos priežastis, yra dalyko įsivaizdavimas, 
alatinkas jo idėją ir išreiškiąs tai, kas privalo būti. 

Idėja yra būtina prievolė idealui sudaryti, ogi idealas 
yra būtina sąlyga dailiajai kūrybai. Pastaroji mums at- 
vaizduoja konkretiniais pavidalais tai, kas privalo būti, 
tuo tarpu, šiaip ar taip, tik per idėjos suvokimą tegalima 
prieiti prie to, kas privalo būti, 

Idealas, realizuojamas kūryboje, jungia dailenybę ne 
tik su tiesa, bet ir su gėriu arba net dora. Kas yra netikra 
tiesos atžvilgiu ir kas yra nedora gėrio atžvilgiu, negali 
būti gražu, nebent gali tik rodytis gražiu dalyku iškraipy- 
tam estetiniam skoniui. 

Dargi idėja yra atbaigiamasis punktas filosofijoje arba 
pažinime apskritai ir pradedamasis punktas dailioje kūry- 
boje. Jei kūrybos srityje žmogus neturėtų to kuriamojo 
instinkto, kuris yra vadinamas estetine intuicija, tai abs- 
traktinis pažinimas turėtų visuomet eiti priešaky, tuo tar- 
pu kai dailioji kūryba tegalėtų eiti mokslinio pažinimo 
užpakalyje. O kadangi instinktas apskritai pralenkia pro- 
tą siekdamas savo tikslą, tai pasirodo, jog dailioji kūry- 
ba idėjų pažinimo atžvilgiu pralenkia neretai patį moks- 
lą. Todėl ir bendroje kultūros pažangoje dailė anksčiau 
iškyla i aukštesnį lygį negu mokslas ir ypačiai filosofija. 

Dailininkas, kurdamas intuityviniu būdų tikrų meno 
dailenybių, vienu sykiu įžvelgia kuriamajame pavidale ir 
idealą, ir jo konkretinę realizaciją. Jis, taip sakant, su- 
trumpina kelią, reikalaujamą loginiu atžvilgiu, ir nuo at- 
- skirų vienos rūšies individų pereina tiesiog prie naujo 
individo konkretinio realizavimo taip, kad idėjos suvoki- 
mo ir idealo įsisąmoninimas įvyksta pasąmonyje. 

Vis dėlto kiekvienam dailiajam menui šalia praktinio 
sugebėjimo reikalinga yra turėti teorinio nusimanymo ir 
tik sąryšyje su pastaruoju pirmasis gali pasiekti genialių 
viršūnių. Tuo tarpu tik filosofija tegali patiekti dailinin- 
kui aukščiausiojo sąmoningumo grožio ir dailiojo meno 
prcblemose. Dėl šios priežasties tik šalia viena antros 
tegali tikrai bujoti estetinė ir intelektualinė kultūra. Tik 
toje kultūrinėje aplinkumoje, kur aukščiausios filosofinės 
idėjos gali būti realizuojamos dailės kūriniuose ir kur su- 
kurtos dailenybės gali būti dešifruojamos filosofiniu bū- 
du, galima tikėtis tikrai aukštos estetinės kultūros. 

Užtat išdavų, arba sukurtų veikalų, atžvilgiu filosofija 
ir dailė yra du priešingu dalyku. Iš tikro filosofijos išda- 
va yra atitraukta ir apibendrinta idėja ta plačiąja prasme, 
kuri apima ir sąvoką, ir spręsmą. Tuo tarpu dailės išdava 
yra konkretinis pavidalas, kuris kad ir laiko savyje glū- 
dinčią idėją, vis dėlto yra tiesioginis vaizduotės padaras, 
Atitraukta idėja ir konkretinis vaidinys — štai yra pradai, 
kurie atatinkamai charakterizuoja filosofijos ir dailės iš- 
davas. 

Tuodu skirtinu dalyku gali tik labai intymiai santy- 
kiuoti tarp savęs. Konkretiniame pavidale gali glūdėti 
realizuota atitraukta idėja, o iš kitos pusės, idėja gali bū- 
ti atitraukta nuo konkretinio pavidalo. Tr štai filosofijos 
išdava yra moksliška atitrauktų idėjų sistema, tuo tarpu 
kai dailės išdava yra gyva konkretinių vaidinių visuma. 

Dėl nurodytų priežasčių įvedimas į filosofinį veikalą 
dailiosios kūrybos priemonių susilpnina veikalą filosofijos 
atžvilgiu ir, atvirkščiai, įvedimas į dailės veikalą filoso- 
finio pažinimo priemonių susilpnina veikalą dailės atžvil- 
giu. Todėl nedera rašyti filosofijos veikalas poetišku sti- 
liumi ir rašyti poezijos veikalas filosofišku stiliumi, nes ti- 
kras grožis ne tik turi susiderinti su tiesa ir gėriu, bet 

dargi geriausiai atatikti tikslingumo reikalavimus. 

Tačiau neprivalu pamiršti, jog jokia atitraukta idėja 
negali būti išreikšta be tokio ar kitokio vaidinio pagal- 
bos, kadangi žmogaus juslinga prigimtis niekuomet neap- 
sieina be pajustinio ženklo. Tarp vaidinių tenka skirti 
daiktiniai vaidiniai nuo grynai žodinių vaidinių. Filosofi- 
jos stilius dažnai tesiremia žodiniais vaidiniais, tuo tarpu 
kai poezijos stilius reikalauja daiktinių vaidinių. 

Filosofijos stilius neprivalo apsunkinti žmogaus psi- 
chikos jaudinančiais vaidiniais, nes kitaip proto veikimas 
gali būti lengvai sudrumstas nuoseklioje savo eigoje pa- 
šaliniais motyvais. Tuo tarpu poezijos stilius visą savo 
galybę taiko į vaizduotę, turinčią įžvelgti daiktiniame vai- 
dinyje daikto atatikimą idealiniam jo turiniui, todėl jis 
neprivalo būti apsunkintas protiniais išvadžiojimais. 

Suprantama dabar, kad klysta ir tie, kurie iš filoso- 
fijos veikalų reikalauja poetinio stiliaus, ir tie, kurie iš 
poezijos veikalų reikalauja filosofinių sistemų stiliaus. 

Galutinės išvados apie filosofijos ir dailės santykiavi- 
mą bus šitokios. 

1. Filosofija turi savo tikslu tiesą, tuo tarpu kai dailė 
savo tikslu turi grožį. Dailė tėra viena tik meno rūšis, 


100 


būtent turinti savo tikslu reikšti grožį dailiosios kūrybos 
priemonėmis. Dailė, arba dailusis menas, reik tai skirti 
nuo šiaip jau paprasto, nedailiojo meno, kuris yra ne kas 
kita, kaip vykęs priemonių pritaikymas atatinkamam tik- 
slui. 

2. Filosofijos uždavinys yra moksliškas pažinimas, tuo 
tarpu kai dailės uždavinys yra dailioji kūryba. 

3. Filosofijos priemonėmis eina, tarp kitko, abstrakci- 
ja, arba derealizacija, ir apibendrinimas, arba dekonkreti- 
zacija, tuo tarpu kai dailės priemonėmis eina realizacija 
ir konkretizacija. Idėja, esanti jungiamąja grandimi tarp 
filosofijos ir dailės, yra pirmajai atbaigiamasis, antrajai 
pradedamasis punktas. 

4. Estetinio idealo atitikimas dalyko idėjai sudaro on- 
tologinę jo tiesą, ogi dalyko išreiškimas tokiu, kokiu jis 
privalo būti, sudaro etinę estetinio idealo vertę. Tokiu 
būdu estetinis grožio idealas pasirodo organingai sujung- 
tas su tiesa ir gėriu. 

5. Loginiu atžvilgiu filosofinis pažinimas yra anksty- 
besnis už dailiąją kūrybą. Tačiau genetinių atžvilgiu pasi- 
rodo, jog dailė pralenkia filosofiją intuityviniu idėjos pa- 
žinimu, kadangi kuriamoji dailininko intuicija įžvelgia 
idėją ir sudarytą pagal ją idealą beveik sykiu su jo rea- 
lizavimuų konkretiniame pavidale. . 

6. Tik toje kultūrinėje aplinkumoje, kur aukščiausios 
filosofinės idėjos gali būti realizuojamos konkretiniuose 
dailės kūriniuose ir kur sukurtos dailenybės, iš kitos pu- 
sės, gali būti sąmoningai dešifruojamos filosofinių būdu, 
galima tikėtis tikrai aukštos tiek intelektualinės, tiek ir 
estetinės kultūros, 

7. Įvedimas į filosofijos veikalą dailiosios kūrybos pra- 
dų susilpnina šitą veikalą filosofijos atžvilgiu ir, atvirkš- 
čiai, įvedimas į dailės veikalą filosofinio tyrinėjimo pra- 
dų susilpnina šitą veikalą dailės atžvilgiu. 


VI. FILOSOFIJOS SUSKIRSTYMAS 


Tinkamai suskirstyti filosofiją atskiromis disciplinomis 
nėra lengvas dalykas jau vien todėl, kad pačios filoso- 
fijos sąstatas nėra dar galutinai nustatytas ir todėl iki 
šiolei jis yra išsivystymo padėtyje. Paprastai suskirstymo 
pagrindu imama viena iš esminių skirstomojo dalyko žy- 
mių. Tas pats turi būti daroma skirstant filosofiją jos da- 
limis. Filosofijos, kaipo mokslo, reikiamą esminę žymę 

sudaro jos objektas, t. y. pažinimo bei pasaulėžiūros pa- 
grindai. Kaip žinome, filosofija kaipo bendras mokslas ty- 
rinėja pažinimo, ogi kaipo visuotinis mokslas — pasaulė- 
žiūros pagrindus. Pirmuoju atveju filosofijos objektu yra 
pažinimo subjektas arba pažintojas kaipo toks, antruoju 
atveju — tai ką šitas pažintojas pažįsta ir suveda į pasau- 
lėžiūrą, t. y. visuotinoji pažinių sistema. Pagal tai filoso- 
fijos mokslas privalo būti suskirstytas į dvi stambiausias 
dalis, kurių dviejų viena yra pažinimo mokslas, o an- 
tra — pasaulėžiūros mokslas. 

Pažinimo mokslas skirstomas savo ruožtu į dvi dalis, 
jei jis turi savo objektu formalinį pažinimo taisyklingu- 
mą, tai jis yra normatyvinė disciplina, vadinama logikos 
vardu. 

Jeigu jis turi savo objektu materialinį pažinimo tikru- 
mą, tai jis yra eksplikatyvinė, arba aiškinamoji, discipli- 
na, vadinama įvairiais vardais, iš kurių Lietuvoje daugiau- 
sia pritarimo yra radęs gnoseologijos vardas. 

Pasaulėžiūros mokslas skirstomas į teorinį ir praktinį, 
nes pasaulėžiūros sąvoka vartojama čia plačia prasme; 
būtent šita sąvoka apima tiek pažiūras į pasaulį, ką vo- 
kiečiai vadina Welianschauung, tiek ir pažiūras į gyve- 
nimą, ką vokiečiai vadina Lebensanschauung. 

Teorinė filosofija iš pradžios dalijama į bendrąją ir 
specialiąją pagal tai, ar ji tyrinėja teorinius pasaulėžiūros 
pagrindus be atodairos į kuriuos nors specialius objektus, 
ar imasi šitų pastarųjų tyrinėti. Bendroji teorinės filoso- 
fijos dalis įvairiais laikais buvo vadinama pirmine filoso- 
fija arba bendrąja metafizika ir tik naujais laikais yra 
įgavusi maždaug pastovų ontologijos vardą. 

Specialioji teorinės filosofijos dalis privalu suskirstyti 
pagal tai, kaip skirstoma pati tikrovė. Priešais Dievą tam 
tikra logiška prasme tegalima statyti vien visas pasaulis, 
o paskui tik reik skirstyti pasaulis atskiromis dalimis, ku- 
riomis, pavyzdžiui, gali būti materialinė ir dvasinė sritis. 
Pasaulio skirstymas į žmogų ir gamtą nėra taisyklingas, 
kadangi gamta ir žmogus nesiskiria visai. Pasaulis galima 
suskirstyti atsižiūrint į pagrindinį dvasios ir materijos skir- 
tumą, į materialinę ir dvasinę sritis. Materialinę pasaulio 
pusę tyrinėja tada kosmologija, arba gamtos filosofija, 
ogi dvasinę pasaulio bazę, besireiškiančią žmogaus sielo- 

je, tyrinėja psichologija. Kiek Dievas yra viso pasaulio 
pirmutinė priežastis ir galutinis tikslas, Jis tyrinėjamas 
filosofinėje disciplinoje, vadinamoje teodicėjos vardu. 

Tokiu būdu teorinėje filosofijos dalyje yra keturios 
disciplinos, viena bendra, t. y. ontologija, ir trys specia- 
liosios, t. y. kosmologija, psichologija ir teodicėja. Jos 
visos tyrinėja pagrindinius tikrovės pradus, t. y. siekia pir- 
mutinių bei visuotinųjų priežasčių, tuo tarpu kai specia- 
lieji mokslai tyrinėja tą pačią tikrovę iš artimesnių prie- 
žasčių. Teorinė filosofija siekia srities, kuri tam ti- 
kra prasme yra metafizikos sritimi. Metafizikos vardas 
atsirado filosofijos istorijoje atsitiktinai ir jis todėl netu- 
rėjo ir neturi visai tikslios reikšmės ir nuosavios vietos 
filosofijos suskirstyme. Ji reiškia tą pat, ką teorinė, arba 
spekuliatyvinė, filosofija, ir todėl, kaip ir šita pastaroji, 
metafizika dalijama į bendrąją (ontologiją) ir specialiąją 
(kosmologiją, psichologiją, teodicėją). 

Kadangi praktinėje filosofijoje tyrinėjimo objektais yra 
žmogaus veiksmai, tai jos suskirstymas pareina nuo at- 
žvilgių, kuriais šitie veiksmai tyrinėjami. Būtent galima 
stengtis susekti jų normos ar išaiškinti jų priežastys, vyk- 
smas ir išdavos. Pirmuoju atveju turėsime normatyvinės 
disciplinas, antruoju — eksplikatyvines, arba aiškinamą- 
sias. Žmogaus veikimo normos pareina nuo tiesos, gėrio 
ir grožio. Tiesos norma yra tyrinėjama pažinimo moksle, 
kuris stovi visos filosofijos priešakyje. Tad čia praktinei 
filosofijai telieka gėrio ir grožio norma. Valios veikimo 
siekinys yra gėris, dailiosios kūrybos siekinys — grožis. 
Pagal tai gauname, iš vienos pusės, moralinę filosofiją, 
iš antros pusės — meno filosofiją, arba estetiką. Moralinė 
filosofija turi dvi dalis — bendrąją ir specialiąją. Pirmajai, 
kuri tyrinėja apskritai dorinį dėsnį, dera etikos vardas; 
antroji, kuri tyrinėja dorinių dėsnių taikymą prie spe- 
cialiųjų klausimų, turi objektu prigimtosios teisės daly- 
kus ir todėl gali būti vadinama teisės filosofija. 

Daug sunkiau sistemingai sutvarkyti praktinės filoso- 
fijos eksplikatyvinės, arba aiškinamosios, disciplinos, nes 
ypač šitoje filosofijos srityje išsivystymo eiga toli gražu 
nėra dar priėjusi aiškių išdavų. Čia galime užtikti daug 
visokių pavadinimų, kurie pareiškia disciplinas arba ne- 
seniai tik susidariusias, arba tebesančias dar formavimosi 
stovyje. Bet trys tik iš jų yra įgijusios, galima sakyti, ga- 
na aiškių pilietybės teisių, būtent religijos filosofija, isto- 
rijos filosofija ir socialinė, arba visuomeninė filosofija, 
vadinama kartais sociologijos vardu. 

Pašalinus iš istorijos filosofijos dalykus, kurie įeina į 
istorinės metodologijos sritį, ir iš visuomeninės filosofijos 

taip pat visus tuos dalykus, kurie iš esmės nėra filosofiš- 
ki, turėsime tiedvi disciplinas sujungti į vieną kultūros 
filosofiją. Visuomenės ūkio filosofija yra faktinai viena 
visuomeninės filosofijos dalis ir todėl dėl nurodytų prie- 
žasčių gali savo filosofiškąja dalimi įeiti į kultūros filo- 
sofiją. Tas pats tenka pasakyti ir apie kalbos filosofiją, 
kuri, tyrinėdama tolimiausius kalbos pagrindus, faktiniai 
tyrinėja vieną iš kultūros apraiškų. 

Galų gale išeina, jog praktinė filosofija turi dvi pa- 
grindinės eksplikatyvines disciplinas — kultūros filosofiją 
ir religijos filosofiją, pagal tai, kad žmogaus gyvenimas 
eina dviem gretimais ruožais kultūros ir religijos srityse. 
Nesunku suprasti, kodėl prigimties filosofija, kad ir lie- 
čianti žmogaus gyvenimą, atsiduria teorinėje, tuo tarpu 
kai kultūros filosofija ir religijos filosofija įeina į prakti- 
nę filosofiją: praktinė filosofija, kaip žinome, turi savo 
objektu žmogaus veiksmus £, tuo tarpu kai teorinė filosofi- 
ja tyrinėja dalykus, kiek jie nepareina nuo žmogiškųjų 
veiksmų ir sudaro metalizinę pasaulio tvarką. Žmogaus 
materialinės prigimties apraiškos vienu savo atžvilgiu pri- 
klauso prie šios pastarosios. 

Nusakytas trumpai filosofijos suskirstymas paaiškės 
geriau iš žemiau dedamos pilno suskirstymo schemos: 


( pažinimo  [normatyvinis (pažinimo taisyklingumas) 1. logika, 
mokslas [eksplikatyvinis (pažinimo tikrumas) 2. gnoseo- 
logija, 
( bendroji (esybė 3. ontologi- 
metafizika kaipo tokia) ja, 
teorinė fi- (fizinis gam- 4. kosmolo- 
losolija tos pasaulis) gija, 
(Weltan- | (psichinė 5, psicholo- 
< schauung) | Specialioji 4 žmogaus pri- gija, 

a metafizika gimtis) 

O (pirmoji pa- 

8 saulio prie- 

E | pasaulėžiū- ; V žastis) 6. teodicėja, 
ros moks- | praktinė normatyvi / (doros norma) 7, etika, 
las filosofija nė (prigimtoji 8. teisės fi- 

(Lebensan- teisė) losofija, 

schauung) (dailiosios kū- 
rybos moks- 9, estetika, 

las) 

ekspiika- (kultūros 10. kult, fi- 
tyvinė pagrindai) losofija, 
(religijos 11. relig. fi- 
| pagrindai) losofija, 

V. FILOSOFINĖS KULTŪROS YPATYBĖS 


Išsivystymo, pilnumo ir tobulumo atžvilgiu filosofija 
žymiai atsiliko, palyginant ją su kai kuriais specialiaisiais 
mokslais, Jei paimsime kad ir chemijos mokslą, kurio 
Aristotelio laikais kaip ir nebuvo, tai pamatysime, jog 
dabartinis jo stovis pastovių išdavų atžvilgiu žymiai pra- 
lenkė filosofijos mokslą, kuris jau Aristotelio laikais bu- 
vo pasiekęs tokio išsivystymo laipsnio, kad jo išdavos 
nenustojo reikšmės iki šiai dienai. 

Čia dera pažymėti tie tariamieji filosofinės kultūros 
prieštaravimai, kurie gana ryškiai išeina aikštėn filoso- 
finės minties istorijoje. Neapribotas materialinis objek- 
tas ir tasai aižvilgis, kuriuo jis yra tyrinėjamas, t. y. to- 
limiausios priežastys, apsunkina filosofijos tyrinėjimus ir 
todėl neleidžia žilosofinei pažangai reikštis greit ir ryškiai. 
Štai kodėl specialieji mokslai, kurie pasigauna tiesioginiu 
stebėjimu ir tiesioginiu patyrimu, t. y. mokslai, kurie sie- 
kia artimesnių priežasčių, atsiekia teigiamųjų išdavų grei- 
čiau ir todėl reiškiasi smarkesne pažanga. Tai yra sunku- 
mas, einąs iš filosofijos pažinimo objekto. Bet yra filo- 
sofijos moksle ir subjektyvinio sunkumo, pareinančio iš 
to, kad filosofijos moksle reikalaujamas aukščiausias in- 
telektualinio išsidirbimo laipsnis. Abudu sunkumu yra 
priežastingai surištų tarp savęs: juo sunkiau yra priei- 
namas pažinimo objektas, juo didesnė pažinimo subjekto 
intelektualinė kultūra turi jam atsakyti. Negalima tad 
abejoti, jog filosofijos mokslas yra vienas iš sunkiausių 
mokslų. 

Filosofinių problemų išsprendimai yra labai įvairūs ir 
net griežtai priešingi vieni kitiems. Painiava ir sumišimas 
filosofijos moksle auga dar dėl tos priežasties, kad joks 
kitas mokslas nėra tiek uzurpuojamas profanų pretenzi- 
jomis, kaip kad filosofijos mokslas. Kiekvienas žmogus, 
kaipo protinga būtybė, privalo turėti pasaulėžiūrą, nes 
kitaip jis negali atsiekti savo gyvenimo tikslų. Bet čia 
privalu nusimanyti, jog tebeliekant nespecialistu, tega- 
lima turėti filosofijos dalykuose vien nuomonių ir įsiti- 
kinimų, bet ne moksliškų įsitikrinimų ir jog tuomet nie- 
ku būdu negalima uzurpuoti jokių filosofijos mokslo tei- 
sių. Tasai įrankis, kuris pasilieka profano rankose pa- 
saulėžiūros reikalui, yra sveikas protas. 

Sveikas protas yra visiems žmonėms bendra galia 
sveikai spręsti apie dalykus ir aiškiai skirti tiesą nuo 

klaidos. Vien sveiku protu, be mokslo pagalbos, žmogus 
gali įsigyti tvirtų įsitikrinimų, ypač apie tiesas, kurios 
yra prieinamos visiems žmonėms ir kurios sudaro aki- 
vaizdžius pradedamuosius mokslų pradus. 

Bet sveiko proto tiesos, tikros savo turiniu, yra ne- 
tobulos pažinimo būdo atžvilgiu. Kartais žmonijos svei- 
kas protas siekia intuityviai ir tolimesnių priežasčių ir 
daro net iš jų artimiausių išvadų, kurios kad ir nėra visai 
sąmoningai ir metodingai padarytos, vis dėlto savo turi- 
niu gali būti visai teisingos. Čion priklauso, pavyzdžiui, 
teigimai, jog Dievas yra, jog žmogaus siela yra nemirtin- 
ga, jog žmogaus valia yra laisva ir t. t. Tokiais atvejais 
visai vietoje kalbėti apie įsitikinimus net nebažnytine 
prasme, kadangi atskiriems žmonėms žmonijos sveiko 
proto sprendimai yra iš tikro autoritetingi. 

Aišku, jog filosofija negali remtis sveiko proto auto- 
ritetu, kaip ji negali remtis savo teigimuose bet kurio 
autoriteto argumentu, Bet pradedamajame savo punkte 
filosofija, kaip ir kiekvienas mokslas, remiasi sveiku pro- 
tu arba net iš jo išsivysto, kiek jis remiasi savo ruožtu 
tiesioginiu akivaizdumu. Šita prasme pats sveikas protas 
yra tarsi būsimas filosofinis mokslas neišvystytoje užuo- 
mazgoje. Taigi sutapdamas akivaizdumo srityje su filo- 
sofiniu pažinimu, sveikas protas sutampa su juo materia- 
liniu savo objektu, arba turiniu, bet, kaip sakyta, skiria- 
si savo pažinimo būdu, arba formaliniu atžvilgiu. 

Kadangi materialinių atžvilgiu, arba tiesos turinio at- 
žvilgiu, akivaizdumo srityje filosofija ne tik sutampa su 
sveiku protu, bet dar iš jo išsivysto, tai aišku savaime, 
kad šitasai sveikas protas gali protestuoti, kai filosofija 
panorės išsivystyti klaidinga pakraipa ir pagaliau paneigs 
tą sveiko proto tiesą, iš kurios ji yra išėjusi. 

Tačiau sveiko proto teisė spręsti apie filosofiją yra 
labai apribota. Šitas sprendimas visai negali liesti žinoji- 
mo būdo, kadangi šituo atžvilgiu sveiko proto sprendi- 
mas nėra sąmoningas. Šiaip ar taip, vadinamojo sveiko 
proto sprendimai turi filosofijoje labai mažą pritaikymo 
plotą ir turi būti daromi su dideliu atsargumu. 

Vis dėlto yra vienas dažnas ir svarbus atvejis, kai 
žmonėms tenka spręsti apie filosofiją ir net teisti filo- 
sofines sistemas, vadovaujantis vien arba daugiausia svei- 
ko proto nurodymais. Buvo sakyta, jog nieks neapsieina 
savo gyvenime be pasaulėžiūros. Čia ir padeda žmonėms 
apsispręsti filosofijos atžvilgiu sveikas protas. Tai reiškia, 

jog žmogus, negalėdamas sąmoningai bei kritiškai įsigi- 
linti į filosofinės pasaulėžiūros esmę, turi apie ją spręsti 
sveiko proto išgalėmis. Todėl nespecialistui telieka išsi- 
rinkti savo pasitikėjimui iš daugelio filosofinių sistemų 
tąją, kuri sudaro daugiausia laidų sveiko proto reikala- 
vimams. 

Tokia didžiausia pasitikėjimo užsitarnaujanti filosofinė 
sistema yra aristoteliškoji tomiškoji filosofija. Aristotelis 
suėmė į visuotinąją sintezę graikų filosofiją. Šv. Tomas 
Akvinietis, atsirėmęs į Aristotelio filosofiją, suėmė į vi- 
suotinąją sintezę tai, kas buvo padaryta senovėje ir vi- 
duriniais amžiais. Mūsų laikais neoscholastinė filosofija, 
besiremdama aristoteliškąja tomiškąja sistema, eina to- 
liau ir stengiasi suvesti į naują visuotinąją sintezę tai, 
kas buvo pasiekta senovėje ir viduriniais amžiais, su tuo, 
kas yra atsiekiama naujaisiais laikais. Šitokia filosofija 
iš tikro yra trunkanti per amžius filosofija, philosophia 
perennis. Ji apima plačiausiu ratu visas pasaulėžiūros pro- 
blemas ir išsprendžia jas ne vienašališkais, het vienijan- 
čiais sintetiniais atžvilgiais. į 

Bet kad aukščiausi filosofijos laimėjimai būtų priemo- 
nė žmogaus protui, reik, kad šitas protas ne tik būtų 
sveikas iš prigimties, bet dar kad jis būtų įgavęs aukštos 
intelektualinės kultūros. Ir juo aukštesnis yra filosofinio 
laimėjimo laipsnis, juo aukštesnė reikalinga intelektuali- 
nė kultūra, kad šitas laimėjimas būtų tikrai suprantamas. 
Tai atsitinka todėl, kad filosofinė tiesa, kaipo labiausiai 
atitraukta ir apibendrinta, yra sykiu labiausiai atpalai- 
duota nuo daiktinių vaidinių ir kaip tik dėl šitos priežas- 
ties negali būti išreikšta pakankamai aiškiai išviršiniu 
būdu. Todėl aukščiausios filosofinės tiesos atrodo žmo- 
nėms, neturintiems pakankamos intelektualinės kultūros, 
tuščiais žodžiais, po kuriais nesama jokio realaus turi- 
nio. O kadangi integralinė aristoteliškoji tomiškoji filo- 
sofija yra atsiekusi aukščiausio filosofinių tyrinėjimų 
laipsnio ir todėl yra sunkiausiai žmonėms prieinama, tai 
jai ir tenka daugiausiai priekaištų iš filosofinių atžvilgiu 
nesubrendusių, bet sykiu per daug pasitikinčių sveiku 
savo protu žmonių. Štai kur glūdi tobuliausios filosofijos 
tragizmas. 

Norint suprasti bendrą tolimiausią šito tragizmo pa- 
grindą, privatu atsižvelgti į statinės ir dinaminės pusės 
santykiavimą filosofinėje kultūroje. Civilizacija sudaro 
statinę kultūros pusę, ogi kultūra sudaro dinaminę civi- 

lizacijos pusę. Aukštai statinei civilizacijai sukurti pa- 
prastai reikalinga yra aukšta dinaminė kultūra; užtat sta- 
tinei civilizacijai suprasti ir pasisavinti toli gražu tokia 
aukšta dinaminė kultūra nėra reikalinga. 

Kas kita filosofijos srityje: čia yra reikalinga aukšta 
dinaminė kultūra ne tik tam, kad galima būtų laimėti 
aukštas filosofines tiesas, bet ir tam, kad jos galima būtų 
tinkamai suprasti ir pasisavinti. Taigi filosofijos srityje 
suprasti ir pasisavinti laimėtoms išdavoms reikalinga pa- 
lyginti daug aukštesnė dinaminė kultūra kaip kad kitose 
civilizacijos srityse. 

Todėl jei neatsiranda žmonių, kurie sugebėtų suprasti 
ir pasisavinti laimėtas jau filosofinėje pažangoje tiesas, 
filosofinė pažanga nutrūksta ir prasideda dekadencija, ku- 
ri gali nuvesti filosofinę mintį tiesiog į primityvų stovį. 
Tokie dekadencijos laikai filosofijai truko arti devynių 
šimtų Metų, einant nuo senovės gadynės į vidurinių am- 
žių pražydėjimą XIII šimtm., o paskui jie pasikartojo vėl 
žengiant nuo vidurinių amžių į naujuosius laikus ir, ga- 
lima sakyti, dar nėra visiškai išgyventi iki mūsų dienų. 
Taip atrodo filosofinės minties žygiavimas, palygintas su 
tokiomis aukščiausiomis viršūnėmis, kokiomis buvo filo- 
sofijoje Aristotelis ir šv. Tomas. Tarp aukščiausių viršū- 
nių yra dar žemesnių viršūnių. Čia atsiranda irgi pakili- 
mų ir nusileidimų. Iš čion aišku, jog filosofinės minties 
pažanga eina ne tiesia, bet vingiuota linija, kadangi ji 
pareina nuo filosofinės kultūros dinaminio tamprumo ir 
dargi nuo individualinių genijų pasireiškimo. 


ENCIKLOPEDINĖ FILOSOFIJOS ĮVADO DALIS 


FILOSOFIJOS SUSKIRSTYMAS: 


a) Istorinis 


Platonas suskirstymo pagrindu ima žmogaus galias: 

1) protą, iš čia gauna dialektiką, 2) valią — etika ir [3)] jus- 
les — fizika, Aristotelis pagrindu ima veikimo procesus: 
1) žmogus pažįsta — teorinė filosofija, 2) veikia — prak- 
atotraukos laipsnio didumą, teorinę filosofiją sudaro trys 
disciplinos: fizika (kokybė), matematika (kiekybė) ir teo- 
logija (esybė apskritai); praktinę filosofiją — etika, eko- 
nomika ir politika. Šio suskirstymo senovėje laikėsi peri- 
patetikai (Aristotelio pasekėjai, vadinami iš graikų kalbos 
žodžio peripatuntes — vaikščioją, nes vaikščiodami su 
Aristoteliu klausydavo jo kalbų); viduramžiais — Bažny- 
čios tėvai ir scholastikai. 
„ Naujųjų amžių pradžioje norima suskirstyti visą ži- 
niją. Pirmąjį bandymą daro Baconas iš Verulamo (1561— 
1626), suskirstymo pagrindu imdamas: 1) atmintį — gauna 
istoriją, 2) vaizduotę — poeziją ir 3) protą — filosofiją. Fi- 
losofiją savo ruožtu skirstė į prigimties, teologiją, antro- 
pologiją ir kosmologiją. Kosmologiją sudaro gamtos moks- 
lai ir gamtos teologija, o antropologiją — individualinė ir 
visuomeninė; individualinė — fiziologija, psichologija, lo- 
gika ir etika. Bacono suskirstymas turėjo pasisekimo pas 
enciklopedistus. 

Kristionas Wolffas (1679—1754) irgi pagrindu ima 
žmogaus galias: pažinimo — ieorinė filosofija ir siekimo — 
praktinė filosofija. Teorinę sudaro prigimtoji teologija, 
psichologija ir Kosmologija (fizika), o priešaky stovi on- 
tologija (pirminė filosofija). Praktinę sudaro praktinė uni- 
versalinė ir praktinė specialioji: etika, ekonomika ir poli- 
tika. Logika išeina iš suskirstymo — tarnauja filosofijos 
įvada. 2 „ve 

Imanuelis Kantas (1724—1804) filosofijos suskirstyme 
išeina iš pažinimo formos ir materijos skirtumo ir gauna 
formalinę ir materialinę filosofiją. Formalinę filosofiją su- 
daro logikos disciplina, materialinė skirstoma į racionali- 
nę ir empirinę pagal pažinimą a priori ar a posteriori. 
Tik grynoji apriorinė filosofija yra racionalinė ir susideda 
iš propedeutikos (kritikos) ir gamtos bei doros metafi- 
Zkos. 

Hegelis (1770—1831) filosofiją skirsto panašiai kaip 
Kantas. Kanto kritikai pas jį atatinka logika, gamtos me- 
tafizikai — gamtos filosofija, doros metafizikai — doros fi- 
losofija. 

Wundtas (1832—1920?) filosofiją skirsto į pažinimo te- 
oriją (logika), bendrąją metafiziką ir gamtos filosofiją: 
kosmologiją, biologiją (?) ir fiziologiją. 

Mercier — skirsto: 1) philosophia naturalis, 2) philoso- 
phia racionalis, 3) philosophia moralis ir 4) artes mecka- 
nicae. Jis laikėsi tradicinio filosofijos suskirstymo. 


b) Sistemingas filosofijos suskirstymas 


Skirstymo pagrindu reikia imti esminė žymė, kuria yra 
filosofijos objektas, būtent pažinimo ir pasaulėžiūros pra- 
dai. Pagal tai susidaro dvi stambiausios filosofijos dalys: 
pažinimo mokslas, kuris gvildo pažinimo pagrindus, ir pa- 
saulėžiūros mokslas, kuris tyrinėja pasaulio ir gyvenimo 
pagrindus. Pažinimo mokslą sudaro normatyvinė logikos 
disciplina ir eksplikatyvinė gnoseologijos disciplina. Pa- 
saulėžiūros mokslas, kuris gvildo pasaulio pagrindus arba 
turi savo objektu gamtos tvarką, yra teoretinė filosofija, 
o kuris gvildo gyvenimo pagrindus arba savo dalyku turi 
gyvenimo tvarką (veikimo tvarką), yra praktinė filosofi- 
ja. Teoretinė filosofija susideda iš bendrosios metafizikos, 
kuriai atatinka ontologijos disciplina, ir specialiosios me- 
tafizikos, kurią sudaro kosmologijos, psichologijos ir teo- 
dicėjos disciplinos. Praktinę filosofiją sudaro normatyvi- 
nės disciplinos: etika, teisės filosofija ir estetika ir ekspli- 
katyvinės disciplinos: kultūros filosofija ir religijos tilo- 
sofija (žiūr. „Logos“, 1924 m. Nr. 1, prof. Šalkauskio 
straipsnį „Pasaulėžiūra ir filosofija"). 


Filosofijoje pasilaikantieji terminai 


Problema — tai komplikuotas klausimas savo sunkumu, 
įvairumu ir atsakomingumu.. Klausimas yra posakis, skel- 

biąs tiesą, kuri privalu išrodyti. Į problemas ir klausimus 
atsako teorijos, doktrinos ir atskiros filosofijos mokyklos. 

Teorija — mokslingai susistematįzuotų pažinčių visuma 
aiškinti faktų grupei, atatinkančiai vieną problemą. 

Doktrina — pažinčių bei teorijų visetas, apimąs įvairių 
mokslininkų pažiūras. 

Pakraipa —linkmė einant problemos spręsti. Mokslo 
pakraipa — tipingi problemų įšsprendimai. 

Mokykla — mokslinis judėjimas, vienijąs didesnį mok- 
slininkų skaičių apie kurią nors pakraipą. 

Integralinė filosofija — kuri organingoj filosofijos sin- 
tezėj apima filosofijos sistemas, ir teigiamos jų ras prita- 
rimo, neigiamos — neigimo. 


ENCIKLOPEDINĖ 
FILOSOFIJOS DISCiPLINŲ APŽVAIGA | 


A. PAŽINIMO MOKSLAS 


Filosofija kaipo bendras mokslas yra pažinimo moks- 
las, nes ji tiesia gnoseologinį pagrindą specialiems moks- 
lams, žmogaus protą iškeldama į aukščiausį sąmoningumo 
laipsnį. Kaipo pažinimo mokslas, tyrinėja pažinimo pa- 
grindus dvejose disciplinose: logikos ir gnoseologijos, 


1. Logika 


Logika kaipo filosofijos disciplina turi visas filosofijos 
savybes, Logika yra normatyvinė filosofijos disciplina, 
tyrinėjanti formalinį pažinimo taisyklingumą, besireiš- 
kiantį taisyklingo mąstymo ir moksliškosios sistematiza- 
cijos dėsniais. Trumpiau tariant, Jogika yra toji filosofijos 
disciplina, kuri tyrinėja taisyklingojo mąstymo ir moksliš- 
kosios sistemalizacijos dėsnius. Pagal tai susidaro ir dvi 
jos dalys: mąstymo pradai ir moksliškoji sistematizacija, 
arba bendroji ir specialioji logikos dalis. Be to, logika ga- 
li būti suprantama 1) kaip prigimtoji proto tvarka, 2) kaip 
protavimo teorija ir 3) kaip protavimo praktika. Tik kaip 
protavimo teorija logika yra mokslas ir filosofijos dis- 
ciplina, 

Logika yra normatyvinė disciplina, nes tyrinėja tai- 
syklingo mąstymo normas ir moko tas normas vartoti, 


111 


Kad ji moko tas normas vartoti, yra jai pripuolama žymė. 
Logika gi yra iormalinė disciplina, nes jai rūpi formalinio 
pažinimo taisyklingumas, ne tikrumas. Bet ji nėra forma- 
lisiinė, nes pažinimo taisyklingumą tyrinėja neatitrauktą 
visiškai nuo tikrumo. 

Logikos materialinis objektas yra pažinimas apskritai, 
ogi jos formalinis objektas yra formalinis pažinimo tai- 
syklingumas. 

Logikos santykiai su kitomis disciplinomis. a) Gnose- 

ologija su logika turi tą patį materialinį objektą — pažini- 
mas apskritai, bet skiriasi jos savo formaliniais objektais. 
Gnoseologijos formalinis objektas yra realinis pažinimo 
tikrumas, o logikos — formalinis pažinimo taisyklingumas. 
Gnoseologija yra realio pažinimo mokslas, logika — for- 
malio pažinimo mokslas. Abi kartu sudaro pažinimo mok- 
slą plačia prasme. b) Psichologija savo vienoje dalyje 
„Pažinimo psichologija“ irgi tiria pažinimą, bet ji skiria- 
si nuo logikos tuo, kad logika tyrinėja formalines pačio 
protavimo normas, neatsižiūrėdama į konkretinius san- 
tykius, o psichologija tyrinėja realinį pažinimo vyksmą 
žmogaus psichikoje ir negali atsitraukti nuo individo psi- 
chologijos, Psichologija tyrinėja proto veiksmą kilmės ir 
vyksmo atžvilgiu, o logika tyrinėja proto veiksmus jų 
formalinio taisyklingumo atžvilgiu. c) Ontologija tyrinėja 
tikrovės esybes, logika — proto esybes. 

Istorinė apžvalga. Logikos steigėjas yra Aristotelis sa- 
vo veikalų „Organon“, kurio pavadinimas reiškia įrankį 
mokslo darbui dirbti. Prieš jį logiką kiek vystė sofistai 
ir eleatų mokykla, Aristotelis kalba apie kategorijas, są- 
vokas, išvadas, išradinėjimus, klaidingus protavimus. Jo 
"logika viešpatavo iki viduramžio laikų. Savarankiškai 
Aristotelį aiškino Porphyrius, palikęs savo „Porfirijos me- 
dį", išreiškiantį giminių ir rūšių santvarką paimant pa- 
vyzdžiu substanciją. Lotyniškai Aristotelį išvertė VI šimt- 
metyje Boetius. Dar plačiau ją paskleidė scholastikai: To- 
mas Akvinietis ir Didysis Albertas. Kiti scholastikai nu- 
sikreipė į silogizmus, logika pakrypo į formalistinę pusę 
ir susilaukė dekadencijos laikų. Šv. Tomas logiką aiškino 
formaliniai. Toliau Baconas iškėlė indukciją, Millis vedė 
į psichologizmą, Kantas pradėjo formalistinę kryptį, He- 
gelis — metafizinę kryptį, Jumes — matematiškąją, 

Logikos pakraipos. Logikos pakraipos liečia daugiausia 
logikos lytį. Jomis enciklopedinėje dalyje ir bus susido- 

mėta. 

a) Formalistinė logika turi savo pradžią schclastikos 
dekadencijos laikais, toliau ją rėmė Baconas, Kantas. For- 
malistinė logika yra tada, kai atskiriamas pažinimo turi- 
nys ir pažinimo lytis ir tyrinėjama tik pažinimo lytis, ne- 
sidairant į pažinimo objektus (pažinimo turinį, tikrumą). 
Kai pažinimo tikrumas ir pažinimo taisyklingumas sutam- 
pa — protinė išraiška atatinka objektą. Logikai rūpi tik 
pažinimo taisyklingumas, bet ji vis tik dairosi ir į paži- 
nimo tikrumą, turi su juo sąryšio. Kraštutinis formalumas, 
kuris nesidairo į pažinimo objektus ir yra formalistinis. 
Pavyzdžiui, Kantas logiką aptaria kaip mokslą apie gry- 
nąjį protą ir intelektualinį pažinimą a priori. Taigi, jei 
atskirsime mąstymą nuo pažinimo, imamo siaura prasme, 
ir pavesime logikai tą mąstymą tyrinėti, ir turėsime for- 
malistinės logikos supratimą. Bet taip daryti negalima to- 
dėl, kad pažinimo tikrumas ir pažinimo taisyklingumas 
sutinka kaip tikslas ir priemonė. 

b) Kantas yra davęs pradžios ir priešingai formalisti- 
nei pakraipai, kuria yra gnoseologinė logika. Ši nedaro 
skirtumo tarp pažinimo apskritai ir protavimo; tuos du 
dalykus ji jungia lygybės ženklu. Tuo būdu protavimo 
mokslas sudaro vienybę su pažinimo mokslu, kuriuos gno- 
seologinė logika ir tyrinėja neatskiriamai. Jos rėmėjais 
buvo kai kurie kantistai (pavyzdžiui, Natorpas).— Prota- 
vimas yra tik atskiras pažinimo žvilgsnis. 

c) Hegelis iškėlė ontologinę pakraipą, kuri per vieną 
laiko proto esybę ir tikrovės esybę, arba mintį ir idėją. 
Tokiu būdu jis identifikavo logiką su metafizika, padėjo 
lygybės ženklą tarp minties ir tikrovės. 

d) Psichologizmą logikon įvedė S. Mill, Brensten, 
Lipps. Vieni jų logikoje matė psichologijos dali, kiti — 
pakraipą, treti — kad logika palenkta psichologijai. Visi 
bendrai bando logiką pagrįsti psichologijos dėsniais, jos 
normas išveda iš psichologinio priežastingumo. Logikos 
dėsniai, anot jų, tegalioja esant tokiai, bet ne kitokiai 
žmogaus prigimčiai. Vadinasi, keičiantis žmogaus prigim- 
čiai, turi keistis ir logikos dėsniai. Šituo keliu vedama jau 
į antropologizmą, o šis suka į subjektyvizmą, skepticiz- 
mą ir agnosticizmą. Bet tai yra klaidinga, nes logika sie- 
kia tiesos, o tiesa negali keistis pagal tai, kaip keičiasi 
žmogaus prigimtis. 

e) Algebriškoji, arba matematiškoji, logikos pakraipa 
atsirado XIX šimtm. Kadangi žodžiai išreiškia dalyką tar- 

pininkaujant sąvokai, o todėl yra apreiškiamasis ženklas 
sąvokai ir atstojamasis daiktui, tad kilo noras sąvokas 
ženklinti matematiniais ženklais. Prieš tokią pakraipą 
Kiūlpė iškelia tokius argumentus: 1) čia stengiamasi pri- 
taikyti sąvokoms kiekybės matą, kai ne visa kas yra 
kiekybiškai išreiškiama; 2) iš logikos pasidaro ne prota- 
vimo teorija, bet technika; 3) logikos griežtumas neata- 
tinka matematiškajam tikslumui; 4) yra tai daugiau pra- 
bangos dalykas. 

f) Fenomenalistinė pakraipa tyrinėja bendra prasme 
apraiškas, kurios pasitaiko kituose moksluose. 

Logikos problemos. Svarbiausia logikoje problema yra 
universalybių klausimas. Ji stato klausimą: kaip mūsų 
sąvokos, būdamos nekonkretinės, išreiškia konkretinius 
daiktus ir ar atatinka kas jas tikrovėje? Klausimo išspren- 
-dimas turi paaiškėti iš to, kaip suprantamas yra pažini- 
mo vyksmas. 

Pažinime žmogus dalyvauja kūnu ir siela; kūną ata- 
tinka patirtinis pažinimas, sielą — protinis. Juslių ir jaus- 
lių pagalba mes įgauname vaidinį, apibendrinimo ir ati- 
traukimo keliu iš vaidinio pasigaminame sąvoką. Sąvo- 
ka yra suvokimo išdava, vaidinys — nuvokimo. Suvoki- 
mas yra jau pirmykštis protinio pažinimo tarpsnis; nu- 
vokimas — patirtinio pažinimo viršūnė. Pagrindinis skir- 
tumas tarp sąvokos ir vaidinio yra tas, kad sąvoka sako, 
kas yra daiktas savo esmėje, ji priklauso sielai, o vaidi- 
nys sako tik, koks yra daiktas su savo konkretinėmis ypa- 
tybėmis, ir jis priklauso kūnui. Smegenys yra tik mate- 
rialinė atrama sielai, jie tik pripuolamai su protu surišti. 
Tarp proto ir smegenų yra toks santykis, koks yra tarp 
sąvokos ir vaidinio, Vaidinys yra subjektyvus, konkretus, 
ogi sąvoka yra objektyvi, universali. Sąvokos yra atį- 
trauktos nuo konkrečių aplinkybių. — Ar sąvoka atatinka 
tikrenybei? Čia ir gauname keturias šios problemos iš- 
sprendimo pakraipas. 

a) Realizmas.. Jis žinomas logikoje kaip teorija, kuri 
skelbia, kad loginės giminės ir rūšys yra realiai daiktai, 
egzistuojantieji nepriklausomai nuo mūsų suvokimų. Tai- 
gi jis sako, kad sąvokos yra realios: sąvoka lygi daiktui, 
sąvokos ir daiktai yra universalūs. Senovėje Platonas pri- 
klausė šiai pakraipai. Be to, šį realizmą reik skirti nuo 
realizmo kosmologijoje; šis yra formalinis realizmas. 

b) Nominalizmas * yra priešingas realizmui. Jo supra- 
timu, nėra universalių daiktų, tad negali būti ir univer- 
salių sąvokų. Yra tik vardai — visuotini, nekintami, nesi- 
mainantieji, bet jie neatatinka daiktams. Tik kai mes šiais 
vardais (nomina) paženkliname gautuosius vaizdus (daik- 
to esmės mes neprieiname), tai ir turime tai, ką vadiname 
sąvokų universalumu. Senovėje taip sprendė sofistai, em- 
piristai, materialistai ir visi kiti, kurie nemato skirtumo 
tarp vaidinio ir sąvokos. Kai kurie jų sąvokų universa- 
lumą norėjo aiškinti asociacijoms, 

c) Konceptualizmas ** yra artimas nominalizmui, nors 
jis siekia abi minėtas pakraipas suderinti. Jis randa skir- 
tumo tarp sąvokos ir vaidinio. Sąvokoms pripažįsta tik 
idealį objektyvumą, bet neigia realinį objektyvumą. Atsi- 
sako spręsti, ar sąvokos atatinka realybei. Viduramžiais 
vyravo nominalizmas ir konceptualizmas, 

d) Moderuotasis realizmas *** duoda sintetinį problemos 
išsprendimą. Sąvokos yra subjektyvios savo lytimi, nes 
sąvoka, kaipo proto lytis, glūdi jame, taigi žmogaus sie- 
loje — čia sutinkame su konceptualizmu: sąvokos turi ide- 
alaus objektyvumo, kiek jos glūdi mūsų sielos galioje. 
Bet sąvokos yra objektyvios savo turiniu (sutinkame su 


* Nominalizmas. Pirmieji jį iškėlė stoikai. Vėliau buvo aktualus vi- 
duramžy: ankstybasis (Roscelino, XI-XII šimtm.) ir vėlybasis (Occamo, 
XIV šimini.) Toliau jį rėmė Hobbes, Locke, Berkeley. Nominalistai nei- 
gia objektyvų sąvokų realumą. Nėra bendrų sąvokų, kaip negali būti 
bendrų realių daiktų. Yra tik bendras vardas (nomina). Universalybė yra 
ne kas kita kaip sąvoka, kuri turi ypatybę eiti daugelio daiktų ženklu. 
Giminėmis ir rūšimis sąvokų skirstymas neparemtas realiu pagrindu, o 
tik tuo, kad vienu ženklu galima paženklinti daugiau daiktų, kitu — 
mažiau.— Universalybė, anot Hobbeso, yra bendras vardas. Mąstymas — 
tai skaičiavimas šitais vardais. Pažinimas iš visuotinų idėjų negalimas, 
nes universalios tiesos neturi realumo, kadangi jos yra tik bendri 
vardai. 

** Vėlybojo viduramžio nominalizmas, iškeltas Occamo, yra jau 
konceptualizmas. 

*** Universalybių klausime Tomas Akvinietis laikosi aristotelinio su- 
švelniniojo realizmo. Atitraukdami nuo daugelio individų bendrą jiems 
esmę ir mąstydami ją atskirai, gauname universalybę. Todėl universa- 
lybė, kaipo universalybė, t. y. iš savo universalumo pusės, yra mąsto- 
mas dalykas ir tegali būti tik kieno nors prote. Turinys yra objekty- 
viai realus; jis yra tam tikros individų grupės esmė, kuriuose ji egzis- 
tuoja paskirai. Bet savo lytį universalybė gauna iš mūsų proto, Dievo 
prote universalybė, arba esmės idėja, eina pirm individo, žmogaus prote, 
priešingai, universalybė eina paskui individą, nes ji tik iš šio pastarojo 
yra atitraukiama, Vadinasi, universalybė įvairiais atžvilgiais yra anłe 
rem (Dievuje), in re (atskirame daikte kaipo jo esmė) ir post rem (mū- 
sų prote). 

realizmu). Sąvokos turinys atatinka daikto turiniui, tik 
sąvokos lytis neatatinka daikto lyčiai. Sąvokos lytis yra 
dvasinė, abstrakti, kai daikto lytis yra konkretinė, indi- 
viduali. Kadangi įvairios lytys, tad įvairios ir būsenos. 
Sąvoka savo turiniu išreiškia tikrovės daiktų esmę. 


2. Gnoseologija 


Vardas yra padirbtas naujais laikais iš dviejų graikų 
kalbos žodžių: gignosko — pažįstu, ir logos — žodis, mok- 
slas. Taigi yra pažinimo mokslas. Vadinama ji dar krite- 
reologija, materialinė logika, kritika ir panašiai. 

Gnoseologija yra toji filosofijos disciplina, kuri tyri- 
nėja realius objektyvaus pažinimo pagrindus ir sykiu su 
logika sudaro plačiai supraniamo pažinimo mokslą. 

Materialinis jos objektas — pažinimas apskritai, forma- 
linis — realinis pažinimo tikrumas. Gnoseologija yra eks- 
plikatyvinė disciplina, nes aiškina, kaip yra galimas paži- 
nimas apskritai ir ypač mokslinis pažinimas. 

Santykiai su kitomis disciplinomis. a) Nuo logikos ji 
skiriasi savo formaliniu objektu. b) Nuo psichologijos 
gnoseologija skiriasi tuo, kad gnoseologija tyrinėja paži- 
nimo tikrumą, kai psichologija tyrinėja genetinį pažinimo 
procesą žmoguje; gnoseologijai rūpi, kiek šis genetinis 
pažinimas yra tikras, o psichologijai, kaip jis reiškiasi 
žmogaus psichikoje, kokios yra to priežastys. c) Ontolo- 
gija ir gnoseologija griežtai skiriasi savo objektais, bet 
viena kitą papildo. Gnoseologija stato klausimą, koks yra 
santykis tarp subjekto ir objekto pažinime, o ontologija 
klausia, kuo pasižymi pažintojas, t. y. subjektas ir kokio- 
m ypatybėmis pasižymi pats objektas (kaipo reali esy- 

3j. 


Istorinė gnoseologijos apžvalga. Sokratas ir Platonas 
kai kuriuos klausimus rišo savo dialektikose, Aristotelis — 
metafizikoje. Neoplatonikai skelbė tiesioginį mistinį regė- 
jimą. Šv. Augustinas rišo gnoseologijos klausimus veika- 
le „De veritas" !. Viduramžy kilo ginčas apie universaly- 
bes, nes šis klausimas yra pereinamasis iš logikos į gno- 
seologiją. Naujais laikais susikauja empirizmas (Locke'o 
ir Bacono) ir racionalizmas (Descarteso). Stipriausiai išsi- 
vystė Kanto „Kritik der reinen Vernunft” 2, 

Gnoseologijos problemos ir pakraipos. Trys yra pa- 
grindinės problemos: 1) apie pažinimo kilmę (šaltinius), 
2) apie pažinimo reikšmingumą ir 3) apie pažinimo laipsnį 

arba turinį. Kiekvienoje šių problemų yra po tris pakrai- 
pas, būtent, ar atsižiūrima į subjektą, ar tik į pbjektą, ar 
į subjekto ir objekto santykiavimą. Štai šių problemų ir 
pakraipų schema: 


subjekto ir 
objekto san- 
tykiavimas 


subjekto objekto 


Problemos / nusistatymas: atžvilgiu atžvilgiu 


Pažinimo kilmė — šaltinis: [racionalizmas [empirizmas |transcenden- 


talizmas 
Pažinimo reikšmingumas: dogmatizmas Įskepticizmas |kriticizmas 
Pažinimo laipsnis: idealizmas  |realizmas fenomenaliz- 
mas 


a) Pažinimo kilmės problemos * 


1. Racionalizmas **. Tiesų šaltinį — kilmę mato žmo- 
gaus prote, taigi remiasi tik subjektu. Jis sako, kad galima 
įsigyti pažinimo, neatsižiūrint visai į patyrimą. Protas pats 
patiekia sąvokų, nesančių patirtyje, nes jos glūdi prote. 
Tokiomis sąvokomis yra esybinės sąvokos, tai būtinos ir 
esminės tiesos. Jos įgijamos protavimu. Patirtis reikalin- 
ga tik sąvokoms įsisąmoninti. Taigi pagrindinis pažinimo 
šaltinis yra protas ir jo galia mąstyti sąvokomis. (Protas 
pats per save ir iš savęs patiekia pagrindinių sąvokų.) 

Racionalistais senovėje buvo veik visi eleatai graikų 
filosofai (Demokritas, Sokratas, Platonas), išskiriant Aris- 
totelį. Stipriai racionalizmas pasireiškia XVII—XVIII 
šimtm. su Descartesu, Spinoza, Wolffu, iš dalies Kantu, 
Fichte; žymiausias yra Hegelis. . 


* Sprendžiant problemas apie pažinimo kilmę, yra sprendžiamas 
klausimas apie genetinius kiekvieno pažinimo pagrindus. 

** Racionalizmas tikrovės pažinimą norėjo išvesti iš grynų sąvokų. 
Žmogus, anot jo, pasituri betarpišku tiesos regėjimu (intelektualinė in- 
tuicija). Tiesos pažinimas nereikalingas patirties. Pavyzdžiui, Descartes 
skelbė, kad žmogaus siela yra Dievo paveikslas. Net jei siela yra Die- 
vo paveikslas, tai Dievo idėja turi būti tuojau pažinta. Jei sielos pažini- 
mas yra Dievo pažinimo paveikslas, tai sieloje turi atsispindėti pagrin- 
dinės pažinimo tiesos. Malebranche skelbė, kad tikrų pirmučiausių 
pažinimų turime apie Dievą. Pažindami Dievą, pažįstame ir materialių 
daiktų idėjas, pagal kurias Dievas daiktus sukūrė. Tad nereik patirti- 
nio pažinimo. 

Racionalizmas pripažįsta esminę įgimtą Žmogui idėją. Vieni jas 
mato atsiminime (Platonas), kiti — Dievo pažinime (Malebranche), tre- 
ti — prigimties tikslingumu. 

2. Empirizmas“. Visai priešingas racionalizmui. Jis 
skelbia, kad be patirties nėra pažinties. Pažinimas tesi- 
reiškia vien tik ten, kur yra prieinama bandymams, Są- 
vokos yra tik bendri vaidiniai, įgyti ne proto, bet patir- 
ties. Bendri gi vaidiniai, kurie neišaiškinami bandymais, 
yra tik fantazijos padarinys. Per pojūčių galias mes gau- 
name įspūdžius, bendrus vaidinius; protas yra tik anali- 
tinė sintetinė galia šiems vaidiniams sutvarkyti. Moks- 
las — įspūdžių klasifikacija.— Taigi empirizmas paneigia 
protą ir žiūri vien tik objekto, prieinamo patyrimui. 

Kai empirizmas apsiriboja tik juslėmis bei jauslėmis, 
turime sensualizmą, 

Senovėje empiristais buvo stoikai, epikūriečiai, sofis- 
tai. Ryškiausiai empirizmą iškelia Bacon, Locke, Berkeley, 
Humes, St. Millis. Naujais laikais Avenarius artinasi prie 
kriticizmo. 

3, Transcendenializmas **. Jis sintetizuoja abi minėtas 
pakraipas, atsižiūrėdamas pažinimo šaltiniuose ir subjek- 
to, ir objekto. Pažinimas gaunamas iš pojūčių patirtos 
medžiagos (empirizmas) ir proto apdirbamos lyties (for- 
mos, kategorijų) (racionalizmas). Kantas pripažista net 12 
kategorijų, kurios apdirba, tvarko patirtąją medžiagą. Ši 


* Empirizmas norėjo visą žinojimą gauti iš patirties. Jis nepajėgė 
tačiau įrodyti mokslo tiesų būtinumo ir visuotinumo ir priėjo skepti- 
cizmą (Humes). „Patyrimas,— sako Locke— yra vienintelis pažinimo 
šaltinis. Mūsų siela pradžioje tarsi tobula rasa 3 į kurią visos idėjos yra 
tik patyrimo įrašomos.“ Tai, ką mes vadiname protu, tai yra ne kas 
kita kaip įspūdžių organizavimas į grupes, sprendimais ir sąvokomis 
vadinamas. 

Patyrimas — pagrindinis ir sprendžiamasis pažinimo šaltinis. Protas 
negali sudaryti jokių sąvokų be patirties. Pažinimas siekia tik tiek, kiek 

„siekia patyrimas. Visos atitrauktos sąvokos kilo tiesioginiu būdu iš pa- 

tirties. Protas atskirus vaidinius jungia į vieną bendrą vaidinį arba 
bendrą vaidinį skaldo į atskirus. Protas yra tik tvarkomoji, apibendri- 
namoji, jungiamoji vaidinių galia. Taigi pažinimas yra patyrimas, paty- 
rimas — įspūdžių konstatavimas, mokslas — įspūdžių derinimas. 

** Transcendenializmas.— Pažinimas kyla iš dviejų šaltinių: formali- 
nio, esančio mūsų prigimtyje (subjekto atžvilgiu), ir materialinio, esan- 
čio patirtyje (objekto atžvilgiu). Formalią pažinimo dalį sudaro: 1) laiko 
ir erdvės lytys ir 2) proto kategorijos. Tatai nepareina iš patirties, 
bet glūdi žmogaus prote, nors nėra įgimtos. Jos gimstančios dvasioje su 
būtinumu ir veikia pojūčiams erzinant. Materialę pažinimo dalį sudaro 
patirtis. Bet grynos, be proto, patirties nėra. Žodžiu, grynas apriorinis 
pažinimas (formalis) gimdo proto kategorijas, o empirinis (materiali- 
nis) — teikia medžiagos, kurią kategorijos tvarko. Taip, pavyzdžiui, dėl 
erdvės lyties, kuri yra žmogaus dvasioje, matome pasaulį ištįsusį. 

Transcendentalizmas klysta neteisingai atskirdamas pažinimo me- 
džiagą ir lytį. Sulig jo išeina, kad proto lytys suteikia medžiagai turinį. 

pakraipa vadinasi transcendentalizmu, kad pripažįsta pa- 
žinimą pareinant iš anapus pažinimo ribų. Kantas pripa- 
žįsta apriorinį (racionalinį) ir aposteriorinį (empirinį) 
pažinimą ir daro jų sintezę, gaunasi kritingas transcenden- 
talizmas. Kadangi transcendentalizmas pripažįsta gimstan- 
čias dvasioje su būtinumu pažinimo lytis: kategorijas są- 
lygas, gimstančias a priori, tad jis vadinasi dar aprio- 
rizmas. 

Palyginamoji pakraipų kritika. Racionalizmas turi tiek 
tiesos, kad teigia proto reikšmingumą pažinime. Jis proto 
reikšmę perdeda sakydamas, kad yra įgimtų idėjų. Joks 
protinis turinys negali būti įgimtas, gryno proto; yra tik 
žmogui įgimta sielos galia sudaryti sąvoką iš patiektos 
pojūčių medžiagos. Taigi negali būti sąvokų nei sprendi- 
mo be patirties. Yra juk sakoma, kad nieko nėra prote, 
ko nebūtų buvę pojūčiuose. Tad turi tiesos empirizmas, 
kai teigia patirtos medžiagos reikalą. Bet iš kitos pusės, 
jis klysta, kai proto rolę paveda juslėms bei jauslėms. 
Nei juslėmis, nei jauslėmis mes nepatiriame daiktų es- 
mės ir nesužinome, kas yra daiktai, o nuvokiame tik jų 
konkretines ypatybes. Kaip nėra pažinimo be protavimo, 
taip nėra pažinimo ir be patyrimo. Transcendentalizmas 
a priori pripažįsta medžiagos formalę lytį ir lytyje mato 
medžiagą. Taip visai nėra. Protas įneša tik formalinį lo- 
gingumą (??) 


b) Pažinimo reikšmingumo problemos 


1. Dogmatizmas. Dogmatikas filosofas yra tas, kuris 
nelygstamai nekritingai yra nusistatęs pažinimo proble- 
moje. Dogmatizmas pripažįsta nelygstamą reikšmingumą 
kiekvienam sąmoningam pažinimui. Jis pasireiškia kaip 
protavimo, taip ir patyrimo srityje. Dogmatizmas ypač 
buvo populiarus, kol nesusiformavo gnoseologijos discip- 
lina. 

Senovėje veik visi graikų filosofai buvo dogmatikais. 
Daug dar dogmatizmo reiškėsi ir viduramžio laikais. Nau- 
jais laikais jis žydėjo prieškantinėje filosofijoje. Visi ra- 
cionalistai yra dogmatikai, nes per daug patiki protu. 

2. Skeplicizmas. Skepticizmas yra antitezė dogmatiz- 
mui. Kaip dogmatizmas nemato ribų žinojimui, taip skep- 
ticizmas nemato ribų nežinojimui. Jis neigia bet kokio 
pažinimo reikšmingumą, nepripažįsta, kad galima būtų pa- 
žinti daiktai tokiais, kaip jie yra. Griežtas skepticizmas, 

kai nepripažįsta nieko, kas galima būtų pažinti; negriež- 
tas iš pažinimo išbraukia tik kai kuriuos pažinimo ob- 
jektus. Kad galėtų gyvuoti subjektas, yra subjektyviz- 
mas, kuris pripažįsta pažinimui tik tiek reikšmės, kiek jos 
turi pažįstančiam subjektui. Agnosticizmas yra pakeitęs 
metafizinį skepticizmą; jis neigia metafiziką ir visa tai, 
kas neprieinama patyrimui, taigi turi ryšio su pozity- 
vizmu. 

Senovėje buvo garsūs skeptikai Pironas, Enesidemas, 
Sekstas Empirikas; naujais laikais Montaigne, Charron, la 
Mothe le Vayer. 

3. Kriticizmas. Kaip ir transcendentalizmas, stengiasi 
pažinimo reikšmingume, kaip anas kilmėje, įmatyti sub- 
jekto ir objekto santykiavimą. Daro abiejų sintezę. Anot 
jo, yra apriorinis ir aposteriorinis pažinimas. Apriorinia- 
me pažinime yra formalė sąlyga — medžiagos apdirbimas 
per apibendrinančią dvasią. Daiktus pažįstame tik tokius, 
kaip jie pasireiškia, bet ne kaip jie yra iš tikrųjų. Prota- 
vime mato tik sąlygą pažinimo ir jam pripažįsta galios 
mažiau ar daugiau sulig induktyvaus pagrindo. Jis sten- 
giasi apginti patyrimą ir protavimui suteikti visuotinumą. 
Protavimo visuotinumas reiškiasi tame, kad yra įgimtos 
kategorijos, kurios tvarko. Metafizikai pripažįsta tik ti- 
kėtinumo, 

Palyginamoji kritika. Dogmatizmas yra intelektualinis 
optimizmas, skepticizmas — pesimizmas. Vienas sako, kad 
žinojimas neturi ribų, kitas — kad nežinojimas be ribų. 
Kriticizmas, kaip sintezė dviejų kraštutinumų, irgi tampa 
kraštutinumų. 

Aristotelinė tomistinė mokykla sako, kad pažinimas 
yra galimas, nors nelengvas. Čia reikia ir ilgesnio laiko, 
ir intelektualinės kultūros. Tikras pažinimas yra tas, ku- 

` ris patiekia tiesos, ogi tiesa yra mūsų minties atatikimas 
tikrovei. Daiktus suvokiame tokiame laipsnyje, kiek jie 
turi buities. Tikras pažinimas išreiškia tai, kas yra tikro- 
vėje, tad jis yra objektyviai reikšmingas. 


c) Pažinimo turinio problemos 


1. Idealizmas. Jis skelbia, kad pažinimas savo objektu 
turi idealybę, glūdinčią pažintojo sąmonėje, Visos esybės 
yra pažintojo sąmonės padarinys. Visos daiktų lytys yra 
pažintojo sąmonės turinys, tai pažintojo pergyvenimas. 
Ir visos idealybės yra objektyvios, realios. Kraštutinis 

idealizmas nueina į iliuzionizmą, kuris skelbia, kad visas 
pasaulis tėra iliuzijos, Solipsizmas — idealizmas, kuris ne- 
ginčija vien tik subjekto realaus buvimo. Subjektyvinis 
idealizmas, kur pasaulis ir subjektas laikomas vienu sub- 
jektu. Žodžiu, idealizmui pažinimo turinį sudaro ne rea- 
lios pasaulio esybės, bet sukurtos jų sąmonės idealybės; 
pažinimas yra kaip kažkas surištas su pažintojo sąmone, 

Idealizmas gnoseologijoje reik skirti nuo idealizmo 
metafizinio ir etinio. Metafizinis idealizmas yra tam tikros 
pažiūros į erdvę ir laiką, etinis — kaipo nusistatymas va- 
duotis idealiais principais. Gnoseologiniais idealistais bu- 
vo Platonas, neoplatoninkai, eleatai, Berkeley, Humes, 
Malebranche, Leibniz, Kant, Fichte, Schelling, Hegel, 
Schopenhauer ir kiti. 

2, Realizmas, Idealizmas žiūrėjo tik subjekto, realizmas 
žiūri tik objekto. Pažinimo dalykas yra anapus subjekto 
sąmonės, Jis prieinamas protui ir juslėms. Daiktas ir vai- 
dinys skirtingi: pirmasis objektyvus, antrasis subjekty- 
vus. Kai daiktas savo ypatybėmis mus veikia, gauname 
vaidinį, vaizduojantį jei ne tapatybę, tai bent panašumą. 
Reik skirti dogmatinis ir kritinis realizmas. Kritinis rea- 
lizmas sako, kad ne viskas, kas juslėmis patiriama, parei- 
na nuo objekto. Čia priklauso Schleiermacher, Hartmann, 
Wundt, netoli ir Šv. Tomas — moderuotas realizmas. 

3. Fenomenalizmas, Pažinimo objektas — fenomenas, 
daikto apsireiškimas, Jis nepareina nei nuo vieno sub- 
jekto, nei nuo vieno objekto. Yra idealybė, kad yra są- 
monėje, bet ji neišreiškia daikto savyje (Ding an sich). 
Taigi daroma pirmų dviejų pakraipų sintezė. Kantas iš- 
kėlė subjektyvinį fenomenalizmą. Yra ir objektyvinis, ku- 
ris arti realizmo. 

Sintetinis išsprendimas. Daiktų pažinimas — tiesos pa- 
žinimas, nes tiesa yra minties atatikimas daiktui. Pažini- 
mo turinys pareina nuo objekto, bet pažinimo lytis parei- 
na nuo subjekto, priklauso nuo mūsų prigimties. 


B. TEORINĖS PASAULĖZŽIŪROS MOKSLAS 


f Teorinės pasaulėžiūros mokslą, arba teorinę filosofiją, 

sudaro metafizikos disciplinos. Žodis „metafizika“ yra ki- 
lęs visai pripuolamu būdu ir savo etimologine prasme 
nereiškia šių disciplinų turinio. Kas dabar vadinama me- 
tafizikos vardu, Aristotelis vadino pirmutine filosofija 

(lilosofia te ideologike), kuriai buvo pavesta svarstyti 1) 
esybę kaipo tokią, 2) esybių pagrindines žymes, 3) jų 
rūšis, 4) visatos vyksmo priežastis. Jai priklausė ir moks- 
las apie Dievą, gvildenamas dabar teodicėjos. Bet kadangi 
seniau „ta fizika“ reiškė mokslą apie matomus dalykus, 
tai Andronicus iš Rodos (VI a. pr. Kr.) „meta ta fizika" 
pavadino tai, kas yra už fizikos, kas yra nematoma. Me- 
tafizikos klausimus rišo ir Descartes, skirdamas mąstan- 
čias esybes (res cogitans) ir ištįsusias (re extensa). Wolff 
vadino tai mokslu apie apriorinį ir aposteriorinį pažinimą. 
Metafizikos užduotis buvo a priori išvesti visą turinį — 
taip manė Kantas. Metafiziką sukompromitavo vokiečiai 
idealistai, nuėję tik į sąmonės sritį. Pozityvizmas griežtai 
metafiziką pasmerkė, nelaikė rimtu mokslu. 

Tačiau metalizika, kaip ir specialieji mokslai, tyrinėja 
ne ką kitą kaip tą pačią tikrovę, tik iš pirmutinių ir vi- 
suotinųjų priežasčių. Ji nuo specialių mokslų nesiskiria 
ir gnoseolcginiu metodu, kuriuo yra protu apdirbamo pa- 
tyrimo metodas. Nuo specialių mokslų tesiskiria tik ato- 
trauka ir abstrakcijos laipsniu. 

Metafizika yra toji filosofijos disciplinų grupė, kuri 
tyrinėja visuotinuosius realios tikrovės pagrindus (=Iea- 
lios tikrovės visumą) iš pirmutinių ir visuotinųjų prie- 
žūsčių. 

Materialinis jos objektas yra reali tikrovės visuma, 
formalinis — pirmutinės ir tolimiausios priežastys. 

Metafizika yra bendroji ir specialioji. Pirmoji tyrinėja 
esybės, atpalaiduotas nuo konkrečių savybių, antroji — 
priešingai. Bendroji metafizika yra ontologija, kuri tiesia 
bendrą liniją specialiai metafizikai, kurią sudaro šios dis- 
ciplinos: kosmologija, psichologija ir teodicėja. 


1. Ontologija” 


Ontologija yra toji filosofijos disciplina, kuri tyrinėja 
esybę kaipo tokią su jos pagrindinėmis savybėmis. Tomo 


* Ontol'ogijos mokslas savo tyrinėjimus pradeda nuo bendriausios, 
abstrakčios esybės sąvokos. Ši sąvoka yra taip bendra jog negali be- 
būti giminės sąvokos, kuriai galėtume priskirti rūšinio skirtumo sąvo- 
ką, kuri savo ruožtu bebūtų jau esybė, Substancija ir akcidensas yra 
tik atskiri esybės modai (buvimo būdai, būsenos). Substancija yra 
iš savęs esąs dalykas, akcidensas gi — dalykas, kurio prigimčiai dera 
būti kame kitame. Pirmoji substancija — atskiras konkretus daiktas; 
antroji — nuo to daikto atitraukta esmė. 

Akviniečio žodžiais, tai scientia, quae considerat ens ei 
ea, quae seguuntur ipsum. Patį ontologijos vardą davė 
Wolifas (XVIII šimt.) ir aptarė ją kaip mokslą apie esybę 
ir pagrindines jos savybes. Taigi materialinis ontologijos 
objektas yra esybė apskritai. Bet kad ji tyrinėja esybę 
kaipo tokią, nurodau jau į formalinį objektą. Formalinis 
jos objektas yra tai, kad ji tyrinėja bendriausios tikrovės 
substancijų esmę, stengdamosi susekti bendriausias bei 
pirmutines priežastis. Ji stengiasi įžvelgti bendrą esmę, 
kuri nesireiškia nei judesiu, nei kiekiu. 

Ontologija turi reikšmės kitiems mokslams. 1. Ontolo- 
gija suteikia kritiškumo specialiems mokslams, 2. Ji sutei- 
kia kitoms žinioms pirminių sąvokų. 3. Ji pagelbsti są- 
vokoms. 4. Atspėja kartais specialių mokslų pažangą. Tai, 
ką ontologija išrodo, specialiai mokslai tik paskui tą kon- 
statuoja (kartais). 

Svarbiausia problema yra substancijos problema, ku- 
riai priešingas yra ienomenalizmas, kuris tikrovę mato 
susidedant tik iš fenomenų. 

Ontologija turi kaip ir dvi dalis: pirmoje sprendžia 
substancijos problemą; antroje, pereinant prie specialios 
metafizikos, nustato tikrovės pradų skaičių, prigimtį ir 
pirmosios priežasties santykį su tikrove, kas turi ypač 
reikšmės kosmologijai ir teodicėjai. 

Ontologijos turinys. Spręsdama apie esybes, ji riša 
tris klausimus: 1) esybė kaipo tokia; 2) esybė, besireiš- 
kianti priepuolybėmis ir 3) esybė kaipo priežastingumo 
išdava. 

1.— Čia susiduriame su šiomis bendriausiomis aptar- 
timis. Esybė yra tai, kas kokia nors prasme yra tikrovėje. 
Esmė — giliausias daikto apsisprendimas, dėl kurio daik- 
tas yra tuo, kuo jis yra iš tikro. Esmė išreiškia tai, kuo 
daiktas yra. Esmę nusakome nusakydami esmines daikto 
žymes ir kai klausiame, kas yra daiktas. Esmė nurodo 
esybės turinį. Buitis — yra tai, dėl ko daiktas yra tikro- 


Kiekviena esybė yra arba potencija, arba aktas. Potencija yra ga- 
lima, kintama esybė, esybė, kuri pasiduoda apsprendžiama. Aktas yra 
atbaigta, apspręsta esybė; ji pati gali ką nors kitą apspręsti ir atbaig- 
ti, Sukurloji esybė — sudėta iš įvairių potencijų ir aktų. Vienas Dievas 
yra gryna tikrybė — actus purus. 

Esmė ir buitis, du realiai skirtingų kontingentinių esybių principu, 
sutinka viena su antra kaip potencija su aktu, Vadinasi, buitis yra 
aktas, kuris apsprendžia esmę kaipo potenciją. 

Esmę ir individualybę reikia taip pat suprasti kaip potenciją ir 
aktą. 

vėje, Buitis yra veiksmas, kuris padaro, kad daikto. esmė 
turi vietos tikrovėje. Tai esmę apsprendžiąs pradas. Bui- 
tis jau nurodo esybės lytį ir atsako į klausimą, dėl ko 
daiktas yra tikrovėje. Esmė yra esybės potencija, bui- 
tis — aktas. Substancija — daiktas, turįs nepriklausomą 
buitį savyje, atitrauktas nuo kokybės bei kiekybės. Prie- 
puolybė — buitį turi kame kitame (substancijoje). 

Aktas — didesnė ar mažesnė esybės atlikta tobulybė. 
Tapsmas — perėjimas iš potencijos į aktą, Potencija — 
daikto savybė įgyti ką naujo, veikiant kuriai priežasčiai. 
Lytis — aktas, kuris medžiagą apipavidalina buitimi, Pri- 
gimtasis dėsnis — išvidinė substancijos linkmė, kurios dė- 
lei ji, kaipo veiksmo pradas, stengiasi įvykdyti tam tikrą 
išdavą. Esybė — ens, esmė — essentia, buitis — egzistentia. 

Transcendentalinės yra sąvokos, kurios peržengia tarsi 
visas kategorijas. Tokių sąvokų yra šešios: ens, res, ali- 
quid, unum, verum, bonum*. Profesorius 5 priskiria dar ir 
pulchrum ê, Kai kurie iš filosofų prieš pulchrum yra nusi- 
statę todėl, kad ši esybė turi savybę claritas ?, kuri kaip ir 
nėra transcendentalinė. 

Ontologinė tiesa — dalyko atitikimas idealiam jo tipui. 

2.— Esybes galima skirstyti buities ir tapsmo atžvilgiu. 

Esybės buities atžvilgiu yra substancijos ir priepuoly- 
bės. Substancija yra esybė, buitį turinti savyje, o priepuo- 
lybė yra esybė, buitį turinti kame kitame. Aristotelis yra 
nustatęs 9 priepuolybių kategorijas, kurios yra: kiekybė, 
kokybė, santykis, laikas, vieta, aktas, kesmas, nusistaty- 
mas, pasiturėjimas. Ontologija nagrinėja priepuolybes bū- 
senos atžvilgiu. 

Esybės tapsmo atžvilgiu yra aktai ir potencijos. Ak- 
tas — mažesnė ar didesnė esybės atlikta tobulybė. Poten- 
cija — galimybė tobulėti. Tapsmas — perėjimas iš poten- 
cijos į aktą. 

3. — Yra keturios pagrindinės pasaulio priežastys *. 
Vykdomoji — yra tai, kieno veiksmu yra kas daroma, ar- 


* Pagrindinės pasaulio priežastys. Aristotelis kiekvienoje esybėje 
skiria keturis principus: materiją, lytį, Judinamąją priežastį ir tikslą. 
Jie yra principai, nes jie yra kiekvienos esybės esminės sąlygos ir 
patys nėra iš nieko kito išvedami; bet jie yra ir priežastys, nes nuo jų 
prieina ne tik daikto esmė, bet ir jo buvimas. Materija, arba materia- 
linė priežastis — tai apsprendžiamasis pradas. Materija iš savęs nuspręs- 
ta, bet gali tapti visu tuo, kuo gali tapti. Lytis, arba formalinė prie- 
žastis, yra apsprendžiąs pradas. Ji — buities priežastis, nes suteikia 
daiktams substancialę lytį (pavidalą). Judinamoji priežastis — reali esybė, 
kuri gali sukelti veiksmą. Jos dėka materija įgauna lytį; ji priverčia 


124 


ba įvyksta. Ji yra išvidinio tapsmo pradas. Materialinė — 
yra tai, iš ko arba kame daiktas yra padarytas. Formali- 
nė — yra tai, ko veiksmu daiktas turi savyje vienybės ir 
veikimo pradą. Tai yra vienybės, veikimo ir tikslingumo 
daikte pradas. Siekiamoji — yra tai, ko dėlei arba kokiu 
tikslu kas daroma arba įvyksta. Kai statomas pakiausas, 
iš kur pasaulis atsirado, ieškoma jo vykdomoji priežastis; 
kai statomas klausimas, kas yra daiktas, kokie jo sude- 
damieji pradai, ieškoma materialinės bei formalinės prie- 
žasčių; kai pagaliau statomas klausimas, kur pasaulis vyk- 
sta, ieškoma jo galutinoji siekiamoji priežastis. Yra dar 
egzempliarinė priežastis *. 

Ontologija pradeda tyrinėjimą nuo atskirų sąvokų ir 
eina vis prie visuotinesnių, kad suprastų pasaulio pagrin- 
dą. Ji nustato (nusistato) tikrovės pradų skaičių, prigimtį 
ir tikrovės santykį su pirmutine priežastimi, Čia susidaro 
tokios pakraipos: 


Tikrovės pradų Tikrovės pradų Santykis su pirmutinę 
skaičius prigimtis priežastimi 
Monizmas Materializmas Panteizmas 
Spirilualizmas 
Identizmas Teologinis dualizmas 
Ontologinis dualizmas | Substancialiizmas Ateizmas 
Hilemorfizmas Teizmas 


Monizmo apžvalga, Monizmas tepripažista tik vieną 
tikrovės pradą. Kai tokiu pradu laiko materiją, medžiagą, 
jis vadinasi materializmas; kai tokiu pradu laiko dvasinę 
substanciją, vadinasi spiritualizmas; pagaliau kai tikrovės 
pradu laiko vieną medžiagą, bet besireiškiančią ir mate- 
rialiniu ir dvasiniu būdu, turime identizmą. 


veikti materialinę ir formalinę priežastis. Tikslas, arba siekiamoji prie- 
žastis—į ką kreipiasi judinamoji arba vykdomoji priežastis, ko nori 
ji pasiekti. Yra tai, dėl ko, kuriam tikslui vykdomoji priežastis verčia 
lytį, kad apspręstų medžiagą. 

* Egzempliarinė priežastis (pirmavaizdis) yra protinis tipas, pagal 
kurį vykdomoji protinga priežastis gamina savo išdavą. Ji tačiau ne- 
sudaro naujos priežasčių rūšies, 

Materializmas* tepripažįsta vieną tikrovės pra- 
dą, ir šio tikrovės prado prigimtis yra materialinė. Visi 
tikrovės daiktai sudaro nedalomą, vienokią materiją. Gy- 
vybės reiškiniai yra tik fizinių bei cheminių procesų ap- 
raiškos. Gyvybė yra ta pati materija, tik kiek švelnesnė. 
Materialistais senovėje buvo Leukipas, Demokritas; XIX 
šimtmetyje — Molechott, Büchner. Haeckel materializmą 
papildė hilozoistiniu supratimu; būtent kad materija gali 
gyvuoti, gyvybė ir materija yra nedalomi. 

Spiritualizmas tikrovės pradu pripažįsta dvasi- 
nę substanciją. Jis išeina iš psichinio išvidinio patyrimo. 
Nematerialių daiktų reiškimasis subjekte ir sudaro fizinį 
pasaulį. Visi pasaulio daiktai yra psichinės prigimties 
(dvasinės substancijos). Jo kūrėjais buvo Bruno, Campa- 
nella. Leibnizas įvedė monadas. Monados yra vientisos 
substancijos, Jos turi percepcijos ir siekimo jėgas, analo- 
gines žmogaus sielos jėgoms. Visos monados kartų atvaiz- 
duoja pasaulį įvairiais būdais. Dviejų lygių monadų nėra. 
Vienos periferinės — sąmoningumo atžvilgiu sustingusios, 
kitos centralinės — gyvos. Žmogaus siela — gyva mona- 
da, atvaizduojanti pasaulį labai aiškiai. Centralinė mona- 
da — Dievas. Jos veikia sulig iš anksto nustatyta harmo- 
nija (harmonia praestabilita) Schopenhauer vietoje 
monadų ir gyvės prado pastatė valią. Panpsichizmas — 
kraštutinis spiritualizmas. 

Identizmas, Jis stengiasi padaryti sintezę materia- 
lizmo ir spiritualizmo, kuriedu santykiuoja kaip tezė ir 
antitezė. Anot jo, yra vienas tikrovės pradas dvejų būse- 
nų: materialinės ir dvasinės. Vienu atveju gali būti su- 
vokiamas kaip dvasia, kitu — kaip materija. Fenomena- 
listinis pripažįsta vieno prado dvejopas apraiškas: dvasi- 
nes ir materialines. Yra viena substancija, kuri dvejopai 
pasireiškia — Tos pakraipos šalininkai ir kūrėjai buvo 
Parmenidas, Spinoza, Ribeau. 


* Materializmas, Lamettrie (1709—1751) sakė: „Siela esanti identi 
su kūnu. Nėra nė jokio Dievo ir jokios dvasios“. Holbach (XVIII 
šimtm.): nieko kito neegzistuoja, kaip tik materija, ji egzistuoja būtinai 
ir amžinai. Jai iš esmės priklauso Judėjimas. Dėl judėjimo atomai su- 
daro įvairias kombinacijas. Molechoti (1822—1893) pasižymi kraštutiniau- 
siu materializmu. Visi dvasiniai dalykai atmetami. Smegenys — mąsto- 
moji mašina. Hilozoizmą iškėlė Haeckel (1834) (ne Hegelis). Tikrovė, 
anot jo, yra sudėta iš gyvų atomų. Atominė siela yra tai materijos 
ypatybė. Psichinės apraiškos tesančios tik materijos tam tikros funk- 
cijos. 

Dualizmo apžvalga. Dualizmas skelbia, kad tikro- 
vę sudaro du pradai: materialinis ir dvasinis. Skirtumas 
susidaro dėl to, kaip šiedu pradai santykiuoja. Subsiancia- 
linis dualizmas pripažįsta, k: abu pradai yra substancia- 
liai skirtingi. Pavyzdžiui, Platonas sako, kad siela vairuoja 
kūną kaip irklininkas laivą. Hilemorfinis substancializ- 
mas — kad yra dvi substancijos — dvasinė ir medžiaginė, 
kurios, sudarydamos žmogų, sueina į substancialę vienybę 
kaip pirminė medžiaga ir substancialinė forma, — Teologi- 
nis dualizmas pripažįsta pasaulyje gera ir bloga kaip dvi 
tolygias priežastis. Jį reikia skirti nuo ontologinio, 

Pasaulio santykis su Pirmąja Priežastimi. Kai yra 
skelbiama, kad pasaulis laikosi Dievo, kaip priepuolybė 
substancijos, turime panteizmas. Sulig juo išeina, kad Pir- 
moji Priežastis glūdi pasaulyje, pasaulis yra jos pasireiš- 
kimas. Dievas, anot Spinozos, nėra causa transiens ê, bet 
yra jo causa immanens?. Pasaulis yra būtina dieviškosios 
Esybės eksplikacija. Dievas yra natura naturans 9, o pa- 
saulis — natura naturala V, Pastarasis taip pat yra amžinas 
ir būtinas kaip ir Dievas. Kito pasaulio, be esamojo, ne- 
gali būti, nes jis, būdamas Dievo esmės pasirodymas, 
būtinai iš jo išeina kaip logikos išvada iš pagrindo. Pa- 
saulyje nėra laisvos priežasties. Viskas vyksta su būti- 
numu.—- Senovėje panteistais buvo joniečai filosofai, stoi- 
kai, Heraklitas; XVII šimtmetyje — Spinoza. Evoliucinis 
panteizmas skelbia, kad viskas paeina iš Dievo. Pavyz- 
džiui, Fichtė sakė, kad amžinoji, absoliutė esybė yra pa- 
grindas, kuris laiko visus individus, Dievas gyvena žmo- 
guje. Jo pasekėjais yra filosofai idealistai. — Emanacinis 
panteizmas * kilo Rytuose: tai budizmo, vedantizmo pa- 
darinys. Visa kas plaukia iš Dievo, kaip iš kokio šaltinio, 
ir viskas į jį turi sugrįžti. 


* Emanacinis panteizmas. Lao Dze (604 pr. Kr.). Tao — aukščiausia 
esybė; yra tai, iš ko kyla visa kita. Jis yra dangaus ir žemės pradžia. 
Jis — visų daiktų motina. Jis visa gimdo, visų daiktų principas, visų 
savyje junginys. Vedanių knygos.— Visi pasaulio daiktai yra ne kas 
kita, kaip tas pats Brahma, tik įvairių pavidalų. Jis savo esybę verčia 
visa kuo, taip pat jis suima vėl į save atgal. Todėl pasaulio kūrimas 
tėra tik Brahmos žaidimas paties su savim.— Šis vedantų panteizmas 
vadinasi emanaciniu dar todėl, kad esybė Dievas yra visuose daiktuose 
išvidiniu būdu; glūdi daiktuose— Emanantišku panteizmu pasižymėjo 
dar Scotas Eriugena (1843—877). Yra viena dieviškoji substancija. Iš 
jos emanacijos keliu (išsivystymo, išsiliejimo) išrieda daiktų daugybė, 
o šie vėl grįžta į Dievą. 

Teologinis dualizmas. Yra antitezė panteiz- 
mui. Kaip panteizmas pasaulį identifikuoja su Dievu, taip 
jis atskiria pasaulį nuo Dievo. Pasaulis ir Dievas egzis- 
tuoja šalia vienas kito lygiagrečiai. Pasaulis yra amži- 
nas — paeina nuo blogo; Dievas — nuo gero (manichejai, 
persai, gnostikai). 

Ateizmas visiškai neigia Pirmosios Priežasties bu- 
vimą. Jis pasireikšdavo filosofijos dekadencijos laikais. 

Teizmas pripažįsta, kad pasaulis yra sukurtas Pir- 
mosios Priežasties, arba Dievo. Dievo vienokia būsena, 
pasaulio — kitokia, Dievas Apvaizdos būdu veda pasaulį 
į jo tikslą. 


2. Kosmologija 


Yra antprigimtoji ir prigimtoji tikrovė. Antprigimta- 
jai atitinka teodicėjos disciplina, prigimtajai — prigim- 
ties filosofija, kuri dalosi į kosmologiją ir psichologiją. 
Kosmologijos vardą sudarė Wolff; vėliau kilo gamtos fi- 
losofijos vardas. Neaiškus dar tarp jų santykis. Kosmo- 
logija priklauso jau specialiai metafizikai. 

Kosmologija yra toji filosofijos disciplina, kuri tyrinė- 
ja tolimiausius išvidinius materialinio pasaulio pagrindus. 

Kosmologija tyrinėja išvidines priežastis, teodicėja — 
išviršinę. Išviršine pasaulio priežastimi yra Dievas. Ma- 
terialinis objektas — materialinis pasaulis su savo neor- 
ganiniais ir organiniais daiktais ir priežastimis; formali- 
nis —tolimiausios ir pirmutinės priežastys. Metodas — 
analistinis induktyvinis; turi reikšmės ir sintetinis. Vyk- 
domoji priežastis kelia pasaulio priežastingumo problemą; 
materialinė ir formalinė priežastys, vadinamos dar sta- 
tomosiomis, kelia medžiagos klausimą; pagaliau siekia- 
moji — tikslingumo. Tačiau pačios pagrindinės kosmolo- 
gijoje yra dvi problemos: materijos ir gyvybės, kuriose 
yra dar smulkesnės problemos. 

I. Materijos problema, Daiktai pasireiškia per 
savo savybes. Dvi yra pagrindinės medžiagos arba mate- 
rijos savybės: tįsumas ir energija. Tisa yra tai daikto sa- 
vybė, dėl kurios jis yra ištįsęs erdvėje, arba yra ištįsusi 
substancija. Kitaip tariant, tįsa yra pagrindinė objektyvi 
daikto savybė, tiesioginiu būdu kylanti iš substancijos es- 
mės.— Energija yra daikto savybė, kurios dėlei daiktas 
savyje turi veikimo galių. Energija reiškia daikto jėgas, 
dėl jų daiktas nėra inertinė substancija. Energija, arba 

daikto jėgos, yra išvidinės ir prigimtosios jo savybės, 
kurių dėlei organiniai ir neorganiniai daiktai pajėgia vei- 
kti ir daryti fizinių kitimų. 

1. Tisa. Atomistai tisoje mato materijos esmę. Tuo 
būdu tįsa yra laikoma substancija. Bet substancija yra 
kažkas pastovaus, nekintama, ji pasilieka visada ta pati, 
kai tisa yra kintama, susidedanti iš nutrūkstamų dalių, 
pasižymi kiekybė. Tįsa nėra reali materialinio kūno sa- 
vybė, substancija — tos savybės substratas. Taigi tįsa yra 
tik daikto priepuolybė. Ji negali būti veikimo pradu. 

Bet tisa, kaipo reali materialinių daiktų savybė, t. y. 
jų priepuolybė, nėra iliuzija, kaip mano Kantas, išeida- 
mas iš idealistinio nusistatymo, ir negalima jos neigti. 
Paneigę tisą, turėsime paneigti ir astronomijos, geome- 
trijos, fizikos mokslus. Taigi tįsos sąvoka turi objekty- 
vios reikšmės, 

Aristotelis skelbė, kad tisa nesudaro daikto esmės, ji 
yra jo priepuolybė, dėl jos daiktas yra ištįsęs, užimda- 
mas vieną erdvės vietą, neužleidžia jos kitam. 

Su tisa yra surišta problema apie erdvę. Erdvė turi 
daug prasmių: 1) konkretine prasme, tai trijų matavimų 
tarpas; 2) įprastine prasme, tai tarpas tarp dangaus ir 
žemės; 3) filosofijos vaizduotinė erdvė — tuštuma su pri- 
pildytais daiktais.— Trys yra problemos sprendimo pa- 
kraipos: 

a) Idealistai erdvę laiko idealiniu subjektyviniu daly- 
ku. Žmogus turi įgimtą lytį (kategoriją), kuri pojūčių gau- 
namai medžiagai suteikia tįsumo savybę, todėl pajunta- 
me ir erdve. Mūsų prote yra apriorinė erdvei pažinti tor- 
ma. 

b) Realistai erdvę laiko neribota pasaulio tisa. Ji yra 
nepriklausoma, reali substancija. Daiktai erdvėje glūdi 
kaip kokioje tuštumoje, kuri buvo jau prieš daiktų atsi- 
radimą. 

c) Scholastikai sako, kad erdvė yra ištįsusių daiktų 
vietų visuma. Erdvė nėra reali substancija, bet reali mū- 
sų pasaulio savybė. Ji su pasauliu atsirado ir su juo dings. 
Tisos sąvoka tarnauja atrama erdvės sąvokai, kuri todėl 
remiasi galutinėje sąskaitoje daiktų savybe ir turi objek- 
tyvės reikšmės. Tačiau erdvė nėra savybė, kuri galėtų 
būti anksčiau pasaulio arba egzistuoti nuo jo nepriklau- 
somai. Reikia skirti idealinę erdvę nuo realinės. Realinė | 
yra reali mūsų pasaulio savybė ir kaipo tokia nėra gry- 
nas mūsų dvasios padaras, kaip mano idealistai. Idealinė 

erdvė yra mūsų proto sąvoka, sudaryta remiantis šia 
realia pasaulio savybe ir kaipo tokia nėra grynai reali 
esybė, kaip mano realistai. Reali erdvė yra apribota, kaip 
ir pats materialinis pasaulis. Idealinė erdvė neapribota, 
kaip apskritai nėra apribotas mūsų sąvokų visuotinumas. 
Realinė erdvė yra neatskiriama nuo pasaulio daiktų, kaip 
jų savybė; idealinė yra atitraukta nuo konkretinių daly- 
kų. Reali erdvė nėra be daiktų, idealinė — mūsų vaiz- 
duotės padaras. 

2. Energija, Energija vadiname daiktų jėgas. Jėga 
yra išvidinio ir išviršinio judėjimo, kitimo priežastis, Fi- 
zinės jėgos yra išvidinės ir prigimtosios daiktų savybės, 
dėl kurių daiktai gali veikti, Jos yra priežastis įvykstan- 
čių pasaulyje atmainų.— Materialistai tepripažįsta daik- 
tams pasyvų judesį, kuris neturi pastovios judinamosios 
galios, nėra tai kuri nors priežastis. Visų kitimų pagrindu 
yra daiktas ir vietinis judesys. Kaip daiktai, taip ir ju- 
desys yra amžini, nėra tai kurių priežasčių išdava.— Kai 
kurie filosofai, kaip Platonas, Giordano Bruno, Solovjo- 
vas, kitimo priežasčių ieškojo pasaulio dėsningume ir viso 
ko priežastimi laiko pasaulio sielą — Malebranche. 
(XVII-XVIII šimtm.) laikėsi okazionalizmo (occasio — 
proga), būtent, kad Dievas yra visų kitimų priežastis. Nė 
joks pradas, nei kūnas, nei dvasia, negalį savarankiškai 
veikti. Vienas Dievas tėra pasaulio kūnų judėjimo ir jų 
savitarpinio veikimosi priežastis. Dievas savo veikimu 
prisitaiko prie proginių priežasčių, sukeldamas tam tikro 
veikimo proga viename kūne atitinkantį tą veikimą vei- 
ksmą kitame kūne.-- Aristotelis pirmas paskelbė, jog jė- 
gos yra išvidinės substancijos savybės. Jos nesudaro esy- 
bių substancijos, daiktų esmės (iuo priešingas dinamiz- 
mui), bet tik plaukia iš jų prigimties. Substancija mums 
pasireiškia tomis savybėmis. Substancija yra vientisas 
pradas, turįs savistovią buitį. Kūnai tatai nėra visai pa- 
syvios masės, stingančios fizinių jėgų. Jie turi jėgų, ku- 
rios leidžia jiems veikti viduje ir į nuošalį. 

3. Kūnų sudėtis, Kūnų sudėčiai aiškinti yra buvę 
įvairių teorijų. Nys jas suveda į šias šešias grupes: tra- 
dicinis mechanizmas, neomechanizmas, dinaminis mecha- 
nizmas, dinamizmas, energetizmas ir hilemorfizmas. 

a) Tradicinis mechanizmas. Visą pasaulio santvarką ir 
kūnų sudėtį jis aiškina pasiremdamas dviem elementais: 
amžina medžiaga ir vietiniu arba lokaliniu judesiu. Daik- 
tai yra tai atomų sūkuriai, Atomai yra tai fiziškai nepa- 

dalinamos dalelės. Jie visi yra tos pat rūšies ir nesiskiria 
savo kokybe, bet kiekybe: pavidalu, svoriu, didumu. Jie 
amžinai juda, juda iš savęs be kokios nors priežasties, kuri 
būtų juos išjudinusi. Judėdami atomai atsimuša, susiku- 
lia, sukliūva ir pasidaro sūkuriai. Tuo būdu atsiranda 
pasaulis ir visi kūnai. Viskas vyksta su būtinumu. Kūnų 
skirtumai nėra rūšiniai, esminiai, bet pripuolami; tai tik 
didesnės ar mažesnės tų pačių atomų krūvos. Ir šiaip vis- 
ką aiškina mechanistiniai.— Šis mechanizmas dėl atomų 
teorijos vadinasi dar mechaniniu atomizmu. 

Jau VII—VI šimtm. graikų filosofai aiškino pasaulį 
vienu pradu. Tik Demokritas (V šimtm. pr. Kr.) yra lai- 
komas šio mechanizmo tėvu. Vėliau jį skelbė Descartes, 
skirdamas res extensa ir res cogitans. Anot jo, daiktus 
sudaro tįsa ir judesys. John Dalton pradėjo cheminį me- 
chanizmą, kuris reiškiasi spec. mokslų srityje. Šis mecha- 
nizmas nebepriklauso filosofinio tyrinėjimo kompetenci- 
jai. Kosmologija tyrinėja tik filosofinio pobūdžio, arba 
metafizinį, mechanizmą. 

b) Neomechanizmas —tai veik tas pats tradicinis, ar- 
ba atomistinis, mechanizmas, tik vietoje medžiagos šis pri- 
pažista fenomenus, arba apraiškas, atsisakydamas spręsti 
klausimą apie medžiagos esmę. Šį klausimą jis paveda 
metafizikai, kurią pašiepia. Fenomenas mums prieinamas 
ne toks, koks jis yra iš tikrųjų, bet toks, koks jis prieina- 
mas mūsų pojūčių pažinimui. Neomechanizmas taip pat 
pripažįsta ir vietinį judesį. 

Ir tradicinis, ir neomechanizmas viską veik sudeda 
prie judesio, nes medžiaga neturi kokybinių skirtumų. 
Reiškia, judesys yra pasaulio daiktų įvairumo priežastimi. 
Bet tas kaip tik klausimo neišriša, nes judesys nieko ne- 
gamina, pavyzdžiui, juo neišaiškinsi nei garso, nei elek- 
tros, nei kūno kokybinių skirtumų, jis tik palydi jėgas. 
Šitai suprato dinaminis mechanizmas ir tuo atžvilgiu jis 
pažengia pirmyn. 

c) Dinaminis mechanizmas. Dinaminis mechanizmas 
tuo skiriasi nuo pirmųjų, kad pripažindamas medžiagą, su- 
prantama, taip, kaip ją supranta tradicinis mechanizmas, 
vietoje vietinio judesio įveda gamtos jėgas: prietraukos, 
impulso, inercijos. Prietraukos ir atstumo jėgos gamina 
judesius; impulso jėga gamina judesį daiktui susikūlus ir 
panašiai. Medžiaga amžina, vienoda, 

d) Dinamizmas. Pasaulio santvarkos pradais jie teigia 
esant aktyvų elementą. Pagal Leibnizą, yra tai nedalios, 

paprastos, erdvios substancijos, „metafiziniai taškai", va 
dinamos monadomis. Kūnai tėra tik junginiai daugelio 
šitokių dvasinių monadų. Monados iš esmės yra aktyvūs 
elementai; pati jų prigimtis turi savyje įvairių aktyvizmo 
principų. Kiekviena monada gyvena savo savistoviu, ne- 
priklausomu gyvenimų, nes jos yra individualios, viena 
nuo kitos skirtingos, negali viena kitos veikti. Jų sutari- 
mas įvyksta pagal iš anksto nustatyta dėsnį (harmonia 
praestabilita). Monadų veikimą tvarko analoginės žmo- 
gaus protui ir valiai jėgos: percepcijos ir apeticijos. Tai- 
gi kiekviena monada turi pažinimo ir norėjimo galią. Pir- 
mosiomis monada gali pasaulį įsivaizduoti, antrosiomis — 
atvaizduoti. Tuo būdu kiekviena monada yra gyvas pa- 
saulio atšvaistas, ir kas pajėgtų tobulai pažinti vieną mo- 
nadą, kaip kokiame veidrodyje matytų visą pasaulį. Ta- 
čiau yra tarp monadų ir kai kurių skirtumų: neorganinių 
kūnų monados, periferinės, yra neaiškios, pasvaigusios, 
gi organinių — aiškesnės ir grupuojasi apie vieną mona- 
dą — sielą. Dievas yra viso pasaulio centralinė monada. 
Kantas taip pat pripažino tam tikrą aktyvią medžiagą 
kaip jėgų aplikacijos (pritaikymo) taškus. Atomai turi re- 
pulsyvines ir atraktyvines jėgas. Medžiaga neturi kūniš- 
kumo, o yra repulsyvinių jėgų padaras. Dinamistais buvo 
ir Boškovič, Carbonelle, Hirn. 

e) Energetizmas, Pagrindiniu pasaulio santvarkos ele- 
mentu laiko energiją. Medžiagos visai nėra, ji tiktai ener- 
gijos efektas. Pasaulio kūnai susidaro tuo būdu, kad ener- 
gija gali įvairiai keistis kokybės ir įtampos atžvilgiu. Vie- 
nės įtampos ir kokybės energija sudaro esmę vienų daik- 
tų, kitos — kitų. Ta pati energija gali pereiti iš vienos 
rūšies į kitą; pavyzdžiui, elektra pereina į šviesą. Tokiu 
būdu energetikai laikosi energetinio monizmo teigdami 
esant visuotiniausia substancija ne kurią nors materiją, 
bet energiją. 

Pagrindinė klaida dinamistų ir energetistų yra ta, kad 
jie laikosi dinaminio pasaulio supratimo. Pasaulyje, kaip 
lengva patirti, yra jėgų — aktyvaus prado, ir yra tįsos — 
pasyvaus prado. Kaip tad aktyvus pradas gali kurti pa- 
syvų? Energetizmas, be to, pakankamai neįrodo, kaip vie- 
na energijos rūšis pasikeičia kita. 

f) Hilemortizmas. Jis patiekia sintetinį problemos iš- 
sprendimą.— Kūnas arba materialinis daiktas yra sudė- 
tinga substancija, sudaryta iš dviejų substancialinių pra- 
dų: vieno materialinio, arba pasyvaus, antro — formali- 

nio, arba aktyvaus. Materialinis kūno pradas yra pirminė 
medžiaga (materia prima, hylė), o formalinis jos pradas — 
substancialinė lytis (forma substancialis, morfė). Nei pir- 
minė medžiaga be substancialinės lyties, nei substancia- 
linė lytis be medžiagos negali būti viena be kitos mūsų 
gimtajame pasaulyje. Substancialinė lytis suteikia mate- 
rialiniam daiktui jo prigimtį ir kokybę; ogi pirminė me- 
džiaga yra tas substratas, arba pamatas, kuri visa tai pri- 
siima, kaip kad apsprendžiamasis dalykas prisiima ap- 
sprendžiamojo dalyko žymes. Todėl kintant substanciali- 
nei lyčiai, kinta ir viso materialinio daikto kokybės. Sub- 
stancialinė lytis yra tatai vienybės, veiklumo, tikslingumo 
veiksnys. Ji atitinka formalinę priežastį, kaip pirminė 
medžiaga atitinka materialinę priežastį. 

Materialė substancija yra pagrindas, o priepuolybės: 
a) arba būtinos, b) arba nebūtinos. Pirmosios surištos su 
prigimtimi, antrosios — ne. Materialinės galios yra: a) iš- 
vidinės — surištos su substancijos esme (cheminiai gimi- 
ningumai, elektra) ir b) išorinės — paeina iš nuošalinės 
priežasties (impulsas) — Hilemorfizmui pagrindą padėjo 
Aristotelis, toliau jį vystė scholastikai, Tomas Akvinietis; 
dabar jo laikosi neoscholastikai. 

Laiko problema. Laiko problema stovi vidury tarp me- 
džiagos ir gyvybės problemų, yra sprendžiama analoginiai 
kaip erdvės problema. Sprendime dalyvauja trys pakrai- 
pos: idealistai, realistai ir scholastikai. a) Idealistai ne- 
pripažista laikui objektyvaus realumo. Laikas yra tik iš- 
vidinio mūsų pergyvenimo dalykas, prigimta mums sa- 
vybė (Kantas). Laiką gauname a priori per tam tikrą pro- 
to kategoriją (Kantas) — Priklauso dar Leibniz, Fichte, 
Schelling. b) Realistai, priešingai, teigia, kad laikas yra re- 
alus. Jis buvo prieš pasaulį ir bus jam pasibaigus; taigi 
laikas, kaip reali esybė, nepriklauso nuo pasaulio (Ga- 
ssendi, Natorp, Bergson). 3) Sintetinis išsprendimas. Rea- 
listai nesiskaito sų tuo, kad laikas yra sukcesyvinė pa- 
saulio savybė. Laikas yra negalimas be judesio, kaip er- 
dvė buvo negalima be tįsos. Idealistai gi nesiskaito su 
tokiais realiais mokslais kaip astronomija ir panašiai. Iš 
tikro gi laikas yra judesio matas pagal sukcesyvinę daly- 
kų eigą (praeitis, dabartis, ateitis). Kaip tįsa tarnauja rea- 
lia atrama erdvei, taip laikas savo realia atrama turi ne- 
nutrūkstamą judesį. Reikia skirti realinis ir idealinis lai- 
kas: realinis laikas yra sukcesyvinė būsenos trukmė kaip 
reali daikto savybė; idealinis laikas yra laiko sąvoka, su- 

daryta mūsų proto, remiantis realia pasaulio savybe — 
realiu laiku. Būdamas reali pasaulio savybė, laikas nėra 
realus ta prasme, kokia yra realios materialinės substan- 
cijos. Bet iš kitos pusės, idealus laikas nėra visai objekty- 
vinė sąvoka, kadangi šita sąvoka remiasi realia pasaulio 
savybe, ne realia substancija. 

II. Gyvybės problema.— Gyvybės yra trys są- 
vokos: įprastinė, mokslinė ir filosofinė. Pirmu atveju žmo- 
gus vadina gyvu paprastai tą, kas juda, kruta; antruoju — 
mintantieji, veikiantieji ir besiveisiantieji organizmai; fi- 
losofiniu atžvilgiu gyvoji esybė yra iš savo prigimties pa- 
jėgianti save judinti substancija. Gyvybė yra tai savai- 
mingas, išvidinis (imanentinis), nenutrūkstamas judesys. 
Gyvybės veiksmai tuo ir skiriasi nuo negyvosios medžia- 
gos veiksmų, kai jie yra išvidiniai, arba imanentiniai, tuo 
tarpu kad pastarieji yra išviršiniai, arba pareinantieji. 

Sprendžiant gyvybės problemą, pasireiškia trys pakrai- 
pos: materializmas, vitalizmas ir moderuotas vitalizmas. 

a) Materializmas, arba organicizmas. Organizmus suda- 
ro atomų krūvos veikiant išvizšinėms priežastims. Orga- 
ninė substancija tesiskiria nuo neorganinės vien didesniu 
savo sudėtingumu. Visos gyvybės apraiškos yra ne kas 
kita, kaip fizikos-chemijos apraiškos. Nėra sielos, kuri bū- 
tų skirtinga nuo kūnų, nėra proto, kuris nebūtų kas kita, 
kaip smegenys. „L'homme machine“,— senovėje tatai skel- 
bė Demokritas, vėliau — Descartes, Hobbes, Holbach. 

b) Vitalizmas arba spiritualizmas. Jis pripažįsta nema- 
terialų, vientisą gyvybės pradą, kuris tačiau per save 
egzistuoja. Gyvybė yra viršmechaninė jėga, kuri valdo 
organizmus, tačiau nesudaro sų jais substancialinės vie- 
nybės.— Šiam kraštutiniam vitalizmui daug pasidarbavo 
Prancūzijos Montpellier universitetas, žinomas kaip vita- 
lizmo mokykla.— Yra ir kitokio vitalizmo, kuris skelbia, 
kad yra mechaninės jėgos, spiriančios organizmą veikti 
(Paracelsus, Schopenhauer). 

c) Moderuotas vitalizmas. Jau Aristotelis skyrė trijų 
rūšių sielas kaip gyvybės pradus: vegetatyvinę, sensity- 
vinę ir protingą sielą. Iš tikro yra tai ne kas kita, kaip 
substancialinės lytys, kurios pas gyvąsias būtybes vadi- 
namos sielos vardu. Žmogaus siela yra protinga, nors 
suima ir vegetatyvinę, ir sensityvinę sielą; gyvulio sie- 
la — sensityvinė, Žmogaus siela yra dvasinė, o augmenų 
ir gyvulių — materialinės. Tačiau ir gyvulių, ir augmenų, 
ir žmogaus sielos su kūnais sudaro substancialinę vieny- 

bę. Gyvosios būtybės pagal savo prigimtį veikia, siekia 
savo tikslo, pasižymi specifinėmis savybėmis. 

Gyvybės kilmės problema.— Ji stato klausimą, kaip 
pasaulyje atsirado gyvybė. Yra tokios teorijos, patiekian- 
čios atsakymą: 

a) Savaimingo gimimo teorija, kuri skelbia, kad gyvy- 
bė kilo savaimingai iš negyvų būtybių. Sofistai, Sokratas, 
Aristotelis, Darwin, Schopenhauer.— Šį manymą, kad iš 
neorganinės medžiagos tam tikrose sąlygose atsiranda gy- 
vybė, sugriovė Pasteuro bandymai; įrodyta, kad tai ne- 
galima. Be to, gyvosios būtybės yra aukštesnės už negy- 
vąsias savo prigimtimi, yra substancialinio skirtumo tarp 
organinio ir neorganinio pasaulio, 

b) Amžinosios gyvybės teorija. Pripažindama esant am- 
žiną medžiagą, atsisako spręsti gyvybės kilmės klausimą 
ir skelbia, kad gyvybė amžina. Prie šios teorijos prisi- 
šlieja kosmogoninė teorija, kuri sako, kad paties pasaulio 
pradžioje buvo kelios medžiagos, kurios degdamos pa- 
gimidė gyvybę. — Skelbiant gyvybės amžinumą tiktai to- 
liau rustumiamas klausimas jo nesprendžiant. 

c) Gyvybė atkeliavo iš kitos planetos.— Taip pat klau- 
simas nesprendžiamas, o nukeliamas į kitą planeią, kas 
nesudaro skirtumo, o tik apsunkina. 

d) Teistinė pasaulėžiūra. Gyvybė yra išdava Dievo ku- 
riamojo įsikišimo į pasaulį. Bet kai pasaulis eina jau tiks- 
lingais keliais, tada jau nereikia (nėra reikalo) kiekvienos 
būtybės atsiradimą aiškinti Dievo įsikišimo keliu. Toliau 
viskas vyksta visimosi dėsniu. Šis faktas tačiau nepritai- 
kytinas ta prasme, kad augalai atsirado iš neorganinės 
medžiagos, gyvuliai —iš augalų, žmogus —iš gyvulių. 
Tarp augalų, gyvulių ir žmonių yra substancialinio skir- 
tumo, todėl vieno visimo čia nepakanka. Dievo tatai yra 
sukurtos ir atskiros pagrindinės substancialinės gyvųjų 
būtybių rūšys.— Čia prieiname jau evoliucionizmo teori- 
jas, kurios su tuo nesutinka. 

e) Evoliucionizmas pripažįsta, kad iš žemesnės gyvųjų 
būtybių rūšies per ilgą laiką išsivystė aukštesnės. Čia su- 
sidaro atskiros pakraipos kaip lamarkizmas arba trans- 
formizmas, darvinizmas, skelbią esybinį rūšių kitimą. Ko- 
voje už būvį iškyla vienos rūšys, dingsta kitos; nyksta 
nereikalingos organizmų dalys.— Fiksizmas neigia rūšių 
kintamumą. Kreacionizmas skelbia, kad Dievas kuria kiek- 
vienu atveju. 

Protas ir patyrimas pasipriešina savaimingo gyvybės 
gimimo hipotezei; panašiai neranda patirtinio patvirtini- 
mo ir evoliucinė gyvybės atsiradimo teorija. Protas čia 
priešinasi ta prasme, kad nepripažįsta galimybės evoliu- 
cijos keliu peržengti kokybinio skirtumo arba pasikelti iš 
žemesnio buvimo laipsnio į aukštesnį, nes čia yra koky- 
binio skirtumo. O kadangi tarp organinio ir neorganinio 
pasaulio esama kokybinio skirtumo, tad gyvybė negalėjo 
atsirasti evoliucijos keliu. Tas pats pripažintina ir apie 
skirtumus tarp augalų bei gyvulių ir gyvulių bei žmonių. 
Ir šitie skirtumai, kaip kokybiniai, t. y. esminiai, negalėjo 
būti peržengti evoliucijos keliu. Vienintelį pakankamą 
gyvybės atsiradimo išaiškinimą patiekia teistinė pasaulė- 
žiūra, kuri derina dieviškąją kūrybą su tam tikra pasaulio 
evoliucija. Būtent yra Dievo įsmeigtų gairių, iš pasaulio 
pusės gali būti tam tikros reliatyvios evoliucijos, nes pa- 
saulyje yra kūrybos. Kūryba ir evoliucija dalyvauja pa- 
saulio išsivystyme. 

Zmogaus kilmė. Žmogus skiriasi nuo gyvulio, tad iš 
jo nekilęs. Teistinė pasaulėžiūra skelbia jį esant tobuliau- 
siu pasaulio kūriniu, išėjusių iš Dievo rankų. Žmogaus 
esmę sudaro laisva ir protinga dvasinė siela. Kreacioniz- 
mas skelbia, kad Dievas sielą tveria kiekvienu atvejų; 
generacionizmas — kad sykį sutverta siela toliau plinta 
visimo keliu; tikrą gi išsprendimą teikia ta teorija, kuri 
skelbia, kad žmogaus siela atsiranda sulig pirmykščių Die- 
vo nusistatymu, įvykstant tam tikroms gamtinėms sąly- 
goms; taigi sielos atsiradime dalyvauja ir žmogus, ir Die- 
vas: žmogus sudaro materialines aplinkybės realizuotis 
dvasinei sielai. 


3. Teodicėja 


Teodicėja priklauso specialiosios metafizikos dįscip- 
linų grupei ir eina greta su kosmologija bei psichologija. 
Ji vadinama dar prigimtąja teologija, nes savo objektą — 
pirmutinę priežastį arba Dievą —tiria prigimtojo proto 
šviesoje, kai doktrinalinė teologija tai daro pasiremdama 
ir Apreiškimu, 

Teodicėja yra toji filosofijos disciplina, kuri prigimtojo 
proto šviesoje tyrinėja Dievą, kaip visų daiktų pirmutinę 
priežastį ir galutiną jų tikslą. 

Materialinis objektas vienodas su gamtamoksliuų, for- 
malinis — kada gamtamokslio sritį tiria tiek, kiek joje 


136 


glūdi Pirmoji Priežastis. Metodas — analitinis sintetinis; 
teodicėja pirm analitiniu keliu prieina prie Dievo sąvokos, 
paskui sintetiniu keliu iš to daro išvedžiojimų. Problemos 
pagrindinės trys: a) Dievo buvimo įrodymas, b) Dievo 
esmė ir savybės ir c) Dievo santykis su pasauliu. 

a) Dievo buvimas, Aeistai pasižymi neigiamuoju 
nusistatymu ir, neigdami Dievą, neigia ir Jo įrodymus. 
Teistai pasižymi teigiamuoju nusistatymu ir, teigdami Die- 
vą, laiko Jo įrodymus arba nereikalingais, nes Dievas 
pažįstamas tiesioginiai (ontologizmas), arba negalimais 
(pozityvizmas, kantizmas), arba reikalingais ir galimais 
(scholastika), arba žinomu Dievą iš tradicijos (fideizmas, 
tradicionalizmas). 

Ontologizmas skelbia, kad Dievo esybė mūsų proto 
yra įžvelgiama tiesioginiu būdu. Dievo pažinimas yra pir- 
mykštis pažinimas. Pažindami Dievą, pažįstame ir kitus 
daiktus, nes Dievas, kaip universali, begalinė, pirmutinė 
esybė, turi savyje sukurtųjų daiktų idėjas. Taigi Dievo 
pažinimas yra akivaizdus, aiškus, pirmykštis.— Skelbėjai: 
Descartes, Malebranche. 

Prieš ontologizmą kalba psichologija ir gnoseologija. 
Jei Dievą tiesiog įžvelgtume, turėtume tam tikrų emoci- 
jų. Gnoseologija gi skelbia, kad mūsų pažinimas dešiiruo- 
ja realizuotas idėjas (derealizuoja daiktus). Mūsų pažini- 
mas vyksta nuo išdavų prie priežasties. Sulig ontologizmo 
išeitų, kad pirma mes pažįstame Dievo idėjas, o paskui 
pagal jas sukurtus daiktus. Patyrimas rodo, kad taip nėra, 

Pozityvistai, kantistai, agnostikai, modernistai neigia 
Dievo įrodymus, nes nepripažįsta, kad mūsų pažinimas 
galėtų siekti už patirtinio pažinimo ribų. Kas yra nepri- 
einama mūsų patyrimui, to negalima ir įrodinėti, ir tai 
yra neįrodoma. Neįrodomas tatai ir Dievas. — Kantas Die- 
vą įrodinėja tiktai „Praktinio proto kritikoje“. Laisvė, sie- 
los nemirtingumas ir Dievas yra tai praktinio proto pos- 
tulatai dorovės reikalui. Dorovė reikalauja, kad žmogus 
būtų laisvas, turėtų nemirtingą sielą ir būtų Dievas — 
Comte'as ir Spenceris skelbė trijų dėsnių teoriją, t. y. 
pažinime bręsdamas žmogus turi eiti per 3 laipsnius: teo- 
loginį, metafizinį ir pozityvinį. Ir vieni, ir kiti remiasi 
klaidingu mūsų pažinimo vertinimu. Juk kantistai gnose- 
ologijoje žinomi kaip transcendentalistai bei kriticistai, o 
pozityvistai ir agnostikai — kaip skeptikai. — Modernizmas 
yra tai sutelktinė pasaulėžiūra iš fideizmo, imanentizmo, 
simbolizmo, agnosticizmo ir evoliucionizmo. 

Fideizmas. Kadangi žmogus savo protu negali religijos 
pasiekti ir kadangi religija vis dėlto yra reikalinga paaiš- 
kinimo, tai jos reikia ieškoti pačiame žmoguje (imanen- 
tizmas). Jausmas sukelia dievybės troškimą ir iškelia tai 
iš pasąmonės, be jokio spręsmo iš proto pusės. Šitas jaus- 
mas yra toks, kad jis dieviškąją realybę suima į save 
kaip dalyką ir giliausią priežastį ir jungia žmogų su Die- 
vu. Šitas jausmas yra vadinamas tikėjimu, ir taip supras- 
tas tikėjimas yra Dievo įrodymas. 

Tradicionalizmas. Grafas de Bonaldas (1754—1840), Ro- 
bertas Lamennais (1782—1854), E. Bautain (1796—1867) ir 
kiti paskelbė, kad protiniais argumentais Dievas neįrodo- 
mas. Dievas, pirmajam žmogui suteikdamas kalbos galią, 
suteikė ir visuotinąsias moraliries, socialines ir religines 
tiesas, kurių turėtoja ir nešiotoja yra visuomenė; atskiras 
žmogus gauna jas mokymo keliu. Tokiu būdu tiesos apie 
Dievą eina tradicijos keliu. Aukščiausias pažinimas ir re- 
miasi tikėjimu į Dievo autoritetą. 

Kaip fideistai-modernistai, taip ir tradicionalistai su- 
mažina proto vertę. Jei Dievo buvimas būtų protu neįro- 
domas, tai Jis būtų nesąmoningo, neryškaus tikėjimo ob- 
jektas. Tradicionalizmas atima tikėjimui protingumą; nes 
jeigu autoritetas protu neįrodomas, tai ir tikėjimas, kuris 
remiasi tokiu autoritetu, yra tuščias. Juk mes žinome, kad 
tikėjimas yra proto apsisprendimas neakivaizdžiame da- 
lyke valios pastangomis ir autoritetu. Autoritetą susilp- 
ninus, atėmus jam protinį pagrindą, silpnėja ir tikėjimas. 

Aristotelis; scholastika ir neoscholastika. Šie neigia ir 
tiesioginį Dievo matymą, ir negalėjimą Jo įrodyti. Die- 
vas, kaip visų pasaulio daiktų pirmoji priežastis, kaipo 
glūdįs jame, kaip kad glūdi priežastis savo išdavoje, yra 
įrodomas. Ogi pirmutinis prirodinėjimo būdas, pajėgiąs 
prirodyti Dievo buvimą žmogaus proto galia, yra prirodi- 
nėjimas a posteriori, tai yra einąs nuo pasaulio daiktų, 
kaip išdavos, prie pirmosios jų priežasties — Dievo, To- 
mas Akvinietis yra suformulavęs 5 prirodinėjimus, va- 
dinamus „penkiais keliais į Dievą“. Kai kuriuos tų kelių 
randame jau ir pas Aristotelį. 

1. Judesio kelias. Pasauly esama metafizinio judesio, 
t. y. metafizinio tapsmo arba perėjimo iš potencijos į ak- 
tą. Kadangi, kaip žinome, kiekviena esybė, kad pereitų iš 
potencijos į aktą, reikalinga išviršinio kitos esybės jude- 
sio, tad gaunasi visa grandinė judančių esybių. Bet šitoks 
judesys negali būti be pabaigos; galutinoje sąskaitoje 

reikalinga yra nejudamo iš savęs esančio judintojo, kuris 
būtų pirmutinė visokio judesio priežastis. 

2. Priežastingumo argumentas. Kiekviena priežastis yra 
kitos kurios priežasties išdava, jos pastūmėta veikti. To- 
kiu būdu susidaro grandinė aukštyn kylančių priežasčių, 
kuri negali būti begalinė ir yra reikalinga pirmutinės, ne- 
sančios kokios nors kitos priežasties išdava. 

3. Konlingencijos argumentas. Pasaulyje yra esybių, 
neturinčių buities savyje, bet savo buvimo raciją yra ga- 
vę iš kitų esybių. Kadangi neturinčių iš savęs buities tam- 
pančių esybių būsena reikalinga yra nenykstamos bei ne- 
kintamos esybės, turinčios buitį iš savęs, tad tokia esybė 
privalo būti, ir ja yra Dievas. 

4. Tobulumo laipsnio argumentas. Prigimtųjų esybių to- 
bulumo laipsnio tyrinėjimas parodo Dievo buvimą, ka- 
dangi mažiau ar daugiau tobulų ir besitobulinančių esy- 
bių gradacija reikalinga visiškai tobulos esybės, turinčios 
tobulumą iš savo esmės. Tokia Esybė yra Dievas. Visiško 
tobulumo žymė ir sudaro pagrindą Dieviškosios Esybės 
sąvokai. 

5. Tikslingumo argumentas. Tiksltingos pasaulio tvar- 
kos tyrinėjimas prirodo Dievo buvimą. Kadangi šita tvar- 
ka reikalauja galutinoje sąskaitoje visa žinančio ir visa 
galinčio tvarkdario, kuris būtų iš savo esmės harmoningas 
tvarkos padaras. 

Be šių penkių argumentų, pasemtų iš mokslingo mūsų 
pasaulio tyrinėjimo, yra dar Dievą įrodančių argumentų, 
pavyzdžiui, visuotinasis tautų sutarimas apie Dievo buvi- 
mą (visuotinoji religija), išvidinis žmogaus sąžinės liudi- 
jimas ir panašiai. Tačiau tik pirmieji argumentai turi 
griežtai sprendžiamosios reikšmės, antrieji turi tik tikėti- 
nos reikšmės, 

b) Dievo esmė ir savybės. Dievas yra nema- 
teriali esybė teigiamąja prasme, nes ji tokia yra iš savo 
esmės. Nematerialios esybės neigiamąja prasme yra tos, 
kurios yra atitrauktos nuo medžiagos mūsų proto pagal- 
ba. Apie nematerialias esybes teigiamaja prasme tegali- 
me turėti tik analoginių pažinčių, nes joms negalime tai- 
kyti mūsų materialaus pasaulio tiesiogine prasme. Die- 
vas tatai yra esybė analogine prasme. Vienokia būsena 
yra pasaulio esybių ir kitokia būsena yra Dievo Esybės.— 
Tikras Dievo esmės supratimas remiasi jo visiškai vien- 
tisomis tobulybėmis, įgaunamomis su pagalba gvildenimo 
Jo trejopu būdu: 1) atribucijos, arba teikimo Dievui visų 


139 


tobulybių, kokių esama pasaulyje; 2) iliuminacijos, arba 
šalinimo visų neigiamybių, sakant, pavyzdžiui, kad Die- 
vas yra nematerialus, nesudėtingas ir panašiai; 3) trans- 
cendencijos, arba kėlimu į aukščiausį laipsnį visų suteik- 
tų Dievui tobulybių. 

Metafizinę Dievo esmę sudaro tai, kad Dievas turi bui- 
tį iš savęs *. Dievo esmė ir buitis realiai nesiskiria. Jei 
Dievas buitį būtų gavęs vėliau, reikėję būtų buvę prie- 
žasties, kuri tai suteiktų. Tada Dievas nebūtų pati pirmoji 
priežastis. Toliau Dievas yra visiškai vientisas; jis nesu- 
sideda iš jokių dalių, jame nesama realaus skirtumo tarp 
akto ir potencijos, tarp substancijos ir jos galių, tarp es- 
mės ir buities; todėl Dievas vadinamas actus purus — 
grynas aktas, veikiąs tiesioginiu būdu per savo substan- 
ciją. Dievo tobulumas yra nenykstamas ir begalinis. Jis 
jungia savyje visų aukščiausiame lygyje laipsnyje visas 
tobulybės, kurių yra ar gali būti pasaulio esybėse. Šita 
prasme Dievas yra nekintama, amžina, neišmatuojama, gy- 
vastinga, asmeninga, intelektinga, valinga Esybė. 

Kaip visiškai vientisas, nenykstamai tobulas ir jokia 
prasme neribotas, Dievas yra vienintelis. Todėl šalia gėrio 
pirmapradės, kuria yra Dievas, negali būti blogio pirma- 
pradės, kuri, kaip Dievas, turėtų iš savęs nepriklausomą 
buitį, ką išpažįsta teologinis dualizmas (gnosticizmas). 

Kaip intelektinga tobula Esybė, Dievas pažįsta pats 
save vienatiniu adekvatiniu suvokimu aktu. Pažindamas 
pats save, Dievas pažįsta visa tai, kas gali būti. Dievo 
idėjos yra nesuskaitomos, bet jos identifikuojasi su vie- 
natine Dievo esme, kuri yra visų daiktų aukščiausiu pir- 
mapradžiu. Dievas išsyk pažįsla ištisai visą visumą jos 
praeityje, dabartyje ir ateityje. Būsimų priežasčių išda- 
vas Dievas pažįsta savo valios nuosprendžiuose, nes kaip 
sakoma: „Dievo žinioje yra daiktų priežastys". 

Formalinis Dievo valios objektas yra Jo esmės geru- 
mas, materialinis — kas yra skolinto iš Dievo gerumo. 
Dievas myli būtinai savo esmės gerumą ir gerumą sukur- 
tosioms esybėms. Laisva Dievo valia yra nekintama savo 

nusprendimuose. 

Dievas yra visagalis; Jis pajėgia nuveikti visa, kas 
galima nuveikti iš esmės. Dievo visagalybė visų pirma 

* Pagrindinę Dievo savybę sudaro Jo išsavumas (turi iš savęs bū- 
tį). Kai kas mano, kad tokia savybė yra Dievo gerumas, kilti — kad to- 
bulybių visetas. 

yra tai Jo kuriamoji galia. Visa tai, kas yra šalia Dievo, 
yra Dievo sukurta, nes vienas tik Dievas pajėgia substan- 
cialiniai kurti. 

c) Dievo santykis su pasauliu, Šioje pro- 
blemoje yra keliami trys klausimai: 1) kaip Dievas ski- 
riasi nuo pasaulio, 2) kaip pasaulis gali kilti iš Dievo 
galybės ir 3) kaip Dievas palaiko pasaulį. 

1. Panteizmas neskiria Dievo nuo pasaulio; pasaulis ir 
Dievas yra vienas ir tas pats. Jis nepripažįsta transcen- 
dentinės, šalia pasaulio esančios esybės. Dualizmas, at- 
virkščiai, skelbia, kad pasaulis ir Dievas egzistuoja greta 
vienas kito; vienas ir kitas yra amžini, vienokios būsenos. 
Teizmas taiko abu kraštutinumus. Jis išpažįsta vienintelę 
iš savęs turinčią buitį Esybę, kuri glūdi pasaulyje, kaip 
kad priežastis glūdi išdavoje, ir yra virš pasaulio, kaip 
kad kūrėjas yra virš savo kūrinio. Dievas ir pasaulis yra 
esybės, bet įmanomos tik plačiausia analogine prasme; 
vienokia yra pasaulio būsena ir visai kitokia yra Dievo 
būsena. Dievas nėra kažkokia imanentinė ar kitokia pri- 
gimtosios būsenos esybė, bet transcendentalinė, nemate- 
riali teigiamąja prasme, turinti iš savęs buitį. 

2. Pasaulio kilimas. Panteistai ir dualistai skelbia, kad 
pasaulis yra amžinas: pirmieji — kad jis yra ir Dievas, 
antrieji — kad yra šalia Dievo. Emanacinis panteizmas sa- 
ko, kad pasaulis išsivystė iš dieviškosios substancijos; 
pasaulio daiktai yra tai ta pati dieviškoji substancija, 
kuri vėliau vėl sutekės į dievybę. Iš tikrųjų gi pasaulis 
yra Dievo sukurtas iš nieko. Tai Jo kuriamosios galios, 
arba visagalybės, padaras. Jis todėl yra Pirmoji Priežastis 
ir galutinas visų daiktų tikslas. 

3. Dievo Apvaizda. Kad pasaulis galėtų turėti trun- 
kančios būsenos, t. y. kad prigimtosios esybės galėtų vei- 
kti, yra būtinai reikalinga nenutrūkstama Dieviškosios 
galybės įtaka. Todėl pasaulis yra palenktas Dievo Ap- 
vaizdai, kuri savo valdomąja veikme yra visuotina. Die- 
vo Apvaizda pasireiškia tuo, kad pasaulis siekia savo 
tikslo, ir žmonės yra numatyto Dievo plano realizuotojai, 
nors to kartais ir nenusimano. Racionalizmas sako, kad 
taip nėra, kad Dievas palikęs pasaulį visiškai jo nuosavai 
iniciatyvai. Okazionalistai skelbia, kad viskas yra Dievo 
rankose, ir žmonės tik teikia progų Dievo planams reali- 
zuotis. Teizmas pripažįsta Dievo veikmę pasauliui ir tik 
Jam vienam palieka substancialinių formų kūrimą (kūri- 

mą esybių esmės); žmogus gali sudaryti antraeilių subs- 
tancialinių iormų. 

Su providencialine Dievo veikme nėra nesutaikomas ir 
blogio buvimas pasaulyje. Blogis kyla iš laisvosios kūri- 
nių valios. Dievas kad ir gali blogį pašalinti, bet Jis to 
nedaro nenorėdamas varžyti žmonių laisvės, kuri turi lai- 
mėti žmogui užmokestį. Tačiau blogis nekliudo Dievui 
vykinti savo planų realizavimą. Blogis parodo tik prigim- 
tųjų esybių netobulumą, 


4. Psichologija 


Psichologijos disciplina priklauso specialiajai metafi- 
zikai. Ji reiškia mokslą apie sielą (psichė — siela, lo- 
gos — mokslas). Pirmas šį terminą pavartojo Melanchton 
XVI šimtm. pabaigoje. Anksčiau šis mokslas buvo var- 
dintas kitais vardais ir įspaudžiamas tarp gamtos mokslų. 
Šiandien psichologijoje eina emancipacijos vyksmas, ir iš 
jos, kaip filosofinės disciplinos, išsiskiria specialūs moks- 
lai, pavyzdžiui, eksperimentalinė psichologija. 

Reikia skirti šiaip psichologijos mokslus nuo metafizi- 
nės psichologijos. Šiandien to skirtumo ne visi paiso (pa- 
vyzdžiui, Geyser) ir į filosofiją sudeda ir tuos mokslus, 
kurie tyrinėja psichines apraiškas, iš artimesnių priežas- 
čių, ir metafizinę psichologiją, kuri tyrinėja šitų apraiš- 
kų sąmoningą pagrindą, arba sielą. Psichologija apskritai 
skirstoma į bendrąją — suaugusio žmogaus psichologiją — 
ir diferencialinę; kitų atžvilgiu —į individualinę ir ko- 
lektyvinę; dar kitu skiriamos pritaikomosios psichologijos, 
pavyzdžiui, pedagoginė psichologija. Vis tai specialūs psi- 
chologijos mokslai, kurie domisi psichologinėmis apraiš- 
komis, aprašinėja ir iš artimesnių priežasčių aiškina psi- 
chinius davinius. Metafizinė psichologija, priešingai, do- 
misi šitų davinių pagrindu — siela, jai rūpi bendrieji sie- 
los dėsnių principai. 

Meltafizinė psichologija yra toji filosofijos disciplina, 
kuri stengiasi susekti sąmoningą žmogaus psichinių ap- 
raiškų pagrindą, vadinamą sielos vardu. 

Materialinis jos objektas yra psichiniai daviniai (ap- 
raiškos) (?), kurių patiekia specialūs psichologijos moks- 
lai; formalinis — kad stengiasi susekti jų pagrindą iš to- 
limiausių priežasčių. Metodas — jis nėra eksperimentali- 
nis, bet racionaliniu būdu eina prie jų priežasties. Todėl 
metafizinę psichologiją reik skirti nuo eksperimentalinės, 

C. PRAKTINĖS PASAULĖŽIŪROS 
MOKSLAS 


Praktinės pasaulėžiūros mokslas, arba praktinė filoso- 
fija, tyrinėja žmogaus veikimo pagrindus įvairiais atžvil- 
giais ir todėl susidaro keletas filosofinių disciplinų: trys 
jų yra normatyvinės — etika, teisės filosofija ir estetika, 
kadangi tyrinėja žmogaus veikimą normatyviniu atžvil- 
giu; etika stengiasi susekti doros normas, teisės filoso- 
fija — teisės normas, estetika — dailiosios kūrybos nor- 
mas; ir dvi eksplikatyvinės: kultūros filosofija ir religi- 
jos filosofija, kadangi stengiasi išaiškinti pirmutinius ir 
visuotinus kultūros ir religijos pagrindus.— Tarp etikos 
ir teisės filosofijos nėra dar galutinai nustatyti santykiai 
ir todėl jos eina kartu; teisės filosofija yra kilusi iš etikos, 


1. Etika su teisės filosofija 


a) Etika. Graikų kalbos žodis etos reiškia paprotį, bū- 
dą, dorovę. Aristotelis pirmas iš jo padarė terminą he- 
tika, reiškiantį mokslą apie dorinio žmogaus veikimo tiks- 
lus, lytis, taisykles (normas). Jo etikos mokslą dėsto tokie 
veikalai: a) Nikomacho etika (pavadinta jo sūnaus Niko- 
macho vardu, kuris turbūt tėvo mokslą bus sutvarkęs), 
b) Eudemiškė etika (mokinys Eudemas dėsto savo moky- 
tojo mokslą), c) Didžioji etika (Hetika megala) ir d) Poli- 
tika (valstybės mokslas). Prieš Aristotelį dorinio žmogaus 
veikimo klausimus sprendė Sokratas, vėliau — stoikai. 
Romėnai etikos mokslą pavadino moralinės filosofijos var- 
du. Scholastika su Tomu Akviniečiu priešaky etikos mok- 
sle laikėsi Aristotelio gairių, tik toliau ją gilino ir giliau 
dalyką sprendė. Šiaip etikos klausimai buvo sprendžiami 
išeinant iš susiformuluotos pasaulėžiūros pagrindų (idea- 
lizmo, panteizmo etc.). Be to, nedera etikos vadinti prak- 
tinės filosofijos vardu, kadangi pastaroji yra daug pla- 
tesnė ir, kaip matėme, apima visą eilę disciplinų. Etika 
praktinės filosofijos objektą, kuriuo yra žmogaus veikimo 
pagrindai, tyrinėja tik vienu atžvilgiu: norėdama susekti 
sąlygas, kurios žmogaus veikimą doru padaro, 

Etika, arba moralinė filosofija, yra toji praktinės fi- 
losoiijos dalis, kuri tyrinėja prigimtuosius dorinio žmo- 
gaus veikimo pagrindus. Materialinis objektas — žmogaus 
veikimas apskritai, formalinis — šitas veikimas dorinio jo 
gerumo atžvilgiu. 

Nuo šitų praktinės filosofijos disciplinų etika skiriasi 
savo formaliniu objektų; ji tyrinėja žmogaus veikimą kai- 
po toki, stengiasi susekti šito veikimo dorines normas. 
Todėl etika yra normatyvinė disciplina. Nuo moralinės te- 
ologijos skiriasi tuo, kad pirmoji tiria žmogaus veikimo 
apraiškas, antroji — veikimo pagrindus. Moralinė teologi- 
ja remiasi Apreiškimu ir jo šviesoje vertina žmogaus 
veikseną; etika remiasi tik prigimtuoju protu, pasinau- 
dodama istorijos ir tautų patyrimo daviniais. Moralinė 
teologija žiūri daugiau krikščionies dorumo, kai e*ikai 
svarbus (lorumas žmogaus apskritai. 

Etika yra praktinė disciplina ta prasme, kad ieško tie- 
sos apie žmogaus veikimą. Kad etika patiekia nurodymą 
gyvenimui, yra tai pripuolama jos išdava. Iš savo esmės 
etika yra teorija apie dorinį žmogaus veikimą; ji pasako, 
koks yra normalus dorinis veikimas ir todėl turi judina- 
mosios galios. 

b) Teisės filosofija. Teisės filosofija su etika sudaro 
kartu moralinę filosofiją; taigi teisės filosofija yra dalis 
moralinės filosofijos. Tačiau taip sprendžia tik tie, kurie 
teisę priskiria moralinei tvarkai. Kas galvoja kitaip, tei- 
sės filosofiją atskiria nuo etikos. Nederėtų taip daryti to- 
dėl, kad prigimtoji teisė išdygsta iš doros dėsnių, o teisės 
filosofija kaip tik ir išaugo iš prigimtosios teisės. Prigim- 
toji teisė toliau tarnauja pagrindu pozityviai teisei. 

Teisės filosofija yra toji moralinės filosofijos dalis, kuri 
tyrinėja prigimtuosius teisinės tvarkos pagrindus. Mate- 
rialinis objektas — teisinė tvarka, formalinis — ši tvarka 
moraliniu atžvilgiu. Nuo jurisprudencijos skiriasi tuo, kad 
tiria prigimtuosius teisinės tvarkos pagrindus; jurispru- 
dencija — teisę apskritai. Normatyvinė — kad siekia tei- 
sės normų. Teisės filosofija galėtų būti nepriklausoma tik 
pilnai išsivysčius ant ius naturale 8 pagrindo. 


2. Estetika* 


Graikų žodis aistanomai (augdavoa) reiškia jausti, 
reaguoti. Baumgarten (1735) padarė iš jo terminą estetika, 
reiškiantį mokslą apie meną ir grožį. Bet tie klausimai 
buvo sprendžiami ir anksčiau. Senovėje Aristotelis rašė 
apie grožį veikale „Apie tai, kas gražu“ (negi tor xuiov); 


* Apie etiką ir grožio esmę galima pasiskaityti „Židiny“, 1927 m. 
Nr. 5—6, p. 432 ir „Kultūros filosofijos metmenyse“, p. 70—76. 

viduramžy tatai gvildė poetinė Tetorika, muzika; dabar 
yra grožio ir meno mokslas estetika, kaipo filosofijos dis- 
ciplina. 

Estetika yra toji praktinės tilosolijos disciplina, kuri 
tyrinėja dailiosios kūrybos pagrindus. Materialinis ob- 
jektas — visas estetinio gyvenimo plotas, formalinis — kad 
estetinio gyvenimo apraiškas tyrinėja iš tolimiausių prie- 
žasčių, arba tai, kad tiria grožio ir meno pagrindus. 

Taip suprantama estetika yra bendroji, arba filosofinė, 
kurią reikia skirti nuo specialiosios, arba empirinės, es- 
tetikos. Kai kurie mokslininkai tepripažįsta šią pastarąją 
ir estetikai apskritai nenori teikti filosofijos vardo. Svar- 
biausia nesusipratimo priežastis yra ta, kad nuo XVIII 
šimtmečio estetika tebėra smarkaus išsivystymo stovyje 
ir yra Visai dar jauna filosofijos disciplina. Jei seniau 
pasitenkintą estetikoje bendru plotu, tai dabar ypatingai 
pabrėžiama empirinis jos pobūdis, kurs priešpastatomas 
filosofiniams tyrinėjimams, ir neigiamas normalyvinis es- 
tetikos pobūdis. Šitos tendencijos, estetikoje išbujojusios 
XIX šimtm., yra ypač reikšmingos šiandien, specialių 
mokslų išbujojimo laiku, 

Estetikos moksle pastebimas tas pats emancipacijos 
vyksmas, kuris ėjo gamtos moksluose, o šiandien eina 
psichologijoje. Iš jos, kaip filosofijos disciplinos, iškyla 
specialių mokslų tyrinėjimai, kurie vėliau pretenduoja į 
atskirus specialius mokslus. Todėl specialiosios, arba em- 
pirinės, estetikos emancipacija iš po filosofinės estetikos 
globos yra pateisinama tokiu pat būdu, kaip kad pateisi- 
nama specialių mokslų emancipacija iš po filosofijos glo- 
bos. Bet kaip tik todėl negali būti ir prieštaravimo tarp 
empirinės ir filosofinės estetikos, kadangi jųdviejų santy- 
kiavimas yra vienas atsitikimas iš specialių mokslų ir fi- 
losofijos santykiavimo, Filosofinė estetika materialiniu ob- 
jektu turi visą estetinio gyvenimo plotą, estetinio gyveni- 
mo apraiškas tyrinėja iš tolimiausių priežasčių ir sudaro 
estetikos klausimų srity plačiausių apibendrinimų. Specia- 
lioji estetika, priešingai: materialiniu objektu turi atskirus 
estetikos klausimus, tiria juos iš artimesnių priežasčių ir 
nedaro plačių apibendrinimų. Filosofinė estetika plačiais 
apibendrinimais atbaigia specialios estetikos tyrinėjimus ir 
todėl, kaip tyrinėjanti grožio ir meno pagrindus. ji viena 
tegali patiekti menininkui reikalingą estetinę pasaulėžiūrą. 

Be filosofinės estetikos, yra dar kitų filosofijos discip- 
linų, taip pat tiriančių meno ir grožio problemas. Onto- 

logija tiria, kiek grožis yra objektyvus daiktuose. Psicho- 
logija sprendžia, kiek grožis yra patiriamas kaip subjek- 
tyvinis mūsų psichikos pergyvenimas; jai svarbus yra 
pats grožėjimosi vyksmas žmogaus psichikoje. Pagaliau 
meno filosofija, arba estetika siaura prasme, nagrinėja, 
kaip subjektyvinio ir objektyvinio grožio sintezė privalo 
būti realizuojama meno priemonėmis. Ji tyrinėja bendrus 
dailiosios kūrybos pagrindus, kai pirmoji — objektyvaus 
grožio pagrindus, antroji — subjektyvaus, 

Iš filosofinės estetikos problemų yra pagrindinės trys: 
1. Grožio esmė. 2. Grožis gamtoje arba gamtos grožis. 3. 
Grožis mene, arba meno grožis. 

1. Grožio esmė. Grožio problema filosofijoje pri- 
klauso prie sunkiausiųjų problemų, kuri tegali būti tei- 
singai sprendžiama vien tada, kai yra suvedamos į sinte- 
zę subjektyvinė ir objektyvinė klausimo pusė. Kai grožis 
yra aptariamas pagal veikmę, kuria jis daro mums, pai- 
soma subjektyvinė grožio pusė. Kai, atvirkščiai, grožis 
yra aptariamas pagal savybes daiktų, kurie mus veikia, 
paisoma objektyvinė grožio pusė, Senovės laikai spren- 
dė apie grožį objektyviniai; mūsų laikai, paskendę psi- 
chologizme ir reliatyvizme, palinkę yra į subjektyvizmą; 
aristoteliška tomiška filosofija atsižiūri abiejų grožio pu- 
sių: objektyvinės ir subjektyvinės. 

a) Objektyvinis grožis. Grožis turi objektyvų pagrin- 
dą pačiuose daiktuose. Dėl šito objektyvaus pagrindo vie- 
ni daiktai grožio atžvilgiu stovi aukščiau už kitus, todėl 
pirmieji laikomi gražesniais už antruosius. O šitas objek- 
tyvus pagrindas yra ne kas kita, kaip realus daiktų to- 
bulumas. 

Istorijoje objektyviniu grožio supratimu pasižymėjo 
graikai. Jie skelbė, kad grožis yra pačiuose daiktuose ir 
jis nesikeičia (nepareina) nuo mūsų pergyvenimų. Anot 
Aristotelio ir Platono, grožis esąs harmoningame dalių su- 
derinime. Plotinas skelbė, kad gražios yra ir nesudėtin- 
gos, vientisos esybės, nes kiekviena esybė graži tame 
laipsnyje, kokiame laipsnyje turi buities. Visi jie grožio 
atžvilgiu yra objektyvistai. Grožėjimosi atžvilgiu — inte- 
lektualistai, nes, anot jų, grožis tegali būti pažintas tik 
aukštesne žmogaus sielos galia — protu, o ne pojūčiais. 

Graikų pažiūra į grožį rado pritarimo pas šv. tėvus, 
ir ypač pas šv. Augustiną ir Pseudo-Dionizą Areopagietį, 
ir perėjo į viduramžius. Viduramžy Aristotelio, Platono 

ir Plotino grožio supratimas buvo padėtas į filosofinės 

estetikos pagrindą, sutapdytas su scholastika, ir tuo bū- 
du kilo sintetinė grožio koncepcija. Joje pabrėžiama, kai- 
po pirmas svarbus objektyvus grožio veiksnys, tvarka. 
Tvarkai reikalingos šios dvi sąlygos: sudedamųjų ele- 
mentų daugingumas ir kuris nors vienybės pradas. Sude- 
damosios dalys turi pasižymėti įvairumu, o vienybės pra- 
das didesniu sudėtingumu, Taigi tvarka yra daugingų bei 
įvairių elementų susiderinimas pagal tam tikrą vienybės 
prūdą. Estetinei tvarkai statomi dar trys specialūs reika- 
lavimai: 1) sudedamųjų dalių atžvilgiu — reikiamoji di- 
dybė arba pilnatvė (integritas); 2) visumos atžvilgiu — 
grakštus dalių susiderinimas į visumą bei reikiamą pro- 
porciją; 3) sudedamųjų dalių susiderinimo atžvilgiu — 
ryškus skaidrumas (claritas pulchri). Taigi yra trys ob- 
jektyvaus grožio reikalavimai: pilnatvė, proporcija ir 
skaidra. 

Tai, kas sudedamuosius elementus vienija į vieną vi- 
sumą, yra forma, arba lytis. Substancialinė lytis yra bu- 
vimo, vienybės, veikimo ir tikslingumo pradas. Ji apval- 
do medžiagą ir sudaro joje vieningumą, tikslingumą bei 
tobulumą. Taigi ir grožis pareina nuo formalinės daiktų 
priežasties. Kai lytis galingai pasireiškia ir tobulai apval- 
do medžiagą, įvyksta daikto lyties įsiskaidrėjimas. Todėl 
šv. Tomas ir sako, kad grožis yra tai skaidrus substancia- 
linės net pripuolamosios lyties pasireiškimas pro propor- 
cionaliai sutvarkytas ir atbaigtas medžiagos dalis. 

Idėjos ir lyties santykis. Grožio yra vien ten, kur ly- 
tis yra tobulai įsigalėjusi medžiagoje, pro kurią ji apsi- 
reiškia. Bet lytis yra arti surišta su idėja, nes daikto lytis 
yra jo suvokiamumo pradas. Kas neturi lyties, pavyz- 
džiui, chaosas, negali būti ir suprastas, o kur yra lytis, 
ten yra ir idėja. Tai aišku iš to, kad kiekviena lytis yra 
realizuota idėja, o kiekviena idėja yra derealizuota lytis. 
Juk idėjas mes gauname tik derealizuodami, arba nugam- 
tindami, daiktų lytis; o daiktų lytis yra ne kas kita kaip 
realizuotos Kūrėjo idėjos, kurių mes nepajėgiame pilnai 
suvokti. Grožio problemoje lyties ir idėjos supratimas tu- 
ri būti pakankamai platus. Lytis juk vienaip pasireiškia 
erdvėje, kitaip laike, dar kitaip jųdviejų kombinacijoje. 
Todėl kiekvienas menas turi savo idėjas, pavyzdžiui: mu- 
zika, tapyba, skulptūra ir t. t. Juo galingiau idėja pasi- 
reiškia, juo stipresnis esti įspūdis. 

Lytis ir turinys. Daikto gražumas pareina nuo formos, 
arba lyties. Bet tai nereiškia, kad grožiui turinys yra abe- 

jingas. Lytis, kaip sakyta, yra tobulumo pradas, taigi ji 
išreiškia ne ką kita, kaip išvidinį daikto tobulumą arba 
daikto turinį. Jei daiktai yra netobuli, tai ir lytis juose 
negali tobulai pasireikšti. Pavyzdžiui, žmogus gali būti 
gražus dėl savo struktūros ir išvidinio sielos gyvenimo; 
tikrai jis bus gražus tik tada, kai abu šie tobulumai su- 
tars. Taigi grožis yra specialiai išviršinė daikto tobulumo 
išraiška. Tokiu būdu prieiname galutiną išvadą, kad 
objekiyviniu atžvilgiu grožis yra daikto tobulumo žydė- 
jimas pro išviršinę jo lytį. 

b) Subjektyvinis grožis — Graikų grožio supratimas 
ėjo objektyvine pakraipa. Nuo Kanto laikų grožio supra- 
time pradėjo reikštis persvara į subjektyvinę pusę. Šiuo 
atžvilgiu grožis yra charakterizuojamas tais įspūdžiais, ku- 
riuos jis padaro žmogaus pažinimo pajėgoms. Subjekty- 
vistai tuo ir pasitenkina skelbdami, kad grožis savo pa- 
grindą teturi žmogaus psichikoje. Tam yra priešingas in- 
tegralinis sintetizmas, kuris objektyvinį ir subjektyvini 
grožio atžvilgį suderina priežastingų būdu. Būtent grožis 
subjektyviniu atžvilgiu yra estetinis pergyvenimas, turįs 
objektyvią priežastį daikte, sugebančiame jį sužadinti. Ob- 
jektyvus grožio pagrindas glūdi daikte, subjektyvus — 
žmogaus psichikoje. 

Estetinį pergyvenimą gauname patirdami veizėjimu 
daikto tobulumą, išeinantį aikštėn pro išviršinę lyti. Gro- 
žio pagrindui, esančiam daiktuose, mumyse atliepia este- 
tinė emocija. Tai įvyksta per tris psichologinius pasigro- 
žėjimo momentus. Pirmiausia per juslinį patyrimą (svar- 
biausia per regėjimą ir girdėjimą) gauname estetinį įs- 
pūdį. Toliau šį įspūdį sustiprina ir atgamina išvidinės jau- 
slės, ypač atgaminamoji ir kuriamoji vaizduotė. Pagaliau 
protas stengiasi susekti grožio idėją, kuri įžvelgiama in- 
tuicijos būdu, t. y. daikto lytis dešifruojama tiesioginiu 
veizėjimo aktu. Tik idėjos įžvelgimas duoda galimybės 
suvokti grožį ir stiprina estetinę emociją. O visa tai pa- 
deda susižavėti daikto tobulumu. Taigi subjektyvinių al- 
žvilgiu grožis yra susižavėjimas daikto tobulumu, išeinan- 
čių aikštėn pro išviršinę jo lytį. Tatai yra ne kas kita, kaip 
estetinis pergyvenimas, arba grožėjimasis. 

c) Objektyvinio ir subjektyvinio grožio sintezė.— Ob- 
jektyviniu atžvilgiu grožis yra daikto tobulumo žydėjimas 
pro išviršinę lytį. Objektyvinis grožis glūdi daiktuose. Jis 
pareina nuo lyties, kaipo formalinės daikto priežasties, ir 
nuo turinio, kaipo materialinės daikto priežasties. Lytis yra 

realizuota idėja. Lytis apreiškia daikto tobulumą.— Sub- 
jektyvinis grožis yra žmogaus susižavėjimas daikto tobu- 
lumu, apsireiškiančiu per daikto lytį. Subjektyvinio gro- 
žio pagrindas yra žmogaus psichikoje. Tai yra estetinė 
emocija, kylanti todėl, kad objektyvinis grožis veikia į 
žmogaus jusles ir kad žmogus pajėgia įžvelgti realizuotą 
idėją. — Pirmasis yra normalus pasaulio stovis, antrasis — 
svarbiausias žmogaus džiaugsmo šaltinis. Objektyvinis 
grožis yra idealio prado įsigalėjimas pasaulyje, subjek- 
tyvinis — džiaugsmas dėl jo įsigalėjimo.— Bendrai: grožis 
yra išviršiniu būdu skaidriai pasireiškiąs daiklo tobulu- 
mas, kiek jis yra aiškaus pažinimo ir idealaus pasismagi- 
nimo objektas. 

2. Gamtos grožis. Gamtoje taip pat yra grožio, 
tik jis daug sunkiau suvokiamas, kaip meno grožis. Mat 
sukurtoji dailenybė tiesioginiu savo tikslu turi grožį ir 
stengiasi jį taip išreikšti, kad jis darytų estetinio įspūdžio. 
Gamtoje gi grožis nėra pirmutinis tikslas; jis kyla iš pa- 
saulio santvarkos, pasižyminčios tobula savo tvarka ir 
proporcija. Gamtoje yra daug grožio, bet ne visada jis 
skaidriai prasiveržia ir nedaro todėl stipraus estetinio įs- 
pūdžio. Todėl gamtos gražumas mažai žavi tuos žmones, 
ypač plačiąsias jų mases, kurie turi mažai išlavintą este- 
tinį jausmą ir nepasižymi pakankamu estetiniu sprendi- 
mu. Gamtos grožis suvokiamas daugiausia tų žmonių, ku- 
rie pasižymi estetiniu jautrumų, 

Jau Platonas pastebėjo gamtos gražumą. Pasaulį jis 
laikė amžinybės šešėliu, ir kaipo toksai, [jis] yra gražus. 
Atvirkščiai, jis niekino meną, kaip šešėlio šešėlį. Plotinas 
stengėsi sistemingai išaiškinti, iš kur gamtos grožis. Anot 
jo, daiktai kad ir yra emanacijos keliu atsiradę iš Dievo 
(iš Viena) ir yra kažkas paskutinis, nutolęs nuo pirmosios 
šviesos, vis tik yra gražūs. Šia savo teorija, kad daiktai 
gražūs, nes paeiną nuo Dievo, turėjo įtakos ir Bažnyčios 
tėvams. Viduramžyje gamtos gražumą kėlė aikštėn di- 
džiausias renesanso poetas Dantė ir kiti. Šiaip kai kurie 
renesansininkai ėmė gamtą gerbti net stabmeldiškai, iš- 
eidami iš natūralizmo ir humanizmo principų. Giordano 
Bruno žiūrėjo į gamtą panteistiškai. Naujais laikais gam- 
tos grožiui atidavė duoklę Malebranche, Leibniz, Kant, 
Rousseau. Jonas Ruskin, gamtos grožį statė net aukš- 
čiau už meną ir kultūrą; jis reikalavo panaikinti fabrikų 
kaminus, gelžkelius, kitus techninius patobulinimus, nes 

tai iškreipia gamtos gražumą. Šituo grožiu domėjosi ir 
Solovjovas. 

Objektyvinį gamtos grožio pagrindą sudaro jos tvar- 
ka, derama proporcija; subjektyvinį — skaidra. Kai žmo- 
gus pastebi skaidrią apraišką daugingoje vienybėje, jis 
grožisi gamta. 

Gamtos grožis yra pirmesnis už meno grožį. Meno 
grožis gaunamas realizuojant idėjas, o idėjos juk yra de- 
realizuotos lytys gamtoje. Taigi iš gamtos gaunamos idėjos 
ir paskui jos realizuojamos. Gamtoje grožis reiškiasi per 
substancialines lytis, mene — per pripuolamas, sukurtas. 

3. Meno grožis. Menas apskritai yra vykęs prie- 
monių taikymas kuriam nors tikslui. Pagal tikslų įvairu- 
mą susidaro ir įvairios menų rūšys. Bet tik tuo atveju, 
kai meno tikslu yra grožio atvaizdavimas regimąja lytimi, 
turime dailųjį meną, arba dailę. Dailė ir yra kuriūmasis 
grožio išreiškimas. Tai yra grožio lyties realizavimas ti- 
krovėje žmogiškomis kūrybos priemonėmis. Meno išdava 
yra sukurtosios meno dailenybės, arba kūriniai. Klausi- 
mas, kaip juos vertinti grožio atžvilgiu. 

Kaip menas, taip ir jo kūriniai ne visų ir ne visada 
tinkamai vertinta. Platonas pirmas išsireiškė prieš meną, 
laikydamas jį grožio atžvilgiu šešėlio šešėliu. Meną, kaip 
žmogaus rankų padarą, niekino ir Leibniz, Pascal, Dide- 

rot, Tolstoj. Tačiau šių skaičius yra nedidelis. 

Tie, kurie meną įvertina, yra susiskirstę į dvi grupes. 
Objeklyvisiai menui pripažįsta objektyvų gražumą; meno 
kūriniai, anot jų, patinka dėl savo lyties ir turinio; sub- 
jektyvistai, priešingai, meną vertina subjektyviniai, išei- 
dami iš nusistatymo, kad grožis yra išvidinio pergyveni- 
mo išdava. Pastarieji yra sudarę tris teorijas: įsijautimo, 
sociologinę ir pragmatinę, arba humanistinę, teoriją. 

a) Įsijaulimo teorija skelbia, kad estetinis sukurtuoju 
kūriniu grožėjimasis esti tada, kada mes savo atspindžius 
matome daikte (Lotze). Anot Vydūno, tai yra sąjausa tarp 
mūsų ir daiktų. Mes priskiriame daiktams tai, kas yra 
mumyse, mes įsigyvename daiktuose, todėl jie mums gra- 
žūs. Proporcija, tvarka ir kiti objektyvaus grožio elemen- 
tai, jų supratimu, neturi sprendžiamosios reikšmės, — tai 
tik įsijautimo progos. Jeigu tarp daikto, meno kūrinio ar 
kitos dailenybės nebus įsijautimo, neturėsime ir estetinės 
emocijos, arba grožėjimosi. 

Nesunku patirti, kad čia atsižvelgiama tik į subjekty- 
vinį grožį, atmetama visai grožio objektyvumas. Juk jei- 

gu remtis įsijautimu, tai tas pats dalykas šiandien bus 
gražus, o rytoj taps negražių, nes įsijautimas, kaip psichi- 
nis dalykas, yra nepastovus ir ne tik keičiasi pas atskirus 
asmenis, bet ir pas tą patį žmogų. Kas vienam gražu, ki- 
tam bus negražu. Pagaliau ne įsijautimas kelia emociją, 
o objektyvinis grožis. Jeigu nebūtų objektyvinio grožio, 
įsijautimas kaipo toks grožėjimosi nesudarytų. Įsijauti- 
mas tik sustiprina emociją. 

b) Sociologinė teorija, kilusį Prancūzijoje, kaip visose 
gyvenimo apraiškose, taip mene temato vien sociologines 
vertybes, Anot Lojaus, meno kūrinio gražumas glūdi pub- 
likos pritarime, kuris yra ir estetinis kriterijus. Estetinė 
vertybė yra tai garbė ir susižavėjimas. 

Meno kūrinio pasisekimas pareina nuo jo vertingumo, 
jis dar nieko nesako apie grožio esmę; publikai juk gali 
kartais geriau patikti emocionalūs negu objektyviai gra- 
žūs dalykai. Ši teorija su estetine vertybe apsieina kaip su 
ekonomine, kurių pirmoji yra dvasinė, o antroji — ma- 
terialinė. Pagaliau publika, kaip ir atskiras individas, yra 
nepastovi, ir kas graikams, pavyzdžiui, buvo gražu, mūsų 
laikų publikai gali būti negražu. 

c) Pragmatinė teorija meno kūrinių kriterijum pasta- 
to kūrinio naudingume. Anot James ir Schiller, reik žiū- 
rėti, ar kūrinys yra naudingas, ar ne; ar jis gali tarnauti 
žmonių interesui, ar ne.— Atsakytina, jog nauda šiuo at- 
veju yra toks lygstamas dalykas, kad sunkų būtų nustaty- 
ti, kas iš tikro gražu. 

Visos trys teorijos sako, kad gražus yra ne meno 
kūrinys, bet mūsų sąmonės stoviai. Pagrindinė jų klaida 
yra ta, kad jie temato tik estetinį įspūdį, o visai neregi 
kūrinio objektyvinių savybių, dėl kurių jis gražus, Yra 
juk subjektyvinis ir objektyvinis grožis, ir ne subjektyvi- 
nis grožis yra objektyvinio priežastis, bet kaip tik atvirk- 
ščiai. Ne mūsų sąmonė kuria grožį, bet ji tik persiima 
objektyviniu grožiu, kuris glūdi daiktuose. Jeigu būtų tik 
subjektyvinis grožis, nebūtų šiuo atžvilgiu jokio pasto- 
vumo, kurį vis tik mes gamtoje pastebime. Grožio pa- 
grindas glūdi daiktuose, bet jis pergyvenamas žmogaus 
psichikoje. 

Scholastika ir toliau vysto šią grožio koncepciją, kuri 
pasižymi sintetizmu. Meno kūriniui ji pripažįsta, kaip ir 
pasaulio daiktams, objektyvaus gražumo, kuris pareina 
nuo kūrinio savybių, arba jo lyties. Meno kūrinio pagrin- 

de glūdi tam tikra idėja, išreikšta regimu būdu. Menas 
pajėgia realizuoti idealinį pradą materialiniuose daiktuo- 
se ir jį tam tikrame laipsnyje regimai apreikšti patiria- 
majam žmogaus sugebėjimui. Štai kodėl meno kūrinys 
yra gražus. 

Menas gali būti praktikuojamas kuriamuoju ir atga- 
minamuoju būdu. Pavyzdžiui, kompozitoriaus sukurtąją 
simfoniją gali išpildyti kuris nors simfoninis orkestras, 
arba parašytąją dramą gali suvaidinti vaidilų trupė. Ku- 
riamasis menas siekia grožį apipavidalinti regimąja, dailia 
lytimi, tuo būdu jis kuria pripuolamas lytis, Idėjos api- 
pavidalinimas dailiąja lytimi ir yra svarbiausias kūrybos 
momentas. 

Genetinė kūrinio kilmė. Dailininkas arba šiaip kuris 
kūrėjas visų pirma susidaro sau idealą. Tai įvyksta daž- 
nai intuicijos būdu. Šito idealo elementai esti paimti iš 
prigimtojo pasaulio ir suimti į vieną visumą. Paskui šią 
bendrą idėją savo vaizduotėje realizuoja konkretiniam 
vaidinyje. Pagaliau techninių priemonių pagalba jis eina 
prie sukurtojo vaidinio realizavimo regimu būdu sutei- 
kdamas jam dailiąją lytį. Tuo būdu gema naujas kūrinys, 
kuris savo lytimi yra aukštesnis už gamtos daiktus. Meno 
grožis siekia aukščiau už išvidinį gamtos tikslingumą. 
Gamtos grožis pareina nuo gamtos išvidinio tikslingumo, 
kai meno grožis kilo sąmoningumo keliu. Jis yra tarp 
gamtos ir to idealinio tipo, pagal kurį buvo kuriamas. 
Meno kūrinio gražumas ir glūdi alatikime tam idealiniam 
tipui, kuris tarnavo jam ekzempliarine priežastimi. 

Meno kūrinio lytis pareina nuo menininko galios, o 
apipavidalinimas šia lytimi tam tikro turinio — nuo tech- 
nikos. Meno kūrinių vertingumas ir glūdi tame, kaip me- 
nininkui pasisekė nugalėti technines kliūtis ir tiksliau 
apipavidalinti reiškiamąją idėją. Tačiau techninis apipa- 
vidalinimas dar nereiškia visiškai kūrinio gražumo. Kū- 
rinys yra gražus ir dėl savo idėjos. Gali atsitikti, kad vie- 
nas veikalas bus gražesnis savo idėja, kitas — savo lyti- 
mi. Idealas yra, kad tobulai sutartų ir kilni idėja, ir daili, 
lengva lytis. 

Kadangi meno kūriniai realizuoja tam tikrą idėją, O 
idėja yra tiesa, tad meno kūriniai negali priešintis tiesai. 
Jei vis dėlto dažnai galima rasti meno kūriniuose dalykų, 
kurie prieštarauja tiesai, arba moraliniam gėriui, ir kurie 
yra žmonių laikomi gražiais, tai išaiškintina arba tuo, kad 

tokie žmonės neturi pilnai išplėtoto estetinio skonio ir 
sveiko estetinio sprendimo, arba pačiuose meno dalykuo- 
se, šalia kalbamųjų trūkumų, yra dar tiek grožio, kad 
gražiosios savybės pajėgia nustelbti neigiamus įspūdžius. 


3. Kultūros filosofija* 


Kultūros filosofija yra dar visai jauna ir nepilnai susi- 
formavusi filosofijos disciplina, kuriai kai kurie filosofai 
nenori dar teikti filosofijos vardo. Tačiau ji šitokį vardą 
užsitarnauja dėl savo tyrinėjamojo objekto ir atžvilgio, 
kuriais yra materialinis ir formalinis jos objektai. 

Materialinis kultūros filosofijos objektas yra kultūra 
apskritai, arba kultūrinis žmogaus veikimas, formalinis — 
kad šituos pagrindus ji tyrinėja iš pirmutinių ir visuoti- 
nųjų priežasčių. Ji yra praktinė disciplina, kadangi tyri- 
nėja žmogaus veikimo pagrindus; tačiau ji neieško šito 
veikimo normų ir todėl nėra normatyvinė disciplina — 
tokios yra visa eilė kitų filosofijos disciplinų, — bet ji sie- 
kia kultūros pagrindų išaiškinimo ir todėl vadinama eks- 
plikatyvine filosofijos disciplina, 

Kultūros filosofija yra toji praktinės filosofijos discip- 
lina, kuri tyrinėja kultūros pagrindus, arba jos tolimiau- 
sias priežastis. 

Kultūros filosofijos turinį sudaro du jau prieš ją kilę 
mokslai nusaikintame pavidale: istorijos filosofija ir vi- 
suomenės filosofija. Istorijos filosofija tyrinėja istorijos 
vyksmą ir istorijos mokslo pagrindus. Istorijos mokslo 
pagrindai priklauso tyrinėti istorijos metodologijai; isto- 
rijos gi vyksmo tyrinėjimas turi būti suimtas kultūros 
filosofijos. Panašiai iš visuomeninės filosofijos, išskyrus 
tai. kas priklauso specialiems visuomenės mokslams, kita 
jos dalis turi sueiti į kultūros filosofiją; tai yra visuome- 
ninio gyvenimo pagrindų tyrinėjimas. Tačiau tuodu ob- 
jektu dar neišsemia kultūros filosofijos turinio. Lieka dar 
nucšaly kitų klausimų, kaip klausimas apie idealinės kul- 
tūras lytis, žmonijos gyvenimo tikslingumą ir t. t. 

Bendrai kultūros filosofijos turinį sudaro keturios da- 
lys. sutvarkytos pagal keturias pagrindines priežastis: 
1) kultūros veiksniai (vykdomoji priežastis), 2) kultūros 
materialinės aplinkybės (materialinė priežastis), 3) kultū- 
ros lytys (formalinė priežastis) ir 4) kultūros tikslingumas 
(siekiamoji priežastis). 


* Vultūros filosofija sprendžiama „Kultūros filosofijos metmenyse“. 

Kultūros veiksniais eina: a) žmogus, kaip kultūros vei- 
kėjas, b) individas ir masė, c) asmuo ir visuomenė ir d) idė- 
jos kaip kultūrinės kūrybos motyvai.— Kultūros mate- 
rialines aplinkybes sudaro: a) gamta, kaip išviršinė aplin- 
kybė, b) prigimtis, kaip išvidinė aplinkybė, ir c) jų san- 
tykiavimas ūkyje.—- Kultūros lytimis yra: a) žinija, b} do- 
ra ir c) menas.— Pagaliau kultūros tikslais eina: a) civi- 
lizacija, kaip išvidinio kultūros tikslingumo išdava, ir b) 
religija, kaip išviršinio kultūros tikslingumo norma. 

Kultūros filosofijoje yra labai sunku gerai apibrėžti 
pati kultūros sąvoka. Grindžiamosios reikšmės čia turi 
kultūrinio veiksmo supratimas. Kultūrinis veiksmas yra 
tai sąmoninga žmogaus veikmė kuriam nors prigimiajam 
objektui tikslu jį apipavidalinti lytimi, atatinkančia aukš- 
tesnei idėjai. Kultūrinis veiksmas yra aktualinės kultūros 
apraiška, Jis stovi vidury tarp nusiteikimo ir kultūros iš- 
davos. Žmogaus nusiteikimas veikti kultūriniu būdu su- 
daro potencialinės kultūros dalyką. Kultūros išdava yra 
jau objektyvuotos kultūros, arba civilizacijos, išdava. Tai- 
gi kultūra su civilizacija santykiuoja taip kaip priežastis 
su išdava. Kultūra yra pagrindinė veikiamoji priežastis 
civilizacijai. 

Materialinė kultūra savo siekiamuoju tikslu turi p!a- 
čia prasmę suprantamą kūno patenkinimą materialinėmis 
gėrybėmis, Fizinė kultūra siekia ištobulinti kūną ir jį pa- 
lenkti aukštesniems tikslams. Idealinė kultūra tenkina 
žmogaus sielą idealinėmis gėrybėmis. 

Individualinę kultūrą sudaro atskiro asmens kultūrinių 
nusiteikimų visetas. Visuomeninę kultūrą sudaro visuo- 
menės kultūrinių nusiteikimų visetas. 

Kultūrinis nusiteikimas yra išvidinis, arba subjektyvi- 
nis, dalykas. Kultūrinė išdava yra išviršinis, arba objek- 
lyvinis, dalykas. Kultūrinis veiksmas yra perėjimas nuo 
vieno prie kito. . 

Išviršiniu tikslu kultūra turi civilizaciją, kuri yra kul- 
tūros objektyvacija visuomenėje išviršinėmis priemonė- 
mis. Išvidiniu tikslu eina religija. Ji vainikuoja prigim- 
tąjį žmogaus veikimą ir suteikia jam prasmės. 


4. Religijos filosofija“ 


Religijos filosofija yra jau atbaigiamoji filosofijos sis- 
temos ir kartu praktinės filosofijos disciplina. Kadangi 


m— U— aaae 
* Apie religijos filosofiją žiūrėk „Kultūros filosofijos metmenys“, 
psl. 92—93. 

ji tyrinėja religinio žmogaus veikimo pagrindus, tad yra 
praktinė disciplina, ir siekia šito religinio veikimo išaiš- 
kinimo iš tolimiausių priežasčių, todėl vadinama eksplika- 
tyvine disciplina. 

Religijos filosofija yra eksplikatyvinė praktinės filo- 
sotijos disciplina, kuri prigimtojo proto šviesoje tyrinėja 
visuotinuosius religijos pagrindus, 

Materialinis religijos filosofijos objektas yra tai reli- 
gija apskritai, Religija gi galima aptarti objektyviniu ir 
subjektyviniu atžvilgiu. Pirmuoju atžvilgiu religija- yra 
pasaulio ir žmogaus jungimasis su Dievu, arba Pirmąja 
Priežastimi. Antruoju atžvilgiu yra tai žmogaus gyvenimo 
jungimas vienu dieviškuoju pradu, 

Formalinis religijos filosofijos objektas yra tai, kad 
tyrinėja visuotinuosius religijos pagrindus. Religijos filo- 
sofijai rūpi ne viena kuri apreikštoji religija, bet religija 
kaipo tokia, visuotinieji žmonių santykiai su Dievu. 

Religijos filosofija ir giminingos jai disciplinos. Visų 
pirma religijos filosofiją reikia skirti nuo teodicėjos dis- 
ciplinos. Teodicėja, kaip specialiosios metafizikos dalis, 
yra teorinės pasaulėžiūros disciplina, tuo tarpu religijos 
filosofija yra jau praktinės filosofijos disciplina. Teorinė 
filosofija gvildo pasaulio pagrindus, ir teodicėja kaip tik 
atbaigia pažiūras į pasaulį. Praktinė filosofija tiria gyve- 
nimo pagrindus, ir religijos filosofija atbaigia pažiūras į 
gyvenimą. Teodicėja tyrinėja Dievą kaip Pirmąją Priežas- 
tį; religijos gi filosofija tyrinėja žmogaus santykius su 
Pirmąja Priežastimi, arba Dievu. Taigi šios dvi discipli- 
nos, jeigu ir turi daug ką bendro, tai daug kuo ir skiriasi 
tarp savęs. 

Toliau religijos filosofiją reikia skirti nuo etikos. Abi 
jos yra praktinės filosofijos disciplinos, bet pirmoji nor- 
matyvinė, o antroji eksplikatyvinė. Religijos filosofija ne- 
nustatinėja religinio gyvenimo normų, ji tik aiškina, kas 
yra religinis gyvenimas, koks jo priežastingumas ir tiks- 
lingumas. Etika nustato, kokie turi būti normalūs santy- 
kiai su Dievu; religijos filosofijai tai nesudaro tiesioginio 
tikslo. : 

Nuo teologijos religijos filosofija skiriasi, kaip kad 
nuo jos skiriasi filosofija apskritai. Teologija tyrinė- 
ja apreikštają religiją, o religijos filosofija religiją apskri- 
tai. Nuo apologetikos skiriasi tuo, kad apologetika tiesio- 
giniu tikslu turi apreikštosios religijos apologiją, kai reli- 
gijos filosofijos tikslu nėra religijos, ypač apreikštosios, 

gynimas, o tik filosofinis jos pamatavimas. Žinoma, galu- 
tinoje sąskaitoje filosofinis religijos pamatavimas yra re- 
ligijos apologija. Pagaliau religijos filosofija skiriasi nuo 
religijos istorijos. Religijos istorijai svarbus yra religinis 
išsivystymas, ji žiūri į religiją genetiniu atžvilgiu sąryšy- 
je su erdve ir laiku. Religijos filosofija tyrinėja visuoti- 
nuosius religijos pagrindus, taigi tyrinėja religiją be są- 
ryšio su laiku ir erdve. 

Religijos filosofijos turinys nėra dar visiškai nusiaty- 
tas, nes ši disciplina labai dar jauna. Tačiau paskutiniu 
laiku vis labiau ja interesuojamasi, nors pasitaiko ir nu- 
krypimų. Pavyzdžiui, Lange ima tik krikščionišką religiją 
ir sudaro prieštaravimo filosofijai, nes filosofija iš savo 
prigimties, kaip nesiremianti Apreiškimu, negali būti krik- 
ščioniška. Jis teisingai iškelia tris problemas: religijos ti- 
krumas, religijos esmė ir religijos vertė. 

Geriausia religijos filosofijos turinį suskirstyti pagal 
keturias priežastis, ir tada susidarys tokios dalys: I. Reli- 
gijos veikėjai (vykdomoji priežastis): a) žmogus ir b) Die- 
vas. 1I, Materialinė priežastis: a) žmogaus prigimtis ir 
b) kultūra — arba kultūros priemonėmis apdirbta žmogaus 
prigimtis. III. Religijos lytys: a) tikėjimo išpažinimas, 
b) sakramentalinė praktika ir c) šventųjų bendravimas, kas 
objektyvuoja tris teologines dorybes: tikėjimą, meilę ir 
viltį, ir kas atatinka teorinei, praktinei ir estetinei gyve- 
nimo sričiai. IV. Siekiamoji priežastis, religijos tikslingu- 
mas: a) išvidinis — religijos objektyvacija Bažnyčioje, 
b) išviršinis — galutinis susijungimas su Dievu. 

1. Kuliūros filosofijos aktualumas 


Kultūros filosofija yra mūsų laikais ypatingo susido- 
mėjimo dalykas, kadangi kultūros problema yra dabai 
įgavusi daugiau aštrumo negu kitados. Įvykiai, kurie su- 
krėtė visą mūsų gyvenimą ir pastatė mūsų minčiai šitą 
problemą su visu griežtumu, išreiškiami dviem žodžiais: 
karas ir revoliucija. Nereikia būti istoriku specialistu, kad 
galima būtų su įsitikrinimu teigti, jog ir karas, ir revoliu- 
cija, kuriais mūsų laikais sirgo ir dar tebeserga vadinama- 
sis kultūringasis pasaulis, yra tiesioginės istorinio kultūri- 
nio jo išsivystymo išdavos. Sykiu niekam neabejotina, kad 
tasai istorijos tarpas, kuris pasibaigė pasauliniu karu ir 
mažiau ar daugiau gilia, trumpiau ar ilgiau trunkančia re- 
voliucija, buvo pasireiškęs negirdėtais dar istorijoje regi- 
mais kultūriniais laimėjimais. Sykiu labai reikšmingas yra 
faktas, kad pasaulinis karas buvo tiesioginė išdava to tarp- 
tautinio lenktyniavimosi, kuriame sprendžiamąją rolę yra 
suvaidinusios kultūringiausios tautos, vadinamos papras- 
tai nacijomis. 

Ką visa tai reiškia? Kodėl kultūringiausių tautų pažan- 
ga privedė jas prie didžiausių istorijoje katastrofų? Ne- 
jaugi kultūros išsivystymo pakraipa būtų buvusi kaltinin- 
ke šitų katastrofų, kurių išdavomis pasaulis dar negreit 
nustos gyvenęs? Gal iš tikrųjų kalta čia žmogiškoji pri- 
gintis, kurios kultūra nepajėgė tik pažaboti, aptašyti, su- 
švelninti ir perauklėti? Bet jei taip, tai kodėl gi šita mūsų 
istabi bei išdidi kultūra pasirodė bejėgė akivaizdoje blo- 
gos žmogaus prigimties ir net padėjo jai apsiginkluoti iki 
dantų nelemtiems žygiams, kurie vedė prie katastrofų? 
Rodos, kultūra turėjo kultivuoti žmogų gerąja pakraipa, 
jį tašyti, dorinti tobulinti? 

Štai visa eilė klausimų, kurie savaime peršasi mūsų 
dvasiai, jei pasistatysime sau prieš akis faktą, kad didžiau- 

sio kuliūros žydėjimo laikotarpis pasibaigė didžiausiomis 
katastrofomis, kurių pasaulis nėra dar išgyvenęs iki šiolei. 
Šitas vienas faktas pajėgia jau patiekti kultūros proble- 
mai to aštrumo, apie kurį esu užsiminęs pačioje pradžio- 
je. Kuliūros problema pasidaro taip aktuali kaip tik to- 
dėl, kad su didžiuoju mūsų laikų kriziu yra atėjęs išda- 
voje ir kultūrinės sąmonės krizis. 

Kad šitas kultūrinės sąmonės krizis yra jau visai rea- 
lia mūsų laikų apraiška, nesunku įsitikrinti pasidairius 
bent kiek, kas darosi pas mūsų kaimynus iš rytų ir vaka- 
rų, ir būtent pas tuos kaimynus, kurie sykiu yra išėję iš 
katastrofų nelaimėjusia puse. Labai reikšmingas kultūri- 
nis judėjimas vyksta nūdien Vokietijoje, kuri išėjo iš ka- 
ro aiškiai nugalėta vakarinių savo kaimynų. Apsivylimas 
militaristine ir imperialistinę politika ir gyvenamos sun- 
kenybės negali čia nepagaminti psichologinės ir tuo pa- 
čiu intelektualinės reakcijos prieš tą kultūros pakraipą, 
kuri taip gerai susigyvendavo su senąja pasaulio sant- 
varka ir, tarp kitko, su senaja politikos pakraipa. Kon- 
trasto dėsniu varoma vokiečių mintis vis dažniau ir su 
didesniu pamėgimu krypsta ir turės krypti iš vakarų į 
rytus ir ieškoti ten rimties ir dargi vaistų nuo dabarties 
nelaimių. Štai kodėl Rabindranatas Tagorė, tasai giedros 
bei rimties kupinas rytietis, naudojasi Vokietijoje rasi 
ne didžiausiu pasisekimu; o tuo tarpu kas gali labiau prie- 
štarauti prieškarinėms vokiečių aspiracijoms kaip šito di- 
delio rašytojo mąstytojo. asmuo, jo kūryba ir aiški min- 
tis, pramatanti ateities įvykius. 

Šitoje atmosferoje ypatingai ryškėja ne tiek savo idė- 
jų teisingumu, kiek savo psichologinių reikšmingumu Os- 
valdo Spenglerio veikalas, įvardytas „Der Untergang des 
Adendlandes", kas lietuviškai gali būti išversta posakiu 
„Vakarų žlugimas“. Kad Spenglerio veikalas ir yra suma- 
nytas prieš Didįjį karą, tačiau jis jau alsuoja mūsų dienų 
atmosfera ir yra pilnas nepaprastų įvykių nujautimais. 
Kaip paminėtajame, taip ir kituose savo veikaluose Spen- 
gler imasi drąsiai uždavinio susekti iš anksto tolimesnės 
istorijos eigą ir tokiu būdu numatyti Vakarų kultūros li- 
kimą artimiausioje ateityje. Lygindamas dabartinę mūsų 
pasaulio kultūrą su kitomis iš istorijos žinomomis kultū- 
romis ir stengdamasis nustatyti įvairių kultūrų išsivysty- 
mo tipingų apraiškų ir atatinkančių sau periodų, Spengler 
prieina išvadą, kad gyvenamas mūsų kultūrinis tarps- 
nis, arba periodas, atatinka helenizmo gadynei ir kad kul- 

minacinis dabarties punktas, pareikštas pasauliniu karu — 
heleninizmo gadynės perėjimui į romėnų viešpatavimo 
gadynę. „Romėniškasis pradas — sako Spengler viename 
savo rašinyje,— barbariškas, nepasižymįs genialumu, su 
galingiausia tikrovės uosle, disciplinuotas, praktiškas, pro- 
testantiškas, prusiškas, teikia mums visuomet, beieškant 
analogijų, be kurių negalime apsieiti, raktą mūsų nuo- 
saviai ateičiai suprasti. Graikai ir romėnai — štai skiria- 
moji riba tarp jau įvykusios ir dar įvyksiančios mūsų 
buities. Seniai jau galima ir privalu buvo surasti „seno- 
viniame pasaulyje“ išsivystymo tarpsnis, visiškai panašus 
į Vakarų Europos kultūrinį tarpsnį, kuris jei ir yra skir- 
tingas visu tuo, kas liečia paviršutines smulkmenas, tai 
vis dėlto yra tolygus ta vidaus linkme, kurie traukia di- 
džiuosius organizmus į jiems lemtą galą. Lygindami pa- 
bruožiui šitiedvi kultūras, mes rastume visame kame, ne- 
išskiriant net pasaulinio miesto ir imperializmo, tikrąjį 
mūsų pasaulio alter ego“ (Filosofija buduščevo // Sovre- 
mennaja nemeckaja mysl !. — P. 131—132). 

Spenglerio supratimu, Vakarų žlugimas sudaro tiesio- 
ginį objektą civilizacijos problemai, kuri yra viena iš pa- 
grindinių istorijos klausimų. Būtent, jo supratimu, civi- 
lizacijos problemoje yra statomas klausimas, kas yra 
civilizacija kaipo loginga išdava, išeitis ir užbaiga kiek- 
vienos kuliūros.— Kiekviena kultūra, — atsako Spengler,— 
turi savą civilizaciją. Šituodu žodžiu, kultūra ir civiliza- 
cija, reiškia pas Spenglerį du dalyku, kuriuodu būtinai 
eina vienas po antro. Civilizacija yra neišvengiamas kul- 
tūros likimas. Civilizacija yra ne kas kita, kaip tos aukš- 
tesnės dirbtinai sutvarkyto gyvenimo formos, arba lytys, 
kurias tegali prieiti aukščiausias žmonių tipas. Šitokios 
lytys atbaigia savimi plėtojimosi grandinę; jos seka vie- 
nos po kitų, kaip tapęs daiktas — po savo tapimo, kaip 
mirtis — po gyvenimo, kaip užbaiga po išsivystymo, kaip 
dvasios senatvė — po žemės viešpatavimo ir sielos vai- 
kystės. .. Jos reiškia neišvengiamą galą, prie kurio viskas 
turi prieiti (ten pat, p. 140—141). 

Pagal Spenglerio terminologiją, perėjimas nuo kultū- 
ros prie civilizacijos senovėje yra įvykęs ketvirtajame 
šimtmetyje prieš Kristų, o Vakaruose — tik XIX šimtm. 
Todėl mūsų dabartis yra jau civilizacijos, bet ne kultū- 
ros tarpsnis. „Mes esame, — sako Spengler,— civilizacijos, 
bet ne gotikos arba rokoko gadynės žmonės; mums ten- 
ka skaitytis su sausais ir šaltais vėlybo gyvenimo (aktais, 


11. S. Salkauskis 161 


gyvenimo, kuriam lygmeniu gali eiti ne Atėnai Periklio 
laikais, bet Roma cezarių gadynėje. Vakarų Europos žmo- 
gui nebelemta daugiau turėti didžiosios tapybos nei di- 
džiosios muzikos. Architektinės jo galimybės išsemtos jau 
šimtas metų atgal. Jam (t. y. vėlybam mūsų gyvenimui) 
tebeliko vien ekstensyvinės galimybės." Statydamas Šito- . 
kią prognozę ateičiai, Spengler čia pat ramina save ir ki- 
tus šitokiais žodžiais: „Aš nematau, kokios žalos gali būti 
iš to, jei išmintinga ir pilna neribotų vilčių karta sužinos 
iš anksto, kad šitų vilčių dalis turi būti nevaisingai pa- 
laidoia" (ten pat, p. 158). 

Nesiimu čia vertinti ir kritikuoti Spenglerio pažiū- 
ras; tai ateis savaime vėliau konstruktyvioje mano kurso 
dalyje. Čia man svarbu tik pabrėžti reikšmingiausius kul- 
tūrinio judėjimo punktus sąryšyje su didžiais mūsų laikų 
įvykiais. Šituo atžvilgių Spenglerio vėlybas fatalizmas tė- 
ra tik viena iš reikšmingų apraiškų Vakaruose. 

Jei dabar atsigręžę nuo Vakarų mesime žvilgį į Rytus, 
tai ir čia rasime ne mažiau simptomingų apraiškų. Teesie 
mums čia pavyzdžiu kad ir toks nedidelis savo apjama, bet 
reikšmingas savo turiniu dalykas, kaip rusų kultūros žmo- 
nių Geršenzono ir Ivanovo „Susirašinėjimas iš dviejų 
kampų“. Du rusų rašytoju, atsidūrusių po bolševikiškosios 
revoliucijos viename kambaryje be visų reikiamų kultū- 
rinių ištaigų, ėmė susirašinėti iš dviejų kambario kampų 
apie kultūros dalykus. Vienas iš jųdviejų, žymus rusų 
kultūrininkas, kad ir žydas savo kilme, būtent Geršenzon 
daro viename iš savo laiškų šitokį prisipažinimą: ,,Pas- 
kutiniais laikais, — rašo jisai, — mane varžo tarsi įkyri naš- 
ta. tarsi pernelyg sunkūs ir ankšti rūbai visi žmonijos 
protiniai turtai, visas amžiais sukrautas ir tvirtai saugo- 
jamas laimėjimų, pažinčių, vertenybių lobis. Šitas jausmas 
anksčiau tik retkarčiais ir neilgam drumsdavo mano sie- 
la. bet dabar jis tapo manyje pastoviu. Rodos, kokia būtų 
laimė pasinerti Letoje, kad be pėdsakų nusiplautų nuo 
sielos atminimas apie visas religijas ir filosofines sistemas, 
apie visus mokslus, menus, apie poeziją, — ir kokia būtų 
laimė išeiti į krantą nuogu, tarsi pirmuoju žmogumi, — 
nuogu, lengvu ir džiaugsmingų, ir laisvai ištiest į dangų 
plikas rankos, teatsimenant iš praeities tik viena: kaip 
buvo sunku ir ivanku senuose rūbuose ir kaip lengva 
be jųjų. Kodėl šitas jausmas, — sako Geršenzon,— yra ma- 
nyje įsigalėjęs, aš nežinau. Galbūt mes nesijautėme su- 
varžyti puikiais apsiaustais tik tol, kol jie buvo sveiki, 

gražūs ir patogūs mūsų kūnui. Bet paskutiniais keliais 
metais, kai jie apiplyšo ir padriko skudurais, atsirado no- 
ras juos nuplėšti ir mesti šalin“ (Perepiska iš dvuch ug- 
lov. — P. 10—11). 

Tegul Geršenzon teišreiškia vienos tik „Susirašinėji- 
mo“ pusės ūpą, tegul jo užgaidos yra ir neįvykdomos, ir 
nenaudingos, ir reakcingos bendroje kultūrinės pažangos 
eigoje, vis dėlto jo nusistatymas yra labai reikšmingas 
kaipo savaimingas protestas prieš kultūringąjį mūsų pa- 
saulį. Tuo tarpu vienas iš žymesnių rusų rašytojų poetų 
Andriej Bielyj tvirtina, kad „iš visų Rusijos kampų eina 
„Susirašinėjimo“ temomis šneka, kuri yra prasidėjusi dar 
anksčiau... Vienoje tik Laisvoje Filosofinėje Asociacijo- 
je per 50 viešų posėdžių buvo išpasakoti panašiomis te- 
momis ištisi „tomai“ nesudarytų knygų, kurių dešimtys 
ir šimtai puslapių skambėjo ryškiai ir siekė giliau negu 
„Susirašinėjimas“ (Andriej Bielyj. Kultūra v sovremennoj 
Rossiji // Novaja Ruskaja Knyga.— Nr. 1.— P. 5). 

Iš čion galima jau spręsti, kad Rusija, labiausiai nu- 
kentėjusi nuo karo ir revoliucijos, yra linkusi smarkiau- 
siai reaguoti prieš senosios mūsų kultūros pakraipą. 

Laimėjusių tautų šalyse kultūrinė reakcija nėra dar 
taip aiškiai pasireiškusi. Bet jos galima ir ten laukti iš 
dalies kaipo nurodytų apraiškų atbalsio ir iš dalies sąry- 
šyje su tuo apsivalymu savo laimėjimais, kuris iki šiolei 
tebeauga: vis labiau aiškėja, kad viso pasaulio reikalai 
yra mūsų laikais tiek solidarūs, jog laimėjimas neatneša 
dar tikros laimės ir jog pralaimėjusios pusės vargai taip 
ar šiaip atsiliepia pergalėtojų likime. Kitaip tariant, gy- 
vename internacionalizacijos gadynėje: neigiamai tai bu- 
vo nujausta per karą ir revoliuciją; ogi teigiamai tai yra 
jaučiama ieškant tarptautinių priemonių pasauliui apsau- 
goti nuo tokių katastrofų, kokių jis prityrė dar taip ne- 
seniai. 

Nenuostabu todėl, kad tokioje gadynėje atsiranda drą- 
sių bandymų radikaliai reformuoti mūsų pasaulio san- 
tvarka. Tr štai iš dviejų priešingų pasaulio pusių atsirado 
du labai skirtingu, bet lygiai nepaprastu reformatorių, 
kuriuodu labai ryškiai pasižymėjo mūsų laikų suirutėje. 
Tai yra Wilson ir Lenin. Manau, kad iki šiolei nėra su- 
rasta pakankamų argumentų, kurie draustų mums tikėti 
jųdviejų drąsių idėjiniu įsitikrinimu ir tvirtu pasiryžimu 
pasiaukoti savo idėjai iki galo. Sąryšyje su tuo drįstu 
net teigti, kad Wilson ir Lenin buvo mūsų laikais du žy- 

miausiu žmogu, kuriuodu iškilo aukščiausiai ant bangų, 
sukeltų katastrofų jūroje. Ir iš tikro, koks nepaprastas 
pasirodė jųdviejų veikimas ir sykių tragingas likimas. 

Wilson savo padėtimi atstovavo buržuaziškąjį, kapi- 
talistinį ir imperialistinį pasaulį, kuris uvo savo visu- 
moje karo kaltininkas. Lenin užtat savo nusistatymų at- 
stovavo proletariškąjį, labiausiai vargstanti nuo karo pa- 
sauli, kuris pasidarė todėl revoliucijos kaltininkas. Wil- 
sono politinės taikos sumanymas, pasireiškęs, tarp kitko, 
garsiųjų keturiolikos punktų paskelbimu, rado nenugali- 
mą pasipriešinimą buržuazinio imperialistinio pasaulio 
įpročiuose, kurie pasirodė visai nesutaikomi su pačio Wil- 
sono idealais ir skelbiamais obalsiais. Lenino socialinės 
santvarkos sumanymas, pasireiškęs skaudžiausia revoliu- 
cija, pasirodė visai neįvykdomas dėl tų pačių instinktų, 
kurie lygiai valdo demokratines mases kaip ir buržuazinį 
pasaulį ir kurie dargi randa paskatinimo toje „peilio ir 
šakutės filosofijoje“, kokia, Solovjovo pastebėjimu, yra 
ekonominis materializmas. Išeina tad, kad ir karas, ir re- 
voliucija buvo veltui daromi, nes, vilsoniškuojų atžvil- 
giu, pirmasis neprivedė prie pastovios taikos ir, leniniš- 
kuoju atžvilgiu, antroji neprivedė prie pastovios socia- 
linės santvarkos. Yra davinių, kad ir Wilson, ir Lenin pa- 
juto savo plačių reformatoriškų užsimojimų bergždumą, 
o tai jiem abiem turėjo reikšti tokią gyvenimo dramą, ku- 
rios jiedu negalėjo pergyventi. Todėl simptominga yra tai, 
kad ir vienas, ir antras ilgai merdėja pilno išsisemimo ir 
protinio susilpnėjimo agonijoje ir miršta viens po antro 
atstumoje, jei neklystu, tik 14 dienų, kurios tarsi simboli- 
zuoja 14 Wilsono programos punktų, nesutaikomų su Le- 
nino nusistatymų. “ 

Istorijai teks tiksliau nušviesti Wilsono ir Lenino as- 
menis šviesoje mūsų laikų įvykių ir reformatoriškų su- 
manymų. Taip ar šiaip, šituodu asmeniu galėtų patar- 
nauti modeliais tokio dydrodžio dramaturgams, kokio bu- 
vo, pavyzdžiui, Aischylas arba Shakespeare. Mums gi čia 
galėtų ypatingai rūpėti klausimas, kodėl kartais didžiau- 
sieji sumanymai, daromi net su geriausia kultūrinę inten- 
cija, pasirodo pačioje savo su gyvenimo susidūrimo pra- 
džioje bergždžiais ir neatperkančiais suguldytų aukų kai- 
nos. Atsakant į šitą klausimą, galima surasti daugybė 
priežasčių, bet pagrindinė bene bus ta, kad reformatoriai 
dažnai pakankamai nesiskaito, iš vienos pusės, su įgimtu 
žmogaus prigimties netobulumu, o iš antros pusės — su 

faktinuojų žmogaus pagedimu, neišauklėjimu, neišlavini- 
mu, žodžių tariant, su įsigytų žmogaus netobulumu. Todėl 
kiekviena platesnė teigiamojo turinio reforma reikalauja 
atatinkamo žmonių išauklėjimo, į kurį ji galėtų tvirtai 
įsiremti. Iš čion aiškėja organingas sąryšis tarp kultūri- 
nės pažangos ir sėkmingo naujų kartų ugdymo šitos pa- 
žangos- pakraipa. Dėl tos pačios priežasties kiekviena tei- 
giamoji ir pastovi kultūrinė pažanga yra trumpesnės ar 
ilgesnės evoliucijos. išdava, — evoliucijos, kuri kartais ga- 
li kilti savo pradžia iš pervartos, tepadariusios vien grio- 
vimo darbą. Tarp kitko, šitie bendrieji dėsniai mums lei- 
džia laukti, kad tolimesnė visuomeninės pasaulio kultū- 
ros pažanga eis, taip ar šiaip, priklausomybėje nuo tų- 
dviejų polių, kurių dviejų reiškėjai buvo Wilson ir Le- 
nin. Tik tokios evoliucijos perspektyvoje gali išeiti aik- 
štėn, kad vis dėlto nei karas, nei revoliucija nebuvo da- 
romi visai veltui ir kad providencialiniame istorijos plane 
jiedu gali turėti pamokomos bausmės reikšmę, kuri kon- 
trasto dėsniu sukelia žmogaus psichologijoje nusistatymą, 
priešingą tajam, kuris buvo privedęs prie katastrofos. To- 
dėl, nežiūrint į mūsų kultūrinio gyvenimo trukybes ir 
kartais net bedugnes, nėra dar reikalo pasiduoti bevil- 
čio pesimizmo pagundai. 

Tie kultūriniai ir, tarp kitko, visuomeniniai judėjimai, 
kurie virpina ir dar ilgai tebevirpins mūsų pasaulį, neliks 
neabejojant nepalietę ir mūsų tėvynės. Lietuvai kaip tik 
tenka būti mažne pačiame šitų judėjimų sūkuryje, atsi- 
dūrus tarp Vakarų Europos ir Eurazijos, kaip kartais da- 
bar vadinama Rusija euroziečių, sudariusių naują kultū- 
rinę pakraipą. Kultūros problema turi Lietuvai aktualios 
reikšmės dar todėl, kad lietuvių tauta tebestovi, galima 
sakyti, pradžioje savo tautinio, valstybinio ir apskritai 
dvasinio kultūrinio atgimimo. Toks ar kitoks kultūrinės 
problemos išsprendimas, įsigalėjęs mūsų visuomenėje, 
kreips visą jos veikimą į savo pakraipą. Svarbu mums 
todėl apsisaugoti nuo vienašališkų kultūros problemos iš- 
sprendimų, kurie dažniausiai esti nesąmoningos reakcijos 
prieš laikinus nepasisekimus padarai. Pasiduoti vienai ku- 
Tiai panašiai pakraipai ir pakreipti jon visą kulūrinę 
tautos kūrybą reikštų Lietuvai didžiausią pavojų ir gal 
net visų aukščiausių savo idealų pralaimėjimą. Ar bus tai 
tolstojiškas apsipraščiokinimas, ur Gėeršengono grįžimas į 
pliką prigimtį, ar pasidavimų Spenplerio latalizmui, ar 
marksiškas sumaterializmėjinas ekonomikoje, kiekvienu 

atveju vienašališkas nusistatymas kultūros problemoje 
gresia mūsų tautai nesuskaitomais pavojais. Tik plalus 
sintetinis arba integralinis kultūrinės problemos išspren- 
dimas ir atatinkamas nusistatymas kultūrinėje kūryboje 
tegali laiduoti mūsų tautai lemtą išsivystymą ir kultūrin- 
gą klestėjimą. 


2, Kultūros filosofijos reikšmė 
pedagogikai 


Iš kitos pusės, jei kultūros problema, taip ar šiaip, 
yra surišta su ugdymo problema ir jo praktika, tai šitas 
faktas turi dar didesnės reikšmės tokiai jaunai kultūriniu 
atžvilgiu tautai, kokia mes esame, Paprastai Visuomenės 
kultūringumas ir jos pedagoginė sistema turi vienas antrai 
grįžtamosios įtakos: ugdomoji visuomenės sistema pareina 
nuo kultūrinio jos lygmalo, ir, atvirkščiai, pats kultūrinis 
visuomenės lygmalūs yra priklausomybėje nuo ugdymo 
pakraipos sąlygų, priemonių, veiksnių, žodžiu tariant, — 
nuo pedagoginių išgalių. Visai yra negalimas dalykas pa- 
kelti kultūrinis visuomenės stovis į aukštesnį laipsnį ne- 
sinaudojant lavinimo bei auklėjimo priemonėmis. Todėl 
pastačius sau panašų uždavinį, privalu visų pirma paruoš- 
ti ir sutvarkyti auklėjimo bei lavinimo aparatas. Be to, 
išeinant šitame darbe iš dabarties stovio, patys pedago- 
gai privalo tinkamai orientuotis dabartiniame kultūros 
stovyje, kad žinotų, kas svarbu palaikyti iš teigiamųjų 
kultūros tradicijų ir kas reikia pataisyti, keisti, papildyti 
arba naujai sukurti. Pedagogas, nesiorientuojąs laisvai ir 
sąmoningai kultūros problemoje, bus visados linkęs ne- 
sąmoningai ir pasyviai plaukti su vandeniu ir laiku ir 
dar nepajėgs sunaudoti aukštiems ugdymo tikslams visų 
tų galimybių, kurių yra laisvoje žmogaus asmenybėje. 

Iš to, kas ką tik pasakyta, galima laikyti paaiškėjusiais 
dalykais, iš vienos pusės, kultūros filosofijos reikšmė pe- 
dagogikos mokslui, o iš antros pusės, pedagoginės siste- 
mos ir praktikos reikšmė pačiam kultūros stoviui visuo- 
menėje. Pedagogika, kaipo pritaikomasis mokslas, nėra 
visai nepriklausoma nuo kitų mokslo disciplinų. Jai pri- 
taikomi visos mokslų eilės daviniai, pavyzdžiui: fiziolo- 
gijos, eksperimentinės psichologijos, filosofijos apskritai, 
apreikštosios doktrinos ir t. t. Šitoje eilėje kultūros filo- 
sofija užima labai žymią vietą. Pedagogika privalo pa- 
ruošti žmogų tikslams, kurių turi pats žmogaus gyveni- 

mas. Tuo tarpu šitame gyvenime kultūra sudaro tą sritį, 
kuri ypatingai pareina nuo laisvo Žmogaus asmens, jo 
iniciatyvos ir veiklumo, Todėl kultūros filosofija turi tie- 
sioginės įtakos pagrindiniam pedagoginės sistemos užda- 
viniui, kurį sudaro kultūrinimas apskritai. Šitam kultūri- 
nimui kultūros filosofija privalo nurodyti reiškiamuosius 
tikslus, tinkamą pakraipą, tikslingų priemonių ir t. t. TO- 
kiu būdu jei kultūros filosofija, kaipo mokslas, yra viena 
iš filosofinių disciplinų, tai santykiuose su pedagogikos 
teorija ir praktika jinai galima laikyti savo rūšies filoso- 
fine įvada į kultūrinius pedagoginius uždavinius. 
Įvedamaisiais šios dienos pastebėjimais norėjau, iš 
vienos pusės, nurodyti priežastis, kodėl kultūros filoso- 
fija yra mūsų laikais tikrai aktualus mokslas, ir iš antros 
pusės, paakinti, kokios reikšmės turi kultūros filosofija 
pedagogikos teorijai ir praktikai. Pirmuoju atžvilgiu kul- 
tūros filosofija yra tasai mokslas, kuriame užsimezgė gin- 
čas apie aktualiausius kultūros klausimus, surištus su mū- 
sų laikų katastrofomis ir tolimesniu kultūros išsivystymu. 
Mums specialiai kultūros filosofija turi ypatingos reikš- 
mės todėl, kad mūsų keleriopas atgimimas yra iš esmės 
kultūrinis judėjimas ir kad mūsų padėtis lemia mums at- 
sidurti kultūrinių judėjimų sūkuryje. Antruoju atžvilgiu 
kultūros filosofija yra mokslas, kuris suteikia pakraipos 
visuomenės gyvenimo bėgiui, kadangi jam lemta turėti vi- 
sados sprendžiamosios reikšmės pedagoginės sistemos te- 
orijai bei praktikai. Dėl pastarosios priežasties kultūros 
filosofija yra įėjusi privalomu dalyku į pedagogikos psi- 
chologijos šaką ? kaipo filosofinė įvada į pedagogikos siste- 
mą. Šitas praktinis motyvas neduoda man galimybės im- 
ti smulkiai visus kultūros filosofijos dalykus ir verčia ten- 
kintis bendra kultūros filosofijos problemų apžvalga, taip 
sakant, konstruktyviniu, arba statomuoju, būdu. Toks yra 
bendras mano nusistatymas kultūros filosofijos dėstyme. 
Pagaliau dera man pasakyti keletas žodžių apie kul- 
tūros filosofijos turinio santykiavimą su pedagogikos sis- 
tema. Pedagoginis veikimas visame savo plote yra tam 
tikras kultūrinis veikimas, arba naujųjų kartų kultiva- 
vimas. Jis tik reiškiasi, palygintas su istoriniu vyksmų, 
paruošiamuoju savo būdu, kadangi naujųjų kartų ugdy- 
mas turi jas įvesti į kultūrinį žmonijos gyvenimą, arba 
jas šitam gyvenimui paruošti. Tarp ugdymo sistemos ir 
gyvenimo turi būti griežto atatikimo, nes šita sistema 
turi paruošti žmogų prie visų gyvenimo tikslų. O kadan- 

gi tikrai žmogiškasis gyvenimas, t. y. sąmoningas bei Iais- 
vas, reiškiasi kultūros lytimis, tai kultūrinis žmogaus iš- 
auklėjimas bei išlavinimas sudaro, galima sakyti, pagrin- 
dinius pedagogikos uždavinius. Po to savaime aiškėja, 
kad pedagogika, kaipo pritaikomasis mokslas, privalo pasi- 
naudoti visais kultūros filosofijos patyrimais bei išvedžio- 
jimais. 

Faktinai ir pasirodo, jog tarp kultūros filosofijos dalių 
lir} pedagoginio veikimo sričių yra tikslaus atatikimo, Ką 
gi iš tikrųjų tyrinėja ta kultūros filosofijos dalis, kuri pa- 
vadinta „kultūros veiksniai“, jei ne patį lavinimo bei 
auklėjimo subjektą. Kai paskui kalbama apie kultūros 
materialines aplinkybes, tuo pačiu kalbama apie fizinio 
lavinimo salygas ir priemones. Kai toliau kalbama apie 
kultūros lytis, tuo pačių kalbama apie tikrai kultūrinio 
lavinimo, t. y. apie dorinimo, protinimo ir estetinimo, iš- 
davas. Kai galop tyrinėjamas kultūros tikslas, tuo pačiu 
nustatomas aukštesnis siekiamasis kultūrinio lavinimo tik- 
slas, kuris yra religinimas. 

Tik nusimanydamas apie kultūros esmę, jos vykdymo 
dėsnius, veiksnius ir tikslus, pedagogas tegalės tinkamai 
sutvarkyti savo veikimo sistemą ir pilnai atsakyti savo 
uždaviniams. Todėl dar kartą turiu progos pabrėžti, jog 
kultūros problema turi dideliausios reikšmės pedagogikos 
teorijai ir praktikai. 

Pilnos tiesos dėlei teisingiau būtų pasakyti, kad ne vien 
kultūros filosofija, bet visa gyvenimo filosofija turi ve- 
damosios reikšmės pedagogikos sisiemai, būtent prigim- 
ties filosofija, kultūros filosofija ir religijos filosofija. Kol 
iš šitų dalykų mes teturime kultūros filosofiją, prigimties 
filosofijos bruožai įeina į materialines kultūros aplinky- 
bes, o religijos filosofijos bruožai į siekiamąjį kultūros 
tikslą, t. y. į paskutinę kultūros filosofijos dalį. 


3. Kultūros esmė 


Kadangi, kaip matėme anąkart, kultūros esmė suprasti 
nėra visai paprastas dalykas, manau, bus ne pro šalį at- 
kartojus svarbesnes idėjas, liečiančias šitą klausimą. Ogi 
išaiškinti, kas yra kultūra, nėra lengva todėl, kad kultū- 
ra pali būti imama įvairiais atžvilgiais ir kad į kultūros 
aptarimo pagrindą gali būti padėti įvairios kultūros ele- 
mentai. Kultūra gali būti imama individualiniu ir visuo- 
meniniu atžvilgiu, išvidiniu ir išviršiniu, t. y. subjekty- 

vinių ir objektyvinių; ji gali būti aptariama kaipo išvi- 
dinis nusiteikimas, kaipo veiksmas, kaipo išdava ir t. t. 
Bet kadangi kultūra, taip ar šiaip, yra žmogaus veikimo 
apraiška, tai grendžiamosios reikšmės kultūros sąvokai 
turi kultūrinio veiksmo supratimas. Kultūrinis veiksmas 
stovi pusiaukelyje tarp kultūrinio nusiteikimo ir kultū- 
rinės išdavos ir faktinai tuodu dalyku savyje jungia. Taip 
pat kultūrinis veiksmas jungia savyje išvidinį, arba sub- 
jektyvinį, ir išviršinį, arba objektyvinį, kultūrinio veiki-- 
mo atžvilgius. Žodžiu tariant, kultūrinio veiksmo sąvoka 
gali patiesti geriausio pagrindo tinkamam kultūros supra- 
timui. 

Ir štai šitam pagrindiniam kultūros pradui, kaip jau 
žinoma, gali būti suteikta sekama aptartis: kultūrinis vei- 
ksmas yra sąmoninga žmogaus veikmė kokiam nors pri- 
gimtajam objektui tikslu apipavidalinti jį lytimi, atatin- 
kančia aukštesnei idėjai. Kiek apibendrinant, bet todėl] 
ne visai tiksliai galima pasakyti, kad kultūra yra ne kas 
kita, kaip sąmoningas žmogaus veikimas, kuriuo keičiamas 
pirmykštis kokio nors dalyko stovis pagal aukštesnę idėją. 

Pagal kultūrinių veiksmų objektus, kultūra gali būti 
realinė, arba materialinė, fizinė ir idealinė, arba dvasinė. 
Pirmuoju atvejų veikiamuoju objektu yra nuošaliniai pa- 
saulio daiktai; antruoju atveju — žmogaus kūnas; trečiuo- 
ju atveju — žmogaus sielos išgalės. Atsižvelgiant į tai, 
kas yra imamas kultūriniu veikėju — asmuo ar visa vi- 
suomenė, kultūra gali būti individualinė arba visuome- 
ninė; atskiro asmens kultūrinių nusiteikimų ir šiaip jau 
kultūrinio veiklumo visuma sudaro individualinę kultūrą. 
Tuo tarpu visuomenės kultūrinių nusiteikimų ir šiaip jau 
kultūrinio veiklumo visuma sudaro visuomeninę kultūrą. 
Pagaliau buvome priėję klausimų, kaip kultūra santykiuo- 
ja su civilizacija ir padarėme išvadą, kad kultūra ir ci- 
vilizacija taip santykiuoja tarp savęs kaip subjektyvinė 
ir objektyvinė vieno dalyko pusės. 

Kultūrinis žmogaus veiksmas yra kultūriniame gyve- 
nime tasai pagrindinis pradas, kuris visados turi išeina- 
mojo punkto reikšmės visame kultūriniame gyvenime. To- 
dėl kultūros sąvokai grendžiamosios reikšmės turi irgi 
kultūrinio veiksmo supratimas. Tuo tarpu tiek kultūros 
sąvoka, tiek ir kitos bendros kultūrinio gyvenimo bei vei- 
kimo apraiškos yra sudėtingesni dalykai negi kultūrinio 
veiksmo esmė. Su šituo reik skaitytis, kad ir kultūrinio 
veiksmo sąvoka turės visuomet šituose dalykuose pagrin- 

dinės reikšmės, kadangi kultūra, taip ar šiaip, yra visų 
pirma žmogaus veikimo apraiška. 

Tr štai, kalbant apie kultūrinį veiksmą, reik skaitytis, 
iš vienos pusės, su žmogaus nusiteikimu, arba dispozicija, 
veikti kultūriniu būdu, o iš antros pusės — su kultūrinio 
veiksmo išdava. Aišku savaime, kad pirmoje vietoje stovi 
žmogaus nusiteikimas veikti kultūrinių būdu, paskui eina 
pats kultūrinis veiksmas ir pagaliau gaunama kultūrinė 
išdava, arba gėrybė. Kultūrinis nusiteikimas sudaro po- 
tencialinės kultūros dalyką; kultūrinis veiksmas yra ak- 
tualinės kultūros apraiška; galop kultūrinė išdava yra ob- 
jektyvuotos kultūros, arba, kaip bus vėliau paaiškinta, ci- 
vilizacijos gėrybė. (Visuma kultūrinių nusiteikimų ir kul- 
tūrinio veiklumo atskirame asmenyje sudaro individualinę 
kultūra. Užtat visuma kultūrinių nusiteikimų ir kultūrinio 
veiklumo visuomenėje sudaro visuomeninę kuliūrą. Pa- 
galiau visuma objeklyvuotų individualinės ir visuomeni- 
nės kultūros gėrybių sudaro tai, kas yra vadinama civi- 
lizacijos vardu.) Tokiu būdu, kaip matome, kultūrinis vei- 
ksmas stovi pusiaukelyje tarp kultūrinio nusiteikimo ir 
kultūrinės išdavos. Kad žmogus galėtų vesti kultūringą 
žemės ūkį, reik kad jis turėtų atatinkamą nusiteikimą, ar- 
ba dispoziciją, t. y. kad jis būtų teorijoje apsipažinęs su 
žemės ūkiu ir kad jis turėtų sykiu tam tikro asmeniškojo 
patyrimo ir išsimiklinimo, Esant šitoms salygoms, gali jau 
įvykti kultūrinis veiksmas, t. y. žemės kultivavimas tiks- 
lu privesti ią prie tokio stovio, kad ji atatiktų produkci- 
jos idėjai. Žemės kultivavimo vaisiai bus jau kultūrinės 
išdavos, arba net civilizacijos gėrybė. 

Kai kultūrinis žmogaus veiksmas turi siekiamuoju tik- 
slu žmogaus sielos patenkinimą idealinėmis gėrybėmis, tu- 
rime idealinę, arba dvasinę, kultūrą. Pirmuoju atveju vei- 
kiamuoju kultūrinio veiksmo objektu bus nuošaliniai, ar- 
ba materialiniai daiktai, pavyzdžiui, žemė žemės ūkyje, 
įvairūs gaminiai technikoje. Antruoju atveju veikiamuoju 
objektu bus žmogaus kūnas. Trečiuoju atveju veikiamuoju 
objektu bus aukštesnė žmogaus prigimtis arba, tikriau sa- 
kant, žmogaus sielos sugebėjimai protauti, valioti ir jaus- 
ti, Iš čion matome, kad ekonomika ir technika ieina į 
realinės, arba materialinės, kultūros sritį. Kūno kultūra 
yra lygi fizinei kultūrai. Žinija, dora ir dailusis menas yra 
kultivuojamomis žmogaus proto. valios ir aukštųjų jaus- 
mų išgalėmis pagal aukštąsias tiesos, gėrio ir grožio idė- 
jas ir todėl sudaro idealinę, arba dvasinę, kultūros sritį. 

Nesu čia paminėjęs religijos, nes religija netelpa kuliū- 
ros plote, arba, kitaip sakant, neįeina į kultūros sritį su- 
dedamąja dalimi. Religija kaipo aukščiausia gyvenimo ap- 
raiška išsilenkia iš kultūros srities, kad ir remiasi žmo- 
giškąja savo puse tiek žmogaus prigimtimi, kiek ir jo 
kultūra, 

Ką tik patiektas kultūros suskirstymas pagal veikia- 
muosius objektus. Kultūra galima dar skirstyti pagal tai, 
kas yra imamas jos subjektų: atskiras asmuo, ar visuo- 
menė? — Ir štai, alskiro asmens kultūrinių: nusiteikimų ir 
šiaip jau kultūrinių veiklumo visetas sudaro individualinę 
kultūra. Tuo tarpu visuomenės kultūrinių nusileikimų ir 
šiaip jau kultūrinio veiklumo visetas sudaro visuomeninę 
kultūrą. Faktinai visuomeninė kultūra susidaro savitarpio 
atskirų asmenų veikimosi išdavoje. Savitarpinis žmonių 
veikimasis sudaro visuomenėje aplinkinį tarpą, arba ap- 
linkumą, kurią prancūzai vadina milieu. Šita aplinkuma 
tarsi jungia atskirų Žmonių veikimą į tam tikrą visumą: 
jis asimiliuoja žmones pagal viens kitą ir atvaizduoja 
kultūrinius jų laimėjimus bendrame vaizde, Tokiu būdu 
visuomeninė kultūra yra organingoje priklausomybėje 
nuo atskirų visuomenės narių individualinės kultūros, bet, 
iš antros pusės, ir kiekvieno atskiro asmens individualinė 
kultūra, taip ar šiaip, pareina nuo bendro kultūrinio vi- 
suomenės stovio. 

Saryšyje su kultūros skirstymu į individualinę ir visuo- 
meninę tenka atsižvelgti į išvidinį, arba subjektyvinį, kul- 
tūros atžvilgį ir į išviršinį, arba objektyvinį, kultūros at- 
žvilgį. Jei, pavyzdžiui, imsime kokią nors individualinės 
kultūros apraiška, tai genetinė jos eiga, kaip paaiškinta 
anksčiau, bus šitokia: kultūrinis nusiteikimas, kultūrinis 
veiksmas ir kultūrinė išdava. Kultūrinis žmogaus nusitei- 
kimas yra, aišku savaime, išvidinis, arba subjektyvinis, 
dalykas. Kultūrinė išdava yra išviršinis, arba objektyvi- 
nis, dalykas. Kultūrinis veiksmas yra perėjimo momentas 
nuo išvidinio, arba subjektyvinio, prie išviršinio, arba 
objektyvinio, kultūros atžvilgio. Leiskime, dailininkas ku- 
ria savo veikalą. Nėra abejotina, kad jo atliekamas kul- 
tūrinis darbas. Šitame darbe ir turi pasireikšti visi trys 
nusakyti momentai: pirma, dailininko sugebėjimas kurti, 
iš dalies įgimtas ir iš dalies įsigytas, yra kultūrinis nusi- 
teikimas išvidinio, arba subjektyvinio, pobūdžio; antra, 
kūrybos aktas, išvidinis savo sumanyme ir išviršinis savo 
realizavime, yra kultūrinis veiksmas; pagaliau sukurta dai- 

lenybė, objektyvuota išviršinėmis priemonėmis, yra kul- 
tūrinė išdava arba net objektyvuotos kultūros gėrybė. 
Jei dabar paimsime visuomeninę kultūrą, tai joje du 
dalyku yra ypatingai reikšmingu kultūros atžvilgiu. Visų 
pirma — kultūriniai atskirų visuomenės narių nusiteiki- 
mai; antra vertus,— kultūrinių išdavų visuma, objekty- 
vuota bendrame visuomenės kultūrinių laimėjimų vaiz- 
de. Pastaruoju atžvilgiu kultūros išdavos apsireiškia 
išviršiniu, arba objektyviniu būdu, būdamos suorganizuo- 
tos sutelktinio gyvenimo lytimis. Visuma individualinių 
kultūrinių nusiteikimų, sustiprintų visuomenine aplinku- 
ma, sudaro visuomenės kultūrą subjektyvia prasme. Tuo 
tarpu individualinių kultūros išdavų visuma, suorganizuo- 
ta sulelktinio gyvenimo lytimis, sudaro visuomenės kultūrą 
objektyvia prasme.— Mano įsitikrinimu, šitai objektyvuo- 
tai visuomenės kultūrai geriausiai pritinka civilizacijos 
vardas. Skiriant nurodyta prasme kultūrą nuo civilizaci- 
jos, kultūra reikštų labiau išvidinę, arba subjekiyvinę, 
žmonių gyvenimo pusę, kiek ji reiškiasi kultūriniais jų 
veiksmais; ogi civilizacija reikštų išviršinę, arba objekty- 
vinę, gyvenimo pusę arba net kultūrinių išdavų visumą, 
kiek ji reiškiasi suorganizuoto visuomeninio gyvenimo ly- 
timis. Trumpai tariant, civilizacija yra kultūros objekty- 
vacija mažiau ar daugiau išviršinėmis priemonėmis. 
Anąkart mes turėjome progos patirti Spenglerio nuo- 
monę apie kultūros ir civilizacijos santykiavimą. Spengle- 
riui civilizacija reiškia neišvengiamą kultūros likimą, ta- 
riant aiškiai — galą. Bet tai nėra vienintelė nuomonė 
apie šitą dalyką. Įvairios nuomonės šituo klausimu dau- 
gėja todėl, kad paprastai ten, kur vokiečiai vartoja žodį 
Kultur, prancūzai sako civilisation, taip kad tautinis šitų 
dviejų tautų antagonizmas išeina aikštėn net mokslo ter- 
minologijoje. 
Vokiškajai pažiūrai nušviesti bus ne pro šali pažymė- 
jus, kad Nickel savo „Visuotinajai kultūros istorijai“ nu- 
„ stato šitokį skirtumą tarp kultūros ir civilizacijos. „Nau- 
ias mokslingas kalbos vartojimas,— sako jisai, — skiria 
kultūrą nuo civilizacijos. Siauresne prasme kultūra reiš- 
kia žmogaus viešpatavimo prigimčiai plotą. Tuo pačiu 
kultūros žodis išreiškia tą žmogaus plėtojimosi sritį, kuri 
šiaip jau vadinama materialine kultūra. Kultūra tad api- 
ma šita prasme žmogaus reikalus pagal psichofizinę jo 
prigimtį ir dargi taip, kad pagal šitų reikalų skaičių ir 
laipsnį galima kalbėti apie aukštesnę ir žemesnę kultū- 

rą; prigimtis patiekia žmogui plačių sričių, tarsi darbo 
lauką, kurį jis turi dirbti (colere). Užtat civilizacija liečia 
žmonių santykius tarp savęs ir su Dievybe; taigi jos api- 
mami religiniai doriniai ir visuomeniniai santykiai. Kul- 
tūra reiškia visus laimėjimus srityse fizinio darbo, susi- 
siekimo, meno ir žinijos, apskritai fizinės ir dvasinės 
kūrybos, kiek tai privalo tarnauti visų žmogaus reikalų pa- 
tenkinimui. Civilizacija apima dorą ir teisę, kaip jos ap- 
sireiškia ir išsivysto per žmogaus prigimtį, per religiją, - 
per visuomeninius santykius ir valstybinę santvarką“ 
(Nickel. Allgemeine Kulturgeschichte.— P. 1). 

Nickel, kaip matome, civilizacijos vardu vadina visuo- 
meninę kultūrą siaura prasme, jungdamas su ja dar reli- 
giją. Prancūzai tuo tarpu civilizacijos žodžiui suteikia 
daug platesnės prasmės, nors pati šito žodžio kilmė nuo 
žodžio „civilis“ verčia ir juos matyti civilizacijoje visų 
pirma visuomeninį išsidirbimą, kuo mažiausia — draugin- 
go gyvenimo padorumą, ir tik paskui išplėsti jo prasmę 
ant plačiai suprastos kultūros. 

Belgai ir šveicarai, kurie turi reikalo tiek su germa- 
niškąja vokiečių kultūra, kiek ir su romaniškąja prancū- 
zų civilizacija, yra labiau linkę taikinti vokiečių—pran- 
cūzų ginčą apie kultūros ir civilizacijos skirtumą. Imki- 
me, pavyzdžiui, Friburgo pedagogo E. Dėvaud nuomonę, 
išreikštą jo veikale „Guide de l'Enseignement primaire” 3, 
kur jis sako, tarp kitko, šitokį dalyką: „Praeities gėry- 
bės, padaugintos dabarties laimėjimais, kuriuos paveldi 
gimstančioji karta, nesudaro vien technikos patobulini- 
mų. Šitas paveldimas lobis apima visus tikusius ir trun- 
kančius kūrinius: mokslus ir jų pritaikymus, menus, mo- 
ralines, juridines, socialines ir labdarybines įstaigas, ti- 
kybą: mūsų laukus, kelius, dirbtuves, paminklus; mūsų 
tradicijas, istoriją, socialinę ir politinę santvarką, papro- 
čius, kalbą, bažnyčias, jos apeigas ir doktrinas.— Visos 
šitos gėrybės priklauso civilizacijai, imamai objektyvia 
prasme.— Civilizacijos idėja nėra dar tuo tarpu išsemta. 
Vienintelė tikroji civilizacija yra išvidinė. Ji yra bran- 
gus turtas, kuris tačiau neturi nieko, kas yra materialu; 
tasai turtas yra sukrautas širdyse ir sielose; tai įsigytos 
pažintys, išvystyti gabumai, geri įpročiai, dorinė vertė, 
proto aiškumas, valios patvarumas; tai pasisavintoji ci- 
vilizacija, įdiegta į žmonių asmenybes, civilizacija, kurią 
mes su didesniu noru vadiname kuliūra“ (p. 11). Tokiu 
būdu Dėvaud, išėjęs iš civilizacijos sąvokos, prieina rei- 

kalą išvidinį civilizacijos atžvilgį pavadinti kultūros var- 
du. Tuo tarpu išeinant iš kuliūros sąvokos, prieinama, 
kaip matėme anksčiau, reikalas išviršinį kultūros atžvil- 
gį pavadinti civilizacijos vardu. 

Kai žodžio prasmė nėra galutinai nustatyta, susitari- 
mo dalykas yra jinai nustatyti ir aptarti. Tai vis dėlto 
nereiškia, kad tokiais atvejais galima laisvai elgtis pagal 
savo nuožiūrą, t. y. niekuo nesivaduojant. Reik visuomet . 
stengtis tokia ar kitokia dalyko prasmė racionaliai apgin- 
ti. Mano įsitikrinimu, Dėvaud arčiausiai prieina prie tiks- 
lingo nustatymo skirtumo tarp kultūros ir civilizacijos. 

Einant šita linkme, galima sakyti, civilizacija ir kul- 
tūra taip laikosi viena antros kaip padaras — veikimo, iš 
kurio jis yra kilęs, kaip išdava —savo priežasties. Šita 
prasme civilizacija ir yra kultūros objektyvacija išvirši- 
nėmis visuomeninio gyvenimo lytimis. Tokiu būdu kultū- 
ra ir civilizacija yra tarsi dvi pusės vieno ir to pačio da- 
lyko, kaip kad kiekviename žmogaus veiksme yra sub- 
jekto ir objekto; asmens, kuris veikia, ir daikto, kuris yra 
veikiamas ir kuris tampa padaru. 

Nustačius šitokį skirtumą tarp kultūros ir civilizacijos, 
galima pripažinti tiesos dalį žinomai jau mums Spengle- 
rio pažiūrai į kultūros ir civilizacijos santykiavima, Kul- 
tūros įsikūnijimas išoriniame pasaulyje, taip ar šiaip, yra 
kultūrai tikslas ir todėl tam tikra prasme jos galas. Bet 
tai, žinoma, toli gražu nereiškia, kad vienos kurios vi- 
suomenės gyvenime jos visa kultūra ir jos visa civiliza- 
cija gali eiti viena po antros atskiromis gadynėmis. Pa- 
prastai jiedvi gyvuoja gretimais ir dargi taip, kad pa- 
prastai kultūros laipsniui aiatinka ir civilizacijos laipsnis, 
nes kultūra ir civilizacija yra tarp savęs priežastingumo 
sąryšyje. Tiesa, kultūros ir civilizacijos laipsnių atatiki- 
mas gali kartais rodytis nepilnas dėl įvairių pripuolamų- 
jų priežasčių. Jei paimsime, pavyzdžiui, Lietuvą, tai rei- 
kės pasakyti, kad pas mus civilizacijos laipsnis palygina- 
mai yra žemesnis negu kultūros laipsnis; tuo tarpu 
Vokietijoje civilizacijos laipsnis, tariant mūsų terminolo- 
gija. yra palyginamai aukštesnis už kultūros laipsnį. 

Tautų ir amžių palyginimas kultūros atžvilgiu tuomi ir 
yra sunkus, kad su kultūros matu paprastai yra painioja- 
mas civilizacijos matas, nesant atatikimui tarp kultūros ir 
civilizacijos sričių. Tauta arba koks amžius gali pasižy- 
mėti realinės arba materialinės kultūros srityje ir sykiu 
galingai pasireikšti atatinkamoje civilizacijos srityje; bet 


174 


sykiu šita tauta ar amžius gali žymiai atsilikti idealinės, 
arba dvasinės, kultūros srityje ir menkiau pasireikšti ata- 
tinkamoje civilizacijos srityje. Tokiu atveju palyginimas 
privalo būti ne vientisas, bet daugeriopas, t. y. daromas 
pagal atskirus kultūros atžvilgius. Bendro vertingumo at- 
žvilgiu galima, žinoma, pažymėti, kad idealinė, arba dva- 
sinė, kultūra yra vertingesnė už realinę, arba materialinę, 
kultūrą, ir sykiu čia ieškoti galutinos išvados. Taip, pa- 
vyzdžiui, tektų elgtis palyginant Angliją su Indijos kraš- 
tu, Vakarų Europą — su Amerika, viduramžių XIII šimt- 
metį su moderniuojų XIX šimtmečiu ir t. t. 

Dar viena kritinė pastaba prie Spenglerio pažiūros į 
kultūros ir civilizacijos santykiavimą. Kaip buvo matyti, 
kultūra yra pagrindinė veikiamoji priežastis civilizacijai. 
Todėl jei nyksta visuomenėje išvidinė kultūra su visais 
kultūriniais nusiteikimais, tai turi nykti ir išviršinė civi- 
lizacija tame laipsnyje, kuriame ji priklauso nuo nuolatos 
gaivinančios kultūrinės kūrybos. Taip supratus kultūros 
ir civilizacijos santykiavimą, negalima kalbėti apie tai, 
kad gali būti viena gadynė, pareikšta kultūros viešpata- 
vimo, ir kad gali po jos eiti kita gadynė, pareikšta civi- 
lizacijos viešpatavimu, Kultūra ir civilizacija yra surištos 
tarp savęs savo išsivystyme organingo priežastingumo 
santykiu, Tiesa, kai kokia kultūra žlunga, pasilieka atei- 
čiai civilizacijos, bet ne kultūros liekanos, nes tokiomis 
liekanomis tegali būti vien tai, kas yra objektyvuota iš- 
viršinėmis priemonėmis. 

Atsižvelgus dabar į tiek sudėtingą dalyką, kokiu yra 
kultūra, galima savęs paklausti, ar reik ir tikslinga pa- 
keisti lietuvių kalboje kultūros terminą lietuviškuoju ter- 
minu, pavyzdžiui, žodžiu „įdarbė“. Visų pirma dera pa- 
žymėti, kad nėra būtino reikalo lietuvinti tarptautinių 
terminų, jei jiems savaime nesiperša savas žodis. Antra, 
netikslinga versti tarptautinis terminas, kai jis turi tiek 
sudėtingo turinio, kurio negali išreikšti joks naujadaras 
etimologine savo prasme. Trečia, tokie žodžiai kaip įdar- 
bė gali turėti specialaus pritaikymo šalia kullūros ter- 
mino. 

Pirmoje paskaitoje apie kultūros filosofiją esu palietęs 
labai pripuolamus dalykus, turinčius net netiesioginės 
reikšmės kultūros filosofijos mokslui. Buvo kalbėta bū- 
tent apie tai, kad kultūros filosofija yra mūsų laikams ir 
ypatingai Lietuvai labai aktualus mokslas ir kad šitas 
mokslas turi vedamosios reikšmės pedagogikos teorijai 

bei praktikai ir tuo pačiu kultūrinei visuomenės pažan- 
gai ateityje. Šitie dalykai nesudaro net tų dalykų, kurie 
paprastai įeina į mokslo įžangą. Eidami dabar prie tikros 
kultūros filosofijos įžangos, turėsime susidomėti šiais 
klausimais: 

1. kultūros esmė, kaipo pagrindinis kultūros filosofi- 
jos objektas; 

2. kultūros filosofija, kaipo mokslas; 

3. kultūros filosofijos vieta filosofijos visumoje; 

4, kultūros filosofijos suskirstymas; 

5. bibliografiniai nurodymai. 

Norint nustatyti ir aptarti kultūros filosofijos dalyką, 
rodos, būtų visai natūralu padaryti tokis paaiškinimas: 
kultūros filosofija yra ta filosofinė disciplina, kuri tyrinė- 
ja kultūros pagrindus, arba tolimiausias priežastis. Fakti- 
nai tai būtų tautologinė ir todėl netaisyklinga aptartis, 
kadangi ir aptariamajame, ir aptariančiajame termine bū- 
tų kartojama neaiški kultūros sąvoka, reikalaujanti pirma 
einančios aptarties. Todėl norint gauti tikrą kultūros fi- 
losofijos aptartį, reik iš pradžios nustatyti kultūros esmė, 
o paskui suderinti jinai su filosofijos sąvoka.— Taigi visų 
pirma, kas yra kultūra? 

Išeinant iš nominalinių davinių patiriama, kad žodis 
„Kultūra“ yra kilęs iš lotynų žodžio colere, kuris reiškia 
apdirbinėti, taisyti, pavyzdžiui, dirbti žemė, taisyti dirva. 
Tai yra pirmykštė žodžio colere prasmė, nes iš pat pra- 
džios jis buvo vartojamas sąryšyje su žemės dirbimu, 
t. y. buvo vartojamas kaipo agrikultūros terminas. Nuo 
žemės dirbimo kultūros prasmė buvo perkelta analogijos 
keliu ir į tas žmogaus veikimo sritis, kur veikimo objek- 
tas buvo jau ne žemė, bet koks nors kitas prigimtasis ob- 
jektas, pavyzdžiui, technikos ar meno daiktai ir net pati 
psichofizinė žmogaus prigimtis, 

Primityviai suprastoje kultūros apraiškoje, kad ir pa- 
liestoje žemės kultūros apraiškoje, galima skirti du daly- 
ku: iš vienos pusės — žmogaus veikimas ir iš antros pu- 
sės — šito veikimo išdava, arba padaras. Pirmuoju atveju 
turėsime kultūros apraišką subjektyvia prasme: mūsų pa- 
vyzdyje tai bus tikslingos žemės dirbimo žmogaus pas- 
tangos. Antruoju atveju turėsime kultūros apraiškų ob- 
jektyvia prasme: mūsų pavyzdyje tai bus žemės įdirbi- 
mas ir jos vaisingumas. Kitaip tariant, žmogaus veikmė 
dirvai sudaro subjektyvią kultūros pusę; tuo tarpu našus 

dirvos stovis, šita žmogaus veikme atsiektas, yra žemės 
kultūra objektyvia prasme. 

Ieškodami kitų kultūros elementų nurodytajame pa- 
vyzdyje, galime lengvai pastebėti, kad žmogaus veiki- 
mas stengiasi čia sutelkti savo objektui tam tikrą formą, 
arba lytį, — stengiasi, taip sakant, apipavidalinti kultivuo- 
jamąjį objektą tam tikra lytimi. Žemės lytis prieš pra- 
dedant darbą ir darbui pasibaigus nėra ta pati; žmogus 
tikslingu bei sąmoningu savo veikimu kaip tik pakeičia 
žemės lytį ir dargi pakeičia tam, kad šita lytis atatiktų 
tam tikram tikslui pagal aukštesnę žmogaus idėją. Bū- 
tent dirbdamas žemę, žmogus stengiasi patiekti jai tokios 
lyties, kuri atatiktų jo tikslui pasigauti žemės gaminiais 
gyvenimo reikalams. Tuo tarpu šitas tikslas jau iš anksto 
glūdi žmogaus dvasioje ir net žmogų stumia į darbą, kai- 
po tam tikra idėja, aukštesnė už tai, kuo yra pats kulti- 
vuojamas objektas, t. y. pati žemė. 

Taigi analizuodami žemės kultūros pavyzdį, gauname 
šitokius elementus, arba pradus, kultūros aptarčiai: 1. są- 
moningą žmogaus veikimą, 2. vieną kurį prigimtąji ob- 
jektą, 3. perteikiamąją objektui lytį ir 4. aukštesnį tikslą, 
arba idėją. Priežastingai sujungus šituos pradus, gausime 
šitokią kultūros aptartį: (subjektyvia prasme) kultūra yra 
sąmoninga žmogaus veikmė kokiam nors prigimtajam ob- 
jektui tikslu apipavidalintii jį lytimi, atatinkančia aukš- 
tesnei idėjai. Objektyvia gi prasme kultūra yra pasiekta 
šituo veikimu išdava, arba jos padaras. 

Kad kultūrinio gyvenimo srityje yra reikalo skirti sub- 
jektyvinė ir objektyvinė pusės, netiesioginiu prirodymų 
gali tarnauti tas faktas, kad tas pats dviejų pusių skirtu- 
mas išeina aikštėn ir kitose žmogaus gyvenime srityse: 
prigimtojoje ir religinėje. Prigimtis yra Žmogui tai, kas 
yra jam prigiję iš nuošalinio gamtos pasaulio. Todėl pri- 
gimtis įeina į žmogaus gyvenimą kaipo palenkta žmogaus 
subjektui gamta, bet sykiu besireiškianti ir savo dėsniais. 
Gamta tuo tarpu yra priešpastatoma žmogui kaipo tam 
tikras objektas. Tokiu būdu prigimtis ir gamta sudaro 
- subjektyvinę ir objektyvinę arba, kitaip tariant, išvidinę 
ir išviršinę gyvenimo pusę. 

Religinėje žmogaus gyvenimo srityje patiriame tą patį 
skirtumą tarp subjektyvinės ir objektyvinės pusės. Kai 
kalbama apie žmogaus religiją, savaime laikoma galvoje 
tai, kas darosi žmoguje jam santykiuoiant su Dievu. Kai 
kalbama apie tai, kaip religijos apraiškos objektyviai pa- 

sireiškia išviršinėmis priemonėmis, dera jau kalbėti apie 
tą aukščiausią objektyvuotą religinių apraiškų organiza- 
ciją, kuri vadinama Bažnyčios vardu. 

Tokiu būdu subjektyvinę žmogaus gyvenimo pusę 
užpildo prigimtis, kultūra ir religija; tuo tarpu kad ob- 
jektyvinę gyvenimo pusę sudaro gamta, civilizacija ir 
Bažnyčia. Nereik manyti, kad subjektyvinės ir objekty- 
vinės gyvenimo pusės eina tikrovėje atskiromis savo sri- 
timis, griežtai atribotais ruožais. Fakiinai atskiros gyve- 
nimo sritys organingai susinarsto, ir tik žmogaus minties 
analizė pratęsia logines ribas tarp šitų sričių. Negalima, 
pavyzdžiui, atskirti prigimties nuo kultūros arba kultū- 
ros — nuo religijos, nors jas galima skirti įvairiais atžvil- 
giais. Sakysime, prigimties srityje žmogus yra pasyvus 
atžvilgiu į žemesnį materialinį pasaulį. Kultūros srityje 
žmogus yra aktyvus tam tikru sau specifiniu būdu. Pa- 
galiau religijoje žmogus yra ir aktyvus, ir pasyvus at- 
žvilgiu į aukštesnį dieviškąjį pasauli. Pažymėtina, kad 
kultūros srityje žmogus atsipalaiduoja nuo materialinio 
pasaulio prievartos, kad galėtų laisvai apsispręsti savo 
santykiuose su dieviškuoju pasauliu. 

Toliau turėsime įvairias kultūrines apraiškas pagal tai, 
kokie bus kultūrinio veiksmo objektai. Visų pirma kul- 
tūrinis veikimas gali turėti objektu nuošalinį materialinį 
daiktą, ką matome, pavyzdžiui, žemės ūkyje arba techni- 
kos gamyboje. Bet kultūrinis veiksmas gali irgi turėti 
savo objektu pačią žmogaus prigimtį arba, tikriau tariant, 
šitos prigimties dalį, Pavyzdžiui, gali būti kultivuojami 
žmogaus kūnas, protas, valia, jausmas. Ką, pavyzdžiui, 
reiškia kultivuoti žmogaus kūną, jei ne imti jisai kultūri- 
nio veiksmo objektu? Kultūrinis veiksmas kūnui yra žmo- 
gaus pastanga suteikti šitam kūnui lyties, arba savybių. 
kurios atatiktų aukštesnei idėjai. Kūno stiprumas, svei- 
kata, gražumas yra jau aukštesnės idėjos, kurios imamos 
tikslais kūno kultūroje, Bet aukščiausioji kūno kultūros 
idėja yra kūno nusiteikimas aukštesniems žmogaus gy- 
venimo tikslams. Panaši analizė kultūrinių veiksmų, tai- 
komų prie proto, valios ir jausmų otjektų, privestų mus 
prie išvados, kad kultūrinis veiksmas visuose šituose at~ 
sitikimuose iš esmės yra sąmoninga žmogaus veikmė ko- 
kiam nors prigimtajam objektui tikslu apipavidalinti jį 
lytimi, atatinkančia aukštesnei idėjai. Tik kalbant apie 
proto, valios ir jausmo kultivavimą, kultūrinio veiksmo 
supratimas yra sudėtingesnis, ir todėl šituo klausimų teks 

specialiai susidomėti, kai prieisime tris pagrindinės dva- 
sinės, arba idealinės, kultūros lytis, kuriomis yra Žinija, 
dora ir dailusis menas. 

Pagal kultūrinių veiksmų objektus pati kultūra skirs- 
toma tam tikromis lytimis. Vienu atveju siekiamuoju tik- 
slu gali būti žmogaus kūno patenkinimas materialinėmis 
gėrybėmis, kurios yra kultivuojamos. Kitu atveju žmo- 
gaus kūnas gali būti pats kultivuojamas tobulinimo tiks- 
lu. Pagaliau trečių atveju kultūrinių veiksmų tikslu gali 
būti žmogaus dvasios patenkinimas aukštesnėmis gėrybė- 
mis, kultivuojamomis sykiu su žmogaus sielos galiomis, 
t. y. protu, valia, jausmų. Kai kultūrinis žmogaus veiksmas 
turi savo siekiamuojuų tikslu žmogaus kūno patenkinimą 
plačia to žodžio prasme, turime realinę, arba materialinę, 
kultūrą. Kai kultūrinis žmogaus veiksmas turi siekiamuo- 
ju tikslu kūno ištobulinimą ir jo palenkimą aukštesniems 
gyvenimo tikslams, turime fizinę kultūrą. 

Labai dažnai religija įglaudžiama į kultūros sritį. Ta- 
čiau toks nusistatymas religijos atžvilgiu ne visai gali 
būti pateisintas. Galima pastebėti, kad religijoje gali būti 
visa tai, kas sudaro kultūros esmę ir dar tam tikras nau- 
jas veiksnys, kuriuo iš tikrųjų yra pati Dievybė ir jos 
veikmė ir žmogų, ir pasaulį. Religijos ir kultūros negali- 
ma dirbtinai perskirti, kaip kad negalima perskirti kultū- 
ros nuo prigimties. Prigimtis yra materialinis pagrindas, 
arba atrama, kultūrai. Panašiai prigimtis ir kultūra abi 
tarnauja prigimtuoju pagrindu, arba atrama, religijai 
žmogaus gyvenime. Jei kultūra apimtų ir religija, tai rei- 
-kštų, kad religija savo esme nėra aukštesnė už kultūrą, 
o savo plotu yra net siauresnė už jąją. 

Iš tikrųjų religija tam tikra prasme apima ir prigimtį, 
ir kultūrą, ir būtent todėl, kad religijai pridera jungti 
visą žmogaus gyvenimą vienu dieviškuoju pradu. Jei ši- 
ta prasme religija apima visą Žmogaus gyvenimą vienu 
dieviškuoju pradu, tai tuo pačiu ji apima ir kultūros ap- 
raiškas, bet tuomet ji negali būti įglausia į kultūros są- 
voką kaipo viena iš jos loginių dalių.— Analoginių, tik 
iau objektyvine prasme, yra santykių tarp gamtos, civi- 
lizacijos ir Bažnyčios. Gamta yra panaudojama kultūrai 
medžiaga. Gamta ir kultūra yra panaudojama Bažnyčiai 
medžiaga, ir būtent todėl, kad Bažnyčia yra objektyvuotas, 
organizuotas ir regimas religijos reiškimasis mūsų pasau- 
lyje. Kitaip tariant, Bažnyčia taip laikosi religijos, kaip 
kad civilizacija — kultūros arba gamta — prigimties. 

4. Kultūros iilosofijos dalykas ir jos 
vieta filosofijos sistemoje 


Po visų šitų įvedamųjų paaiškinimų apie kultūros es- 
mę, savybes ir jos santykiavimą su kitomis žmogaus gy- 
venimo sritimis reik man grįžti prie kultūros filosofijos 
dalyko aptarimo. Buvo juk jau pasakyta, kad kultūros 
filosofiją yra toji praktinė filosofijos disciplina, kuri ty- 
rinėja kultūros pagrindus, arba jos tolimiausias priežastis. 
Šita kultūros aptartis yra nominalinė, bet ne realinė to- 
dėl, kad joje aptariamas terminas, bet ne pats dalykas. 
Tik atsižvelgus į visa tai, kas buvo pasakyta apie kul- 
tūros esmę ir savybės su jos apraiškomis žmogaus gy- 
venime, galima, kaip sakyta, legalizuoti suteikta aptartis 
neįvedant į ją kultūros aptarties. Ogi įvedimas kultūros 
aptarties į kultūros filosofijos aptartį yra beveik nega- 
limas, kuo mažiausia yra labai sunkus todėl, kad kultū- 
ros sąvoka yra labai sudėtinga. 

Taigi suteikta kultūros filosofijos aptartis tepaaiški- 
na mums, kad kultūros filosofija tyrinėja filosofijos mok- 
slo priemonėmis tą žmogaus gyvenimo sritį, kurią vadi- 
name kultūros vardu ir kurią esame tam tikru būdu 
supratę *. Čia dera dar paaiškinti, o daugumai mano klau- 
sytojų vien tepriminti, ką reiškia tyrinėti kokį nors ob- 
jektą filosofijos mokslo priemonėmis. Nesunku suprasti, 
kad tai reiškia jam taikyti filosofijos mokslo metodą ir 
siekti šito objekto srityje filosofijos mokslo tikslų, 

Kaip yra žinoma iš filosofijos įvados, pažinimo atžvil- 
giu filosofijos mokslas neturi savo atskiro pažinimo meto- 
do. Jis tik saviškai taiko savo tikslams bendrąjį pažinimo 
metodą, kuriuo yra protu apdirbamo patyrimo metodas. 
Šitą bendrąjį pažinimo metodą filosofija ir taiko savo tik- 
slams, prie kurių ji eina plačiausių apibendrinimo ke- 
liais, nes jai tenka susekti savo objektų tolimiausias, t. y. 
pirmutines ir visuotinąsias priežastis. 

Todėl ir kultūros filosofijoje svarbu plačiausiais api- 
bendrinimais prieiti pirmutines bei visuotinąsias kultūros 
priežastis. Todėl kultūros filosofijai nedera aprašinėti at- 
skirų kultūrinių tipų, kaip kad gali daryti aprašomasis 
geografijos mokslas; ji taip pat nesistengs aprašinėti kul- 
tūrinio žmonijos plėtojimosi įvairiais laikais ir įvairiose 
vietose, kaip kad daro kultūros istorija. Jai svarbu nus- 
tatyti kultūros, kaipo tokios, pagrindai ir išaiškinti kultū- 

ros apraiškų tolimiausias priežastis, arba visuotinuosius 
dėsnius. 

Kultūros filosofija priklauso prie tų filosofijos šakų, 
kurios tėra dar formacijos, arba vyksmo, stovyje. Galima 
net pasakyti, kad kultūros filosofija nėra dar įgijusi pil- 
nų pilietybės teisių filosofijos sistemoje. Mano įsitikini- 
mu, ji neišvengiamai turės šitas teises įsigyti pertvar- 
kant naujai, pagal laiko reikalavimus, filosofijos sistemos 
suskirstymą, bet tuo tarpu negalima dar to konstatuoti 
kaipo įvykusio fakto, Štai kodėl ir mūsų filosofijos sky- 
riuje5 nelaikoma dar visai savarankiškąja filosofijos dís- 
ciplina ir labiausiai tarnauja filosofine įvada į pedago- 
gikos mokslą. Pasielgti kitaip būtų tuo tarpu per drąsu, 
ir, be to, nepriklausomas jo statymas pareikalautų plates- 
nių ribų jo dėstymui, ką šiais laikais vargu bau pasisektų 
padaryti. 

Turiu dar pakartoti, kad kultūros filosofija gali įgauti 
pilnų pilietybės teisių tik tada, kai paaiškės galutinai jos 
vieta filosofijos sistemoje ir kai ji pasidarys viena iš bū- 
tinų disciplinų jos visumoje. Tuo tarpu kai filosofija yra 
skirstoma atskiromis disciplinomis, kultūros filosofija ne- 
randa vietos filosofijos suskirstymuose. Iš čion galima pa- 
daryti dvejopos išvados. Viena iš dviejų: arba kultūros 
filosofija yra tiek naujas dalykas, kad su juo dar rimtai 
negalima skaitytis; arba kultūros filosofija reiškia ne vie- 
ną kurią šaką, arba discipliną, bet ištisą jų grupę. 

Kad kultūros filosofija nėra visai menka apraiška da- 
bartiniame filosofinės minties stovyje, gali liudyti kad 
ir pradėjęs eiti Vokietijoje 1910 m. filosofinis laikraštis 
„Logos“, pasiskelbęs esąs „Internationale Zeitschrift fūr 
Philosophie der Kultur“, vadinasi, „Tarptautinis kultūros 
filosofijos laikraštis". Šito laikraščio yra jau išėję kelio- 
lika storulių tomų. Be to, laikraštis sykiu eina italų kalba 
ir buvo ėjęs prieš karą rusų kalba, taip sakant, autonomi- 
nėmis šakomis. Nemaža gerai žinomų filosofijos pasaulyje 
vardų rado vietos šitame principe tarptautiniame, bet fak- 
tinai vokiškajame laikraštyje, ir nesiskaityti su varomąja 
jo filosofine vaga nebegalima. 

Kaip šitas laikraštis supranta savo uždavinį kultūros 
filosofijos srityje, paaiškinta jau jo pratartyje. Ten pa- 
sakyta, tarp kitko, šitokis dalykas: „Mūsų laikai nėra 
palenkti vienos kurios filosofinės sistemos viešpatavimui; 
užtat jie labiau reiškiasi įvairumu ir stropumu atskiruose 
filosofiniuose darbuose, kurie vis dėlto galutinai tegali tu- 

rėti prasmės sistemos sudaryme, Kad būtų paruoštas pa- 
giindas šitam tikslui, reikia, kad filosofinis darbas įsisunk- 
tų į įvairių įvairiausias kultūros sritis, ypač — į žiniją, 
meną ir socialinį, etini, juridinį, valstybinį, tautinį gyve- 
nimą, į religiją ir t. t. Dera tad visa eilė motyvų, veikian- 
čių kultūros srityje, iškelti aikštėn filosofinėje sąmonėje. 
Štai kodėl „Logos“ skelbiasi esąs kuliūros filosofijos lai- 
kraštis: <...> Kultūros filosofija privalo visam kultūros 
plote ieškoti proto, ir todėl šitas laikraštis yra gavęs „Lo- 
gos'o" vardą... Vien tik protas tesuteikia prasmės bei 
reikšmės kuliūriniam gyvenimui, kurį atskiri mokslai ty- 
rinėja iš faktinos jo pusės. Tik prileidus iš anksto šitą 
prasmę bei reikšmę, smulkus filosofinis darbas tegali ti- 
kėtis paruošti filosofijos sistemą. Be pasitikėjimo kokiu 
nors logos'u tiek gyvenimo viduje, kiek ir jo nuošalyje, 
nėra galima apskritai jokia filosofija, kuri būtų verta šito 
vardo" (Logos, I.— 1910/1, p. X ir III). 

Remiantis Eogoso pratartimi, galima konstatuoti: 
1) kad kultūros filosofija nėra dar įgijusi visur maždaug 
pastovios išvaizdos; 2) kad jos išsivystymas yra svarbi 
ir būtina priemonė filosofijos sistemai atbaigti ir 3) kad 
jinai apima visą eilę atskirų kultūros šakų, kurias savaip 
tyrinėja ivairūs specialūs mokslai. Pirmuodu teigimu ne- 
gali rasti rimtų prieštaravimų, kadangi juodu yra pakan- 
kamai paaiškėjusiu, Trečiasis teigimas gali duoti progos 
manyti, kad kultūros filosofijos sąvoka apima visą grupę 
filosofinių šakų, arba disciplinų, sujungtų kultūros žymė- 
mis. Ir iš tikrųjų šitoksai manymas randa pagrindo dabar- 
tiniame tilcsofijos mokslo stovyje. 

John Stuart Mill įvedė į savo logiką mokslų skirsty- 
mą į gamtos ir dvasios mokslus, vokiškai: Naturwissens- 
chaiten ir Geistwissenschalten. Ilgainiui imta ir filosofija 
skirstyti į dvi pagrindines grupes, iš kurių viena vadinta 
gamtos filosofija (Naturphilosophie), ir antra — dvasios 
filosofija (Geistphilosophie). Bet sykių imta nagrinėti, ar 
priešpastatymas gamtos ir dvasios yra visai teisėtas 10- 
gikos atžvilgiu. Į tai buvo atsakyta, kad šitokis gamtos 
ir dvasios priešpastatymas negali būti daromas metalizine 
prasme, t. y. dvasios negalima čia suprasti kaip kažko, 
kas išeina iš mūsų pasaulio ribų. Prieš gamtą, kuri, Wund- 
to supratimu, yra „materialinių daiktų ir išviršinių jų 
santykių visetas“, tegalima statyti psichinių veiksmų bei 
stovių visetas,— veiksmų ir stovių, sąmoningai suvestų į 

vienybę. Trumpai tariant, buvo pripažintas loginis fizinių 
ir psichinių apraiškų priešpastatymas. 

Vis dėlto kai kurių filosofų einama dar toliau. Pavyz- 
džiui, Heinrich Rickert, vienas iš veiklesnių „Logos'o" rė- 
mėjų, yra linkęs prieš gamtos mokslus pastatyti kultūros 
mokslus. Savo žymiame veikale „Die Grenzen der natur- 
wissenschafilichen Begrifisbildung“, t. y. „Sąvokų suda- 
rymo ribos gamtos moksluose", Rickert sako: „Jei mes 
norime apskritai nustatyti ne vien logišką, bet ir faktiną 
dviejų patirtinių mokslo grupių priešumą, tai prieš gam- 
tos mokslus dera statyti kultūros mokslai". Tokiu būdu 
Rickertui gamtos ir kultūros priešuma rodosi pagrindinė 
skirstant mokslus pagal jų medžiagą į gamtos ir kultūros 
mokslus. Sykiu tai ir filosofijos disciplinos linkstama skir- 
styti į dvi pagrindines grupes pagal gamtos ir kultūros 
sritis, 

Šita prasme reikšminga yra tai, kad kitas žymus „Lo- 
gos'0o" remėjas, miręs karo metu, būtent Wilhelm Windel- 
band, savo straipsnyje „Kulturphilosophie und transcen- 
dentaler Idealismus”? daro šitokį prisipažinimą: „Trum- 
poje naujosios filosofijos istorijos apžvalgoje, kurią esu 
patiekęs leidimui, „Dabarties kultūra“ (Bd. V.—S. 474 
f), kriticizmo sistema yra mano nucharakterizuota kaipo 
plati kultūros filosofija; aš norėčiau ypatingai iškelti aik- 
štėn, kad tuo turėtų būti primygtinai pažymėtas ne Kan- 
to istorinės problemos pastatymas, bet jo mokslo išdava, 
žiūrint jo reikšmę dabartiniam dvasios gyvenimui (Logos, 
I.— 1910/1.— P. 187). Pigu įspėti, kad pats Windelband, 
buvęs vienas iš žymiausių neokantizmo reiškėjų, buvo 
linkęs statyti lygybės ženklą tarp transcendentalinės Kan- 
to filosofijos ir kultūros filosofijos. Iš čion jo šitokis pa- 
sakymas: „Kultūros sąvokoje mes galų gale suprantame 
ne kas kita, kaip visetas viso to, ką žmogaus samonė, 
protinio savo tikslingumo dėlei, pajėgia apdirbti iš to, 
kas jau tikrovės yra patiekta“ (ibid.— P. 191). Taip pla- 
čiai suprantant kultūrą, ji susilieja apskritai su visu są- 
moningu žmogaus gyvenimu, o kultūros filosofija dėl ši- 
tos priežasties nustoja sau tinkamo apriboto ploto filo- 
sofijos sistemoje.— Taigi galų gale išeina, kad, iš vienos 
pusės, kultūros filosofija yra aktuali disciplina, turinti 
patarnauti tikslingam filosofijos sistemos sudarymui, ir 
iš antros pusės, kad kultūros filosofija tiek yra platus 
dalykas, jog ji apima visą eilę filosofinių disciplinų. Kaip 

gi iš tikrųjų reik išspręsti šitokį paradoksalinį klausimo 
stovį2 

Anąkart buvo prie galo sakyta, kad norint nusimanyti 
apie kultūros filosofijos vietą filosofijos visumoje, arba 
sistemoje, reik visų pirma atsižvelgti į racionalų filoso- 
fijos suskirstymą. Šituos klausimus turėjau progos palies- 
ti per logikos įvedamąsias paskaitas, čia tik turiu ši tą 
priminti ir labiau pakreipti dėmesį į tai, kas mums čia ga- 
li ypatingai rūpėti. 

Iš filosofijos aptarties jau matyti, kad filosofija yra, 
iš vienos pusės, pažinimo, © iš antros pusės, pasaulėžiū- 
ros mokslas. Kaipo pasaulėžiūros mokslas, filosofija gali 
domėtis ar pasauliu, ar žmogaus gyvenimu. Pirmuoju at- 
veju turėsime teorinę pasaulėžiūrą, arba metafizikos mok- 
slą; antruoju atveju — praktinę pasaulėžiūrą. Savo ruožtu 

praktinėje pasaulėžiūroję galima siekti ar žmogaus vei- 
kimo normų, arba veikimo išaiškinimo,— t. y. arba tai, 
kas privalo būti, arba tai, kas yra, įvyksta. Pirmuoju 
atveju turėsime normatyvinės praktinės filosofijos dis- 
ciplinas, antruoju atveju — eksplikatyvines disciplinas. 
Tarp normatyvinių praktinių disciplinų naudojasi piliety- 
bės teisėmis etika ir estetika; su etika mažiau ar daugiau 
jungiama teisės filosofija, kuri kartais laikoma specialia 
etikos dalimi, 

Kokių gi yra eksplikatyvinių, t. y. aiškinamųjų, dis- 
ciplinų praktinėje filosofijoje? Šitoje srityje galima su- 
rasti visa eilė mažiau ar daugiau pripažintų disciplinų, 
kaip antai istorijos filosofija, socialinė filosofija, vadi- 
nama kartais tiesiog sociologija, visuomenės ūkio filosofi- 
ja, kalbos filosofija, net pinigų filosofija, religijos filo- 
solija ir dar šis tas. Visai tad vietoje bus pastačius klau- 
simą, kokiose logiškose santykiuose bus visos šitos dis- 
ciplinos tarp savęs. Ir čia apsireiškia naujojoje filosofijo- 
je visa šitos srities nesantvarka. 

Iš vienos pusės, galima pastebėti, kad kai kurios dis- 
ciplinos turi savyje dalykų, kurios neprivalėtų eiti į filo- 
sofijos sritį. Pavyzdžiui, į istorijos filosofijos mokslą trau- 
kiami paprastai klausimai apie istorinio pažinimo princi- 
pus, kurie sudaro vadinamąją „istorijos logiką“ (Ge- 
schichtslogik) ir kurie iš tikrųjų turėtų rasti vietos spe- 
cialiojoje istorijos metodologijoje, Taip pat į sociologiją, 

filosofiškai suprantamą, dažnai traukiama dalykai, kurie 
turėtų įeiti į specialius visuomeninius mokslus. 

Iš kitos pusės, minėtos filosofinės disciplinos nesuima 
į save daugelio kultūros klausimų, kurie turėtų būti ty- 
rinėjami filosofiniu būdu. Jei jie ir liečiami, pavyzdžiui, 
istorijos filosofijoje arba socialinėje filosofijoje, tai tik 
pripuolamai arba sąryšyje su kitais specialiais klausimais, 
Tuo tarpu, kaip galėjome matyti, kultūros filosofija ne- 
statoma šalia istorijos filosofijos arba socialinės filoso- 
fijos kaipo lygiagretė disciplina. Ką visa tai reiškia? 

Mano įsitikrinimu, čia išeina aikštėn tas neatatikimas, “ 
kurio esama tarp faktinų minėtų disciplinų išsivystymo, 
iš vienos pusės, ir sistemos reikalavimo, iš antros pusės. 
Kitaip tariant, filosofijos sistema reikalauja naujo login- 
gesnio eksplikatyvinių praktinės filosofijos disciplinų su- 
tvarkymo. Ne nuo manęs, žinoma, pareina padaryti šito- 
kia reforma; teiškeliu čia aikštėn, kas šitoje srityje yra 
pageidaujama, kaipo tai, kas turėtų būti. 

Visų pirma nesunkų pastebėti, kad minėtų disciplinų 
objektai, būtent istorija, visuomenė, visuomeninis ūkis, 
kalba, išskyrus tik vieną religiją, taip ar šiaip, įeina į kul- 
tūros Sritį. Religija, kaip žinome, netelpa ištisa kultūros 
plote ir todėl negali būti kultūros filosofijos apimta. To- 
kiu būdu išeina, kad praktinės filosofijos eksplikatyvinės 
disciplinos tyrinėja arba kultūros, arba religijos pagrin- 
dus. Todėl kultūros filosofija ir religijos filosofija ir suda- 
ro du pagrindiniu skyriu eksplikatyvinėje praktinės fi- 
losofijos srityje. Taigi prieiname išvadą, kad kultūros fi- 
losofija apima filosofines dalis tokių disciplinų kaip isto- 
rijos filosofija, socialinė filosofija, visuomenės ūkio filo- 
sofija, kalbos filosofija ir t. t., nors neapima tų jų dalių, 
kurios nesudaro filosofinio tyrinėjimo dalykų ir todėl nė- 
ra tikslingomis filosofinėmis disciplinomis. Tokioje padė- 
tyje telieka, mano nuomone, viena racionali išeitis: rei- 
kėtuų, iš vienos pusės, išskirti iš minėtų disciplinų dalykai, 
neatatinką filosofijos esmei, o iš kitos pusės, sujungti 
atliekančios šitų disciplinų dalys į tikslingai sutvarkytą 
kultūros filosofijos discipliną. Tokiu būdu kultūros filo- 
sofija turi apimti filosofines dalis istorijos filosofijos, so- 
cialinės filosofijos, visuomenės ūkio filosofijos, kalbos fi- 
losofijos ir kitų gretimų bandymų, o iš antros pusės, pri- 
dėti dar tai, kas nėra tyrinėjama jokioje iš šitų provizori- 
nių filosofinių disciplinų. Jei ilgainiui, kultūros filosofijai 
tarpstant, galima būtų padaryti mokslingas jos suskirs- 

tymas dalimis ir sykiu atsirastų reikalas kiekvienai da- 
liai specializuotis ir išsivystyti į atskirą filosofinę discip- 
liną, tai tokia evoliucija eitų jau ne tik istorijos, bet ir 
logikos keliais, 


5. Kultūros filosofijos turinys 
ir jo suskirstymas 


Atsižvelgiant į tą painią padėtį, kurioje, kaip matėme 
ka tik, tebėra kultūros filosofija mūsų laikais, visai pra- 
vartu pasistatyti klausimas, koks gi iš tikrųjų yra kultūros 
filosofijos turinys ir kaip dera šitas turinys suskirstyti 
dalimis. Statant šitą klausimą, svarbu visų pirma išaiškin- 
ti, kokia prasme ir kokiame laipsnyje kultūros filosofija 
susieina savo turiniu su istorijos filosofija ir socialine ar- 
ba apskritai visuomeninių apraiškų filosofija. Nekalbėsiu 
čia apie kalbos filosofiją, kuri savo turiniu vis dėlio įei- 
na į kuliūros sritį. Kalba, kad ir yra viena iš kultūros 
apraiškų, bet tiek yra specialus dalykas, kad nėra reikalo 
skirti jai vieną atskirą filosofijos discipliną. Monografiš- 
kai imant dalyką, pakaktų kalbėti apie kalbos problemą 
filosofijos šviesoje. Apskritai nedera su lengva širdimi 
dauginti nebaigiamai filosofinių disciplinų, nes tuo pačiu 
žeminamas pats filosofijos vardas ir pratinama visuomenė 
nerimtai žiūrėti į filosofijos mokslo esmę. Ar galima, pa- 
vyzdžiui, rimtai skaitytis su pinigų filosofija kaipo su at- 
skira filosofijos šaka, kad panaši monografija ir priklau- 
so žinomam vckiečių filosofui G. Simmeliui? Užtai nega- 
lima nieko turėti prieš tai, kad kas nors tyrinėtų „filoso- 
finius politinės ekonomijos pagrindus“, kaip kad daro 
dr. E. Eppich savo bandyme, įvardytajame „Die Philo- 
sophischen Grundlagen der Nalionalekonomie" 7, 

Taigi šiuo tarpu svarbu išaiškinti, kaip susieina savo 
turiniu kultūros filosofija su istorijos filosofija ir su vi- 
suomeninių apraiškų filosofija, kurion faktinai įeina so- 
cialinė filosofija ir visuomenės ūkio filosofija, 

Istorijos filosofija tyrinėja bendriausius istorijos vyk- 
smo ir mokslo pagrindus. Kiek istorijos filosofija tyrinėja 
patį istorijos vyksmą, t. y. procesą, jo veiksnius dėsnius, 
prasmę ir tikslą, ji vadinama kartais istorijos metafizika. 
Kiek ji domisi ne istorijos vyksmu, bet istorijos mokslo, 
t. y. istorinio pažinimo principais, ji vadinama istorijos 
logika.— Posakis „istorijos metafizika" negalima laikyti 
vykusiai sudarytu, kadangi metafizika yra istorinis teori- 

nės filosofijos vardas, dargi gerokai sukompromituotas 
įvairiais nesusipratimais. Taikyti šitas vardas praktinei 
filosofijai galima būtų taikyti nebent analoginiu būdu, ki- 
taip tariant — per panašybę.— Iš kitos pusės, istorijos ło- 
gika bendrąja savo dalimi turėtų įeiti į metodologijos 
mokslą, kuris sudaro antrąją logikos dalį. Tuo tarpu spe- 
cialioji logikos dalis iš tikrųjų sudaro specialiąją istorijos 
metodologiją, kuri išeina iš filosofijos mokslo ribų, ka- 
dangi filosofija iš esmės yra bendrasis mokslas, neprivaląs 
kištis į atskirus specialiųjų mokslų reikalus. 

Iš to jau aiškų, kad kultūros filosofija negali turėti 
bendro turinio su ta istorijos filosofijos dalimi, kuri va- 
dinama ,„Geschichtslogik“ 8, Kas kita yra su pirmąja jos 
dalimi, tyrinėjančia istorinio vyksmo pagrindus, t. y. su 
dalimi, kartais netinkamai vadinama istorijos metafizika. 
Norėdami išspręsti klausimą, kiek bendro turi kultūros 
filosofija su istorijos filosofija, turime nustatyti, kokių 
santykių esama tarp istorijos ir kultūros apskritai. 

Jau pirmu pažvelgimu nesunku yra pastebėti artimas 
sąryšis tarp kultūros ir istorijos. Minėtas pereitą karią 
Rickert konstatuoja, kad kultūros tesama vien ten, kur 
galima kalbėti apie tikslingą istorinį vyksmą, ir jog iš- 
ėjusios į kultūrinę sceną tautos yra tas pats, ką tautos, 
turinčios savo istoriją. „Istoringos tautos, — sako jisai — 
visados privalo būti kultūringos tautos, nes kultūros te- 
gali būti pas istoringas tautas. Kultūros ir istorijos sąvo- 
kos tarnauja viena antrai sąlygomis ir tam tikram laips- 
nyje surištos tarp savęs dvejopu būdu. Tik kultūros ver- 
tybės tepadaro, kad galima yra istorija kaipo mokslas, 
o iš kitos pusės, tik istorinis plėtojimasis tegamina tikrų 
gėrybių, kurios turi kultūros vertybių reikšmę“ („Die 
Grenzen der naturwissenschaften'ichen Begriisbildung" *.— 
P. 396. Pagaliau Rickert prieina išvadą, kad kultūros 
plėtojimasis ir sudaro istorijos mokslams tyrinėjamąją 
medžiagą. 

Iš tikro kultūra yra ta lytis, arba forma, kuria reiš- 
kiasi istorinis žmonijos gyvenimas. Ten, kur nesama kul- 
tūros, gali būti gamtinės evoliucijos, bet negali būti is- 
torijos. Štai kodėl sakoma, kad laukiniai žmonės neturį 
savo istorijos. Tačiau šitas pastarasis teigimas privalu im- 
ti su tam tikra rezerva, arba kaip gyvenime sakoma, 
cum grano salis , nes visai nekultūrinių žmonių, kurie sa- 
vo gyvenime neturėtų jokių kultūros apraiškų ir kurie 
todėl neturi jokių davinių istorijai sudaryti, galima sa- 

kyti; nėra. Dalykas čia privalu suprasti reliatyviai arba 
palyginamai: menkas kultūringumo laipsnis, pasireiškiąs 
pas laukinius žmones, tarsi neimamas sąskaiton. 

Be to, istorija, arba istorinis žmonijos vyksmas, reikš- 
damasis kultūros arba, tikriau pasakius, civilizacijos ly- 
timis, tarnauja tiems patiems tikslams, ką ir kultūra ap- 
skritai. Vadinasi, istorija ir kultūra turi bendrus tikslus. 
Apie šitą faktą gražiai išsireiškia F. Sawicki savo „Ge- 
schichtsphilosophie" !! sakydamas, kad „istorija turi savo 
uždavinių vesti kultūros idealą į pilnatvę pažangiu jo 
išsivystymu visose gyvenimo srityse” (P. 213). 

Taigi žmonijos istorija reiškiasi kultūros, arba civi- 
lizacijos tytimis; galutini jos tikslai supuola su kultūros 
tikslais; kultūrinis žmonijos išsivystymas sudaro net ty- 
rinėjamąją medžiagą istorijos mokslui. Jei dabar savęs 
paklausime, kas svarbu istorijos filosofijai ištirti bei iš- 
aiškinti, tai ar negausime atsakymo, kad istorijos filoso- 
fija, tyrinėjanti filosofijos mokslo priemonėmis istorijos 
pagrindus, faktinai tuo pačiu tyrinėja kultūros pagrindus, 
Ir iš tikro istorijos sąlygos ir veiksniai, kurie rūpi isto- 
rijos filosofijai, sykiu yra Kultūros sąlygos ir veiksniai; 
istorijos reiškimosi lytys ir dėsniai, kas irgi svarbu isto- 
rijos filosofijai, sykiu sudaro kultūros esmę ir jos plėtoji- 
mosi dėsnius; pagaliau istorijos tikslas supuola su kultū- 
ros tikslu, Ar po viso to nereiškia, kad filosofiškai statyti 
istorijos problema yra tas pats, ką įeiti į kultūros filoso- 
fijos darbo sritį. Iš čion aišku, kad išskyrus iš istorijos 
filosofijos istorinės metodologijos klausimus, istorijos fi- 
losofija visu savo atliekamu turiniu įeina į kultūros fi- 
losofiją. 

Paaiškėjus, kaip susieina savo turiniu kultūros filo- 
sofija ir istorijos filosofija, svarbu toliau išaiškinti pa- 
našus kultūros filosofijos santykis su visuomeninių ap- 
raiškų filosofija, vokiškai vadinama Socialphilosophie !*, o 
kitų net sociologijos vardu. Trumpumo dėlei visuomeninių 

„apraiškų filosofiją vadinsiu visuomenės filosofija, supras- 
damas ją tiek plačiai, kad ji apimtų tas visuomenės gy- 
venimo apraiškas, kurios turi politinės, socialinės, eko- 
nominės ir šiaip įau visuomeninės prigimties. Taip supran- 
tama visuomenės filosofija bus filosofijos šaka, tyrinėjan- 
ti bendriausius plačiai suprasto visuomeninio gyvenimo 
pagrindus. 

Nesunku pastebėti, kad visuomenės filosofija turi ar- 
timų santykių su istorijos filosofija ir būtent todėl, kad 

istoriniais žmonijos gyvenimo įvykiais telaikomi tik tie, 
kurie, taip ar šiaip, yra surišti sų visuomeninio gyveni- 
mo apraiškomis. Todėl žinomas istorikas metodologas 
E. Bernheim aptaria istorijos sąvoką sąryšyje su visuo- 
menine žmogaus gyvenimo puse. „Istorija,— sako jis,— 
yra mokslas, kuris tyrinėja ir nupasakoja nustatytus laiko 
ir vietos atžvilgiais žmogaus išsivystymo įvykius, kiek jie 
reiškiasi visuomeninio veikimosi žymėmis sąryšyje su psi- 
chofizinių priežastingumu" (E. Bernheim, Lehrbuch der 
historischen Methode !3.— Leipzig, 1908.— S. 9). 

Neatskiriamas istorijos sąryšis su visuomeniniu žmo- 
gaus gyvenimų spyrė mokslininkus nustatyti santykius 
tarp istorijos filosofijos, iš vienos pusės, ir visuomenės 
filosofijos, iš antros. Vienų buvo prieita nuomonė, kad 
visuomenės filosofija yra palenkta istorijos filosofijai 
kaipo viena šios pastarosios dalis. Kiti manė, jog, atvirk- 
ščiai, istorijos filosofija palenkta visuomenės filosofijai. 
Buvo ir tokių mokslininkų, kurie tarp istorijos filosofijos 
ir visuomenės filosofijos pastatė lygybės ženklą. 

Tuo tarpu netinkamas skyrimas šitų dalykų slepia sa- 
vyje nesusipratimą. Visuomeninio gyvenimo pagrindai ga- 
lima tyrinėti dvejopu būdu, būtent arba atsižvelgiant į 
šito gyvenimo vyksmą, arba žiūrint į jo stovį, susikrista- 
lizavusį į tam tikras visuomenines lytis. Pirmuoju atžvil- 
giu domisi istorijos filosofija; antruoju — visuomenės fi- 
losofija. Vadinasi, istorijos filosofija, tyrinėdama visuo- 
tinuosius istorijos pagrindus, tuo pačiu nagrinėja visuo- 
meninio gyvenimo vyksmą, t. y. procesą, jo priežastis, 
dėsnius, tikslą ir t. t. Ogi visuomenės filosofija tyrinėja 
visuomeninio gyvenimo pagrindus, dairydamasi į tipin- 
gąsias jo lytis, pavyzdžiui, šeima, valstybė, visuomenė, 
tauta. Istorijos filosofijai svarbus visuomeninio vyksmo 
turinys, visuomenės filosofijai — visuomeninio gyvenimo 
lytys, arba formos, 

Antra vertus, ne tik istorija yra neatskiriamai surišta 
su kultūra, bet taip pat ir visuomeninio gyvenimo lytys. 
Kaip pats žmogus yra tam tikra prasme visuomeninio gy- 
venimo padaras, taip ir jo kultūra visuomet turi tokiu ar 
kitokiu būdu visuomeniškumo pradų. Leiskime, kad Ro- 
binzonas Kruzė yra savo izoliuotoje saloje išvystęs tam 
tikrą kultūros laipsnį. Ar tai jau reikštų, kad šita jo kul- 
tūra tebūtų vien individualinio jo veikimo padaras? Anaip- 
tol ne: atsidūręs vienatvėje, Kruzė atsinešė su savimi sa- 
vo patyrimuose ir daiktuose, kurių jis turėjo gyvenda- 


189 


mas visuomenėje, šitos visuomenės laimėjimų, įpročių, 
sugebėjimų, kurie ir leido jam kultivuoti ir plėtoti toliau 
vaisius, anksčiau buvusius visuomeninio gyvenimo gė- 
lėmis, 

Pasirodo, jog kultūra ir visuomenė yra panašiame są- 
ryšyje kaip kad kultūra ir istorija: visuomeninis gyve- 
nimas yra būtina sąlyga kultūrai išsivystyti į bent kiek 
aukštesnį laipsnį; o iš antros pusės, pati visuomenė yra 
jau tam tikra prasme kultūros padaras. Šitokis paradok- 
salus kultūros ir visuomenės santykiavimas pagrįstas yra 
tuo, kad visuomeninio gyvenimo lytys sudaro vieną kul- 
tūros pusę, kuri turi reikšmės bei įtakos visoms kitoms 
kultūrinio gyvenimo apraiškoms. 

Taip dalykui stovint, aišku, jog visuomenės filosofija 
įeina savo turiniu į kultūros filosofiją, kiek ji tyrinėja 
bendruosius visuomeninio gyvenimo pagrindus. Smulkus 
nagrinėjimas visų visuomeninio gyvenimo lyčių, jų ap- 
rašymas ir šiaip jau tyrinėjimas iš artimesnių priežas- 
čių, kas dažnai suprantama kaipo sociologijos uždavinys, 
negali sudaryti kultūros filosofijos uždavinio, nes apskri- 
tai šitie dalykai, liesdami specialių visuomeninių mokslų 
uždavinius, neatatinka filosofinio tyrinėjimo prigimčiai. 

Galime dabar laikyti nustatytu dalyku, jog į kuitūros 
filosofijos turinį įeina, iš vienos pusės, istorinio vyksmo, 
o iš kitos pusės, visuomeninio gyvenimo pagrindai. Tačiau 
tuodu objektu neišsemia dar viso kultūros filosofijos 
turinio. Jei būtų kitaip, reikalas sudaryti iš kultūros fi- 
losofijos atskirą filosofinę discipliną žymiai sumažėtų. Pa- 
vyzdžiui, lieka dar nuošaliai tokie klausimai, kaip ideali- 
nės kultūros lytys, kuriomis yra žinija, dora ir menas, 
šitų lyčių esmė, reikšmė ir dar žmonijos gyvenimo tiks- 
lingumas ir t. t. Be to, lieka dar klausimas apie kultūros 
tikslingumą apskritai, o drauge su juo ir klausimas apie 
kultūros santykiavimą su religija, kuri iš tikrųjų sudaro 
galutinąjį kultūros tikslą, arba jos siekiamąją priežastį. 

Kai suprasta nusakytų būdu kultūros filosofija imama 
atskira filosofine disciplina, kyla reikalas saviškai sutelkti 
ir sutvarkyti ios medžiaga taip, kad tai atatiktų pačio daly- 
ko esmei, O kedanoi filosofija apskritai tyrinėja savo ob- 
jektus iš tolimiausių priežasčių, tai tinka suskirstyti kul- 
tūros filosofijos dalykas pagal priežasčių rūšį, kurių, pa- 
øal Aristotelio filosofiją, yra visas ketvertas, neskaitant 
sudėtingų priežasčių. Tomis priežastimis ir bus: vykdo- 

moji (causa efficiens), materialinė (causa meterialis), for- 
malinė (causa formalis) ir siekiamoji (causa finalis). 

Jei paimsime tik kultūrinio veiksmo aptartį, tai pa- 
matysime, kad joje kiekvienai iš šitų priežasčių paskirta 
atatinkama rolė. Kaip sakoma, kad kultūrinis veiksmas 
yra sąmoninga žmogaus veikmė, nurodoma vykdomoji 
priežastis, nes vykdomoji yra priežastis, kurios veikme 
esybė tampa tuo, kuo ji yra. Kai sakoma, kad šita žmo- 
gaus veikmė taikoma kokiam nors prigimtajam objektui, 
nurodoma materialinė priežastis, nes šita priežastis yra 
tai, iš ko arba kame esybė susidaro. Kai sakoma, kad 
žmogaus veikmė apipavidalina veikiamąji objektą lyti- 
mi, arba forma, kalbama apie formalinę priežastį, kuri yra 
tai, ko dėlei esybė yra tai, kuo ji yra. Pagaliau, kai sako- 
ma, kad toji lytis turi atatikti aukštesnei idėjai, nurodoma 
siekiamoji priežastis, kuri yra tai, ko dėlei esybė yra 
vykdoma, arba realizuojama. 

Sakysime, inžinierius architektas statydina universite- 
tinius rūmus. Neabejojame ji darant kultūrinį darbą. Pats 
architektas, arba tikriau tariant, jo veikimas, padedamas 
visos darbininkų eilės, yra vykdomoji universiteto rūmų 
priežastis. Toji medžiaga, iš kurios rūmai statomi, yra 
materialinė jų priežastis. Stilius ir apskritai rūmų archi- 
tektūra, kuri padaro, kad rūmai yra universiteto rūmais, 
o ne nesutvarkyta įvairios medžiagos krūva, yra forma- 
linė rūmų priežastis. Pagaliau tasai tikslas, kurio dėlei 
rūmai statomi ir kuris yra vedamoji rūmų idėja, sudaro 
siekiamąją rūmų priežastį: rūmų idėja, pagal kurią turi 
būti išlaikytas tiek išvidinis, kiek ir išviršinis rūmų sti- 
lius, yra aukštojo mokslo būstinė. 

Esu paėmęs vieną atskirą kultūrinio veikimo pavyz- 
di. Tuo tarpų kultūros filosofija tyrinėja visnotinuosius 
viso kultūrinio žmonijos veikimo pagrindus. 

Paskutinį kartą mums parūpo keturios kultūrinio veik- 
smo priežastys, pagal kurias turėtų būti suskirstytas visas 
kultūros filosofijos turinys. Imkime dar vieną pavyzdį. 
Leisime, skulptorius kuria dailiąją statulą. Pats skulpio- 
rius kaipo kūrybos vykdytojas, yra vykdomoji statulos 
priežastis (causa efficiens), t. y. priežastis, kurios veik- 
me daiktas tampa žmogaus statula. Statula, sakysime, da- 
roma iš gipso. Gipsas yra dirbamoji medžiaga, kuri ir 
vadinama materialinė priežastis, t. y. tai, iš ko statula 
yra padaroma. Žmogiškasis statulos pavidalas yra tam ti- 
kra forma, arba lytis, kurios dėlei gipso gabalas yra sta- 


191 


tula, o ne belytė žaliosios medžiagos krūva, ir kuri yra 
vadinama formaline priežastimi. Pagaliau žmogiškoji sta- 
tula yra kuriama tam, kad iš jos išeitų meno dailenybė, 
kaipo pasigrožėjimo objektas. Šitas meno tikslas ir yra 
siekiamoji priežastis, kuri stumia menininką kurti sta- 
tulą <...> ", 

Čia tad svarbu ištirti plati kultūros problema kuo ben- 
driausiais atžvilgiais. Ogi apibendrinant išeina, kad vyk- 
domąja kultūros priežastimi yra pats žmogus tiek imamas 
skyrium, kiek ir sutelktinai. Taigi asmens ir visuomenės 
rolė kultūros vyksme sudaro tyrinėjimo objektą pirmai 
pagrindinei kultūros filosofijos daliai, kuri dera todėl pa- 
vadinti: kultūros veiksniai. Materialinė kultūros priežas- 
tis yra iš viršaus — gamta, o iš vidaus — prigimtis. Gam- 
ta ir prigimtis yra ir jųdviejų materialinė organizacija, 
yra kultūrai materialinės aplinkybės, todėl antroji kultū- 
ros filosofijos dalis ir turi būti pavadinta materialinių 
aplinkybių posakiu. Formalinė kultūros priežastis glūdi 
tose lytyse, kuriomis reiškiasi žmogaus gyvenimas bei ve:- 
kimas: yra tai žinija, dora ir menas. Taigi trečia kultūros 
filosofijos dalis dera pavadinti: kultūros lytis. Pagaliau 
lieka siekiamoji kultūros priežastis, sudaranti tiriamąjį ob- 
jektą ketvirtai pagrindinei kultūros filosofijos daliai, kuri 
tinka pavadinti: kultūros tikslas. Kaip matysime, išvidinis 
kultūros tikslas yra civilizacija, ogi išviršinis — religijos 
statomas idealas. 

Taigi kultūros filosofijos turinys skirstomas į keturias 
pagrindines dalis pagal keturias priežasčių rūšis. Tai ir 
yra, kaip sakyta: 1. kultūros veiksniai, 2. kultūros ma- 
terialinės aplinkybės, 3. kultūros lytys ir 4. kultūros tiks- 

A. KULTŪROS VEIKSNIAI 
ŽMOGUS KAIPO KULTŪROS VEIKĖJAS 


1. Zmogaus prigimtis 


Einant į pirmąją kultūros filosofijos dalį, pavadintą 
posakiu „kultūros veiksniai“, tenka visų pirma susidomė- 
ti žmogumi, kaipo sąmoningu bei laisvu kultūros veikė- 
ju. Tarp kitko, kultūra skiria žmogų nuo gyvulių, nes šie 
pastarieji negali būti kultūros veikėjai. Gyvulių pasaulis 
yra palenktas būtiniems prigimties dėsniams tokiu būdu, 
kad jame negalima pastebėti nei mažiausių proto arba 
laisvės apraiškų. Jei, pavyzdžiui, bitės labai tikslingai su- 
daro savo korius ir savo draugėje prisilaiko tam tikrų 
sutelktinio gyvenimo taisyklių, tai vis dėlto negalima kal- 
bėti tikslia prasme nei apie bičių kuriamą kultūrą, nei 
apie bičių visuomenę. Negalima juk kalbėti apie jų są- 
moningą iniciatyvą, kai jos negali išsilenkti iš instinkto 
prievolės. Negalima kalbėti apie idėjinį jų nusistatymą 
darbe, kai nesama jose nei mažiausių proto ir laisvės 

pėdsakų. Tai, kas kartais per nesusipratimą vadinama gy- 
vulio protu ir jo laisve, gali būti visuomet išaiškinta jus- 
liniu pažinimu, jusliniu geidimu ir instinkto tikslingumu. 
Tuo tarpu kultūros tikra to žodžio prasme tegali būti pas 
protingasias ir laisvąsias būtybes, kurios tik vienos iš 
mūsų prigimtojo pasaulio tegali veikti laisvai bei sąmo- 
ningai į kultivuojamuosius objektus ir tiekti jiems lyčių, 
atatinkančių aukštesnėms idėjoms, 

Tikrai sakant, kultūra yra tasai veikimo būdas, kuris 
prigimtas yra žmogui, kaipo tokiam. Norint tad gerai nu- 
simanyti apie žmogų, kaipo apie kultūros veikėją, reik 
gerai suprasti jo tikroji prigimtis. Kadangi tai turi svar- 
bos visai kultūros problemai, negaliu praeiti pro šitą 
klausimą nepakartojęs pagrindinių žinių apie žmogaus bū- 
tybę, juo labiau kad nuo to pareina irgi tinkamas supra- 
timas, kas yra individas ir asmuo kaipo kultūros veiksniai. 

Paprastai sakoma, kad žmogus turi kūną, bet nesako- 
ma, kad žmogus tėra kūnas. Tai atsitinka todėl, kad žmo- 
gaus pasireiškime pastebima psichinių apraiškų, kurios jį 
skiria nuo materialinio, arba fizinio, pasaulio. Psichinės 
apraiškos yra priskiriamos aukštesnei sielos rūšiai, nes 
žemesnės sielos, pavyzdžiui, augmenų sielos, psichinėmis 
apraiškomis nepasižymi. Einant toliau ir domintis palygi- 
nimui gyvulių ir žmonių psichinėmis apraiškomis, prieina- 
ma išvada, kad žmogaus siela griežtai skiriasi nuo gyvulio 
sielos, būtent kad šitos apraiškos leidžia spręsti žmogaus 
sielą esant nematerialią, vientisą, protingą ir laisvą, nors 
žmogaus siela ir suima į save neprotingų gyvulių savy- 
bes, jutimą, geidimą ir t. t. Psichologijos dalykas yra išeiti 
visa šita išvadžiojimų eilė ir išrodyti, kad žmogaus siela 
iš tikro yra tokia, kaip yra pasakyta: nemateriali, vienti- 
sa, protinga ir laisva. Mūsų reikalui iš psichologinių ty- 
rinėjimų teimu vieną kitą išvadą ir visų pirma tai, kad 
žmogus yra vieninga būtybė, sudaryta iš materialinio kū- 
no ir nematerialinės sielos. 

Tai darau todėl, kad kultūros problemai turi nemaža 
reikšmės tinkamas supratimas, kokiu būdu kūnas ir siela 
sudaro tą vieningą substanciją, kurią vadiname žmogiš- 
kuoju individu, ir kaip reiškiasi kūno ir sielos veikimasis 
žmogaus gyvenime bei veikime. Į šituos klausimus svar- 
bu kiek įsigilinti todėl, kad kiekvienos esybės veikimas 
atatinka tam tikru būdu jos buvimo būdui. Lotyniškai tai 
išreiškiama aforizmu: operari seguitur esse, kas lietuviš- 


194 


kai galima tarti: pagal būseną ir veiksena.— Kaipgi tad 
kūnas ir siela sudaro vieningą substanciją? 

Į tai visų pirma galima atsakyti, kad kūnas ir siela 
taip pat sudaro žmogaus būtybę, kaip kad materija ir 
forma, arba medžiaga ir lytis, sudaro bet kurį materialinio 
pasaulio daiktą.— Aristotelis ir drauge su juo didieji se- 
novės ir viduramžių mąstytojai, o taip pat ir mūsų laikų 
neoscholastikos reiškėjai yra sutikę, kad kiekviena mate- 
rialinė mūsų pasaulio substancija susideda iš dviejų pra- 
dų: pirminės medžiagos (materią prima) ir substancialinės 
formos (forma substancialis). Šita teorija yra vadinama 
hilemorfizmo vardu, sudarytu iš graikų hylė (medžiaga) ir 
morfė (forma, lytis). 

Pirminė medžiaga nėra dar atbaigta substancija ir ne- 
gali todėl reikštis materialiniame mūsų pasaulyje; ji nėra 
ištįsusi erdvėje ir neturi įokių kokybių, kokiomis reiškia- 
si materialinės substancijos. Kad ji sutaptų į substanciją, 
ištęstą erdvėje ir besireiškiančią materialinėmis kokybė- 
mis, ji turi būti sujungta su tuo buvimo, veikimo ir tiks- 
lingumo pradu, kuris yra vadinamas substancialinę forma, 
arba lytimi, ir iš kurios ji įgauna savo kokybes. Nei pir- 
minė medžiaga be substancialinės lyties, nei substanciali- 
nė lytis be medžiagos negali būti viena be antros mūsų 
prigimtajame pasaulyje. Substancialinė lytis suteikė ma- 
terialiniam daiktui jo prigimtį ir kokybes; ogi pirminė 
medžiaga yra tasai substratas, arba pamatas, kuris visa tai 
prisiima, kaip kad apsprendžiamasis dalykas prisiima ap- 
sprendžiančiojo dalyko žymes. Todėl kintant substancia- 
linei lyčiai, kinta ir viso materialinio daikto kokybės. 
Kai, pavyzdžiui, iš gilės išauga ąžuolas, substancialinė ly- 
tis, vis kintanti išsivystymo vyksme, pasireiškia kaskart 
kitomis kokybėmis ir formuoja vis naują medžiagą, pa- 
tenkančią į substancialinės lyties veikmės plotą. 

Žmogaus būtybėje esama irgi pirminės medžiagos ir 
substancialinės lyties, Žiūrint į žmogų pirmuoju atžvil- 
giu, pastebime tai, kas paprastai vadinama kūnu; ogi tai, 
kas šitam kūnui suteikia gyvybės ir visas jo kokybes, yra 
substancialinė lytis, vadinama sielos vardu. Kūnas ir siela 
taip pat sudaro vieningą substanciją, kaip kad pirminė 
medžiaga ir substancialinė lytis sudaro gilės substanciją. 
Tas didelis skirtumas, kurio tačiau esama tarp žmogaus 
ir gilės, pareina nuo substancialinių lyčių skirtingumo. 
Psichinės žmogaus būtybės apraiškos, kuriomis pasižymi 
žmogus, duoda galimybės spręsti apie jo substancialinės 

lyties, arba sielos, skirtingumą. Tai yra būtent proto ir 
laisvos valios apraiškos, kurios verčia manyti, kad sub- 
stancialinė žmogaus lytis, arba siela, turi dvasinės pri- 
gimties ir todėl gali irgi būti atbaigta dvasinė substancija, 
nepriklausoma nuo kūno, Tačiau kol kūnas ir siela su- 
daro vieningą žmogaus substanciją šitame prigimtajame 
pasaulyje, juodu yra tiek ankštai surištu, kad tik sykiu 
sudaro tai, kas vadinama žmogiškuoju individu. 

Mūsų tikslams svarbu nustatyti bendrais bruo- 
žais sielos santykiavimą su kūnu ir jųdviejų veikimosi 
būdą. Netikras išsprendimas šito klausimo gali turėti nei- 


singai pastebi bendrą materialinio žmogaus gyvenimo 
linkmę, vis dėlto stambiai klysta istorijos ir kultūros daly- 
kuose, kadangi nesiskaito su psichinėmis žmogaus savy- 
bėmis ir su galutinėmis išvadomis apie žmogaus sielą. 

Toliau tad dera pažymėti, kad žmogaus siela, būdama 
dvasinės prigimties, vis dėlto substancialiniu kūnu yra 
sujungta su kūnu, kuriam ji tarnauja apsprendžiančiąja 
lytimi. Kaipo dvasinė lytis, ji negali skirstytis dalimis. 
Štai kodėl šv. Tomas buvo sakęs, kad anima ralionalis esi 
tola ir toto corpore et lota in qualibet parte corporis, va- 
dinasi, protingoji siela yra visa visame kūne ir kiekvie- 
noje jo dalyje. Jei prileistume, kad žmogaus siela gali 
skirstytis dalimis, turėtume pripažinti, kad ji yra materia- 
linės prigimties. Tačiau pasakymas, kad žmogaus siela yra 
visa ne tik visame organizmo kūne, bet ir kiekvienoje jo 
dalyje, neleidžia dar manyti, kad kiekvienoje organizmo 
dalyje ji reiškiasi visomis savo išgalėmis. Augamosios ir 
juntamosios, t. y, vegetatyvinės ir sensityvinės išgalės 
yra surištos su tam tikrais organizmo nariais, pavyzdžiui, 
mitimas yra surištas su mitimo aparatu, matymas yra su- 
rištas su regėjimo organu, arba akimi, ir t. t. Šitos auga- 
mosios ir juntamosios išgalės yra lokalizuotos tuose or- 
ganizmo nariuose, su kuriais sujungtas yra jų veikimas. 
Užtat dvasinės galios, neturinčios tam tikrų organų, nėra 
lokalizuotos atskirose organizmo dalyse. 

Tokiomis dvasinėmis galiomis yra protas ir laisvoji 
valia, kuriuodu, nebūdami lokalizuotu viename kuriame 
organizmo naryje, turi galimybės savo veikme atsigręžti, 
arba reflektuoti, patys į save. Taip protas gali daryti ref- 

leksijos į savo pažinimą: valia gali veikti pati į save, 
stengdaniasi vykdyti proto nurodymus. 

Tai tačiau nereiškia, kad dvasinių galių veikimas yra 
visai nepriklausomas nuo žmogaus kūno. Faktinai jų vei- 
kimas, iš vienos pusės, tam tikra prasme priklauso nuo 
anatominių bei fiziologinių sąlygų ir nervų sistemos su 
smegenų centrine, o iš kitos pusės — nuo juntamųjų ma- 
terialinės prigimties galių, kurios yra tiek juslės (sensus 
externi), kiek ir jauslės (sensus interni), Juslinio pažinimo 
ir juslinio geidimo tvarka, bendra žmogui su gyvuliais, 
priklauso tiesioginiu būdu nuo organizmo veikimo ir ap- 
skritai nuo materialinių veiksnių. Ogi dvasiniai sielos vei- 
ksniai, t. y. protinis pažinimas ir protingas valiojimas, 
niekados neįvyksta be to, kad jiems neatitiktų tam tikros 
gretimos apraiškos juslingo žmogaus gyvenimo srityje. 
Pavyzdžiui, žmogus mąsto. Jo mąstymas yra sudėtingas 
veiksmas, kuriame dalyvauja, iš vienos pusės, juslės bei 
jauslės, o iš kitos pusės — jo protas, kuris dalykus suvo- 
kia, apie juos sprendžia ir apskritai samprotauja. Jusli- 
niam pažinimui būtinais tiesioginiais organais yra, iš vie- 
nos pusės, jutimo organai, o iš antros pusės — tam tikra 
smegenų sritis. Netiesioginiu būdu smegenys tarnauja or- 
ganu ir protiniam darbui, bet tik netiesioginiu būdu, kiek 
proto darbui privalo būti lygiagrečiais tiekiama juslinė 
medžiaga, be kurios protas taip pat negali apsieiti, kaip 
kad siela šiame pasaulyje neapsieina be kūno. Taigi in- 
telektualiniame savo darbe protas priklauso nuo smegenų 
ne savo veikimu, bet dirbamąja medžiaga. 

Gyvas žmogus, kuris yra vieninga substancija, sudary- 
ta iš pirminės medžiagos ir substancialinės lyties, t. y. iš 
kūno ir sielos, visuomet veikia visa savo būtybe, t. y. 
taip, kad jo veikime sykiu dalyvauja ir kūnas, ir siela. 
Tinkamas šitos tiesos supratimas turi nemaža reikšmės ge- 
ram supratimui žmogaus veikimo apskritai. Todėl anali- 
zuojant šitą tiesą, dera gerai įsiminti trys dalykai: 1. kad 
žmogus yra vieninga substancija, sudaryta iš medžiagos ir 
lyties, t. y. iš kūno ir protingos sielos; 2. kad šita žmo- 
giškoji substancija, gyvendama bei veikdama, reiškiasi 
kiekviename savo akte sykiu ir kūnu, ir siela; 3. kad visa 
tai, kas veikia į žmogaus kūną, tuo pačiu veikia ir į jo 
sielą, ir atvirkščiai, visa tai, kas eina iš sielos gelmių, 
veikia irgi, taip ar šiaip, į žmogaus kūną. 

Substancialinė žmogaus vienybė, tinkamai suprasta, 
leidžia taip pat gerai suprasti, kas yra žmogiškasis asmuo. 

Asmuo nėra nei viena siela, nei vienas kūnas, bet tasai 
subjektas, kuris kad ir susideda iš kūno ir sielos, vis dėlto 
sudaro neskirstomą vienybę, t. y. individą (individuum 
lotyniškai ir reiškia nedalijamą daiktą). Taigi neskiriamo- 
ji vienybė ir yra tai, kas vadinama individo vardu. Bet 
individais, atžvilgiu į substancialinės lyties vienybę, bus 
ir gyvulys, ir augmuo, ir apskritai bet kuris daiktas, turįs 
lyties, kaipo vienybės prado. Žmogiškasis individas, kaipo 
aukštesnės rūšies individas, yra vadinamas asmeniu. To- 
dėl Bcetiaus klasišku pasakymu, žmogiškasis asmuo yra 
substantia individua rationalis naturae, vadinasi, indivi- 
duali substancija protingos prigimties, Iš čion matyti, kad 
individo sąvoka yra platesnė negu asmens sąvoka ir kad 
individas, apdovanotas protu, sudaro atskirą individo rū- 
šį, vadinamą kaip tik asmens vardu. 

Jei asmuo ir individas nėra tas pats dalykas, tai ir 
asmenybė, ir individualybė nėra irgi tolygūs dalykai. Ko- 
kių yra santykių tarp individo ir individualybės, iš vienos 
pusės, ir tarp asmens ir asmenybės, iš antros pusės, ir 
kokios reikšmės turi šitie veiksniai kultūros srityje, — 
šitais klausimais turėsime susidomėti kitą kartą. 


2. Individas ir asmuo 


Individas, kaip matėme, yra substanciali vienybė, tu- 
rinti nepriklausomos buities. Jei tokia vieninga substan- 
cija yra dar apdovanota protinga prigimtimi, vadinasi, 
pasižymi protu ir laisve, tai ji sudaro asmenį, pagal Boe- 
tiaus pasakymą, jog persona est substantia individua ra- 
tionalis naturae, t. y. asmuo yra individuali substancija 
protingos prigimties. 

Individo sąvoka yra platesnė už asmens sąvoką. Visi 
asmenys yra tuo pačiu individai, bet ne visi individai 
esti asmenimis. Arklys yra individas, bet nėra asmuo, 
kadangi jam trūksta proto bei laisvės, arba jis nėra pro- 
tingos prigimties. Individas yra giminės sąvoka, o as- 
muo — viena tik rūšis, šitos sąvokos apimama. Protinga 
prigimtis sudaro čia rūšinę žymę. Todėl galima pasakyti, 
kad asmuo yra individas, turįs protingą prigimtį. 

Nežiūrint didelio ir svarbaus skirtumo, kurio yra tarp 
individo ir asmens, vis dėlto vietoje asmens dažnai yra 
vartojamas individo terminas. Įvyksta tai todėl, kad žmo- 
gus kaip ne kaip yra žymiausias individas mūsų prigim- 
tajame pasaulyje. Bet tiksliau tariant, pareiškiamoji žmo- 

gaus savybė sudaro labiausiai tai, kad jis tik vienas tėra 
šitame pasaulyje tikras asmuo, 

Tai, kas padaro, kad individas yra individu, yra jo 
esmė arba, kitaip tariant, jo individualybė. Panašiai tai, 
kas padaro, kad asmuo yra asmeniu, yra jo esmė, arba 
asmenybė. Individualybės ir asmenybės žodžiai yra suda- 
ryti pagal analogiją su žodžiais. tautybė, žmogybė, Die- 
vybė ir t. t. Tautybė yra tautos esmė, žmogybė — žmo- 
gaus esmė, Dievybė — Dievo esmė ir t. t. Lotynų kalbo- 
je atatinkamų sąvokų skirtumas išreiškiamas žodžiais: 
individuum — individualitas, persona — personalitas, na- 
tio — nalionalitas, homo — humanitas, Deus — divinitas ir 
t. t. Šita lotynų kalbos terminologija su mažesnėmis ar 
didesnėmis atimainomis perėjo į didžiąsias Europos kalbas. 

Taigi atatinkamai ir lietuvių kalboje asmenybė taip 
laikosi asmens, kaip individualybė — individo. Individua- 
lybė, būdama tai, kas sudaro individo esmę, išreiškia in- 
divido originalumą, kuris jį išskiria iš visos panašių į jį 
individų masės. Asmenybė, būdama tai, kas sudaro as- 
mens esmę, išreiškia asmens originalumą, kuris jį išski- 
Tria iš visos žmogiškųjų asmenų visuomenės. 

Individualybė, kaipo savybė, bendra lygiai žmogui 
kaip ir gyvuliams, pareina žmogui nuo materialinės, arba 
fizinės, prigimties ir yra ankštai surišta su žmogaus tem- 
peramentu, arba lietuviškai tariant, pobūdžiu. Užtat as- 
menybė, kaipo savybė, tepritinkanti vien žmogui, par- 
eina jam nuo aukštesnės dvasinės prigimties ir yra ank- 
štai surišta su charakteriu, arba lietuviškai tariant, būdu. 

Bendrą asmenybės turinį, kuris atatinka kiekvienam 
atskiram asmeniui, sudaro dvi žymės: protingumas ir lai- 
svė, pareinančios nuo proto ir laisvos valios galių. Lais- 
vas elgimasis, valdymasis ir veikimas, vaduojantis proto 
motyvais, sudaro vieną iš svarbiausių asmens savybių. 
Palygintas su neprotingais gyvuliais, žmogaus asmuo, tarp 
kitko, skiriasi nuo jų tuo, kad yra savo veiksmų valdo- 
vas, nepriklausąs aklai nuo būtino fizinio pasaulio vyks- 
mo. 

Sulig protinga ir laisva žmogaus prigimtimi žmogui 
yra paskirtas ir aukštesnis likimas. Atsiekti sau paskirtą 
tikslą žmogus tegali per laisvą išvidinį bei išviršinį apsi- 
sprendimą. Todėl sakoma, kad per prievartą nieks negali 
būti išganytas. O jei taip, tai žmogiškasis asmuo turi tei- 
sės reikalauti sau laisvo apsisprendimo sąlygų, kurių 
nieks negali iš jo atimti. Kitaip tariant, žmogiškasis as- 


199 


muo yra neliečiamųjų teisių nešėjas, arba subjektas; jis 
yra moralinis ir juridinis asmuo, kuris negali būti laiko- 
mas kitiems žmonėms grynu įrankiu, t. y. gyvu daiktu 
arba vergu. 

Jei dabar paimsime žmogaus asmenį, kaipo kultūros 
veikėją, tai visų pirma turėsime pastebėti, kad tarp jo, 
iš vienos pusės, ir tarp kultūrinio veiksmo, iš antros pusės, 
yra tam tikro atatikimo. Kiekviename kultūriniame veik- 
sme yra, iš vienos pusės, Materialinės apraiškos ir, iš an- 
tros pusės — aukštesnės idėjos, pagal kurias veikiamasis 
objektas apipavidalinamas lytimi. Prigimtasis objektas vi- 
suomet taip ar šiaip surištas su materialiniu mūsų pasau- 
liu, atatinka mūsų kūnui, per kurį ji patenka į mūsų 
vidaus pasaulį. Aukštesnė idėja, kuri kultūriniam veiks- 
mui bei padarui suteikia aukštesnės prasmės, atatinka 
mūsų sielai, kurios veikme ji pajėgia reikštis mūsų pa- 
saulyje. Proto idėja, glūdėdama mūsų sieloje, yra neat- 
skiriamai sujungta su vaidiniu; ogi per vaidinio tarpinin- 
kavimą šita idėja pajėgia pajudinti ir mūsų kūną, ir per 
kūną — nuošalinį mums pasaulį. Taigi išeina, kad nuoša- 
linis pasaulis, veikdamas į mūsų kūną, veikia sykiu ir į 
mūsų sielą; ir atvirkščiai, mūsų siela, veikdama į mūsų 
kūną, gali veikti ir į nuošalinį mums pasaulį. 

Kultūriniame veiksme svarbu ypatingai yra tai, kad 
mūsų sielos aukštesnė idėja, atatinkanti idealiniam daikto 
tipui, gali veikti kūno priemonėmis į šitą daiktą, apipa- 
vidalindama jį atatinkama lytimi, ir tuo pačiu gali šitą 
daiktą. patobulinti. Tiesa, kultūrinis daikto patobulinimas 
yra gana reliatyvus, arba lygstamas. Žmogus gali sudary- 
ti prigimčiai sąlygų, reikalingų daiktui pagaminti arba jo 
veislei patobulinti, jis gali taip pat žaliai medžiagai su- 
teikti lyties, kuri atvaizduos aukštesnę idėją, bet jis nie- 
kados negali savo pajėgomis ir nuosava galia pakeisti 
substancialinę daikto lytį. Visos žmogaus suteikiamos 
daiktams lytys savo galia yra pripuolamos lytys, kurios 
nekeičia substancialiniu būdu daikto substancijos. Jei, 
pavyzdžiui, iš statomosios medžiagos žmogus pastato rū- 
mus, tai rūmų lytis, arba stilius, nėra substancialinė, bet 
tik pripuolama lytis. Jei vis dėlto pripuolamai statant 
rūmus atskirais atsitikimais įvyksta, pavyzdžiui, cheminių 
substancialinių kitimų, tai šitie kitimai yra prigimties dės- 
nių padaras. Taigi žmogus pajėgia savo sielos galiomis 
tvarkyti gamtos eigą ir sudaryti pripuolamųjų lyčių, ne- 
siekiančių substancialinių kitimų. 

Bet iš kitos pusės, ir pripuolamieji prigimties, ir gam- 
tos kitimai, įvykstą žmogaus pastangomis, jau tarsi duo- 
da pažinti, kad kultūrinis veiksmas tėra vien paruošiama- 
sis veiksmas kitai dar aukštesnei veikimo tvarkai, kur 
mūsų pasaulio kitimai turi net siekti pačios daiktų sub- 
stancijos ir suteikti mūsų pasauliui lyties, atatinkančios 
aukščiausiam pasaulio prototipui, arba pirmavaizdžiui. 
Galima jau įspėti, jog šita nauja veikimo tvarka įvyksta 
jau religijos srityje, kur aukščiausios idėjos yra tos die- 
viškosios idėjos, pagal kurias pasaulis buvo sukurtas. Kul- 
tūriniame veikime žmogus vien ruošiasi pats ir tuo pačiu 
ruošia visą pasaulį tam protingam bei laisvam apsispren- 
dimui, be kurio aukščiausieji religijos tikslai nėra atsie- 
kiami. 

Čia tik keliais bruožais tenorėjau užbrėžti žmogaus 
gyvenimo planą, kuris yra priklausomybėje nuo to, kas 
yra žmogus iš savo esmės ir koks yra jame santykiavimas 
tarp kūno ir sielos. Iš to galėjo paaiškėti, kad žmogus iš 
savo prigimties yra kuliūros veikėjas, kadangi jo fizinė ir 
dvasinė prigimtis atatinka kultūrinio veiksmo kultivuo- 
jamam objektui ir aukštesnei idėjai, pagal kurią jis yra 
kultivuojamas. Jei apskritai sakoma, kad veikimo būdas 
atatinka buvimo būdui, arba kad veiksena atatinka būse- 
ną, tai šitas pasakymas, tarp kitko, yra pritaikomas ir prie 
kultūrinio veiksmo, nes žmogus, veikdamas kultūriniu bū- 
du, iš tikrųjų veikia pagal savo žmogiškąją prigimtį. 


3. Masė ir visuomenė 


Taigi žmogus yra tikrų tikriausias kultūros veikėjas, 
arba pagrindinis jos veiksnys, arba net tikra vykdomoji 
jos priežastis. Tuo tarpu visiškai izoliuotas žmogus, kaip 
galima buvo matyti iš Robinzono Kruzės pavyzdžio, yra 
gryna fikcija, neatatinkanti tikrovei. Žmoguje ir per žmo- 
gų visuomet reiškiasi toji žmonių aplinkuma, kur jis yra 
išaugęs ir toliau tebegyvena, Sulig tuo ir kyla klausimas, 
kokia prasme žmonių aplinkuma, ar ji bus vadinama ma- 
se, ar visuomene, gali būti kultūros veiksniu šalia atskiro 
žmogaus, t. y. individo arba asmens. Šitas klausimas lie- 
čia faktinai individo ir masės, asmens ir visuomenės san- 
tykiavimą. Nuo to ir turime pradėti tolimesnį tyrinėjimą 
kultūros veiksnių. Bet visų pirma turime kiek įsigilinti į 
masės ir visuomenės sąvokų supratimą. 

Žodis „masė“ tapo perkeltas į visuomeninę sritį iš 
gamtos mokslų. Juo norėta išreikšti tai, kad visuomenė 
panašiai susideda iš atskirų individų, kaip kad materiali- 
nė masė iš atomų. Bet jau pirmu pažvelgimu aiškėja ta- 
sai pagrindinis skirtumas, kad atomų sąryšis tarp savęs 
yra fizinės prigimties, tuo tarpu kad individų sąryšis vi- 
suomenėje turi psichinio pobūdžio. Individo sąryšis su 
mase meterialiniame daikte ir visuomenėje yra įvairaus 
tvirtumo ir rūšies, taip kad žmonių masė nėra mechaninis 
individų sutelkimas *. 

Antra vertus, negalima nepripažinti, kad tarp mate- 
rialinės masės ir žmonių masės yra irgi tam tikro pana- 
šumo. Ir čia, ir ten masės sąvoka reiškia atskirų individų 
daugybę, sudarančią mažiau ar daugiau, silpniau ar stip- 
riau sutelktą visumą. Kai kalbama tokia prasme apie 
masę, kreipiama dėmesio ne į atskirų individų individua- 
lybes, bet į tai, ko šitie individai turi bendra tarp savęs, 
ir kad jų veikimas reiškiasi vienodu būdu ir panašiomis 
lytimis. 

Visuomenės moksluose yra dargi žinoma vadinamoji 
organicizmo teorija, kuri stengiasi išrodyti, jog žmonių 
visuomenė yra tam tikras organizmas, kuris yra palenktas 
biologiniam dėsningumui, kaip kad organinis pasaulis yra 
palenktas biologiniams dėsniams. Panašiomis teorijomis 
pasižymėjo A. Schaffle, R. /Worms ir kiti. Žinoma, nega- 
lima nepripažinti, kad visuomenės ir organizmo gyvenime 
yra tam tikro panašumo arba net analogijos. Visuomenė, 
kaip ir organizmas, sudaro tam tikrą vienybę iš daugelio 
organų, joje yra taip pat atskirų dalių koordinacijos, ji 
taip pat auga, plėtojasi ir ra ir t. t: Tačiau ne mažesniu, 
bet didesniu yra skirtumas tarp visuomenės ir organizmo. 
Atskirų visuomenės narių sąmoningumas bei savarankiš- 
kumas labai ryškiai skiria juos nuo paprastų organizmo 
organų, kurie jokios sąmonės turėti negali. Gyvajame 
organizme yra visiškoji sąmonės arba bendro tikslingumo 
centralizacija; tuo tarpu sąmonės nešėjų visuomenėje yra 
atskiras asmuo, ir dargi apie atskirą visos visuomenės 
sąmonę tegalima kalbėti vien labai lygstamąja prasme. 

Mokslininkas, kuris norėtų griežtai išlaikyti analogiją 
tarp visuomenės ir organizmo, negalėtų pagauti specifi- 
nės visuomeninių apraiškų prigimties, kadangi jos yra 
psichinio pobūdžio, kuris yra kokybiniu atžvilgiu skirtinas 
nuo biologinio gyvenimo apraiškų. Iš čion kiltų dar viena 
išdava: griežtas biologinių analogijų pravedimas visuo- 

menės supratime neleistų sociologui tinkamai atsižvelgti 
bei įvertinti aukštesnio žmonijos gyvenimo, arba dvasi- 
nės jo srities, kuri, išeidama iš biologijos ribų, įeina į 
psichologijos plotą. 

Jei visuomenė, esanti, taip ar šiaip, žmonių masės su- 
daryta, nėra nei materialinis mechanizmas, nei biologinis 
organizmas, tai šitoksai jos atribavimas dar nereiškia, kad 
ji yra ne kas kita, kaip paprastas individų agregatas arba 
paprasta jų suma. Visuomenė, kaip ir kiekviena kita žmo- 
nių masė, yra visų pirma stipresnė ar silpnesnė psichinė 
organizacija. Šitokia organizacija, aiškus dalykas, reika- 
lauja tam tikro vienybės prado, arba vieningo sąryšio 
tarp atskirų individų, sudarančių visuomenę. Ir štai šitas 
vienybės pradas, arba sąryšis, yra psichinės prigimties, 
kas duoda teisės kalbėti apie visuomenės psichologiją. 
Todėl jei nėra tikslu kalbėti apie mechaninį arba biolo- 
ginį visuomenės apraiškų dėsningumą, tai vis dėlto leis- 
tina kalbėti apie psichologinį jų dėsningumą. Tai, tarp 
kitko, reiškia, kad visuomeninis gyvenimas bei plėtoji- 
masis savo visumoje nėra atsitiktinio priepuolio arba ne- 
pamatuotos kieno nors užgaidos padaras. Jų pagrinde 
glūdi psichiniai veiksniai, kurie palenkti yra tam tikram, 
kad ir psichiniam priežastingumui, kuris mažiau ar dau- 
„giau griežtu būdu valdo visuomeninių apraiškų eigą, jų 
susibūrimus, santykius, tvarką ir t. t. Iš čion kyla tam 
tikras vienodumas ir tipingumas tokiose visuomenės gy- 
venimo apraiškose, kokiomis yra kalba, papročiai, teisė, 
dorovė, visuomenės ūkis ir t. t. 

Kad ir kalbama apie visuomenės psichologiją, vis dėl- 
to būtų klaidinga taikyti šitą psichologiją visuomenei taip, 
. tarsi ši pastaroji sudarytų kokiu nors būdu substanciali- 
nę vienybę. Galutinėje sąskaitoje ir visuomenės psicho- 
logija glūdės atskirų asmenų sielose, nors jos reiškima- 
sis tik tiek yra aktualus, kiek šitie atskiri žmonės sueina 
į visuomeninius santykius. Dalykas čia yra tas, kad ir 
sutelktinio gyvenimo apraiškose visas veikimas eina nuo 
atskirų individų, nes pati sutelktinė visuma nėra aukš- 
tesnės rūšies asmuo, apdovanotas protu ir laisvąja valia. 
Jei kalbama vis dėlto apie visuomenės valią, sąmonę, 
supratimą, dvasią, tai tokie posakiai yra ne kas kita, kaip 
sutelktinių arba kolektyvinių apraiškų personifikacija. 
Remiantis padarytaisiais paaiškinimais, galima žmonių ma- 
sės sąvokai suteikti šitokia aptartis: masė yra tam tikras 

individų viselas, surištas tarp savęs kolektyvinės psicho- 
i0ogijos dėsniais, 

Nėra mums dabar tuščias klausimas, ko naujo yra ma- 
sės psichologijoje, palyginus su psichiniu atskiro indivi- 
do gyvenimu. Domintis juk sutelktinio gyvenimo apraiš- 
komis, pigu pastebėti, kad žmogus, paimtas savo vienat- 
vėje ir tas pats žmogus draugijoje, nėra vienodas. Jis 
džiaugsis kitaip vienas ir kitaip būdamas draugijoje, kuri 
gyvena džiaugsmu. Jis liūdės kitaip vienas ir kitaip bū- 
damas draugijoje, kuri taiso gedulas. Ir visa tai atsitinka 
todėl, kad draugijoje, kaip ir kiekvienoje sutelktinio gy- 
venimo lytyje, yra savitarpio veikimosi, 

Kiekvienas draugijos narys duoda ko nors iš savęs 
visumai ir sykiu gauna ko nors iš visumos. Įvyksta tai 
pagal interpersonalinės difuzijos dėsnį. Pavyzdžiui, esa- 
me nustoję didelės tautinės brangenybės ir einame į ge- 
dulingas iškilmes. Esame nuliūdę, tarsi patyrę dvasinio 
nuostolio: su savo tautine brangenybe esame nustoję, tarp 
kitko, dvasinio turto, kuriuo ji mums buvo. Skaudžiai tai 
jaučiame ir apie tai mąstome, ir visa tai ima reikštis mūsų 
elgesy bei išvaizdoje: tai sako ir mūsų veidas, ir visas 
mūsų užsilaikymas. Leiskime, kad mūsų tarpe atsirado 
žmogus, kuris nėra dar nuostolio užgautas. Ar susidariusi 
gedulingoje iškilmėje atmosfera neužkrės ir jo sielos ir 
neįdiegs jam nė kiek liūdesio, kuris paveržė visų susirin- 
kusių širdis? Tikriausia, kad taip, nebent būtų ypatingų 
priežasčių priešingai apraiškai, pavyzdžiui, jam esant mū- 
sų tautiniu priešu. Paprastai kiekvienoje draugijoje susi- 
daro tam tikra atmosfera, kuri yra sudėtinga išdava, su- 
daryta visų draugijos narių savitarpio veikimosi arba psi- 
chinio tarpasmeninio susijautimo bei susižinojimo prie- 
monėmis. Šita interpersonalinė difuzija gali įvykti todėl, 
kad dar anksčiau mūsų būtybės viduje yra įvykusi išvi- 
dinė psichinė difuzija. i 

Būtent kiekvienas mūsų psichinio gyvenimo įvykis lin- 
ksta visuomet persiduoti į visas mūsų būtybės sritis: įvyk- 
sta tarsi jo difuzija, arba išplitimas visame mūsų asme- 
nyje. Pavyzdžiui, paskaitome laikraštyje linksmą žinią. 
Gautas įspūdis persikelia į mūsų vaizduotę ir paskui į 
protą. Vaizduotė pajudina visą mūsų nervų aparatą ir 
pagaliau pasireiškia per mūsų veido raumenis tam tikra 
šypsena. Sykiu protas, sąryšyje su žinios turiniu, gimdo 
sumanymą: valia ryžtasi sumanymą vykdyti; sykiu susi- 
daro emocija, arba jautulys, kuris pasireiškia kaipo gei- 

dimas to, kas sumanyta. Žodžiu tariant, vienas dalykas 
padaro, kad mes gyvename visomis savo būtybės išgalė- 
mis ir atatinkamai pasireiškiame savo išvaizda, elgesiu ir 
veikimu, 

Pasirodo, kad čia dar nesibaigia psichinės išvidinės 
difuzijos išdavos, Tik toliau iš išvidinės ji tampa išvirši- 
ne. Mūsų elgimasis, mūsų kalba, gestai, išvaizda veikia į 
kitus žmones, verčia juos pergyventi tai, kuo mes gyve- 
name, kartais veikti taip, kaip mes veikiame. Atogrąžos 
tvarkoje jų emocijos, pasiryžimai, sumanymai pasireikš 
iš pradžios išvidinėje difuzijoje, paskui tarpasmeninėje 
išviršinėje difuzijoje ir įneš naujų pradų į psichinę at- 
mosferą, sudarytą grįžtamąja savitarpio įtaka. Tokiu bū- 
du plinta nesąmoningas pamėgdžiojimas, mados, ironybė, 
sparnuotos idėjos ir t. t. 

Savitarpinis veikimasis, pagrįstas interpersonaline di- 
fuzija, įneša į atskiro žmogaus gyvenimą daug daugiau 
dalykų, negu paprastai priimta manyti vaduojantis įpras- 
tu gyvenimo bėgiu. Įprotis neleidžia mums įžvelgti, kaip 
daug dalykų pareina ne nuo protingo mūsų nusistatymo, 
bet nuo nejuntamos ir dažnai neracionalinės įtaigos, ar- 
ba sugestijos, kuri eina iš šalies ir paveržia mūsų sava- 
rankiškumą. Šituo atžvilgiu įdomūs yra tyrinėjimai apie 
sugestijos ir hipnozės reikšmę tautų gyvenimui. Tiek pa- 
žangos, kiek ir reakcijos idėjos laimi įtaigos, arba suges- 
tijos, keliu plačiąsias mases ir dažnai padaro žymių per- 
mainų visuomenės gyvenime. Taip pat sužadinami plačio- 
siose masėse tiek entuziazmas ir heroizmas, kiek panika, 
neapykanta ir fanatizmas. Apskritai savitarpinė įtaka bei 
įtaiga gali būti pakreiptos kaip į gera, taip ir į bloga. 

Čia glūdi priežastis, kodėl taip įvairiai įvertinama ma- 
sė arba, mūsiškai tariant, liaudis. Vieni su panieka kalba 
apie jos tamsumą, inerciją, materializmą; kiti kelia į pa- 
danges aukštąsias jos savybes, idealizuoja jos dorybes, 
stato ją pavyzdžiu ir tikslu. Tuo tarpu ta pati minia pa- 
kaitoms gali būti bloga ar gera; gali su entuziazmu ap- 
reikšti pasišventimo arba pasiduoti šaltam egoistiniam iš- 
rokavimui pagal tai, kieno ir kokia įtaka bei įtaiga vy- 
raus jos gelmėse. 

Turint galvoje tik šitokias psichinės kolektyvinės prie- 
vartos apraiškas, būtų kartais pagundos manyti, kad žmo- 
gaus gyvenime viskas pareina nuo kolektyvinių aplinky- 
bių ir nieko nereiškia atskiro žmogaus iniciatyva, asme- 
ninis nusistatymas ir laisvas apsisprendimas. Iš tikro yra 


205 


nemaža mokslininkų, kurie yra linkę panašiai manyti, bet, 
kaip pamatysime vėliau, jie tiek pat klysta, kaip ir tie, ku- 
rie norėtų atskirų didžiųjų žmonių individualybėse ma- 
tyti vienintelius kultūrinio žmonijos gyvenimo veiksnius. 
Koks iš tikrųjų yra santykiavimas tarp individo ir ma- 
sės, tarp visuomenės ir asmens, turėsime tyrinėti kitą 
kartą. 

Paskutinį kartą buvo kalbėta apie išvidinę psichinę 
difuziją ir išviršinę tarpasmeninę difuziją, kaipo du tarps- 
niu, turinčiu reikšmės savitarpiniam žmonių veikimuisi, 
Visa tai, kas veikia į žmogaus kūną arba sielą, turi link- 
mės, taip ar šiaip, pasireikšti visoje žmogaus būtybėje 
ir todėl taip pat jo išvaizdoje, elgsenoje ir veiksenoje. 
Ogi tai, kas pasireiškia tokiu būdu, turi toliau linkmės, 
taip ar šiaip, pasireikšti žmonių aplinkumoje per tarp- 
asmeninę difuziją, arba plitimą. Tokiu būdu susidaro psi- 
chinė aplinkumos atmosfera, kuri turi dideliausios veik- 
mės į žmonių nusistatymą ir veikimą masėje arba net vi- 
suomenėje, kadangi savitarpiniame veikimesi kiekviena 
apraiška didėja savo įtampa ir dinamine galybe. Ir tai reik 
pasakyti tiek apie minios palinkimą į gera, taip ir į bloga. 


4. Masė ir individas 


Buvo sakyta, kad individas yra kitoks, paimtas skyrium 
ir masėje; panašiai ir Žmogiškasis asmuo kitaip reiškiasi 
būdamas skyrium ir gyvendamas ir veikdamas visuome- 
nėje. Nors masė ir visuomenė, kaipo tokios, nėra gyvos 
būtybės, kurios galėtų eiti sąmoningais veiksniais kultū- 
riniame darbe, vis dėlto masė ir duoda daugiau negu at- 
skirų individų arba asmenų suma, ir todėl galima laikyti 
masė ir visuomenė kultūros veiksniais, kad ir neturinčiais 
centralizuotos sąmonės. Taip dalykams stovint, bus visai 
teisėtas klausimas, kokia kultūrinės kūrybos dalis pareina 
nuo individo ir asmens, iš vienos pusės, ir nuo masės ir 
visuomenės, iš antros. 

Kai kalbama apie kultūros veiksnius, reik skirti dvi 
artimos sąvokos: veiksnys ir veikėjas. Kiekvienas veikė- 
jas yra tuo pačiu ir veiksnys, bet ne kiekvienas veiks- 
nys yra veikėjas. Veiksnys, kuris kitose kalbose išreiškia- 
mas faktoriaus žodžiu, yra visa tai, kas turi vykdomosios 
veikmės kokiam nors vyksmui, arba procesui. Taip plačiai 
suprantamas veiksnys yra faktinai vykdomoji priežastis, 
bet nėra būtinai gyva sąmoninga būtybė, tuo tarpu kad 

veikėjas tokia būtybe visuomet privalo būti. Todėl jei 
veiksnys yra tas pat, ką vykdomoji priežastis, tai veikė- 
jas yra veikiąs asmuo. Veikėjas visuomet atlieka vyk- 
domosios priežasties rolę tame darbe, kurį jis dirba. Bet 
yra irgi negyvų veiksnių, kurie, nebūdami veikėjai, vis 
dėlto yra vykdomosiomis priežastimis. Pavyzdžiui, auklė- 
tojas, tėvas, mokytojas, kunigas yra auklėjimo veikėjas, 
kadangi jis sąmoningai daro auklėjamąjį darbą. Bet au- 
klėti gali ir toks dalykas kaip susidraugavimas su dorais 
draugais. Čia ne draugai sąmoningu savo nusistatymu yra 
auklėjimo veiksnys, bet pats draugavimo faktas, atremtas 
į savitarpinį psichologinį veikimąsi. 

Šitokis skirtumas tarp veiksnio ir veikėjo svarbų tu- 
rėti galvoje norint išspręsti klausimą apie masės ir indi- 
vido, asmens ir visuomenės rolę kultūrinėje kūryboje. 
Jau iš to, kas apie šitą skirtumą pasakyta ir kas buvo an- 
ksčiau sakyta apie kultūros veikėjo privalomą sąmonin- 
gumą, gali paaiškėti, kad tiek masė, kiek ir individas yra 
kultūros veiksniai, bet ne veikėjai; tuo tarpu kai visuo- 
menė yra taip pat kultūros veiksnys, žmogaus asmuo tėra 
vienintelis tikras kultūros veikėjas. Iš čion galima jau 
pastebėti, kad išspręsti klausimas apie masės ir individo 
santykiavimą kultūriniame darbe nereiškia išspręsti taip 
pat klausimas apie visuomenės ir asmens santykiavimą 
kultūrinėje kūryboje. Kaip asmuo yra aukštesnė individo 
rūšis, taip būtent sąmoningas ir laisvas individas, pana- 
šiai kaip visuomenė, yra aukštesnė masės rūšis, būtent 
suorganizuota laisvės bei tvarkos pagrindais. Masė susi- 
daro iš individų, visuomenė — iš asmenų. Jei nedarysi- 
me skirtumo tarp masės ir visuomenės, iš vienos pusės, 
ir — tarp individo ir asmens, iš antros, ir pakeisime vi- 
suomenės ir asmens santykiavimą masės ir individo san- 
tykiavimu, tai lengvai galima prieiti klaidingų išvadų apie 
palyginamają visų šių veiksnių rolę ir kultūrinėje kūry- 
boje. 

Rodos, visi galėtų sutikti su pasakymu, jog tiek atski- 
ras individas, kiek ir sutelktinė masė yra kultūrinės kū- 
rybos veiksniai, nesakau, veikėjai. Atskiras individas, kaip 
sakyta, yra substancialinė masės atrama, arba subjektas, 
turįs realinės prigimties, kuri kad ir reiškiasi masėje su- 
telktiniu būdu, vis dėlto visuomet yra kultūros veiksnys, 
Iš kitos pusės, masė kad ir yra individų rinkinys, neturįs 
savyje substancialinės vienybės, vis dėlto suteikia indivi- 
dams ypatybių, kurių šitie neturi izoliuotame stovyje, 

būtent — sudaro sutelktinę jų psichologiją ir tokiu būdu 
eina nauju veiksniu kultūriniame darbe. 

Atsiranda tačiau sociologų, kurie norėtų atskiro in- 
divido rolę visai padengti masės veikimu. Yra tai tie so- 
ciologai, kurie, drauge su Gumplowiczium, mato viso indi- 
vido veiklumo šaltinį jo aplinkumoje. „Kas betgi — sako 
Sawicki, — nepripažįsta individui savarankiškumo bei sa- 
vaimingumo, tas irgi atima šitas savybes ir nuo masės, 
kuri juk iš individų susideda. Ir kas individą laiko visuo- 
meninio tarpo, arba aplinkumos, padaru, nustoja gali- 
mybės išaiškinti pačią šitą aplinkumą. Aplinkuma kyla iš 
savitarpinio atskirų visumos narių veikimosi, tačiau dalys 
vien tada tegali sudaryti visumą, jei jos pačios yra išsa- 
vaus veikimo centrai“ (Geschichtsphilosophia. — P. 68— 
69). Tokiu būdu pasirodo, jog individas ir masė abu tar- 
nauja veiksniais kultūrinei kūrybai, arba net istoriniam 
vyksmui, 


5 Masė ir asmuo 


Klausimas įgauna kitokios prasmės, kai palyginama ne 
masės ir individo, bet masės ir asmens rolė istoriniam 
vyksmui ir tuo pačiu — kultūrinei kūrybai. Čia jau svar- 
bu išaiškinti ne tai, ar masė ir individas yra greta viens 
antro kultūros veiksniai, bet tai, kas nustato kultūros 
istorinę eigą: tanki panašių viens į kitą individų masė ar 
atskiri žymūs asmenys.— Vieni pasisako už masę, kiti — 
už žymius asmenis. Pirmieji prisilaiko kolektyvistinio, an- 
trieji — individualistinio istorijos supratimo. Kolektyviz- 
mas laiko masę sprendžiamuoju istorijos veiksniu. Jo su- 
pratimu, ne žymūs bei sąmoningi asmenys taisą kelią is- 
toriniam kultūros vyksmui, bet masė, esanti, anot kolek- 
tyvizmo, kūrybos pradu. 

Kadangi kiekviena istorija yra sutelktinis vyksmas, ku- 
riame visuomenine savo puse reiškiasi visumos gyvenimo 
kitimai, tai asmuo tesąs vien praeinanti apraiška, kuriame 
tik laikinai konkretizuojasi sutelktinis masės gyvenimas, 
Jei todėl kas nors ryškiau išeina aikštėn asmenų gyve- 
nime bei veikime, tai šitokis asmens pasireiškimas esąs 
ne kas kita, kaip konkreti ilgos sutelktinės evoliucijos ap- 
raiška, Ne darą iš čion išimčių ir didieji žmonijos geni- 
jai, kurie tokiu pat būdu neturį nei savarankiškosios, 
nei tikrai kuriamosios reikšmės. Jie esą būtinas įvykis vi- 
sumos gyvenime ir pareina nuo šito gyvenimo aplinky- 

bių taip dargi, kad jie negali nepasireikšti tam tikru lai- 
ku ir tam tikroje vietoje, 

Šita pažiūra einant, reik manyti, kad jei ne Napoleo- 
nas, tai kitas asmuo turėjo atlikti tai, ką jis yra padaręs, 
ir pasižymėti tais žygiais, kuriais jis yra pasireiškęs. Su- 
telktinis prancūzų tautos gyvenimas tik laikinai buvęs 
susikristalizavęs Napoleono asmenyje, kad įvykdytų tai, 
ko reikalavo ano laiko aplinkybės, ir kad pasireikštų tarp- 
tautiniame Europos gyvenime būdu, atatinkančiu prancū- 
zų padėčiai. 

Suprantamas savaime dalykas, kai individualizmas iria- 
si priešinga kolektyvizmui pakraipa. Jo supratimu, kultū- 
rinį istorijos vyksmą vedą didieji asmenys, kurie tik vie- 
ni sudarą kuriamąjį istorijos pradą. Jei sykiu su jų veiki- 
mu apsireiškia irgi masės veiklumas, tai masė esanti čia 
ne kas kitė, kaip paprastas irankis, kurį didieji asmenys 
vartCcja savo nuožiūra užbrėžtiems savo tikslams. Tad, — 
sako kolektyvistinės pakraipos atstovai, — istoriją sudarą 
didieji asmenys. „Visuotinoji istorija esanti ne kas kita, 
kaip didžiųjų žmonių istorija“. Didysis asmuo — štai, anot 
individualizmo, istorijos kūrėjas, vykdytojas ir valdovas. 

Nėra sunku pastebėti, kad ir kolektyvizmas, ir indivi- 
dualizmas turi sykiu tiesos dalį ir sykiu abu klysta. Kaip 
dažnai esti panašiais atsitikimais sų dviem kraštutinėmis 
pakraipomis, taip ir čia tiesa labiau glūdi tame, ką jos 
teigia, ir klaida tame, ką jiedvi neigia. Su kolektyvizmu 
galima sutikti, kad kiekvienas kultūrinis istorijos vyks- 
mas yra.sutelktinis padaras, kuriame, taip ar šiaip, masė 
turi didelės reikšmės. Buvo juk savo laiku kalbėta apie 
tai, kad istorijos negali būti be visuomeninio gyvenimo 
reiškimosi jos eigoje. Su individualizmu galima sutikti, 
kad atskiras asmuo, ir ypač didysis asmuo, turi kuria- 
mosios bei sprendžiamosios reikšmės istorijos vyksmui. 
Kaipgi galėtų būti kitaip žinant, jog vien tik individuali- 
nis asmuo tėra gyvoji substancialinė atrama negyvai ir 
neturinčiai substancialinės vienybės masei. 

Bet iš kitos pusės, ir kolektyvizmas, ir individualizmas 
iššaukia prieštaravimo. Kai kolektyvizmas neigia asmens 
rolę kultūriniame istorijos vyksme, jaučiama, kad asmens 
sąvoką jis pasikeičia individo sąvoka. Ogi kai individua- 
lizmas neigia masės rolę kultūriniame istorijos vyksme, 
jaučiama, kad jis pamiršta, jog asmuo vis dėlto yra vie- 
nas iš daugelio individų, sudarančių sutelktinę žmonių 
masės esmę. Kolektyvizmas nesiskaito pakankamai su as- 

menimi; individualizmas nesiskaito pakankamai su indivi- 
du, nors jo vardu yra pasinaudojęs savo pavadinimui. 
Todėl, taisant jųdviejų paklaidas, privalu prieš kolekty- 
vizmą iškelti savarankiškoji asmens reikšmė visuomenė- 
je, ogi prieš individualizmą — individo priklausomumas 
nuo masės. 

Kadangi kiekvienas žmogiškasis asmuo sykiu ir visuo- 
met yra individas ir kadangi, iš kitos pusės, kiekvienas 
žmogiškasis individas yra asmuo, tai kiekvienas atskiras 
žmogus savo santykiuose su visuomenės visuma turi ne- 
išvengiamai pasireikšti ir kaipo individas, ir kaipo asmuo. 
Tai lygu pasakius, kad kiekvienas atskiras žmogus yra iš 
dalies priklausomas nuo masės ir iš dalies turi savarankiš- 
kos vertės, Čia todėl dera smulkiau panagrinėti, kaip reiš- 
kiasi individo priklausomumas nuo masės ir koks yra 
asmens savarankiškumas. 

Buvo jau pripuolamai pastebėta, kad tobulėjant būty- 
bei, jos individualybė tampa ryškesnė ir savarankiškes- 
nė. Žmogaus individualybė yra didesnė už bet kurio gy- 
vio individualybę; kultūringo žmogaus individualybė yra 
didesnė už laukinio žmogaus individualybę. Aukščiausioji 
individualybės rūšis yra ta, kuri yra sujungta su asme- 
nybe. Kaip asmuo yra nepriklausąs, t. y. protingas bei 
laisvas, sau — individas (atsiminkime čia Vydūno posakį 
„sau-žmogus"), taip asmenybė yra sau-individualybė. „As- 
menybė,— sako, pavyzdžiui, Windelband,— yra individu- 
alybė, tapusi objektyvia pati sau, vadinasi: sau-individua- 
lybe, die Individualität für sich (Einleitung in die Philo- 
sophie !ĉ6.— P, 338). „Tačiau asmenybės, — sako toliau Win- 
delband,— esti įvairių laipsnių. Plačiosios masės, kurios, 
rodos, tesančios galutinai skirtos vien tik veislei nepa- 
liaujamai palaikyti, teturi tik potencialinės asmenybės: 
mes apsaugojame jas teisiniu bei moraliniu būdu, tačiau 
ji tėra vien pradžioje perėjimo iš individualybės į as- 
menybę“ (ibid.— P. 338—339). 

Kai Windelband kalba čia apie potencialinę masės 
asmenybę, jis turi, matyti, galvoje silpnai dar išsivysčiu- 
sias sudarančias ją individų asmenybes, nes sąmoningas 
bei laisvas šitų asmenybių išsivystymas ir jų atsipalaida- 
vimas nuo masės prievartos ir savarankiškas pasireiški- 
mas sudaro, jo supratimu, istorinio vyksmo eigą. Win- 
delband savinosi Fichtės pasakymą, jog kiekvienoje 
asmenybėje stovi priešais, iš vienos pusės, šviesios sąmo- 
nės plotas, o iš antros pusės — apytamsis pajautų plotas, 

ir jog tai ypalingai ryškiai išeina aikštėn genijaus asme- 
nyje. Apytamsis pajautų plotas sudaro visuomeninės są- 
monės sritį asmenyje; užtat aiškios sąmonės plotas suda- 
ro tą sritį, kur asmuo pasireiškia nepriklausoma savo bui- 
timi. „Kaip tik asmuo aiškią savo sąmonybę stato šalia 
bendrosios sąmonės viešpatavimo ir šitą priešingumą pą- 
remia išviršiniais žygiais, jis įeina, — sako Windelband.— 
į tą priešingumą su visuma, kuriuo yra pagrįstas istorinis 
vyksmas. Asmenybės esmė glūdi tad tame, kad individas 
privalo būti daugiau kaip paprastas veislės egzemplio- 
rius“ (op. cit.— P, 341). 

Bet asmuo, besiemancipuodamas nuo masės sąmonės 
viešpatavimo, sykiu pakelia šitą masę į aukštesnį sutelk- 
tinio gyvenimo laipsnį. „Kiekviena pažanga pažinime, do- 
roje, valstybiniame gyvenime, mene, religijoje yra,— sa- 
ko Windelband,— išsilenkimas iš to, kas iki šiolei buvo 
vertinga, — išsilenkimas, kuris kovoje ir per aukas kei- 
čia sąmonę ir visuomeninį gyvenimą. Ir galutinoji to pras- 
mė glūdi tame, kad vien asmens iniciatyva sutelktinė 
visumos sąmonė pereina pažangiai iš tamsaus bei kurčio 
pasąmonio į laisvą dvasios žydėjimą. Ir tai yra galų gale 
bendra žmonijos istorijos prasmė“ (op. cit— P. 34). 

Kiek ilgėliau esu užtrukęs prie Windelbando koncep- 
cijos, kadangi jinai, būdama pati savaime įdomi, paaiški- 
na daug ką iš masės ir individo santykių ir nurodo 
kelią, kuriuo individas išsivysto į pilną asmens ūgį, o 
masė virsta visuomene. Tiesa, ne su visomis Windelban- 
do koncepcijos smulkmenomis galima sutikti; čia tačiau 
labai svarbu įsidėmėti, kad savo pasąmonio sritimi indi- 
vidas labiausiai priklauso nuo masės. Masė, kuri faktinai 
yra individui aplinkinis žmonių tarpas, arba aplinkuma, 
tiek per paveldėtus įpročius, kiek ir per nuolatinę įtaigą, 
arba sugestiją, reiškiasi su neišvengiamu būtinumu kiek- 
viename individe, kol jis nėra tapęs susipratusiu ir lais- 
vai apsisprendusiu asmenimi. Šita prasme masė reiškiasi 
ne tik šalia individo, bet ir jame pačiame. 

Tuo tarpu joks asmuo nenustoja visai buvęs individu, 
kol jis negali tobulai reikštis savo protu ir laisva valia. 
Ogi tai yra mažesniame ar didesniame laipsnyje neišven- 
giama mūsų prigimtojo gyvenimo aplinkybėse. Todėl irgi 
mažesniame ar didesniame laipsnyje kiekvienas asmuo 
palaikys savyje individo savybes nurodyta prasme ir su- 
lyg tuo bus priklausąs nuo masės. Iš šito dėsnio negali 
net išsilenkti genijai, t. y. žmonės, pasiekę aukščiausio 

žinomo mums kuriamosios asmenybės laipsnio. Teisingu 
Sawickio pasakymu, genijus pasirodo priklausąs nuo ma- 
sės, pirma, savo atsiradimu, antra, savo buvimo bei vei- 
kimo aplinkybėmis ir, trečia, istoriniu savo pasisekimu. 
„Kaip kalnai milžinai, — sako Sawicki, — paprastai nekyla 
staiga iš lygumos, taip pat genijaus aukštybė nepasiekia- 
ma žmonijoje, jei kilimas nėra palengvėl prieš tai ėjęs“ 
(Geschichtsphilosophie.— P. 72). Tiesa, kilimas gali būti 
mažiau ar daugiau staigus, bet visai be jo joks kultūrinis 
žydėjimas negali apsieiti. Ar bus tai mokslas ar dailė, 
ar visuomenės santvarka, jokia iš šitų kultūros vertybių 
negali apsireikšti genijaus kūryboje visai nepriklausomai 
nuo to, kas pasiekta prieš jį kultūriniame vyksme. Pa- 
vyzdžiu gali tarnauti kad ir genialios Aristotelio arba šv. 
Tomo filosofinės sistemos. Šitos sistemos nėra išsyk atsi- 
radusios be sąryšio su filosofijos istorija, nes paruošia- 
masis kultūros tarpsnis tiek filosofijoje, tiek ir kultūroje 
apskritai yra būtinai reikalingas, kaipo genialaus išto- 
bulinimo objektas. 

Genijaus buvimo bei veikimo ypatybės pareina, iš vie- 
nos pusės, nuo paveldėjimo, o iš antros pusės — nuo au- 
klėjimo bei lavinimo. Gimimu tam tikroje vietoje ir tam 
tikru laiku genijus pačio likimo yra jau įstatytas į tam 
tikras aplinkybes, kurios negali neturėti reikšmės jo kū- 
rybos medžiagos ir pakraipos pasirinkimui. Genialus, pa- 
vyzdžiui, filosofas negali ir net neprivalo atitrūkti nuo 
problemų, kurių jam stato gyvenamoji vieta ir laikas. 
Jis taip pat negali ir neprivalo nepanaudoti mažesniame 
ar didesniame laipsnyje tai, ko yra pasiekę pranokėjai 
dirbamojoje jo srityje. 

Pagaliau kuriąs asmuo, kaip sakyta, yra priklausomas 
nuo masės savo pasisekimu. Atitrukęs nuo masės ir ją 
prieš savę nustatęs, jis maža arba nieko negalės nuveikti, 
jei panorės savo idėjas vykdyti praktiniame žmonių gy- 
venime. Norint sutarti su žmonėmis, reik jau, pavyzdžiui, 
vartoti bendrai suprantama kalba, tuo tarpu kad šita kal- 
ba nėra jau visiškas padaras to žmogaus, kuris ją vartoja. 
Panašiai, norint sutarti su didele žmonių mase dėl kokio 
nors plataus sumanymo vykdymo gyvenime, žmogui ne- 
išvengiama pavartoti ne tik bendra žodžių kalba paprasta 
prasme, bet ir prasme jausmų, įpročių, protinių motyvų, 
reikalų, kurie, kad ir tarnauja jam saviškai vartojamu 
įrankiu, vis dėlto nėra pilnai nuosavas jos padaras. Jei ge- 
nialus asmuo neranda tokios kalbos su mase, kurioje jis 

gyvena, jis lieka nesuprantamas šitai masei, nepajėgia 
realizuoti joje ir per jąją savo sumanymų, kurie todėl tu- 
ri laukti tų laikų, kai aplinkybės bus atatinkamai pasikei- 
tusios. 

Baigdamas šios dienos paskaitą, norėčiau suvesti krū- 
von pagrindines jos idėjas bei išvadas. Nagrinėjant kolek- 
tyvizmą ir individualizmą, reik pasakyti, kad daugiausia 
tiesos yra tame, ką šitiedvi pakraipos teigia, ir daugiau- 
sia klaidos yra tame, ką jiedvi neigia. Kolektyvizmas te- 
mato žmoguje masės dalelę arba individą ir nesiskaito 
pakankamai su žmogaus asmenimi. Individualizmas te- 
mato žmoguje vien asmenį ir nesiskaito su juo pakan- 
kamai kaipo su individų, sudarančių vieną masės dalelę. 
Tuo tarpu žmogus sykiu yra ir individas, ir asmuo. Kaipo 
individas, jis sudaro masės dalelę, priklausančią visumai. 
Kaipo asmuo, jis yra laisvas bei protingas visuomenės 
narys. Vadinasi, kiekvienas žmogus ir priklauso masei, ir 
laisvai pasireiškia visuomenėje, lygiai taip pat, kaip tam 
tikra žmonių visuma sykiu yra ir inertinga masė, ir susi- 
pratusi visuomenė. 

Gyvulys tėra vien individas; žmogus iš individo tam- 
pa asmenimi, t. y. žmoguje individualybė virsta asmeny- 
be. Ogi juo labiau tobulėja asmenybė, juo protingesne ir 
laisvesne ji tampa, Vadinasi, sulig pažanga žmogaus as- 
muo pasidaro vis labiau pilnutiniu, Todėl irgi žmogiškasis 
individas, virsdamas asmenimi, pasidaro vis labiau nepri- 
klausomas nuo masės. Gyvuodamas masėje ir jos gyve- 
nimu, individas gyvena apytamsiame pasąmonio plote, ogi 
kaipo susipratęs visuomenės narys arba asmuo, jis są- 
moningai apsisprendžia. Sulig tuo, kaip inertingi indi- 
vidai tampa sąmoningai apsisprendusiais asmenimis, pati 
masė virsta susipratusia visuomene. Vis dėlto joks as- 
muo nenustoja sykiu buvęs asmenimi, lygiai taip pat, kaip 
kiekviena visuomenė niekuomet nenustoja buvusi žmo- 
nių masę. | 

Pasirodo, kad primityvioje masėje, kur atskiras žmo- 
gus paprastai tesudaro inertingą individą, šito individo 
priklausomumas visumai yra labai didelis. Bet užtat ga- 
besnis ir labiau susipratęs žmogus, kaipo galingesnis as- 
muo, pajėgia inertingoje masėje lengviau pasireikšti ir 
iškilti viešumon nekaip susipratusioje visuomenėje. 

Visuomenėje, kuri yra ne kas kita, kaip mažiau ar dau- 
giau susipratusi masė, atskiras žmogus yra jau ne tiek 
inertingas individas, kiek laisvas asmuo; todėl jo priklau- 

somumas visumai yra mažesnis negu inertingo individo — 
masei. Bet užtat visuomenei susidarant iš mažiau ar dau- 
giau susipratusių asmenų, atskiras, kad ir galingas as- 
muo sutinka vis daugiau sunkenybių individualiai pasi- 
reikšti viešumoje ir atsiekti vaduojamosios reikšmės. 

Masėje individas yra labiau surištas, bet užtat asmuo 
turi daugiau galimybės galingai pasireikšti savo indivi- 
dualybe. Visuomenėje sulig tuo, kaip individas virsta 
vis labiau susipratusiu asmenimi, šis pastarasis pasidaro 
vis laisvesnis savo viduje, bet jo galimybė galingai pasi- 
reikšti viešumoje vis mažėja, kadangi pasitinka vis dau- 
giau individualinių pasipriešinimų iš kitų visuomenės na- 
rių. Tai vis dėlto nekliudo būti objektyviam tam faktui, 
kad masė yra aktyvesnis veiksnys liaudies kultūroje, o 
asmuo yra toks veiksnys šviesuomenės kultūroje, apie ką 
esu kiek anksčiau kalbėjęs. 

Suvedant krūvon visa tai, kas buvo pasakyta apie in- 
dividą ir masę, asmenį ir visuomenę, ir statant klausimą 
apie atskiro žmogaus ir žmonių visumos rolę kultūrinia- 
me istorijos vyksme, tenka padaryti viena bendra išvada, 
turinti įvedamosios reikšmės klausimo išsprendimui. Ten- 
ka būtent konstatuoti, kad sulig tuo, kaip inertinga masė 
virsta susipratusia visuomene ir vergiškai suvaržytas in- 
dividas — laisvai apsisprendžiančiu asmenimi, asmens ir 
visumos santykiavimas pasidaro kokybiniu atžvilgiu ki- 
toks, ir kad todėl pastatytojo klausimo apie asmens ir 
visumos santykiavimą nedera spręsti grynai kiekybine 
prasme. Tr iš tikro, kaip matėme anksčiau, asmens san- 
tykiavimas su mase ir jo santykiavimas su mažiau ar dau- 
giau susipratusia visuomene keičiasi ne vien tik valdo- 
mosios įtakos galybe, kuri tarsi galima būtų dar matuoti 
kiekybiniu atžvilgiu, bet ir įvairiais kitais atžvilgiais, ku- 
rie vientisus kiekybinius matus visai supainioja. Taip ma- 
sėje individas yra labiau priklausomas, asmuo gali galin- 
giau pasireikšti, ir vis dėlto masė lieka kūrybinis liaudies 
kultūros veiksnys; mažiau ar daugiau susipratusioje vi- 
suomenėje individas atsipalaiduoja nuo masės prievartos, 
asmuo vis mažiau turi galimybės galingai pasireikšti vi- 
sumoje, nors jis ir tampa kūrybiniu šviesuomenės kultūros 
veiksniu, — tos kultūros, kuri vis labiau paveržia liaudies 
kultūrinę kūrybą. Jei šitame sudėtingame santykiavime 
atskiri atžvilgiai ir gali būti matuojami kiekybiniu būdu, 
tai visas šitas santykiavimas negali turėti vientiso mato, 
kadangi, kaip sakyta, santykiavimas savo išsivystyme nuo 

masės prie visuomenės, nuo individo prie asmens tampa 
kitoks kokybiniu būdu. 

Todėl kiekvienas vientisas šito sudėtingo klausimo iš- 
sprendimas bus neišvengiamai vienašališkas ir todėl klai- 
dingas. Turint galvoje visą klausimo sudėtingumą, nega- 
lima net statyti jo ta prasme, kaip jis paprastai statomas 
kolektyvizmo ir individualizmo: būtent masė ar asmuo 
yra kuriamasis kultūrinio istorijos vyksmo veiksnys? Ar 
kas atsako masės naudon, ar kas linksta matyti asmeny- 
je vienintelį kuriamąjį kultūrinio istorijos vyksmo veiks- 
nį, kiekvieną kartą nusižengiama vienašališkumu, kuris 
yra klaidingas tuo, ką jis neigia. Taip pat nėra patenki- 
namas Rocholio atsakymas, kad anksčiau turėjusi per- 
svaros individo akcija, o dabar — masės veiklumas. Tokia- 
me atsakyme nematyti, kad būtų priimtas į dėmesį indi- 
vido ir asmens, masės ir visuomenės skirtumas. Todėl 
vientisas atsakymas, kad anksčiau turėjo daugiau reikš- 
mės vienas veiksnys, o dabar kitas, negali būti laikomas 
teisingu, nes iš tikrųjų šitų veiksnių yra daugiau, būtent 
ne dvejetas — individas ir masė, bet ketvertas — indivi- 
das ir masė, asmuo ir visuomenė. 


Galų gale pasirodo, jog masės ir asmens santykiavimo 
problema privalu išspręsti ta prasme, kad sulyg kultūri- 
niu istorijos vyksmu masės ir individo santykiavimas pa- 
sikeičia vis labiau visuomenės ir asmens santykiavimu, 
nors niekados negali pasikeisti visiškai, nes kiekvienas 
asmuo pasilieka visuomet tam tikrame laipsnyje inertin- 
gas individas, o visuomenė visuomet pasilieka mažesnia- 
me ar didesniame laipsnyje inertinga mase. Taigi atskiro 
žmogaus ir žmonių visumoje santykiavimas nuolat kinta 
kultūriniame istorijos vyksme ir todėl negali būti suim- 
tas į vieną visuomet vienodą formulę, tinkančią visiems 
laikams ir visiems kraštams. Ir sykiu yra neabejotina, kad 
kiekvienu laiku ir kiekviename krašte visuomet pasireiš- 
kia, nors niekados vienodu santykiavimu, ir masė, ir in- 
dividas, ir visuomenė, ir asmuo kaipo kultūrinio istorijos 
vyksmo veiksniai. Ogi istorijos dalykas yra kiekvienu 
atskiru atveju nustatyti konkretinį visų šitų veiksnių san- 
tykiavimą. Todėl iš istorijos ir patiriame, kad šitų veiks- 
nių santykiavimas yra visai kitoks revoliucijos metu ir 
kitoks reakcijos metu; yra kitoks pas laukinius žmones 
ir kitoks pas kultūringas tautas; yra vienoks vienoje vi- 
suomeninėje tvarkoje ir yra kitoks — kitoje ir t. t. 

Tiesa, iš visų kultūrinio istorijos vyksmo veiksnių 
vienas ypatingai išsiskiria savo reikšme, būtent asmuo, 
kuris yra čia ne tik veiksnys, bet ir veikėjas. Dėl jo ten- 
ka konstatuoti skyrium, kad kultūriniame istorijos vyks- 
me jo susipratimas ir laisvingumas vis labiau didėja su- 
lig tuo, kaip jis iš inertingo individo tampa vis tobuliau 
apsisprendžiančiu asmeniu ir kaip sykiu su tuo jis tampa 
naujų kultūrinių vertenybių kūrėju. Bet tai dar toli gražu 
nereiškia, kad atskiras asmuo tampa vieninteliu kultūri- 
nio istorijos vyksmo veiksniu. 

Dabar jau numanu, kad masės ir atskiro žmogaus ir 
žmogiškojo kolektyvo santykiavimas kultūriniame istorijos 
vyksme yra daug sudėtingesnis, kaip paprastai mano ko- 
lektyvistai ar individuailistai. Baigdamas šitą klausimą, ma- 
nau bus pravartu dar apsipažinti su Lindnerio formulavi- 
mu, kuriuo jis išsprendžia klausimą. „Istorinis vyksmas, — 
sako jisai, — reikalauja tiek masės, kiek ir individų. Ga- 
lima būtų pasakyti: idėjos gimsta individualiniu būdu; 
jos plinta kolektyviniu būdu ir vėliau individų vykdomos. 
Atskiras didysis žmogus pritaiko savo valią prie masės 
vaidinių bei jausmų, ir nuo jos stiprumo pareina tai, kiek 
toli jo įtaka gali siekti. Tačiau negali būti individų, kurie 
būtų visai laisvi: jie gauna iš masės uždavinio veikimui 
ir medžiagos vykdymui. Čia nuolatos yra pasikeitimo san- 
tykių, kurie pagal įvairias gyvenimo sritis įgauna įvairių 
lyčių.— Istorinis aprašymas negali nesidairyti į didžiuo- 
sius žmones... Be didžiųjų žmonių, atskiras istorijos vyk- 
smas nėra išaiškinamas; užtat vien tik heroistinis istorijos 
supratimas turėtų paversti istoriją priepuolių žaismu... 
Tas pat galios ir ateityje. Masės veiklumo didėjimas, pa- 
stebimas naujais laikais Vakarų Europoje ir giminingose 
šalyse, neša sykiu su savimi individualinės srities ir jos 
reikalų plitimą; ogi masė yra įsigijusi didesnės reikšmės 
kaip tik todėl, kad atskiri žmonės yra įgiję daugiau teisių 
ir galimybės užsiimti aukštesniais dalykais. .. Sulig tuo di- 
dieji žmonės kyla savo vertingumu... Progos dideliems 
kūrybos darbams visur yra daug. Todėl vaduojančių as- 
menų pasireiškimas bus lygiai taip pat galimas ateityje, 
kaip kad tai yra buvę praeityje“ (Geschichtsphilosophie.— 
P. 69—70). 

Reik pripažinti, kad Lindner savo koncepcijos turiniu 
labai arti prieina prie tikro problemos išsprendimo. Jis 
tik nedaro pakankamai tikslaus skirtumo tarp asmens ir 
individo, iš vienos pusės, ir visuomenės ir masės, iš an- 

tros. Griežtai skiriant šitas sąvokas geriau aiškėja masės 
ir individo, visuomenės ir asmens santykiavimo ypatybės, 
besireiškiančios kultūriniame žmonijos vyksme, 

Pažymėsiu dar čia, kad, skirstant kultūrą į liaudies ir 
šviesuomenės kultūrą, atskirų kultūrinių veiksnių santy- 
kiavimas bus šitokis; pirmaeilis veiksnys sutelktinėje liau- 
dies kultūroje yra masė, antraeilis veiksnys — individas; 
pirmaeilis veiksnys individualinėje šviesuomenės kultūro- 
je yra asmuo, antraeilis veiksnys — visuomenė. Bet liau- 
dies ir šviesuomenės kultūra paprastai nėra griežtai per- 
skirtos viena nuo antros, kaip kad atskirame žmoguje 
nėra perskirtu viens nuo antro individas ir asmuo arba 
kaip kad žmonių visumoje nėra faktinai perskirtos masė 
ir visuomenė. Todėl konkretinėje kultūrinėje kūryboje, 
taip ar šiaip, sueina krūvon visas ketvertas kuriamųjų 
veikšnių, nors tik vienas asmuo turi būti pripažintas lais- 
vas bei sąmoningas kuliūros kūrėjas. 

Tikiuos, kad visu tuo, kas yra pasakyta apie kultūri- 
nio istorijos vyksmo veiksnius, randasi išaiškinta vykdo- 
moji kultūros priežastis, kuri pagal numatytąjį įžangoje 
planą tenka tyrinėti pirmojoje kultūros filosofijos dalyje. 
Telieka dar čion šis tas pridėti apie kultūrinės kūrybos 
motyvus, kuriais vaduojasi žmogus kaipo kultūrinis vei- 
kėjas ir pačios kultūros kūrėjas, nes tolima prasme ir 
šitie motyvai, arba akstinai, galima pavadinti kultūros 
veiksniais, 

Lotyniškas žodis motivum reiškia etimologinė savo 
prasme tai, kas judina. Taigi motyvas yra akstinas, kuris 
spiria ką nors daryti. Jei veiksnys yra visa tai, kas ką 
nors daro, tai motyvas yra tai, kas spiria veiksnį į darba, 
arba veikti.— Ir štai atsiranda klausimas: koks gi yra pa- 
grindinis kultūrinės kūrybos motyvas?— Kalba čia eina 
ne apie kultūrinės kūrybos tikslą, kuris, kaipo siekiamoji 
priežastis, yra jai irgi savo rūšies veikiamuoju motyvu, 
bet apie tai, kas iš vidaus verčia kultūros veikėją kurti. 

Į pastatytąjį klausimą privalo atsakyti pati žmogaus 
prigimtis. Kadangi gyvuliai neturi jokios kultūros, nors 
ir yra kartais nesąmoningais instinktyviniais kūrėjais, tai 
aišku savaime, kad žmogus yra kultūros kūrėjas ne gy- 
vuliškuojųu savo pobūdžiu, bet ta savo prigimties puse, 
kuri sudaro, kad jis yra sąmoningas bei laisvas asmuo. 
Protas ir valia yra tiedvi galios, kurias žmogus turi pa- 
vartoti darbe, norėdamas sukurti kultūrinę vertenybę. 
Gyvuliui pakanka savo veiksmui instinktyvaus politinio 

ir masinančio vaidinio. Žmogui reikia dar ko kito, kad jo 
veiksmas būtų tikrai žmogiškas ir kad šito veiksmo pa- 
daras sudarytų kultūros vertybę. Tiesa, vaidinys ir žmo- 
gaus sielai yra veikiamuoju akstinu, todėl kalbama psi- 
chologijoje apie „judinamąją vaidinių galią“, Bet tikrai 
žmogiškuosiuose veiksmuose su vaidiniu yra visuomet sū- 
rišta tam tikra sąvoka, arba idėja, kuri aukštesne prasme 
vadovauja žmogaus veiksmams; ogi žmogaus vaiios pa- 
grindinę savybę sudaro tai, kad ji gali laisvai apsispręsti 
idėjos linkme prieš visus kitus masinančius polinkius ir 
geidimus. Taigi sąmoningas bei laisvas vadavimasis idė- 
jomis sudaro pagrindinę žmogaus veikimo ypatybę. Idė- 
ja ir yra tasai išvidinis veikiamasis kultūrinės kūrybos 
motyvas, kuris mums čia labiausiai turi rūpėti, 

Iš kultūrinio veiksmo aptarties yra jau mums žinoma, 
kad kiekviena kultūros lytis turi atatikti kokiai nors auk- 
štesnei idėjai. Jei imsime dar skirti įvairius kultūros laip- 
snius, tai pastebėsime, kad idėjinis kultūros turinys pri- 
valo tobulėti pagal kiekvieną aukštesnį kultūros laipsnį. 
Pakanka šituo tikslu palyginti liaudies ir šviesuomenės 
kultūra.— Liaudies kultūroje svorio centras glūdi indivi- 
dualinėje lytyje, sukurtoje sutelktinėmis pastangomis. 
Šviesuomenės kultūroje svorio centras, atvirkščiai, glūdi 
idėjiniame turinyje, sukurtame individualinėmis pastango- 
mis, Liaudies kultūroje lytis dar nėra aukščiausių idėjų 
atvaizdas. Šviesuomenės kultūroje lytys pasidaro vis auk- 
štesnių idėjų reiškėjomis; jos aprėpia vis platesnes dva- 
sios sritis; pasidaro vis mažiau medžiagingi, jei taip gali- 
ma išsireikšti, ir siekia vis gilyn ir vis aukštyn. 

Vienoje kurioje tautoje liaudies kultūra ir šviesuome- 
nės kultūra sudaro sykiu vieną tautinę kultūrą, besireiš- 
kiančią tautinės civilizacijos lytimis, Liaudis atlieka kul- 
tūrinėje tautos kūryboje labiausiai materialinio pagrindo 
rolę. Užtat inteligentijai tenka uždavinys pakelti tautinę 
kultūrą į aukštesnį lygį teikiant liaudies kultūros lytims 
visuotinojo žmogaus dvasios turinio. Iš pradžios sutelkti- 
nė liaudies kūryba, dažnai nesąmoningai instinkto veda- 
ma, patiekia tautinės lyties individualumo; paskui indi- 
viduali šviesuomenės sąmonė kuria visuotinąjį turinį. Žo- 
džiu tariant, kylant kultūros laipsniui kuriamosios idėjos 
skaidrėja bei tobulėja lygiai taip pat, kaip augant žmo- 
gaus sąmoningumui bei laisvingumui idėjos rolė jo veiki- 
me bei gyvenime irgi atatinkamai auga <. >V, 

Yra įdomu ir mums labai svarbu konstatuoti, jog sulig 
tuo, kaip žmogiškasis individas virsta vis labiau sąmonė- 
jančiu asmenimi, o masė — visuomene, šalia liaudies kul- 
tūros atsiranda šviesuomenės kuriama intelektualinė kul- 
tūra. Sutelktinė, arba kolektyvinė, kūryba nežino autorių 
asmenų: ji yra beasmenė. Intelektualinė šviesuomenės 
kultūra yra pareikšta tarsi gairėmis atskirų asmenų dar- 
bais ir atsiekimais: ji yra asmeninga. Liaudies kultūrą 
vaduoja sutelktinis masės instinktas, šviesuomenės kul- 
tūrinėje kūryboje vyrauja atskiro asmens sąmonybė. 

Žinoma, tai nereiškia, kad liaudies kūryboje nevaidi- 
na jokios rolės individas, ir atvirkščiai, kad šviesuomenės 
kūryboje neturi savo dalies visuomenė. Pirmuoju atveju, 
t. y. liaudies kūryboje individas dar nepajėgia pasireikšti 
savo asmenimi tiek stipriai, kad galėtų šitą asmenį prieš- 
pastatyti masės įtakai. Antruoju atveju, t. y. šviesuome- 
nės kūryboje pro sutelktinę visuomenės įtaką asmuo pra- 
siveržia savarankiškuoju savo veiklumu ir kuria, taip ar 
šiaip, dalykus, pareikštus jo individualumu. 

Kokio yra skirtumo tarp liaudies ir šviesuomenės kul- 
tūros, aiškėja iš kalbos pavyzdžio. Gyvoji žmonių kalba 
yra sutelktinis masės padaras, nors jos kūrimo pagrinde 
galų gale glūdi atskiro individo iniciatyva. Tik čia šita 
individualinė iniciatyva tik tiek teturi reikšmės, kiek ji 
randa pritarimo masėje. Užtat rašomoji kalba, arba litera- 
tūros kalba, yra tam tikrame laipsnyje atskirų asmenų 
padaras. Tai, kas padaro, kad kalba pasidaro rašytojui 
sava kalba, yra stilius. Ogi stilius yra gryna asmenybės 
apraiška. Gyvoji žmonių kalba atatinka liaudies kultūros 
laipsniui. Rašomoji literatūros kalba atatinka intelektua- 
linei šviesuomenės kultūrai. Pirmuoju atveju turima la- 
biausiai sutelktinės kūrybos apraiška; antruoju atveju iš- 
eina labiausiai aikštėn individualinė, arba asmeninė, kū- 
ryba. Todėl kultūrinės kūrybos veiksniu teisinga yra lai- 
kyti pirmuoju atveju masė, o antruoju atveju — asmuo. 

Iš nurodyto ką tik pavyzdžio aiškėja, jog individuali- 
nis žmogaus veiklumas didėja sulig tuo, kaip jie iš nesusi- 
pratusio individo virsta sąmoningu asmenimi. Lygiagre- 
čiais su šituo individualinio veiklumo didėjimu, liaudies 
kultūra papildoma šviesuomenės kultūra, ir net kultūrinės 
kūrybos centras pereina iš masės į asmenį. Pasirodo, jog 
sykiu su kultūrine pažanga žengia re tik asmens atsipalai- 
davimas, t. y. emancipavimasis nuo masės prievartos, 
bet ir jo kuriamoji galia. Ar tai reiškia, kad asmens rolė 

visuomenėje auga sykiu su kultūrine pažanga? Štai klau- 
simas, į kurį, rodos, reikėtų atsakyti teigiamai, remiantis 
ikišioliniu išvedžiojimu. Iš tikrųjų taip negali vien ro- 
dytis, nors faktinai dalyko esmė yra kitokia, 

Lindner savo ,„Geschichtsphilosophie“ duoda iš tikro 
šitam klausimui priešingą atsakymą: „Naujais laikais, — 
sako jisai — masė yra įgijusi nepaprastos reikšmės“ (p. 
53). Le Bon vadina mūsų laikus „masės gadyne“, o Ro- 
chol — daro šitokią paralelę: „Anksčiau pavienis veik- 
lumas, dabar sutelktinis veiklumas ir sutelktinis darbas“. 
Sawickis, kuris cituoja Le Boną ir Rocholį, neišsprendžia 
klausimo nei į vieną, nei į antrą pusę. Jo nuomone, nėra 
galima padaryti bendro sprendimo, katras iš dviejų veik- 
snių, masė arba asmuo, turi daugiau reikšmės istorijoje, 
nes kiekvienu atskiru atveju palyginamoji jųdviejų įtaka 
yra labai įvairi. Vis dėlto Sawicki konstatuoja, kad sulig 
kultūrine pažanga ir minios susipratimu yra vis sunkiau 
įsigyti vaduojamosios rolės visuomenėje. „Aukštesnis vi- 
suomeninės kultūros lygis, — sako jisai, — tam tikra pras- 
me apsunkina atskiram asmeniui nepaprastai iškilti savo 
padėtimi visuomenėje; vis dėlto jei tik jis turi nepapras- 
tų dvasios gabumų, jam yra taip pat naujų priemonių 
pareikšti savo įtaką dar stipriau ir dar platesnėse ma- 
sėse" (Geschichtsphilosophie,— P. 81—82). 

Nusakytose nuomonėse gali kiek netikėtinas pasiro- 
dyti vienas dalykas: būtent iš jų išeina, jog masės rolė 
didėja sulig tuo, kaip atskiri žmonės pasidaro sąmonin- 
gesniais ir laisvingesniais. Čia gali spėti kažkokio nesusi- 
pratimo. Juk, iš vienos pusės, matome, kad žemesniame 
kultūros laipsnyję masė, bet ne atskiri asmenys kuria 
pirmutinę kultūros lytį, būtent liaudies kultūrą. Iš antros 
pusės, aukštesniame kultūringo gyvenimo laipsnyje at- 
atskiri asmens. Kaipgi galima po to sakyti, kad sulig 
telektualine visuomenės kultūra. Išeina tad, jog iš pra- 
džios pirmaeiliu kultūros veiksniu yra masė, ogi paskui — 
atskiri asmens. Kaipgi galima po to sakyti, kad sulyg 
kultūrine pažanga masės rolė istorijoje, arba kultūrinėje 
kūryboje, didėja? 

Čia pažymėtinas yra faktas, kad mažai kultūringais 
laikais žymiam asmeniui yra lengviau iškilti iš žemai sto- 
vinčios masės ir valdyti jinai savo įtaigos galia, jei jis 
tik sugeba šitai masei imponuoti. Tuo tarpu susipratusio- 
je mažiau ar daugiau visuomenėje ne taip jau lengva 
įtikinti daugumą ir palenkti jinai savo valios galiai, Iški- 

lęs nekultūringoje masėje asmuo įgauna nepaprastų ypa- 
tybių masės akyse; jis yra jai didvyriu, žygininku hero- 
jumi, kartais net dievaičiu; aplink jo vardą telkiasi žmo- 
nių legendos, susidaro mitų. Tuo tarpu iškilęs maždaug 
susipratusioje visuomenėje asmuo pasilieka visuomet Iy- 
giateisis su kitais visuomenės nariais. Jis gali būti pripa- 
žintas didžiuoju žmogumi, bet vis dėlto visuomenės nu- 
sistatymas jo atžvilgiu bus visuomet mažiau ar daugiau 
kritingas. Jis laikomas lygios esmės su kitais visuomenės 
asmenimis, Dažniausiai jis naudojasi valdžia tik tol, kol 
sugeba ją pateisinti savo darbais. Jis jau nebelaikomas 
monarchu autokratu, bet vien tik pirmininku, pirmsėdžiu, 
prezidentu. 

Problema apie idėjų priežastingumą kultūriniam isto- 
rijos vyksmui stato faktinai klausimą, ar žmogus savo gy- 
venime bei veikime gali laisvai apsispręsti pagal nepri- 
klausomą nuo gyvenimo pakraipos idėją, kuri turi todėl 
pirmutinio priežastingumo reikšmės. Kitaip tariant, kyla 
klausimas, kas kam turi veikiamosios įtakos: idėja gyve- 
nimo pakraipai ar gyvenimo pakraipa su visomis jo ap- 
linkybėmis — idėjai susidaryti. Kaip matėme, ekonominis 
materializmas teigia, kad ekonominiai socialiniai gyveni- 
mo veiksniai apsprendžia ideologinį Žmogaus nusistaty- 
mą; tuo tarpu kraštutiniai intelektualistai gali tvirtinti, 
kad visas žmogaus gyvenimas ir veikimas pareina nuo 
žmogaus nusistatymo pagal ideologinius principus, kurie 
turi visai nepriklausomos nuo gyvenimo veiksnių reikš- 
mės. 

Sprendžiant šitą klausimą metodologiniu būdu, išpuola 
visų pirma ištirti žmogaus, kaip veikėjo, prigimtį. Kitaip 
tariant, klausimo išsprendimas negali įvykti be grendžia- 
mųjų psichologinių tyrinėjimų. Žinoma, čia ne vieta ši- 
tie tyrinėjimai daryti. Tam reikalui tarnauja psichologi- 
jos mokslas, kuris yra dėstomas pas mus atskiru dalyku. 
Čia tik tekonstatuoju faktą, kad nuo to, kokios yra psi- 
chologinių tyrinėjimų išdavos apie psichinę žmogaus pri- 
gimti, pareina irgi tai, kaip yra išsprendžiamas klausimas 
apie priežastingų idėjų reikšmę kultūriniam istorijos vyk- 
smui. Kodėl taip yra, savaime aišku akivaizdoje to fakto, 
kurį ontologija formuluoja posakiu: operari sequitur esse, 
t. y. veiksena atatinka būsenai. Ir iš tikro kiekvienas vei- 
ksnys veikia pagal savo buvimo būdą; kitaip tariant, kiek- 
vienas veikimas pasireiškia būdu. atatinkančiu pačio vei- 
ksnio prigimčiai. 

221 


Iš šitos taisyklės nesudaro irgi išimties ir žmogus, 
kuris tik vienas tėra kultūrinės kūrybos veikėjas. Ogi psi- 
chinė Žmogaus prigimtis, kaip turėjome jau progos jsi- 
tikinti, pasireiškia tinkamu sau būdu žmogiškajame as- 
menyje, kuris yra protingos prigimties individas. Protin- 
ga asmens prigimtis tuo ir pasireiškia, kad jis turi, šalia 
juslinio pažinimo, protinį pažinimą ir sykiu pajėgia lais- 
vai apsispręsti protiniais motyvais net prieš juslinės savo 
prigimties masės veiksnius. Sakau, prirodyti šitas žmogiš- 
kojo asmens savybes yra psichologijos uždavinys. Čia te- 
galiu vien skaitytis su mūsų psichologijos daviniais, kai- 
po jau filosofiškai prirodytais. Šitų davinių akivaizdoje 
autonominis, bet ne heteronominis idėjų pasireiškimas yra 
individualinės asmens sąmonės faktas. O jei taip, tai idė- 
jos, taip ar šiaip, turi priežastingos reikšmės kultūriniam 
istorijos vyksmui, nes jos yra šitam vyksmui ne išdavos, 
bet pirmutiniai veiksniai. Pirmutiniai veiksniai jos yra to- 
dėl, kad pats asmuo, kuris yra tikras kultūrinis veikėjas, 

savo kultūrinėje kūryboje apsisprendžia pagal jų tu- 
rinį. 

Jei dargi paimsime kultūrinį veiksmą ir pažiūrėsime, 
kaip jame pasireiškia žmogiškojo asmens protinga pri- 
gimtis, tai pamatysime, kad kultūrinė veiksena pilnai ata- 
tinka žmogiškojo asmens būsenai. Kultūriniu veiksmu 
žmogus apipavidalina objektą lytimi, atatinkančia aukš- 
tesnei idėjai. Šita aukštesnė idėja, kaipo egzempliarinė 
priežastis, arba pirmavaizdis, ir yra tasai pirmutinis vei- 
ksnys, kuris, taip ar šiaip, apsprendžia kultūrinį veiksmą. 
Tokiu būdu matome, kad kultūrinis veiksmas ir žmogiška- 
sis asmuo taip santykiuoja tarp savęs, kaip kad veiksena 
santykiuoja su būsena; vadinasi, kultūrinė veiksena ata- 
tinka individualinei žmogiškojo asmens būsenai. 

Žinoma, jei psichologinė problema apie žmogiškojo 
asmens esmę bus išspręsta kuriuo kitokiu būdu, atatinka- 
mai turės pasikeisti ir kultūrinio veiksmo supratimas ir 
priežastingos idėjų reikšmės įvertinimas. Bet, taip ar šiaip, 
metodologinis klausimo statymas reikalauja padėti į iš- 
einamąjį punktą psichinę žmogaus prigimtį, bet ne koks 
kitas problemos atžvilgis. Todėl, pavyzdžiui, matant, kaip 
ekonominis materializmas prieina prie šitos problemos iš 
visuomeninių veiksnių pusės, galima tvirtai spręstį, kad 
problemos išsprendimas jo atstovaujama pakraipa tegali 
turėti savyje vien didelio nesusipratimo. Leiskime, kad 

ekonominis materializmas gali faktinai prirodyti, kad ma- 

sių gyvenimas yra apsprendžiamas materialiniais ekono- 
mikos veiksniais, kas iš tikro dažniausiai atsitikdavo isto- 
rijoje. Ar tai reikštų, kad atskiro asmens gyvenime bei 
veikime pirmykštis idėjų priežastingumas nurodyta pras- 
me tuo pačiu būtų neigtinas? Anaiptcl ne: tai tik priro- 
dytų, kad masės gyvenime bei veikime asmens ideologi- 
nis nusistatymas yra neutralizuojamas kai kuriais kitais 
veiksniais, kurie masėse pasirodo stipresniais už atskirų 
asmenų nusistatymą. Iš tikrųjų materialinių ekonomikos 
veiksnių priežastingumas, kad ir yra žmonijos gyvenime 
labai galingas, bet niekieno nėra prirodytas kaipo visuo- 
tinas faktas; ir net niekados negalėjo būti prirodytas, nes 
ir tamsiose masėse inertingi individai tebelieka visuomet 
tam tikrame laipsnyje protingais bei laisvais asmenimis. 

Tai, kas buvo anksčiau pasakyta apie masės ir indivi- 
* do, asmens ir visuomenės santykiavimą, kaip tik gali pa- 
aiškinti, kodėl plačiose masėse individų dauguma apsi- 
sprendžia materialiniais veiksniais, kurie geriausiai paten- 
kina materialinę žmogaus prigimtį. Masė, kaip sakyta, su- 
sideda iš inertingų individų, tuo tarpu kad visuomenė su- 
sideda iš susipratusių asmenų. Individualybė yra žmogaus 
savybė, apsprendžiama žemesne žmogaus prigimtimi, tuo 
tarpu kad asmenybė pareina nuo aukštesnės žmogaus pri- 
gimties. Kol inertingas individas nėra virtęs susipratusiu 
asmenimi ir todėl taip pat masė nėra patapusi susipratu- 
sia visuomene, masės gyvenimui bei veikimui geriausiai 
atatinka tai, kas geriausiai patenkina žemesnę žmogaus 
prigimtį. Tiesa, ir kiekviena tariamoji susipratusi visuo- 
menė mažiau ar daugiau lieka inertinga masė, kaip kad 
kiekvienas susipratęs asmuo visuomet tebelieka tam tikra- 
me laipsnyje individu, apsisprendžiančiu materialiniais 
motyvais. Todėl irgi materialinių ekonomikos veiksnių 
priežastingumas visuomet turi mažesnės ar didesnės reik- 
šmės kultūriniam žmonijos vyksmui. Deja, reik net kon- 
statuoti, kad faktinai iki šiolei šitas priežastingumas yra 
tiek didelis, kad labai dažnai jis, o ne kitų aukštesnių mo- 
tyvų priežastingumas duoda galimybės tikriausiai spręsti 
apie būsimąją visuomenės ar valstybės gyvenimo bei vei- 
kimo pakraipą. Šituo atžvilgiu labai įdomus ir pamoko- 
mas tasai numatomasis ateities įžvelgimas, kuris į mate- 
rialinius ekonomikos veiksnius yra atremiamas. Taip bol- 
ševikiškoji revoliucija buvo Lenino vykdoma Rusijoje re- 
miantis šitų veiksnių priežastingumu; iš čion tie dema- 
goginiai obalsiai, kurie pažadėjo kareiviui taiką, kaimie- 

čiui žemę, darbininkui duoną, o visiems jiems — valdžią. 
Demagogiškas metodas veikti į plačiąsias mases pasirodė 
tikras, ir bolševikai laimėjo revoliuciją, bet tai toli gražu 
nereiškia, kad praktinio metodo sėkmingumas prirodė 
doktrinalinį marksizmo teisingumą. Sykiu pasirodė, kad 
tas pats praktinis metodas neįstengia atsiekti tų pačių 
rezultatų ten, kur plačiųjų masių susipratimas yra dides- 
nis ir kur jos sudaro tam tikrame laipsnyje susipratusią 
visuomenę. Todėl Vakarų Europa suteikė tiek apsivylimų 
tų pačių bolševikų išrokavimams. 

Taigi ekonominis materializmas gali patiekti sėkmingą 
metodą veikimui ten, kur inertingos masės susideda iš 
nesusipratusių individų, bet tai toli gražu nereiškia, kad 
jis gali turėti doktrinalinio visuotinumo reikšmės. Kultū- 
rinė pažanga, kurios vyksme inertinga masė turi tapti 
susipratusia visuomene ir vergiškas individas — laisvu as- 
menimi, tuo ir pasižymi, kad ideologinis priežastingumas 
įgauna joje vis daugiau vykdomosios reikšmės ir kad at- 
skiro asmens idėjingumas sykių didėja. Mes matėme an- 
ksčiau, kaip yra sudėtingas masės ir individo, asmens ir 
visuomenės santykiavimas kultūriniame istorijos vyksme. 
Tas pats sudėtingumas išeina aikštėn ir tada, kai tenka 
konstatuoti priežastingą idėjų reikšmę tam pačiam kul- 
turiniam istorijos vyksmui. Pasirodo, kad vienas yra da- 
lykas išspręsti priežastingą idėjų reikšmę principe, re- 
miantis psichine asmens prigimtimi, ir kad kitas yra da- 
lykas nustatyti idėjų priežastingumą konkretiniame kultū- 
riniame istorijos vyksme tam tikru laiku ir tam tikrose 
aplinkybėse. Šio pastarojo klausimo išsprendimas pareina 
nuo išsprendimo klausimo, koks yra konkretinis masės ir 
individo, visuomenės ir asmens santykiavimas šitame in- 
dividualiniame vyksme. Kaip negalime surasti vienos vi- 
suotinos formulės šitam santykiavimui, kuri galėtų pri- 
tikti visiems laikams ir visiems kraštams, taip irgi ne- 
galime surasti idėjų priežastingumo laipsniui vienos taip 
pat visuotinos formulės. Todėl tenka klausimas skirstyti 
atskirais atžvilgiais ir kiekvienas atžvilgis spręsti skyrium. 
Eidamas tad prie galutinių išvadų formulavimo, turiu 
klausimą spręsti kaip tik atskirais atžvilgiais. 

1 išvada. Kaipo protingos prigimties individas, ar- 
ba asmuo, žmogus gali laisvai apsispręsti proliniu moty- 
vu, arba idėja, ir tuo patiekti šitai pastarajai priežastin- 
gos reikšmės kultūriniam veiksmui.— Šita išvada liečia 
psichologinį atžvilgį ir nustato žmogaus veiksenos atatiki- 

mą jo psichinės prigimties būsenai. Kaipo psichologinė, 
šita išvada priklauso psichologijos mokslui, kur tačiau nu- 
rodyta pažiūra nėra vienintelė akivaizdoje pakraipų įvai- 
rumo, 

2 išvada. Kultūrinis veiksmas nėra įmanomas be 
ideologinio veiksnio, kadangi jame idėja vaidina egzem- 
pliarinės priežasties rolę. Šita išvada plaukia iš kultūrinio 
veiksmo analizės, daromos kultūros filosofijos pradžioje. 
Jei atmesime idėjos priežastingumą, tai tariamasis kultūri 
nis žmogaus veiksmas niekuo nesiskirs nuo instinklyvinės 
gyvių kūrybos, pavyzdžiui, bičių, skruzdžių, paukščių ir 
t. t,— panašiai kaip paneigimas žmoguje laisvo apsi- 
sprendimo protiniais motyvais, arba idėjomis, prilygina 
žmogų neprotingam gyvuliui. 

3 išvada. Laisvas asmens apsisprendimas protiniais 
motyvais, arba idėjomis, nėra tačiau pastovus ir nuolati- 
nis faktas žmogaus gyvenime bei veikime. Žmogus, kaip 
matėme, ne visuose savo gyvenimo bei veikimo atsitiki- 
muose yra sąmoningas bei laisvas asmuo: jau vienu gi- 
mimo faktu jis randasi neišvengiamai palenktas fiziologi- 
nio gyvenimo dėsningumui; paskui jis yra mažiau ar dau- 
giau priklausomas nuo tokių nesąmoningų motyvų, kuriais 
yra instinktyviniai polinkiai, įpročiai, individualistiniai 
geidimai ir t. t. Trumpai tariant, žmogaus idėjingumas 
gyvenime bei veikime turi tik tiek vietos, kiek aukštesnė 
žmogaus prigimtis vadovauja žemesnei, t. y. kiek 
žmogaus asmenybė palenkia sau jo individualybę. Sąry- 
šyje su šituo konstatavimu peršasi: 

4 išvada. Kultūrinė žmogaus pažanga yra priežas- 
tingai surišta su jo idėjingumo didėjimu bei tobulėjimu, 
t. y. su tuo, kaip šitas idėjingumas užkariauja vis didesnį 
plotą žmogaus gyvenime bei veikime ir sykiu iš psicholo- 
ginio virsla ontologiniu.— Kaip sakyta paskutinį kartą, 
protinis motyvas gali būti neprotinga idėja, nors visuomet 
yra idėja psichologine šito žodžio prasme. Tuo tarpu psi- 
chologinė idėja įgauna aukštesnės reikšmės, jei ji atatin- 
ka objektyviniam arba idealiniam dalyko tipui. Kultūrinė 
kūryba, pradedant technikos dalykais ir baigiant aukš- 
čiausiais meno laimėjimais, turi savo tikslu realizuoti ob- 
jektyviai idealinius dalykų tipus, kitaip tariant, aukštesnes 
idėjas, kurios galutinėje sąskaitoje suvedamos prie tiesos, 
gėrio ir grožio idealų. Sąryšyje su ontologiniu idėjos su- 
pratimų tenka padaryti: 

5 išvada, Jei laisvas žmogaus apsisprendimas idė- 
jomis, imamomis psichologine prasme, nėra pastovus bei 
nuolatinis faktas žmogaus gyvenime bei veikime, tai jo 
apsisprendimas idėjomis, imamomis ontologine prasme, yra 
dar mažiau visuotinas faktas. Ontologinių idėjų, arba ide- 
alinių dalykų tipų realizavimas užtinka daugiau kliūčių, 
kaip kad šiaip jau psichologinių idėjų realizavimas. Pir- 
ma, žmogus apskritai ne visuomet apsisprendžia protiniais 
motyvais, antra vertus, žmogus ne visuomet sugeba ob- 
jektyviai pažinti idealinius dalykų tipus, arba aukštesnes 
idėjas; pagaliau juo aukštesnė yra idėja, juo sunkiau yra 
suprantamas jos idealinis naudingumas, kuris todėl dau- 
geliui žmonių yra silpnas akstinas joms realizuoti savo 
kultūriniame veikime, Iš čion tiesioginis kelias veda prie 
klausimo apie idėjų realizavimo sėkmingumą, kurį turi 
formuluoti: 

6 išvada, Idėjų realizavimo lengvumas ir todėl tam 
tikrame laipsnyje ir šito realizavimo sėkmingumas parei- 
na nuo jų naudingumo mažesniam ar didesniam reikalų 
skaičiui. Reikalų žmogus turi įvairių įvairiausių, ir todėl 
nėra reikalo jų apriboti ne tik ekonomikos sritimi, bet ir 
apskritai praktinio gyvenimo bei veikimo plotu. Aukštai 
pakilusiam kultūroje žmogui intelektualinis pažinimo rei- 
kalas, dorinis gėrėjimosi reikalas ar estetinis grožėjimosi 
reikalas gali būti lygiai stipriai nujaučiami kaip ir reali- 
niai fiziologinio gyvenimo reikalai, Aišku, jog idėjų rea- 
lizavimas visuomet patenkina kokį nors žmogaus reikalą 
ir tuo pačiu yra laikomas naudingu. Bet naudingumas gali 
būti įvairiai ir subjektyviai žmonių įvertinamas pagal tai, 
ką jie laiko savo reikalais. Ir štai pasirodo, kad bendroje 
žmonių masėje palyginti nedidelis žmonių skaičius inten- 
syviai gyvena idealiniais gyvenimo reikalais ir kad todėl 
aukštųjų idėjų realizavimas plačiojoje visuomenėje yra 
labai apsunkintas tuo, kad jų naudingumas nėra atjaučia- 
mas sąryšyje su kasdieniniais realiniais reikalais. Naudin- 
gumas gyvai jaučiamiems gyvenimo reikalams tėra vis 
dėlto sąlyga sėkmingam idėjų realizavimui, kuri tačiau 
nepanaikina visai nepriklausomo idėjos, kaipo pirmutinio 
veiksnio, priežastingumo. Pereinant dabar iš individuali- 
nės žmogaus srities į visuomeninę, tenka padaryti: 

7 išvada. Jei idėjų priežastinga reikšmė individua- 
linei kultūrinei kūrybai pareina nuo žmogiškojo asmens, 
kaipo jos veikėjo, idėjingumo, tai priežastinga idėjų reik- 
šmė kultūriniam visuomenės gyvenimui bei veikimui par- 

eina nuo to, kiek ir kokiame laipsnyje yra visuomenėje 
susipratusių asmenų. Turėjome progos patirti, kad asmens 
rolė yra įvairi pagal tai, ar jis veikia inertingoje masėje, 
ar jis veikia susipratusioje visuomenėje. Galingas asmuo 
apsisprendęs aukštesnėmis idėjomis gali turėti dideliau- 
sios reikšmės plačiųjų inertingų masių gyvenimui, tuo 
tarpu kad šitų masių idėjingumas gali būti labai menkas. 
Susipratusių asmenų visuomenėje galingas asmuo ne taip 
lengvai pasireiškia idėjiniu savo veikimu, bet užtat ben- 
dras visuomenės idėjingumas stovi aukštesniame laipsny- 
je. Vis dėlto kiekvienas asmuo pasilieka visuomet ma- 
žesniame ar didesniame laipsnyje inertingu individu, ir 
kiekviena visuomenė turi mažiau ar daugiau masės sa- 
vybių. Dėl šitų priežasčių, kaip ir dėl kitų, čia neminimų, 
visuomenės idėjingumas kultūrinėje kūryboje yra didybė, 
labai nepastovi taip, kad priežastinga idėjų rolė galutinoje 
sąskaitoje mažėja sulig tuo, kaip yra imamos į atžvilgi 
vis platesnės žmonių masės. Aukštuoju ontologiniu idė- 
jingumu pasižymi tik aukščiau iškilę asmenys. Bendra 
asmenų masė pasižymi paprastu psichologinių idėjingumu. 
Pagaliau plačioji nesusipratusių individų masė eina užpa- 
kaly instinktyvinių polinkių, neprotingų įpročių, individu- 
alistinių geidimų, svetimos įtaigos, arba sugestijos, ir t. t. 
Kadangi žmogaus idėjingumas reiškia aukštesnės jo pri- 
gimties vadovavimą žemesnei, tai bendras visuomenės idė- 
jingumas yra ne kas kita, kaip kultūrinės jos pažangos 
laipsnis. Tačiau dešifruoti šitas kultūringumo laipsnis kiek- 
viename atskirame atsitikime nėra lengvas dalykas, nes 
kiekvienu atveju reikia ne tik skaitytis su įvairių įvai- 
riausiomis kultūros apraiškomis, su masės ir individo, vi- 
suomenės ir asmens santykiavimu, bet dargi atsižvelgti į 
tiek subtilų klausimą, kokiu yra klausimas apie priežas- 
tingą idėjų reikšmę kultūriniame istorijos vyksme.— Iš 
čion paskutinė: . 

8 išvada. Žmonijos idėjingumo didėjimas reiškia 
jos tobulėjimą; iodėl kol žmonija nėra tobula, jos idėjin- 
gumas nėra dar visuotinai įvykęs faktas, bet tik idealinis 
uždavinys, vykdytinas jos istoriniame gyvenime bei vei- 
kime. Atsiekti tobulo idėjingumo reiškia laisvu apsispren- 
dimu įvykdyti savo gyvenime bei veikime tiesos, grožio ir 
gėrio idealus. Aišku savaime, kad šitas uždavinys nėra 
niekuomet pilnai atliekamas mūsų gyvenime, nors jis vi- 
suomet pasilieka privalomu individualinei žmogaus sąži- 
nei. Dar mažiau jis gali būti atsiektas istorinio žmonijos 

vyksmo ribose. Bet tai yra jau eschatologinis klausimas 
apie galutinąjį žmonijos stovį, kurio spręsti šioje vietoje 
nepridera, 

Tuo ir baigiu pirmąjį kultūros filosofijos skyrių, pa- 
švestą kultūros veiksniams.— Bet pirm negu pereisiu prie 
antros jos dalies, t. y. prie materialinių kultūros aplinky- 
bių, turiu padaryti keletą pritaikomųjų išvadų pedagogi- 
kos reikalui, kuriam, kaip žinome, kultūros filosofija tar- 
nauja, taip sakant, filosofine įvada. 


Kalbant apie kultūros veiksnius, arba apie vykdomąją 
kultūros priežastį, pasirodė, kad tarp kultūros veiksnių 
tėra tik vienas, kuris dargi užsitarnauja veikėjo vardą: 
tai yra asmuo. Taigi asmuo yra kultūros veikėjas. Bet 
pirm negu jis tokiu tampa, jis pats turi būti kultivuoja- 
mas, arba kultūrinamas. Vadinasi, kultūros veikėjas, kul- 
tūrinei kūrybai ruošiamas, yra visų pirma ugdymo ob- 
jektas. Tuo tarpu pats pedagoginis ugdymo darbas viso- 
se savo dalyse yra tam tikra kultūrinė kūryba. Juk šitas 
pedagoginis ugdymo darbas turi palenktą savo veiksmui 
prigimtąjį objektą, kuriuo yra žmogiškasis individas. Juk 
šitas darbas stengiasi apipavidalinti savo objektą lytimis, 
„atatinkančiomis aukštesnei idėjai, būtent žmogaus ideali- 
niam tipui, arba Žmogaus idealui, Taigi visas ugdomasis 
darbas yra kultūrinis darbas: bet specialiai kultūrinį au- 
klėjimą bei lavinimą sudarys ta šito darbo dalis, kuri 
statosi tikslu išauklėti bei išlavinti kultūrinį veikėją. Ir 
reik pastebėti, kad tai yra pagrindinė pedagogikos dalis, 
nes iš vienos pusės, fizinis mankštymas įgauna aukštesnės 
prasmės sąryšyje su kultūriniu lavinimu, o iš antros pu- 
sės, religinis auklėjimas remiasi šituo kultūriniu lavini- 
mu ir nuo jo negali atitrūkti, nenorėdamas nustoti realios 
atramos kultivuojamoje auklėtinio prigimtyje. 

Taip dalykams stovint, pigu nusimanyti, kiek svarbos 
turi pedagogikai filosofinis kultūros veiksnių supratimas: 
juk kultūros veiksnių teorija stato visą eilę uždavinių 
kultūriniam lavinimui bei auklėjimui. Pavyzdžiui, peda- 
gogika, patyrusi apie individo evoliuciją asmens linkon 
kultūriniame vyksme, negalės nestengtis auklėti bei lavin- 
ti individą į pilną asmens ūgį: ji turės atpalaiduoti žmo- 
giškąjį individą nuo inertingos masės prievartos, išlavinti 
jame kuo didžiausią sąmoningumą bei laisvingumą, suža- 
dinti jame kuo daugiausia inciatyvos ir sykiu išauklėti 
jame solidarų susipratusios visuomenės narį. Pedagogikai 

privalu nusimanyti, kad ji ne tik gali, bet ir privalo auk- 
lėti visuomenę kaipo kultūrinį veiksnį auklėdama atatin- 
kamus kultūrinius nusiteikimus atskiruose auklėtiniuose. 
Nuo pedagogikos žymiame laipsnyje pareina pakelti ar 
nuslopinti tiek asmens, kiek ir visuomenės našumas kultū- 
rinėje kūryboje; nuo jos taip pat pareina mesti į auklėti- 
nių sielas vienybės ar priešingumo sėklas, kurios turės 
išdygti tarp asmens ir visuomenės. Kitaip juk reik auklė- 
ti asmuo, kuriam teks gyventi inertingoje masėje, ir ki- 
taip asmuo, kuriam skirta gyventi bei veikti jei ne visai 
susipratusioje, tai bent atbundančioje visuomenėje. Kad 
ir žymiausias asmuo, laikąs visuomenę inertinga mase, 
įeis į koliziją su visuomene viešajame savo veikime ir 
gali bergždžiai suvartoti ir savo jėgas, ir savo gyvenimą. 
Ir atvirkščiai, inertingas ir be išlavintos iniciatyvos in- 
dividas, kad ir gabiausias iš prigimties, nepajėgs pasireik- 
šti savo gabumais visuomenės gyvenime. Pedagogikos sis- 
tema privalo stengtis nustatyti tarp asmens ir visuomenės 
pusiausvyrą, vaduodamasi jųdviejų santykiavimo prigim- 
timi, kiek ji susekiama kultūros filosofijoje. 

Be to, pedagogika turi atkreipti ypatingą dėmesį į savo 
auklėtinių idėjingumą. Jai svarbu žinoti, kad idėjingumo 
laipsnis yra išvidinės žmogaus kultūros reiškėjas. Vado- 
vavimasis protiniais motyvais, idėjomis, arba principais, 
yra charakteringas visai kultūrinei kūrybai. Sulig idėjin- 
gumo didėjimu, žmogus atsipalaiduoja nuo neprotingų 
motyvų, materialinių gaivalų prievartos, pripuolamų už- 
gaidų, aklų instinktų ir t. t. Sykiu juo aukštesnė yra idė- 
ja, kuri yra realizuojama kultūrinėje kūryboje, juo ver- 
tingesni yra jos padarai. Tai žinodama, pedagogika turi 
pasirūpinti, kad auklėtinis būtų ruošiamas realizuoti savo 
gyvenime bei veikime maximum idėjingumo, palenkda- 
mas jam fiziologinį savo prigimties dėsningumą, instink- 
tyvinius polinkius, susidariusius įpročius ir visa tai, kas 
gali jį pakreipti į šalį nuo aukštųjų žmogaus idealų, 

Eidamas spręsti idėjų reikšmę kultūriniame istorijos 
vyksme, paskutinį kartą buvau Konstatavęs, kad kylant 
kultūros laipsniui, kuriamosios idėjos skaidrėja ir tobulėja 
lygiai taip pat, kaip augant žmogaus sąmoningumui bei 
laisvingumui, idėjos rolė jo veikime bei gyvenime irgi 
atatinkamai auga. Šita išvada buvo gauta iš liaudies ir 
šviesuomenės kultūros palyginimo. Iš tikrųjų ji pakarto- 
ja tai, kas jau buvo žinoma iš kultūrinio veiksmo aptar- 
ties, Kultūriniame veiksme idėja yra egzempliarinė prie- 

žastis, nes ji vaidina motyvo rolę ir sykiu formuoja kul- 
tivuojamojo objekto lytį. Buvo juk sakyta, kad kultūri- 
niame veiksme prigimtasis objektas yra apipavidalinimas 
lytimi pagal aukštesnę idėją. Jei kultūrinis veiksmas įvyk- 
sta, tai iš tikrųjų jis įvyksta vardan šitos aukštesnės idė- 
jos, pagal kurią objektas yra apipavidalinamas: ji yra to- 
dėl kultūrinio veiksmo, arba net jo išdavos, egzempliari- 
nė priežastis, t. y. tas pirmavaizdis, pagal kurį kas nors 
įvyksta arba yra daroma. Sykiu yra savaime aišku, jog 
juo aukštesnis yra kultūrinio veiksmo laipsnis, juo aukš- 
tesnė yra pati idėja. Kitaip tariant, tobulėjant idėjai, to- 
bulėja ir kultūros tipas, arba rūšis. Todėl, pavyzdžiui, rea- 
linės kultūros idėja negali būti aukštesnė už idealinės 
kultūros idėją, nes idealinė kultūra yra aukštesnis kultū- 
ros tipas, palygintas su realinės kultūros tipu. 

Žinant, kad pati kultūros esmė reikalauja iš idėjos 
vaduojamosios rolės ir kad, antra vertus, pats žmogus 
tikrai žmogiškuoju būdu tegali pasireikšti, vaduodamasis 
savo protingosios sielos idėjomis, negali būti nei mažiau- 
sios abejonės apie dideliausią idėjų reikšmę kultūriniame 
istorijos vyksme. Vis dėlto idėjų reikšmė kultūriniam is- 
torijos vyksmui yra objektu plačiai ir įdomiai problemai, 
kuri toli gražu nėra vienodai išsprendžiama ir nėra taip 
aiški, kaip, pavyzdžiui, galima būtų manyti iš padarytų 
ką tik konstatavimų. Jei mums ir aišku, kad kiekvienas 
žmogiškasis veiksmas turi savo pagrinde proto ir laisvos 
valios veikimą, arba laisvą apsisprendimą pagal idėjinę 
normą, ir kad todėl kultūrinis veiksmas turi neišvengiamai 
savo pagrinde idėjinį motyvą, tai šitie faktai dar neiš- 
sprendžia klausimo, kokią rolę vaidina apskritai žmogaus 
protas ir laisva valia kultūriniame istorijos vyksme, paly- 
ginant su kitais žmonijos gyvenimo motyvais, sprendžian- 
čiais apie istorijos vyksmą. Šita prasme ir teks spręsti 
problema apie idėjų reikšmę kultūriniam istorijos vyks- 
mui. 

Vaduotis idėjomis savo veikime reiškia vaduotis proto 
motyvais, arba net protiniais motyvais. Vaduotis proti- 
niais motyvais dar nereiškia vaduotis protingais motyvais, 
nes ne kiekviena idėja, arba proto motyvas, yra geras. 
Protinių motyvų gali būti ir blogų, ir jei žmogus apsi- 
sprendžia tokiu motyvu, jo veiksmas objektyviai yra blo- 
gas. Ir atvirkščiai, jei žmogus apsisprendžia geru proti- 
niu arba, vienu žodžiu betariant, protingu motyvu, tai ir 
jo veiksmas objektyviai yra geras. Pavyzdžiui, žmogus 

gali turėti neapykantos ir meilės idėjas anksčiau, negu jis 
apsisprendžia, kaip privalu nusistatyti atžvilgiu į savo 
tėvynės priešą. Leiskime, kad jausmas, arba išrokavimas, 
jo nestumia nei į keršto, nei į meilės pusę. Tuo tarpu jis 
nori racionaliai nusistatyti santykiuose su savo tėvynės 
priešu. Jei jis apsispręs į neapykantą, jis nusistatys pagal 
protinį motyvą, bet neprotingai. Jei jis apsispręs į meilę, 
jis nusistatys taip pat pagal protinį motyvą, bet jau pro- 
tingai. Žinoma, protingumas turi jam toliau pasakyti, kad 
mylėti savo tėvynės priešus dar toli gražu nereiškia leis- 
` ti jiems daryti jai skriaudų, nes mylėti žmogų niekuomet 
nereiškia mylėti visus jo pasielgimus, net blogus. Tikra 
pareina nuo idėjinio jo nusistatymo: iš vienos pusės, žmo- 
gus būtų toks, koks jis privalo būti, ir kad tai būtų jam 
tikros gerovės pagrindas. Taigi žmogaus protiniai moty- 
vai, arba idėjos, gali būti protingos ir neprotingos. 

Gyvuliams neduota laisvės rinktis motyvų savo veik- 
smams, ir todėl jų veiksmai ir sykiu jie patys nėra nei 
blogi, nei geri. Užtat žmogaus vertingumas, taip ar šiaip, 
pareina nuo idėjinio jo nusistatymo: iš vienos pusės, žmo- 
gaus asmuo tobulėja sulig tuo, kaip jis sąmoningai bei 
laisvai vaduojasi vis aukštesnėmis idėjomis; ogi iš kitos 
pusės, žmonijos kultūra tampa vis tobulesne sulig tuo, 
kaip jai teikiama vis aukštesnio idėjinio turinio. Reiškia, 
sulig žmogaus asmens ir jo kultūros pažanga auga jo 
idėjingumas. Ir atvirkščiai, juo žemesniame kultūros laip- 
snyje stovi žmogus, juo mažesnis yra jo idėjingumas, 
juo sunkiau yra jam vaduotis protiniais motyvais, arba 
idėjomis. Žmogus, stovįs žemame kultūros laipsnyje, len- 
gviau pasiduoda pripuolamiems gyvenimo akstinams ir la- 
biausiai yra linkęs vaduotis gyvuliškosios prigimties mo- 
tyvais. 

Žmogaus tobulinimesi, kaip ir kultūros pažangoje, ma- 
tyti tam tikro palengvėl iš laipsnio į laipsnį išsivystančio 
nuoseklumo. Žmogaus gyvenime bei veikime yra kuo įvai- 
riausių veiksnių, būtent polinkių, atatinkančių materiali- 
niams gyvenimo reikalams, arba instinktų, geismų, jaus- 
mų, vaidinių, spręsmų, valios veiksmų ir t. t. Iš pat pra- 
džios vyrauja visai savaimingai instinktyvūs žmogaus pri- 
gimties polinkiai, pavyzdžiui, mitimo instinktas, visimo 
instinktas ir t. t. Ilgainiui instinktyvinė gyvenimo pusė, 
kad ir tebelieka žmogaus prigimtyje, tačiau vis labiau 
palenkiama protingai žmogaus valios valdžiai. Proto spręs- 
mai vis aiškiau ima svarstyti geismus, jausmus, vaidi- 

nius; vienus iš jų vertina teigiamai, kitus — neigiamai. 
Sykiu su tuo jis siūlo valiai vienus iš jų vengti, kitus 
skatinti. Atskiri sprendimai pasikartoja panašiose aplin- 
kybėse, išsidirba tipingas proto nusistatymas, arba idėja, 
kuri, būdama išvidiniu veikimo tikslu, nustato pageidau- 
jamą pakraipą geidimui ir norėjimui, Iš pradžios idėjos 
atatinka vienam kuriam specialiam reikalui, kurį ji sten- 
giasi išspręsti arba patenkinti. Bet sulig tuo, kaip žmogus 
įpranta mąstyti ir samprotautį labiau atitrauktinių būdu, 
idėjų turinys pasidaro vis labiau bendras, t. y. pritaiko- 
mas visiems panašiems atsitikimams. Pagrindinės bendro- 
sios veikimo idėjos ir yra ne kas kita kaip praktiniai 
principai. 

Taigi praktinis veikimo principas yra bendras teigimas, 
kuriuo protas sprendžia apie tai, kas privalo būti. Taip 
suprastas principas yra ne tik praktinė idėja, bet ir ide- 
alinė veikimo norma, kuri nustatoma ne kokiu nors ne- 
protingu motyvu, bet su sąmoningos mūsų pažinimo galios 
pagalba. Yra šituo atveju prueidžiama, kad praktinė 
idėja, arba veikimo principas, yra nepriklausomas nuo 
gyvenimo prievartos ir tėra apsprendžiamas idealinėmis 
pažinimo normomis. Šita prasme juo didesnis yra žmo- 
gaus sąmoningumas, juo labiau žmogus yra linkęs va- 
duotis ne pripuolamomis idėjomis, bet tik tomis iš jų, 
kurios sudaro protingus principus. Pagal tiesos, gėrio ir 
grožio idėjas toks žmogus susidaro intelektualinių, dori- 
nių ir estetinių principų. Intelektualiniai principai yra 
pažinimo normos, Doriniai principai yra veikimo normos. 
Estetiniai principai yra dailiosios kūrybos normos. Paga- 
liau pagal šitas idėjines pažinimo, veikimo ir kūrybos 
normas žmogus įsivaizduoja savo gyvenimo tikslus kaipo 
tiesos, grožio ir gėrio idealus. Žmogus, turįs aukštųjų 
idealų, nusimanąs apie idealines normas ir nusistatąs idė- 
jiniais principais savo veikime, ir yra idėjingas žmogus 
tikra to žodžio prasme. 

Ypatingai ryškiu idėjingumu visuomet pasižymi didie- 
ji žmonės: jie geriau už kitus suvokia didžiųjų idėjų 
prasmę, tvirčiau ryžtasi jomis vaduotis, jas platinti ir 
vykdyti ne tik savo, bet ir visuomenės gyvenime, Tiesa, 
aukštosios idėjos, kuriomis jie gyvena, ne visuomet yra 
prieinamos plačiosioms masėms. Bet ir tada, kai jos yra 
masėms iš karto neprieinamos, atsiranda ilgainiui tarpi- 
ninkų populiarizatorių, kurie skleidžia didžiąsias idėjas 
miniose prisitaikydami prie jų mąstymo būdo. 

Apskritai reik pastebėti, kad idėjos kūrėju tegali būti 
atskiras asmuo. Masė kaipo tokia negali idėjų nei suvok- 
ti, nei formuluoti, nei aiškinti, nei vykdyti; ji tėra idė- 
joms skleisti vien tarpas, arba aplinkuma, Bet vieną kartą 
pasklidusi tarp minios idėja pereina vėl į atskirų indivi- 
dų psichiką, sužadina juose vaidinių, paragina valią ir 
stumia juos į vykdomąjį veikimą. 

Iš to, kas pasakyta, pakankamai aišku, kad tik atski- 
ram žmogui prigimta vaduotis idėjomis ir kad Žmogaus 
apsisprendimas jomis yra vis sąmoningesnis ir vis toliau 
siekia sulig tuo, kaip žmogus kyla kultūros laiptais. Ši- 
tos bendros psichologinės tiesos konstatavimas turi mums 
padėti orientuotis sprendžiant problemą apie priežastingą 
idėjų reikšmę kultūriniam istorijos vyksmui. Tuo tarpu 
toli gražu ne visi, kas bandė spręsti šitą problemą, tinka- 
mai atsižvelgdavo į nusakytąsias psichologines prielai- 
das idėjų priežastingumui suprasti. 

Šituo atžvilgiu ypatingai kraštutinė ir vienašališka yra 
marksizmo teorija apie ekonominį istorijos supratimą. Ši- 
ta teorija, sudaryta ne tik Marxo, bet ir Engelso pastan- 
gomis, yra dargi vadinama ekonominiu, arba net istoriniu, 
materializmu. Pagal šitą teoriją, gamybos santykiai, pa- 
reiną nuo techninių aplinkybių, sudaro tą realų pagrindą, 
iš kurio išdygsta juridinė ir politinė sąranga ir kuriam to- 
dėl atatinka tam tikros visuomeninės sąmonės lytys. Iš 
čion žinomas problemos išsprendimas šitokioje išraiškoje: 
„Materialinio gyvenimo gamybos būdas apsprendžia ap- 
skritai socialinį, politinį ir dvasinį gyvenimo vyksmą. Ne 
žmonių sąmonė apsprendžia jų būvį, bet atvirkščiai, vi- 
suomeninis jų būvis apsprendžia jų sąmonę“. Taip spren- 
džiant dalyką, idėjos tesančios vien ekonominių sociali- 
nių tendencijų atspindžiai ir todėl negali vaidinti vaduo- 
jamosios rolės nepriklausomai nuo visuomeninių gyveni- 
mo aplinkybių. Kitaip tariant, priežastingame kultūrinio 
gyvenimo vyksme idėjos yra imamos ne kaipo pirmutiniai 
motyvai, bet kaipo materialinio gyvenimo išdavos. O jei 
taip, tai visi ideologiniai veiksniai, kaip religija, dora, 
dailė, intelektualinis pažinimas, yra priežastingoje pri- 
klausomybėje nuo ekonominio išsivystymo. Po to kalbėti 
apie nepriklausomą priežastingą idėjų rolę kultūriniame 
istorijos vyksme jau nebegalima, nes pirmykštis priežas- 
tingumas yra čia pripažintas ekonominiam veiksniui. 

Lindner priežastingą idėjų veikmę kultūriniam istori- 
jos vyksmui stato į sąryšį su realiais žmonių reikalais. 

„Viena iš svarbiausių istorinio vyksmo priežasčių yra 
reikalas (das Bedūrinis). Jis gali būti materialinio arba 
dvasinio pobūdžio,— taip pat įvairus, kaip kad ir pats 
gyvenimas, ir todėl gali liesti visas jo puses“ (Geschichts- 
philosophie.— P. 26). Kai reikalo pajutimas pasiekia są- 
monę ir ten virsta vaidiniu, reikalas tampa idėja. Idėja, — 
sako toliau Lindner,— aš vadinu, vartodamas kiek galint 
bendriau priimtą išraišką — mintį, kuri yra pakreipta tam 
tikram tikslui atsiekti (ibid.— P. 28). Idėja tegali veikti 
tik tada, kai ją pasisavina arba jai atsideda didesnė dau- 
gybė žmonių (p. 28). Idėjos išsiplatinimas tegalimas tada, 
jei reikalas, kurį jinai norėtų patenkinti, yra kuo pla- 

čiausiai nujaučiamas. .. Todėl kaipo veikiančios istoriniu 

būdu idėjos privalu laikyti tos, kurios, kildamos iš kokio 

nors reikalo, taikomas viešam gyvenimui ir jo vyksmui. — 
Kai viena kuri idėja plačiau praplinta, ji reikalo tikslą 

paverčia obalsiu ir padaro iš jo principą, ., Idėja gali pri- 

augti prie idealo ir tokiu būdu įeiti į doros sritį... Idealas 

yra idėja, kuri imama dėl jos pačios, bet ne dėl ko kita 

(ibid. — P. 11). Idėjose įgauna gyvos išraiškos laiko bei 

naujų kartų reikšmingas ūpas bei nusistatymas... Idė- 

jos, — daro Lindner išvadą, — yra ne kas kita, kaip is- 

toriniai įvykiai tarp žmonių ir per žmonių veiksmus 

(ibid, — P, 30). „Ragindamos patenkinti kuri nors reikalą, 

idėjos tampa istorinio vyksmo akstinais“ (ibid. — P. 11). 

Marksizme tėra kalbos apie ekonominį socialinį reika- 

lą kaipo apie pagrindinį istorijos veiksnį. Lindner kalba 
jau apie reikalą apskritai ir dargi pripažįsta, kad reikalų 
gali būti tiek kūnui, kiek ir dvasiai. Einant nuosekliai 
šita pakraipa reikėtų pripažinti irgi, kad gali būti taip pat 
grynai intelektualinio reikalo pažinti tiesą kaipo tokią ir 
kad gimusios iš šito reikalo idėjos gali irgi turėti prie- 
žastingos reikšmės istoriniam vyksmui. Todėl Lindnerio 
koncepciją apie idėjų reikšmę istorijai galima panašiai 
įvertinti, kaip kad jis pats įvertina žinomą pažiūrą, kad 
žmogus esąs aplinkybių padaras. „Taip,— sako jis, — tei- 
gimas: žmogus yra aplinkybių padaras — turi savyje tie- 
sos; tik prie aplinkybių priklauso irgi individualiniai ga- 
bumai, jo prigimtis ir jo valia" (ibid.— P. 63). Panašiai su 
Lindneriu galima sutikti, kad tik tos idėjos priklauso prie 
veikiančių istoriniu būdu idėjų, kurios patenkina kokį 
nors realų reikalą; tik yra taip pat idėjų, kurios patenki- 
na grynai intelektualinį žmogaus reikalą, ir todėl jos taip 

pat gali turėti reikšmės žmogaus nusistatymui bei veiki- 
mui, o sykiu ir kultūriniam istorijos vyksmui, Todėl irgi 
nėra reikalo ne tik sykiu su Marxu pagrįsti idėjinis žmo- 
gaus nusistatymas išimtinai ekonominiu socialiniu reika- 
lu, bet ir sykiu su Lindneriu apriboti idėjinis priežastin- 
gumas praktiniais reikalais. Tiesa, juo platesnis ir visuo- 
tinesnis yra reikalas, t. y. juo labiau jis išreiškia bendrą 
visiems žmonėms regimąją prigimtį, juo lengviau idėjos, 
kurios taikomos jam patenkinti, praplinta tarp plačiųjų 
masių ir randa savo įsivykdymui labai palankių aplinky- 
bių. Galima todėl kalbėti apie tai, kad vienos idėjos turi 
daugiau, kitos mažiau praktinės reikšmės kultūriniam is- 
torijos vyksmui, bet tai dar nereiškia, kad idėjos apskritai 
galima būtų suskirstyti į veikiančias ir neveikiančias is- 
toriniu kultūriniu būdu. Faktinai, kai Marx kalba apie 
ekonominį socialinį reikalą arba kai Lindner kalba apskri- 
tai apie praktinį reikalą, tai jie iš tikrųjų kalba ne apie 
pirmykštį idėjų priežastingumą, bet apie idėjų vykdymo 
sėkmingumą arba apie sąlygas, labiausiai palankias idė- 
joms realizuotis gyvenimui, 

Bet ir šituo pastaruoju atžvilgiu reik labai atsargiai 
spręsti, kokios idėjos gali turėti praktinės reikšmės kul- 
tūriniam istorijos vyksmui. Hello, pavyzdžiui, net preten- 
duoja, kad idėjos, patenkinančios grynai intelektualinį 
reikalą, kitaip tariant — metafizinės, arba grynai teorinės 
idėjos, gali turėti dideliausios reikšmės praktiniam žmo- 
nijos gyvenimui. Žmogus turi metafizinio reikalo, turėda- 
mas ne tik kūną, bet ir dvasinę siela; ir to pakanka, kad 
šitas metafizinis reikalas reikštųsi šalia kūno reikalų, kar- 
tais juos vaduotų, kartais su jais kovotų ir jiems prieš- 
tarautų. Ir tiems, kas norėtų tesiskaityti su materialiniais 
žmogaus reikalais, Hello patiekia šitokį ryškų palygini- 
mą: „Minėdami amžinąsias tiesas, jūs sakote: Kas be- 
veikti su jomis mano šios dienos rūpesčiuose? Jūs esate 
panašus į žmogų, kuris badaudamas tartų: Kas man rūpi 
šviesa, šiluma ir dirva? Man svarbu duona. Bet, nelaimin- 
gasai, juk tik pasigaunant šviesos, šilumos ir dirvos gami- 
nama duona. Saulės spinduliai, krintą ant auksinių javų, 
nėra panašūs į duonos riekę.— O tuo tarpu, kas tai duonos 
riekė, jei ne saulės spindulys, įminkytas į žemės gaivalą 
žmogaus triūsu.— Panašiai yra doros santvarkoje. Kilniau- 
sios ir subtiliausios tiesos nėra panašios į duonos riekę. Ir 
tuo tarpu tai jos patiekia jąją, tai jos daugina jąją. 
Duonos padauginimas tėra kaip tik jų paslaptis.— Ir juo tie- 

sos yra kilnesnės, juo jų veikmė yra gilesnė žmonijos gel- 
mėse.— Nejaugi žmonių minios yra kada nors alsiekusios 
Evangelijos gilumą? Iš tikrųjų ne. Kiekvienas jos žodis ga- 
lėtų būti svarstomas per ištisus žmonių gyvenimus, ir jo 
prasmė tebeliktų neišsemta.— Tuo tarpu tai šita Evangelijos 
veikmė minioms pagamino tautose tai, ką papasakoja istori- 
ja. Ar minios yra studijavusios šv, Dionizą, šv. Atanazą, 
šv. Augustiną, šv. Tomą?— Iš tikro ne. Ir tuo tarpu tai iš 
dvasinių šitų didvyrių aukštybių yra kritęs ant tamsių 
minių tasai tiesų lietus, kuris yra išugdęs tiek auksinių 
javų. — Ar minios yra skaičiusios, pradedant nuo Spino- 
zos laikų, visus metafizinius klaidos galvosūkius?— Iš ti- 
kro ne. Tuo tarpu tai šitie metafiziniai galvosūkiai reiškia- 
si žygiais visada, kiek kartų blogis kur nors įvyksta“ (Kri- 
zio valandos ir aktualūs dalykai // Romuva.— Nr. L.— P. 
91). Taip kalba didelis tiesos mylėtojas Hello. 

Vadinasi, metafizinis reikalas yra visuomet gyvas pla- 
čiose miniose, ir idėjos, taip ar šiaip, jį patenkinančios, 
randa visuomet, kad ir tarptautiniu būdu, tokio ar kitokio 
atbalsio mažai išlavintose žmonių sielose, nes gyvas žmo- 
gus visuomet reiškiasi su visomis savo išgalėmis, nors 
faktinai viena reikalų rūšis gali jame vyrauti, palyginant 
su kitomis. Pasirodo net, jog istorijoje idėjos esti net 
stipresnės ir gyvastingesnės už atskirus žmones, jei jos 
įgauna objektyvios lyties ir įsigyvena tvirtai žmonių at- 
mintyje. „Idėjos ir idealai, — sako Eisler,— yra ne kokios 
nors realybės, bet tik aktualybės; jos turi veikimo ga- 
lios, patampa gyvomis jėgomis, kurios turi savitarpinės 
įtakos tarp visumos ir individo. Jos tarsi atitrūksta nuo 
kuriamųjų savo veiksmų, veda palyginti nepriklausomą 
gyvenimą, turi savo išsivystymui nuosavo dėsningumo, 
yra palenktos savo rūšies kovai už būvį ir savotiškai at- 
rankai; jos pergyvena ištisas kartas, amžius, tautas; ke- 
liauja iš tautos į tautą; nustato nuolatinių ryšių tarp toli- 
miausių laikų ir vietų. Jos pačios įeina į veikimosi san- 
tykius, turi grįžtamosios įtakos viena kitai, skiriasi tarp 
savęs ir skiria tautas arba net veikia vienodinimo bei 
tvarkymo prasmę (Einführung in die Philosophie !8.— P. 
379—380).— Tai, ką Eisler atsargiai, tarp kabučių, vadina 
aktualybėmis, kiti, pavyzdžiui, Fouillėe, vadina idėjomis 
jėgomis (idėe-force) ir, objektyvuodami jas realistinių bū- 
du, linkę yra perdėti jų rolę istorijoje. 

Sawicki daro skirtumo tarp psichologinio ir ontologi- 
nio idėjos supratimo ir prieina išvadą, jog idėjų rolė kul- 
tūriniame istorijos vyksme yra skirtina pagal tai, kaip ji 
yra suprantama. Jei imsime idėjas psichologiniu supra- 
timu, tai reik jas pripažinti pagrindiniu vaduojamuojų 
istorinio vyksmo motyvu. „Kiekvienas patraukiąs daly- 
kas, kuris turi pasidaryti žmogui veikiamuoju akstinu, 
privalo,— sako Sawicki, — pereiti per sielą ir apsivilkti 
psichinėmis ypatybėmis. Tik tada, kai įspūdis yra paste- 
bėtas ir apipavidalintas vaidiniu, jis tepajėgia suteikti 
stumsnio į sąmoningą veiksmą. Ir štai, jei prisidėsime 
prie žodžio naujo supratimo ir kiekviename vaidmenyje, 
nežiūrint jo specialaus turinio, įžvelgsime idėją, tai galė- 
sime pasakyti, kad visas istorinis žmogaus veikimas yra 
įdėjų sužadintas“ (Geschichtsphilosophie— P. 82). 

Idėjos veikia teikdamos paraginimo sielos geismams 
per tarpininkavimą vaidinių, kurie siūlosi patenkinti gei- 
džiamaisiais objektais. Bet sielos geismų gali būti žemes- 
nių ir aukštesnių, ir net šitų dviejų rūšių geismai sudaro 
ryškų dualizmą, kartais net skaudžią priešginybę žmogaus 
būtybėje: iš vienos pusės, žmogus stengiasi patenkinti sa- 
vo materialinius reikalus, taip sakant, gyvuliškąją savo 
prigimtį; iš kitos pusės, jis niekados negali išsižadėti pa- 
siilgimo aukštesnių gėrybių, kuriomis yra tiesa, gėris ir 
grožis. Iš vienos pusės, žmogus yra linkęs apsiriboti savo 
egoizme; o iš kitos pusės, jis negali nejausti mažesniame 
ar didesniame laipsnyje solidarumo su panašiais sau žmo- 
nėmis. Kai žmogus kyla iš žemesnės gyvenimo srities į 
aukštesnę ir nusistato idėjomis, kurios išreiškia ne pri- 
puolamą proto motyvą, bet tai, kas privalo būti visuoti- 
nuoju ir amžinuoju pirmavaizdžiu, arba idealu, jo idėjos 
įgauna naujos jau prasmės, būtent ontologinės. Idėja yra 
jau čia ne bet kuris psichologinis proto motyvas, bet am- 
žinosios vertybės atvaizdas. „Šitaip suprantant idėjos są- 
voką, — sako Sawicki, — negalima jau pasakyti, kad visas 
istorinis veikimas būtų istorijos sužadintas“ (ibid. — P. 
84). Bet paimtos ir šita aukštesne prasme idėjos sudaro 
žmogaus gyvenime galybę, taip kad įsikvėpimas didžio- 
siomis idėjomis, kokiomis yra tiesa, gėris ir grožis, bene 
bus sužadinęs istorijoje audringesnių judėjimų negu smul- 
kmeningas susirūpinimas nuosavu aš (ibid. — P. 84), 

B. MATERIALINĖS KULTŪROS 
APLINKYBĖS 


1. Gamta 


Antrojoje kultūros filosofijos dalyje numatyta tyrinėti 
materialinė kultūros priežastis. Materialinė priežastis, pla- 
čia šito žodžio prasme, yra visa tai, iš ko arba kame 
kas daroma arba įvyksta. Pakeičiant šitą filosofinę išraiš- 
ką paprasta kalba, tenka pasakyti, kad čia bus tyrinėjama 
tai, kas paprastai vadinama materialinėmis kultūrinės kū- 
rybos sąlygomis arba net aplinkybėmis. Ir štai trys yra 
pagrindinės kultūrinei žmogaus kūrybai materialinės ap- 
linkybės, būtent iš viršaus — gamta, iš vidaus — prigim- 
tis ir iš jųdviejų santykiavimo pusės — ūkis. Taigi išvir- 
šinė gamta, išvidinė prigimtis ir jųdviejų santykiavimas 
ūkyje, — štai trys pagrindinės materialinės kultūrinio gy- 
venimo bei veikimo aplinkybės, kurios turėsime iš eilės 
trumpai išnagrinėti. 

Gamtos vardu paprastai vadinamas materialinis arba 
daiktingas pasaulis, apsupąs žmogų ir sudarąs, jo supra- 
timu, vieną visumą. Žmogus, kaipo sąmoninga būtybė, yra 
paslankus daryti pagrindinio skirtumo tarp savo „aš“ ir 
gamtos pasaulio, kuris jam atrodo visų pirma kaipo „ne- 
aš”, Jei todėl mąstąs apie savo patirčias žmogus laiko sa- 
ve gyvenimo, veikimo ir pažinimo subjektu, tai daiktin- 
gas pasaulis, kaipo koreliatyvinis terminas, jo laikomas 
objektu. Kultūros atžvilgiu šitas nusistatymas yra visai 
pateisinamas, kadangi gamtos pasaulio daiktai kaip tik 
yra tie pirmieji objektai, prie kurių žmogus taiko visų 
pirma kultūrinius savo veiksmus. Iš gamtos dovanų jis 
pasigamina maisto; iš jos irgi jis išgauna priemonių savo 
kūnui apvilkti ir pastogei pasistatyti. Galima sakyti, pa- 
prasčiausi žmogiškojo gyvenimo reikalai verčia žmogų 
susidurti su gamta ir stengtis palenkti ją savo valdžiai ir 
prispirti ją sau tarnauti. Gamtos apvaldymas ir vadovavi- 
mas savaimingai jos kūrybai sudaro būtiną kultūros pa- 
grindą. 

Žmogui būtų bepigu verstis gamtos pasaulyje, jei jis 
pats nebūtų sudaręs savo kūnu vienos gamtinio pasaulio 
dalies ir nebūtų todėl nuo jos priklausąs. Ne tik kultūri- 
nė kūryba yra priklausanti gamtai savo objektais, bet ir 
pats žmogus, tasai kultūros kūrėjas, yra mažiau ar dau- 
giau palenktas jos veikmei. 

Žmogaus priklausomumas nuo gamtos yra tiek aiškus, 
kad sunku jis neigti. Bet iš čion kartais daroma vienaša- 
liškų išvadų stengiantis priežastingai išsiaiškinti visą žmo- 
gaus veikimą materialinėmis gamtos sąlygomis. Norint čia 
išvengti klaidingų išvadų, dera tinkamai suprasti žmo- 
gaus priklausomumo nuo gamtos prigimtis ir laipsnis. Ar 
galime, pavyzdžiui, teigti, kad gamtos veiksniai apspren- 
džia būtinu būdu žmogaus protavimo bei valiojimo eigą? 
Jei taip būtų iš tikrųjų, negalima būtų kalbėti apie jokią 
kultūrinę žmogaus kūrybą, nes visa, ką žmogus veiktų, 
būtų buvę ne kas kita, kaip mechaninio gamtos priežas- 
tingumo padaras. Kaipgi yra iš tikrųjų su žmogaus buvi- 
mu ir veikimu gamtos pasaulyje? 

Į šitą klausimą plačiai ir pamatuotu būdu galima atsa- 
kyti vien sąryšyje su kosmologijos ir psichologijos tyzi- 
nėjimais, kurie turėtų išrodyti, kaip išvidinis gamtos tiks- 
lingumas, susidūręs su sąmoningu žmogaus nusistatymu, 
pareina į išviršinį tikslingumą, nustatomą žmogaus protu 
ir valia. Kosmologija patiekia materialinio gamtos pasau- 
lio filosofiją. Psichologija gi suteikia mums psichinės žmo- 
gaus prigimties filosofiją. Suderinus materialinės gamtos 
ir psichinės žmogaus prigimties filosofijos išvadas, gali- 
ma prieiti išvadų, kaip materialinės gamtos tikslingumas 
palenkiamas psichinės žmogaus prigimties tikslingumui. 
Suprantama savaime, čia neturiu galimybės gilintis į kal- 
bamąją problemą nors kiek specialesniu būdu: tenorėčiau 
vien nurodyti iš šitos srities keletą vedamųjų idėjų, nuo 
kurių pareina lemtas šitos problemos pastatymas ir iš- 
sprendimas. 

Gamtos pasaulis, sakoma, susidaro iš materialinių dai- 
ktų; ogi, kaip žinome, kiekvienas materialinis daiktas su- 
sidaro iš materijos ir formos, lietuviškai tariant, iš me- 
džiagos ir lyties. Norint pabrėžti filosofinį medžiagos ir 
lyties supratimą, pridedama, kad gamtos daiktai susidaro 
iš pirminės medžiagos ir substancialinės lyties. Vario sta- 
tula turi savo lytį, kuri padaro iš jos statulą, bet ne ką 
kita. Bet šita statulos lytis yra pripuolamoji lytis (forma 
accidentalis), nes varis, kaipo toks, turi dargi pastovesnės 
lyties, kuri padaro jį variu, o ne kita metalų rūšimi ir 
kuri suteikia jam tam tikrų fizinių ir cheminių vienos 
substancijos savybių. Štai kodėl kalbama apie skirtumą 
tarp pripuolamosios ir substancialinės gamtos daikto lyčių. 

Kai kreipiama dėmesys į pripuolamąją lytį ir imama, 
pavyzdžiui, varis statulai medžiaga, tai šita medžiaga yra 

jau apipavidalinta vario lytimi, t. y. ji nėra jau pirminė 
belytė medžiaga, panašiai kaip statulos lytis nėra subs- 
tancialinė, bet tik pripuolama lytis. Pripuolamoji lytis, ga- 
lima sakyti, tarsi pripuola iš šalies substancialinei lyčiai. 
Todėl kai prieš substancialinę lytį statoma medžiaga, tai ji 
suprantama kaipo laisva nuo bet kurios lyties arba kaipo 
esanti pirminė medžiaga.— Negalima taip pat įsivaizduoti, 
kad pirminė medžiaga susideda iš atomų, nes, pavyzdžiui, 
vario atomas yra jau varis, turįs savo substancialinę lytį. 
Lytis ir medžiaga yra du koreliatyviniu pradu, kuriuodu 
viens antrą papildo, kadangi vienas iš jų yra apspren- 
džiamasis, antras — apsprendžiantysis pradas, būtent me- 
džiaga yra apsprendžiama lytimi. 

Kaip tik dėl to, kad lytis yra apsprendžiąs pradas me- 
džiagai, substancialinė lytis yra daiktui buvimo, veikimo 
ir tikslingumo pradas. Žodžiu tariant, per daikto lytį ap- 
sireiškia jo prigimtis su visomis jos savybėmis. Šitoje pri- 
gimtyje, tarp kitko, pastovi gamtos dėsningumo atrama. 
Tai, kas jungia ir vienija visus gamtos daiktus ir nustato 
jų veikimosi sistemą, ir yra gamtos dėsningumas, pasižy- 
mjs vienodumų bei visuotinumu. Gamtos dėsniai padaro 
iš materialinio pasaulio vieną visumą, palenktą visuo- 
tinajam priežastingumui bei tikslingumui. 

Šitos visumos dalelę sudaro ir kiekvienas atskiras žmo- 
gus. Kaipo materialinė būtybė, jis taip pat yra sudarytas 
iš pirminės medžiagos ir substancialinės lyties ir yra pa- 
lenktas visuotinajam gamtos dėsningumui. Jo kūnas, ar- 
ba medžiaga, taip pat priklauso gravitacijos dėsniui kaip 
ir paprastas akmuo. Jis auga panašiai kaip ir paprastas 
augmuo. Jis junta drauge su paprastu gyvuliu. O vis dėl- 
to jis nėra nei tik daiktas, nei tik augmuo, nei tik gy- 
vulys. 

Tai, kas sudaro prigimties skirtumą tarp atskirų būty- 
bių, yra substancialinės lyties ypatybės, nes, kaip sakyta, 
substancialinė lytis yra buvimo, veikimo ir tikslingumo 
pradas. Gyvose esybėse, arba būtybėse, substancialinė Iy- 
tis vadinama siela, nes siela yra ne kas kita, kaip gyvy- 
bės pradas. Vienos gyvos būtybės skiriasi nuo kitų ne 
tuo, kad vienos turi, o kitos neturi sielos, bet tuo, kad 
vienų siela yra vienokia, kitų kitokia. Gyvulio siela ski- 

Iiasi savo prigimtimi ir todėl savybėmis nuo augmens 
sielos. Žmogaus siela juo labiau skiriasi savo prigimtimi 
nuo gyvulio ir augmens sielos. Augmuo tepasižymi orga- 
ningumu; gyvulys — organingumu ir juslingumuų; žmo- 

gus — ir organingumu, ir juslingumu, ir protingumu. Pa- 
gal prigimties skirtingumą kinta ir priežastingumo rūšis. 
Grynai organingos gyvatos priežastingumas yra kitoks 
negu juslingos gyvatos priežastingumas: iš grynai biolo- 
ginio, pirmajame atvejuje, jis pareina į labiau psichinį, 
antrajame atvejuje. Nenuostabu tad, kad protingos žmo- 
gaus būtybės gyvatoje priežastingumo rūšis ir juo reiš- 
kimosi būdas yra jau visai savotiškas. 

Protinga žmogaus siela, kaipo substancialinė kūno ly- 
tis, yra žmogaus būtybėje taip pat vienybės, buvimo, vei- 
kimo ir tikslingumo pradas. Kaipo ne tik protinga, bet ir 
augamoji, ir juntamoji, žmogaus siela priklauso mate- 
Tialiniam gamtos pasauliui, ir todėl, reikšdamasi jame, 
negali atmainyti jokių jo dėsnių, negali sukurti savo nuo- 
žiūra jokios substancialinės lyties ir apskritai negali at- 
palaiduoti žmogaus kūno nuo fizinės priklausomybės gam- 
tai. Kitaip tariant, vegetatyvinėmis ir sensityvinėmis savo 
ypatybėmis žmogaus siela neiškyla aukščiau mūsų mate- 
rialinio pasaulio ir todėl yra palenkta paprastam gamtos 
dėsningumui. 

Bet žmogaus siela ne tik turi vegetatyvinių ir sensi- 
tyvinių savybių: jinai dargi yra protingos prigimties; ir 
tai kaip tik padaro, kad ji gali vis dėlto iškilti iš gamtos 
pasaulio prievartos ir, nuo jos atsipalaidavusi, laisvai ap- 
sispręsti pagal idealinės tvarkos motyvus. 

Būdama protinga bei laisva iš prigimties, žmogaus sie- 
la gali sąmoningai suvokti gamtos priežastingumą bei tik- 
slingumą, kuriamai papildyti išvidinį šitą tikslingumą iš- 
viršinių gamtai tikslingumu, nustatomu proto pajėgomis, 
ir pagaliau laisvai pasinaudoti būtinų gamtos dėsnių veik- 
me, kreipdama ją tinkamu savo tikslams būdu. Kadangi 
protinga bei laisva siela yra iš pagrindų dvasinės esmės, 
tai laisvas jos apsisprendimas įvyksta nematerialinėje sri- 
tyje, nepalenktoje būtinam gamtos dėsningumui. Užtat 
kaipo substancialinė materialinio kūno lytis, ji įsipina į 
gamtos priežastingumo grandinę ir pajėgia pakreipti šito 
. priežastingumo eigą pageidaujama sau pakraipa. 

Sielos rolė materialinio gamtos pasaulio gyvatoje gali- 
ma palyginti su tuo, kaip žmogus panaudoja savo tikslams 
bet kurį gyvulį, pavyzdžiui, arklį Žmogus nepajėgia sa- 
vo galia sukurti arklio, kaip kad jis nepajėgia tiesioginiu 
būdu nei pridėti, nei atimti energijos. Bet jis gali prižiū- 
rėti ir tvarkyti jo visimo, mitimo ir veikimo tvarką; jis 
gali šitą arklį įsikinkyti į vežimą ir priversti jį tarnauti 

žmogiškiesiems tikslams. Arklys, palenktas pilnai gamtos 
dėsniams, visgi žmogaus įpinamas į naujas priežastingu- 
mo grandines, ir jo prigimties išvidinis tikslingumas pa- 
verčiamas tuo pačiu išviršinių tikslingumu, atatinkančiu 
idėjiniam žmogaus nusistatymui. 

Tai, kas randa vietos šitame pavyzdyje, įvyksta aps- 
kritai žmogaus santykiuose su materialine gamta. Žmogus 
nepakeičia gamtos dėsnių; prigimtasis tik gamtos tikslin- 
gumas jame pasiekia sąmoningumo laipsnio ir iš išvidinio 
virsta išviršiniu, nes vadovavimo rolė nuo aklų realinių 
gamtos dėsnių pereina prie žmogaus, nusistatančio ideali- 
nėmis proto ir valios normomis, Dabar jau ne materialinė 
tik daiktų prigimtis nulemia veikimo pakraipą, bet ir idė- 
jinis žmogaus nusistatymas bei veikimas gamtos pasau- 
lyje. 
ý Kalbant apie išvidinio gamtos tikslingumo perėjimą į 
išviršini tikslingumą, nustatomą žmogaus galiomis, pra- 
vartu pažymėti labai reikšmingas sąryšis, kokio yra tarp 
substancialinės lyties ir intelektualinės proto idėjos. Tai 
kaip tik galės iškelti aikštėn, kad kultūrinis žmogaus vei- 
ksmas yra būtinas veiksnys bendroje pasaulio evoliuci- 
joje.— Ir štai pasirodo, kad substancialinė lytis ne tik yra 
buvimo, vienybės, veikimo ir tikslingumo, bet taip pat 
ir pažinimo pradas. Substancialinė lytis yra ne kas kita, 
kaip realizuota idėja, ir tik kaipo tokia ji gali būti pažinta. 
Tai, kas neturi jokios lyties, negali būti pažinta, kaip kad 
negali būti pažintas, pavyzdžiui, chaoso turinys. Iš antros 
pusės, proto idėja yra ne kas kita, kaip derealizuota, arba 
nugamtinta, idėja. Todėl sakoma, kad idėja yra daikto 
lytis, nuo jo atitraukta. Nuo konkretinės daikto lyties 
žmogus prieina pažinimo keliu prie idėjos; ogi nuo idėjos 
jis eina prie daikto principų, kuriuo yra jo idealinis ti- 
vas, idealas, arba pirmavaizdis. Tokiu būdu nuo realinės 
tvarkos žmogus pakyla savo protu prie idealinės tvarkos, 
o paskui, grįždamas prie tikrovės, vadovauja savo valios 
veiksmus idėjiniais motyvais. Išdavoje realinis gamtos 
tikslingumas pareina žmogaus veikime į idėjinį tikslin- 
gumą, o sykiu su tuo pati gamta tampa įrankiu žmogaus 
rankose: ji — jo valdoma ir vaduojama pagal aukštesnes 
idėjas faktinos galimybės ribose. Sulig tuo momentu, kai 
ima reikštis šita žmogaus vadovybė gamtos pasaulyje, 
žmogus pasireiškia kaipo kultūrinis kūrėjas. Todėl pagal 
laipsnį, kuriame žmogus yra atsipalaidavęs nuo gamtos 
prievartos, galima spręsti apie jo kultūringumo laipsnį. 


242 


Kitaip tariant, kultūrinė kūryba vykdo žmogaus atsipa- 
laidavimą nuo gamtos, kiek tai, žinoma, yra galima pri- 
gimtojo gyvenimo aplinkybėse. 

Suvedant krūvon, kas yra pasakyta apie kultūrinį žmo- 
gaus santykiavimą su gamta, tenka konstatuoti šitokios 
išvados. Materialine savo puse žmogus priklauso nuo 
gamtos pasaulio ir yra palenktas jo priežastingam dės- 
ningumui, Giliausia savo sielos esme žmogus priklauso 
dvasiniam pasauliui ir yra todėl šioje srityje laisvas nuo 
gamtos prievartos. Palenkdamas realinę savo materialinio 
gyvenimo tvarką idealinei savo dvasinės esmės tvarkai, 
žmogus tuo pačiu palenkia gamtos pasaulį idėjinei savo 
vadovybei. Sulig tuo išvidinis gamtos tikslingumas per- 
eina į išviršinį tikslingumą, nustatomą žmogaus laisvu 
apsisprendimu pagal idealines pasaulio normas. Tačiau 
šitokis žmogaus pašaukimas yra labiau idealinis jo užda- 
vinys, kaip visuotinai įvykęs faktas. Žmogus atsipalaiduo- 
ja nuo gamtos prievartos kultūriniame veiksme. Todėl 
žmogaus nepriklausomumas nuo gamtos gali būti matuo- 
jamas jo kultūringumo laipsniu. Tačiau šitam nepriklauso- 
mumui yra visuomet aprėžios ribos mūsų prigimtojo gy- 
venimo aplinkybėse, Yra juk pastebėta aiškių ryšių, ku- 
rių tarp kultūringumo laipsnio ir tokių fizinių aplinkybių, 
kokiomis yra klimatas, žemės turtingumas, jos paviršiaus 
bei gelmių ypatybės, geografinė padėtis ir t. t. Pavyzdžiui, 
klimato savybės gali skatinti kultūrinį žmogaus užsimoji- 
mą, bet gali taip pat ir jį tramdyti: taip kaitringos šalys 
žmogų skandina abejingame snūduriavime; ogi speigų 
kraštai, kad ir skatina žmogaus energiją, bet vis dėlto 
visą ją paglemžia kovai už būvį. Vidutinio klimato kraš- 
tai, kur pakaitoms eina vieni po kitų šaltesni ir šiltesni 
tarpsniai, pasirodo esą labiausiai palankūs kultūrinei žmo- 
gaus kūrybai. 

Nemažos reikšmės turi kultūros išsivystymui žemės 
turtingumas tiek iš viršaus, kiek ir jos gelmėse. Kultūros 
istorija konstatuoja, kad žymesni kultūros centrai kurda- 
vosi ten, kur gamtos aplinkybės patiekdavo pakankamai 
materialinių gėrybių, kurios turėdavo sudaryti būtiną ma- 
terialinį kultūros pagrindą. Nes dvasinės kultūros kles- 
tėjimas reikalauja tam tikros bent minimalinės gerovės, 
nes kovai už būvį paglemžus visas žmogaus jėgas, nebe- 
lieka energijos aukštesniems dvasios žygiams.— Tačiau 
negalima pasakyti, kad kultūringumo laipsnis būtų visa- 
dos tiesioginės proporcijos santykyje su gamtinės aplin- 

kumos turtingumu. Lengvai panaudojamų turtų gausa, 
nereikalaujanti nuo žmogaus ypatingų rūpesnių, per daug 
išlepina žmogų ir migdo jo iniciatyvą; tuo tarpu šykšti 
gamta kartais sužadina žmoguje energingą kultūrinį vei- 
kimą ir kuriamąjį užsimojimą. Štai kodėl tautos ilgai pasi- 
lieka laukinėmis tarp turtingiausios gamtos, kai toks suo- 
mis yra pasiekęs savo neturtingame ir žiauraus klimato 
krašte aukšto kultūros laipsnio. 

Aiški taip pat yra reikšmė, kurios turi kultūriniam 
žmogaus išsivystymui geografinė krašto struktūra ir jo 
padėtis. Kitoks juk bus kultūros tipas pas žmones, gyve- 
nančius lygumose, ir kitoks pas žmones, gyvenančius kal- 
nuose. Be to, kultūros išsivystymo tempas, arba greitis, 
pareis nuo to, ar žmonių gyvenama gilioje sausumoje, to- 
li nuo vandens kelių, ar jų gyvenama jūrių arba upių 
pakraščiais, 


2. Prigimtis 


Anąkart buvo kalbėta apie tai, kokia yra žmogaus pa- 
dėtis apsupančiame jį materialiniame pasaulyje, arba gam- 
toje. Matėme, jog žmogus, sudarydamas šito gamtos pā- 
saulio dalelę materialine savo puse, yra priklausomas nuo 
gamtos būtino dėsningumo. Bet antra — dvasine — savo 
puse žmogus iškyla iš materialinio pasaulio priežastingu- 
mo ir, pasiliuosavęs nuo gamtos prievartos, stengiasi pats 
palenkti sau gamtos gyvenimą. Palenkdamas realinę ma- 
terialinio savo gyvenimo tvarką idealinei savo dvasios 
tvarkai, žmogus tuo pačiu palenkia gamtos pasaulį idėji- 
nei savo vadovybei. Sulig tuo išvidinis gamtos tikslingu- 
mas pereina į išviršinį tikslingumą, nustatomą žmogaus 
laisvu apsisprendimu pagal idėjinės pasaulio bei gyveni- 
mo normas. Iš tikrųjų čia prigimtasis gamtos tikslingu- 
mas pasikeičia kultūriniu žmogaus nustatomu tikslingumu. 

Tai įvyksta net jau žmogaus pažinime. Eidamas nuo 
konkretinių pasaulio lyčių atotraukos ir apibendrinimo ke- 
liu, žmogus prieina prie jų sąvokų. Pagal sąvokas žmo- 
gus susidaro idealinius daiktų tipus, jų idėjas arba net 
idealus. Paskui žmogus nuo idealinės tvarkos eina vėl prie 
realinės tvarkos tikslu vykdyti pastarojoje aukštesnes idė- 
jas. Tokiu būdu pasirodo, kad idėja yra daikto lytis, nuo 
jo buities atitraukta, arba derealizuota, lytis; kitaip gi ap- 
vertus dalyką, lytis yra realizuota idėja. Kultūriniu veik- 
smu žmogus visuomet realizuoja kokią nors idėją ir tuo 


244 


pačiu palenkia sau prigimtąjį gamtos objektą. Kitaip ta- 
riant, žmogus atsipalaiduoja nuo gamtos prievartos kul- 
tūriniame veiksme, taip kad jo nepriklausomumas nuo 
gamtos gali būti matuojamas jo kultūringumo laipsniu. 
Bet kadangi tobulas kultūringumas yra žmogui labiau už- 
davinys negu įvykęs faktas, tai kalbėti apie pilną žmo- 
gaus atsipalaidavimą nuo gamtos prievartos yra kuo ma- 
- Žiausia per ankstybas dalykas. 

Žiūrint į visiškąjį žmogaus atsipalaidavimą nuo gam- 
tos, kaipo į vieną iš tolimesnių žmogaus tikslų, reik pirm 
gerai ištirti ir tinkamai suprasti žmogaus priklausomumo 
nuo gamtos prigimtis. Taigi tenka apie tai dar šis tas 
smulkiau pakalbėti. 

Taigi žmogus iš savo prigimties yra dvilinka būtybė, 
kuri stovi tarpusieny dviejų sričių, materialinės ir dvasi- 
nės, kas išreiškiama pasakymu, kad žmogus yra psicho- 
fizinė būtybė. Bet kaip tik šitas faktas padaro, kad žmo- 
gus, kuris, iš vienos pusės, priklauso nuo gamtos, iš an- 
tros pusės, yra nuo jos nepriklausomas tam tikrame laip- 
snyje ir net pajėgia aktyviai nusistatyti atžvilgiu į ją, 
norėdamas jai vadovauti, palenkęs ją savo valdžiai. 

Pasirodo, kad žmogus faktinai yra savo rūšies jungia- 
moji grandis tarp materialinio gamtos pasaulio ir nema- 
terialinės srities, tarp realinės ir idealinės buvimo tvar- 
kos. Žmoguje gamta pasiekia aukščiausio prigimties laip- 
snio ir jo kūne ryškiausiai pasireiškia savo išgalėmis. Pa- 
lenkdama žmogaus kūno buvimą bei veikimą visuotina- 
jam savo priežastingumui, ji sykiu pasireiškia jame su 
visų savo tikslingumu. Bet, šalia to, žmoguje gyva yra 
dvasinė jo sielos prigimtis, kuri irgi veikia ir apsireiškia 
protingomis savo savybėmis. Žmogus sugeba suvokti iš- 
vidinį gamtos tikslingumą, nuo jo pajėgia pasikelti savo 
išmintimi prie amžinųjų idėjų, arba pasaulio pirmavaiz- 
džių, ir paskui savo valia gali laisvai apsispręsti vaduotis 
savo veikime proto motyvais, idėjomis, arba principais. 
Šitokiu būtent būdu nesąmoningas išvidinis gamtos tiks- 
lingumas pereina į sąmoningą išviršinį atžvilgiu į gamtą 
tikslingumą, vykdomą pasaulyje žmogaus galiomis. 

Žmogus tokiu būdu ne tik gauna iš gamtos, bet ir 
duoda jai, nes jis yra atžvilgiu į gamtą ne tik pasyvus, 
bet ir aktyvus. Tikslingas žmogaus aktyvumas gamtos at- 
žvilgiu ir yra ne kas kita kaip kultūrinė jo veikmė gam- 
tai. Tai, ko naujo žmogus įneša į gamtos pasaulį, yra ne 
gamtos, bet kultūros apraiška. Kultūrine savo kūryba žmo- 

gus negali sukurti nieko naujo prigimties atžvilgiu. Jei 
kultūros vyksme vis dėlto gimsta kokia nors nauja subs- 
tancialinė lytis, tai iš tikrųjų įvyksta pačios gamtos veik- 
me. Pavyzdžiui, žmogus kultivuoja chrizantemas, kurių 
viena nauja rūšis jam pasiseka išvesti. Naujai sukurtoji 
substancialinė lytis atsirado šiame pasaulyje žmogui va- 
dovaujant bei valdant gamtos vyksmus norima pakraipa, 
bet vis dėlto gamta, bet ne žmogus yra sukūrusi naują 
lytį. Panorėjęs pats savo jėgomis padaryti tokią pat gėlę, 
žmogus tegalėtų vien sukurti jos panašybę, kuri kad ir 
turėtų savo lytį, bet tuo skirtųsi nuo tikros gėlės, kad šita 
lytis būtų pripuolama, bet ne substancialinė. Panašiai ir 
menininkai kuria ne substancialines, bet pripuolamąsias 
savo dailenybių lytis. 

Sulig kultūrine savo pažanga, kaip sakyta, žmogus vis 
labiau atsipalaiduoja nuo gamtos prievartos ir priklau- 
somybės nuo jos. Jis, Lindnerio žodžiais tariant, pranok- 
sta kaskart geriau prisitaikyti prie gamtos ir sykiu gamtą 
pritaikyti prie savęs. Vis geresnis gamtos dėsnių paži- 
nimas leidžia žmogui pakeisti ribas savo priklausomumui 
nuo jos. Jis išplėšia iš gamtos kaskart daugiau paslapčių 
ir priverčia jas sau tarnauti, Žodžiu tariant, sulig kultū- 
rine savo pažanga žmogus tampa vis labiau gamtos val- 
dovu, bet vėl svarbu pažymėti, jis nieko nepajėgia at- 
mainyti gamtos dėsniuose ir net kreipdamas gamtą tar- 
nauti savo tikslams, jis atsiklauso gamtos dėsnių. Jis su- 
rengia, pavyzdžiui, garvežį, ir šitas mechanizmas tėra vien 
silpna gyvo, gamtos sukurto organizmo panašybė. Jis pa- 
siekia vandenyno gelmes povandeniniu laivu, bet šitas 
laivas tėra vien netobulas žuvies atvaizdas. Jis pakyla į 
padanges aeroplanu, bet šitas lakstytuvas, kad ir primena 
kiek paukštį, bet negali pasigirti šio pastarojo prigimties 
tobulumu. ' 

Savo kovoje su gamta žmogus laimi kultūros priemo- 
nėmis, bet jo kultūrinis laimėjimas nėra niekuomet pilnas, 
niekuomet nesiekia gamtos esmės ir neatmaino jos dės- 
nių. Kai teks mums prieiti prie kultūros tikslingumo, pa- 
matysime, kad kultūros tikslingumas stengiasi galutinoje 
sąskaitoje išsilenkti iš būtinų prigimtojo pasaulio ribų 
ir pereiti į naują tikslingumo rūšį, kurios yra religijos 
pagrinde. Tuomet irgi pamatysime, kad panašiai kaip iš- 
vidinis gamtos tikslingumas papildomas išviršiniu kultūros 

tikslingumu, taip išvidinis kultūros tikslingumas turi ten- 
dencijos pereiti į išviršinį religijos tikslingumą. Tuo tar- 

pu kai kalbama apie kultūros ir gamtos santykiavimą, 
šitas išviršinis kultūros tikslingumas negali būti imamas 
į atžvilgį. 

Iš to, kas pasakyta apie gamtos reikšmę kultūrinei 
kūrybai, galima padaryti šitokių bendrų išvadų. Gamtos 
pasaulis yra toji materialinė aplinkuma, kur žmogui ten- 
ka pasireikšti kultūriniu savo pašaukimu. Gamta patiekia 
kultūriniam žmogaus veikimui reikiamų materialinių ob- 
jektų, ir nuo šitų objektų prigimties priklauso, taip ar 
šiaip, visos kultūros apraiškos, nes kiekvieno veiksmo 
padaras pareina ne tik nuo to, kas yra subjektas, bet ir 
nuo to, kas yra jo objektas. Materialiniai kultūros ob- 
jektai tebelieka palenkti gamtos priežastingumui, žmogus 
tik savo idėjiniu nusistatymu įveda kultūriniu veikimu 
naują tikslingumo rūšį ir sulig tuo vadovauja ir valdo 
gamtos pasaulio eigą. Kad materialinių daiktų prigimtis 
- ir turi reikšmės kultūros padarams, vis dėlto aktyvi rolė 
kultūrinėje kūryboje visuomet tenka žmogui, kaipo tikram 
kultūros veikėjui. Juo aktyvesnis yra žmogaus nusistaty- 
mas gamtos atžvilgiu, juo didesnis bus jo laimėjimas ko- 
voje su gamtos priešingumu ir sykiu juo aukštesnis bus 
kultūrinės kūrybos laipsnis. Vis dėlto visi kultūriniai žmo- 
gaus laimėjimai kovoje su gamta turi reliatyvinės, arba 
lygstamosios, reikšmės, nes žmogus neįstengia atmainyti 
gamtos dėsnių būtinumo, nepajėgia pats sukurti jokios 
substancialinės lyties ir, be to, kas net svarbiausia, ma- 
terialine savo prigimtimi yra palenktas būtinam gamtos 
dėsningumui. 

Panašiai kaip žmogus gali kultivuoti gamtos nuošali- 
nius objektus, jis gali taip pat kultivuoti nuosavą savo 
materialinę prigimtį. Kai kalbama apie kultūrinę žmogaus 
veikmę gamtai, turima galvoje išviršinė, arba realinė, kul- 
tūra. Ogi kai kalbama apie kultūrinę žmogaus veikmę 
nuosavai prigimčiai, eina kalba apie išvidinę, arba huma- 
nitarinę, kultūrą. Materialinė žmogaus prigimtis tėra vien 
atskira gamtos pasaulio apraiška, bet ji sueina į tiesio- 
ginius santykius su žmogaus siela, ir todėl jos rolė žmo- 
gaus gyvenime bei veikime yra dar svarbesnė ir reikš- 
mingesnė. Iš vienos pusės, per materialinę žmogaus pri- 
gimtį gamtos pasaulis turi stipriausios reikšmės žmogaus 
būtybei: žmogaus kūne ryškiausiai bei intensyviausiai iš- 
eina aikštėn žmogaus priklausomybė nuo gamtos. Bet iš 
antros pusės, žmogaus kūnas, arba materialinė žmogaus 
prigimtis, yra tasai artimiausias žmogui materialinis tar- 

pas, kur apsireiškia dvasinė žmogaus esmė. Jei buvo 
galima kalbėti apie savitarpinę žmogaus ir gamtos įtaką 
kultūros apraiškose, tai juo labiau pritinka kalbėti apie 
kūno ir sielos savitarpinę veikmę kultūrinio gyvenimo 
atžvilgiu, ypač dar todėl, kad apskritai žmogaus kultūra 
apsireiškia pasaulyje jo kūnui, taip ar šiaip, tarpinin- 
kaujant. Tarnaudamas sielai kultūriniu įrankiu, kūnas lei- 
džia jai per jį veikti į pasaulį, bet ir atvirkščiai — pa- 
sauliui veikti per jį į jąją; ir juo tobulesnių kultūros įran- 
kiu kūnas tampa, paklusdamas sielos galioms, juo mažiau 
žmogus randasi priklausąs ir juo daugiau jis turi pasta- 
rajam vadovaujamos rolės. Štai kodėl mokslininkai kar- 
tais įžvelgia kultūros esmėje ne ką kita, kaip sėkmingą 
kovą su gyvuliu pačiame žmoguje. Ir iš tikro gyvulio 
suvaldymas savyje yra gal svarbiausia tikro kultūringu- 
mo sąlyga. 

Čia gali kilti klausimas, kaip toli pajėgia nužengti kū- 
no apvaldymas išvidinėmis kultūros priemonėmis? Savai- 
me beveik aišku, kad tai visų pirma pareina nuo kūno ir 
sielos veikimosi prigimties. Kūnas ir siela, kaip jau ži- 
noma, sudaro sykiu vieną psichofizinę substanciją lygiai 
taip pat, kaip medžiaga ir lytis sudaro bet kurį mūsų 
pasaulio daiktą. Siela, kaip ir kiekviena kita substancia- 
linė lytis, yra žmogiškojoje substancijoje buvimo, vieny- 
bės, veikimo ir tikslingumo pradas. Trumpai tariant, ji 
yra žmogaus gyvybės pradas, ir kiek šitas pradas yra 
prigimties dalykas, tiek jis priklauso prigimtajam gamtos 
pasauliui ir reiškiasi su tam tikru jo dėsningumų. 

Bet iš kitos pusės, pastebime dvasinių žmogaus sielos 
apraiškų, kurios, kaipo materialinės, nepriklauso tiesiogi- 
niu būdu nuo materialinių pasaulio dėsnių. Pavyzdžiui, 
idealinė protavimo ir valiojimo tvarka nepriklauso nuo 
mechaninio pasaulio dėsningumo. Todėl, tarp kitko, lais- 
vas valios apsisprendimas, kad ir įvyksta pagal idėjinius 
principus, vis dėlto išsilenkia iš būtino materialinės gam- 
tos vyksmo. Iš čion pereina idėjingas žmogaus tikslingu- 
mas, aukštesnis už tąjį, kurio yra gamtos pasaulyje. Gam- 
toje, kaip jau minėta, substancialinė daiktų lytis yra ne 
kas kita, kaip realizuotos idėjos, drauge su kuriomis joms 
įdiegtas išvidinio tikslingumo pradas. Žmogus pajėgia su- 
vokti gamtoje realizuotą tikslingumą ir savo protu deši[- 
ruoti glūdintį joje idėjingumą. Ir tai galioja tiek išvirši- 

niam pasauliui, kiek ir išvidiniam savo „aš“. Žmogaus 
siela, kaipo substancialinė lytis, taip pat yra realizuota 

idėja. Išgvildydamas ją iš jos prigimtųjų savybių, žmo- 
gus, taip sakant, nugamtina ją ir prieina prie jos idėjos, 
arba idealinės jos esmės, supratimo, Jis suseka išvidinį 
žmogaus būtybės tikslingumą, nusimano apie jo priežastį, 
tikslus ir uždavinius, žodžiu tariant, susipranta, sąmonin- 
gai nusistato idėjiniais motyvais ir ryžtasi jais vadovautis 
savo gyvenime bei veikime. Nuo šiolei prasideda kultūri- 
nis žmogaus veikimas į savo prigimtį. 

Kol žmogaus siela, kaipo gyvybės pradas, gaivina bei 
veikdo jo kūną pagal prigimtojo pasaulio dėsnius, ji ne- 
išeina iš prigimties reiškimosi ribų: ji neveikia dar pagal 
idėjinį savo nusistatymą. Bet kaip tik ji susipranta ir nu- 
sistato veikti, vadovaujantis idėjomis, jos veikimas tam- 
pa kultūriniu. Dabar pati prigimtis tarnauja jai veikia- 
muoju objektu, kurį siela stengiasi kultivuoti, arba apipa- 
vidalinti lytimi, atatinkančia aukštesnei jos idėjai. Kitaip 
tariant, kultūriniu veiksmu siela stengiasi kultivuoti žmo- 
gaus materialinę prigimtį pagal jos aukštesnę idėją. At- 
žvilgiu į gamtą šita aukštesnė idėja yra nugamtinta, arba 
derealizuota lytis; ogi atžvilgiu į tai, kad savo nemate- 
rialine esme ji priklauso amžinai ir nekintančiai ideali- 
nei tvarkai, ji yra idealas, arba pirmavaizdis, 

Žmogus nepajėgia jokiai idėjai, jokiam pirmavaizdžiui 
sukurti savo galiomis jokios substancialinės lyties; jis tik 
gali esamas gamtoje substancialines lytis kultivuoti pa- 
gal idealinius jų tipus, arba pirmavaizdžius. Pavyzdžiui, 
dailininkas iš akmens tašo paminklą. Sukurtas paminklas 
įgijo, rodos, naujos lyties, kuri tarsi perkeitė kietą, sunkų, 
rambų akmens gaivalą. Tačiau jo prigimtis liko ta pati 
drauge su jo substancialine lytimi. Jis tik apsivilko nauja 
pripuolamąja lytimi, kuri paslėpė nuogą akmens gaiva- 
lą; įdiegė jam gyvybės panašumo ir, realizuodama jama 
aukštesnę idėją, privertė jį pasistiebti į padangę. 

Panašios veikmės turi ir siela, kultivuodama žmogaus 
kūną, arba materialinę įo prigimtį. Ji neatmaino šitos pri- 
gimties, kaipo tokios. Ji tik kultivuoja šitą prigimtį pagal 
aukštesnę jos idėją, pagal jos pirmavaizdį. Kiekviena ly- 
tis suteikia sujungtai su ja medžiagai ypatybių, atatin- 
kančių jos, t. y. lyties, esmei. Medžiaga, pereinanti iš 
gamtos į žmogaus kūną, įgauna ypatybių, kurių ji anks- 
čiau nebuvo turėjusi. Žmogaus siela ją pasisavina ir api- 
pavidalina savo lytimi, aukštesnės savo prigimties veiks- 
mais; ogi paskui dvasinėmis savo galiomis — protu ir va- 
lia — stengiasi, taip sakant, sudvasinti pagal savo aukštes- 

nę dvasinę esmę. Ir tai, kas paprastai vadinama vidaus kul- 
tūra, yra ne kas kita, kaip tam tikras materialinės žmo- 
gaus prigimties įdvasinimo laipsnis, pasiektas sąmoningu 
sielos veikimu į kūną. 

Vidaus kultūroje materialinė žmogaus prigimtis yra 
kultūros objektas; ogi dvasinė siela — kultūros subjektas, 
tuo tarpu kad išviršinėje, arba materialinėje kultūroje, 
kultūros subjektas yra žmogus apskritai, ogi objektu yra 
gamtos pasaulis, arba materialiniai daiktai. Kadangi pir- 
muoju ir antruoju atveju kultūros subjektas ir objektas 
nesupuola, tai gali būti —ir iš tikrųjų dažnai esti — ne- 
supuolimo tarp vidaus kultūros ir materialinės kultūros 
laipsnio tiek pas atskirą žmogų, kiek ir pas visas tautas. 

Šituo atžvilgiu įdomu būtų pravesti nuosekliai para- 
lelẹ tarp Indijos ir Jungtinių Amerikos Valstybių, kitaip 
tariant, tarp kraštutinių Rytų ir kraštutinių Vakarų. In- 
dus charakterizuoja pasyvus nusistatymas atžvilgiu į gam- 
tą, tuo tarpu kad amerikiečiai, atvirkščiai, pasireiškia la- 
bai aktyviu nusistatymu gamtos atžvilgiu. Indas, nusitei- 
kęs panteistiniu būdu, save laiko gamtos dalele ir toli- 
mas yra nuo to antropocentrinio amerikiečių nusistaty- 
mo, kuris mato teisingai žmoguje gamtos valdovą. Indas 
tad visų pirma taikosi prie gamtos, tuo tarpu kad ameri- 
kietis gamtą visų pirma taiko prie savęs. Išdavoje indas 
dažniausiai skursta materialiniame gyvenime, tuo tarpu 
kad amerikietis turi laimės priklausyti prie turtingiau- 
sios pasaulyje nacijos. Todėl ir pagrindiniai nusiteikimai 
yra įvairūs pas „vienus ir kitus: indas yra nusižeminęs, 
kantrus, pilnas rezignacijos, palinkęs į veizdėjimą; užtat 
amerikietis pasitiki savimi, yra ekspansyvus savo drąsia 
iniciatyva, aktyviai kovoja su likimo aplinkybėmis ir yra 
tolimas nuo kontempliatyvinio veizdėjimo, būdamas kaip 
tik palinkęs į kraštutinį aktyvizmą. 

Jei dabar paimsime didžiausius laimėjimus, kurių yra 
atsiekę, iš vienos pusės, indai ir, iš antros pusės, ameri- 
kiečiai, tai pamatysime, kad šitie laimėjimai yra labai 
įvairūs savo pobūdžiais. Indas, linkęs taikytis prie gamtos 
ir susitelkti viduje, iškyla materialinės savo prigimties 
suvaldyme prie tokio tobulumo, kokio nežino amerikie- 
čiai. Bet užtat amerikietis, linkęs taikyti gamtą prie savęs, 
iškyla gamtos valdyme prie tokio tobulumo, kurio 
nežino ne tik indai, bet visos kitos pasaulio tautos. 
Indų laimėjimai ryškiausiai pasireiškia tikro jogo tipe, 
kuris prigimtojo gyvenimo tvarkoje apvaldo savo prigim- 

tį laipsnyje, niekur kitur nežinomame. Amerikiečių laimė- 
jimai skaidriausiai pasireiškia technikos ir ekonomikos sri- 
tyse, taip kad jų dangaus skrodėjai primena mums Babe- 
lio bokštą, o nuo jų aukso priklauso galingiausios pasau- 
lio valstybės. Pagrindiniu kultivuojamuoju objektu jogui 
yra materialinė žmogaus prigimtis. Pagrindiniu kultivuo- 
jamuoju objektu amerikiečiui yra materialiniai gamtos 
daiktai. Kadangi kiekvienu atveju kultūriniai nusiteikimai 
ir veikiamieji objektai yra įvairūs, tai ir kultūriniai lai- 
mėjimai yra įvairūs. 

Žinoma, esu pavyzdžiu paėmęs skaidriausias indų ir 
amerikiečių ypatybes, nekalbėdamas apie daugelį kitų 
ypatybių, kurios galėtų nusakytą vaizdą padaryti pilnesnį, 
bet sykiu ir labiau komplikuotą. Taip ar šiaip, iš pravesto 
palyginimo matyti, kur glūdi svorio centras indų ir ame- 
rikiečių kultūrose. Būtent iki šiolei indų kultūra turėjo 
savo svorio centrą išvidinėje prigimtyje, kurią ji ėmėsi 
veikiamuoju objektu; tuo tarpu amerikiečių kultūra tu- 
rėjo savo svorio centrą išviršinėje gamtoje, kuri jai tar- 
navo veikiamuoju objektu. Žinoma, tai nereiškia, kad ši- 
tas skirtumas yra visais atžvilgiais nelygstamas: jis teturi 
palyginamosios reikšmės ir tėra vien kiekybinis. Tačiau 
iš šito pakanka, kad išdavos būtų ryškiai įvairios, 

Pakanka paprasto sveiko nujautimo, kad laikyti nepa- 
kankamomis abidvi kraštenybes. Ir iš tikro nei indiškas, 
nei amerikoniškas kultūros tipas nėra pilnai idealus. Visų 
pirma normaliu reik pripažinti stovį, kuriame išviršinės 
gamtos valdymas yra harmoningo atatikimo laipsnyje su 
išvidinės prigimties apvaldymu ir, atvirkščiai, kuriame 
išvidinės prigimties apvaldymo laipsnis atatinka gamtos 
suvaldymo laipsniui. Kuo, pavyzdžiui, turėtų pavirsti dan- 
gaus skrodėjai ir aukso krūvos, jei jų didumui neatatik- 
tų išvidinio susivaldymo laipsnis? Atsakymas aiškus: dan- 
gaus skrodėjai turėtų virsti Babelio bokštais ir aukso krū- 
vos — aukso veršiais. Iš kitos pusės, savo išvidinės pri- 
gimties apvaldymas ir pasyvus nusistatymas atžvilgiu į 
gamtos pasaulį neduotų galimybės žmogui realizuoti savo 
pašaukimą prigimtajame gamtos pasaulyje. Be to, jei to- 
kiais atvejais pati gamta yra dievinama ir jei prigimties 
jėgos nėra palenkiamos aukštesnės dvasinės buities tvar- 
kai, tai jogiškas prigimties apvaldymas virsta fakyrizmu, 
juodąja magija, pilna prietarų ir normalios prigimties iš- 
krypimų. Kitaip tariant, nei išvidinės gamtos, nei išvidi- 
nės prigimties suvaldymas nėra dar sau tikslas. Kultūrinės 

vertės šitokis gamtos ir prigimties apvaldymas įgauna 
vien sąryšyje su tuo, kaip jis yra daromas vardan aukš- 
tesnės idėjos arba kaip jis yra imamas priemone aukštes- 
niems žmogaus gyvenimo tikslams siekti. Jei materialinės 
priemonės yra imamos tikslais, normalus kultūros tarpi- 
mas aukštesnėse gyvenimo srityse yra stabdomas, nes 
imama tenkintis Babelio bokštais, aukso veršiais ir juo- 
dąja magija. 


3. Ūkis 


Kilus klausimui apie materialinę kultūros priežastį, te- 
ko iš pradžios ištirti gamtos reikšmę žmogaus gyvenimui, 
o paskui — materialinės žmogaus prigimties santykis su 
protinga žmogaus siela. Pasirodė, jog materialinė žmo- 
gaus prigimtis yra tarpininkė tarp gamtos pasaulio ir dva- 
sinės žmogaus esmės: gamta veikia į žmogų per mate- 
rialinę jo prigimtį, taip pat kaip ir dvasinė žmogaus siela 
veikia į pasaulį per tą pačią materialinę žmogaus prigimtį. 
Žodžiu tariant, žmogaus kūnas yra tarpininkas tarp mate- 
Tialinės ir dvasinės buvimo srities. Iš vienos pusės, jis 
priklauso materialiniam pasauliui, o iš antros pusės, jis 
pasiduoda tam tikrose ribose dvasinės sielos veikmei. 

Kai kalbama apie materialinę ir dvasinę žmogaus pusę, 
nereik tačiau manyti, kad žmogus turi dvi prigimti: vieną 
materialinę, antrą — dvasinę. Tikrai sakant, prigimtis yra 
tai, kas prigimsta žmogui iš gamtos. Iš gamtos Žmogus 
gauna kūną ir visus tuos nusiteikimus, kurie pareina nuo 
medžiagos savybių. Dvasinė žmogaus siela negali žmogui 
prigyti iš gamtos ir todėl privalo turėti savo pradžią ku- 
riamajame šaltinyje. Tai tačiau nereiškia, kad materiali- 
nė žmogaus prigimtis ir dvasinė jo esmė sudaro įvairi 
prigimti: iš tikrųjų materialinė žmogaus prigimtis ir dva- 
sinė jo esmė sudaro vieną psichofizinę substanciją, į ku- 
rią galima žiūrėti materialiniu ir dvasiniu atžvilgiu. Pa- 
gal šituos atskirus žmogaus būtybės atžvilgius galima taip 
pat kalbėti apie įvairius žmogaus prigimties reikalus, — 
būtent galima skirti fiziniai reikalai nuo dvasinių reikalų. 
Fiziniai reikalai patenkinami materialinėmis gėrybėmis, 
pavyzdžiui, reikalas misti aprūpinamas maistu; reikalas 
apsaugoti kūną nuo atmosferinių nepalankių aplinkybių 
aprūpinamas drabužiais ir t. t. Dvasiniai reikalai patenki- 

nami užtat dvasinėmis gėrybėmis, pavyzdžiui, reikalas 
gerbti tobulybę aprūpinamas religiniu kultu. 

Iš fizinių reikalų vieni esti visuotini aktualiu būdu; 
vadinasi, tokie, kurie visuotinai atjaučiami ir neišvengia- 
mai turi būti tenkinami. Reikalas alsuoti arba reikalas 
misti yra visuotini aktualių būdu ir todėl neprileidžia jo- 
kių išimčių: jei jie nepatenkinami, neilgai trukus įvyksta 
mirtis. Reikalas vilkėti drabužius, turėti pastogę, susida- 
ryti šeimyną yra irgi visuotini aktualiu būdu, bet prileidžia 
išimtis tam tikrose aplinkybėse: netenkinimas šitų reika- 
lų neturi tokių sunkių išdavų kaip kad pirmuoju atveju. 
Dvasiniai reikalai yra visuotini, jau ne aktualių, bet po- 
tencialiu būdu. Pavyzdžiui, žmogus, kaipo toks, turi rei- 
kalo pažinti tiesą, mylėti gėrį, grožėtis dailenybėmis, bet 
šitie reikalai, kad ir visuotini potencialiniu būdu, nėra 
visuotini aktualių būdu, kaip kad, pavyzdžiui, reikalas 
alsuoti, misti, apsisaugoti nuo šalčio ir t. t. Žmogus visuo- 
met jaučia reikalą alsuoti, bet to negalima pasakyti apie 
reikalus pažinti tiesą, mylėti gėrį, grožėtis dailenybėmis. 
Vieni žmonės šituos reikalus atjaučia daugiau, kiti ma- 
žiau; bet pasitaiko ir tokių žmonių, kurie, susirūpinę savo 
visų dienų duona, šitų aukštesnių reikalų visai nejaučia 
ir jų nelavina aktualiu būdu. 

Rodos, nebus klaidinga manyti, kad fizinių reikalų 
įtampa mažėja sulig tuo, kaip didėja dvasinių reikalų 
pajautimo įlampa, nors, žinoma, fiziniai reikalai, ir ypač 
visuotinieji aktualiu būdu, visuomet, taip ar šiaip, atjau- 
čiami. Nekultūringas žmogus pasižymi didesniu godumuų 
prie valgio, turto ir t. t. Tikrai kultūringam žmogui šitos 
gėrybės nustoja nepriklausomos vertės, nes jos jam tik 
tiek teturi vertės, kiek jos tarnauja galutinoje sąskaitoje 
priemonėmis dvasiniams jo reikalams patenkinti. Tiesa, 
mūsų tariamame kultūringame pasaulyje galima pastebėti 
beveik kiekviename žingsnyje, kad žmonių godumas auga 
net sulig jų apšvietimu ir išviršiniu išauklėjimu. Tokiu 
pavyzdžiu yra buržuaziškojo tipo kapitalistas, kurio visos 
gyvenimo pastangos yra atkreiptos tik tam, kad visomis 
prieinamomis priemonėmis galima būtų padidinti savo tur- 
tai. Bet čia kaip tik ir negalima kalbėti apie tikrai supras- 
tą, sveiką ir pilnutinę kultūrą, nes ten, kur dvasinė kul- 
tūra yra tinkamai suprantama ir tikrai ugdoma žmogaus 
gyvenime bei veikime, fiziniai reikalai žymiai nustoja 
savo įtampos, ir nepriklausoma materialinių gėrybių ver- 
tė mažėja žmogaus psichikoje, ; 

Iš to, kas pasakyta, galėjo paaiškėti, kad privalu sau- 
gotis suprasti kultūra paviršutiniu būdu. Žmogus, intelek- 
tualiai išlavintas, aplamdytas ir todėl pasižymįs geromis 
manieromis ir besinaudojąs materialinės kultūros gėry- 
bėmis, gali būti daug mažiau kultūringas už dorą, susi- 
valdantį žmogų, kad ir vykdantį savo idealus labai pri- 
mityviame materialinės kultūros stovyje. Apskritai tikras 
kultūringumas ir kultūriška išvaizda yra du dalyku, ku- 
riuodu ne visados supuola. Normaliame stovyje jiedu, 
žinoma, turi sutapti. Nenormalioje kultūros pakraipoje 
išviršinė išvaizda ir materialinės kultūros turtingumas ga- 
li užstelbti išvidinės idealinės kultūros apraiškas. Palygi- 
'nant kultūringumo laipsnį dviejuose panašiuose atsitiki- 
muose, negalima nekonstatuoti, kad idealinės kultūros 
vertenybės sveria daugiau negu materialinės kultūros gė- 
rybės ir išviršinė kultūringumo išvaizda. 

Po šitos gana pripuolamos pastabos mums privalu su- 
grįžti prie materialinių ir dvasinių reikalų palyginimo. 
Matėme jau, kad fiziniai reikalai turi pastovaus pobūdžio, 
besireikšdami visuotinai ir dažnai aktualių būdu. Tuo tar- 
pu dvasiniai reikalai turi labiau kintamo pobūdžio, kuris 
pasireiškia žmogaus gyvenime nereguliariais net protar- 
piais. Kiekvienas žmogus, pavyzdžiui, jaučia reikalą val- 
gyti, sakysime, kas keletas valandų. Tuo tarpu reikalą ger- 
bti Gyvąją Tobulybę, arba Dievą jaučia ne kiekvienas 
žmogus, ir dargi tas žmogus, kuris tai jaučia, ne visuomet 
lygiai ir nevienodai dažnai turi polinkio gerbti Tobulybę 
aktyviame dvasios sutelkime. 

Taigi fiziniai reikalai yra visuotini aktualiu būdu ir ap- 
sireiškia reguliariais protarpiais pastovių polinkių lytyse. 
Užtat dvasiniai reikalai yra visuotini tik potencialiu bū- 
du ir nesireiškia, kaip kad pirmieji, tokiais pat reguliariais 
protarpiais ir tokių pat pastovių polinkių lytyse. Betgi 
augant dvasiniams reikalams, sulig kultūros pažanga fizi- 
nių reikalų įtampa mažėja, kad jie ir nenustoja pirmykš- 
tės savo prigimties. 

Pigu įspėti, kad šitas ryškus skirtumas tarp fizinių ir 
dvasinių reikalų prigimties turi padėti savo antspaudą 
visoje žmogaus kultūrinio gyvenimo eigoje ir visų pirma 
išeiti aikštėn ekonominiame žmogaus ūkyje, kuris sudaro 
materialinį kultūrinės kūrybos pagrindą. 

Tariant apskritai, ūkis yra žmogaus organizuotas ten- 
kinimas savo reikalų materialinėmis gėrybėmis. Visų pir- 
ma fizinė žmogaus prigimtis stato savo reikalavimų; be to, 

ir dvasiniai reikalai neapsieina be materialinių priemonių. 
Gamtoje yra ir jėgų, ir daiktų, žodžiu tariant, gėrybių, 
kuriomis šitie reikalavimai gali būti patenkinti. Ūkišku 
veikimu, taip plačiai suprastu, kad jis apimtų ir techni- 
ką, žmogus pritaiko gamtos gėrybes prie savo prigimties 
reikalavimų ir dargi suteikia jiems lyties, dėl kurios jos 
tampa tinkančiomis dvasiniams žmogaus reikalams kaipo 
šitų reikalų tenkinančios priemonės. 

Tokiu būdu ūkis yra sykiu ir materialinis žmogaus kul- 
tūros pagrindas, ir pirmas jos laipsnis. Kad žmogus ga- 
lėtų kurti idealines vertybes, jis visų pirma turi patenkin- 
ti tuos materialinius savo reikalus, be kurių patenkinimo 
arba visai negalimas žmogaus gyvenimas, arba tegalimas 
vien toks skurdus būvis, kuriame lemtas žmogaus dvasios 
reiškimasis pasaulyje yra labai trukdomas. Taigi tam ti- 
kras materialinės gerovės laipsnis yra reikalingas kultūri- 
niam žmogaus išsivystymui aukštesnėse kultūrinio gyve- 
nimo srityse. O kadangi reikiamos materialinės gerovės 
žmogus pasiekia ūkio steigimu bei tvarkymu techninėmis 
priemonėmis, tai dera pasakyti, kad ūkis yra materialinis 
pagrindas žmogaus aukštesnei kultūrai klestėti ir sykiu 
pirmas kultūrinės kūrybos laipsnis. 

Negalima nepripažinti, kad pats ūkis yra jau tam ti- 
kros, būtent materialinės kultūros apraiška. Tačiau sykiu 
apie ūkį dera pastebėti, kad jis yra tiek tampriai surištas 
su materialiniais žmogaus prigimties reikalavimais, kad 
tarsi kyla savaimingu būdu iš žmogaus atsilaikymo ins- 
tinkto. Kad žmogaus ūkio kilmė yra savaimingo pobūdžio, 
aišku jau iš to, kad ūkio panašybė arba net primityvi 
ūkio užuomazga randama jau žemesnių už žmogų gyvių 
pasaulyje. Pavyzdžiui, bitės ir skruzdės, instinkto stu- 
miamos, turi savo rūšies ūkį, kuris sutvarkyto sutelktinio 
veikimo priemonėmis patenkina šitų darbščių gyvulėlių 
reikalus. Tačiau nei bitės, nei skruzdės neturi jokių prie- 
žastingumo, tvarkos, tikslingumo ir kitų veikiamųjų idė- 
jų, kurios vadovautų jų veikimą. Jų trūsėjimui visgi trūk- 
sta sąmoningumo bei idėjingumo, be ko, kaip žinome, 
negali būti irgi jokio kultūrinio veikimo. 

Jei vis dėlto gyvulių pasaulyje randame rudimenta- 
rinio ūkio panašybę, tad nenuostabu, kad ir pas žmogų 
primityvaus ūkio apraiškos susidaro labiau instinktyviu 
bei savaimingu negu sąmoningu bei idėjingu būdu. Šitas 
primityvus ūkis teapreiškia vien instinktyvią žmogaus 
linkmę tenkinti savo materialinius reikalus sistemingai su- 

organizuotu būdu. Užtat kai žmogus pramoksta sąmonin- 
gai valdyti gamtos jėgas ūkio tikslu ir daro tai tam tikrų 
planingu ir idėjingu būdų, jo ūkiškas veikimas iš tikro 
tampa kultūriniu veikimu. Dabar jau žmogus nusistato 
viešpatauti gamtai, ją valdyti ir teikti jos gėrybėms lyčių, 
atatinkančių, iš vienos pusės, žmogaus prigimties reika- 
lams, o iš kitos pusės — žmogaus idėjiniam nusistatymui. 

Kalbėti čia apie idėjinį žmogaus nusistatymą ypač pra- 
vartu todėl, kad grynas, taip sakant, nuogas tenkinimas 
materialinių žmogaus reikalų dar nesudaro jokia prasme 
kultūrinio veikimo. Kiekvienas gyvis, ar bus tai augmuo, 
ar gyvulys, ar žmogus, taip ar šiaip, patenkina savo rei- 
kalus. Kad reikalų tenkinimas įsigytų kultūrinių savybių, 
reik, kad jis, iš vienos pusės, būtų tvarkomas sistemingai 
organizuotu būdu ir, iš kitos pusės, kad šitas suorgani- 
zuotas žmogaus veikimas vykdytų sąmoningą idėjinį jo 
nusistatymą valdyti ne tik gamtą, bet ir materialinę savo 
prigimtį, ir sykiu teikti ūkio gaminiams atatinkamų ly- 
čių. Jei šitokio idėjingo nusistatymo nėra, ūkis negali 
būti laikomas kultūros apraiška ir tėra vien instinktyvaus 
veikimo padaras, kokiu kad yra bičių ir skruzdžių ūkis. 

Materialinės prigimties atžvilgiu žmogaus idėjingu- 
mas apsireiškia tuo, kad žmogus stengiasi palenkti ją dva- 
siniams savo reikalams ir suteikti jai tam tikrų lyčių. 
Bet žinant jau, kokiu būdu duoda save jausti žmogaus 
gyvenime, iš vienos pusės, materialiniai, o iš kitos pusės, 
dvasiniai reikalai, yra savaime suprantamas dalykas, kad 
ne tik žmogaus idėjingumas gali turėti reikšmės ūkiškam, 
arba ekonominiam, žmogaus gyvenimui, bet ir atvirkščiai, 
ekonominio jo veikimo aplinkybės — dvasinei jo kultū- 
Tai. Ir kadangi sykiu yra žinoma, kad kai kurie materia- 
liniai žmogaus reikalai duoda save jausti visuotinai aktu- 
aliu ir pastoviu būdu, tuo tarpu kad dvasiniai reikalai 
turi labiau potencialaus ir nepastovaus pobūdžio, tai gali- 
ma net tikėtis, kad galutinoje sąskaitoje visai žmonijos 
istorijai, prigimtojo mūsų gyvenimo aplinkybėse materia- 
liniai, bet ne dvasiniai reikalai gali turėti sprendžiamo- 
sios reikšmės. Čia pabrėžiu keletą sąlygų, kurios padaro 
tikėtinu materialinių reikalų persvarą žmonijos istorijo- 
je. Yra tai: 1. visos žmonijos gyvenimas, 2. galutinoji šito 
gyvenimo sąskaita ir 3. dargi gyvenimas prigimtosiose 
aplinkybėse, t. y. gyvenimas, vykstąs nepriklausomai nuo 
antgamtinių veiksnių. 


256 


Jei, sakysime, išrinksime pripuolamai vieną žmogų iš 
minios, tai gali pasirodyti, kad šitas pripuolamai parinktas 
žmogus yra nusistatęs savo gyvenime bei veikime idėji- 
niais motyvais. Jei išrinksime iš minios pripuolamu būdu 
ne vieną, bet penketą žmonių, tai visgi gali pasirodyti, 
kad pas juos visus dvasiniai reikalai ir idėjiniai motyvai 
gali turėti jų gyvenimui bei veikimui didesnės reikšmės 
negu materialiniai reikalai bei motyvai. Bet jei paimsime 
išsyk didesnį žmonių skaičių, tai pamatysime, kad jų tar- 
pe beveik neišvengiamai pasitaiko įvairiai nusistačiusių 
žmonių, Jei, pavyzdžiui, pripuolamai paimsime 100 žmo- 
nių iš bet kurios minios, tai jų tarpe jau rasime nemaža 
žmonių, nusistatančių savo gyvenime bei veikime mate- 
Tialiniais reikalais ir atatinkamais motyvais. Jei pripuola- 
mąji žmonių skaičių nuolatos didinsime, pagaliau prieisime 
prie to, kad nusistačiusių materialiniais reikalais bei mo- 
tyvais žmonių skaičius ims augti ne tik lygstamai, t. y. 
reliatyviai, bet ir nelygstamai, t. y. absoliučiai ir dargi 
su tam tikru sistemingumu. 

Tikimybių teorijoje šitokis stenama yra aiškina- 
mas tuo, kad pastovios bei aktualios priežastys gimdo 
pastovių bei realių išdavų. Pavyzdžiui, turime 5 centų 
pinigą, kuris iš vienos pusės turi vytį, o iš antros pusės — 
linų gėlę. Jei mesime pinigą į viršų, jis gali kristi taip, 
kad viršuje pasirodys vytis. Metus net penkis kartus pi- 
nigą, gali išpulti kiekvieną kartą vytis. Bet jei imsime 
mėtyti pinigą daug kartų, tai vytis ir linų gėlės ims kai- 
taliotis iš pradžios labai nelygiame skaičiuje, bet galuti- 
noje sąskaitoje vyties ir gėlių skaičiai parodys aiškios 
linkmės susilyginti. Tokiu būdu metus pinigą 2000 sykių, 
pasirodys, kad vytis ir linų gėlės pasitaikė maždaug po 
tūkstantį sykių. Kiekvienas metimas pinigo į viršų yra 
pripuolamas dalykas, nes nėra galima numatyti visų pri- 
puolamųjų priežasčių, kurios nulemia vyties ar linų gėlių 
pasirodymą. Bet užtat pinigo mėtyme yra viena pastovi 
ir visuomet vienoda priežastis, būtent tai, kad pinigas te- 
turi vien dvi puses, kuriedvi visuomet konkuruoja tarp 
savęs pinigo puolime. Šita pastovi priežastis, taip sakant, 
ilgesnėje distancijoje pasirodo daug aktualesne už visas 
pripuolamas priežastis, taip kad galų gale mėtymui pasi- 
kartojant daug kartų, kiekviena pinigo pusė laimi pusę 
metimų skaičiaus. Statistiniai argumentai paprastai ir re- 
miasi didžiais skaičiais, kurie iškelia aikštėn paslėptasias 
pastovias priežastis, kurios pirmu pažvelgimu nėra aiš- 

kiai matomos. Tikimybių teorija suseka net didžiųjų skai- 
čių dėsnius ir išskaičiuoja net galimų paklydimų laipsnius. 

Tai, kas čia buvo vienu pavyzdžiu paaiškinta, turi 
reikšmės palyginant materialinių ir dvasinių reikalų rei- 
kšmę kultūriniam istorijos vyksmui. Buvo juk sakyta, kad 
kai kurie materialiniai reikalai pasireiškia žmogaus gyve- 
nime visuotinuoju, aktualių ir pastoviu būdu, tuo tarpu 
kad dvasiniai reikalai yra visuotini tik potencialia prasme 
ir nėra taip pastovūs, kaip pirmieji. Todėl, kai materiali- 
niai reikalai reiškiasi didelėje žmonių daugybėje, per ilgą 
laiką ir dargi sunkiose prigimtojo gyvenimo aplinkybėse, 
tai galima visai nesistebėti, kad materialiai reikalai tokio- 
se aplinkybėse realiai nulems žmonijos gyvenime bei vei- 
kime daugiau kaip dvasiniai reikalai ir idealiniai moty- 
vai.-— Nėra abejojimo, kad tuo pačiu yra konstatuojamas 
tam tikras prigimtojo žmonijos gyvenimo tragizmas, ku- 
ris, taip ar šiaip, turi irgi pasireikšti istoriniame žmonijos 
išsivystyme. 

Jei dabar nuo šitų bendrų išvedžiojimų eisime prie 
istorinio žmonijos gyvenimo, tai faktinai patirsime didelę 
ekonominio gyvenimo reikšmę visoms kitoms žmogaus 
gyvenimo sritims. Visų pirma su ekonominiu gyvenimu 
yra surištas, taip ar šiaip, socialinis bei politinis žmonijos 
išsivystymas. Socialiniai santykiai pareina tam tikrame 
laipsnyje nuo ekonominių sąlygų todėl, kad jie yra ne 
kas kita, kaip žmonių santykiavimas tarp savęs, kilęs iš 
ekonominio gyvenimo pagrindo. Politinio gyvenimo lytys 
turi reikšmės socialiniams santykiams, suteikdamos šitiems 
pastariesiems formalinio pagrindo. Bet, antraip ver- 
tus, tarp socialinių ir politinių santykių yra savitarpinės 
įtakos, ir todėl patys socialiniai santykiai dažnai pakeičia 
politinio gyvenimo lytis. Ogi per socialinius santykius po- 
litinis gyvenimas, taip ar šiaip, pareina nuo ekonominių 
gyvenimo aplinkybių. Iš čion, pavyzdžiui, pareina parla- 
mentų atstovų susibūrimas pagal socialinius reikalus ir 
atatinkamas jų programinis veikimas. 

Ne mažesnė yra ekonomikos reikšmė tarptautiniam gy- 
venimui. Didieji karai labai dažnai po šauniais obalsiais 
slepia ekonominius motyvus. Jei, pavyzdžiui, pasiknistu- 
me kiek giliau pasauliniame kare, tai pirmoje jo priežas- 
čių eilėje reiktų pastatyti ne grynai rasinis tautų lenkty- 
niavimasis ir jų neapykanta tarp savęs, bet jų stengima- 
sis įsigyti viešpataujančios rolės ekonominiame pasaulio 
gyvenime. Artimiausioji karo proga ir faktino susidūrimo 

aplinkybės teturėjo. ne esminės, bet antraeilės ir net pri- 
puolamos reikšmės. Imperialistinė individualistinio kapita- 
lizmo politika, praktikuota visų didžiųjų valstybių, ir bu- 
vo pagrindinė Didžiojo karo kaltininkė; ogi šitos politikos 
pagrinde pirmą vietą užimdavo materialiniai ir egoisti- 
niai tautų reikalai ir motyvai. 

Ekonominiai santykiai turi veikmės ne tik socialiniam, 
politiniam ir tarptautiniam gyvenimui: jie siekia dar to- 
liau ir turi aiškios įtakos dvasiniam žmonijos gyvenimui. 
Ekonominis gyvenimas yra būtina materialinė atrama vi- 
sam žmogaus veikimui šiame pasaulyje, todėl taip pat ir 
dvasinei jo kūrybai. Nuo šitos materialinės atramos ypa- 
tybių pareina tam tikram laipsnyje kultūrinės kūrybos 
pakraipa ir savybės. Pavyzdžiui, žemdirbių kultūra bus 
vienokia, miestelėnų — kitokia.— Iš istorijos vyksmo net 
pastebėta, kad aukštesniam kultūros laipsniui reikalingi 
tam tikri kultūriniai centrai, kurie supuola su pramonės 
ir prekybos centrais ir todėl kuriasi paprastai didesniuose 
miestuose. 

Ekonominiai motyvai ne tik esti judinamaisiais aksti- 
nais kultūrinei kūrybai, bet turi net įtakos kultūrinės 
kūrybos turiniui. Pavyzdžiui, žmonės stengiasi apgalėti 
gamtos jėgas ekonominiu tikslu ir sykiu padaro svarbių 
patyrimų apie gamtos dėsnių ypatybes, kas turi didelės 
reikšmės gamtos pažinimui, 

Nelieka be šiokios tokios įtakos iš ekonomikos pusės 
ir aukščiausios žmogaus dvasinio gyvenimo bei veikimo 
sritys, kaip, pavyzdžiui, filosofija, menas, dora, religija. 
Filosofijai ekonominiai santykiai kartais tarnauja tyrinė- 
jimo akstinais, kurie verčia filosofus spręsti ekonominio 
bei socialinio gyvenimo problemas sąryšyje su laiko bei 
vietos santykiais. Štai kodėl tokie didieji senovės filo- 
sofai kaip Sokratas, Platonas, Aristotelis negalėjo iškilti 
iš savo laikų viešpataujančių santykių ir pasmerkti ver- 
govės instinktą, kaipo neatatinkantį protingai žmogaus 
prigimčiai. 

Matome toliau, kad sulig ekonominiu skurdu didėja 
visuomenėje nusižengėlių skaičius, kas parodo, kad žmo- 
nių dora atatinkamai menkėja. Silpnesni individai, atsi- 
dūrę ekonominiame skurde, nebeišlaiko materialinių pa- 
gundų ir puola doros atžvilgiu. Tai ypač lengva pastebėti 
mūsų kartai, kai karas ir revoliucija labai žymiai apardė 
ekonominę pasaulio gerovę.— Suprantamas savaime daly- 
kas, kad sykiu su doros menkėjimu silpnėja irgi ir žmonių 

religingumas. Tokiu būdų ir religijos stovis randasi, taip 
ar šiaip, surištas su ekonominių žmonijos gyvenimu. 

Tas pat, kas pasakyta apie filosofiją, dorą ir religiją, 
dera irgi pasakyti apie meną, pridėjus, kad meno sąryšis 
su ekonominėmis gyvenimo aplinkybėmis yra dar stipręs- 
nis, kadangi menui reikštis dažnai reikalingos materiali- 
nės gėrybės, kurių gamina ūkis; pavyzdžiui, architektū- 
rai, skulptūrai, tapybai reikalinga visuomet tam tikra me- 
džiaga, kuri tegali būti pagaminta tam tikrame ūkiškos 
kultūros laipsnyje. Ir šiaip jau menas reikalauja didesnio 
materialinio pasiturėjimo, kadangi pats menas turi savo 
prigimtyje jau kiek prabangos pobūdžio, 

Anakart buvo konstatuotas labai reikšmingas santy- 
kiavimas tarp materialinių ir dvasinių žmogaus reikalų. 
Gyvenimas gamtoje ir dargi tam tikroje nuo jos priklau- 
somybėje sudaro materialinei žmogaus prigimčiai mate- 
rialinių reikalų. Materialinių reikalų tenkinimas gamtos 
priemonėmis suorganizuotu ir tikslingu būdu yra ne kas 
kita kaip ūkis. Tokiu būdu ūkyje įvyksta santykiavimas 
tarp gamtos ir materialinių žmogaus prigimties reikalų. 
Jei prileistume, kad žmogus tėra vien materialinė būtybė, 
neturinti nei proto, nei laisvos valios, turėtume irgi pri- 
pažinti, kad materialinės žmogaus prigimties priklauso- 
mybė nuo gamtos yra pilna ir todėl palenkta būtinam 
priežastingumui, iš kurio žmogui nėra jokios galimybės, 
atsivaduoti jokiame laipsnyje. Bet tada irgi reiktų pripa- 
žinti, kad žmogaus ūkis niekuo nesiskiria nuo instinktyvi- 
nio ūkio, kurio pėdsakus pastebime pas bites ir skruzdes. 
Tada irgi žmogaus ūkis negalėtų būti kultūros padaru 
jokia prasme ir būtų ne tik materialinių žmogaus gyve- 
nimo pagrindu, bet ir vienintelių tikrų jo turiniu. 

Bet ir tada, kai žmoguje yra pripažįstamas dvasinis 
pradas, materialinių reikalų galybė pasirodo labai didelė. 
Tai atsitinka todėl, kad pagrindiniai materialiniai reika- 
lai yra visuotini aktualiu būdu, pastovūs ir reguliariai 
reiškiasi, tuo tarpu kad dvasiniai reikalai yra visuotini 
potencialiu būdu, nepastovūs ir nesireiškia paprastai su 
tokiu reguliarumu kaip pirmieji. Dėl šitokio prigimties 
skirtumo tarp materialinių ir dvasinių žmogaus reikalų 
gaunama labai svarbi išdava žmonijos gyvenime: pasirodo, 
kad materialiniai reikalai, imami ilgesnėje distancijoje ir 
didelėse žmonių masėse, įgauna visuomenės gyvenime per- 
svaros, palyginant su dvasiniais reikalais. Šita materiali- 
nių reikalų persvara žmonijos gyvenime yra neabejojant 

tam tikra jos tragedija, kuri dideliame maštabe atvaiz- 
duoja tą individo tragediją, kurią sudaro jam mirtis, kai- 
po materialinių nuošalinių jėgų įsigalėjimas jo kūne. Yra 
juk aišku, kad mirtis yra materialinio gamtos gaivalo lai- 
mėjimas žmogaus kūno gyvenime. Nei žmogaus protas, 
nei jo laisva valia negali šito iracionalaus fakto įveikti. 
Panašus materialinių veiksnių įsigalėjimas įvyksta ir vi- 
suomenės gyvenime, kai materialiniai reikalai ir motyvai 
ima viršų ant dvasinių reikalų ir motyvų. Paskutinį kartą 
buvo pavyzdžiu parodyta, kad vis dėlto šitas gana pesi- 
mistinis konstatavimas visai dar neneigia kiekvienam at- 
skiram individui galimybės laisvai vaduotis protingais mo- 
tyvais ir pastatyti savo gyvenime bei veikime dvasinius 
reikalus aukščiau už materialinius reikalus. 

Visa, kas čia yra pasakyta apie materialinius reika- 
lus, dera taip pat pasakyti apie ekonominius veiksnius, 
nes, kaip sakyta, ūkyje įvyksta materialinių prigimties 
reikalų tenkinimas gamtos priemonėmis. Kalbėti tad apie 
tai, kad materialiniai reikalai tam tikrose aplinkybėse ir 
tam tikrų būdu persveria dvasiniųs reikalus, yra, tarp 
kitko, kalbėti apie ekonominių veiksnių galybę Žmonijos 
gyvenime. Ir iš tikro negalima neigti, kad ekonominis 
žmonijos gyvenimas turi labai didelės reikšmės visoms 
kitoms jos gyvenimo sritims. Kaip nusakyta paskutinį 
kartą, iš tikro visose aukštesnėse žmogaus gyvenimo ir 
veikimo apraiškose aiškiai matyti ekonomikos įtaka: nei 
žinija, nei dora, nei menas, nei net pati religija nepasilie- 
ka be mažiau ar daugiau įžvelgiamos įtakos iš ekonomi- 
nių veiksnių pusės. 

Taip dalykams stovint, kultūros filosofija, tyrinėdama 
materialią kultūros priežastį, aiškus dalykas, negali ne- 
sistengti pažvelgti filosofiškai į ekonomikos problemą. Fi- 
losofiškoji ekonomikos teorija yra vadinama ūkio filoso- 
fija, kuri faktinai turi sudaryti vieną iš kultūros filosofijos 
dalių. Tiesa, filosofiškas ūkio problemos tyrinėjimas men- 
kai dar tėra išsivystęs, nors šitoje srityje yra susidariusi 
ekonominio materializmo doktrina, kuri kad ir negali būti 
laikoma filosofinių žmonijos laimėjimu, vis dėlto turėjo 
ir dar tebeturi didelės praktinės reikšmės Žmonių nusista- 
tymui ekonominėje, socialinėje ir politinėje žmonių vei- 
kimo srityje. 

Nėra abejonės, kad ekonominis materializmas yra vie- 
nas iš bandymų patiekti ūkio filosofijos. O kadangi eko- 
nominis materializmas į pagrindą kultūrinio istorijos vyk- 

smo deda ekonominius gamybos santykius, tai išeina net, 
kad jis, būdamas ūkio filosofija, faktinai pretenduoja būti 
kultūros filosofija. Kodėl taip yra, nesunku suprasti. At- 
metus dvasinių reikalų ir motyvų nepriklausomą šaltinį, 
t. y. dvasinį žmogaus būtybės pradą, išpuola pripažinti 
pagrindinį materialinių žmogaus reikalų ir motyvų vieš- 
patavimą žmogaus gyvenime bei veikime. Ūkyje šitie 
materialiniai reikalai ir motyvai įgauna organizuoto ir 
tikslingo pavidalo. Tokiu būdu ekonominiai gamybos san- 
tykiai ima galutinoje sąskaitoje spręsti apie žmogaus gy- 
venimo ir veikimo pakraipą su neišvengiamu priežastin- 
gu dėsningumu. Tarp kitko, šitie ekonominiai gamybos 
santykiai yra tasai pagrindas, kuris galutinoje sąskaitoje 
apsprendžia būtinu būdu visas kultūros apraiškas. Šituo 
supratimu einant, pasirodo, kad tarp ekonomikos ir kul- 
tūros yra santykio, kurio kad esama tarp pamato ir iš- 
dygusio iš jo su neišvengiamu būtinumu anstato, arba, 
tariant prof. Dovydaičio posakiu, prieduro, Visa žmonijos 
kultūra, šituo supratimu, tėra vien antstatas, arba prie- 
duras, ant ekonominio pagrindo ir tik išviršinėje gyve- 
nimo srityje tarnauja šito pagrindo refleksu, taip kad ga- 
lutinoje sąskaitoje ekonominio pagrindo priežastingumas 
pasirodo visuotinas ir neišvengiamas jokioms žmogaus 
kultūrinio gyvenimo apraiškoms. Sulig tuo idėjos esan- 
čios ne pagrindiniai veikiamieji istorijos motyvai, bet 
simptomingos išraiškos ekonominiams veiksniams, kurie, 
ekonominio materializmo supratimu, leidžia pilnai išaiš- 
kinti kultūrinį istorijos vyksmą. Vadinamieji dvasiniai 
motyvai ir idealiniai principai neturį nepriklausomo ver- 
tingumo ir tesą vien ideologinis prieduras, charakterizuo- 
jąs ekonominį socialinį visuomenės būvį, kaip kad apraiš- 
ka charakterizuoja priežastį. 

Iš to, kad ekonominiai gamybos veiksniai turi žymios 
ir svarbios reikšmės žmonijos istorijoje ir kad materia- 
liniai reikalai bei motyvai esti dažnai sprendžiamais vei- 
ksniais žmonių veikimui bei elgimuisi, ekonominis mate- 
rializmas padarė visuotinos išvados: io supratimu, eko- 
nominiai gamybos veiksniai pasidarė vieninteliai veiks- 
niai, kurie, taip ar šiaip, galutinoje sąskaitoje apspren- 
džia visą kultūrinį žmonijos istorijos vyksmą. Yra tai 
pakraipa, kuri kultūros filosofijoje dera, drauge su minė- 
tu jau Bulgakovu, pavadinti ekonomizmu. Šita pakraipa 
serga vienašališkumu, kai temato žmoguje vien animal 
economicum, ekonomiškąjį gyvulį. Jei žmogus teturėtų 

vien materialinių reikalų arba, kas yra viena su pasaky- 
mu, jei žmogus tebūtų vien materialinė būtybė, tai eko- 
nomizmas visai atatiktų tikrovei. Bet kai yra konstatuo- 
ta, kad žmogus, šalia materialinės savo prigimties, turi 
dar dvasinio prado ir kad todėl, šalia materialinių rei- 
kalų, jis turi dar dvasinių reikalų, tai telaikyti žmogų vien 
ūkio subjektu yra kuo mažiausia vienašališka pažiūra. 
Tiesa, pats klausimas, kaip jau buvo kitoje vietoje saky- 
ta, išsprendžiamas galutinai ne kultūros filosofijoje, bet 
toje psichologijos dalyje, kur pagal psichines žmogaus 
apraiškas sprendžiama apie šitų apraiškų subjekto esmę. 

Jei vieną kartą yra pripažinta, kad žmogus yra psicho- 
fizinė būtybė, sudaryta iš materialinės medžiagos, arba 
kūno, ir nematerialinės lyties, arba sielos, reik irgi nuo- 
sekliai pripažinti, kad žmogus turi, šalia materialinių rei- 
kalų, dar dvasinių ir kad, šalia materialinių motyvų, žmo- 
gaus gyvenime bei veikime dar esama dvasinių, arba 
idealinių motyvų, einančių iš protingos žmogaus sielos 
gelmių. „Materialiniai ūkio veiksniai, — sako Lindner,— 
nėra vieni tik valdę istoriją, nei ūkis pats iš savęs nėra 
kada nors padaręs pervartų. Senoji pasaka tai patvirtina 
faktu, kad virškinimo aparatas negali apsieiti be kitų kū- 
no narių“ (Geschichtsphilosophie.— P. 120). „Kad mate- 
rialiniai santykiai, — sako tas pats Lindner,—ir priklauso 
prie svarių priežasčių, gimdančių istorinių permainų, vis 
dėlto ne jie tik vieni apsprendžia istorijos eigą. Jie veikia 
visų pirma tuo, kad sužadina reikalavimų tiek materiali- 
nio, kiek ir dvasinio turinio, o per tai irgi idėjų, atkreiptų 
šitiems reikalavimams patenkinti, ir tik idėjos tampa iš 
tikro Teikšmingos.— Socialiniai bei visuomeniniai ir net 
doriniai santykiai turi tampraus sąryšio su savo laiko 
ekonominėmis lytimis, tačiau ne taip, tarsi jie šiomis pas- 
tarosiomis tesiremtų" (ibid. — P. 122). 

„Ekonominis gyvenimas, — sako taip pat Eisler,— kad 
ir yra svarbus priežastingumo veiksnys, tačiau tėra tik 
vienas iš daugelio veiksnių, su kuriais jis veikia visados 
drauge. Tiesa, iš ekonominių permainų eina daugeriopa 
įtaka, kuri reiškiasi išsivystymo vyksme tokių apraiškų, 
kokiomis yra teisė, visuomeniniai ir valstybiniai santy- 
kiai, religija, menas, technika ir t. t. Tačiau nei šitos kul- 
tūrinės lytys nekyla iš ekonominių motyvų, nei jos taip 
giliai nėra valdomos ekonominių permainų, kad jos ga- 
lėtų rodytis šitų pastarųjų išraiška, arba padaras, Atvirk- 
ščiai, jos turi nuosavos prigimties, tam tikrų nepriklauso- 

mų impulsų, motyvų, tikslų, dėsningumo ir net yra akty- 
vios jėgos, kurios dargi iš savęs turi įtakos ekonominiam 
gyvenimui, kaipo religinės, etinės, juridinės, socialinės, 
politinės tendencijos arba idėjos (p. 375). Ūkis tad nėra 
vienintelis arba net vienatinis esminis istorinio gyvenimo 
veiksnys, bet stovi savitarpinio veikimosi santykiuose su 
kitomis kultūros apraiškomis, kurios tik visos drauge te- 
leidžia išaiškinti tam tikrą istorijos tarpsnį. Ir kultūros 
„pamatu“ (Unterbau) ūkis- tėra tik tiek, kiek jis yra būti- 
nu įrankiu gyvenimui palaikyti bei pakelti taip, kad būtų 
sudaryta bendra bei tvirta atrama dvasiniams tikslams 
vykdyti. Be to, pats ūkis, žiūrint jo lyties, yra jau viena 
dvasinio kultūrinio veikimo sritis, kuri tiek proto ir valios 
galių panaudojimu, kiek gyvenimo santykių tvarkymu 
įgauna vis aukštesnės kultūrinės reikšmės sulyg tuo, kaip 
šitas ūkis tolsta nuo paprasto tenkinimo kūno reikalų ir 
nuo paprastų pasiturėjimo ir įsigalėjimo užgaidų. Ne kai- 
po galutinas pats savyje tikslas, bet tik kaipo priemonė 
pilnutinei kultūrai ugdyti, žmogaus ūkis yra didžiai ver- 
tingas istorinio gyvenimo veiksnys“ (Einfūhrung in die 
Philosophie.— P. 376). 

Kad materialiniai reikalai ir ekonominiai N nė- 
ra vieninteliai sprendžiamieji istorinio vyksmo veiksniai, 
parodo net patys istorijos faktai, būdami objektyviai pa- 
stebėti ir tinkamai išaiškinti. „Visas grynai ekonominio 
istorijos supratimo trūkumas, — sako Sawicki, — išeina aik- 
štėn, kai daroma bandymo pritaikyti šitą teoriją prie kon- 
kretinių istorijos įvykių. Ogi ryškiausiai ji pasidaro ne- 
pakankama aiškinant dvasinio gyvenimo apraiškas“ (Ges- 
chichtsphilosophie.— P. 145). Pavyzdžiui, turime išaiškinti 
senovės žydų monoteizmo kilmę. Ekonominių istorijos su- 
pratimu, žydų monoteizmas yra ne kas kita, kaip religinis 
atspindis to patriarchų viešpatavimo, kuris turėjo savo 
šaknis ekonominėje gyvenimo santvarkoje. Taip aiškinant 
dalyką, lieka vis dėlto neišaiškinta, kodėl tarp senovės 
tautų monoteizmas terado vietos vien pas žydus, tuo tar- 
pu kad ir kitos tautos buvo turėjusios savo patriarchalinį 
laikotarpį. Neaišku taip pat, kodėl pas žydus monoteiz- 
mas užsilaikė ir tada, kai patriarchalinė gadynė buvo jau 
praėjusi. Ne mažesne paslaptimi pasilieka ekonominiam 
istorijos supratimui faktas, kad ištisos žmonių grupės iš- 
sižada greičiau visų savo turtų ir net didžiausios mate- 

rialinės gėrybės, būtent gyvybės, nekaip religinių savo 
įsitikinimų. . 

Tuo tarpu žinant bendrą filosofinę taisyklę, jog operari 
sequitur esse, t. y. jog veiksena atatinka būsenai arba 
veikimo būdas atatinka prigimties esmei, reikia ieškoti 
šitų faktų išaiškinimų visų pirma pačioje žmogaus prigim- 
tyje, bet ne nuošalinėse žmogaus gyvenimo aplinkybėse. 
Aišku juk savaime, kad nuošalinės gyvenimo aplinkybės 
veiks į žmogų pagal tai, kaip žmogaus prigimtis prisiima 
nuošalinę įtaką. Tuo tarpų žmogaus būtybė, paimta savo 
visumoje, šalia materialinių reikalų, turi dargi dvasinių 
reikalų, vadovaujasi ne tik materialiniais motyvais, bet 
ir dvasiniais ir sykiu turi ne tik materialinių, bet ir ide- 
alinių normų supratimo. O kadangi žmogaus būtybė vi- 
suomet reiškiasi, taip ar šiaip, ir materialine, ir dvasine 
savo puse, tai nenuostabu, kad beveik kiekviename žmo- 
gaus veiksme galima įžvelgti dvilypės žmogaus esmės 
pėdsakus. Bet kaip tik todėl klaidinga yra matyti tik vie- 
nos rūšies pėdsakai, neigiant kitos rūšies pėdsakų bu- 
vimą. 

Ekonomizmo vienašališkumas itin ryškėja, kai kalba 
eina dar šiaip taip apie žmogaus veikimo normas. Gali- 
ma dar būtų sutikti, kad materialinė norma gali vadovau- 
ti ekonominiam žmogaus veikimui, nors ir čia iš tikrųjų 
idealu yra antūkinis žmogaus nusistatymas į materialinį 
gyvenimą, nes, kaip jau sakyta, materialinė žmogaus pri- 
gimtis turi paklusti dvasinei žmogaus esmei ir paskiau 
atatinkamai valdyti materialinį gamtos pasaulį. Vis dėlto 
šita idealinė ekonominio gyvenimo norma nėra tiek pla- 
čiai realizuojama žmonijos gyvenime, kad ji galėtų būti 
ryškiai aiški didesniam žmonių skaičiui. Daug ryškiau iš- 
eina aikštėn ekonomizmo vienašališkumas dvasinės kul- 
tūros normų klausime. Imkim tik klausimą apie doros ir 
pažinimo normas ir tuoj turėsime patirti, kad ekonomiš- 
kasis materializmas atžvilgiu į jas atsiduria prasčiokiškojo 
neigimo ir praktiško nenuoseklumo padėtyje. 

Šituo atžvilgiu labai įdomūs yra liudymai Bulgakovo, 
kuris pats yra giliai išgyvenęs evoliuciją nuo marksizmo 
prie idealizmo. „Iš vienos pusės, — sako jis, — ekonomiš- 
kasis materializmas yra tolimas bet kuriai etikai, kaip to- 
dėl, kad jis neigia nepriklausomą tikrumą viso to, kas nė- 
ra ekonomiška, taip ir todėl, kad etika negali būti nuo- 
sekliai suderinta su nuosekliu determinizmu (t. y. laisvės 
neigimu), ir kad visi tokio suderinimo bandymai yra prieš- 

taringi. Etika ir laisvė, t. y. indeterminizmas, kuris ski- 
ria tam tikrą vietą laisvai apsisprendžiančiai valiai, ne- 
atskiriamai yra tarp savęs surištu. Iš kitos pusės, yra ne- 
ginčytinas faktas, kad ekonominis materializmas socialis- 
tinėje savo interpretacijoje yra perdėm etinio pobūdžio, 
ir kad, tarp kitko, negalima neigti pačiame Marxe galin- 
go etinio temperamento, Socializmas viena bent savo pu- 
se yra ūkio etika, t. y. mokslas apie tai, kas ūkiui yra 
privaloma ir kas todėl kreipiasi į žmogaus valią, į jos 
laisvę. Iš šito prieštaravimo ekonominis materializmas net 
beveik nemėgina išsigelbėti, praktiškai jungdamas tai, kas 
filosofiškai nesujungiama“ (Filosofija choziajstva !*— P. 
317). Vadinasi, ekonominis materializmas neigia, iš vienos 
pusės, išviršines dorines normas ūkiškam veikimui ir tuo 
pačiu laikų kažkokiu būdu paskatina savo išpažintojus 
statyti idealines etines normas ūkiškam žmonijos gyveni- 
mui, normas, kurios yra nuošalinės pačiam ūkiui ir rei- 
kalauja laisvo žmogaus apsisprendimo. Šitas prieštaravi- 
mas yra labai reikšmingas kaip tik todėl, kad tie, kas 
klaidingai neigia teorijoje aukštesnę žmogaus esmę, prak- 
tikoje neišvengiamai pasireiškia šita savo esme, iš ko ir 
susidaro nusakytasis jų prieštaravimas su pačiais savimi. 
Ne mažiau prieštaringa yra ekonominio materializmo 
teorija ir tada, kai kyla reikalas nustatyti objektyvias pa- 
žinimo normas. Bulgakov net tvirtina, kad filosofijos at- 
žvilgiu labiausiai įveikiama vieta yra net ne etika, bet 
ekonominio materializmo gnoseologija. „Nors ekonominis 
materializmas, — sako Bulgakov,— yra svetimas gnoseolo- 
gijai ir net ją griežtai atmeta. .., tačiau gnoseologija ne- 
leidžia taip lengvai save atmesti; ji neišleidžia jo iš savo 
kimbių nagų, reikalaudama „kritingo atsiskaitymo“. Eko- 
nominiam materializmui privalu, kaip tik privalu išaiš- 
kinti savo galimumą. Kokiu būtent būdu pasirodo galima 
tokia autoreileksija, toks susipratimas, galima sakyti, toks 
gamtos apsireiškimas, kokį kad mes randame ekonominio 
materializmo teorijoje, jei pasaulis tėra vien mechaniz- 
mas, O žmogus yra ištisas palenktas ekonominiam prie- 
žastingumui, ir jei visa, ką jis tik daro ir ką jis tik mąs- 
to, .. „galutinoje sąskaitoje“ tėra vien antstatas, arba ide- 
olopija, [kitaip] tariant, tam tikras savęs klaidinimas, ar- 
ba iliuzija? Kokiu būdu molis gali žinoti, ką daro su juo 
puodžius, arba kokiu būdu mašina gali turėti supratimą 
apie savo mechanizmą? Ar tai jau nereiškia iškilti iš me- 
chanizmo, t. y. nustoti buvus tik mašina? Bet tada teorija, 

skelbianti visuotinojo mašiniškumo principą, yra neabe- 
jojant netikra, nes ji pati jau išeina iš mašininio buvimo 
srities, ir tuo pačiu ji pati pramuša skylę tariamojo visuo- 
"tinojo mašiniškumo santvarkoje“ (p. 318). 

Žinoma, ekonominio materializmo išpažintojai sten- 
giasi užbėgti už akių šitokiam priekaištui, ir todėl jau 
jo kūrėjai bandė išaiškinti ekonominio materializmo susi- 
pratimą: „Jų pažiūra, tam tikrame ekonominio išsivysty- 
mo laipsnyje, būtent kapitalistinės prekių gamybos tarps- 
nyje, sušvinta visuotinojo ekonominio priežastingumo su- 
pratimas ir tuo pačių pašalinamas ideologinis istorijos su- 
pratimas. Leiskime, kad taip iš tikro yra, bet taip sam- 
protaudami, mes nė kiek ne aukščiau statome ekonominį 
materializmą už visas kitas jo paneigtas ir jo neapkenčia- 
mas ideologijas: jisai, kaip ir šios pastarosios, vienodai 
neišvengiamas savo laikui, nes taip pat yra ideologinis 
refleksas tam tikrai ekonominei formacijai. Tai ir viskas. 
Jo tikrumas ar netikrumas tuo dar nenustatomas“ (p. 
319). 

Išeina, kad pats ekonominis materializmas yra ekono- 
minio būtinumo padaras, kuriam negalima nuosekliai sta- 
tyti išviršinių tikrumo ar netikrumo kriterijų, nenorint 
išeili iš užbrėžtų jo prielaidomis ribų. Ekonominis mate- 
rializmas šituo atžvilgiu tėra vien faktas, kurio negalima 
kvalifikuoti tikrumo normomis. Tuo tarpu ekonominio ma- 
terializmo šalininkai ne tik laiko šitą teoriją objektyviai 
tikra, bet dargi kvalifikuoja ją moksliškojo tikrumo laip- 
sniu. Tai faktinai yra didelis ekonominio materializmo 
skelbėjų nenuoseklumas, nes vienintelis nuoseklus kelias 
iš ekonominio materializmo tegali vesti vien prie visuo- 
tinojo skepticizmo, jei prileisti dargi, kad skepticizmas, 
kaip ir agnosticizmas, gali būti nuosekliai pravestas iki 
galui, 

Ogi faktinas ekonominių materialistų nenuoseklumas 
kaip tik yra argumentas už tai, kad jų prielaidose yra 
nepriimtinos žmogaus sąmonei klaidos. Šita klaida ir yra 
teigimas, kad žmogaus sąmonė yra apsprendžiama su vi- 
suotinuoju priežastingumu visuomeniniu būviu, pagrįstu 
ekonominiais veiksniais. Kintant šitam būviui, kinta ir 
žmogaus sąmonė su visa jo ideologija. Iš čion pripažįs- 
tama bet kuriai ideologijai subjektyvi vertė, bet tuo pa- 
čiu, kaip matėme, reik irgi pripažinti tokią pat vertę ir 
ekonominiam materializmui, kuris negali išsilenkti iš vi- 
suotinojo ekonominio priežastingumo. Jei vis dėlto eko- 

nominiam materializmui pripažįstama objektyvi tikrumo 
vertė, tai reiškia, kad esama tikrumo normų, neparei- 
nančių nuo ekonominio priežastingumo. Bet jei taip, tai 
ekonominis materializmas negali pretenduoti būti visuo- 
tinojo ekonominio priežastingumo išraiška. Taip dalykams 
stovint, prieš ekonominius materialistus stovi dilema: pa- 
skęsti skepticizme arba atsisakyti nuo ekonominio mate- 
rializmo teorijos. 

Dėl visų nurodytų priežasčių ekonominis materiaHz- 
mas pasirodo nepriimtinas ne tik kaipo kultūros filosofija, 
bet ir kaipo ūkio filosofija. Apie vedamąsias ūkio proble- 
mos išsprendimo idėjas man teks jau kalbėti kitą kartą. 

Kalbant apie ūkio problemą, mano minties eiga buvo 
šitokia: iš pradžios buvau iškėlęs fatalią materialinių rei- 
kalų bei motyvų reikšmę kultūriniam istorijos vyksmui, 
Paskui [nuo] ekonomiškojo materializmo, kaipo ūkio filo- 
sofijos, kuri pakėlė materialinių reikalų bei motyvų reik- 
šmę į būtiną ir visuotiną žmonijos gyvenimo dėsnį, man 
teko ginti nepriklausomą dvasinių reikalų bei idealinių 
motyvų reikšmę žmogaus gyvenimui ir net jų veikmę pa- 
tiems materialiniams ekonomikos santykiams. Nežiūrint 
nepriklausomos nuo materialinių veiksnių dvasinio gyve- 
nimo reikšmės, vis dėlto turėjau konstatuoti, taip sakant, 
grynai metodologiniu būdu, galimybę, leidžiančią materia- 
liniams reikalams bei motyvams turėti sprendžiamosios 
reikšmės galutinai istorijos išdavai prigimtojoje gyveni- 
mo tvarkoje. Šitas metodologinis konstatavimas nėra dar 
toli gražu tasai doktrinalinis nusistatymas, kuris charak- 
terizuoja ekonomiškąjį materializmą, nes ekonomizmas, 
tikras tam tikrose aplinkybėse kaipo metodas, yra griežtai 
klaidingas kaipo universali doktrina. Štai kodėl ekonomiš- 
kasis materializmas pasirodė tinkamas bolševikams meto- 
das įsigalėti tam tikrose Rusijos gyvenimo aplinkybėse; 
bet jis užtat pasirodė visai nepakankamas kaipo doktri- 
na, į kurią galima būtų atremti kuriamąją visuomeninio 
gyvenimo statybą. Dabar jau išėjo aikštėn, kad žmogus, 
suprastas kaipo vien tik animal ecconomicum, yra fikci- 
ja, kuri gali suklaidinti visus tariamai moksliškus mark- 
sizmo išskaičiavimus. 

Pati net revoliucijos eiga kaip tik parodė, kad žmogus 
yra daug sudėtingesnis, nekaip buvo manę bolševikų va- 
dai, ir kad norint realizuoti didelių socialinių reformų, 
reik visų pirma atatinkamai pakelti dvasinė žmonių kul- 
tūra. Vadinasi, pasirodė, kad aukštesnė ekonominė ir so- 

cialinė kultūra pareina, taip ar šiaip, nuo dvasinės kultū- 
ros pažangos. Be to, paaiškėjo dargi, kad ekonomizmo 
sumetimo metodas tik tol teturi vertės, kol žmonių gyve- 
nime teturi sprendžiamosios reikšmės materialiniai reika- 
lai ir motyvai, t. y. žemame kultūros laipsnyje. Bet kaip 
tik sulig kultūros pažanga įsigalėja idealinės kultūros 
reikalai bei motyvai, ekonomizmas nustoja savo sumeti- 
muose tikslumo ir suteikia savo šalininkams didelių apsi- 
vylimų. Ir ypač didelis apsivylimas užtinka ekonominius 
materialistus, kai jie tikisi padaryti šuolį iš būtinumo pa- 
saulio į laisvės pasaulį. Pasitikėjimas šituo šuoliu yra rė- 
kiąs nenuoseklumas ekonomiškojo determinizmo dugne ir 
tėra vienas iš faktų, kurie prirodo pagrindinį ekonomiš- 
kojo materializmo prieštaringumą. 

Šitas prieštaringumas leido Bulgakovui visai teisingai 
dešifruoti pagrindinę ekonomiškojo materializmo nuotaiką, 
kuri faktinai yra kontrasio santykyje su tuo, kas yra ši- 
tos doktrinos skelbiama. „Po šalto racionalizmo ir teo- 
riško kietumo kauke,— sako jisai — ekonomiškajame ma- 
terializme slepiasi žmogaus liūdesys dėl pačio savęs, 
„gamtos karaliaus“ ilgėjimasis nelaisvėje pas gaivalus tos 
pačios gamtos, abejingos ir net priešingos. Šitoje liūdnoje 
doktrinoje rado savo išraišką ūkiškas žmogaus gyvenimo 
tragizmas, taip kad jos pesimizme yra gilaus tiesumo bei 
atvirumo. Ant žmogaus, — sako ekonomiškasis materializ- 
mas, — kabo prakeikimas, nes kas, jei ne prakeikimas, yra 
šita protingų būtybių nelaisvė negyvoje, nesąmoningoje, 
svetimoje mums gamtoje, šita amžina bado, skurdo ir 
mirties grėsmė? Ir šitas prakeikimas, besireiškiąs priklau- 
somybe nuo gamtos, gimdo naują, dar piktesnį prakeiki- 
mą, ekonomiškąją žmogaus verguvę žmogui, amžiną žmo- 
nių susipyrimą dėl turtų. Toks yra liūdesys, girdimas eko- 
nomiškajame materializme, ir tokia yra tiesa, paslėpta 
moksliškajame jo hieroglife” (Filosofija choziajstva— P. 
321). 

Išgyvenęs ekonomiškojo materializmo turini ir pada- 
ręs iš jo šitą pamokomąją išvadą, Bulgakov daro, galima 
sakyti, pirmą originalų ir plačiai užbrėžtą bandymą iš- 
spręsti pagrindinę ūkio filosofijos problemą. Tiesa, šitas 
bandymas iki šiolei tebeliko galutinai nebaigtas, nors pa- 
grindiniais bruožais jis yra išvestas dviejuose Bulgakovo 
veikaluose, iš kurių vienas pavadintas „Ūkio filosofija“ 
ir antras „Sviet nevečernij" 2. Tenka gailėtis, kad šitas 
bandymas taip ir Iks neišbaigtas, nes autorius perėjo į dva- 

sinio veikimo sritį ir, matyti, nebegalės jau grįžti prie 
pradėtojo tyrinėjimo. Jau antrojoje knygoje autorius bu- 
vo gerokai pašlijęs į religinius mistinius tyrinėjimus ir 
tik sąryšyje su jais atsižvelgė į ūkio problemą, norėda- 
mas bent labai bendrais bruožais išvesti ūkio filosofijos 
liniją visuotinojoje pasaulio eschatologijoje.— Kadangi 
Bulgakovo ūkio filosofija yra vienintelis žymus bandy- 
mas pozityviai išspręsti ūkio problemą filosofijos šviesoje, 
tai negaliu praeiti pro šalį jo teorijos, nenusakęs jos bent 
trumpais žodžiais. Tai darydamas turėsiu palikti nuošalyje 
grynai filosofines jo prielaidas, padėtas į ūkio filosofijos 
pagrindą. Pažymėsiu tik, kad filosofiniai jo išvadžiojimai 
ne visuomet yra privalomi, norint priimti filosofinį jo 
išsprendimą ūkio problemos. Autorius apskritai savo vei- 
kaluose nebuvo dar atsiekęs aiškaus filosofinio apsispren- 
dimo ir tebeliko vien filosofinių ieškojimų tarpsnyje. To- 
dėl filosofinis jo veikalų bagažas ne visuomet yra orga- 
ningai sutapdytas su filosofiniu ūkio problemos spren- 
dimu ir dažnai yra daug mažesnės vertės negu autoriaus 
sprendimai apie ekonominės srities dalykus. Šitoje srity- 
je kaip tik yra jaučiamas didelio asmeninio patyrimo 
specialistas. 

Suprasti pasaulis, kaipo objektas ūkiškajam veikimui, 
Rulgakovo supratimu, yra ūkio filosofijos uždavinys. Si- 
taip suprantama ūkio filosofija turi reikalo su žmogumi 
gamtoje ir su gamta žmoguje (p. 1). Mūsų laikas,— sako 
Bulgakov,— norėdamas prirodyti ūkio problemos aktua- 
lumą, supranta, jaučia, pergyvena pasaulį kaipo ūkį, o 
žmogaus gilybę kaipo lobį, suprantamą visų pirma eko- 
nomine šito žodžio prasme. Todėl ekonomizmui, įgavu- 
siam reikšmingos išraiškos ekonomiškajame materializme, 
gyvenimas yra visų pirma ir beveik išimtinai ūkiškas 
vyksmas, o pasaulis — ūkis (p. 2 ir 307). 

Iš tikrųjų žmogaus ūkis gali būti laikomas atskiru at- 
sitikimu tos biologinės kovos už būvį, kuri vyksta pla- 
čiajame gamtos pasaulyje (p. 42). Žmogaus kova už.gy- 
vybę su priešingomis gamtos jėgomis tikslu šitą gyvybę 
apginti, užtikrinti ir praplėsti, o iš kitos pusės, tikslu 
gamtos jėgas apgalėti, prijaukinti ir pasidaryti jų šeimi- 
ninku ir yra tai, kas plačiausia prasme gali būti pava- 
dinta ūkiu... Ūkis yra žmonijos kova su gaivalingomis 
gamtos jėgomis tikslu apginti ir praplėsti gyvybę, apval- 
dyti ir sužmoginti gamtą, paversti ją potencialiniu žmo- 

giškuoju organizmu. Ūkiškojo vyksmo turinys gali būti 
dar išreikštas šitokiu būdu: jame pasireiškia pastangos 
paversti negyvą medžiagą, veikiančia su mechaniškuoju 
būtinumu, gyvuoju kūnų su organiniu jo tikslingumu; 
todėl galutinoje sąskaitoje šitas tikslas galima aptarti kai- 
po perkeitimas viso kosmiškojo mechanizmo į potencia- 
linį arba aktualinį organizmą, kur būtinumas pergalimas 
laisve, mechanizmas organizmu, kur įvyksta gamtos su- 
žmoginimas (p. 43). Ūkis tad yra išraiška dviejų metafi- 
zinių pradų kovos — gyvybės ir mirties, laisvės ir būtinu- 
mo, mechanizmo ir organizmo. Ūkio plėtojimesi įvyksta 
organizuojančių gyvybės jėgų pergalė ant dezorganizuo- 
jančių mirties jėgų (p. 44). 

Ta kova už būvį, kuri glūdi ūkio pagrinde, reiškiasi 
pastangomis, esančiomis ne kas kita kaip darbas, arba 
triūsas. Ūkis yra trūsėjimas, arba veikimas darbu (p. 45). 
Ūkis savo esmėje turi žmogaus darbą visose jo apraiško- 
se, pradedant nuo paprasto darbininko ir baigiant Kan- 
tu, nuo ūkininko arėjo iki astronomo. Pagrindinė ūkio 
žymė — gyvenimo gėrybių gaminimas ir užvaldymas dar- 
bu, priešenybėje su jų gavimu iš gamtos už nieką.— Pa- 
saulis kaipo ūkis yra pasaulis kaipo darbo objektas ir 
sykiu tiek pat kaipo darbo išdava. Ūkio antspaudas yra 
dedamas kaip tik darbu, ir šita prasme yra teisinga dar- 
biškosios vertės teorija, t. y. turi teisybės politinė ekono- 
mija, kuri gerai jaučia visuotinąją kosmiškąją darbo ver- 
tę, nors ir nemoka jos kaip reikiant išreikšti ir iki galo 
įsisąmoninti (p. 46). 

Ūkis kaipo trūsėjimas, arba veikimas darbu, galima 
priešpastatyti gamtai kaipo šaltiniui, iš kurio žmogus gau- 
na už nieką gyvybės ir ūgėjimo jėgų. Ne ūkio galia įvyk- 
sta gamtoje įvairiausi vyksmai, kaip kad ne ūkiu yra 
sukurtas pats pasaulis. Atvirkščiai, gamtos buvimas daro 
patį ūkį galimą ir galimybę dirbti, ir sugebėjimą dirbti. 
Šita prasme ūkis tėra vien įglaustas į pasaulio gyvenimą, 
yra jo ūgėjimo tarpsnis. Ir tuo pačiu laiku tai yra būti- 
nas, numatytas pasaulio kūrime tarpsnis kaipo aktualinis 
gyvybės pasireiškimas, gyvybės, atsiekusios susipratimo 
ir aktyvumo (p. 47). Šitas naujas gyvybės pasireiškimas, 
turįs savo vietą pasaulio tikslingume, pereina jau į kul- 
tūros sritį, kuri tebelieka visuomet atremta į pirmykštį 
gamtos stovį. Gamta be darbo, be darbu laimėtos kultūros 
negali apreikšti visų savo jėgų, bent žmoguje, negali iš- 
eiti iš snūduriuojančio gyvenimo, bet iš kitos pusės, ir 


271 


pati kultūra neturi kitokių kuriamųjų jėgų kaip tik tuos, 
kurios glūdi gamtoje. Gamta todėl yra prigimtasis kultū- 
ros pagrindas, medžiaga ūkiškai veikmei, ir be jos yra 
taip pat negalimas ir neįmanomas ūkis, kaip kad be gy- 
venimo negalimas konkretinis patyrimas (p. 48). 

Klausimas, kaip yra galimas pasaulyje ūkis, yra lygus 
klausimui, kaip yra galima gamyba. Gamyba, — sako Bul- 
gakov,— yra aktyvi subjekto veikmė objektui, t. y. žmo- 
gaus veikmė gamtai, kur ūkio subjektas realizuoja ūkiš- 
kos veikmės daikte savo idėją ir tuo objektyvuoja savo 
tikslus. Gamyba ir yra visų pirma tokių objektyvuotų vei- 
ksmų sistema (p. 91). Jei pavadinsime visetą būdų, ku- 
riais žmogus sugeba veikti į gamtą savo nustatytais tiks- 
lais, technologijos terminu, tai technologijos galimybė, 
savaime aišku, suponuoja principialų gamtos prieinamu- 
mą žmogaus veikmei, jos prisiėmimą žmogiškųjų tikslų. 
Dėl visuotinio gamtos susiraišymo, arba dėl kosmoso vie- 
nybės, tenka kalbėti apie gamtos klusnumą žmogui, nors 
žmogus yra labai tolimas nuo pilno gamtos užvaldymo: 
jam vien teliek atdaras kelias prie šito užvaldymo. Gam- 
ta yra pasyvus, receptyvus, moteriškas pradas; Žmogus — 
aktyvus, vyriškas, sąmoningas. Tokiu būdu gamta su vieš- 
pataujančiu joje aklu intelektu, arba instinktu, tik žmo- 
guje susipranta, tampa reginčia. Gamta sųsižmogina, ji 
sugeba pasidaryti periferiniu žmogaus kūnu, palinkdama 
jo sąmonei ir joje susiprasdama (p. 134). Šita prasme žmo- 
gus yra pasaulio centras (p. 106—107). Taigi ūkio dėlei 
gamta susipranta žmoguje. 

Ūkis yra kuriamoji žmogaus veikmė gamtai; naudoda- 
masis gamtos jėgomis, jis kuria iš jų tai, ką nori. Jis su- 
kuria tarsi naują savo pasaulį, naujas gėrybes, naujas pa- 
žintis, naujus jausmus, naują grožį — jis kuria kultūrą, 
kaip skelbia praplitusi mūsų laikų formulė. Šalia „pri- 
gimtojo" pasaulio, kuriamas dirbtinis pasaulis, žmogaus 
kūrinys, ir šitas naujų jėgų ir naujų vertybių pasaulis 
didėja iš kartos į kartą, taip kad mūsų kartoje, ypatin- 
gai stipriai pagautoje šituo kuriamuoju užsimojimu, din- 
gsta jau bet kurios ribos sprendžiant apie tai, kas yra 
galima. „Pasaulis yra plastiškas“, t. y. jis gali būti per- 
kurtas ir dargi įvairiais būdais (p. 134—135). 

Ūkis suponuoja gamybą, gamyba suponuoja kūrybą, 
ką gi suponuoja ši pastaroji? Kūryba, — sako Bulgakov,— 
reikalauja savo realizavimui dviejų sąlygų: esamybės, 

pirma, sumanymo laisvės ir, antra, galybės, arba įvyk- 
dymo laisvės. Kūryba be laisvės yra-contradiclio in ad- 
jeclo ?!, nes nelaisva kūryba yra ne kūryba, bet mechaniz- 
mas, arba mašinos darbas (p. 137). Tačiau kuriamoji žmo- 
gaus laisvė turi apribotą savo sritį. Žmogus negali dau- 
ginti kuriamąsias gamtos jėgas, t. y. negali savo valdžios 
išplėsti ant gyvųjų jėgų šaltinio. Tai reiškia, kad žmogus 
negali ūkiškuoju būdu, t. y. darbo pastangomis kurti nau- 
ją gyvybę (p. 142—143). Žmogaus ūkiškojo veikimo turi- 
nys yra ne gyvybės kūrimas, bet jos apsauga, atgaivi- 
nimas to, kas yra gyva, ir kovojimas su tuo, kas yra 
apmirę (p. 144—145). Tik taip tegalima suprasti kultūros 
pergalė ant gamtos, arba gamtos sužmoginimas ūkiš- 
kuoju žmogaus veikimu. 

Taigi, iš vienos pusės, kūryba neįmanoma be laisvės, 
ogi iš kitos pusės, kuriamajam žmogaus nusistatymui ūky- 
je yra tam tikrų prigimtųjų ribų, kurių žmogus peržengti 
negali kultūrinio veikimo priemonėmis. Ūkyje žmogaus 
laisvė pareina nuo ūkio subjekto; ogi būtinumas — nuo 
ūkio objekto, Tokiu būdu pasirodo, kad ūkio pagrinde 
glūdi kompromisas arba net laisvės ir būtinumo sintezė 
(p. 211). Laisvė yra bendras kuriamojo vyksmo pagrin- 
das; ogi būtinumas nustato šitam vyksmui ribas, kiek 
nustato iš anksto laisvės kelius (p. 236). Todėl jei būtinu- 
mas ir išeina ryškiai aikštėn ūkyje, kaipo geležinis dės- 
nis, sukaustęs gyvenimą, tai ir laisvė, kaipo kuriamasis 
žmogaus nusistatymas darbe, sudarąs jame įvairių gali- 
mybių, nepašalinama iš ūkio sąvokos, bent kalbamojo 
geležinio rato viduje (p. 238). Ūkio supratimas kaipo kū- 
rybos, užleidžiančios vietą laisvei, priveda pagaliau Bul- 
gakovą prie ūkio etikos ir eschatologijos klausimų (p. 
239). Tiesa, šitie klausimai Bulgakovo liečiami labai ben- 
drai jau antrojoje jo knygoje, kuri sudaro savo rūšies 
religinę filosofinę publicistiką. Čia jis riša ūkio problemą 
su religiniu žmogaus gyvenimu, kaip jis nusakytas šv. 
Rašte, ir sykiu stengiasi numatyti eschatologinę ūkio rei- 
kšmę sąryšyje su žmonijos istorijos išsimezgimu. Specia- 
liai šitiems klausimams pašvęstu du skirsniu knygoje 
„Sviet nevečernij". 

Bulgakov, reik pripažinti, pastebi labai reikšmingą 
ūkio ir meno santykiavimą. Tarp ūkio ir meno — sako 
jis— yra sykiu ir priešingo atsispyrimo, ir savitarpinės 
prietraukos, lenktyniavimosi, net kažkokio pavydo. Jei 

ūkiui visose jo apraiškose iš viršaus iki dugno prigimtas 
yra tam tikras traukimasis prie meniškojo stiliaus, tai me- 
nas lenktyniuojasi su ūkiu savo galybe. Jam būtent atei- 
na pagunda tapti magišku, įsigalėti šiame pasaulyje, su 
kuriuo jis yra surištas savo medžiaga, prisiimančia dailią- 
ją lytį. Apgalėti šio pasaulio jėgas ir monus galima ne 
tik mašinomis ir chemija, bet ir garsu bei spalva, pana- 
šiai kaip sukrėsti fizinius jo pagrindus pajėgiama ne tik 
dinamitu, bet ir muzika, kurios kai kurie ritmai sugeba 
gal būti užmušinėti taip pat kaip ir elektros srovė. Ma- 
gizmo pagunda visuomet stovėjo prieš meną, bet ypatin- 
gos reikšmės ji įgauna mūsų laikams. 

Iš kitos pusės, ir ūkis, plačiai suprastas, taip pat nusi- 
jaučia esąs kūryba ir tam tikrame laimėjimų laipsnyje 
ima drovėtis savo ūkiškumuų kaipo verguvės ženklu ir 
todėl ieško galimo susiartinimo su menu, t. y. sąmonin- 
gai bei tikslingai prisidengia estetizmu. Ir reik pripažinti, 
kad ūkis, kiek jis yra kūrybos apraiška, kad ir žemiausio 
laipsnio, iš tikro prisiartina prie meno. Kai ūkis nustoja 
jam privalomo meniško stiliaus, jame patiriama savo rū- 
šies dvasinė liga, dėl kurios gimsta sustiprintas stengi- 
masis meniškai pataurinti ir intelektualiai pateisinti ūkiš- 
kąjį triūsą. Tuo, kaip žinome, orientuojasi socialinė J. Rus- 
kino ir jo pasekėjų misija (p. 357). 

Šitame savitarpiniame meno ir ūkio traukimesi vieno 
prie antro, t. y. meno stengimesi tapti veikliu ir ūkio 
stengimesi tapti menišku, reiškiasi jųdviejų pirmykštis 
vienumas, Jo šviesoje ūkis ir menas tėra vien įvairios 
pusės vieno ir to pačio gyvenimo vyksme, kuriame pats 
gyvenimas tampa vis tobulesne grožio kūryba, arba meno 
kūriniu. Tačiau jei meno ir ūkio vienybė principialiai yra 
reikalaujama normalioje gyvenimo tvarkoje, tai tuo dar 
nesakoma, kad prigimtoje mūsų gyvenime tvarkoje šita 
vienybė yra įvykęs faktas. Šita linkme pasireiškia tik 
normalus ūkio išsivystymas. Bet šitas normalus ūkio iš- 
sivystymas randa sau galingą priešą žmogaus egoizme, 
kuris yra tik atskiras bendro, metafizinio prigimtųjų bū- 
tybių egoizmo apsireiškimas. Tuo tarpu ūkis, pagrįstas 
egoizmu, neišvengiamai kenčia nuo disharmonijos ir ko- 
vos, asmeninės ir sutelktinės (klasinės), ir negalima iš- 
rauti šito ūkiškojo egoizmo su šaknimis, apribojus jį ,„s0- 
lidarumu", apie ką svajoja socialistų mąstytojai. Ūkiškas 
egoizmas yra gaivalinga jėga, kuri privalu reguliuoti ne 
tik išviršiniu, bet ir išvidiniu būdu, t. y. dvasiniu asketi- 

niu. Paliktas pats sau ir atpalaiduotas nuo bet kurių są- 
varžų, jis tampa ardančiuoju gaivalu... Ūkis neprivalo 
pasidaryti nepriklausomu sau tikslu, kaip to nori ekono- 
mizmas, t, y. turtėjimų dėl turtėjimo. Ūkis turi pasilaikyti 
reikšmę, kurio kad gali turėti priemonė lemtam gyveni- 
PER tikru kriterijum tegali būti religinis jo idealas 
p. i 

Kiek ūkyje ir per ūkį, suprastą plačiąja prasme, kuria- 
si istorija, tiek jame ir per jį susidaro istorinis žmonijos 
kūnas, kuriam lemta „persikeisti“ prisikėlime, ir dargi 
taip, kad šituo potencialiniu žmogaus kūnu yra visas pa- 
saulis. Ūkišku darbu žmogus taiso sau šitą pasaulį, tvarko 
kosmiškąjį jo kūną, realiai jį apčiumpa, laikydamas savo 
rankose valdžią, jam priklausančią iš pat pradžios. Net 
šeimininko rolėje žmogus palaiko karališkojo Adomo gar- 
bės atspindžius. Tačiau dėl savo puolimo ne tiek jis val- 
do pasaulį, kiek pasaulis jįjį, nes materialumo uždanga 
sunkiai pridengė pasaulį ir „šikšnos skraiste“ aptempė jo 
kūną. Ekonomizmas, suprasdamas pasaulį kaipo ūkį, ma- 
to jame šio pasaulio karalystę kaipo pažadėtąją žemę. 
Tokiu būdu suklaidintas ūkiškąja laisve, įgijama per tur- 
tus, jis nori fiksuoti ant visados ūkiškąją žmogaus ver- 
govę šiam pasauliui, siūlydamas realizuoti ūkiškosios lais- 
vės idealą (p. 368—369). 

Taip ar šiaip, ūkiškasis veikimas yra vyksmas, kuriuo 
žmogaus atsipalaiduojama nuo gamtos prievartos, nuo ver- 
govės jajai. Bet atsipalaidavus nuo gamtos prievartos ga- 
lima pasiduoti savo materialinės prigimties užgaidoms. 
Ūkiškas egoizmas, praktiškojo ekonomizmo paskatina- 
mas, ir yra ne kas kita, kaip materialinių reikalų ir mo- 
tyvų laimėjimas žmogaus nusistatyme gyvenimo atžvil- 
giu. Anksčiau buvo jau mano išaiškinta, kodėl materia- 
liniai reikalai bei motyvai pergali dvasinius reikalus bei 
motyvus ilgesnėje distancijoje, arba galutinoje žmogiš- 
kosios istorijos sąskaitoje prigimtojo gyvenimo tvarkoje. 
Ten, kur yra susikaupę materialinės kultūros turtai ir 
kur žmonės paskęsta miesčioniškojo pasitenkinimo pel- 
kėse, galima jau dabar patirti fatalius praktiškojo ekono- 
mizmo laimėjimas. Šitas praktiškasis ekonomizmas, tarp 
kitko, buvo didžiausias kaltininkas to pasaulinio karo, ku- 
ris savo beprasmėmis išdavomis galėjo kuo geriausiai iš- 
rodyti klaidingą šito ekonomizmo poziciją. 

- Nurodydamas į šitą faktą, Bulgakov suteikia jam visai 
teisingai platesnio aiškinimo, kadangi kalbamas praktiš- 

kasis ekonomizmas turi žmogaus gyvenime platesnį pa- 
grindą, negu galima manyti pirmu pažvelgimu. „Žmoni- 
jos istorija — sako jisai, — iš esmės yra tragedija, nes toks 
yra jos pagrindas. Matyti istorijoje besiruošianti harmo- 
nijos pergalė ir triumfuojanti „pažanga“ reiškia parodyti 
dvasinį aklumą bei kurtumą. Galima pakilti aukščiau tra- 
gedijos, religiniu būdu ją pergalint su malonės pagalba, 
apie ką mums liudija šventųjų patyrimas, bet šitas tra- 
gedijos pergalėjimas tegali įvykti vien kryžiaus žygiu, lai- 
svu jos išgyvenimu aštriausioje jos lytyje. Galima laiki- 
nai pasilikti žemiau tragedijos, skęstant miesčioniškaja- 
me pasitenkinime ir klaidinant save gėlėmis, augančiomis 
ant bedugnės kranto. Tačiau niekam neleista visai atsi- 
gręžti nuo tragingos gyvenimo pusės: su. ja neišvengia- 
mai susitinka kiekvienas, kad ir tik savo mirties akivaiz- 
doje. Ir tas pat pasikartoja istoriniame visos Žmonijos 
likime: po patirtų laimėjimų ir džiaugsmingų vilčių atei- 
na sunki išsiblaivinimo valanda ir skaudus apsivylimas. 
Štai kodėl, K. Leontjevo žodžiais tariant, „viską sopa ap- 
link gyvybės medį". Nuo to laiko, kai žmogus buvo įsi- 
geidęs savo gyvenimu patirti kūrimo autonomijos ir pa- 
mėgino pažinti gera ir bloga iš jųdviejų vaisiaus, blogis 
tapo jam, kad ir laikinai, tarsi kosmiškuoju pradu, savo 
rūšies moira, prislėgusia bei pažeidusia gyvenimą. Jis ty- 
koja žmogų dar jam negimus, nes naujai gimstąs žmogus 
jau patenka į užkrėstą pakalnę, žengia į-pasaulį, palenk- 
tą liguistam veldiniui. Pasaulio moiros (lietuviškai ta- 
riant — laumės) lytys apsireiškia kaipo kosmiško ir isto- 
riško išsivystymo dėsniai. „Istorijos filosofija todėl iš es- 
mės gali ir net privalo būti tragedijos filosofija“ (p. 352). 
Iš plačios Bulgakovo koncepcijos nusakiau vien tai ir 
taip, kas ir kaip man yra priimtina sąryšyje su idėjomis, 
kurios buvo mano išvystytos apie gamtą ir prigimtį. Iš ši- 
tos koncepcijos dar geriau paaiškėjo, kad ūkyje įvyksta 
labai reikšmingas gamtos santykiavimas su materialine 
žmogaus prigimtimi, Vienintelė normali linkmė čia yra ta, 
kurioje žmogus palenkia gamtą savo prigimčiai, o pas- 
kui pačią prigimtį palenkia aukštesnei savo esmei. Kai 
gamta yra palenkiama materialinės žmogaus prigimties už- 
gaidoms, gaunamas yra tasai praktiškas ekonomizmas, ant 
kurios pagrindo užsimezga istorinė žmonijos tragedija. 
Visai todėl yra priimtinas kultūros filosofijos supratimas 
kaipo tam tikros tragedijos filosofijos. Kalbamoji trage- 

dija užsimezga ant materialinio gyvenimo pagrindo, išsi- 
vysto ir įgauna ypatingos įtampos aukštesnės kultūros 
srityje kaipo prometėjizmo problema ir teranda vieninte- 
lio galimo išsimezgimo religijos srityje. 


C. KULTŪROS LYTYS 


1. Fizinė kultūra 


Esame jau patyrę, kad gamta, iš vienos pusės, ir ma- 
terialinė žmogaus prigimtis, iš antros pusės, sudaro ma- 
terialini kultūros pagrindą. Iš to fakto, kad materialinė 
žmogaus prigimtis priversta yra įeiti į santykius su gam- 
ta ir, taip ar šiaip, ją valdyti bei tvarkyti, kyla ekono- 
minis techninis gyvenimas, arba ūkis plačiąja šito žodžio 
prasme. Kiek ūkis iš instinktyvaus virsta sąmoningu, jis 
yta pirmykštė kultūros lytis, su kuria net surištas yra 
pats kultūros žodis, kilęs iš žemės dirbimo sąvokos. Buvo 
dargi pažymėta, kad ūkis įgauna tikrai kultūriško pobū- 
džio, kai jis yra padaras fizinės žmogaus prigimties, pa- 
lenktos aukštesniems motyvams. Žmogus privalo valdyti 
bei tvarkyti gamtą, ir tai jis pasiekia, tarpininkaujant fi- 
zinei savo prjgimčiai. Tik veikdamas į šitą pastarąją, jis 
tegali veikti į gamtos pasaulį. Todėl žmogaus veikimo 
būdas, kuriuo jie veikia į savo prigimtį, taip ar šiaip, 
atsiliepia į veikimo būdą, kuriuo jis veikia į gamtą. Iš 
čion aišku, kad žmogaus rolė gamtos pasaulyje yra ana- 
loginė rolei, kurios turi protinga žmogaus siela žmogaus 
fizinės prigimties atžvilgiu. Todėl pagrindinių kultūros 
lyčių reik ieškoti ne žmogaus veikime į gamtos pasaulį, 
bet žmogaus sielos veikime į fizinę žmogaus prigimtį ir 
šitos sielos galių išsivystyme sąryšyje su prigimtuoju 
žmogaus gyvenimu. 

Sakysime, turime ekonominės technikos atsitikimą, Tai, 
kas šitą techniką, kaipo kultūros išdavą, skiria nuo ins- 
tinktyvios gyvulių, pavyzdžiui, bičių, technikos, yra, pir- 
ma, tai, kad techninis žmogaus miklumas yra įsigytas, bet 
ne instinktyviai įgimtas; antra, tai, kad žmogaus techni- 
koje yra dėsnių pažinimo; trečia, tai, kad joje yra sąmo- 
ningos valios pasiryžimas, ir, ketvirta, tai, kad joje žmo- 
gus realizuoja savo tikslus meno, kad ir ne visuomet 
dailiojo, priemonėmis. Ogi visi šitie keturi momentai, pa- 
stebimi materialinėje žmogaus kultūroje, faktinai apreiš- 

kia jau tos kultūros lytis, kuri reiškiasi žmogaus sielos 
veikime į fizinę jo prigimtį. Fizinis miklumas charakteri- 
zuoja fizinę kultūrą; dėsnių pažinimas — intelektualinę 
kultūrą; sąmoningas valios nusistatymas — dorinę kultū- 
rą ir pagaliau meniškumas — meno kultūrą, kuri aukštes- 
niame laipsnyje virsta daile. 

Tai, kas skiria visas šitas kultūros lytis nuo materia- 
linės kultūros, yra nuošalinis materialinis objektas, tar- 
naująs materialine atrama aukštesnei jau ne tiek realinei, 
kiek humanitarinei kultūrai. Kaip žinome, materialinėje, 
arba realinėje, kultūroje, kurią sudaro ekonomika ir tech- 
nika, veikiamuoju objektu yra visų pirma nuošalinis gam- 
tos pasaulis. Užtat humanitarinėje kultūroje veikiamuoju 
objektu yra fizinė žmogaus prigimtis, palenkta žmogaus 
sielos galių veikmei.— Jei fizinė žmogaus prigimtis ima- 
ma objektu tikslu ją sustiprinti, išmiklinti ir suteikti nu- 
siteikimą aukštesniems gyvenimo tikslams, turime fizinę 
kultūrą. Kitaip tariant, fizinėje kultūroje veikiamuojų ob- 
jektu yra žmogaus kūnas. Jei fizinė žmogaus prigimtis yra 
imama objektų tikslu palenkti ją proto galiai, kad šita 
galia realizuotų savo galimybes pažinime, turime intelek- 
tualinę kultūrą. Išlavinti proto galią yra ne kas kita, kaip 
realizuoti proto galimybės toje pajustinėje medžiagoje, 
kurios patiekia fizinė žmogaus prigimtis.— Jei toliau fi- 
zinė žmogaus prigimtis imama veikiamuoju objektu tiks- 
lu palenkti ją valios galiai, kad valia realizuotų savo ga- 
limybes doroje, turime dorinę, arba etinę kultūrą. Išau- 
klėti valios galia yra ne kas kita, kaip realizuoti valios 
galimybės prigimtajame žmogaus gyvenime.— Jei paga- 
liau veikiamuoju objektu yra imama fizinė žmogaus pri- 
gimtis tikslu palenkti ją estetiniam jausmui, kad žmogus 
galėtų realizuoti kuriamąsias savo galimybes dailiajame 
mene, turime estetinę kultūrą. 

Fizinėje kultūroje siekiamas yra fizinis galingumas, 
kaipo prigimtoji, atrama aukštesnėms žmogaus galioms iš- 
sivystyti. Tos aukštesnės idėjos, pagal kurias yra čia kul- 
tivuojamas veikiamasis objektas, t. y. žmogaus kūnas, yra 
ne kas kita kaip trejopas kūno atatikimas arba nusitei- 
kimas intelektualiniam pažinimui, doriniam veikimui ir 
estetinei kūrybai. Tik sąryšyje su šitomis idėjomis fizinė 
kultūra tegali būti visai teisėtai vadinama kultūros vardu. 
Kitaip kūno miklinimas virsta paprasta dresūra, kuri gali 
būti taikoma ne tik gyvuliams, bet ir žmonėms. Idealinė 
fizinė kultūra bus ta, kurioje yra realizuojamas žmogiš- 

kojo kūno idealas, t. y. kūno, tobulai palenkto aukštes- 
nėms žmogaus galioms ir tarnaujančių joms drausmingu 
įrankiu. Šita prasme fizinė kultūra yra ruošiamasis hu- 
manitarinės kultūros tarpsnis. Fizinė kultūra kaip tik už- 
tinkama einant iš materialinės kultūros į humanitarinę 
kultūrą. Žinoma, galima būtų su lygia teise pasakyti, kad 
humanitarinė kultūra užima tarputinę vietą tarp mate- 
rialinės ir humanitarinės kultūros. 

Taigi nagrinėjant fizinę kultūrą kultūrinio veiksmo at- 
žvilgiu, gauname šitokius jos momentus: veikiamuoju ob- 
jektu čia yra žmogaus kūnas; lytys, kuriomis kūnas yra 
apipavidalinamas, yra kūno nusiteikimai, arba dispozici- 
jos; tos idėjos, kurioms kūno nusiteikimai turi atatikti, 
yra pažinimas, dorinis veikimas ir dailioji kūryba; vei- 
kiančiuoju subjektu, žinoma, yra pats žmogus. Nusiteiki- 
mai, kuriais apipavidalinamas žmogaus kūnas, yra tiks- 
lus juslių veiklumas, fizinis galingumas ir. savaiminga 
kūryba. Tikslus juslių veiklumas atatinka pažinimo idė- 
jai; fizinis galingumas — doros idėjai ir pagaliau savai- 
minga kūryba — dailiojo meno idėjai. Kūno sveikata, pa- 
tvarumas darbe, stiprumas, produktingumas ir grožis bus 
racionaliai matuojamas vien sąryšyje ir priklausomybėje 
su trimis pagrindiniais nusiteikimais. Todėl, pavyzdžiui, 
neribojamas fizinės jėgos išvystymas be sąryšio su aukš- 
tesnėmis žmogaus galiomis, t. y. imamas kaipo sau tiks- 
las, kas atsitinka vienašališkame atletizme, yra faktinai 
fizinės kultūros parodija, keršijanti kretinizmu savo ne- 
išmintingiems adeptams, 

Vadinasi, su fizine kultūra yra panašiai kaip ir su ma- 
terialine kultūra; nei viena, nei antra negali normaliai 
išsivystyti ir pasiekti racionalių savo tikslų, jei viena ar 
antra atsipalaiduoja nuo priklausomybės nuo aukštesnės 
humanitarinės kultūros. Fizinė kultūra, kaipo paruošia- 
masis humanitarinės kultūros tarpsnis, kaip tik turi ata- 
tikti šitai pastarajai, kaip kad pamatas turi atatikti tro- 
besiui, kuris ant jo statomas. Bet tai, iš kitos pusės, duo- 
da jau spėti, kad fizinė kultūra nėra dar pirmykštė ir pa- 
grindinė kultūros lytis. Pirmykštės ir pagrindinės kultūros 
lytys yra žinija, dora ir menas. Todėl ten, kur yra kul- 
tūros apraiškų, visuomet rasime vienu ar kitu būdu su- 
derintų šitų lyčių. Todėl irgi materialinėje kultūroje kaipo 
kultūros pradus randame pažinimą, dorinį nusistatymą ir 
menišką sugebėjimą. 

Iš viso, kas. pasakyta, peršasi savaime išvada, kad 
materialinė ir dvasinė kultūra visuomet yra, taip ar šiaip, 
su savimi surištos, nors ir turi įvairius objektus ir kad 
jokia dvasinės kultūros lytis negali likti be reikšmės ma- 
terialinei kultūrai ir tuo pačiu — visam gamtos pasauliui. 
Šitas bendras konstatavimas paaiškės geriau, kai priei- 
sime prie kultūros tikslingumo. Tuo tarpu išpuola pada- 
ryti trumpa apžvalga trijų pagrindinių kultūros lyčių, ku- 
riomis yra žinija, dora ir menas. 


2. Žinija 


Visų pirma tad, kokia prasme žinija yra kultūros ly- 
timi, kas sudaro giliausią jos esmę, ir kokios pagrindinės 
reikšmės ji turi kultūriniam žmogaus gyvenimui? Statant 
šituos klausimus, dera prisiminti skirtumas, kurio yra tarp 
juslinio ir protinio pažinimo. Nuošalinis daiktas veikia į 
mūsų jusles ir sužadina jose įspūdžių. Juslės atsako į įs- 
pūdžius pojūčiais. Pojūčiai, apdirbti jauslių veikimu, su- 
daro pagaliau vieną vaidinį, kuris, taip ar šiaip, atvaiz- 
duoja nuošalinį daiktą, t. y. juslinio pažinimo objektą, 
Tadusį materialinį atvaizdą Žmogaus psichikoje. Ar šita- 
me jusliniame pažinime galima matyti kultūros apraiš- 
ką?— Dar ne, ir štai kodėl. Juslinis pažinimas įvyksta 
savaimingu prigimties vyksmu ir yra žmogui bendras su 
gyvuliais. Pasirodo net, kad gyvuliai dažnai pasižymi ge- 
resniu jusliniu pažinimu negu žmonės: erelis toliau ir 
aiškiau numato negu žmogus; šuo turi uoslę, kokia žmo- 
gus negali pasigirti; musė savo akimis mato tai, ką žmo- 
gūs gal išvysti su mikroskopo pagalba. Simptominga yra 
dar tai, kad laukiniai žmonės pasižymi geresniu jusliniu 
pažinimu negu kultūringi žmonės; ogi tarp kultūringų 
žmonių menkiausiu jusliniu pažinimu pasireiškia moksli- 
ninkai, filosofai ir mistikai, kurių distrakcija yra net įėju- 
si į patarles. Iš to jau galima spėti, kad juslinis pažini- 
mas nesudaro dar kultūrinio veiksmo ir net faktinai daž- 
nai silpnėja kultūriniame žmogaus stovyje. Žinoma, tai 
nėra normali apraiška ir tik liudija apie mūsų kultūros 
vienašališkumą, būtent per didelį atitrūkimą nuo gamtos 
gyvenimo. Vis dėlto lieka faktas, kad juslinis pažinimas 
įvyksta pagal būtinus prigimties dėsnius ir todėl dar nėra 
kultūrinis veiksmas. Tiesa, jei fizinėje kultūroje imsime 
lavinti jusles, norėdami atsiekti tikslaus jų veiklumo, tai 
jau gausime vieną fizinės kultūros apraišką. Čia jau yra 

sąmoningos žmogaus veikmės į jusles, kaipo į kultivuoja- 
mąjį objektą, tikslu suteikti joms lyties, atatinkančios 
protinio pažinimo reikalui. 

Bet užtat pats pažinimas tegali būti laikomas kultūros 
apraiška vien aukštesniame. savo tarpsnyje, būtent tame, 
kur juslinis pažinimas yra perdirbamas arba kultivuoja- 
mas proto galia. Protiniame darbe jau išeina aikštėn vi- 
sos kultūrinės veikimo savybės. Veikiamuoju objektu čia 
yra ta juslinio pažinimo medžiaga, kuri yra susikrovusi 
mūsų psichikoje veikiant nuošaliniam pasauliui į mūsų 
prigimtį. Mūsų juslių aparatas yra savo rūšies camera 
obscura??, kuri atvaizduoja visa tai, kas pereina per jos 
objektyvą. Pats aparatas, kad jis atmuša daiktų atvaiz- 
dus, tačiau nepajėgia dar sudaryti fotografijos. Tam rei- 
kalingas dar sumanus žmogaus darbas, kuris panaudoja 
prigimties dėsnius ir daiktus, kad gautų pagaliau objekty- 
vuotų bei pastovių atvaizdų, arba fotografijų. Panašiai yra 
ir su Mūsų juslių aparatu. Žmogus sumaniu proto darbu 
privalo panaudoti visas šito aparato išgales, kad įsigytų 
pagaliau objektyvių bei pastovių atvaizdų, atatinkančių 
pasauliui ir jo daiktams. Iš -kur kitur mes jau žinome, 
kad tam, kas čia vadinama objektyvuotais ir pastoviais 
atvaizdais, protiniame pažinime atatinka pastovios bei ob- 
jektyvios sąvokos, arba idėjos. Vadinasi, žmogaus protas 
apdirba juslių patiekiamą medžiagą ir apipavidalina ją 
lytimis, t. y. sąvokomis, kurios turi atatikti aukščiausioms 
tiesos idėjoms. ` 

Taigi turime, iš vienos pusės, materialinį daiktų pa- 
saulį, o iš antros pusės — idealinį sąvokų pasaulį ir kaipo 
aukščiausią jų normą — tiesos idėją. Kyla klausimas, kaip 
visi šitie dalykai, t. y. realinis daiktų pasaulis, idealinis 
sąvokų pasaulis ir tiesos norma, jungiasi tarp savęs vi- 
suotinojoje žinijos sistemoje, atsižvelgiant į kultūrinio 
veiksmo esmę ir tikslus?— Norėdami rasti jam atsakymą, 
turime visų pirma trumpai išsiaiškinti tris klausimus, bū- 
tent, kas yra tiesa, koks yra jos santykis su realiniu daik- 
tų pasauliu ir, trečia, koks yra jos santykis su idealiniu 
sąvokų pasaulių. . 

Paprastame gyvenime tiesa reiškia žodžio atatikimą 
minčiai. Yra sakoma tiesa, kai žodinė išraiška to, kas kal- 
ba, atatinka tikrai jo minčiai. Kai žmogaus žodžiai neata- 
tinka jo minčiai, turime netiesą arba net melą, jei ne- 
tiesa yra sąmoningai teigiama.— Gilesne prasme tiesa yra 
minties atatikimas tikrenybei. Mes turime tiesos, kai tai, 

ką mes mąstome, atatinka tam, ko yra tikrovėje. Pažinti 
tad tiesą reiškia pažinti atatikimo santykis tarp minties ir 
tikrenybės. Nesant šito santykio pažinimo, nėra ir tie- 
sos.— Bet ir čia dar ne galas tiesos supratimo gilinimui. 
Giliausia prasme tiesa yra daikto atatikimas idealiniam 
jo tipui, arba pirmavaizdžiui. Daiktas yra tikras, kai jis 
yra tuo, kuo jis privalo būti. Pavyzdžiui, sakome, štai 
tikras žmogus, ecce homo. Kiekvienas žmogus yra žmo- 
gumi, bet ne kiekvienas yra tikru žmogumi, nes ne kiek- 
vienas žmogus atatinka idealiniam savo pirmavaizdžiui, ti- 
kriau būtų pasakius, ne visi žmonės vienodai nutolsta 
nuo savo idealinių tipų. Tuo tarpu daikto neatatikimas 
idealiniam jo tipui sudaro jo netikrumą, arba jo buities 
melą. 

Pirmuoju atveju, kai žodžio tikrumas remiasi atatiki- 
mu minčiai, turime moralinę tiesą. Antruoju atveju, kai 
minties tikrumas remiasi atatikimu daiktui, turime loginę 
tiesą. Trečiuoju atveju, kai daikto tikrumas remiasi ata- 
tikimu jo pirmavaizdžiui, turime ontologinę tiesą. Bet 
kiekvienu atveju tiesa yra atatikimo santykis tarp dvie- 
jų dalykų, ir todėl pažinti tiesą visuomet reiškia pažinti 
vieną kurį tokį santykį. 

Bendrai sakant, šitas santykis yra dalyko atatikimas 
protui: conformitas seu adaeguatio rei et intellectus. No- 
rint tiksliai suprasti tiesos esmę, privalu gerai nusima- 
nyti, kokio gali būti bendro mato tarp pažinimo objekto 
ir pažinimo galios, arba proto, Būtų, pavyzdžiui, klaidinga 
drauge su kritiškąja filosofija reikalauti, kad daiktas toks, 
kaip jis yra pats savyje, t. y. nepriklausomai nuo mūsų 
pažinimo, atatiktų mūsų protui, kurio pagalba mes jį pa- 
žįstame. Pažinimas yra savo rūšies santykis, kurio yra tarp 
daikto ir pažinimo galios, ir negali būti pažinimo, jei 
daiktas nesudaro vienos šito santykio pusės. Bet tuomet 
kyla klausimas, kokiu būdu daiktas gali santykiuoti su 
mūsų protu, kuris yra nematerialinės prigimties. Į tai ran- 
damas tas atsakymas, kad kiekvienas pažinimas, kaipo 
pažinimo subjekto ir objekto santykiavimas, tegalimas 
vien su sąlyga, kad daiktas turėtų suvokiamąją lytį, kuri 
tam tikru būdu galėtų būti šalia jojo, pavyzdžiui, žmo- 
gaus prote. Šita suvokiamoji lytis, kuri gali būti šalia 
pačio daikto, ir vadinama daikto idėja. Jos santykis su 
kitomis mūsų proto sąvokomis ir sudaro loginės tiesos 
pagrindą. O kadangi sąvokų jungimas ir skirstymas įvyk- 
sta sprendimo veiksmu, tai tiesa tegali būti pažinta tik 

per spręsmą. Griežtai tad reik pripažinti, kad ten, kur 
nėra spręsmo, nėra ir tiesos konstatavimo, Iš to, tarp kit- 
ko, plaukia, kad atskirų loginių tiesų gali būti tiek pat, 
kiek galima sudaryti atskirų tikrų spręsmų, t. y. nesu- 
skaitoma daugybė. Tai, ko yra bendro bei pastovaus vi- 
soms loginėms tiesoms, yra žmogaus protas, kuris, pažin- 
damas atskiras tiesas, pasilieka visuomet tolygus pats sau. 
Jis ir yra subjektyvus vienybės pradas visoms loginėms 
tiesoms. 

Iš kitos pusės, ontologinių tiesų, žmogaus supratimu, 
gali būti tiek pat, kiek ir loginių tiesų, nes žmogui onto- 
loginė tiesa remiasi logine tiesa. Jei sakoma apie kokį 
nors asmenį, kad tai yra tikras žmogus, tai tuo tik išreiš- 
kiama, kad jo būdas atatinka idealiniam žmogaus vaiz- 
dui, kuris yra susidaręs mūsų prote kaipo idealinis tipas ir 
kuris tegali pretenduoti ant loginės tiesos teisių. Bet kad 
įvairūs daiktai galėtų atatikti vienam ir tam pačiam pro- 
tui, reik, kad jie turėtų savo prigimtyje kažkokio vieno 
jungiamojo prado. Kitaip tariant, kad ontologinės daiktų 
tiesos būtų atremtos į objektyvi:s vienybės pradą. 

Šitą objektyvios vienybės pradą tegali sudaryti viena 
universali esybė, kurioje yra realiai suvienyti visi idealūs 
daiktų pirmavaizdžiai. Ogi tobulo realumo, vienumo ir 
universalumo atributai kaip tik atatinka pirmutinei visų 
daiktų priežasčiai, kuri filosofijoje vadinama absoliutų, o 
religijoje — Dievu. Absoliutas yra iš tikro realus, viena- 
tinis, visuotinas, t. y. viską apimąs kuriamąja savo galia. 
Tiktai ta prasme, kad pasaulis tam tikrame laipsnyje ata- 
tinka vieningam savo pirmavaizdžiui, glūdinčiam absoliu- 
to esmėje, galima kalbėti apie vienatinę, visuotiną, ne- 
kintamą, amžiną tiesą. Ir tokios tiesos tegali būti vien to- 
dėl, kad iš tikro yra atatinkanti jos supratimui reali esybė. 
Jei atmestume absoliuto buvimą, turėtume paneigti vie- 
nos, visuotinos, nekintamos, amžinos tiesos buvimą, o sy- 
kiu riedėdami nuosekliai vis žemyn, turėtume iš eilės nuo- 
sekliai neigti ontologinių, loginių ir moralinių tiesų pras- 
mę. Jei to nedaro tie, kurie neigia absoliuto buvimą, tai 
tik todėl, kad sveikas protas neleidžia jiems padaryti nuo- 
seklių išvadų iš nesveikų prielaidų. 

Mercier, kurio gnoseologija ypatingai remiuosi, šito- 
kiu būdu suglaudžia sintetinę tiesos koncepciją, kuri glū- 
di šv. Tomo Akviniečio filosofijoje. „Dievas, — sako ji- 
sai.— būdamas iš savęs būtina bei amžina esybė, turinti 
tobulą intelektą, tobulai pažįsta pats save. Sykiu jis pa- 

žįsta save ne tik tokiu, koks jis yra savyje, bet ir tokiu, 
kiek jis gali būti atvaizduojamas, kad ir netobulai, apri- 
botose esybėse, kurių jis gali kurti. Visi daiktai, kuriuos 
Dievas laisvai leidžia į pasaulį, yra sudaromi pagal dieviš- 
kųjų idėjų pirmavaizdžius, panašiai kaip kad meno kūri- 
nys yra realizuojamas pagal idealą, kurį dailininkas susi- 
daro apie būsimąjį savo veikalą. — Todėl visi sukurti 
daiktai atatinka amžinajai idėjai, kurią Dievas susidaro 
apie jų prigimtį: šitas jų atatikimas yra jų tiesa; jinai yra 
daiktams esminė ir todėl nekintama. Tiesa, kylanti iš žmo- 
giškojo pažinimo, tėra vien atspindys tiesos, kurią Die- 
vas yra įdiegęs savo padarams.— Taigi iš aukšto apžvel- 
giant visuotinąją pasaulio tvarką bus vietoje pasakyta, 
kad tiesa visų pirma glūdi dieviškajame intelekte, kuris 
nuo amžių yra suvokęs savo kūrinių idėjas.— Paskui tie- 
sa priklauso daiktams, kiek jie yra realizuoti atatinka- 
mybėje su amžinuoju jų pirmavaizdžiu — Nuo daiktų tie- 
sa pagaliau pereina į žmogaus pažintis, kai šitos pasta- 
rosios atvaizdina daiktus tokius, kokiais jie yra“ (Traitė 
élémentaire de philosophie .— T, 1.— P. 414—415). 

Iš šitos sintetinės koncepcijos apie tiesą pasirodo, kad 
pažinimo tvarkoje žmogus, išeidamas iš patirties, eina nuo 
loginės prie ontologinės tiesos ir pagaliau prieina prie 
idealinių pirmavaizdžių pasaulio, kuris glūdi kuriamaja- 
me absoliuto intelekte, ir kad šita tvarka iš tikrųjų yra 
grįžtamasis vyksmas atžvilgiu į ontologinę tvarką, kuria 
ėjo pasaulio atsiradimas. Jei pasaulio kilmėje nebūtų bu- 
vę tam tikro loginio nuoseklumo, tai ir pažinime negalėtų 
būti atatinkamo nuoseklumo, ir tuomet apie protinį paži- 
nimą negalėtų būti jokios kalbos. Tuo tarpu dalykas sa- 
vaime aiškėja sustačius greta loginę pažinimo ir onto- 
loginę buvimo tvarkas. Pasaulio daiktai substancialinėmis 
savo lytimis yra realizuotos kuriamojo intelekto idėjos, 
Ogi mūsų pažinimo idėjos, arba sąvokos, yra derealizuo- 
tos mūsų proto galia lytys. Mūsų protas, taip sakant, de- 
šifruoja substancialines pasaulio lytis ir paskaito jose ku- 
riamojo dieviškojo intelekto idėjas, kurios suteikia mūsų 
pažinimui giliausios prasmės ir stato jam galutinąjį tikslą. 

Ir iš tikro, kas gali būti galutinuoju žinijos tikslu, jei 
ne pilnutinis tiesos pažinimas? Bet dabar jau mes žinome, 
kas yra pažinti tiesą ištisai. Nepakanka, kad žodinė iš- 
raiška atatiktų mūsų minčiai, —tai tik moralinė tiesa. Ne- 
pakanka, kad mūsų mintis atatiktų tikrenybei,— tai tik 10- 
ginė tiesa. Reik eiti dar toliau ir pažinti daiktų atatikimą 

idealiniams jų pirmavaizdžiams, vadinasi, pažinti daiktai 
ne tik tokiais, kokiais jie yra, bet ir tokiais, kokiais jie 
privalo būti. Šitame giliausiame tiesos supratime glūdi 
giliausioji kultūringos žinijos prasmė, nes šitame punkte 
įvyksta organingas sąryšis tarp žinijos, iš vienos pusės, 
ir doros ir meno, iš antros pusės. Tik pažinęs tikrąjį pa- 
saulio pirmavaizdį, žmogus gali vykdyti tiek pasaulio, kiek 
ir savo atžvilgiu dorinius savo uždavinius. Giliausiąja 
prasme tiesą sudaro atatikimo laipsnis tarp realinio pa- 
saulio ir idealinių pirmavaizdžių, glūdinčių dieviškojoje 
išmintyje. Kaip pamatysime toliau, dorai ir menui tenka 
tobulinti šitas atatikimo laipsnis doriniu veikimu ir dailią- 
ja kūryba. . 

Taigi žinija pasako mums ne tik tai, kas yra, bet ir tai, 
kas privalo būti. Kai mes einame nuo juslinės patirties 
prie sąvokos, mes patiriame, kas yra; ogi kai mes einame 
nuo idėjos prie pirmavaizdžio, arba idealo, mes suvo- 
kiame tai, kas privalo būti. Pirmoji kelio dalis sudaro ab- 
strakcijos, arba atotraukos, tarpsnį; antroji kelio dalis su- 
daro integracijos, arba atstatymo pilnatvėje, tarpsnį. Jei 
pagal žmogaus idėją sprendžiame apie tai, koks privalo 
būti žmogus pagal idealią savo prigimtį, tai susidarome 
žmogaus idealą, arba integruojame žmogaus idėją, atsta- 
tome maždaug tobuloje pilnatvėje. Tokiu būdu abstrakci- 
jos ir integracijos keliu dešifruojame pasaulyje glūdintį 
dieviškąjį planą. Tai galima todėl, kad, tariant Trande- 
lenburgo žodžiais, „panašiai kaip iš poezijos kalba poeto 
dvasia, taip per pasaulį byloja Dievas“ (Logische Untersu- 
chungen *. — T. 2. — S. 456). - 

Imant dabar žmogiškąjį pažinimą kultūrinio veiksmo 
atžvilgiu, reik konstatuoti, kad pažinimas tampa kultūri- 
niu veiksmu sulig tuo momentu, kai juslinėje patirtyje 
žmogaus protas. paskaito įvystytą joje idėją. Žmogaus pro- 
tas, taip sakant, skelia iš patiriamosios medžiagos tiesos, 
kaip kad skiltuvų galima skelti ugnies iš titnago. Sykių 
protas peršviečia tamsią patiriamąją medžiagą, ją, taip sa- 
kant, apipavidalina sąvokomis, kurios galutinoje sąskai- 
toje kaipo integruotos, arba atstatytos tobuloje pilnatvė- 
je, idėjos mažiau ar daugiau atatinka dieviškiesiems pir- 
mMavaizdžiams. Šitame patirtinės medžiagos apdirbime 
glūdi jau aiškus kultūrinis veikimas, turįs savyje visus 
kultūrinio veiksmo pradus. Apdirbdamas patiriamąją jusli- 
nę medžiagą, protas lavinasi, t. y. susidaro intelektualinė 
kultūra, kurios-išdavoje išsivysto objektyvuota žinija. Bus 

irgi ne pro šalį pažymėjus, kad vienintelis tikras pažini- 
mo metodas, t. y. protu apdirbamo patyrimo metodas, turi 
savyje visas kultūrinio veiksmo savybes. 

Anąkart buvau pradėjęs tyrinėti žinijos klausimą, kiek 
ji yra kultūros apraiška, Tarp kitko, buvo trumpai aiš- 
kinta, kas yra tiesa, koks yra jos santykis su realiniu ir 
idealiniu pasauliu. Tiesa, kaip sakyta, yra atatikimo san- 
tykis tarp proto ir daikto: adaeguatio rei et intellectus. 
Nekalbant apie tai, kad tiesa gali būti imama moraliniu 
atžvilgiu kaipo žodžio atatikimas minčiai, tiesa esti loginė 
ir ontologinė. Loginė tiesa yra minties atatikimas tikreny- 
bei. Ontologinė tiesa yra daikto atatikimas idealiniam jo 
tipui. Loginės tiesos pažinimas pasako mums tai, kas yra. 
Ontologinės tiesos pažinimas pasako mums tai, kas priva- 
lo būti. Mes patiriame tai, kas yra, kai einame nuo jus- 
linės patirties prie sąvokos. Ogi kai mes einame nuo są- 
vokos, arba idėjos, prie daikto pirmavaizdžio, arba idealo, 
mes patiriame tai, kas privalo būti. Pirmasis kelio tarpsnis 
yra ne kas kita kaip abstrakcija, arba atotrauka. Antra- 
sis kelio tarpsnis yra ne kas kita kaip integracija, arba 
atstatymas daikto tobuloje pilnatvėje. Taip abstrakcijos 
keliu susidarome žmogaus sąvoką; vadinasi, patirtyje apie 
žmogų įžvelgiame žmogaus idėją. Jei paskiau pagal žmo- 
gaus idėją sprendžiame apie tai, koks privalo būti žmo- 
gus idealia savo prigimtimi, tai susidarome žmogaus ide- 
alą, integruojame jo idėją, arba atstatome pilnatvėje to- 
bulą žmogaus esmę. 

Ėjimas nuo idėjos prie idealo yra galimas todėl, kad 
daiktų lytys yra realizuotos kuriamojo intelekto idėjos, 
ir kad, iš kitos pusės, žmogaus proto idėjos yra dereali- 
zuotos daiktų lytys. Derealizuodami, arba nugamtindami, 
daiktų lytis, mes paskaitome realizuotas juose idėjas, ku- 
rios leidžia irgi mums spręsti šį tą apie kuriamuosius pir- 
mavaizdžius. Kaip mūsų idėjos yra, kad ir silpnas, vis dėl- 
to kuriamųjų idėjų atspindys, tai mūsų idealai yra, kad ir 
"RES M dėlto kuriamųjų pirmavaizdžių atspindžiai 

Šitame patirtinės medžiagos apdirbime glūdi jau aiš- 
kus kultūrinis veikimas, turįs savyje visus kultūrinio vei- 
ksmo pradus. Veikiąs subjektas yra žmogus, besinaudojąs 
proto galia. Patiriamoji medžiaga yra veikiamasis intelek- 
tualinio kultūrinio veiksmo objektas. Suėmimas šitos me- 
džiagos pro protines suvokiamąsias lytis yra šitos medžia- 
gos apipavidalinimas, arba apdirbimas. Pagaliau šitas api- 

pavidalinimas įvyksta su pagalba protinių lyčių, kurios 
vadinamos sąvokomis ir kurios galutinoje sąskaitoje ata- 
tinka aukštesnėms dieviškosioms idėjoms, arba pirmavaiz- 
džiams, 

Savaime aišku, kad pažinimas ir jo organizuotas reiš- 
kimasis žinijoje priklauso prie intelektualinės kultūros, 
Pažymėsiu dar čia, kad šita kultūra gali būti imama sub- 
jektyviniu ir objektyviniu atžvilgiu. Jei yra lavinamas 
žmogaus protas kaipo pažinimo galia, turime intelektua- 
linę kultūrą subjektyvine prasme. Čia jau kultūrinio vei- 
ksmo objektu yra žmogaus protas kaipo pažinimo galia. 
Lavinimo vyksme ji apipavidalinama nusiteikimais, kurie 
atatinka tiesos reikalui, Jei yra įgijamos naujos pažintys 
ir organizuojamos mokslo priemonėmis kaipo objektyvuo- 
ta žinija, turime intelektualinę kultūrą objektyvine pras- 
me. Be to, kas buvo pasakyta apie protu apdirbamą paty- 
rimą, čia dar prisideda atskirų pažinčių organizavimas į 
platesnes sistemas. Čia jau įvyksta atskirų pažinčių api- 
pavidalinimas vienybės lytimis, kurios, sueidamos į su- 
derintą visuotinąją žinijos sistemą, turi atatikti galutinai 
vienų vienai — amžinai ir nekintamai dieviškojo intelekto 
tiesai. Tuo ir baigiu savo trumpas pastabas apie žmogaus 
žiniją kaipo intelektualinės kultūros išdavą. 


3. Dora 


Toliau man išpuola kalbėti apie dorą kultūrinio veik- 
smo atžvilgiu — Šituo atžvilgiu yra natūralus perėjimas 
nuo žinijos prie doros. Ta aplinkybė, kad žinija galutino- 
je sąskaitoje sako mums ne tik tai, kas yra, bet ir tai, kas 
privalo būti, ankštai riša ją su dora, kurios uždaviniu yra 
vykdyti valios pastangomis tai, ką protas pripažįsta pri- 
valomu dalyku. Iš faktinos žmogaus prigimties galima pa- 
daryti išvadą apie idealinį žmogaus paskyrimą, nes paži- 
nus prigimtąjį doros dėsnį (lex naturalis), galima mažiau 
ar daugiau pažinti amžinasis dėsnis (lex aeterna), kuris 
yra aukščiausia doros norma. 

Apie dorą gali kilti maždaug tie patys klausimai, kokie 
buvo statyti apie žiniją, būtent kas sudaro giliausią do- 
ros esmę, kokia prasme dora yra kultūrinio veikimo lytis 
ir kokios pagrindinės reikšmės dora turi kultūrinei žmo- 
gaus pažangai. 

Jei žinija yra proto galia realizuojama sistema, tai do- 
ra atatinkamai yra valios galia realizuojama gėrio siste- 
ma. Yra taip pat analogijos tarp tiesos ir gėrio sąvokų. 

Tiesa, kaip žinome, yra atitikimo santykis tarp daikto ir 
proto, arba proto atatikimas tikrenybei, t. y. tam, kas yra. 
Dorinis gėris yra valios atatikimas tam, kas privalo būti, 
arba prigimtajam dėsniui. Kai kalbama apie valios nusi- 
statymą prigimtuoju dėsniu, aiškus dalykas, šitas dėsnis 
čia nereiškia būtino gamtos dėsnio, kuriam yra palenktas 
visas materialinis pasaulis. Materialinis gamtos dėsnis ap- 
reiškia būtiną ir todėl faktiną substancialinių jos lyčių 
santykiavimą; tuo tarpu doros tvarkoje prigimtasis dėsnis 
reiškia privalomą prigimtųjų būtybių atatikimą jų idealiai 
prigimčiai, arba pirmavaizdžiams. Pereitą kartą buvo net 
sakyta, kad giliausia prasme tiesa yra daikto atatikimas 
idealinei savo prigimčiai, arba pirmavaizdžiui, ir kad šitaip 
suprantama tiesa vadinama ontologine. Dabar pasirodo, 
kad ontologinė tiesa ir yra mūsų veikimui norma, kadan-- 
gi ji apreiškia prigimtąjį doros dėsnį, arba integracijos 
keliu eina nuo to, kas yra, prie to, kas Le būti. Jei 
žmogus negalėtų suvokti ontologinės tiesos, t. y. daikto 
atatikimo santykio su idealine jo prigimtimi, arba pirma- 
vaizdžiu, jis negalėtų taip pat turėti moralinės prievolės 
viena vykdyti, kita vengti. Tuo tarpu ontologinės tiesos 
pažinimas nurodo žmogui jo normą ir sykiu prievolę ata- 
tinkamai elgtis savo „gyvenime bei veikime. Šituo atžvil- 
giu, bendrai tariant, žmogaus normaliu, arba idealiniu, už- 
daviniu yra realizavimas idealinės savo prigimties, arba 
pirmavaizdžio, faktiname savo gyvenime bei veikime. 

Dorinio veikimo norma, aiškus dalykas, yra surišta su 
idealiniu žmogaus gyvenimo tikslu. Tikslas apskritai yra 
tai, ko dėlei kas nors įvyksta: id cuius gratia aliquid fit. 
Nenuostabu todėl, kad pagal savo tikslą būtybė įgauna ir 
savaimingos linkmės į jįjį. Tuo ir reiškiasi prigimtoji jos 
linkmė ir sykių laiduoja jai laimę, kai tikslas bus atsiek- 
tas. Jei galutinas būtybės tikslas neatatiktų prigimtajai 
jos linkmei, jis negalėtų padaryti jos laimingos. Todėl ir 
galutinas žmogaus tikslas yra tai, kas gali pilnai patenkin- 
ti prigimtąją jos linkmę. Jis yra žmogui gėrybė, kuri turi 
išskirti iš jo gyvenimo visa, kas yra netobula, ir patiekti 
visa, kas atatinka idealios jo prigimties reikalavimams. 
Kitaip tariant, pilnutinė žmogaus laimė glūdi viEBiajasae 
galutinojo jo tikslo įvykdyme. 

Turint tačiau supratimą apie faktinos padėties ir nor- 
mos skirtumą, reik visuomet skirti faktinoji žmogaus pri- 
gimtis ir faktinieji jos tikslai nuo idealinės jo prigimties 
ir idealinių jo tikslų. Faktinai vieno kurio žmogaus pri- 

gimčiai gali būti įgimtas paveldėjimo keliu, pavyzdžiui, 
polinkis į girtybę; ogi šito polinkio išvystymas ir paten- 
kinimas tam tikra gėrybe (o gėrybė ji jam yra, kadangi 
jis jos pageidauja) gali sudaryti jam tam tikro malonu- 
mo. Bet šitas faktinas atskiro žmogaus prigimties polinkis 
negali atatikti idealinei žmogaus prigimčiai ir net yra jai 
priešingas. Todėl dora uždeda jam prievolės kovoti su 
panašiais polinkiais, užstelbti juos ir galutinai išrauti su 
šaknimis iš faktinos savo prigimties. 

Bet nekalbant jau apie polinkius, griežtai priešingus 
idealinei žmogaus prigimčiai, nesunku pastebėti, kad žmo- 
gaus gyvenimas prigimtojo materialinio pasaulio aplin- 
kybėse turi savyje visą eilę netobulybių, kurios negali 
atatikti idealiniam žmogaus pirmavaizdžiui. Protinga, lais- 
va ir nemirtinga žmogaus siela substancialiniu būdu yra 
sujungta su kūnu, kuris negyvuoja vienais tik proto nu- 
rodymais, nėra laisvas nuo materialinių pasaulio dėsnių 
ir todėl nėra nemirtingas. Gyvuodamas erdvėje ir laike 
pagal priežastingumo dėsnius, jis gimsta, auga, minta, 
vysta ir pagaliau ra kaip ir kitos materialinio pasaulio 
būtybės, pavyzdžiui, augmens arba gyvuliai. Žodžiu ta- 
riant, tarp žmogaus sielos ir kūno savybių yra tam tikro 
priešingumo, kuris sudaro žmogaus gyvenime pagrindinę 
tragediją. 

Taigi nesunku įsitikrinti, kad žmogaus kūno savybės, 
kad ir normaliame kūno stovyje, negali sudaryti idealinės 
žmogaus prigimties savybių, nes jos yra jau tam tikro 
priešingumo stovyje atžvilgiu į dvasinę, protingą ir lais- 
vą, žmogaus esmę. Šita žmogaus esmė, apsireikšdama žmo- 
gaus būtybėje kaipo substancialinė lytis, yra, kaip žino- 
me, vienybės, buvimo, veikimo ir tikslingumo pradas. To- 
dėl žmogui yra visai prigimta ne tik palenkti kūno gyve- 
nimas sielos valdžiai, bet dargi keisti jis pagal dvasinę 
savo esmę. Todėl žmogus negali laikyti idealiu stoviu ma- 
terialines savo buvimo sąlygas šiame pasaulyje. Bet sykiu 
būtų netikslinga, jei žmogus matytų savo galutinąjį tikslą 
ir visiškąją laimę persiskyrime su kūnu, kuris sudaro vieną 
substancialinės jo vienybės dalį. Dera todėl padaryti iš- 
vadą, kad idealinė žmozaus prigimtis, arba jo pirmavaiz- 
dis, numato tokį žmogaus kūno ir sielos stovį, kur juodu 
nustoja tragingo savo priešingumo ir patenkina visiškai 
žmogaus laimės troškimą. 

Tokiu būdu idealinis žmogaus pirmavaizdis apima tiek 
žmogaus sielą, kiek ir kūną, nors, aiškus dalykas, kaipo 

idealus, arba tobulas, šitas pirmavaizdis skiriasi visu dan- 
gumi nuo to, koks yra žmogus tikrovėje. Atsiminkime tik, 
kad šitas idealinis pirmavaizdis galutinoje sąskaitoje yra 
ne kas kita, kaip dieviškoji idėja, pagal kurią žmogus yra 
sukurtas. Tarp žmogaus idealinio pirmavaizdžio ir faktinos 
žmogaus prigimties būtų pilno atatikimo, jei pasaulyje, kur 
žmogui tenka gyventi, ir pačiame žmoguje nebūtų blo- 
gio, kuris yra įsiskverbęs ir į pasaulį, ir į žmogų, kadangi 
ir pasaulis, ir žmogus yra nukrypusiu nuo pirmykščio sa- 
vo tobulumo, t. y. atskilusiu nuo pirmavaizdžio, glūdin- 
čio dieviškojoje esmėje. Nustatyti atatikimą tarp savo 
būtybės ir dieviškojo savo pirmavaizdžio ir atsiekti tame 
savo tobulumą ir tuo pačiu rasti šitame tobulume pilną 
savo laimę — štai pagrindinis bendras dorinis žmogaus 
gyvenimo uždavinys. 

Sulig tuo mūsų veiksmai yra geri ar blogi pagal tai, 
ar jie atatinka, ar priešinasi šitam bendram žmogaus už- 
daviniui sutapti su dieviškuoju mūsų pirmavaizdžiu. To- 
dėl tai, kas apsprendžia dorinio mūsų elgimosi gerumą, 
yra atatikimas galutinajam protingos mūsų prigimties tik- 
slui. Ogi dorinė mūsų prievolė skatina mus laisvai nusta- 
tyti daryti gera šita prasme ir vengti bloga, kaipo gėrio 
priešginybę. 

Dorinė prievolė remiasi doriniu dėsniu, kuris pasižy- 
mi privalomumu. Žmogui dorinių dėsniu, pavyzdžiui, yra 
eiti prie savo galutinojo tikslo, kad ten rastų tobulą savo 
laimę. Tačiau šis dėsnis neturi, kaip sakyta, tokio būtinu- 
mo, kokiu, pavyzdžiui, pasižymi fiziniai gamtos dėsniai. 
Įvyksta tai todėl, kad gamtos tikslingumas reiškiasi būti- 
nai pagal iš anksto nustatytą planą, tuo tarpu kad žmo- 
gaus tikslingumas jo paties vykdomas laisvu nusistaty- 
mu. Vis dėlto dorinis dėsnis yra vadinamas prigimtuoju 
dėsniu, kaipo prigimtasis amžinojo dėsnio atspindys. Tarp 
prigimtojo ir amžinojo dėsnio yra panašaus skirtumo, ko- 
kio kad yra tarp prigimtosios žmogaus idėjos ir dieviško- 
jo pirmavaizdžio. Kaip žmogaus idėja yra dalinis dieviš- 
kosios idėjos atvaizdas, taip lygiai prigimtasis doros dės- 
nis, taip ar šiaip, atvaizdina ir vykdo amžinąji dėsnį. 

Kadangi scientia Dei est causa rerum, vadinasi, Dievo 
žinojimas yra daiktų priežastis, tai amžinuoju dėsniu yra 
būdas, kuriuo Dievas suvokia savo kūrinių esmę, tikslą ir 
jų veikimo priemones. „Lex aeterna,— sako Tomas Ak- 
vinietis, — nihil aliud est quam ratio divinae sapientiae 
secundum quod est directiva omnium actum et motio- 

num", vadinasi, amžinasis dėsnis yra ne kas kita, kaip 
dieviškosios išminties motyvas, dėl kurio ji yra visų vei- 
ksmų bei vyksmų norma, Ogi šito amžinojo dėsnio išraiš- 
ka protingose bei laisvose būtybėse sudaro prigimtąjį 
dėsnį. „Lex naturalis— sako šv. Tomas,— nihil aliud est 
guam participatio legis aeternae in rationali creatura“, 
vadinasi, prigimtasis dėsnis yra ne kas kita, kaip amžinojo 
dėsnio pasireiškimas protingoje būtybėje. Faktinai žodis 
participatio čia išreiškia atatikimo dalį tarp prigimtosios ir 
antgamtinės tvarkos. 

Iš to, kas pasakyta, pakankamai yra jau paaiškėję, kad 
dora iš esmės stengiasi veikti į faktinąją žmogaus pri- 
gimti tikslu apipavidalinti ją lytimi, atatinkančia aukštęs- 
nei jos idėjai, arba idealiniam jos pirmavaizdžiui. Čia jau 
turime visus kultūrinio veiksmo pradus. Veikiančiuoju 
subjektu čia, kaip ir kituose kultūriniuose veiksmuose, 
yra pats žmogus, kuris kalbamuoju atsitikimu ypatingai 
naudojasi savo valios galia. Veikiamuoju objektu čia yra 
faktinoji žmogaus prigimtis, kuri turi būti suvaldyta ir 
vadovaujama protingai nusistačiusios valios veiksmais. 
Faktinoji žmogaus prigimtis yra čia apipavidalinama lyti- 
mis, kuriomis čia yra pastovūs nusiteikimai, vadinami 
dorybėmis. Pagaliau šitos dorinės lytys turi atatikti euk- 
štesnėms idėjoms, kokiomis yra amžinieji dorinės prigim- 
ties pirmavaizdžiai. Šitaip suprantama dora sudaro vie- 
ną iš pagrindinių kultūrinio veikimo lyčių. 

Pažymėsiu dar čia, kad šitaip suprantama dora gali 
būti imama nepriklausomai nuo antgamtinio apreiškimo, 
kuris tam tikrais atvejais atremia dorą į pozityviosios 
religijos reikalavimus. Ten, kur dora nesurišta su pozi- 
tyviosios religijos reikalavimais, gali būti kalbos apie pri- 
gimtąją dorą, kuri yra todėl ne religijos, bet kultūros ap- 
raiška. Doroje, kaip matėme, veikiamuoju objektu yra 
faktinoji žmogaus prigimtis. Valios galia šita faktinoji žmo- 
gaus prigimtis privalo būti valdoma ir vadovaujama pagal 
reikalavimus, kurių stato idealinis jos tipas, arba pirma-, 
vaizdis. Idealinį kurio dalyko tipą, arba pirmavaizdį, žmo- 
gus susidaro prigimtojo pažinimo tvarkoje pagal idėjas, 
kurias jis suvokia besidomėdamas konkretiniais tam ti- 
kros rūšies individais. 

Minties atatikimas tikrenybei, kaip žinome, sudaro 10- 
ginę tiesą. Remdamiesi logine tiesa, mes susidarome ide- 
alinio tipo supratimą ir sprendžiame apie daikto jam ata- 
tikimo laipsnį, arba apie ontologinę jo tiesą. Išeina tad, 

prie oniologinės tiesos mes prieiname per loginės tiesos 
pažinimą, nors buvimo tvarkoje ontologinė tiesa yra ank- 
stybesnė už loginę tiesą ir net yra priežastimi, kodėl 
gali būti kalbos apie loginę tiesą. Jei koks nors daiktas 
nustotų visiškai atatikimo savo pirmavaizdžiui, jis tuo 
pačių nustotų ir viso pozityvaus savo turinio ir todėl ne- 
galėtų būti jokio atatikimo tarp jo ir mūsų proto minties, 
Jis faktinai pasidarytų visai neprieinamas mūsų pažini- 
mui ir būtent todėl, kad virstų gryna niekybe, kuri neturi 
jokio pozityvaus turinio. 

Užtat eidamas idealine protinio pažinimo tvarka, žmo- 
gus pereina nuo loginės prie ontologinės tiesos. Pavyz- 
džiui, laukinis žmogus susidaro sąvoką apie idealinį žmo- 
gaus tipą. Šitas žmogaus idealo supratimas gali būti labai 
netobulas ir žymiai skirtis pas jį nuo žmogaus amžinojo 
pirmavaizdžio, glūdinčio Dievo esmėje. Vis dėlto jis bus 
kriterijumi, pagal kurį laukinis žmogus spręs apie ontolo- 
gine savo tiesą, t. y. apie atatikimo laipsnį tarp faktinos 
savo vertės ir idealinio savo pirmavaizdžio, 

Ontologinės tiesos pažinimas, kai klausimas liečia patį 
žmogų, glūdi jau sąžinės pagrinde, nes sąžinė ir sprendžia 
apie žmogaus veiksmo atatikimą ar neatatikimą idealinei 
žmogaus prigimčiai. Sąžinė gali suklysti apie šitą idealinę 
žmogaus prigimtį, bet vis dėlto jos įsakymas pasilieka 
privalomas subjektyvine prasme kaipo formalinė išraiš- 
ka prigimtojo doros dėsnio, kuris savo ruožtu turėtų rem- 
tis amžinuoju dėsniu.— Išeina tad, kad dorinis veiksmas 
net tuomet, kai jis remiasi klaidingai suprasta ontologine 
tiesa, visuomet lieka kultūros apraiška, kadangi jis sten- 
giasi apipavidalinti žmogaus prigimtį lytimi, atatinkan- 
čia aukštesnei idėjai. Jei dėl šitos aukštesnės idėjos klys- 
tama, tai dora teturi vien subjektyvinės vertės, nors ob- 
jektyviu atžvilgiu gali būti net kenksminga. 

Taigi dora yra toji kultūros lytis, kuri reiškiasi la- 
biausiai valios galia ir stengiasi nustatyti atatikimo san- 
tykį tarp Žmogaus gyvenimo bei veikimo ir idealinės jo 
prigimties. Kiek dora sudaro žmoguje pastovių dorinių 
nusiteikimų, arba dorybių, turime dorinę, arba etinę kul- 
tūrą subjektyvine prasme. Kiek dora pasireiškia išvirši- 
niu būdu organizuojant žmogaus gyvenimą bei veikimą, 
jo santykiuose su gamta, žmogumi ir Dievu, turime dori- 
nę, arba etinę, kultūrą objektyvine prasme. Dora, objek- 
tyvuota ūkyje santykiuose su gamta, visuomenėje santy- 
kiuose su žmonėmis ir religijoje santykiuose su Dievu, yra 

jau civilizacijos sudedamoji dalis ir šita prasme gali būtž 
pavadinta dorovės vardu. Tokiu būdu dora reiškia la- 
biau subjektyvinę etinės kultūros pusę, tuo tarpu kad do- 
rovė reiškia labiau objektyvinę šitos kultūros pusę. 
Pagaliau tenka pastebėti, kad prie kultūrinių žmogaus 
uždavinių priklauso ne tik tobulinimas atatikimo santykio 
tarp faktinos žmogaus prigimties ir idealinio jo tipo, bet ir 
atatikimo santykio tarp materialinių pasaulio daiktų ir 
jų idealinių tipų, arba pirmavaizdžių. Juk žmogaus pa- 
šaukimu yra vykdyti laisvai ir sąmoningai tą gamtos pa- 
saulio tikslingumą, kuris nesąmoningai ir būtinai jame 
reiškiasi. Kiekvienas pasaulio daiktas, palenktas būtiniems 
pasaulio dėsniams, realizuoja prigimtą sau tipą tik tiek, 
kiek tai leidžia netobulas pasaulio tikslingumas. Žmogus 
papildo išvidinį gamtos tikslingumą išviršiniu kultūros tik- 
slingumu, Kiek jis šitą aukštesnį tikslingumą vykdo savo 
būtybėje, turime dorą, privalomą jam pačiam, nes doroje 
sueina galutinai krūvon ir žmogaus buvimo tikslingumas. 
ir tobulumas, ir laimingumas, Bet žmogus gali realizuoti 
aukštesnį tikslingumą ir nuošaliniuose gamtos pasaulio 
daiktuose. Tai jau įvyksta meno, ir ypač dailiojo meno, 
priemonėmis. Tokiu būdu pasirodo, kad menas yra pa- 
šauktas papildyti dvi nusakytas jau kultūros lytis: žini- 
ją ir dorą. Bet apie tai teks man jau kalbėti kitą kartą. 


4. Menas 


Iš visų pagrindinių kultūros lyčių menas skaidriau- 
siai apreiškia kultūros esmę: jis ne tik kultivuoja, arba 
estetina, žmogaus prigimtį, bet dargi išeina aikštėn išvir- 
šiniu būdu savo kūriniuose. Nei žinijos tiesa, nei doros 
gėris neapsireiškia mums tokiu regimu būdu, kokiu kad 
apsireiškia meno grožis: ir tiesa, ir gėris lieka, taip sa- 
kant, dvasinės mūsų esybės gelmėse. Net tiesos ir gėrio 
objektyvacija civilizacijos lytyse, pavyzdžiui, surašytuose 
veikaluose ir visuomenės dorovėje, yra regima netiesio- 
giniu būdu, bet tik tuo, kas yra pripuolamai surišta su 
žinijos ir doros esme. Surašytas mokslo veikalas gali būti 
iš tikro tiesos įrankiu, kai žmogaus dvasia paskaito sim- 
bolinius jo ženklus ir nusistato atatikimo santykiu su ti- 
krove. Bet negalima pasakyti, kad išviršinė pačio veikalo 
išvaizda reikštų šitą atatikimo santykį tiesioginiu būdu. 
Mokslo veikalas, objektyvuotas civilizacijos priemonė- 
mis, yra sutartasis instrumentalinis ženklas ir nėra todėl 

tiesai prigimtoji ir formalinė išraiška. Tikra intelektuali- 
nės kultūros lytis yra paslėpta nuo žmonių akių žmogaus 
dvasios gelmėse. Tai yra visų pirma intelektualiniai žmo- 
gaus nusiteikimai, atatinką tiesos reikalui ir laimimi lavi- 
nimosi darbu. Paskui kultūrinis veiksmas reiškiasi pačia- 
me pažinime, kai žmogaus protas, naudodamasis savo 
intelektualinėmis išgalėmis, paskaito tamsioje juslinio pa- 
tyrimo medžiagoje glūdinčias potencialiai idėjas. Čia įvyk- 
sta tipingas intelektualinės kultūros veiksmas, kai protas 
tarsi apipavidalina juslinį patyrimą lytimis, atatinkančio- 
mis aukštesnėms tiesos idėjoms, kuriomis yra kuriamieji 
dieviškojo intelekto pirmavaizdžiai. Intelektualinės gi kul- 
tūros objektyvacijoje, kuria, pavyzdžiui, yra mokslo raši- 
nys, yra apdirbamas nuošalinis daiktas sutartuoju simbo- 
liniu būdu, kuris tik pripuolamai dėl sutarimo atatinka 
tam tikroms mokslo pažintims. Negali būti abejojimo, kad 
mokslo veikalo rašymas yra kultūrinis veiksmas, bet pats 
veikalas yra intelektualinės kultūros apraiška ne tuo, kaip 
jis išrodo, bet tuo, ką jis simbolizuoja. Ogi tai, ką jis 
simbolizuoja, pasilieka visuomet žmogaus dvasios gelmėse. 

Panašiai yra ir su dorine kultūra. Dorine kultūra žmo- 

gus stengiasi apipavidalinti savo faktinąją prigimtį lyti- 
mis, arba nusiteikimais, atatinkančiais galutinoje sąskaito- 
je amžinajam dieviškosios valios dėsniui. Kitaip tariant, 
doros veiksmais yra kultūriniu būdu realizuojama ontolo- 
ginė žmogaus asmens tiesa, t. y. jo atatikimas idealiniam 
savo tipui, glūdinčiam galutinoje sąskaitoje dieviškojoje 
esmėje. Nei dorinis žmogaus asmens nusiteikimas, nei do- 
Tinis etinės kultūros veiksmas nėra regimas tiesioginiu 
būdu. Žmogaus išvaizdoje arba jo elgsenoje galime pa- 
skaityti tam tikrą dorinių nusiteikimų ir veiksmų išraiš- 
ką, bet šita išraiška nėra dar iš savo esmės pačio gėrio 
apsireiškimas, kaip kad mokslo veikalas nėra dar pats 
per save tiesos išraiška. Net objektyvuota civilizacijos Įy- 
tyse visuomenės dorovė, besireiškiant jos įpročiuose, 
juridinėje santvarkoje, socialiniame gyvenime ir kitose vi- 
suomeninio gyvenimo apraiškose, nėra dar tiesioginė iš- 
raiška doriniam gerumui, kuris žmogui yra valios atatiki- 
mas idealiniam jo tipui. 

Nei tiesa, nei gėris negali apsireikšti visai regimu bū- 
du žinijoje ir doroje todėl, kad vienintelis regimas idea- 
linio prado apsireiškimas tegalimas grožio lytyje. Žinija 
konstatuoja idealinį pradą kaipo idėją abstrakcijos, arba 
atotraukos, keliu ir dargi pakelia šitą pradą į idealo laip- 

snį integracijos būdu, t. y. idėjos atstatymu pirmavaizdžio 
pilnatvėje, Dora realizuoja idealinį žmogaus tipą, arba 
pirmavaizdį, faktinoje žmogaus prigimtyje. Ir vienas tik 
menas pajėgia realizuoti idealinį pradą materialiniuose 
daiktuose kaipo jų idealinius tipus, galinčius bent tam 
tikrame laipsnyje regimai apsireikšti žmogaus patiriama- 
jam sugebėjimui. Tokiu būdu, šalia žinijos ir doros, me- 
nas yra trečioji kultūrinės kūrybos lytis, kuri yra pašauk- 
ta tarnauti tam, ko pirmi dvi lytys atlikti negali. Sąryšy- 
je su šituo bendru konstatavimu ir tenka bent trumpai 
panagrinėti trys klausimai: 1. kas yra grožis, 2. kas yra 
dailusis menas ir 3. kokia prasme dailusis menas yra kul- 
tūros lytis? 

Atsakyti trumpai į klausimą, kas yra grožis, nėra leng- 
va, nes apskritai grožio problema priklauso filosofijoje 
prie sunkiausių problemų. Kalbant tad labai trumpai apie 
grožio esmę kultūros filosofijoje, reik suponuoti, kad ši- 
ta problema kur kitur yra plačiau ir kritingiau tyrinėja- 
ma. Man tenka tai daryti, iš vienos pusės, per enciklope- 
dinę estetinių problemų ir pakraipų apžvalgą filosofijos 
įvadoje ir, iš antros pusės, toje pedagogikos dalyje, kuri 
yra vadinama estetinimo mokslu, arba teorija. 

Iš filosofijos įvados galima jau buvo patirti, kad tiek 
grožio, kiek ir dailiojo meno problemos teisingai tegali 
būti išsprendžiamos vien tada, kai yra suvedamos į sin- 
tezę subjektyvinė ir objektyvinė klausimo pusės. Taip, 
kai grožis yra aptariamas pagal veikmę, kurią jis daro 
į mus, yra imama į atžvilgį subjektyvinė grožio pusė. 
Kai, atvirkščiai, grožis yra aptariamas pagal ypatybes 
daiktų, kurie veikia į mus, imama į atžvilgi objektyvinė 
grožio pusė. Senovės laikai buvo linkę spręsti apie grožį 
vien iš objektyvinės pusės; mūsų laikai, paskendę psi- 
chologizme ir reliatyvizme, yra linkę dažnai žiūrėti į gro- 
žį iš subjektyvinės pusės, Integralinis aristoteliškosios to- 
miškosios filosofijos sintetizmas stengiasi pastatyti sub- 
jektyvinę ir objektyvinę grožio problemos puses į prie- 
žastingo atatikimo sąryšį. 

Einant šita pakraipa, visų pirma negalima nepripažinti 
grožiui objektyvaus pagrindo pačiuose daiktuose. Pasau- 
lio daiktai, kaip jau ne kartą minėta, susidaro iš medžia- 
gos ir lyties. Kyla klausimas, katras iš šitų pradų yra 
grožiui priežastingumo veiksnys. Klausimas lengva iš- 
spręsti lyties, arba formos, naudai. Lytis yra buvimo, vie- 
nybės, veikimo ir tikslingumo pradas. Sykiu daikto lytis 

vra dargi išvidinė priežastis tvarkos, kurios yra gamtos 
pasaulyje. Žodžiu tariant, lytis yra daikte prigimtojo jo 
tobulumo išraiška. Tad irgi neabejotina, kad lytis yra 
taip pat priežastingumo veiksnys ir grožiui. Todėl Tomo 
Akviniečio buvo pasakyta, kad grožis pareina nuo for- 
malinės priežasties: pulchrum proprie pertinet ad ratio- 
nem causae formalis, kas paskui buvo Kanto patvirtinta 
pasakymu, kad grožis patinka savo forma, arba lytimi, bet 
ne savo medžiaga. Štai kodėl Tomas Akvinietis ir matė 
grožyje skaidrų substancialinės arba net pripuolamosios 
lyties apsireiškimą pro proporcionaliai sutvarkytas ir at- 
baigtas medžiagos dalis: splendor formae substancialis vel 
accidentalis supra partes materiae proportionalas et ter- 
minalas (S. Thomas. Sum. Theol.” 1 a, q. V, art. 4). 

„Esybės gražumas,— sako de Wulf, — yra pilnutinis jos 
tobulumo apsireiškimas (Plotinas, Pseudo-Dionizas); todėl 
gražumas yra žydėjimas to, kas suteikia esybei tobulu- 
mo ir vienybės, t. y. lyties. Gamtoje ir mene negali būti 
grožio, jei vienybė skaidriai neapsireiškia organingai su- 
derintose dalyse, Ogi šitas dermės pradas bus substancia- 
linė lytis, kai grožis įsigali esybės esmėje, ir bus pripuo- 
lamoji lytis, kai grožis glūdi antraeiliame buvimo būde 
arba net veiksme (M. de Wulf. L'Oeuvre d'art et la be- 
auté .— Louvain; Paris, 1920.— P. 202). 

Taigi grožio yra vien ten, kur lytis yra tobulai įsiga- 
lėjusi medžiagoje, pro kurią ji apsireiškia. Kokios yra ši- 
tokio įsigalėjimo savybės?— Į tai jau Aristotelis buvo at- 
sakęs, kad grožis glūdi didybėje ir tvarkoje. Kalbėdamas 
apie didybę, Aristotelis suprato ją labai plačiai, nes kitaip 
išeitų, kad gražus tegali būti daiktas didelis materialine 
prasme. Didybė yra faktinai vidaus galybė, su kuria lytis 
apsireiškia jos valdomojoje medžiagoje. Todėl ji yra visų 
pirma tai, kas buvo paskui viduramžiais vadinta integri- 
tas, t. y. pilnutinis esybės išsivystymas, žodžiu tariant, pil- 
natvė. Silpnas, nepilnas, apribotas lyties apsireiškimas me- 
džiagoje negali būti grožio apraiška. Todėl, pavyzdžiui, 
negalime laikyti kernos gražiu žmogumi jau vien tik to- 
dėl, kad jis yra neužaugęs, nors savo kūnu ir veido bruo- 
žais jis ir būtų proporcionaliai ir taisyklingai sudėtas. Pil- 
nutiniame išsivystyme kaip tik apsireiškia substancialinės 
lyties galybė, kuri gali būti pavadinta platesniu didybės 
vardu. 

Betgi vienos didybės grožiui dar nepakanka: jam reik 
dar tvarkos, arba proporcionalumo. Kitaip tariant, reik 

dar, kad daikto dalys sutartų tarp savęs harmoningoje 
tvarkoje. Daikto dalių sutarimas tarp savęs ir įvyksta ta- 
da, kai jis išsyk pasižymi trimis ypatybėmis: įvairumu, 
vienumu ir proporcija. Be įvairumo nėra sudedamųjų da- 
lių daugybės. Be vienumo daugybė yra nesuderinta dalių 
krūva. Be proporcijos dalys nesueina į suderintą tvarką. 
Vienodumas, vienybės stoka ir disproporcija yra koky- 
bės, kurios nesutaria su harmoningu proporcionalumu ir 
todėl negali būti gražaus daikto savybėmis. 

Taigi daiktas yra gražus, kai jo veikimo pradas, t. y. 
lytis, apsireiškia galingai bei tvarkingai. Tai ir įvyksta 
tada, kai lytis tobulai įsigali toje medžiagoje, kurią ji 
valdo. Jei dabar prisiminsime, kad lytis yra ne kas kita, 
kaip realizuota idėja, tai turėsime padaryti išvadą, kad 
grožis, kurio yra gamtos pasaulyje, yra pajustinis kuria- 
mosios idėjos apsireiškimas daikte. Ar imsime brangaus 
akmens, ar gėlės, ar gyvio, ar net pačio žmogaus gražu- 
mą, kiekviena iš šitų grožybių pareina nuo to, kiek tobu- 
lai substancialinė lytis tvarko palenktą sau medžiagą, kiek 
galingai bei tvarkingai iškelia aikštėn jos atstovaujamą 
idėją, kitaip tariant, kokiame laipsnyje realizuoja idealinį 
savo tipą arba savo pirmavaizdį.— Kitokios grožio rūšies 
bus gamtos reginyje. Čia jau galima kalbėti ne apie sub- 
stancialinę, bet apie pripuolamąją lytį. Leiskime, mums 
tenka domėtis saulėleidžiu. Tai, kas čia gali turėti pripuo- 
lamos lyties reikšmę, bus šviesa, kuri jungia atskirus daik- 
tus į vieną reginį. Jei reginys sudaro vieną visumą, jei 
jo dalys harmoningai susiderina tam tikroje tvarkoje ir 
jei šviesos gaivalas tiek ryškiai įsigali tamsioje ' medžia- 
goje, kad perveria savo esme, turėsime visas sąlygas, kad 
reginys būtų gražus. Šviesos lytis tarsi perkeičia čia be- 
lytį medžiagos gaivalą ir patiekia jam savo ypatybių. Sy- 
kiu šita šviesa yra čia aukštesnės idėjos nešėju, nes ji 
pakelia tamsų medžiagos gaivalą į aukštesnį buvimo laip- 
snį ir priartina jį prie to idealaus stovio, kuris jam gali 
būti numatytas ir kuriame skaidra, veiklumas ir subtilu- 
mas, charakterizuoją šviesą, turi pereiti medžiagai. 

Iki šiolei buvo kalbėta apie objektyvinę grožio pusę. 
Šituo atžvilgiu yra reikalingas grožiui galingas pilnatvės 
pasireiškimas, kaipo tam tikra didybė, ir deramoji propor- 
cija, kaipo tvarkos išraiška, lotyniškai tariant: inlegritas 
seu perfectio ir debita proportio sive consonantia. Suimant 
trumpai objektyvinę grožio pusę, galima pasakyti, kad 
grožis yra išvidinis daikto tobulumas, skaidriai apsireiš- 

kiąs išviršiniu būdu. Kai grožis yra charakterizuojamas tais 
įspūdžiais, kuriuos jis padaro į suvokiamąsias žmogaus 
galias, jis yra imamas iš subjektyvinės savo pusės. Šituo 
atžvilgiu kalbama apie estetinį jausmą, arba emociją, ir apie 
estetinį spręsmą. Kartais yra ginčo, katras iš šitų dviejų 
psichinio gyvenimo pradų yra pirmesnis: estetinis jaus- 
mas ar estetinis spręsmas, t. y. ar pirmasis remiasi antruo- 
ju, ar antrasis — pirmuoju. Tačiau atsižvelgiant į tai, kad 
grožio pažinimas tėra vienas tik pažinimo atsitikimas, 
galima drąsiai teigti, kad grožio pažinime, kaip ir paži- 
nime apskritai, einama nuo juslinio patyrimo prie protinio 
pažinimo, t. y. nuosekliai einama nuo estetinio jausmo prie 
estetinio sprendimo, Spręsti apie daiktą, — sako Sortais,— 
kad jis yra gražus, yra ne kas kita, kaip pripažinti jam 
sugebėjimą sudaryti mumyse estetinę emociją (Traité de 
philosophie *.— T. II.— P. 379). Iš pradžios toks sprendimas 
yra instinktyvus, arba savaimingas, kaipo atremtas į este- 
tinį jausmą. Ilgainiui, kai patyrimas padeda susidaryti gro- 
žio idėjai arba net idealui, sprendimas esti jau sąmonin- 
gas, kaipo atremtas į protu apdirbtą patyrimą. 

Pasismaginimus grožiu, arba grožėjimasis, ir yra ne 
kas kita, kaip daikto tobulumo pažinimas ir susižavėji- 
mas išviršine šito tobulumo išraiška. Tobulumo išraiška 
prataria į mūsų jusles ir sužadina estetinį jausmą, arba 
emociją. Ogi pažinimas išvidinio tobulumo, atatinkančio 
išviršinei išraiškai, įvyksta su pagalba sprendimo, kuriuo 
tik vienu tegali būti nustatyta ontologinė daikto tiesa, t. 
y. jo atatikimas idealiniam jo tipui. Tokiu būdu estetinė 
emocija ir estetinis sprendimas randasi priežastingai su- 
rištu su objektyvine grožio puse, glūdinčia pačiame daik- 
te. Todėl prof. Willems, jungdamas objektyvinę ir sub- 
jektyvinę grožio puses, suteikia jam šitokią aptartį: „gro- 
žis yra išvidinis daikto tobulumas (idealas), kiek jis yra 
aiškaus pažinimo ir nenaudiško pasismaginimo dalykas“. 
Estetinis pasismaginimas, arba grožėjimasis, yra nenau- 
diškas, prancūziškai tariant — désintéressé, kadangi grožis 
nesukelia godumo jausmo, bet tik susižavėjimą. Grožėji- 
mosi jausmas yra surištas su mūsų veizdimuoju nusista- 
tymu, t. y. kontempliacija, kuri yra tolima nuo utilitari- 
nio geidimo įsigalėti susižavėjimo dalyku. Tai yra toji 
grožio ypatybė, kuri leido Kantui pasakyti, kad grožis 
pasižymi tikslingumu be tikslo.— Šalia nenaudiškumo, es- 
tetinis jausmas pasižymi dargi visuotinumu ir būtinumu. 
Visuotinu jis yra ta prasme, kad, patirdami estetinį jaus- 

mą, mes geidžiame, kad jis būtų lygiai patiriamas visų 
kitų žmonių. Ogi būtinu jis yra ta prasme, kad mes laiko- 
me estetinį jausmą visiems privalomą, kadangi grožis, mū- 
sų supratimu, privalo būti susižavėjimo dalykas. Tuo pa- 
čiu mes sprendžiame, kad estetinė emocija turi savo ob- 
jektyvinį pagrindą daiktuose, nes kitaip nebūtų racijos 
laikyti jo visuotinu ir būtinu. 

Tai, kas pasakyta apie grožį apskritai ir apie gamtos 
grožį atskirai, dera taip pat pasakyti apie meno kūrinius, 
sų tuo pastebėjimu, kad meno kūrinių lytys visuomet yra 
pripuolamos, bet ne substancialinės, nes šitų pastarųjų 
žmogus nepajėgia sukurti savo galiomis— Meno kūrinio 
gražumas glūdi jo atatikime tam idealiniam tipui, kuris 
tarnauja jam egzempliarine priežastimi, arba pirmavaiz- 
džiu. Daikto atatikimas idealiniam jo tipui, kaip žinome, 
yra ontologinė jo tiesa. Kai šita tiesa apsireiškia pajusti- 
niu būdu, gauname grožio apraišką. Ogi kuriamasis gro- 
žio išreiškimas yra dailusis menas. Pavyzdžiui, dailinin- 
kas yra sumanęs išreikšti žmogiškąjį grožį. Jis domisi 
įvairiais žmonių tipais. Iš to, kokiais žmonės esti tikrovė- 
je, jis suvokia integracijos būdu, koks privalo būti idea- 
lus žmogaus tipas apskritai. Nuo ontologinės žmogaus tie- 
sos, arba nuo žmogaus idėjos, jis eina sukuriamosios vaiz- 
duotės pagalba prie konkretinio žmogaus idealo. Jis, taip 
sakant, savo vaizduotėje realizuoja žmogaus idėją kon- 
kretiniame vaidinyje. Pagaliau nuo savo vaizduotės su- 
kurto vaidinio jis eina prie jo išreiškimo regimu būdu su 
techninių priemonių pagalba. Kiek realizuotas techninėmis 
priemonėmis žmogaus atvaizdas atatinka idealiniam žmo- 
gaus tipui, arba idealui, jis yra gražus. Iš čion Mercier 
daro išvadą, kad „grožis yra kokybė kūrinio, kuris lemta 
atskirų savo dalių santvarka ryškiai atvaizduoja ir pri- 
verčia grožėtis idealiniu tipu, kuriam jis yra taikomas“ 
(Traitė élémentaire de philosophie— T. 1.— P. 661). 

Sąryšyje su šita grožio sąvoka savaime aiškėja dailio- 
jo meno esmė. Jei žinija sudaro proto galia iš patiriamo- 
sios medžiagos tiesos sistemą, jei dora vykdo valios galia 
gėrio viešpatavimą, tai dailusis menas, arba dailė, apreiš- 
kia pajustiniu būdu grožio santvarką. „Dailė, — sako Hel- 
10,— yra pajustinis grožio išreiškimas. Jinai yra idealo 
apsireiškimas aikštėn prigimtoje tvarkoje“ (L'Homme.— 
P. 281), Ernesto Hello idėjos apie dailę yra tiek ypatin- 
gos ir taip tiksliai ir galingai išreiškia dailės esmę, kad, 
rodos, bus ne pro šalį padarius dar keletą trumpų ištrau- 

kų iš jo veikalų. — Kodėl, rodos, yra reikalingas kuriama- 
sis dailės grožis šalia tų grožybių, kurių patiekia gamtos 
pasaulis? Hello duoda į tai šitokį atsakymą: „Dailė, — sa- 
ko jisai, — nelaiko tikrovės pakankamai skaisčia ir todėl 
teikia jai pagal savo išgales to, ko jai trūksta, kad ji būtų 
idealiai graži“ (Le Siėcle.— P. 221). „Dailė, — sako jis ki- 
tur, — grąžina tikrovę į idealų jos stovį... Ji įdvasina ma- 
teriją, nors ir nepanaikina materialinio jos gaivalo. .. Dai- 
lės prievolė yra keisti (ibid.— P. 222). „Realizuoti idealas 
ir idealizuoti realybę; štai dailės uždavinys“. (ibid.— P. 
263). Po to suprantama, kad „dailė yra kilimas, nes jos 
dėsniu yra kopti aukštyn. Likdama iš prigimties prie am- 
žinojo daiktų tipo, ji krypsta idealo linkon. Jos žvilgis 
perveria daiktus, kad įžvelgtų tai, kas esmingo juose yra. 
Jis tiria, kuo jie atatinka tiesai, ir tik šituo atžvilgiu jis 
domisi jaisiais.— Dailė, — sprendžia pagaliau Hello — yra 
atsiminimas apie visuotinąjį Dievo visur buvimą“ (L'/Hom- 
me.— P. 367), 

Įdomu yra sugretinti šitos Hello mintys su rusų filoso- 
fo poeto Solovjovo koncepcija apie grožį ir dailųjį meną. 
Solovjov matė grožį, sykiu su Hegeliu, pajustiniame idė- 
jos įkūnijime, suprasdamas idėją kaipo idealią buvimo 
lytį, kur laisvas dalių klestėjimas sutaria su tobula visu- 
mos vienybe, Grožis, jo supratimu, iš vienos pusės, mate- 
rializuoja kokią nors dvasinę esmę, o iš antros pusės, 
įdvasina materialinį daiktą, kuris tarnauja lytimi dvasi- 
niam turiniui. Pagal tai Solovjov numato dailei šitokių 
uždavinių: ji privalo 1. objektyvuoti gyvosios idėjos ypa- 
tybes, kiek tai yra galima padaryta gamtos priemonėmis, 
2. įdvasinti gamtos gražumą ir 3. per tai palaikyti amži- 
nai individualinius šitos gamtos tipus. Tai faktinai reiškia 
perkeisti fizinis gyvenimas į dvasinį gyvenimą. Todėl ga- 
lutinuoju dailės tikslu yra, Solovjovo supratimu, perkeisti 
tikrovė pagal dvasinio tobulumo savybes ir realizuoti joje 
tobulo grožio idealas. „Tiesa — sako Solovjov,— yra gė- 
ris, mąstomas žmogaus protu; grožis yra ta pati tiesa ir 
tas pats gėris, kuriuodu regimai įsikūnija gyvoje lytyje. 
Ogi pilnutinis grožio įkūnijimas visur ir visame kame yra 
visa ko galas, tikslas ir tobulumas. Štai kodėl Dostojevs- 
kij sakydavo, kad grožis išganys pasaulį. Tuo tarpu žmo- 
gaus gyvenime dailės grožis tėra vien geresnės vilties 
simbolis, laikinoji dermės juosta chaotingo mūsų gyveni- 
mo padangėje, ir tai todėl, kad kultūros istorijoje yra vien 
dalinių bei laikinų grožio apraiškų. Įvairios meno rūšys 

tepagauna kintamoje tikrovėje vien silpnus amžinojo gro- 
žio atspindžius ir, apreikšdamas juos savo kūriniuose, 
duoda vien mums nujausti esmę tokios tikrovės, kurios 
dar nėra čia, šitame vargų pasaulyje, bet kuri vis dėlto 
prie jo artėja.“ Dailė yra Solovjovui jugiamoji grandis 
tarp gamtos ir idealinio pasaulio, arba būsimojo gyveni- 
mo grožio, ir todėl jis aptaria meno kūrinio esmę šitokiu 
būdu: „Kiekvienas pajustinis daikto ar kokios nors ap- 
raiškos atvaizdavimas galutinojo stovio arba būsimojo 
pasaulio šviesoje sudaro dailės kūrinį". 

Kaip matome, tarp Hello ir Solovjovo pažiūrų į grožį 
ir meną yra daug panašumo. Šitas panašumas, tarp kitko, 
gali būti paaiškintas tuo, kad ir Hello, ir Solovjov, taip 
ar šiaip, pasidavė Hegelio įtakai: Hello — kovodamas prieš 
Hegelį, Solovjov — įtraukdamas Hegelio pažiūras į savo 
pilnutinės žinijos sistemą. 

Iš to, kas pasakyta, galima jau padaryti bendrų išva- 
dų. apie grožį ir dailę, kiek tai mums yra reikalinga, no- 
rint spręsti apie grožį ir dailę kultūrinio veiksmo atžvil- 
giu. Grožis yra, taip ar šiaip, pajustinis idėjos apsireiški- 
mas regimuoju ženklu, suprantant idėją kaipo idealinį 
daikto tipą, arba jo pirmavaizdį. Dailė yra aukštesnės gro- 
žio lyties realizavimas tikrovėje žmogiškosios kūrybos 
priemonėmis. Kadangi gamtos pasaulyje lytis yra reali- 
zuota idėja, tai regimas lyties atatikimas idėjai, kurią ji 
realizuoja, ir gimdo mumyse tai, ką mes vadiname esteti- 
ne emocija. Dailės kūrinio gražumas pareina nuo jo ata- 
tikimo idealui, kuris tarnavo jam egzempliarine priežas- 
timi, arba pirmavaizdžiu. Dailininkas, domėdamasis rea- 
Tizuotomis tikrovėje idėjomis, arba jos lytimis, susidaro 
supratimą apie aukščiausią jų normą, arba idealą, vadi- 
nasi, — nuo to, kas yra, prieina prie to, kas privalo būti, 
ir paskui realizuoja šitą idealą konkretiniu, arba pajusti- 
niu, būdu. Dailininkas gali suklysti apie idealia daiktų 
norma, lygiai taip pat kaip ir kritikas gali suklysti spres- 
damas anie dailės kūrinio atatikimą idealui, pagal kurį jis 
vra sudarytas, bet vis dėlto dailioji kūryba bus visuomet 
tam tikro veikiamojo objekto apipavidalinimas lytimi, ata- 
tinkančia aukštesnei idėjai. Šita savo esme dailė arba net, 
plačiai tariant, menas yra visuomet viena iš pagrindinių 
kultūrinio veikimo lyčių. Menas dargi skaidriausiai ap- 
reiškia kultūrinės kūrybos esmę, kadangi pajėgia savo 
giliausia esme, t. y. grožiu, reikštis visai regimu būdu. 
„Atsižvelgiant i šitą išviršinį dailiojo meno pasireiškimą, 

šitas menas yra laikomas kūryba par excellence, nors ir 
žinija, ir dora visai teisinga laikyti kultūrinės kūrybos 
apraiškomis. Dailioji meno kūryba todėl yra laikoma spe- 
cialiai suprantama kūryba, kad ji ne tik kultivuoja este- 
tiniu atžvilgiu žmogaus prigimtį, bet dar objektyvuoja 
estetinės kūrybos apraiškas nuošaliniuose daiktuose taip, 
kad pagrindinis kūrybos pradas, t. y. grožis, išeina aikš- 
tėn regimuoju būdu kaipo sukurtoji dailenybė. Tuo tarpu 
nei tiesa, nei gėris negali būti tokia prasme objektyvuoti 
nuošaliniuose daiktuose. 

Analizuojant dailiąją kūrybą kaipo kultūrinį veiksmą, 
reik pasakyti, kad veikiamuoju objektu yra žmogaus pri- 
gimtis, kai turima galvoje estetinę kultūrą subjektyvine 
prasme, ir tokiu objektu yra nuošalinis žmogui dalykas, 
kai estetinė kultūra yra imama objektyvine prasme. Sub- 
jektyvinė estetinė kultūra suteikia žmogaus prigimčiai 
estetinių nusiteikimų arba, kitaip tariant, apipavidalina 
šitą prigimtį estetiniais nusiteikimais, kuriais yra esteti- 
nis skonis, estetinis sprendimas, kuriamoji vaizduotė ir 
sugebėjimas realizuoti meno kūrinį techninėmis priemo- 
nėmis. Objektyvinė estetinė kultūra apsireiškia išviršinė- 
mis meno dailenybėmis, kuriais, pavyzdžiui, yra skulptū- 
ros statula, tapybos paveikslas, muzikos dalykas, dramos 
vaidinys ir t. t. Dabar jau veikiamuoju objektu yra koks 
nors materialinio pasaulio daiktas arba dalykas, pavyz- 
džiui, marmuro gabalas, drobės paviršis, padengtas spal- 
votais dažais, garsų tvarka, gaunama iš kokio nors ins- 
trumento, vaidyklos paveikslas, sujungtas su dialogo išsi- 
vystymu ir t. t. Dailiojo meno veikiamasis objektas, arba 
materialinis substratas, visuomet, taip ar šiaip, glūdi erd- 
vėje ir laike ir todėl visų pirma reiškiasi spalvomis ir 
garsais. 

Toliau nėra abejotina, kad esminė estetinės kūrybos 
dalis apsireiškia veikiamojo objekto apipavidalinime tam 
tikromis dailiosiomis lytimis, kurių dėlei meno kūriniai 
ir pasidaro gražiais. Kaip jau buvo sakyta, lytis tiek subs- 
tancialinė, kiek ir pripuolamoji yra priežastingas grožio 
veiksnys. Todėl mene, taip ar šiaip, yra kuriama dailioji 
lytis, susidaranti ar iš linijų, ar iš spalvų, ar iš garsų de- 
rinimo ir jungimo į tam tikras vienybės, be kurių lyčių 
apskritai negali būti. 

Pagaliau dailiosios meno lytys visuomet atatinka auk- 
štesnėms idėjoms jau todėl, kad kiekviena lytis yra, taip 
ar šiaip, realizuota idėja. Idėja, pagal kurią lytis yra re- 

alizuota, yra faktinai lyties egzempliarinė priežastis, arba 
pirmavaizdis. Ogi galutinoje sąskaitoje visi pirmavaizdžiai 
turi savo pirmutinį šaltinį dieviškojoje esmėje.— Apie tai, 
kad žmogus yra meno kūrėjas, nėra reikalo kalbėti, ka- 
dangi tai savaime aišku. 

Tokiu būdu dailiojo meno analizė parodo, kad jame 
yra visi sudedamieji kultūrinio veiksmo pradai. 

Įdomu yra dabar panagrinėti dargi šito kultūrinio vei- 
ksmo uždavinys, palyginant jį su žinijos ir doros uždavi- 
niais.— Žinija turi savo uždaviniu pažinti tiesą apie tai, 
kas yra ir kas privalo būti. Galutinoje sąskaitoje žinijos 
sistema randa savo atbaigimą pažinime dieviškųjų visų 
daiktų pirmavaizdžių. Dora turi savo uždaviniu realizuo- 
ti gėrį žmogiškajame asmenyje, arba individualinėje jo 
prigimtyje. Tokiu būdu dora realizuoja žmogiškojo as- 
mens pirmavaizdį faktinoje jo prigimtyje. Pagaliau dailu- 
sis menas realizuoja grožį materialiniuose prigimtojo pa- 
saulio daiktuose. kaipo šitų daiktų pirmavaizdžius. Gro- 
žyje apsireiškia pajustiniu būdu tas pats idealinis pradas, 
kuris žinijoje yra pažįstamas kaipo pirmavaizdis ir kuris 
doroje yra siekiamas kaipo žmogaus idealas. Iš čion ma- 
tyti, kad žinijos, doros ir meno uždaviniai papildo vieni 
kitus ir tuo pačiu išsemia specifiškai kultūrinį žmogiškojo 
veikimo plotą. Iš čion irgi galima numatyti, kad žinija, 
dora ir menas yra iš vidaus solidarūs tarp savęs ir kad 
todėl irgi ir jų grendžiamieji pradai, t. y. tiesa, gėris ir 
grožis, negali sau prieštarauti ir yra taip pat solidarūs 
tarp savęs. Organingas žinijos, doros ir meno sąryšis ben- 
drame kultūrinio veikimo plote kaip tik yra argumentas 
už tai, kad tiesa, gėris ir grožis yra iš vidaus organingai 
surišti tarp savęs ir kad tai, kas prieštarauja ontologinei 
tiesai ir doriniam gėriui, negali būti gražu. Ontologinė 
tiesa yra daikto atatikimas idealiniam jo tipui. Tuo tarpu 
grožis realizuoja idealinį daikto tipą faktinoje jo prigim- 
tyje. Jei menas šitam idealiniam daikto tipui prieštarau- 
ja, jis faktinai jo nerealizuoja ir tuo pačiu neišreiškia gro- 
žio regimu būdu. Taip pat dorinis gėris yra žmogaus va- 
lios atatikimas prigimtajam doros dėsniui, kuris galutino- 
je sąskaitoje atatinka amžinajam dieviškosios valios dės- 
niui. Dora, realizuodama šitą gėrį žmogaus asmenyje, tuo 
pačiu realizuoja jame idealinį asmens tipą. Grožis yra 
žmogaus asmenyje to pačio idealinio tipo regimas apsi- 
reiškimas. Jei menas šitam tipui prieštarauja, t. y. jei jis 

prieštarauja doriniam gėriui, jis negali būti dailus tikra 

to žodžio prasme. 

Jei vis dėlto dažnai galima rasti meno kūriniuose da- 
lykų, kurie prieštarauja ontologinei tiesai arba morali- 
niam gėriui ir kurie yra laikomi žmonių gražiais, tai šito- 
kis prieštaravimas tegalima aiškinti arba tuo, kad šitokie 
žmonės neturi pilnai išvystyto estetinio skonio ir sveiko 
estetinio sprendimo, arba tuo, kad pačiuose meno daly- 
kuose, šalia kalbamųjų trūkumų, yra dar tiek grožio, kad 
gražiosios jų savybės pajėgia užstelbti neigiamus įspū- 
džius. 

Pagaliau dera pastebėti, kad dailusis menas stovi vi- 
dury tarp dviejų dalykų, iš kurių vienas yra žemesnis už 
jį, o antras yra aukštesnis už jį, nors abu tuodu dalykų 
yra jam, taip ar šiaip, giminingi. Tai yra, iš vienos pusės, 
paprastas nedailusis menas ir, iš antros pusės, religinio 
kulto, arba liturgijos, misterija, pereinanti į tai, kas yra 
kartais vadinama teurgijos vardu. 

Plačiai suprastas menas yra deramas priemonių tai- 

kymas kokiam nors tikslui, Bet. kaip ne visuomet tikslu 
yra grožio atvaizdavimas regimąja lytimi, taip ir menas 
ne visuomet yra dailusis menas. Tik tais atvejais, kai 
menas iš tikro turi savo tikslų grožį, kurį jis realizuoja 
regimu būdu savo kūrinyje, galima kalbėti apie dailųjį 
meną. Visais kitais atvejais, kai priemonės yra lemtai 
arba deramai taikomos įvairiems tikslams, — o tokių atsi- 
tikimų esti labai daug, — turime paprastą meną, kuris ne- 
užsitarnauja dailiojo meno. arba, trumpiau tariant, dailės 
vardo. Todėl kai technika prieina tam tikrą tobulumo 
laipsnį ir todėl sugeba lengvai įprastinai ekonomiškai ir 
tikslingai taikyti materialines priemones savo industria- 
liniams tikslams, galima irgi kalbėti apie meną, nors čia 
menas ir nėra dailusis, Tiesa, kaip jau buvo savo laikų 
pažymėta sykiu su Bulgakovu, ūkio technika turi tenden- 
cijos įsigyti meniško dailumo ir tokiu būdu pereiti į dai- 
lę. Tam reikalui yra net susidaręs tarputinis meno tipas, 
kuris vadinamas pritaikomuoju menu. Pritaikomasis me- 
nas yra pereinamasis tarpsnis tarp grynos technikos ir 
grynos dailės. Pritaikomojo meno objektai tarnauja tech- 
nikos naudingumui, bet iš antros pusės, semiasi iš dailės 
dailiųjų lyčių ir tuo pagražina materialinį ekonomikos ir 
technikos gaivalą. 

Reik prie šios progos pasakyti, kad nuoseklus prave- 
dimas skiriamosios linijos tarp paprasto bet kurios tech- 

nikos meno ir dailiojo meno turi fatalios reikšmės dau- 
gumai vadinamųjų menininkų. Jei tikras dailusis menas, 
arba dailė, turi realizuoti grožį regimuoju būdu, tai visi 
tie kūriniai, kurie nerealizuoja idealinio prado regimomis 
lytimis, gali būti geriausiu atveju vien laikomi paprasto, 
bet ne dailiojo meno kūriniais. Faktinai net pasirodo, kad 
net ne viename dailiajame kūrinyje yra nemaža dalykų, 
kurie nėra dailės, bet paprasto meno padarai. Statant tad 
reikalavimą, kad dailusis menas iš tikro realizuotų idea- 
linį pradą regimomis lytimis, dauguma vadinamųjų me- 
nininkų pasirodo negalį šitam reikalavimui ištesėti, nors 
neretai tie patys menininkai pajėgia meniškai atvaizduoti 
dalykus, kurie nėra dailūs tikra to žodžio prasme. Tokiu 
būdu tikslus dailiojo meno supratimas turėtų žymiai su- 
siaurinti tikrų dailininkų skaičių ir sykiu pakelti dailųjį 
meną į aukštybes, nuo kurių jis yra puolęs moderniosios 
dekadencijos laikais. 

Šalia šito fakto, ypač simptominga yra tai, kad eko- 
nomikos ir technikos darbai, kaip sakyta, stengiasi apsi- 
vilkti dailiosiomis lytimis ir tuo prisiartinti prie dailiojo 
meno. Tai parodo, kad normalus materialinio gyvenimo 
stovis yra tas, kuris atatinka grožio reikalavimus. Kitaip 
ir negali būti prisiminus, kad kiekviena materialinė lytis 
yra realizuota idėja. Ogi tobulas, arba normalus, idėjos 
realizavimas, kaipo galingas ir tvarkingas, visuomet ryš- 
kiai apreiškia ją regimuoju būdu ir tuo pačiu daro este- 
tinio įspūdžio. Todėl ir išeina, kad normalus materialinių 
daiktų stovis yra tas, kuris atatinka estetiniams reika- 
lavimams. 

Bet iš kitos pusės, tai, kas yra normalu prigimtoje 
gyvenimo tvarkoje, gali turėti dar aukštesnę idealinę nor- 
mą, kuri nurodo normaliai gyvenimo tvarkai išviršinį jos 
tikslą. Ir iš tikro, jei ekonomika ir technika išsiduoda savo 
polinkiais į dailųjį meną, tai iš kitos pusės, pats dailusis 
menas, kaip galėjome anksčiau pastebėti, realizuodamas 
idealą prigimtojoje tvarkoje, tuo pačiu idealizuoja, arba, 
tikriau sakant, idealina, mūsų tikrovę ir atvaizduoja ki- 
to — tobulesnio — gyvenimo tvarkoje, Štai kodėl, Solov- 
jovo žodžiais tariant, „dailės grožis nėra vien geresnės 
vilties simbolis, laikinoji dermės juosta chaotingo mūsų 
gyvenimo padangėje“; štai kodėl „įvairios meno rūšys 
tepagauna kintamoje tikrovėje vien silpnus amžinojo gro- 
žio atspindžius ir, apreikšdamos juos savo kūriniuose, 
duoda vien mums nujausti esmę tokios tikrovės, kurios 

dar nėra čia, šitame vargų pasaulyje, bet kuri vis dėlto 
prie jo artėja". 

Natūralus meno pasistiebimas į amžinąjį idealą, t. y. 
į tobulesnį pasaulį, kokiu kad yra mūsų prigimtasis pa- 
saulis, ypatingai ryškiai išeina aikštėn religiniame mene, 
kuris yra neabejojant gryniausia ir aukščiausia dailės rū- 
šis. Religiniame mene jau visai aiškiai jaučiama tos reli- 
ginės misterijos nuotaika, kur prigimtieji meno objektai 
turi realiai persikeisti pagal idealinę dvasinės buities es- 
mę. Apie šitą dalyką su ypatingu įsijautimu kalba Bulga- 
kov savo veikale „Sviet nevečernij“. „Dailė — sako jisai — 
neturi reikalo su utilitariniais šio pasaulio vertinimais, nes 
ji yra užkerėta kito, aukštesnio pasaulio grožiu ir sten- 
giasi šitą grožį padaryti pajuntamą. Apreikšdama prigim- 
tį Perkeitimo šviesoje, dailė parodo tai, ko geidžia ir ko 
pasiilgsta žmogaus siela, Jos balsas tarsi yra šauksmas iš 
kitokio pasaulio, naujiena iš tolo. Šitai paslaptingai jėgai, 
šitai dailės palaimai nelyginant antrasilės reikšmės turi 
tai, koks yra jos objektas, į kurį atsimušė dangaus žydru- 
mas. Tėra vienas tik baltas grožio spindulys — Taboro 
šviesa, kuris susiskaido į septynias meno vaivorykštės 
spalvas... Dailė yra simptomas, ir dargi neišmatuojamo 
reikšmingumo" (p. 355), ir būtent todėl, kad „kiekvienas 
kuriamasis aktas stengiasi tapti absoliutiniu ne tik savo 
šaltiniu, nes jame ieško išraiškos neišreiškiamas asmens 
branduolys, bet ir savo pasistengimu, nes jis bando sukur- 
ti pasaulį grožyje norėdamas šiuo pastaruoju galutinai 
įveikti chaosą“ (p. 371). 

Bulgakov gerai supranta, kad faktinai šitas dailės pa- 
sistengimas nėra įvykdomas žmogaus galiomis. Kad tai, 
kas dailėje apsireiškia kaipo jos apvainikavimas, galėtų 
įvykti tikrovėje, reik dieviškosios galios, reik būtent, kad 
kuriamąjį žmogaus veiksmą papildytų kuriamasis Dievo 
veiksmas, kitaip tariant, kad dailioji kūryba rastų savo 
atbaigimą teurgijoje, t. y. dieviškajame veiksme žmogu- 
je ir per žmogų. Žodžiu tariant, dailiojo meno linkmė ve- 
da nuosekliai į religijos sriti, kur gali būti realizuojami 
uždaviniai, kurie nėra prieinami grynai žmogiškosios kul- 
tūros priemonėms. Šitas nuoseklus perėjimas iš kultūros 
srities į religijos sritį turės dar labiau paaiškėti, kai teks 
mums susidomėti išviršiniu kultūros tikslingumu. 


O dabar išpuola dar man padaryti keletą pastabų apie 
individualinį ir visuomeninį kultūros atžvilgius.— Taigi 

žinija, dora ir menas yra trys pagrindinės kultūrinio vei- 
kimo lytys, atatinkančios žmogaus proto, valios ir aukštų- 
jų jausmų reikalams. Žinijoje, doroje ir mene sąmoningu 
veiksniu, arba veikėju, yra žmogiškasis asmuo, kuris pir- 
muojuų atveju pažįsta, antruoju atveju — moraliai tobu- 
lėja ir trečiuoju atveju — kuria dailenybes. Bet sykiu pa- 
sirodo, kad atskiras asmuo, izoliuotas nuo istorijos laimė- 
jimų ir visuomenės, nepajėgia sukurti nieko ypatingo jo- 
kioje kultūrinio veikimo srityje. Jo pažinimas, dorinis iš- 
sitobulinimas ir dailioji kūryba pasiliktų visuomet primi- 
tyviame stovyje, kokiame kad yra laukiniai žmonės, Žmo- 
gus, būdamas iš prigimties socialinė būtybė, turi reikalo 
gyventi ir veikti visuomenėje, ir nuo šito reikalo paten- 
kinimo pareina, tarp kitko, jo kultūros laipsnis. Vadinasi, 
tariant Sawickio žodžiais, „kultūrinis žmonijos veikimas 
išsivysto sąryšyje su sutelktine jos atskirų narių akcija“. 
Tokiu būdu kultūriniame žmonijos gyvenime tenka skirti 
individualinis atžvilgis nuo visuomeninio atžvilgio. Ga- 
lutinoje sąskaitoje kultūros kūrėju yra individualinis as- 
muo, bet pastovia jos atrama ir jos gėrybių viseto nešė- 
ju yra visuomenė. Todėl tik ten, kur tarp asmens ir vi- 
suomenės yra nustatyta deramoji pusiausvyra ir savi- 
tarpinė parama, tegali tikrai klestėti kultūrinis gyvenimas. 

Visos visuomeninio gyvenimo lytys, kaip šeimyna, 
ekonominė sąjunga, tauta, valstybė ir t. t., taip ar šiaip, 
nustato tam tikrą pusiausvyrą tarp individo ir visumos 
reikalų. Tačiau dažmai pasirodo, kad faktinas asmens ir 
visuomenės santykiavimas toli gražu neatatinka idealiniam 
jųdviejų solidarumui, kuris galima būtų aptarti, So- 
lovjovo žodžiais, kaipo „laisvas atskirų dalių klestėjimas 
tobuloje visumos vienybėje“. 

Nesunku pastebėti, kad visos žinogaus kultūrinio vei- 
kimo lytys, taip ar šiaip, apreiškia savo pagrinde vieny- 
bės pradą. Žinijoje žmogus stengiasi suvesti atskiras ži- 
nias į vieną visuotinąją sintezę. Doros srityje žmogus 
stengiasi apimti meile ir teisybe visas pasaulio būtybes 
ir sutaikinti jas tarp savęs. Meno kūriniuose žmogus 
vėl stengiasi suvesti į vieną harmoningą visuma kuo dau- 
giausia šio pasaulio dalykų. Negana to: žmogus stengiasi 
pagaliau suderinti savo gyvenime įvairias kultūrinio vei- 
kimo sritis ir apimti jas visas vienu savo asmeniškojo 
buvimo pradu. Apskritai vienybės pageidavimas yra žmo- 
gui įgimta linkmė, ir tai dera pasakyti ne tik apie žmogų, 
bet ir apie kiekvieną gyvą būtybę, nes jau pati gyvybė 

yra vienybės prado reiškimasis įvairiausiose būtybės gy- 
venimo apraiškose. 

Juo labiau tai tinka pasakyti apie žmogų, kuris protin- 
ga savo prigimtimi yra potencialinė lytis nelygstamajam 
turiniui, arba pilnutinei sintezei. Žmogus suvokia visų dai- 
ktų vienybės idėją ir mažiau ar daugiau yra linkęs šitą 
idėją realizuoti tikrovėje. Visuomenėje ir per visuomenę 
prasideda ir vyksta šitos suvokiamos visuotinosios vie- 
nybės realizavimas, Tiesa, šitas visuotinosios vienybės rea- 
lizavimas, kaip ir kiti kultūros uždaviniai, vyksta palen- 
gvėl, kildamas sulig bendra kultūros pažanga iš laipsnio 
į laipsnį per sunkią visuomenės gaivalų kovą. Kitaip ta- 
riant, visuomeninis žmonijos gyvenimas stengiasi reali- 
zuoti visuomenės gyvenime vienybės lytį, atatinkančią 
aukštesnei visų žmonių solidarumo idėjai. Šita savo esme 
visuomenė yra kultūros apraiška, 

Jei dabar pasistatytume klausimą, prie kokios pagrin- 
dinės lyties turėtume priskirti visuomeninio gyvenimo ly- 
tis, tai nebūtų sunku įspėti, kad sutelktinio gyvenimo ly- 
tys yra išvestinės apraiškos tos kultūrinės lyties, kuria 
yra dora. Kai žmogus realizuoja faktinoje savo prigimtyje 
idealinį savo prigimties tipą, jis, tarp kitko, realizuoja ir 
normalias visuomenines žmogiškojo asmens savybes. Vi- 
suomeninės žmogiškojo asmens savybės faktinai yra vi- 
suomeninio gyvenimo pagrindas, nes visuomenė, kaip jau 
buvo anksčiau kalbėta, nėra substancialinė būtybė, kuri 
turėtų savo buitį, nepriklausomą nuo atskirų asmenų. O 
jei taip, tai visos visuomeninės apraiškos — ir, tarp kitko, 
ekonominiai, socialiniai ir juridiniai santykiai — galutinoje 
sąskaitoje yra pagrįsti visuomenine atskirų asmenų dora. 
Tokiu būdu pasirodo, kad visuomeninė žmonių kultūra 
tėra viena išvestinė iš dorinės kultūros apraiška. 

Tiesa, visuomeninės kultūros kūryboje negali tiek ku- 
riamosios reikšmės turėti atskiras asmuo, kaip kad jis 
turi individualinėje kūryboje žinijos, doros ar dailės sri- 
tyse, nes visuomeninis gyvenimas pagrįstas yra visuome- 
nine psichologija, kuri susidaro iš savitarpinio atskirų as- 

menų veikimosi. Todėl visuomeninė kūryba nėra tam pa- 
čiame laipsnyje kultūrinis veiksmas kaip, pavyzdžiui, 
mokslo veikalo rašymas arba dailenybės kūrimas. Vis dėl- 
to visuomeniniame veikime aiškiai numatomas kultūrinis 
veiksmas su visais jo pradais. Kultūriniu veikėju, kad ir 
su mažesniu sąmoningumu ir galingumu, vis dėlto ir čia 
yra žmogiškasis asmuo. Veikiamuoju objektu yra Čia VI- 

suomeninio gyvenimo apraiškos, kurias žmogus stengiasi 
apipavidalinti tam tikromis šeimyninio, ekonominio, so- 
cialinio, tautinio, valstybinio gyvenimo lytimis. Pagaliau 
šitos lytys turi atatikti aukštesnėms visuomeninėms idė- 
joms, kuriomis yra, pavyzdžiui, šeimoje — meilė, ekono- 
mikoje — produktingumas, socialiniuose santykiuose — 
išlyginamoji ir skirstomoji teisybė, juridiniuose santykiuo- 
se — teisės sąmonė, tautiniame gyvenime — gerai supras- 
tas patriotizmas, valstybiniame gyvenime — išvidinis visų 
piliečių solidarumas ir išviršinis valstybės interesų soli- 
darumas su visos žmonijos interesais ir t. t. 

Visuomeninių nusiteikimų visetas, realizuotas atskirų 
žmonių samonėje, sudaro visuomeninę kultūrą subjekty- 
vine prasme. Ogi šitų nusiteikimų apraiškos išviršinėje 
visuomenės santvarkoje sudaro visuomeninę kultūrą ob- 
jektyvine prasme, Šita objektyvine savo puse visuomeni- 
nė kultūra įeina į civilizacijos sritį; bet tai nėra visa, kas 
sudaro civilizacijos apraiškas, kaip norėtų tie, kurie mato 
visą civilizacijos turinį visuomeninės kultūros išviršinėse 
apraiškose. 

Apie visuomeninę kultūrą dera irgi pasakyti, kad jos 
vyriausias pirmavaizdis glūdi dieviškojoje esmėje, kur vi- 
sų būtybių vienybė įgauna tobuliausio stovio, kadangi 
visų kūrinių pirmavaizdžiai čia sueina į organingą sąry- 
šį per susijungimą su dieviškąja esme. Tai tik reiškia, 
kad netobula visuomenės vienybė turi savo idealu tobulą 
visų pirmavaizdžių vienybę dieviškojoje esmėje. Aišku, 
kad kultūriniu visuomeniniu veikimu žmonija eina šita 
linkme. Kaip ji gali toli nueiti vien kultūros priemonė- 
mis, paaiškės jau sąryšyje su tuo, kas bus kalbama apie 
kultūros tikslingumą. 


D. KULTŪROS TIKSLAI 


1. Išvidinis kultūros tikslingumas 


Priėjome paskutinę kultūros filosofijos dalį, kur tyri- 
nėjama siekiamoji kultūros priežastis arba, kitaip tariant, 
kultūros tikslingumas. Kokiam tikslui privalo tarnauti 
kultūra, — štai pagrindinis šios dalies klausimas. Tikslas, 
kaip žinome, yra tai, ko dėlei kas nors daroma arba įvyk- 
sta. Taigi ko dėlei kultūra yra žmogaus kuriama? 

Visų pirma reik įsidėmėti, kad tikslingumas gali būti 
dvejopas: išvidinis, arba imanentinis, ir išviršinis, arba 
transcendentinis. Taip, man buvo jau progos minėti apie 
išvidinį ir išviršinį gamtos tikslingumą. Išvidinis yra gam- 
tos tikslingumas, kuris glūdi prigimtajame pasaulyje kai- 
po jo esybių prigimties palinkimas, atremtas į priežastin- 
gą dėsningumą. Kiekviena gamtos esybė reiškiasi iš pri- 
gimties tam tikrais veiksmais ir yra stumiama prigimtąja 
linkme prie savo gėrio. Išvidinis gamtos tikslingumas ir 
yra uždėtas būtinuose prigimties dėsniuose. Gyvosiose 
gamtos esybėse, neprotingose ir nelaisvose, tikslingumas 
yra instinktyvus ir todėl reiškiasi su nustatytu vieną kar- 
tą ant visados vienodu būtinumu. Toks, pavyzdžiui, yra 
bičių gyvenimas. Kiek kiekviena bitė skyrium, taip ir vi- 
sas spiečius yra palenktu būtiniems prigimties dėsniams, 
kurių pagrinde yra įdiegtas instinktyvus tikslingumas. Ši- 
tas instinktyvus tikslingumas, pavyzdžiui, padaro tai, kad 
bičių koriai savo architektoniškąja lytimi geriausiai ata- 
tinka tam tikslui, kuriam jie skirti tarnauti. Pasirodo bū- 
tent, kad šitie koriai puikiai atatinka ekonomiškumo rei- 
kalavimui, kadangi jungia savo sąrangoje minimum sta- 
tomos medžiagos su maximum talpos medui. Kitaip ta- 
riant, instinktyvi bičių prigimtis, pagrįsta būtinu prie- 
žastingumu, sugeba visai gerai taikyti priemones savo 
tikslams, Šitas įdiegtas gamtos pasaulio esybėms tikslin- 
gumas, atremtas į priežastingą prigimties dėsningumą, ir 
yra gamtai išvidinis, arba imanentinis. 

Bet sulig tuo momentu, kai gamtos pasaulyje atsiran- 
da būtybė, kuri sugeba suprasti tikslo prasmę, laisvai 
rinktis tikslus ir sąmoningai rinktis priemonių, šalia išvi- 
dinio gamtos tikslingumo, atsiranda nauja tikslingumo 
rūšis. Jei, pavyzdžiui, žmogus ima nusimanyti apie bičių 
gyvenima ir jų trūsėjimo vaisingumą, pasistato tikslu bi- 
čių kultūrą ir tam tikslui sumaniai pritaiko tam tikras 
priemones, bičių gyvenimas ir veikimas, šalia savo išvi- 
dinio tikslingumo, įgauna dar išviršinio tikslingumo, kurį 
joms nustato žmogus savo kultūrinių veikimu. Žmogus, 
tiesa, neatmaino išvidinio bičių gyvenimo bei veikimo 
tikslingumo: jam kaip tik rūpi tai, ko siekia išvidinis pri- 
gimties tikslingumas, būtent bičių gyvybės palaikymas ir 
jų produktingumas, besireiškiąs vaško ir medaus gamy- 
boje. Bet užtat jis sugeba sąmoningai padidinti bičių gy- 
venimo gerovę ir jų produktingumą, kad paskui sunau- 
dotų bičių kultūros vaisius tolimesniems savo tikslams. 

Iš šito jau pavyzdžio matyti, kad išvidinis gamtos tik- 
slingumas yra papildomas išviršiniu žmogaus kultūros tik- 
slingumu, Prigimties tikslingumas, esąs gamtos pasaulyje 
būtinas ir instinktyvus, tampa žmogaus kultūroje laisvu 
ir sąmoningu, kadangi čia jau tikslą stato žmogaus pro- 
tas, o jį siekia laisva valia. Sąmoningas bei laisvas žmo- 
gaus nusistatymas nepanaikina gamtos tikslingumo, bet 
įveda jį į naują aukštesnio tikslingumo tvarką, kadangi 
savo pastangomis žmogus palenkia gamtos dėsningumą 
savo valios valdžiai ir savo proto idėjoms. „Žmonija,— 
teisingai sako Eisler,— savo sugebėjimais ir pasiryžimais 
yra skiriama apvaldyti faktinąją gamtą ir ją kultivuoti 
vis intensyvesnio racionalizavimo ir etinimo prasme“ 
(Einführung in die Philosophie.— P. 385). 

Kyla dabar savo ruožtu klausimas, ar ir kokia prasme 
pati kultūra, panašiai È ir prigimtis, gali turėti išvidinį 
ir išviršinį tikslingumą? Cia dera pastebėti, kad išvidinis 
kultūros tikslingumas turėtų būti vienintelis kultūros tik- 
slingumas, jei kultūra galėtų privesti žmogų prie galuti- 
nio tikslo ir patiekti jam pilnutinio tobulumo ir visiškos 
laimės. Atsiekimas pilnutinio tobulumo ir visiškos laimės 
baigtų faktinai žmonijos išsivystymą ir tuo pačiu pada- 
rytų nebereikalingą kultūrinį jos vyksmą. Tuo tarpu, kaip 
patirsime vėliau, kultūros priemonėmis nei pilno tobulu- 
mo, nei visiškos laimės žmogus atsiekti negali; o jei taip, 
tai lieka viena iš dviejų: arba atsisakyti nuo šitų sieki- 
mų, kurie neišraunamai glūdi žmogaus sieloje, arba pripa- 
žinti, kad šalia išvidinio kultūros tikslingumo, yra dar 
išviršinio tikslingumo, kuris papildo pirmąjį ir pavartoja 
kultūrą kaipo žemesnės tvarkos priemonių sistemą. Mums 
teks prieiti prie išvados, kad išvidinis religijos tikslingu- 
mas yra išviršiniu tikslingumu kultūrai, panašiai kaip iš- 
vidinis kultūros tikslingumas yra išviršiniu tikslingumu 
prigimčiai bei gamtai. Bet tuo tarpu turime susidomėti 
atidžiau, koks yra išvidinis kultūros tikslingumas, kuris 
turi mums tarnauti išeinamuoju punktu paskutinės dalies 
tyrinėjime. 

Išvidinis kurios esybės tikslingumas reiškiasi tuo, kad 
ji stengiasi atsiekti pilnutinį savo prigimties uždavinių 
įvykdymą. Pavyzdžiui, neprotingo gyvio prigimties užda- 
viniais yra misti, augti ir visti. Jo gyvenimo tikslingu- 
mas ir reiškiasi tuo, kad jis leidžia kalbamajam individui 
kuo tinkamiausiu būdu misti, augti ir palaikyti savo veis- 
lę. Panašiai ir išvidinis kultūros tikslingumas reiškiasi tuo, 

kad jos veiksniai stengiasi kuo pilniausiai objektyvuoti 
jos uždavinius realiose išdavose. Atlikti savo uždavinių 
visetą ir sykiu apsireikšti objektyviomis lytimis — štai 
kokia linkme eina išvidinis kultūros tikslingumas, 

Tai gali būti patirta jau iš kultūrinio veiksmo anali- 
zės. Kultūros veiksmas, kaip žinome, yra sąmoninga žmo- 
gaus veikmė kokiam nors objektui tikslu apipavidalinti 
jį lytimi, atatinkančia aukštesnei idėjai. Tikslingumo mo- 
mentas čia surištas su apipavidalinimu lytimi, ir visai ne 
be reikalo, nes daikto lytis visuomet yra tikslingumo pra- 
das. Gamtoje lyties prigimtis nustato esybės išvidinį tiks- 
14. Kuliūroje išvidinis tikslas yra visų pirma kuriamoji 
lytis. Ta aplinkybė, kad kuriamoji lytis turi atatikti auk- 
štesnei idėjai, duoda mums nujausti, kad šalia šito išvi- 
dinio tikslingumo, galima tikėtis dar kito išviršinio tiks- 
lingumo, kuris turi iš tikro eiti iš viršaus. Taip ar šiaip, 
kuriamoji kultūros lytis yra artimiausioji siekiamoji prie- 
žastis, kitaip vadinama tikslu. Tokiu tikslu ji yra jau to- 
dėl, kad sumanymo tvarkoje ji yra kuriamuoju pirma- 
vaizdžiu, kuris vykdymo tvarkoje yra paskutinėje vieto- 
je, kaipo veiksmo išdava. Juk pats kuriamasis kultūros 
aktas išsivystė šitokiu būdu: išeinamuoju punktu yra 
žmogaus kuriamasis sugebėjimas, su kurio pagalba suda- 
romas sumanymas, arba idealiai įsivaizduojamas tikslas; 
antroje, vidurinėje vietoje eina pats kultūrinis veiksmas; 
pagaliau trečioje vietoje gaunama išdava, realizuojanti 
tikslą tam tikroje lytyje. Kultūrinis žmogaus sugebėji- 
mas yra veiksnys; pats kultūrinis veiksmas yra tarsi prie- 
monė; pagaliau siekiamoji išdava, taip ar šiaip, yra tiks- 
las kultūriniam veiksmui. 

Šita kultūrinio veiksmo analizė, padaryta sąryšyje su 
veiksniu ir tikslu, gali būti susekta ir konkretiniame pa- 
vyzdyje. Leiskime, turime dailininką, kuris yra atsiekęs 
aukštos estetinės kultūros. Jis turi sugebėjimą kurti meno 
dailenybes. Kol jis nekuria dailenybių, negalima pasa- 
kyti, kad jis tikslingai panaudoja savo estetinius meniš- 
kus sugebėjimus arba kad jo estetinė kultūra neturi žy- 
maus trūkumo. Atsižvelgiant į tai, kad kiekvienas daiktas 
iš prigimties turi linkmės reikštis, taip ar šiaip, veiksmu, 
buvo sakyta, kad actio est perfectio rei, t. y. veiksmas 
yra daikto tobulybė. Todėl irgi estetinės kultūros tobulu- . 
mas reikalauja, kad dailininkas reikštųsi kuriamuoju vei- 
ksmu arba kurtų dailenybių, tuo pačiu objektyvuodamas 
savo kuriamąjį estetinį sugebėjimą. Šitas kuriamasis su- 

gebėjimas yra kultūrinis kūrybos veiksnys. Pati dailioji 
kūryba yra kultūrinis veiksmas. Sukurtos dailenybės yra 
kultūros objektyvuotos išdavos. Dailiosios kūrybos tiks- 
lingumas ir turi linkmės pasireikšti aikštėn sukurtomis 
dailenybėmis. Tuo tarpu sukurtoji dailenybė, būdama dai- 
liosios kūrybos išdava, yra tam tikra objektyvuota kul- 
tūrinė gėrybė, kuri yra žmogui visuomet pageidaujama 
kaipo tam tikras tikslas. 

Tai, kas čia pasakyta apie vieną tik kultūros apraišką, 
turi reikšmės ir visai kultūrinei kūrybai, Kultūrinė kūry- 
ba, taip ar šiaip, visuomet stengiasi sukurti tokių ar ki- 
tokių kultūrinių gėrybių, kurios kultūros kūrėjui yra sie- 
kiamais tikslais. Šitos kultūrinės gėrybės, atsiekiamos kul- 
tūrine kūryba, ir yra tiesiogiai išvidiniai kultūros tikslai. 
Tokiu būdu išvidinis kultūros tikslingumas glūdi kultūri- 
nės kūrybos objektyvacijoje išviršinėse išdavose. Tuo tar- 
pu, kaip mums jau žinoma, kultūros objektyvacija išvir- 
šinėmis išdavomis ir sudaro tai, kas dera pavadinti civi- 
lizacijos vardu. Todėl civilizacija yra ne kas kita, kaip 
išvidinio kultūros tikslingumo apsireiškimas aikštėn. Kul- 
tūros pagamintų objektyvinių išdavų visetas, išreikštas, 
taip ar šiaip, išviršiniu būdu, ir yra civilizacija. Todėl 
imant kultūrą ir civilizaciją jųdviejų santykiavime, gali- 
ma pasakyti, kad jiedvi taip santykiuoja tarp savęs, kaip 
subjektyvinė ir objektyvinė vieno dalyko pusės. 

Kultūros ir civilizacijos santykiavimas šiais laikais, są- 
ryšyje su O. Spenglerio pagarsėjusiu veikalu „Der Un- 
tergang des Abendlandes“, igavo ypatingo aktualumo. Iš 
tikrųjų ne be reikalo kultūrinės problemos aktualumas pa- 
sireiškė, tarp kitko, šitame punkte. Juk nuo kultūros tik- 
slingumo supratimo iš tikro pareina toks ar kitoks žmo- 
gaus nusistatymas kultūros gyvenime, Pavyzdžiui, kas 
nors atmeta išviršinį kultūros tikslingumą, kuriuo yra kul- 
tūrai religijos tikslingumas. Tuomet išvidinis kultūros tik- 
slingumas yra vienintelis kultūros tikslingumas. Tuo tar- 
pu kultūros tikslingumas veda prie kultūros objektyva- 
cijos civilizacijoje. Tokiu būdu civilizacija pasirodo vie- 
nintelis tikslas, lotyniškai finis, arba galas, kultūrai. Ži- 
noma, tam tikra prasme galima sutikti su Spengleriu, kad 
civilizacija yra kultūros galas, kaip kad tikslų ir priemo- 
nių grandinėje kiekviena priemonė randa savo galą ar- 
timiausiame tiksle. Bet kaip tik priemonių ir tikslų gran- 
dinėje nėra reikalo vienas dvejetas grandžių iš visos gran- 
dinės ir atpalaiduoti nuo kitų grandžių, su kuriomis šitas 

dvejetas yra, taip ar šiaip, surištas. Todė! civilizacija, ku- 
ri kultūrai yra tam tikras tikslas ir tuo pačiu tam tikras 
galas, pati gali tapti priemonė kitiems tikslams, ir todėl 
irgi su jos sąvoka nėra dar jokio reikalo jungti žlugimo 
sąvokos. Tai paaiškės geriau kiek vėliau. O tuo tarpu 
tenka dar giliau įsigilinti į kultūros ir civilizacijos san- 
tykiavimą. 

Buvo savo laiku sakyta, kad kultūrinis veiksmas jun- 
gia faktinai subjektyvinę ir objektyvinę kultūros apraiš- 
kas, t. y. kultūrinį nusiteikimą ir kultūrinę išdavą. Pla- 
čiai tariant, galima būtų pasakyti, kad kultūrinis veiks- 
mas jungia kultūrą ir civilizaciją. Tai įvyksta todėl, kad 
kultūrinis veiksmas stovi pusiaukelyje tarp kultūrinio nu- 
siteikimo ir kultūrinės išdavos. Ir štai tenka konstatuoti, 
kad kultūrinis veiksmas turi reikšmės ne tik kultūrinei 
išdavai, bet ir kultūriniam nusiteikimui. Kitaip tariant, 
kultūrinis veiksmas turi įtakos sykiu ir kultūriniam nu- 
siteikimui, ir kultūrinei išdavai. Kultūrinei išdavai jis su- 
teikia lyties ir tuo pačiu ją objektyvuoja. Kultūriniam 
nusiteikimui jis suteikia praktiškos reiškimosi galios, nes 
kiekvienas sugebėjimas išsivysto sulig tuo, kaip yra vei- 
kiama. Juk tik veikdama kiekviena galia įgauna vis di- 
desnio sugebėjimo veikti. Galima irgi pasakyti, kad ga- 
lios sugebėjimas veikti yra tam tikra jos lytis. Veiksmas 
aktualizuoja galią; jis ją papildo, kaip kad aktas papil- 
do potenciją. Tuo tarpu aktas, arba veiksmas, taip lai- 
kosi potencijos, arba galios, kaip kad forma, arba lytis, 
laikosi materijos, arba medžiagos. Lytis ir yra medžiagai 
ne kas kita, kaip veiksmas, aktualizuojąs medžiagos po- 
tencijas. Tokiu būdu pasirodo, kad kultūrinis veiksmas 
suteikia lyties tiek kultūriniam nusiteikimui, kiek ir kul- 
tūrinei išdavai. Skirtumas tėra vien tas, kad pirmuoju 
atveju lytis yra subjektyvinė, tuo tarpu kad antruoju 
atveju lytis yra objektyvinė; pirmuoju atveju lytis yra 
idealinė, antruoju — realinė. Maža to, kaip tik todėl, kad 
pirmuoju atveju lytis gali būti idealiniu būdu, antruoju 
atveju yra galimas realinės lyties įvykdymas tikrovėje. 
Kultūrinės kūrybos veiksmu kaip tik yra realizuojama ta 
idealinė lytis, kuri yra kuriama su kultūrinio sugebėji- 
mo pagalba kaipo realizuotinas idealas ir iš tikro reali- 
zuojama tikrovėje kaipo reali, kad ir pripuolama daiktų 
lytis, 

Taigi kultūrinis veiksmas, stovėdamas pusiaukelyje 
tarp kultūrinio nusiteikimo ir kultūrinės išdavos, turi įta- 

kos, einančios sykiu į dvi priešingas pakraipas. Kai kul- 
tūrinis veiksmas yra išdavus kultūriniam Nnusiteikimui, 
galima pasakyti, kad jis eina kultūros pakraipa. Kai jis yra 
išdavus objektyvinės tikrovės atžvilgiu, galima pasakyti, 
kad jis eina civilizacijos pakraipa. David Koigen pirmąją 
pakraipą vadina instensyvine, antrąją — ekstensyvine. 
Įdomu, ką šituo atžvilgiu sako jisai savo veikale „Ideen 
zur Philosophie der Kultur“ 2: „Ne tik kultūros subjektas, 
arba atskiras žmogus, — yra jo žodžiai,— žino į vidų pa- 
kreiptą sau pakankamą intensyvų pastangumą, šalia ki- 
to, į nuošali pakreipto ekstensyvaus pastangumo, bet ir 
kiekvienas atskiras valios krypsnis yra valdomas šitų 
dviejų buvimo būdų. Čia juodu vadinasi civilizacija ir 
kultūra, arba kultūrinis techninis ir kultūrinis estetinis 
tarpsnis kultūriniame veiksme. Civilizacija reiškia užka- 
riaujamąjį valios nusistatymo tarpsnį, jos „objektyviai 
meniškąjį" periodą ir veikia ekstensyviai, tuo tarpu kad 
kultūra siaura šito žodžio prasme veda prie asmeniško, 
sau pakankamo veiklumo, reikalauja individualizuotos 
pilnatvės, atstovauja „subjektyviai meniškąjį" valios nu- 
sistatymo periodą ir veikia intensyviai. Ekstensyvinis ir 
intensyvinis, objektyviai meniškas ir subjektyviai meniš- 
kas arba civilizacijos ir kultūros tarpsniai negali ilgesnį 
laiką apsieiti vienas be antro. Civilizacija ir kultūra, ma- 
no supraiimu,— pabrėžia Koigen,— sudaro kūną ir sielą 
valios nusistalyme ir tuo pačiu kultūriniame veiksme. Il- 
gesnis vieno iš šitų dviejų nusiteikimų apleidimas arba 
vienašališkas per didelis kultivavimas vieno iš jųdviejų 
veda prie dekadencijos stovio. Civilizacijos tarpsnis pa- 
tenka į chaotinį gamtos stovį, tuo tarpu kad subjektyviai 
meniškas kultūros tarpsnis išsigimsta į tuščią kultą“ (p. 
573). 

Kad normaliai kultūra ir civilizacija privalo būti pu- 
siausvyroje, kaip to reikalauja Koigen, gali paaiškėti jau 
iš to, kad kultūrinis tikslingumas organingai riša kultūri- 
nį nusiteikimą, kultūrinį veiksmą ir kultūrinę išdavą. Kul- 
tūrinės išdavos negali būti be kultūrinio nusiteikimo. Bet 
ir be kultūrinių išdavų, gaminamų kultūrinio veiksmo 
priemonėmis, kultūrinis nusiteikimas negali tinkamai iš- 
sivystyti ir atsiekti intensyvaus veiklumo. Deramas su- 
pratimas civilizacijos ir kultūros santykiavimo, iš vienos 
pusės, ir kultūrinės išdavos ir kultūrinio nusiteikimo, iš 
antros pusės, turi ne tik teorinės reikšmės kultūros pro- 
blemai, bet ir praktinės reikšmės — pedagogikos sistemai. 

Pasirodo, kad ruošiant naujas kartas gyvenimo tikslams, 
objektyvuotos kultūros išdavos, arba civilizacijos gėry- 
bės, yra auklėtiniams perteikiamos, tuo tarpu kad kultū- 
riniai nusiteikimai yra auklėtiniuose išvystomi. Pirmuoju 
atveju norma yra geriausio pasisavinimo principas, tuo 
tarpu kad antruoju atveju norma yra savarankiškojo vei- 
klumo arba, kaip dabar sakoma, darbo principas. Todėl 
panašiai kaip žmogaus gyvenime turi rasti vietos ir kul- 
tūra, ir civilizacija, taip lygiai ir ugdymo sistemoje turi 
rasti vietos ir perteikiamoji pareiga, kuria perteikiama 
civilizacijos gėrybės pagal geriausio pasisavinimo princi- 
pą, ir išvystomoji pareiga, kuria išvystomos yra kultūri- 
nės dispozicijos, arba nusiteikimai pagal savarankiškojo 
veiklumo principą. Kai yra apleidžiama išvystomoji pa- 
reiga ir tekreipiama dėmesio į perteikiamąją pareigą, gau- 
namas yra didaktinis materializmas. Užtat kai apleidžia- 
ma yra perteikiamoji pareiga ir tekreipiama dėmesio į iš- 
vystomąją pareigą, gaunamas didaktinis formalizmas. Pir- 
muojų atveju, pavyzdžiui, gaunama erudicija be pakan- 
kamai savarankiško išsilavinimo; antruoju atveju gauna- 
ma atatinkamai veikli intelektualinė iniciatyva be pakan- 
kamos erudicijos. Žinoma, negalima pasakyti, kad yra ga- 
lima erudicija be jokio intelektualinio išsilavinimo arba 
kad yra galimas savarankiškas intelektualinis išsilavini- 
mas be jokios erudicijos. Tačiau tarp erudicijos ir inte- 
lektualinio išsilavinimo gali būti disproporcijos pagal tai, 
katra iš dviejų minėtų pareigų buvo apleista arba nepa- 
kankamai uoliai vykdyta ugdymo sistemoje. 

Tai, kas čia pasakyta apie protinimą, arba intelektu- 
alinį lavinimą, randa atatinkamą stovį ir visoje intelek- 
tualinės visuomenės kultūroje. Kai visuomenėje vyrauja 
erudicijos momentas, galima pasakyti, kad joje civiliza- 
cijos momentas persveria tikrai suprastos kultūros mo- 
mentą. Ir atvirkščiai, kai visuomenėje vyrauja intelek- 
tualinio išsilavinimo momentas, galima pasakyti, kad kultū- 
ros momentas persveria joje civilizacijos momentą. Jei 
paimtume palyginimui IV šimtm. prieš Kristų, XIII šimtm. 
po Kristaus ir dar XIX šimtm. po Kristaus, t. y. iš vienos 
pusės, Platono ir Aristotelio, Alberto Didžiojo ir Tomo 
Akviniečio laikus, o iš antros pusės, tą laikotarpį, kuris 
prasidėjo po apšvietos gadynės ir kuris pasižymėjo di- 
džiausiais specialių mokslų laimėjimais, tai ilgai nesvy- 
ruodamas pasakyčiau, kad erudicijos atžvilgiu XIX šimtm. 
prašoko ne tik IV šimtm. prieš Kristų ir XIII šimtm. po 

Kristaus, bet ir visus kitus amžius. Tačiau nedrįsčiau 
pasakyti, kad XIX šimtm. pasižymėjo didesniu intelektua- 
liniu išsilavinimu, kaip kad du senesniu paimtu palygini- 
mui šimtmečių. Kadangi anais laikais moksliškas išsila- 
vinimas buvo neatskiriamai surištas su filosofijos studi- 
jomis, mokslininkams buvo neišvengiamo reikalo įsigyti 
aukštesnio intelektualinio išsiiavinimo jau todėl, kad be 
tokio išsilavinimo negali faktinai pasisavinti aukščiausių 
filosofijos mokslo laimėjimų. Kas kita atsitiko specialių 
mokslų laimėjimo ir klestėjimo laikotarpyje. Mokslininkų 
specialistu gali būti dabar žmogus su palyginti nedideliu 
intelektualinių išsilavinimu. O jei dar prisideda prie to 
priešingas filosofijai, kaipo pasaulėžiūros mokslui, nusis- 
tatymas, kaip tai dažnai pasitaikydavo XIX šimtm. tarp 
mokslininkų -eruditų, tai erudicija specialiųjų dalykų sri- 
tyje dar nėra tikro intelektualinio išsilavinimo prirody- 
mas. Faktinai ir pasirodė, kad XIX šimtm. žydėjo daugiau 
savo pozityvine arba net pozityvistine erudicija, negu ti- 
krai suprastu intelektualiniu išsilavinimu. Šita prasme, 
kaip ir kitais atžvilgiais, jis gali būti laikomas labiau ci- 
vilizacijos negu kultūros šimtmečiu. Tai žinoma nereiš- 
kia, kad jame kultūra yra perėjusi į civilizaciją. 

Jei norėsime išanalizuoti nusakytą civilizacijos per- 
svarą XIX šimim., paimtą vienu tik intelektualinės kuliū- 
ros atžvilgiu, turėsime grįžti vėl prie kultūrinio veiksmo 
analizės. Kai civilizacijos momentas ima vyrauti, tai fak- 
tinai reiškia, kad kultūrinis veiksmas reiškiasi didesne 
įtaka kultūrinės išdavos negu kultūrinio nusiteikimo at- 
žvilgiu. Kitaip tariant, kultūrinis veiksmas daugiau pro- 
dukuoja kultūrinių gėrybių, negu lavina kultūrinius nu- 
siteikimus. Šituo atžvilgiu labai reikšmingas yra tasai ka- 
pitalistinis ūkis, kuris išsivystė lygiagrečiais su specialiais 
mokslais ir rado Amerikos materialinės kultūros centruo- 
se itin skaidrios išraiškos. Kapitalistinė tvarka su savo 
gyvenimo industrializacija ir veikimo specializacija yra 
pakėlusi produktingumą realinės kultūros srityje prie ne- 
žinomo dar istorijos laipsnio. Bet .sykiu su produkcijos 
ir suvartojimo didėjimu nėjo lygiu žingsniu kultūrinių 
nusiteikimų išsivystymas. Atvirkščiai, kapitalistinėje ga- 
mybos tvarkoje žmogus tampa vieno specialaus nusitei- 
kimo nešėjas. Kitaip tariant, žmogiškasis asmuo tampa 
vienu tik rateliu dideliame kapitalistiniame mechanizme. 
Tokiu būdu, iš vienos pusės, labai intensyvus produktin- 
gumas realinės kultūros srityje čia yra lydimas didelio 

susiaurėjimo kultūrinių nusiteikimų aukštesnės idealinės, 
arba tikrai humanitarinės, kultūros srityje. Susidaro ti- 
pinga padėtis, kur civilizacijos momentas persveria kul- 
tūros momentą, Tai yra įvykę visur ten, kur materialinės 
kultūros išsivystymas sąryšyje su kapitalistine tvarka ėjo 
sparčiau negu kultūrinių nusiteikimų išsivystymas huma- 
nitarinės kultūros srityje, ir visų pirma Naujajame pasau- 
lyje, anapus Atlantikos vandenyno. Tai reiškia civiliza- 
cijos persvarą žmonijos gyvenime. Kokios iš to išeina 
konsekvencijos, pamatysime jau vėliau. 

Anąkart matėme, kad kultūrinis veiksmas turi dvejo- 
pos reikšmės pagal savo pakraipą: jis, iš vienos pusės, 
gamina kultūrinę išdavą, o iš antros pusės, stiprina kul- 
tūrinį nusiteikimą. Pastaruoju atveju kultūrinis veiksmas 
eina kultūros pakraipa, tuo tarpu kad pirmuoju atveju 
jis eina civilizacijos pakraipa, Normalus yra stovis, kai 
kultūrinis veiksmas turi lygios reikšmės tiek kultūriniam 
nusiteikimui, tiek ir kultūrinei išdavai. Tuomet galima 
pasakyti, kad kultūra, pagrįsta kultūriniais nusiteikimais, 
ir civilizacija, pagrįsta objektyvuotomis kultūrinėmis iš- 
davomis, arba gėrybėmis, yra deramoje pusiausvyroje, 
Tačiau gali ir būti atsitikimų, kai turtingi savo turiniu 
kultūriniai nusiteikimai nepasireiškia aikštėn reikiamų 
produktingumu civilizacijos atžvilgiu; arba atvirkščiai, kai 
didelis produktingumas civilizacijos atžvilgiu nėra pagrįs- 
tas kultūrinių nusiteikimų turtingumu. Kai kultūrinis vei- 
ksmas reiškiasi didesne įtaka kultūrinės išdavos negu kul- 
tūrinio nusiteikimo atžvilgiu, tai reiškia, kad civilizacijos 
momentas ima vyrauti visuomenės gyvenime. Ir atvirkš- 
čiai, kai kultūrinis veiksmas turi didesnės įtakos kultūri- 
nių nusiteikimų negu kultūrinių išdavų atžvilgiu, tai reiš- 
kia, kad visuomenės gyvenime vyrauja kultūros mo- 
mentas. 

Civilizacijos momentui vyraujant visuomenės gyveni- 
me, kultūriniai veiksmai daugiau produkuoja kultūrinių 
gėrybių, negu lavina kultūrinių nusiteikimų. Šituo atžvil- 
giu labai reikšmingas yra tasai kapitalistinis ūkis, kuris 
išsivystė lygiagrečiais su specialių mokslų išsiplėtojimu ir 
pats buvo pagrįstas darbo specializacija. Kapitalistinė 
santvarka, radusi itin skaidrios išraiškos materialinės kul- 
tūros centruose, pakėlė produktingumą realmės kultūros 
srityje prie nežinomo dar istorijoje laipsnio. Bet sykiu su 

gamybos didėjimu nėjo lygiu žingsniu kultūrinių nusitei- 
kimų išsivystymas. Atvirkščiai, kapitalistinės gamybos 

santvarkoje su jos gyvenimo industrializacija ir speciali- 
zacija žmogus tampa vienu tik neturiningu rateliu dide- 
liame kapitalistinės gamybos mechanizme. Tokiu būdu, iš 
vienos pusės, labai intensyvus produktingumas realinės 
kultūros srityje čia yra lydimas didelio kultūrinių nusi- 
teikimų susiaurėjimu ankštesnės idealinės, arba tikrai hu- 
manitarinės, kultūros srityje. Toks stovis yra tipingas pa- 
dėčiai, kur civilizacijos momentas persveria kultūros mo- 
mentą. Tai yra įvykę visur ten, kur materialinės kultūros 
išsivystymas sąryšyje su kapitalistinė santvarka ėjo spar- 
čiau negu kultūrinių nusiteikimų išsivystymas humanita- 
rinės kultūros srityje. 

Iš vienos pusės tai, kas yra vadinama prusicizmu, o 
iš antros pusės tai, kas yra vadinama amerikonizmu, kaip 
tik pasižymi tuo, kad turimose galvoje apraiškose civili- 
zacijos momentas persveria kultūros momentą. Senaja- 
me Europos pasaulyje šita kultūrinio gyvenimo ypatybė 
buvo bendra pasaulinio karo priežastimi. Šita prasme pru- 
sicizmu nusidėjo ir nusideda ne vieni tik vokiečiai, nors 
prusicizmas ryškiausiai pasireiškė Vokietijoje ir daugiau- 
sia turėjo įtakos vokiečių politikai. Tokiu būdu, kad ir 
iš kitos pusės, teko dar kartą konstatuoti, kad kultūrinio 
gyvenimo vienašališkumas turi nelemtos reikšmės tautų 
gyvenimui, 

Čia turiu sykiu konstatuoti, kad darbo mokykla yra 
reakcija prieš tą kultūrinių nusiteikimų vienašališkumą, 
kuris pasireiškė kapitalistinėje gamybos santvarkoje. Dar- 
bo principas kaip tik pastato reikalavimą išvystyti nau- 
joje kartoje kultūrinių sugebėjimų bei nusiteikimų visetą 
pilnatvės harmonijoje. Darbo principas negali sutikti, kad 
žmogus tebūtų vienu tik negyvu rateliu kapitalistinės ga- 
mybos mechanizme su labai aprėžtu savarankiškumu ir su 
labai susiaurintu asmenybės turiniu. Savarankiškas vei- 
klumas su plačia asmens iniciatyva, su pilnutiniu asmens 
sugebėjimų išvystymu,— štai asmens idealas, įsivaizduo- 
jamas pagal darbo principą. Galima pasakyti, kad darbo 
principas eina kultūros pakraipa, t. y. nuo kultūrinio vei- 
ksmo prie kultūrinių nusiteikimų. Bet čia kaip tik glūdi 
darbo principui kito vienašališkumo pavojus. Eidamas 
kultūros pakraipa, darbo principas gali per daug atkreip- 
ti dėmesio nuo civilizacijos pakraipos, kuri eina nuo kul- 
tūrinio veiksmo prie kultūrinių išdavų ir kuri yra ruo- 
šiama naujose kartose perteikiamąja ugdymo pareiga. 
Darbo principas yra obalsis protestui arba reakcijai prieš 

tam tikrą vienašališkumą. Bet kiekvienas protestas, kiek- 
viena reakcija prieš vienašališkumą yra pavojuje patekti 
į priešingą vienašališkumą, kai protestas arba reakcija 
nepasižymi pilnu sąmoningumuų savo teisių atžvilgiu, Pa- 
vyzdžių šitai apraiškai visur pasitaiko apsčiai. 

Jei kultūrinis veiksmas pasireiškia didesniu išviršiniu 
produktingumu negu kultūrinių nusiteikimų kėlimu bei 
stiprinimu, tai didelis produktingumas įvyksta šitokiu at- 
vejų aukštesnių kultūrinių nusiteikimų sąskaita, Tai turi 
vietos materialinės kultūros hipertrofijoje. Užtat jei kul- 
tūrinis veiksmas labiau lavina aukštesnius kultūrinius nu- 
siteikimus, negu pasireiškia išviršiniu produktingumų, tai 
intensyvus kultūrinis vidaus gyvenimas šitokiu atveju už- 
stelbia išviršinį produktingumą. Tai atsitinka rafinuotoje 
intelektualinėje kultūroje, kuri pasirodo dažnai pasyvi ar- 
ba net bejėgė ir bergždžiai neproduktinga kultūrinėje gy- 
venimo kovoje su nekultūringais gaivalais. Iš čion dar 
kartą galima patirti, kad kultūros ir civilizacijos apraiškos 
turi būti tam tikroje pusiausvyroje, ir būtent todėl, kad 
normalus kultūrinis veikimas turi tikslingai sujungti har- 
moningą žmogaus kultūrinių nusiteikimų pilnatvę, kaipo 
šaltinį, su jų objektyvacija turtingoje kultūrinėje kūry- 
boje, kaipo su išdava, Toks ir yra išvidinis kultūros tiks- 
lingumas, t. y. jis reiškiasi tuo, kad kultūros veiksniai 
stengiasi visuomet kuo pilniausiai objektyvuoti kultūri- 
nius nusiteikimus realiose išviršinės civilizacijos išda- 
vose. 

Šitame išvidiniame kultūros tikslingume glūdi įvysty- 
tas žmogaus gyvenimo tikslingumas. Būtent tikslingame 
kultūriniame veikime tikslingai susijungia trys žmogaus 
gyvenimo momentai, nuo kurių pareina Žmogaus gyveni- 
mo prasmė. Kultūrinis veiksmas reiškia žmogaus gyveni- 
me darbo momentą, kultūrinis nusiteikimas — tobulumo 
momentą ir kultūrinė išdava — laimingumo momentą. 
Plačiai suprastu darbu žmogus sykiu ir tobulinasi, ir ga- 
mina išdavą, kuri tarnauja jo laimei. Ir iš tikro aktyvu- 
mas, tobulumas ir laimingumas organingai yra surišti tarp 
savęs. Be aktyvumo arba plačiai suprasto darbo negalima 
atsiekti jokio tobulumo laipsnio: be aktyvumo ir tobulu- 
mo negalima atsiekti jokio gerai suprastos laimės laips- 
nio, Žmogaus aktyvumas reiškiasi kultūriniais veiksmais, 
Žmogaus tobulumas yra pagrįstas kultūriniais nusiteiki- 
mais. Žmogaus laimingumas yra atremtas į kultūrinių žmo- 
gaus nusiteikimų išdavas, — Jei dabar įsivaizduosime, kad 

koks nors žmogus yra išvystęs maximum kultūrinio vei- 
klumo, per tai yra išdirbęs savyje maximum kultūrinių 
nusiteikimų ir pagaliau yra realizavęs su šitų nusiteikimų 
pagalba maximum kultūrinių išdavų, arba civilizacijos gė- 
rybių, kurios tarnauja jo pasitenkinimui, tai turėsime pa- 
sakyti, kad jis yra atsiekęs maximum laimingumo, kuris 
tik yra galimas kultūrinio gyvenimo srityje, atremtoje į 
piigimtąją pasaulio tvarką. Taigi matome, kad išvidinis 
kultūros tikslingumas yra organingai surištas su išvidiniu 
žmogaus gyvenimo tikslingumu. Tai įvyksta faktinai to- 
dėl, kad civilizacijos gėrybės, kurios yra tikslu kultūri- 
niam veiksmui, turi savo ruožtu tikslą tarnauti Žmogaus 
gerovei, jo tobulumui bei laimingumui. 

Iš čion jau matyti, kad išvidinis kultūros tikslingumas, 
vedąs prie jos objektyvacijos civilizacijoje, paskui atsi- 
gręžia vėl į žmogų, kadangi civilizacijos gėrybės privalo 
tarnauti žmogaus gyvenimo reikalams ir galutinoje sąs- 
kaitoje šito gyvenimo tikslams. Sąryšyje su šituo konsta- 
tavimu kyla du klausimu, turinčiu reikšmės kultūros tiks- 
lingumo problemai, būtent 1. kaip toli gali eiti kultūros 
bei civilizacijos pažanga ir 2. kokiame laipsnyje kultūros 
bei civilizacijos laimėjimai gali patarnauti žmogaus ge- 
rovei, jo tobulumui bei laimingumui2 Pirmasis klausimas 
taktinai iškelia aikštėn problemą apie kultūrinio istorijos 
vyksmo ribas; antrasis klausimas faktinai yra sprendžia- 
mas kaipo prometėjizmo problema.— Šitiedvi problemos, 
žinoma, čia tegali būti paliestos vien labai bendrais bruo- 
žais, nes gilesnis ir platesnis jų tyrinėjimas pareikalautų 
daug laiko, kurio mums trūksta, 

Kultūrinis istorijos vyksmas, imamas kaipo vieningas 
ir tikslingas išsivystymas, visai teisingai yra vadinamas 
istorine kultūros pažanga. Šita istorinė pažanga, kaipo 
vyksmas, turi neišvengiamai tris tarpsnius, kuriais yra 
išeinamasis momentas, iš vienos pusės, aibaigiamasis mo- 
mentas, iš kitos priešingos pusės, ir pagaliau tasai trunkąs 
tapimo tarpas, kuris veda nuo išeinamojo Momento prie 
siekiamojo galo. Istorinė pažanga, imama kultūros atžvil- 
giu, išeinamuoju punktu turi prigimties stovį. Čia ima- 
ma, kaip matome, ne faktinoji istorijos pradžia, bet tai, 
kas sudaro kiekvienos kultūros pradžią, arba išeinamąjį 
momentą. Išeinamuoju punktu kultūrai yra prigimtis bei 
gamta, kaipo pirmutinė medžiaga ir būtina atrama kultū- 
rai. Kai gamta arba prigimtis yra žmogaus, taip ar šiaip, 
dirbamos arba veikiamos, turime jau kultūros apraiškas, 

arba kultūrinį vyksmą. Todėl galima sakyti, kad prigim- 
tis yra išeinamasis punktas kultūrai, gamta — civilizaci- 
jai. Be šitokio išeinamojo momento kultūrinė pažanga ne- 
galėtų turėti materialinio savo substrato ir todėl negalė- 
tų būti realiu vyksmu. 

Iš kitos pusės, negalima būtų kalbėti apie kultūrinę 
pažangą be atbaigiamojo jos momento. Atbaigiamasis bet 
kurio pažangaus vyksmo momentas yra ne kas kita, kaip 
tikslo atsiekimas. Nesant tikslui, negalima apskritai kal- 
bėti apie pažangą, nes pažangos tegali būti vien ten, kur 
vyksmas eina nuo mažiau vertingo išeinamojo momento 
prie daugiau vertingo atbaigiamojo momento. Atmeskim 
kultūriniame istorijos vyksme atbaigiamąjį momentą, ku- 
riuo yra galutinio jos tikslo atsiekimas, kaip istorinis vyk- 
smas taps netikslingų ir dėl tos pačios priežasties neturin- 
čiu pažangos prasmės. Todėl begalinė pažanga, nevedanti 
prie jokio galutinio tikslo, yra prieštaringa sąvoka; pažan- 
ga juk yra ne kas kita, kaip tolimas nuo išeinamojo punk- 
to ir artėjimas prie tikslo, kuris yra vyksmo galas. Be 
tikslo nėra pažangos, ir kuo daugiausia tegali būti be- 
prasmio vyksmo, kuris nežinia kur prasideda ir kur veda. 

Nesant pažangos be tikslo, negalima irgi matyti kultū- 
rinio istorijos vyksmo tikslas pačioje pažangoje, kaip kar- 
tais nori kai kurie istorijos filosofijos reiškėjai. Jei pati 
pažanga yra imama tikslu, tai tuo pačiu yra suprantama, 
kad pažangai nėra statomas aiškus galutinis tikslas. Tuo 
tarpu nuosekliai einant savo protavime, reiktų rinktis vie- 
na iš dviejų: arba pažanga turi galutinį savo tikslą, ir 
tuomet ji yra šitam tikslui priemonė; arba pažanga netu- 
ri savo galutinio tikslo, bet tuomet jis yra netikslingas be- 
prasmis vyksmas, kurio negalima vadinti pažangos vardu. 
Taip ar šiaip, pažanga tegali būti priemonė, bet ne tiks- 
las kultūriniam istorijos vyksmui. 

Jei, pavyzdžiui, yra sakoma, kad tiesos ieškojimas pa- 
tiekia daugiau laimės negu pats tiesos laimėjimas arba net 
pasiturėjimas tiesa, tai faktinai tokiu atveju ne tiesa, bet 
pažanga tiesos pažinime imama tikslu. Bet čia kaip tik ir 
yra paslėpto nesusipratimo. Pažinimas turi savo tikslu tie- 
są. Todėl pažinimo prasmė glūdi tiesoje, bet ne pačiame 
pažinimo vyksme. Pažinimo vyksmas, kaip ir kiekvienas 
vyksmas, kuris aktualizuoja žmogaus galias, yra žmogui 
pasitenkinimo šaltinis. Bet jis tik tiek yra pasitenkinimo 
šaltinis, kiek jis turi prasmės eidamas prie savo tikslo. 
Pasakyti tad, kad pažinimo vyksmas gali būti intelektua- 

linio pasitenkinimo šaltiniu be sąryšio su tiesa, yra fak- 
tinai netiksliai analizuoti savo pergyvenimus. Tiesa, ėji- 
mas prie tikslo kartais yra pergyvenamas su didesniu pa- 
sitenkinimu, kaip kad tikslo laimėjimas ir pasiturėjimas 
juoju. Bet čia reik įsidėmėti du dalyku: pirma, kad be 
tikslo vis dėlto nebūtų buvę ir pasitenkinimo, kuris gau- 
namas iš stengimosi prie jo, ir antra, kad apribotų ir lyg- 
stamųjų tikslų atsiekimas negali patenkinti žmogaus dva- 
sios reikalavimų, kurie galutinoje sąskaitoje yra neribo- 
ti ir nelygstami. Nestebėtina todėl, kad kiekvieno apriboto 
lygstamojo tikslo atsiekimas nepatenkina visiškai žmo- 
gaus dvasios reikalavimų ir net palieka dažnai šitoje dva- 
sioje apsivylimo apraiškų, kadangi kiekviename intensy- 
vesniame pastangume prisimaišo neribojamųjų vilčių nuo- 
taika. 

Kad tiesos ieškojimas nėra tikslas, ir kad jis tegali bū- 
ti vien priemone tiesai atsiekti, ir dargi kad galutinoje 
sąskaitoje laimingumo veiksnys yra pati tiesa, bet ne jos 
ieškojimas, darosi aišku, kai vietoje atskiros apribotos 
tiesos pastatome tobulą nelygstamąją tiesą. Tobula pilnu- 
tinė tiesa pažįstama žmogaus tada, kai nusistato atatiki- 
mo santykis tarp žmogaus dvasios neribotos nelygstamos 
Esybės, vadinamos filosofijoje absoliutu, religijoje — Die- 
vu. Absoliutinės tiesos pažinimas įvyksta tiesioginiu bū- 
du tame palaimintajame regėjime, kuris yra lotyniškai 
vadinamas visio beatifica. Šventieji mistikai, kurie yra ra- 
gavę šito palaimintojo regėjimo, mums labai iškalbingai 
liudija, kad tikra laimė kaip tik glūdi pasiturėjime ab- 
soliutine tiesa ir kad jos ieškojime mūsų pasaulio keliuo- 
se yra, palyginant su ana laime, sunkus kentėjimas tiems 
žmonėms, kurie yra regėję gyvosios Tiesos veidą. 

Tai, kas čia pasakyta apie vieną tik tiesą, turi atatinr 
kamos reikšmės visoms kitoms kultūrinio gyvenimo bei 
veikimo sritims. Ne kultūrinė pažanga, bet kultūros ide- 
alas yra tikslas kultūriniam istorijos vyksmui. Pažanga tė- 
Ta vien priemonė artintis prie idealo. Todėl visai teisin- 
gai Sawicki nusako istorijos uždavinį sakydamas. kad „is- 
torijos uždavinys yra pilnai realizuoti visose gyvenimo 
srityse kultūros idealas pažangiu išvystymu“ (Geschichts- 
philosophie.— P. 213). Tuo pačiu yra nustatomas pažangos 
idealas, būtent pilnutinis kultūros idealo realizavimas vi- 
sose gyvenimo srityse. Formulė, rodos, pakankamai aiški; 
bet kai tenka jinai kiek konkrečiau įsivaizduoti, pasirodo 
nemaža sunkenybių, kartais visai nenugalimų. Pats Sawic- 

ki kultūrinį istorijos idealą paaiškina šitokiu būdu: „Isto- 
rijos uždavinio dera ieškoti visų pirma tikrame dvasios 
gyvenimo išsivystyme. Pakraipa, kurioje dvasios pasireiš- 
kimas privalo vykti, yra nustatyta tiesos, gėrio ir gro- 
žio idėjomis“ (p. 212). „Šituo atžvilgiu galima todėl dargi 
pasakyti, kad istorijos tema glūdi idėjų pasaulyje. Istori- 
nis žmogaus uždavinys ir yra eiti šito pasaulio linkon, juo- 
ju perverti, pagal jįjį apipavidalinti save patį, savo gy- 
venimą, savo aplinkumą. ir tuo pačiu realizuoti kultūros, 
proto dvasios karaliją, kuri sykiu būtų tikros Jaisvės ir 
taurdus žmogiškumo karalija“ (ibid.— P. 213). 

Negalima pasakyti, kad Sawickio patiekiamas istorijos 
uždavinio nusakymas būtų lengvai įsivaizduojamas kon- 
kretesniu kiek būdu. Tuo aš nedarau dar priekaišto Sa- 
wickiui, tik konstatuoju, kad kultūrinis idealas, suimtas 
į vieną kurią formulę, stoksta konkretinio turinio. Ir tai 
kaip tik yra simptominga pačiai dalyko esmei. Tas pat 
atsitinka todėl ir tada, kai Eisler stengiasi aptarti kultū- 
rinio istorijos vyksmo tikslą, kuriuo jam yra „gamtos ir 
Žmogaus persisunkimas proto dvasia, aukščiausioji tur- 
tingiausio bei turiningiausio įvairumo sintezė, tampanti 
harmoninga, organinga ir tikslinga vienybė“ (Einfūhrung 
in die Philosophie.— P. 386). Suprantama net, kodėl kiek- 
vienas kultūros idealo nusakymas trūksta tikro konkretu- 
mo: šitas idealas negali būti numatytas ir todėl visai kon- 
krečiai įsivaizduotas jau todėl, kad tai yra tolimos ir to- 
dėl neaiškios ateities dalykas, jei net prileisime, kad kul-. 
tūros idealas bus kada nors pilnai realizuotas mūsų pa- 
saulyje, kas yra daugiau negu abejotina. Antra vertus, 
kultūros idealas, nusakomas principialiai, imamas yra be 
sąryšio su kai kuriais žmogaus gyvenimo veiksniais, kaip, 
pavyzdžiui, žmogaus prigimties pagedimas arba religijos 
palaiminga veikmė. 

Kadangi vis dėlto kultūriniu pažangos idealų operuo- 
jama kultūros tikslingumo klausime, tenka nustatyti bent 
svarbiausios šito idealo žymės, kurios leidžia manyti, koks 
gali būti kultūrinės pažangos idealas. Karsavinas savo 
„Istorijos filosofijoje“ visai teisingai numato tris pagrin- 
dines pažangos idealo žymes, būtent 1. etinis vertingu- 
mas, 2. privalomumas ir 3. apribojimas empirine, arba 
prigimtąja, tikrove. Vertinimo momentas turi būti pažan- 
gos ideale todėl, kad kaip tik atbaigiamasis pažangos mo- 
mentas turi būti vertinamas aukščiau kaip išeinamasis 
jos momentas. Idealas, kaipo normalus stovis, yra laiko- 

mas privalomu ir net tokiu, kuris neišvengiamai turi įvyk- 
ti. Pagaliau kultūrinis pažangos idealas yra apribotas mū- 
sų empirinės tikrovės savybėmis, nuo kurių jis negali at- 
sipalaiduoti, neišeidamas iš kultūros srities. 

Iš trijų pagrindinių pažangos idealo žymių ypatingai 
svarbi yrą trečioji, būtent empirinis idealo apribojimas 
prigimtojo buvimo aplinkybėmis. Pavyzdžiui, kultūrinės 
pažangos idealas negali įtraukti į savo turinį Žmogaus 
nemirtingumo nei šiame, nei kokiame kitame pasaulyje. 
Kultūros priemonėmis galima pagerinti gyvenimo aplin- 
kybės ir tuo pačiu pailginti žmogaus gyvenimas mažiau ar 
daugiau neapribotam laikui, Bet vis dėlto negalima kul- 
tūros priemonėmis pakeisti prigimtojo gyvenimo dėsniai. 
Ogi vienu tokiu dėsniu yra tai, kad materialinė, organin- 
ga bei juslinga substancija susivartoja gyvenimo vyksme 
ir neišvengiamai turi suirti toje prigimtoje buvimo tvar- 
koje, kur generatio unius est corruptio alterius, t. y. vie- 
nos esybės gimimas yra kitos žlugimas. Jei net kultūros 
priemonėmis galima būtų atpildyti žmogaus organizmo 
susivartojimo nuostolius, tai vis dėlto negalima būtų pa- 
šalinti žmogaus žlugimo pavojaus dėl pripuolamųjų prie- 
žasčių, pavyzdžiui, dėl gaivalingų katastrofų. Žodžiu ta- 
riant, kultūros idealas, realizuotas pilnai mūsų prigimta- 
jame pasaulyje, negalėtų žmogui laiduoti nemirtingumo. 
Jau vieno šito pakanka, kad galėtume pripažinti, kad kul- 
tūrinės pažangos idealas, kaipo apribotas prigimtosios ti- 
krovės aplinkybėmis, negali žmogui patiekti pilnutinės 
gerovės, t. y. pilnutinio tobulumo bei laimingumo. Šitame 
fakte iš tikrųjų glūdi paslėpta kultūrinio gyvenimo tra- 
gedija. Kultūra stengiasi apvaldyti gamtą ir pavartoti ją 
priemone savo tikslams, tuo tarpu niekados negali įvykti 
pilnas kultūros atsipalaidavimas nuo materialinės priklau- 
somybės šitai gamtai, kurią kultūra turi palenkti savo 
valdžiai, 

Akivaizdoje šito fakto kultūrinės pažangos idealas pa- 
sirodo nepajėgiąs patenkinti giliausių žmogaus sielos troš- 
kimų, kuriais yra pilno tobulumo ir pilno laimingumo pa- 
siilgimas. Statytis kultūros idealas, kuris principialiai ne- 
gali būti atsiektas dėl prigimtojo gyvenimo ypatybių, rei- 
škia save sąmoningai apgaudinėti. Tuo tarpu statyti apri- 
botas kultūrinis idealas, kuris galėtų būti įvykdytas pri- 
gimtojo gyvenimo ribose, reiškia atsisakyti nuo idealo 
ir pasitenkinti labai abejotinos vertės tikrove. Pastaruo- 
ju atžvilgiu visai teisingai sakoma, kad įvykdytas idealas 

yra faktinai prarastas idealas. Pasirodo, kad su idealu yra 
panašiai kaip ir su tiesos pažinimu. Panašiai kaip atskiros 
apribotos tiesos pažinimas negali patenkinti žmogaus tie- 
sos troškimo, taip ir apribotas idealas negali patenkinti 
giliausių žmogaus dvasios pasiilgimų. Kaip atskiros tiesos 
pažinimas gamina apsivylimo trokštančioje pilnutinės tie- 
sos sieloje, taip ir apriboto idealo įvykdymas gamina pa- 
našaus apsivylimo dvasiniame žmogaus gyvenime. Todėl 
žmonės, nepripažindami kartais absoliutinio idealo, sten- 
giasi save nuraminti neaiškiai suprantamoje pažangoje, 
kuri leidžia be reikiamo nuoseklumo viltis kažkuo, kas 
peržengia kultūrinio gyvenimo ribas. Taip yra faktinai su 
tais, kurie atmeta religijos sritį ir stengiasi pasitenkinti 
kultūros galimybėmis. Tuo tarpu šitų žmonių nėra aiškiai 
suprantama, kad kultūros idealas, kaipo apribotas prigim- 
tojo pasaulio ribomis, negalį būti tobulas ir kad netobulas 
idealas negali pilnai patenkinti giliausių žmogaus dvasios 
troškimų. 

Visa, kas pasakyta, parodo, kad kultūros tikslas nėra 
galutinis žmogaus gyvenimo tikslas ir kad, šalia kultūros 
tikslo, žmogus privalo turėti kito aukštesnio tikslo, kuris, 
būdamas atsiektas, galėtų pilnai patenkinti giliausius 
žmogaus dvasios troškimus, Šitas aukštesnis tikslas, aiš- 


niu tikslingumu. Jei žmogaus dvasia principialiai atmeta 
šitą aukštesnį išviršinį tikslingumą, turime kultūros sri- 
tyje apraišką, kuri yra vadinama prometėjizmo vardu. Kaip 
buvo mano vieną kartą jau pastebėta, prometėjizme kul- 
tūrinė žmonijos drama prieina savo kulminacinį punktą. 
Ką tai reiškia ir kokios prasmės turi prometėjizmo pro- 
blema, pamatysime jau kitą kartą, 


2, Išviršinis kultūros tikslingumas 


Anąkart buvo sakyta, kad kultūros tikslingumas ne- 
gali patenkinti giliausių žmogaus sielos troškimų. Iš vie- 
nos pusės, tiesa, kultūros tikslingumas atatinka žmogaus 
gyvenimo tikslingumui ir būtent todėl, kad kultūrinis vei- 
ksmas yra jo veiklumo pradas, kultūrinis nusiteikimas — 
tobulumo ir kultūrinė išdava — laimingumo pradas. Bet 
iš kitos pusės, kultūros idealas, siekiamas pažangos vyks- 
me, yra apribotas empirinės tikrovės netobulumu. Sakysi- 
me, visomis kultūros priemonėmis, kokiomis jam leista 

naudotis prigimtojo gyvenimo aplinkybėse, yra suvaldęs 
tiek materialinę savo prigimtį, kiek ir gamtą ir sykiu yra 
praplėtęs ūkio bei technikos galybę prie paskutinių ga- 
limybės ribų. Leiskime, kad jis lygiagrečiais yra alsiekęs 
aukščiausio humanitarinės kultūros laipsnio: jis yra su- 
daręs visuotinąją žinijos sistemą, kuri adekvačiai išaiš- 
kina mūsų tikrovę; yra moraliai tiek išsitobulinęs, kad 
atatinka tam idealiniam tipui, kurį jis gali susidaryti pri- 
taikyme prie prigimtojo pasaulio tvarkos; yra realizavęs 
savo gyvenime estetinę tvarką ir pajėgia meniškai kurti 
įsivaizduojamas dailenybes. Leiskime dargi, kad šitokis 
žmogus sugeba pilnai sutarti su kitais žmonėmis ir gy- 
vena todėl visuomenėje, kuri yra pagrįsta tvarkos, lais- 
vės ir solidarumo principais. Ar visa tai reikštų, kad žmo- 
gus yra atsiekęs pilnutinės gerovės stovio, tai yra pilnuti- 
nio tobulumo ir laimingumo? 

Norint atsakyti į šitą klausimą, reik visų pirma prisi- 
minti, kad vykdydamas kultūros idealą, žmogus negali 
išeiti iš prigimtojo gyvenimo ribų. Kultūra ne tik nepajė- 
gia panaikinti, bet ir pakeisti kokį nors gamtos dėsnį. Taip 
pat kultūra nekuria jokių substancialinių lyčių, nors ji 
gali sudaryti geriausių aplinkybių šitoms lytims gimti ir 
tobulėti. Net pats kultūros kūrėjas žmogus kultūros pa- 
galba negali nė kiek atsipalaiduoti savo kūnų nuo būtinų 
gamtos dėsnių, — tos gamtos, kuri yra nuolatinio tapimo 
stovyje, kur generatio unius est corruptio alterius, t. y. 
vienos esybės gimimas yra kitos žlugimas, kur todėl kiek- 
vienas aukštesnis gyvis minta žemesnio gyvio gyvybe 
ir kur nuolatinė pažanga pagrįsta nuolatiniu mirimų. 

Žmogus, atsiekęs idealinės kultūros stovio, būtų susi- 
daręs per atotrauką ir apibendrinimą visuotinąją žinijos 
sistemą, prirodytą visose savo dalyse, bet šitos sistemos 
idėjos tebūtų vien neaiškūs atspindžiai kuriamojo intelek- 
to idėjų, kurios glūdi dieviškojoje išmintyje, nes prigim- 
toje pažinimo tvarkoje tegalima turėti apie šitą dieviš- 
kąją išmintį vien negatyvinių bei analoginių pažinčių. 
Tasai žmogus būtų ištobulinęs savo asmenį pagal idealinį 
savo prigimties tipą, kurį jis tik pajėgia susidaryti su 
proto pagalba, bet jis nebūtų galėjęs realiai sutapti su 
savo pirmavaizdžiu, glūdinčiu dieviškoje išmintyje, ir pa- 
pildyti prigimtąjį doros dėsnį amžinuoju dieviškuoju dės- 
niu. Tasai žmogus būtų realizavęs pripuolamose gamtos 
lytyse aukščiausius estetinius savo idealus, bet jis nebū- 
tų galėjęs šitų idealų atvaizdinti tokiais, kokiais jie yra 

dieviškojoje išmintyje, ir dargi realizuodamas juos pri- 
gimtojo gyvenimo aplinkybėse, nebūtų galėjęs savo ide- 
alų įkūnijimų realiai perkeisti materialinio gamtos gaiva- 
lo pagal aukštesnę dvasinę esmę, nes medžiagos perkei- 
timas dailėje būtų visuomet likęs tariamu, bet ne tikrai 
substancialiniu. 

Pagaliau žmonijos vienybė ir solidarumas visados bū- 
tų likę abstrakcija, kuriai nebūtų atatikęs joks realus vie- 
ningas organizmas su substancialiu vienybės pagrindu. 
Žodžiu tariant, žmonijos gyvenimas kad ir idealinės kul- 
tūros stovyje visuomet tebeliktų erdvės, laiko ir priežas- 
tingumo aplinkybėse. Tuo tarpu erdvė, laikas ir priežas- 
tingumas yra tokios mūsų prigimtojo gyvenimo aplinky- 
bės, kurios liudija apie jo netobulumą. Erdvė ir laikas 
yra pasaulyje, taip ar šiaip, vienybės ir stokos apraiškos, 
priežastingumas prigimtojo gyvenimo plote, kad ir aprėž- 
tas žmogaus valios laisve, vis dėlto yra nelaisvės apraiš- 
ka prigimties srityje.— Taigi išeina, kad kultūros idealas 
tegali būti įsivaizduojamas vien tik prigimtojo gyvenimo 
aplinkybėse; bet šitos prigimtojo gyvenimo aplinkybės, 
kurių kultūra negali peržengti savo jėgomis, kaip tik iš- 
kalbingai liudija, kad kultūros idealas, net įvykdytas žmo- 
nijos gyvenime, dar nereikštų nei pilnutinės gerovės, nei 
pilnutinio tobulumo, nei pilnutinio laimingumo. Tuo tar- 
pu žmogaus sielos gelmėse visuomet yra gyvi šitų neap- 
ribotų vertybių troškimai.— Kitaip tariant, kultūros ide- 
alas, net tobulai realizuotas prigimtajame pasaulyje, ne- 
gali patenkinti aukščiausių žmogaus dvasios idealų. 

Šito, kas pasakyta, jau pakanka, kad galima būtų pa- 
daryti išvada, kad kultūra nėra aukščiausia žmogaus gy- 
venimo sritis ir kad kultūros tikslingumas nėra aukščiau- 
sias tikslingumas žmogaus gyvenime. Tuo tarpu čia bus 
pravartu pasistatyti klausimas, kas turės įvykti žmogaus 
gyvenime, jei žmogus panorės pasitenkinti savo gyve- 
nime tikslais, kurie neišeina iš kultūros srities? Ir šitą 
klausimą suteikia iškalbingą atsakymą Prometėjaus liki- 
mas. Dėl šitos priežasties teks čia kiek įsigilinti į labai 
įdomią prometėjizmo problemą. 

Prometėjus, žinomas iš graikų mitologijos, buvo laiko- 
mas sykiu dangaus ir žemės sūnus, nes graikiškoji tradi- 
cija, tarp kitko, išvesdavo jo kilmę iš deivės Temidės ir 
titano Japeto. Prometėjus tarp graikiškųjų dievaičių už- 
ėmė visai ypatingą vietą ir savo santykiais su žmonėmis, 
ir savo tragiškuoju likimu. Jo santykiai su žmonėmis pasi- 

žymėjo jau todėl, kad jis, kaipo ugnies dievaitis, buvo 
kultūros nešėjas. Jo likimas buvo tragiškas todėl, kad 
jis už savo meilę žmonėms ir ugnies pagrobimą iš dan- 
gaus ir jos perteikimą žmonėms buvo prikaltas prie uolos 
Dzeuso įsakymu ir pasmerktas žiaurioms kančioms.— Įdo- 
mu yra čia pabrėžti, kad Prometėjaus mitas yra bendros 
indoeuropietiškos kilmės, nes indiškojoje mitologijoje jam 
atatinka ugnies dievaitis Agni, nužengęs iš dangaus pas 
žmones puikaus galingo jaunuolio pavidale, nuveikęs tam- 
sybių dvasias ir patiekęs žmonėms maistą ir turtus. Ypač 
reikšminga yra tai, kad indiškasis ugnies dievaitis Agni 
buvo dažniausiai pažymimas epitetu Pramalhi, kas reiškia 
pramatas. Taigi Agni Pramathi yra etimologiškai ne kas 
kita, kaip Ugnis Pramatanti. 

Matyti, ir graikiškojoje mitologijoje Prometėjus buvo 
vadinamas „pramatančiu“, nes Aischylo „Prikaltajame 
Prometėjuje“, apie kurį teks ilgiau pakalbėti, randame 
vietą, kur Valdžia ironiškai sako prikaltajam titanui: „Ne- 
vykusiai dievai vadina tave Prometėjumi, t. y. pramatan- 
čiu; tau pačiam reikalingas dar pramatėlis, kuris pamo- 
kytų tave išsinarplioti iš bėdos“, 

Paminėtasis ką tik „Prikaltasis Prometėjus“ yra tra- 
gedija, parašyta maždaug 24 šimtmečiai atgal graikų tra- 
giko Aischylo, gyvenusio nuo 525 m. iki 456 m. prieš 
Kristų.— Šita senovinė tragedija meniškai apdirba reikš- 
mingą graikų mitą ir yra vienas iš didžiausių paminklų 
kūrybinei žmogaus dvasios minčiai. Tiesa, pilna Aischylo 
koncepcija apie prometėjizmo problemą nėra mums ži- 
noma, nes „Prikaltasis Prometėjus“, kuris pasiekė mūsų 
laikus, galima spėti, tėra viena tik trilogijos dalis. Apie 
kitas dvi dalis maža teliko žinių. Literatūros istorikams 
tepasisekė surankioti kiek nuotrupų iš „Atvaduotojo Pro- 
metėjaus", kuris turėjo atvaizduoti laimingą Prometėjaus 
tragedijos išsimezgimą. Kadangi, iš vienos pusės, grai- 
kiškasis mitas apie Prometėjų turėjo keletą variantų, ne 
visuomet sutariančių tarp savęs, o iš kitos pusės, Aischy- 
lo pilna koncepcija nėra mums žinoma savo visumoje, tai 
pati prometėjizmo problema yra gana tamsi ir gali būti 
įvairiai aiškinama.— Norint ją tinkamai pastatyti ir iš- 
spręsti, bus, žinoma, geriausia paimti išeinamuoju punktu 
žinoma mums Aischylo tragedija, kurioje graikiškasis mi- 
tas apie Prometėjų rado individualinę genialaus tragiko 
interpretaciją, — tragiko, kuris buvo teigiamai nusistatęs 

atžvilgiu į dieviškąjį Olimpą ir nebuvo linkęs kelti maištą 
prieš dievų valią. 

„Prikaltasis Prometėjus", kaip iš visa ko matyti, yra 
vidurinė trilogijos dalis. Jei ankstyvesnėje dalyje turėtų 
būti aprašytas atsitikimas, už kurį Prometėjus yra bau- 
džiamas antrojoje dalyje, Tuomet trečiojoje dalyje turėjo 
būti atvaizduotas Prometėjaus atvadavimas. 

„Prikaltasis Prometėjus“ prasideda scena, kurioje Pro- 
metėjus yra prikalamas prie uolos, kaip sako graikų pa- 
davimas, Kaukazo krašte. Giminingas Prometėjui ugnies 
ir metalo dievaitis Hefaistas su pagalba Valdžios ir Galy- 
bės atlieka čia vyriausiojo dievų valdovo Dzeuso įsaky- 
mą. Drama išsyk atsiekia didelės įtampos dėl klausimo, 
kuri negali nestatyti dramos žiūrėtojas, būtent, už ką yra 
baudžiamas titanas? Juk jo nusikaltimas nėra išsyk aiš- 
kus. Daugelyje vietų net tarsi išeina, kad Prometėjus yra 
baudžiamas už savo gailestingumą ir meilę žmonėms žiau- 
raus Dzeuso, kuris vaduojasi vien nieko nepagrįsta nuo- 
žiūra, visai nepalankia netobuliems žmonėms. Kadangi 
protingasis Dzeusas, graikų ir pačio Aischylo supratimu, 
atstovavo amžinuosius pasaulio dėsnius, tai toks konflik- 
tas tarp titano, globojančio žmones, ir išmintingo pasau- 
lio valdovo negalėjo nebūti laikomas fataliai reikšmingu. 
Paviršutiniam sprendėjui čia galėtų rodytis teisinga pa- 
daryti visai paprasta išvada: jei Dzeuso nuožiūra priešta- 
rauja visai teisėtai žmonių gerovei, tai telieka paneigti 
Dzeuso valdžią ir net užginčyti jo buvimą. 

Klausimas iš tikro būtų lengvai išsprendžiamas, jei 
Dzeuso pusėje nestovėtų paslaptinga Moira, likimo dei- 
vė, lietuviškai vadinama Laumė. Nuo Moiros nėra lais- 
vas ir pats Dzeusas, bet jo ginče su titanu Prometėjumi 
Moira aiškiai yra Dzeuso pusėje, kas, graikų supratimu, 
turėjo būti labai reikšmingas dalykas. Moira, kaipo ne- 
išvengiamas likimas, dažnai neišaiškinamas pirmu pa- 
žvelgimu, taip ar šiaip, buvo pagrįsta kasdieniniu paty- 
rimu, kuris graikams buvo žymiai sunkiau paneigti negu 
net Dzeuso buvimas,— Dzeuso, apie kurį turėta įvairių 
įvairiausių įsivaizdavimų, kartais priešingų tarp savęs. 

Taigi išeina, kad ginčas tarp pasaulio išmintingojo val- 
dovo ir kultūros dievaičio nėra sėkmingas šiam pastara- 
jam, ir kad toks yra likimo sprendimas. Tai yra viena iš 
minčių, padėtų į „Prikaltojo Prometėjaus“ pagrindą. Ta- 
čiau atsakyti į klausimą, kad toks yra likimas, arba lai- 
mės lėmimas, dar nereiškia surasti protingas likimo pa- 

grindas, kuris leistų pateisinti Prometėjaus kančias, įti- 
kėti į amžinųjų dėsnių išmintingumą ir pagaliau rasti 
priemonių likviduoti ginčą tarp prometėjiškojo žmonijos 
užsimojimo kultūros srityje ir amžinosios dieviškosios iš- 
minties, kurios šviesoje paslaptinga ir negailestinga Moi- 
ra virstų žmonėms maloninga Apvaizda.— Apskritai reik 
įsidėmėti ir suprasti, kad Prometėjus savo asmenyje per- 
sonifikuoja visą žmoniją su visais jos kultūriniais užsimo- 
jimais, laimėjimais, bet ir nepasisekimais, ir kančiomis. 
Todėl Aischylo tragedijoje Prometėjus ne tik išeina žmo- 
nijos globotojo ir atstovo rolėje, bet ir personifikuoja 
žmonijos likimą savo asmenyje. Dėl šitos priežasties Pro- 
metėjaus likimas ginče su Dzeusu atvaizduoja žmonijos 
likimą, kai ji sumano gelbėtis kultūros priemonėmis prieš 
Apvaizdos sprendimus. Čia nesvarbu, kad kultūros prie- 
monės gali būti geros žmonijos tikslams ir kad jos gali 
neturėti nieko blogo aukštesnės tvarkos atžvilgiu, nes es- 
miniu dalyku čia yra formalinis nusistatymas pasitenkinti 
kultūros priemonėmis ir nesiskaityti su aukštesnių die- 
viškųjų dėsnių tvarka, 

Tiesa, graikiškojoję mitologijoje ir taip pat Aischylo 
tragedijoje šitokis klausimo išsprendimas teranda vien 
paruoštą pagrindą, bet nėra dar aiškiai formuluojamas. 
Prometėjizmo problema, taip sakant, kybo tarp dangaus 
ir žemės, juo labiau kad klausimas komplikuojasi neaiš- 
kiais Moiros ir Dzeuso santykiais. Dzeuso nuožiūra ir Moi- 
ros neišvengiamas būtinumas neduoda dar galimybės sta- 
tyti prometėjizmo problema su tokiu aiškumu kaip kad 
krikščioniškojoje pasaulėžiūroje, kuri prieš užsigeidusią 
pasitenkinti savimi kultūrą stato amžinai tobulą, išmin- 
tingą bei gailestingą dieviškąją Apvaizdą, vedančią žmo- 
niją prie aukščiausios jos gerovės, t. y. prie pačio Dievo. 

Prometėjizmo esmę ir sudaro puikus užsigeidimas iš- 
sigelbėti kultūros priemonėmis prigimiojoje gyvenimo 
tvarkoje. Šitas užsigeidimas yra, iš vienos pusės, galin- 
gas kūrybinis nusistatymas, savo turiniu visai teisėtas 
ir teigiamas. Atsižvelgiant į šitą prometėjizmo turinį, sim- 
patijos nejučiomis linksta į Prometėjaus naudą, ypač kai 
jis, prikaltas žiauriai prie uolos, gailiai skundžiasi taria- 
mai neteisingu savo likimu: „Žiūrėkit,— sako jisai, — ko- 
kias kančias teks man kentėti daug tūkstančių metų... 
Aš puikiai žinau visa, kas laukia mane ateityje; joks var- 
gas nebus man netikėtas, Bet savo likimą aš turiu kentėti 
kiek galint ramiau: juk su likimu negalima kovoti. Man 

sunku tylėti, bet ir sunku taip pat kalbėti apie savo liki- 
mą... Nelaimingas, aš kenčiu šitas kančias už tai, kad esu 
padaręs žmonėms dovaną, pagriebiau ugnį, Visų menų 
pradžią pas žmones, — didelę jėgą, paslėpęs ją nendrės 
stiebe. Ir už savo nusižengimą aš kyboju sukaustytas 
ore... Pažvelkit į mane, nelaimingą sukaustytą dievaitį, 
Dzeuso priešininką dėl mano per daug karštos meilės 
žmonėms".— Kaip iš šitų žodžių, taip ir iš daugelio kitų 
matyti, kad pats Prometėjus ir prijaučia jam būtybės tėra 
linkę atsižvelgti į materialinį jo žygių turinį, būtent į 
visa gera, ką jis yra padaręs žmonėms. Tuo pačiu, žino- 
ma, jis patraukia savęsp ir žmonių simpatijas. 
Prometėjus, pavyzdžiui, nurodo šitokias savo nuopel- 
nas atžvilgiu į žmones: „Užvaldęs tėvo sostą, — sako ji- 
sai, —... [Dzeusas] visai pamiršo apie nelaiminguosius 
žmones. Maža to: jis buvo norėjęs panaikinti visą žmonių 
giminę ir sudaryti naują. Aš vienas pasipriešinau jo suma- 
nymui, aš vienas tesiryžau tai padaryti ir išgelbėjau žmo- 
nes nuo panaikinimo ir mirties, už ką ir pasmerktas esu 
tokioms kančioms. ,. Aš išmokinau žmones drąsiai žiūrėti į 
akis mirčiai... Aš įdiegiau jiems neaiškią viltį... Aš supa- 
žindinau juos su ugnies vartojimu. . . Su kurios pagalba jie 
bent pažins daugelį amatų. .. Dėl noro pagelbėti žmonėms, 
aš atidaviau save kančioms... Iš neišmintingų aš pada- 
riau žmones išmintingus, sugebančius sveikai protauti... 
Visa, ką aš esu jiems padaręs, aš padariau iš meilės 
jiems... Jie nebuvo žinoję nei šviesių mūrinių namų, nei 
statybos meno ir gyveno tarsi judrios skruzdės po žeme, 
giliuose urvuose, kur nepatekdavo saulės spinduliai... Jie 
viską darė nesąmoningai, kol jiems neišaiškinau, kada 
užteka žvaigždės ir kada nusileidžia ta ar kita iš jų. Pas- 
kui aš jiems pramaniau skaičių mokslą, puikų atidengi- 
mą, ir abėcėlę. Iš manęs jie įgavo atmintį, mūzų motiną 
ir viso ko kaltininkę. Aš pirmas užmoviau gyvuliams ant 
sprando jungą, kad pajungti jie tarnautų žmonėms... Aš 
pirmas paleidau vandeniu plaukiantį su burėmis laivą... 
Štai ką aš pramaniau ir atidengiau, aš, nelaimingasai, žmo- 
nėms, o pats negaliu sugalvoti priemonės atsivaduoti nuo 
dabartinių savo nelaimių..." Prometėjus išskaičiuoja dar 
nemažą savo nuopelnų žmonėms ir baigia bendru pasaky- 
mu: „Trumpai tariant, žinokite: visus menus suteikė žmo- 
nėms Prometėjus". Ir toks titanas turi nusilenkti prieš 
likimo sprendimą: „Aš negalėsiu atsipalaiduoti nuo savo 

geležinių grandinių, kai būsiu iškentėjęs tūkstančius kan- 
čių, tūkstančius vargų“. 

Tokios Prometėjaus padėties tragiškumas didėja dar 
todėl, kad pats Prometėjus savo kančioms neranda pro- 
tingo išaiškinimo ir tik su fatalia rezignacija čia pat pri- 
deda, kad „likimas yra stipresnis už protą“. Pripažinus 
likimą iracionaliu, kančios tuo pačiu tampa dar sunkes- 
nėmis, kadangi jos yra pergyvenamos kaipo beprasmės.— 
Tačiau taip atrodė tik pačiam Prometėjui. Nei graikų tau- 
ta, sudėjusi mitą apie Prometėjų, nei pats Aischylas ne- 
buvo visiškai Prometėjaus pusėje. Nors Moiros dėsniai 
buvo jiems nesuprantami, nors kartais rodėsi, kad Dzeu- 
sas vaduojasi vien niekuo nepamatuota savo nuožiūra, 
vis dėlto graikiškojoje sieloje ruseno neaiški intuicija, 
kuri liudijo, kad pasaulio tvarkos pagrinde glūdi išmintin- 
gas dieviškosios Apvaizdos planas, prieš kurį negali nusi- 
žengti kultūrinio veikimo pakraipa. Šito Apvaizdos plano 
nujautimas aiškiai kartais prasimuša Aischylo kūryboje. 
Kai Prometėjus buvo prikalamas prie uolos, Valdžia su 
pasitenkinimu pastebėjo: „Tegul mūsų gudruolis žino, kad 
jis vis dėlto yra kvailas, palygintas su Dzeusu“. Šitokis 
pasitikėjimas Dzeuso išmintimi gyveno visgi tiek graikų, 
kiek ir pačio Aischylo sąmonėje, ir tai kaip tik neleido 
jiems pereiti visiškai į Prometėjaus pusę. 

Aischylas net tai aiškiai pasako viename iš savo vei- 
kalų, pavadintame: „„Apgynimo maldaujantieji". „Tam- 
sūs, — sako čia jisai, — yra Dzeuso norai, ir vis dėlto vi- 
sur, net nepramatomoje tamsybėje, skaidriai jis šviečia 
žmonėms. Visai laimingai baigiasi sumanymai, sunokę 
Dzeuso prote, bet nepraregimai tamsios ir paslaptingos 
yra jo mintys. Jis suardo šaunius nedorų žmonių suma- 
nymus, nesiginkluodamas net kovai.” Panašiai neaiškūs 
buvo naujai įsigalėjusio pasaulyje Dzeuso sumanymai at- 
žvilgiu į žmones. Galima buvo pasitikėti, kad šitie suma- 
nymai galutinoje sąskaitoje turėjo privesti prie sėkmingų 
išdavų. Žmonių prigimtis buvo netobula tai idealinei tvar- 
kai, kurią norėjo Dzeusas realizuoti pasaulyje. Todėl jis 
norėjo panaikinti žmonių giminę ir sukurti naują tobu- 
lesnę jų giminę. Tuo tarpu Prometėjus, kuris irgi buvo 
supratęs, kad žmonių padėtis neatsako naujai pasaulio 
tvarkai, sumanė vien dalinai pakeisti žmonių prigimtį, ne- 
naikinant žmonių giminės tokios, kokia ji buvo iš pra- 
džios. Tokiu būdu pasirodo, kad Prometėjus, norėdamas 
žmonėms gera, sukliudė Dzeusui įvykdyti - platesnį suma- 

nymą, kuris būtų padaręs žmonių gyvenime didesnių ir 
radikalesnių atmainų, kurių kad nebuvo pajėgęs padaryti 
pats Prometėjus. Todėl galima pasakyti, kad Prometėjus, 
norėjęs gelbėti žmones, padarė jiems ne per daug, bet per 
maža, apribavęs jų gyvenimą kultūros sritimi ir pasta- 
tęs juos tuo pačiu į priešginybę su amžinąja dieviškąja 
tvarka, kuriai atstovavo vyriausias dievų valdovas. 

Ir iš tikro pasitenkinančios savimi kultūros nusistaty- 
mas prieš dieviškąją amžinybės tvarką, kuri realizuoja- 
ma faktinai religijos priemonėmis, negali nesutikti sau 
teisėtos bausmės, nes nusidėjimas čia glūdi formaliniame 
kultūros nusistatyme, kuris pasireiškia kaipo puikybė at- 
žvilgiu į aukščiausią dieviškąją išmintį. Kai kultūra pla- 
čiai išsivysto ir ima klestėti visose gyvenimo srityse, žmo- 
gus dažnai apsvaigsta nuo kultūros laimėjimų ir ima 
manyti, kad kultūra yra aukščiausias gyvenimo laipsnis, ku- 
riamė žmonija titaniškais užsimojimais gali atsiekti ły- 
gybės su dieviškąja buitimi. Tokiame prometėjiškame kul- 
tūros supratime yra, iš vienos pusės, dievybės mažinimo, 
o iš kitos pusės — per didelis žmogiškojo gaivalo iškėli- 
mas. Bet tuojau pasirodo, kad nusidėjimas prometėjiškąja 
puikybe neša savyje savo bausmės pradžią. Su puikybė 
apsiribojęs kultūros srityje žmogus tuo pačiu, taip sa- 
kant, prikala save prie savo apribotos prigimties uolų, 
kadangi jis pats yra priešingai nusistatęs atžvilgiu į die- 
viškąjį gyvenimo šaltinį. Nuo šito šaltinio žmogų sulaiko 
geležinės prigimties grandinės, kurias žmogus prisiima 
laisvu apsisprendimu, matydamas kultūroje aukščiausią 
gyvenimo tikslą. 

Prikaltas prie uolos Prometėjus kenčia dar kruviną 
bausmę nuo ėdraus vanago, kuris kas trečia diena atlekia 
plėšti jo jaknas. Šita kančia irgi glūdi žmogaus apsiribo- 
jime kultūros srityje, Atsisakęs nuo sutarimo su savo 
dieviškuoju šaltiniu ir tuo pačiu prikalęs save prie pri- 
gimtojo gyvenimo uolos, žmogus vis dėlto negali numal- 
šinti savo nepasotinamos dvasios balsą kuris šaukiasi dan- 
gaus aukštybių, nes tik jose tegali rasti tobulumą ir visai 
laimingą rimtį. Šituo atžvilgiu reikšmingas yra pačio Pro- 
metėjaus posakis: „Aš savo mintimis ėdu savo širdį“. Ir 
iš tikro prometėjizmo esmėje yra kažkas, kas padaro iš jo 
save naikinančios dvasios didybę. Prometėjizmo dvasia 
nenurimsta miesčioniškajame pasitenkinime tarp materia- 
linių kultūros gėrybių. Ji pasižymi galingu kuriamuoju 
užsimojimu, kuris liudija, taip ar šiaip, apie aukštą žmo- 

gaus kilmę ir taurią dvasios esmę. Bet pasidavusi puiky- 
bės pagundai, ta pati dvasia sukausto save apribotame 
gyvenimo plote ir čia pat randa ir savo Kaukazo uolas, 
ir ėdrų vanagą, kuris drasko jos vidurius. 

Prometėjizmo dvasia raudonu siūlu praeina visur ten, 
kur žmogaus kultūros laimėjimai siekia viršūnių; ji ap- 
šviečia šitas viršūnės didžiausiais laimėjimais, bet jinai ir- 
gi neša su savimi nesuskaitomų dvasinių skausmų priežas- 
tį, — skausmų, nuo kurių tepajėgia atsivaduoti vien tasai, 
kas randa tvirtą kelią iš kultūros į religijos sritį. — Kaip 
matome, pilnas giliausio simbolingumo Prometėjaus mi- 
tas, padėtas į Aischylo tragedijos pagrindą, yra labai reik- , 
šmingas kultūros filosofijos šviesoje, kuri tik viena te- 
gali nušviesti tikrą jo turinį. 

Sprendžiant prometėjizmo problemą, paaiškėjo, kad 
prometėjiškasis užsimojimas išvaduoti žmoniją iš netobu- 
lybių ir padaryti ją visiškai laimingą vienomis tik kul- 
tūros priemonėmis yra tragingas iš savo esmės. Tasai, 
kas imasi šito tikslo, turi neišvengiamai rasti savo Kau- 
kazo uolas, kur jam bus lemta bergždžiame daužymesi 
pajusti tragingą prigimties verguvę, į kurią turi sudužti 
puikūs jo sumanymai. Savo dvasioje jis ras irgi plėšrų 
vanagą, kuris draskys jos rimtį. Tarp kitko, pravers čia 
pastebėti, kad Lietuvoje buvo prometėjizmo idėjos reiš- 
kėju Adomas Mickevičius kurio „Improvizacija“ „Vėli- 
nėse" yra kulminacinis prometėjiškojo tragizmo punktas. 
Konrado asmenyje, kuris išeina „Improvizacijos“ sceno- 
je, faktinai autobiografiškai atsispindi pačio Mickevičiaus 
prometėjiškas užsimojimas. Todėl „Improvizacijos“ sce- 
na buvo Mickevičiaus parašyta su ypatinga kūrybine 
įtampa, kurioje pasireiškė žmogaus kova už kultūros ne- 
priklausomumą nuo religijos. Toks prometėjiškas žygis 
yra visuomet tam tikra kova su Dievų, kuri galutinoje 
sąskaitoje turi žmogui tragiškų išdavų. Konradas baigia 
pamišimu puikybės nuodėmėje, o pats Mickevičius, pa- 
rašęs Konrado „Improvizaciją“, buvo rastas ant rytojaus 
susilpęs apalpime. Tuomet irgi jis pareiškė, kad „Impro- 
vizacijos“ parašymas tiek išsėmė jo jėgas, kad jis turėjo 
jausmą turįs mirti. Visa tai yra labai reikšminga ir užsi- 
tarnauja platesnių studijų, bet mes tuo tarpu neturime 
galimybės gilintis į šituos dalykus. 

Buvo paminėta, kad kultūrinės istorijos drama, užsi- 
mezganti ant materialinio gyvenimo pagrindo, pasiekia 
prometėjizme Kkulminacinį punktą. Prometėjizmo tragedi- 

ja yra daug reikšmingesnė žmogaus dvasios gyvenimo 
atžvilgiu, kaip kad ta žmogaus gyvenimo drama, kuri ky- 
la iš miesčioniškojo pasitenkinimo pilkomis materialinė- 
mis gėrybėmis. Nėra abejonės, kad ta aplinkybė, kad di- 
džiausioji žmonių dauguma pasitenkina gyvenime mate- 
rialinių reikalų patenkinimu, turi žmonijos gyvenimui 
dramatinės reikšmės. Bet šita miesčioniškumo drama yra 
mažų ir smulkmeningų sielų drama, kuri net nėra nujau- 
čiamą kaipo kažkas nenormalaus tų žmonių, kurie stovi ant 
miesčioniškumo pagrindo. Miesčioniškojo pasitenkinimo 
materialiniu gyvenimu drama faktinai yra atjaučiama ir 
suprantama žmonių, kurie stato gyvenimui aukštesnių 
idealų ir jaučia, kaip šitų idealų realizavimas žmonijos 
gyvenime yra sunkus ir lėtas. Šiaip jau paskendusios mies- 
čioniškume plačiosios masės nejaučia viso padėties dra- 
matiškumo. Užtat prometėjizmo tragedija yra giliai ir stip- 
riai pergyvenama tų žmonių, kurie sugeba pakilti iš pilkos 
miesčioniškumo lygumos ir ieško kultūrinės kūrybos žy- 
giuose žmogiškojo gyvenimo idealų. Prometėjizmo trage- 
dija glūdi tame, kad jo reiškėjai per daug pasitiki kultū- 
ros galybe, tuo pačiu laiku kai jų dideli dvasios reikala- 
vimai negali būti patenkinti kultūros idealais, apribotais 
empirinėmis tikrovės aplinkybėmis. 

Pagrindinė paskendusių miesčioniškume žmonių nuo- 
dėmė yra aukso veršio garbinimas ir lenkimasis prieš 
materialinę galybę. Pagrindinė prometėjizmo reiškėjų nuo- 
dėmė yra individualistinė puikybė, plaukianti iš per di- 
delio pasitikėjimo kultūrinė kūryba. Miesčioniškumo laip- 
snis yra prieinamas plačioms masėms, tuo tarpu kad 
prometėjizmo laipsnis tėra prieinamas vien tvirtoms asme- 
nybėms, Bet šitos tvirtos asmenybės, sudužusios ant Kauka- 
zo uolų ir tapusios plėšrių vanagų auka, nepajėgia taip 
pat atvaduoti žmonijos iš netobulybių ir padaryti ją vi- 
siškai laimingą, kaip ir paskendusios miesčioniškume in- 
dividualybės. Miesčioniškumo laipsnyje įsigali žmogaus 
godumas. Prometėjizmo laipsnyje įsigali žmogaus puiku- 
mas. Išeina tad, kad materialinėje ir grynai žmogiškojoje 
gyvenimo tvarkoje nėra veiksnių, kurie galėtų patenkin- 
ti giliausius ir aukščiausius Žmogaus dvasios troškimus ir 
peržengti būtinas prigimties ir kultūros netobulumo ri- 
bas. Iš vienos pusės, žmogaus godumas verčia žmogų ten- 
kinti juslingas jo užgaidas; iš kitos pusės, žmogaus dva- 
sios puikumas verčia jį tenkintis savimi ir savo išgalėse 
ieškoti savo išganymo. Turint galvoje šituos faktus, rei- 

kėtų paskęsti pesimizme atsisakius ieškoti išganymo auk- 
ščiausioje gyvenimo srityje, ir sykiu būtų nedovanotinu 
lengvabūdžiu optimizmu pasitikėti, kad be religijos kultū- 
rinės istorijos vyksmas gali privesti prie laimingo galo. 

Ieškant išmintingos išeities iš šitokios padėties, telieka 
nuosekliai žengti iš kultūros srities į religijos sritį. Ka- 
dangi netobulas kultūros idealas negali patenkinti giliau- 
sių Žmogaus dvasių troškimų, tenka jis papildyti tobulu 
religijos idealu, Tai iš tikrųjų reiškia, kad lygstamasis 
kultūros tikslas dera palenkti nelygstamajam religijos tik- 
slui arba, kitaip tariant, išvidinį kultūros tikslingumą pa- 
lenkti išviršiniam religijos tikslingumui. Tuomet išeina, 
kad kultūros tikslai religijos atžvilgiu tegali būti vien 
priemonėmis, kurios įgauna tikros prasmės ir tikslingu- 
mo vien sąryšyje su religijos tikslais, kurie jomis sie- 
kiami. 

Norint iš tikro išrodyti, kad išviršinis kultūros tikslin- 
gumas veda prie religijos, reikėtų iškelti aikštėn, kad 
einant nuo prigimties prie kultūros ir paskui nuo kultūros 
prie religijos nuosekliai išsivysto priemonių ir tikslų gra- 
dacija; kad aukščiausias religijos tikslas yra nelygstamas 
žmogaus gyvenimo tikslas; kad šito tikslo atsiekimas pa- 
naikina prigimties ir kultūros netobulumą ir kad religijos 
idealas patenkina visiškai giliausius žmogaus dvasios troš- 
kimus tobulumo bei laimingumo. Visai tai tegalėtų išro- 
dyti vien plačiai išvystyta religijos filosofija, kuri turėtų 
atbaigti gyvenimo filosofiją ir tuo pačiu uždėti viršūnę 
kultūros filosofijai. Šiandien tegaliu vien nurodyti, koks 
būtų pastatytųjų klausimų išsprendimas. 

Statant ir sprendžiant religijos filosofijos problemą, 
reikėtų jinai tvarkyti analoginiu būdu, kaip kad yra sta- 
toma ir sprendžiama kultūros filosofijos problema, t. y. 
pagal keturias pagrindines priežastis, pirm išaiškinus re- 
ligijos esmę. Religijos esmę, kaip žinoma, sudaro žmo- 
gaus ir per jį viso pasaulio susijungimas su Dievu. Ben- 
dras nusiteikimas šitam susijungimui yra vadinamas reli- 
gingumu. Tikras religingumas, tarp kitko, pasižymi tuo, 
kad dėl jo visas žmogaus gyvenimas yra jungiamas vienu 
dieviškuoju pradu, kas irgi yra vadinama religijos vardu. 
Taip ar šiaip, religija yra žmogaus jungimasis su Dievu 
ir tuo pačiu jungimas viso jo gyvenimo ir net pasaulio, 
kuriame jam tenka gyventi, vienu dieviškuoju pradu. 

Turint galvoje šitą religijos esmę, tenka toliau ieškoti 
religijos priežasčių. Visų pirma, kas yra vykdomoji reli- 

gijos priežastis?— Kadangi religija yra žmogaus jungi- 
masis su Dievu, tai ji, taip ar šiaip, yra santykis. Tuo 
tarpu santykis pareina savo kilme ir išsivystymu nuo sub- 
jektų, kurie sueina į santykiavimą. Taigi religijos santy- 
kiavimas, taip ar šiaip, pareina nuo žmogaus ir nuo Die- 
vo. Jei viena ar antra pusė pasipriešina, laisvo santykio 
įvykti negali. Todėl yra jau aišku, kad religijos veikėjai 
yra ir Dievas, ir žmogus, tuo tarpu, kaip anksčiau matė- 
me, kultūros veikėjas yra vienas tik žmogus. 

Eidami toliau, nuosekliai turėtume įsitikrinti, kad ma- 
terialinė religijos priežastimi yra žmogaus kultūra, atrem- 
ta į žmogaus prigimtį, arba apdirbta kultūros priemonė- 
mis žmogaus prigimtis. Šitaip suprantama prigimtis yra 
tasai materialinis objektas, kuris yra palenklas religijos 
veiksmei ir kuris todėl yra medžiaga religijos rūmams. 

Formaline religijos priežastimi bus tos religinio gyve- 
nimo lytys, kurios atatinka kultūros lytims ir suteikia 
šioms pastarosioms aukštesnės prasmės. Kultūros lytys, 
kaip žinome, yra žinija, dora ir dailė, kurios atatinka 
žmogaus proto, valios ir aukštųjų jausmų reikalams. Kyla 
klausimas, kokios religinio gyvenimo lytys gali atatikti 

žinijai, dorai ir dailei, arba teorinei, praktinei ir estetinei 
gyvenimo sričiai? Subjektyviniu atžvilgiu, atsakymas ran- 
damas trijose teologinėse dorybėse: tikėjime, meilėje ir 
viltyje. Objektyviniu atžvilgiu atsakymas randamas šitų 
dorybių objektyvacijoje bažnytiniame gyvenime, būtent 
tikėjimo išpažinime, šventųjų bendravime ir sakramenta- 
linėje praktikoje. Šitos trys religinio gyvenimo lytys, 
skaidriausiai pasireiškusios Kristaus Bažnyčioje, atatinka 
trims kultūros lytims ir sykiu galutinoje sąskaitoje žmo- 
gaus sielos reikalams. 

Siekiamoji religijos priežastis gali būti dvejopa pa- 
gal tai, kad religijos tikslingumas, kaip ir kultūros tiks- 
lingumas, gali būti išvidinis ir išviršinis. Išvidinis reli- 
gijos tikslingumas veda prie jos objektyvacijos Bažny- 
čioje. Išviršinis religijos tikslingumas veda žmogų prie ga- 
lutinio susijungimo su Dievu; vadinasi, galutinis religijos 

tikslas yra pats Dievas, kaipo siekiamoji religijos prie- 
žastis, Kitaip tariant, religijos priemonėmis Dievas yra 
siekiamas kaipo absoliutinis tikslas. 

Iš šitos trumpos religijos priežasčių apžvalgos galima 
jau pastebėti, kad einant nuo kultūros prie religijos, nuo- 
sekliai išsivysto priemonių ir tikslų gradacija, Kultūroje 
aktyviu veikėju tėra vien žmogus. Religijoje veikėjais 

yra jau žmogus ir Dievas. Todėl tai, kas kultūroje žmo- 
gaus negali būti atsiekta, gali būti atsiekta religijoje 
žmogaus pastangomis ir Dievo veikme. Tuo tarpu ten, 
kur pradeda veikti Dievas, principialiai negalima statyti 
veikimui jokių ribų. Tai ir išeina aikštėn palyginant reli- 
gijos gyvenimo lytis su kultūros lytimis. Religinis gyve- 
nimas eina tomis trimis sritimis, kuriomis eina ir kultū- 
tūrinis veikimas, t. y. teorine, praktine ir estetine“ sritimi, 
Bet religinis gyvenimas duoda šitose srityse daugiau, ne- 
gu gali duoti kultūrinė kūryba, nors religinis gyvenimas 
visuomet remiasi kultūrinės kūrybos išdavomis. Reik juk 
gerai nusimanyti, kad nekultūringame gyvenimo stovyje 
ir religija yra nekultūringai suprantama. Todėl jei žmo- 
gaus žinija remiasi vien jo protu, tai tikėjimo išpažini- 
mas Bažnyčioje remiasi ne tik žmogaus protu, bet ir die- 
viškuoju Apreiškimu. Taip pat jei žmogaus dora kultūros 
gyvenime remiasi prigimtąja proto šviesa ir prigimtomis 
valios pastangomis, tai dorinis gyvenimas įgauna Bažny- 
čioje antgamtinio pagrindo, iš kurio išdygsta mistiškas 
organizmas, vadinamas šventųjų bendravimas, kur indi- 
vidualinės ir visuomeninės žmonių pastangos randa tobulą 
suderinimą. Pagaliau jei žmogiškoji dailė nepajėgia subs- 
tancialiai keisti prigimtojo mūsų pasaulio pagal dvasinę 
dalykų esmę, tai sakramentalinė Bažnyčios praktika eina 
toliau ir kaip tik keičia substancialiai materialinį pasau- 
lio gaivalą pagal dieviškuosius daiktų pirmavaizdžius. To- 
kiu būdu pasirodo, kad tarp kultūros ir religijos gyveni- 
mo yra nuoseklaus nenutrūkstamo sąryšio, taip kad tiks- 
lingame žmogaus gyvenimo plane kultūra turi vesti prie 
religijos, o religija turi atbaigti tai, ko nepajėgia atsiekti 
kultūra savo priemonėmis. 

Kultūra nepajėgia pakeisti pačios prigimties, nes žmo- 
gus, kaipo kultūros veikėjas, neįstengia pakeisti ar tik su- 
stabdyti prigimtųjų dėsnių. Bet kai religijos gyvenime 
pasireiškia Dievo veikmė,— to Dievo, kuris yra prigimtų- 
jų pasaulio dėsnių nustatytojas,— materialinio pasaulio to- 
bulinimui jau nebegalima statyti ribų. Dėl šitos priežas- 
ties religijos idealas gali ir net privalo būti įsivaizduoja- 
mas visai tobulas. Šito idealo atsiekimas gali negreit įvyk- 
ti, kadangi religinė pažanga pareina ne tik nuo Dievo, 
bet ir nuo geros žmogaus valios. Bet vis dėlto religijos 
idealas turi būti tobulas, nes galutiniu religijos tikslu 
yra pats Dievas, su kuriuo žmogus per religiją stengiasi 
tobulai susijungti. Tuo tarpu tobulas susijungimas su Die- 

vu turi atvaduoti žmogų nuo netobulybių, patenkinti visus 
giliausius jo dvasios troškimus ir tuo pačiu padaryti jį 
visiškai laimingu. 

Jr iš tikro religija, nebūdama principialiai apribota sa- 
vo siekimuose, veda prie tobulo patenkinimo visų giliau- 
sių žmogaus dvasios reikalų. Pavyzdžiui, kultūrinė žmo- 
gaus žinija patiekia žmogui netobulo žinojimo per tarpi- 
ninkavimą atvaizdų ir atitrauktų idėjų; religija galutinėje 
sąskaitoje pažada žmogui betarpiškąjį Dievo regėjimą, t. 
y. intuityvinį pasitenkinimą tobula tiesa. Kultūra gali pa- 
daryti žmogų dorą prigimtąja šito žodžio prasme; religija 
žada padaryti žmogų šventą, t. y. persisunkusį dievišku- 
mu, arba dieviškuoju pirmavaizdžiu. Kultūrinė dailė kei- 
čia materialines prigimtojo pasaulio lytis pripuolamuoju 
būdu, nepajėgdama padaryti gamtoje substancialinių at- 
mainų. Religija sakramentaliniais veiksmais pažada per- 
keisti materialinį gamtos gaivalą pagal dvasinę pirma- 
vaizdžių esmę. Kultūrinė visuomenė gali nustatyti žmoni- 
jos gyvenime išviršinę vienybę ir solidarumą. Religija 
pažada sukurti organingą žmonijos ir pasaulio vienybę, pa- 
grįstą šventųjų bendravimu. Pagaliau religija pažada įvei- 
kti pačias prigimtojo buvimo lytis: erdvę, laiką ir prie- 
žastingą būtinumą ir sykiu su jomis pergalėti mirtį visuo- 
tinuoju iš numirusių prikėlimu. Žodžiu tariant, religija 
pažada patenkinti giliausius visus kultūrinio gyvenimo 
polinkius, vesdama žmogų iš prigimtosios srities į ant- 
gamtinę sritį. Tuo pačiu ji suteikia kultūros tikslingumui 
aukštesnės prasmės. Kiek: religija šitą savo uždavinį atlie- 
ka jau čia, mūsų gyvenimo aplinkybėse, objektyvinėmis 
lytimis, ji apsireiškia Bažnyčios organizacijoje. 

Tikslingas kultūros ir religijos sąryšis ypač aiškėja 
ideologijos šviesoje. Būtent sprendžiant plačiai suprastos 
ideologijos problemą tenka, taip ar šiaip, eiti nuo atitrauk- 
tų idėjų prie jų pirmavaizdžių, glūdinčių Dievo esmėje. 
Ar imsime žmogaus proto idėją, ar idealinės žmogaus pri- 
gimties supratimą, ar estetinio idealo įsivaizdavimą, visur 
prigimtasis proto veiksmas eina nuo realios tikrovės per 
atotrauką ir apibendrinimą. Todėl idealinis tipas, kurį 
žmogus pajėgia susidaryti apie kokį nors daiktą, yra vi- 
suomet dar netobulas, nes jis yra sudarytas pagal neto- 
bulą tikrovę. Tikrai sakant, jis yra netobulas atvaizdas 
to pirmavaizdžio, pagal kurį daiktas buvo sukurtas. Jei 
panorėsime pasiekti tobulą žiniją, įvykdyti savo gyveni- 
me amžinuosius dėsnius ir realizuoti daiktuose tobulus 

grožio idealus, turėsime nustatyti pilnutinį atatikimą tarp 
savo idėjų, savo elgimosi ir kūrybos, iš vienos pusės, ir 
dieviškųjų pirmavaizdžių, iš kitos pusės.— Tuo tarpu nu- 
statyti šitas atatikimas Ieiškia iš tikrųjų nustatyti dera- 
mųjų santykių tarp žmogaus ir Dievo, kas išeina jau iš 
kultūros ribų ir sudaro religijos esmę. Kultūros srityje 
viso prigimtojo žmonijos veikimo pagrindą sudaro įdėjos, 
įgytos per atotrauką ir apibendrinimą. Užtat nustatant 
deramus santykius tarp žmogaus ir Dievo privalu jau eiti 
ne atotraukos, bet integracijos, arba net dar tikriau, rein- 
tegracijos keliu, t. y. privalu stengtis atstatyti pilnatvėje 
normalius santykius tarp kūrinių ir jų dieviškųjų pirma- 
vaizdžių, kaip tai yra numatyta nuo amžių dieviškuosiuo- 
se dėsniuose. Todėl aukščiausiu religijos uždaviniu yra 
reintegracija žmogaus santykių su Dievu, arba visiškas 
žmogaus sutapimas su dieviškuoju pirmavaizdžiu, pagal 
kurį jis yra sukurtas. Panašiai dailininko kūriniui aukš- 
čiausia norma yra tasai idealas, pagal kurį jis tapo su- 
kurtas ir kuris yra jam egzempliarinė, arba idealinė, prie- 
žastis. 

Atžvilgiu į nurodytąjį nelygstamąjį religijos uždavinį, 
kultūros uždavinys tėra vien lygstamas ir paruošiamas. 
Kultūra pakelia žmogų į tokį sąmoningumo, laisvės ir 
galybės laipsnį, kur jo apsisprendimas yra žmogiškąja 
prasme tobuliausias. Bet kultūros priemonėmis žmogus dar 
negali atsiekti aukščiausių savo apsisprendimo tikslų, nes 
jiems pilnai įvykdyti reikalingos dar yra religijos prie- 
monės. Taigi kultūros tikslingumas turi galutinėje sąskai- 
toje vien paruošiamosios reikšmės atžvilgiu į religijos tik- 
slingumą. Todėl irgi giliausios kultūros problemos randa 
savo išsprendimą religijos srityje. Tarp kitko, religijos 
srityje randa išsprendimą ir žmogaus gyvenimo trage- 
dija. Bet pirm negu eschatologinis šitos tragedijos išsi- 
mezgimas gali būti numatytas gyvenimo filosofijoje, tektų 
pastatyti visoje platumoje blogio problema ir išspręsti 
jinai religijos filosofijos srityje. Blogio problema turėtų 
privesti prie teofanijos reikalo, arba prie Dievo pasireiš- 
kimo prigimtoje gyvenimo tvarkoje. Sąryšyje su teofani- 
jos reikalu tektų statyti eschatologijos problema, t. y. 
problema apie visuotinosios istorijos ir net viso pasaulio 
galą. Eschatologinę problemą sprendžiant, turėtų labiau 
paaiškėti tai, kas jau buvo užbrėžiama praeinamai įvai- 
riose kultūros filosofijos vietose: būtent tai, kad einant 
prie pasaulio dramos išsimezgimo, doros atžvilgiu pasaulis 

vyksta sykiu dviem priešingomis pakraipomis: materia- 
linėje prigimtojo pasaulio tvarkoje ima viršų blogis, tuo 
tarpu kad antgamtinėje tvarkoje ima viršų gėris. Iš šito- 
kios dviejų tvarkų kolizijos tegali įvykti galutinis gėrio 
laimėjimas vien per katastrofiškąjį materialinės tvarkos 
sudužimą. Šitokia eschatologinė koncepcija gali rasti pa- 
tikrinimą Dievažmogio Kristaus asmenyje ir Apokalipsės 
pranašavimą apie pasaulio galą. Tik sąryšyje su šita es- 
Chatologine koncepcija kultūros problema gali būti tin- 
kamai suprasta ir kultūra pastatyta deramoje vietoje pa- 
saulio išsivystymo plane. 


SPECIALIOSIOS KULTŪROS 
„FILOSOFIJOS PROBLEMOS 


ĮŽANGA 


Kultūros filosofija, kaipo palyginti naujas ir todėl ne- 
pakankamai pastoviai susiformavęs dalykas, dėstomas mū- 
sų filosofijos skyriuje! gana trumpai ir yra labiausiai su- 
Tištas su pedagogikos sistema, kaipo šios pastarosios fi- 
losofinė įvada. Tiesa, kultūros filosofija turi taip pat 
nemažos reikšmės ir istorinėms studijoms suteikdama ben- 
dro nusistatymo kultūros problemoje, Bet jei jos reikšmė 
pedagogikos sistemai yra praktinio pobūdžio, tai istorijos 
studijoms ji turi grynai teorinės reikšmės. Kaip pama- 
tysime, kultūros filosofija nurodo pedagogikai ugdomuo- 
sius tikslus, tuo tarpu kad istorikui ji vien padeda su- 
prasti istorijos objektą. Pasirodo būtent, kad istorijos ob- 
jektas, ar jis bus vienaip, ar kitaip suprantamas, nega- 
li būti imamas be sąryšio su kultūra, nes nekultūringos 
tautos arba laukinės žmonių masės neturi savo istorijos, 
panašiai kaip neturi istorijos ir izoliuotų individų žygiai 
be sąryšio su visuomenės gyvenimu. 

Vadovaujantis šitokia, iš vienos pusės, praktine, o iš 
kitos pusės — teorine kultūros filosofijos reikšme, kultū- 
ros filosofija ir buvo įvesta privalomu dalyku į pedago- 
gikos-psichologijos ir istorijos šakas ?. Ir vienoje, ir antro- 
je šakoje kultūros filosofija vaidina padedamąją rolę. Vi- 
sai nepriklausomos reikšmės kultūros filosofija teturi fi- 
losofijos sistemos šakoje, kur ji eina lygiateise disciplina 
su kitomis, kad ir turinčiomis tvirtesnių tradicijų, filoso- 
. Ainėmis disciplinomis. Čia jinai yra pašaukta spręsti ben- 
drais žvilgiais, t. y. iš tolimiausių priežasčių, tą plačią 
kultūros problemą, kuri mūsų laikais yra vis aštriau sta- 
toma dėl nepaprasto jos aktualumo. Šita prasme kultūros 
filosofija negali praeiti pro šalį dabartinio vadinamojo 
kultūringo pasaulio sukūrio, nesisemdama iš jo tiek ar- 
gumentų savo išvadžiojimams, tiek ir pavyzdžių savo iš- 

vadoms iliustruoti, Štai, trumpai tariant, kokios reikšmės 
turi kultūros filosofijos dalykas, dėstomas mūsų filosofi- 
jos skyriuje. 

Sykiu turiu iš pat pradžios paaiškinti, kokio dėstymo 
būdo manau prisilaikyti ir kokius reikalavimus manau 
statyti savo klausytojams. Dėstant kultūros filosofiją, man 
tenka skaitytis su tuo, kad sutrauktasis mano paskaitų 
kursas yra jau išleistas ir tuo pačiu prieinamas mano klau- 
sytojams šalia mano paskaitų?. Kartoti tai, kas yra jau 
išspausdinta, būtų netikslinga atsižiūrint į akademinių stu- 
dijų pobūdį. Akademinės studijos būtų labai siaurai su- 
prantamos, jei kas manytų, kad jos yra ne kas kita, kaip 
ruošimasis prie egzaminų iš tam tikrų griežtai nustatytų 
vadovėlių. Jei egzaminas ir patarnauja ir vadovėliai, ir 
programos, tai toks reikalavimų suvedimas prie tam tikrų 
ribų toli gražu nereiškia, kad klausytojai paliuosuojami 
nuo savarankiškai atliekamų studijų, kurios turėtų pra- 
plėsti jų akiratį ir suteikti jiems geresnio intelektualinio 
išsilavinimo. Formalinis apribojimas reikalavimų tik tuo, 
kas yra skaitoma arba kas yra išspausdinta vadovėlyje, 
faktinai reikštų studijų pavertimą tuo pačiu mokymusi, 
kuris yra privalomas vidurinei ir aukštesniajai mokyklai. 
Aukštojoje mokykloje galima reikalauti išsilavinimo, at- 
remto į apsiskaitymą, nes šitokis išsilavinimas kaip tik 
sudaro tiesioginį akademinių studijų tikslą, 

Tai, kas pasakyta apie akademinių studijų prigimtį, 
mane paliuosuoja nuo reikalo kartoti visa tai, kas yra 
išspausdinta sutrauktajame kurse, kai šis yra lengvai pri- 
einamas mano klausytojams; bet tai anaiptol nereiškia, 
kad mano klausytojai tuo pačiu yra paliuosuojami nuo 
reikalo susipažinti su sutrauktuoju kursu ir per egzaminus 
parodyti savo žinias ir jų supratimą. Sykiu mano paskai- 
tos tokiose aplinkybėse gali būti skiriamos specialesniems 
tikslams. Būtent tuo tarpu kai spausdintasis kursas priva- 
lo tarnauti bendram orientaciniam tikslui, atsiranda gali- 
mybė skirti paskaitos specialesnių klausimų tyrinėjimui 
arba, mažiausia, smulkesniam išvystymui tų klausimų, 
kurie labai bendrai yra paliesti sutrauktajame kurse. Ži- 
noma, neapsieis irgi be tam tikrų orientacinių atkartoji- 
mų bendrų dalykų, kurie reikalingi yra bendrai orienta- 
cijai ir specialių dalykų supratimui. Tokiu būdu pasiro- 
dys, kad spausdintasis kursas [eis] bendra orientacine 
kurso dalimi, tuo tarpu kai paskaitos turės sudaryti spe- 
cialiąją jo dalį. 

Taip tvarkomas kursas reikalauja atatinkamo nusista- 
tymo iš klausytojų pusės. Jei bendras orientacinis kursas 
gali būti klausomas kartais be lygiagrečių studijų, nors 
principialiai ir nepatariama, tai specialinis, arba papildo- 
masis, kursas jau tikrai negali būti klausomas be lygia- 
grečio studijavimo arba, mažiausia, susipažinimo su ben- 
drais kurso daykais. Iš čion aišku, kad norint tinkamai 
sekti mano paskaitas iš kultūros filosofijos, reik atatin- 
kamai sekti išspausdintąjį kursą, kuris turėtų patiekti rei- 
kiamo pasiruošimo paskaitoms suprasti ir jomis deramai 
pasinaudoti. Savaime suprantama, kad egzaminams bus pri- 
valomas susipažinimas ir su bendru išspausdintų kursu, 
ir su specialesnio turinio paskaitomis, 

Po šitų paaiškinimų, liečiančių akademinės tvarkos da- 
lykus, norėčiau dar šiandien pasakyti šį tą apie kultūros 
problemos sprendimo svarbą mūsų laikams. Kultūros pro- 
blema igauna kaskart daugiau aštrumo bei aktualumo dėl 
kelių ypatingai priežasčių. Mūsų laikais vis dažniau ir 
vis su didesniu susirūpinimu kalbama apie kultūros krizį. 
Šitas krizis parodo, kad per didelis pasitikėjimas kultūra 
faktinai nepasiteisino kultūringų tautų gyvenime, ir kad 
ne viskas yra gera moderninės kultūros tendencijose. Ma- 
ža to, gilinantis į dabartinio kultūros krizio pagrindus vis 
labiau aiškėja, kad kultūros esmėje glūdi kažkokia trage- 
dija, kuri negali būti išspręsta visai teigiamai pačios kul- 
tūros plotmėje. Šituo atžvilgiu labai reikšminga pagar- 
sėjusio yra Osvaldo Spenglerio pažiūra, kad kiekviena 
kultūra randa savo atbaigimą civilizacijoje, tuo tarpu kad 
civilizacija yra kultūros žlugimas. Kultūra ir civilizacija 
reiškia, Spenglerio supratimu, du dalyku, kuriuodu būti- 
nai eina vienas po antro; kiekviena kultūra turinti savą 
civilizaciją, nes civilizacija esanti neišvengiamas kultūros 
likimas. Civilizacija yra ne kas kita, kaip tos aukštesnės 
sutvarkyto gyvenimo formos, arba lytys, kurias tegali pri- 
eiti aukščiausias žmonių tipas. Šitokios lytys atbaigia sa- 
vimi plėtojimosi grandinę; jos seka vienos po kitų, kaip 
tapęs daiktas po savo tapimo, kaip mirtis — po gyvenimo, 
kaip užbaiga po išsivystymo, kaip dvasios senatvė — po 
žemiško viešpatavimo ir sielos jaunumo. .. Jos reiškia ne- 
išvengiamą galą, kurį viskas turi prieiti (Filosofija bu- 
duščego // Sovremennaja nemeckaja mysl.— P. 140—141). 
Ir štai, Spenglerio teigimu, Vakarų Europa yra jau įėjusi 
į savo civilizacijos laikotarpį, kas duoda jam teisės kal- 
bėti apie Vakarų žlugimą, 

Spenglerio nerimastis dėl Vakarų civilizacijos nėra 
viena izoliuota apraiška, kuria galima būtų remtis kal- 
bant apie moderniosios kultūros krizį. Šitas krizis įvairių 
žmonių yra įvairiai pergyvenamas, įvairiai aiškinamas ir 
įvairiai išsprendžiamas. Bet, taip ar šiaip, apie kultūros 
krizi plačiai yra kalbama ir rodoma daug kur tikro susi- 
rūpinimo. Klaidinga būtų manyti, kad šitas krizis yra iš- 
šauktas karo ir revoliucijos katastrofomis, kurios iki šio- 
lei kankina mūsų pasaulį materialinėmis bei moralinėmis 
išdavomis. Iš tikrųjų pats karas ir pati revoliucija buvo 
mūsų pasaulio kultūrinio išsivystymo padarai, kaipo tai, 
kas buvo pasidarę neišvengiamu šito išsivystymo atbaigi- 
mu. Matyti tad kare ir revoliucijoje kultūros krizio prie- 
žastį reiškia imti išdava priežasties vietoje, tuo tarpu kad 
tikra priežastis yra daug gilesnė ir daug reikšmingesnė. 

Pakanka prisiminti, kad senovinė tradicija laiko Kai- 
ną, savo brolio žudytoją, pirmutiniu miestų steigėju — 
miestų, kurie ne tik sutelkė žmonių mases, bet ir sutelkė 
sykiu teigiamąsias bei neigiamąsias kultūrines pajėgas. 
Šitokiame sugretinime broliažudystės su miestų kultūra 
glūdi labai reikšmingas žmonijos patyrimas, kuris tam 
tikra prasme pasiteisino ir mūsų laikais pasauliniame ka- 
re. Lygiai reikšmingas yra ir klasiškas graikų mitas apie 
Prometėjų, kuris, vogdamas ugnį iš dangaus, tikėjosi pa- 
daryti žmones laimingus. Ugnis šiuo atveju simbolizuoja 
kuriamąją kultūros esmę. Kaip parodo ką tik minėtasis 
skaudus žmonijos patyrimas, Prometėjus veltui tikėjosi 
padaryti žmones laimingus ir tobulus kultūros priemo- 
nėmis. Tuo tikslu pagautos iš dangaus ugnies taip pat 
nepakanka, kaip kad pačiam Prometėjui nepakanka savo 
jėgų išsigelbėti nuo baisių kančių, kurioms jį pasmerkė 
Dzeusas už neišmintingą jo meilę žmonėms, Pasirodo, kad 
tarp Kaino — broliažudžio —ir Prometėjaus — dangiškos 
ugnies nešėjo žmonėms, — yra kažkokio paslaptingo gi- 
miningumo, ir būtent todėl, kad kultūros esmėje glūdi 
kažkokia, kaip sakyta, paslaptinga tragedija, negalinti iš- 
simegzti teigiamai pačios kultūros plotmėje. 

Nagrinėjant prometėjizmo problemą, man bus progos 
plačiau nušviesti kultūros tragediją ir nurodyti vieninte- 
lį jos išsprendimo būdą. Čia tepasitenkinsiu trumpai nu- 
rodęs į pagrindinę kultūrinės tragedijos priežastį. Būtent 
pasirodo, kad pagrindine kultūrinės tragedijos priežasti- 
mi yra tai, jog įsigijęs kultūrinės iniciatyvos ir kultūrinio 
savarankiškumo žmogus mažai yra linkęs išlaikyti savo 

gyvenime prideramą santykiavimą su prigimtimi, iš vie- 
nos pusės, ir su religija, iš antros. Prigimtis, kultūra ir 
religija yra trys gyvenimo sritys, kurios tik tada pilnai 
pasireiškia tikra savo esme, kai visos jos yra suderintos 
prideramoje perspektyvoje. Vidurinė kultūros sritis yra 
tikrai žmogiškojo veikimo plotmė, kur žmogus apsireiškia 
su visa savo galia. Kultūros priemonėmis žmogus palen- 
kia sau materialinę prigimtį ir gali priversti ją tarnauti 
aukštesniems gyvenimo tikslams. Tokiu būdu kultūros 
srityje žmogus apsireiškia kaipo kūrėjas valdytojas, pil- 
nas iniciatyvos ir noro įsigalėti prigimtajme pasaulyje. 
Jei vis dėlto žmogaus kultūrinis savarankiškumas atžvil- 
giu į gamtą bei prigimtį nėra visiškas, tai šitokia jo pri- 
klausomybė nuo materialinio pasaulio, jo pergyvenama 
kaipo būtinybė, ne visai maloni jo žmogiškajai vertei. 
Žmogaus padėtis religijos srityje yra jau visai kitokia: 
čia jis yra ne kūrėjas, bet kūrinys, kuris stengiasi susi- 
derinti su kūrėju: ne valdytojas, bet valdinys, kuris ran- 
da laimę palinkti amžinajam dėsniui; ne tas, kas duoda, 
bet tas, kas gauna. Žodžiu tariant, lyginant kultūros ir 
religijos sritis reik pasakyti, kad žmogaus rolė pereinant 
iš pirmos į antrą griežtai keičiasi. Tuo tarpu žmogus, pa- 
pratęs eiti pirmojoje kūrėjo valdytojo linkme, dažnai ma- 
žai yra linkęs eiti antrojoje nusižeminimo, išsižadėjimo, 
pasiaukojimo linkme. Tokių būdu vadinamasis kultūrin- 
gas žmogus turi labai realios pagundos nueiti išdidumo 
bei puikybės keliais. Tais keliais ir eina žymi dalis žmo- 
nių, įgavusių tam tikros kultūros, bet nesugebančių tin- 
kamai įvertinti tikrą kultūros vertę žmonijos gyvenime. 
Jie, pavyzdžiui, nenusimano, kad atsipalaidavimas nuo 
religijos ne tik nepadidina žmogaus nepriklausomybės ir 
galingumo, bet kaip tik atvirkščiai — didina žmogaus pri- 
klausomumą nuo gamtos, kurios kultūros priemonėmis 
radikaliai apvaldyti ir palenkti žmogaus valiai nėra gali- 
ma jau todėl, kad žmogus yra viena gamtos dalelė, pa- 
lenkta būtinam gamtos dėsningumui. Atsipalaidavimas 
nuo religijos ir pasitikėjimas kultūros išganomąja galia 
faktinai padaro principialiai neįveikiamą ne žmogaus, bet 
gamtos dėsningumą ir tuo pačiu atima nuo žmogaus "tas 
plačiąsias perspektyvas, kurias atskleidžia giliausieji žmo- 
gaus dvasios troškimai visiškos laimės ir pilno tobulumo. 
Žmogaus atsigręžimas nuo religijos vardan kultūros reiš- 
kia tokiu būdu kultūros pasmerkimą amžinam vergavi- 
mui gamtos pasauliui, ir visam tam, kas iš šito vergavi- 

mo plaukia kaipo neišvengiamos jo išdavos. Po to neste- 
bėtina, kad vadinamasis kultūringas pasaulis, savo gi- 
liausioje linkmėje atsipalaidavęs nuo religijos ir sykiu 
taip galingas savo technika, yra bejėgis, kai tenka su- 
stabdyti karą, numalšinti revoliuciją ar sustabdyti fata- 
lišką minių ištvirkimą, nes taip byloja prigimtis, nepalen- 
kta kultūrai, susiderinusiai su religija. 

Pasirodo, kad kultūra tik tada gali pretenduoti sėk- 
mingai palenkti sau prigimties bei gamtos pasaulį, kai ji 
pati sąmoningai bei laisvai palinksta religijos idealui. Ši- 
tokis kultūros palinkimas nėra kultūrai kažkoks išvirši- 
nis, grynai mechaninis vergavimas, kaip pamatysime vė- 
liau, jau todėl, kad giliausios kultūros tendencijos randa 
savo galutinį patenkinimą bei atbaigimą religijos srityje. 
Religija, kaipo aukščiausia gyvenimo sritis, yra pašaukta 
ne prieštarauti ar naikinti prigimties ir kultūros tenden- 
cijas, bet jas patobulinti, joms suteikti aukštesnės pras- 
mės ir pagaliau patenkinti kilniausia šitų tendencijų pras- 
me, 
Taip ar šiaip, kultūros srityje, kuri yra tikrai žmogiš- 
kojo veikimo sritis, įvyksta žmogaus apsisprendimas tiek 
prigimties, tiek ir religijos atžvilgiu, ir todėl kultūros pro- 
blema yra nepaprastai reikšminga žmogaus gyvenimui ne 
tik teoriniu, bet ir praktiniu atžvilgiu. Iš čion aiškėja ši- 
tos problemos aktualumas tada, kai kultūros krizis duoda 
save jausti su ypatingų aštrumu ir kai šitas krizis reiš- 
kiasi tokiomis grandiozinėmis katastrofomis, kokiomis kad 
buvo mūsų laikais pasaulinis karas ir išsisiūbavusios po jo 
revoliucijos. 

Jei apskritai filosofija, kaipo pasaulėžiūros mokslas, 
turi didelės praktinės reikšmės žmonių elgimuisi, nes, šiaip 
ar taip, ji nurodo kelią, kuriuo tenka žmonijai eiti, tai 
nurodytose aplinkybėse kultūros filosofija ypač yra svar- 
bi tolimesnei mūsų kultūringo pasaulio pakraipai. Tiesa, 
kiekviena filosofijos disciplina, kaipo mokslas, turi tiesio- 
giniu savo tikslu tiesos pažinimą; bet tai, kaip jau buvo 
aiškinta per filosofijos įvados paskaitas, nekliudo jai tu- 
rėti praktinės reikšmės žmonių nusistatymui gyvenimo 
klausimuose. Šitokis filosofijos patarnavimas, kad ir yra 
pripuolama jos išdava, vis dėlto gali būti išnaudojama 
visai sąmoningai ta prasme, kokios kad turi kiekviena 
teorija atatinkamai praktikai. Tuo tarpu dažnai yra paste- 
bima dideliausia filosofinės teorijos reikšmė praktiniams 
gyvenimo reikalams. Filosofinė teorija, pasiliekanti ben- 

drų principų plotmėje, turi kaip tik todėl plačios ir tie- 
siog neapskaitomos reikšmės žmogaus elgimuisi gyveni- 
mui. Hello teigimu, išeina net, kad juo tiesa yra labiau 
atitraukta ir bendra, juo didesnė yra jos reikšmė prakti- 
niam gyvenimui, Kitaip tariant, bendrieji pasaulėžiūros 
principai turi sprendžiamosios reikšmės žmogaus nusista- 
tymui gyvenime. Ne veltui todėl moderniosios kultūros 
nevykusi pakraipa yra statoma į kaltę kaip tik filosofijai 
arba, tikriau pasakius, filosofams, kurie klaidingomis sa- 
vo teorijomis pasuko kultūrą į netinkamas vėžes. Jei tad 
už nevykusią kultūros pakraipą yra atsakinga, šiaip ar 
taip, filosofija, tai tuo pačiu filosofijai susidaro prievolė 
atitaisyti savo paklaidas ir tuo būdu įstatyti kultūros vyk- 
smą į prideramas vėžes. Žinoma, būtų per daug viena- 
šališka uždėti filosofijai visą atsakomybę už kultūros pa- 
kraipą. Šalia grynai teorinių paklydimų, yra čia ir kitokių 
priežasčių, kurios glūdi nusakytuose kultūringo žmogaus 
palinkimuose; vis dėlto kultūros filosofija yra vienas iš 
svarbiausių veiksnių, kuris turi sprendžiamosios reikšmės 
kultūros pakraipai, ir to pakanka, kad šiais kultūros krizio 
laikais kultūros filosofijos reiškėjai dirbtų savo darbą su 
ypatingu atsakomybės jausmu. 

Šitas atsakomybės jausmas didėja dargi todėl, kad kul- 
tūros filosofija, spręsdama kultūrinės problemos dalykus, 
tuo pačių stato kultūrinius tikslus naujųjų kartų ugdy- 
mui. Pedagoginis ugdymo darbas iš savo esmės yra kul- 
tūrinimo darbas, nes ugdymas yra kultūrinis veikimas ir 
tuo, kad jis turi savyje visus kultūrinio veiksmo pradus, 
ir tuo, kad juo ruošiamos yra naujos kartos kultūros tik- 
slams. Pedagogika, kaipo ugdymo teorija, netyrinėja ir 
nenustatinėja kultūros tikslų. Jinai juos skolinasi iš kul- 
tūros filosofijos, būdama pritaikomuojųu mokslu. Tokiu 
būdu ugdomasis veikimas ir savo esme, ir savo tikslais 
yra kultūrinis veikimas, kuris gauna bendrų vedamųjų 
principų iš kultūros filosofijos, žinoma, nekalbant apie ki- 
tus šaltinius. Todėl jei kultūros filosofija nustato tikros 
kultūros idealą, tai pedagogika, o paskui ir pedagogija, 
realizuoja šitą idealą naujųjų kartų ugdyme. Šitą pras- 
me kultūros filosofija tik padedama ugdomojo veikimo 
gali sėkmingai ir visai realiai pasireikšti kultūrinio gy- 
venimo reiormavime. Akivaizdoje šitos aplinkybės visai 
pakankamai gali būti pateisinta kultūros filosofija, ima- 
ma filosofine įvada pedagogikos sistemai, 

Priminsiu pagaliau kultūros filosofijos reikšmę Lietu- 

vai. Kaip jau buvo mano įvairiais atvejais pabrėžiama, 
lietuvių tautos istorija ėjo įvairių kultūrinių įtakų sūku- 
ryje. Tai, iš vienos pusės, padarė, kad tautinė lietuvių 
individualybė nėra iki šiolei pasireiškusi viena kuria pa- 
kraipa su visu galimu ryškumu. Bet iš kitos pusės, ivairios 
kultūrinės įtakos yra padariusios tai, kad tautinė lie- 
tuvių individualybė sugeba dabar pasidaryti plataus kul- 
tūrinio turinio reiškėja. Pasirodė tokiu būdu, kad pralai- 
mėjimas vienu atžvilgiu pasidarė aplinkybė, kuri siūlo 
mums laimėjimą kitu atžvilgiu. Svarbu tik tai tinkamai 
suprasti ir praktiškai realizuoti kultūriniame savo išsi- 
vystyme. Uždavinys, kuris čia susidaro, kaip tik reika- 
lauja realizuoti universalinį kultūros turinį individuali- 
nėse lietuvių tautybės lytyse, Šitas garbingas. uždavinys, 
kuris labiau atatinka lietuvių pašaukimą kaip daugelio ki- 
tų tautų, tegali būti sėkmingai vykdomas lietuvių tautos 
gyvenime tik tada, kai jos inteligentija, kaipo vadovau- 
jančioji jos dalis, aiškiai nusimanys apie kultūrinio gy- 
venimo ir kultūrinio darbo principus. Jei dar atsižvelgsi- 
me į tai, kad kultūrinis susipratimas ir greitas kultūrinis 
išsivystymas yra mums gyvybės klausimas, kadangi mums 
reik atsilaikyti prieš stipresnių kaimynų nuolatinį spau- 
dimą,— tai pamatysime, kad kultūros filosofija turi mums 
ypatingos svarbos. Negalėdami kovoti su savo kaimynais, 
kurie nenustoja būti atžvilgiu į mus agresyviai nusiteikę, 
materialinėmis priemonėmis, mes turime apsiginkluoti 
kultūrinio atsparumo priemonėmis, kurios tik vienos te- 
gali mums paliuosuoti nuo nelygios materialinės kovos ir 
sykių laiduoti mums laimėjimą ne tik kultūrinėje dvasi- 
nėje, bet ir materialinėje srityje. Štai kaip man vaizduo- 
jasi kultūros filosofijos reikšmė mūsų laikams ir, tarp 
kitko, mūsų kraštui. Kultūrinis susipratimas turi būti vie- 
nas mūsų siekimų, kuris gali tiek mums, kiek ir visam 
pasauliui laiduoti geresnę ateitį. 

Pagal tai, kas buvo anąkart pasakyta apie kultūros 
filosofijos dėstymo būdą, esą pasiryžęs parinkti keletą 
pagrindinių ir labiausiai reikšmingų problemų iš kultūros 
filosofijos srities ir jas pagilinti kiek specialesniu tyrinė- 
jimu. Iš bendro orientacinio kurso, kurio santrauka rado 
vietos išspausdintame vadovėlyje, tepakarlosiu vien tuos 
svarbiausius dalykus, kurie pasirodys neišvengiami nagri- 
nėjant specialius dalykus ir kurie todėl ne kartą pareika- 
laus pilnesnio išvystymo ir tikslesnio nusakymo. _ 

Kultūrinės problemos, kurias jau dabar numatau bū- 

simam darbui, yra šitokios: 1. kultūros ir civilizacijos su- 
pratimas, 2. prigimtis ir kultūra, 3. ekonominis materia- 
lizmas kultūros filosofijos šviesoje, 4. kultūrinės pažan- 
gos problema, 5. prometėjizmo problema, ir 6. kultūra ir 
religija. Ateityje, jei laikas leis, galės būti pajudintos 
ir kitos dar problemos, bet, taip ar šiaip, ką tik paminė- 
tosios problemos turi kardinalinės reikšmės kultūros fi- 
losofijos dalykui. Ir iš tikrųjų jos sudaro tarsi atskiras 
viršūnes toje filosofinės minties grandinėje, kuri jungia 
kultūros gyvenimą į vieną aukštų siekimų kalnyną. Sa- 
vaime aišku, kad kultūrinės problemos negali būti sąmo- 
ningai bei tiksliai tyrinėjamos, nenustačius kultūros bei 
civilizacijos sąvokų ir jas nepateisinus kritiškąja minti- 
mi. Iš to aiškėja reikalas pastatyti pirmoje vietoje klau- 
simas apie tinkamą kultūros bei civilizacijos supratimą. 
Kai kultūros bei civilizacijos sąvokos yra paaiškėjusios, 
vienas iš svarbiausių dalykų yra išaiškinti kultūros san- 
tykiavimas, iš vienos pusės, su prigimtimi bei gamia, o iš 
antros pusės — su religija. Kultūra užima žmonijos gyve- 
nime centrinę vietą kaipo tikrai žmogiškojo veikimo reiš- 
kimasis; bet ji negali nebūti ankštai surišta, iš vienos pu- 
- sės, su tuo, kas yra materialinis jos pagrindas, o iš antros 
pusės, su tuo, kas atbaigia jos siekimus išeinant iš pri- 
gimtosios srities į antgamtinę sritį. Prigimtis, kaip pama- 
tysime vėliau, yra kultūrai materialinis pagrindas, o reli- 
gija — atbaigiamasis tikslas. Štai kodėl nusakytųjų pro- 
blemų eilėje antroje vietoje numatyta problema apie kul- 
tūros ir prigimties, o paskutinėje vietoje — problema apie 
kultūros ir religijos santykiavimą. Tarp kitų reikšmingų 
problemų numatytos dar trys problemos, iš kurių viena 
liečia ekonominį materializmą, kuris pretenduoja būti sa- 
vo rūšies kultūros filosofija, aiškinanti visą kultūrinio gy- 
venimo plotą ekonomikos motyvais. Ekonominis materia- 
lizmas tegali būti tinkamai sprendžiamas bei vertinamas 
vien tada, kai yra nustatytas kultūros santykiavimas su 
materialinių gyvenimo pagrindu. Todėl šita ekonominio 
materializmo problema turi būti, taip ar šiaip, sugretinta 
su problema apie kultūros santykiavimą su prigimtimi bei 
gamta. Iš kitos pusės, einant spręsti problemą apie kultū- 
ros ir religijos santykiavimą, yra labai naudinga apsi- 
stoti kiek ilgiau prie tos nepaprastai reikšmingos proble- 
mos, kuri yra mano pavadinta prometėjizmo problema. 
Prometėjizmas yra ta pakraipa kultūriniame gyvenime, 
kuri tikisi padaryti žmoniją ir tobulą, ir laimingą vienomis 

kultūros priemonėmis. Jei šitokia prometėjiškai nusitei- 
kusių žmonių pretenzija galėtų būti pateisinla gyvenime, 
netektų kalbėti apie teigiamuosius kultūros ir religijos 
santykius ir matyti religijoje atbaigiamąjį kultūros tiks- 
ią. Taip ar šiaip, prometėjizmo problema ir problema apie 
kultūros ir religijos santykiavimą turi būti sugretintos 
ir sprendžiamos tam tikrame nuoseklume.— Pagaliau pro- 
blemų centre reik numatyti dar viena labai reikšminga 
problema apie kultūros pažangą. Kultūros pažanga, jos 
kylamoji ir smunkamoji linkmė, yra labai subtili proble- 
ma, kuri dabar yra gana karštai debatuojama sąryšyje su 
klausimu apie kultūros ir civilizacijos santykiavimą. Ši- 
tai problemai negalima neskirti reikiamo dėmesio ir lai- 
ko. Ją sprendžiant teks tinkamai atsižvelgti į Osvaldo 
Spenglerio skelbiamą „Vakarų žlugimą“.— Štai problemos, 
kurios turės būti nagrinėjamos šitą pusmetį per mano 
paskaitas iš kultūros filosofijos. 

Šiandien turiu jau pradėti nagrinėti klausimą apie kul- 
tūros ir civilizacijos supratimą. Šituo klausimu teks man 
padaryti kiek bendrų pakartojimų, kurie, kaip jau saky- 
ta, yra neišvengiami bendros orientacijos sumetimais. 


1. KULTŪROS IR CIVILIZACIJOS SUPRATIMAS 


Kultūros filosofijos terminas pirmu pažvelgimų atrodo 
žymiai aiškesnis negu, pavyzdžiui, tokie pavadinimai, kaip 
kosmologija, teodicėja ar antologija. Iš kultūros filosofi- 
jos pavadinimo aiškiai jau matyti, kad šita filosofinė dis- 
ciplina turi savo objektu kultūrą. Jei dar yra nustatyta, 
kad filosofija tyrinėja savo objektus iš tolimiausių, t. y. 
pirmutinių bei visuotinų, priežasčių, yra aišku, kad kul- 
tūros filosofija tyrinėja kultūrą iš tolimiausių priežasčių, 
arba kitaip tariant, stengiasi susekti tolimiausius bei vi- 
suotinus kultūros pagrindus. Tai reiškia, kad kultūros fi- 
losofija tyrinėja ne tam tikros kultūros apraiškas, jos kil- 
me, išsivystymą ir tikslingumą, bet kultūros kaipo tokios 
esmę, giliausias priežastis, jos vietą žmonijos gyvenime 
ir jos visuotinuosius tikslus. Filosofija, žodžiu tariant, ty- 
rinėja visuotinuosius bet kurios kultūros pagrindus ir 
stengiasi įžvelgti tolimiausias jos priežastis. Jei ji kar- 
tais liečia istorinį kultūros vyksmą ar atskirus kultūrinius 
tipus, tai vien tam, kad konkretiniuose pavyzdžiuose ras- 
ti paramos savo išvadžiojimams arba iliustruoti savo iš- 
vadas. 

Kaip matome, nusimanant apie filosofijos esmę ir už- 
davinius nėra sunku nustatyti filosofijos santykiavimą su 
kultūra, kai kultūra yra imama vienoje filosofinėje dis- 
ciplinoje tyrinėjimo objektu. Užtat stengiantis nustatyti 
kultūros filosofijos aptartį ir sakant, pavyzdžiui, kad kul- 
tūros filosofija yra mokslas apie visuotinuosius kultūros 
pagrindus, susidaro kitokios rūšies sunkenybė, kuri kul- 
tūros filosofijos aptartyje pasirodo, galima sakyti, nenu- 
galima. Kai yra sakoma, kad kultūros filosofija yra mok- 
slas apie visuotinuosius kultūros pagrindus, faktinai tėra: 
vien paaiškinama, kas yra filosofijos mokslas, tuo at- 
vejų, kai tyrinėjimo objektu eina kultūra; bet tiek apta- 
riamajame, tiek ir aptariančiajame termine pasikartoja: 
neaiški kultūros sąvoka, kas padaro, kad kalbamoji ap- 
tartis tėra vien paprastas dalinis paaiškinimas, bet ne 
griežta loginė aptartis. Kad aptartis būtų iš tikro moks- 
liška, reiktų tiksliai aptarti kultūros sąvoką ir jos išvys- 
tyta sąvoką įglausti į aptariantį kultūros filosofijos ter- 
miną. Tuo tarpu pasirodo, kad kultūros terminas yra tiek 
komplikuotas ir jis turi dar tiek įvairių prasmių, jog nė- 
ra beveik jokios galimybės išvystyti kultūros sąvoką 
kultūros filosofijos aptartyje. Štai kodėl suteikta kultūros 
filosofijos aptartis, kuri sako, kad kultūros filosofija yra 
mokslas apie visuotinuosius kultūros pagrindus, tėra vien 
nominalinė aptartis su tuo dar trūkumu, kad jos aptaria- 
majame ir aptariančiame termine pasikartoja neaiški ar 
dar neišaiškinta kultūros sąvoka. Kai kultūros sąvoka bus 
išaiškinta, tuomet kultūros filosofijos aptartyje galima 
suponuoti tam tikrą kultūros sąvokos turinį ir tuo pačiu 
mintinai papildyti provizorinės aptarties trūkumai. Kaip 
matome, kultūros filosofijos dalykas jau iš pat pradžios 
kelia reikalą aptarti kultūrą visai tiksliu būdu. Kitaip 
kultūros filosofijos objektas lieka ne visai aiškiai aprėž- 
tas ir gali duoti progos įvairiems nesusipratimams. Taigi, 
kas yra kultūra arba kaip privalu suprasti kultūros są- 
voka. 

Norint tiksliai suprasti kultūros sąvoka arba ieškant 
jai tikslios aptarties, galima žiūrėti į kultūrą įvairiais at- 
žvilgiais. Tuo tarpu nuo to, kokiu atžvilgiu žiūrima į ap- 
tariamąjį dalyką, pareina tokia ar kitokia jo aptartis. Pa- 
prastai nesistengiama nustatyti, koks atžvilgis yra pagrin- 
dinis kultūros esmei ir kokiu atžvilgiu todėl turi būti 
sudaryta esminė kultūros aptartis. Ogi atžvilgių gali būti 
labai įvairių ir todėl irgi labai įvairių kultūros aptarčių. 

Pavyzdžiui, vysk. A. Fischer-Colbrie, rašydamas apie To- 
mo Akviniečio pažiūras į kultūros klausimą, kalba apie 
tris pagrindines kultūros prasmes: „Kultūra, suprasta kai- 
po žmogiškosios prigimties tobulumas, gali turėti — sako 
tisai,— trejopą prasmę, sujungtą pritaikymo analogija, ir 
todėl atatinkamai susiskirsto į aktyvią, subjektyvią ir ob- 
jektyvią. Aktyvioji kultūra yra tasai daugeriopas proti- 
nis, dorinis ir materialinis darbas, kuriuo įgyjamas žmo- 
giškosios prigimties tobulumas.— Objektyvioji kultūra yra 
visetas tų gėrybių, kurios tobulina žmogaus prigimtį ir 
kurios kuriamos aktyviosios kultūros priemonėmis, kaip 
antai mokslai, menai, įstatymai, visuomenės santvarka, 
geležinkeliai, fabrikai ir t. t. — Pagaliau subjektyvioji kul- 
tūra yra pasiturėjimas objektyviosios kultūros gėrybė- 
mis; ir šita prasme kalbame apie mažiau ar daugiau kulti- 
vuotus arba kultūringus žmones ar tautas“ (Xenia Tho- 
mistica *.— T. 1.— P. 534). 

Nusakytose ką tik vysk. A. Fischer-Colbrie aptartyse 
kultūros supratimas yra imamas labai įvairiais atžvilgiais, 
taip kad pasirodo, kad kultūra yra ir tam tikras žmogaus 
veikimas, ir sukurtos šituo veikimo gėrybės, ir pasiturė- 
jimas šitomis gėrybėmis. Šalia to, tas pats autorius yra 
palinkęs priimti kaipo pagrindinę šitokią kultūros aptartį: 
„Cultura est perfectio naturae humanae in ordine ad vi- 
tam terrenam socialem”, vadinasi, kultūra yra žmogiško- 
sios prigimties tobulumas žemiško bei visuomeninio gy- 
venimo tvarkoje (ibid.— P. 535). Šita aptartis iš tikrųjų yra 
kiek parairazuota I. Donato aptartis, kuri skelbia, kad 
„Cultura est perfectio naturae humanae socialiter posse- 
ssa” (ibid.—- P. 534), vadinasi, kultūra yra žmogiškosios 
prigimties tobulumas visuomeniškai laimėtas, Šalia trijų 
anksčiau cituotų kultūros aptarčių, tai yra jau ketvirta 
aptartis, nes žmogiškosios prigimties tobulumas mūsų že- 
miško gyvenimo tvarkoje yra platesnė sąvoka ir už vei- 
kimą, kuriuo kuriamos kultūrinės gėrybės, ir už pasitu- 
rėjimą šitomis gėrybėmis. Čia ir kyla klausimas, kuris 
atžvilgis yra pagrindinis, norint sudaryti esminė kultūros 
aptartis arba norint suprasti kultūros sąvoką jos pagrin- 
dine arba tiesiogine prasme, 

Ieškant šito atžvilgio, dera išeiti iš to pagrindo, kad 
kultūra yra tam tikra žmogaus gyvenimo sritis, būtent ta 
sritis, kur žmogus pasireiškia prigimtu sau arba grynai 
žmogiškuoju būdu. Prigimtis pareina žmogui iš gamtos 
ir todėl nėra žmogiškojo veikimo padaras; religija pareina 

žmogui, taip sakant, iš viršaus ir taip pat nėra vieno tik 
žmogiškojo veikimo išdava. Jei yra žmogaus gyvenime 
bei veikime sitis, kuri pasilieka tiesioginėje Žmogaus ga- 
lioje ir pareina nuo žmogaus, kaip kad išdava pareina nuo 
savo priežasties, tai tokia sritimi yra kaip tik kultūra. 
Kultūra būtent yra ta aktyvaus žmogiškojo gyvenimo 
sritis, kur žmogus pasireiškia visomis savo žmogiškosios 
prigimties ypatybėmis. Gamta ir prigimtis tarnauja šitai 
aklyvaus gyvenimo sričiai būtinu materialinių pagrindu, 
nuo kurio, kaipo nuo materialinės priežasties, daug kas 
pareina žmogaus gyvenime bei veikime, o vis dėlto kul- 
tūra lieka visados specifiškai žmogiško veikimo sritis, 
kurioje žmogus jaučiasi valdovas kūrėjas. Šitoje srityje - 
ypatingos reikšmės turi tam tikras kuriamasis žmogiško- 
sios prigimties pasireiškimas, kuriuo žmogus realizuoja 
prigimtąjį savo pašaukimą pasaulyje. Šitas žmogiškojo pa- 
sireiškimo atžvilgis ir privalo būti imamas pagrindiniu, 
kai yra aptariama kultūros esmė. Visi kiti atžvilgiai, ar 
tai bus įgimti žmogaus prigimties padėliai, ar žmogaus 
veikimo padarai, ar pasiturėjimas sukurtomis gėrybėmis, 
yra mažiau ar daugiau pripuolami kultūros esmei ir todėl 
negali būti derami į pagrindą, kai yra ieškoma esminė 
kultūros aptartis arba kai yra nustatomas pagrindinis kul- 
tūros supratimas, 

Ir vis dėlto negalima net pasakyti, kad tam tikras žmo- 
gaus prigimties pasireiškimas būtų jau pačia kultūra. Pa- 
gal šitą pasireiškimą mes tik galime spręsti apie kultūros 
esmę, kaip kad apie bet kurią potenciją mes galime spręs- 
ti pagal tai, kaip ji realizuojasi veiksmu arba aktu. Pa- 
našiai apie potencialinį galingumą mes sprendžiame pa- 
gal tai, kaip šitas galingumas apsireiškia veiksmu. Žodžiu 
tariant, jei kultūra sudaro vieną, būtent specifiškai žmo- 
gišką žmogaus gyvenimo sritį, jei šitoje srityje žmogus 
pasireiškia prigimtu sau kuriamuoju veiklumu, tai kul- 
tūros supratimui turi vedamosios ir tuo pačiu sprendžia- 
mosios reikšmės kultūrinio veikimo arba, net dar siau- 
riau, kultūrinio akto, arba veiksmo, supratimas. Jei mes 
nežinome, kuo pasižymi kultūrinis veikimas ir kuo jis 
skiriasi nuo materialinių ir būtinų prigimties apraiškų, 
mes negalime turėti tikro bei tikslaus supratimo, kas yra 
kultūra ir kokia turi būti jos aptartis. Taigi kultūrinio 
veiksmo atžvilgis turi kultūros supratimui sprendžiamo- 
sios reikšmės, ir todėl nuo jo tenka pradėti norint rasti 
išeitį iš to netikrumo stovio, kuris charakterizuoja kul- 

Pats kultūros žodis etimologine savo kilme yra suriš- 
tas su tam tikro veikimo rūšimi. Kaip žinoma, lotyniškas 
žodis colere, iš kurio yra sudarytas kultūros žodis, buvo 
vartojamas beveik iki naujausių laikų labiausiai tada, kai 
buvo kalbama apie žemės dirbimą. Tokiu būdu žemės 
kultūra reiškė žemės darbą, kuris pakelia žemės stovį į 
aukštesnį laipsnį, kaip to reikalauja žmogaus nauda. Tie- 
sa, lotynų autoriai bandė jau vartoti kultūros žodį ir pri- 
taikyta prasme, pavyzdžiui, kalbėdami apie dorinę kul- 
tūrą, kaipo apie auklėjimo išdavą, bet vis dėlto tik XVIII 
šimtmetyje kultūros žodis imta vartoti ta daugeriopa pras- 
me, kurios jis turi mūsų laikais. 

Taip ar šiaip, kaip tai dažnai atsitinka su terminais, 
etimologinė kultūros žodžio prasmė yra labai reikšminga 
kultūros sąvokai. Šita prasmė būtent nurodo, kad kultūra 
iš pat pradžios buvo suprantama kaipo tam tikras žmo- 
gaus veikimas, kuris suteikia veikiamajam objektui ata- 
tinkamos lyties arba priveda jį į tam tikrą stovį, atatin- 
kantį aukštesnį žmogaus tikslą. Išanalizavus šito veikimo 
kokiame nors pavyzdyje gali mums būti labai naudingas 
tikram kultūros termino supratimui, 

Pavyzdžiui, turime linų kultūrą kaipo ištisą žmogiš- 
kųjų veiksmų eilę, kuri gamina atatinkamai tam tikrą 
išdavų eilę. Kai žemė yra dirbama tam, kad joje galėtų 
būti mesta linų sėklos ir kad šitos sėklos galėtų pradygti 
ir atnešti vaisių, jinai yra pakeliama iš laukinio į aukštes- 
nį, būtent kultivuotą stovį. Kaip kiekviename veikime, 
taip ir šitame žemės dirbimo veikime galima įžvelgti ke- 
turios Aristotelio priežastys, kurios yra: vykdomoji, ma- 
terialinė, formalinė ir siekiamoji. Vykdomąja „priežastimi 
bus čia pats žemdirbys, nes jis atlieka tą veiksmą, kuris, 
taip ar šiaip, įveikia žemę. Materialinė priežastimi bus čia 
pati žemė, nes jinai, kaipo nuošalinis materialinis objek- 
tas, yra veikiama. Formaline lytimi bus čia tasai aukš- 
tesnis stovis, į kurį žemė yra pakeliama, nes tuo pačiu 
jai yra suteikiama nauja forma, arba lytis, kurios jinai 
anksčiau nėra turėjusi. Pagaliau siekiamąja priežastimi 
bus linų gamyba, kurią žemės stovis turi atatikti savo 
lytimi, 

E Linų gamyba, kad ir yra vadinama linų kultūra, nėra 
dar aukštas kultūrinio veikimo laipsnis. Tai, galima sa- 
kyti, yra gana primityvus darbas, nereikalaująs ypatingo 
rankų miklumo, nors ariant žemę ir ją akėjant reik ir 
tam tikro nusimanymo, ir tam tikro sugebėjimo, kuris sy- 

kiu reikalauja mažiau ar daugiau sudėtingų padargų arba 
net mašinų. Techninės kultūros priemonės vis labiau kom- 
plikuojasi, ir vis daugiau pasidaro reikalinga nusimany- 
mo bei sugebėjimo, kai žmogus ima vartoti pagamintuo- 
sius linus įvairiems savo reikalams, kai jis, taip sakant, 
prasimano iš jų įvairių dalykų. Nuo žemės kultūros jis 
eina tuomet prie pramonės, kuri priklauso jau prie tech- 
ninės kultūros siauresne šito žodžio prasme. Pavyzdžiui, 
iš linų sėmenų žmogus spaudžia aliejų, kurį paskui pa- 
vartoja pokostui gaminti. Tokiu būdu linų sėmenys per- 
dirbami nauja lytimi ir tampa vartojami vis įvairesniems 
reikalams. Pokostas, pavyzdžiui, eina įvairiems dažams 
daryti ir tokiu būdu ieina sudedamąja dalimi į vis aukš- 
tesnės rūšies gaminius. Tas pats įvyksta su linų plūšais. 
Linų žaliava įvairiomis priemonėmis perdirbama į tokį 
stovį, kad linų plūšai iš pradžios yra verpiami ir pagaliau 
yra panaudojami įvairiems audiniams. Ištisoje linų lyčių 
keitimo eilėje atsiekiamas vis aukštesnis linų stovis, kol 
pagaliau iš primityvios žaliavos yra padaromas vartoja- 
mas tam tikram tikslui dalykas. 

Šitoje žaliavos apdirbimo eilėje tiek joje visoje, tiek 
ir kiekviename jos tarpsnyje, galima visados įžvelgti vi- 
sos keturios priežastys. Žmogus visados lieka vyriausiąja 
vykdomąja priežastimi; tam tikras materialinis objektas 
yra, taip ar šiaip, dirbamas arba veikiamas; paskui jam 
visados stengiamasi suteikti tam tikra lytis, kuri galėtų 
atatikti tam tikrą siekiamąjį tikslą. Tiesa, visi šitie keturi 
momentai yra randami bet kuriame sąmoningame žmo- 
gaus veikime, Bet vis dėlto ne kiekvienas toks veiksmas, 
kuriame yra įžvelgiamos keturios priežastys, bus kultū- 
rinis veikimas. Jei, pavyzdžiui, pagamintas iš linų sė- 
menų aliejus yra suvartojamas valgiui, mes galime rasti 
visas keturias žmogiškojo veikimo priežastis. Taip pats 
žmogus yra vykdomoji suvartojimo priežastis; valgoma- 
sis aliejus yra materialinė suvartojimo priežastis: suvar- 
tojamas virškinimu aliejus pakeičia savo lytį, pagaliau 
suvartojimo tikslas yra mitimas. Vis dėlto aliejaus su- 
vartojimas mitimo tikslu nebus kultūriniu veiksmu, nes 
aliejus neįgauna čia aukštesnės lyties, bet yra faktinai 
panaikinamas kaipo toks. 

Dar ryškesniu atsitikimu, kai žmogiškas veiksmas ne- 
bus kultūrinių veiksmų, bus tas, kai linai vartojami tai 
sprogstamajai medžiagai gaminti, kuri paskui panaudoja- 
ma žmonių naikinamuoju tikslu. Sprogstamosios medžia- 

gos gamyba yra dar kultūrinis veiksmas, nes čia linai 
yra perdirbami į naują lytį, kuri gali būti panaudota nie 
tik naikinimo, bet ir gamtos amelioracijos tikslams, pa- 
vyzdžiui, tuneliams išvesti kalnuotoje vietoje. Bet pats 
sprogstamosios medžiagos sunaudojimas, ypač naikinimo 
tikslams, nėra kultūrinis veiksmas, nes tokiu atveju sprog- 
stamoji medžiaga nėra apipavidalinama aukštesne lytimi. 
Kai sykiu sprogstamosios medžiagos priemonėmis yra 
griaujamos kultūrinės gėrybės, šios pastarosios nustoja 
savo vertingos lyties arba net yra paverčiamos į mažiau 
vertingą stovį, ir todėl tokiu atveju negalima kalbėti apie 
kultūrinį veiksmą. Kad veiksmas galėtų būti pavadintas 
kultūriniu, reikalingas yra aukštesnis tikslas, pagal kurį 
objektas būtų apipavidalinamas aukštesne lytimi, paly- 
ginant su ta lytimi, kurią jis turi prieš prasidedant kul- 
tūriniam žmogaus veikimui. Taip aliejus turi aukštesnę 
lytį negu sėmenys; pokostas yra aukštesnės lyties paly- 
ginant su aliejumi; dažai pasižymi aukštesne lytimi negu 
pokostas. Žinoma, yra tai dalykai tam tikra prasme relia- 
tyvūs, arba lygstami, nes jie žymia dalimi pareina nuo 
vertinamojo žmogaus nusistatymo. Apskritai tai, kas yra 
laikoma kultūrinio veiksmo tikslu, yra ne kas kita, kaip 
žmogaus idėja, pagal kurią žmogus stengiasi suteikti kul- 
tivuojamam objektui aukštesnės lyties. Kai, pavyzdžiui, 
Tinų plūšai yra apdirbami taip, kad jie galima būtų verpti, 
© paskui iš gautų siūlų austi, tai žmogaus veikimui vado- 
vauja visados kokia nors idėja, kuri yra ne kas kitas, 
kaip šito veikimo tikslas. Kultūriniame veiksme todėl vi- 
sados privalo būti realizuojama kokia nors idėja, kuri 
eina šito veiksmo tikslu. Be sąmoningai realizuojamos idė- 
jos, žmogaus veiksmas gali būti instinkto ar įpročio išda- 
va, bet jis negali būti kultūriniu veiksmu. Sąmoningas 
tikslas, arba realizuojama veiksmu idėja, kaip tik padarė 
tai, kad veiksmas yra iš tikro kultūrinis veiksmas. 

Iš to, kas pasakyta, galima jau sudaryti kultūrinio 
veiksmo aptartis: būtent kultūrinis yra sąmoningas žmo- 
gaus veiksmas, kuriuo koks nors objektas yra apipavida- 
linamas lytimi, atatinkančia aukštesnę idėją. Į šitą aptartį 
yra suimtos visos keturios kultūrinio veikimo priežastys: 
žmogus yra veikimo subjektas, arba vykdomoji priežas- 
tis, veikiamas objektas yra materialinė priežastis, sutei- 
kiama objektui lytis yra formalinė priežastis ir pagaliau 
idėja, pagal kurią objektas yra formuojamas arba api- 

pavidalinamas, yra siekiamoji priežastis, arba veiksmo 
tikslas. 

Kultūrinis veiksmas dar toli gražu nėra tas pat, ką 
kultūra. Jis, tiesa, tarnauja vedamuojų siūlu, norint su- 
rasti tikrą kultūros aptartį. Bet vis dėlto atskiras kultūros 
veiksmas arba net ištisa veiksmų sistema nėra dar tai, 
kas sudaro kultūros esmę. Kultūrinis veiksmas tėra viena 
tik iš kultūrinių apraiškų. Šalia kultūrinio veiksmo, gali- 
ma kalbėti apie kultūrinį nusiteikimą, iš kurio veiksmas 
kyla, ir apie kultūrinę išdavą, kuri atbaigia veiksmą, kaip 
kad sekmuo atbaigia savo priežastį. Ir iš tikro, kad kul- 
tūrinis veiksmas galėtų įvykti, reikalingas yra visų pirma 
tam tikras aktyvinis žmogaus nusiteikimas, arba tam tikra 
kultūrinė dispozicija, nes kitaip žmogaus veiksmas bus 
įpročio, instinkto ar sugestijos padaras. Kultūrinis nusi- 
teikimas yra tasai subjektyvinis pagrindas, kuris glūdi 
kultūros subjekte kaipo šio pastarojo nusistatymas veikti 
kultūriniu būdu. Kai šitas sąmoningas nusistatymas yra 
išdavus, jis pereina į kultūrinį veiksmą. Iš antros pusės, 
kiekvienas kultūrinis veiksmas, taip ar šiaip, realizuojasi 
tam tikroje išviršinėje išdavoje, kuri atžvilgiu į kultūrinį 
veiksmą yra jau objektyvinis kultūrinio veiksmo atbai- 
gimas. 

Kai žemdirbys ruošiasi pradėti linų kultūrą, jis privalo 
turėti tam tikrą nusimanymą bei sugebėjimą dirbti šitą 
darbą, kitaip tariant, jie privalo turėti kultūrinį nusitei- 
kimą. Iš šito kultūrinio nusiteikimo kyla visi tie jo veiks- 
mai, kurie, taip ar šiaip, sudaro agrikultūros meną. Paga- 
liau kai šito meno veiksmų sistema yra atlikta, yra at- 
siekta tam tikra kultūrinė išdava, kuria šiuo atveju yra 
ne kas kita, kaip tasai aukštesnis stovis, į kurį pakelta yra 
pati žemė. Kultūrinis nusiteikimas, kultūrinis veiksmas ir 
kultūrine išdava yra trys įvairios kultūros apraiškos, ku- 
rios yra, taip ar šiaip, tarp savęs ankštai surištos. Aki- 
vaizdoje šitų trijų kultūros apraiškų pasiteisina tam ti- 
krame laipsnyje vysk. A. Fischer-Colbrie kultūros su- 
skirstymas į aktyvią, objektyvią ir subjektyvią. Kultūrinių 
nusiteikimų sistema yra ne kas kita, kaip kultūra sub- 
įektyviąja prasme. Kultūrinių veiksmų sistema yra ne 
kas kita, kaip kultūra aktyviąja prasme. Ir pagaliau kul- 
tūrinių išdavų sistema yra ne kas kita, kaip kultūra ob- 
jektyviąja prasme. 

Kultūrinis veiksmas tolį gražu nėra dar pati kultūra. 
Jis, kaip jau buvo sakyta, tarnauja vedamuojų siūlu, ku- 

ris gali privesti mus prie kultūros sąvokos supratimo, bet 
jis dar nesudaro pačios kultūros esmės. Kultūrinis veiks- 
mas tėra viena tik iš kultūrinių apraiškų, surištų, taip ar 
šiaip, su tuo, kas yra vadinama kultūros vardu. Norint 
dabar eiti nuo kultūrinio veiksmo prie pačios kultūros 
esmės, reik jis išnagrinėti pagrindo ir išdavos atžvilgiais. 
Kitaip tariant, reik patirti, iš ko kyla kultūrinis veiks- 
mas ir ką jis gamina; dar kitaip tariant, reik patirti, kas 
eina prieš ir po kultūrinio veiksmo. 

Kultūrinis, kaip sakyta, yra toks sąmoningas žmogaus 
veiksmas, kuriuo koks nors objektas yra apipavidalina- 
mas lytimi, atatinkančia aukštesnę idėją. Kad toks veiks- 
mas galėtų įvykti, reikalingas yra tam tikras veikiančio 
subjekto, būtent [žmogaus] kultūrinis nusiteikimas. Yra 
juk žinoma taisyklė, skelbianti, jog operatio sequitur esse, 
vadinasi, veiksena atatinka būseną, arba plačiau tariant, 
veikimo būdas atatinka buvimo būdą. Tai reiškia, kad 
kiekviena būtybė veikia prigimtu sau būdu, t. y. tokiu 
būdu, kuris atsako jos prigimties savybėms. Atatinkamai, 
kad kultūrinis veiksmas galėtų būti atliktas, kultūros vei- 
kėjui yra reikalinga tam tikra prigimtis, kuri atsakytų 
kultūrinio veiksmo ypatybėms. Kitaip tariant, kultūrinis 
veiksmas reikalauja iš savo vykdytojo plačiai supranta- 
mo kuliūrinio nusiteikimo. Giliausia prasme šitas kultū- 
rinis nusiteikimas turi glūdėti pačioje žmogaus prigimtyje 
kaipo šios prigimties tinkamumas kultūriniam veiksmui. 
Jei, pavyzdžiui, kultūrinis veiksmas reikalauja nuo kul- 
tūrinio veikėjo statomos tikslu idėjos supratimo, tai yra 
aišku, kad šitas kultūrinis veikėjas privalo būti protingos 
prigimties, nes neprotinga būtybė negali turėti idėjų su- 
pratimo. Jei, šalia to, kultūrinis veiksmas reikalauja ko- 
kio nors objekto sąmoningo apipavidalinimo lytimi, ata- 
tinkančia aukštesnę idėją, tai irgi yra aišku, kad kultūri- 
nis veikėjas privalo turėti valią, kuri leistų jam ryžtis 
sąmoningai realizuoti protingą idėją veiksmu. Taigi gi- 
liausia ir plačiausia prasme paimtas kultūrinis nusiteiki- 
mas yra žmogiškosios prigimties tinkamumas kultūriniam 
veiksmui atlikti. Tačiau šitas kultūrinis nusiteikimas yra 
tik tolimesnis ir sykiu visiems žmonėms viencdai įgimtas 
kultūrinis nusiteikimas, kuris, tarsi tolimesnė potencija, 
ne visados turi tiesioginės tendencijos pasireikšti kultū- 
tiniu veiksmu. Laukiniai žmonės, kaipo protingos būty- 

bės, pasituri šituo kultūrinių nusiteikimu sykiu su kul- 
tūringais žmonėmis, ir tuo tarpu jie yra mažai dar nusi- 


: 360 


teikę reikštis tikrovėje pastoviais sąmoningais ir gerai 
suderintais kultūriniais veiksmais. Nuo kultūringų žmonių 
jie skiriasi kaip tik tuo, kad jie neturi artimesnių tiesio- 
ginių kuitūrinių nusiteikimų, kurie leistų jiems turėti pa- 
pratimo veikti kultūriniu būdu. Šitos artimesnės bei tie- 
sioginės, taip sakant, habitualinės dispozicijos į kultūri- 
nį veiksmą įgaunamos atatinkamu žmonių išsiauklėjimu 
bei išsilavinimu, žodžiu tariant, išsiugdymu, kuris suteikia 
žmonėms tvirtų kultūrinių tradicijų remdamasis ugdomuo- 
ju veikimu suaugusios kartos į nesuaugusią. Taigi įpras- 
tas kultūrinis nusiteikimas, kaipo tam tikras kultūrinis 
habitus, arba įgudimas, paslankus reikštis sąmoningu kul- 
tūriniu veiksmu, yra ta charakteringa žymė, kuri labiau- 
siai skiria laukinius žmones nuo kultūringų žmonių, nors 
ir pirmieji, ir antrieji turi bendrą tolimesnį kultūrinį nusi- 
teikimą, kuris glūdi žmogiškosios prigimties protingume, 

Kultūrinis nusiteikimas, arba kultūrinė dispozicija, yra 
tam tikra žmogaus tobulybė, kuri kaip ir apskritai žmo- 
gaus prigimties tobulumas, kaip matėme, gali būti pirmi- 
nė ir antrinė, Skirtumai tarp pirminės ir antrinės kultū- 
rinės dispozicijos išaiškinti bus čia ne pro šalį pacita- 
vus tai, ką Tomas Akvinietis sako apie pirminę ir antrinę 
bet kurio daikto tobulybę: „Dvejopa gali būti daikto to- 
bulybė, pirminė ir antrinė. Pirminė daikto tobulybė yra 
ta, kuri pareina nuo pačios substancijos tobulumo; šita 
tobulybė yra ne kas kita, kaip visumos lytis, kylanti iš 
dalių viseto. Antrinė tobulybė yra tikslas; ogi tikslas yra 
arba veiksmas, kaip kad kanklininko tikslas yra kankliuo- 
ti, arba yra kas nors tokio, kas yra veiksmu atsiekiama, 
kaip kad, pavyzdžiui, statytojo tikslas yra namai, kuriuos 
jis siekia savo statyba. Pirmoji tobulybė yra antrosios 
priežastis, nes lytis yra veikimo pradas“ (cituota pagal: 
Xenia Thomistica.— T. 1.— P. 536). 

Taikant nusakytąjį skirtumą tarp pirminės ir antrinės 
tobulybės prie kultūrinio nusiteikimo, reik pasakyti, kad 
bendras tolimesnis kultūrinis žmogaus nusiteikimas, arba 
jo tinkamumas kultūriniam veiksmui, yra ne kas kita, kaip 
jo prigimties protingumas. Tai būtent yra pirminė žmo- 
gaus prigimties tobulybė, kuri glūdi pačioje substancio- 
nalės žmogaus lyties esmėje. Specialesnis ir sykių arti- 
mesnis kultūrinis žmogaus nusiteikimas bus jau įgudi- 
mas ir todėl sykiu paslankumas veikti kultūriniu būdu, 
kai žmogaus prigimtis yra jau įgijusi kartotiniais veiks- 
mais kultūrinių įpročių. Šitokie įprastiniai kultūriniai nu- 

siteikimai ir skiria visų pirma laukinius žmones nuo kul- 
tūringų žmonių. 

Kalbant apie kultūrinį nusiteikimą, paprastai tenka tu- 
rėti galvoje specialesnį jo supratimą arba imti jis įpras- 
tine prasme, nes taip tik šita prasme kultūrinis nusiteiki- 
mas yra reikšmingas žmonijos gyvenime. Šia prasme 
kultūrinis nusiteikimas yra ne kas kita, kaip tasai sub- 
jektyvinis pagrindas, kuris glūdi kultūros veikėjuje kaipo 
šio pastarojo paslankumas veikti kultūriniu būdu. Savai- 
me suprantama, kad žmogus, pasiturįs tvirtais kultūriniais 
nusiteikimais, bus linkęs reikštis kultūriniais veiksmais 
ir šiaip jau elgtis visose gyvenimo bei veikimo aplinky- 
bėse kultūrišku būdu. Kultūriškai elgtis iš tikrųjų reiškia 
realizuoti kiekviename savo žingsnyje kultūrinį veiksmą. 
Ar tai bus išviršinis mūsų užsilaikymas, ar santykiavimas 
su žmonėmis, ar koks nors dirbamas darbas, — visais at- 
vejais mūsų veiksmai gali ir privalo būti veiksmais, tu- 
rinčiais savyje visus kultūrinio veiksmo pradus. Visur 
atsiranda koks nors veikiamasis objektas, visur tenka ši- 
tokiam objektui suteikti tokios ar kitokios lyties, visur 
pageidaujama realizuoti lytis, atatinkanti aukštesnei idė- 
jai. Sakysime, išviršinis elgimasis gali ir privalo būti kul- 
tūrinio veikimo objektu. Kalbant tiksliau, tokiu objektu 
yra čia mūsų judesiai, gestai, kalba, žvilgiai ir t. t. Visa 
tai tenka, taip ar šiaip, apvaldyti ir suimti į tam tikras 
formas arba lytis. Bet būtų klaidinga manyti, jog vieno 
tokia apvaldymo bei apipavidalinimo pakanka, kad mūsų 
išviršinis užsilaikymas bei elgimasis būtų tikrai kultūriš- 
kas. Yra nemaža tradiciniu būdu gražiai išauklėtų žmonių, 
pavyzdžiui, tarp tradicinės aristokratijos, kurie labai gra- 
žiai apvaldo bei apipavidalina savo judesius, gestus, kal- 
bą ir kitus išviršinio reiškimosi būdus, ir tuo tarpu tokia- 
me jų užsilaikyme gali nebūti tikro kultūriškumo,— ir iš 
tikro dažnokai jo nesti, kai elgimosi formos yra užlaiko- 
mos vien iš įpratimo ir dėl jų pačių, kaipo tokių. Tokiais 
atvejais užsilaikymo formoms nėra suteikiama aukštes- 
nės prasmės, nes jose nėra realizuojamos jokios aukštes- 
nės idėjos. Štai kodėl, skaitant mandagumo kodeksus, va- 
dinamus prancūziškų posakiu savoir-vivre'us, parašytus 
tradicinės aristokratijos pastangomis, taip dažnai yra jau- 
čiama nieku neužpildoma išviršinių formų tuštybė, — for- 
mų, kurios dažnai, kad ir kiek modifikuotos, galėtų ir tu- 
rėtų būti aukštesnių idėjų nešėjomis. Žmogui yra neiš- 
vengiama reikštis išviršinėmis lytimis, ir todėl šitų lyčių 

kultūra yra vienas iš kultūrinių jo uždavinių. Bet kad 
šitas uždavinys galėtų būti tinkamai atliktas, yra reika- 
lingas tam tikras idėjingumas, kuris galėtų įprasminti iš- 
viršines lytis aukštesnėmis, dažniausiai dorinėmis idė- 
jomis. 

Panašiai šokis, kaipo judesių sistema, suimamų į tam 
tikras lytis, gali ir privalo būti kultūriniu žmogaus reiš- 
kimusi. Bet tokiu kultūriniu žmogaus reiškimusi šokis tė- 
ra vien tada, kai jame yra realizuojama kokia nors pado- 
ri idėja dailiosiomis lytimis. Jei, pavyzdžiui, šokis gražiai 
simbolizuoja padorios erotikos motyvus, nėra kliūčių jam 
būti kultūriniu veiksmu; bet jei šokis atvaizduoja labai 
realiomis lytimis nuogo seksualizmo motyvus, kaip kad 
dažnai atsitinka moderniuosiuose šokiuose, negalima kal- 
bėti apie kultūrinį veiksmą, nes čia trūksta aukštesnės 
idėjos, apipavidalinamos dailiosiomis lytimis. Todėl irgi 
žmonės, leidžią sau šokti tokius šokius, neturi aiškių kul- 
tūrinių nusiteikimų, kurie juos apsaugotų nuo nekultūri- 
nių žingsnių, kad ir padaromų visai be blogos valios, Ti- 
kras kultūrinis nusiteikimas, kaip sakyta, ir yra tasai sub- 
jektyvinis pagrindas, kuris glūdi žmoguje kaipo jo pas- 
lankumas kultūriškai veikti, 

Taigi matome, kad kultūrinis nusiteikimas turi visados 
tendencijos reikštis kultūriniais veiksmais. Iš tikrųjų kul- 
tūrinis veiksmas nėra kultūrinio nusiteikimo, kaipo tam 
tikros potencijos, aktas. Todėl jei kultūrinis nusiteikimas 
sudaro potencialinį kultūros pagrindą, tai kultūrinis vei- 
ksmas yra aktuali kultūros apraiška. Kitaip galima būtų 
pasakyti, kad kultūrinis nusiteikimas priklauso prie po- 
tencialinės kultūros, tuo tarpų kai kultūrinis veiksmas 
priklauso prie aktualinės kultūros. 

Jei dabar eisime nuo kultūrinio veiksmo toliau, tai tu- 
rėsime pastebėti, kad kiekvienas veiksmas privalo turėti 
tokios ar kitokios išdavos. Todėl jei kultūrinis nusiteiki- 
mas vra tai, kas yra anksčiau kultūrinio veiksmo, tai kul- 
tūrinė išdava yra tai, kas eina vėliau kultūrinio veiksmo. 
Kultūrinė išdava ir yra ne kas kita, kaip objektyvinis kul- 
tūrinio veiksmo atbaigimas. Kultūrinė išdava yra vadina- 
ma objektyviniu kultūrinio veiksmo atbaigimu todėl, kad 
ji, taip ar šiaip, randasi realizuota veikiamajame kultūri- 
nio veiksmo objekte, tuo tarpu kai kultūrinis nusiteiki- 
mas glūdi kultūros subjekte kaipo subjektyvinis kultūri- 
nio veiksmo pagrindas. Pats kultūrinis veiksmas tarsi jun- 
gia subjektyvinį kultūros pagrindą su objektyvine 

kultūros išdava. Jei, pavyzdžiui, paimsime menininką kū- 
rėją, kuris kuria skulptūros dailenybę, tai pamatysime, 
kad kultūriniu subjektyviniu jo nusiteikimu bus jo kūry- 
binis sugebėjimas, iš dalies įgimtas artistinio gabumo ly- 
tyje ir iš dalies išvystytas paruošiamuoju darbu ir kūry- 
bine praktika. Pati kūryba, besireiškianti ištisa kuriamųjų 
veiksmų eile, yra pats kultūrinis veikimas. Pagaliau kul- 
tūrine išdava yra tasai objektyvinis nuošalinis kūrinys, 
kuris yra menininko sukurtas kultūrinio veikimo išdavoje. 
Tiesa, šalia šitos objektyvinės išdavos, kūrybos aktas su- 
teikia dar kitos išdavos, kuri pasilieka menininko vidu- 
je. Būtent kuriamasis veikimas turi tendencijos, bent iki 
tam tikram laipsniui, didinti kūrybinį menininko nusitei- 
kimą, nes veikimu yra aktualizuojami potencialiniai žmo- 
gaus nusiteikimai. Tokiu būdų pasirodo, kad kultūrinis 
veiksmas išsyk yra naudingas dvejopa pakraipa — ir ob- 
jektyvine, ir subjektyvine: realizuodamasis pirma pakrai- 
pa, jis kuria objektyvinę išdavą šalia kultūros veikėjo; 
ogi realizuodamasis antrąja pakraipa, jis didina kultūri- 
nius pačio veikėjo nusiteikimus. Tiesa, ne visose kultūri- 
nio veikimo apraiškose šitiedvi pakraipos yra taip aiš- 
kios, kaip tai galima matyti nusakytame meninės kūrybos 
navyzdyje. Sakysime, fizinėje kultūroje objektyvinė išda- 
va ir kultūrinio nusiteikimo prieauglis nėra taip aiškiai 
atskiriami, kaip kad tai galima padaryti išviršinės kūry- 
bos atveju. Vis dėlto ir fizinėje kultūroje galima skirti tie 
atsiekimai, kurie gali būti matuojami visai objektyviu 
būdu kaip, pavyzdžiui, bėgimo greitumas, šuolių aukštu- 
mas, pastangų įtampa, ir tasai pagrindinis organizmo pa- 
slankumas į miklumą, stiprumą, vikrumą, kuris yra pa- 
didėjęs kaipo pastovus nusiteikimas sulig atsiektomis iš- 
davomis. 

Šiaip ar taip, kultūrinio gyvenimo srityje aiškiai gali- 
ma skirti kultūrinis nusiteikimas, kultūrinis veiksmas ir 
kultūrinė išdava. Visos šitos trys sąvokos yra jau, rodos, 
pakankamai išnagrinėtos, o tuo tarpu nei viena iš jų. dar 
nesutampa su kultūros sąvoka kaipo tokia, nors jos visos 
tampriai yra surištos su kultūros esme, kuriai jos, taip ar 
šiaip,. priklauso. Einant dabar prie pačios kultūros aptar- 
ties, reik visų pirma pasakyti, kad kultūra gali būti įvai- 
riai suprantama ir faktinai įvairiai yra suprantama pagal 
tai, koks atžvilgis yra imamas pagrindiniu: kultūrinio nu- 
siteikimo, kultūrinio veiksmo ar kultūrinės išdavos at- 
žvilgis. Kultūra, šiaip ar taip, yra ištisa sistema -apraiškų, 

bet kad jos sąvoka būtų tiksli, reik jungti į jos aptartį 
vienos rūšies apraiškas. Tik tada tegalima gauti kultūros 
sąvokai tiksli aptartis. Kitaip tariant, kultūra gali būti ar 
kultūrinių nusiteikimų sistema, ar kultūrinių veiksmų sis- 
tema, arba net kultūrinių išdavų sistema. Tiesa, visi šitie 
trys dalykai yra labai ankštai, kaip esame matę, tarp sa- 
vęs surišti. Vis dėlto vienai iš šitų sistemų kultūros var- 
das gali labiau pritikti negu kitoms. Mano supratimu, kul- 
tūros vardas labiausiai pritinka kultūrinių nusiteikimų sis- 
temai, nes kultūringu žmogumi arba kultūringa tauta mes 
vadiname tokį žmogų ir tokią tautą, kurie turi visus kul- 
tūrinius nusiteikimus, reikalingus išvystyti plačiam kul- 
tūriniam veikimui ir sukurti ištisam kultūrinių išdavų 
lobynui. Kitaip tariant, jei kultūrinis veiksmas yra vedama- 
sis siūlas, pagal kurį mes įvertiname kieno nors kultūrin- 
gumą, tai kultūrinis nusiteikimas yra jau sudedamoji 
pačios kultūros dalis. Tokiu būdu pagrindinis kultūros su- 
pratimas yra tasai, kuris į kultūros pagrindą deda kultū- 
rinj nusiteikimą ir todėl suteikia pirmutinei kultūros pras- 
mei subjektyvinio pobūdžio. Žodžiu tariant, subjektyvinis 
kultūros supratimas geriausiai atsako giliausiai kultūros 
esmei. Todėl kai yra kalbama apie kultūrą be paaiškini- 
mo specialesnio jos supratimo, reik turėti galvoje sub- 
jektyvinė jos prasmė, būtent imti jinai kaipo kultūrinių 
nusiteikimų visetas, charakterizuojąs atskirą žmogų arba 
mažesnę ar didesnę žmonių grupę. 

Užtat imdami į pagrindą kultūrinių veiksmų sistemą, 
turėsime kalbėti apie aktyvinę kultūrą. Pagaliau imant į 
pagrindą kultūrinių išdavų sistemą, bus reikalo kalbėti 
apie objektyvinę kultūrą. Mano supratimu, aktyvinė ir 
objektyvinė prasmės yra antrinės, palyginant su pirmuti- 
ne prasme, kokios turi kultūra, suprantama kaipo subjek- 
tyvinių kultūrinių nusiteikimų sistema. Šita prasmė yra 
pagrindinė jau todėl, kad pačioje dalykų esmėje kultūri- 
nis nusiteikimas užima pirmą iš eilės vietą. Suteikiant to- 
kiu būdu pagrindinę reikšmę subjektyviniam kultūros su- 
pratimui, vis dėlto galima ir net neišvengiama kalbėti apie 
kultūrą aktyvine ir objektyvine prasme. 

Po šitų paaiškinimų įdomu yra konstatuoti, kad nusa- 
kytas paskutinį kartą vysk. Fischer-Colbrie kultūros skirs- 
tymas, nors ir neparemtas kokia nors aiškia argumentaci- 
ja, gali būti pateisintas bendrais bruožais padarius kiek 
precizavimo pataisų. Taip, galima sutikti, kad aktyvinė 
kultūra yra tasai daugeriopas protinis, dorinis ir materia- 

linis darbas, kuriuo įgyjamas žmogiškosios prigimties to- 
bulumas ir kuriuo kuriamos objektyvinės kultūros gėry- 
bės. Galima irgi sutikti, kad objektyvinė kultūra yra vi- 
setas gėrybių, kurios tobulina žmogaus prigimtį ir kurios 
yra kuriamos aktyvinės kultūros priemonėmis, kaip antai 
mokslai, menai, įstatymai, visuomenės santvarka, geležin- 
keliai, fabrikai ir t. t. Mažiausiai galima sutikti su tuo, 
kad subjektyvinė kultūra yra tik pasiturėjimas objektyvi- 
nės kultūros gėrybėmis. Kultūriniai nusiteikimai, kurie su- 
daro, kaip žinome, kultūrą subjektyvine prasme, supo- 
nuoja pasiturėjimą objektyvinės kultūros gėrybėmis, ar- 
ba atsiektomis jau kultūrinėmis išdavomis, bet šituose kul- 
tūriniuose nusiteikimuose svarbiausias yra paslankumas 
į kultūrinį veikimą, kuris kaip tik kultūrinės išdavas, arba 
gėrybes, gamina. Pasiturėti kultūrinėmis gėrybėmis yra 
lengviau negu jas sukurti, todėl, kalbant apie subjektyvi- 
nę kultūrą, kuri turi pagrindinės reikšmės, anot pačio 
Fischer-Colbrie, yra svarbu matyti jos esmėje kultūrinius 
nusiteikimus, kurie yra būtinas pagrindas kultūriniam 
veikimui ir tuo pačiu kultūrinėms išdavoms, arba gėry- 
bėms. 

Vienas iš vokiečių, tyrinėjusių kultūros problemą, bū- 
tent Robert von Nostitz-Rienek S. J. mato bendrą kultū- 
ros esmę tame, kad kultūra yra toks žmogiškosios prigim- 
ties tobulinimas prigimtomis priemonėmis, kuris išvysto 
visus glūdinčius joje padėlius. Šitas žmogiškosios prigim- 
ties tobulinimas yra tam tikras judėjimas arba tam tikra 
pažanga. Kaipo kiekvienas judėjimas, taip lygiai kultūri- 
nis judėjimas suponuoja pradedamąjį punktą, patį vyks- 
mą ir siekiamąjį tikslą. Ir štai pradedamuoju kultūrinio 
judėjimo punktu Nostitz-Rienek laiko kultūrinį nusiteiki- 
ma, kuris, jo supratimu, glūdi žmogaus prigimtyje ir ku- 
ris jo yra vokiškai vadinamas Kulturanlage. Kultūros vyk- 
smą, to paties autoriaus supratimu, sudaro kultūrinis dar- 
bas, arba veikimas, Kulturarbeit ir pagaliau siekiamąjį 
kultūros tikslą sudaro kultūros stovis, Kulturzustand, kai- 
po atbaigiamoji kultūrinio veikimo išdava. Kai kultūrinio 
veikimo priemonėmis yra kuriamos kultūrinės gėrybės, 
kuriomis yra patenkinamos visos kultūrinio gyvenimo sri- 
tys, ir kai šitos gėrybės yra visuomeniškai valdomos ir 
visuotinai skirstomos, kalbama apie kultūrinį stovį. Kaip 
matome, Nostitz-Rieneko Kuliuranlage atsako subjektyvi- 
nės kultūros prasmei; jo Kulturarbeit atatinka aktyvinės 
kultūros prasmę, ir pagaliau Kuliurzustand yra ne kas ki- 

ta, kaip objektyvinė kultūra. Nostitz-Rieneko koncepcija 
apie kultūros vyksmą dar kartą mums patikrina reikalą 
suprasti kultūrą įvairia prasme ir išvengti čia painiavos, 
nesuplakant krūvon įvairių dalykų. 

Iki šiolei buvo kalbėta apie tai, kad yra reikalo įvai- 
riai suprasti kultūrą pagal tai, ar jinai yra imama kultū- 
rinio nusiteikimo, kultūrinio veiksmo ar kultūrinės išda- 
vos atžvilgiu. Tikrai sakant, tai yra skirtumo darymas tarp 
įvairių kultūros prasmių, kas lotyniškai buvo vadinama 
žodžiu distinctio. Iš tikrųjų tai yra ne kas kita, kaip nomi- 
nalinis skirstymas. Bet jei kultūros supratimas pareina 
nuo nomMinalinio jos suskirstymo, tai tikslus jos suprati- 
mas pareina taip pat nuo realinio jos skirstymo pagal 
tai, kas yra, pirma, kultūrinis nusiteikimo nešėjas, kultū- 
rinio veiksmo vykdytojas ir kultūrinės išdavos savinin- 
kas, antra, kas yra veikiamasis kultūros objektas, trečia, 
kokios yra kultūros lytys ir, ketvirta, pagaliau koks yra 
kultūros tikslas. Kitaip tariant, kultūros supratimas par- 
eina nuo to, kaip gali keistis visi keturi kultūrinio vei- 
kimo pradai, būtent kultūros subjektas, kultūros objek- 
tas, kultūros lytis ir kultūros tikslas. 

Kultūros subjektu, arba veikėju, gali būti Žmogus, 
imamas tiek individualiai, tiek kolektyviai, arba sutelkti- 
nai. Todėl galima kalbėti apie individualinę ir apie ko- 
lektyvinę kultūrą. Kai kultūrinio nusiteikimo ir todėl kul- 
tūrinio veiksmo subjektu yra atskiras žmogus, kalbama 
apie individualinę kultūrą. Kai tokiu subjektu yra ištisa 
žmonių grupė, kalbama apie kolektyvinę kultūrą. Pasta- 
rąja prasme galima kalbėti apie vieno kurio luomo, sa- 
kysime, bajorijos, kultūrą, arba apie vienos kurios gru- 
pės, sakysime, inteligentijos kultūrą, arba apie visos vi- 
suomenės kultūrą, arba net apie atskiros tautos kultūrą; 
galima irgi kalbėti apie atskiros rasės kultūrą ir net visos 
žmonijos kultūrą. Atatinkamai gaunamos luominė, inte- 
ligentinė, visuomeninė, tautinė, rasinė ir universalinė kul- 
tūra. Ar kalbama apie individualinę, ar apie kolektyvinę 
kultūrą, visados turima galvoje visetas kultūrinių nusi- 
teikimų, kurie apsprendžia kultūros subjekto veiklumą. 
Todėl individualinė kultūra yra ne kas kita, kaip visetas 
kultūrinių nusiteikimų, kurie charakterizuoja atskirą žmo- 
gų ir apsprendžia kultūrinį jo veiklumą. Tikrai kultūrin- 
gas tad yra žmogus, kuris turi maksimumą kultūrinių nu- 
siteikimų visose kultūrinio gyvenimo srityse. 

Panašiai visuomeninė arba tautinė kultūra bus ne kas 
kita, kaip visetas kultūrinių nusiteikimų, kurie charakte- 
rizuoja vieną kurią visuomenę arba vieną kurią tautą ir 
kurie apsprendžia kultūrinį šitos visuomenės arba šitos 
tautos veiklumą. Tikrai kultūringa visuomenė arba net 
tauta bus tokia visuomenė arba tauta, kuri turės maksi- 
mumą kultūrinių nusiteikimų visose kultūrinio gyvenimo 
srityse. 

Nesinki pastebėti, kad kolektyvinė kultūra remiasi in- 
dividualine atskirų žmonių kultūra ir kad todėl tik tos 
visuomenės gali pakilti į aukštesnius visuomeninės kul- 
tūros laipsnius, kurios yra linkusios rimtai skaitytis su 
individualiniais atskirų visuomenės narių kultūriniais rei- 
kalais. Vis dėlto visa visuomenė paprastai nesugeba pa- 
kilti į tokį kultūrinio aukštumo laipsnį, kokį kad sugeba 
atsiekti atskiri visuomenės nariai. Pagal tai susidaro ne- 
išvengiamai kultūrinė visuomenės diferenciacija, kuri, tie- 
sa, gali irgi būti surišta su gimimo arba turtų skirtumais. 
Tokiu būdu susidaro pagrindinis kultūrinis skirtumas 
tarp liaudies ir šviesuomenės, kuris duoda galimybės kal- 
bėti apie liaudies ir šviesuomenės kultūrą. Nei liaudies, 
nei šviesuomenės kultūra nesudaro skyrium visuomeninės 
kultūros pilna to žodžio prasme, Tik šitų dviejų kultūrų 
sudėtingas susiderinimas sudaro visą visuomenės arba tau- 
tos kultūrą, Taip, trumpai tariant, atrodo kultūros su- 
skirstymas pagal jos subjektą. 

Kultūros suskirstymas pagal jos objektus yra žymiai 
sunkesnis. Kultūrinio veiksmo objektu yra tasai daiktas, 
kuris yra veikiamas, arba apipavidalinamas. Vienu atve- 
jų tokiu objektu gali būti koks nors materialinis gamtos 
daiktas, antru atveju — žmogaus kūnas ir trečiu atveju — 
kuri nors psichinė žmogaus galia. Pirmu pažvelgimu ir 
galima būtų atatinkamai suskirstyti kultūrą į ma- 
terialine, fizinę ir idealinę. Materialinė kultūra turėtų sa- 
vo objektu materialinį gamtos daiktą, fizinė kultūra la- 
vintų žmogaus kūną ir pagaliau idealinė kultūra auklėtų 
psichinės žmogaus galias. Tačiau šitas suskirstymas turi 
tą nepatogumą, kad jis nesiskaito su tais reikalais, kurie 
yra tenkinami veikiamaisiais kultūros objektais, Pasirodo, 
kad materialinis gamtos daiktas gali būti naudojamas įvai- 
riems žmogaus reikalams, pagal kuriuos kultūros apraiš- 
kos atatinkamai gali turėti įvairios reikšmės bei pobūdžio. 
Pavyzdžiui, varis arba marmuras gali būti dirbami mate- 
rialiniams reikalams patenkinti, statant, sakysime, namus; 

bet tas pats varis ir tas pats marmuras galėtų būti pavar- 
toti dailininko priemonėmis skulptūrinėms dailenybėms su- 
kurti. Pastaruoju atveju varis arba marmuras tarnautų 
jau ne materialiniams reikalams, bet estetikos reikalavi- 
mams, kurie iš tikrųjų yra žmogaus dvasios reikalavimai. 
Tokiu būdu pasirodo, kad vienas ir tas pats objektas gali 
tarnauti ir materialiniams, ir idealiniams žmogaus reika- 
lams. Iš šito matyti, kad pagal veikiamus objektus, paim- 
tus nepriklausomai nuo tų tikslų, kuriems jie privalo tar- 
nauti, dar negalima skirstyti kultūra į materialinę ir idea- 
linę. 

Tiesa, pagal tai, ar veikiamuoju objektu yra gamtos 
daiktas, ar žmogaus prigimtis, galima skirstyti kultūrą į 
realinę ir humanitarinę. Pirmuoju atveju kultivuojamas 
yra daiktas (res), ir todėl kultūra yra vadinama realine; 
antruoju atveju kultivuojamas yra žmogus (homo), ir to- 
dėl kultūra yra vadinama humanitarine. Pastaruoju at- 
veju, žiūrint į tai, ar kultivuojama yra fizinė žmogaus 
prigimtis, kitaip tariant, kūnas, ar aukštesnė žmogaus pri- 
gimtis, kultūra gali būti skirstoma į fizinę ir dvasinę. Kal- 
bant apie dvasinę kultūrą, tenka jinai skirstyti į intelek- 
tualinę, dorinę ir estetinę. Šitas trejopas dvasinės kultū- 
ros reiškimasis gali būti apimtas idealinės kultūros var- 
du, jei šitai idealinei kultūrai nėra priešpastatoma realinė 
kultūra. Sustačius priešais realinę ir materialinę kultūrą, 
susidarytų sunkenybė su estetinės kultūros priskyrimu. 
Estetinė kultūra išsyk ir kuria materialines dailenybes, 
kurios pasilieka šalia žmogaus būtybės, ir lavina žmo- 
gaus prigimtį estetinių nusiteikimų prasme. Kiek estetinė 
kūryba veikia nuošalinius žmogui daiktus ir kuria reali- 
nių dailenybių, tiek jinai priklauso prie realinės kultū- 
ros; ogi kiek šita kultūra kultivuoja žmogaus prigimtyje 
estetinius bei meninius nusiteikimus, tiek ji priklauso prie 
humanitarinės, dvasinės, idealinės kultūros. Prieš ideali- 
nę kultūrą galima pastatyti materialinę kultūrą, žiūrint į 
tai, ar veikiamas, arba kultivuojamas, objektas skiriamas 
tarnauti materialiniams, ar dvasiniams reikalams. Kai, pa- 
vyzdžiui, varis panaudojamas pinigui sudaryti, jis tar- 
nauja materialiniams reikalams ir todėl atatinkama vario 
kultūra yra materialinė kultūra. Užtat kai varis yra ap- 
dirbamas dailininko ranka, kad iš jo daroma dailioji sta- 
tula, tenka kalbėti apie idealinės kultūros apraišką. Bet ir 
pastaruoju atveju idealinės reikšmės teturi vien tasai va- 
rio apdirbimas, kuriuo jam suteikiama dailioji lytis. Kai 

varis yra kasamas ir apdirbamas kaipo tam tikra žalia- 
va, nežinant koks pavartojimas bus iš jo padarytas, tenka 
kalbėti apie materialinę kultūrą, nes šituo pirmutiniu ap- 
dirbimu vario žaliavos vis dėlto patenkinamas tasai ma- 
terialinis reikalas, kuriuo turi paskui menininkas, norė- 
damas kurti skulptūros dailenybę. Kaip matome, kultūros 
suskirstymas pagal veikiamus objektus negali būti visai 
tiksliai padarytas be atsižvelgimo į tuos tikslus, kuriems 
šitie objektai privalo tarnauti. Ogi kalbant apie reikalus, 
kuriems tarnauja veikiamieji kultūros objektai, iš tikrų- 
jų kalbama apie kultūrinius tikslus arba apie tas idėjas, 
kurios yra realizuojamos atatinkamais kultūriniais veiks- 
mais. Pavyzdžiui, naudojant varį ekonominiam reikalui, 
jis yra apdirbamas pagal idėjas, kurios yra realizuojamos 
ekonominiame gyvenime kaipo vedamieji jo tikslai. Jei 
varis yra naudojamas meno reikalui, jis yra apdirbamas 
pagal idėjas, kurios yra realizuojamos kaipo dailiosios kū- 
rybos tikslai. Tik tikslų skirtumas padaro, kad ta pati 
medžiaga yra apdirbama įvairiu būdu abiem nusakytais 
atvejais. Pagal tikslus, kurie yra aukštesnėmis vedamo- 
siomis idėjomis, tai pačiai medžiagai yra suteikiamos įvai- 
rios lytys įvairiais atvejais, kitaip tariant, jinai yra įvai- 
riai apipavidalinama pagal tas idėjas, kurios tarnauja kul- 
tūriniams veiksmams vedamaisiais tikslais. 

Įdomu yra pažymėti, kad tikslas apsprendžia kultūros 
rūšį tik tada, kai veikiamuoju objektu yra materialinis 
gamtos daiktas; kitaip tariant, realinė kultūra, kuri turi 
savo veikiamaisiais objektais materialinius gamtos daik- 
tus, yra toliau skirstoma pagal kultūrinio veiksmo tiks- 
lus. Čia ir pasirodo, kad realinė kultūra yra išsemiama 
materialinės ir estetinės kultūros rūšimis, nes materiali- 
nis daiktas gali būti kultivuojamas arba dėl jo materiali- 
nio naudingumo, arba dėl jo dailiosios lyties, kuri turi, 
kaipo tokia, idealinės, būtent estetinės vertės. 

Materialiniai daiktai yra panaudojami taip pat fizinei, 
protinei ir dorinei kultūrai; tačiau šitie materialiniai daik- 
tai tokiu atveju yra ne veikiamieji objektai, kuriems yra 
suteikiamos kokios nors lytys pagal aukštesnes idėjas, bet 
vien paprastos materialinės priemonės, kurių pagalba at- 
siekiami tikslai, nesurišti su šitų objektų kaipo tokių kul- 
tivavimu. Pavyzdžiui, fizinei kultūrai yra panaudojami 
įvairūs materialiniai įrankiai: ietis, sviediniai, kamuoliai, 
diskai, pačiūžos ir t. t. Čia svarbu ne šitų objektų kul- 
tivavimas pagal tam tikras lytis, bet fizinės žmogaus pri- 

gimties lavinimas su šitų materialinių daiktų pagalba. 
Jie čia patarnauja savo materialiniu naudingumu, bet ne 
savo dailiąja lytimi kaipo estetinio pasigrožėjimo objek- 
tu. Todėl turime čia ne realinės, bet fizinės kultūros ap- 
raiškas, nors pačių šitų naudingų įrankių pagaminimas bu- 
vo materialinės kultūros dalykas. 

Iš to, kas pasakyta, galėjo paaiškėti, kad kultūros su- 
skirstymas pagal veikiamuosius objektus yra gana kom- 
plikuotas dalykas, nes šituo klausimu tenka išsyk orien- 
tuotis pagal tuos tikslus, kuriais veikiamieji objektai yra 
apdirbami. Kad šitas suskirstymas galėtų geriau paaiš- 
kėti, žemiau suteikiu grafiškąją suskirstymo schemą. 


materialinė, 
arba utilitarinė 


(materia) 
realinė (res) estetinė 
idealinė, arba 
Kultūra dvasinė (idea) dorinė, moralinė 
humanitarinė protinė, 
(homo) fizinė intelektualinė 


Iki šiolei kultūra buvo skirstoma subjekto, objekto ir 
tikslo atžvilgiais. Telieka mums dar susidomėti kultūros 
suskirstymu lyties atžvilgiu, t. y. atžvilgiu į tai, kokia 
lytimi yra apipavidalinami veikiamieji objektai. Kai yra 
kultivuojamas materialinis gamtos daiktas, jis gali būti 
veikiamas utilitariniu, t. y. materialiniu, ir idealiniu, t. y. 
estetiniu tikslu, bet taip ar šiaip, jis yra apipavidalinamas 
tam tikra lytimi. Pirmuoju atveju lytis turi atsakyti nau- 
dingumo, antruojų atveju — estetikos reikalavimams. Sa- 
vaime suprantama, kad estetine bus dailioji lytis. Kyla 
klausimas, kokia bus materialinio daikto lytis, kai jis 
yra skiriamas utilitariniam tikslui. Atskiros utilitarinės 
arba naudingumo lyties gamta nežino. Tos lytys, kurių 
daiktams suteikia gamta arba žmogaus ranka, yra visados 
tos pačios substancialinės arba pripuolamos; materialinių 
daiktų lytys, kurioms yra visai normalu būti dailiomis. 
Pasirodo net, kad vienintelė normali daikto lytis, kuria jis 
mums apsireiškia išviršiniu būdu, tėra dailioji lytis. Ir 
net tada, kai daiktas yra skiriamas utilitarinio naudingu- 
mo tikslui, jam tenka, taip ar šiaip, suteikti dailiosios 
išvaizdos, arba dailiosios lyties. Domėjimasis gamtos pa- 

sauliu galėtų mums patiekti tiek ir tiek pavyzdžių, kurie 
galėtų labai reikšmingai mums įrodyti, kaip prigimties tik- 
slingumas yra organingai surištas su dailiąja lytimi. To- 
dėl irgi kai daiktas yra ruošiamas utilitariniam tikslui, 
jam sykiu yra suteikiama tam tikra daili lytis, kad ir ne 
aukščiausio laipsnio. Todėl net materialinėje kultūroje, 
žiūrint į tą lytį, kuri yra suteikiama veikiamajam objek- 
tui, iš tikrųjų tegalima kalbėti apie estetines lytis, nes 
kalbėti apie atskiras utilitarinio naudingumo lytis nėra 
realinės galimybės. 

Fizinėje kultūroje veikiamuoju objektu yra fizinė žmo- 
gaus prigimtis, arba kūnas. Labiau išviršiniu atžvilgiu fi- 
Zinė kultūra suteikia žmogaus kūnui irgi ne ką kita, kaip 
dailiąją lytį. Kūno pavidalas ir jo reiškimosi lytys tik ta- 
da atsako pilnai fizinės kultūros reikalavimams, kai jie 
yra dailūs bent tam tikrame laipsnyje. Čia vėl patyrimas 
gali parodyti mums, kad kūno sąrangos arba judesio tiks- 
lingumas visados yra organingai surištas su dailiąja iš- 
raiška. Bet šalia išviršinio atžvilgio, fizinėje kultūroje yra 
dar labiau išvidinis atžvilgis. Žiūrint šituo atžvilgiu į fi- 
zinę kultūrą, tenka kalbėti apie kūno nusiteikimus, įgau- 
namus fiziniu lavinimusi. Tokie fiziniai nusiteikimai kaip 
stiprumas, paslankumas į veikimą, kūno nusiteikimas pa- 
klusti valios reikalavimams, yra tarsi lytys, kurios yra 
įgyjamos fiziniu lavinimu. Stiprumas kaipo toks dar ne- 
sudaro tikrai kultūrinės apraiškos jau todėl, kad stipru- 
mu gali pasižymėti gyvuliai ir kiti gamtos veiksniai. Kad 
stiprumas galėtų būti kultūrinio gyvenimo lytis, reikalin- 
ga, kad jis būtų apvaldytas racionaliniu arba doriniu tik- 
slu. Kai stiprumas yra pavartojamas antausiams skaldyti 
arba akims pamušti per bokso rungtynes, jo reiškimasis 
negali būti pavadintas kultūringu. Panašiai yra su kitais 
fiziniais nusiteikimais, kurie patys iš savęs dar negali su- 
daryti kultūrinių nusiteikimų. Kultūriniais tegali būti fizi- 
niai nusiteikimai, kurie yra palenkti racionaliniams bei 
doriniams tikslams, bet tuomet jie iš tikrųjų tampa inte- 
lektualiniais arba doriniais nusiteikimais. Žodžiu tariant, 
ar žiūrėsime į fizinę kultūrą išviršiniu išvaizdos atžvilgiu, 
ar išvidiniu nusiteikimo atžvilgiu, nerasime atskiros fizi- 
nės kultūros lyties, kuri negalėtų būti suvesta prie dailių- 
jų estetikos lyčių arba prie intelektualinių bei dorinių 
lyčių, 

Imdami pagaliau idealinę arba dvasinę kultūrą, pama- 

tysime, kad tomis lytimis, kuriomis čia apipavidalinamas 

veikiamasis objektas, yra visų pirma idealiniai žmogiško- 
sios prigimties nusiteikimai. Estetinė kultūra, kuri, kaip 
matėme, išviršiniu atžvilgiu, suteikia daiktams dailiųjų ly- 
čių, iš kitos pusės, išvidiniu atžvilgiu, suteikia estetinių 
nusiteikimų žmogui, kuris yra kultivuojamas estetiniu bū- 
du. Atatinkamai intelektualinė kultūra suteikia protinių 
nusiteikimų pažinti tiesą, o dorinė kultūra suteikia žmo- 
gaus prigimčiai dorinių nusiteikimų siekti gėrio valios 
aktais. Pastaruoju atveju doriniai nusiteikimai, kurie tarsi 
lytys yra suteikiami veikiamajam objektui, t. y. žmogiš- 
kajai prigimčiai, yra ne kas kita, kaip dorybės. 

Pasirodo tokiu būdu, kad kultūros suskirstymas pagal 
lytis, kurios yra suteikiamos veikiamiesiems objektams, 
sutampa sų idealinės kultūros skirstymu į estetinę, proti- 
nę ir dorinę. Atatinkamai reik pasakyti, kad formaliniu 
atžvilgių kultūrinis veikimas reiškiasi tiesos pažinimu, do- 
riniu veikimu ir dailiąja kūryba ir kad tikromis kultūros 
apsireiškimo lytimis, kurios skiria žmogų nuo neprotingų 
gyvulių pasaulio, yra žinija, dora ir menas. 

Iš to, kas buvo išnagrinėta iki šiolei, esame matę, kad 
vedamuoju pradu kultūros supratimui yra kultūrinis vei- 
ksmas, kuris turi savyje keturis pagrindinius momentus 
pagal keturias priežasčių rūšis. Kultūrinis, kaip žinome, 
yra veiksmas, kuriuo žmogus apipavidalina kokį nors ob- 
jektą lytimi, atsakančia aukštesnei idėjai. Turint kultūri- 
nio veiksmo sąvoką, einama prie tikslesnio kultūros su- 
pratimo dviem pakraipomis, būtent, pirma, pagal tai, kaip 
kultūrinis veiksmas atsiranda ir paskui kuo jis yra atbai- 
giamas, ir, antra, pagal tai, kuris kultūrinio veiksmo mo- 
mentas yra imamas tyrinėjimo pagrindu. Pirma pakraipa 
einant, gauname sukcesyvinę trijų dalykų priklausomybę: 
kultūrinio nusiteikimo, kultūrinio veiksmo ir kultūrinės 
išdavos. Atatinkamai kultūra gali būti suprantama sub- 
jektyvine, aktyvine ir objektyvine prasme. Subjektyvinė 
kultūros prasmė, kaipo pirmutinė pačioje kultūros eigoje, 
yra pagrindinė. Šita subjektyvine prasme kultūra yra kul- 
tūrinių nusiteikimų visetas, kuris charakterizuoja kultūros 
subjektą ir apsprendžia jo kultūrinį veiklumą. Aktyvine 
prasme kultūra yra kultūrinio veiklumo visuma, kuria 
pasireiškia kultūros subjektas remdamasis kultūriniais nu- 
siteikimais. Pagaliau objektyvine prasme kultūra yra vi- 
setas kultūrinių išdavų, kuriomis pasituri kultūros sub- 
jektas. . ' a 

Einant antrąja pakraipa, kultūra buvo nagrinėjama 

subjekto, objekto, tikslo ir lyties atžvilgiais, nes visi šitie 
atžvilgiai randa vietos kaipo atskiri momentai kultūri- 
niame veiksme. Subjekto atžvilgiu kultūra gali būti indi- 
vidualine ir kolektyvine pagal tai, ar kultūros subjektų 
yra atskiras asmuo, ar visa mažesnė ar didesnė žmonių 
grupė. Pastaruoju atveju galima kalbėti apie luominę, 
klasinę, visuomeninę, tautinę, rasinę universalinę kultū- 
rą, nekalbant jau apie tai, kad nėra kliūčių kalbėti apie 
šeimyninę, miestinę, kaimynę, kontinentinę, jurinę ir ki- 
tas kultūros rūšis pagal tai, kas yra kultūros nešėjas, arba 
subjektas. Pagal objektus kultūra buvo nagrinėjama kiek 
plačiau, nes reikėjo iškelti aikštėn gana komplikuotą jos 
suskirstymą šituo atžvilgiu, kuris reikalauja jo papildy- 
mo kultūros tikslų atžvilgiu. Pagaliau kultūrinio veiksmo 
lyties atžvilgiu buvo prieita išvada, kad pagal tas lytis, 
kuriomis veikiamieji kultūros objektai yra apipavidalina- 
mi, kultūra tegali būti tik estetine, intelektualine ir mo- 
raline ir kad vienintelės tikros kultūros formalinės išda- 
vos tėra žinija, dora ir menas. 

Čia gali kilti klausimas, kodėl kultūros srityje, kuri 
buvo apžvelgta, rodos, visoje savo platumoje, nerado jo- 
kios vietos religija, tuo tarpu kad ši pastaroji labai daž- 
nai filosofų ir mokslininkų yra priskaitoma prie kultūri- 
nių gyvenimo apraiškų. Specialiai man teks kalbėti apie 
kultūros ir [religijos] santykiavimą šito semestro pabai- 
goje; vis dėlto dabar negalima nepadaryti kelių pastabų 
šituo klausimu, kuris čia savaime iškyla į mūsų sąmonę. 

Einant pagrindine, būtent subjektyvine kultūros pras- 
me, buvo sakyta, kad kultūra yra kultūrinių nusiteikimų 
visetas, kuris charakterizuoja kultūros subjektą ir aps- 
nrendžia kultūrinį jo veiklumą. Šitaip suprasta kultūra 
glūdi žmogaus prigimtyje kaipo tam tikras jos tobulumas, 
Tuo tarpų svarbu pastebėti, kad kalbamas čia Žmogaus 
prigimties tobulumas yra įgyjamas žmogiškojo veikimo 
priemonėmis prigimtojo gyvenimo srityje. Tasai žmogaus 
tobulumas, kuris pareina žmogui nuo gamtos vienu tik 
gimimo faktu, negali pats iš savęs sudaryti kultūrinės ap- 
raiškos. Taip pat tas žmogaus tobulumas, kuris yra žmo- 
gui suteikiamas antgamtinės malonės keliu, nėra kultūros 
išdava. Tik vienos rūšies tobulumas priklauso prie kultū- 
ros srities, būtent tasai, kuris yra įgyjamas Žmogiškojo 
veikimo priemonėmis. Šitaip suprantama kultūra yra ak- 
tualizavimas, arba veikdymas, žmogaus prigimties grynai 
žmogiškojo veikimo priemonėmis prigimtoje gyvenimo 


374 


srityje. Sąmoningi įprastiniai nusiteikimai ir yra ne kas 
kita, kaip tam tikras žmogaus prigimties ištobulinimas 
žmogiškuoju veikimu. Tuo tarpu grynai žmogiškuoju vei- 
kimu yra toks veikimas, kuris turi savyje visus keturis 
kultūrinio veiksmo pradus. 

Remiantis šitais konstatavimais, galima pagrindiniam 
kultūros supratimui suteikti jau tobulesnės išraiškos. Kai 
yra sakoma, kad kultūra yra kultūrinių nusiteikimų vise- 
tas, kuris charakterizuoja kultūros subjektą ir apspren- 
džia tolimesnį jo veiklumą, tiek aptariamajame, tiek ap- 
tariančiajame termine pasikartoja neaiškios sąvokos. Ži- 
nant, kas yra kultūrinis veiksmas ir kas yra kultūrinis 
nusiteikimas, galima jau suteikti subjektyvinei kultūrai 
aptartis, kuri neturėtų neaiškių sąvokų. Taip tenka pa- 
sakyti, kad kultūra yra toks žmogaus prigimties ištobuli- 
nimas, kuris yra atsiekiamas žmogiškojo veikimo priemo- 
nėmis ir kuris, kaipo besireiškiąs pastoviais nusiteikimais, 
nuteikia žmogų tolimesniam veikimui, kuris apipavidali- 
na veikiamuosius objektus lytimis, atsakančiomis aukš- 
tesnėms idėjoms. Žinoma, šitokia aptartis yra per daug 
sudėtinga, kad ji galėtų būti laikoma pavyzdinga, bet 
užtat ji išvengia pakartojimo tokioje ar kitokioje lytyje 
neišaiškintų dalykų, 

Suteikta ką tik galutinė kultūros aptartis neleidžia pai- 
nioti kultūros nei su pačia prigimtimi, t. y. su tuo, kas 
žmogui ateina iš apačios, vadinasi, iš gamtos, nei su tuo, 
kas žmogui ateina iš viršaus, t. y. iš antgamtinės malonės. 
Tuo tarpu religijos esmė yra surišta su tuo, kas žmogui 
ateina iš antgamtinės srities, kitaip tariant, iš dievybės. 
Taip ar šiaip, religija turi būti suprantama kaipo žmo- 
gaus santykiavimas su dievybe. Ogi šitas santykiavimas 
kaipo toks suponuoja vienalaikį dviejų veiksnių veiki- 
mą — Dievo ir žmogaus. Tai, kas religijoje pareina mažiau 
ar daugiau nepriklausomu būdu nuo žmogaus, gali būti 
suvesta prie kultūros apraiškų. Ogi tai, kas religijoje pa- 
reina nuo dievybės, prie kultūros apraiškų jokia prasme 
nepriklauso. Todėl tai, kas yra religijoje tikrai naujo ir 
specifiško, negali būti suvesta prie kultūros apraiškų. Dėl 
šitos priežasties religija, visa savo plotme negali sueiti į 
kultūros sritį. Tiesa, religija remiasi kultūra, kaip kad 
kultūra remiasi prigimtimi, t. y. kultūra yra religijai tam 
tikras materialinis objektas, kuris tarnauja religinio vei- 
kimo substratu. Bet šita analogija kaip tik gali parodyti, 
kad religija taip pat išsilenkia iš kultūros ribų, kaip kad 

pati kultūra išsilenkia iš prigimties ribų, ta būtent prasme, 
kad religija suteikia žmogui daugiau negu kultūra lygiai 
taip pat, kaip kultūra suteikia jam daugiau negu prigimtis. 
Kultūra yra žmogaus prigimties ištobulinimas žmogiš- 
kojo veikimo priemonėmis. Žmogiškasis veikimas pasižy- 
mi sąmoningumuų bei laisvingumu, t. y. žymėmis, kurių 
prigimties reiškimasis neturi, ir kurios pareina nuo pro- 
tingos žmogaus prigimties. Šitas žmogaus prigimties to- 
bulinimas žmogiškojo veikimo priemonėmis iškelia žmo- 
gų iš malerialinio gamtos pasaulio, kurio tikslingumas rei- 
škiasi pagal tam tikrus būtinus dėsnius. Bet sykiu žmogus 
nėra visa galįs: jo veikimas yra įsąlygotas materialinio 
pasaulio aplinkybėmis. Jo atvadavimas iš vergavimo ši- 
toms aplinkybėms negali įvykti jo paties veikimu, arba 
kultūriniais jo žygiais. Tai gali pareiti žmogui vien nuo 
tos esybės, kuri yra kuriamoji priežastis tiek gamtos, tiek 
ir pačio žmogaus. Bet čia kaip tik jau baigiasi kultūrinės 
jo galybės sritis ir prasideda religijos sritis, kur žmogus 
ne duoda, bet gauna, ne valdo bei viešpatauja, bet len- 
kiasi prieš tobulybę, kuri jam viešpatauja ir sykiu jį at- 
vaizduoja iš netobulo buvimo aplinkybių. 
Kaip buvau užsiminęs, vėliau man teks grįžti prie kul- 
tūros ir religijos santykiavimo. O tuo tarpu pakaks trum- 
pų pastabų šituo pripuolamai paliestu klausimu. 


Pirma problema, kuri mano numatyta pačioje pradžio- 
ie, yra pavadinta „Kultūros bei civilizacijos supratimas". 
Iki šiolei buvo nagrinėjamas kultūros supratimas. Toliau 
tenka išaiškinti civilizacijos supratimas ir pagaliau nuro- 
dyti kultūros ir civilizacijos santykiavimas. 

Kultūros ir civilizacijos supratimas tiek buvo įvairūs 
įvairiais laikais ir pas įvairias tautas, kad dažnai viena 
tauta vadino kultūros vardu tai, ką kita tauta vadino ci- 
vilizacijos vardu, ir atvirkščiai. Galima net pasakyti, kad 
iki šiolei civilizacijos terminas taip pat nėra griežtai nu- 
statytas kaip ir kultūros žodis. Bet vis dėlto galima pas- 
tebėti, kad dvi žymės yra vis dažniau jungiamos su civi- 
lizacijos žodžiu: t. y. išviršinis reiškimasis ir visuomeniš- 
kas pobūdis. Todėl dabar jau sunku kalbėti apie atskiro 
asmens civilizaciją, kai turima galvoje kultūriniai jo nu- 
siteikimai, arba jo kultūringumas, nes civilizacija, taip ar 

šiaip, turi reikštis išviršinėmis lytimis ir visuomeniniu gy- 
venimu. Tačiau sykiu visados yra jaučiama, kad civiliza- 
cijos apraiškos turi labai ankšto sąryšio su kultūros esme, 

Einant todėl prie tikro civilizacijos supratimo, bene bus 
tinkamiausia patirti, kaip kultūra santykiuoja su paga- 
mintomis savo išdavomis ir su visuomeniniu gyvenimu. 
Taigi visų pirma tenka panagrinėti įvedamieji klausimai 
apie kultūros reiškimąsi objektyvinėmis, arba išviršinė- 
mis, lytimis ir apie kultūros santykiavimą su visuomeniniu 
gyvenimu. 

Nėra sunkus dalykas pastebėti, kad kultūra iš savo 
esmės turi prigimtos tendencijos plisti. Šitas plitimas visų 
pirma eina ta linkme, kuri veda nuo kultūrinio nusitei- 
kimo per kultūrinį veiksmą prie kultūrinės išdavos. Žmo- 
gaus kultūrinis nusiteikimas paprastai yra įgyjamas sava- 
rankiškuoju jo veikimu, ogi tai, kas yra įgyta veikimu, pa- 
prastai nuteikia žmogų prie atatinkamo veiklumo. Saky- 
sime, fizinėmis pratybėmis žmogaus kūnas įgauna aukštos 
fizinės kultūros. Tuo pačiu jis įgauna nusiteikimo prie fi- 
zinio veiklumo, planingai bei tikslingai realizuojamo. Žo- 
džiu tariant, kultūrinis nusiteikimas turi visai prigimtos 
tendencijos reikštis kultūriniu veiksmu. 

Einant toliau, reik pasakyti, kad kultūrinis veiksmas 
turi visai prigimtos linkmės reikštis kultūrine išdava. Ir 
iš tikro kiekvienas veiksmas baigiasi, taip ar šiaip, kokiu 
nors stoviu. Ne kiekvienas veiksmas randa savo atbaigi- 
mą išviršiniame daikte, bet kiekvienas veiksmas turi link- 
mės pereiti į tam tikrą pastovų stovį, kuris yra jo pri- 
gimta išdava. Ekonominėje bei techninėje srityje kultū- 
Tiniai veiksmai materializuojasi ekonomikos bei technikos 
gėrybėse. Fizinėje kultūroje kultūriniai veiksmai reali- 
Zuojasi patobulintoje kūno sąrangoje, pavyzdžiui, gerai iš- 
vystytoje raumenų sistemoje. Intelektualinės kultūros žy- 
giais yra kuriamas mokslas, kuris yra kodifikuojamas 
mokslo veikaluose. Dorinės kultūros veiksmais įgyjami 
geri doriniai įpročiai bei nusiteikimai, kurie leidžia visuo- 
menės dorovei pasireikšti visuomenine kultūra, realizuo- 
iama tvirtoje visuomenės santvarkoje. Estetinės kultūros 
kuriamaisiais aktais yra kuriamos įvairios dailenybės, ku- 
rios visai Oobjektyviu būdu atvaizduoja kūrybinės daili- 
ninkų dvasios atsiekimus. Kaip matome, kiekvienoje kul- 
tūrinio gyvenimo srityje kultūrinis veikimas turi linkmės, 
taip ar šiaip, pasireikšti išviršinėmis išdavomis, kurios at- 
baigia kultūrinį veikimą, kaip kad sekmuo atbaigia savo 
priežastį. 

Tiesa, ne kiekvienas kultūrinis veiksmas baigiasi visai 
vykusiomis ir visai tikslingomis išdavomis. Žymi kultūri- 

nių veiksmų dalis pasilieka ne visai vaisinga ir todėl irgi 
nesirealizuoja pastovia išdavų tvarka. Todėl galima pa- 
sakyti, kad kultūrinių veiksmų plotas tarsi yra platesnis 
už visai pavykusių kultūrinių išdavų plotą. Sakysime, dai- 
liosios kūrybos plotas yra didesnis už kultūriškai realizuo- 
tų kūrinių plotą, nes tam tikra kūrybinio veikimo dalis 
lieka visados neatsiekusi pasistatyto tikslo. Taip pat ne- 
gali būti visai griežto atatikimo tarp kultūrinių nusiteiki- 
mų ir kultūrinių veiksmų ploto. Ne visi kultūriniai nusi- 
teikimai yra išnaudojami kultūriniu veikimu. Pavyzdžiui, 
žmogus, apdovanotas muzikaliais gabumais, pramoksta 
dailiai skambinti, bet dėl kokios nors priežasties nustoja 
skambinęs ir neišnaudoja jokia prasme nei savo gabumų, 
nei savo meniško sugebėjimo. Tokiu atveju kultūrinis nu- 
siteikimas, kuriuo yra įsigytasis meniškas sugebėjimas 
skambinti, neapsireiškia kultūriniu veiksmu. 

Bet jei vieni kultūriniai nusiteikimai pasilieka neiš- 
naudoti, tai kiti kultūriniai nusiteikimai reiškiasi ištisa 
kultūrinių veiksmų eile, kuri per ilgą laiką gali nenutrūk- 
stamai gaminti kultūrinių išdavų. Sakysime, įsigijęs me- 
niško sugebėjimo žmogus gali reikštis per ilgus metus 
virtuoziškais koncertais ir kompozicijos dailenybėmis. To- 
kiu atveju vienas ir tas pats kultūrinis nusiteikimas tar- 
nauja pagrindu ištisai kultūrinių veiksmų eilei, kuri veda 
prie taip pat gausių kultūrinių išdavų. Jei skaitysimės su 
tuo, kad kultūriniai nusiteikimai iš savo kilmės ir esmės 
yra aktyvūs nusiteikimai, tai reikės pasakyti, kad kultūri- 
niai nusiteikimai didžiausioje atsitikimų daugumoje turi 
linkmės reikštis kultūriniais veiksmais. Jei, iš kitos pusės, 
ne visi kultūriniai veiksmai, kaip buvo sakyta, yra atbai- 
giami kultūrinėmis išdavomis, tai vis dėlto einant nuo kul- 
tūrinių nusiteikimą per kultūrinius veiksmus prie kultū- 
rinių išdavų, reik konstatuoti nuolatinę kultūros tenden- 
ciją ne tik reikštis išviršinėmis arba objektyvinėmis iš- 
davomis, bet ir nuolatos plisti kiekybiniu atžvilgiu. 

Kultūros plitimas eina sykiu ir kitokiomis linkmėmis. 
Yra patirties faktas, kad žmogus, atsiekęs tam tikro kul- 
tūros laipsnio vienoje kurioje srityje, turi palinkimo at- 
siekti atatinkamo aukštumo visose kitose kultūrinio gy- 
venimo srityse. Tiesa, šitas palinkimas toli gražu ne vi: 
suomet yra pilnai realizuojamas visose kultūrinio gyve- 
nimo srityse, bet jis yra realus, ir todėl jo buvimas turi 
realių išdavų kultūros lygmalui plintant įvairiomis pa- 
kraipomis, kai šitas lygmalas yra nustatytas vienoje ku- 

rioje kultūrinio gyvenimo srityse. Šitas palinkimas ne- 
gali būti pilnai realizuotas jau todėl, kad žmogus neturi 
galimybės specializuotis visose kultūrinio veikimo srity- 
se, kai jis yra išsispecializavęs vienoje kurioje srityje. 

Sakysime, žmogus yra atsiekęs aukštesnės intelektua- 
linės kultūros. Ar šitas atsiekimas nesudarys jame palin- 
kimo stengtis suprasti dorinio, estetinio ir religinio gyve- 
nimo pagrindus, kad paskui ir šitose kultūrinio gyvenimo 
srityse atatinkamai pakilti, kaip to reikalauja intelektu- 
alinės kultūros laipsnis. Paprastai šitokis polinkis yra labai 
lengvai konstatuojamas, nors pilnas jo realizavimasis yra 
sunkus arba net visai negalimas, pirma, todėl, kad spe- 
cialistas intelektualinės kultūros srityje negali būti sykiu 
tame pačiame laipsnyje specialistu ir dorinės, ir estetinės, 
ir religinės kultūros srityse, ir, antra, todėl, kad kitose 
šitose srityse žmogaus kultūriniam kilimui gali susidaryti 
tokių kliūčių, kokiais yra vienu atveju įgimtų gabumų 
stoka, sakysime, estetinėje srityje, nepakankamas dorinis 
jautrumas dorinėje srityje arba net indiferentizmas reli- 
ginėje srityje. Bet vis dėlto atsiekęs aukštesnės intelek- 
tualinės kultūros žmogus, taip ar šiaip, turės palinkimo, 
esant lygioms kitoms sąlygoms, išlyginti savo estetinį su- 
sipratimą, pakilti doriniu atžvilgiu ir išspręsti tinkamu sa- 
vo išsilavinimui būdu religines probiemas. 

Jei kultūros plitimas nuo kultūrinio nusiteikimo per 
kultūrinį veiksmą prie kultūrinės išdavos galima pavadin- 
ti dinaminiu kultūros plitimu, tai nusakytasis ką tik kul- 
tūros plitimas iš vienos asmens gyvenimo srities į kitą 
gali būti pavadintas intropersonaline kultūros difuzija, 
t. y. kultūros apraiškų plitimu asmens viduje. Iš tikrųjų 
intropersonalinė kultūros difuzija tėra vienas atskiras pri- 
taikymas to psichologinio dėsnio, kuris bendrai vadina- 
mas intropersonalinės difuzijos vardu. Pats šitas dėsnis 
mums skelbia, kad kiekviena mūsų psichikos apraiška, 
kiekvienas įgytas mūsų psichikoje įspūdis turi visai pri- 
gimtos tendencijos išsiplėsti į visas mūsų psichinio gy- 
venimo sritis. Intropersonalinė kultūros difuzija atskira- 
me asmenyje tėra vien labiau sudėtingas šito psichologi- 
nio dėsnio reiškimasis. 

Šalia intropersonalinės difuzijos, psichologijoje kalba- 
ma apie interpersonalinę difuziją, kurios pagrindiniu dės- 
niu yra tai, kad kiekviena mūsų psichikos apraiška, be- 
plisdama mūsų viduje į visas psichinio gyvenimo sritis ir 
todėl besireikšdama ir mūsų išvaizdoje bei elgsenoje, turi 

taip pat prigimtos tendencijos veikti į kitus žmones, su 
kuriais mums tenka susidurti. Sakysime, esame patyrę 
malonią žinią. Įsisąmoninimas žinios išdavų sujudina 
džiaugsmingai mūsų emocionalinį gyvenimą. Džiaugsmas 
išsiplečia visoje mūsų išraiškoje ir elgimesi: mes malo- 
niai šypsomės ir reiškiamės lengvais, gyvais judesiais. Tie 
žmonės, su kuriais mums tenka susitikti, nežinodami net 
mūsų džiaugsmo priežasties pajus palinkimą panašiai šyp- 
sotis ir panašiai džiaugsmingai susijaudinti vienos tik psi- 
chologinės interpersonalinės difuzijos dėlei. Jų džiaugsmin- 
gumas dar padidės, jei jie galės atjausti mūsų džiaugsmo 
priežastį. Iš kitos pusės, jų prijautimas mūsų džiaugsmui 
dar labiau sustiprins mūsų džiaugsmingą nuotaiką, taip 
kad išdavoje tarpasmeninio veikimosi dėsniu psichinis 
pergyvenimas žymiai sustiprės ir įgaus labiau visuome- 
niško pobūdžio. Štai kodėl kolektyvinis džiaugsmo ar liū- 
desio, entuziazmo ar neapykantos pergyvenimas žymiai 
yra stipresnis, bet sykiu ir žymiai yra nepastovesnis už 
individualinius atskiro asmens pergyvenimus, 
Interpersonalinės difuzijos dėsnis turi taip pat savo 
pritaikymą kultūros srityje. Jis būtent padaro tai, kad 
kultūros apraiškos plinta ne tik atskiro asmens viduje 
nuo vienos srities į kitą, bet taip pat turi tendencijos plisti 
nuo vieno žmogaus prie kito. Pamėgdžiojimo polinkis, ne- 
sąmoninga įtaiga, sąmoninga įtaka, ugdomasis veikimas — 
štai tik keli svarbesni veiksniai, kurie padaro interperso- 
nalinį kultūros plitimą visai realiu mūsų visuomeninio 
gyvenimo faktu. Be to, realizuotos išviršinėmis priemonė- 
mis kultūrinės išdavos, kurios yra ne kas kita, kaip kultū- 
rinės gėrybės, duoda galimybės ne tik jomis naudotis, bet 
pagal jas lavinti savo kultūrinius nusiteikimus. Sakysime, 
dailininkų pastangomis yra sudaryta paveikslų galerija. 
Paveikslai yra estetinės meninės kultūros išdavos. Bet ši- 
tomis išdavomis, arba estetinėmis gėrybėmis, grožisi ne 
vieni tik menininkai, kurie yra juos sukūrę, bet ir plates- 
nė publika, kuri lavina savo estetinį skonį bei sprendimą 
domėdamasi, kritikuodama bei svarstydama sukurtų pa- 
veikslų kokybes. Tokiu būdu visai nejučiomis plinta es- 
tetinė kultūra į platesnes visuomenės mases. ; 
Interpersonalinio kultūros plitimo dėsniu įvyksta tai, 
kad kultūra pasidaro visuomeninio gyvenimo apraiška. Ši- 
to dėsnio veiksmu įvyksta būtent visuomeninis pasiturė- 
jimas kultūros išdavomis. Kitaip tariant, įvyksta savo rū- 
šies kultūrinių gėrybių socializacija, kuri padaro tai, kad 

kultūros laimėjimai yra bendras visos visuomenės turtas. 
Pasidarančios visuomenės bendru laimėjimu kultūrinės 
gėrybės būdas gali būti gerai charakterizuojamas posakiu, 
kad jinai yra bonum diffusivum sui, t. y. gėrybė, kuri turi 
visai prigimtos tendencijos neribojamai teiktis į visas pu- 
ses. Štai kodėl į kultūros aptartį taip dažnai yra įvedamas 
visuomeninis momentas. Kai, pavyzdžiui, sakoma, kad kul- 
tūra yra žmogaus prigimties ištobulinimas, visuomeniškai 
laimėtas (Donatas), arba kad kultūra yra lygstamasis žmo- 
giškosios prigimties ištobulinimas kaipo visuomeninio pa- 
siturėjimo stovis (Nostitz-Rienek), visuomeninis momentas 
yra laikomas esminiu kultūros sąvokai. 

Vis dėlto reikėtų šiuo atveju pastebėti, kad kultūros są- 
ryšis su visuomeniniu žmogaus gyvenimų yra faktinas, 
bet ne esminis. Galima sau įsivaizduoti ir įzoliuoto žmo- 
gaus kultūra, nors faktinai visai izoliuotų žmonių tikro- 
vėje nėra. Bet ir visai izoliuotas žmogus galėtų tobulinti 
savo prigimtį žmogiškojo veikimo priemonėmis ir tuo pa- 
čiu atsiekti tam tikro kultūros laipsnio. Bet iš kitos pusės, 
negalima nepripažinti, kad kiek aukštesnio kultūros laip- 
snio izoliuotas nuo visuomenės žmogus savo individuali- 
nėmis pajėgomis negali atsiekti. Įvyksta tai todėl, kad 
plati kultūrinio gyvenimo sritis reikalauja pasidalinimo 
darbu ir nenutrūkstamo kultūrinių laimėjimų perteikimo 
bei nuolatinio tobulinimo iš kartos į kartą. Kultūros užda- 
viniai yra tiek dideli bei platūs, kad vieno žmogaus pa- 
jėgos ir apribotas jo amžius yra vienas lašelis tose kul- 
tūrinio darbo jūrėse, kurios turi būti paleistos į kultūri- 
nės kūrybos malūną. Todėl kultūrinei kūrybai yra reika- 
lingos sutelktinės daugybės žmonių pastangos ir besito- 
bulinąs ištisų amžių patyrimas. Ką, pavyzdžiui, galėtų at- 
siekti atskiras žmogus mokslo srityje per savo visą net 
gyvenimą, jei jam reikėtų sukurti visus mokslus, prade- 
dant paprasčiausiomis jų tiesomis ir baigiant plačia uni- 
versaline pasaulėžiūros sistema? 

Taigi matome, kad ne tik pasiturėjimas kultūrinėmis 
išdavomis, arba gėrybėmis, bet ir kultūrinės kūrybos plė- 
timas bei tobulinimas tegali įvykti vien visuomeniniame 
žmonių stovyje ir sutelktinėmis jų pastangomis. Bet jei 
kultūrai, suprastai subjektyvine prasme, visuomenišku- 
mas nesudaro dar esminės žymės, tai kultūrai, suprastai 
obiektyvine prasme, t. y. kaipo kultūrinių išdavų siste- 
mai, pasisavintai visuomeniniu būdu, visuomeniškumo mo- 
mentas yra jau esminis. Imama šituo objektyviniu atžvil- 

yiu kaipo kultūrinių laimėjimų sistema, pasisavinta vi- 
suomeninio gyvenimo stovyje, kultūra ir yra ne kas kita 
kaip tai, kas yra vadinama civilizacijos vardu. 

Pačio civilizacijos žodžio kilmėje glūdi visuomenišku- 
mo momentas, nes žodis civilizacija yra giminingas loty- 
nų žodžiams civis, civilis, civilitas, civitas 5, kuriais buvo 
pareiškiamos, taip ar šiaip, visuomeninio gyvenimo ap- 
raiškos, Tokiu būdu, jei iš vienos pusės, civilizacija turi 
esmine savo žyme išviršinį kultūrinio gyvenimo objekty- 
vumą, tai iš antros pusės, lygiai esmine žyme bus jai vi- 
suomeninis pasiturėjimas kultūrinėmis išdavomis. Su- 
imant krūvon šitas dvi pagrindines civilizacijos žymes, 
galima pasakyti, kad civilizacija yra kultūrinių išdavų 
sistema, realizuota visuomenės gyvenime išviršinėmis ly- 
timis ir pasisavinta visuomenišku būdu. Trumpiau tariant, 
civilizacija yra kultūros objektyvacija išviršinėmis visuo- 
meninio gyvenimo lytimis, Taip suprasta civilizacija ir 
yra ne kas kita, kaip tai, ką Fischer-Colbrie vadina ob- 
jektyvine kultūra, o Nostitz-Rienek kultūriniu stoviu, 
Kulturzustand. 

Iš to, kas pasakyta, aiškiai galima pastebėti kultūros 
ir civilizacijos organingą sąryšį. Jiedvi tarsi išreiškia dvi 
puses vieno ir to pačio dalyko, kai į jį yra žiūrima sub- 
jektyviniu ir objektyviniu atžvilgiu. Kai į žmogiškąjį vei- 
kimą, kuriuo yra tobulinama žmogaus prigimtis, yra žiū- 
rima subjektyviniu atžvilgiu arba atžvilgiu į tuos nusi- 
teikimus, kurie tarnauja pagrindu šitam žmogiškajam vei- 
kimui, gauname kultūrą. Kai į tą patį žmogiškąjį veiki- 
mą žiūrima objektyviniu atžvilgiu arba atžvilgiu į tai, 
kokie laimėjimai yra realizuoti išviršinėmis visuomeninio 
gyvenimo lytimis, gauname civilizaciją. 

Tiesa, ne visi mokslininkai supranta kultūros ir civi- 
lizacijos sąvokas nusakytu čia būdu. Šitoms sąvokoms 
duodamos labai įvairios prasmės, kurios ne visados gali- 
ma pateisinti įprastiniu vartojimu arba sistematizacijos su- 
metimais. Sistematizuodamas kultūros ir civilizacijos są- 
vokų santykiavimą laikiau savo prievole skaitytis ir su 
etimologine šitų pačių terminų kilme ir su tomis jų var- 
tojimo tendencijomis, kurios vis dažniau pasireiškia mok- 
slinėje literatūroje. Bet vis dėlto man buvo neišvengia- 
ma suteikti šitiems terminams taip pat asmeniškos inter- 
pretacijos, būtent tos, kuri, mano nuomone, turės būti 
priimta ilgainiui mokslininkų praktikoje, sprendžiant pa- 

gal tą evoliuciją, kuri šitų terminų vartojime ėjo iki šio- 
lei, 

Kitą kartą man teks kalbėti jau ne apie kultūros ir 
civilizacijos sąvokų supratimą, bet apie realinį kultūros 
ir civilizacijos santykiavimą tikrovėje, t. y. žmonijos gy- 
venime. Tarp kitko, teks susidurti su Osvaldo Spenglerio 
pažiūromis į šitą kultūros ir civilizacijos santykiavimą. 

Kai tenka kalbėti apie kultūros ir civilizacijos santy- 
kiavimą, iš tikrųjų liečiamas yra klausimas, kaip santy- 
kiuoja tarp savęs, iš vienos pusės, kultūrinių nusiteikimų, 
o iš antros — kultūrinių išdavų sistema. Kultūriniai nusi- 
teikimai sudaro potencialinį kultūros pagrindą, tuo tarpu 
kai kultūrinės išdavos atbaigia kultūrą išviršinėmis lyti- 
mis. Tarp kultūrinių nusiteikimų ir kultūrinių išdavų sis- 
temos stovi kultūrinių veiksmų sistema, kuri faktinai ap- 
sprendžia kultūrinių nusiteikimų ir kultūrinių išdavų san- 
tykiavimą. Normaliai tarp kultūrinių nusiteikimų, kultūri- 
nių veiksmų ir kultūrinių išdavų turėtų būti griežtas ata- 
tikimas. Ir iš tikro, jei paimsime vieną kurį kultūringą 
asmenį, tai jame kultūriniai nusiteikimai apsprendžia kul- 
tūrinį veiklumą, o toliau kultūrinis veiklumas apsprendžia 
kultūrines išdavas. Tačiau kultūriniai nusiteikimai gali 
turėti mažesnį ar didesnį palinkimą reikštis kultūriniu 
veiklumu pagal tai, ar žmogus yra labiau linkęs pasiten- 
kinti savo vidaus stoviais, ar pasireikšti aktyvumo žygiais. 
Pirmuoju atveju gaunamas polinkis į kvietizmą, antruoju 
atveju — į aktyvizmą. Tuo tarpu nuo to, ar žmogus yra 
labiau palinkęs į kvietizmą, ar [į] aktyvizmą, jo gyveni- 
me mažiau ar daugiau bus realizuojama kultūrinių išda- 
vų išviršinėmis priemonėmis. 

Nei palinkimas užsidaryti savyje ir pasitenkinti savo 
vidaus stoviais, nei palinkimas išsieikvoti nuolatinio kru- 
tėjimo žygiais nėra kultūriniam gyvenimui idealas, kuris 
galėtų būti normaliai statomas tikslu kultūriniam išsivys- 
tymui. Normaliai tik tasai aktyvinis nusistatymas yra ti- 
krai racionalus bei sėkmingas, kuris yra atremtas į vidaus 
darbą ir, tarp kitko, į intensyvų vidaus susitelkimą. Iš 
kitos pusės, tik tasai vidaus darbas tikrai yra tikslingas 
bei sėkmingas, kuris, taip ar šiaip, turės įtakos į žmogaus 
gyvenimo bei veikimo eigą ir kuris, taip ar šiaip, turės 
pasireikšti išviršiniu būdu pašauktajame žmogaus darbe 
šiame pasaulyje. Kitaip tariant, kiekvienas pastovus kul- 
tūrinis žmogaus nusiteikimas privalo turėti linkmės pasi- 
reikšti kultūriniu veiksmu, o iš antros pusės — kiekvie- 

nas kultūrinis veiksmas privalo būti pagrįstas giliu kultū- 
rinių nusiteikimu. Kaip sakyta, ten, kur kultūrinis nusi- 
teikimas neturi linkmės į kultūrinį veiksmą, įsigali kultū- 
rinis kvietizmas, ogi ten, kur kultūrinis veiksmas nėra 
pagrįstas gilių kultūriniu nusiteikimu, įsigali kultūrinis 
aktyvizmas. . 

Tipingu kultūriniu kvietizmo kraštu yra Indija, tuo 
tarpu kai tipingu kultūrinio aktyvizmo kraštu yra Ame- 
rika. Pasirodo, kad kraštutiniai Rytai skęsta kvietizme, 
tuo tarpu kai kraštutiniai Vakarai skęsta aktyvizme. Ne- 
galima pasakyti, kad Indijos žmonės turėtų mažiau kultū- 
rinių nusiteikimų už amerikiečius. Tikriausia bus pasa- 
kius, kad inteligentiški indai kultūrinių nusiteikimų turi 
daugiau negu aktyvistai amerikiečiai, nes apskritai inte- 
lektualistai, prie kurių labiau prisiartina indai, sukaupia 
savyje daugiau kultūrinių nusiteikimų negu voliuntaris- 
tai, prie kurių labiau prisiartina amerikiečiai. Pas inte- 
lektualistus veikiamuojų kultūros objektu yra išvidinė 
prigimtis, tuo tarpu kai voliuntaristai yra labiau linkę 
imti veikiamuoju kultūros objektu išviršinę gamtą. 

Kas gi gaunama šitų dviejų linkmių išdavoje? Inte- 
lektualistiško kvietizmo linkmė suteikia žmogaus prigim- 
čiai nemaža labai vertingų nusiteikimų, bet mažai tesi- 
reiškianti kultūriniais veiksmais, nesudaro turtingos kul- 
tūrinių išdavų sistemos, kitaip tariant, objektyvuotos iš- 
viršinėmis visuomeninio gyvenimo lytimis kultūros. Žo- 
džiu tariant, intelektualistiškas kvietizmas neveda prie 
turtingos civilizacijos, nors gali pasireikšti aukštu kul- 
tūringumo laipsniu. Voliuntaristiško aktyvizmo linkmė, at- 
virkščiai, padaro tai, kad žmogus labiausiai reiškiasi kul- 
tūriniais veiksmais, mažai tesirūpindamas kultūriniais nu- 
siteikimais. Kultūrinių veiksmų išdavoje tokiu atveju su- 
sidaro turtinga kultūrinių išdavų sistema, kitaip tariant, 
turtinga civilizacija, atremta į tvirtą visuomeninio gy- 
venimo santvarką. Bet kadangi tokiu atvejų kultūriniai 
nusiteikimai neranda gilaus pagrindo žmonių viduje, tai 
kultūriniai veiksmai labiausiai taikomi išviršiniams gam- 
tos objektams, ir todėl civilizacija labiausiai pasireiškia 
ūkio bei technikos srityje. 

Palyginant tad Ameriką su Indija, reik pasakyti, kad 
amerikiečiai yra labiau civilizuoti negu kultūringi ir kad 
indai yra labiau kultūringi negu civilizuoti. Štai kodėl 
indų kultūrai atstovauja šiuo metu Rabindranatas Tagorė, 
Gandhi ir jogai, tuo tarpu kai tipingais amerikiečių civi- 

lizacijos atstovais gali tarnauti Edison, Ford ir Rockefe- 
ller. Indų realinė kultūra yra taip pat mažai reikšminga, 
kaip kad mažai reikšmingi yra amerikiečiai filosofijos, 
dailiųjų menų ir literatūros srityje. Civilizacijos stoka 
Indijoje padaro tai, kad 60000 anglų, voliuntaristiškai 
nusistačiusių, valdo 300 000 000 indų. Iš kitos pusės, Ame- 
rikos civilizacija padaro tai, kad doleris yra virtęs, gali- 
ma sakyti, tarptautine valiuta ir kad visa eilė tautų yra 
patekusi į materialinę priklausomybę nuo amerikiečių, 
kurie savo išvidiniu kultūringumu kultūringai Luropai 
nė kiek neimponuoja. 

Iš to, kas pasakyta, galima matyti, kad nei kultūrinis 
kvietizmas, nei kultūrinis aktyvizmas nenustato norma- 
laus santykiavimo tarp kultūros ir civilizacijos. Normalus 
kultūros ir civilizacijos santykiavimas tegali susidaryti 
vien tada, kai giliai įsigyvenę ir plačiai siekią kultūriniai 
nusiteikimai turi linkmės pasireikšti tampriu kultūriniu 
veikimu visose žmogiškojo gyvenimo srityse, kad galėtų 
būti sukurta civilizacija, kurioje materialinių ir dvasinių 
gėrybių pusiausvyra valdytų visuomeninį gyvenimą. Be 
to, visai teisinga tokių atveju reikalauti, kad civilizacijos 
stovis būtų taip sutvarkytas, kad jis nemažintų kultūrinio 
veiklumo, iš vienos pusės, ir neardytų kultūrinių nusi- 
teikimų, iš antros pusės. Žodžiu tariant, normalinė būtų 
padėtis, kurioje gilus bei platus žmonių kuliūringumas 
galėtų kurti bei palaikyti civilizacijos stovi, kur mate- 
rialinių ir dvasinių gėrybių pusiausvyra ne tik neardytų 
kultūrinių nusiteikimų, bet dar sustiprintų juos kultūri- 
nio veiklumo reikalams. Tiesa, kaip pamatysime vėliau, 
nustatyti deramas santykiavimas tarp kultūros ir civi- 
tizacijos ir išlaikyti pusiausvyrą tarp atskirų kultūrinio 
gyvenimo sričių nėra lengvas dalykas tautų gyvenime. 
Tiek atskiro žmogaus, tiek ir sutelktiniame žmonijos gy- 
venime vienašališkumo linkmės pasidaro beveik fatališ- 
kai neišvengiamos, nes žmogaus gyvenime apskritai yra 
pastovių veiksnių, kurie stumia žmogų eiti tam tikra pa- 
kraipa dar anksčiau, negu jis sugeba susiprasti ir racio- 
naliai nusistatyti laikytis vienos ar kitos pakraipos. Apie 
kai kurias fatališkas kultūros ir civilizacijos linkmes teks 
toliau kalbėti sąryšyje su tomis pažiūromis į kultūros ir 
civilizacijos santykiavimą, kurios yra pareiškiamos pas- 
kutiniais laikais tokių mąstytojų kaip Oswald Spengler, 
Kayzerling arba net Berdiajev. Ypač tenka atsižvelgti į 
Osvaldo Spenglerio pažiūras, kadangi garsusis jo veika- 

las „Der Untergang des Abendlandes“ daug kam pasi- 
darė mūsų laikais savo rūšies pranašavimo knyga. 

Pirmas tomas Spenglerio knygos „Der Untergang des 
Abendlandes“ („Vakarų užtekėjimas, arba žlugimas“) pa- 
sirodė 1918 metais. Jis buvo jau sumanytas prieš pasau- 
linį karą, bet tegalėjo pasirodyti viešumoje tik karui bai- 
giantis. Tam tikro fatalizmo, skepticizmo ir pesimizmo 
nuotaika, kuri atsigulė į veikalo pagrindą, labai gerai 
atatiko Vokietijoje tai nuotaikai, kuriai negalėjo nepasi- 
duoti vokiečiai pralaimėdami karą, nežiūrint dideliausių 
aukų bei pastangų. Iš dalies tuo reik aiškinti tasai dide- 
lis pasisekimas, kuris teko pirmajam Spenglerio veika- 
lo tomui: nepilnų ketverių metų bėgyje buvo išpirkta 
53 000 egzempliorių, kas didžiulei ir visai nelengvai savo 
turiniu knygai yra iš tikro nepaprastas laimėjimas. Dėl 
tokio pasisekimo antras veikalo tomas buvo išsyk spaus- 
dinamas 50000 egzempliorių. Bet ne vienas tik atatiki-. 
mas tarp veikalo turinio ir vokiečių pralaimėjimo nuo- 
taikos buvo priežastimi Spenglerio veikalui. Kad galima 
būtų geriau orientuotis apie šito veikalo ypatybes, pa- 
cituosiu kelias įvairių mokslininkų nuomones. 

Sociologijos profesorius Franz Sach savo veikale „Mo- 
dernes oder kalholisches Kulturidea!““, tarp kitko, stato 
šitokį klausimą: kuo gali būti išaiškintas negirdėtas Spen- 
glerio knygos pasisekimas, nežiūrint to smarkaus smer- 
kimo, kurio jai teko patirti specialiojoje literatūroje.— Ir 
atsako į šitą klausimą tokiu būdu: „Pirmas pasisekimo pa- 
grindas glūdi sugestyvioje šitos sąmoningai pranašiškos 
knygos galioje. Kas jon įsigilina, apsvaigsta nuo žavin- 
čių įspūdžių, nuo neišsemiamo turinio turtingumo, nuo 
sąmojingų paralelių bei antitezių, nuo stebinančių pa- 
žinčių bei pastebėjimų. Knyga yra išaugusi iš dabarties 
išgyvenimo, pasiilgimo kultūros ir iš pesimizmo. Pesimis- 
tiškoji nuotaika, glūdinti pagrinde, yra antra milžiniško 
knygos pasisekimo priežastis. Toliau šita šauni knyga ge- 
rai atsako viešpataujančiam dabar sintezės pasiilgimui. 
Spengler skelbia karą visiems iki šiolei praktikuojamiems 
dvasinės istorijos darbo metodams ir su pilnu pasitikėji- 
mu laiko save naujo tyrinėjimo ir naujo mąstymo grin- 
dėju. Jo supratimu, vietoje kritiškos analizės turi stoti 
intuityvinė sintezė, kuri vienintelė tegali pagauti sruve- 
nantį gyvenimą. Rūpestingas faktų rankiojimas bei persi- 
jojimas Spenglerio maža tėra vertinamas; užtat jis drįsta 
daryti šaunių sąrangų lyginamuoju sąryšio įžvelgimu di- 

džiosiose visumose, Priežastingumas yra Spenglerio pa- 
keičiamas mėgiama likimo sąvoka. Istoriniai vyksmai yra 
jam metafiziškų esybių simboliai" (p. 38). 

Filosofijos profesorius August Messer savo knygoje 
„Oswald Spengler als Philosoph" 7 Spenglerio veikalo pa- 
sisekimus ir pavojus vertina šitokiu būdu: „Galingas kny- 
gos pasisekimas parodo tai, kad ji gerai atsako plačio- 
sioms mūsų laikų minties tendencijoms ir dabarties nuo- 
taikai, suteikia joms tinkamos išraiškos ir tuo pačiu turi 
galimybės jas sustiprinti bei pagilinti" (p. 2). „Spenglerio 
knyga gali „žlugimo nuotaiką“ padaryti trunkančią viso- 
je mūsų kultūros srityje ir sykiu filosofiškai ją pateisin- 
ti — Bet yra dar bendresnių, giliau glūdinčių ir jau il- 
gokai veikiančių dvasinių mūsų laiko tendencijų, kurios 
randa Spenglerio Įknygoje] deramą išraišką ir todėl taip 
pat galingą sustiprinimą. Tai būtent yra vienašališkas na- 
tūralizmas teorinėje ir praktinėje pasaulėžiūroje, relia- 
tyvizmas ir skepticizmas, mažas vertinimas proto ir ro- 
mantiškas susižavėjimas poetiškąja intuicija; pagaliau 
galybės gerbimas bet kurioje lytyje tiek kaipo techniško 
sugebėjimo kėlimas visose kultūros srityse, tiek kaipo 
politinio arba ekonominio imperializmo.— Šitos pagrindi- 
nės tendencijos dar galingiau reiškiasi pas Spenglerį to- 
dėl, kad jis jų aiškiai nenusako ir nepamatuoja, bet tik 
jas trumpai pamini su įtikinamąja savaime suprantamo 
reikšmingumo galia arba jas deda į savo išvadžiojimų - 
pagrindą, kaipo nutylimas prielaidas. Sykiu jis sugeba 
meniškai vartoti pašaipos bei ironijos ginklą prieš prie- 
šingas sau pažiūras“ (p. 3). 

Vokiečių kalvos bei literatūros profesorius Andrė 
Fauconnet apie Spenglerio veikalą s+v0o knygoje „Un phi- 
Iosoph allemand contemporain Oswald Spengler: Le prop- 
hète du Déclin de l'Occident”? rašo šitokiu būdu: „Nuo 
pasaulinio karo galo joks filosofinis veikalas neturėjo 
centralinėje Europoje tokio pagarsėjimo kaip Spenglerio 
veikalas... Visų pirma Spenglerio kalba yra nepaprastai 
turtinga ir originali. Prikimšta idiotizmų ir drąsių nauja- 
darų, bet sykių ištikime geriausioms klasiškoms vokiečių 
prozos tradicijoms, lyriška savo tonu, bet filosofiška vi- 
sados labai suglaustų sakinių sunarstymu, vienu laiku ir 
poetiška, ir abstraktiška, jinai, rodosi, teturėtų vien at- 
grasyti vertėjus... (p. V.). „Nėra jokios galimybės, — sa- 
ko Fauconnet kitoje vietoje — suglausti tose siaurose 1i- 
bose, kurios yra mano dispozicijoje, santrauka dviejų di- 

džiulių tomų ir gausių brošiūrų, kurie padarė garsų „Va- 
karų žlugimo“ autorių. Pakanka tik prisiminti neapsako- 
mą daugybę faktų, kuriuos jis sunaudoja, plačius jo ap- 
rašymus, dažnus nukrypimus, jo tikrai stebuklingą erudi- 
ciją, jo pasibaisėjimą diskursyviniu metodu, kad aš bū- 
čiau suprastas iš pirmo žodžio“, Taip kalba Fauconnet, 
norėdamas paaiškinti, su kokiomis sunkenybėmis surištos 
yra Spenglerio veikalo studijos. 

Iš Spenglerio koncepcijų man reikės paliesti vien ke- 
letas, būtent tos, kurios yra surištos su kultūros ir civi- 
Luzacijos sąvokomis ir su realiu jųdviejų santykiavimu. 

Paprastai pasaulinė žmonijos istorija, esanti giliausio- 
je savo esmėje kultūros istorija, yra suprantama kaipo 
vieningas, bent tam tikra prasme, vyksmas, kuris turi 
savo praeitį, dabartį ir ateitį. Sykiu yra suprantama, kad 
žmonijos kultūra yra taip pat vieninga iš savo esmės, nors 
ji gali labai įvairiai reikštis įvairiais laikais ir įvairiose 
vietose. Spengler griežtai neigia ir pasaulinės istorijos ir 
žmonijos kultūros vieningumą. Jo supratimu, tėra visa 
eilė nieku tarp savęs nesujungtų kultūrų, kurių istorija 
nesudaro toli gražu vieningos visuotinosios pasaulio isto- 
rijos. 

Neigdamas sykiu ir žmonijos istorijos vieningumą, ir 
aiskirų kultūrų priklausomybę vienų nuo kitų, Spengler 
piiskaito aštuonetą žinomų aukštųjų kultūrų. 3000 metų 
prieš Kristų palei Nilą ir Eufratą yra susidariusios egip- 
tiškoji ir babiloniškoji kultūros. 1 500 metų prieš Kristų 
yra kilusios trys kultūros: indiškoji Pendžabo apylinkė- 
je, kinietiškoji — vidurinėje Hoengho tėkmėje ir antiškoji 
(graikiškoji-romėniškoji) prie Egėjiškųjų jūrių. 300 metų 
prieš Kristų užsimezga į šiaurę nuo Babilono į Sinajaus 
pusę arabiškoji kultūra. 100 metų prieš Kristų atsirado 
meksikaniškoji kultūra. Ir pagaliau X šimtmetyje mūsų 
gadynės kuriasi mūsų vakariškoji kultūra, 

Šalia šito aštuoneto visai sunokusių kultūrų, Spengler 
priskaito irejetą kultūrų, taip ir nepasiekusių  sunoki- 
mo laipsnio; tokiomis nesunokusiomis kultūromis, jo su- 
pratimu, buvo persiškoji, hetiškoji (hetai buvo didelė tau- 

Kiekviena kultūra, — sako Spengler,— yra savyje užsi- 
dariusi ir neturi jokios itakos kitoms kultūroms (I, p. 533). 
Visas religinis filosofinis, meninis istorinis, visuomeninis 
kritiškas XIX šimtm. darbas buvo reikalingas ne tam, kad 
mes galėtume pagaliau suprasti Aischilo dramas, Plato- 
no doktriną, Apoloną ir Dionyza, ateniškąją valstybę ir 
cezarizmą — nuo to mums labai atstu, — bet tam, kad 
mums būtų duota pajausti, kaip visa tai iš vidaus mums 
yra neapsakomai svetima bei tolima, gal būti net dar 
labiau svetima negu meksikaniškieji dievai ir indiškoji 
architektūra (I, p. 37). 

Kas gi tad yra šita kultūra, kuri atsiranda visai nepri- 
klausomai nuo kitų kultūrų ir tiek yra svetima kitoms 
kultūroms, kad įvairių kultūrų žmonės negali susiprasti 
kultūros srityje? 

Į kultūros klausimo tyrinėjimą Spengler perkėlė pa- 
lyginamosios augmenų ir gyvulių morfologijos metodus, 
specialiai remdamasis kai kuriomis savo laikui visai ne- 
paprastomis Goethės koncepcijomis. Reikšminga todėl yra 
tai, kad jis papildė savo veikalo įvardymą padedamuoju 
antrašu: „Pasaulio istorijos morfologijos apmatai“. Ir iš 
tikro kultūra yra Spengleriui, taip ar šiaip, tam tikra ly- 
tis, kuri visados yra individuali ir konkreti ir kuri todėl 
gali savyje kitėti, nokti ir žlugti, bet negali nieko bendro 
turėti su kita lytimi, panašia lytimi. Pasaulio istorijos 
morfologija ir tyrinėja kultūros klausimą, kiek kultūra 
yra pagrindinė ir pirmykštė istorijos lytis, arba apraiška. 
Todėl pats Spengler pirmąjį savo veikalo tomą yra pa- 
vadinęs: „Gesiali und Wirklichkeit” („Pavidalas ir tikro- 
vė“). Tuo tarpu kai antrasis tomas turi pavadinima: „Wel- 
thistorische Perspektiven” („Pasaulio istorijos perspekty- 
vos“). 

Žiūrėdamas tad į kultūrą morfologijos žvilgsniu, 
Spengler visų pirma pasako, kad kultūra yra kiekvienos 
praėjusios ir kiekvienos būsimos istorijos pirmykštė, ar- 
ba pagrindinė, apraiška (Urphdnomen). Ori pirmykštė vra 
kiekvienam vyksmui apraiška, kurioje režkiei ‘šono aix- 
štėn tapimo idėja. Pavyzdžiui, sekant Goethe, galima kiek- 
vieno konkretinio arba ne tik galimo augmens pavida- 
le įžvelgti augmens kaipo tokio idėją. Goethės tyrinėji- 
mo kelias nuo atskiro paprasčiausio lapo prie augmens 
idėjos tiek patiko Spengleriui, kad Goethės koncepcijos 
įtakoje jis net neabejodamas dėl tikslumo teigia, kad kul- 
tūros yra augmens. Tuo jis visų pirma nori pasakyti, kad 

kiekviena kultūra yra gyva būtybė, arba organizmas. Bet 
jei kiekviena atskira kultūra yra gyvas organizmas, lai 
nėra vienos visuotinosios istorijos, bet yra tiek istorijų, 
kiek yra kultūrų. Tai, kas tarp atskirų kultūrų gali būti 
bendra, yra ne kas kita, kaip idealinis kultūros tipas, kuris 
glūdi kiekvienos konkretinės kultūros pagrinde kaipo jos 
idėja. Tačiau reikia skirti kultūros idėja nuo jos apsireiš- 
kimo realioje istorijos eigoje. Idėjoje glūdi kultūros ga- 
Timybės, tuo tarpu kai istorijoje gavo išraišką tik tai, kas 
yra faktinai realizuojama ir įvykdoma, Tarp kultūros idė- 
jos ir jos apraiškos istorijoje yra tokio santykiavimo, ko- 
kio kad yra tarp sielos ir kūno. Todėl kultūros istorija 
yra ne kas kita, kaip apsireiškimas bei įsikūnymas kultū- 
xos sielos mūsų pasaulyje. Spengler randa galimybės kal- 
bėti apie kultūros sielą kaipo apie realybę, kuri yra vyk- 
domoji kultūrinės istorijos galia. 

Spengleriui gyvenimas yra net sielos galimybių vyk- 
dymas, bet sykiu jis supranta sielą tokiu būdu, kad jam 
nėra kliūčių vienu laiku teigti, jog gyventi yra turėti sa- 
vo likimas (Schicksal). Tiesa, likimas Spenglerio yra visai 
savotiškai suprantamas. Jo supratimu, likimas yra ne kas 
kita, kaip įdiegtoji gyvam organizmui lytis, kuri begy- 
vuodama išsivysto tam tikru būtinu būdu. Šitas likimo 
būtinumas padaro tai, kad kiekviena kultūra lygiai kaip ir 
kekvienas augmuo turi savo amžiaus tarpsnius, būtent 
Jaunatvę, klestėjimą, žydėjimą, vaisių davimą, senimą ir 
žlugimą. Visi šitie tarpsniai, pritaikyti kultūros likimui, 
turi Spengleriui ne metaforinės, bet visai realios reikš- 
mės, kaipo objektyviniai pažymėjimai organinių stovių. 
Pagal tai, kiekviena kultūra turi savo amžių, kurio bė- 
pyje ji tarpsta, auga, žydi, atneša vaisių, sensta ir paga- 
Hiau žlunga. Idealinis kultūros amžius, Spenglerio supra- 
timu, yra tūkstantis metų, jei, žinoma, kultūra dėl kokių 
mors atsitiktinių priežasčių nežiunga dar anksčiau. 

Priduodamas kultūros palyginimui su augmenimi visai 
realios reikšmės, Spengler mato ypatingai artimą kultūros 
priklausomybę nuo tos gamtinės aplinkumos, kurioje kul- 
Itūra susidaro ir kurią jis vadina Landschaft vardu. Kiek- 
viena tad kultūra pradygsta su gaivalinga jėga iš moti- 
miškos gamtinės aplinkumos, su kuria ji yra visam savo 
gyvenimo laikui tampriai surišta, iš kurios ji gauna savo 
žmogiškajai medžiagai nuosavą lytį, iš kurios ji semiasi 
sava idėją, savus jautulius, savą gyvenimą, valią, jaus- 
mus ir net savą mirtį. 

Kiekviena kultūra, išaugusi tam tikros gamtinės ap- 
linkumos sąlygose, pasireiškia ir kuria tik sau prigimtais 
būdais. „Yra,— sako Spengler,— giliausioje savo esmėje 
visiškai besiskiriančių tarp savęs plastikų, tapybų, mate- 
matikų, fizikų, iš kurių kiekviena turi aprėžtą sau gyve- 
nimo trukmę, kiekviena yra savyje uždara, panašiai kaip 
kiekviena augmenų rūšis turi savas gėlės ir vaisius, ir 
savą ūgėjimo ir žlugimo tipą. Šitos kultūros, kurios yra 
gyvosios esybės aukščiausio laipsnio, auga kilnioje tiks- 
lingumo stokoje, tarsi gėlės lankoje. Jos priklauso, kaip 
ir augmens, ir gyvuliai, gyvai Goethes gamtai, bet ne 
mirusiai Newtono gamtai“ (I, p. 29). 

Poetiškai drąsi analogija, kurią Spengler praveda tarp 
kultūros ir augmens, tarnauja jam irgi nustatymui to dės- 
ningumo, kuris valdo kultūros organizmą ir veda šitą or- 
ganizmą nuo užgimimo iki mirties ir kuris padaro tai, kad 
tarp įvairių kultūros išsivystymo tarpsnių yra tam tikro 
atatikimo, arba homologijos. Tai reiškia, kad kiekviena 
kultūra, kaip ir kiekvienas organizmas, turi tam tikrus 
nuosekliai išsivystančius tarpsnius ir tam tikrą savo išsi- 
vystymo greitį ir tam tikrą gyvenimo trukmę. Atskirose 
kultūrose vienalaikiais tarpsniais, Spenglerio supratimu, 
yra ne tie, kurie įvyksta vienu laiku chronologine pras- 
me, bet tie, kurie atatinka sau išsivystymo nuoseklumo 
atžvilgiu! Todėl vienalaikiais jam yra tokiu du istoriniu 
faktu, kuriuodu, priklausydamu įvairioms kultūroms, už- 
ima jose analoginę padėtį ir turi atatinkamos reikšmės. 
Pavyzdžiui, vienalaikiais šita prasme yra Spengleriui Alek- 
sandras Didysis ir Napoleonas, nes jiedu reiškia savo kul- 
tūroms paskutinio tarpsnio pradžią, būtent to paskutinio 
kultūros tarpsnio, kurį Spengler vadina civilizacijos 
vardu. 

Spengler, kaip matėme, laiko kiekvieną atskirą kul- 
tūrą tam tikru organizmu, kuris yra savo rūšies gyva 
esybė. Jam rodosi labiausiai reikšmingu kultūros palygi- 
nimas su augmenimi, kuris su gaivalinga jėga predygsta 
iš motiniškos gamtos. Kaip yra daugybė augmenų, kən- 
krečiai besiskiriančių tarp savęs, taip yra daugelis kul- 
tūrų, kurios, kaipo organizmai, konkrečiai skiriasi viena 
nuo kitos. Tai, kas yra visose kultūrose bendra, tėra vien 
kultūros idėja, kuri saviškai realizuojasi kiekvienoje at- 
skiroje kultūroje. Kultūrinės idėjos arba sielos apsireiš- 
kimas pareina nuo tos įdiegtos jai, kaipo gyvam organiz- 
mui, lyties, kuri begyvuodama išsivysto tam tikru būtinu 

būdu. Šitas būtinas įdiegtos kullūrai idėjos arba lyties 
išsivystymas yra ne kas kita, kaip kultūros likimas. Šitas 
kultūros likimas padaro tai, kad ji kaip ir kiekvienas aug- 
muo užgimsta, auga tarpsta, žydi klesti, duoda vaisių, 
sęsta ir pagaliau žlunga. Šitaip suprantama kultūra per 
visą savo gyvavimo laiką pasilieka tamprioje priklauso- 
mybėje nuo gamtinės aplinkumos, iš kurios ji gauna savą 
lyti, semiasi savo išsivystymo idėją, savinasi polinkių bei 
tendencijų, ir kuria atatinkamu sau tik prigimtu būdu, 
Štai kodėl, Spenglerio supratimu, net tokia kultūros ap- 
raiška kaip matematika yra įvairi įvairiose kultūrose. 
Kultūros palyginimas su augmenimi duoda progos 
Spengleriui teigti, kad kiekviena kultūra, kaipo organiz- 
mas, turi tam tikrą išsivystymo nuoseklumą eidama nuo 
atsiradimo prie žlugimo, tam tikrą gyvavimo greitį, arba 
tempą, ir net tam tikrą savo amžiaus trukmę, arba ilgu- 
mą. Ir štai paskutinį kultūros tarpsnį Spengler vadina 
civilizacijos vardu. Tiesa, jis skaitosi su tuo, kad kultūra 
vra labiau išvidinė žmonijos gyvenimo apraiška, tuo tar- 
pu kai civilizacija yra labiau išviršinė šito gyvenimo ap- 
raiška. Todėl jis vadina civilizacijos vardu tą paskutinį 
kultūros išsivystymo tarpsnį, kuriame žmonijos gyveni- 
mas ir kuriamasis veikimas ryškiausiai išeina aikštėn iš- 
viršinėmis lytimis. Šitaip suprantama civilizacija yra pa- 
Ienkta kultūrai taip, kaip dalis yra palenkta visumai. Šita 
prasme kultūra apima savimi ir civilizaciją. Tai yra pla- 
čioji kultūros prasmė. Bet Spengler vartoja kultūros ter- 
mina ir siauresne prasme, kai jis priešpastato kultūrą 
civilizacijai, vadindamas kultūros vardų žmonijos gyve- 
nimo bei kuriamojo veikimo žydėjimo tarpsnį. Vis dėlto 
plačioji kultūros prasmė yra pas Spenglerį pagrindinė. 
Plačiąja prasme jis supranta kultūrą, kai, pavyzdžiui, 
sako, kad „civilizacija yra neišvengiamas kultūros liki- 
mas". Šitaip suprantama civilizacija yra, Spenglerio pa- 
žiūra, tasai aukščiausio išviršinio bei meniško pasireiški- 
mo stovis, kurį sugeba prieiti aukščiausia žmonių rūšis. 
Titas stovis sudaro savo rūšies atbaigimą žmonių gyveni- 
me. Toks stovis pakeičia žydėjimą, kaip tai, kas tampa, — 
pati tapimą, kaip mirtis — gyvenimą, kaip sustingimas — 
išsivvstymą, kaip dvasinė senatvė ir suakmenėjęs ir su- 
akmeninąs pasaulinis miestas — jaunatvę ir kaimą. Toks 
stovis yra neišvengiamas kultūros gyvenime, kuris turi 


savo galą. Civilizacija ir yra ta tapusių neorganinėmis, ar- 

ba mirusiomis, lyčių sąranga, kuri palaipsniui susidaro 
istorijos vyksme, 

Kultūra ir civilizacija, Spenglerio supratimu, taip san- 
tykiuoja tarp savęs kaip, iš vienos pusės, gyvas sielos 
įdvasinamas kūnas ir, iš antros pusės, šito kūno mumija. 
Iš vienos pusės, tai yra gyvas organizmas, išaugęs iš gam- 
tinio landšafto, o iš antros pusės — sustingęs mechaniz- 
mas. Civilizacijos tarpsnyje organinė kūryba užleidžia vie- 
tą mechaniškai konstrukcijai, instinktyvinis savo likimo 
pajautimas — tikslingam šalto proto išrokavimui. Toks kū- 
rybinis išsisemimas yra senatvė, kuri negali turėti naujų 
platesnių perspektyvų. 

Kultūros ir civilizacijos santykiavimui yra reikšminga 
tai, kaip santykiuoja tarp savęs kaimas ir miestas. Anks- 
tybas kultūros tarpsnis yra charakterizuojamas miesto at- 
siradimu iš kaimo ir perėjimų nuo paprastos targuvietės 
prie kultūringo miesto. Vėlybas kultūros tarpsnis pasireiš- 
kia jau miesto ir kaimo kova. Civilizacijos tarpsnyje 
miestas išeina jau pergalėtoju“ ir išsivysto į pasaulinės 
reikšmės miestą. Miesto pergalėjimas ir susiinternaciona- 
lizavimas reiškia kultūros atitrūkimas nuo motiniško gam- 
tinio landšafto ir paaukojimas civilizacijos dvasiai tų kū- 
rybinių jėgų, nuo kurių pareina kultūros žydėjimas ir 
gyvavimas. Sustingstant tokiu būdu kultūrai ir pereinant 
jau į civilizacijos tarpsnį iš tikrųjų baigiasi istorija, nes 
istorijos žmogus tėra vien tasai, kuris yra išsivystymo 
bei tobulėjimo vyksme, 

Spenglerio įsitikinimu, 1800 metai yra kaip tik tasai 
slenkstis, kuris skiria Vakarų Europos istorijoje kultūros 
tarpsnį nuo civilizacijos tarpsnio. Nuo tų metų prasidėjo 
pasaulinio miesto ir konstruktyvinio intelekto viešpata- 
vimas. Vakarų Europos istorijoje prasidėjo toks civili- 
zacijos tarpsnis, kuris savo prasme atatinka romėnų im- 
perijos žlugimo amžiui. Jei antiškąją kultūrą charakteri- 
zavo graikiškoji siela, tai antiškąją civilizaciją charakteri- 
zavo romėniškasai intelektas. Palyginti su graikais, ro- 
mėnai buvo barbarai, bet ne tokie barbarai, kaip anų lai- 
kų germanai, kurie turėjo prieš save kultūrinį pražydė- 
jimą, bet barbarai, kuriems buvo lemta atbaigti kultūrinį 
žydėjimą be sielos, be filosofijos, be meno, gyvuliškai 
brutalūs, tesiskaitą vien su materialine nauda ir tesugebą 
turėti fantazijos, vien atkreiptos į praktiškus dalykus. 
Romėnai, atbaigdami graikiškąją kultūrą, slinko į žlugi- 
mą. 

Į tokį nevaisingos senatvės arba žlugimo tarpsnį įžen- 
gė Vakarų Europos kultūra, Spenglerio nuomone, nuo 
1800 metų. Nuo šito laiko Vakarų Europa pasidarė ne ti- 
kros kultūros, bet tik civilizacijos nešėja. Spengler mato 
net galimybę pranašauti, kad vakariškosios kultūros žlu- 
gimas turi galutinai įvykti iki 2000 metų. Jo išskaičiavi- 
mu, šita kultūra yra atsiradusi maždaug pačioje pradžio- 
je antro tūkstančio metų mūsų gadynės kryžiaus karų 
laikotarpyje, o kadangi idealinis kultūros amžius trunka 
1000 metų, tai todėl galutinis vakariškosios kultūros žlu- 
gimas privalo įvykti maždaug apie 2000 metų. 

Vakarų kultūros žiugimas anaiptol dar nereiškia Va- 
karų Europos gyventojų katastrofiško žuvimo, nors nuo- 
latinis gimimų mažėjimas yra labai simptomingas civi- 
lizacijos tarpsniui. Šitas žlugimas taip pat nereiškia mate- 
rialinio vakariškosios kultūros sunaikinimo pasaulinio ka- 
ro arba kitos kokios katastrofos išdavoje. Jis tik reiškia 
kuliūrinių kuriamųjų jėgų išsigimimą, susilpnėjimą ir iš- 

sekimą, 

Spengler stengiasi net išsemiamai nurodyti tuos simp- 
tomus, kurie jau aiškiai apreiškia vakariškosios kultūros 
žlugimo tarpsnį. Perkainavimas visų kultūrinių vertybių, 
visuotinas skepticizmas, problematiškas doros traktavi- 
mas, prisidengimas grįžimo į gamtą kauke, nereligingu- 
mas, materialistiškas gyvenimo vertinimas, paviršutinio 
žurnalizmo įsiviešpatavimas, istorinio psichologinio skepti- 
cizmo įsigalėjimas filosofijoje,— štai tik keletas trumpai 
minimų simptomų, kurie, Spenglerio įsitikinimu, charak- 
terizuoja vakariškosios kultūros žlugimo tarpsnį. Nekal- 
bėsiu apie šituos simptomus plačiau, nes tai nėra esminis 
dalykas Spenglerio koncepcijoje. Prie šios progos norė- 
čiau iškelti aikštėn rusų mąstytojo Berdiajevo pažiūras į 
kultūros ir civilizacijos santykiavimą. 

Jei Berdiajev ir nepriima visų metafizinių prielaidų, 
kuriomis Spengler yra įpamatavęs savo koncepciją, tai vis 
dėlto jis arti prieina jį savo pažiūrose į civilizacijos ir 
kultūros santykiavimą. Filosofinio nuoseklumo atžvilgiu 
šitos jo pažiūros yra net reikšmingesnės už Spenglerio 
išvadžiojimus. Todėl kalbant apie kultūros ir civilizacijos 
santykiavimą, bus labiau pravartu pakalbėti apie Berdia- 
jevo koncepciją, negu apie Spenglerio nusakomus vaka- 
riškosios kultūros žlugimo simptomus, juo labiau kad pir- 

mojo pažiūros susidarė žymioje įtakoje antrojo, 

„Mūsų gadynėje,— sako Berdiajev savo knygoje 
«Smysl istoriji” ?,— nėra opesnės temos tiek pažinimui, tiek 
ir gyvenimui, kaip tema apie kultūrą ir civilizaciją, apie 
jųdviejų skirtingumą ir santykiavimą. Tai tema apie lau- 
kiantį mus likimą. Tuo tarpu niekas taip žmogų nejaudi- 
na, kaip jo likimas. Nepaprastas Spenglerio knygos apie 
Vakarų žlugimą pasisekimas gali būti aiškinamas tuo, 
kad jis taip aštriai yra pastatęs prieš kultūringos žmonijos 
sąmonę klausimą apie jos likimą. Istorinių persilaužimų 
metu, krizių bei katastrofų laikotarpiais tenka rimtai su- 
simąstyti apie istorinio tautų bei kultūrų likimo vyksmą. 
Pasaulinės istorijos laikrodžio rodyklė skelbia mums kri- 
tingą valandą, besiartinančios prietemos valandą, kai lai- 
kas ateina kurti ugnį ir ruoštis nakčiai. Spengler pripaži- 
no civilizaciją kiekvienos kultūros fatumu. Civilizacija 
gi baigiasi mirtimi. Šita tema nėra nauja; ji, — sako Ber- 
diajev,— seniai mums pažįstama. Tema šita ypatingai net 
artima rusų minčiai, rusiškai filosofijos istorijai. Žymiau- 
sieji rusų mąstytojai jau seniai patyrė skirtumą tarp kul- 
tūros ir civilizacijos tipo ir sujungė šitą temą su Rusijos 
ir Europos santykiavimu. Visa mūsų slavianofilų mąsty- 
sena buvo prisunkusi neapykantos ne prie europietiško- 
sios kultūros, bet prie europietiškosios civilizacijos. Ta- 
me, kad Vakarai pūva, ir reiškia, kad miršta didžioji 
Europos kultūra ir kad įsiviešpatauja Europos civiliza- 
cija, besieliška bedieviška. Chomiakov, Dostojevskij ir 
Leontjev žiūrėjo su tikru entuziazmu į didžiąją Europos 
praeitį, į šitą šventųjų stebuklų šalį, į kilniuosius jos 
paminklus, į senuosius jos akmenis. Bet senoji Europa 
pasidarė neištikima savo praeičiai, nuo jos atsisakė. Be- 
religiškoji mieščioniškoji civilizacija nugalėjo joje seną- 
ią šventąją kultūrą. Todėl Rusijos su Europa, Rytų su 
Vakarais kova atrodo dvasios susikovimu su bedvasišku- 
mu, religingos kultūros su bereligiškąja civilizacija (p. 
250). Ką gi reiškia šitokis dviejų pasaulių antagonizmas, 
paremtas kultūros ir civilizacijos priešingumu? 

Kiekvienoje kultūroje,— sako Berdiajev,— po žydėji- 
mo, išsivystymo ir išsilavinimo, prasideda kuriamųjų jė- 
gu išsekimas, dvasios sielbimas, šalinimas. Visos kultū- 
ros linkmė pasikeičia. Ji ima linkti į praktiškąjį galybės 
vykdymą, į praktiškąjį gyvenimo organizavimą ir išskė- 
timą vis plaiesniucse žemės paviršio plotuose. Mokslų bei 
menų žydėjimas, minties pagilinimas ir sušvelninimas, dai- 
liosios kūrybos užsimojimai, šventųjų ir genijų veizdėji- 

mui,— visa tai jau nėra pergyvenama kaipo tikrasis rea- 
lus gyvenimas, visa tai jau neikvepia taip, kaip anksčiau, 
Gimsta intensyvi valia į patį gyvenimą, i gyvenimo prak- 
tika, į gyvenimo galybę, į pasismaginimą gyvenimu, į 
įsigalėjimą gyvenime. Ir šita per daug įtempta valia į 
gyvenimą žudo kultūrą ir užtraukia jos mirtį... Tuo tarpu 
kai masėse įsigali šilas nepaprastas godumas gyventi, 
tada gyvenimo tikslas nėra matomas aukštesnėje dvasi- 
nėje kultūroje, kuri iš savo esmės yra aristokratiška, vi- 
sados yra vertinama kokybiniu, bet ne kiekybiniu matu. 
Imama tikslas matyti pačiame gyvenime, jo praktikoje, jo 
galybėje, jo laimingume. Kultūra nebevertinama jau kai- 
po tokia, ir todėl valia į kultūrą pranyksta. Nebėra dau- 
giau valios į geniališkumą, ir nebegimsta daugiau geni- 
jų. Privengiama nenaudingo veizdėjimo, pažinimo ir kū- 
rybos. Kultūra nebegali toliau pasilikti aukštybėse, ji turi 
nusileisti žemyn, turi smukti. Ji neįstengia išlaikyti koky- 
binę savo įtampą. Kiekybinis pradas neišvengiamai ją 
apgeli. Įvyksta visuomeninė entropija, kūrybinės kultūri- 
nės energijos išbarstymas. Kultūra nutrūksta ir smunka, 
nes ji negali amžinai tobulėti nevykdydama tikslų bei 
uždavinių, kurie yra pastatyti jos kūrėjų dvasioje (p. 
252—253). 

Visi kultūros atsiekimai simboliški, bet ne realistiškį. 
Kultūra nėra realizacija, arba įvykdymas gyvenimo tie- 
sos, gyvenimo gėrio, gyvenimo grožio, gyvenimo galy- 
bės, gyvenimo šventumo. Realinis gyvenimo perkeitimas 
tarsi neatsiekiamas kultūroje, Todėl dinamiškasis judėji- 
mas kultūros viduje su kristalizuotomis jos lytimis neiš- 
vengiamai traukia už kultūros ribų, į gyvenimą, į prakti- 
ką, Í galybę. Čia ir įvyksta kultūros perėjimas į civili- 
zaciją (p. 253), 

Kiekvienoje kultūroje,— sako Berdiajev,— tam tikra- 
me jos išsivystymo laipsnyje ima reikštis veiksniai, kurie 
pasiknisa po dvasiniais kultūros pagrindais. Kultūra yra 
surišta su kultu, nes ji išsivysto iš religinio kulto; ji yra 
šito kulto diferenciacija arba jo turinio išvystymas į įvai- 
rias šalis. Filosofinė mintis, moksliškas pažinimas, archi- 
tektūra, tapyba, skulptūra, muzika, poezija, dora,— vis- 
kas organiškai pilnai glūdi bažnytiniame kulte neišvysty- 
toje ir nedilerencijuotoje lytyje. Seniausioji iš kultūrų, 
Egipto kultūra, užgimė šventovėje, ir pirmutiniais jos kū- 
rėjais buvo kriviai... Kultūra pilna religinės simbolikos, 
nes joje glūdi ženklai ir panašybės kitos dvasinės tikro- 

vės. Kiekviena kultūra, net materialinė, yra dvasios kul- 
tūra, kiekviena kultūra turi dvasinį pamatą, nes ji yra 
išdava kuriamojo dvasios darbo, atkreipto į prigimtuo- 
sius gaivalus. Bet pačioje kultūroje apsireiškia tendenci- 
jos, kurios traukia ją prie religinių bei dvasinių jos pa- 
grindų ardymo, prie jos reikšmingos simbolikos atmeti- 
mo. Todėl tiek antiškoji, tiek ir vakariškoji Europos kul- 
tūra pereina per savo apšvietos tarpsnį, kuriame nutrau- 
kia ryšius su religinėmis kultūros tiesomis ir žlugdo kul- 
tūros simboliką. Tame ir apsireiškia fatališkoji kultūros 
dialektika. Kultūrai tarsi prigimta tam tikrame savo išsi- 
vystymo laipsnyje abejoti dėl savo pagrindų ir šituos 
pagrindus ardyti. Ji pati sau rengia žlugimą atitrukdama 
nuo gyvastingų savo versmių. Kultūra dvasiškai sa- 
ve susilpnina ir iššvaisto savo energiją. Iš organiškojo 
tarpsnio ji pereina į kritiškąjį tarpsnį (p. 255—256). 
Kultūra yra nenaudiška aukščiausiuose savo atsieki- 
muose, tuo tarpu civilizacija yra visados materialiai už- 
interesuota. Ekonominis materializmas yra labai reikšmin- 
ga civilizacijos tarpsniui ideologija, nes civilizacijoje ne- 
išvengiamai viešpatauja ekonomizmas. Civilizacija iš sa- 
vo prigimties yra techniška, ir joje kiekviena ideologija, 
kiekviena dvasinė kultūra tėra vien prieduras, iliuzija, 
bet ne pati realybė. Civilizacijoje — ar imsime kapitaliz- 
mą, ar socializmą — sutelktinis darbas išstumia individua- 
linę kūrybą. Civilizacija nuasmenina, tuo tarpu kai kul- 
ai asmens gaivalas įstengia originaliai pasireikšti (p. 
Perėjimas nuo kultūros prie civilizacijos surištas yra 
taip pat su žmogaus santykių apkitimu gamtos atžvilgiu. 
Civilizacijos tarpsnis prasidėjo nuo mašinos įsigalėjimo 
žmogaus gyvenime. Gyvenimas nustoja buvęs organiškas 
ir pameta ryšius su gamtos ritmu. Tarp žmogaus ir gamtos 
įsiterpia pagamintųjų įrankių tarpas, kuriais jis stengiasi 
sau palenkti gamtą. Tai anaiptol nepriartina žmogaus prie 
gamtos, prie jos vidaus gyvenimo, jos sielos. Atvirkščiai, 
žmogus galutinai nutolsta nuo gamtos sulig tuo, kaip jis 
techniškai ją apvaldo ir organizuotu būdu vadovauja jos 
jėgoms. Organizuotas gyvenimas tampa vis mažiau orga- 
ningas, nors vis labiau techniškas. Mašina deda savo ants- 
paudą žmogaus dvasioje, visose jo veikimo pusėse. Civi- 
lizacija turi mašiniškąjį pagrindą, joje technika laimi vir- 
šenybę prieš dvasią, mechanizmas — prieš -organizmą. 

Viena iš reikšmingiausių civilizacijos žymių yra tai, 

kad jinai yra buržuaziška iš savo prigimties giliausia šito 
žodžio prasme. Buržuaziškumas ir yra civilizuota šio pa- 
saulio karalystė, civilizatoriškoji valia į organizuotą ga- 
lybę ir pasismaginimą gyvenimu. Civilizacijos dvasia yra 
miesčioniškoji dvasia, kuri įsikanda į laikinus netobulus 
dalykus. Ji nemėgsta amžinybės. Buržuaziškumas yra ver- 
gavimas laiko dvasiai ir neapykanta to, kas yra amžina. 
Europos ir Amerikos civilizacija, pati tobuliausia pasau- 
lio civilizacija, sukūrė industriališką kapitalistišką sis- 
temą, kuri buvo ne tik galingo ekonominio išsivystymo, 
bet sykiu ir dvasios naikinimo apraiška. Industriališkas 
civilizacijos kapitalizmas buvo amžinybės dvasios naikin- 
tojas, šventovių ardytojas. Kapitalistiškoji naujųjų amžių 
civilizacija stengėsi užmušti Dievą, nes ji buvo bedieviš- 
kiausia iš visų civilizacijų. Atsakomybė už dievažudystę 
guli ant jos, bet ne ant revoliucinio socializmo, kuris tik 
pasisavino buržuaziškosios civilizacijos dvasią ir pavel- 
dėjo neigiamąjį jos nusistatymą. 

Materialinis godumas, atsigulęs į kapitalistiškosios ci- 
vilizacijos pagrindą, sudaro mechaniškųjų fikcijų pasaulį. 
Industriališka kapitalistiška civilizacijos sistema ardo dva- 
sinius ekonomikos pagrindus ir tuo pačiu ruošia sau pra- 
žūtį. Darbas nustoja dvasinės savo prasmės ir dvasinio 
pateisinimo ir sukyla prieš visą sistemą. Kapitalistiškoji 
civilizacija randa sau visai pelnytą bausmę socializme. 
Bet socializmas taip pat tęsia civilizacijos darbą. Jis tėra 
vien kitas tos pačios buržuaziškosios civilizacijos pavida- 
las; -jis bando toliau plėtoti civilizacijos nusistatymą, ne- 
įnešdamas į ją naujos dvasios. Civilizacijos industrializ- 
mas neišvengiamai pasiknisa po dvasine drausme ir dva- 
siniu darbo motyvavimu ir tuo pačiu ruošia sau žlugimą. 

Valia į galybę, kuria pasižymi civilizacija, pagimdo im- 
perializmą. Imperializmas tėra techniškas civilizacijos pa- 
daras. Imperializmas nepriklauso kultūrai. Jis yra plika 
valia į viešpatavimą pasaulyje, į pasaulinį gyvenimo or- 
ganizavimą. Jis yra surištas su industriališka kapitalistiš- 
ka sistema, jis yra techniškas iš savo prigimties. Toks 
buržuazinis XIX ir XX šimtmečių imperializmas, ypač an- 
gliškas ir germaniškas. Jisai tačiau reik skirti nuo religi- 
nio buvusių laikų imperializmo, kurį realizavo šventosios 
Romos ir Bizantijos imperijos, kuris buvo simboliškas ir 
todėl priklausė kultūrai, bet ne civilizacijai. 

Gaivalingame savo išsivystyme imperializmas griauja 
savo pagrindus ir ruošia savo perėjimą į socializmą, ku- 
ris taip pat yra apsėstas valios į pasaulinę galybę į pa- 
saulinį gyvenimo organizavimą ir kuris reiškia tik toli- 
mesnę civilizacijos laipsnį, naujo jos pavidalo apraišką. 
Bet ir imperializmas, ir socializmas taip giminingi savo 
dvasia, reiškia gilų kultūros krizį. Yrančio imperializmo 
ir gimstančio socializmo gadynėje laimi civilizacija, bet 
žlunga kultūra. Tai nereiškia, kad kultūra apskritai mirš- 
ta. Gilesne prasme kultūra yra amžina. Antiškoji kultūra 
žlugo ir tarsi mirė. Tuo tarpu ji nenustoja gyvavusi mu- 
myse kaipo įsigyvenęs mūsų būtybėje sluoksnis. Civiliza- 
cijos laikotarpiais kultūra gyvuoja ne kiekybiniu, bet 
kokybiniu būdu, besislėpdama gelmėse. Civilizacijoje gi 
ima reikštis barbarizacijos vyksmai, sustambėjimas, pra- 
radimas tobulesnių lyčių, kultūros pagamintų, Tokia bar- 
barizacija gali apsivilkti įvairiomis lytimis. Europiškos 
pasaulinės civilizacijos viršūnėje barbariškumas kils iš pa- 
čios civilizacijos prigimties, su mašinų, bet ne miškų kva- 
pu,— barbariškumas, atsirėmęs civilizacijos technika. Kai 
kultūroje išsenka dvasinė energija, kai dvasia gęsta, tech- 
nika, mechanizmas, mašina ima valdyti žmogų ir padaro 
iš jo nustojus; dvasios barbarą. 

Tiek Spenglerio, tiek Berdiajevo pažiūrose į kultūros 
ir civilizacijos santykiavimą reik skirti du pagrindiniu 
dalyku. Tai yra, iš vienos pusės, kultūros ir civilizacijos 
esmės supratimas, kilmės išaiškinimas ir reikšmės įver- 
tinimas, o iš kitos pusės, kultūros bei civilizacijos apraiš- 
kų aprašymas, jųdviejų palyginimas, santykiavimo nus- 
tatymas ir perspektyvų jiemdviem numatymas. Pirmuoju 
atveju galima kalbėti apie ontologinį kultūros bei civili- 
zacijos apipamatavimus, tuo tarpu kai antruoju atveju 
būtų vietoje kalbėti apie kultūros ir civilizacijos fenome- 
nologiją. Pirmuoju atžvilgiu svarbu susekti, taip sakant, 
substancialinis kultūros bei civilizacijos pagrindas, an- 
truoju atveju svarbu yra aprašyti ir išaiškinti kultūros 
bei civilizacijos apraiškos. 

Ir štai tyrinėjant tiek Spenglerio, tiek Berdiajevo pa- 
žiūras į kultūros bei civilizacijos santykiavimą, tenka la- 
bai nelygiai vertinti ontologinę ir fenomenologinę jųdvie- 
jų pažiūrų bei išvadžiojimų pusę. Pasirodo, kad fenome- 
nologinė jųdviejų pažiūrų bei išvadžiojimų pusė yra žy- 
miai vertingesnė bei reikšmingesnė negu ontologinis jų 
apipamatavimas. Ypač tai tenka pasakyti apie Spenglerį, 

kurio paradoksalumas ir drąsa arbitralių pažiūrų skelbi- 
me tiesiog niekuo nėra varžomu. Tiesa, panašus priekaiš- 
tas žymiai mažiau gali būti daromas Berdiajevui, kuris 
domisi daugiau fenomenologine problemos puse ir nedrįs- 
ta tiek paradoksaliai bei arbitraliai reikšti savo pažiūras, 
kaip tai daro Spengler. Užtat jis dažnai dogmatiškai pa- 
reiškia savo pažiūras į kultūros ir civilizacijos santykia- 
vimą nepamatuodamas jų, taip sakant, ontologiniu būdų, 
Todėl žemai vertinant ontologinį kultūros ir civilizacijos 
pamatavima, stambiausieji priekaištai tenka daryti Speng- 
leriui, tuo tarpu kai žymiai pritariant fenomenologiniam 
kultūros ir civilizacijos santykiavimo aprašymui, siam- 
biausia pritarimo dalis turi tekti Berdiajevui. 

Savo koncepcija apie kultūros sielą Spengler tikėjosi 
patiesti tvirtą metafizinį pagrindą kultūros bei civilizaci- 
jos supratimui. Iš tikrųjų šita koncepcija suteikė spiritua- 
listinį kultūros aiškinimą, kuriuo einant gaunama išvada, 
kad ne žmogus kuria kultūrą, bet metafiziškai suprasta 
kultūros siela, ir kad ne pats kultūringas Žmogus su vi- 
sais savo kultūriniais įpročiais ir nusiteikimais yra kul- 
tūros padaras. Kultūra, pradygstanti tarsi augmuo iš mo- 
tiniško gamtos landšafto ir realizuojanti kultūrinės sielos 
galimybes, yra suprantama natūralistiško vitalizmo pa- 
kraipa. Šita pakraipa eidamas, Spengler toli gražu nepa- 
kankamai skaitėsi su tuo pagrindiniu faktu, kad kultūra 
yra žmogiškasis padaras ir yra surišta su visuomeniniu 
gyvenimu ir kad nėra reikalo, norint išaiškinti kultūros 
fenomeną, griebtis kultūrinės sielos pagalbos. Kai nėra 
pakankamai skaitomasi su tuo, kad kultūra yra grynai 
žmogiškasis padaras, yra gaunama visai klaidinga pers- 
pektyva kultūrinių apraiškų vertinime. Iš čion ir kyla 
stambiausios Spenglerio paklaidos. 

Ir iš tikro, kai kultūra yra laikoma gyvu organizmu, 
įdvasintu glūdinčiąja jame siela ir pradygstančiu tarsi 
augmuo iš gamtinės aplinkumos, negali būti kalbos apie 
tikrą supratimą žmogaus rolės kultūriniame veikime. Ta- 
da žmogus, it koks atomas, tampa veikiau kultūros ob- 
jektu negu jos subjektu ir pasidaro visiškai priklausomas 
nuo to kultūros išsivystymo, kuris yra Spenglerio va- 
dinamas kultūros likimu ir kuris vyksta su nepalenkiamu 
būtinumu. Tuo tarpu jei yra klaidingas kultūros suprati- 
mas gyvo organizmo prasme ir jos išsivystymo aiškini- 
mas neišvengiamu būtinumu, tai lygiai tiek pat yra klai- 
dingas ir griežtos analogijos pravedimas tarp kultūros ir 

augmens, Iš čion, pavyzdžiui, yra gautos tokios Speng- 
lerio išvados kaip konkretinis kultūros individualumas ir 
nepriklausomumas nuo kitų kultūrų. Žinoma, jei kultūra 
yra savo rūšies organizmas, kuris kaip augmuo pradygsta 
iš motiniškos gamtos landšafto, tai kiekviena kultūra yra 
visai nepasikartojama apraiška. Maža to: surišta kaip 
augmuo su tomis aplinkybėmis, kuriose jinai yra išau- 
gusi, kultūra negali keliauti iš vienos vietos į kitą, negali 
būti skolinama iš vieno krašto į kitą ir todėl irgi negali 
būti suprantama kitos kultūros žmonėms. Tuo tarpu nei- 
gimas kuliūrinių įtakų, kultūros savaimingo plėtimosi vi- 
somis galimomis pakraipomis ir susipratimo bei susiži- 
nojimo įvairių kultūrų žmonių yra labai rizikingas atsi- 
žvelgiant į tuos faktus, kurių mums patiekia visų airžių 
ir visų kraštų istorija, Šituo atžvilgiu Spengler buvo pri- 
verstas neigti faktus, kurie yra tiesiog akivaizdūs žmoni- 
jos patyrime. J 

Griežtos analogijos pravedimas tarp kultūros ir aug- 
mens, kaip žinome, paspyrė Spenglerį matyti kultūros 
šaknis gamtinėje aplinkumoje, iš kurios kultūra gauna 
visus pagrindinius polinkius ir kurioje ji gimsta ir žlun- 
ga su neišvengiamu būtinumu pagal tam tikrą griežtai 
nustatytą dėsningumą, Tuo tarpu tai, ką Spengler vadina 
motiniškų landšaftu, toli gražų nėra tiek išimtinai spren- 
džiamas kultūros veiksnys, kaip kad jis mano. Gamtinė 
aplinkuma yra kultūrai viena materialinė aplinkybė arba 
net priežastis, bet dar nesugeba sukurti kultūros kaipo 
tokios ir toli gražu dar neapsprendžia viso kultūros li- 
kimo. Jei iš vienos pusės, negalima neigti, kad kultūros 
tipas vis dėlto tam tikrame laipsnyje pareina nuo gamti- 
nės aplinkumo, tai iš kitos pusės, įvairiose gentinėse ap- 
linkybėse gali atsirasti analoginių kultūros apraiškų ir, 
atvirkščiai, analoginėse gamtos aplinkybėse gali atsirasti 
įvairių kultūros apraiškų, nes kultūros kūrėju yra visų 
pirma žmogus, protingas ir laisvas, ir sykiu turįs neišse- 
miamas kultūrines galimybes. 

Taip pat jei, iš vienos pusės, reik pripažinti, kad kul- 
tūriniame tautos arba visuomenės išsivystyme galima sų 
tam tikra teise matyti augimą, tarpimą, žydėjimą, seni- 
mą ir pagaliau žlugimą, tai iš kitos pusės, tiek pats išsi- 
vystymas, tiek šitie nuoseklūs jo tarpsniai privalo būti 
suprantami savotiška prasme be identifikavimo kultūros 
ir gyvo organizmo išsivystymo tarpsnių, Todėl kai Speng- 
ler kalba apie būtiną kultūros likimą, kuris pasireiškia 

idealiniame jos amžiuje, trunkančiame 1000 metų, jau- 
čiama per daug įtempta analogija, kurios negalima patei- 
sinti mokslišku būdu. Tuo tarpu nepateisintos analogijos, 
išvedamos iš organiško bei vitalistiško kultūros esmės su- 
pratimo, pastumia Spenglerį prie ne tik paradoksalių, bet 
ir griežtai klaidingų teigimų. 

Būtų tačiau kitu kraštutinių nusistatymų neigimas bet 
kurių analogijų tarp kultūrinio visuomenės gyvenimo ir 
organingo gyvos būtybės gyvenimo. Kiekviena visuomenė 
arba net kiekviena tauta yra, taip ar šiaip, surišta su 
gamtine aplinkuma, kuri mažiau ar daugiau atsiliepia kul- 
tūrinėje kūryboje; kiekviena visuomenė ar tauta sudaro 
tam tikrą visumą, kuri gyvena mažiau ar daugiau dife- 
rencijuotu būdu taip, kad tam tikra prasme galima kal- 
bėti apie visuomenės ar tautos organizmą. Maža to: kiek- 
viena visuomenė ar tauta turi savo jaunatvę, žydėjimo 
gadynę, o paskui sęsta, išsigimsta, žlunga. Kitaip tariant, 
kiekviena visuomenė ar tauta turi tam tikrą savo išsivys- 
tymo ratą, kuris turi tam tikro panašumo su organizmo 
gyvenimu. Bet sykiu yra klaidinga šitas panašumas laikyti 
tokiu tolygumu, kuris leistų spręsti apie kultūrinį visuo- 
menės ar tautos gyvenimą pagal tai, kaip išsivysto, gy- 
vuoja ir žlunga gyvi organizmai. Žodžiu tariant, metafizi- 
nis Spenglerio pamatavimas kultūrinės problemos yra pa- 
grįstas nepateisintomis analogijomis, kurios atima moks- 
liškąją vertę drąsiems jo išvadžiojimams. 

Užtat jei Spenglerio metafiziniame pamatavime yra 
maža tiesos dalis, kuri liečia tolimą analogiją tarp kultū- 
Tinio visuomenės ar tautos gyvenimo ir organizmo gy- 
venimo, tai jo teisingumas vis labiau auga sulig tuo, kaip 
nuo metafizinio pamatavimo jie artinasi prie fenomeno- 
loginio kultūros problemos tyrinėjimo, kiek atitrūkdamas 
nuo metafizinio savo pagrindo. Taip jo pažiūrose į kultū- 
ros ir civilizacijos santykiavimą yra jau žymiai daugiau 
tiesos, kaip jo metafizinėse pažiūrose į kultūros esmę, kil- 
mę, išsivystymą ir žlugimą. Tiesa, matymas kultūroje žmo- 
nijos gyvenimo jaunatvę ir civilizacijoje — senatvę jau 
atremtas į organiškąją analogiją ir sykiu iš anksto jau 
suponuoja vienašališkai teigiamą nusistatymą kultūros at- 
žvilgiu ir vienašališkai neigiamą nusistatymą civilizacijos 
atžvilgiu. Tačiau sykiu negalima nepripažinti, kad gene- 
tiškai civilizacijai yra vėlybesnė už kultūrą ir kad fakti- 
nai civilizacijoje daugiau apsireiškia neigiamų dalykų ne- 
gu kultūroje. Todėl kai Spengler teigia, kad civilizacija 

yra neišvengiamas kultūros galas, jis ir genetišku, ir mo- 
raliu atžvilgiu pasako žymią tiesos dalį. Taip pat kai pas- 
kui Spenglerio Berdiajev ryškiai ir stipriai kelia aikštėn 
kultūros ir civilizacijos priešingumą, tai ir jo einama žy- 
mia dalimi teisinga pakraipa. 

Fenomenologinėje kultūros bei civilizacijos apraiškų 
analizėje tiek Spengler, tiek Berdiajev pakankamai išro- 
do, kad kultūra yra genetiškai ankstybesnė už civilizaci- 
ją ir kad faktinai didžiausioje atsitikimų daugumoje ji pa- 
sirodo taip pat vertingesnė už pastarąją. Geras suprati- 
mas šitų dviejų dalykų gali kaip tik patiekti priemonių 
tinkamai suprasti kultūros ir civilizacijos santykiavimą ir 
nustatyti, kur Spengler ir Berdiajev skelbia tiesą ir kur 
jiedu nusideda vienašališku perdėjimu. 

Visų pirma, ką reiškia pasakymas, kad kultūra gene- 
tiškai yra ankstybesnė už civilizaciją, ir kur glūdi šito 
fakto realinė priežastis? Šiais laikais galima laikyti be- 
veik visuotinai priimtina pažiūra, kad kultūra yra surišta 
su išvidiniu žmogaus išsilavinimu ir kūrybiniu nusistaty- 
mu, tuo tarpu kai civilizacija, taip ar šiaip, turi reikalo 
su išviršinių visuomenės stoviu, laimėtu kultūriniu jos 
veikimu. Šita pažiūra, kuri nėra svetima nei Spengleriui, 
nei Berdiajevui, savo pagrinde slepia jau išvadą, kad taip 
ar šiaip, tarp kultūros ir civilizacijos yra tokio santykia- 
vimo, kokio kad paprastai yra tarp priežasties ir išdavos. 
Kultūra suponuoja visų pirma išvidinį žmogaus darbą, 
atkreiptą į jo tobulinimąsi prigimtojoje pasaulio tvarko- 
je; civilizacija suponuoja jau išviršines šito kultūrinio dar- 
bo išdavas, kaipo laimėtas aukštesnis visuomeninis stovis, 
priešingas laukiniam arba barbariškam stoviui. Iš čion 
jau matyti, kad, šiaip ar taip, civilizacija savo kilmėje 
yra vėlybesnė už kultūrą ir kad ji, būdama kultūrinio 
veikimo išdava, atbaigia kultūrinį veikimą ta tik prasme, 
kaip kad apskritai išdava atbaigia savo priežastį. Šita 
prasme galima iš tikro pasakyti, kad civilizacija yra, taip 
ar šiaip, neišvengiamas kultūros galas. Kiekviena kultūra 
reiškiasi kokiu nors būdu atatinkamoje civilizacijoje, ku- 
ri ją atbaigia tarsi jos neišvengiamas galas. 

Genetinis kultūros ir civilizacijos sąryšis paaiškės dar 
geriau, jei prisiminsime tą nuoseklumą, kuriuo eina kul- 
tūrinis nusiteikimas, kultūrinis veiksmas ir kultūrinė iš- 
dava. Kultūrinis nusiteikimas yra pagrindas kultūriniam 
veiksmui; šis pastarasis yra pagrindas kultūrinei išda- 
vai. Kultūrinis nusiteikimas yra ankstybesnis už kultūrinį 

veiksmą, ogi šis yra ankstybesnis už kultūrinę išdavą. Juo 
labiau kultūrinis nusiteikimas yra ankstybesnis už kul- 
tūrinę išdavą. Jei dabar dar prisiminsime, kad kultūra, 
tikriausia šito Žodžio prasme, yra kultūrinių nusiteikimų 
sistema, o civilizacija yra kultūrinių išdavų sistema, lai- 
mėta visuomeniniame stovyje, tai bus pakankamai aišku, 
kad civilizacija yra vėlybesnė už kultūrą ir kad jinai yra 
kultūros išdava, pasireiškianti išviršinėmis visuomeninio 
gyvenimo lytimis. . 

Šitas konstatavimas neleidžia tačiau padaryti išvados, 
kad kultūra ir civilizacija eina žmonijos gyvenime viena 
po kitos, kaip kad senatvė ateina žmogaus gyvenime po 
jaunatvės ir pilno subrendimo amžiaus. Tokia išvada per- 
šasi tada, kai kultūrinis gyvenimas yra suprantamas iš 
griežtos analogijos su gyvo organizmo išsivystymu, ku- 
riame jaunatvės ir senatvės laipsniai negali sutapti vienu 
laiku. Spengler, matydamas kultūros ir civilizacijos san- 
tykiavime griežtą analogiją. tarp gyvo organizmo jaunat- 
vės ir senatvės, turėjo kultūros ir civilizacijos tarpsnį 
perskirti tarp savęs ir laikyti jiedvi nesutampančios vie- 
nu laiku vienos ir tos pačios visuomenės gyvenime. Ber- 
diajev šituo atžvilgiu nėra tiek pat griežtas, ir todėl jis 
prileidžia kultūrai galimybę gyvuoti civilizacijos gelmėse 
kokybiniu atžvilgiu intensyviu gyvenimu. Tuo pačiu jis 
kiek atitaisė Spenglerio vienašališką pažiūrą, nors jos vi- 
siškai neatitaiso. 

Iš tikrųjų kultūra ir civilizacija ne tik nėra išskiria- 
mos vienu laiku, bet dargi visados gyvuoja mažesnėje ar 
didesnėje savitarpinėje priklausomybėje. Kaip kultūrinė 
išdava negali atsirasti žmogaus gyvenime be kultūrinio 
nusiteikimo, aktualizuoto kultūrinių veiksmu, taip lygiai 
negali atsirasti civilizacija be kultūros. Todėl irgi, kultū- 
rai išsenkant, negali anksčiau ar vėliau nesuirti ir civili- 
zacijos rūmai. Iš kitos pusės, negalima įsivaizduoti kul- 
tūros, kuri jokiame laipsnyje nesireikštų kultūrinėmis iš- 
davomis ir tuo pačiu nesudarytų tokios ar kitokios šitų 
išdavų sistemos, vadinamos civilizacijos vardu. Tiesa, 
kaip buvo jau sakyta, žmogus gali turėti daugiau palinki- 
mo užsidaryti viduje ir pasitenkinti savo vidaus gyveni- 
mu, negu reikštis išviršinėmis kultūrinio veikimo išda- 
vomis. Bet ir tokio kultūrinio kvietizmo krašte vis dėlto 
reik pripažinti tam tikros civilizacijos buvimą, nors civi- 
lizacija turi daugiau davinių išsivystyti ten, kur žmonės 

turi daugiau palinkimo reikštis kultūriniais veiksmais, at- 

kreiptais į gamtos apvaldymą ir visuomeninio gyvenimo 
organizavimą išviršinėmis priemonėmis. Štai kodėl ir to- 
kioje Indijoje, kuri yra paskendusi kultūrinio kvietizmo 
nuotaikoje, užtinkame tokius didingus civilizacijos pa- 
minklus, kokiais yra jos architektūros dailenybės. 

Buvo jau irgi sakyta, kad normalus kultūros ir civili- 
zacijos santykiavimas yra toks, kuriame kultūrinis veik- 
lumas, nepereinąs į vienašališką aktyvizmą ir nepasiduo- 
dąs kvietizmo nuotaikai, nustato pusiausvyrą tarp pilnu- 
tinės kultūrinių nusiteikimų sistemos įr kultūrinių išdavų 
organizacijos visuomeniniame stovyje. Kai tokiu atveju 
kultūriniai nusiteikimai pasižymi savo platumu bei tur- 
tingumu, o iš kitos pusės, kultūrinis veiklumas reiškiasi 
kultūrinėmis išdavomis gerai suorganizuotame gyvenime, 
civilizacijos pasireiškimas išviršinėmis lytimis bus turtin- 
gas, tamprus ir visai sutariąs su kultūros gyvenimu. Ne- 
jaugi graikiškasis pasaulis neturėjo civilizacijos didžiau- 
sio kultūrinio savo žydėjimo laikotarpiu? Nejaugi Vaka- 
rų Europa neturėjo civilizacijos iki XIX šimtmečio? Būtų 
klaidinga manyti, kad civilizacija prasidėjo su romėnų 
įsigalėjimų senovės pasaulyje arba kad naujais laikais 
civilizacija atsirado tik XIX šimtmetyje. Kultūra ir civi- 
lizacija ne eina viena po kitos, bet gyvuoja organinga- 
me tarp savęs sąryšyje, kaip kad surištos yra tarp savęs 
priežastis ir išdava, nors genetiškai antroji yra vėlybes- 
nė už pirmąją. 

Tiesa, imant vieną kurį priežasties ir išdavos santykia- 
vimą, galima pastebėti, kad išdava gali nesutapti vienu 
laiku su priežastimi. Bet kalbant apie kultūrą ir civiliza- 
ciją, reik turėti galvoje, kad kultūriniai žmonių nusitei- 
kimai yra pastovios priežastys ir kad jie sudaro pastovią 
sistemą, galinčią gyvuoti šalia kultūrinių išdavų siste- 
mos, arba civilizacijos. 

Kultūros santykiavimas su civilizacija analoginis prie- 
žasties ir išdavos santykiavimui, duoda galimybės spręsti, 
katra iš jųdviejų patraukia antros žlugimą. Paprastai ten- 
ka konstatuoti, kad priežasties suardymas ardo ir išdavą 
arba net padaro ją visai negalimą. Todėl irgi kultūros 
suyrimas negali neapsireikšti anksčiau ar vėliau ir civi- 
lizacijos suyrimu arba žlugimu. Tokių atveju civilizacija 
žlunga ne todėl, kad jinai yra kultūros galas arba senat- 
vė, bet todėl, kad yra ir žlunga tasai pagrindas, kuriuo 
civilizacija laikosi, būtent kultūra. Užtat išdavos suyri- 
mas arba žlugimas dar priežasties nesuardo, jei nėra ki- 

tokių priežasčių jai pranykti arba apirti. Todėl civilizaci- 
jos katastrofiškas apyrimas arba net visiškas žlugimas, jei 
toks apskritai būtų galimas, dar nereiškia kultūros žlugi- 
mo, jei žmonėse pasilieka gyvi kultūriniai nusiteikimai ir 
jei todėl neišsenka kultūrinio veiklumo šaltinis. Gyvuo- 
jant kultūriniams nusiteikimams, žmonės turi galimybės 
kultūriniu veiklumu atstatyti civilizacijos gėrybes ir grįž- 
ti prie civilizuoto stovio. Užtat suyrus kultūrai, nėra pa- 
grindo ir civilizacijai atsirasti, o jei jinai yra užsilikusi 
iš praeities, tai ji turės palyginti trumpu laikų žlugti, nes 
be kultūrinių nusiteikimų, besireiškiančių intensyviu kul- 
tūrinių veiklumu, negalima palaikyti civilizacijos stovio 
aukštesniame laipsnyje. . 

Kultūros ir civilizacijos santykiavimas būtų netiksliai 
vis dėlto suprantamas, jei nebūtų skaitomasi su grįžta- 
mąja civilizacijos veikme kultūrai, kuri, kaip tuoj pama- 
tysime, turi labai didės reikšmės jųdviejų santykiavime 
ir dažnai reiškiasi neigiamąjaą pakraipa. Pasirodo būtent, 
kad ne tik kultūriniai nusiteikimai turi įtakos kultūri- 
niams veiksmams ir per šiuos — kultūrinėms išdavoms, 
bet ir atvirkščiai, kultūrinės išdavos, suorganizuotos vi- 
suomeniniame gyvenime į civilizacijos sistemą, gali turė- 
ti tam tikros įtakos kultūrinių nusiteikimų susidarymui. 
Kultūrinės išdavos sudaro juk tam tikrą aplinkumą, kuri 
gali būti labai subjektyvi tiems žmonėms, kuriems tenka 
joje gyventi, Šita aplinkuma gali sugestionuoti naujoms 
kartoms gerų nusistatymų ir ilgainiui sudaryti jose tam 
tikrų teigiamųjų nusiteikimų; bet jinai gali irgi lepinti ir 
tvirkinti naujas kartas ir tuo pačiu ardyti jose kultūri- 
nius nusiteikimus, kuriais buvo pasižymėjusios pirm 
B kartos, kūrusios teigiamąsias civilizacijos gėry- 

es. 

Pompėjos atkasimas iš Vezuvijaus pelenų pakankamai 
parodo, kad katastrofos metu šitame romėniškajame mies- 
te būta gana aukštos civilizacijos, bet sykiu šita civiliza- 
cija ėjo jau tuo laiku tokia pakraipa, kuri turėjo visai 
neišvengiamai ardyti teigiamuosius kultūrinius nusiteiki- 
mus, nes naujos kartos, kurios augo ir brendo iškrypusios 
civilizacijos aplinkumoje, negalėjo neištvirkti ir kultūriš- 
kai nepasidaryti bergždžiomis. 

Toks civilizacijos išsigimimas neigiamoje pakraipoje, 
kaip parodo istorija, nėra retas atsitikimas, bet atvirkš- 
čiai, rodos net neišvengiamai fatališkas galingame kiek- 
vienos kultūros reiškimesi išviršinėmis civilizacijos lyti- 

mis. Ir šituo atžvilgiu Spenglerio ir Berdiajevo susirūpi- 
nimas dėl mūsų europietiškos kultūros likimo nėra nė 
kiek bergždžias. Kai, pavyzdžiui, yra palyginamas dabar- 
tinis mūsų kultūrinio gyvenimo tarpsnis su ankstybes- 
niais kultūros tarpsniais arba kai yra lyginamas romėnų 
imperijos žlugimo tarpsnis su graikiškosios kultūrinės kū- 
rybos tarpsnių, negalima nesutikti su Spengleriu ir Ber- 
diajevu, kai jiedu vadinamajame civilizacijos tarpsnyje 
mato visą eilę subarbarėjimo bei dekadencijos apraiškų. 
Tiesa yra tai, kad ankstybesnis kultūrinis gyvenimas bu- 
vo labiau organingas ir kad vėlybesnis yra labiau mecha- 
niškas. Tiesa yra tai, kad vadinamasis kultūros tarpsnis 
yra artimesnis gamtos ritmui, tuo tarpu kai vadinamasis 
civilizacijos tarpsnis yra labiau techniškas, mašiniškas. 
Tiesa yra tai, kad vadinamasis kultūros tarpsnis yra la- 
biau nenaudiškas, arba mažiau savanaudiškas, tuo tarpu 
kai vadinamasis civilizacijos tarpsnis pasižymi didesniu 
materialistiškų išrokavimu. Tiesa yra tai, kad vadinama- 
sis kultūros tarpsnis yra mažiau praktiškas ir mažiau ga- 
lingas materialine prasme, tuo tarpu kai vadinamasis ci- 
vilizacijos tarpsnis pasižymi praktiškų galybės vykdymu 
ir išviršiniu gyvenimo organizavimu. Tiesa yra tai, kad 
vadinamasis kultūros tarpsnis pasižymi didesniu paslan- 
kumu pasiaukoti kilniesiems idealams, tuo tarpu kai civi- 
lizacijos tarpsnis pasižymi ypatingu godumu ir paslan- 
kumu į pasismaginimą gyvenimu. Tiesa yra tai, kad va- 
dinamasis kultūros tarpsnis reiškiasi labiau kilniais ży- 
giais vardan kultūrinių bei religinių idealų, tuo tarpu 
kai vadinamasis civilizacijos tarpsnis dega imperializmo 
geiduliais, pagrįstais plikais instinktais. Tiesa yra tai, kad 
vadinamajame kultūros tarpsnyje Žmogaus asmuo gauna 
daugiau galimybės pasireikšti originalia kultūros kūryba, 
tuo tarpu kai vadinamajame civilizacijos tarpsnyje žmo- 
nės yra nuasmeninami ir niveliuojami. Tiesa yra tai, kad 
vadinamajame kultūros tarpsnyje žmogaus stilius ir jo 
užsimojimai pasižymi didesniu palyginant kilnumų, tuo 
tarpu -kai vadinamajame civilizacijos tarpsnyje įsigali 
dvasiškas susmulkėjimas ir sustingimas, vadinamas dva- 
sišku miesčionizmu arba buržuaziškumu. Tiesa yra ir tai, 
kad vadinamasis kultūros tarpsnis yra labiau religiškas, 
tuo tarpu kai vadinamasis civilizacijos tarpsnis yra la- 
biau bedieviškas. Tiesa yra ir tai, kad vadinamajame kul- 
tūros tarpsnyje mažiau atsiranda destruktyvinių visuome- 
nės jėgų, tuo tarpu kai vadinamajame civilizacijos tarp- 


407 


snyje neišvengiamai išsivysto destruktyvios jėgos, kurios, 
eidamos šitokios civilizacijos pakraipa, žlugdo ją jos pa- 
čios priemonėmis. Ir daug kas dar galima būtų surašyti 
mažiau ar daugiau teisingų minčių iš tų, kurios yra pa- 
reikštos Spenglerio ar Berdiajevo apie kultūros ir civiliza- 
cijos santykiavimą. Ir vis dėlto būtų klaidinga manyti, 
kad šitie sprendimai, kurie yra daromi kultūros naudai ir 
civilizacijos nenaudai, gali pasiremti kultūros ir civiliza- 
cijos esme ir prirodyti tuo pačiu, kad kultūra yra teigia- 
ma, o civilizacija — neigiama. 

Esame matę, kad civilizacija, kaipo objektyvuota kul- 
tūros išraiška išviršinėmis visuomeninio gyvenimo lyti- 
mis, yra iš esmės vėlybesnė už kultūrą. Šituo atžvilgiu 
civilizacija yra vėlybesnė už kultūrą taip, kaip išdava yra 
vėlybesnė už savo priežastį. Bet kuomet su civilizacija 
yra Iišamos neigiamos kultūrinio gyvenimo apraiškos, tuo 
tarpu kai kultūrai yra priskiriamos atatinkamos priešingos 
apraiškos, neigiamas arba teigiamas apraiškų pobūdis par- 
eina ne nuo kultūros arba civilizacijos esmės, bet nuo to, 
kokiomis priemonėmis yra kuriama kultūra ir civilizaci- 
ja, kokias ypatybes išvysto žmoguje kultūros ir civiliza- 
cijos kūrimo vyksmas ir kokios grįžtamosios įtakos turi 
civilizacija kultūrai.- 

Visų pirma reik gerai nusimanyti, kad nei kultūra be 
civilizacijos, nei civilizacija be kultūros negali egzistuoti 
visai atseparuotos viena nuo antros. Kiekvienas žmogaus 
kultūrinio gyvenimo įvykis, kad jis ir turėtų vietos gi- 
liausioje, taip sakant, subjektyviausioje žmogaus būtybės 
gelmėje, turės visados linkmės jau vienos tik introperso- 
nalinės difuzijos dėlei išsiskleisti visoje žmogaus būty- 
bėje ir, šiaip ar taip, pasireikšti išviršine apraiška, saky- 
sime, kad ir vienoje tik išviršinėje apraiškoje. Bet papras- 
tai įgytas koks nors kultūrinis nusiteikimas turi reikšmės 
ne tik žmogaus išvaizdai bei jo užsilaikymui, bet taip pat 
jo veikimui ir kūrybai, Tokiu būdu kiekvienas kultūros 
gyvenimo įvykis turi tam tikros reikšmės civilizacijos 
reikalui, jos kilmei, pakraipai, atsiekimams. 

Iš antros pusės, jokia civilizacijos apraiška, joks civi- 
lizacijos pavidalas negali, šiaip ar taip, neveikti tų žmo- 
nių, kurių tarpe civilizacijos apraiškos ir pavidalai randa 
vietos. Sakysime, žmonės mato civilizacijos pavidalus, 
pergyvena civilizacijos gyvenimo įvykius, įpranta gyven- 

ti tam tikru būdu visuomenėje, turėti joje dorovės įpro- 
čių bei papročių ir t. t. Žodžių tariant, civilizacijos lytys 

bei apraiškos, šiaip ar taip, žmonių pagamintos, ima grįž- 
tamuoju būdų veikti pačius žmones, kurie jas yra paga- 
minę. Pavyzdžiui, žmogus sunkiu ir patvariu darbu ap- 
rūpina materialiai visą savo gyvenimą ir apstato jų vi- 
somis ištaigomis: jis perkasi žemės, stato ant jos namus, 
iš dalies pasigamina, iš dalies įsigyja namų apystatą, sy- 
kių organizuoja įmonę, kuri suteikia jam pelno, šitą įmo- 
nę organizuoja, veda, eksploatuoja ir nuolat tobulina, 
Toks žmogus aprūpinęs šitokiu būdu savo gyvenimą ir 
sukūręs bei suorganizavęs turtą, kuriame randa uždarbio 
visa žmonių eilė, gali nieko nenustoti iš savo veiklaus 
bei kūrybinio nusistatymo, taupumo ir apskritai išmin- 
tingo tvarkymo savo reikalų. Jis yra pasidarbavęs ne tik 
sau, bet ir civilizacijos reikalui ir nieko nenustojo iš 
kultūrinių savo nusiteikimų. Bet toks žmogus gali irgi 
nueiti kitokiais keliais, — jis gali vieną gražią dieną [pra- 
dėti gyvenli] tuo, ką jis yra pelnęs, nustoti intensyviai 
dirbęs, jis ilgainiui turi atprasti nuo darbo ir išsilepinti; 
jis ims gyventi iš savo rentos ir per ilgesnį laiką turės 
nustoti kultūrinių kūrybinių savo nusiteikimų. Sykiu no- 
ras pasismaginti gyvenimu jį gali nuvesti taip toli, kad 
jis moraliai pairs ir į savo gyvenimo galą paliks ne tik 
moralinius, bet ir materialinius griuvėsius. Jei su tais žmo- 
nėmis, kurie patys savo triūsu ir kruvinais rūpesčiais 
sudaro didesnius turtus ir sugeba juos valdyti bei eksplo- 
atuoti, panašios nelaimės atsitinka palyginti nedažnai, ka- 
dangi jų kultūriniai nusiteikimai yra paprastai gana stip- 
rūs, tai jų vaikų likimas dažnokai yra panašus į aprašy- 
tąjį atsitikimą. Paprastai įvyksta tai todėl, kad energin- 
gų, sumanių, patvarių, kuriamai nusistačiusių tėvų vai- 
kai ne visuomet turi tų kultūrinių nusiteikimų, kurie 
iiems reik turėti, kad jie galėtų tęsti jei ne geriau, tai 
bent ne blogiau tėvų pradėtąjį darbą. Kitaip tariant, ci- 
vilizacijos gėrybių kūryba išvysto ir dažniausiai palaiko 
kultūrinius nusiteikimus, tuo tarpu kai civilizacijos gė- 
rybių naudojimas dažnai gali būti pavojingas kultūri- 
niams nusiteikimams ir būtent tada, kai šitomis gėrybė- 
mis naudojasi ne tie, kas yra jas sukūrę arba pagaminę. 
Žinant tai, galima naujas kartas taip auklėti, kad naudo- 
iimasis civilizacijos gėrybėmis nebūtų joms pavojingos 
net tada, kai jos yra kieno kito pagamintos. Ugdomasis 
veikimas ir turi naujas kartas ruošti toms kultūrinio gy- 
venimo aplinkybėms, kuriose šitoms kartoms tenka gy- 
venti. Jei pedagoginis suaugusios kartos nusistatymas yra 

tinkamas, naujos kartos gali gerai prisitaikyti tiek kultū- 
ros, tiek ir civilizacijos reikalams ir nepasiduoti nei kul- 
tūros, nei civilizacijos pagundoms. 

Vis dėlto tasai pavyzdys, kuris buvo ką tik nusaky- 
tas, yra labai reikšmingas civilizacijai, ir būtent todėl, 
kad civilizacijos gėrybės gali būti pagamintos vienų, o 
naudojamos kitų. Tuomet susidaro aiškus pavojus tiems, 
kas naudojasi civilizacijos gėrybėmis, išsilepinti, atprasti 
nuo kuriamojo darbo, paskęsti pasismaginimuose gyve- 
nimu ir pagaliau visai patvirkti. Kai šitas pavojus yra 
pastovus ir kai į jį patenka mažai susipratęs vidutinis 
žmogus, kuris paprastai turi daug pretenzijų, bet maža 
kuriamųjų kultūrinių sugebėjimų, jis tampa labai reali 
galybė, kuri gali turėti nelemtos reikšmės kultūrinio gy- 
venimo išsivystymui neigiamai suprantamos civilizacijos 
pakraipa. 

Pavojus šitas iš tikrųjų atsiranda todėl, kad tarp kul- 
tūrinių nusiteikimų ir kultūrinių išdavų gali nebūti ata- 
tikimo todėl, kad kultūriniai nusiteikimai įsigyjami žy- 
miausioje dalyje nuosavų pastangų pagalba, tuo tarpu 
kai kultūrinės išdavos, suorganizuotos išviršinėmis lyti- 
mis visuomenės gyvenime, gali būti suteikiamos žmonėms 
ar per visuomeninę aplinkumą, arba paprasto paveldėji- 
mo keliu. Jei civilizacijos gėrybėmis tesinaudotų vien tie, 
kas yra jas sukūrę, būtų mažiau pavojaus šitiems žmo- 
nėms ištvirkti jomis naudojantis. Bet kai civilizacijos gė- 
rybėmis ima naudotis ne tie, kas yra jas pagaminę, susi- 
daro pavojus kultūriškai sumenkėti ir patekti į tą mies- 
čioniškojo, arba buržuaziško, pasitenkinimo stovį, kuris 
yra labai artimas tikram barbariškumui ir kuris gali net 
būti mažiau simpatiškas už paprastą nekultūriškumą. 

Sakysime, doras ir nekvailas mūsų prasčiokas lietuvis 
važiuoja Amerikon ieškoti uždarbio. Kokia kultūrinė evo- 
liucija paprastai su juo įvyksta tokiu atveju? Važiuoda- 
mas į Ameriką, toks lietuvis neturi jokių ypatingų kul- 
tūrinių nusiteikimų: sveika prigimtis, padorūs įpročiai ir 
labai netobulai suprantama religija,— štai visas jo mora- 
linis turtas, tiesa, labai vertingas, kurį jis gabenasi iš sa- 
vo tėvynės. Atvykęs Amerikon ir šiaip taip iškentėjęs 
pirmą prisitaikymo laikotarpį, jis palyginant greit gauna 
patirti, kad šitame naujame krašte visai neblogai galima 
gyventi. Užtenka jam aštuonias valandas į dieną labai 
nesudėtingais judesiais pjauti padą, karpyti rankovę arba 
skersti kiaulę, kad jis galėtų visai patogiai gyventi ir dar 

sutaupyti visai nemenką pinigą. Tuo tarpu jis apsipranta 
su susisiekimo priemonėmis, pramoksta skaityti, rašyti ir 
skaičiuoti, gerai apsitaiso, visai padoriai apstato savo na- 
mus, pagaliau įsigyja sau „Forduką“, rodos, viskas eina 
labai gerai ir žada kultūrinę pažangą. 

Bet iš tikrųjų labai dažnai šalia šito išviršinio civiliza- 
cijos vyksmo eina gretimais kitas, giliau paslėptas vyks- 
mas, kuris iš tikrųjų eina barbarizacijos linkme. Faktas 
yra tai, kad nekultūringas, nors visai padorus ir gerai 
nusiteikęs prasčiokas yra patekęs į aktyviosios civiliza- 
cijos kraštą. Šita materialiai labai turtinga civilizacija 
reikalauja iš tokio žmogaus palyginti labai nedaug: šiek 
tiek prisitaikymo, galima sakyti, visai išviršinio, ir vie- 
nodo labai nekomplikuoto darbo aštuonias valandas į die- 
ną. Užtat ji gerai atlygina už šitą darbą ir leidžia naudo- 
tis visomis viešo civilizuoto gyvenimo gėrybėmis. Kitaip 
tariant, tokiu atveju iš žmogaus yra reikalaujama kultū- 
rinių nusiteikimų žymiai mažiau, negu yra jam suteikia- 
ma kultūrinių išdavų, arba civilizacijos gėrybių. 

Pirmas jausmas, kuris tokių atveju paprastai ir visai 
natūraliai pas žmogų atsiranda, yra pasitikėjimas savimi. 
Laimėjęs civilizacijos gėrybių daugiau, negu jis galėjo 
neseniai tikėtis, jis yra linkęs matyti savyje pasisekimo 
priežastį. Sykiu jis įpranta vis patogiau gyventi ir vis la- 
biau smagintis gyvenimo gėrybėmis. Be to, jis kiekvie- 
name žingsnyje visai realiai patiria, kad jo pasisekimas, 
gerovė ir ateitis labai ankštai yra surišti su ta vertybe, 
kuri yra vadinama doleriu ir kuri apsupančioje jį aplin- 
kumoje yra visų kitų vertybių matas. Pasitikėjimas savi- 
mi, pamėgimas smagaus bei patogaus gyvenimo ir verti- 
nimas visų gyvenimo apraiškų materialiniu pinigo ma- 
tu,— štai kas. beveik neišvengiamai užvaldo mūsų pras- 
čioką, patekusį į civilizuotą Amerikos aplinkumą ir ten 
pastoviai įsigyvenusį. Leiskime, kad šitokis mūsų pras- 
čiokas nenustoja tos dorovės, kurią jis yra išsivežęs iš 
savo patriarchalinės tėviškės, kad jis nėra išsižadėjęs sa- 
vo religijos, kad jis yra įgijęs tam tikrų kultūrinių nusi- 
teikimų, tiek iš vidaus, tiek iš viršaus, vis dėlto nurodyta 
beveik neišvengiama pakraipa, šiaip ar taip, turės pasi- 
reikšti jo gyvenime ir kliudys jam pasidaryti tikrai kul- 
tūringu žmogumi. 

Grąžinkime dabar šitą žmogų į gimtąją jo aplinkumą. 
Ar jis galės pasirodyti kultūros nešėju primityviose mūsų 
krašto aplinkybėse? Tam, kad jis iš tikro galėtų būti kul- 

tūros nešėjų savo kraštui, jis turėtų pasižymėti tvirtais 
kuriamaisiais kultūriniais nusiteikimais, kurių jis tačiau 
neturi. Kad jis galėtų prisitaikyti prie primityvinio ūkio, 
mažai dar tenutolusio nuo natūralaus ūkio, jam reik pa- 
sižymėti universaliais sugebėjimais, tuo tarpu jis yra jau 
pripratęs prie labai nesudėtingų pareigų labai suskirsty- 
toje darbo sistemoje. Kad jis galėtų gyventi materialiai 
nesuorganizuotame krašte, jam reiktų pasižymėti prisitai- 
kymo dovana prie tų aplinkybių, kuriose tebelieka tech- 
niškai atsilikę kraštai; tuo tarpu jis yra jau įpratęs sma- 
giai bei patogiai gyventi. Kad jis galėtų vis dėlto pakęs- 
ti gyvenimo ir darbo nepatogumus ir dirbti naudingą dar- 
ba savo tėvynėje, reiktų jam turėti pasiaukojimo bei tvir- 
tybės dvasios vardan aukštesnės idėjos; tuo tarpu jis yra 
jau įpratęs viską vertinti dolerio matu. Pakentėjęs kiek 
nepatogumo, nustojęs savo pinigo, neįstengęs niekur kaip 
reikiant prisitaikyti ir išlaikyti konkurencijos su nemėgi- 
nusiais Amerikos žmonėmis, šitas padorus ir gerų norų 
žmogus grįžta vėl Amerikon ir, įgavęs jau anksčiau pasi- 
tikėjimo savimi, peikia visus ir savo tėvynę, bet nesuge- 
ba nė kiek kritiškai pažiūrėti į save. 

Jei šitokis žmogus pajėgtų visai kritiškai įžvelgti į 
savo esmę ir objektyviai spręsti kultūros bei civilizaci- 
jos dalykus, tai jis suprastų, kad būti kultūringu žmogu- 
mi ir civilizuotu barbaru yra du dalyku, kuriuodu skiria- 
si tarp savęs visu dangumi. Civilizuotas barbaras stovi 
tarp laukinio žmogaus ir tikrai kultūringo žmogaus. Ci- 
vilizuotam barbarui sykiu su laukiniu žmogumi stoka auk- 
štesnių kultūrinių nusiteikimų; bet jis sykiu su kultūrin- 
gu žmogumi turi sutvarkytą išviršinėmis lytimis gyveni- 
mą, ir bent minimalinius kultūrinius nusiteikimus, be 
kurių negalima įsivaizduoti jokios civilizacijos. Bet pasi- 
savinti civilizacijos gėrybes ir įprasti jomis naudotis bei 
smagintis toli gražu nereiškia įsigyti kultūrą ir turėti auk- 
štesnių kultūrinių nusiteikimų. Tuo tarpu joks tikrai kul- 
tūringas žmogus tiek nepasitiki savo kultūra ir taip ne- 
sididžiuoja kultūriniais laimėjimais kaip civilizuotas bar- 
baras materialinėmis civilizacijos gėrybėmis. 

Iš šitokio susižavėjimo savimi kyla civilizuoto barbaro 
imperializmas, kuris taip yra agresyvus, gobšus, žiaurus 
ir neteisingas. Civilizuotas barbaras, tiek vidutinis viso- 
se dvasinio kultūrinio gyvenimo srityse, gali pasirodyti 
labai galingas techniškos ir ūkiškos organizacijos srityje 
ir tuo būti tikrai pavojingas kultūringesniems savo kai- 

mynams. Iš tokio civilizuoto barbariškumo ir yra kilęs 
pasaulinis karas, tiek brangiai apsiėjęs kuliūringam pa- 
sauliui, 

Iš apriboto akiračio, kuriuo paprastai pasižymi civi- 
lizuotas barbaras, kyla tokios jo ypatybės kaip fetišistiš- 
kas garbinimas įsigyvenusių visuomenėje civilizacijos Iy- 
čių su sustingusiais įpročiais, su mados tironija, su ban- 
dišku noru neatsilikti nuo minios, nuo jos užgaidų sma- 
gintis gyvenimu ir ieškoti vis naujų pramogų. Iš čion 
kyla tasai miesčioniškasis susmulkėjimas, kuris užmuša 
tvirtą asmenybę ir paverčia žmonių mases į negalvojan- 
čias bandas, kurios slenka ten, kur jas neša neprotingo 
gyvenimo inercija. 

Pasirodo net, kad tikros kultūros klestėjimo laiku ci- 
vilizuoti barbarai sudaro dažnai visuomenės daugumą. Tas 
įvyksta todėl, kad aukštesnės civilizacijos gėrybes kuria 
ir organizuoja toli gražu ne visi visuomenės nariai, antra, 
todėl, kad dažnai civilizacijos gėrybes ir civilizacijos lai- 
mėjimus padaro vienos kartos, tuo tarpu kad jais naudo- 
jasi ir vėlesnės kartos ir, trečia, todėl, kad grįžtamoji ci- 
vilizacijos įtaka kartais demoralizuoja kultūros veikėją 
ir naikina jame kūrybinius nusiteikimus. Jei dabar atsi- 
žvelgsime į tai, kad nurodytosios tendencijos civilizaci- 
jos gyvenime visados, šiaip ar taip, reiškiasi, kad ilges- 
nėje distancijoje jos turi net stiprėti ir kad masių gy- 
venime yra apsčiai veiksnių, kurie šitas tendencijas dar 
labiau sustiprina, tai turėsime pripažinti, kad civilizaci- 
jos išsivystyme yra kažkas fatališka, kas verčia civiliza- 
cijos gyvenimą į kultūrinės bei moralinės degradacijos 
vagą. 

Štai kodėl tiek daug teisingų konstatavimų yra pada- 
rę Spengler ir Berdiajev fenomenologinivose savo tyrinė- 
jimuose, liečiančiuose kultūros ir civilizacijos santykiavi- 
mą. Jie tik turėtų tiksliai skirti tai, kas pareina nuo ci- 
vilizacijos ir kultūros esmės, nuo to, kas pareina kultūrai 
ir civilizacijai nuo individualinių ir visuomeninio gyveni- 
mo aplinkybių. Jei civilizacijos apraiškos yra lydimos 
visos eilės žmogiškųjų silpnybių, kurios stumia žmonės 
netinkamai naudotis civilizacijos gėrybėmis, tai tokiu at- 
veju kalta yra ne civilizacija, bet patys žmonės su savo 
silpnybėmis. Vaizduoti tad kultūra ir civilizacija kaipo 
du laikotarpiu visuomenės gyvenime, iš kurių vienas yra 
teigiamo žydėjimo, o antras neigiamo žlugimo laikotar- 
pis, yra faktinai klaidinga, nors tokia pažiūra ir yra arti 

tiesos vienu kitu atžvilgiu. Kaip jau esame matę, gene- 
tiškai civilizacija yra vėlesnė už kultūrą, kaip kad išda- 
va yra vėlesnė už priežastį, ir vis dėlto civilizacija nėra 
nei kultūros senatvė, nei kultūros žlugimas. Taip pat mo- 
ralinių atžvilgiu civilizacija dažnai yra mažiau vertinga 
kaip kultūra, ir vis dėlto negalima iš esmės teigiamai 
vertinti kultūra ir neigiamai vertinti civilizacija. Toliau 
žmogiškoji visuomenė, kaip ir viskas mūsų pasaulyje, iš 
pradžios atsiranda, paskui auga ir stiprėja, toliau žydi, 
klesti ir pagaliau, sudėjusi tam tikrų vaisių į žmonijos 
lobyną, nyksta, žlunga. Ir vis dėlto negalima pasakyti, kad 
žmonių visuomenė, kaipo kultūros nešėja, yra kažkoks gy- 
vas organizmas, kuris turi įdiegtą savyje lytį, ir kuris 
todėl turi likimo griežtai aprėžtą gyvenimo ratą, iš kurio 
jis negali išsilenkti, kaip kad ąžuolas begali išsilenkti iš 
to gyvenimo rato, kuris potencialiai yra įvystytas gilėje. 
Kaip matome, Spenglerio ir Berdiajevo koncepcijose apie 
kultūrą ir civilizaciją yra tiesos ir sykiu didelio nesusipra- 
timo. Tiesa glūdi fenomenologinėje dalyko pusėje, o ne- 
susipratimas — tame pamatavime, kuris yra suteikiamas 
pastebėtoms apraiškoms aiškinti. 

Spenglerio labiau, Berdiajevo mažiau, bet vis dėlto 
abiejų mąstytojų pažiūros į kultūros ir civilizacijos san- 
tykiavimą ir į pagrindinę kultūrinio gyvenimo tendenciją 
yra gana pesimistiškos. Nėra optimistiškos ir tos pažiūros, 
kurios teko man pačiam pareikšti nagrinėjant civilizaci- 
jos gyvenimo aplinkybes ir tas tendencijas, kurios palai- 
ko civilizuoto barbariškumo stovį vadinamosiose kultū- 
ringose visuomenėse. Čia gali kilti klausimas: jei morali- 
nė degradacija kultūriniame gyvenime pareina ne nuo 
civilizacijos esmės, bet nuo pripuolamų civilizacijai ap“ 
linkybių, tai kaipgi galima kovoti su šita degradacija ir 
bent dalinai atsilaikyti jos linkmei visuomeniniame gy- 
venime? 

Į šitą klausimą tegalima atsakyti, kad kovoti su kul- 
tūrine visuomenės degradacija yra pašaukta plačiai su- 
prantama ugdomųjų priemonių sistema. Vadinasi, kultū- 
rinio lavinimo bei auklėjimo priemonėmis žmonės turi 
būti saugojami nuo to patvirkimo, į kurį juos stumia 
civilizuoto gyvenimo aplinkybės. Šituo atžvilgiu didelį 
kultūrinį uždavinį turi suaugusi karta atžvilgiu į nesuau- 
gusiąją. Visų pirma naujos kartos turi būti taip lavina- 
mos bei auklėjamos, kad pirmoje vietoje stovėtų ne su- 
gebėjimas naudotis bei smagintis kultūrinėmis išdavomis, 

bet kultūrinių nusiteikimų ir ypač kūrybinių sugebėjimų 
įsigijimas. Jei žmogus daugiau malonumo randa kūrybo- 
je negu paprastame pasismaginime gyvenimu, galima pa- 
sakyti, kad jis yra labiau apsaugotas prieš kultūrinę de- 
gradaciją negu tasai, kas ieško labiau gyvenimo pramogų 
negu kūrybinio savo jėgų išskleidimo. 

Antras dalykas, kuris turi būti realizuojamas kultūri- 
niame naujų kartų auklėjime, yra sugebėjimas išlaikyti 
tinkamą perspektyvą tarp atskirų kultūros gyvenimo sri- 
čių. Kai naujos kartos yra auklėjamos taip, kad jos įpran- 
ta labiau vertinti materialinės kultūros gėrybes negu dva- 
sinės kultūros laimėjimus, galima su pilnu įsitikrinimu 
teigti, kad kultūrai gresia pavojus ir kad civilizacijos pa- 
kraipa turi pasireikšti kiek anksčiau ar kiek vėliau mo- 
ralinės degradacijos apraiškomis. Todėl yra labai svarbu 
vesti naujos kartos priešinga pakraipa ir įdiegti į jų są- 
monę įsitikinimą, kad tik ta kultūra yra tikrai vertinga 
ir turi galimybių ilgiau patverti, kuri yra atremta į dva- 
sinio gyvenimo pagrindus, ir kad materialinė, techniš- 
koji bei ūkiškoji kultūra tėra vien žemesnis kultūros laip- 
snis, visados reikalingas, bet niekados nepakankamas žmo- 
gaus dvasios reikalavimams patenkinti. 

Palenkimas žemesnių kultūros sričių aukštesnėms ir 
didesnis pastarųjų branginimas, tikrai sakant, reikalauja 
tam tikro aukštesnio kultūrinio idėjingumo, kuris yra ne 
kas kita, kaip vienas iš pagrindinių kultūrinių žmogaus 
nusiteikimų, taip reikalingų, kad žydėtų civilizacija ir ne- 
žlugtų kultūra. Auklėjant šita pakraipa naujas kartas, 
tenka visuomenėms taip pat rūpintis, kad aukštesnės kul- 
tūros sritys — kaip žinija, dora ir menas — turėtų gali- 
mybės įsigalėti tiek visuomenės gyvenime, kad jos galė- 
tų duoti toną visam kultūriniam visuomenės gyvenimui. 
Jei todėl yra svarbu patiesti visuomenei materialinės ge- 
rovės pagrindą ūkio bei technikos srityje, tai tiek pat yra 
svarbu išvystyti ir paskleisti visame visuomenės gyveni- 
mo plote žinija, dora ir menas, kad žmonės, kurie turi 
materialinį gyvenimo pagrindą, nepaskęstų materialinių 
užgaidų, interesų ir instinktų pelkėje ir sykiu nepaskan- 
dintų viso kultūrinio gyvenimo su didžiaisiais jo laimėji- 
mais. Rūpintis tad žinijos, doros ir meno kultūra visuo- 
menėje yra lygu rūpintis jos gelbėjimu nuo kultūrinės 
degradacijos, kuri gali trumpu laikų nuvesti visuomenę į 
materialinį bei moralinį žlugimą. 

Iš čion matyti, kad pedagoginių kultūrinio ugdymo 
uždavinių turi ne tik suaugusios kartos atžvilgiu į nesu- 
augusias, bet ir labiau kultūringas žmogus atžvilgiu į 
mažiau kultūringą žmogų. Kitaip tariant, ugdomojo kul- 
tūrinio uždavinio turi tikras inteligentas atžvilgiu į pu- 
sinteligentį ir sykiu su pastaruoju atžvilgių į liaudies 
mases, 

Kai šiais laikais vadinamasis demokratizmo krizis yra 
iškėlęs normalios vadovybės masėms problemą, faktinai 
pasirodė, kad demokratizmo krizis tėra vienas tik atžvil- 
gis to plataus krizio, kurį gyvena visas kultūrinis mūsų 
gyvenimas. Pasirodė būtent reikalas suorganizuoti kiek- 
vienoje visuomenėje kultūrinė vadovybė, kuri sugebėtų 
vadovauti mažiau kultūringiems žmonėms pageidaujama 
pakraipa. Kitaip tariant, atsirado reikalas hierarchizuoti 
kultūrines įtakas jų vertingumo tvarkoje taip, kad vy- 
riausioji kultūrinė vadovybė pajėgtų suteikti bendrą pa- 
kraipą visam kultūriniam gyvenimui. Rinktinių vadų au- 
klėjimas, arba auklėjimas to, ką prancūzai vadina žodžiu 
élite, pasidaro visai teisingai dienos šūkiu, iš kurio tiki- 
masi pagalbos. 

Nėra reikalo būti per dideliu optimistu ir tikėtis, kad 
tų pedagoginių priemonių, kurios ką tik buvo paminėtos, 
pakaks, kad galima būtų išgelbėti mūsų pasauli iš kultū- 
ros krizio ir jisai įstatyti į visai normalias vėžes. Per daug 
yra žmonijos gyvenime ardomųjų veiksnių, pagundų ir 
nelemtų polinkių, kad nuo jų neigiamų išdavų žmonija 
kada nors būtų visai laisva. Bet šiaip ar taip, ta pedago- 
ginė pakraipa, kuri jau aiškiai užsibrėžė sąryšyje su kul- 
tūros kriziu, yra visai teisinga ir žada nemaža sėkmingų 
išdavų. Jei, šalia to, atsižvelgsime į tai, kad gretimais 
kultūringame pasaulyje eina gana plačia vaga religinis 
renesansas, kuris labai gerai sutaria su kultūrinio atgi- 
mimo pastangomis, tai pamatysime, kad artima ateitis 
žada pasauliui nemaža naujų kultūrinių laimėjimų. Tiesa, 
šitie laimėjimai, atsiekti dažnai kultūros viršūnėse indi- 
vidualinėmis genialių žmonių pastangomis, ne visuomet 
patenka į plačiąsias mases ir atatinkamai realizuoja pla- 
čias reformas. Kaip gerai pastebi Berdiajev, tarp kultūros 
ir civilizacijos laimėjimų mūsų laikais nesama kiekybinio 
atitikimo, ir to pakanka, kad plačiose visuomenės masėse 
būtų visados nemaža iš viršaus tik civilizuotų barbarų, 
kurie būtų kiekvienu laiku pasiruošę grasyti tikros kul- 
tūros pagrindams. 

2. KULTŪROS PAŽANGOS PROBLEMA 


Betyrinėjant pirmąją problemą, skirtą šiam pusmečiui 
iš kultūros filosofijos, teko užtrukti ilgiau, negu buvau 
tikėjęsis. Todėl pasirodo, kad išnagrinėti visos šešios nu- 
matytosios problemos nebus jokios galimybės. Noroms 
nenoroms reik rinktis iš jų viena kita, o kitos palikti be 
smulkesnio tyrinėjimo. Taip dalykams susidedant, esu pa- 
siryžęs apleisti antrąją ir trečiąją problemas, įvardytas: 
„Prigimtis ir kultūra“ ir antrą -—,„Ekonominio materializ- 
mo problema kultūros filosofijos šviesoje“, nes šitų pro- 
blemų tyrinėjimas nuvestų mus žymiai į šalį nuo tos 
idėjų eigos, kurios teko laikytis iki šiolei ir kuri galima 
bus testi toliau, einant nuo kultūros ir civilizacijos san- 
tykiavimo prie kultūrinės pažangos, kultūros ir religijos 
santykiavimo. Tiesa, kultūrinės pažangos problema buvo 
jau vienu kitu atžvilgiu paliesta sąryšyje su civilizacijos 
problema. Jos nagrinėjimas teks vien papildyti einant į 
prometėjizmo problemą, kuri savo ruožtu yra glaudžiai 
susijusi su klausimu apie kultūros ir religijos santykia- 
vimą. Tokių būdų pasirodys, kad nuo to, kas buvo tyri- 
nėta iki šiolei, tiesus kelias veda prie trijų paskutinių 
problemų, kurios gali būti tyrinėjamos kaipo kiek pla- 
tesnė viena visuma, Taigi einant nuo kultūros ir civiliza- 
cijos santykiavimo problemos, teks kiek aiškiau pastatyti 
klausimas apie kultūrinę pažangą, paskui iškelti prome- 
tėjizmo problemą, arba klausimas apie tai, ar žmonija 
gali pasitenkinti kultūriniu idealu, ir pagaliau pereiti prie 
kultūros ir religijos santykiavimo problemos, arba prie 
klausimo, kokia prasme kultūrai želkalingas yra Athalgi: 
mas religijoje. 

Tačiau pirm negu man bus galima persimesti iš grin- 
džiamųjų kultūros filosofijos klausimų į atbaigiamuosius, 
man bus neišvengiama išaiškinti keletas pagrindinių da- 
lykų, kurie yra būtini specialesnių kultūros problemų su- 
pratimui. Tai yra tos vedamosios idėjos, kurios stato gai- 
res kultūros filosofijos sistemai ir -be kurių negalimas 
sąmoningas orientavimasis kultūrinio gyvenimo problemo- 
se. Šiandien ir noriu trumpai atkartoti šitas vedamąsias 
idėjas iš bendro kultūros filosofijos kurso. 

Vienas iš kardinalių dalykų kultūros filosofijoje yra 
tai, kad kultūrinis veiksmas, kuris tarnauja pradedamuo- 
ju punktu kultūros sąvokai -nustatyti, negalimas be kul- 
tūros veikėjo, turinčio idėjos supratimą ir sykių nusista- 

tymą, šiaip ar taip, šitą idėją realizuoti. Kaip jau mums 
žinoma, kultūrinis yra veiksmas, kuriuo žmogus apipavi- 
dalina kokį nors objektą lytimi, atsakančia aukštesnei 
idėjai. Iš čion jau aišku, kad kultūros subjektu tegali būti 
būtybė, kurį sugeba turėti ir realizuoti idėjas. Kitaip ta- 
riant, kultūros veikėju tegali būti protinga būtybė, t. y. 
žmogus. Jei kartais gyvulių padarai primena ir net nenu- 
sileidžia savo tobulumų žmogaus rankų padarams, tai toks 
išviršinis pagamintų daiktų palyginimas toli gražu dar 
neprirodo, kad gyvuliai gali būti kultūros veikėjai, arba 
subjektai. Gyvuliai neturi idėjų supratimo, jie todėl ne- 
gali veikti pagal idėjas ir tuo pačiu negali vykdyti kul- 
tūrinių veiksmų. 

Žmogaus didybė tame ir reiškiasi, kad jis susipranta, 
apsisprendžia ir veikia pagal idėjas. Žmogaus pažinimas 
išeina iš juslinio pažinimo ribų, nors šituo jusliniu pažini- 
mu yra pagrįstas protinis jo pažinimas. Sugebėjimas mąs- 
tyti grynai intelektualinėmis idėjomis sudaro žmogaus vir- 
šenybę prieš neprotingus gyvulius. Toliau, žmogus ski- 
riasi nuo neprotingo gyvulio tuo, kad jis sugeba laisvai 
apsispręsti pagal idealinius motyvus, arba idėjas, tuo tar- 
pu kai neprotingas gyvulys veikia su neišvengiamu būti- 
numu pagal materialinius motyvus, kuriais yra vaidiniai. 
Pagaliau žmogus ne tik apsisprendžia pagal tuos ideali- 
nius motyvus, kuriais yra idėjos, bet ir sugeba savo 
idėjas, šiaip ar taip, realizuoti gyvenime. Kitaip tariant, 
žmogus pažįsta tiesą, laisvai apsisprendžia pagal tiesos 
reikalavimus ir pagaliau kuriamai realizuoja aukštesnės 
prigimties idealus. 

Jei nuo žmogaus būtų atimtas protingumas bei laisvin- 
gumas, jis tuo pačiu momentu nustotų buvęs kultūros 
veikėju, nes tokiu jis tegali būti vien kaipo protingos 
prigimties asmuo. Žodžiu tariant, kultūra tėra galima vien 
todėl, kad protinga bei laisva žmogaus prigimtis leidžia 
žmogui veikti kitokių būdu, kaip kad veikia gamta, nega- 
linti išsilenkti iš būtinų dėsnių prievartos. Todėl neigiant 
žmogaus protingumą ar laisvingumą, būtų nuoseklu neigti 
kultūrinio veikimo skirtingumą, palyginant su gamtiškais 
neprotingų gyvulių veiksmais. Kultūrinis žmogaus veiki- 
mas, palyginant su gamtos veikimu, yra aukštesnės rūšies 
veikimas, kuris turi savo uždaviniu atbaigti gamtos veiki- 

mą ir patobulinti prigimtį labiau, negu tai pajėgia pada- 
daryti gamta. Kultūra, kitaip tariant, yra pašaukta duoti 
daugiau, negu gali duoti žmogui gamta. Bet žmogus tik 

tada iš tikro atsiekia naujų aukštesnių vertybių, kai jis 
veikia kaipo sąmoningas bei laisvas kultūros veikėjas 
pagal aukštesnes idėjas. 

Būtų tačiau klaidinga manyti, kad žmogus visados yra 
kultūros veikėjas ir visuose savo gyvenimo bei veikimo 
aktuose atlieka kultūrinę savo misiją pasaulyje. Iš tikrųjų. 
žmogus retai kada esti visai sąmoningas, laisvas ir tikslin- 
gas savo veikime, ogi tobulu šitais visais atžvilgiais jis 
niekados nėra šiame mūsų pasaulyje. Todėl kultūrinis 
žmogaus idėjingumas nėra visuotinas faktas, kuris lygiai 
reikštųsi visur ir visados tarp žmonių. Netobulame žmo-- 
gaus gyvenime visados ir visur yra pakankamai veiksnių, 
kurie mažina ir jo sąmoningumą, ir jo laisvingumą, ir jo 
tikslingumą veikime, žodžiu tariant, mažina kultūrinį jo 
idėjingumą. Šitas kultūrinis žmogaus idėjingumas yra pa- 
prastai nepakankamas jau todėl, kad žmogaus pažinimas 
niekados nėra tobulas. Jis yra nepakankamai stiprus dar 
labiau todėl, kad žmogus, dažnai ir suprasdamas tiesą, 
nesugeba pagal jos reikalavimus apsispręsti, nes jam yra 
lengviau pasiduoti neracionaliems žemesnės prigimties mo-. 
tyvams. Tuo tarpu materialinės žmogaus prigimties rei- 
kalavimai pasirodo kartais tiek stiprūs ir tiek platūs, kad 
žmogaus laisvė pasirodo kartais aprėžta gana siauromis 
ribomis. Kultūros santykiavimas su prigimtimi ir gamta ir 
parodo, kaip kultūrinis gyvenimas yra vis dėlto surištas 
su materialinėmis aplinkybėmis ir kaip ilgas yra kelias, 
kuriuo žmogus sugeba išsiemancipuoti iš po gamtos 
bei prigimties prievartos vardan kultūrinio idėjingumo 
ir kultūrinės kūrybos. 4 

Pasirodo net, kad kultūrinė žmogaus pažanga yra prie- 
žastingai surišta su jo idėjingumo didėjimu bei tobulėji- 
mu, t. y. su tuo, kaip šitas idėjingumas užkariauja vis 
didesnį plotą žmogaus gyvenime bei veikime, Kultūrinė 
pažanga yra todėl visuomet išdava tų žmogaus pastangų, 
kuriomis jis stengiasi pagauti aukštesnę idėją ir ją rea- 
lizuoti kuriamuoju savo veikimu. Todėl irgi visa tai, kas 
mažina ir varžo žmogaus idėjingumą, yra kultūrinės at- 
žangos veiksnys. Iš tikrųjų kultūrinė pažanga visuomet 
yra kova už idėją. Kai, pavyzdžiui, žmogus stengiasi atsi- 
vaduoti nuo gamtos prievartos ir net pačią gamtą palenkti 
savo valiai, jis faktinai kovoja už idėjos viešpatavimą 
materialiniame pasaulyje. 

Jei paimsime tris pagrindines kultūrinio gyvenimo ly- 
tis, kuriomis yra žinija, dora ir menas, pamatysime, kad 

kiekvienu atveju yra realizuojama viena kuri idėjų rūšis. 
Tiesa, žinijoje, doroje ir mene yra realizuojamos įvairios 
lytys pagal kiekvienos iš šitų apraiškų prigimtį. Žinijoje 
formaline lytimi yra intelektualinė idėja arba, kitaip ta- 
riant, idėja yra čia intelektualine lytimi. Juslinis - pažini- 
mas patiekia žmogui visą krūvą įvairių įvairiausių jusli- 
nių davinių, kurie, nebūdami suvesti į sistemą ir apval- 
dyti proto idėjomis, sudaro tikrą tamsaus gaivalo chaosą, 
Protiniame pažinime įvyksta idėjos gimimas iš pajustinių 
davinių ir paskui šitų pajustinių davinių peršvietimas su- 
voktomis proto idėjomis. Tasai materialinis objektas, ku- 
ris pažinimo atveju yra palenktas kultūriniam žmogaus 
veikimui, yra patiriamoji medžiaga. Šita medžiaga žmo- 
gaus proto veikimu yra apipavidalinama idealinėmis ly- 
timis, kurios atsako tiesos, arba vyriausios idėjos, reika- 
lavimams, Tokiu būdu protiniame pažinime gaunami visi 
kultūrinio veiksmo pradai: pats pažinimo subjektas yra 
kultūros veikėjas, patiriamoji medžiaga yra veikiamasis 
objektas, protinė lytis, arba idėja, yra formalinis pažini- 
mo pradas ir pagaliau tiesos idėja, kuriai turi atsakyti 
pažintis, yra siekiamas pažinimo tikslas. 

Šiuo trumpu paaiškinimu tenoriu vien pastebėti, kad 
pažinimo akte yra visi keturi pagrindiniai kultūrinio veik- 
smo pradai, ir kad iš esmės pažinimo aktas yra kova už 
idėją. 

"Tą pat galėsime konstatuoti doriniame veikime, Tiesa, 
dorinė kultūros lytis skiriasi nuo intelektualinės lyties, 
bet vis dėlto ir dorinio veikimo pagrinde glūdi idėjos rea- 
lizavimas tokiu ar kitokiu būdu. Doriniame veikime dori- 
nis asmuo yra kultūros subjektu, arba veikėju. Žmogaus 
prigimtis, kuri yra tobulinama, yra veikiamasis kultūros 

. objektas. Tos lytys, kuriomis žmogaus prigimtis yra api- 
pavidalinama, yra ne kas kita, kaip doriniai žmogaus nu- 
siteikimai, vadinami paprastai dorybėmis. Pagaliau ta auk- 
štesnė idėja, kuriai turi atsakyti dorinės lytys, yra ne kas 
kita, kaip idealinis žmogaus tipas, arba pirmavaizdis, su- 
kurtas Dieviškojo Intelekto ir suvokiamas žmogaus pro- 
tu. Šitas žmogaus idealas, arba vyriausioji jo idėja, ir 
yra realizuojama dorinės pažangos eigoje. Šitoje pažan- 
goje ir įvyksta nuolatinė kova už šitą vyriausiąją dorinę 
žmogaus idėją. f E 

Kova už idėją aiškiai gali būti pastebima it meno 
srityje. Dailiojoje kūryboje menininkas yra kultūros vei- 

kėjas. Tasai daiktas, kuris yra panaudojamas medžiaga“ 

nullamajai dailenybei, yra veikiamasis kultūrinio veiki- 
mo objektas. Ta dailioji lytis, kuri yra suteikiama kūri- 
niui, apipavidalina šitą objektą estetine lytimi. Pagaliau 
šita dailioji lytis privalo, šiaip ar taip, atsakyti tai idėjai, 
pagal kurią meno dailenybė yra sukurta. Idėja, pagal ku- 
Tią meno dailenybė yra kuriama, yra ne kas kita, kaip 
menininko idealas, šiaip ar taip, realizuojamas kūrybos 
priemonėmis. Šitas idealas ir yra ta vyriausioji idėja, už 
kurią menininkas kovoja kūrybos vyksme. 

Kaip matome, trys pagrindinės kultūrinio veikimo ly- 
tys: žinija, dora ir menas, turi savyje visus kultūrinio 
veikimo pradus, ir, tarp kitko, visos pasižymi tuo, kad 
visos atsiranda išdavoje žmogaus kovos už idėjos reali- 
zavimą mūsų pasaulyje. Žinija patiekia idėjų tiesos pa- 
vidalu, dora realizuoja idėjas žmogaus prigimtyje, menas 
realizuoja idėjas mūsų prigimtajame pasaulyje. Visos sy- 
kiu kultūrinio gyvenimo lytys padidina gyvenimo idėjin- 
gumą ir sykiu padeda žmogui realizuoti pasaulyje kultū- 
rinį savo pašaukimą. 

Kultūrinis žmogaus pašaukimas mūsų pasaulyje yra 
galimas todėl, kad žmogus jungia savo būtybėje ir dva- 
sinę, ir materialinę prigimtį. Bet iš kitos pusės, tas pats 
faktas yra žmogui tragiškos kovos ir sunkios pažangos 
priežastis. Būdamas viena psichofizine substancija, susi- 
dedanti tačiau iš kūno ir sielos, žmogus neišvengiamai tu- 
ri patirti medžiagos ir dvasios priešingumą ir jųdviejų 
harmoningo suderinimo sunkumą. Žmogaus siela, atsto- 
vaujanti žmoguje dvasios pradą, iš vienos pusės, prisiima 
išviršinio pasaulio veikimą per kūno tarpininkavimą, bet 
iš antros pusės, ji pati veikia šitą pasaulį ne kitaip kaip 
per kūno tarpininkavimą. Tokiu būdu sielos reiškimasis 
šiame pasaulyje mažiau ar daugiau, bet visados yra są- 
lygojamas kūno gyvenimu ir jo materialinių dėsningu- 
mu, nors pati siela ir yra laisva dvasinėje savo esmėje. 

Susidaro tokiu būdu dvi priešingos veikimo pakraipos: 
viena dvasinio veikimo pakraipa, kuria eina sielos vei- 
kimas per kūną į materialinį pasaulį, ir antra matėriali- 
nio veikimo pakraipa, kuria eina gamtos veikimas per 
kūną į sielą. Šitos dvi pakraipos kartais toli gražu nesu- 
taria tarp savęs ir net suskaldo Žmogaus sąmonę bei są- 
žinę ir pavergia žmogų į tragiško nesutarimo stovį. Tik 
dvasinio veikimo pakraipa, kuri eina iš sielos per kūno 
tarpininkavimą į materialinį pasaulį, yra kultūrinio veiki- 
mo pakraipa. Priešinga pakraipa yra gamtos arba net 

materialinės prigimties pakraipa, kuri kaipo tokia ne tik 
nepriklauso prie kultūros gyvenimo, bet turi net būti 
palenkta kultūros reikalavimams. 

Dvasinio veikimo pakraipoje susidaro dvasiniai, arba 
idealiniai, žmogaus reikalai, tuo tarpu kai materialinėje 
veikimo pakraipoje susidaro materialiniai žmogaus rei- 
kalai. Šitos dvi žmogiškųjų reikalų rūšys ne visados tarp 
savęs sutaria ir labai net dažnai traukia žmogų į priešin- 
gas puses. Susidarant kolizijai tarp dvasinių, arba ideali- 
nių, reikalų, iš vienos pusės ir materialinių reikalų, iš 
antros pusės, toli gražu ne visuomet dvasiniai Žmogaus 
reikalai ima viršų ir palenkia savo pirmenybei materia- 
linius reikalus. Pagrindiniai materialiniai reikalai reiškia- 
si žmogaus gyvenime visados aktualiu, visuotinų ir pas- 
toviu būdu, tuo tarpu kai dvasiniai žmogaus reikalai yra 
visuotini vien potencialiu būdu ir nesireiškia su tokiu 
Teguliariu pastovumų kaip kad pirmieji. Šitas skirtumas 
tarp materialinių ir dvasinių reikalų padaro tai, kad dide- 
lėse žmonių masėse ir per ilgesnę distanciją materialiniai 
žmonių reikalai dažniausiai ima viršų ir atstumia į antrą 
vietą dvasinius reikalus. Šita visai reali aplinkybė vaidi- 
na didelę rolę kultūrinės pažangos eigoje ir padaro tai, 
IS šita pažanga beveik niekados neina tiesia kilamąja 

inija. 

Šita irgi aplinkybė pastumia kartais žmones matyti 
materialiniuose žmonių reikaluose, kaip jie apsireiškia 
ekcnominiame gyvenime, vienintelį kultūrinės pažangos 
akstiną. Ant tokio pagrindo atsistoja ekonominis mate- 
Tializmas, kuris tai, kas yra dažnai fakto dalykas, pakelia 
į neišvengiamo visuotino dėsnio rangą. Šiaip ar taip, eko- 
nominio gyvenimo sąryšis su kultūros apraiškomis yra 
labai reikšmingas Žmonijos gyvenimui ir jos pašaukimui 
šiame pasaulyje. Normaliai ekonominis gyvenimas turėtų 
būti palenktas kultūriniam idėjingumui, ir šituo kaip tik 
atžvilgiu reik žiūrėti į ekonominį gyvenimą norint jį tvar- 
kyti žmogaus kultūrinio pašaukimo pakraipa. 

Visų pirma, kokia prasme ekonominis gyvenimas su jo 
technika ir ūkiu gali būti laikomas kultūrinio veikimo 
apraiška? Ekonominis veikimas nesudaro atskiros kultūri- 
nės lyties, šalia žinijos, doros ir meno, ir būtent todėl, 
kad visa tai, kas jame yra žmogiško veikimo, gali būti 
suvesta prie pažinimo, dorinio veikimo ir meniškos kū- 
rybos. Pavyzdžiui, kokioje nors gamyboje gamybos dės- 
niai ir. technikos. taisyklės: priklauso prie pažinimo srities, 

žmogaus nusistatymas apvaldyti gamtos jėgas ir jas pa- 
vartoti žmogiškojo gyvenimo tikslams priklauso prie do- 
rinio veikimo srities, pagaliau suteikimas gaminiams tam 
tikros mažiau ar daugiau dailiosios lyties priklauso prie 
meno srities. Jokių kitų kultūrinio veikimo lyčių, kurios 
negalėtų būti suvestos prie trijų pagrindinių kultūros ly- 
čių, ekonominiame techniniame veikime susekti negali- 
ma, štai kodėl šitas veikimas, nesudarydamas naujos kul- 
tūrinės lyties, tėra vien pirmutinis primityviausias kultū- 
tinio veikimo laipsnis, kuris privalo būti palenktas auk- 
štesnėms kultūros lytims. Tuo tarpų ekonominio techni- 
nio gyvenimo aktualumas su materialinių žmogaus reika- 
lų galybe labai dažnai žmonių yra imamas nepriklauso- 
mu tikslu ir tuo pačiu yra teikiama principiali pirmenybė 
materialiniam žmonijos gyvenimui prieš dvasinius ideali- 
nius jos reikalus. Tai pastumia kultūros eigą į praktiško 
materializmo vagą, kur tarsi randa savo pateisinimą dok- 
trinalinis nusistatymas, vadinamas ekonominio materializ- 
mo vardu. 

Tačiau vienas dalykas yra faktas, kuris dažnai randa 
vietos žmonijos gyvenime, ir kitas yra dalykas principas, 
kuris formuluoja dorinio gyvenimo dėsnį. 

Jei metafizinė žmogaus prigimtis yra tokia, kad jis 
gali veikti vadovaudamasis aukštesne idėja, nepareinan- 
čia nuo materialinio motyvo, ir jei žmogaus pašaukimas 
reikalauja palenkti materialinius žmogaus reikalus dvasi- 
niams idealiniams reikalams, tai dalykų stovis, kuris daž- 
niausiai pasitaiko žmonijos gyvenime, dar neprirodo, kad 
tegali būti tik tai, kas paprastai esti. Žmogus gali pagal 
savo psichinę prigimtį vadovautis idėjiniu motyvu, jo idė- 
jingumas auga sulig tuo, kaip jis tobulėja intelektuali- 
niu, moraliniu ir estetiniu atžvilgiu. Atatinkamai kultūrinė 
pažanga reikalauja, kad visos visuomenės ir atskirų jos 
narių idėjingumas visais šitais atžvilgiais nuolat augtų 
ir griebtų vis platesnius gyvenimo plotus. Tikrai kultū- 
ringa todėl bus tokia visuomenė, kuri susidarys iš tikrai 
kultūringų žmonių ir vadovausis sutelktinio gyvenimo 
klausimuose aukštesnio idėjingumo motyvais. 

Čia gali kilti klausimas, kaip privalu suprasti tikrai 
kultūringas žmogus. Apie žmogaus kultūringumą, kaip 
jau žinome, turi liudyti tasai visetas kultūrinių jo nusi- 
teikimų, kuris apsprendžia kultūrinį jo veiklumą ir tuo 
pačiu kultūrinių išdavų turtingumą. Tikrai kultūringas 
žmogus negali užsidaryti savyje ir pasitenkinti išvidiniais 

savo pergyvenimais. Jam stoka kultūrinio aktyvumo. Bet 
tikrai kultūringas žmogus negali irgi išsieikvoti aktyvis- 
tišku krutėjimu ir reikštis todėl mažai reikšmingais ir daž- 
niausiai techniško realizmo žygiais. Tikrai kultūringas 
žmogus negali turėti ar vienų tik individualinių, ar vienų 
tik kolektyvinių nusiteikimų. Kaip yra, pagal kultūros sub- 
jektus, individualinės, visuomeninės, tautinės, šeimyninės, 
universalinės kultūros, taip tikrai kultūringas žmogus pri- 
valo turėti individualinių, šeimyninių, tautinių, universa- 
linių nusiteikimų ir sykiu privalo sugebėti juos suharmo- 
nizuoti hierarchinės priklausomybės tvarkoje. 

Atsižvelgiant į įvairius kultūros objektus, tikrai kul- 
tūringas žmogus privalo turėti tiek realinių, tiek huma- 
nitarinių nusiteikimų: realiniais nusiteikimais žmogus. 

pasireiškia tada, kai jam reik veikti kultūriniu būdu išvir- 
šinius pasaulio daiktus; humanitariniais nusiteikimais žmo- 
gus pasireiškia, kai jam tenka kultivuoti fizinė bei psi- 
chinė savo prigimtis. Žmogus, kuris nesugeba kultivuoti 
materialinių daiktų, su kuriais jam tenka turėti reikalo, 
stoksta realinio nusistatymo šiame pasaulyje. Iš kitos pu- 
sės, žmogus, kuris nesugeba kultivuoti savo fizinės arba 
psichinės prigimties, nesugeba įsigyti humanitarinės kul- 
tūros. 

Toliau tikrai kultūringam žmogui yra labai svarbu su- 
gebėti nustatyti tikslų hierarchiją, pagal kurią turėtų būti 
kultivuojami įvairūs objektai. Jei žmogus kultivuoja savo 
platesniame veikime ir nuošalinius materialinius daiktus, 
ir fizinę savo prigimtį, arba kūną, ir psichinę savo prigim- 
tį, arba sielą, tai tarp materialinių daiktų, kūno ir sielos 
jis privalo sugebėti nustatyti tokį santykiavimą, kuris ge- 
riausiai atsakytų kultūriniam žmogaus pašaukimui, Jei 
žmogus gamina materialines gerovės be sąryšio su fizi- 
niais savo reikalais, o paskui kultivuoja savo kūną be 
sąryšio su sielos reikalais, tai toks Žmogus negali būti 
pavadintas tikrai kultūringu žmogumi, kadangi jam stin- 
ga to kultūrinio nusiteikimo, kuris jam padėtų suharmo- 
nizuoti atskirus kultivuojamus objektus pagal vyriausiąjį 
kultūrinio gyvenimo tikslą. 

Pagaliau tikrai kultūringas žmogus privalo pasižymėti 
sykiu intelektualiniais, doriniais ir estetiniais nusiteiki- 
mais. Žmogus, kuris bent vieną iš šitų nusiteikimų stoks- 
ta, negali būti pavadintas tikrai kultūringu žmogumi. Tie- 
sa, reikalas specializuotis kultūrinio veikimo srityje pri- 
vers kiekvieną žmogų susirūpinti vienais nusiteikimais las 

biau negu kitais. Bet vis dėlto kultūringas žmogus negali 
stokti visiškai nei intelektualinių, nei dorinių, nei esteti- 
nių nusiteikimų. 

Žinant, kokiais kultūriniais nusiteikimais privalo pasi- 
žymėti tikrai kultūringas žmogus, rodos, kultūringai pa- 
žangai tebūtų reikalinga vien palenkti žmones atatinka- 
nam kultūriniam auklėjimui bei lavinimui, kad šita 
pažanga galėtų eiti lygia ir nuolat tobulesne eiga. Tuo tar- 
pu, kaip pamatysime kitą kartą, kultūrinės pažangos ei- 
goje yra veiksnių, kurie komplikuoja šitą eigą ir nelei- 
džia žmonijos kultūrai skleistis nenutrūkstamai tiesia li- 
nija. 

Šalia klausimo, kaip išsivysto kultūra arba kokia yra 
kultūrinės pažangos prigimtis, stovi dar kitas labai reikš- 
mingas kultūrinei pažangai klausimas, būtent, ar kultū- 
ros idealas, kuris yra siekiamas kultūrinės pažangos prie- 
monėmis, yra nelygstamas t. y. absoliutinis, ar jis yra 
lygstamas bei apribotas. Kultūros idealas yra nelygsta- 
mas, tai jis tik vienas gali užtekti žmogaus dvasios reika- 
lavimams. Jeigu kultūros idealas yra lygstamas, tai, šalia 
jo, reik ieškoti kito nelygstamojo idealo, kuris galėtų jį 
papildyti ir atbaigti. (Kaip pamatysime, prometėjizmas 
stengiasi pasitenkinti kultūriniu idealų žmogaus gyveni- 
me, ir tuo pačiu patraukia žmogų į skaudžią gyvenimo 
tragediją. Iš neigiamo prometėjizmo problemos išspren- 
dimo turės paaiškėti, kad <...> !?, 


3. KULTŪRA IR RELIGIJA 


Religijos ir kultūros santykiavimo klausimas yra vienas 
iš painesnių klausimų kultūros filosofijoje. Labai dažnai 
religija yra priskaitoma prie kultūros apraiškų. Tuomet 
religija nustoja esminių savo ypatybių ir tesudaro vieną 
kultūros gyvenimo dalį. Iš tikrųjų kultūros ir religijos 
santykiavimas yra žymiai sudėtingesnis ir būtent todėl, 
kad, turėdamos viena antrai didelės reikšmės, jiedvi tarsi 
gretimais eina žmogaus gyvenime ir nė viena iš jųdviejų 
nesudaro dalies antrojoje. 

Religijos ir kultūros santykiavimui suprasti patarnau- 
ja jau prigimties ir kultūros santykiai. Kultūra neišven- 
giamai remiasi prigimtimi, kaipo savo rūšies materialinių 
objektu. Ji net tam tikra prasme suima į save prigimtį. 
Ir vis dėlto kultūra nėra prigimtis. Iš kitos pusės, prigim- 
tis neturi savyje to, kas yra kultūrai ypatinga. Buvo jau 

savo laiku sakyta, kad kultūra yra prigimties ištobulini- 
mas žmogiškojo veikimo priemonėmis. Prigimtis yra tai, 
kas Žmogui yra prigimta arba kas jam pareina iš gimimo 
visai nepriklausomai nuo jo pastangų ir šiaip jau veiki- 
mo. Tai, ką žmogus prideda prie savo prigimties ją beto- 
bulindamas, yra jau kultūra, jei šitas teigiamasis prie- 
auglis yra laimėtas grynai žmogiškojo veikimo priemonė- 
mis, Vadinasi, kultūra yra grynai žmogiškojo veikimo iš- 
dava: ji nesukuria nieko, kas sudaro prigimties dalį; ji 
remiasi prigimtimi kaipo duotuoju objektu, kuris turi bū- 
ti tobulinamas; ir pati jinai yra ne kas kita, kaip prigim- 
ties ištobulinimas žmogiškojo veikimo priemonėmis. 

Taip santykiuojant prigimčiai ir kultūrai, negalima pa- 

sakyti, kad prigimtis yra kultūros dalis, nors prigimtis 
yra kultūrai materialinis objektas, arba net materialinė 
priežastis. Negalima irgi pasakyti, kad kultūra yra pri- 
gimties dalis, nes ji kaip tik suteikia prigimčiai tai, ko 
prigimtis neturi iš savęs. Pasirodo, kad prigimtis ir kultū- 
ra labai ankštai santykiuoja tarp savęs, ir vis dėlto nė 
viena iš jųdviejų nesudaro dalies antrojoje. l 

Jei dabar pažiūrėsime į tą nuoseklumą, kuris pasireiš- 
„kia gyvenime pereinant iš prigimties į kultūrą, tai pama- 

tysime, kad kylant iš vienos gyvenimo srities į kitą, auk- 
štesnę, pastebima nuosekli tikslų bei priemonių gradaci- 
ja. Taip vykdomoji prigimties priežastis yra gamtos dės- 
niai, kurie veikia su neišvengiamu būtinumu, siekdami 
tam tikrų visuomet vienodų tikslų tam tikromis mate- 
rialinėmis priemonėmis. Erdvė, laikas ir mechaniškas prie- 
žastingumas suima prigimties gyvenimą į neatlenkiarnas 
sąvaržas, kurios realizuoja prigimtojo gyvenimo tikslin- 
gumą be sąmoningo bei laisvo gyvenančio subjekto apsi- 
sprendimo. Toks yra visas gamtos gyvenimas; toks irgi 
yra materialinės žmogiškosios prigimties reiškimasis, 
kiek šita prigimtis yra nepalenkiama kultūriniam žmo- 
gaus veikimui. 

Kultūriniame veikime vykdomąja priežastimi yra jau 
žmogiškasis asmuo, sąmoningas bei laisvas, kuris ne tik 
sugeba suprasti glūdintį prigimtyje tikslingumą, bet ir 
pakelti šitą tikslingumą į naują, tobulesnį laipsnį, nes tai, 
kas prigimtyje ir gamtoje įvyksta po būtinų dėsnių prie- 
varta, kultūriniu veikimu yra patobulinama bei papildo- 
ma sąmoningu apsisprendimu ir kūrybiniu nusistatymu. 
Taigi, jei vykdomoji prigimties priežastis yra būtinieji 
gamtos dėsniai, tai vykdomoji kultūros priežastis yra lais- 


426 


vas bei sąmoningas "žmogiškasis asmuo; kuris sugeba ku- 
riamai atbaigti glūdintį gamtoje tikslingumą sąmoningai 
siekiamais tikslais. “ 

Toliau, materialine ir formaline gamtos, ir todėl taip 
pat prigimties, priežastimis yra materija, arba medžiaga, 
iš vienos pusės, ir substancialinė forma, arba lytis. Kaip 
žinome, medžiaga ir lytis sykių ir neatskiriamai sudaro 
materialinio daikto esmę, arba substanciją. Visi substan- 
cialiniai kitimai, t. y. vienų substancijų irimas ir kitų sub- 
stancijų gimimas, įvyksta pagal vieną kartą ant visados 
nustatytus gamtos dėsnius, veikiant gamtos jėgoms pri- 
gimtu sau būdu. Tokiu būdu materialinė ir formalinė gam- 
tos bei prigimties priežastys sudaro tą substancialinį ma- 
terialinio pasaulio pagrindą, kuris yra palenktas pasto- 
viam priežastingam dėsningumui. 

. Jei paimsime materialinę ir formalinę kultūros prie- 
žastį, tai pamatysime čia jau tam tikrą gradaciją. Materia- 
line kultūros priežastimi yra jau visa gamta ir prigimtis, 
kiek jiedvi gali būti veikiamuoju objektu kultūriniame 
žmogaus veikime. Šalia to dėsningumo, kuris valdo gamtą 
bei prigimtį ir kurio žmogus neįstengia atmainyti, kultū- 
rinis veikimas realizuoja naują priežastingų veiksmų ei- 
lę, kurioje reiškiasi tam tikras idėjinis priežastingumas. 
Tokiu būtent būdu žmogus realizuoja ūkišku veikimu 
naujus ekonominio veikimo tikslus ir tuo pačiu palenkia 
gamtą bei prigimtį aukštesniam tikslingumui, sąmonin- 
gai statomam ir laisvai pasirinktam. Žodžiu tariant, jei 
gamtai bei prigimčiai materialine priežastimi tarnauja pa- 
prasta pirminė medžiaga, tai kultūrai materialinę priežas- 
timi tarnauja jau visa gamta ir visa materialinė žmogaus 
prigimtis !!, kiek žmcgus įstengia šitą gamtą ir šitą pri- 
gimtį palenkti savo veikimui ir, jiedvi apvaldęs, apipa- 
vidalinti jiedvi naujomis lytimis. 

Lyčių srityje pastebima taip pat kylanti gradacija, ei- 
nant iš prigimties bei gamtos prie kultūros. Pagrindine 
lytimi, kuri eina formaline priežastimi prigimtajame ma- 
terialiniame pasaulyje, yra substancialinė lytis, kuri pa- 
daro, kad daiktas yra tuo, kuo jis yra, ir kuri yra prigim- 
tojo dėsningumo veikiamasis pradas. Šitos substancialinės 
lytys, esančios kuriamojo intelekto padarai, savo pagrin- 
de turi glūdinčias jose realizuotas * idėjas; jos yra tam 
tikro gėrio skoliniai; jos irgi yra grožio pradai mūsų pa- 
saulyje. Bet ir tiesa, ir gėris, ir grožis reiškiasi prigirnta- 
jame -pasaulyje ne kaipo tam tikri sąmoningai: statomi 

tikslai, bet kaipo pripuolamos išdavos tos prigimtosios 
eigos, kuri turi kitokį pagrindinį savo tikslą. Kultūrinia- 
me žmogaus veikime tiesa, gėris ir grožis yra jau imami 
kaipo tai, kas privalo apipavidalinti žmogaus gyvenimą 
ir net visą pasaulį naujomis lytimis, kurios yra realizuo- 
jamos žinijos, doros ir meno priemonėmis. Tokiu būdu 
prie tų substancialinių lyčių, kurias kuria gamta bei pri- 
gimtis, kultūra prideda dar kitas, tiesa, pripuolamas ly- 
tis, kurias kuria mokslas, dorinis veikimas ir dailioji kū- 
ryba. Kitaip tariant, kultūra pakeičia formalinę pasaulio 
išvaizdą pagal tai, ko reikalauja tiesa, gėris ir grožis; ji 
stengiasi perkeisti sunkų bei nepermatomą materialinio 
pasaulio gaivalą pagal dvasinės idėjos esmę, — tos idėjos, 
kuri sugeba <...>. - 

Pagaliau reikšmingas yra palyginimas ir siekiamosios 
priežasties prigimties ir kultūros srityse. Siekiamąja gam- 
tos ir prigimties priežastimi, arba, trumpiau tariant, gam- 
tos bei prigimties tikslu, yra galutinėje sąskaitoje ne kas 
kita, kaip sąmoningo bei laisvo individo sukūrimas, kad 
tasai tikslingumas, kuris yra su priežastinga prievarta 
vykdomas būtinų prigimtųjų dėsnių, būtų vykdomas są- 
moningai bei laisvai. Būtų čia man per daug iš kelio, jei 
panorėčiau susekti šitą gamtos tendenciją, kuri prigimto- 
joje evoliucijoje labai aiškiai jaučiama kaipo pastovios 
pažangos linkmė. Šiaip ar taip, visas organinio pasaulio 
išsivystymas eina antropogoniškąja pakraipa, t. y. daro 
nuolatinių bei tikslingų pastangų sudaryti visas reikiamas 
sąlygas laisvai bei sąmoningai žmogaus asmenybei gy- 
venti. . 

Kai žmogus yra jau sukurtas ir kai jam tenka gamtos 
bei prigimties tikslingumas pakelti į naują aukštesnį laips- 
snį, kultūros tikslai yra jau statomi sąryšyje su tais idea- 
lais, kurių žmogus susidaro pagal dvasinę savo esmę, Ši- 
tokiais idealais yra tiesa, gėris ir grožis, bet kadangi, kaip 
jau esame matę sąryšyje su prometėjizmo problemos ap- 
švietimu, šitie idealai kultūros priemonėmis negali būti 
visai tobulai atsiekti, tai tenka padaryti išvada, kad jie 
reikalauja savo papildymo bei atbaigimo aukštesnėje gy- 
venimo srityje, kuria tegali būti religija. Taip pasireiš- 
kia tikslų bei priemonių gradacija einant iš gamtos bei 
prigimties į kultūros sritį. 

Taigi kadangi netobulas kultūros idealas negali pa- 
tenkinti giliausių žmogaus dvasios troškimų, tenka jis pa- 
pildyti tobulu religijos idealu. Tai iš tikrųjų reiškia, kad 

lygstamasis kultūros tikslas dera palenkti nelygstamajam 
religijos tikslui, arba, kitaip tariant, išvidinį kultūros tiks- 
lingumą palenkti išviršiniam religijos tikslingumui. Tuo- 
met išeina, kad kultūros tikslai religijos atžvilgių tegali 
būti vien priemonėmis, kurios įgauna tikros prasmės ir 
tikslingumo vien sąryšyje su' religijos tikslais, kurie jo- 
mis siekiami. Tokiu būdu pasirodo, kad panašiai kaip iš- 
vidinis prigimties tikslingumas yra papildomas ir atbaigia- 
mas kultūros tikslingumu, taip išvidinis kultūros tikslin- 
gumas yra papildomas ir atbaigiamas religijos tikslingu- 
mu. 

Konstatavus šitą bendrą kultūros ir religijos santykia- 
vimo principą, yra svarbu susekti nuosekli tikslų bei prie- 
monių gradacija einant nuo kultūros prie religijos. Čia 
vėl tenka išvesti palyginimas tarp keturių pagrindinių 
kultūros ir religijos priežasčių, Bet visų pirma reik nusta- 
tyti pačios religijos esmė. 

Kaip kai kurių lingvistų teigiama, pats religijos žodis 
parodo, kad religijos vardu norima išreikšti atstatymą 
vienybės tarp žmogaus ir Dievo. Kitaip tariant, religija 
yra žmogaus jungimasis su Dievu. Jungdamasis su Dievu, 
žmogus tuo pačiu jungia su Dievu savo gyvenimą ir net 
visą pasaulį, kuriame jis yra, šiaip ar taip, valdovu. To- 
kiu būdu pasirodo, kad objektyvinis žmogaus jungimasis 
su Dievu reikalauja nuo žmogaus, kad jis sujungtų visą 
savo gyvenimą vienu dievišku pradu. Pastaruoju atveju 
galima kalbėti apie subjektyvinę religijos prasmę, kuria 
yra ne kas kitas kaip tai, kas yra vadinama religingumo 
vardu. Derinant šitiedvi religijos prasmes, galima pasa- 
kyti, kad religija yra žmogaus jungimasis su Dievu ir 
tuo pačiu jungimasis viso savo gyvenimo ir net pasaulio, 
kuriame jam tenka gyventi, vienu dieviškuoju pradu. Kas 
tad yra šitaip suprantamos ' religijos pagrindinės RACžAS 
tys, palygintos su kultūros priežastimis? 

Kultūroje vykdomąja priežastimi -yra žmogiškasis as- 
muo, ‘sąmoningas bei laisvas, kuris sugeba realizuoti kul- 
tūrinį veiksmą ir tuo pačiu, iš vienos pusės, patobulinti 
savo prigimtį, o iš antros pusės, pagaminti objektyvuotą 
kultūrinę įšdavą. Jei kultūros veikėjas yra vienas tik 
žmogus, tai religijos veikėjais yra sykiu ir Dievas, ir žmo- 
gus. Ir štai kodėl. Kadangi religija yra žmogaus jungi- 
masis :su Dievu, tai ji, taip ar šiaip, yra santykis, Tuo 
tarpu santykis pareina savo- kilme. ir'išsivystymu nuo. 
subjektų, kurie sueina į santykiavimą. Kitaip tariant, re- 

ligijos santykiavimas pareina sykiu ir nuo žmogaus, ir 
nuo Dievo. Jei viena ar antra pusė pasipriešina santykia- 
vimui, religinės apraiškos būti negali. Kaip matome, vyk- 
domosios priežasties kitimas prigimtyje, kultūroje ir rėli- 
gijoje eina nuoseklia gradacija: iš pradžios veikia būtini 
gamtos dėsniai, paskui — sąmoningas bei laisvas Žmogus, 
pagaliau tobulas visašalis Kūrėjas. Aišku savaime, kad 
tobulėjant vykdomajai priežasčiai, didėja veiksmo svarba 
ir gaunamos vis vertingesnės išdavos. © `. 
Kaip neseniai esame patyrę, materialine prigimties 
priežastimi yra pirmutinė medžiaga, tuo tarpu kai mate- 
rialine kultūros priežastimi yra visa gamta bei prigimtis, 
kiek gamta bei prigimtis gali būti palenktos kultūros vei- 
ksmui. Einant toliau į religijos sritį pasirodo, kad mate- 
rialine religijos priežastimi yra jau kultūra, atremta į 
prigimtį, arba net, kitaip tariant, apdirbta kultūros prie- 
monėmis prigimtis. Taigi religija turi savo materialiniu 
objektu jau ne tik prigimtį, bet ir kultūrą, arba net pato- 
bulintą žmogiškuoju veikimu prigimtį, ir todėl praturtintą 
kultūros atsiekimais. 
Formaline prigimties lytimi yra substancialinė lytis, 
kuri yra .tikrumo, tobulumo ir gražumo pradas. Formali- 
ne-kultūros lytimi yra žinija, dora ir dailė, kurios, atsi- 
rėmusios į substancialines pasaulio lytis, realizuoja aukš- 
tesnį tiesos, gėrio ir grožio laipsnį. Formaline religijos 
priežastimi bus tos religinio gyvenimo lytys, kurios ata- 
tinka kultūros lytis,—t. y. žiniją, dorą ir dailę —ir su- 
teikia šioms pastarosioms aukštesnės prasmės. Čia ir ky- 
la klausimas, kokios religinio gyvenimo lytys gali atatikti 
žiniją, dorą ir dailę, arba teorinę, praktinę ir estetinę gy- 
venimo sritis. Subjektyviniu atžvilgiu atsakymas randa- 
mas trijose teologinėse dorybėse; tikėjime, meilėje ir vil- 
tyje. Objektyviniu atžvilgiu atsakymas randamas šitų do- 
rybių objektyvacijoje bažnytiniame gyvenime, būtent dog- 
matiniamę tikėjimo  išpažinime, šventųjų bendravime ir 
sakramentalinėje praktikoje. Šitos trys religinio gyveni- 
mo lytys atsako trims kultūros lytims ir sykiu galutinėje 
sąskaitoje giliausiems žmogaus sielos reikalams. 2 
Siekiamoji religijos priežastis gali būti dvejopa pagal 
tai, kad religijos tikslingumas, kaip ir kultūros tikslingu- 
mas, gali būti išvidinis ir išviršinis. Išvidinis religijos 
tikslingumas veda prie jos objektyvacijos Bažnyčioje. Iš- 
viršinis religijos tikslingumas veda žmogų prie galutinio 
žmogaus susijungimo su Dievu. Vadinasi, galutinis religi- 

jos tikslas yra pats Dievas kaipo siekiamoji religijos prie- 
žastis. Kitaip tariant, religijos priemonėmis Dievas yra 
siekiamas kaipo absoliutinė gėrybė. 

Iš šitos trumpos religijos priežasčių apžvalgos gali- 
ma pastebėti, kad einant nuo kultūros prie religijos, nuo- 
sekliai išsivysto tikslų bei priemonių gradacija. Kultūro- 
je aktyviu veikėju tėra vien žmogus. Religijoje yra vei- 
kėjais ir žmogus, ir Dievas. Todėl tai, kas kultūroje nega- 
li būti atsiekta žmogaus pastangomis, gali būti atsiekta 
religijoje žmogaus pastangomis ir Dievo veikme. Tuo tar- 
pu ten, kur pradeda veikti Dievas, principialiai negalima 
statyti veikimui jokių ribų. Tai ir išeina aikštėn, palygi- 
nant religinio gyvenimo lytis su kultūros lytimis. 

Religinis gyvenimas, kaip jau sakyta, eina tomis tri- 
mis sritimis, kuriomis eina ir kultūrinis veikimas, t. y. 
teorine, praktine ir estetine sritimi. Bet religinis gyveni- 
mas duoda šitose srityse daugiau, negu gali duoti kultū- 
rin kūryba, nors religinis gyvenimas visuomet remiasi 
kultūrinės kūrybos išdavomis. Todėl jei žmogaus žinija 
" remiasi vien protu, tai tikėjimo išpažinimas Bažnyčioje 
remiasi ne tik žmogaus protu, bet ir dieviškuoju Apreiš- 
kimu. Taip pat jei žmogaus dora kultūros gyvenime re- 
miasi prigimtąja proto šviesa ir prigimtomis valios pas- 
tangomis, tai dorinis gyvenimas įgauna Bažnyčioje ant- 
gamtinio pagrindo, iš kurio išdygsta mistiškas organiz- 
mas, vadinamas šventųjų bendravimu, kur individualinės 
ir visuomeninės žmonių pastangos randa tobulą suderi- 
nimą. Pagaliau jei žmogiškoji dailė, arba dailioji kūryba, 
nepajėgia substancialiai keisti prigimtojo mūsų pasaulio 
pagal dvasinę dalykų esmę, tai sakramentalinė Bažny- 
čios praktika eina toliau ir kaip tik keičia substancialiai 
materialinį pasaulio gaivalą pagal dieviškuosius daiktų 
pirmavaizdžius. Tokiu būdu pasirodo, kad tarp kultūros 
ir religijos gyvenimo yra nuoseklaus nenutrūkstamo są- 
ryšio, taip kad tikslingame žmogaus gyvenimo plane kul- 
tūra turi vesti prie religijos, o religija turi atbaigti tai, 
ko nepajėgia atsiekti kultūra žmogiškojo veikimo prie- 
monėmis. 

Kultūra nepajėgia pakeisti pačios prigimties, nes žmo- 
gus, kaipo kultūros veikėjas, neįstengia pakeisti ar tik 
sustabdyti prigimtųjų dėsnių reiškimąsi. Bet kai religijos 
gyvenime pasireiškia Dievo veikmė,— to Dievo, kuris yra 
prigimtųjų pasaulio dėsnių nustatytojas, materialinio pa- 
saulio tobulinimui nebegalima jau statyti ribų. Dėl šitos 

priežasties religijos idealas gali ir net privalo būti įsi- 
vaizduojamas visai tobulas. Šito idealo atsiekimas gali 
įvykti labai tolimoje neapribotoje ateityje, kadangi reli- 
ginė pažanga pareina ne tik nuo Dievo, bet ir geros žmo- 
gaus valios. Bet vis dėlto religijos idealas turi būti visai 
tobulas, nes galutiniu religijos tikslu yra pats Dievas, su 
kuriuo žmogus per religiją stengiasi tobulai susijungti. 
Tuo tarpu tobulas susijungimas su Dievu turi atvaduoti 
žmogų nuo netobulybių, patenkinti visus giliausius jo 
dvasios troškimus ir tuo pačiu padaryti jį visiškai laimin- 


ą. 

Ir iš tikro religija, nebūdama principialiai apribota sa- 
vo siekimuose, veda prie tobulo patenkinimo visų giliau- 
sių žmogaus dvasios reikalavimų. Pavyzdžiui, kultūrinė 
žmogaus žinija patiekia žmogui netobulo žinojimo per tar- 
pininkavimą atvaizdų ir atitrauktų idėjų, religija galuti- 
nėje sąskaitoje pažada žmogui betarpiškąjį Dievo regėji- 
mą, t. y. intuityvinį pasitenkinimą tobula tiesa. Kultūra 
gali padaryti žmogų dorą prigimtąja šito žodžio pras- 
me; religija žada padaryti žmogų šventą, t. y. persisun- 
kusį dieviškumu, arba dieviškuoju pirmavaizdžiu. Kultūri- 
nė dailė keičia materialines prigimtojo pasaulio lytis pri- 
puolamuoju būdu, nepajėgdama padaryti gamtoje subs- 
tancialinių atmainų. Religija sakramentaliniais veiksmais 
keičia materialinį gamtos gaivalą pagal dvasinę pirma- 
vaizdžių esmę. Kultūrinė visuomenė gali nustatyti žmo- 
nijos gyvenime išviršinę vienybę bei solidarumą. Religi- 
ja pažada sukurti organingą žmonijos bei pasaulio vie- 
nybę, pagrįstą šventųjų bendravimu. Pagaliau religija 
pažada iveikti pačias prigimtojo buvimo lytis: erdvę, lai- 
ką ir priežastingumą ir sykiu su jomis pergalėti mirtį vi- 
suotinuoju iš numirusiųjų prisikėlimu. Žodžiu tariant, re- 
ligija pažada patenkinti visus giliausius kultūrinio gyve- 
nimo polinkius, vesdama žmogų iš prigimtosios srities į 
antgamtinę sritį, Tuo pačiu jinai suteikia kultūros tikslin- 
gumui aukštesnės prasmės, įjungdama kultūrą į tą nuo- 
seklią grandinę, kuri veda nuo Kūrėjo prie prigimties, 
nuo prigimties prie kultūros, nuo kultūros prie religijos 
ir pagaliau nuo religijos vėl grįžta prie Kūrėjo po to, kai 
kultūros veikėjas — žmogiškasis asmuo — yra jau laisvai 
apsisprendęs ir laimėjęs savo tikslą sąmoningo bei laisvo 
veikimo priemonėmis. x ATS, 2 | 

Dabar jau yra aišku, kad religija suteikia žmogui dau- 
giau, negu sugeba duoti jam prigimtis ir kultūra, sykiu 

paimtos, O jei taip, tai religija negali sudaryti kultūros 
dalies. Jei religija sudarytų kultūros dalį, kaip neretai 
yra manoma, kultūra būtų vertingesnė už religiją. Tuo- 
met irgi kultūra savo visumoje galėtų suteikti žmogui 
daugiau negu viena tik religija, kas neatsako tai analizei, 
kuri buvo ką tik padaryta tyrinėjant tikslų bei priemo- 
nių gradaciją einant nuo kultūros prie religijos. 

Yra dar viena priežastis, kuri neleidžia religijos laiky- 
ti kultūros sudedamąja dalimi. Religija yra pašaukta su- 
vienyti visą žmogaus gyvenimą vienu dieviškuoju pradu. 
Jei religija būtų kultūros dalimi, jinai negalėtų atlikti 
šito vienijamojo darbo, nes tuomet kultūra tegalėtų su- 
vienyti visą žmogaus gyvenimą vienu kuriuo pradu. Tuo 
tarpu religija tegali atlikti savo vienijamąjį darbą tik to- 
dėl, kad jis stovi aukščiau už kultūrą ir sugeba aukštes- 
nės tvarkos pradu apimti tiek prigimties, tiek ir kultūros 
tvarką. Šitas vienijimo darbas religijos atliekamas religi- 
nės intencijos pagalba, vedant nuoseklią liniją nuo pri- 
gimties tikslingumo prie kultūros tikslingumo ir nuo kul- 
tūros tikslingumo prie religijos tikslingumo ir sudarant 
organingą nuolatos kylančių tikslų bei priemonių sąrangą. 

Kultūra nesugeba sudaryti deramos linkmės religijai, 
nes religija stovi aukščiau už kultūrą ir todėl negali pri- 
siimti kultūros vadovavimo, nors religinis gyvenimas ir 
pareina nuo kultūrinio gyvenimo, kaip kad bet kuris vyk- 
smas pareina nuo savo materialinės priežasties. Materia- 
linė priežastis yra tai, kame arba iš ko kas nors daroma 
arba įvyksta. Suprantama savaime, kad nuo to, kokia yra 
medžiaga, pareina darbo arba vyksmo išdava: iš geres- 
nės medžiagos yra galima padaryti geresnis dalykas; taip 
pat geresnėse materialinėse sąlygose yra galima atsiekti 
geresnių kūrybinių rezultatų, kitoms sąlygoms esant ly- 
gioms. Lygiai taip pat yra su kultūra, kai ji eina mate- 
rialine religijos priežastimi. Kai kultūra yra aukštesnės 
rūšies, susidaro palankesnių sąlygų religijos gyvenimui, 
jei, žinoma, kultūra išsivysto pilnutiniu būdu ir nedemo- 
ralizuoja kokia nors prasme kultūros nešėjų. Štai kodėl 
nekultūringoje visuomenėje ir religija yra suprantama ne- 
kultūringu būdu; štai kodėl nekultūringi žmonės nesuge- 
ba irgi suprasti aukščiausių religijos tiesų, nesugeba pa- 
kilti prie kilnesnio religinio sąžinės reiškimosi ir įsigy- 
venti į sakramentalinio gyvenimo esmę. Kultūrinis apsi- 
sprendimas, kuris yra reikalingas žmogui kaipo sąlyga 
laisvam apsisprendimui ir religijos srityje, tegali pakelti 

žmogų į tokį aukštumą, kuris pasidaro labai naudingas 
religinio gyvenimo tikslams. Galima sutikti, kad nekultū- 
ringas žmogus gali atsiekti aukšto dorovės laipsnio sub- 
jektyviu atžvilgiu, bet jei reikalausime aukšto dorovės 
laipsnio objektyviu atžvilgiu, tai turėsime pasakyti, kad 
tokiam aukštam dorovės laipsniui, kuris atsiekiamas reli- 
giniu gyvenimu, reikalingas yra sąmoningas kultūrinis ap- 
sisprendimas. Žmogiškasis gyvenimas būtų netikslingai 
sutvarkytas, jei žmogaus kilime iš žemesnių laipsnių į 
aukštesnius tarputinė kultūros grandis būtų tokia, be ku- 
rios žmonijos pažanga galėtų apsieiti. 

Bet jei, iš vienos pusės, kultūra patarnauja religijai 
kaipo paruošiamasis religinio apsisprendimo tarpsnis, tai 
iš kitos pusės, pati religija yra naudinga kultūrai kaipo 
sritis, kuri nustato kultūros deramą linkmę ir neleidžia 
jai iškrypti iš normalaus išsivystymo vėžių. Kokios reikš- 
mės religija turi kultūrai, teks man kalbėti jau kitą kartą. 

Matėme paskutinį kartą, kaip žmogaus gyvenimas nuo- 
sekliai kyla trimis laiptais iš materialinės plotmės į auk- 
ščiausią dvasios sritį. Prigimtis eina kultūros linkme, kad 
galėtų šioje pastarojoje rasti natūralinį savo atbaigimą 
bei patobulinimą. Toliau kultūra eina religijos linkme, 
kad šioje pastarojoje galėtų rasti antgamtinį savo atbai- 
gimą ir šios pastarosios priemonėmis galėtų patenkinti 
glūdinčias savyje giliausias kultūrinio užsimojimo ten- 
dencijas. Be kultūros, žmogaus prigimtis pasiliktų visuo- 
met tame stovyje, kokiame kad yra neprotingų gyvulių 
prigimtis. Be religijos, žmonija turėtų pasitenkinti lygsta- 
mais kultūros idealais ir turėtų atsisakyti nuo giliausių 
savo dvasios siekimų, kurie sudaro tikrą žmogiškosios 
didybės matą. Tikra žmogaus didybė tuo ir pasireiškia, 
kad žmogus tegali visiškai pasitenkinti vien absoliutu. Tuo 
tarpu šilas žmogaus pasitenkinimas tegali įvykti tos reli- 
gijos priemonėmis, kuri žada nutraukti materialinio pa- 
saulio sąvaržas ir atpildyti teorinius, praktinius bei este- 
tinius kultūros užsimojimus absoliutiniu turiniu. 

Taigi kiekviena aukštesnė gyvenimo sritis remiasi že- 
mesne kaipo natūraliu materialiniu savo pagrindu, o iš 
kitos pusės, atbaigia šitą žemesnę sritį ją papildydama 
bei tobulindama. Taip dalykams stovint, visai teisinga yra 
manyti, kad kiekviena žemesnė gyvenimo sritis randa 
aukštesnėje pilną savo išsivystymą ir tesugeba tikrai kles- 
tėti vien tada, kai ji eina šios pastarosios linkme. Todėl 

prigimtis tegali tikrai tarpti ir rasti pilnutinį savo išsi- 

vystymą vien tada, kai ji randa gerai suprastoje kultūro- 
je geriausias sąlygas savo žydėjimui bei klestėjimui. Da- 
bar jau pakankamai yra paaiškėję, kad pasitikėjimas pri- 
gimtimi, kuri nėra kultūros reguliuojama bei tašoma, daž- 
niausiai tegali vien apvilti ir labai retai palieka prigimtį 
neiškraipytoje padėtyje. Jei iš vienos pusės, vadinamųjų 
kultūringų žmonių vienašališkas gyvenimas iškraipo pri- 
gimtį, tai iš kitos pusės, laukiniai žmonės bendrai nepasi- 
žymi nei tobulesne fizine sudėtimi, nei geresnėmis fizinio 
gyvenimo sąlygomis. Ėjęs per XIX šimtmetį nuo Rousseau 
per didelis pasitikėjimas šūkiu, reikalaujančiu grįžti prie 
gamtos, paprastai buvo klaidingai suprantamas. Vienaša- 
liškai miestų kultūrai, kuri nesiskaitė pakankamai su fi- 
zinio lavinimo reikalu ir dažnai skendėjo kraštutiniame 
intelektualizme, iš tikro reikalingas buvo grįžimas prie 
gamtos, bet sykiu reikėjo žinoti, kad šitas grįžimas anaip- 
tol nereikalavo atsisakyti nuo kultūros. Iš tikrųjų reika-. 
lingas buvo ir dar ilgą laiką bus reikalingas grįžimas prie 
gamtos su visomis gerai suprastos kūno kultūros priemo- 
nėmis, Kitaip tariant, reikalingas buvo ir yra grįžimas prie 
gamtos kultūros priemonėmis. Ir reik jau konstatuoti, kad 
šitas grįžimas paskutiniais laikais įvyksta labai intensy- 
viai ir sėkmingai, taip kad žmogiškoji prigimtis, praturtin- 
ta kūno kultūra ir kitomis kultūrinio gyvenimo priemonė- 
mis, yra jau kai kur pasiekusi tokio stovio, kokio pas. 
laukines tautas pastebėti niekados negalima. 

Jei dabar .paimsime tas sąlygas, kurios yra sudaromos 
fiziniam lavinimui tikrai kultūringamę krašte, tai pama- 
tysime, kad šitos sąlygos, nustatytos fiziologijos, biologi- 
jos, higienos, dietetikos ir medicinos mokslais, gali būti 
žymiai turtingesnės bei tinkamesnės, kokių kad gali turė- 
ti laukinis žmogus, vadovaudamasis instinktu paprastos 
gamtos prieglobstyje. Tuo toli gražu nenorima pasakyti, 
kad natūralios prigimtojo gyvenimo sąlygos nėra bran- 
gintinos arba kad natūralinis žmogaus instinktas nėra ver- 
tingas kaipo proto padėjėjas. Tai tik reiškia, kad žmo- 
gaus: prigimtis, besinaudojanti, iš vienos pusės, sveikos 
gamtos sąlygomis, o iš antros pusės, geros fizinės kul- 
tūros priemonėmis, turi daugiausiai davinių tikram tarpi- 
mui bei žydėjimui. Pakanka pastebėti, kaip didėja viduti-. 
nis žmonių amžius kultūringuose kraštuose, kad galima 
būtų pastebėti, jog kultūra, jei tik ji neina kokiomis nors 
iškraipytomis vėžėmis, ne tik negadina prigimties, bet dar 
jai sudaro geriausias sąlygas pilnai išsivystyti, atsiekti 

didžiausio stiprumo ir ilgiausiai patverti darbingumo sto- 
vyje. Anglosaksiškas pasaulis gali mums tai jau visai iš- 
kalbingai liudyti. Jei kur kitur pasisektų prirodyti, kad 
aukštas palyginti kultūros laipsnis eina gretimais su žy- 
miu fizinės prigimties sumenkėjimu, tai tikra šio pastaro- 
jo priežastis būtų ne kultūros kaipo tokios esmėje, bet 
klaidingoje kultūros pakraipoje ar kitoje kokioje priežas- 
tyje, kuri būtų pripuolama kultūros esmei, Taigi tikra kul- 
tūra ne nustelbia ar iškraipo prigimtį, bet ją papildo, iš- 
tobulina ir atbaigia nauju aukštesniu pradu. 
Analoginių santykių yra tarp kultūros ir religijos. Jei 
iš vienos pusės, kaip buvo jau anksčiau sakyta, kultūra 
sudaro palankiausių sąlygų žmogui apsispręsti laisvai bei 
sąmoningai religijos srityje ir atsiekti šitoje srityje aukš- 
tesnių religinio gyvenimo laipsnių, tai iš kitos pusės, tikra 
religija yra nepaprastai sėkminga sąlyga kultūrai tarpti 
bei klestėti visais atžvilgiais. Šituodu teigimu vis dėlto 
gali rodytis klaidingu todėl, kad labai dažnai į kultūros 
ir religijos santykiavimą įsipina pašalinis pradas, kuris 
įstengia sudrumsti normalias jųdviejų sąlygas. Iš vienos 
pusės, re visuomet yra aišku, kad aukštesnė kultūra yra 
palanki sąlyga giliam bei kilniam religiniam gyvenimui. 
Dažnokai gali net rodytis, kad visai negudraują prasčio- 
kėliai yra geriausiai nusiteikę religijos tiesoms priimti ir 
doriniais religijos motyvais nusistatyti. Kad religijos per- 
gyvėnimams reikalingas yra tam tikras dvasios prasčioko 
nusiteikimas, galima visai sutikti. Bet būtų klaidinga ma- 
nyti, kad dvasios prasčiokas yra nekultūringas žmogus ir 
kad juo nėra kultūringas žmogus. Manyčiau net, kad ti- 
krai kultūringas žmogus daug daugiau turi davinių būti 
dvasios prasčioku negu mažiau kultūringas miesčionis, 
pilnas vadinamųjų miesčioniškųjų dorybių. Todėl jei: va- 
dinamajam kultūringam žmogui dėl kokios nors priežas- 
ties nesiseka teigiamai apsispręsti religijos atžvilgiu, tai 
tokiu atveju kalta ne kultūra kaipo tokia, bet arba klai 
dinga kultūros pakraipa, arba nepakankamas kultūringu- 
mas, arba kita kokia nors dorinė arba net visai pašalinė 
priežastis, kuri negali būti imama kultūros sąskaita. 
= Kiek kultūringas nusistatymas yra svarbus religijai, 
gerai gali prirodyti revoliucijų istorija. Per revoliucijas 
labai dažnai yra atakuojamos religijos, kurios buvo vieš- 
pataujančios priešrevoliuciniame laikotarpyje. Ir štai pa- 
sirodo, kad nekultūringos masės, kurios buvo prieš revo- 
liuciją visai ištikimos religijai, labai lengvai atsisako nuo 

religijos, tuo tarpų kad šviesuomenė žymiai patvariau 
laikosi religijos pusėje, nes jos apsisprendimas religijos 
dalykuose buvo buvęs laisvesnis bei sąmoningesnis. Taip 
savo laiku yra įvykę per Prancūzų revoliuciją; taip dabar 
vyksta bolševikiškojoje Rusijoje. Porevoliucinėje Rusijo- 
je, jau dabar galima numatyti, inteligentija bus ne ma- 
žiau, bet net daugiau religinga, negu ji buvo buvusi prieš 
revoliuciją, tuo tarpų kai masėse yra jau atsiradę nema- 
ža grupių, kurios yra nusistačiusios prieš religiją ir šita- 
me savo Nnusistatyme patvers ir tada, kai revoliucija bus 
jau praeities dalykas. 

Teisingai yra sakoma, kad ne šviesa, bet tamsa yra .- 
didžiausias religijos priešas. Šitas pasakymas, kuris liečia 
vieną tik kultūros apraišką, būtent intelektualinę kultūros 
pusę, iš tikrųjų galėtų būti išplėstas iki pasakymo, kad 
ne kultūra, bet nekultūringumas yra tikrai pavojingas re- 
ligijai. Jei kartais susidaro įspūdis, kad kultūringumas 
neina vienu žingsniu su religingumu, tai, kartoju, kalta 
ne kultūra kaipo tokia, bet kokia nors pripuolama kultū- 
rai priežastis. Tuo tarpu labai yra svarbu skirti tiesioginė 
išdava, plaukianti iš kultūros esmės, ir pripuolama išdava, 
plaukianti iš kultūros iškrypimo ar kokios nors pašalinės 
kultūrai priežasties. Kultūra iš savo esmės ir kitose nor- 
maliose aplinkybėse tegali būti vien teigiamoji sąlyga re- 
liginiam gyvenimui. Todėl kylant kultūrai ir esant ły- 
gioms visoms kitoms sąlygoms, kyla irgi palankios sąly- 
gos religiniam gyvenimui, 

Bet jei iš vienos pusės, kultūra yra palanki sąlyga 
religijai, tai iš kitos pusės, kaip jau užsiminta, religija yra 
palanki sąlyga kultūros gyvenimui. Kultūrai ir religijai 
santykiuojant taip, kaip santykiuoja tarp savęs žemesnė 
ir aukštesnė gyvenimo sritis, pasirodo, kad religija ne- 
gali neturėti vedamosios reikšmės kultūrai. Vedamoji re- 
ligijos reikšmė kultūrai pasireiškia tuo, kad religija, kai- 
po išviršinis kultūros tikslas, paragina eiti kultūrą rei- 
kiamos pažangos keliais. Kaip buvo išrodinėta anksčiau, 
kultūra, nuosekliai tapdama, turi vesti religijos linkon, nes 
tik religijoje gali rasti savo atbaigimą tos linkmės, kurios 
glūdi kultūros pagrinde. Bet kaip kultūra nutraukia san- 
tykius su religija arba net faktinai tokių santykių neuž- 
mezga, jai susidaro pavojus iškrypti iš normalių vėžių ir 
nueiti pakraipa, kuri neveda tikriausiu bei tiesiausiu ke- 
liu prie absoliutinio religinio idealo. Dėl to tada, kai re- 
ligija tarnauja kultūrai vedamuojų pradu, kultūra turi 

daugiau tikrumo savo išsivystymo eigoje ir gali be ypa- 
+tingų klajojimų eiti tiesiausiu keliu prie išviršinio, abso- 
liutinio savo tikslo. Religija yra kultūrai savo rūšies ve- 
damoji žvaigždė, Kuri gyvenimo klajonėse padeda kultū- 
rai rasti tikrą savo kelią ir nusistatyti tikrą savo išsivys- 
tymo linkmę. | l 

Kai yra sakoma, kad religija yra kultūrai vedamuoju 

pradu, tai toli gražu dar nereiškia, kad religija gali pa- 
glemžti nuosavą kultūros gaivalą arba savo priemonėmis 
atlikti tai, ką privalo atsiekti kultūra grynai žmogiškojo 
veikimo priemonėmis. Religija iš tikrųjų neprivalo absor- 
buoti savyje kuitūros, ji tik turi nuteikti kultūrą eiti pri- 
gimta savo linkme, kuri iš esmės sutaria su religijos už- 
daviniais, panašiai kaip prigimties linkmė turi sutarti su 
kultūros uždaviniais. Jei aukštesnė gyvenimo sritis suges- 
tionuoja žemesnei sričiai natūralią jos linkmę, tai šitokia 
sugestija yra tikras laidas ne tik to, kad žemesnė gyve- 
nimo sritis reikšis tinkama pakraipa, bet ir to, kad šita 
sritis reikšis sėkmingiausiu bei produktingiausiu būdu su 
didžiausia pastangų ekonomija. Kai norime gyvenimo ke- 
lionėje išvesti tiesiausią ir todėl trumpiausią liniją, turi- 
me žinoti siekiamojo punkto padėtį. Kai siekiamasis punk- 
tas yra žinomas, nėra jau sunku tokia linija iš tikrųjų 
pratęsti. Taip yra su kultūra, kai tenka nustatyti jai pri- 
gimta ir todėl tiesiausia bei trumpiausia veikimo linkmė: 
kultūra eina tikru savo keliu kaip tik tada, kai pasilik- 
dama savo plotmėje tikrai aktyvi, produktinga ir turtinga 
žmogiškojo veikimo priemonėmis, ji nuosekliai veda prie 
religinio gyvenimo tikslų. Todėl kultūros ir religijos su- 
tarimas yra naudingas ne tik religijai, bet ir kultūrai. 
Religijai šitokis sutarimas yra naudingas todėl, kad kul- 
tūra, suėmusi į save prigimtį, tarnauja religijai materia- 
liniu pagrindu. Kultūrai jisai yra naudingas todėl, kad 
religija yra kultūrai išviršinis tikslas, prie kurio turi pri- 
sitaikyti visai natūrali kultūros linkmė. 

Vis dėlto kultūros ir religijos sutarimas dar nereiškia 
jųdviejų painiojimas ir suplakimas į vieną neskiriamą 
gyvenimo apraiškų krūvą. Sutarimas visai gerai gali būti 
sutaikytas su skirtumo darymu. Tasai principas, kuris yra 
nustatytas geram teologijos ir filosofijos santykiavimui ir 
kuris lotyniškai yra išreiškiamas posakiu distinctio prop- 
ter concordiam, skirtumo darymas sutarimo dėlei, tinka 
išplėtimo būdu ir visam religijos ir kultūros santykiavi- 
mo plotui. Ir iš tikro santykiai; kurie charakterizuoja teo- 

logijos ir filosofijos santykiavimą, yra reikšmingi apskritai 
religijos ir kultūros santykiavimui. 

Normalūs teologijos ir filosofijos santykiai reikalauja, 
kad teologija ir filosofija sueitų į susitarimą, taip sakant, 
iš savo vidaus, t. y. be išviršinės prievartos, kai kiekvie- 
na iš jųdviejų savo kompetencijos srityje vadovaujasi 
savais metodais. Todėl teologija negali pareikalauti iš fi- 
losofijos, kad ši priimtų arba atmestų kokią tiesą vardan 
teologijos reikalavimo, be atsižiūrėjimo į savas priemo- 
nes bei savus metodus. Tai tačiau nekliudo, kad teologija 
įspėtų filosofiją dėl kokios nors klaidingos išvados ir pa- 
ragintų ją patikrinti šitą išvadą savo priemonėmis ir savo 
metodais. Iš kitos pusės, filosofija neturi teisės spręsti tų 
klausimų, išeinančių iš ribų, kuriose aprėpia prigimtoji 
proto šviesa, ir esančių Apreiškimo dalykais. Iš kitos pu- 
sės, teologija naudojasi filosofijos atsiekimais prigimtojo 
pažinimo ribose, nes siekdama toliau ir aukščiau, negu 
gali siekti filosofija, ji vis dėlto turi išnaudoti visą tą pri- 
gimtąjį pasiruošimą pažinimui, kurį patiekia filosofija kai- 
po pažinimo bei pasaulėžiūros mokslas. Tokiu būdu jei 
filosofijai yra naudinga savo linkme sutarti visai iš vi- 
daus su teologija ir tokiu būdu apsisaugoti nuo nereika- 
lingų klajojimų, tai iš kitos pusės, teologijai yra naudin- 
ga pasinaudoti filosofijos tiekiama protine kultūra, kad 
su jos pagalba jai, teologijai, būtų galima atsiekti mak- 
simumas rezultatų religinės pasaulėžiūros srityje. 

Ir iš tikro žmogaus minties istorija pakankamai iškal- 
bingai mums prirodo, kaip naudinga yra ir teologijai, ir 
filosofijai prieiti išvidinį sutarimą savo darbe. Šiuo at- 
veju ryškiausiu pavyzdžiu yra scholastinės teologijos ir 
scholastinės filosofijos santykiavimas, kuris padarė, kad 
didingiausia teologinė sistema ir didingiausia filosofinė 
sistema sutaria tarp savęs ir viena antrą remia, Šitiedvi 
sistemos, mokykliniu būdu apdirbtos, per ištisus amžius 
trunkančios ir nuolatos turtėjančios integralinio sintetiz- 
mo laimėjimais, labai gerai sugeba daryti skirtumo tarp 
teologinio ir filosofinio tyrinėjimo sričių. Ir vis dėlto jos 
yra labai naudingos viena antrai, nes scholastinė teolo- 
gija remiasi ta proto kultūra, kurios suteikia scholastinė 
filosofija sykiu su savo patyrimais prigimto pažinimo sri- 
tyje, o iš kitos pusės, scholastinė filosofija naudojasi nuo- 
latos tuo pasitikėjimu ir gynimų žmogaus proto, kuris 
tegalimas vien tada, kai yra pripažįstamas dieviškas pro- 
to šaltinis, ir kuris yra pastovus, kol yra tvirtai pripažįs- 

tama teologinė doktrina. Susiskirstymas tyrinėjimo sriti- 
mis ir laisvas, einąs iš vidaus sutarimas leido, žodžių ta- 
riant, teologijai ir filosofijai patiekti viena antrai tokių 
patarnavimų, be kurių nei viena, nei antra nebūtų galė- 

„ jusi iškilti iki tokio tobulumo laipsnio, kurį jiedviem iš 
tikro pasisekė atsiekti. Tas pats tenka pasakyti apskritai 
apie kultūros ir religijos santykiavimą, nes, kaip sakyta, 
teologijos ir filosofijos santykiavimas tėra viena tik reikš- 
minga religijos ir kultūros santykiavimo apraiška, kuri 
gali būti žymiai apibendrinta. 

Nuoseklus ir tikslingas kultūros ir religijos santykia- 
vimas ir išvidinis jųdviejų solidarumas aiškėja ypatingai 
gerai ideologijos, t. y. idėjų mokslo šviesoje. Būtent spren- 
džiant plačiai suprastos ideologijos problemą tenka, šiaip 
ar taip, eiti nuo atitrauktų idėjų prie jų pirmavaizdžių, 
glūdinčių Dievo esmėje. Ar imsime žmogaus proto idėją, 
ar idealinės žmogaus prigimties supratimą, ar estetinio 
idealo įsivaizdavimą, visur prigimtasis proto veiksmas eina 
nuo realios tikrovės per atotrauką ir apibendrinimą. To- 
dėl idealinis tipas, kurį žmogus pajėgia susidaryti apie 
kurį nors daiktą, yra visuomet dar netobulas, nes jis yra 
sudarytas pagal netobulą tikrovę. Tikrai sakant, jis yra 
netobulas atspindis to pirmavaizdžio, pagal kurį daiktas 
buvo sukurtas. Jei panorėsime atsiekti tobulą žiniją, įvyk- 
dyti savo gyvenime amžinuosius dėsnius ir realizuoti 
daiktuose tobulus grožio idealus, turėsime nustatyti pil- 
nutinį atatikimą tarp savo idėjų, savo elgimosi įr kūry- 
bos, iš vienos pusės, ir dieviškųjų pirmavaizdžių, iš kitos 
pusės. 

Tuo tarpu nustatyti šitas atatikimas reiškia iš tikrųjų 
nustatyti deramųjų santykių tarp Dievo ir žmogaus, kas 
išeina jau iš kultūros ribų ir sudaro religijos esmę. Kul- 
turos srityje viso prigimtojo žmonijos veikimo pagrindą 

sudaro idėjos, įgytos per atotrauką ir apibendrinimą, Už- 
tat nustatant prideramus santykius tarp žmogaus ir Dievo, 
privalu eiti ne atotraukos, bet integracijos arba net, ti- 
kriau sakant, reintegracijos keliu, t. y. privalu stengtis 
atstatyti pilnatvėje normalius santykius tarp kūrinių ir jų 
dieviškųjų pirmavaizdžių, kaip tai yra numatyta nuo am- 
žių dieviškuosiuose dėsniuose. Todėl aukščiausiu religijos 
uždaviniu yra reintegracija žmogaus santykių su Dievų 
arba visiškas žmogaus sutapimas su dieviškuoju pirma- 
vaizdžiu, pagal kurį jis yra sukurtas. Panašiai dailininko 
kūriniui aukščiausia norma yra tasai idealas, pagal kurį 

jis yra sukurtas ir kuris yra jam egzempliarinė, arba ide- 
alinė, priežastis. 

Iš čion matyti, kaip kultūra netobulai pradeda tą dar- 
bą, kurį paskui religija turi atbaigti dieviškosios pagal- 
bos priemonėmis, Bet inspiruodama kultūrą eiti galutinio 
savo tikslo linkme, religija tuo pačiu suteikia kultūrai 
be galo svarbaus patarnavimo. Iš tikrųjų tuo pačiu ji su- 
teikia kultūrai didesnį patarnavimą, negu ji galėtų suteikti 
priklausydama prie kultūros kaipo tokios. Štai kodėl Leonas 
XIII yra pasakęs, kad „nors Bažnyčios tikslas glūdi anapus 
šio gyvenimo, vis dėlto Bažnyčia nebūtų pajėgusi padaryti 
kultūros pažangai daugiau, kaip jinai yra padariusi, jei 
ji net išimtinai būtų kultūrinė galybė" (atpasakojama pa- 
gal R. von Nostitz-Rienek. Das Problem der Kultur !?.— P. 
135), 

Iš čion galima jau padaryti išvadą, kad tik organin- 
gai sutariant kultūrai ir religijai, žmogaus gyvenimas te- 
gali eiti visai normaliu keliu ir kad ten, kur kultūra prieš- 
tarauja religijai, kultūros išsivystymas negali būti teisin- 
gas ir todėl negali būti reikiama prasme sėkmingas žmo- 
nijos gyvenime. Maža to: galima pagal kultūros išsivys- 
tymą bei laimėjimus spręsti apie tos religijos vertę, kuri 
buvo su kultūra derinama arba, tikriau tariant, prie kurios 
kultūra buvo derinama. Jei faktinos religijos pobūdyje 
glūdi koks nors defektas, jis neišvengiamai turi, šiaip ar 
taip, pasireikšti ir kultūros gyvenime, Sakysime, budiz- 
mo pobūdyje glūdi kvietizmo pradas tame nirvanos su- 
pratime, kuris nemato tobulumo akto savyje ir nesiskaito 
pakankamai su judinamąja jautulių, arba emocijų, galy- 
be. Šitas teorinis defektas neišvengiamai yra atsiliepęs 
indiškos kultūros pakraipoje, kuri nuvedė šito nepapras- 
to krašto nepaprastus gyventojus kultūrinio kvietizmo ke- 
liais ir apmigdė juos ilgiems amžiams. 

Pakako, iš kitos pusės, protestantizmui sekuliarizuo- 
ti, arba supasaulinti, religijos galutinį tikslą ir paskelbti 
ne intelektą, bet veiksmą kuriamuoju pasaulio pradu, kad 
protestantiškų kraštų kultūrinis gyvenimas nueitų pasau- 
linio aktyvizmo keliais, to aktyvizmo, kuris yra labai pro- 
duktyvus realinės kultūros srityje, bet kuris sykiu mate-. 
rialinį pasaulio gaivalą neproporcionaliai aukštai garbina, 
sulyginant su antgamtinėmis religijos vertybėmis. Iš čion 

tasai nepaprastas individualistinis imperializmas, kuris taip 
kenksmingai atsiliepia aukštesniesiems kultūrinio gyveni- 
mo tikslams.— Ir taip kiekvieną kartą, kai koks vienaša- 
liškumas įsibrauna į religijos gyvenimą arba į religijos 
credo patenka kokia nors herezija, kultūrinis gyvenimas 
tuoj atjaučia religinio gyvenimo sukrikimą ir atatinkamai 
pasireiškia neigiamosiomis išdavomis. Iš čion reik pada- 
ryti išvada, kad vien tikra religija yra visai viltinga įkvė- 
pėja bei vadovė kultūriniam gyvenimui ir kad juo žemes- 
nė yra atskiros religijos vertė, juo mažesnis yra atatin- 
kamas kultūros vertingumas. Jei kai kur galima būtų pa- 
stebėti tariamojo atsilenkimo nuo šitos taisyklės, tai toks 
atsilenkimas faktinai pareitų nuo kokių nors pripuolamų 
priežasčių. 

Religijos reikšmė kultūrai yra nepaprastai didelė ypa- 
tingai todėl, kad religija yra viltingiausia doros atrama, 
kaipo tasai nelygstamas veiksnys, kuris vienas tik sugeba 
suteikti dorai nelygstamos sankcijos, arba nelygstamai 
saistomosios galios. Tuo tarpų tvirtas dorinis gyvenimas 
yra viena iš pagrindinių sąlygų normaliam kultūriniam 
gyvenimui, būtent ta, kuri laiduoja, kad kultūrinis gy- 
venimas nenueis ištvirkimo keliais. Kultūringam žmogui 
yra pakankamai pagundų pasitenkinti kultūrinėmis gėry- 
bėmis ir pamiršti apie aukštesnį gyvenimo tikslą, todėl 
labai yra svarbu, kad aukščiausieji doros reikalavimai bei 
tikslai būtų statomi žmogaus gyvenime su maksimaliniu 
intensyvumu ir kad šitiems reikalavimams būtų suteikia- 
ma visai ypatinga nelygstamoji sankcija. Ten, kur dori- 
nis gyvenimas neranda tokios paramos iš religijos pusės, 
dažniausiai dorovės stovis menkėja ir tuo pačiu susidaro 
pavojus visoms kultūros sritims, nes dorinė kultūros sri- 
tis suteikia moralinės vertės visai kultūrai. 

Pagaliau tenka keli žodžiai pasakyti apie tai, ar gali- 
ma kalbėti apie religinę kultūrą. Kultūrą, kaip jau žinome, 
tobulina prigimtį grynai žmogiškojo veikimo priemonė- 
mis. Vadinasi, kultūroje kaipo tokioje, arba kultūros ti- 
kroje prigimtyje, nėra religinio prado. Todėl posakis „re- 
liginė kultūra" negali būti suprastas ta prasme, kad kul- 
tūros esmė turi religinį pradą. Bet iš kitos pusės, reik 
pastebėti, kad kultūra gali sutarti su religija arba net 
gali religijai priešintis bei prieštarauti. Kai kultūra ne- 
prieštarauja religijai, jinai yra neantireliginė kultūra. Bet 
kultūros santykiavimas su religija gali būti dar tampres- 

nis, Kultūra, sutardama su religija, gali eiti religijos link- 

me ir todėl gali būti persunkta religinėmis intencijomis, 
arba siekiais. Šitos religinės intencijos perveria tuomet 
visą kultūros gyvenimą ir palenkia jį vienam dieviška- 
jam pradui, kuris suteikia vieningą vedamąjį toną visam 
gyvenimui. Šito tikslingo intencialumo prasme galima ir 
net privalu kalbėti apie religinę kultūrą. O jei taip, tai 
visos gyvenimo sritys, pradedant paprasčiausiomis ma- 
terialinėmis funkcijomis, gali būti organizuojamos religi- 
nių intencijų vardan. 


ESTETIKA 


GROŽIS FILOSOFIJOS ŠVIESOJE 


Įžanga 


SPECIALIOJI IR BENDROJI, 
ARBA FILOSOFINĖ, ESTETIKA 


Tarp daugelio smulkesnių klausimų dvi stambios pro- 
blemos negali nerūpėti ne tik menininkui, bet ir papras- 
tam estetui. Tai yra būtent, iš vienos pusės, grožio, iš 
antros pusės — meno problema. Kas yra grožis ir kokios 
yra jo savybės? Kas yra dailusis menas ir kokie yra jo 
uždaviniai? — Štai klausimai, kurie negali nebūti įdomūs 
kiekvienam, kas vertina estetinio gyvenimo apraiškas. 

"Į šituos klausimus atsakyti yra pašauktas mokslas, pa- 
prastai vadinamas estetikos vardu. Dabar estetika bene 
dažniausiai bus aptariama kaipo grožio bei meno moks- 
Jas. Taip suprantama estetika sukelia dėl savo pobūdžio 
visą eilę klausimų, kurie yra įvairių įvairiausiai spren- 
džiami. Klausimai šitie būtent liečia estetikos objektus, 
metodus ir šiaip jau jos, kaipo mokslo, prigimtį. Todėl 
vieni estetikos reiškėjai stengiasi susekti visų pirma ob- 
jektyvinius estetinių apraiškų pagrindus, kiti domisi la- 
biausiai šitų apraiškų psichologija arba net psichofizio- 
logija; vieni laiko estetiką empiriniu, arba specialiuoju, 
kiti — racionaliniu, arba filosofiniu, mokslu; vieni įžvel- 
gia joje normatyvinį pobūdį, kiti temato joje vien apra- 
šomąjį bei aiškinamąjį mokslą. 

Šitokis pažiūrų sąspyris dėl estetikos mokslo iš dalies 
įvyksta todėl, kad šitasai mokslas nuo antrosios XVIII 
šimtm. pusės iki mūsų laikų yra smarkaus išsivystymo 
stovyje. Jei anksčiau estetika pasitenkindavo dažniausiai 
bendrosios teorijos plotu, tai dabar yra jau laimėta daug 
specialių žinių, kurios nušviečia estetinio gyvenimo ap- 
Taiškas psichologiniu, biologiniu, fiziologiniu, visuomeni- 
niu, etnologiniu, kultūriniu ir kitais atžvilgiais. Dėl tos 
"pačios priežasties dabar jau vis dažniau pabrėžiamas spe- 
cialiai empirinis, kitaip tariant, patirtinis estetikos mokslų 
pobūdis ir tuo pačiu šitas mokslas tarsi pastatomas prieš 

filosofinius grožio bei meno tyrinėjimus, kuriuose norima 
matyti nepagrįstą patirtimi spekuliatyvinį samprotavimą. 
Tąja pačia linkme einant, dažnai yra neigiamas normaty- 
vinis estetikos pobūdis: estetika, sakoma, tegalinti apra- 
šinėti bei aiškinti estetinio gyvenimo apraiškas, bet ji 
neprivalanti nustatinėti šito gyvenimo normų bei dailio- 
sios kūrybos taisyklių. 

Nusakytosios trumpai tendencijos, pastebimos esteti- 
kos mokslo išsivystyme, yra labai reikšmingos mūsų lai- 
kams, kurie yra išvydę didelį specialiųjų mokslų išbujo- 
jimą. Nenuostabu todėl, kad ir estetikos srityje specialio- 
sios pažintys ėmė itin smarkiai daugėti XIX šimtm. ir 
reikalauti sau teisėto pripažinimo. Bet sykiu estetikoje, 
kaip ir kitose žmogiškosios žinijos srityse, pasireiškė ta- 
sai vienašališkas specialiųjų pažinčių vertinimas, kuris tė- 
ra viena apraiška to pernelyg karšto susižavėjimo spe- 
cialiaisiais mokslais, kuris neleido dažnai mokslininkams 
specialistams suprasti filosofijos, kaipo bendrojo bei vi- 
suotinojo mokslo, pašaukimo ir uždavinių. 

Pasirodo, kad estetikos moksle eina tas vyksmas, kuris 
savo laiku buvo įvykęs gamtos moksluose ir mūsų lai- 
kais tebevyksta psichologijos srityje. Visur mokslinio iš- 
sivystymo linkmė yra ėjusi nuo bendrų pažinčių prie 
„specialesnių, kitaip tariant, nuo plačių filosofinių — prie 
siauresnių specialiųjų tyrinėjimų. Tai reiškė, kad specia- 
lieji mokslai iš pradžios buvo įvystyti į filosofiją kaip i 
vieną bendrą bei visuotinąjį mokslą ir kad tik paskui iš 
jos išsivystė į atskirus mokslus, kai specialiųjų patirčių 
skaičius pakankamai padaugėjo ir kai jos pasidarė gali- 
ma organizuot į atskiras mokslo disciplinas. Tokiu būdu 
iš fizikos, kuri iš pradžios buvo filosofiniu mokslu, išsi- 
vystė specialieji gamtos mokslai, kurie dabar priešpasta- 
tomi vienam gamtos filosofijos mokslui. Panašiai pasku- 
tiniais laikais iš psichologijos, kuri buvo anksčiau telai- 
koma vien filosofine disciplina, išsivystė eksperimenti- 
nė psichologija, priešpastatoma dabar pirmajai, kaip kad 
specialusis mokslas yra priešpastatomas bendrajam bei vi- 
suotinajam filosofijos mokslui, 

Tas pats vyksmas eina ir estetikos mokslo srityje. Iš 
pradžios būta filosofinių estetikos tyrinėjimų. Iš jų ir net 
šalia jų palengvėl išsivystė visa eilė specialesnių tyrinė- 
jimų, kurie ilgainiui ėmė pretenduoti į mokslo vardą ša- 
lia filosofijos ir net tam tikrame antagonizme su pasta- 
rąja. Specialiosios estetikos. emancipacija iš filosofijos 

globos yra lygiai pateisinama, kaip specialiųjų gamtos 
mokslų arba net eksperimentinės psichologijos emanci- 
pacija iš atatinkamų filosofijos disciplinų globos. Supran- 
tamas net yra empirinės estetikos antagonizmas filosofijos 
atžvilgiu emancipacijos tarpsnyje, kai tarp to, kas eman- 
cipuojasi, ir to, nuo ko emancipuojasi, įvyksta įsikarš- 
čiavimo ginčas. Bet vis dėlto būtų objektyviai nepateisi- 
namas nesusipratimas ir net nedėkingumas manyti, kad 
tarp specialiosios estetikos ir filosofinės estetikos esama 
nors kiek principialaus prieštaravimo. 

Iš tikrųjų specialiosios ir filosofinės estetikcs santy- 
kiavimas tėra vienas atskiras atsitikimas to santykiavi- 
mo, kurio yra tarp filosofijos, iš vienos pusės, ir specia- 
liųjų mokslų, iš antros. Tuo tarpu pagrindinis skirtumas, 
kurio yra tarp filosofijos ir specialiųjų mokslų, yra tas, 
pirma, kad filosofija, kaipo bendras bei visuotinas moks- 
las, turi neapribotą materialinį savo objekta, t. y. ji gali 
tyrinėti visa, kas prieinama žmogaus protui prigimtojoje 
jo šviesoje; antra, kad ji tyrinėja savo objektus iš toli- 
miausiųjų, arba visuotinųjų, priežasčių; ir trečia, kad dėl 
šitos priežasties ji yra priversta daryti plačiausių apiben- 
drinimų. Specialieji mokslai, kaip žinoma, atvirkščiai, tu- 
ri kiekvienas apribotą pagal savo prigimtį objektą, kurį 
tyrinėja iš artimesnių priežasčių, ir todėl daro ne taip 
plačių kaip filosofija apibendrinimų. Iš čion matyti, kad 
skirtumas tarp filosofijos ir specialiųjų mokslų yra labiau 
kiekybinis negu kokybinis, labiau papildomasis negu iš- 
skiriamasis. Todėl irgi klaidinga yra manyti, kad filosofi- 
ja nesiremia patyrimu ir kad jos pažintys įgaunamos iš 
gryno proto kažkokios niekuo nepagrįstos spekuliacijos 
priemonėmis. Jei buvo filosofų, kurie savo neišmintin- 
gomis spekuliacijomis iš tikro davė progos taip manyti, 
tai lygiai neišmintinga yra iš čion daryti išvadą, kad kaip 
tik tokia yra filosofijos prigimtis. 

Po šitų įvedamųjų paaiškinimų galima jau spėti, pir- 
ma, kad filosofinė estetika, taip ar šiaip, turi savo objektu 
visą estetinio gyvenimo plotą; antra, kad ji tyrinėja es- 
tetinio gyvenimo apraiškas iš tolimiausiųjų, arba visuo- 
tinųjų priežasčių; ir, trečia, kad kaip tik todėl ji daro 
estetinių klausimų srityje plačiausių apibendrinimų. Ata- 
tinkamai specialioji estetika turi reikalo su atskirais es- 
tetinio gyvenimo klausimais, atskiromis estetinių apraiškų 
rūšimis arba net su atskirais menais; ji tyrinėja šituos sa- 
vo objektus iš artimesniųjų priežasčių ir todėl nepasiekia 

tokio abstrakcijos bei apibendrinimo laipsnio, kurio kad 
siekia filosofinė estetika. Tas faktas, kad filosofinė esteti- 
ka siekia aukščiausio abstrakcijos bei apibendrinimo laip- 
snio estetinių tyrinėjimų srityje, dar nereiškia, kad ji ga- 
lutinėje sąskaitoje nuosekliai nesiremia empirinių paty- 
rimu. Atvirkščiai, visados yra suponuojama, kad filoso- 
finė estetika remiasi ir patikrina savo išvadžiojimus tais 
patirtiniais daviniais, kurių patiekia estetinių apraiškų 
psichofiziologija, meno kritika, meno istorija ir t. t. Tik 
tokiu būdu filosofinė estetika sugeba tikrai atbaigti este- 
tinių tyrinėjimų visetą tais plačiausiais apibendrinimais, 
kurie leidžia tarsi iš viršūnės apžvelgti bendrais žvilgiais 
visą estetinio gyvenimo plotą. Šitokiame atskirų pažiūrų 
suvedime į vieną sintetinę visumą ir glūdi ne tik filoso- 
finės estetikos, bet ir visos filosofijos, kaipo pasaulėžiū- 
ros mokslo, pateisinimas akivaizdoje specialiųjų mokslų, 
atribotų tarp savęs nepereinamomis ribomis. 

Iš čion irgi aiškėja filosofinės estetikos svarba: ji tik 
viena tegali sudaryti tai, kuo yra vieninga estetinė pasau- 
lėžiūra. O tai itin yra svarbu mūsų laikais, kai mes, kaip 
sako toks empirinės estetikos šalininkas kaip F. Meuman- 
nas, esame pavojuje nustoti orientacinės vienybės fak- 
tinos estetinės medžiagos supratime ir suskirstyti esteti- 
ką į visą eilę specialių nepriklausomų tyrinėjimų. Iš tikrų- 
jų toks estetikos skirstymas nėra pavojingas tada, kai 
šalia specialiosios estetikos disciplinų, yra kultivuojama 
bendroji, arba filosofinė, estetika, kuri turi savo uždaviniu 
ištirti bendruosius grožio bei meno pagrindus, 

Kaip matome, estetikos skirstymas į bendrąją ir spe- 
cialiąją ne tik yra pastebimas įvairiose estetinių tyrinė- 
jimų tendencijose, bet ir gali būti racionaliai pateisintas 
akivaizdoje bendro reikalo suskirstyti žmogaus žiniją tarp 
filosofijos, kaipo bendrojo bei visuotinojo mokslo, ir spe- 
cialiųjų mokslų. Kitas yra dalykas, ar bendroji, arba fi- 
losofinė, estetika atlaikys savo vardą tolimesnėje esteti- 
kos mokslo evoliucijoje. Pagaliau tai ir neturi principia- 
lios reikšmės, juo labiau kad filosofija randa galimybės 
ir net iš dalies yra priversta suskirstyti bendrosios esteti- 
kos problemas tarp atskirų savo disciplinų. 

Pasirodo, kad šiuo atžvilgiu yra suinteresuotos trys fi- 
losofinės disciplinos, būtent ontologija, psichologija ir 

meno filosofija, kuri dažnai yra vadinama estetika siau- 
rąja šio žodžio prasme. Ontologija, kuri tyrinėja bendriau- 
sias daiktų arba esybių savybes, turi, tarp kitko, ištirti, 

kiek grožis yra objektyvus daiktuose, kitaip tariant, 
kas yra grožis objektyvine šito žodžio prasme. Psicho- 
logija, kuri tyrinėja psichiškųjų žmogiškosios gyvatos ap- 
raiškų prigimtį, turi, tarp kitko, ištirti, kiek grožis yra pa- 
tiriamas kaipo subjektyvinis žmogiškosios psichikos sto- 
vis arba, kitaip tariant, kas yra grožis subjektyvine šito 
žodžio prasme. Pagaliau meno filosofija, kuri tyrinėja ben- 
druosius dailiosios kūrybos pagrindus, privalo ištirti, kaip 
objektyvinio bei subjektyvinio grožio sintezė turi būti 
realizuojama meno priemonėmis. 

Ontologiniai ir psichologiniai filosofinės estetikos tyri- 
nėjimai sprendžia bendroje plotmėje grožio problemą, tuo 
tarpu kai meno filosofija, kaipo estetika siaurąja šito 
žodžio prasme, tyrinėja, kaip sakyta, bendrus dailiosios 
kūrybos pagrindus, kitaip sakant, sprendžia bendroje 
plotmėje meno problemą. Iš čion galima jau lengvai pa- 
stebėti, kokiu nuoseklumu turi eiti filosofinis estetikos 
problemų tyrinėjimas. Būtent pirmoje vietoje turi būti 
ištirtas objektyvinis grožio pagrindas pačiuose daiktuose; 
antroje vietoje privalo būti išnagrinėtas tasai subjektyvi- 
nis estetinis pergyvenimas, kuris turi savo pagrindą daik- 
tuose ir kuris yra vadinamas smaginimusi grožiu, arba 
grožėjimusi; pagaliau trečioje vietoje turi eiti bendrųjų 
dailiosios kūrybos pagrindų tyrinėjimas. 

Šios dienos pasikalbėjimui imamu pirmu du klausimu, 
nes juodu sudaro iš tikrųjų tik du skirtinu vienos ir tos 
pačios grožio problemos atžvilgiu. Vadinasi, sprėndžiant 
filosofijos šviesoje grožio problemą, tenka ištirti, iš vie- 
nos pusės, su ontologijos pagalba bendriausius grožio pa- 
grindus pačiuose daiktuose, o iš antros pusės, su psicho- 
logijos pagalba išnagrinėti subjektyvinius grožio momen- 
tus Žmogaus psichikoje, kad išvadoje galima būtų gauti 
pilnas grožio sąvokos supratimas. 

Šitaip pastatyta grožio problema yra labai plati ir iš- 
semiamai tegalėtų būti sprendžiama vien ištisame paskai- 
tų kurse. Šiuo atveju vienos paskaitos ribose kuo dau- 
giausia galiu ryžtis trumpai nusakyti tą grožio proble- 
mos sprendimą, kuris yra duodamas integralinio sintetiz- 
mo mokykloje, t. y. trunkančioje per amžius filosofijoje, 
turėjusioje dvasišku savo tėvu didįjį Aristotelį Stagirietį. 
Šitokis sprendimo pasirinkimas šiam reikalui man yra tin- 
kamiausias dėl tos paprastos priežasties, kad paminėto- 
sios mokyklos pakraipoje man pačiam tenka dirbti. 

1. GROŽIS OBJEKTYVINE PRASME, 
ARBA OBJEKTYVINIS 
GROŽIO PAGRINDAS DAIKTUOSE 


Taigi problema, kurią turime visų pirma filosofiškai 
apšviesti, stato mums klausimus: kas yra grožis? ar jis 
priklauso daiktams, ar jis pareina nuo mūsų psichikos 
nusistatymo? ar pagaliau jis turi pagrindą daiktuose ir 
sykiu yra pergyvenamas atatinkamais mūsų psichikos ak- 
tais?— Statant šitaip grožio problemą, negalima nepaste- 
bėti, kad tas faktas, jog nuolat yra kalbama apie gamtos 
daiktų ir meno kūrinių gražumą kaipo apie realią jų sa- 
vybę, yra jau labai reikšmingas jos sprendimui. Nejaugi 
šitas sveiko mūsų proto liudymas, kad daiktai bei kūri- 
niai esti gražūs, būtų nuolat besikartojąs mūsų apsiriki- 
mas, tepagiįstas vien kažkokiu nelemiu nesusipratimu? 
Juk tiek kartų, kiek mums tenka vertinti daiktus ir va- 
dinti juos gražiais, mes turime įsitikinimą, kad šitiems 
daiktams iš tikro priklauso tam tikras tobulumas, dėl ku- 
rio jie yra mūsų aukščiau statomi už kitus daiktus, šito 
tobulumo neturinčius. Tokiu būdu tiesioginis mūsų svei- 
ko proto įsitikinimas mums liudija, kad daiktų gražumas 
yra tam tikras realus jų tobulumas. 

Šitas bendras pasakymas, aiškus dalykas, nieko dar 
mums nesako, kas yra toji daiktų tobulybė, kuri yra va- 
dinama jų gražumu. Norėdami rasti į tai atsakymą, turi- 
me visų pirma pasiinformuoti ten, kur grožis buvo laiko- 
mas beveik išimtinai objektyvine daiktų savybe. Objek- 
tyvinių grožio supratimu pasižymėjo būtent senovės grai- 
kai, ir net visa jų pasaulėžiūra buvo gerokai paspalvinta 
objektyvistišku estetizmu, kas matyti pradedant nuo pir- 
minės graikų mitologijos ir baigiant Plotino „Eneadomis“. 
Graikų supratimu, grožis glūdi pačiuose daiktuose ir pa- 
reiškia juos tokiu būdu, kad pačio grožio esmė nesikei- 
čia nuo to, ar mes jį nuvokiame, ar ne. 

Tačiau grožio objektyvumas nebuvo visų graikų filo- 
sofų viencdai suprantamas. Platonas ir Aristotelis matė 
grožį išvidinėje sudėtingos esybės santvarkoje arba har- 
moningame įvairių esybių susiderinime. Tvarka, simetri- 
ja, harmonija, — štai veiksniai, kurie valdo, jų suprati- 
mu, estetinio pasaulio apraiškas, kiek šios turi vietos su- 
dėtinguose daiktuose. Šitokia pažiūra buvo viešpataujan- 
ti tarp graikų per ištisus šešis šimtmečius, t. y. iki to 

laiko, kai Plotinas buvo jai priešpastatęs naują pažiūrą. 
Plotino supratimu, grožis gali būti ne tik sudėtingose 
esybėse, kur santvarkos harmonija yra grožio veiksnys, 
bet ir kiekvienoje vientisoje esybėje, nes esybė jau kai- 
po tokia, t. y. kaipo turinti buitį, yra graži. Panašiai kaip 
kiekviena esybė tam tikra prasme yra tiesa, gėrybė ir 
vienybė, taip lygiai kiekviena esybė yra grožybė tame 
laipsnyje, kuriame jinai turi savyje buities. 

Nežiūrint skirtumo, kurio buvo tarp Platono ir Aristo- 
telio, iš vienos pusės, ir Plotino, iš antros, jie visi buvo 
grožio problemoje objektyvistai tąja prasme, kad laikė 
grožio esmę nepriklausomą nuo to, kaip grožis yra per- 
gyvenamas mūsų psichikoje. Jiems visiems grožis buvo 
metafizinė daiktų savybė, t. y. pareinanti šiems iš onto- 
loginės buvimo tvarkos. Tai, žinoma, dar nereiškia, kad 
šitiems graikų filosofams buvo visai neįdomus klausimas, 
kaip mes patiriame grožį ir kuo pasižymi mūsų estetinė 
sąmonė. Jie tik nepripažindavo grožyje subjektyvinio at- 
žvilgio ir todėl buvo skelbėjai estetinio objektyvizmo, 
kuris tik žymiai vėliau rado savo priešginybę estetinia- 
me subjektyvizme. f 

Grožio pažinimo atžvilgiu visi trys didieji graikų este- 
tikos reiškėjai buvo intelektualistai tąja prasme, kad jie 
visi laikėsi pažiūros, jog grožis tegali būti pažintas aukš- 
tesne intelektualine žmogaus galia, bet ne jusliniu patyri- 
einame su juo į kontaktą ir per protinio pažinimo aktą 
grožimės juoju. 

Graikų estetika rado Bažnyčios Tėvų pritarimą, o pas- 
kui, tarpininkaujant šv. Augustinui ir Pseudo-Dionizui 
Areopagitui, perėjo žymia dalimi į viduramžių filosofiją. 
Scholastinė estetika Alberto Didžiojo ir Tomo Akviniečio 
asmenyse padėjo į savo pagrindą sintetinį Platono, Aris- 
totelio ir Plotino pažiūrų supratimą ir sutapdė jas su sa- 
vo filosofijos visuma tokiu būdu, kad senovės pažiūros 
radosi organingai surištos su pagrindinėmis scholastinės 
doktrinos sąvokomis. Šitokios evoliucijos išdavoje aristo- 
teliškoji tomiškoji filosofija susidarė aiškią grožio kon- 
cepciją, kurią bus čia ne pro šalį kiek plačiau nusakius. 

Pagal šitą koncepciją, objektyvinis grožio veiksnys yra 
ne kas kita kaip tvarka. Tiesa, ne bet kuri tvarka užsi- 
tarnauja grožio vardo. Kad ji sudarytų estetinio įspūdžio, 
reikalinga visa eilė sąlygų. Kiekvienoje tvarkoje visų 
pirma turi būti sudedamųjų jos elementų, arba pradų, 

daugybė. Ten, kur yra vienas, du ar trys pradai, galima 
greičiau kalbėti apie paprastą santykį negu apie tvarką 
tikra šito žodžio prasme. Antra vertus, kad atskirų pra- 
dų daugybė galėtų sudaryti kokią nors tvarką, reikalin- 
gas yra kuris nors vienybės pradas, nes be tokio jungia- 
mojo prado atskiri sudedamieji pradai nebent gali suda- 
ryti belytę krūvą. Taigi, iš vienos pusės, dauginga me- 
džiaga, o iš antros pusės, vienybės pradas yra dvi būti- 
nos sąlygos bet kuriai tvarkai sudaryti. 

Tačiau šitų dviejų sąlygų dar nepakanka, kad tvarka 
galėtų sudaryti objektyvinį grožio pagrindą. Didelė vie- 
nodų pradų daugybė, suvesta į tvarką pagal labai elemen- 
tarinį vienybės pradą, dar nesugeba sudaryti mumyse ti- 
krai estetinio įspūdžio. Tokis, pavyzdžiui, bus jaunų me- 
delių daigynas, kur medeliai yra panašūs vieni į kitus, 
ir kur vienybės pradu eina paprastas geometrinis planas. 
Jei su tokiu daigynu palyginsime aukštos kultūros parką, 
tai pamatysime, kad parke yra taip pat ir sudedamųjų 
pradų daugybė, ir tam tikras vienybės planas, bet, šalia 
to, Tandame jame dar, iš vienos pusės, sudedamųjų dalių 
įvairumą, o iš antros pusės, didesnį vienybės prado sudė- 
tingumą. Žodžiu tariant, šalia sudedamųjų dalių daugy- 
bės ir vienybės prado, kiekvienoje žymesnėje tvarkoje 
gali būti pastebėtas tam tikras įvairumas. 

Suvedant krūvon visas tris sąlygas, galima pasakyti, 
kad tvarka yra ne kas kita, kaip daugingų bei įvairių ele- 
mentų susiderinimas pagal tam tikrą vienybės pradą. Tai 
yra trys pagrindinės sąlygos bet kuriai estetinei tvarkai. 
Bet kad šitos sąlygos įgautų tikros estetinės reikšmės, jos 
dar privalo atsakyti keliems specialesniems reikalavi- 
mams. 

Nuo daugingos medžiagos, arba nuo sudedamųjų daik- 
to dalių, yra reikalaujama tai, kas nuo Aristotelio laikų 
buvo vadinama ogiwouevov t. y. reikiamoji didybė, arba 
tinkamas matas, ir kas vėliau buvo lotyniškai vadinama 
integritas, t. y. pilnatvė. Nei per mažas sudedamųjų dalių 
turtingumas, nei per didelis jų perteklius negali suside- 
rint į vieną tikrai estetinę visumą. Sudedamųjų dalių ne- 
priteklius arba net nepakankamas daikto didrodis sudaro 
mums nykų įspūdį, tuo tarpų kad smulkmenų perteklius 
neleidžia vienybės pradui pakankamai prasiveržti visu- 
moje ir perkrauna mūsų psichiką nesuderintais įspūdžiais. 

Sudedamosioms daikto dalims statomas dar specialus 
reikalavimas visumos atžvilgiu: jos būtent turi pasižymė- 

ti savo visumoje tuo, kas Alberto Didžiojo buvo vadinta 
commensuraūtio partium elegans, t. y. grakštus dalių su- 
siderinimas, ir kas Tomo Akviniečio buvo pareiškiama po- 
sakiu debita proportio, t. y. reikiamoji proporcija. Šita 
reikiamoji proporcija laikosi tikslinga paties daikto sąran- 
ga, kuri turi atsakyti jo prigimčiai. 

Trečias specialesnis reikalavimas, statomas estetinei 
tvarkai sąryšyje su sudedamųjų dalių įvairumu, suveda- 
mu į vienybę, yra jos ryškus skaidrumas. Sudedamųjų da- 
lių įvairios ypatybės, jų niuansai ir net kontrastai, bū- 
dami suvesti į vieną harmoningą visumą, kaip tik padaro, 
kad daiktas pasižymi tuo, kas viduramžiais buvo vadinta 
splendor arba claritas pulchri, t. y. grožio skaidra, ir ką 
prancūzai taip gražiai išreiškia posakiu resplendissement 
de la beautė.— Taigi tam tikra pilnatvė, reikiama propor- 
cija ir ryški skaidra yra trys estetinės tvarkos savybės. 

Taikant šituos reikalavimus kad ir paminėtajam parko 
pavyzdžiui, galima pastebėti, kad pilnatvės principas rei- 
kalauja šituo atveju suaugusių, didelių ir dailių medžių; 
kad reikiamos proporcijos principas reikalauja nuo atski- 
rų parko dalių tikslingai susiderint į vieną harmoningą 
visumą; ir kad skaidros principas reikalauja iš parko kai- 
po tokio ryškiai bei tipingai pasireikšti savotišku savo 
pobūdžiu. 

Iš eilės gali kilti klausimas, kas yra tasai tvarkomasis 
pradas, kuris organizuoja ir vienija daugingus bei įvai- 
rius elementus į vieną tikslingą bei harmoningą visumą. 
Einant Aristotelio supratimu, tai yra forma, arba lytis, 
kuri apvaldo materiją ir sykiu su jąja sudaro vieną ma- 
terialinį daiktą. Pagal šitą hilemorfizmo teoriją, visi daik- 
tai susidaro iš medžiagos ir lyties. Medžiaga yra tasai 
materialinis substratas, kuris prisiima formą, arba lytį. 
Lytis yra daikte tasai formalinis pradas, kuris yra daiktui 
vienybės, tikslumo ir šiaip jau jo tobulumo priežastis. 
Nenuostabu todėl, kad ir grožis, kaipo tam tikras daikto 
tobulumas, turi savo pagrindinę priežastį daikto formoje, 
arba lytyje. Štai kodėl yra sakoma, kad grožis pareina 
nuo formalinės priežasties arba kad grožis patinka savo 
forma, t. y. lytimi, bet ne materija, arba savo medžiaga. 

Pasirodo net, kad grožio laipsnis pareina nuo to, kiek 
tobulai lytis yra įsigalėjusi medžiagoje. Jei lytis tobulai 
neapvaldo medžiagos ir jei todėl atskiros jos dalys har- 
moningai bei tikslingai nesueina į vieną organingą visu- 
mą, negalima kalbėti apie aukštą grožio laipsnį. Užtat 

lytis ryškiai bei galingai pasireiškia aikštėn tada, jei ji- 
nai yra tobulai apvaldžiusi tą medžiagą, sykiu su kuria 
jinai sudaro patį daiktą. Tuomet kaip tik įvyksta tasaij 
lyties įsiskaidrėjimas suderintose medžiagos dalyse, kuris 
yra ne kas kita, kaip pačio grožio prasiveržimas pro iš- 
viršinę daikto išvaizdą. Todėl Tomo Akviniečio buvo sa- 
kyta, kad grožis yra lyties žydėjimas pro proporcionalias 
bei atbaigias medžiagos dalis (pulchrum est splendor for- 
mae substancialis vel accidentalis supra partes materiae 
proportionatas et terminatas; Sum. Th. 1 a, g. V, art. 4). 

Nustačius, koks yra grožio santykis su forma, arba ly- 

timi, nesunku yra nustatyti taip pat jo santykiavimas su 
idėja. Lytis yra daikte ne tik vienybės, tikslingumo ir 
gražumo, bet ir suvokiamumo, arba pažįstamumo, pradas. 
Vadinasi, daikto lytis, o ne kas kita padaro, kad jis yra 
suvokiamas, t. y. pagaunamas mūsų proto galia, kitaip 
tariant, kad jis pasidaro mums suprantamas, pažįstamas. 
Tai, kas neturi jokios lyties, negali irgi būti mums supran- 
tama jokia prasme, Taip chaosas yra mums nesupranta- 
mas savo turiniu, nes jis neturi jokios aiškiai pasireiš- 
kiančios lyties. Užtat ten, kur yra lytis, yra mums irgi 
pagrindo susidaryti šiokią ar tokią idėją. Kodėl taip yra, 
tegali paaiškėti iš to, kad kiekviena lytis yra ne kas kita, 
kaip realizuota, arba įdaiktinta, idėja ir kad, iš kitos pu- 
sės, kiekviena idėja yra ne kas kita, kaip derealizuota, ar- 
ba nudaiktinta, lytis. Šioje vietoje nėra galimybės pama- 
tuoti šitų teigimų bent kiek gilesnių būdu. Tenka vien 
trumpai konstatuoti, kad daikto lyties ir mūsų atatinkamos 
idėjos santykiavimas turi labai gilų pagrindą tame santy- 
kiavime, kurio apskritai yra tarp buvimo ir pažinimo 
tvarkos. Forma, arba lytis, yra buvimo tvarkoje visų rea- 
lių tobulybių pradas, bet sykiu jinai taip pat yra ir paži- 
nimo pradas, t. y. pradas, dėl kurio daiktas gali būti pa- 
žintas ir kuris yra pagrindas atatinkamai mūsų idėjai su- 
sidaryti. 

Jei dabar sustatysime gretimais tuodu faktu, kad lytis 
yra, iš vienos pusės, realizuota idėja ir kad, iš antros pu- 
sės, jinai yra formalinė grožio priežastis, tai turėsime pa- 
matyti, kad tarp grožio ir realizuotos idėjos yra organingo 
sąryšio. Kai sakoma, kad grožis yra lyties žydėjimas pro 
suderintas bei atbaigtas medžiagos dalis, tai iš tikrųjų yra 
sakoma, kad grožis yra ne kas kita, kaip realizuotos idėjos 
žydėjimas daugingoje medžiagoje, suvestoje į organingą 

visumą. Štai kodėl jau Platonas matė grožyje nemateria- 
linės idėjos prasiveržimą pro materialinį daikio gaivalą. 

Dera čia pastebėti, kad tiek lyties, tiek ir idėjos su- 
pratimas grožio problemoje turi būti pakankamai platus, 
idant šitos sąvokos galėtų būti pritaikytos visoms gro- 
žio rūšims. Savaime juk aišku, kad grožio lytis bus vie- 
nokia daiktuose, ištįsusiuose erdvėje, kitokia — sukcesy- 
viniuose įvykiuose, einančiuose tam tikra tvarka laiko 
trukmėje, dar kitokia ten, kur vyksmas eina sykiu ir erd- 
vėje, ir laike. Todėl skulptūros arba tapybos lytis turės 
vienas ypatybes, muzikos lytis — kitas, plastiškos ritmi- 
kos — trečias ir t. t. Atatinkamai ir realizuojamos kiek- 
vienu tokių atveju idėjos bus įvairios prigimties. Tiesa, 
realizuojama grožio lytyje idėja yra visados jungiamasis 
vienybės pradas, bet šitas jungiamas vienybės pradas 
kiekvienu atskirų atveju įvairiai pasireiškia aikštėn. To- 
dėl teisingai yra sakoma, kad kiekvienas menas turi sa- 
vas idėjas. Paprastai idėjos suprantamos kaipo minties 
išraiškos literatūroje. Bet, pasirodo, ir kiekviename kita- 
me mene yra idėjų, kad ir kitaip išreiškiamų. Muzikoje 
idėjas sudaro melodijos arba vedamieji jų motyvai, skulp- 
tūroje — tokie, pavyzdžiui, dalykai kaip žmogaus kūno 
padėtis, tapyboje — piešinys ir spalvų deriniai ir t. t. Žo- 
džiu tariant, bet kuri dailioji lytis, šiaip ar taip, visados 
realizuoja kokią nors idėją, kuri gali būti tokiu ar kito- 
kiu būdu dešifruota žmogaus dvasiniu žvilgiu. Štai ko- 
dėl V. Solovjov sykiu su Hegeliu vadino grožį „įkūnyta 
idėja“, o Ernestas Hello laikė jį idėja, išreikšta regimuo- 
ju ženklu. Jei šitie posakiai ir serga tam tikru netikslu- 
mu, vis dėlto pasilieka neabejotina, kad juo galingiau yra 
pareikšta dailiąja lytimi idėja kaipo jungiamasis vienybės 
principas, juo didesnį estetinį įspūdį daro mums pais daik- 
tas. 

Organingas idėjos santykiavimas su dailiąja lytimi 
duoda faktinai galimybės nustatyti deramą santykį tarp 
gražaus daikto formos ir jo turinio. Daikto gražumas, kaip 
jau sakyta, pareina nuo jo formos, arba lyties. Tačiau tai 

tinkamai turės pasireikšti netobulu būdu. Taigi pasirodo, 
kad tarp daikto turinio ir jo formos, arba lyties, yra or- 
ganingo sąryšio, kuris neleidžia atpalaiduoti pirmojo nuo 
antrosios, 

Pradedant nagrinėti grožį objektyvine prasme, buvo 
pastebėta, kad grožis, šiaip ar taip, yra daikto tobulumas. 
Tačiau šitas labai platus pasakymas nebuvo tuomet leidęs 
suvokti, kokią specifinę tobulumo rūšį grožis sudaro daik- 
tuose. Dabar yra jau galimybės reikiamu būdu papildyti 
aną nepilną grožio aptarti. Būtent dabar yra jau mums 
paaiškėię, kad grožis yra tasai daikto tobulumas, kuris 
apsireiškia pro išviršinę jo lytį. Kitaip tariant, grožyje 
pasireiškia, šiaip ar taip, idealinis pradas regimuoju bū- 
du. Taigi galų gale gauname objektyviniam grožiui šito- 
kią aptartį: grožis yra daikio tobulumo žydėjimas pro iš- 
viršinę jo lytį. 


2. GROŽIS SUBJEKTYVINE PRASME, 
ARBA SUBJEKTYVINIS GROŽIO PASIREIŠKIMAS 
ŽMOGAUS PSICHIKOJE 


Senovės graikų estetika, kaip jau žinome, domėjosi 
visų pirma ir labiausiai objektyvine grožio puse, t. y. tuo 
grožio pagrindu, kuris glūdi pačiuose daiktuose. Naujais 
laikais, ypač pradedant nuo Kanto, estetikos reiškėjai vi- 
sų pirma ir labiausiai ėmė domėtis subjektyvine grožio 
puse, remdamiesi ypatingai psichologijos ir psichofiziolo- 
gijos tyrinėjimais. Aristoteliškoji tomiškoji mokykla, ei- 
nanti, kaip sakyta, integralinio sintetizmo keliais, stengia- 
si objektyvinį bei subjektyvinį grožio atžvilgius suderinti 
priežastingu būdu. Jos būtent supratimu, objektyviniai 
estetinės tvarkos pradai sudaro tas priežastis, kurios suge- 
ba sužadinti kontempliatyviniame, arba veizdimajame, 
mūsų sugebėjime estetinių įspūdžių. Tokiu būdu grožis 
subjektyviniu būdu yra ne kas kita, kaip tasai estetinis 
įspūdis, kuris turi objektyvinę savo priežastį daikte, su- 
gebančiame jį sužadinti. Taigi matome, kad grožis objek- 
tyviniu savo pagrindu glūdi daiktuose, ogi subjektyviniu 
būdu pasireiškia mūsų psichikoje kaipo atatinkamas es- 
tetinis įspūdis. Šitas įspūdis ir tenka iš eilės kiek pana- 
grinėti. | : k 

Jei tiesa yra tikslas mūsų protui, o gėris — valiai, tai 
grožis yra tikslas veizdimajam mūsų sugebėjimui. Pagal 
tai, kad grožis patenkina šitą mūsų reikalą smagintis veiz- 

dėjimu, jis ir yra kartais aptariamas kaipo tai, kas patin- 
ka veizdimosioms mūsų galioms: pulchrum est id guod 
visum placet. Su šituo faktu, galima sakyti, sutinka di- 
džiausia psichologų dauguma: jie būtent konstatuoja, kad 
grožis tiek gamtoje, tiek mene tuo ir pasižymi, kad patin- 
ka mums tiesioginiu būdu, dėl vieno tik veizdėjimo akto. 
Tokiu būdu estetinis yra tas įspūdis, kuris suteikia mums 
pasismaginimo tik tuo vienu, kad mes nuvokiame daiktą 
tiesioginiu veizdėjimu. Ogi žinodami, kad objektyvinis 
grožis yra ne kas kila, kaip daikto tobulumo žydėjimas 
pro išviršinę jo lytį, mes irgi lengvai galime įspėti, kad 
estetiniu pergyvenimu mes nuvokiame daikto tobulumą 
tuo pačiu laiku, kai jo lytis, žydinti savo išvaizda, tar- 
nauja tiesioginiu objektu mūsų veizdėjimui. 

Iš to, kas pasakyta, aiškėja tikras priežastingas sąry- 
šis tarp objektyvinės ir subjektyvinės grožio pusės arba, 
kitaip tariant, tarp objektyvinio jo pagrindo daiktuose ir 
atatinkamo estetinio pergyvenimo mūsų psichikoje. Jei 
šito pastarojo pergyvenimo nebūtų niekados įvykę, pil- 
nutinė grožio apraiška taip ir būtų likusi niekados ne- 
įvykusi, objektyviai grožio pagrindas pačiuose daiktuose 
nuo to dar nebūtų nukentėjęs. Nebūtų tik kas galėtų jį 
konstatuoti estetiniu pasismaginimu, arba, trumpiau ta- 
riant, pasigrožėjimu. Vis dėlto objektyvinis grožio pagrin- 
das pačiuose daiktuose nėra dar grožis pilna to žodžio 
prasme, ir todėl, nesant estetinio pergyvenimo, negalima 
dar kalbėti apie grožį su visų griežtumu bei tikslumu. 

Taigi estetinė emocija iai Ti objektyviniam grožio 
pagrindui pačiuose daiktuose. Sita emocija ir yra pasi- 
smaginimas daikto tobulumu, prasiveržiančiu pro išviršinę 
jo lyti. Pati šita lytis yra veizdėjimo objektas, ir todėl 
daikto tobulumas yra nuvokiamas tiesioginio veizdėjimo 
aktais. Kai kalbama apie veizdėjimą, arba apie kontem- 
pliatyvinį mūsų dvasios nusistatymą, reik jis suprasti ne 
vien regėjimo, bet apskritai juslinės intuicijos prasme. 
Taip plačiai suprastas veizdėjimas apima kuo mažiausia 
tuodu pagrindiniu juslinio pažinimo būdu, kuriais yra re- 
gėjimas ir girdėjimas, ir kurie grožėjimesi vaidina pa- 
prastai svarbiausią rolę. Žodžiu tariant, veizdėjimas yra 
ta tiesioginė intuicija, kuria bet kuri mūsų juslė pagau- 
na savo objektą. Objektyvinis grožio pagrindas daiktuo- 
se ir pagaunamas visų pirma tokios tiesioginės intuicijos, 
arba veizdėjimo, aktais, atkreiptais į išviršines šitų daik- 
tų lytis. Taip kyla estetinė impresija, arba estetinis jaus- 

mas, kuris tačiau nėra vienintelis estetinio pergyvenimo 
pradas. 

Estetiniai įspūdžiai, susidarę išviršinėse mūsų juslėse, 
lių pagalba, ir, žinoma, labiausiai atgaminamosios bei ku- 
riamosios vaizduotės veiksmais. Pavyzdžiui, be vaizduo- 
tės pagalbos, atskiri garsai, sukcesyviai einą po vieni kitų 
laiko trukmėje, negalėtų susiderint į vieną melodiją, es- 
tetiniu būdu pergyvenamą. Taip pat meno dailenybėse 
mūsų vaizduotė papildo visa tai, ką menininkas tik su- 
gestionuoja kai kuriomis priemonėmis. 

Bet pojūčių ir vaizduotės dar nepakanka, kad galima 
būtų estetiniu būdu išgyventi grožio apraiška. Žmogus 
gali patirti savo juslėmis dailiąją lytį ir paskui atvaiz- 
duoti ją savo psichikoje, o vis dėlio jam, kaip ir gyvu- 
liams, gali likti svetima estetinė emocija tikra to žodžio 
prasme, jei jis nesugeba visai tiesioginiu būdu įžvelgti 
dailioje lytyje grožio idėjos, t. y. jei estetiniame pergy- 
venime nedalyvauja reikiamu būdu jo proto galia. Tiesa, 
grožėjimesi protas dalyvauja visai kitokiu būdu, kaip kad 
tai turi vietos moksliškame tiesos pažinime, Tiesos paži- 
nimas įvyksta abstrakcijos bei apibendrinimo keliu, tuo 
tarpu grožio idėjos įžvelgimas dailiojoje lytyje įvyksta 
tiesioginės intuicijos būdu, kuris yra griežtai skirtinas 
nuo moksliško pažinimo, 

Dailioji lytis, kaip jau sakyta, yra tam tikra prasme 
realizuota idėja, todėl ji yra dešifruojama jau vieno tik 
tiesioginio veizdėjimo aktu. Kai šitokia idėja nėra dešif- 
ruojama, arba įžvelgiama, jokiame laipsnyje negalima kal- 
bėti apie grožio apraiškos supratimą ir todėl irgi — apie 
pilną estetinį pergyvenimą. Tik idėjos įžvelgimas dailio- 
joje lytyje duoda galimybės suvokti daikto tobulumą ir 
atbaigti estetinį pergyvenimą tąja prasme, kad jame 
dalyvautų tiek juslinis, tiek ir protinis veizdėjimas, Būtų 
juk mažinamas estetinės emocijos vertingumas, manant, 
kad joje žmogus dalyvauja viena tik žemesne, būtent 
jusline savo prigimties dalimi. Iš tikrųjų, kai, pavyzdžiui, 
meno kūrinyje yra suvokiamas idealas, kurį menininkas 
yra realizavęs dailiojoje lytyje, šioje pastaroje mūsų pro- 
tas įžvelgia idėją, kuri liudija apie pačio kūrinio tobu- 
luma, 

Tokiu büdu estetinis pergyvenimas kyla iš mūsų jus- 
lių pojūčių, kurie paskui yra papildomi bei sustiprinami 
mūsų vaizduotės pagalba. Pagaliau šituose konkretiniuose 

daviniuose, arba lytyse, mūsų protas tiesioginės intuici- 
jos būdu įžvelgia idėją arba idėjas, kurios, taip ar šiaip, 
yra realizuotos gamtos daiktuose arba meno kūriniuose. 
Tik visi šitie trys momentai sykiu sudaro pilnai atbaigtą 
estetinį pergyvenimą ir suteikia maksimumą estetinio pa- 
sismaginimo, arba pasigrožėjimo. 

Kaip matėme, grožis turi objektyvinį savo pagrindą 
daiktuose ir kaip tik todėl jis yra estetiniu būdu pergyve- 
namas žmogaus psichikoje. Nei objektyvinis daikto pa- 
grindas, nei subjektyvinė jo apraiška nesudaro viso daik- 
to kaipo tokio. Tai, tarp kitko reiškia, kad integralinis 
grožis jungia savyje objektyvinį bei subjektyvinį momen- 
tą. Jungiant tuodu momentu vienoje grožio aptartyje 
galima pasakyti, kad grožis yra daikto tobulumas, žydįs 
pro išviršinę jo lytį ir todėl smagiai pergyvenūmas tie- 
sioginės intuicijos aktais. 


Pabaiga 


PERĖJIMAS NUO GROŽIO 
PRIE DAILIOSIOS KŪRYBOS 


Taigi iš pradžios buvo nušviestas objektyvinis, paskui 
subjektyvinis grožio atžvilgis, t. y. grožio pagrindas daik- 
tuose ir jo pergyvenimas mūsų psichikoje. Pirmuoju at- 
žvilgiu grožis yra daikto tobulumo žydėjimas pro išvirši- 
nę jo lytį. Antruoju atžvilgiu grožis, arba tikriau sakant, 
grožėjimasis, yra susižavėjimas daikto tobulumu, išeinan- 
čių aikštėn išviršinėje jo išvaizdoje. Grožis objektyvine 
šito žodžio prasme yra tam tikras materialinio mūsų pa- 
saulio tobulumas, arba net normalinis jo stovis, tuo tar- 
pu kad grožis subjektyvine šito žodžio prasme yra vienas 
iš svarbiausių mūsų gyvenimo džiaugsmingumo šaltinių. 
Objektyviame grožio pagrinde apsireiškia regimuojų bū- 
du aukštesnis idealinis pradas; subjektyviniame grožio 
pergyvenime įvyksta mūsų džiaugsmas dėl šito idealinio 
prado įsigalėjimo mūsų pasaulyje. Iš čion jau galima nu- 
matyti didžioji reikšmė dailiosios kūrybos, kuri privalo 
realizuoti aukštesnį grožio laipsnį meno priemonėmis. Ji- 
nai būtent padaro mūsų pasaulį tobulesnį ir mūsų gyve- 
nimą džiaugsmingesnį. Taip bent tenka spręsti vadovau- 
jantis tuo grožio supratimu, kuris buvo ką tik trumpai 
nusakytas. Tačiau tai kiek plačiau pamatuoti tegalima 
jau kalbant specialiai apie meno problemą. 

BENDROJI ESTETIKA 
ĮŽANGA 


Pradedant dėstyti estetiką, neišvengiama iš pat pradžių 
nustatyti tikslus estetikos supratimas. Jei joks mokslas 
negali apsieiti be savo objekto aptarimo ir savo ypatybių 
išsiaiškinimo, tai toks reikalas ypač yra aktualus esteti- 
kai dėl kelių priežasčių. Visų pirma estetika yra labai 
įvairiai suprantama, ir tai ragina pateisinti savo nusista- 
tymą estetikos atžvilgiu sąmoningai motyvuotu būdu. An- 

tra vertus, estetika turi net aiškių priešų, kurie kvestio- 
nuoja jos buvimo raciją: negalima nesuteikti šitiems prie- 
šams mažiau ar daugiau pagrįsto atsakymo. 

Paprastai įžengiamasis tyrinėjimas, tarnaująs siaures- 
ne ar platesne įvada į kurį mokslą, nėra labai įdomus 
dalykas, nes jis turi neišvengiamai verstis formalinių su- 
metimų srityje ir neliečia aktualesnių pačio mokslo pro- 
blemų. Panašiai yra ir su estetikos įžanga, nors ji, kaip 
ką tik sakyta, turi aktualios reikšmės estetikos tyrinėji- 
mams. Todėl kol prieisime prie įdomesnių estetikos pro- 
blemų, reik iš pradžios užmokėti kantrumo duoklę paly- 
ginant sausiems klausimams. 

Taigi kaip suprasti estetikos dalykas? Štai pirmas klau- 
simas, kuris neišvengiama mums išspręsti. 

Pirmas gaires nutiesti šito klausimo išsprendimui, kaip 
tai paprastai esti, gali jau etimologinė žodžio kilmė. Es- 
tetikos terminas pirmą kartą yra pavartotas Gotlibo Baum- 
garteno veikale „Aesthetica Gacroamatica“, išleistame 
Frankfurte prie Oderio dviejuose tomuose (1750—1758). 
Graikų žodis aistanestai reiškia justi arba jausti arba net 
muvokti veizdimuoju būdu. Aistelikos atitinkamai reiškia 
dalyką, turintį santykį su jusliniu nuvokimu (aistezis). Ka- 
dangi grožis yra nuvokiamas jusliniu arba veizdimuojų 
būdu, tai Baumgarten žodį aisielikos pritaikė tam, kas turi 
santykio su grožio nuvokimu, Iš čia aistelikė epistėme 

reiškia mokslą, tyrinėjantį tai, kas yra nuvokiama veiz- 
dimuojuų būdu kaipo gražus dalykas. Tokiu būdu, remian- 
tis otimologine estetikos žodžio kilme, nuosekliai buvo 
einama nuo to, kas yra juntama arba jaučiama, prie to, 
kas yra nuvokiama kontempliatyviniu, t. y. veizdimuoju 
būdu, o paskui nuo to, kas nuvokiama veizdimuoju būdu, 
prie to, kas patinka dėl vieno tik veizdėjimo akto, kas, 
kitaip tariant, yra gražu. 

Baumgarteno supratimu, estetika yra juslinio pažini- 
mo mokslas bei atvaizdavimas (scientia cognitionis sensi- 
tivae, ars pulchre cogitandi). Jos tikslas yra juslinio pa- 
žinimo kaipo tokio tobulumas, kuriame glūdi grožis. Šita 
prasme estetika buvo Baumgartenui ars formandi guslum. 
Sujungęs estetikos apraiškas su jusliniu pažinimu, jis pa- 
galiau palaikė estetiką žemesne gnoseologija (gnoseolo- 
gia inferior). 

Jei Baumgarten turi nuopelną įvedęs estetikos termi- 
ną į mokslinę literatūrą, tai vis dėlto negalima pasakyti, 
kad jo estetikos supratimas būtų visai tikslus. Padaręs 
estetiką filosofiniu mokslu apie juslinį pažinimą arba net 
žemesnės pažinimo galios logika, Baumgarten uždarė es- 
tetiką pažinimo srityje. Tuo tarpu grožio apraiškos gali 
ir privalo būti tyrinėjamos ne vieno tik juslinio pažinimo 
atžvilgiais. 

Iš etimologinės estetikos žodžio kilmės, kaip šitas žodis 
buvo Baumgarteno įvestas į literatūrą, paaiškėjo tik tiek, 
kad estetika yra mokslas apie tai, kas patinka dėl vieno 
tik veizdėjimo akto ir kas todėl yra gražu. Tačiau šitas 
estetikos supratimas, kaipo atremtas į etimologinę žodžio 
kilmę, yra per platus. Yra neabejotina, kad estetika turi 
reikalo su grožio problema, bet su grožiu, šiaip ar taip, 
turi taip pat reikalo ir visa eilė kitų mokslų. Pavyzdžiui, 
ontologija tyrinėja grožio sąvoką ir grožio pagrindus 
daiktuose; psichologija tyrinėja psichinio vyksmo atžvil- 
giu grožėjimosi apraiškas, meno istorija suseka dailiųjų 
menų išsivystymą ir sukurtąsias dailenybes jų atsiradimo, 
santykiavimo ir likimo atžvilgiais; meno kritika vertina 
dailiuosius kūrinius kaipo estetines vertybes, turinčias tam 
tikrą formalinį tobulumą, materialinį turinį ir tam tikras 
technikos ypatybes. Aišku savaime, kad estetika negali 
pasisavinti jokio atžvilgio iš ką tik suminėtųjų, kuriais 
kitos disciplinos tyrinėja grožio apraiškas ar gamtoje, 
ar mene, 

Užleidus teorinei filosofijai, būtent bendrajai metafizi- 
kai, arba ontologijai, spręsti grožio sąvokos ir objektyvi- 
nių pagrindų pasaulyje klausimą, estetika tegali turėti 
savo objektu grožį, kiek jis pasireiškia dailiojoje kūry- 
boje. Bet taip pat estetikos tiesioginio objekto nesudaro 
grožėjimosi bei kūrybos psichologija, nes tai yra, kaip 
pats terminas parodo, plataus psichologijos mokslo daly- 
kai. Estetika turi dar išskirti iš dailiosios kūrybos ploto 
tą darbą, kuris atliekamas, iš vienos pusės, istoriko — ty- 
rinėjant konkretinius kūrinius genetiniu atžvilgių, o iš 
antros pusės, kritiko — vertinant tuos kūrinius tobulumo 
atžvilgiu, Esielikai tad palieka sistemingas tyrinėjimas gro- 
žio problemos organingame sąryšyje su dailiuoju menu. 

Iš tikrųjų net pasirodo, kad tiesioginis estetikos ob- 
jektas yra dailusis menas, kaipo realizuojamo žmogiško- 
mis priemonėmis grožio sritis. Tasai grožis, kuris nepra- 
eina nuo žmogaus veikimo, būtent grožis, besireiškiąs 
gamtoje, sudaro ontologijos objektą. Tik žmogaus reali- 
zuojamas grožis rūpi estetikai. Tai, kas sudaro tikrovės 
faktus, nepareinančius nuo žmogaus veikimo, yra grynai 
teorinės disciplinos objektas, tuo tarpų kai žmogiškojo 
veikimo sritis yra praktinių disciplinų objektas. Šitas su- 
metimas ragina skirti gamtos grožio klausimą nuo to gro- 
žio, kuris realizuojamas dailiajame mene. Pirmas yra teo- 
rinio mokslo, antras — praktinio mokslo objektas, nors 
nesunku įspėti, kad antrasis grožis negali būti tyrinėja- 
mas visai nepriklausomai nuo pirmojo. 

Šita aplinkybė net verčia paprastai suprasti estetiką 
kaipo grožio ir dailiojo meno mokslą. Tuo tarpu palikus 
gamtos grožį metafizikai, reik pasakyti, kad estetika ty- 
rinėja grožį, kiek jis reiškiasi mene, ir meną, kiek jis 
realizuoja grožį. Šita prasme priimtinas yra estetikos ap- 
tarimas kaipo grožio bei dailiojo meno mokslo. Bet reik. 
tuojau pažymėti, kad estetika tyrinėja dailųjį meną ne ge- 
netiniu-istoriniu ir ne kritiško kūrinių vertinimo atžvil- 
giu, bet sistemos atžvilgiu. Estetika turi savo uždaviniu 
patiekti dailiojo meno sistemos supratimo, būtent ji turi 
išaiškinti dailųjį meną tiek subjektyviniu, tiek objektyvi- 
niu atžvilgiu; menas subjektyviniu atžvilgiu kelia dailio- 
sios kūrybos ir estetinio pasismaginimo, arba grožėjimosi, 
problemas, tuo tarpu kad menas objektyviniu atžvilgiu 
sukelia dailiųjų kūrinių, arba dailenybių, ir estetinės kul- 
tūros problemas. Estetika visas šitas problemas turi, šiaip 

ar taip, išspręsti ir sudaryti tokiu būdu dailiojo meno teo- 
riją. 

Nustačius, kad estetika yra grožio bei dailiojo meno 
mokslas, dar lieka neišaiškinta visa eilė klausimų apie es- 
tetikos savybes. Visų pirma kyla klausimas, ar estetika 
yra filosofinis, ar specialinis mokslas. Šitas klausimas daž- 
nai yra statomas ta prasme, ar estetikas yra spekuliaty- 
vinis, ar empirinis. Šito klausimo plotmėje nuolat vieš- 
patauja nelemtas nesusipratimas, turįs savo šaltinį, nenu- 
simanyme apie filosofinių ar specialiųjų mokslų skirtumą. 
Naujais laikais, pradedant Descartesu, dažnai buvo kar- 
tojama filosofijos istorijoje nelemta klaida, kad filosofija 
turinti savo skirtingą pažinimo metodą, būtent gryno pro- 
tavimo metodą, kuris gali būti nepriklausomas nuo em- 
pirinio patyrimo, tuo tarpu kad empirinis patyrimas su- 
daro pažinimo metodą specialiesiems mokslams. Atsky- 
rus filosofinį protavimą nuo empirinio patyrimo ir pada- 
rius jį šita prasme transcendentiniu, arba išeinančiu iš 
patyrimo ribų, tuoj kyla klausimas, kuo gi yra realiai pa- 
grįstas šitaip suprastas filosofinis protavimas? Nè- 
ra stebėtina, kad į šitaip klaidingai pastatytą klausimą 
dažniausiai buvo ir yra duodamas neigiamas atsakymas, 
būtent imama abejoti apie filosofinio pažinimo vertingu- 
mą, jei jis nėra pagrįstas realiu patyrimu, 

Suprantama savaime, kad ir filosofinė, spekuliatyvinė 
arba metafizinė estetika sutinka neigiamąjį įvertinimą, 
kai ji yra skelbiama transcendentinė disciplina ta pras- 
me, kad ji yra nepriklausoma nuo patyrimo arba net iš jo 
išsilenkia. Aišku juk savaime, kad estetika, nepagrįsta, 
šiaip ar taip, empiriniu patyrimu, negali pretenduoti į 
objektyvumą. 

Visai kitaip yra ir gali būti įvertinama filosofinė este- 
tika, jei filosofijos ir specialiųjų mokslų santykiavimas 
metodo atžvilgiu yra suprantamas racionaliai, t. y. jei 
filosofijai nėra pripažįstama jokio atskiro metodo, kuris 
būtų atpalaiduotas nuo patyrimo. Jei filosofija platesniais 
apibendrinimais siekia tolimesnių priežasčių, tai toks jos 
darbas dar toli gražu nereiškia atitrūkimo nuo patirtinio, 
arba empirinio, pažinimo pagrindo. Jos tyrinėjimai tėra 
vien bendresnio pobūdžio, bet tai nereiškia, kad ji turi 
savotišką pažinimo metodą, nesiremiantį patyrimu. Statant 
šitokiu būdu filosofinio pažinimo klausimą, nėra reikalo 
nepasitikėti principialiai filosofiniu mokslu: visas daly- 

kas tokiu atveju suvedamas yra prie to, kad filosofiniai 
apibendrinimai būtų tinkamai daromi ir nebūtų tuščios 
niekuo nepagrįstos spekuliacijos žaidimas. Lygiai taip pat 
nėra reikalo nepasitikėti ir filosofine estetika, kuri sutei- 
kia platesnių apibendrinimų apie grožį ir dailųjį meną, 
Reik net pripažinti visai griežtai, kad bendri tyrinėjimai 
apie grožio bei dailiojo meno pagrindus buvo, yra ir bus 
visados filosofinio pobūdžio, nes šitų tyrinėjimų apiben- 
drinimo laipsnis ir bendrų priežasčių siekimas kaip tik 
sudaro filosofinių tyrinėjimų savybes. 

Nėra jokio racionalaus pagrindo užginčyti filosofinės 
estetikos galimumą. Maža to: filosofinė estetika ne tik 
yra galima, bet jinai yra žmogaus minties istorijoje ne- 
ginčijamas faktas, ankstybesnis už empirinės estetikos at- 
siradimą. Pasirodo, kad žmogaus mintis menotyroje eina 
panašių būdu kaip gamtotyroje ir sielotyroje, būtent nuo 
bendrų pažinčių sistematizavimo prie specialesnių pažin- 
čių rankiojimo ir tvarkymo. Kaip gamtos filosofija yra 
ankstybesnė už specialius gamtos mokslus ir bendroji psi- 
chologija — už eksperimentinę psichologiją, taip lygiai 
bendroji filosofinė estetika yra ankstybesnė už empirinę 
specialinę estetiką, Pastarosios dvasiniu tėvu yra laiko- 
mas Gustavas Teodoras Fechner, gyvenęs nuo 1801 iki 
1887 m. ir parašęs iš estetikos septyniasdešimtais XIX 
šimtm. metais du veikalu: pirmą „Zur experimentalen Aes- 
thetik" ! /1871/ ir antrą „Vorschule der Aesthetik” 2 /1876/ 

Fechner pastatė priešais spekuliatyvinę arba filosofinę 
estetiką ir empirinę, arba eksperimentinę, estetiką. Pir- 
mąją jis pavadino estetika iš viršaus, antrąją — estetika 
iš apačios (Aesthetik von unten auf). Pirmoji išeina iš 
bendrų principų ir daro specialių pritaikymų, tuo tarpu 
kai antroji tyrinėja elementarinius faktus, stengdamasi 
padaryti iš jų sistemingų apibendrinimų. Nieko negalima 
turėti prieš estetiką iš apačios: kaipo siekianti artimiausių 
priežasčių ir apdirbanti konkretinį patyrimą eksperimen- 
tiniu būdu, estetika iš apačios iš tikrųjų patiesia viltingų 
pamatų filosofinės estetikos apibendrinimams. Tačiau būtų 
klaidinga šita filosofinė estetika įsivaizduoti kaipo esteti- 
ka iš viršaus, t. y. kaipo daranti išvadų iš bendrų princi- 
pų, niekuo nepagrįstų arba net paimtų iš sričių, svetimų 
estetikai. Jei filosofinė estetika daro specialesnių išvadų 
iš bendrų principų, tai tik todėl, kad šitie bendrieji prin- 
cipai iš pradžios buvo gauti apibendrinimo keliu iš kon- 

kretinės patirties. Šitas cirkuliarinis metodas yra savas 

filosofijai kaip tik todėl, kad filosofinis pažinimas, kaip 
ir kiekvienas kitas pažinimas, yra pagrįstas galutinėje 
sąskaitoje empirinių patyrimų. Gaudama apibendrinimo 
keliu bendrus principus, filosofija paskui sistematizacijos 
ir interpretacijos tikslais pritaiko šituos principus ir tiems 
specialesniems klausimams, kurie šitų principų šviesoje 
įgauna tikslaus išaiškinimo. 

Pasirodo tokiu būdu, kai bendroji filosofinė estetika 
nėra estetika iš viršaus, bet yra pagrįsta tuo patyrimu, ku- 
ris eina iš apačios. Jei abstraktiškai nusiteikę filosofai 
darė estetikos srityje niekuo nepagrįstų teigimų ir kūrė 
iš jų sistemingas teorijas, tai tokios paraiškos dar iš 
esmės nekompromituoja filosofinės estetikos kaipo to- 
kios. Jei koks gydytojas blogai gydo, tai kaltas yra jo 
nesugebėjimas, bet ne medicinos mokslas kaipo toks. Žo- 
džiu tariant, filosofinė estetika visiškai yra suderinama 
su empirine, specialiąja arba eksperimentine estetika, Fi- 
Iosofinė estetika apvainikuoja eksperimentinę estetiką api- 
bendrinimais, kurie tuo pačiu įprasmina eksperimentinius 
tyrinėjimus, bet savo ruožtu ji remiasi patirtiniais ekspe- 
rimentinės estetikos daviniais. Estetinių tyrinėjimų rūmuo- 
se filosofinė estetika vaidina tarsi stogo rolę: stogas at- 
baigia rūmus, bet sykiu pats remiasi sienomis ir galūtinė- 
je sąskaitoje pamatais. Pamatai laiko ant savęs visų rū- 
mų sunkumą, bet nesudaro nei visų rūmų, nei svarbiausios 
jų dalies. Eksperimentinė, arba vadinamoji empirinė, este- 
tika kaip tik vaidina pamatų rolę. Pavadinimas šitos es- 
tetikos empirine dar nereiškia, kad filosofinė estetika pa- 
silieka be empirinio, arba patirtinio, pagrindo, kaip lygiai 
stogas nėra niekados visai atpalaiduotas nuo pamatų. 

Empirinės eksperimentinės šalininkų nusistatymas prieš 
filosofinę estetiką išaiškinamas yra, iš vienos pusės, ne- 
supratimų tikro santykiavimo tarp filosofijos ir specialių 
mokslų, o iš antros pusės, tais nevykusiais samprotavi- 
mais apie estetikos dalykus, kurių filosofinės minties isto- 
rijoje iš tikro buvo nemaža. Pateisinus ir suderinus filo- 
sofinę ir empirinę estetiką ir atribojus jų tyrinėjimo plo- 
tus, susidaro galimybė ištirti visa estetinių apraiškų plot- 
mė ir susidaryti sistemingai sutvarkytą estetinę pasaulė- 
žiūrą, įtraukiant į ją tikrovės grožio metafiziką ir este- 
tinių apraiškų psichologiją. 

Prie šios progos bus ne pro šalį paaiškinti labai sudė- 
tingą estetikos ir psichologijos santykiavimą. Jei senovės 
laikais ir viduramžiais estetika buvo tampriai rišama su 

metafizika, tai paskutiniais laikais ji ypatingai yra jun- 
giama su psichologiniais tyrinėjimais. Atsirado net moks- 
lininkų, kurie ėmė kurti psichologinę estetiką, kuri, kaip 
parodo pats vardas, organingai surišta su psichologijos 
mokslu. Psichologinės estetikos šalininkai žiūri į estetiką 
kaipo į psichologinį mokslą ir laiko jį pritaikomąja psi- 
chologija arba net tiesiog psichologijos dalimi, Psicho- 
loginės estetikos šalininkai estetikos uždaviniu palaiko 
psichologiniai procesai, arba vyksmai, kurie yra, taip ar 
tetinį tyrinėjimą psichologinių apraiškų. O kadangi tie 
psichologiniai procesai, arba vyksmai, kurie yra, taip ar 
šiaip, surišti su dailiuojų menu, yra, iš vienos pusės, gro- 
žėjimasis, o iš antros — dailioji kūryba, tai tuodu dalyku 
ir laikomu pagrindiniais estetikos objektais. Kiti estetikos 
dalykai psichologinės estetikos šalininkų yra tik dirbtiniu 
būdu jungiami su grožėjimosi ir dailiosios kūrybos psicho- 
logija. 

Psichologinės estetikos šalininkai labiausiai pasitiki iš- 
vidinių savo pergyvenimų faktais ir autoanalizės ir intro- 
spekcijos priemonėmis sudaro estetinių apraiškų teorijas. 
Psichologine prasme suprato estetikos mokslą Lipps, Vol- 
kelt, Witasek ir kiti. Buvo net estetikų, kurie labiau rė- 
mėsi eksperimentine psichologija ir ėjo fiziologinės psi- 
chologijos linkme. Prie tokių priklausė, pavyzdžiui, Kūl- 
pe, Lehmann, Meumann. 

Dėl psichologijos ir estetikos santykiavimo reik visų pir- 
ma pasakyti, kad estetinės apraiškos turi neabejojamai 
savo psichologinę pusę: estetinis patikimas, grožėjimasis, 
estetinis sprendimas, iš vienos pusės, ir dailiosios kūry- 
bos vyksmai turi savo psichologinius dėsnius, kurie yra 
labai reikšmingi estetikai ir su kuriais tenka skaitytis 
sprendžiant grožio bei dailiojo meno problemas. Bet čia 
pat reik pažymėti, kad vienu labai svarbiu ir net spren- 
džiamuoju atžvilgiu psichologija yra bejėgė estetinių ap- 
raiškų atžvilgiu: psichologija kaipo psichinių vyksmų 
mokslas neįstengia, pasilikdama savo prigimtoje plotmė- 
je, kvalifikuoti psichines apraiškas estetinių vertybių at- 
žvilgiu; būtent ji negali savo mokslo priemonėmis atskir- 
ti estetinę apraišką nuo neestetinės, nes klausimas, kas 
yra estetiška, priklauso estetikai kaipo estetinių vertybių 
mokslui. Jei psichologija vis dėlto tyrinėja estetines ap- 
raiškas ir apie jas sprendžia psichologiniu atžvilgiu, tai 

toks nusimanymas apie estetinių apraiškų ypatybes jos 
yra pasiskolintas sąmoningai ar nesąmoningai iš kur ki- 


468 


tur. Kitaip tariant, psichologija atsako į klausimą, kaip 
vyksta estelinis pergyvenimas ir kokios yra psichologi- 
nės estetinio pergyvenimo ypatybės, bet neįstengia ver- 
tinamai pateisinti, koks pergyvenimas yra estetinis, nes 
ji negali spręsti, kas yra ta estetinė vertybė, kuri pa- 
spalvina pergyvenimą estetinėmis kokybėmis. „„Psicholo- 
gija, — sako Jonas Cohn savo „Bendrojoje estetikoje“, — 
neįstengia nustatyti vertybės esmę, ir grynai psichologinė 
estetika, nežiūrint į tai, kokių nuopelnų turėtų jos tyri- 
nėjimai kitais atžvilgiais, sirgs visados beprincipiškumo 
liga. Ji pasirodytų dar labiau bejėgė, jei vertybių skyri- 
mai nuolatos nesibrautų į ją nejuntamuų būdu.— Galimas 
dalykas, kad mums bus į tai atsakyta, jog vertinimo vyks- 
mas vis dėlto yra psichinis pergyvenimas ir todėl privalo 
būti tyrinėjamas psichologijoje. Su tuo reik visiškai su- 
tikti, betgi tai čia lygiai mažai įrodo, kaip mažai įrodytų 
ir teigimas, kad tonai juk yra fiziniai vyksmai ir kad to- 
dėl muzikos teorija privalo būti fizikos dalimi. Ir iš tik- 
ro fizika tyrinėja atsiradimą tonų kaipo materialinių ju- 
desių nepriklausomai nuo jų veikimo žmogaus; panašiai 
psichologija nagrinėja turimus vertinimo vyksmus kaipo 
faktus, kurie reik nusakyti ir išaiškinti priežastingai, ne- 
sirūpinant jų pagrindimo principu. Gero ir blogo skonio 
skyrimas neturi psichologui jokios reikšmės. Todėl este- 
tikos pagrindinės sąvokos negali kilti iš psichologijos.“ 

Išeina tad, kad į tą pačią estetinę apraišką psichologija 
ir estetika žiūri įvairiu atžvilgiu: pirmoji psichinio fakto, 
antroji tam tikros vertybės atžvilgiu. O jei tyrinėjimo at- 
žvilgiai moksluose yra įvairūs, tai yra įvairūs ir jų for- 
maliniai objektai, ir apie tai reik nepamiršti, norint tin- 
kamai suprasti psichologijos ir estetikos santykiavimą. Be 
to, ir materialiniai jų objektai nesutampa ta prasme, 
kad kai kurie estetikos objektai reikalauja ne psichologi- 
nių, bet objektyvinių tyrinėjimų, išeinančių iš subjekty- 
vinės žmogaus psichikos srities ribų. Dailiojo meno me- 
džiagos ir technikos klausimai sykiu su klausimais, kurių 
sukelia objektyvinis sukurtųjų dailenybių pasaulis, ne tik 
gali, bet ir privalo būti tyrinėjami nepriklausomai net nuo 
psichinių žmogaus pergyvenimų, nors paprastai tenka jie 
tyrinėti sąryšyje su šiais pastaraisiais. 

Tokiu būdu tarp grynai psichologinio ir estetinio ty- 
rinėjimo, iš vienos pusės, yra atžvilgio, arba formalinio 
objekto, skirtumo, o iš antros pusės, materialinių ob- 
jektų nesutapimo. Jei pirmuoju atveju estetika skiriasi 

nuo psichologijos kaipo vertinamoji disciplina nuo apra- 
šomosios ir aiškinamosios, tai antruoju atveju psicholo- 
giją ir estetiką skiria išvidinio ir išviršinio patyrimo skir- 
tumas. Estetika, žodžiu tariant, nėra grynas psichologinis 
išvidinio patyrimo mokslas: ji jungia su psichiniais per- 
gyvenimais vertinimo momentą ir dar nepasitenkina iš- 
vidinių estetinių apraiškų pasauliu. Kaipo vertinamoji dis- 
ciplina, jinai yra normatyvinis mokslas, nes turi savo tiks- 
lu nustatyti normas grožiui ir dailiajai kūrybai. Kaipo 
mokslas, pagrįstas objektyvinio dailenybių pasaulio ty- 
rinėjimais, estetika yra objektyvinis mokslas, galįs pre- 
tenduoti į visuotinį reikšmingumą. 
Estetikos supratimas kaipo normatyvinės disciplinos, 
galinčios pretenduoti į visuotinį reikšmingumą, iššaukia 
paskutiniais laikais daug protestų, ypač iš grynai psi- 
chologinės ir empirinės estetikos šalininkų pusės. Šie pas- 
tarieji prieš normatyvinę estetiką pastato aprašomąją ir 
aiškinamąją estetiką, bijodami, kad normos, nustatomos 
grožiui ir dailiajam menui, nebūtų formuluojamos nie- 
kuo nepagrįsta nuožiūra, Šita baimė gali būti išaiškinta 
nepagrįstu normų ir taisyklių skelbimu, kuris estetikos 
istorijoje ne sykį pasitaikydavo. Bet tai dar nereiškia, 
kad estetinės normos negali ir neprivalo būti nustatytos 
remiantis empirinių faktų patyrimu. Tarp estetikos, su- 
prantamos aprašomosios ir aiškinamosios disciplinos pras- 
me, ir estetikos, suprantamos normatyvine prasme, nėra 
dar nesuderinamojo prieštaravimo. Jei aprašomoji ir aiš- 
kinamoji estetika nustato sąlygas, kuriose įvyksta grožė- 
jimasis ir dailioji kūryba, tai tuo pačiu ji nustato, kas 
yra reikalinga, kad grožėjimosi ar kūrybos aktas galėtų 
įvykti sandoroje su estetikos patyrimais. Išeina tad, kad 
estetikos patyrimai gali būti formuluojami kaipo jos rei- 
kalavimai, kai einama nuo to, kas esti, prie to, kas pri- 
valo būti. Sykiu patyrimas, kuris yra estetikos siekiamas, 
yra ne bet koks estetinių apraiškų patyrimas, bet nor- 
malių estetinių apraiškų patyrimas: tai būtent nėra klai- 
dingas grožėjimasis neestetiniu dalyku arba net nevy- 
kusi kūryba. Tokiu būdu pačiame estetikos patyrime yra 
jau vertinamasis momentas, kuris, kaipo toks, ieško nor- 
malių grožio ir dailiosios kūrybos apraiškų ir iš jų iš- 
veda estetines normas. 
Anąkart matėme, kad estetika yra besireiškiančio me- 
ne grožio mokslas. Ji tyrinėja grožį, kiek jis pasireiškia 
mene arba, kitaip tariant, tyrinėja meną, kiek jis reali- 

zuoja grožį. Trumpiau tariant, estetika yra dailiojo meno 
mokslas. Taip suprastas mokslas gali prieiti prie savo ti- 
riamojo objekto: jis gali siekti dailiojo meno pagrindų 
arba tolimesnių priežasčių, ir tuomet jis yra filosofinis 
mokslas, kuris dažnai vadinamas meno filosofijos vardu; 
bet jis gali taip pat tyrinėti dailųjį meną kiek specialiau, 
taip sakant, iš artimesnių priežasčių, susekamų tiesiogine 
patirtimi, įr tuomet jis yra specialusis mokslas, einąs em- 
piriniu, arba eksperimentiniu, metodu, Bendroji estetika 
jau kaipo tokia linksta pasilikti filosofinių tyrinėjimų rti- 
bose ir tuo pačiu gali būti pastatyta prieš specialiąją es- 
tetiką, besinaudojančią labiausiai patirties ir eksperimento 
priemonėmis. Savaime suprantama, kad tarp taip suprastos 
bendrosios, arba filosofinės, ir iš antros pusės, specialio- 
sios, arba empirinės-eksperimentinės, estetikos negali bū- 
ti jokio principialaus priešingumo: jiedvi viena antrą pa- 
pildo ir tik sykiu bendromis pastangomis išaiškina visą 
estetinių apraiškų meno plotą, 

Estetika turi savo objektyvinę ir subjektyvinę pusę, 
žiūrint į tai, ar ji tyrinėja išvidines grožėjimosi bei dai- 
liosios kūrybos apraiškas, ar išviršines sukurtų dailenybių 
ir estetinės kultūros apraiškas. Pirmuoju atžvilgiu esteti- 
ka labai tampriai yra surišta su psichologija, antruoju at- 
žvilgiu — su meno kritika ir meno istorija. Tačiau este- 
tika nesutampa nė su viena iš paminėtųjų ką tik discip- 
linų. Tarp estetikos ir psichologijos pagrindinis skirtumas 
yra tas, kad pirmoji žiūri į savo objektą vertinamuoju at- 
žvilgiu, tuo tarpu kai antrajai rūpi aprašomasis ir aiškina- 
masis atžvilgis, kuriuo neįstengiama net atskirti estetinė 
apraiška nuo neestetinės. Estetinio vertinimo kriterijus su- 
siranda pati estetika kaipo normatyvinė disciplina, ir net 
šiuo atžvilgiu [ji] patarnauja psichologijai prirodydama 
estetines apraiškas, tyrinėtinas psichologiniu atžvilgiu. 

Jau iš palyginamojo sustatymo estetikos ir psichologi- 
jos paaiškėjo, kad estetika negali būti tiktai deskriptyvi- 
nė bei eksplikatyvinė disciplina: jai tenka vertinti ir to- 
dėl būti kritiškai normatyvine disciplina. Estetika sten- 
giasi susekti tą priežastingą dėsningumą, kuris valdo es- 
tetinių vertybių atsiradimą, jų vertinimą, jomis pasisma- 
ginimą. Tuo pačiu estetika išaiškina, kuo yra pagrįstas 
estetinis pasismaginimas bei vertinimas, į kokį normalinį 
objekto ir subjekto santykiavimą estetinis pergyvenimas 
yra atremtas, kokios sąlygos yra reikalingos estetinėms 
apraiškoms atsirasti ir t. t. Žinant atsakymus į šituos klau- 

simus, tuo pačiu yra žinomos ir pagrindinės normos, prieš 
kurias negali nusidėti dailusis menas, nenorėdamas nusto- 
ti estetinio vertingumo. 

Šita prasme estetika yra lygiai normatyvinė discipli- 
na kaip ir logika: kaip logika, tyrinėdama taisyklingo pro- 
tavimo dėsnius, tuo pačiu nustato normas, nuo kurių ne- 
galima nukrypti norint taisyklingai protauti, lygiai taip 
pat estetika, tyrinėdama estetinių apraiškų ir dailiosios kū- 
rybos dėsnius, tuo pačiu nustato normas, nuo kurių ne- 
galima nukrypti norint sukurti estetinių vertybių ir jas 
teisingai įvertinti. 

Būti vertinamąja, arba kritiškai-normatyvine, discip- 
lina, žinoma, nereiškia nustatinėti dėsniai bei taisyklės 
gryna spekuliacija, nepagrįsta patyrimu, ir užmesti juos 
menininkams kūrėjams ir kritikams sprendėjams neatsi- 
lenkiamam pildymui bei taikymui. Estetika nevadovauja 
dailiajai kūrybai, ji tik moko apie estetinio gyvenimo tie- 
sas ir nustato, kas yra estetiniam gyvenime normalu. Ogi 
nustatyti, kas yra normalu, yra iš tikrųjų nustatyti, kas 
privalo būti. Ir vis dėlto tai nereiškia vadovauti meninin- 
kams dailiojoje kūryboje. Menininkai ir kritikai gali iš 
estetikos pasimokyti praktiniam savo darbui, bet tai bus 
tik atsitiktinė estetikos mokslo išdava, nes tiesioginis es- 
tetikos, kaip ir kiekvieno kito mokslo, tikslas — pažinti 
tiesą apie tiriamąjį savo objektą. 

Objektyviniu atžvilgiu, kaip sakyta, estetika artimai 
sueina su meno kritika ir meno istorija. Apie pastarųjų 
disciplinų santykiavimą su estetika tenka šis tas pasa- 
kyti. Meno kritika nagrinėja techniškas priemones, me- 
nininko panaudotas savo kūryboje, ir sprendžia apie jų 
vertingumą. Kadangi kiekvienas menas turi savo techniką, 
nes jo išreiškimo priemonės bei metodai pareina nuo pa- 
naudojamos medžiagos, tai todėl kiekvienas menas turi 
savo kritiką. Sakysime, literatūrinė kritika vertina tas idė- 
jas, kurios išreiškiamos dailiojoje literatūroje, sąryšyje 
su tomis literatūrinėmis kalbos ypatybėmis, kurios suda- 
ro jų išraiškos reikšmingumą. Aišku savaime, kad meno 
kritikas turi būti susipažinęs su to meno techninėmis prie- 
monėmis bei metodais, kurį jis sprendžia, nes einant nuo 
vieno meno prie kito, ir meno kritika bus kitokia. Bet pa- 
sirodo, kad meno kritika specializuojasi ne tik pagal įvai- 
rius menus, sakysime, muziką, tapybą, skulptūrą, archi- 

tektūrą ir t. t., bet ir pagal atskirus meno kūrinius. Meno 
kūrinys yra visados individualinis dalykas ir jis negali 

būti sprendžiamas šabloniškai pagal recepius, priimtus 
vieną kartą ant visados. Pavyzdžiui, tapyboje vienos mo- 
kyklos dailenybės negali būti sprendžiamos ir analizuo- 
jamos vienodų būdu. Dvi įvairios mokyklos, įvairiai su- 
pratusios tapybos techniką, negali būti vienodai spren- 
džiamos todėl, kad jų priemonės ir metodai yra taip pat 
įvairūs. Lygiai taip pat bus individualinių skirtumų tarp 
dviejų kūrinių tos pačios mokyklos ir net to pačio au- 
toriaus. Žodžiu tariant, meno kritika turi reikalo su konk- 
retiniais meno kūriniais ir vertina juos tos technikos at- 
žvilgiu, kuri yra jiems sava ir privaloma, 

Estetika neturi reikalo su vertinamąja konkretinių kū- 
rinių kritika, nes nustato ir išaiškina bendrus meno dės- 
nius ir išveda iš jų normas. Meno kritika gali būti esteti- 
kai naudinga kaipo ta medžiaga, iš kurios galima įgauti 
patyrimo ir padaryti apibendrinimo. Savo ruožtu meno 
kritika, vertindama konkretinius meno kūrinius, negali ne- 
siskaityti su estetikos nustatytais bendrais dėsniais ir su- 
formuluotomis normomis. 

Taigi estetikos objektu eina dailusis menas, imamas 
bendruoju atžvilgiu, tuo tarpu kad meno kritikos objektu 
yra konkretinis, arba individualinis, menas. 

Meno istorija stengiasi susekti meno išsivystymo eigą 
istorijoje, nustatyti giminingumo ryšius atskirų menų ir 
menininkų evoliucijoje, išaiškinti kūrybos priklausomu- 
mą nuo aplinkumos, nuo kultūrinių ir visuomeninių gyve- 
nimo sąlygų. Žodžiu tariant, meno istorijai rūpi genetinis 
atžvilgis realinio meno išsivystyme, tuo tarpu kad estetika 
ima meną tarytum pastovios konstrukcijos atžvilgiu, nes 
ji tyrinėja dailiojo meno visuotinius dėsnius ir visuotinai 
reikšmingas jo normas, 

Ir šiuo atveju yra savitarpinio santykiavimo tarp este- 
tikos ir meno istorijos. Estetikai negali būti visai abejin- 
ga meno istorija, nes iš jos kaip tik estetika gali patirti, 
kas mene yra visuotinai reikšminga, o kas yra lygstama 
ir reliatyvu kaipo tai, kas pareina nuo praeinamų laiko 
ir vietos aplinkybių. Iš kitos pusės, meno istorija negali 
būti visai laisva nuo estetinio vertinimo momento. Jei 
meno istorija yra istorija estetinių apraiškų žmonijos is- 
torijoje, tai meno istorija privalo turėti kriteriju, kuris 
jai ne tik leistų atskirti tai, kas yra estetinė apraiška, nuo 
to, kas jos nesudaro, bet ir sektų dailiojo meno evoliu- 
ciją estetinio vertingumo atžvilgiu. Jei meno istorija at- 
sisako nuo šito vertinamojo atžvilgio savo tyrinėjimuose, 

tai ji iš tikrųjų neįstengia sekti meno evoliucijos kaipo es- 
tetinės apraiškos. Tikra meno evoliucija įvyksta esteti- 
nėje plotmėje, o čia be vertinamojo momento apsieiti ne- 
galima. Tuo tarpu šis vertinamasis momentas reikalauja 
ne tik konkretinės meno kritikos, bet ir pažinimo tų bend- 
rų dėsnių bei normų, kuriuos nustato estetikos mokslas. 
Tokių būdu estetiką ir meno istoriją jungia savitarpio pa- 
tarnavimo santykiai. 

Apskritai, šalia psichologijos, meno kritika ir meno 
istorija vaidina estetikos atžvilgiu padedamyjų mokyklų 
rolę, bet sykiu pasinaudoja iš jos, kaipo iš mokslo, pa- 
tiekiančio platesnių apibendrinimų estetinio gyvenimo 
klausimuose. Aišku, kad bendras principas turi vedamo- 
sios reikšmės konkretinei meno kritikai ar meno istori- 
jai, jei, žinoma, šitas principas nėra arbitraliai skelbia- 
mas patyrimų nepagrįstos spekuliacijos keliu. 

Apie pagrindinį estetikos metodą reik pakartoti, kad 
jis negali būti atpalaiduotas nuo patyrimo. Stebėjimas 
pagal induktyvinį metodą veda prie bendrų idėjų ir dės- 
nių pažinimo, be kurio negali apsieiti ne tik specialieji, 
bet ir filosofinis mokslas. „Stebėti neapibendrinant,— sako 
de Wulf.— būtų nepakankama, išvadžioti nestebint būtų 
iliuzoriška. Meno filosofija, kaip ir kiekvienas kitas fi- 
losofinis mokslas, privalo būti sukurta pagal analitinį 
sintetinį metodą“ 3 (p. 25). 

Po to, kas pasakyta apie estetikos objektą, jos savy- 
bes, santykiavimą su artimomis disciplinomis ir metodą, 
gali kilti klausimas apie estetikos reikšmę apskritai ir jos 
santykiavimą su dailiąja kūryba specialiai. Išspręsti šitas 
klausimas po to, kaip mes jau esame įgavę bendro este- 
tikos supratimo, yra visai pravartu todėl, kad, kaip buvo 
anksčiau užsiminta, estetika turi net aiškių priešų, kurie 
kvestionuoja jos buvimo raciją. 

Kaipo dailiojo meno mokslas, estetika, aišku savaime, 
suteikia estetinio gyvenimo supratimo ir bendro nusima- 
nymo apie dailiąją kūrybą ir meno kūrinius. Kaipo nor- 
matyvinė disciplina, ji duoda vertinamosios orientacijos 
estetinių apraiškų srityje, padeda suprasti jų dėsningumą 
ir tuo pačiu nusimanyti apie pagrindines dailiosios kū- 
rybos ir estetinės kritikos taisykles. Bet čia reik skirti, 
kas yra tiesioginis estetikos tikslas ir kas yra atsitiktinė 
jos išdava. Kaipo mokslas, estetika turi savo tiesioginiu 
tikslų atskleisti tiesą apie estetinio gyvenimo dėsningu- 
mą ir estetinio vertinimo normas, bet tai dar toli gražu ne- 

reiškia, kad ji turi savo tikslų formuluoti taisykles, ku- 
tios turėtų vadovauti menininkams dailiojoje kūryboje ir 
kritikams dailenybių aiškinime bei sprendime. Atsitiktinių 
išdavų tvarkoje estetika neabejojamai turi reikšmės tiek 
menininkų kūrybai, tiek ir kritikų sprendimams, bet tai 
nesudaro tiesioginio estetikos tikslo, už kurį ji neštų for- 
malinę atsakomybę. Estetika pamoko, bet neįsako; ji nu- 
stato kūriniams vertinti normas, bet nemoko, kaip meno 
dailenybės privalo būti kuriamos. Dėl nesupratimo šitų 
subtilių skirtumų ir kyla balsai prieš estetiką. 

Priešingi estetikai balsai eina visų pirma iš pačių me- 
nininkų. Yra būtent menininkų, kurie priešingai bet ku- 
riems estetinių klausimų svarstymams, nes jie abejoja 
apie naudingumą sistemingų teorijų, aiškinančių meno ir 
kūrybos klausimus, ir ypač teorijų, statančių menui tiks- 
lus ir formuluojančių jam dėsnius, principus ir taisykles. 
Jie laikosi pažiūros, kad dailioji kūryba yra visai savai- 
mingas vyksmas, kuris instinktyviai, su visu, taip sakant, 
naivumų kyla iš emocionalinės gyvenimo srities jausmo 
ir vaizduotės sparnais. Kiekvienas menininkas, šitų me- 
nininkų supratimu, pasireiškia su tam tikru neišvengiamų 
būtinumu pagal tuos gabumus ir polinkius, kurie yra už- 
dėti jo prigimties ypatingume. Kūryboje realizuojasi ga- 
linga ir originali menininko asmenybė, kurio genialumas 
arba talentingumas yra vienintelis kūrybos principas. To- 
kiems menininkams estetinės teorijos ne tik nėra reika- 
lingos ir naudingos, bet dar jiems kenkia, nes sudarko juo- 
se tą kūrybinį savaimingumą, kuris yra tikslingumo ir pil- 
natvės laidas kūriniuose. Žodžiu tariant, šitos kategorijos 
menininkai bijo, kad intelektualinis nusimanymas apie me- 
no dalykus nesuardytų emocionalinio kūrybos aparato. 

Šitas priešpastatymas intelektualizmo ir emocionalizmo 
tarsi randa sau pateisinimą fakte, kad labai dažnai moks- 
linės ir meninės dovanos griežtai skiriasi savo prigimtimi 
ir dažniausiai neranda vietos viename asmenyje. Apdo- - 
vanoti meniškais gabumais žmonės paprastai yra tolimi 
nuo grynai mokslinio protavimo ir, atvirkščiai, mokslinin- 
kai retai kada turi tikrų meniškų sugebėjimų dailiosios 
kūrybos srityje. Poetai nedažnai pasireiškia filosofiniais 
gabumais, o iš kitos pusės, filosofai ne dažniau yra tikrai 
žymūs poetai. 

Nusakytasis priekaištas, kuris dažniausiai yra pagrįstas 
asmens palinkimo į emocionalinį naivumą dailiojoje kū- 
ryboje, yra iš tikrųjų per daug vienašališkas ir nesude- 

rintas su žmogaus dvasios reikalu pažinti visas pasaulio 
bei gyvenimo apraiškas, ir ypač tas, kurios turi žmonijos 
gyvenime žymios reikšmės. Žmonija negali todėl praeiti 
pro šalį meno, nesusidomėjus jo esme, tikslais, reikšme 
ir kitais klausimais, liečiančiais estetinio gyvenimo sritį. 
Pažinti dailiojo meno pagrindus ir turėti bendrą supra- 
timą apie dailiųjų kūrinių pasaulį žmonijai yra svarbu 
jau vieno tik mokslinio progreso vardan. Jei šitas esteti- 
nis sąmoningumas kuriam menininkui nėra pageidauja- 
mas arba net gali sudaryti pavojų jo kūrybiniam tiks- 
lingumui, tai nieks jam nekliudo užsiskleisti savo nežino- 
jime ir uždaryti akis į mokslinį meno apraiškų tyrinėji- 
mą. 

Bet šalia šitaip nusistačiusių prieš estetiką menininkų, 
yra dar menininkų, kurie patys svarsto estetikos klausi- 
mus ir net pasako apie juos įdomių dalykų ir vis dėlto 
neigiamai nusistato estetikos atžvilgiu. Šitie reflektuojan- 
tieji menininkai, kaip juos vadina Meumann, negali su- 
tikti su tuo, kad estetika nustatinėtų tikrą meno supratimą 
ir formuluotų taisykles, kurioms turi paklusti menininkas 
dailiojoje kūryboje. Jų supratimu, menininkas dailiojoje 
kūryboje tepriklauso vien nuo savo vidaus dėsnių ir te- 
privalo skaitytis vien su tuo, ką jis pats laiko reikšminga 
akivaizdoje savo kūrybinės individualybės ir kūrybinio 
patyrimo. 

Empirinės ir tuo pačiu aprašomosios ir aiškinamosios 
estetikos dailininkai į tai atsako, kad dabartinė estetika 
anaiptol nenorinti daryti menininkams jokių įsakymų ir 
kad jinai esanti paprastas empirinis tyrinėjimas, turįs rei- 
kalo su faktų sritimi. Ji aiškinanti, kas yra tikrovėje me- 
nas ir dailioji kūryba, bet ji nenustato jokių taisyklių, 
kurių menininkas turėtų laikytis kuriamajame darbe. 

Sunkiau yra atsakyti į kalbamą priekaištą tiems es- 
tetikams, kurie mato estetikoje vertinamąją discipliną 
normatyvinio pobūdžio. Aišku savaime, kad jei estetika 
nustato, kas yra estetinė vertybė, kokia yra normali dai- 
liosios kūrybos eiga ir kokios yra estetinio vertinimo nor- 
mos, tai toks estetikos normatyvinis pobūdis pasako ne tik 
tai, kas esti estetiniame gyvenime, bet ir kas privalo bū- 
ti, Iš čia kyla, reik atvirai pripažinti, tam tikras estetikos 
reikšmingumas, kuris pretenduoja į visuotinį privalomu- 
mą. 

"Bet čia reik skirti du dalyku: tarp nustatymo dėsnių, 
kas yra mene gražu, kaip vyksta dailioji kūryba, kaip su- 

sidaro estetinės vertybės, ir formulavimo konkretinių tai- 
syklių ir įsakymų, kaip menininkas privalo dirbti ku- 
riamąjį darbą, yra labai didelio atstumo. Estetika suteikia 
bendro vertinamojo nusimanymo apie estetinio gyvenimo 
bei kūrybos apraiškas, bet ji nepretenduoja mokyti me- 
nininkų kūrybinio darbo. Tiesa, ji formuluoja bendrus 
principus, kurie turi būti išlaikyti dailiojoje kūryboje ne- 
norint, kad šita kūryba nueitų netinkamais keliais, bet 
šitie bendrieji principai toli gražu dar nėra kažkokie ti- 
roniški įsakymai, kurie įspraustų kūrybos vyksmą į iš 
anksto griežtai nustatytas formas. Bendras principas, ku- 
ris mums pasako, kas yra normalu estetikos srityje ir to- 
dėl privalo būti, yra tiesiog neišvengiamas estetiniuose 
samprotavimuose, o kadangi šie pastarieji turės vietos tol, 
kol žmonija neatsisakys mąstyti apie meno ir dailiosios kū- 
rybos dalykus, tai bendri estetiniai principai ir dėsniai 
bus formuluojami visados tokioje ar kitokioje formoje. 
Samprotaujantieji menininkai visados skelbė ir skelbia sa- 
vo kūrybinius principus, kurie kartais turi daug daugiau 
varžomosios galios negu bendrieji estetikos principai. Žo- 
džiu tariant, vertinamieji estetikos sprendimai yra neiš- 
vengiamį estetinio gyvenimo srityje, o jei taip, tai ge- 
riau šituos sprendimus padaryti sistemingo ir kritiško 
mokslo dalyku, negu palikti juos atsitiktiniams minties 
vingiavimams. 

Be to, reik tinkamai skaitytis su psichologiniu kūry- 
bos vyksmu. Šitas vyksmas nesuardytoje menininko psi- 
chikoje yra tikslingai sutelkiamas vienu vyriausiuoju kū- 
rybiniu tikslu, taip kad visos žmogaus galios susiderina 
vieningumo akte. Tokiame kūrybiniame vyksme prisilai- 
kymas bendrų estetinių principų nėra visai panašus į si- 
logistinį protavimą, kuris eina maždaug šitokiu būdu: 
bendras principas skelbia tokią tiesą, šis kūrybos atsitiki- 
mas yra tokio turinio, ergo šis kūrybinis atsitikimas priva- 
lo būti šitaip išspręstas. Visų žmogaus galių suteikimas 
vieningame kūrybos akte padaro tai, kad patikrinamojo 
protavimo veiksmai įvyksta menininko pasąmonėje ir sy- 
kiu net yra koreguojami menininko genialumu, kuris net 
išlygina jo teorinius paklydimus. Jei teorinis menininko 
nusimanymas yra tikras ir didelis, tai toks jo sąmoningu- 
mas yra jam visados pliusas; jei menininkas teorijoje su- 
klysta, tai jo talentingumas gal dar atsverti klaidingą jo 
nusistatymą, Bet šiaip ar taip, menininkui yra reikalingas 
talentas ir kūrybinis įkvėpimas, kad jis nejaustų teorinių 

principų tironijos ir sykiu turėtų iš jų tikros naudos kū- 
rybos aktuose. Žodžiu tariant, psichologinis dailiosios kū- 
rybos vyksmas neverčia bijotis teorinio sąmoningumo, 
kuris net reiškiasi bendrais vertinamaisiais principais ir 
normomis. Jei kam teorinis nusimanymas kliudo dailio- 
joje kūryboje, tai tik reiškia, kad jis nėra tikro ikvėpimo 
žmogus ir todėl negali būti tikras menininkas. Bet tokiu 
atveju tai nėra estetikos kaltė. 

Kitas priekaištas, kuris daromas samprotaujančių arba 
reflektuojančių menininkų, yra tas, kad estetikos reiškė- 
jas labai retai būna menininkas, tuo tarpu kai norint spręs- 
ti apie meną, reik vis dėlto tokiu būti. Nėra abejonės, 
kad meno kūrinio supratimas, apsvarstymas ir įvertini- 
mas reikalauja apsipažinimo su atitinkamo meno priemo- 
nėmis, technika, kursenos ypatybėmis ir t. t. Bet dar tai 
nereiškia, kad pats estetikas privalo būti kūrėjas, jei jis 
uoslė ne tik vra pageidaujama, bet ir tiesiog privaloma es- 
tetinės kūrybos dalykus. Dar mažiau kūrybinis sugebėji- 
mas yra reikalingas bendrosios estetikos klausimuose, nes 
ji toliau stovi nuo meno kritikos ir kūrybinės technikos. 
Žinoma, tam tikras estetinis jautrumas arba net estetinė 
uoslė ne tik yra pageidaujama, bet ir tiesiog privaloma es- 
tetikui, nenorinčiam palikti aklu meno dalykuose. Šiaip 
jau reik tinkamai skirti nusimanymą ir sugebėjimą, arba 
tai, ką vokiečiai pažymi artimais savo skambėjimu žo- 
džiais kennen ir können, t. y. žinoti ir sugebėti. Galima 
nesugebėti, bet tai nekliudo dar žinojimui ir, atvirkščiai, 
galima sugebėti ir sykiu galima nežinoti. 

Šalia suminėtų jau priekaištų, estetikai daromas dar ir 
tas, kad tarp bendro estetikos pobūdžio ir visai individua- 
laus dailiosios kūrybos pobūdžio yra neatitikimas, kuris 
padaro, kad dailusis menas negali būti mokslinės discipli- 
nos objektu. Sakoma, būtent, kad kiekvienas tikras meno 
kūrinys yra originalinės kūrėjo individualybės padaras ir 
kad jis kaip tik šituo savo individualumu yra vertingas 
estetiniu atžvilgiu. Tuo tarpu šitas dailiojo meno indivi- 
dualumas padaro, kad jis yra intuicijos pagaunamas, bet 
ne tuo moksliniu tyrinėjimu, kuris naudojasi abstrakcijos 
ir apibendrinimo priemonėmis, 

Į šitą priekaištą reik atsakyti, kad joks meno kūrinys 
nėra vien tik individualinis padaras, kuris pilnai pareitų 
nuo individualinių kūrėjo ypatybių. Individualinis origi- 
nalumas padaro meno kūrinyje jį tikrai „žavinčiu, bet ši- 
tas originalumas anaiptol nepadaro kūrinio visai nepri- 

klausomo nuo visos eilės bendrų veiksnių, kuriais, pavyz- 
džiui, yra stiliaus dėsniai, bendrieji dailiosios kūrybos dės- 
niai, vietinis ir laikinis koloritas, techninės priemonės ir 
panašūs dalykai. Tarp kitko, estetikos uždavinys yra iš- 
aiškinti menininko individualumo rolę dailiojoje kūrybo- 
je, šalia kitų bendrų jos dėsningumo sąlygų. 

Vienas iš didžiausių priekaištų, kuris yra daromas es- 
tetikai, yra tas, kad estetika stengiasi formuluoti bendrus 
visuotinai reikšmingus estetinio gyvenimo dėsnius, tuo 
tarpų kad estetiniame gyvenime nėra nieko pastovaus, 
nes estetinis skonis ir todėl atitinkamai estetiniai spren- 
dimai nuolatos kinta einant nuo vieno amžiaus prie kito, 
nuo vienos tautos ar rasės prie kitos, nuo vieno laiko- 
tarpio žmogaus gyvenime prie kito. Šito priekaišto pag- 
rinde glūdi prileidimas, kad estetinio gyvenimo apraiško- 
se nėra jokio visuotinio reikšmingumo, kuris būtų atrem- 
tas į objektyvinius estetinio gyvenimo dėsnius. Jei este- 
tinio gyvenimo pagrinde glūdi subjektyvinis reliatyvu- 
mas, tai, manoma, jokia mokslinė estetika nėra galima. 

Į šitą priekaištą įvairiai atsakys estetikai, įvairiai nu- 
sistatę estetinio dėsningumo supratime. Tie, kur nėra lin- 
kę pripažinti objektyvaus visuotinai reikšmingo dėsnin- 
gumo estetiniame gyvenime, sutinka, kad sykiu su este- 
tinio skonio kitimu visas estetinis gyvenimas su jo dai- 
lenybių pasauliu yra nuolatiniame išsivystyme. Bet, sa- 
ko jie, kaip tik šitą išsivystymo faktą ir estetinių idealų 
kitimą mes laikome vienu iš svarbiausių estetinio tyrinė- 
jimo dalykų. Tik šitokis tyrinėjimas gali nustatyti, ar nuo- 
latinėje estetinio gyvenimo evoliucijoje yra kokio nors 
pastovumo ir ką jis reiškia iš tikrųjų. Mes, sako jie, ne- 
sistengiame nustatyti meno idealus, mes tik norime išaiš- 
kinti, kaip jie susidaro ir kinta. 

Kitaip į šitą priekaištą atsakys tie estetikai, kurie pre- 
tenduoja į visuotinąjį estetikos reikšmingumą. Jei este- 
tika, sakysime, turi išaiškinti dailiojo meno pagrindus ir 
jo dėsningą pasireiškimą, tai jai kaip tik rūpi tai, kas me- 
no išsivystyme yra pastovaus ir objektyviai reikšmingo. 
Jei tokio reikšmingumo apskritai nesama, tai, aiškus da- 
lykas, negali būti normatyvinės estetikos kaipo tam tikrų 
vertybių mokslo. Bet tuomet negalima apskritai debatuo- 
ti klausimo, kas yra gražu, o kas negražu, kas yra dailioji 
kūryba, o kas kūryba, neturinti estetinės vertės, nes visa 
kas pareina nuo iracionalaus skonio, kuris, kaipo psicho- 
loginis tik faktas, visur turi vienodą reikšmę. Pripažinimas 

estetikos srityje absoliutinio reliatyvumo veda prie atsi- 
sakymo nuo bet kurių teorijų estetinio gyvenimo klausi- 
mu ir panašiai yra prieštaringas savo esmėje kaip ir ab- 
soliutinis skepticizmas. Jei estetinėse apraiškose nėra jo- 
kių objektyvinių vertybių, palenktų pastoviam dėsnin- 
gumui, tai kiekvienas vertinimas estetinių kūrinių ir gro- 
žėjimasis kaipo tam tikra vertybė yra iliuzorinis. Tuomet, 
žinoma, estetika būtų iliuzijų mokslas, kuris iš tikro ne- 
vertas būtų mokslo vardo. 

Iš tikrųjų absoliutinio estetinio reliatyvizmo priešta- 
ringumas savo esmėje yra įrodymas, kad jis yra klaidin- 
gas. Estetika, kaip ir kiekvienas kitas mokslas, pretenduo- 
ja į visuotinį reikšmingumą ir būtent todėl, kad estetinio 
gyvenimo ir dailiosios kūrybos pagrinde glūdi tam tikras 
dėsningumas, kuris galima nustatyti ir pagal kurį galima 
suformuluoti bendrieji estetinio vertinimo ir estetinės kū- 
rybos principai. Eidama prie šito idealo, žmonija kaip ir 
kitose žinijos srityse eina paklaidų keliu ir pažįsta in- 
tegralinę tiesą ne iš karto. Bet, šiaip ar taip, estetinis su- 
sipratimas amžių eigoje vis dėlto didėja ir skaidrėja, o 
sykiu su tuo didėja sugebėjimas atskirti estetinėse apraiš- 
kose tai, kas yra reliatyvu, nuo to, kas yra visuotinai 
reikšminga iš savo esmės ir todėl turi nelygstamosios 
reikšmės. 

Estetinės minties istorijoje buvo klystama ir tuo, kad 
lygstamai vertingi dalykai buvo palaikomi nelygstamai 
vertingais, bet ir tuo, kad nelygstamai vertingi dalykai 
buvo laikomi lygstamai vertingais. Ir viena, ir kita klaida 
gali turėti nelemtos reikšmės dailiajai kūrybai ir tuo pa- 
čiu gali kompromituoti estetikos mokslą. Tačiau kas su- 
geba tiksliai protauti, neprivalo estetikų paklydimus įra- 
šyti į pačios estetikos sąskaitą. Toks pat nusistatymas pa- 
geidaujamas nusistatyme ir į meno dėstomą estetiką: jei 
kur suklysiu, tai ne ji kalta, bet jos dėstytojas. 

Pagaliau baigiant įžengiamąsias pastabas apie estetikos 
mokslą, reik dar šis tas pasakyti apie estetikos suskirs- 
tymą. Mūsų tyrinėjimo objektas yra bendroji estetika. Pri- 
leidžiama, kad jai priešpastatoma specialioji estetika. 
Šiaip ar taip, estetika skirstoma į bendrąją ir specialiąją. 
Šitas suskirstymas, kaip jau turėjome progos patirti, turi 
metodologinės prasmės. Būtent jis gaunamas pagal moks- 
linio apibendrinimo laipsnį: bendroji estetika, turinti iš- 
aiškinti meno pagrindus, siekia visuotinių priežasčių ir pa- 
tiekia plačiausių apibendrinimų; tuo tarpu kai specialioji 

estetika, besiremianti labiau tiesioginiu patyrimu ir eks- 
perimentu, siekia artimesnių priežasčių ir patiekia ne tiek 
plačių apibendrinimų. Tačiau šitas metodologinis estetikos. 
suskirstymas nėra vienintelis, Šalia jo, gali būti ir iš tikro 
yra estetikos suskirstymas į bendrąją ir specialiąją pagal 
Objektus, Tada į bendrąją estetiką sueina visi klausimai, 
kurie liečia lygiai visus menus, tuo tarpu kai į specia- 
liąją estetiką sueina klausimai, liečią atskirus menus, sa- 
kysime, dailiąją literatūrą, muziką, architektūrą ir t. t. 

Reik pasakyti, kad pirmasis estetikos suskirstymas, pa- 
vadintas metodologiniu, nesutampa su estetikos suskirs- 
tymu pagal objektus. Pavyzdžiui, galima tyrinėti bendrus 
meno klausimus, t. y. klausimus, liečiančius lygiai visus 
menus empirinių būdu, nesiekiant tolimesnių priežasčių 
ir plačiausių apibendrinimų. Tuomet estetika yra bendra 
objekto atžvilgiu ir speciali metodo atžvilgiu. Bet, žino- 
ma, galima taip pat tyrinėti bendrus visų menų klausi- 
mus bendrais atžvilgiais arba, kitaip tariant, filosofiniu bū- 
du. Tuomet estetika yra bendra tiek metodo, tiek ir ob- 
jekto atžvilgiu. Mes kaip tik turėsime reikalo su šitaip 
suprantama bendrąja estetika. 

Čia gali kilti klausimas, kaip privalo būti suskirstyta: 
šitokia bendroji estetika. Yra aišku, kad ji turi suimti į 
save pagrindinius klausimus, liečiančius estetinį gyveni- 
mą ir išaiškinti šito gyvenimo pagrindus. Visą estetinio- 
gyvenimo plotą galima imti trimis atžvilgiais: estetinio 
nusiteikimo, estetinio veiksmo ir estetinės išdavos. Tai 
yra tie trys atžvilgiai, kurie yra žinomi iš kultūros filo- 
sofijos ir kuriais galima tyrinėti bet kurią kultūros sri- 
ti Tyrinėjant estetinį gyvenimą nusiteikimo atžvilgiu, 
gaunama menas subjektyvine prasme, veiksmo atžvil- 
giu — menas aktyvine prasme ir išdavos atžvilgiu — me- 
nas objektyvine prasme. Su menu subjektyvine prasme tu- 
Ti daugiausiai reikalo psichologija, su menu objektyvine 
prasme — meno kritika ir meno istorija, su menu akty- 
vine prasme daugiausiai turi reikalo estetika. Tačiau būtų 
klaidinga manyti, kad estetika visai nesirūpina menu sub- 
jektyvine ir objektyvine prasme. Tai tik reiškia, kad es- 
tetikos centraline problema yra menas aktyvine prasme, 
arba kitaip tariant, dailioji kūryba. Dailiosios kūrybos 
šviesoje įgauna tikro nušvietimo tiek estetiniai nusiteiki- 
Mai, tiek ir sukurtosios dailenybės. Todėl išaiškinti dai- 
liosios kūrybos pagrindus yra pagrindinis bendrosios es- 
tetikos uždavinys, 

Sprendžiant šitą uždavinį tenka dailiosios kūrybos 
problemą suskirstyti smulkesniais klausimais. Ir šiuo at- 
veju, kaip ir kitais atsitikimais, orientavimasis pagal ke- 
turias priežastis gali būti labai naudingas norint planin- 
gai suskirstyti visą dailiosios kūrybos plotą. Vykdomoji 
kūrybos priežastis yra pats kūrėjas su jo kuriamaisiais 
motyvais. Materialinė priežastis yra kūrybos medžiaga. 
Formalinė priežastis yra kūrybos forma, arba dailioji ly- 
ts. Ciekiamoji kūrybos priežastis yra kuriamieji tikslai. 
Pridėjus prie šitų pagrindinių klausimų iš pryšakio bend- 
Tas pastabas apie meną apskritai ir užbaigus bendras iš- 
vadas apie estetinę kultūrą, gausime estetikai šitokias še- 
šias dalis: 1. dailusis menas ir jo savybės, 2. kūrėjas ir 
jo motyvai, 3. dailiosios kūrybos medžiaga, 4. dailiosios 
kūrybos lytis, 5. dailiosios kūrybos tikslai, 6. estetinė kul- 
tūra ir jos savybės. Taigi pirmoje eilėje turime susido- 
mėti klausimu, kas yra menas ir kurios yra dailiojo meno 
savybės, Šitas klausimas tegal būti tinkamai išaiškintas 
tik estetikos gale, darant išvadas iš to, kas yra jau ipa- 
aiškėję apie dailiąją kūrybą. Vis dėlto negalima apsieiti 
jau pačioje estetikos pradžioje be tam tikrų įvedamųjų 
žinių apie meno supratimą ir pagrindines jo savybes. 


I. DAILUSIS MENAS IR JO SAVYBĖS 


Kalbant apie meną, visų pirma reik pastebėti, kad me- 
nas gali būti suprantamas įvairia prasme, kas galima jau 
buvo pastebėti iš to, kas sakyta apie estetikos suskirsty- 
mą. Kai kalbama apie meną kaipo apie vieną kultūrinio 
gyvenimo sritį, suplakama krūvon daug įvairių dalykų. 
Visų pirma menas yra suprantamas tam tikro nusiteikimo 
ir sugebėjimo prasme. Jei, pavyzdžiui, sakoma, jog me- 
nas kalbėti arba menas rašyti nėra lengvas dalykas, tai 
tokiu atveju menas yra suprantamas kaipo tam tikras su- 
gebėjimas, kuriuo turi pasižymėti veikiąs subjektas. Jei 
yra sakoma, menas realizuoja idealą, tai tokiu atveju me- 
nas yra suprantamas veikimo prasme. Jei sakoma yra, kad 
menas yra gyvenimo papuošalas, tai tokiu atveju menas 
yra suprantamas kaipo kūrybos išdavos, turinčios esteti- 
nės vertės gyvenimui. Galima dar užtikti pasakymą, kai 
toks ir toks kūrinys prieštarauja meno principams bei 
taisyklėms. Čia menas suprantamas [kaip] tam tikra ob- 
įektyvi tvarka, kuri gali būti formuluojama principų bei 
taisyklių lytimi. Tokiu būdu esame priskaitę net keturias 

meno prasmes: menas kaipo sugebėjimas; menas kaipo 
veikimas; menas kaipo normali tvarka ir menas kaipo 
realizuoti kūriniai. 

Kai kalbama apie meną be precizijos, dažniausiai kom- 
binuojama kelios meno prasmės, bet norint meno ter- 
miną vartoti tiksliai, reik gerai skirti įvairias jo prasmes. 
Tomis meno prasmėmis ir turime paeiliui susidomėti, 

Šalia pažinimo srities, gyvenime yra dar plati veikimo 
sritis. Šitoje veikimo srityje savo ruožtu reik skirti dvi 
veikimo tvarkas: nekuriamąjį ir kuriamąjį veikimą. Grai- 
kai ir romėnai savo terminijoje skyrė praklėn, agibile ir 
poieiòn, tactibile, t. y. veikiamą ir daromą dalyką. Vei- 
kime svarbu pats žmogaus valios veiksmas, kuris yra 
vertinamas moraliniu, arba doriniu, būdu. Daryme svar- 
bus yra veiksmo išdava, kuri yra vertinama dėl jos pa- 
čios, be sąryšio su doriniu valios nusistatymu. Kitaip ta- 
riant, veikime vertinamas statomas į sąryšį su žmogaus 
gyvenimo tikslu, tuo tarpu kai daryme vertinimas telie- 
čia vien patį padarytąjį dalyką, kiek jis atsako taisyklėms 
ir tikslams, privalomiems šitai dalykų rūšiai. 

Ta dorybė, arba pastovus nusiteikimas, kuris vadovau- 
ja veikimo sričiai, yra vadinamas išmintimi, prudentia- 
Lotyniškai tariant, tai yra tasai habitus, kuris tvarko žmo- 
giškąjį elgimąsi kaipo tokį. Užtat tasai habitus, arba pas- 
tovus nusiteikimas, kuris tvarko darymo sritį, vadinamas 
menu. Tokiu būdu išeina, kad menas taip tvarko darymo 
sritį, kaip išmintis tvarko veikimo sritį, Menui svarbu 
ne žmogiškojo veikimo linija, bet tasai tikslas, taisyklės 
ir vertybės, kurios priklauso pačiam kūriniui arba dary- 
tinam veikalui. Sakoma dar, kad išmintis tarnauja gerų- 
mui to asmens, kuris veikia, tuo tarpu kad menas tarnau- 
ja gerumui to daikto, kuris yra daromas, ad bonum ope- 
ra. 

Kadangi kiekvienas menas realizuoja idėją tam tikro- 
je medžiagoje, tai menas visų pirma priklauso protinės 
tvarkos, jis, taip sakant, glūdi visų pirma menininko sie- 
loje, nes jis yra praktinio proto kokybe. Viduriniais am- 
žiais šita kokybė buvo vadinama recta ratio iactibilium, 
tiesus išvadžiojimas darytinų daiktų. Šita kokybė buvo 
laikoma pastoviu nusiteikimu, tuo, kas buvo vadinama 
habitus, kuris reikalingas kūrinio gerumui, nes veikimo 
būdas seka veikėjo nusiteikimu, pagal taisyklę: kas koks 
yra, taip ir veikia. 

Habitus yra pastovus nusiteikimas, kuris reik skirti nuo 
Paprasto įpročio. Įprotis įgaunamas kartotiniu pratinimu- 
si ir reiškia tam tikrą mechaninį automatizmą, kuris glūdi 
centralinėje nervų sistemoje ir nereikalauja sąmoningu- 
mo. Habitus yra tasai pastovus nusiteikimas, kuris kad 
ir įgyjamas taip pat veikimu ir pratinimusi, bet glūdi aukš- 
tesnėje žmogaus prigimtyje ir ją aktualizuoja, arba veik- 
do, visai kitokiu būdu. Įprotis, mechanizuojąs žmogaus 
gyvenimą, mažina žmogaus veiksmų vertingumą, tuo tar- 
pu habitus, arba pastovus nusiteikimas, šitą vertingumą 
didina. Dorybė, atsirėmusi į įprotį, nustoja savo vertingu- 
mo dalį, tuo tarpu kad atsirėmusi į pastovų nusiteikimą, 
ji vertingumo dar įgauna. 

Menas, scholastikų supratimu, ir yra praktinio intelek- 
to habitus, arba pastovus nusiteikimas. Realizavimo tvar- 
koje jis gali reikalauti tam tikro įgudimo arba miklumo, 
kuris leistų su visų lengvumu taikyti tam tikras priemo- 
nes kūrybiniam tikslui atsiekti; bet ne šitas miklumas 
buvo laikomas esmine meno savybe. Laikant meną prak- 
tinio intelekto ypatybe, buvo manyta, kad meno tobulu- 
mas glūdi sprendime, pagal Tomo Akviniečio pasakymą, 
perfectio arlis consistit in judicande. Šituo atžvilgiu labai 
įdomus yra Leonardo da Vinci išsireiškimas: „Vargšas yra 
kūrėjas, — sako jisai, — kurio kūrinys pralenkia sprendi- 
mą; tik tas žengia į meno tobulumą, kurio sprendimas 
pralenkia kūrinį“. 

Taigi pasirodo, kad jei svarbu yra turėti technišką su- 
gebėjimą realizuoti kūrinį, tai mene dar svarbiau turėti 
teisingą sprendimą apie kuriamąjį dalyką, būtent svarbu 
turėti rectam rationem factibilium, tiesų išvadžiojimą da- 
rytinų daiktų. Eidamas šita linkme, Tomas Akvinietis da- 
vė menui šitokią aptartį: Imo nihil aliud ars esse videtur, 
quam certe ordinatio rationis, guomodo per determinata 
media ad determinatum finem actus humani perveniant, 
vadinasi, „menas rodosi esąs ne kas kita, kaip tikras pro- 
to nusistatymas apie tai, kokiu būdu žmogaus veiksmai 
tam tikromis priemonėmis gali atsiekti tam tikrą tikslą“. 
Štai kaip buvo suprantamas menas, imamas subjektyvine 
prasme, t. y. kaipo tam tikras pastovus praktinio inte- 
Jekto nusiteikimas. 

Šitas meno supratimas viešpatavo viduriniais amžiais, 
kai menas vaidino svarbią visuomeninę funkciją ir buvo 
iškilęs gyvenimo hierarchijoje žymiai aukščiau, negu tai 

yra dabar, mašinizmo amžiuje. Šioje vietoje neiškenčiu 

nepadaręs platesnės ištraukos iš Maritaino, kuris, nusakęs 
ką tik trumpai išdėstytą meno supratimą, padaro labai 
įdomių pastabų apie meno rolę ir meno ypatybes vidu- 
riniais amžiais, t. y. tais laikais, kai į meną žiūrėta kaip 
į praktinio proto pastovų nusiteikimą. „Tokia yra savo 
pagrindiniuose bruožuose,— sako jisai, — idėja, kurią scho- 
lastikai buvo susidarę apie meną. Ne tiktai Fidijuje ir 
Praksitelyje, bet mūsų miestelių staliuje ir kalvyje jie 
pripažindavo tam tikrą išvidinį proto išsivystymą, tam tik- 
rą intelekto kilnumą. Jų amatininko, arba to, kas buvo 
vadinamas artifex, dorybė buvo, jų supratimu, ne raume- 
nų jėgoje ir ne pirštų miklume, ne chronometruojamų pa- 
gal Taylorą judesių greitume ir net ne tame gryname em- 
piriniame judrume (experimentum), kuris susidaro atmin- 
tyje ir gyvuliškame pažinime, kuris pamėgdžioja meną 
ir kurio menas pasigenda, šiaip ar taip, bet kuris vis dėl- 
to iš esmės lieka menui kažkas svetimo. Ji buvo intelekto 
dorybė ir sykiu ji apdovanodavo žemiausią amatininką 
tam tikra dvasios tobulybe“ * (p. 26—27). „Įdomu yra kons- 
tatuoti— sako Maritain kitoje vietoje — kad savo klasi- 
fikacijose senovės žmonės neduodavo atskiros vietos tam, 
ką mes vadiname dailiaisiais menais. .. Labai visuomeniš- 
koje vidurinių amžių civilizacijos sąrangoje artistas te- 
turėjo vien amatininko rangą, ir kiekvienas anarchistiško 
išsivystymo būdas buvo jo individualizmui draudžiamas, 
kadangi visai natūrali visuomeninė disciplina jam iš ša- 
lies uždėdavo tam tikras apribojamąsias sąlygas. Jis dir- 
bo ne inteligentijai ir ne pirkliams, bet visai tikinčiųjų 
tautai, kuriai jis buvo pašauktas sudaryti maldos apsau- 
gą, apšviesti protą, pradžiuginti sielą ir akis. O nepaly- 
ginamieji laikai, kai naivi liaudis buvo lavinama grožyje 
pati to nepastebėdama, kaip kad tobuli vienuoliai turž 
melstis nežinodami, kad jie meldžiasi, kai mokslininkaž 
ir paveikslų tapytojai meilingai mokė vargšus, ir kai varg- 
šai smaginosi jų mokslu, nes visi buvo iš tos pačios pa- - 
dermės, gimusios iš vandens ir dvasios.— Tuomet buvo 
kuriama gražesnių daiktų ir buvo meiliau save adoruota. 
Palaimintasis nusižeminimas, į kurį menininkas buvo pa- 
statytas, jaudino jo jėgą ir laisvę. Renesansas turėjo sa- 
vo uždaviniu išvesti menininką iš proto ir iš jo padaryti 
nelaimingiausią iš žmonių tuo pačiu laiku, kai pasaulis 
darosi jam vis mažiau gyvenama vieta, apreiškiant jam 
jo didybę ir atpalaiduojant prieš jį žiaurų Grožį, kurį Ti- 

kėjimas laikė sužavėtą ir vedė paskui savęs prijaukintą 
ir pririštą Mergaitės siūlu“ (p. 28—30). 

Neįeidamas į kritišką pareikšių Maritaino pažiūrų 
vertinimą, turiu tik konstatuoti, kad nuo meno supratimo 
pareina ir tai, kaip jis yra realizuojamas gyvenime. Vi- 
duriniais amžiais, kurie sekė šituo atžvilgiu senovės lai- 
kus, menas buvo protu reguliuojamas, ir tai neleido me- 
nui nustoti saiko ir harmonijos. Taip bent buvo menų 
žydėjimo laikais tiek senovėje tiek viduriniais amžiais. 

Subjektyvinis meno supratimas, kuris laiko meną prak- 
tinio proto pastoviu nusiteikimu, nėra vienintelis tos rū- 
šies supratimas. Jei vadovybė mene pripažįstama ne pro- 
tui, bet emocionalinei žmogaus sričiai, sakysime, jausmui 
bei vaizduotei ir jei atitinkamai menu laikoma kuriama- 
sis jausmo bei vaizduotės nusiteikimas, gauname taip pat 
subjektyvinį meno supratimą, t. y. menas ir tokių at- 
vėju yra imamas kaipo tam tikras kūrėjo ypatingumas, 
arba musiteikimas. Dabar meniškas nusiteikimas imamas 

jau ne intelektualistiniu, bet emocionalistinių atžvilgiu. 

Šalia intelektualistinio ir emocionalistinio meniško nu- 
siteikimo, galima dar statyti grynai technini menišką nu- 
siteikimą, kuris yra ne kas kita, kaip sugebėjimas tech- 
niškai pritaikyti priemones tikslui. Leiskime, pianistas pa- 
sižymi technišku sugebėjimu mikliai atlikti muzikos da- 
lyką. Tokiu atveju dažnai sakoma, kad pianistas pasižymi 
muzikalinių menu. Čia, žinoma, galima skirti sugebėjimą 
nuo pačio išpildymo, kuris taip pat gali būti pavadintas 
menu, bet jau paimtu veikimo prasme. Tokiu būdu supra- 
timas meno kaipo techniško sugebėjimo yra tarsi perė- 
jimas į meno supratimą veikimo prasme. 

Iš tikrųjų, kai menas yra imamas nusiteikimo prasme, 
visi paminėtieji atžvilgiai — būtent intelektualinis, emo- 
«cionalinis ir techninis — turi savo teisėtos reikšmės ir 
sau tinkamos vietos, Per estetinio lavinimo paskaitas ka- 
daise man teko įrodinėti, kad pilnas estetinis meninis iš- 
silavinimas reikalauja keturių nusiteikimų, būtent este- 
tinio skonio, estetinio sprendimo, atgaminemosios bei ku- 
+riamosios vaizduotės ir sugebėjimo techninėmis priemo- 
nėmis Tealizuoti meno kūrinį. Du pirmuodu nusiteikimu — 
estetinis skonis ir estetinis sprendimas — turi bendrai 
estetinės reikšmės, tuo tarpu kad atgaminamoji bei ku- 
riamoji vaizduotė ir sugebėjimas techninėmis priemonė- 
mis realizuoti meno kūrinį turi labiau meninės reikšmės, 

bet savaime suprantama, kad menui reikalingi visi keturi 
nusiteikimai. 

Jei dabar paimsime meną subjektyvine prasme, tai 
pamatysime, kad jame gali sueiti visi estetiniai nusiteiki- 
mai, kurie buvo anksčiau paminėti. Intelektualinis meno 
supratimas, kuris laiko menu recta ralio factibilium, ma- 
to mene visų pirma estetinį sprendimą. Emocionalinis me- 
no supratimas, besiremiąs jausmu ir vaizduotės reikšme 
menui, iš tikrųjų menu laiko arba estetinį skonį, arba at- 
gaminamąją bei kuriamąją vaizduotę. Pagaliau techninis 
meno supratimas laiko menu visų pirma sugebėjimą tech- 
ninėmis priemonėmis realizuoti meno kūrinį. 

Menas, imamas subjektyvine prasme, kaipo tam tikras 
sudėtingas nusiteikimas, iš tikrųjų suima į save visus ši- 
tuos atskirus nusiteikimus, nes tik jų visų buvimas duoda 
menininkui visa tai, kas jam reikalinga meniškai kūrybai. 
Be estetinio skonio, menininkas neturi to estetinio jaus- 
mo, kuris įstengia anksčiau jį įspėti, negu jis sugeba su- 
sidaryti estetinį sprendimą, ir kuris yra svarbus emocio- 
nalinis pasismaginimo ir kūrybos akstinas. Be estetinio 
sprendimo, menininkas negali turėti reikiamo sąmoningu- 
mo tiek kūrinių vertinime, tiek ir pačioje kūryboje. Be 
atgaminamosios bei kuriamosios vaizduotės, menininkas 
negali nei pasinaudoti pastebėtais pasaulyje vaizdais, nei 
susidaryti naujų vaizdų iš to patyrimo, kuris įgaunamas 
iš realaus pasaulio, o tai menininkui yra visados būtinai 
reikalinga, nes menininkas kuria pagal tą idealinį vaizdą, 
kuris yra jo dvasioje sudarytas ir atžvilgiu į sukurtą da- 
lyką yra vadinamas pirmavaizdžiu. Pagaliau menininkui 
lygiai yra reikalingas ir sugebėjimas techninėmis priemo- 
nėmis realizuoti kūrinį, kuris iš pradžios tėra vien jo dva- 
sioje sukurtas kaipo realizuotinas idealas. Be šito suge- 
bėjimo, menininkas negalėtų pasireikšti pasauliui savo kū- 
rybos išdavomis ir tegalėtų būti kūrėjas vien išvidine in- 
tymia prasme. 

Taigi reik konstatuoti, kad menas gali būti supranta- 
mas subjektyvine prasme kaipo tam tikras sudėtingas me- 
ninis nusiteikimas bei sugebėjimas, nuo kurio pareina 
meniška kūryba, bet šitą nusiteikimą reik suprasti labai 
plačiai ir neapriboti jo viena kuria menininko ypatybe. 
Šitas nusiteikimas suima į save ir tam tikrą sugebėjimą, 
kuris. visados turi tendencijos pasireikšti atgaminamuoju 
ar kuriamuoju veikimu. Kaip jau žinome, šitas veikimas 
taip pat yra vadinamas, ir net ne su mažesne teise, meno 

vardu. Apie šitą aktyvinę meno prasmę teks pakalbėti 
plačiau jau kitą kartą. 

Anąkart buvo kalbėta apie tai, kad menas gali būti 
įvairiai suprantamas subjektyvine, aktyvine ir objekty- 
vine prasme. Subjektyvine prasme menas yra imamas ta- 
da, kai jis yra laikomas žmogaus nusiteikimu. Aktyvineė 
prasme menas yra imamas tada, kai jis yra laikomas tam 
tikra žmogaus veikimo lytimi. Pagaliau meną objektyvi- 
ne prasme sudaro meno kūriniai. Tokiu būdu pasirodo, 
kad meno vardu yra vadinamas ir meniškas nusiteikimas, 
ir meniškas veikimas, ir meniška išdava. 

Meniškas nusiteikimas yra būtina sąlyga meniškam 
veikimui, ogi meniškas veikimas yra būtina sąlyga me- 
mo kūriniams atsirasti. Nenuostabu todėl, kad nuoseklu- 
mas reikalauja eiti nuo subjektyvinės meno prasmės prie 
iaktyvinės ir nuo šios pastarosios prie objektyvinės meno 
prasmės. Aristoteliška scholastinė mokykla ypatingai at- 

sižvelgdavo į subjektyvinę meno prasmę, nors ja tik vie- 
na ir nepasitenkindavo. 

Šita mokykla skirstė pastovius žmogaus nusiteikimus 
visų pirma į dianoetinius proto nusiteikimus ir etinius va- 
Tios nusiteikimus. Paskui dianoetiniai proto nusiteikimai 
buvo jos skirstomi į spekuliatyvinius ir praktinius. Spe- 
kuliatyvinis proto nusiteikimas turi savo tikslu tiesą kaip 
tokią, tuo tarpu kad praktinis proto nusiteikimas turi sa- 
vo tikslų kokį nors praktinį dalyką. Praktiniai proto nu- 
siteikimai savo ruožtu skirstomi pagal tai, ar jie tarnauja 
nepereinamajam veikimui, ar pereinamajam darymui. 
Praktinio proto nusiteikimas, tarnaująs nepereinamajam 
veikimui reguliuoti, vadinamas praktine išmintimi, tuo 
tarpu kai praktinio proto nusiteikimas, tarnaująs pereina- 
majam darymui reguliuoti bei vykdyti, vadinamas menu. 

Veikimas turi savo tikslu suderinti žmogaus valią su 
žmogaus gyvenimo tikslu ir todėl sakoma, kad veikime 
svarbu altsiekti pačio veikėjo tobulumas. Darymas turi sa- 
-vo tikslu suderinti žmogaus aktus su daromojo daikto 
"tikslingumu, ir todėl sakoma, kad daryme svarbu atsiekti 
«daromojo darbo tobulumas. Meniškas darymas, kiek jis 
-yra priešpastaiomas veikimui, yra ne kas kita, kaip nau- 
"ias esamos medžiagos apipavidalinimas, arba suteikimas 
naujos lyties esamai medžiagai. Darymo, arba naujo me- 

«džiagos apipavidalinimo, pagrinde ir tuo pačiu meno pag- 
rinde glūdi du dalyku: pirma, suradimas vaizdo arba ly- 
ties, pagal kurią medžiaga turi. būti apipavidalinama ir, 

antra, šitos lyties realizavimas medžiagoje arba, kitaip ta- 
riant, medžiagos apdirbimas pagal pirmavaizdžio ypaty- 
bes. 

Tiek išvidinis pirmavaizdžio sukūrimas savo dvasioje, 
tiek ir išviršinis jo realizavimas reikalauja tam tikro nu- 
siteikimo, kuris ir vadinamas menu, žinoma, subjektyvi- 
nė mokykla laikėsi intelektualistinio meniškos kūrybos su- 
siteikimas, aristoteliška scholastinė mokykla dar anaiptol 
nebuvo linkusi neigti nei vaizduotės, nei emocionalinio 
pobūdžio, nei techniško sugebėjimo reikšmės menui. Ji 
tik pripažindavo meniškojoje kūryboje vadovaujamąją ro- 
lę praktiniam protui. Šita prasme aristoteliška scholasti- 
nė mokykla laikėsi intelektualistinio meniškos kūrybos su- 
pratimo, kai meną vadino posakiu: habitus factivus cum 
vera ratione, t. y. daromasis nusiteikimas su protingu nu- 
sistatymu, arba posakiu: recta ralio fassibilium, t. y. tai- 
syklingas darytinų daiktų išvadžiojimas. 

Kai menas, imamas subjektyvine prasme, laikomas 
emocionalinės prigimties arba vaizduotės nusiteikimu arba 
net technišku sugebėjimu, atitinkamai gaunamas emocio- 
nalistinis arba techninis meno supratimas. Bet visais pa- 
našiais atsitikimais menas, šiaip ar taip, laikomas žmo- 
gaus psichikos nusiteikimu ir todėl yra suprantamas sub- 
jektyvine prasme. 

Nesigilinsiu čia į atskirus meno supratimus, imamus 
subjektyvine prasme, — nei į jų išdėstymą, nei į jų kri- 
tiką. Čia tik pažymėsiu tai, kas privalu mąstyti apie sub- 
jektyvinįi meno supratimą apskritai. Menas, imamas sub- 
jektyvine prasme, turi pilietybės teises žmonijos termino- 
logijoje, nes meniško nusiteikimo klausimas turi didelės 
reikšmės dailiajai kūrybai. Kiekvienas tikras menininkas 
negali nepasižymėti tam tikra meniška savo psichikos 
struktūra, labai opia ir sudėtinga iš savo prigimties, ku- 
rioje galima įžvelgti visų smulkesnių nusiteikimų <... >5. 

Menas, imamas subjektyvine prasme, šiaip ar taip, yra 
suprantamas kaipo tam tikra kūryba, realizuojama konk- 
retiniame pavidale. Vienas iš ankstybiausių meno aptari- 
mų, kuris priklausė Platonui, supranta meną kaipo vei- 
kimą, turintį savo tikslu pamėgdžioti mūsų realią tikrovę. 
Šalia šito vienašališko meno supratimo, kuris estetikos is- 
torijoje ne kartą buvo kartojamas, buvo visa eilė meno 
aptarčių, kurios nusakydavo meną aktyvine prasme. Tai, 
kas yra bendra didžiausiai jų daugumai, gali būti išreikšta 
pasakymu, kad menas yra planingas apipavidalinimo įvyk- 

dymas. Šitas platus meno supratimas savo turiniu su- 
tampa su Tomo Akviniečio darymo supratimu, pagal ku- 
rį darymas yra ne kas kita, kaip naujos lyties suteikimas 
esamai medžiagai. Ir iš tikro kiekvienas kūrybinis žmo- 
gaus darbas, šiaip ar taip, įkūnija naują lytį toje me- 
džiagoje, su kuria tenka operuoti arba iš kurios reikia 
gaus darbas, šiaip ar taip, įkūnija naują lytį toje me- 
kuo nesiskiria su plačiai suprantamu kultūriniu veiksmu, 
kuris savo prigimtyje turi tai, kad jis apipavidalina ko- 
kį nors objektą aukštesne lytimi. 

Aktyvine prasme menas suprantamas ir tada, kai jis 
yra aptariamas kaipo vykęs priemonių pritaikymas tam 
tikram tikslui atsiekti. Ir čia menu yra laikomas tam tik- 
ras veikimas arba, tikriau pasakius, tam tikra veiksena, 
tai yra veikimo būdas. 

Aktyvinį meno supratimą suteikia ir ta jo aptartis, 
kuri skelbia jį esant žmogiškąja kūryba, Menas yra tik- 
riausia prasme žmogiškoji kūryba, bet plačiai supran- 
tama žmogiškoji kūryba apima visą kultūrinį žmogaus 
veikimą, nes šiaip ar taip, kiekviename kultūrinio veiki- 
mo atsitikime yra kuriama kas nors nauja ir kokiam nors 
objektui yra suteikiama nauja aukštesnė lytis. 
prasme suprantamo meno aptarimai ne tik neprieštarau- 
ja vienas kitam, bet dar vienas kitą papildo keldami aikš- 
tėn įvairius meno atžvilgius. Kiekvienas menas yra žmo- 
giškosios kūrybos apraiška; kiekvienas menas savo kū- 
ryboje pritaiko ištisą eilę priemonių pasistatytam tikslui 
atsiekti; pagaliau kiekvienas menas, siekdamas kūrybi- 
nio savo tikslo, kokį nors objektą apipavidalina nauja 
lytimi. Tai reiškia, kad menas kaipo žmogiškoji kūryba, 
menas kaipo vykęs priemonių pritaikymas tikslui atsiek- 
ti ir menas kaipo naujas apipavidalinimas sutampa savo 
plotais. Visur, kur yra meno apraiška, yra žmogiškosios 
kūrybos, vykusio pritaikymo priemonių tikslui ir apipa- 
vidalinimo. Kitaip tariant, visi šitie meno aptarimai, kad 
ir skiriasi savo turiniu, yra iš tikrųjų vienareikšmiai, arba 
yra vienos tįsos. 

Paminėtų aktyvine prasme suprantamo meno aptari- 
mų vienareikšmiškumas yra argumentas už tai, kad jie 
visi yra lygiai priimtini, bet sykiu reik konstatuoti, kad 
jie visi serga vienu ir tuo pačiu trūkumu: jie visi yra 
per platūs ir todėl tenurodo menui vien giminines są- 
vokas. Jei žmogiškąją kūrybą, apipavidalinimą lytimi ir 

priemonių taikymą tikslui nebandysime apriboti kokia 
nors siaurinančia žyme, tai visos šitos sąvokos pritiks bet 
kuriam žmogiškam ir tuo pačiu kultūriniam veikimui, Tie- 
sa, ne visur žmogiškoji kūryba, apipavidalinimas nauja 
lytimi ir priemonių pritaikymas tikslui turi tiek darybi- 
nio pobūdžio kaip visokiose meno rūšyse, bet vis dėlto 
visi šitie pradai galima įžvelgti bet kurioje kultūrinio 
teikimo lytyje. Pavyzdžiui, kultūros filosofijoje man tenka 
įrodinėti, kad net pažinime yra tam tikras juslinės me- 
džiagos apipavidalinimas aukštesne, būtent intelektualine 
lytimi. Taip pat reik pastebėti, kad mokslas yra kuria- 
mas tam tikra prasme ir su tam tikromis priemonėmis. 
Vadinasi, pažinimas, apvelkamas mokslo lytimi, yra visgi 
plačia prasme žmogiškoji kūryba su tam tikru apipavida- 
linimu ir su tam tikromis vykdomosiomis priemonėmis, 

Norint tad nusakytuosius meno aptarimus padaryti 
priimtinus, reik juos susiaurinti iki meno rūšies. Trys nu- 
sakytieji meno aptarimai ima meną veiksenos lyties ir 
priemonių atžvilgiu, reik šitais atžvilgiais rasti menui spe- 
cifines žymes, t. y. žymes, kurios parodytų, kuo meniš- 
koji kūryba skiriasi nuo nemeniškos kūrybos, kuo meniš- 
koji lytis skiriasi nuo nemeniškų lyčių ir kuo meniškos 
priemonės skiriasi nuo nemeniškų priemonių. 

Meniškoji kūryba kaip tam tikra veiksena tuo skiriasi 
nuo bet kurios kitos veiksenos, kad jinai yra charakte- 
rizuojama kaipo veikimas pagal pirmavaizdį. Kūrybinis 
meno darbas yra sužadinamas, tikslingai vadovaujamas, 
judinamas regėjimo vaizduotėje to daikto, kuris turi bū- 
ti sukurtas. Šita aktyvine prasme menas yra žmogiškoji 
kūryba pagal regimąjį pirmavaizdį. Nei moksliniame pa- 
žinime, nei doriniame veikime nerasime šitos meniškos 
ypatybės: mokslas ieško to, kas yra jo tikslas, ir todėl 
negali kurti savo darbo pagal atbaigtą tiesos lytį; dorinis 
veikimas, turįs savo tikslu valios dorumą, nėra taip pat 
veikiamas pagal vaizdžiai regimą pirmavaizdį. 

Lyties atžvilgiu, t. y. atžvilgiu į tas lytis, kurios yra 
kūryba suteikiamos dirbamai medžiagai, meno kūryba 
pasižymi tuo, kad jos suteikiamos lytys yra sau tikslas, 
kuris nepareina nuo kuriamųjų lyčių naudingumo, Sako- 
ma, kad menas kuria daiktus vardan jų pačių tobulumo, 
glūdinčio jų lytyje. Nei mokslas, nei dorinis veikimas 
nekuria jokių daiktų vardan jų lyties. Sakysime, mokslo 
veikalas kaipo toks yra vertingas ne šavo lytimi, bet sa- 
vo turiniu. Jei jis sykiu yra vertingas savo lytimi, jis jau 

turi meniškos vertės, šalia tos vertės, kuri yra moksliško 
pobūdžio. Taip pat dorinis veikimas siekia tam tikrų el- 
gimosi lyčių ne dėl jų pačių formalinės vertės, bet dėl 
jų sutarimo su gyvenimo tikslais ir apskritai doriniu gė- 
riu. 

Taigi lyties atžvilgiu menas yra lyčių kūryba vardan 
jų pačių vertingumo, nepareinančio nuo paprasto nau- 
dingumo, 

Lieka dar specifiškai nucharakterizuoti meno kūryba 
priemonių atžvilgiu. Matėme, kad genetinė kūrybinės veik- 
senos ypatybė yra kūrybinio darbo įvykdymas pagal re- 
gimąjį pirmavaizdį, tuo tarpu kūrybos tikslingumas reika- 
"lauja sukurti daiktą, kuris yra vertingas dėl savo lyties. 
Tokiu būdu pradedamuojų kūrybos momentu mes turime 
kūrybinį pirmavaizdį, atbaigiamuoju momentu — sukurtą- 
ją pagal aną pirmavaizdį lytį. Tai yra, iš vienos pusės, 
kūrybinės koncepcijos susidarymas, o iš antros pusės, jos 
realizavimas konkretinėje lytyje. Tarp šitų dviejų momen- 
tų patenka realizavimo bei konkretizavimo priemonių pa- 
naudojimas. Šitos priemonės yra ne kas kita, kaip tech- 
nines vaizdavimo priemones savo tikslui atsiekti. Nei mok- 
slas, nei dorinis veikimas nesinaudoja savo tikslams to- 
kiomis priemonėmis. Mokslas eina kaip tik priešinga 
linkme: jis tiesiai atsiekti naudojasi apibendrinimo ir ati- 
traukimo priemonėmis, kurios iš tikrųjų yra derealizaci- 
jos ir dekonkretizacijos priemonės. Atitraukimu reali ly- 
tis derealizuojama abstraktinėje idėjoje. Apibendrinimu 
realį lytis yra dekonkretizuojama. Dorįniame veikime kiek- 
viename atskirame pasielgime priemonės iš tikro yra kon- 
kretizuojamos ir realizuojamos, bet šitas realizavimas bei 
konkretizavimas yra labai tolimas nuo vaizdavimo lyties. 
Dorinių pasielgimu nėra kuriamas joks vaizdas, turįs ver- 
tingumo dėl savo lyties. Doriniame veikime kiekvienas 
atskiras arba konkretinis atsitikimas svarbų suderinti su 
doros dėsniais ir tiesiu valios nusistatymu. Nors atitinka- 
mas pasielgimas turės savo konkretinę lytį, vis dėlto ši- 
tas pasielgimas nėra vaizdavimas dėl pačios lyties. Jei 
kartais kas panašiai elgiasi dorinio veikimo srityje, tai 
sakoma, kad jo esama veidmainio arba pozos žmogaus, 
t. y. pozerio, 

Taigi panaudojamųjų priemonių atžvilgiu menas gali 
būti aptariamas kaipo vaizdavimas techninėmis konkreti- 
zavimo bei realizavimo priemonėmis, 

Suvedant krūvon visus suprantamo aktyvine prasme 
meno atžvilgius, galime gauti šitokį meno aptarimą: me- 
nas yra žmogiškoji kūryba, kuri pagal kūrėjo regimąjį 
pirmavaizdį apipavidalina lytimi kokią nors medžiagą, pa- 
naudodama tam reikalui tam tikras technines vaizduoja- 
mojo konkretizavimo bei realizavimo priemones. 

Čia gali kilti klausimas, kuris jau nuo kiek laiko ga- 
lėjo bręsti mano klausytojų psichikoje, būtent: ar šitaip 
suprantamas menas yra iš tikrųjų dailusis menas? — Ma- 
no gilių įsitikinimu, dar ne. Kad dailusis menas galėtų 
pateisinti savo kvalifikaciją, išreikštą terminu „dailusis“, 
reik dar iš šitaip suprantamo meno pareikalauti to kilnu- 
mo, kuris atskirtų jį nuo nedailaus, paprasto arba pro- 
faniško meno. Suteiktas ką tik meno aptarimas pritinka 
ne tik dailiajam menui, bet taip pat bet kuriam amatui. 
Juk kiekvienas kurpius, darydamas batus, pirma, veikia 
pagal tam tikrą pirmavaizdį, kurį jis yra pirm susidaręs 
savo psichikoje ir laiko savo vaizduotėje, antra, suteikia 
tam tikrą lytį panaudojamai batams medžiagai ir, trečia, 
naudojasi tam tikromis techninėmis konkretizavimo bei 
realizavimo priemonėmis. Tiesa, šituo atveju du meno 
momentai išeina aikštėn silpniau negu tikruose menuo- 
se: būtent lyties vertingumas dėl jos pačios ir vaizdavimo 
vyksmas. Tačiau ir tuodu momentų čia turi vietos. Kai 
kurpius stengiasi suteikti batams gražios, arba dailios, iš- 
vaizdos, šita dailioji lytis kaipo tokia tarnauja ne naudin- 
gumo Teikalui, bet turi, šalia jo, grynai idealinės reikš- 
mės ir todėl, galima pasakyti, tarnauja sau tikslu. Taip pat 
kai kurpius stengiasi dailią batų išvaizdą padaryti ryš- 
kiai jaučiamą, jis, šiaip ar taip, naudojasi vaizdavimo 
priemonėmis. 

Norint susiaurinti pasiektąjį meno aptarimą iki dailio- 
jo meno ribų, reikia tik iškelti jame formalinį dailumo 
momentą. Tai galima padaryti dvejopu būdu: arba nuro- 
dymu į grožio tikslą, arba nurodymu į tai, per ką gro- 
žis reiškiasi. Grožis glūdi daikto lytyje, todėl pastaruoju 
atveju, norint kalbėti apie dailųjį meną, reik kalbėti apie 
dailiųjų lyčių realizavimą kūryboje. Galima abu tuodu mo- 
mentu įvesti į meno aptarimą, norint turėti ypatingai 
pabrėžtą jo skirtingumą atžvilgiu į nedailiuosius menus. 
Tokiu atveju mūsų aptartis atrodytų tokiu būdu: dailusis 
menas yra turinti savo tikslu grožį žmogiškoji kūryba, 
kuri pagal kūrėjo regimąjį pirmavaizdį apipavidalina dai- 
liąja lytimi kokią nors medžiagą, panaudodama tam rei- 

kalui tam tikras vaizduojamojo konkretizavimo bei rea- 
lizavimo priemones. 

Šita aptartis, norinti ne tik aptarti dalyką, bet ir jį 
paaiškinti, aišku savaime, išeina gana sunki. Norint su- 
teikti dailiajam menui tiktai aptarimo be jo paaiškinimų, 
galima sutrumpinti kad ir tokiu būdu: dailusis menas yra 
grožio realizavimas žmogiškosios kūrybos priemonėmis, 
Dar trumpiau galima pasakyti, kad dailusis menas yra 
grožio kūryba. Mūsų laikais, kurie, reik žinoti, yra me- 
no dekadencijos laikai, galima dažnai pastebėti tenden- 
ciją atpalaiduoti meną nuo grožio. Tokia tendencija ne 
tik nusižengia prieš dailiojo meno tikslą, bet ir prieš svei- 
ką protą, kuris negali išlikti neprotestavęs prieš tokį me- 
no žudymąsi. 

Jei menininkai sako, kad jie nežiną, kas yra grožis ir 
kad menas neturi savo tiesioginiu tikslu realizuoti grožį, 
tai jie nori atpalaiduoti meną nuo tos vertybės, kuri su- 
teikia menui tikro vertingumo ir jį įprasmina žmogaus 
gyvenime, šalia žinijos ir dorinės akcijos. Atpalaiduotas 
nuo grožio menas tampa betikslis ir beprasmis žaidimas, 
nepateisinamas jokiu gilesnių tikslu ir jokiu gilesniu žmo- 
gaus prigimties reikalavimu. 

Pagaliau paneigti teorijoje dailiojo meno sąryšį su gro- 
žiu anaiptol nereiškia savo praktikoje numarinti šitą są- 
ryšį ir padaryti jį visai nereikšmingą faktinai kūrybai. 
Kiekvienas tikras menininkas turi savo sielos gelmėse 
karštą troškimą suderinti savo kūrybą su estetiniais gro- 
žio reikalavimais ir pakilti į tikrai dailaus meno aukšty- 
bes, nes čia yra ta norma, kuri visiems imponuoja, kas 
turi bent kiek grožio pajautimo. O jei kuris menininkas 
su pasipiktinimu ir nusivylimu iš tikro atsigręžia nuo grožio 
ir noro jį realizuoti savo kūryboje, tai tikriausiai tokiu 
atveju mes turime reikalo su atsitikimų, kuris primena 
pasakėčią apie lapę ir vynuoges. 

Pagaliau reik mums dar valandėlė sustoti prie objek- 
tyvinės meno prasmės. Galima laikyti tikriausia akty- 
vinę meno prasmę, bet sykiu nereik pamiršti, kad meno 
žodis yra vartojamas, šalia to, dar objektyvine “ prasme, 
apie kurią buvo kalbėta anksčiau, ir objektyvine prasme, 

kuria turime susidomėti dabar. Menas subjektyvine pras- 
me yra ne kas kita, kaip kūrybos išdavos, t. y. kūriniai. 
Tai, kuo grožisi mene žmonės, kurie nėra kūrėjai meninin- 
kai, yra kaip tik meno kūriniai. Šitie kūriniai pripildo 
meno galerijas ir muziejus; jie užtinkami aikštėse ir gat- 

vėse kaipo skulptūros ir architektūros paminklai, jie klau- 
somi per koncertus ir iškilmes ir t. t. Tai yra menas, 
objektyvuotas išviršinėmis lytimis, liudininkas kuriamo- 
jo žmonijos genijaus ir techniško jos virtuoziškumo. 

Ne kūrėjams menas yra labiausia gyvas šitoje objek- 
tyvinėje išraiškoje ir sykiu yra didžiausias estetinio pasis- 
maginimo šaltinis. Menas objektyvine prasme sykiu yra 
tikras mastas, kuriuo gali būti matuojamas menas tiek 
subjektyvine, tiek ir aktyvine prasme. Menas realizuoja 
savo tikslą vardan kuriamojo daikto tobulumo, todėl kiek 
yra tobulas estetiniu atžvilgiu sukurtas daiktas, tiek turi 
kuriamojo sugebėjimo menininkas kūrėjas, ir atatinkamai 
meniško nusiteikimo. Čia aiškėja abiejų kūrybos momen- 
tų svarbumas: tiek kūrybinės koncepcijos sudarymo, tiek 
ir jos realizavimo techninėmis priemonėmis. Iš vienos pu- 
sės, estetinė vidaus kultūra, o iš antros pusės, meniška 
pasireiškimo kultūra sprendžia apie menininko reikšmin- 
gumą objektyvinio meno srityje. Pasirodo, visos meno 
sritys pagal įvairias meno prasmes organingai yra tarp 
savęs surištos. 

Buvome priėję aktyvine prasme suprantamo meno ap- 
tartį. Pasirodė, kad šita prasme dailusis menas yra grožio 
realizavimas žmogiškosios kūrybos priemonėmis. Dar 
trumpiau tariant, dailusis menas yra grožio kūryba, veiz- 
dimojoje lytyje. Kai čia yra sakoma, kad grožio kūryba 
įvyksta veizdimojoje lytyje, terminas „„veizdimasis" turi 
plačios prasmės, būtent jis pareiškia visas tas lytis, ku- 
rios pasireiškia, šiaip ar taip, mūsų juslėms ir per jusles 
veikia mūsų dvasią. Tuo tarpu aš palieku be smulkesnės 
analizės šitą kardinalinę meno aptartį, nes prie jos teks 
labai greit grįžti nagrinėjant dailiojo meno savybes ir jo 
santykiavimą su kitomis žmogaus dvasios apraiškomis. 
Šituo tarpu man svarbu iš eilės susirūpinti kitomis me- 
no prasmėmis, 

Kalbant apie aktyvinę mano prasmę, reik žinoti, kad 
šita prasmė apima ne tik kuriamąjį, bet ir atgaminamąji 
meną. Kuriamajame mene menininko yra kuriama dailioii 
koncepcija, kuri paskui yra realizuojama techninėmis 
priemonėmis. Atgaminamuoju menu sukurtoji dailenybė 
[atkuriama] meniško išpildymo dėlei. Sakysime, pianistas 
atgamina kompozitoriaus sukurtą sonatą. Šitas atgami- 
nimas gali būti tikrai virtuoziškas, juo pianistas gali pa- 
reikšti visai naują muzikalinio dalyko interpretaciją, ir 
vis dėlto tai nebus kuriamasis menas, bet tik atgaminama- 

sis: juo ne kuriama dailenybės koncepcija, bet tik išpildo- 
ma jau sukurta kieno kito. Panašiai deklamatorius paskaito 
meniškai eilėraštį, tapytojas padaro dailiojo paveikslo ko- 
piją. Visa tai nėra grynai mechaninis menas, kuris ne- 
užsitarnautų dailiojo meno vardo. Kartais virtuozai pianis- 
tai, solistai, dainininkai, orkestrų dirigentai, dramos vai- 
dintojai pasikelia prie meniškumo, kuris visai teisėtai 
stebina ir žavi klausytoją ir žiūrėtoją. Taigi aktyvine pras- 
me menas. yra ne tik kūryba, bet ir meniškas atgamini- 
mas jau sukurtos dailenybės. Žinoma, tikrai originalios 
reikšmės turi kuriamasis menas, tuo tarpu kad atgamina- 
masis menas turi estetinės reikšmės vien sąryšyje su tuo 
originalu, kurį jis atgamina. Kuriamajame mene svarbų 
naujos meniškos koncepcijos sudarymas, atgaminamaja- 
me mene — sukurtosios koncepcijos atgaminimas karto- 
tiniu išpildymu. Pirmajam ypatingai svarbu turėti kuria- 
mąją vaizduotę, tuo tarpu kad antrajam svarbiausias su- 
gebėjimas techninėmis priemonėmis atgaminti meno kū- 
Iinį. 

Pagaliau menas suprantamas objektyvine prasme. Me- 
nas objektyvinę prasme yra ne kas kita, kaip meniškos 
kūrybos išdavos, kitaip tariant, meno kūriniai, arba dai- 
lenybės. Tai, kuo grožisi mene žmonės, kurie nėra me- 
nininkai kūrėjai, yra objektyvuotas kūriniuose menas, ku- 
ris turi būti skiriamas nuo meno, suprasto tiek subjekty- 
vine, tiek ir aktyvine prasme <...> 7. 

Meno lobis, objektyvuotas dailiuosiuose kūriniuose, 
pasidaręs visos visuomenės turtu, sprendžia apie jos este- 
tinę kultūrą ta prasme, kad naujos kartos yra auklėjamos 
toje estetinėje nuotaikoje, kuri susidaro sukurtų daile- 
nybių akivaizdoje. Viešieji meno paminklai, statybos ar- 
chitektūra, bažnyčios su jų religinių kultu ir apeigomis, 
apsirėdymas, pramogos — štai tik keletas apraiškų tos es- 
tetinės kultūros, kuri yra išdava iš savitarpio veikimosi 
tarp estetinių nusiteikimų ir sukurtųjų dailenybių visuo- 
menės aplinkumoje. Vadinasi, iš vienos pusės, estetiniai 

nusiteikimai turi įtakos kuriamųjų dailenybių pasauliui, 
o iš kitos pusės, sukurtosios dailenybės turi įtakos este- 
tiniams nusiteikimams susidarant. Tokiu būdu subjekty- 
vinė ir objektyvinė estetinė kultūra yra savitarpinio vei- 
kimosi stovyje, tarpininkaujant tai dailiajai kūrybai, ku- 
ri yra menas aktyvine prasme arba, plačiau tariant, este- 
tinė kultūra. 

Sutraukiant trumpai krūvon visa tai, kas buvo pasa- 
kyta iki šiolei apie meną, galima šitaip nusakyti meno 
supratimo klausimą. Meno terminas yra surištas ne su 
viena kuria griežtai apribota sąvoka, bet su visa eile su- 
rištų tarp savęs sąvokų, todėl jis turi visą eilę prasmių, 
kurios turi būti tiksliai nustatytos ir tinkamai suprastos. 
Būtent meno vardu yra vadinami trijų sričių dalykai, su- 
rišti su estetine kultūra, tai yra, pirma, menas keipo tam 
tikras nusiteikimas, antra, menas kaipo tam tikras kuria- 
masis arba atgaminamasis veikimas ir, trečia, menas kai- 
po sukurtasis dailenybių pasaulis. Tokiu būdu gaunamas 
menas subjektyvine, aktyvine ir objektyvine prasme. Me- 
niškas nusiteikimas, arba menas subjektyvine prasme, yra 
sudėtingas nusiteikimas, kuris neprivalo būti jungiamas 
su viena kuria žmogaus galia: jis apima tiek emocionalinį, 
tiek intelektualinį, tiek ir techninį žmogaus sugebėjimą 
tikslingai kurti naujus dalykus arba tik atgaminti kieno 
kito sukurtus. Meniškas veikimas, arba menas aktyvine 
prasme, yra pati naujų dalykų kūryba, arba tik sukurtųjų 
dalykų atgaminimas kartotiniu išpildymu. Kūrybos sąvo- 
ka dar nereiškia dailiosios kūrybos. Dailioji kūryba tesu- 
daro vieną tik kūrybos rūšį, būtent tą, kuri turi savo tik- 
slu realizuoti grožį regimąja lytimi. Atatinkamai ne kiek- 
vienas menas yra dailusis menas. Dailusis menas akty- 
vine prasme yra tik tas menas, kuris pasireiškia dailiąja 
kūryba, arba grožio realizavimu dailiąja lytimi. Atgamina- 
masis menas tuo skiriasi nuo kuriamojo, kad jame veiksmas 
reiškiasi kartotiniu kūrinio išpildymu, tuo tarpu kad ku- 
riamajame mene svarbų meniškos koncepcijos sudarymas 
ir realizavimas regimąja lytimi. Pagaliau meniškos išda- 
vos, arba menas objektyvine prasme, yra sukurtųjų dai- 
lenybių pasaulis, šiaip ar taip, objektyvuotas visuomenės 
gyvenime, 

Savaime suprantama, kad jei dailusis menas yra tik tas 
menas, kuris reiškiasi dailiąja kūryba, arba grožio re- 
alizavimu regimąja lytimi, tai tik tie meniški nusiteiki- 
mai yra surišti su dailiuoju menu, kurie sudaro subjekty- 
vinį pagrindą dailiajai kūrybai, o iš kitos pusės, tik tos 
meno išdavos, kurios yra atsiradusios iš dailiosios kūry- 
bos. Nusiteikimai, reikalingi dailiajai kūrybai, iš tikrųjų 
yra estetiniai nusiteikimai, kaipo surišti su grožio sritimi. 
Dailiosios kūrybos išdavos yra dailieji kūriniai, arba, 
trumpiau tariant, dailenybės. Šitie terminologiniai paaiš- 

kinimai reikalingi tam, kad nebūtų nesusipratimų ne dėl 
dalykų esmės, bet dėl vartojamų terminų prasmės. 

Dailusis menas mūsų kalboje gali būti visai gerai iš- 
reikštas vienu dailės žodžiu. Dailė kaip tik yra menas, 
turįs savo tikslu kurti dailenybes. Menininkų gali būti 
savo darbe ir paprastas amatininkas, kai jis meniškai at- 
lieka savo darbą. Bet dailininku tegali būti vien tas, kas 
dailiškai dirba kuriamąjį darbą, realizuojantį grožį regi- 
mąja lytimi. Modemiškoji dailininkų tendencija atsipalai- 
duoti nuo privalomų ryšių su grožiu padarė tai, kad jie 
patys ėmė save vadinti menininkais, bet ne dailininkais, 
palikdami šitą pastarąjį vardą tik tam tikrai dailininkų 
rūšiai, būtent plastiškų menų kūrėjams. Menininko vardas, 
kaipo platesnis, palieka, tiesa, daugiau laisvės, nes neįpa- 
reigoja būtinai siekti grožio tikslo. Tačiau toks vengimas 
įsipareigoti grožio atžvilgiu, kad [ir] reikšmingas mūsų 
laikams, vis dėlto maža teteikia garbės šių laikų meni- 
ninkams, 

Iš visų nusakytų meno prasmių aktyvinė turi kardi- 
nalinės reikšmės ir prie jos tenka dar grįžti norint išnag- 
rinėti pagrindines dailiojo meno savybes. Šitos meno sa- 
vybės išeis savaime aikštėn tyrinėjant kiek specialiau 
mano santykius su kūryba, grožiu, mokslų, dora, preci- 
zuojant meno laisvės ir kūrybos dėsningumo klausimus, 
suskirstant menus atskiromis rūšimis ir apskritai nagrinė- 
jant bendrus klausimus, liečiančius meno dalykus. 

Taigi visų pirma, kaip privalo būti teisingai nustatomi 
santykiai tarp meno ir kūrybos? Nesunku pastebėti, kad 
vises meno apraiškos turi šiokių tokių santykių su kū- 
ryba, ar kalbėsime apie menišką nusiteikimą, ar apie me- 
nišką veikimą, ar apie meno išdavas. Meniškas nusitei- 
kimas yra iš savo esmės kūrybinis nusiteikimas, meniškas 
veikimas iš tikrųjų yra pati kūryba, pagaliau meno iš- 
davos yra kūrybos išdavos, arba kūriniai. Vienas tik at- 
gaminamasis menas tarsi nėra esminiu būdu surištas su 
kūrybos vyksmu. Bet ir apie jį sakoma, kad jis, nors ir 
yra, kaipo išpildymo menas, mechaniškas, vis dėlto par- 
ticipatyviniu būdu priklauso prie dailiųjų menų, nes jis 
atgamina dailiojo meno sukurtus dalykus. Šiaip ar taip, 
visas dailiojo meno plotas yra organingai surištas su kū- 
ryba. 

j Remiantis šituo neginčytinu faktu, humanistinė meno 
teorija aptaria meną trumpai ir drūtai žmogiškosios kū- 
rybos sąvoka. Daugeliui iš mano klausytojų turbūt žino- 

ma, kad dėl šitokios meno aptarties mūsų spaudoje buvo 
vedamas ginčas, kuris daug kam paliko įspūdį, kad jis 
liko galutinai neišspręstas ê. Šita aplinkybė gali pateisinti 
mano norą sustoti prie debatuojamo kadaise klausimo kiek 
ilgiau — juo labiau kad ne kartą gaudavau paraginimų iš- 
sitarti apie jį. Dabar bandysiu tai padaryti nestodamas į 
polemikos vagą, bet tik ieškodamas klausimui sintetinio 
išsprendimo. 

Humanistinė teorija, kaip žinome, trumpai drūtai skel- 
bia, kad menas yra žmogiškoji kūryba. Dėl jos privalu 
visų pirma pažymėti, kad ji, neprecizuodama nei meno, 
nei kūrybos prasmės, labai lengvai, kaip parodo patyri- 
mas, iššaukia visą eilę nesusipratimų. Iš vienos pusės, 
menas, o iš antros pusės, kūryba yra terminai, kurie turi 
tiek plačiąją, tiek ir siaurąją prasmę. Plačiai suprastas 
menas turi apimti visas meno rūšis, bet ne tik vieną ku- 
rią iš jų. Tuo tarpu yra paprastas žmonijos terminologijos 
faktas, kad menas vartojamas įvairiais atvejais tai plates- 
ne, tai siauresne prasme. Jei, pavyzdžiui, sakoma, kad 
žmogus privalo įsigyti meną gyventi, tai tokiu atveju pa- 
tiriame, kad meno terminas gali būti pritaikomas labai 
plačiai ir kad jo bendras turinys dar neturi būtino są- 
ryšio su dailiuoju menu. 

Netolygumą sąvokų „menas“ ir „dailusis menas” įro- 
do taip pat tasai istorinis menų suskirstymas į liberali- 
nius ir servilinius, kuris buvo priimtas iš senovės laikų. 
Liberaliniai, arba intelektualiniai, menai yra tie, kurie 
vykdomi su dvasinių žmogaus galių pagalba, tuo tarpu kad 
serviliniai, mechaniniai, arba rankiniai, menai yra tie, ku- 
rie yra vykdomi rankų darbu su pagalba materialinių iran- 
kių. Prie servilinių menų buvo priskaitomi ne tik amatai, 
bet ir tokie dailieji menai kaip skulptūra, architektūra ir 
net tapyba, tuo tarpu kad prie liberalinių menų buvo 
priskiriami ne tik tokie dailieji menai kaip poezija ir mu- 
zika, bet ir tokie menai kaip medicinos menas, politikos 
menas, strategijos menas, ugdymo menas ir panašūs menai, 
kurie nėra nei dailieji, nei mechaniniai. 

Iš šito tradicinio menų suskirstymo rūšimis matyti, kad 
dailieji menai toli gražu neišsemia meno sąvokos, kuri 
gali būti taikoma visoms toms apraiškoms žmogaus vei- 
kimo, kur turi vietos vykęs ir taisyklingas priemonių pri- 
taikymas kokiam nors tikslui atsiekti. Taigi menas, ima- 
mas plačiausia prasme, — vykęs ir taisyklingas tam tikrų 
priemonių pritaikymas tikslui atsiekti. Šita prasme me- 

nas gyventi bus ne kas kita, kaip sugebėjimas išmintingai 
pasirinkti priemones ir jas taisyklingai taikyti savo gy- 
venime tikslui atsiekti. 

Sykiu reik pažymėti, kad šitokis platus meno suprati- 
mas, tinkąs labai įvairioms žmogaus veikimo apraiškoms, 
neturi jokio konkretesnio turinio ir, tarp kitko, nieko ne- 
sako apie tai, kas yra charakteringa dailiesiems menams. 
Tai, kas yra iš tikro charakteringa dailiesiems menams, 
turi pateisinti jų pavadinimą dailiaisiais. O tai galima pa- 
daryti tik tada, kai menas yra statomas į organingą ir 
būtiną sąryšį su grožiu. Šita prasme dailiuoju tegali būti 
pavadintas tik tasai menas, kuris turi savo tikslu išreikšti, 
realizuoti grožį arba kurti gražius dalykus. Be šitokio 
būtino organingo sąryšio su grožiu, joks menas negali 
būti pavadintas dailiuoju, arba, kas reiškia tą pat, gra- 

žiuoju menu. j 

Iš visų menų dailieji menai užima labai ryškią padėtį 
žmonijos gyvenime: jie, šalia mokslų ir dorinio veikimo, 
laiko, galima sakyti, trečią svarbią kultūrinio gyvenimo 
poziciją. Nestebėtina todėl, kad dailieji menai užstoja ki- 
tus menus ir užstelbia jų reikšmę žmonijos gyvenime. Tuo 
tarpu šitas ryškus prasikišimas į priekį padaro tai, kad 
dailieji menai ima vaidinti pirmąją ir visai nepamainomą 
rolę visų menų šeimoje. Taip taip pat padaro, kad dai- 
lusis menas, kaipo visai ypatinga meno rūšis, imama va- 
dinti trumpai vienu žodžiu menas. Toks platesnio termino 
susiaurinimas prie vienos tik iš jo apimamų rūšių yra 
žinomas terminologijos moksle kaipo dažnai pasitaikąs 
faktas, kuris dėl psichologinių motyvų gali būti visai pa- 
teisintas. Bet šitokis psichologinis pateisinimas jokiu bū- 
du negali pateisinti tikslumo stoką tada, kai moksliškai 
yra aptariamos sąvokos, pareiškiamos tokiais susiaurintais 
savo prasmėje terminais. 

Tas pat reik pasakyti ir dėl meno termino. Šis Mėl 
visos eilės psichologinių motyvų yra gyvenime ir litera- 
tūroie vartojamas siaurąja prasme vietoje dailiojo me- 
no, bet kai tenka surasti tikra bei tiksli aptartis dailia- 
jam menui, nevalia pamiršti tokiu atveju, kad aptariamasis 
dalykas, t. y. menas, yra imamas dailiojo meno prasme ir 
kad jis todėl vysto savyje dailumo reikalavimą. Pamiršus 
apie tai, aptarimas labai lengvai gali išeiti per platus. Toks 
per platus aptarimas kaip tik gaunamas tada, kai hu- 
manistinė teorija aptaria meną žmogiškąja kūryba. 

Kūryba, kaip sakyta, gali būti suprantama plačiąja 
ir siaurąja prasme. Plačiąja prasme kūryba yra kiekvie- 
"nas darybinis veikimo vyksmas, kurio išdavoje atsiranda 
naujas dalykas, nebuvęs anksčiau. Šitaip plačiai supran- 
tama kūryba apima mažnę visą Žmogaus veikimą: kiek- 
vieno žmogiškojo veikimo išdavoje atsiranda kas nors 
naujo, ko anksčiau nėra buvę. Šita prasme galima kalbėti 
ir apie mokslinę kūrybą, ir apie visuomeninę kūrybą, 
ir apie dorinę kūrybą, ir t. t. Jei paimtume, sakysime, mok- 
slinę kūrybą, tai pamatytume, kad jos išdavos yra tiek 
naujos ir tiek didingos savo atsiekimais, kad psicholo- 
giškai jos yra pergyvenamos kaipo dalykai, kurie yra nau- 
ji ne mažiau kaip meno kūriniai. 

Jei dailioji kūryba kurtų dalykus nelygstamai nau- 
jus ir nelygstamai iš nieko, tai, žinoma, šituo kiekybiniu 
atžvilgiu būtų radikalaus skirtumo tarp dailiosios kūry- 
bos ir mokslinės kūrybos. Bet jei ir dailioji kūryba, ir 
mokslinė kūryba kuria lygstamai naujus dalykus ir lygs- 
tamai iš nieko, tai šito reliatyvumo atžvilgiu tiek dai- 
lioji kūryba, tiek ir mokslinė kūryba yra lygioje padė- 
tyje. Tai tik reiškia, kad tiek dailiosios kūrybos, tiek ir 
mokslinės kūrybos išdavoje atsiranda nauji dalykai, ku- 
rių anksčiau nėra buvę. Tai anaiptol nereiškia, kad tarp 
dailiosios, arba meno, kūrybos ir mokslinės kūrybos 
nėra jokio skirtumo. Iš tikrųjų skirtumas yra labai net 
žymus, bet šitas skirtumas dar negali būti kliūtimi taikyti 
ir menui, ir mokslui kūrybos terminas, imamas plačia žo- 
džio prasme. i 

Mokslas ir menas savo kūrybai turi įvairius tikslus 
ir ivairias priemones. Mokslo tikslas yra tiesa, tuo tar- 
pu kad dailiojo meno tikslas yra grožis. Mokslas siekia 
tiesos pažinimu, dailusis menas siekia grožio jo realiza- 
vimu išviršinėmis lytimis. Mokslas pavartoja abstrakcijos 
ir derealizacijos priemones, tuo tarpu kad dailusis me- 
nas pavartoja konkretizacijos ir realizacijos priemones. 
Mokslo išdavoje susidaro atitrauktų ir apibendrintų idė- 
jų sistema, dailiojo meno išdavoje gauname konkretinius 
kūrinius, apipavidalintus regimomis lytimis. Viso to aki- 
vaizdoje galima net pasakyti, kad tarp mokslo ir meno 
yra tam tikras priešingumas: mokslas atitraukia idėją 
nuo konkretinio pavidalo, tuo tarpu kad dailusis menas 
realizuoja idėją konkretiniu pavidalu. Todėl visai gerai 
pailiustruoja šitą priešingumą pasakymas, kad „mokslas 
išeina iš medžiagos, menas įeina į medžiagą“. Pailiustra- 

vimas kokiu pasakymų, žinoma, nereiškia sudarymo tik- 
slios formulės, kuri galėtų tarnauti moksliškiems sampro- 
tavimams vedamuoju pagrindu. 

Taigi suprantant kūrybą labai plačiai, t. y. kaipo dary- 
binio veikimo procesą, arba vyksmą, kurio išdavoje at- 
siranda naujas dalykas, anksčiau nebuvęs, tenka pripa- 
žinti, kad šita prasme kūryba yra kiekvienas Žmogaus 
veikimas, duodąs kokių nors naujų pozityvių išdavų. Šita 
prasme galima kalbėti apie mokslinę kūrybą, nors ji pa- 
sižymi priešingu pobūdžiu, palyginant su dailiąja meno 
kūryba. Šitas priešingumas, kaip parodo logikos mokslas, 
dar nesudaro kliūčių, kad šitos dvi kūrybos rūšys sueitų 
vienos plačiai suprantamos giminės ribose. Plačiai su- 
prantama kūryba ir yra ta giminė, kuri suima į save visas 
kūrybos rūšis. 

Negalima nepripažinti, kad įvairių kūrybų eilėje dai- 
lioji, arba meniškoji, kūryba ypatingai ryškiai pasižymi 
savo ypatybėmis ir todėl yra dažnai laikoma kūryba tik- 
ra to žodžio prasme. Šitokiam kūrybos termino susiauri- 
nimui yra ne tik psichologinių, bet ir objektyvinių pag- 
rindų. Dailioji kūryba turi kelias žymes, kurios verčia ją 
pripažinti kūryba tikra to žodžio prasme. Pirma dailiosios 
kūrybos ypatybė yra ta, kad ji kuria daiktus vardan jų 
pačių tobulumo, tuo tarpų kad mokslinė ar dorinė kū- 
ryba turi savo tikslu pačio veikiančio asmens tobulumą. 
Dailiojoje kūryboje svarbu atsiekti tobulai sukurto daikto, 
tuo tarpu kad mokslu ir dorinių veikimu stengiasi išsito- 
bulinti veikiąs asmuo. Antra dailiosios kūrybos ypatybė 
yra tai, kad ji suteikia kuriamajam daiktui lytį, kuri turi 
vertės kaipo tokia, t. y. nepriklausomai nuo jos naudin- 
gumo. Tokiu būdu savaimingas sukurtosios lyties ver- 
tingumas yra charakteringa dailiosios kūrybos ypatybė, 
kuria nepasižymi nei mokslas, nei dorinis veikimas. Kaip 
buvo jau vieną kartą pažymėta, mokslo veikalas neturi 
nepriklausomos vertės savo išviršine lytimi, jo vertin- 
gumas glūdi tame, kas jąja yra išreiškiama. Taip pat do- 
riniame veikime, kaip buvo sakyta, pasielgimo lytis neturi 
savaimingos vertės be sąryšio su žmogaus gyvenimo tiks- 
Jais. Tuo tarpu tai, kas padaro, kad sukurtosios dailiojo 
meno lytys yra kaipo tokios vertingos, yra iš tikrųjų jų 
dailumas, arba gražumas. 

Trečia dailiosios kūrybos ypatybė yra tai, kad ji yra 
realizuojama pagal idealinį pirmavaizdį, glūdinti kūrėjo 
dvasioje. Tai reiškia, kad dailiojoje kūryboje judinamuo- 

ju motyvu yra įsivaizduojamo idealo regėjimas. Tikslas 
bet kuriame veikime yra suvokiamas kaipo pradedamasis 
veikimo punktas, bet jis nei pažinime, nei doriniame veiki- 
me neigauna idealinio pirmavaizdžio vaizdo. Tokių būdu 
siekimas kuriamojo daikto tobulumo, suteikiamas jam sa- 
vaimingai vertingos lyties ir jos sudarymas pagal idealinį 
pirmavaizdį sudaro tris pagrindines dailiosios kūrybos ypa- 
tybes, kurios skiria ją ryškiai nuo bet kurios kitos „kū- 
rybos ir net padaro, kad dailioji kūryba gali būti pa- 
vadinta kūryba tikra to žodžio prasme. 

Sakant, kad dailioji kūryba gali būti pavadinta kū- 
ryba tikra to žodžio prasme, tepasakoma vien, kad iš vi- 
sų kūrybos rūšių ryškiausia savo išdavomis yra kaip tik 
dailioji kūryba, ir būtent todėl, kad ji apsireiškia mate- 
rialinėmis lytimis, prieinamomis juslėms, ir objektyvuoja 
idealą išviršiniuose daiktuose. Vis dėlto nereikėtų pa- 
miršti, kad yra viena žmogiškosios kūrybos lytis, kuri 
nors ir kitokiu, bet beveik ne mažesniu ryškumų išeina 
aikštėn žmonijos gyvenime: tai yra techninė kūryba, ku- 
ri taip pat ryškiai pasireiškia išviršiniu būdu ir suteikia 
žmonijai naujų laimėjimų, anksčiau nebuvusių. Techninė 
kūryba negamina lyčių, vertingų dėl savo išviršinio tobu- 
lumo, jos kuriamieji daiktai pasižymi didelių utilitariniu 
naudingumu, bet vis dėlto būtų neteisinga nepripažinti 
techninės kūrybos fakto tik todėl, kad ji yra kitokia 
negu dailioji kūryba. Žodžiu tariant, plačiai suprantamos 
kūrybos ribose dailioji kūryba tesudaro vieną tik jos 
lytį, tiesa, labiausiai ypatingą ir būtent tuo <...>?. 

Buvome priėję prie dailiojo meno iš pusės plačiausiai 
suprantamo meno ir iš pusės kūrybos. Pasirodė, kad dai- 
lusis menas tik tada tegali pateisinti pavadinimą savęs 
dailiuoju, jei jis yra grožio tarnyboje arba, kitaip ta- 
riant, tarnauja grožio kūrybai. Menas ir kūryba gali ne- 
turėti būtinų santykių su grožiu, bet tuomet jie negali 
turėti pretenzijos vadintis dailiaisiais. Tuo pačiu išspren- 
džiamas yra klausimas apie dailiojo meno ir grožio san- 
tykiavimą: grožis yra tiesioginis ir pagrindinis dailiojo 
meno tikslas. Šalia žinijos ir doros, kurie atitinkamai tu- 
ri savo tikslais tiesą ir gėrį, dailusis menas siekia trečios 
pagrindinės žmogaus gyvenimo vertybės — grožio, ir tuo 
pačiu sykiu su žinija ir dora patenkina tris pagrindinius 
žmogaus dvasios reikalavimus. 

Rodos, dailiojo meno ir grožio sąryšis yra tiek na- 
tūralus ir suprantamas, kad sunku būtų tuodu dalyku 

skirti. Tuo tarpu mūsų laikais, kurie yra meno dekadenci- 
jos laikais, galima dažnai pastebėti tendenciją atpalai- 
duoti dailųjį meną nuo grožio. Tokia tendencija ne tik 
nusižengia prieš dailiojo meno tikslą, bet ir prieš sveiką 
protą, kuris negali neprotestuoti prieš tokį meno žudy- 
mąsi, 

Tendencija atpalaiduoti dailųjį meną nuo grožio daž- 
niausiai išeina iš pačių menininkų tarpo. Vieni iš jų, ap- 
sivylę sunkenybe suprasti, kas yra grožis, ir susidaryti 
sau aiškią grožio koncepciją, ima apskritai abejoti apie 
grožio objektyvią reikšmę ir būtiną jo sąryšį su dailiuoju 

“ menu. Tai gali būti kartais meno atžvilgiu visai gerai ap- 
dovanoti žmonės, kurie savo meniškojoje kūryboje gali 
sukurti vertingų dalykų. Pas tokius menininkus yra nesu- 
tarimo tarp jų teorinio nusistatymo bendruose meno klau- 
simuosę ir jų meniško sugebėjimo bei kūrybinio nusitei- 
kimo. 

Bet tarp menininkų, besistengiančių atpalaiduoti dailųjį 
meną nuo grožio, yra ir kitokia žmonių rūšis, būtent aklų 
ir apribotų estetikos dalykų, be tikro kūrybinio užsimo- 
jimo. Tokie menininkai sąmoningai ar nesąmoningai ieško 
pateisinimo savo meniškam menkumui ir todėl stengiasi vi- 
sų pirma atsipalaiduoti nuo kilniųjų meno reikalavimų ir 
idealų. 

Dėl pirmųjų reik pasakyti, kad paneigti teorijoje dai- 
liojo meno sąryšį su grožiu anaiptol nereiškia savo prak- 
tikoje numarinti šitą sąryšį ir padaryti jį visai nereikš- 
mingą savo faktinai kūrybai. Kiekvienas tikras meninin- 
kas turi savo sielos gelmės karštą troškimą suderinti sa- 
vo kūrybą su estetiniais grožio reikalavimais ir pakilti į 
tikro dailiojo meno aukštybės, nes čia yra realizuojama 
ta norma, kuri imponuoja visiems, kas turi bent kiek svei- 
ko grožio pajautimo, 

Bet jei kuris menininkas su pasipiktinimu ir nusivyli- 
mu iš tikro atsigręžia nuo grožio ir noro realizuoti jį sa- 
vo kūryboje, tai mes tikriausiai turime reikalo su antros 
rūšies menininkais, kurie savo nusistatymu primena pa- 
sakėčią apie lapę ir vynuoges. Tokie žmonės atpalaiduo- 
ja meną nuo tos vertybės, kuri suteikia menui tikro ver- 
tingumo ir jį įprasmina žmogaus gyvenime, šalia žinijos 
ir doros. Atpalaiduotas nuo grožio menas tampa betikslis 
ir beprasmis žaidimas, nepateisinamas jokiu aukštesniu 
tikslu ir jokiu gilesniu žmogaus prigimties reikalavimu. 

Į klausimą tad, koks santykis turi jungti dailųjį meną 
su grožiu, visai nesvyruodamas galiu teigti, kad grožis 
yra dailiajam menui tasai tiesioginis pagrindinis tikslas, 
kuris skiria jį nuo visų nedailiųjų menų ir suteikia jam 
tikros prasmės ir <...> !? reikšmės. Dėl tokios specifikuo- 
jančios reikšmės grožio pradas turi būti įvestas į dailiojo 
meno aptartį, nes jis kaip tik sudaro joje esminę rūšinio 
skirtumo žymę. 

Tik grožis 1egali būti priežastimi to, kad menas kuria 
naujas vertybes, nes meno kūriniai, nepasižymėdami uti- 
litariniuų naudingumu, vertingi yra tuo, kad jie realizuoja 
tą idealinį pradą, kuris yra vadinamas grožiu. Kitaip ta- 
riant, tik grožis tepadaro iš meno kūrinių estetines ver- 
tybes: realizuotas dailiąja kūryba, jis apsireiškia nauja 
konkretine lytimi, kuri, kaipo dailioji, yra vertinga ne- 
priklausomai nuo savo naudingumu kokiems nors utili- 
tariniams tikslams. 

Grožio realizavimas dailiąja kūryba tuo ir yra reikš- 
mingas, kad juo yra tobulinama mūsų tikrovė, nes jo 
išdavoje atsiranda šioje tikrovėje daugiau realizuoto to 
idealinio prado, kuriuo yra grožis. Šita prasme dailusis 
menas yra ne kas kita, kaip mūsų tikrovės keitimas pa- 
gal estetikos reikalavimus. Tai visai teisingai konstatuoja 
J. Volkelt savo monumentalinėje „Estetikos sistemoje“ 
šiais žodžiais: „kur prigimties eiga yra palenkiama lyties 
pakeitimui norint sudaryti estetinį įspūdį, ten randa vie- 
tos meniškas veikimas. Tada kiekvienas daiktas, kuris sa- 
vo atsiradimą pilnai ar iš dalies įgavo iš noro sukurti ką 
nors estetiškai veikiančio, palinksta po meno sąvoka. O 
jei kas norėtų pritaikyti čia estetinės normos sąvoką, tu- 
rėtų pasakyti: kas su tikslu realizuoti estetinę esamą tik- 
rybę keičia, veikia šiuo atžvilgiu kaipo menininkas“. 

Ir iš tikro, jei dailusis menas turi savo tikslu reali- 
zuoti grožį regimuoju pavidalu, tai jis tuo pačiu kuria iš 
esamos tikrovėje medžiagos tobulesnių daiktų ir tuo pa- 
čiu patobulina pačią tikrovę, kurioje prieš tai šitų daiktų 
nėra buvę. Iš čion aiškėja pagrindinė meno reikšmė pa- 
saulyje ir ypač žmonijos gyvenime: dailusis menas daro 
mūsų tikrovę tobulesnę. Bet kadangi sykiu dailusis me- 
nas yra šaltinis to dvasinio pasismaginimo, kuris yra va- 
dinamas estetiniu pergyvenimu, arba tiesiog grožėjimusi, 
tai sykiu menas yra žmogaus gyvenimo kilnaus džiaugs- 
mingumo šaltinis. Tokiu būdu dailusis menas ne tik daro 

mūsų pasaulį tobulesnį, bet ir mūsų gyvenimą džiaugs- 
mingesnį. 

Atmeskim dabar grožio pradą iš dailiosios kūrybos ir 
pasitenkinkime, kad menas tėra vien tuo reikšmingas, kad 
jis yra žmogiškoji kūryba, ir mums pristigs tasai verti- 
nimo principas, kuris tik vienas tegali įprasminti žmogiš- 
kąją kūrybą ir suteikti jai aukštesnio vertingumo. Grožis 
yra dailiojoje kūryboje įkvėpimo veiksnys, ir jis sudaro 
kūrybinio užsidegimo patosą. Pakanka, pavyzdžiui, su- 
sidomėti ta entuziastiška meno meile, kuria pasižymėjo 
didelis estetas Ernestas Hello, kad galima būtų suprasti, 
kokiu akstinu yra grožis estetinėje gyvenimo srityje. Ne- 
iškenčiu nepacitavęs E. Hello iš jo straipsnio „Apie ka- 
rikatūrą“, kur jis turi geros progos su visu savo įsitiki- 
nimu kalbėti už meną,realizuojantį grožį, prieš meną, ka- 
rikatūrizuojanti tikrovę. 

Hello nusistebi, kad žmogus gali ryžtis daryti karika- 
tūrų, nes jis per aukštai vertina dailųjį meną, kad laikytų 
rimtų darbu karikatūrą. „Žmogus, — sako jisai, — alksta ir 
trokšta grožio... Grožis yra jo duona ir garsus šūkis: 
Panem et circenses "| parodo, kad stabmeldiškoji visuome- 
nė, Kaip ir kiekviena žmonių visuomenė, reikalavo grožio. 
Ji tikėjosi rasianti jo cirke, bet vis dėlto jos didelė klai- 
da leidžia matyti joje tikrą reikalą. Kaipo gyvenimo są- 
lygą žmogus stato grožį tam pačiam laipte kaip ir duo- 
ną.. Jei žmogus myli grožį, kaip jis gali mylėti karika- 
tūrą... Nuo pat žmogaus puolimo savo rūšies padūkimas 
stumia žmogų tam tikrais momentais keikti visa, ko jis 
geidžia, visa, ką jis myli, visa, ką jis gerbia. Tokiais mo- 
mentais žmogus, kuris geidžia gyvybės ir grožio, prisi- 
gretina prie mirties ir prisigretina prie bjaurumo... Pa- 
rodija yra puolimo revanšas.— Realizmas yra ne kas kita, 
kaip meno paneigimas. Bet paneigimo žmogui nepakan- 
ka. Jam reik parodijos. Menas yra regimas idealo apreiš- 
kimas. Menas pagauna tai, kas yra tikra, ir apipavidali- 
na jį pagal grožio dėsnius.— Realizmas, kuris yra meno 

paneigimas, pamiršta idealą ir pamėgdžioja tikrovę. Bet 
dar žemiau kaip realizmas eina karikatūra, kuri defor- 
muoja tikrovę pagal bjaurumo užsigeidimus. Menas ne- 
randa tikrovę pakankamai skaisčią ir jai suteikia pagal 
savo pajėgas tai, kas jai trūksta, kad ji būtų idealiai 
graži. — Karikatūra randa tikrovę nepakankamai neskais- 
čią ir suteikia jai pagal savo pajėgas tai, kas jai trūks- 
ta, kad ji būtų idealiai bjauri. — Taigi karikatūra yra me- 

no priešingybė... Menas [priartina] savąją realybę prie 
jos tipo; karikatūra suveda realybę prie jos puolimo. 
Menas įdvasina medžiagą, neatimdamas iš jos materia- 
linę substanciją, karikatūra materializuoja dvasią, kon- 
servuodama tikėtinumo dėlei atributus, kuriuos ji jai pri- 
pažįsta ... Kaip ir kiekviena degradacija, karikatūra pa- 
moko. Ji skelbia meno didybę, kuris privalo perkeisti, ir 
pagedimo meną, kuris nori defigūruoti“ (Siecle.— P. 219 — 
222). 

Štai pažiūra į meną žmogaus, kuris labai aukštai ver- 
tino meną žmogaus gyvenime, kaipo idealo realizavimą 
regimąja lytimi. Jo supratimu, grožis ir yra idealo apsi- 
reiškimas tokia lytimi, Taip suprantant meną, nesunku 
jis pateisinti: jis tobulina tikrovę ir didina žmogaus džiau- 
gsmingumą. 

Meno dekadencijos laikais, kokiais kad mes gyvena- 
me, nusistatymas meno atžvilgiu dažniausiai esti labai 
prieštaringas: iš vienos pusės, iš meno daroma kažkoks 
stabas dievukas, kuris gali pareikalauti iš žmogaus dori- 
nių ir intelektualinių aukų, bet sykiu iš jo reikalaujama 
per maža. Iš jo nereikalaujama, kad jis darytų žmogaus 
gyvenimą džiaugsmingą kilnesne šito žodžio prasme, pa- 
kanka, jei jis tik linksmina žmogų prašmatniais savo vaiz- 
dais: iš jo taip pat nereikalaujama, kad jis tobulintų mū- 
sų tikrovę, keldamas ją į aukštesnį ryškaus grožio stovį, 
pakanka, jei jis sukuria kažką naujo regimai ir nieko. 

Reikalavimas, kad menas tarnautų grožiui, o grožis — 
tikrovės tobulinimui, labai lengvai gali būti suprastas 
kaipo meno pavergimas doros reikalavimams ir jo panau- 
dojimas dorinio veikimo priemone, Tačiau iki šiolei tesu 
kalbėjęs vien apie tą tikrovės tobulinimą, kuris susidaro 
iš grožio realizavimo regimąja lytimi, ir apie tą džiaug- 
smingumą, kuris kyla iš estetinio pasismaginimo, arba 
grožėjimosi. Su tuo galėtų, rodos, sutikti net griežto es- 
tetizmo šalininkas, nes čia nebuvo kalbėta apie dorinį 
tikrovės tobulinimą, arba apie džiaugsmingumą, kylantį iš 
dorinių tikslų atsiekimo. Tačiau bus. čia visai ne pro 
šalį pasistačius klausimą, kaip santykiuoja tarp savęs me- 
nas ir dora: ar tuodu dalyku yra visai nepriklausomu 
vienas nuo antro, ar juodu yra kokioje nors priklausomy- 
bėje? — Klausimas labai komplikuotas ir labai dažnai ar- 
bitraliai sprendžiamas ar tai į naudą doros, ar tai į naudą 
meno. a 

Menininkai ypač nėra nusiteikę ramiai spręsti šito 
klausimo todėl, kad jie labai lengvai kaltina moralistus 
noru suvaržyti kūrybos laisvę vardan doros reikalavimų. 
Reikalavimas laisvės dailiajai kūrybai ne tik yra visai 
suprantamas, bet ir visai pateisinamas, jei atsižiūrėti į 
meniškos kūrybos psichologiją. Žinoma yra dalykas, kad 
stipriausiu kūrybos akstinu yra išvidinis menininko įkvė- 
pimas, kuris nustoja ir savo užsimojimo, ir savo įtampos, 
jei tik kūrybos vyksmas yra suvaržomas kokiu nors pa- 
šaliniu įsikišimu, kokiu nors svetimu kūrybinei emocijai 
reikalavimu. Suprantama savaime, kad lygiai taip pat var- 
žo kūrybinį menininko užsimojimą ir kiekvienas doros 
įsakymas, pastatytas prieš jo sąmonę kaipo svetimas rei- 
kalavimas, pavyzdžiui, kaipo svetima estetinei sričiai nor- 
ma arba kaipo mechaniškai primesta kūrybai tendencija. 
Kūrybos metu visos kūrybinės pastangos yra koncen- 
truojamos su visu tikslingumu į pasiryžimą sukurti este- 
tiškai tobulą daiktą. Todėl visa tai, kas šitoje kūrybinių 
_ pastangų koncentracijoje yra svetimu kūnu, sudaužo kū- 
rybinio akto tikslingumą ir harmoningumą ir tuo pačiu 
atsiliepia atitinkamu trūkumu pagamintame kūrinyje. 

Tas pats atsitinka ir su dorinėmis tendencijomis me- 
ne, kai jos dėl kokios nors priežasties pasidaro kūryboje 
varžomuoju veiksniu ir svetimu kūnu kūrinio sąrangoje. 
To, žinoma, negalėtų atsitikti, jei tarp doros ir meno bū- 
tų tikslų ir priemonių tolygumas. Tačiau to pasakyti ne- | 
galima: dora turi savo tikslų moralinį gėrį, menas — gro- 
žį; dora siekia savo tikslo praktiniu veikimu, arba dory- 
bių praktikavimu, tuo tarpu kad menas siekia savo tiks- 
lo kūrybos priemonėmis; dorai svarbu pačio veikiančio 
asmens tobulumas, tuo tarpu kad menui svarbu kuria- 
mojo daikto tobulumas. Žodžiu tariant, dora ir menas yra 
du skirtinu dalyku ir savo tikslais, ir savo priemonėmis, 
ir savo uždaviniais. 

Nustatyti skirtumas tarp dviejų dalykų dar toli gra- 
žu nereiškia skelbti jų priešingumas. Du skirtinų dalyku 
labai dažnai gali gražiai harmonizuoti tarp savęs, ir net 
norint tarp jų nustatyti harmonijos santykį, reik pradėti 
nuo skirtumo arba distinkcijos nustatymo. Taip yra ir 
šiuo atveju, kalbant apie doros ir meno santykiavimą. 
Kad dora ne užurpuotų meno teisių ir menas neuzuIrpuo- 
tų doros teisių, reik tarp jų nustatyti reikiamą demarkaci- 
jos liniją, o paskui jau galima galvoti apie jų suderinimą 
harmonijos santykyje. 

Matėme, kad dailioji kūryba reikalauja savo srityje 
laisvės vardan tobulumo kuriamojo daikto. Iš kitos pu- 
sės, esame patyrę, kad menas ir dora yra du skirtinu 
dalyku ir kad todėl doros reikalavimai neprivalo varžyti 
dailiosios kūrybos. Bet tai dar nereiškia, kad dailioji kū- 
ryba gali neharmonizuoti su doros reikalavimais. Toks 
klausimo statymas daug kam gali pasirodyti paradok- 
saliu žaidimu žodžiais, tuo tarpu visai sąmoningai jį pa- 
laikau kaipo visai teisingą. Taip, doros reikalavimai ne- ° 
privalo varžyti dailiosios kūrybos, bet iš kitos pusės, dai- 
lioji kūryba neprivalo nusidėti doros reikalavimams. 
Kaip galima išspręsti šitaip statomą klausimą? 

Kai iš pradžios statomas postulatas, kad dora nevar- 
žytų dailiosios kūrybos, klausimas imamas psichologine 
subjektyvine prasme. Kai paskui yra statomas postulatas, 
kad menas neprieštarautų doros reikalavimams, klausi- 
mas jau imamas objektyvinės gyvenimo tvarkos atžvil- 
giu. Svarbu, iš vienos pusės, respektuoti psichologinę dai- 
liosios kūrybos tvarkoje laisvę, o iš kitos pusės, vis dėl- 
to atsiekti harmoningų santykių tarp meno ir doros ob- 
jektyvinėje gyvenimo tvarkoje. Jei dora statytų menui 
kokių nors reikalavimų kūrybos tvarkoje, ji, žinoma, 
suvaržytų meno autonomingumą ir sudrumstų laisvą kū- 
rybos vyksmą menininko psichikoje. Bet dora gali statyti 
menininkui reikalavimų žmogiškojo veikimo srityje, nes 
menininkas nenustoja buvęs žmogumi ne tik praktinio 
gyvenimo klausimuose, bet ir savo kūryboje. 

Kitaip tariant, menas yra laisvas savo srityje, Lat jo 
sritis yra subordinuota bendram žmogaus gyvenimo tiks- 
lui, o jei taip, tai visa meno sritis negali prieštarauti ši- 
tam tikslui, Jei meno sritis, arba dailioji kūryba, galėtų 
prieštarauti bendram doriniam žmogaus gyvenimo tikslui, 
tai menas ne tik negalėtų padidinti gyvenimo tobulumą 
kokia nors prasme, bet būtų Žmogaus gyvenime kažkokia 
netikslinga apraiška, įnešanti į gyvenimą disharmonijos 
ir suirutės išdavas. Menas, kuris visa savo sritimi ir 
visomis savo apraiškomis išsilenktų iš bendro gyvenimo 
tikslo, ne tik suardytų visą objektyvinę gyvenimo tvarką, 
bet dar nesudarytų reikiamų sąlygų estetiniam pasismagi- 
nimui, t. y. grožėjimuisi. 

Kai kūrybos aktas reikalauja visų žmogaus galių su- 
siharmonizavimo, taip lygiai ir estetinis pasigrožėjimas 
reikalauja visų gaunamų iš kūrinio įspūdžių harmoningu- 
mo. Tuo tarpu jei meno kūrinys įžeidžia dorinį žmogaus 

jausmą, kaip ir tikrumo reikalavimą, gaunamas iš jo is- 
pūdis negali būti harmoningas ir tuo pačiu estetinis tikra 
šito žodžio prasme. Žodžiu tariant, meno nusidėjimas 
doros reikalavimams ne tik suardo objektyvinę gyveni- 
mo tvarką, bet dar sudrumsčia estetinę emociją ir tuo 
pačiu apsilenkia su savo uždaviniu kelti estetinius jaus- 
mus grožio išreiškimu. 

Dora negali reguliuoti dailiosios kūrybos, taip sakant, 
išvidiniu būdu, nes tai būtų kūrybos suvaržymas meno 
srities plotmėje, bet ji gali statyti menui išviršinių rei- 
kalavimų arba reguliuoti išviršiniu būdu pačio meninin- 
ko veikimą, kiek šitas veikimas santykiuoja su jo gyve- 
nimo tikslu. Kitaip tariant, dora turi teisės pareikalauti iš 
menininko, kad jis ir savo kūryboje būtų doras žmogus, 
kad jis nepanaudotų savo kūrybos nedoriems tikslams ir 
kad jo kūryba laisvai, taip sakant, iš vidaus susiharmo- 
nizuotų su kitomis jo gyvenimo sritimis. Dora nenurodo 
menininkui, kaip jis privalo kurti; dora reikalauja iš me- 
nininko, kad jis pasiliktų doru žmogumi tiek savo kūry- 
ba, tiek ir savo kūryboje. Tai dora turi teisės daryti, nes 
dorcs universalumas nepalieka nė mažiausio gyvenime 
ar veikime kampelio, kur žmogus būtų laisvas nuo do- 
ros reikalavimų. 

Bet jei menininkas turi pareigos būti doru žmogumi 
savo kūryboje, tai dar anaiptol nereiškia, kad meninin- 
kas turi pareigos panaudoti meną moralizavimo tikslams. 
Moralizavimo tikslas, kaipo svetimas meno esmei, pap- 
rastai defigūruoja dailiąją kūrybą ir tuo pačiu sumažina 
estetinę kūrinio vertę. Moralizavimo tendencijos nepa- 
daro geriausių patarnavimų doros reikalams. Dora yra 
užinteresuota, kad menininkas būtų doras žmogus, bet 
nėra užinteresuota, kad menininkas turėtų svetimų menui 
tendencijų, nes tendencijų realizavimas kūryboje neišei- 
na paprastai į naudą ne tik pačiam menui, bet ip pa- 
čioms tendencijoms. 

Jei menininkas yra tikrai doras žmogus, jau vienas 
tik šitas faktas paprastai yra pakankama garantija, kad 
jo kūryba neprasilenks su doros reikalavimais ir kad ji 
visai laisvai bei tikslingai sueis į harmoniją su doros 
reikalavimais. Ir tai atsitiks visai savaimingu būdu, be 
jokių sąmoningų pastangų iš kūrėjo pusės. Sakoma, kad 
spiritualis homo non est sub lege, dvasios žmogus nėra 
palenktas įstatymui. Tai reiškia, kad kilnus žmogus ne- 

jaučia psichologiškai dorinio įstatymo jungo. Toks žmo- 

gus visai laisvai apsisprendžia pagal įstatymą ir nėra 
priverstas kovoti su savo norais, Todėl ir menininkui 
galima užleisti pilną kūrybos laisvę pagal pasakymą: ama 
ei fac quod vis, mylėk ir daryk ką tinkamas. 

Žmogus, susiharmonizavęs teoriniu, doroviniu ir es- 
tetiniu atžvilgiu, kūrybos metu neturi reikalo prisiderinti 
prie doros ar žinijos reikalavimų: jis organiškai negali 
nusidėti nei prieš dorą, nei prieš tiesą. Kas žino psicho- 
loginę pasąmonio reikšmę kūrybai, tam nėra paslaptis, 
koks harmonizavimo, derinimo, išvystymo darbas savai- 
me įvyksta menininko pasąmonyje, Iš čion kyla gaiva- 
lingas ikvėpimo išsiveržimas į aiškią menininko sąmonę, 
ir sykiu su tuo įkvėpimu ateina jau suharmonizuotas sa- 
vo esmėje kūrinys. Tokiu būdu, iš vienos pusės, yra ap- 
saugojama kūrybinė menininko laisvė, o iš kitos pusės, 
yra laiduojamas kūrinio susiderinimas visai savaimingu 
būdu su doros ir tiesos reikalavimais. 

Iš čion galima jau spręsti, kaip yra svarbi dvasios 
disciplina tikram menininkui kūrėjui ir kaip yra klai- 
dinga pažiūra, kad menininkas kūrėjas jau iš savo esmės 
yra bohemos žmogus. Šita pažiūra, taip lengvai plintanti 
meno dekadencijos laikais, yra klaidinga ir prieštarauja 
kūrybos psichologijai. Pastaroji mums liudija, kad kūry- 
ba reikalauja visų žmogaus pajėgų susiharmonizavimo ir 
didelio pastangų tikslingumo ir kad ji tegali būti paruoš- 
ta dideliu darbu, atliktu tiek sąmoningomis pastangomis, 
tiek ir Tuošiamuoju pasąmonyje vyksmu. Visa tai pareina 
nuo to, koks yra menininkas kūrėjas, kokiu jis išsiauklėjo 
bei išsilavino. Todėl ir menininkas kūrėjas kuria taip, ko- 
kiu jis yra. Jei menininkas nesugeba suharmonizuoti sa- 
vyje doros ir meno reikalavimų, tai ir jo kūriniai šitą 
disharmoniją neišvengiamai turės apreikšti. Jei meninin- 
kas kūrėjas sugebės savo gyvenime išspręsti doros ir 
meno santykiavimo klausimą, tai ir jo kūryboje išeis 
aikštėn gėrio ir grožio harmonija be mažiausio suvaržy- 
mo dailiosios kūrybos laisvės. 

Menininkas tėra viena iš esybių, šalia kitų įvairių 
įvairiausių esybių. Tuo tarpų tiesa, gėris ir grožis tėra 
vien įvairūs atžvilgiai vienos ir tos pačios esybės. Esy- 
bė, kaipo atitinkanti idealinį savo tipą, yra vadinama tik- 
ra. Esybė, kaipo pageidaujama, yra vadinama gėrybė. 
Esybė, kaipo patinkama, yra grožybė. Esybės tikrumas 
suvokiamas, esybės gerumas giriamas, esybės gražumas 
admiruojamas. Tikrybė teigiama, gėrybė siekiama, gro- 

žybė patinka. Esybės tikrumas, gerumas ir gražumas tė- 
ra tokiu būdų trys įvairūs atžvilgiai, kuriais pasireiškia 
jos tobulumas. Kitaip tariant, tai yra trys įvairios tobu- 
lybės, kurios gali vienoje esybėje sugyventi tarp savęs, 
bet negali būti antagonizmo stovyje. 

Panašiai ir menininkas kūrėjas savo nusistatyme at- 
žvilgiu į tiesą, gėrį ir grožį gali šituos idealinius princi- 
pus suderinti tarp savęs, bet negali pastatyti jų į prieš- 
taravimo ir antagonizmo santykius. Deja, dėl galėjimo 
tai gali, bet objektyviai neprivalo tai daryti, nes tokiu 
būdu menininkas suardytų normalią tikrovės santvarką 
ir sukurtų dalykų, kurie nebūtų harmonijos ir tobulumo 
išdavos. Tokiu būdu menininkas, harmonizuodamas save, 
harmonizuoja sykiu ir savo kūrinius. Tik šitaip galima 
apsaugoti psichologinę kūrybos laisvę ir kūrybos sutarimą 
su doros reikalavimais. 

Matėme, kad dailioji kūryba iš įkvėpimo esmės turi 
būti psichologiškai, arba subjektyviai, laisva. Ji negali bū- 
ti suvaržyta iš šalies jokiu svetimu kūrybai veiksniu. To- 
dėl menas su moralizuojančiomis tendencijomis yra su- 
tam tikru trūkumu, kuris prieštarauja estetiniams reika- 
lavimams, statomiems dailiesiems kūriniams. Ir vis dėlto 
sykiu autonomingas savo srityje menas yra subordinuotas 
bendriems doriniams gyvenimo tikslams ir todėl negali 
būti priešingas doros principams. Šitas paradoksalinis 
pirmu pažvelgimu reikalavimas, kad menas būtų laisvas 
ir sykiu nenusidėtų objektyviniams doros principams, 
kaip matėme, išsprendžiamas ta prasme, kad menas sub- 
jektyviai turi būti laisvas savo kūryboje, tuo tarpu kad 
objektyviai jis negali nusidėti doros principams lygiai 
taip pat, kaip jis negali nusidėti tiesos reikalavimams. 
Laisva meno autonomija ir doros reikalai yra respektuo- 
jami tada, kai doros ir meno teisės yra harmonizuojamos 
ne su atitinkamų tendencijų pagalba, bet menininko kū- 
rėjo asmenybės harmonizavimu. Menininkas, susiharmoni- 
zavęs doros atžvilgiu, sugeba išvengti moralizuojančių 
tendencijų, bet sykiu jis visai savaimingų būdu sutars ir 
su doros reikalavimais, nes jo pasąmonyje yra jau įvykęs 
doros ir meno interesų susiharmonizavimas. 

Turint tai galvoje, reik pripažinti lygiai klaidingais 
tiek reikalavimą, kad menas tarnautų doros reikalams, 
tiek ir meno atpalaidavimą nuo doros ir paskelbimą vy- 
riausiu meno principų „menas menui“. Moralizavimo ten- 
dencijos sudaužo kūrybinio vyksmo tikslingumą ir todėl 

taip pat neigiamai atsiliepia sukurtajame veikale, 
Štai kodėl meno kūriniai, tarnaujantieji įrankiais doros 
interesų propagavimui, taip retai sugeba pakilti prie tik- 
ro meniško įkvėpimo ir paprastai neišeina iš vidutinės 
vertės kūrinių skaičiaus, o dažniausiai net nusileidžia žy- 
miai žemiau. Bet lygiai taip pat su trūkumais pasirodo ir 
meno kūriniai, sąmoningai atpalaiduoti nuo doros rei- 
kalavimų vardan principo „menas menui“. Kaipo sąmo- 
ninga tendencija, šita pakraipa yra linkusi pasireikšti ana- 
loginiais trūkumais, kaip ir moralizuojantis menas, nors 
ir priešinga pakraipa beeidamas. Bet, be to, šitas atsipa- 
laidavimas mene nuo doros reikalavimų labai dažnai gali 
pasireikšti tuo, kad meno kūriniai bus moralinio papikti- 
nimo objektai. Tuo tarpu, kaip jau buvo vieną kartą pa- 
žymėta, šitokis nusidėjimas dorai dailiąja kūryba yra 
smerktinas ne tik dorinių atžvilgiu, bet ir estetiniu, nes 
gaunami iš tikro meno kūrinio įspūdžiai turi būti su- 
harmonizuoti psichologinio sutarimo principu. Jei veika- 
las papiktina mūsų doros jausmus, gaunami iš jo įspū- 
džiai negali būti psichologiškai suharmonizuoti ir todėl 
negali atsakyti pagrindiniam estetinės harmonijos dės- 
niui. 

Man dar bus progos grįžti ir panagrinėti kiek specia- 
liau doros ir meno santykiavimą, kai teks kalbėti apie 
formos ir turinio santykiavimą dailiojoje kūryboje. Da- 
bar tik labai bendrai pažymiu normalius doros ir meno 
santykius. Prieš vienašališkus įbalsius, priešingus vienas 
antram, būtent „menas dorai“ ir „menas menui“, noriu 
jau pirmajame bendrosios estetikos skyriuje iškelti įbal- 
sį, kuris skamba šitaip: „menas grožiui, grožis — gyveni- 
mo tobulumui”, Ir prie šito principo specialesnio išnagri- 
nėjimo teks prieiti vėliau, kai ateis eilė kalbėti apie dai- 
liosios kūrybos tikslus. Šiuo momentu dėl bendros orienta- 
cijos tedarau vien keletą bendrų pastabų. 

Menas, kaip jau buvo plačiau įrodinėta, turi savo tik- 
slu grožį; tuo tarpu grožis, šalia tiesos ir gėrio, yra vienas 
iš kilniųjų mūsų gyvenimo principų, nuo kurių pareina 
gyvenimo tobulumas, Esybės tobulumas gali reikštis įvai- 
riais atžvilgiais, arba įvairiomis tobulybėmis. Būtent vje- 
na ir ta pati esybė vienu atžvilgiu pasižymi tikrumu, ki- 
tu atžvilgiu — gerumu, trečiu atžvilgiu — gražumu. Tai ne- 
Ieiškia, kad tikrumas, gerumas ir gražumas yra vienas ir 
tas pats dalykas: tai yra trys įvairios tobulybės, kurios 
gali rasti vietos vienoje esybėje ir viename daikte, jei 

mes norime, kad šita esybė arba šitas daiktas būtų tobulas 
visais atžvilgiais. Kadangi daiktas tegali būti tikrai to- 
bulas tiktai tada, kai jis pasižymi visomis trimis tobuly- 
bėmis, tai negalima įsivaizduoti, kad atskiros tobulybės 
galėtų viena kitai principialiai prieštarauti. Kadangi jos 
turi būti vienos tobulos esybės atskiromis tobulybėmis, 
tai jos ne tik negali sau prieštarauti, bet privalo sutarti, 
kad esybė tikrai galėtų būti tobula. 

Ir iš tikro esybės tikrumas yra ne kas kita, kaip jos 
atitikimas su jos idealiniu tipu, Esybės gerumas yra jos 
sutarimas su prigimtuojų jos dėsniu. Esybės  gražumas 
yra jos tobulumo skaidrus ir harmoningas pasireiškimas. 
Esybė, kaipo tikra, yra suvokiama, kaipo gera, pageidau- 
jama, kaipo graži, patinkama. Tikrybė teigiama, gėrybė 
siekiama, grožybė admiruojama. Kaip atskira esybė arba 
atskiras daiktas negali būti tobulas, neturėdamas tikru- 
mo, gerumo ar gražumo, taip lygiai ir žmogaus gyveni- 
mas nėra tobulas, jei jame trūksta tiesos, gėrio ar grožio. 
Siekiant tad gyvenimo tobulumo, tenka išsyk rūpintis ir 
žinija, ir dora, ir menu. Būtų didžiausias gyvenimo netik- 
slingumas įdiegtas į patį jo pagrindą, jei žinija, dora ir 
menas galėtų sau principialiai prieštarauti. Tokiu pat ne- 
tikslingumu prigimtyje būtų ir tas atsitikimas, jei meno 
kūrinyje dailiosios kūrybos interesai galėtų principialiai 
prieštarauti doros ar tiesos reikalavimams. 

Po to įbalsis „menas menui“ gali būti kaltinamas tuo, 
kad jis ne per daug, bet per mažai reikalauja menui. Jei 
menas neprivalo, šiaip ar taip, tarnauti gyvenimo tobulu- 
mui, tai jis yra tuščias vaizduotės žaidimas, neturįs jo- 
kio gilesnio bei kilnesnio prasmingumo. Užtat jei gra- 
žumas yra viena iš gyvenimo tobulybių, kuri, šalia kitų 
jo tobulybių, turi didinti žmogaus laimingumą bei džiaugs- 
mingumą kaipo viena iš tobulumo priemonių, tai tuomet 
menas įgauna tikros prasmės ir didelės reikšmės. Bet 
tai tegali įvykti vien tada, jei menas ne tik nesueina 
į konfliktus su dora ir žinija, bet dar visai laisvai, taip 
sakant, dėl savo išvidinio vertingumo su jomis susihar- 
monizuoja. Taigi laisvas, principialus, išvidinis meno su- 
tarimas su dora ir tiesa ne tik yra privalomas, bet dar yra 
tikros meno didybės laidas. Tokiu būdu nei nelygstamas 
estetizmas, nei nelygstamas etizmas nėra idealas meno 
ir doros santykiams. Menininkas, suųsiharmonizavęs savo 
viduje ir suderinęs savo psichikoje meno, doros ir žini- 

jos reikalavimus, sugeba apsaugoti savo kūrybinę laisvę 
ir sykiu nenusidėti nei doros, nei tiesos principams, 

Klausimas, kuris lieka dar kiek nušviesti įvedamojoje 
bendrosios estetikos dalyje, liečia menų sistemą, arba sis- 
temingą menų klasifikaciją, Bendroji estetika nesirūpina 
ir netyrinėja vieno kurio meno. Jai rūpi bendrieji klausi- 
mai, liečią visus menus. Prie tokių klausimų, tarp kitko, 
priklauso menų suskirstymas pagal tam tikrą klasifikaci- 
jos sistemą ir tuo pačiu jų visų bendras schemingas ap- 
žvelgimas. 

Pasirodo, kad mūsų suskirstymas nėra toks lengvas 
dalykas, kaip gali pirmų pažvelgimu atrodyti. Pagrindinis 
sunkumas, kurį čia užtinkame, yra negalėjimas rasti vie- 
ną kurį skirstomąjį pagrindą, kuriuo galima būtų visai 
pasitenkinti, suėmus į sistemą visus menus. „Vieno vie- 
nintelio skirstomojo pagrindo pravedimu,— sako Volkeli,— 
niekados negali būti atsiekti savo savotiškume, bet kuo 
daugiausiai tokiu keliu atskiri menai vienašališkai, jei 
ne visai paviršutinai nucharakterizuoti. Taip piktnaudžiau- 
jama vienijimo tendencija žmogaus mąstyme, priveda čia, 
kaip ir daugelyje kitų atsitikimų, prie tuščių ir paviršu- 
tinių išvadų. Tik besinaudojant įvairiais suskirstymo pa- 
grindais, galima tikėtis atsižvelgti į atskirų menų savo- 
tiškumą" (T. 3 — P, 400—401). 

Pakanka paimti tradicinį senovės žmonių suskirstymą 
menų į servilinius ir liberalinius, kad galima būtų įsiti- 
krinti teisingu Volkelto pasakymu. Menų suskirstymas į 
servilinius ir liberalinius buvo gaunamas pagal tai, ar 
menas reikalauja, ar nereikalauja kūno arba rankų dar- 
bo. Jei menas reikalauja fizinio darbo ir kūrinį realizuo- 
ja medžiagoje, turime servilinį meną. Užtat jei menas 
nereikalauja fizinio darbo, kadangi pats kūrinys yra reali- 
zuojamas kaipo dvasinis padaras žmogaus sieloje, turi- 
me liberalinį meną. Taip skirstant menus, architektūra, 
skulptūra ir net tapyba patekdavo į servilinius menus, - 
šalia grynai industrialinio meno, tuo tarpu kad muzika 
patekdavo į liberalinius menus, šalia aritmetikos, logikos, 
politikos, medicinos, strategijos ir t. t. Aišku savaime, 
kad ta aplinkybė, kiek meniškoje kūryboje dalyvauja 
fizinė žmogaus energija, besireiškianti rankose, yra meno 
esmei visai atsitiktinis ir neesminis dalykas. Lygiai nees- 
minis dalykas meno vertingumui yra tai, kokioje lytyje ji 
pasireiškia  aikštėn — medžiagoje, garsuose, judesiuose 
ar kame kitame. Todėl susidaro didelė disproporcija me- 

nų vertinime, kai jie yra skirstomi į servilinius ir libe- 
ralinius pagal fizinės energijos eikvojimą ir daiktiškos 
medžiagos dalyvavimą kūrybiniame vyksme, 

Naujais laikais iš šito tradicinio menų skirstymo 
bandyta padaryti pritaikymą skirstant dailiuosius menus 
nuo nedailiųjų. Būtent iš čia gautas menų suskirstymas į 
mechaninius ir liberalinius, arba laisvuosius. Mechani- 
niai menai yra tie, kurie neturi savo tiesioginiu tikslu 
grožio ir kurie todėl tarnauja utilitariniams tikslams, To- 
kiu būdu pasirodo, kad menų suskirstymas į mechani- 
nius ir laisvus yra lygus jų suskirstymui į utilitarinius ir 
nenaudiškus. Pastebima dar, kad mechaniški, arba utili- 
tariniai, yra kartotiniai ta prasme, kad jų kūriniai yra 
kartojami daugelyje egzempliorių, tuo tarpu kad laisvie- 
ji nenaudiški menai kuria vienatinius kūrinius, arba ne- 
pakartojamas dailenybes. Prie pirmosios rūšies, pavyz- 
džiui, priklauso industrialinis menas, tuo tarpu kad prie 
antrosios priklauso tapybos kūriniai. 

Tačiau ir šitas menų suskirstymas turi savo nepato- 
gumą, nors jis ir svarbus yra pradedamojoje menų skir- 
stymo stadijoje. Mechaniškumo ir kartojimo momentas 
yra pastebimas ne tik utilitariniuose menuose, bet ir to- 
kiame laisvame mene, kokiu kad yra muzika. Pianisto 
virtuoziškumas yra surištas su mechanišku kartojimu mu- 
zikalinių dailenybių. Taip pat utilitariškumo momentas 
pastebimas ne tik industrialiniame mene ir amatuose, bet 
ir architektūroje, ir visoje eilėje pritaikomųjų menų. 
Pasirodo, ir šitas menų suskirstymas nėra visai tikslus, 
nors jis ir gali būti naudingas menų ypatybių analiza- 
vimui, 

Kai dailieji menai yra atskirti nuo nedailiųjų, dažnai 
antroje eilėje dailieji menai yra skirstomi į erdvės, plas- 
tinius arba optinius menus, ir laiko, ritminius, fonetinius 
arba akustinius menus, pridedant prie jų dar trečią miš- 
zTiųjų menų grupę. Prie erdvės, plastinių arba optinių, me- 
nų priklauso architektūra, skulptūra, tapyba, sodnų me- 
nas, pantomima. Prie laiko, ritminių, fonetinių arba akus- 
tinių, menų priskaitoma muzika, poezija. Pagaliau prie 
mišriųjų menų priklauso šokis, vaidinimas. 

Dėl šito menų suskirstymo atskirose jo modifikacijose 
daroma visa eilė priekaištų. Visų pirma yra neigiamas 
menų suskirstymo tikslumas į erdvės ir laiko menus. Sa- 
koma, būtent, kad nesama nei gryno erdvės meno, nei 
gryno laiko meno. Jei paimsime tapybos ar skulptūros kū- 

rinius, kurie turėtų būti laikomi laiko meno apraiškomis, 
tai pamatysime, kad sukurtas paveikslas ar išlipdytas pa- 
vidalas nėra kažkokie daiktai, kurių visa esmė glūdi er- 
dvėje. Jų, kaipo meno kūrinių, esmė glūdi tuose pavi- 
daluose, kurie turi būti įdvasinti psichinio įsigyvenimo 
arba įsijautimo priemonėmis. Šitas įsijautimas tiek tada, 
kai jis turi savo objektu judėjimo idėją, tiek ir tada, kai 
tokiu objektu yra rimties idėja, reikalauja tam tikro lai- 
kinio vyksmo kuo mažiausia tam, kad galima būtų pe- 
reiti mintimi nuo vienos dalies prie kitos ir apimti visu- 
mą atskirų dalių suderinime. 

Panašiai poezija nėra grynas laiko menas. Poezijoje 
žodis nėra tikslas pats sau be sąryšio su tuo turiniu, ku- 
rį jis reiškia ir kurį jis angažuoja į kūrybinį poezijos gy- 
venimą. Bet jei poezijoje žodis dalyvauja su visu savo 
išvidiniu turiniu, tai jie tuo pačiu įtraukia į ją ir savo 
vaizduojamąją erdvinę reikšmę. Kitaip tariant, poezija 
verčia mus gyventi savo vaizduote erdvės sąlygose. To- 
kiu būdu pasirodo, kad nei erdvės menai nėra laisvi nuo 
laiko elementų, nei laiko menai nėra laisvi nuo erdvės 
elementų. Visi menai pasirodo mišrais ir tuomet sudaro 
vieną neskiriamąją menų krūvą. 

Vis dėlto apytikriu būdu galima kalbėti apie menų 
suskirstymą pagal erdvės ar laiko persvarą arba jųdvie- 
jų lygų dalyvavimą meno gyvenime. 

Šitas menų suskirstymas įgauna daugiau tikslumo, 
kai nuo erdvės ir laiko kategorijų einama prie atitinkamų 
juslinio patyrimo būdų. Tai, kas įvyksta erdvėje, pati- 
riama optiškuų, arba regimuoju, būdu; ogi tai, kas įvyksta 
laiko, dažniausiai patiriama akustišku, arba girdimuoju, 
būdu. Bet kadangi daug apraiškų įvyksta sykiu erdvėje 
ir laike, tai yra irgi dalykų, kurie yra patiriami optišku 
akustišku, arba regimuoju girdimuoju būdu. Tačiau reik 
sykiu su Volkeltu pastebėti, kad menų suskirstymas į 
optiškus ir akustiškus ne visai sutampa su jų suskirstymu 
į erdvės ir laiko menus. Optiški menai, prie kurių pri- 
klauso architektūra, skulptūra, tapyba, sodnų menas ir 
t. t, yra pergyvenami tam tikra prasme laike ir todėl 
negali būti visai atskirti nuo laiko meno sąvokos. Tą pat 
reik, iš kitos tik pusės, pasakyti apie poeziją, kuri, bū- 
dama išraiškos atžvilgiu akustišku menu, o iš esmės — 
vaizduotės menu, negali būti visai laisva nuo erdvės ele- 
mentų, nes vaizduojamoji žodžio galia įstengia sužadinti 
mūsų psichikoje erdvinius vaizdinius. Mažiau erdvinių 

pradų pasisektų surasti vokalinėje ir instrumentalinėje 
muzikoje, kuri taip pat priklauso prie akustiško meno. 
Aišku savaime, kad erdvės ir laiko elementai neišvengia- 
mai jungiami optiškuose akustiškuose menuose, kokiais 
kad yra vaidinamasis menas arba šokis, muzikos lydimas. 

Menų suskirstymas pagal juslių rūšis, kurios tarnauja 
meniškų įspūdžių įsigijimui, turi tam tikros metodologi- 
nės reikšmės, nes juslinis patyrimo momentas kiekviena- 
me mene turi pagrindinės reikšmės. Iš išviršinių juslių 
meniškomis telaikomos dvi, vadinamos aukštesnėmis, bū- 
tent regėjimas ir girdėjimas. Šalia jų, menui turi ypatin- 
gos reikšmės išvidinė vaizduotės jauslė, kuri gali sužadinti 
tiek regimųjų. tiek girdimųjų vaidinių. Tokiu būdu gau- 
nami šitokie menai: regimieji, girdimieji, mišrieji, t. y. 
Tegimieji girdimieji, ir pagaliau ketvirtojoje kategorijoje 
vaizduojamosios jauslės meną, kuriuo yra poezija. 

Šioje vietoje bus visai pravartu pastebėti, kad tarp 
poezijos ir muzikos yra labai žymaus esminio skirtumo, 
nors gali rodytis pirmu pažvelgimų, kad tuodu menu 

lygiai priklauso prie akustiško, t. y. girdimojo meno. 
Muzika iš tikro yra grynas akustiškas menas, nes garsų 
kombinacijose ir jų pergyvenimuose glūdi jos esmė. Kas 
kita poezija. Jei poezija ir turi muzikalinę savo pusę, tai 
šioji dar nesudaro jos esmės. Garsai poezijoje nėra es- 
miniai elementai, bet tik sutartieji instrumentaliniai žen- 
klai, kurie turi tikros reikšmės vien tuo, ką jie reiškia. 
Ogi tai, ką jie reiškia, yra pagaunama ne ausimi girdimuo- 
ju būdu, bet vaizduotės ir proto pagalba. Pašalinus iš 
poezijos šitą išvidinę pusę, ji nustotų būti menu tikra 
šito žodžio prasme. Taigi tasai juslinis pradas, kuriuo 
remiasi poezijos meno esmė, yra vaizduojamosios jauslės 
darbas. . 

Iš čia matyti, kaip yra nepilnas menų suskirstymas į 
plastiškus, fonetiškus ir mišriuosius. Poezija tikra savo 
esme nejtelpa nė į vieną iš šitų kategorijų. Vaizduojamo- 
ji žodžio galia gali kartais atsiekti didelio plastiškumo ir 
vis dėlto poezija nėra plastiškas menas. Žodžio artizmas 
gali kartais pasireikšti nepaprastu muzikalumu, ir vis dėl- 
to poezija nėra fonetinis menas, nes garsas nėra svaI- 
biausias jos dalykas. Negalima taip pat pavadinti poe- 
zija mišriuoju menu, nes plastinių ir fonetinių pradų de- 
rinimas nėra jos pagrindinė ypatybė. Šiaip ar taip, ten- 

ka pereiti nuo išviršinių juslių prie išvidinės vaizduotės 
jauslės norint surasti pagrindinį poezijos kuriamąjį ir pa- 

tiriamąjį veiksnį. Kaip matome, pirmykštis menų suskir- 
stymas pagal erdvės ir laiko kategorijas vis toliau palie- 
ka nuo realaus menų įvairumo ir atskirų menų skirtin- 
gumo.. 

Wundt bandė kiek modifikuoti šitą primityvinį menų 
suskirstymą ir tuo išgelbėti jį nuo sprendžiamojo prie- 
kaišto. Jis būtent skirstė menus į plastiškus ir ritmiškus. 
Šitos dvi pagrindinės menų kategorijos sustoja priešais 
viena antros pagal tai, kad vieni menai yra žmogui tam 
tikra prasme išviršiniai, kiti — išvidiniai. Plastiškieji menai 
kuria, perkeičią ir įdvasina išviršinius materialinio mūsų 
pasaulio daiktus ir tuo pačiu veikia tiek pačio kūrėjo, 
tiek ir žiūrovo sielą. Ritmiškieji menai, atvirkščiai, per- 
kelia iš vidaus į viršų subjektyvines emocijas ir šiaip jau 
pergyvenimus su pagalba kalbos, ritmiškų kūno judesių, 
garsų: „Tokiu būdu abidvi meno rūšys papildo vien an- 
trą: plastiškasis menas kaipo išviršinis, kuris stengiasi 
atsiekti savo įspūdžių vienybės, ir ritmiškasis menas kai- 
po išvidinis, kuris paragina prie savo pergyvenimų ap- 
reiškimo“ .—,,Todėl — sako Wundt,— plastiškasis menas 
atvaizduoja žmogaus sieloje įvairialyčius išviršinio pa- 
saulio pavidalus; o ritmiškasis menas atvaizduoja pačią 
žmogaus nuotaiką ryškiuose judesiuose, tiek prigimtuo- 
siuose, tiek ir pagamintuose ilgainiui, būtent kalboje, dai- 
noje, poezijoje, muzikoje“ (cituota pagal Meumann E. Es- 
tetika.— T. I.— P. 209). 

Kiek modifikuotas Wundto meno suskirstymas vis dėl- 
to nepašalina visiškai netikslumo, nors jį įdomiai moty- 
vuoja. Ar ritmas sudaro tą poezijos esmę, kuri leistų pris- 
kaityti ją prie ritmiškų menų be jokių rezervų? Negalima 
užginčyti, kad ritmas poezijoje turi labai didelės reikšmės, 
bet jis, kaipo garsinės išraiškos savybė, nesiekia dar pa- 
čios poezijos esmės. Žinoma yra poezija prozoje, ir tokia 
poezija yra galima todėl, kad kaip buvo anksčiau aiškin- 
ta, specifiškas poezijai juslinis pradas glūdi ne garsuose, 
bei vaizduotės veikime. Ir čia, kaip ir daugelyje kitų 
bandymų suskirstyti menus, pasirodo, kad abstraktiškai 
logiškas menų skirstymas dažniausiai neduoda tikslių iš- 
davų. 

Paminėsiu dar čia vieną įdomiai motyvuotą bandymą, 
priklausantį gabiam estetikui Ernstui Meumannui. „Me- 
no centras (meniško veikimo atžvilgiu) glūdi tame, kad 
menas visados yra vaizdavimas, ir dar tam tikras vaizda- 
vimas, plaukiąs savo ruožtu iš tam tikrų motyvų. Iš čion 

reik padaryti išvadą, kad pradedamąjį punktą menų kla- 
sifikacijai reik laikyti vaizdavimo būde. O kadangi vaiz- 
davimo būdas savo ruožtu iš esmės apsprendžiamas vaiz- 
davimo priemonėmis, tai menų sistema privalo būti nu- 
statoma pagal abudu tuodu matymo punktų“ (Meumann E. 
Estetika.— T. 2.— P. 188). Taigi vaizdavimo būdas ir pri- 
valomas šitam vaizdavimui regimai patiriamos priemonės 
yra tie veiksniai, kurie turi spręsti apie menų klasifikaci- 
ją tam tikroje sistemoje. 

Nustatęs tokiu būdu klasifikacijos principą, Meumann 
šitaip skirsto menus atskiromis kategorijomis. „Atžvilgiu 
į vaizdavimo priemones — sako jisai, — gaunami tokiu 
būdu keturi pagrindiniai menai: 1. Vaizduojamieji menai, 
kuriems vaizdavimo priemonėmis tarnauja objektyvinės 
medžiagos, o vaizdavimo efektu bus objektyvinis atvaiz- 
das arba, tiksliau tariant, menininko pergyventas vaizdas. 
(Čia, matyti, Meumann turi galvoje architektūrą, skulp- 
tūrą, tapybą ir panašius menus.— S. Š.). 2. Žodiniai menai 
(poezija), kuriems vaizdavimo priemone tarnauja žodis, 
o vaizdavimo efektu yra kūrinio atsiradimas klausytojo 
ar skaitytojo viduje, tarpininkaujant žodinei lyčiai. 3. Mu- 
zikalinis menas (muzika), kuriems vaizdavimo priemonė- 
mis yra tonai ir mastai, o vaizdavimo efektu — ritmiškai 
muzikalinė visuma girdimųjų įspūdžių, reikalaujant kar- 
totinių atgaminimų. 4. Judesių menai, kuriems vaizdavimo 
priemone tarnauja ritmiškieji judesiai, o vaizdavimo efek- 
tu yra visuma, susidaranti iš regimųjų girdimųjų įspūdžių“ 
(ten pat.— P. 189—190). Mimiškasis menas užima visai 
ypatingą padėtį. kiek jame pagal dvi beveik lygiateisės 
priemones, kalbą ir judesius, kombinuojami du menu: ver- 
balinis ir motorinis, 

Ši Meumanno klasifikacija tuo skiriasi nuo abstraktiš- 
kai logiškų meno suskirstymų, kad ji nusako atskiras me- 
nų grupes nesistengdama per daug jas schemaitizuoti. 

Menų sistemingas suskirstymas ypatingai sunkus yra 
todėl, kad šalia menų gryno tipo, yra dar menų miš- 
Taus tipo. Sakysime, instrumentalinė muzika yra grynas 
meno tipas, tuo tarpu kad dainavimas, arba vokalinė mu- 
zika, yra jau mišraus meno tipas. Instrumentalinė muzika 
yra grynai akustiškas menas, tuo tarpu kad vokalinė muzi- 
ka jungia savyje su muzika poezijos pradą, kuris kad ir 
turi savyje akustišką pusę, vis dėlto savo esme yra išvi- 
dinio:vaizduotės juslingumo padaras. Vokalinėje muziko- 
je akustiški pergyvenimai komplikuojasi emocijomis, ku- 

rios pareina nuo daiktiško reikšmingumo, prigimto poezi- 
jos vaizdams. Tokiu būdu pasirodo, kad vienos tik mu- 
zikos srityje yra du meno tipai, vienas grynas, antras miš- 
rus, kuriuodu negali būti suimtu, griežtai tariant, į vieną 
meno rūšį. 

Taip pat gaunami įvairūs judesių menai pagal tai, ar 
judesiai yra kombinuojami su muzika, ar su poezija. Rit- 
miškų judesių derinimas su muzika duoda šokį, tuo tar- 
pu kad judesių, būtent mimikos, derinimas su poezija, ar- 
ba apskritai su žodiniu menu,— scenišką vaidinimo meną. 
Nei šokis, nei vaidinimas nėra gryno tipo menai, bet kai- 
po mišrieji, jie yra tiek komplikuoti, kad sunkiai duodasi 
klasifikuojami. 

Nėra gryno tipo menas ir poezija, kuri, kaip jau ži- 
nome, kombinuoja akustišką, kartais net optišką pradą su 
išvidiniu vaizduotės darbu. Prie palyginti gryno tipo me- 
nų priklauso optiški menai. Architektūra, sodnų menas ir 
daugelis pritaikomųjų menų yra grynai optiški menai, 
kiek su jais nėra jungiamas daiktiškas reikšmingumas, t. y. 
kiek jų lytys nereiškia jokių konkretinių daiktų pavi- 
dalų, turinčių savo griežtai nustatytą gamtoje ar gyveni- 
me reikšmę. Sakysime, architektūrinė ornamentika gali 
nereikšti nieko konkretaus, nei augmens, nei gyvulio, nei 
žmogaus, nei nieko panašaus, turinčio reikšmingą iš pri- 
gimties pavidalą. Bet architektūrinė ornamentika gali vi- 
sa tai įvairiais atvejais ir įvairiose aplinkybėse reikšti. 
Tokiu atveju į grynai optišką meno tipą yra dar įveda- 
mas daiktiškas reikšmingumas, kuris jau reikalauja ypa- 
tingo išvidinio vaizduotės darbo, komplikuojančio meno 
tipą. Jei vis dėlto architektūra, sodnų menas ir daugelis 
pritaikomųjų menų dažniausiai nepasižymi daiktišku reikš- 
mingumu, nors, kas nereikia painioti, paprastai pasižymi 
utilitariniu naudingumu, tai skulptūra ir tapyba paprastai 
turi visas daiktiško reikšmingumo žymes. Skulptūra visados 
reiškia kokį nors pavidalą, kuris yra žinomas iš gamtos ar 
žmonių gyvenimo kaipo turįs griežtai nustatytą savo pras- 
mę, pavyzdžiui, sėdintį ant žirgo riterį. Panašiai tapyba 
paprastai atvaizduoja kokį nors konkretinį daiktą arba sce- 
na, kurie savo turiniu yra mums pažįstami iš konkretinio 
gyvenimo, Šitas daiktiškas reikšmingumas padaro, kad 
skulptūra ir tapyba nėra grynai optiški menai, nes jie 
kreipiasi ne tik į mūsų akį, bet ir į mūsų vaizduotės ga- 
lią. Kai tapyba stengiasi atsipalaiduoti nuo daiktiško reik- 
šmingumo, ji turi tendencijos tapti grynai optišku menu, 

kuris sykiu tampa mažiau suprantamas savo daiktiškumu, 
bet užtat labiau betarpiškai prataria į mūsų regėjimo ga- 
lią. Šitomis kaip tik ypatybėmis pasižymi Čiurlionies ta- 
pyba. 

Klasifikacija menų įvairiais atžvilgiais yra, galima sa- 
kyti, vienintelė proga bendrojoje estetikoje susipažinti 
bendriausiu būdu su atskirais menais ir tuo pačiu geriau 
suprasti pačio meno esmę. Todėl prie to, kas buvo sakyta 
paskutinį kartą apie menų klasifikaciją, dar pridėsiu vie- 
ną kitą būdą skirstyti menus įvairiais atžvilgiais, turin- 
čiais bendros reikšmės meno supratimui. 

Svarbu yra menų klasifikacijoje gerai skirti artimos 

kai kuriais atžvilgiais meno rūšys, kurios dažnai yra pai- 
niojamos dėl netikslaus supratimo. Pavyzdžiui, vokiečių 
kalboje yra trys terminai, kurie gali duoti —ir iš tikro 
duoda — dažnai progos nesusipratimams, būtent tai yra 
Gebrauchskinste, Kūnstigewerbe ir angewandte Künste. 
Gebrauchskūnste, lietuviškai tariant, yra vartojamieji, ar- 
ba panaudojamieji, menai. Jų savotiškumą sudaro tai, 
kad jų kūriniai, sukurti grožio motyvų kaipo materiali- 
niai objektai, tarnauja naudingumo tikslams. Pirmojoje 
eilėje prie panaudojamųjų menų priklauso architektūra, 
arba statybos menas. Architektūros kūrinys kaipo mate- 
rialinis objektas visados patarnauja kokiam nors prakti- 
niam tikslui, sakysime, šventovė tarnauja kaipo Dievo 
garbinimo vieta; teatras — kaipo vaidinamojo meno ir mu- 
zikos būstas; mokslo akademija — kaipo mokslų prieglau- 
dos vieta, gyvenamas namas — kaipo žmogaus butas ir 
t. t. Kiekvienu paminėtuoju atveju architektūrinio meno 
kūrinys, sukurtas grožio motyvu, tačiau su praktiniu jo 
paskyrimu, turi utilitarinio naudingumo. 

Utilitarinis naudingumas nėra panaudojamajame me- 
ne estetinis momentas; jis reikalauja ne grožio, bet tik- 
slingumo. Tuo tarpu tarp grožio ir tikslingumo yra toks 
santykiavimas, kad grožio ir naudingumo momentai gali 
būti pilnai suderinti. Netikslingas daiktas tuo pačiu negali 
būti gražus, bet tikslingas dalykas dar nėra tuo pačiu gra- 
žus. Gražus daiktas turi savyje tikslingumą ir dar tam 
tikrą pliusą grynai estetinės prigimties. Faktas, pagal kurį 
gražus daiktas negali prieštarauti tikslingumo principams, 
padaro tai, kad gražus daiktas gali būti utilitariškai nau- 
dingas daiktas, šalia savo estetinio vertingumo. Tokiu nau- 
dingumu ir sykiu estetiniu vertingumu visų pirma pasižy- 
mi tikri architektūrinio meno kūriniai. 

Architektūra panaudojamųjų menų srityje yra, galima 
sakyti, stambiausias menas, kuris dažnai imponuoja savo 
didybe ir galybe. Bet šalia jo, yra visa dar eilė smulkes- 
nių menų, kurie panašiai kaip architektūra kuria materia- 
linius daiktus grožio motyvu, bet su praktiškų paskyrimų. 
Taip keramikos artistas kuria gražią vazą, stalius meni- 
ninkas kuria meniškus baldus, šaltkalvis meniškai kala 
architektūros kūrinius ir vartus ar duris, spaustuvininkas 
meniškai leidžia knygą ir t. t. Kiekvienu tokiu atveju at- 
siranda gražus materialinis daiktas, kuris sykiu pasižymi 
ir gražumu, ir tikslingumu. Tikslingumas padaro, kad jis 
yra utilitariškai panaudojamas daiktas, tuo tarpu gražu- 
mas padaro tai, kad jis yra meniškas daiktas, arba dai- 
lusis kūrinys. Tai yra meniški amatai, kuriuos vokiečiai 
vadina terminu Kūnsigewerbe, 

Jei menų vadiname panaudojamąjį architektūros me- 
ną, tai nėra reikalo vengti vadinti menu ir visą eilę tų 
meniškų amatų, kurie, kurdami naudingus daiktus grožio 
motyvu, sugeba pakilti prie tikro artizmo, Čia buvo pa- 
minėti tik keli meniški amatai, kurie paprastai neišeina iš 
mechaniško darbo ribų. Bet prie šios progos reik pasakyti, 
kad ne tik jie gali išeiti iš mechaniškumo ribų į tikro 
meniškumo sritį, bet dar visa eilė kitų, neminimų šiuo 
atveju meniškų amatų. Čia būtų per daug pašalinis daly- 
kas visi jie išskaičiuoti ir suklasifikuoti, nes reikėtų at-- 
sižvelgti į visus žmogaus produkuojamus materialinius 
daiktus, kurie sykiu gali būti meniški ir naudingi. O to- 
kių atsirastų iš tikrųjų labai daug. 

Taigi pasirodo. kad meniški amatai, vokiškai vadina- 
mieji Kūnstgewerbe, tėra viena tik panaudojamųjų me- 
nų rūšis, t. y. rūšis to, ką vokiečiai vadina terminų Geb- 
rauchskūnste. Panaudojamųjų menų eilėje reik dar pami- 
nėti sodnų meną, vokiškai vadinamą Garienkuns!, kuris 
kombinuoja į vieną menišką visumą medžius, krūmus, gė- 
les, lankas, vandenį ir kitus gamtos padarus, stengdamas 
sujungti estetinį grožio momentą su utilitarinio tikslingu- 
mo momentu. 

Tokiu būdu pasirodo, kad panaudojamųjų menų yra 
trys rūšys: 1) architektūra, 2) meniški amatai, kitaip ta- 
riant, industrialinis menas ir 3) sodnų menas. Meniškos 
prigimties skirtumas, kurio yra tarp šitų panaudojamųjų 
menų, yra tas, kad architektūra ir meniški amatai yra 
daiktiškai nereikšmingi menui, tuo tarpu kad sodnų me- 
nas pasižymi daiktišku reikšmingumu. Nei architektūra, 

nei meniški amatai nekuria daiktų, kurie iš savo prigim- 
ties ar iš savo pavidalų yra konkrečiai reikšmingi daik- 
tai. Tos lytys, kurios yra architektūros ir meniškų amatų 
kuriamos, paprastai nėra žinomos nei iš gamtos, nei iš 
žmonių gyvenimo. Sakysime, namų frontonas arba bažny- 
čios vidaus kolona nėra daiktai, kurie savo konkretiniais 
pavidalais yra mums žinomi iš gamtos. Lygiai taip pat 
jie neatvaizduoja ir jokių pavidalų iš žmonių gyvenimo. 
Taip pat meniško puodo pavidalas nėra mums žinomas 
konkretine savo išvaizda iš gamtos ar žmonių pasaulio ly- 
čių kaipo tokie pavidalai. Tiesa, namų frontone gali bū- 
ti padėtas bareljefas, atvaizduojantis sceną iš žmonių gy- 
venimo, arba jis gali būti net papuoštas kokia nors skulp- 
tūra, kuri savo pavidalu atvaizduoja kokį nors žmogų. 
Lygiai taip pat vaza gali būti papuošta reikšmingu vaiz- 
deliu iš gamtos ar žmonių gyvenimo. Bet tai iš tikrųjų 
yra ne kas kita, kaip architektūros meno derinimas su 
kitais artimais menais, kurie jau pasižymi daiktiškų 
reikšmingumu. Tuo tarpu kad iš savo esmės nei archi- 
tektūra, nei meniški amatai tokiu reikšmingumu nepasi- 
žymi, 

Užtat sodnų menas, kaip sakyta, skiriasi nuo šitų dvie- 
jų rūšių tuo, kad savyje turi daiktišką reikšmingumą. Sod- 
nų menas derina įvairių įvairiausiomis kombinacijomis at- 
skirus daiktus, kurie turi gamtoje savo reikšmingus pa- 
vidalus: ar tai bus medis, ar krūmas, ar gėlės, ar lankos, 
ar net fontanas, — visa tai turi gamtoje savo pastovią 
Ieikšmę ir gamtos sukurtus pavidalus. Dėl šitos priežas- 
ties sodnų menas iš panaudojamųjų menų vienas tik pa- 
sižymi daiktišku reikšmingumu. 

Menai, laisvi nuo utilitarinio panaudojimo, ir vadina- 
mi laisvaisiais. Pažymima darant skirtumą tarp panaudoja- 
mųjų ir laisvųjų menų, kad panaudojamaisiais tegali būti 
vien regimieji, arba optiškieji, menai. Akustiškieji me- 
nai, — sakysime, muzika,— negalinti būti panaudojamuoju 
menu. Jei net imsime tą atsitikimą, kai muzika tarnauja 
bažnyčioje dvasios pakėlimo reikalui arba kai ji patar- 
nauja puotos metu pasilinksminimo reikalui, tai ir čia 
turėsime pripažinti, kad tokia muzika neturi savyje jo- 
kio utilitarinio tikslingumo, kuris galėtų spręsti apie jos 
prigimtį ar savotiškumą. Jokia muzika nekuriama pri- 
klausomybėje nuo tokio utilitarinio tikslingumo, nes ji 
laisva nuo jo iš savo prigimties. 

Bet čia ateina reikalas skirti tiek nuo panaudojamųjų 
menų, tiek ir nuo meniškų amatų, arba industrialinio me- 
no, tai, kas yra vadinama pritaikomojo meno vardu, vo- 
kiškai angewandte Künste. Kaip parodo pats terminas, 
pritaikomasis yra menas, kuris per pritaikymą estetinio 
momento neestetiniam iš esmės dalykui tampa menu. Taip 
bent supranta pritaikomąjį meną Volkelt, kurio pažiūra 
gali turėti šiuo klausimu sprendžiamosios reikšmės, Kons- 
tatuodamas tai, kad laisvasis menas netampa vartojamuo- 
ju net tada, kai jis faktinai yra panaudojamas atsitiktiniu 
būdu kokiam nors praktiniam tikslui, kaip lygiai vartoja- 
masis menas netampa laisvuoju, kai jis nėra faktinaiį pa- 
naudojamas praktiniam reikalui, Volkelt sako: „Visai ki- 
taip yra tada, kai nemeniškas veikimas vyksta tam tik- 
rame laipsnyje pagal meniškus principus. Tokiu atveju 
nesusidaro jokio atskiro meno, jokios savotiškos meno 
šakos; čia klausimas liečia iš esmės praktišką veikimą, 
kuris, kiek tai galima, atliekamas pagal meniškas paž- 
valgas. Čia nesusidaro pilnos vienybės tarp naudingo vei- 
kimo ir meniškos formos, bet tik praktiniais sumetimais 
vykdomas veikimas jungiasi gangreit išviršiniu būdu su 
estetiniais sumetimais, t. y. jis atliekamas su skoniu. Di- 
delė daugybė įvairių įvairiausių veikimo rūšių tokiu bū- 
du sueina mažiau ar daugiau į susilietimą su menu.— Taip 
atsiranda menas padengti stalą, sutvarkyti krautuvės lan- 
gą, apsirėdyti, susišukuoti, užsilaikyti draugijoje. Taip 
pat gimnastas, atletas, žonglierius, gali savo judesių atli- 
kime realizuoti šalimais estetinius sumetimus. Visa tai nė- 
ra jokios atskiros meno šakos, čia tik turima reikalo su 
pritaikomaisiais menais“ (System der Astetik !*.— T. 3.— 
—P. 408—409). 

Prie šios pritaikomųjų menų rūšies Volkelt priskaito, 
tarp kitko, pasilinksminimo šokį draugijoje, iškalbos me- 
ną, meną papuošti kambarį ir panašius dalykus. Čion 
reikėtų priskaityti taip pat ir tokias pramogas, kaip cir- 
kas, varjetė, reviu, kabaretai, jei apskritai galima būtų 
čia pripažinti kiek meno, bet ne gryną tik meno degra- 
daciją. 

Tokiu būdu pasirodo, kad visuose vartojamuose me- 
nuose utilitarinis tikslingumas ir dailioji lytis sutampa į 
vieną visumą, taip kad meno kūrinys yra meniškas tikra 
to žodžio prasme. Tas pat reik net pasakyti apie meniš- 
kus amatus, arba industrialinį meną, nes ir šito meno 
išdavoje susidaro harmoningas estetinis kūrinys. Kitaip 

yra su pritaikomaisiais menais. Juose utilitarinis tikslas 
ne tik vaidina vedamąją rolę, bet ir lytis tik atsitikti- 
nai įgauna estetinių ypatybių: jų gali būti, bet ir gali ne- 
būti. 
Dar keli skirtumai tarp atskirų menų rūšių.— Taip op- 
tiškųjų menų srityje reik skirti dvi grupės, būtent tikrai 
kūniškųjų ir regimai kūniškųjų. Kai akis meno kūrinyje 
gali tikrai siekti visomis trimis erdvės pakraipomis, to- 
dėl kad jis yra iš tikro trijų matavimų, turime tikrai kū- 
niškąjį meną. Jei atvirkščiai, meno kūrinys pasilieka vie- 
noje plokštumoje, bet sudaro tik įspūdį, kad jis glūdi erd- 
vėje, turime regimai kūnišką meną. Šitas menų skirtumas 
atriboja skulptūrą nuo grafikos ir tapybos. Skulptūra pa- 
silieka erdvėje visais trimis savo matavimais, tuo tarpu 
kad tiek grafika, tiek ir tapyba tesudaro vien kūnų re- 
gimybes, bet neišeina iš vienos plokštumos, kurioje at- 
vaizduoja savo kūrinius. Šitas skirtumas turi realios reik- 
šmės menų prigimčiai ir jo ypatybėms, ir todėl jų supra- 
timui turi būti priimtas į atžvilgį. 
Pavyzdžiui, tikrai kūniškas menas, kurio kūriniai yra 
apšviečiami šviesa iš visų pusių ir apsupami oru, neat- 
vaizduoja vis dėlto nei šviesos, nei oro. Ir atvirkščiai, re- 
gimai kūniškas menas, kurio kūriniai pasilieka vienoje tik 
plokštumoje ir nėra apsupami erdvės oro ir šviesos, at- 
vaizduoja šviesą ir orą meniškų būdu. Ir iš tikro marmu- 
ro statula, skęstanti ore ir šviesoje, vis dėlto nėra nei 
oro, nei šviesos atvaizduotoja, tuo tarpu kad meniškas 
paveikslas sugeba labai ryškiai ir tikrai meniškai atvaiz- 
duoti oro ir šviesos gaivalus. Tik primityvūs paišybos ir 
tapybos bandymai nesugeba sudaryti perspektyvos ir švie- 
sos įspūdžių. 

l Kita ypatybė, kuri skiria tikrai kūnišką meną nuo re- 
gimai kūniško, yra ta, kad pirmajame reikšmingiausiu 
pradu yra forma, arba lytis, tuo tarpu kad antrajame yra 
tokiu pradu spalva. Todėl, pavyzdžiui, skulptūroje pa- 
grindinę rolę vaidina pavidalo lytis, tuo tarpu kad tapy- 
boje tokia rolė skirta spalvingumui. Pagal šitą menų pri- 
gimtį, dažyta realistiškai skulptūra daro blogą įspūdį ba- 
nalizuodama meno kūrinį ir darydama iš jo realybės 
karikatūrą. Štai kodėl taip dažnai dedami į bažnyčias spal- 
vingi šventųjų pavidalai paprastai yra tiesiog nepaken- 
čiami savo vulgariškumu. Statula gali gauti lengvą bendrą 
antspalvį, bet apskritai joje spalva neprivalo konku- 
ruoti su pavidalo lytimi, nes tokiu atveju spalva neutra- 

lizuoja tą lyties įspūdį, kuris yra esminis skulptūros at- 
vėju. 

Tapyba lygiai esminiu būdu yra susijusi su spalvos 
gaivalu, Kadangi tėra vien regimai kūniškas menas, tai 
ji privalo turėti savo dispozicijoje reikiamų priemonių 
savo tikslams atsiekti. Iš šitokių priemonių spalva stovi 
pirmoje eilėje: ji sugeba vaizduojamiems pavidalams su- 
teikti gyvybės dvelkimą, sustiprinti perspektyvos įspūdį 
ir šiaip jau suteikti kūriniui spalvingo kolorito. Tokiu 
būdu skulptūra, gyvuojanti ore ir šviesoje, arba trijų ma- 
tavimų erdvėje, sykiu yra surišta ir tuo apribota konkre- 
tinės erdvės lytimis, tuo tarpu kad tapyba, kuri kuria re- 
gimybes, bet ne tikrai kūniškus daiktus, sugeba atvaiz- 
duoti erdvę su visu esančių joje daiktų spalvingumu. Pa- 
sirodo, kad nutolimas nuo realinės kūrybos ribų, arba nuo 
kūrybos erdvėje, ir įėjimas į regimybių sritį praplatina 
meno ribas ir sykiu sudaro jam daugiau galimybių ir tur- 
tingos dirvos. 

Tiesa, ne visi regimai kūniški menai pavartoja spal- 
vos momentą vienodai. Vienas menas turi savo uždavi- 
niu atvaizduoti spalvas taip, kaip jos yra tikrovėje, tuo 
tarpu kad kitas menas, nors ir suteikia šviesos ir oro įs- 
pūdžius, vis dėlto neatvaizduoja to spalvingumo, kuriuo 
pasižymi mūsų pasaulis. Pagal tai regimai kūniški menai 
skirstomi į spalvų atvaizduojamuosius ir spalvų neatvaiz- 
duojamuosius. Šis skirtumas kaip tik atriboja tapybą nuo 
grafikos ir šiaip jau paišybos. Reik tačiau konstatuoti, kad 
dažnai įvairios grafikos rūšys turi tendencijos įsigyti kiek 
spalvingumo ir bent kiek atvaizduoti tikrovės spalvas. 
Tokiu atveju turime jau prisiartinimą prie tapybos. Toks 
prisiartinimas vis dėlto nepanaikina principialaus skir- 
tumo, kurio yra tarp tapybos ir paišybos. Ogi jis ir glūdi 
tame, kad tapyba atvaizduoja tikrovės daiktų spalvas, 
tuo tarpu kai paišyba šitų spalvų nepatiekia. Pirmoji, 
kaip sakyta, yra spalvų atvaizduojamasis menas; antro- 
ji — spalvų neatvaizduojamasis menas. 

Reikšmingas yra dar menų klasifikavimas pagal for- 
miškumą tos medžiagos arba tų priemonių, kurios yra pa- 
naudojamos meno kūriniams kurti. Kiekvienas menas, 
šiaip ar taip, yra suteikimas medžiagai lyties, kitaip ta- 
riant, yra apipavidalinimas lytimi, arba formavimas naujo 
daikto ar dalyko. Bet ta medžiaga, kuri yra panaudoja- 
ma kūryboje ir jos vyksme suformuojama, arba apipavida- 
linama, gali būti arba visai beformė, arba jau tam tikra- 

me laipsnyje suformuota. Žinoma, kai kalbama, kad pa- 
naudojama kūrybai medžiaga gali būti visai beformė, 
išsireiškiama apytiksliu būdu, nes visai beformės medžia- 
gos mūsų tikrovėje negali būti. Mūsų tikrovėje esti ma- 
žiau ar daugiau suformuotos medžiagos arba net yra me- 
džiagos su mažiau ar daugiau tobula lytimi. Galima būtų 
dar pasakyti, kad medžiaga gali turėti reikšmingą arba 
nereikšmingą lytį. Kai medžiaga neturi reikšmingos ly- 
ties, ji jai suteikiama pirmą kartą kūrybos vyksme. Jei 
medžiaga turi jau šiokią tokią reikšmingą lytį, šita lytis, 
šiaip ar taip, yra panaudojama kūrybai, bet sykiu ji yra 
modifikuojama ir toliau formuojama pagal meno reika- 
lavimus. Menas, kuris panaudoja lygstamai beformę me- 
džiagą savo kūrybai, vadinamas pirminio formavimo, ar- 
ba apipavidalinimo, menas, tuo tarpų kad menas, kuris 
panaudoja savo kūrybai lygstamai suformuotą, arba api- 
pavidalintą, medžiagą, vadinamas antrinio formavimo, ar- 
ba apipavidalinimo, menas. 

Kad nusakytasis skirtumas būtų aiškesnis, imkime ke- 
letą pavyzdžių. Sakysime, skulptorius panaudoja savo kū- 
Tybai gipsą, medį, akmenį arba varį; tapytojas — dažus ir 
drobę, — abiem atvejais turime reikalo su pirminio api- 
pavidalinimo menais, nes visos medžiagos, kurios čia bu- 
vo paminėtos, neturi iš pat pradžios jokios reikšmingos 
lyties. Užtat jei paimsime sodnų meną, pantomimą arba 
gyvųjų paveikslų meną, jei apskritai tenka kalbėti apie 
du pastaruosius kaipo [apie] apytikrius menus, tai pama- 
tysime, kad visais šitais atsitikimais medžiaga, kuri yra 
panaudojama visumai sudaryti, jau pasižymi tam tikrų 
formiškumu, nes yra jau iš prigimties reikšmingai api- 
pavidalinta. Sodnų mene medis, krūmas, lanka, gėlės turi 
jau savo prigimtąsias lytis. Joms atsirasti sodininko ran- 
ka padeda, bet tai, kas įeina į tikrą šito meno esmę, yra 
sudarymas visumos iš daiktų, kurie jau turi savo prigim- 
tąsias reikšmingas lytis. Pantomimoje, arba gestų mene, 
ir gyvųjų paveikslų, arba pozų ir išvaizdų, mene panau- 
dojamoji medžiaga turi jau savo lytis, reikšmingas ir net 
tam tikra prasme atbaigtas. Tai yra antrinio apipavida- 
linimo menai, 

Muzika, ypač instrumentalinė, yra pirminio apipavi- 
dalinimo menas, nes garsai, kurie yra jos tikslams panau- 
dojami, prieš tai neturi savo atskiro reikšmingo formiš- 
kumo. Vokalinėje muzikoje, kurioje jau šiokią tokią rolę 
vaidina žodis, turįs savo reikšmingą lytį Jau tam 

tikrame laipsnyje, t. y. kiek joje vaidina rolės dainuoja- 
mas žodis, yra antrinio apipavidalinimo menas. 

Optiškame akustiškame mene, būtent šokyje ir vaidi- 
namajame mene, panaudojamoji kūrybai medžiaga yra 
krutąs ir kalbąs žmogus, kuris, aiškų savaime, yra jau 
labai reikšmingai apipavidalintas; todėl nėra abejonės, 
kad šitie menai yra antrinio apipavidalinimo menai. 

Savotiškai yra su poezija, kaipo su žodiniu menu. Aiš- 
ku, kad žodis jau iš pat pradžios pasižymi reikšmingu 
formiškumu ir todėl iš žodžio pusės poezija yra antrinio 
apipavidalinimo menas. Bet sykiu reik žinoti, kad žodis 
kaipo instrumentalinis ženklas nevaidina poezijoje arba 
apskritai dailiojoje literatūroje esmės rolės. Dailioji lite- 
ratūra, nežiūrint į tą rolę, kokios joje turi žodžio kultū- 
ra, vis dėlto iš savo esmės yra fantazijos, arba vaizduo- 
tės, menas par excellence, ir todėl jis visų pirma turi būti 
charakterizuojamas kaipo vaizduotiškas menas, t. y. be- 
siremiąs labiausiai vaizduotės jausle. Iš šitos pusės dai- 
lioji literatūra yra jau pirminio apipavidalinimo menas, 
nes kūrybinė vaizduotė, kad ir naudojasi psichologiškai 
atgaminamosios vaizduotės pagalba ir medžiaga, vis dėl- 
to savo vidaus darbą dirba nepriklausomai nuo pašalinių 
lyčių, su kuriomis reiktų skaitytis kaipo su tam tikra 
prasme atbaigtomis. Žodžiu tariant, dailioji literatūra yra 
savo išraiškos atžvilgių antrinio apipavidalinimo menas, 
tuo tarpų kad savo išvidinės kūrybinės esmės [atžvilgiu] 
yra pirminio apipavidalinimo menas. 

Įdomu yra pažymėti, kad menų suskirstymas į pirmi- 
nio ir antrinio apipavidalinimo susiliečia su kitų menų 
klasifikavimu, būtent pagal judėjimą ir rimtį. Ten, kur 
kūrybos vyksme turi dalyvauti žmogaus kūnas kaipo reik- 
šmingai apipavidalinta medžiaga, tarsi atsiranda [reikalas] 
šitai apipavidalintai medžiagai reikštis mikliais bei lanks- 
čiais judesiais; tuo tarpu kad ten, kur yra pavartojama 
beformė medžiaga, tarsi pati dalykų prigimtis reikalauja 
daugiau rimties. Štai kodėl šokyje, vaidinamajame me- 
ne, pantomimoje gyvas žmogaus kūnas yra meniško kū- 
rinio reiškėjas savo judesių gyvenime. Tokiuose optiš- 
kuose menuose kaip architektūra ir meniški amatai pa- 
vartota beformė medžiaga nėra gyvybės veiksnys, ir to- 
dėl juose vyrauja rimtis. Net tapyba, kuri turi didelės 
galimybės reikšti tam, kas vyksta erdvėje, vis dėlto te- 
sugeba išreikšti potenciją į judėjimą, bet ne patį judėji- 
mą kaipo tokį. Paveikslas, pavyzdžiui, gali atvaizduoti 

kavalerijos ataką visame savo impete. Šis regimai kūniš- 
kas menas sugeba sudaryti ir judesio regimumą, bet šitas 
įspūdis, šiaip ar taip, nėra dar pats judėjimas, kuris vi- 
suose savo tarpsniuose galėtų pasireikšti žiūrovo akimis. 
Tikriausiai tai yra vienas tik judėjimo pjūvis arba išimta 
iš ištisos grandinės grandis. Tą pat reik pasakyti apie 
skulptūrą, iš vienos pusės, ir paišybą, iš antros. 

Užtat akustiškieji menai, kaipo surišti su garsais, išsi- 
vystančiais laike, iš savo esmės yra judėjimo menai, 
nors jie, ir visų pirma instrumentalinė muzika, yra pir- 
minio apipavidalinimo menai. Panašiai dailioji literatūra, 
esanti išraiškos atžvilgiu antrinio apipavidalinimo menas, 
o esmės atžvilgiu — pirminio apipavidalinimo menas, pri- 
klauso prie nenutrūkstamo judėjimo meno dėl dviejų 
priežasčių: pirma, todėl, kad žodžio gyvenimas vyksta lai- 
ke ir todėl yra palenktas judėjimui sykiu su juo, o iš an- 
tros pusės, todėl, kad tasai vaizduotės darbas, kuris dai- 
liojoje literatūroje yra pagrindinis kūrybinis veiksnys, iš 
savo psichinės prigimties yra organingai surištas su ju- 

dėjimu. 

Gali būti čia dar klausimas, kaip yra šituo atžvilgiu 
su sodnų menu, kuris, kiek jis panaudoja kuriamai visu- 
mai reikšmingai suformuotą medžiagą, priklauso prie an- 
trinio apipavidalinimo menų. Šituo atžvilgiu reikėtų ma- 
nyti, kad sodnų menas turi ryšių su judėjimo momentu, 
nors kaip jau matėme, ne visi antrinio apipavidalinimo 
menai yra judėjimo menai. Dėl sodnų meno reik tačiau 
pasakyti, kad judėjimo momentas vis dėlto turi čia tam 
tikros reikšmės. Sodnas, meniškai kuriamas, yra apskai- 
čiuojamas tam tikram judėjimui. Augamieji sodnų daik- 
tai turi augti, žaliuoti, žydėti, nešti vaisius ir t. t., sodno 
išvaizda kinta pagal metų laiką ir, be to, į jį patį įveda- 
mi judėjimo veiksniai, pavyzdžiui, vandenkritis, plaukio- 
jančios tvenkinyje gulbės, nekalbant jau apie tai, kad 
vėjas yra sodne visados judėjimo veiksnys. Tokiu būdu 
pasilieka gana pastovi tendencija įvesti į judėjimą pa- 
naudojamą mene medžiagą, jei ji yra jau reikšmingai api- 
pavidalinta. 

Turėjome progos patirti, kad šalia gryno tipo menų, 
yra dar mišriųjų menų, kurie yra pagaunami tiek girdėji- 
mo, tiek regėjimo organais. Kitaip tariant, šalia regimųjų 
ir girdimųjų menų, yra dar regimųjų-girdimųjų menų. 
Pavyzdžiui, gryno tipo menai yra, iš vienos pusės, archi- 
tektūra, skulptūra, tapyba, kurios prataria į mus per re- 

gėjimo organą, o iš antros pusės — instrumentalinė muzi- 
ka, kuri prataria į mus per girdėjimo organą. Pirmieji 
menai yra optiškieji, antrieji — akustiškieji. Užtat tokie 
menai kaip meniškas šokis arba sceniškas vaidinimas yra 
regimieji-girdimieji menai, t. y. tokie, kurie sykiu prata- 
ria į mus per regėjimo ir girdėjimo organus ir todėl va- 
dinami kitose kalbose optiškais-akustiškais. Savotiškas 
mišrusis menas yra dailioji literatūra, kuri išraiškos žen- 
klo atžvilgiu. yra akustiškas menas, tuo tarpu kad savo 
esmės atžvilgiu yra vaizduojamasis fantazijos menas. Tie- 
sa, surašytoje dailiojoje literatūroje išraiškos ženklas yra 
paskaitomas optiškuoju būdu, bet vis dėlto ir tokiu atve- 
ju vaizduotė sukelia mumyse garsinę literatūros išraišką. 
Šiaip ar taip, dailioji literatūra yra mišrusis menas — gir- 
dimasis-vaizduojamasis arba net regimasis-girdimasis-vai- 
zduojamasis. 

Nuo mišriųjų menų reik skirti atskirų menų derini- 
mą labiau ar mažiau organišku būdu. Sakysime, statant 
šventovę arba kokius rūmus gali būti organiškai sude- 
rinti arba sukombinuoti įvairūs menai: ir architektūra, ir 
skulptūra, ir tapyba, ir meniški amatai. Bet jei panašiuo- 
se rūmuose, kur suderinta visa eilė menų, bus dar daro- 
mi muzikos koncertai, tai negalima pasakyti, kad čia įvyk- 
sta regimųjų ir girdimųjų menų derinimas, nes tarp mu- 
zikos ir regimųjų menų negali būti sudaryta organiškos 
visumos. Tiesa, ta aplinkybė, kad muzikos koncertai įvyk- 
sta atitinkamai pastatytuose rūmuose, sustiprina bendrą 
estetinę nuotaiką, bet vis dėlto bendros nuotaikos susi- 
harmonizavimas dar nereiškia, kad muzika ir rūmų puo- 
šiamieji menai yra organiškai susiderinę į vieną visumą: 
čia esama vien pripuolamo atsitiktinio susiderinimo, kuris 
neturi gilesnio pagrindo, 

Labai komplikuotą menų derinimą užtinkame teatre. 
Pradedant pantomima, kuri yra dar gryno tipo regimasis 
menas kaipo gestų arba mostagavimo menas, galima pa- 
laipsniui derinti su juo visą eilę labai įvairių menų. Pri- 
dėjus prie pantomimos žodinę išraišką, gaunamas vaidi- 
namasis menas, kuris nėra dar menų derinimas, bet tik 
mišrusis menas. Užtat jei su vaidinamuoju menu sujung- 
sime dekoratyvinį scenos meną, tai jau gausime menų 
derinimą, nes dekoratyvinis scenos menas, nesijungda- 
mas su vaidinamuoju menu į vieną mišrų meną, vis dėlto 
organiškai su juo susiderina. Dekoratyvinis scenos menas 
yra jau sudėtingas menų derinimas, nes čion sueina ir 

dekoratyvinė tapyba, ir architektūros momentas, ir me- 
niški amatai, ir pritaikomieji menai, kai tenka sudaryti 
dekoracijoms foną, surengti scenos pastatus ir apstatyti 
sceną įvairiais daiktais. Jei prie to dar pridėsime, kad 
scenoje gali būti kombinuojami šokiai, gyvieji paveikslai, 
muzika, dainavimas, tai pamatysime, kad muzikalinė dra- 
ma ir opera, kur visi šitie menai susiderina mažiau ar 
daugiau organišku būdu, yra, galima sakyti, sudėtingiau- 
sias menų derinimas. Tačiau būtų klaidinga pasakyti, kad 
muzikalinė drama arba opera esančios mišrieji menai. 
Šokis, sujungtas organiškai su muzika, yra iš tikro miš- 
rusis menas, vaidinimas, jungiąs organiškai pantomimą su 
žodiniu menu, nes čia judesys taip yra surištas pirmuoju 
atveju su muzika, antruoju atveju su žodžiu, tarsi kūnas 
su savo siela, Kas kita tolimesniuose menų derinimuose 
scenoje: nors visi menai čia organiškai yra derinami tarp 
savęs, vis dėlto negalima šiuo atveju kalbėti apie tokią 
menų vienybę, kuri užsitarnautų mišriojo meno vardo. 
Menų derinimą užtinkame taip pat viešose iškilmėse, 
turinčiose mažiau ar daugiau visuomeninės reikšmės. Žy- 
giuotės, ceremonijos, chorai, muzika, iškalbos menas čia, 
šiaip ar taip, susiderina į vieną organingą visumą, kuri 
gali sudaryti suharmonizuotą iškilmingą estetinę nuotai- 
ką. Bet maksimumas estetinių įspūdžių nuo menų derini- 
mo tikriausiai gaunamas religinėse iškilmėse, kur susi- 
derina beveik tiek pat menų kaip ir muzikalinėje dramoje 
arba operoje ir prisideda dalykai, kurie šiose pastarosio- 
se nėra žinomi. Religinėse apeigose randa vietos simbolinis 
vaidinimas, kuris reikalauja tiek reikšmingų gestų, tiek 
dramatizuotos žodinės išraiškos. Šventovės vidus, kaipo 
pastovi dekoracija, ir pritaikyti joje atskiroms iškilmėms 
pakeitimai vaidina savo rūšies scenos rolę. Instrumentali- 
nė ir vokalinė muzika ir dar religinės iškalbos menas pa- 
kelia religinių iškilmių nuotaiką iki intensyvaus estetinio 
pergyvenimo laipsnio, nekalbant jau apie religinę pergy- 
venimų pusę. Bet religinis menų derinimas nesitenkina 
vien veikimu aukštųjų regėjimo ir girdėjimo juslių, ku- 
ries laikomos specialiai estetinėmis. Jis bando pakelti iki 
meniškų pergyvenimų kitų juslių įspūdžius ir tokiu būdu 
suimti visą žmogaus būtybę į organizuotą religinį gyveni- 
mą. Štai tokią prasmę turi derinimas su religinėmis apei- 
gomis smilkinimo, veikiančio mūsų uoslę, prisilietimo prie 
religinio kulto objektų, angažuojančio labiausiai materia- 
lę iš visų juslių, ir net ragavimo tam tikrose apeigose. 

Religinis realizmas nepamiršta jokios žmogaus išgalės, ku- 
ri galėtų patarnauti materialine atrama giliai reikšmin- 
gam simboliniam kiekvienos religinės apeigos ir ypač sa- 
kramentų turiniui. Tokiu būdu religinis kombinuotas me- 
nas daro drąsių bandymų išeiti net iš paprasto menų de- 
rinimo ribų ir siekti tokių perkeitimų, kokių nedrįsta da- 
ryti kad ir drąsiausias profaniškas menas. Specialiau apie 
tai tegalima būtų kalbėti vien religinio meno tyrinėji- 
muose, 

Suskirsčius menus įvairiais atžvilgiais ir palyginus gre- 
timus iš jų, gali kilti klausimas, kuris menas arba kuri 
menų rūšis privalu aukščiausiai pastatyti estetinėje me- 
nų hierarchijoje. Klausimas galėtų pasirodyti pirmu pa- 
žvelgimu gana tuščias ir bergždžias, jei nebūtų reikalo 
išskirti iš menų plačios šeimos vienos meno rūšies, kuri 
turi būti įvertinta su ypatingu susidomėjimu ir sykiu pa- 
statyta estetinės menų hierarchijos viršūnėje. Tai kaip tik 
yra dailioji literatūra, dažnai vadinama plačiai supranta- 
mu poezijos terminu. Pasirodo, kad dailioji literatūra la- 
bai ryškiai išsiskiria iš kitų menų eilės ir savo skirtingu 
pobūdžiu, ir savo plačiu ir aukštu vertingumu estetikos 
atžvilgiu, 

Dailioji literatūra visų pirma nėra menas, kuris būtų 
pilnai pagaunamas viena kuria jusle. Literatūriškas kūri- 
nys parašytas nėra suimamas savo turinyje vienu tik re- 
gėjimu, paskaitytas jis lygiai nėra suimamas vienu tik 
girdėjimu. Tiek parašytas, tiek ir ištartas žodis patiekia tik 
išraiškos ženklą, kuris nesudaro literatūrinio meno es- 
mės. Juslinė jo esmė glūdi tame vaizduotės darbe, kuris 
yra sužadinamas žodine išraiška. Štai kodėl dailioji lite- 
ratūra yra specialiai vadinama vaizduotės juslingumo me- 
nas. Regimųjų ir girdimųjų menų jusliniai pavidalai yra 
pagaunami jusliniu mūsų patyrimu kaipo kažkas, kas pri- 
klauso išviršiniam mūsų pasauliui. Tuo tarpu pavidalai, 
kuriuos kuria dailioji literatūra, priklauso mūsų vaizduo- 
tės juslingumo sričiai, arba kitaip tariant, yra pergyvena- 
mi juslėmis vien vaizduotėje. Būtent dailiosios literatūros 
kuriamieji pavidalai yra regimi, girdimi, palytėjami, ra- 
gaujami ir uostomi ne tikrovėje, bet vien tik vaizduotėje. 
Tai, kas yra iš tikro regima arba girdima, yra parašytas 
arba paskaitytas žodis, kuris, jau ne kartą buvo pažymėta, 
tėra vien ženklo nešėjas. 

Ta dailiosios literatūros ypatybė, kad ji suteikia jus- 
linių įspūdžių su vaizduotės pagalba arba tarpininkavimu, 
yra ir jos galybė, ir jos silpnybė. Iš vienos pusės, ji to- 
kiu būdu nėra apribota jokia žmogaus gyvenimo sritimi: 
visa tai, kas gali būti žmogaus, šiaip ar taip, patiriama, 
pergyvenama, samprotaujama, gali rasti šiokios ar tokios 
išraiškos dailiojoje literatūroje. Bet iš kitos pusės, dailio- 
sios literatūros pavidalai prieinami per žodžio tarpinin- 
kavimą ir sų vaizduotės pagalba, vadinasi, jie neturi ma- 
terialinio savo kūniškumo ir tampa, taip sakant, sudvasin- 
ti išvidinio žmogaus gyvenimo pobūdžio. Tokiu būdu jei 
dailiosios literatūros sritis laimi tokį neapribotą objektų 
platumą, kurio nesugeba apimti net visi kiti menai sykiu 
paimti, tai ji vis dėlto, palyginant su kitais menais, nu- 
stoja apčiuopiamo ryškumo ir išraiškos stiprumo, suges- 
tyvumo. 

Bet nežiūrint šitos silpnybės, kuri žymioje dalyje gali 
būti nugalėta sugestyvine genijaus galia, faktas pasilieka 
visai neginčytinas, kad dailioji literatūra ir savo priemo- 
nių gausumu, ir savo ploto neribotumuų neturi lygių sau 
konkurentų menų šeimoje. Joks menas neįstengia taip 
giliai ir taip visapusiškai įeiti į dvasinį žmogaus gyveni- 
mą, kaip tai daro dailioji literatūra. Ji apima tiek visuo- 
menės, tiek asmens pergyvenimus, žmonijos pastangas, 
kovas, laimėjimus ir pralaimėjimus, kančias ir džiaugs- 
mus; puolimus, abejones ir triumfus; idealus ir ateities 
pramatymus, žodžiu tariant, visa tai, kuo žmonija gyve- 
na, sielojasi, rūpinasi. Nei skulptūra su tapyba, kurios 
yra apribotos savo statine prigimtimi, nei dinamiška mu- 
zika, apribota savo bežodišku miglotumu, negali konku- 
ruoti su dailiosios literatūros dvasiniu turtingumu, 

Dar viena ypatybė išskiria dailiąją literatūrą iš kitų 
menų tarpo su nauda jai pačiai. Tai yra būtent tasai išsi- 
vystymo vyksmas, kuris gali būti taip plačiai ir turinin- 
gai išreikštas dailiojoje literatūroje. Plastiškieji menai, 
tarsi sustingę savo statiškume, kuo daugiausia atvaizduo- 
ja tendenciją į išsivystymą; jie, taip sakant, sugestionuoja 
išsivystymo idėją, bet ne demonstruoja išsivystymą vi- 
suose jo tarpsniuose; tik išsivystymo skersiniai pjūviai 
randa vietos plastiškuose menuose. Garsiniame mene, ar- 
ba muzikoje kaipo judesio mene, išsivystymo vyksmas 
randa jau sau nemaža vietos. Muzika tikru savo pobūdžiu 
yra dinamiškas menas, kur kuriamosios temos išsivysty- 

mas yra esminis dalykas. Bet kadangi muzika neturi 
daiktiško reikšmingumo, tai jos išsivystymo vyksmas at- 
vaizduoja evoliucijos idėją labai apribotu būdu, būtent 
pliko dinamizmo ritmu. 

Suvedant krūvon, reik pasakyti, kad dailioji literatūra 
ir savo priemonių gausingumu, ir savo objektų turtingu- 
mu, ir savo pažangiai evoliuciniu pobūdžiu pralenkia vi- 
sus kitus menus, net sykiu paimtus. O jei dar prie to pri- 
dėsime, kad dailiojoje literatūroje išraiškos priemone yra 
žodis kaipo idėjos nešėjas, t. y. tikrai žmogiško pasireiš- 
kimo priemonė, tai turėsime pripažinti, kad menų hierar- 
chijoje dailioji literatūra, arba poezija, užima tikrai auk- 
ščiausią vietą. 

Pagaliau lieka man suvesti menų suskirstymus į vieną 
bendrą schemą !*: 


1. architektūra, 
vartojamieji 2. meniški amatai, 
arba industrialinis 
menas, 
„ sodnų menas, 
- skulptūra, 
paišyba, 
tapyba, 
„ kaleidoskopija, 
„ fejerverkų menas, 
. pantomima, 
„ gyvieji paveikslai, 
„ judamieji: paveiks- 
lai, 
akustiškieji 12. instrumentalinė 
[girdimieji| muzika, 

13. vokalinė muzika, 
girdimieji-vaizduoja- 14. dailioji literatūra, 
mieji 

mišrieji girdimieji-regimieji 15. meniškas šokis, 
16. vaidinamasis me- 
nas, 
iškalbos menas, 17. garsiniai paveikslai 
pramogų menai, 
pritaikomieji menai pagražinimo menai, 


laisvieji 


optiškieji 
Įregimieji] laisvieji antraeiliai 


dailieji menai 


OWONU KL 


a ma 


ugdymo menas, 

Rya gydymo menas, 

nedailieji menai valdymo menas, 
strategijos menas, 

Trumpa schemiška menų charakteristika gali būti šitaip atvaizduota: 
4, kūniškumas 5. pastabos 


meno pavadinimas 1. daiktiškumas 2. formiškumas 3. stovis 
1. architektūra nereikšmingas pirminis rimtis tikras vart. m. 
2. meniški amatai nereikšmingas pirminis rimtis tikras vart. m. 
3. sodnų menas reikšmingas mišrusis mišrusis tikras vart. m. 
4. skulptūra reikšmingas pirminis rimtis tikras laisv. m. 
5. paišyba reikšmingas pirminis rimtis regimas laisv. m. 
6. tapyba reikšmingas pirminis rimtis regimas laisv. m. 
7. kaleidoskopija nereikšmingas pirminis mišrusis regimas antr. m. 
8. fejerverkų menas nereikšmingas pirminis mišru:is regimas antr. m. 
9. pantomima reikšmingas antrinis judesys tikras antr. m. 
10. gyvieji paveikslai reikšmingas antrinis rimtis tikras antr. m. 
11. judamieji paveikslai reikšmingas antrinis judesys regimas antr. m. 
12. instrumentinė muzika nereikšmingas pirminis judesys laisv. m 
13. vokalinė muzika reikšmingas antrinis judesys laisv. m 
14. dailioji literatūra reikšmingas pirminis judesys laisv. m 
15. meniškas šokis nereikšmingas antrinis judesys mišr. m. 
16. vaidinimo menas reikšmingas antrinis judesys mišr. m 
17. garsinis paveikslas reikšmingas pirminis judesys mišr. m 


II. KURIAMOJI MENININKO ASMENYBĖ 


Menų suskirstymu esu pabaigęs įvedamąją bendrosios 
estetikos dalį. Tokiu būdu esame priėję pagrindinę ben- 
drosios estetikos dalį, apie kurios suskirstymą ir tenka 
man šis tas pasakyti. Estetika yra, kaip žinome, dailiojo 
meno mokslas; kitaip tariant, tai yra mokslas apie gro- 
žio realizavimą dailiosios kūrybos priemonėmis. Tai- 
gi dailioji kūryba yra tasai pagrindinis objektas, kuris es- 
tetikoje turi būti tyrinėjamas ryšyje su. grožio realiza- 
vimu. 

Kaipo žmogiškasis veikimas, dailioji kūryba gali būti 
tyrinėjama iš įvairių priežasčių matymo punkto. Vykdo- 
moji dailiosios kūrybos priežastis glūdi menininko kūrė- 
jo asmenyje, ir todėl jo palinkimų, nusiteikimų, motyvų 
klausimas turi dailiajai kūrybai aktyvaus veiksnio pras- 
mę. Taigi pirmas klausimas gali būti suformuluotas posa- 
kiu: kuriamoji menininko asmenybė. 

Kai yra asmuo, kuris kuria, pirmas reikalas yra mate- 
rialinio pobūdžio. Būtent reikalinga yra tam tikra kuria- 
moji medžiaga ir techniškos priemonės šitai medžiagai 
formuoti, apipavidalinti. Abu tuodu dalyku gali būti su- 
imti vienu plačiai suprantamų terminu: kuriamoji medžia- 
ga. Tai yra antras pagrindinis estetikos klausimas. 

Kuriamoji medžiaga kūrybos vyksme yra apipavida- 
linama dailiąja lytimi. Tai formalinė dailiosios kūrybos 
priežastis, nuo kurios pirmoje eilėje pareina estetinis kū- 
rinio vertingumas. Ryšyję su šita estetinės lyties proble- 
ma kyla visa eilė antraeilių klausimų, labai vis dėlto svar- 
bių dailiosios kūrybos supratimui: kokia yra dailiosios 
lyties esmė bei reikšmė, kokių esti dailiųjų lyčių, koks 
santykiavimas jungia dailiąją lytį su kūrinio turiniu ir 
t. t. Žodžiu tariant, trečias iš eilės kardinalinis bendrosios 
estetikos klausimas gali būti suimtas posakiu: dailioji Iy- 
tis. 

Pagaliau reik dar išaiškinti dailiosios kūrybos tikslai, 
kurie gali būti menui išvidiniai ir išviršiniai, t. y. iš vienos 
pusės tie, kurie realizuojami pačiame meno kūrinyje, arba 
dailenybėje, o iš antros pusės, tie, kurie menininko rea- 
lizuojami šalia kuriamojo veikalo, Taigi ketvirtojoje ben- 
drosios estetikos dalyje gali būti nagrinėjamas klausimas, 
formuluojamas posakiu: dailiosios kūrybos tikslai. 

Baigiant bendrąją estetikos dalį, būtų ne pro šalį pa- 
daryti bendras išvadas apie estetinės kultūros ypatybes, 

kad tuo pačiu galima būtų geriau įžvelgti skirtumas tarp 
estetinės kultūros ir kitų žmogaus dvasios apraiškų ir su- 
prasti tikra dailiojo meno reikšmė žmonijos gyvenime. 
Taigi atbaigiamuoju gali eiti bendrojoje estetikoje klau- 
simas, suimamas į posakį: estetinės kuliūros ypatybės, 

Tokiu būdu neskaitant baigtos jau įvedamosios dalies, 
kur tyrinėjamas klausimas apie dailiojo meno supratimą 
ir pagrindines jo savybes, bendrojoje estetikoje tyrinėja- 
mi dar penki klausimai, taip kad bendrajai estetikai gau- 
namos šitokios šešios dalys: 1. dailusis menas ir jo pa 
vybės (įvedamoji dalis), 2. kuriamoji menininko asmeny- 
bė, 3. kuriamoji medžiaga, 4. dailioji lytis, 5. dailiosios 
kūrybos tikslai, 6. estetinės kultūros ypatybės (atbaigia- 
moji dalis). 

Aiškų savaime, kad šitaip užbrėžtas bendrosios esteti- 
kos planas negali būti išpildytas šiais mokslo metais, kad 
jam išbaigti reikės skirti dar antra tiek laiko, kiek bus 
šiais mokslo metais paskirta !*. Šiaip ar taip, tenka eiti prie 
antrojo bendrosios estetikos skyriaus, pavadinto kuria- 
moji menininko asmenybė. 

Nagrinėjant bendrojoje estetikoje kuriamąją meninin- 
ko asmenybę, tenka susekti ir išanalizuoti tie psichologi- 
niai veiksniai, kurie šiokia ar tokia prasme eina kuria- 
maisiais akstinais dailiojoje kūryboje. Šitų veiksnių tarpe 
galima skirti keturios kategorijos, būtent, pirma, įgimtie- 
ji polinkiai, antra, įsigytieji nusiteikimai, trečia, aktualūs 
motyvai ir, ketvirta, kuriamosios pastangos. Kiekviena iš 
šitų kuriamųjų veiksnių kategorijų turi būti paeiliui iš- 
nagrinėta bent trumpiausiu būdu. 

Kalbant apie įgimtuosius palinkimus, aišku, visų pir- 
ma privalu turėti galvoje apdovanojimus iš prigimties 
meniškais gabumais, kurių aukščiausias laipsnis yra va- 
dinamas genijumi. Meniškas apdovanojimas yra tas, kuris 
atsako dailiosios kūrybos reikalams, ir todėl kalbant apie 
menišką dovaną iš prigimties, tenka orientuotis pagal dai- 
liosios kūrybos ypatybes: meniškai apdovanotas bus tas, 
kuris turi visus davinius, reikalingus dailiajam kūriniui 
sumanyti ir jam realizuoti tikrovėje. - 

Galima išskaičiuoti visa eilė palinkimų, kurie priklau- 
so prie reikalingų dailiajai kūrybai dispozicijų. Sakysime, 
veiki ir tiksli juslinė nuovoka ir net pamėgimas gyventi 
jusliniais patyrimais sudaro vieną iš reikalingų meninin- 
kui palinkimų. Žmogus, neturįs jautrių juslių ir nesuge- 
bąs susidomėti jusliniu patyrimu, atatinkančiu tam tikrą 

meno sritį, neturi reikiamo šitai sričiai juslinio palinki- 
mo. Pavyzdžiui, skulptoriui reikalingas ne tik ypatin-. 
gas jautrumas lyčių ir pavidalų ypatybėms, bet ir 
pamėgimas lytimis ir pavidalais domėtis ir gyventi. Pana- 
šiai tapytojui yra reikalingas ne tik lyčių ir pavidalų jau- 
smas, bet ir jautrumas spalvoms. Ir taip kiekvienam me- 
nininkui kūrėjui yra reikalingas [jautrumas] kokiai nors 
juslinio patyrimo sričiai, nes nėra nei vienos meno rūšies 
ar šakos, kuri nesireikštų juslėmis patiriamais kenkreti- 
niais pavidalais. Taigi tam tikras juslinis jautrumas ir 
pamėgimas gyventi atitinkamu jusliniu patyrimu yra pir- 
mas labiausiai elementarinis įgimtas palinkimas. Tiesa, 
šitas palinkimas, kaip ir kiekvienas kitas meniškas palin- 
kimas., randa pirmą pagrindą prigimties ypatybėse, bet ir 
gali būti žymiai išvystytas ar aptramdytas atitinkamu es- 
letiniu lavinimu. Vis dėlto emocionaliniame žmogaus sa- 
votiškume glūdi juslinės žmogaus dispozicijos, kurios cha- 
rakterizuoja menininkus iš prigimties. 

Jautrumas konkretiniam jusliniam patyrimui charak- 
terizuoja menininką atžvilgiu į išviršinį pasaulį. Bet tai 
nereiškia, kad jis yra juslinio patyrimo vergas. Kitaip 
jis negalėtų atsidėti visomis savo kuriamosiomis pajėgo- 
mis tam išvidiniam darbui, kuriuo yra meniškoji arba 
dailioji kūryba. Jei iš vienos pusės, menininkas yra iš- 
viršinių įspūdžių žmogus, tai iš kitos pusės, jis yra vidaus 
žmogus, turis savyje visą pasaulį, kurį jis kuria ir kuria- 
me jis gyvena. Kiekvienas meno kūrinys, pirm negu atei- 
na į šį pasaulį, jis iš pradžios atsiranda menininko vidaus 
pasaulyje. Jei menininkas neturėtų palinkimo gyventi sa- 
vo vidaus pasauliu, jis negalėtų pradėti ir išnešioti savy- 
ie savo kūrinį, kuris yra tikras jo vidaus kūdikis. Šiam 
kūdikiui pradžią buvo davęs juslinis patyrimas, pasemtas 
iš šio pasaulio, bet jo suformavimas yra įvykęs tame vi- 
daus gyvenime, kuris iš prigimties privalo būti meninin- 
ke tikrai turtingas. Taigi, iš vienos pusės, receptyvinis 
juslinis jautrumas, o iš antros pusės, turtingas jausmų bei 
vaidinių gyvenimas sudaro dvi menininko ypatybes, ku- 
rios viena su antra yra koreliatyvinio pasipildymo san- 
tykyje. 

Iš vidaus gyvenimo palinkimų ypatingos reikšmės turi 
menininkui laki, gyva, taip: sakant, sparnuota vaizduotė. 
Menininko vaizduotė turi pristatyti jam kuriamajį veika- 
lə konkretiniu pavidalu su visu tiesiog apčiuopiamu vaiz- 
dingumu. Todėl negalima sau įsivaizduoti menininko, ku- 

ris neturėtų vaizduotės, išvystytos aukštesniame laipsny- 
je, kaip tai esti pas paprastus žmones. Pirm negu meni- 
ninkas realizuoja kūrinį tikrovėje, jis jį įsivaizduoja savo 
viduje kaipo pirmavaizdį. Dvi šitos stadijos: koncepcijos 
sukūrimas savo viduje ir koncepcijos realizavimas tikro- 
vėje, yra su savimi organingai surištos. Menininkas ne- 
galėtų realizuoti kūrinio tikrovėje, jei jis neįstengtų jo 
koncepcijos sukurti savo vaizduotėje. Iš čion aiški vaiz- 
duotės reikšmė menininkui kūrėjui. Vaizduotė meninin- 
kui kūrėjui yra savo rūšies vidaus įrankis, kurį jis pa- 
vartoja kūrybai su tam tikros laisvės ir viešpatavimo 
jausmu. 

Juslių bei jauslių aparato judrumas surištas yra pas 
menininką su didesnių paslankumu į susijaudinimą. Leng- 
vas susijaudinimas, kurio aukštesne lytimi yra, tarp kitko, 
susižavėjimas, yra menininkui gyvas akstinas meniškai 
kurti. Šitas paslankumas į lengvą susijaudinimą yra or- 
ganiškai surištas su visu paminėtų jau menininko palin- 
kimų kompleksu. Juslių jautrumas, jauslių veiklumas ir, 
tarp kitko, vaizduotės judrumas padaro tai, kad meninin- 
kas lengvai susijaudina ir veikiai reaguoja į tai, kas vyk- 
sta apie jį reikšmingo meniškos jo kūrybos atžvilgiu. Tam 
tikra prasme menininkas yra net sangvinikas, o kas svar- 
biausia, emocionalinis tipas. Šituo atžvilgiu jis sudaro 
kontrastą su mokslininku, kuris iš prigimties turi būti 
intelektualinis tipas, nepasiduodąs lengvai emocijų įspū- 
džiams. 

Buvo jau pasakyta, kad menininkas ne tik yra jautrus 
išviršiniams įspūdžiams, bet ir sykiu yra linkęs intensy- 
viam vidaus gyvenimui, kur jausmai ir vaidiniai, arba 
apskritai emocionalinis momentas, vaidina didelę rolę. Ši- 
tame emocionaliniame vidaus gyvenime reik dar išskirti 
viena žymė, kuri menininkui yra reikšminga. Tai yra pa- 
linkimas į įsijautimą. Jei įsijautimas reikalingas yra papras- 
tame estetiniame veizdėjime kaipo įsigyvenimas į estetines 
daikto ar kūrinio ypatybes, tai menininkui intensyvus įsi- 
jautimas į savo vaizduotės padarus yra būtinai reikalingas 
kaipo kūrinio sugestyvumo sąlyga. Įsijautimu tarsi įdva- 
sinama yra tie objektai, kurie tarnauja susidomėjimo da- 
lykais. Menininkas įsijautimu suteikia savo vaizduotės pa- 
darams jausmų ir pastangų koloritą ir tuo pačiu priverčia 
juos gyventi, nes vaidinys tuomet tarsi įdvasintas įgau- 
na gyvybės ir judėjimo. Tokiu būdu vaizduotės padarams 

yra suteikiami jausmai, nuotaikos, pastangos, žodžiu ta- 
riant, visa tai, kas charakterizuoja sielos gyvenimą. 

Prie reikšmingų menininko kūrėjo žymių priklauso to- 
liau savotiška pasąmonio struktūra, arba sąranga. Meni- 
ninkas yra ne tik emocionalinis, bet ir intuityvinis tipas. 
Sakoma, kad menininkas pasižymi gyva intuicija, Intui- 
cija įvairiai suprantama. Viena prasme tai yra konkretinis 
veizdėjimas, kaipo priešginybė abstraktiniam intelektua- 
liniam mąstymui. Bet dažnai ir net dažniausiai intuicija 
nustoja savo pirmos žymės, t. y. juslinio veizdėjimo, ir 
palaiko antrąją žymę, t. y. savo priešginybę su abstrakti- 
nių diskursyviniu mąstymu. Bet palaikydama šitą antrąją 
žymę, intuicija turi kuo nors remtis, kokiu nors sielos 
gyvenimo veiksniu. Šituo veiksniu ir yra pasąmonio gy- 
venimas, kuris yra labai reikšmingas savo reiškimosi bū- 
du ir savo patiekiamomis išdavomis. Sielos pasąamonis at- 
lieka nemažą darbą pačiam žmogui visai nejaučiant ir 
kartais net visai nieko nežinant apie pasąmonio gyveni- 
mą. Tuo tarpu pasąmonyje eina gana intensyvus ir sėk- 
mingas tvarkymo, derinimo, rengimo ir apskritai kūrimo 
darbas. Dažnai pasąmonis sugeba geriau ir teisingiau iš- 
spręsti kūrybos klausimą negu sąmoningas menininko nu- 
sistatymas ir reflektyvinis protavimas. 

Tai, kas yra vadinama įkvėpimo vardu, yra organin- 
gai surišta su pasąmonio gyvenimu. Kai pasąmony yra 
susikrovęs ilgesnis patyrimas, kai pasąmonio medžiagoje 
vra įvykęs susiderinimas, susiformavimo ir subrendimo 
darbas, pasąmonio pajėgos turi tendencijos prie pirmos 
tinkamos progos prasiveržti į dienos šviesą ir susijungti 
su sąmoningu kūrybos darbu tikro įkvėpimo pavidalu. 
Menininkas ir pasižymi intensyviu pasąmonio gyvenimu, 
kuris jame nuolat rusena ir dirba savo paruošiamąjį dar- 
ba. Kūrybos metu šis menininko pasąmonio darbas turi 
tiesiog gaivališkos tendencijos susiderinti sų sąmoningu 
darbu ir sykiu su juo sukurti harmoningą veikala. Taigi 
menininko sielos pasąmonis pasižymi tuo, kad būdamas 
paprastai intensyvaus veiklumo stovyje, kuriamosios sa- 
monės paragintas, turi palinkimo lengvai su ja susiderinti 
ir sutariamai su ia dirbti kuriamajį darbą. 

Kaip iau buvo paminėta, pasąmonio gyvenimas yra 
stipriausias menininko įkvėpimo veiksnys. Su juo taip pat 
vra tampriai surišta ta meniškoji intuicija, kuri padaro, 
kad menininkas yra ištikimas estetiniams principams net 
tada, kai jis neturi nė mažiausio supratimo apie šituos 

principus, arba turi apie juos klaidingą supratimą. Pasi- 
rodo, kad meniškas jausmas, kaipo pirmapradė menininko 
prigimties dispozicija, remiasi įgimtu menininko palinki- 
mu, kuris pasąmonyje sugeba kontroliuoti menininko dar- 
bą ir saugoti jį nuo nusižengimo prieš estetinius dailiosios 
kūrybos principus. Todėl, pavyzdžiui, toks Volkelt sako, 
kad menininkui prigimta veikti sutartinėje su estetinė- 
mis normomis, Jo supratimu, „tai, ką estetikas suvokiamai 
nagrinėja bendrose ir specialiose estetinėse normose, yra 
įdiegta menininko pasąmonio pagrinde kaipo neskiriamos, 
neįsisąmonintos, užuomazgoje esančios visumos tenden- 
cija" (III, 2). 

Suvedant krūvon tuos įgimtus palinkimus, kuriais turi 
pasižymėti tikras menininkas, galima šitaip trumpai at- 
kartoti, kas buvo iki šiolei pasakyta šituo klausimu. Me- 
nininkas turi pasižymėti veikiu, tiksliu, gyvu juslių bei 
jauslių aparato veiklumu, Iš vidaus jauslių ypatingu ju- 
drumu turi pasižymėti vaizduotė, kuris yra pirmaeilis me- 
niškos kūrybos veiksnys. Menininkas turi pasižymėti di- 
deliu jautrumu, arba lengvu paslankumu į meniškąjį susi- 
jaudinimą, kuris yra stiprus estetinio susižavėjimo veiks- 
nys. Menininkas privalo turėti turtingą vidaus gyvenimą, 
kad jis galėtų savyje sukurti savo vidaus pasaulį, iš kur 
jis galėtų pasemti savo kūriniams pirmavaizdžius. Šitame 
vidaus pasaulyje įsijautimu jis turi įdvasinti savo vaiz- 
duotės padarus, ir suteikti jiems jausmo, nuotaikos ir pa- 
stangų. Šalia palinkimo į intensyvų įsijautimą, menininkas 
turi pasižymėti intensyviu pasąmonio gyvenimu, kuris bū- 
tų turtinga atrama jo meniškam įkvėpimui ir meniškai 
intuicijai ir turėtų paslankumą lengvai susiderinti su są- 
moningos kūrybos darbu. Pagaliau menininkas privalo pa- 
sižymėti iš prigimties palinkimu kurti sutartinėje su este- 
tinėmis normomis; kitaip tariant, menininkas privalo pa- 
sižymėti savo rūšies estetiniu instinktu, kuris galėtų jam 
vadovauti tada, kai jis neturi jokio supratimo apie este- 
tines normas arba turi klaidingą jų supratimą. Štai par 
grindiniai palinkimai, kurie charakterizuoja iš esmės emo- 
cionalinę menininko prigimtį. 

Nurodytos čia bendros meniškos dispozicijos, aišku sa- 
vaime, labai įvairiai gali kombinuotis menininko prigim- 
tyje ir įvairiai konkretizuotis meniškoje dovanoje prie 
tam tikro meno. Sakysime, tapytojas, muzikas, poetas yra 
apdovanoti iš prigimties nevienodu būdu. Jų meniški ga- 
bumai kiekvienu atskiru atvejų yra pritaikyti prie ati- 

tinkamo meno ypatybių. Kiekvienas menas reikalauja tam 
tikro juslingumo tipo, tam tikro vaizduotės tipo, tam tikro 
padidinto jautrumo, tam tikro vidaus gyvenimo linkmės, 
žodžiu tariant, kiekvienas menas reikalauja sau tinkamų 
įgimtų gabumų, be kurių žmogus negali būti šito meno 
kūrėjas. 

Bet vieno ir to pačio meno ribose gali būti įvairių 
meniškų gabumų tipų. Tai reiškia, kad meniško apdova- 
nojimo tipai ne tik įvairuoja einant nuo muziko prie ta- 
pytojo arba prie poeto, bet ir einant nuo vieno muziko 
prie kito, nuo vieno tapytojo prie kito, nuo vieno poeto 
prie kito ir t. t. Pavyzdžiui, poetiškame apdovanojime 
mes galime skirti specifiškai lyriškus, dramiškus ir epiš- 
kus gabumus. Retai kada poetas pasižymi visais šitais 
trimis gabumais sykiu ir dar vienodame laipsnyje. Pa- 
prastai pagal vieno kurio gabumo persvarą poetai yra 
dalijami į lyrikus, dramaturgus ir epikus. Taip pat muzi- 
kos srityje, tiek instrumentalinės, tiek vokalinės, skiriami 
yra speciliškai dramatiški ir lyriški tipai. Tapybos srityje 
taip pat skiriami yra įvairūs gabumų tipai pagal tai, ar 
menininkas pasižymi labiau spalvos, ar lyties pajautimų, 
ar menininkas turi didesnį palinkimą meniškai atvaizduoti 
smulkmenas, ar iškelti aikštėn bendrai suprastą visumą, ar 
menininkas tapo iš atminties, ar iš modelio; ar menininkas 
turi didesnį jausmą prie bendro ir tipiško, ar prie imdi- 
vidualaus ir specifiško; ar menininkas turi palinkimą kurti 
idealinį grožį, ar tik įgrožinti netobulą tikrovę ir t. t. 

Kiekvienas menas reikalauja iš menininko ne tik įvai- 
raus vidaus darbo, bet ir įvairių techniškų gabumų, nes 
kiekvienas menas įvairiomis techniškomis priemonėmis 
realizuoja savo kūrinius. Skulptoriaus lipdyba, teptuko 
menas, eiliavimo sugebėjimas ir kiti meniški sugebėjimai, 
paimti grynai techniškų atžvilgiu, reikalauja tam tikrų 
dispozicijų, kurios ne pas kiekvieną žmogų gali būti. To- 
dėl ne tik meniški gabumai turi būti imami ne tik grynai 
psichiniu dvasiniu būdu, bet ir technišku atžvilgiu. Meni- 
ninkams dažnai tenka žiauriai kovoti su medžiagos kietu, 
sunkiai apvaldomų inertiškumų, ir todėl tas, kas neturi 
iokių gabumų šitai kovai, negali būti menininkas tikra to 
žodžio prasme. 

Meniškos dovanos, pareinančios kūrėjams iš prigim- 
ties, gali būti įvairių laipsnių. Žemiausias yra tas laipsnis, 
kuris yra kvalifikuojamas paprastu gabumu. Antras laip- 
snis yra talentas. Trečias — genijus. Nėra lengva tiksliai 

nustatyti, kur baigiasi paprastas gabumas ir prasideda ta- 
lentas, arba kur baigiasi talentas ir prasideda genijus, nes 
nėra būdų tiksliai matuoti meniško apdovanojimo laips- 
nius. Vis dėlto ilgesnėje istorinėje perspektyvoje ryškiai 
išeina aikštėn skirtumai tarp paprastų meniškų gabumų, 
talentų ir genijų. Paprasti gabumai ilgainiui pamirštami; 
talentai palieka žinomi specialistams; genijai visiems Ži- 
nomi ir visų garbinami, 

Mokslo literatūroje dažnokai buvo keliamas klausimas, 
ar tarp talento ir genijaus yra rūšies, ar laipsnio skirtu- 
mas. Daugelis estetikų, biografų, istorikų ir filosofų tiek 
buvo nustebinti ir sužavėti galingais genijų pasireiškimais, 
kad buvo linkę manyti, kad tarp talento ir genijaus 
esama rūšies skirtumo, t. y. kad pagrindinis tarp jų skirtu- 
mas yra ne kiekybinis, bet kokybinis. Jų buvo manyta ir 
įrodinėta, kad genijus yra visai savotiška žmogaus rūšis, 
kuris ne tik visu dangumi skiriasi nuo talento, bet ir pa- 
sižymi visai ypatingu dvasinės kūrybos organu ir net ku- 
ria pagal visai savotiškus dėsnius. Tačiau tokia pažiūra 
į genijaus prigimtį yra kuo mažiausiai perdėta. Psicholo- 
ginė analizė ir objektyvinių davinių tyrinėjimas negali 
konstatuoti ir įrodyti nei ypatingo dvasinės kūrybos or- 
gano buvimo, nei visai savotiškų genialios kūrybos dės- 
nių. Tenka tad pripažinti, kad tarp genijaus ir talento yra 
laipsnio skirtumas, t. y. kad kiekybinis skirtumas. 

Tačiau nereik manyti, kad kiekybinis meniško apdova- 
nojimo skirtumas negali būti kokybinio skirtumo priežas- 
timi pačiame kūrinyje, ypač. kai skirtumas liečia aukš- 
čiausią meniško apdovanojimo laipsnį, būtent genijų. Kai 
genijus kuria, jo kūrybos išdavos kokybiškai skiriasi nuo 
negenialių kūrinių, ir reik net pasakyti, kad pirmas ge- 
nialumo kriterijus yra tasai gaunamas iš kūrinio galybės 
įspūdis, kuris tiesiog slegia nepaprasta savo didybe, su- 
prasta ne tik laipsnio, bet ir objektyvaus turinio atžvil- 
giu. Taigi, jei genijus apdovanojimo atžvilgiu skiriasi laip- 
sniu nuo talento, tai pačioje kūryboje šis skirtumo laips- 
snis gali būti ir beveik visados yra kokybinių skirtumų 
priežastis, ir, žinoma, kokybinis kūrinio skirtingumas ge- 
nijaus atitinkamai pergyvenamas. 

Šiuo metu mums turi rūpėti ne tie skirtumai, kurie 
charakterizuoja genialius kūrinius, bet tai, kas charakte- 
rizuoja genialaus menininko prigimtuosius palinkimus. Čia 
būtent kyla klausimas, kokie meniški gabumai ir palinki- 

mai pasireiškia genijuje visai nepaprastame laipsnyje ir 
su visai nepaprasta galybe. 

Visų pirma reik konstatuoti faktas, kad genijus gimsta 
su žmogumi, bet ne išsidirba ištvermingų nepaliaujamu 
darbu, kaip kad ne kartą buvo manyta žmonių, mecha- 
niškai suprantančių genijaus prigimtį. Genijus ateina iš 
giliausio prigimties ir gyvenimo pagrindo ir neša su sa- 
vimi tą nežinomą kitiems originalumą, kuris tiesiog su 
gaivališku kūrybiniu savaimingumu veržiasi iš kiekvie- 
no individualinio genijaus pasireiškimo. Kažkoks visai sa- 
votiškas paslaptingas genijaus suaugimas su gyvenimo 
pagrindu padaro tai, kad visos gyvybės apraiškos randa 
jame sustiprintą ir padidintą išraišką. Nėra jau reikalo 
plačiau kalbėti apie tai, kad genijus pasižymi padidintu 
jautrumu, sustiprintu jaudringumu, labai intensyviu emo- 
cionaliniu vidaus gyvenimu, nepaprastai giliu įsijautimu 
į pasaulio ir savo gyvenimo apraiškas. Visa tai tarsi su- 
daro dar tik bendrą foną, kuriame įvyksta specifinis ge- 
nijaus pasireiškimas savo tikru gaivalu. 

Kūrybinis genijus, pasireiškiąs dailiojo meno srityje, 
pasižymi visai nepaprasta vaizduotės galybe. Jis, taip sa- 
kant, apčiuopiamai jaučia savo vaizduotės padarus, kurie 
nesustabdoOmai ir nenugalimai veržiasi įkvėpimo momentų 
iš jo sielos gelmių. Iš čion ta visai savotiška apipavidali- 
nimo galia, kuri daro iš genijaus žavintį burtininką kerė- 
toją. 

Bet tai, kas labiausiai ir reikšmingiausiai charakteri- 
zuoja genijų, yra tasai visai savotiškas įkvėpimas, kuris ir 
savo laipsniu, ir savo aukščiausia įtampa palieka toli už- 
pakalyje savęs paprastą talentą. Genijaus įkvėpimas, ku- 
ris neša Sų savimi labai gyvą intuiciją, yra atremtas į 
labai ypatingą jo pasąmonio struktūrą, kuri nėra prigim- 
ta paprastiems žmonėms. Genijus būtent turi labai sustip- 
rintą pasąmonio gyvenimą, iš kurio įkvėptosios kūrybos 
metu išsineria jau sukurtos esminiuose savo bruožuose 
dailenybės, suderintos, suharmonizuotos, įdvasintos nesą- 
moningo brendimo metu. 

Šita prasme genijaus kūryba yra tiek nepaprasta ir 
paslaptinga nuošaliniam žvilgiui, kad dažnai žmonės bu- 
vo linkę matyti genialiame įkvėpime pašalinių dvasių, 
kartais net savo rūšies demonų įsikišimą. Profanui geni- 
jus su nepaprasta įkvėpimo galybe kartais atrodo tarsi 
apsėstas kažkokios dvasios žmogus. Iš tikrųjų, dabartinės 
psichologijos šviesoje, įkvėpime nėra nieko tikrai pas- 

laptingo ir nieko antgamtinio. Kaip jau buvo sakyta, įkvė- 
pime su nepaprasta pajėga ir objektyvia reikšme prasi- 
veržia aikštėn pasąmonio gyvenimas. Juo šis pasąmonio 
gyvenimas yra turtingesnis ir juo jo padarai pasižymi 
didesnę verte, juo stipriau jis pagauna patį kūrėją ir 
labiau jį sukrečia kūrybos metu. 

Genijus ne tik pasižymi nepaprastai intensyviu pasą- 
monio gyvenimu, bet dar ir tuo, kad jo pasąmonio veiki- 
mas nepaprastai lengvai ir sėkmingai susiderina su są- 
monės veikimu, taip kad jo kūryboje sueina į vieną la- 
bai vertingą vienybę sąmoningas ir nesąmoningas veiks- 
nys. Šitas dviejų veiksnių susiderinimas tarnauja taip pat 
viltingu pagrindu genijaus intuicijai. Genijuje visados yra 
gyvas savo rūšies estetinis instinktas, kuris padaro, kad 
jis kuria su kažkokiu fatališkų būtinumu, nuo kurio jis 
atsilenkti arba atsipalaiduoti negali. Sakoma todėl, kad 
genijaus prigimtis yra meniškai dėsninga. Jis yra iš pri- 
gimties nusiteikęs kurti pagal estetines normas arba pas- 
tovioje sutartinėje su šitomis normomis. Genijus kuria 
tam tikru būdu todėl, kad jis kitaip negali kurti, ir išda- 
voje pasirodo, kad jo kūrybos būdas visai atsako esteti- 
nių normų reikalavimams. 

Šita nepaprasta genijaus intuicija padaro tai, kad ge- 
niali kūryba yra geriausias šaltinis, iš kur gali būti pa- 
semias tikras estetinių normų bei dėsnių supratimas. Tai 
turėjo galvoje Goethe, kai rašė, kad genijus yra ta žmo- 
gaus pajėga, kuri savo veikimu ir darymu suteikia dėsnį 
ir taisyklę. Žinoma, tiksliai imant dalyką reik pasakyti, 
kad genijus nesudaro dėsnio ar taisyklės, bet pats, veik- 
damas ir kurdamas pagal estetinius dėsnius ir normas, taip 
juos realizuoja savo kūriniuose, kad jie labai ryškiai gali 
būti įskaitomi jo kūryboje ir pagal tai formuluojami. 

Pagaliau reik konstatuoti nepaprastą intelektualinę ge- 
nijaus galybę. Genijaus intelektas, kuris stebina savo gy- 
vumu ir savo skaidria šviesa, yra labiau intuityvinio po- 
būdžio negu diskursyvinio, t. y. jis eina prie tiesos nk 
abstraktinio protavimo ir pedantiško tyrinėjimo keliais, 
bet betarpiško tiesos regėjimo būdu. Šita genijaus intelek- 
to ypatybė leido F. Vischeriui pasakyti, kad genijus pa- 
žįsta pasaulį be pasaulio pažinimo. Tarp kitko, dėl šitos 
genialinio proto ypatybės nenorima pripažinti, kad moks- 
lininkai galėtų būti genijais. Taip manyti reiškia pamiršti, 
kad kiekvienoje srityje genijus pasireiškia visai savotiš- 
ku būdu, bet kai dabar kalbama apie genijų dailiojoje 

kūryboje, visai galima sutikti, kad čia kūrybinis genijus 
pasižymi intelektualine galybe intuityvinio pobūdžio. 

Šita genijaus ypatybė išaiškina, kodėl genijus taip ga- 
lingas pasaulio ir gyvenimo dalykų supratimu, taip maža 
naudojasi lyginamąja ir svarstomąja proto funkcija kūry- 
bos aktuose. Būtent genijus mažiau negu talentas reikalau- 
ja pagalbos iš šilos funkcijos, nes jo įkvėpimas, einąs iš 
pasąmonio gelmių, neša jam neabejotinų laimėjimų, O 
intuicija be lyginimų ir svarstymų patiekia jam atsakymą 
į kūrybines problemas betarpišku tiesioginiu tiesos regė- 
jimu. 

Tokiu būdu labai nuostabiai genijus jungia savyje da- 
lykus, kurie, rodytųsi, išskiria vieni kitus: ir intensyvų 
pasąmonio gyvenimą, ir estetinio įkvėpimo instinktą, ir 
šviesią intuiciją, ir nutolimą nuo abstraktinio protavimo 
aktų kūrybos metu. Iš tikro nepaprasta yra genijaus pri- 
gimtis ir jos reiškimosi būdai. 

Kuriamoji menininko asmenybė, kaip žinome, yra la- 
bai sudėtinga. Joje reik skirti įvairios žymių kategorijos, 
būtent, pirma, įgimtieji palinkimai, antra, įsigytieji nusi- 
teikimai, trečia, aktualūs motyvai, ketvirta, faktinos pas- 
tangos. Iki šiolei buvo kalbėta vien apie įgimtuosius pa- 
linkimus, Šitie įgimtieji palinkimai yra ne kas kita, kaip 
meniški gabumai, reikalingi dailiajai kūrybai. Nieks ne- 
gali būti menininkas, kas neturi meniškų gabumų arba 
nėra iš prigimties apdovanotas meniškais palinkimais. Ši- 
tie meniški palinkimai yra labai įvairūs. Priminsiu bent 
svarbiausius: tai yra pamėgimas gyventi jusliniais patyri- 
mais, turtingas emocionalinis vidaus gyvenimas, jaudrin- 
gumas, sparnuota vaizduotė, palinkimas į įsijautimą, gyva 
intuicija, intensyvus pasąmonio gyvenimas, savaimingas 
pasąmonio susiderinimas su sąmoningu kūrybos darbu, 
gaivališkas įkvėpimas, meniškas instinktas, arba palinki- 
mas kurti pagal estetines normas. 

Visi šitie palinkimai gali būti įvairių laipsnių, iš kurių 
trys dažniausiai sutinkami menų istorijoje. Tai yra pa- 
prasti meniški gabumai, talentai ir genijai. Tarp genijaus 
ir kitų žemesnių laipsnių iš tikrųjų tėra vien laipsnio 
skirtumo, bet laipsnio skirtumas apdovanojime iš prigim- 
ties vis dėlto gali pasireikšti kokybiniais skirtumais pa- 
čiuose kūriniuose. Kitaip tariant, kiekybiniai skirtumai 
gabumuose gali būti priežastimi kokybinių skirtumų iš- 
davose. 

Genijus, turėdamas visa tai, kas charakterizuoja meni- 
ninką apskritai, ypatingai pasižymi keliais ryškiais bruo- 
žais, kurie yra nepaprastas originalumas, didelis kūrybi- 
nis gyvastingumas, nepaprasta vaizduotės galybe, ypatin- 
ga pasąmonio struktūra, gaivališkas įkvėpimas, galinga 
intuicija, stiprus meniškas instinktas, galinga inteligenci- 
ja intuityvinio pobūdžio, nepaprastas savo kūrybinės ga- 
lios pajautimas. 

Jei reiktų meniškus gabumus sutraukti į kelias pagrin- 
dines žymes, galima būtų pasakyti, kad tokiomis yra, pir- 
ma, sustiprintas juslių bei jauslių įspūdingumas, antra, 
sustiprintas išvidinis įspūdžių perdirbimas su kuriamosios 
vaizduotės pagalba ir, trečia, sustiprintas pasireiškimas 
visų funkcijų, kurios turi savo tikslu juslinį apipavidali- 
nimą vidaus pergyvenimų. Menininkas privalo sugebėti 
pasinaudoti iš patiriamųjų įspūdžių, paskui perdirbti juos 
savo viduje ir pagaliau pasireikšti kuriamuoju pavidalu. 
Jei nors viename punkte iš šitų trijų žmogus bus silpnas, 
negalima kalbėti apie tikrą menininką. Taigi trys pagrin- 
dinės kiekvieno tikro menininko žymės yra didelis įspū- 
dingumas, intensyvus vidaus darbas ir sugestyvinis pa- 
sireiškimas sukurtuoju pavidalu. 

Čia gali kilti klausimas, kokiame laipsnyje meninin- 
kas gimsta ir kokiame laipsnyje jis tokiu tampa išsilavi- 
nimo išdavoje. Šituo klausimų galima užimti dvi kraštuti- 
nes pozicijas: vieni bus linkę teigti, kad menininką sudaro 
įgimti gabumai, o kiti bus linkę tvirtinti kad meni- 
ninkas išsidirba darbu ir kūrybinėmis pastangomis. Žino- 
mas, pavyzdžiui, yra tradicinis pasakymas, liečiąs poetus 
ir oratorius: poetae nascuntur, oratores fiunt, vadinasi, 
poetai gimsta, oratoriai išsidirba, Nors gyvenimiškos pa- 
tarlės ir literatūriški aforizmai dažniausiai turi savyje la- 
bai daug tiesos ir išminties, vis dėlto būtų klaidinga ieš- 
Koti juose filosofinio tikslumo. 

Panašiai yra ir su pasakymų, kad poetae nascuntur, 
oratores tiunt: šitame pasakyme yra daug tiesos, bet jame 
nėra tikslumo, ir todėl, norint jį tinkamai suprasti, reik 
jį tiksliau interpretuoti. Griežtai imant dalyką, negalima 
sutikti visai žodiškai, kad poetai gimsta, kaip lygiai nega- 


gimsta su palankiais poetinei kūrybai palinkimais, arba 
su poetiniais gabumais, bet vieni tik gabumai dar nepada- 
ro poeto: gabumus reik išvystyti darbu, lavinimu, kūry- 
ba, kitaip tariant, reik įgimtuosius gabumus pašaukti į 

gyvenimą ir juos veikdyti, potencialinį palinkimą reik pa- 
daryti aktualiu sugebėjimu, Jei iš vienos pusės, poetu 
negalės būti žmogus, kuris neturi iš prigimties poetinių 
gabumų, tai iš kitos pusės, nebus taip pat poeto ir iš 
žmogaus, kuris kad ir turi poetinius gabumus, vis dėlto 
negauna progos jų išvystyti į tikrą poetinį sugebėjimą. 
Tarp šitų dviejų atsitikimų skirtumas tik tas, kad žmogus 
su įgimtais gabumais turi davinių būti poetu palankiose 
aplinkybėse, tuo tarpų kad žmogus be poetinių gabumų 
apskritai neturi davinių tapti kada nors poetu. Tad pasa- 
kymas poetae nascuntur turi tik tos prasmės, kad nieks 
negali būti poetu, kas iš prigimties nėra apdovanotas poe- 
tiniais gabumais. Bet jis dar neteigia, kad tas, kas yra iš 
prigimties apdovanotas, jau tuo pačiu tampa poetu. 

Su lygiu atsargumu reik priimti ir antrą tradicinio 
aforizmo pusę: oratores fiunt. Jei oratoriai iš tikro išsi- 
dirba darbu ir praktika, tai dar nereiškia, kad oratoriams 
nėra prigimtų palinkimų, kurie turėtų jiems panašios reik- 
šmės, kaip kad poetinė dovana poetams. Yra visa eilė 
psichinių palinkimų, kurie yra palankūs iškalbos menui 
ir be kurių yra labai sunku, o gal net visai negalima būti 
geru kalbėtoju. Iškalbos menas reikalauja tam tikros psi- 
chinės struktūros, be kurios kalbėjimo aparatas negali 
būti valdomas ir naudojamas su visu laisvumu bei leng- 
vumu. Ir vis dėlto galima sutikti su teigimu, kad oratoriai 
didesniame laipsnyje išsidirba negu poetai, kad oratoriai 
su didesniu pasisekimu gali atstoti darbu ir praktika įgim- 
tų palinkimų stoką negu poetai. 

Toks skirtumas tarp poeto ir oratoriaus susidaro todėl, 
kad poezija yra aukščiausio rango dailusis menas, tuo 
tarpu kai iškalba yra pritaikomasis menas, kuris gali būti 
realizuojamas pagal estetines kūrybos normas, bet taip 
pat gali pasilikti nedailiuoju menu, jei kas neturi jokių 
meniškų gabumų dailiosios kūrybos prasme. Iškalba yra 
menas žodžiu, gestu ir mimika veikti kitus norima sau 
prasme. Ji gali būti realizuojama pagal dailiosios litera- 
tūros, vaidinamojo meno ir pantomimos principus ir tuo 
pačiu atsiekti aukštą meniškumo laipsnį; bet ji taip pat 
gali pasitenkinti savo tikslo atsiekimu, veikti kitus žo- 
džiu ir kitomis psichologinės sugestijos priemonėmis, ne- 
pakildama prie tikro dailiškumo. Demagogas fanatikas gali 
su labai sugestyvine galybe kiršinti minias, žaisdamas jų 
instinktais ir sykiu nepasižymėdamas jokiomis estetinė- 
mis ypatybėmis; nei švelnumu, nei literatūriniu dailumu, 

nei judesių ir mimikos harmonija, ir vis dėlto jis atsiekia 
savo tikslo ir tuo pačiu pasireiškia iškalbos menu. Šita 
prasme oratoriumi galima pasidaryti lengviau negu tikrų 
oetu. 

5 Kaip matome, pasakymas: poetae nascuntur, oratores 
fiunt reikalauja tikslios interpretacijos: būtent jis negali 
būti aiškinamas ta prasme, kad poetui viskas pareina iš 
prigimties, o oratoriui — viskas iš darbo. Poetui, be įgim- 
tų gabumų, reikalingas yra lavinimosi darbas ir kuriamoji 
praktika, tuo tarpu kad oratoriui, be lavinimosi ir prakti- 
kos, reikalingi yra tam tikri įgimti gabumai, nors ir ne 
tokiame laipsnyje kaipo poetui. 

Tai, kas čia pasakyta apie vieną tik poetą, turi lygios 
reikšmės ir kitų menų kūrėjams: kiekvienam reikalingi 
atitinkami gabumai iš prigimties, bet tai toli gražu nereiš- 
kia, kad koks nors menininkas galėtų apsieiti be esteti- 
nio ir meninio lavinimosi ir kuriamosios praktikos. Menų 
istorija patiekia pakankamai liudymų, kad didžiausi ge- 
nijai nebuvo paliuosuoti nuo lavinimosi darbo ir dažnai 
prieidavo savo šedevrus tik ilgos ir sunkios praktikos iš- 
davoje. Nėra ko ir kalbėti, kad lavinimosi darbas ir ku- 
riamoji praktika dar labiau yra privaloma talentams ir 
paprastiems gabumams, jei norima juos išnaudoti ir at- 
siekti visuotinai reikšmingą dailiosios kūrybos laipsnį. Ki- 
taip tariant, žmogus, turįs meniškų gabumų iš prigimties 
ir norįs būti tikru menininku, privalo įgimtus palinkimus 
išvystyti arba juos aktualizuoti įsigytais meniškais nusi- 
teikimais ir sugebėjimais. Kitaip įgimtieji palinkimai, ar- 
ba meniški gabumai, pasiliks potencijos, arba galimybės, 
stovyje ir negalės pasireikšti aktualios kūrybos pavidalu. 
Čia ir gali kilti klausimas, kokie yra pagrindiniai nusitei- 
kimai, kurių menininkas turi įsigyti lavinimosi darbu ir 
kuriamąja praktika. 

Iš tikrųjų lavindamasis estetiniu ir meniniu atžvilgiu 
menininkas daro ne ką kitą, kaip išvysto ir aktualizuoja 
įgimtuosius savo palinkimus bei gabumus. Estetiniu ir me- 
niniu lavinimusi menininkas įgimtą palinkimą arba gabu- 
mą pakelia į aukštesnį tobulumo laipsnį. Imkime iš pra- 
džios estetinio skonio klausimą. Žmogus, neturįs įgimto 
estetinio skonio, negalės niekados jo išvystyti kiek di- 
desniame laipsnyje. Bet užtat žmogus su įgimtu estetiniu 
skoniu gali jį palikti neišvystytą, nesilavindamas estetiniu 
atžvilgiu, arba net gali jį išvystyti labai žymiai, padėjęs 
daug pastangų estetiniam lavinimuisi. Išvystytas esteti- 

nis skonis ir yra tasai pirmas estetinis nusiteikimas, kuris 
turi būti įgytas naudojantis įgimtų estetiniu skoniu. 

Estetinis skonis meno srityje atsako tam, kas pažini- 
mo srityje yra realinis pajautimas, o doros srityje dorinis 
jausmas. Pažinimas prasideda visados jusliniu patyrimu, 
todėl taip pat ir estetikos srityje estetinis jausmas yra 
estetinio patyrimo pradžia. Estetinis jausmas yra ne kas. 
kita, kaip betarpiškas patyrimas estetinio momento. Este- 
tiniu jausmu yra patiriamas grožio buvimas arba nebuvi- 
mas be jokio vertinamojo akto, t. y. anksčiau, negu projas 
sugeba padaryti kokį nors sprendimą. 

Menininkui estetinis jausmas tarsi sąžinė doros srityje 
pasako, kas yra gražu ir todėl privalo būti realizuota kū- 
ryboje ir kas yra negražu ir todėl [privalo būti] išvengta 
realizuojamajame kūrinyje. Iš tikrųjų tokiu būdu meni- 
ninke pasireiškia su sąmone meniškas gabumas, kaipo tam 
tikra gauta iš prigimties dovana. Menininkas dažnai. 
negali pasakyti, kodėl vienas dalykas jam yra priimtinas, 
o kitas ne; kodėl viena lytis privalo būti pripažinte graži, o 
kita bjauri. Jis tik turi vidaus įsitikinimą, kuris jam atei- 
na per betarpišką estetinių vertybių pajautimą. 

Nereik manyti, kad šitas estetinis jausmas, arba sko- 
nis, negali būti nei patobulintas, nei pagadinias. Kaip 
žmogaus sąžinę galima padaryti jautresnę arba net atbu- 
kinti, taip lygiai estetinį jausmą arba prigimtą menišką. 
skonį galima išlavinti arba atbukinti estetinio lavinimo 
priemonėmis. Joks menininkas pats vienas nesudaro sau. 
meniškos aplinkumos, kurioje jam tenka gyventi ir kurti. 
Kiekvienas menininkas yra priklausomas nuo meno išsi- 
vystymo eigos ir tos konkretinės aplinkumos, kuri turi 
didelės reikšmės jo estetinio skonio ir meniško stiliaus 
pakraipai. Žodžiu tariant, priklausomybė nuo meniškos 
aplinkumos ir tie pavyzdžiai, kuriais menininkas lavinasi, 
turi didelės reikšmės jo estetiniam skoniui, kuris, žiūrint 
į aplinkybes, gali tobulėti ar net menkėti. 

Pirmas tad menininko lavinimosi uždavinys yra pato- 
bulinti estetinį savo skonį, padaryti jį jautresnį, aktualiai 
besireiškiantį tiek sprendžiant meno kūrinius, tiek ir ku- 
riant dailenybes. Jei be prigimto estetinio skonio nieks 
negali būti menininkas tikra šito žodžio prasme, tai be 
estetinio skonio, išvystyto iki pastovaus nusiteikimo, nieks 
faktinai nėra tikras menininkas. 

Tiesa, prigimtas estetinis skonis, arba jausmas, galt 
būti įvairaus laipsnio ir gali turėti įvairios tendencijos į 

išsivystymą. Čia turi didelės reikšmės meniško apdovano- 
jimo laipsnis. Aukštesnį estetinio jausmo laipsnį sudaro 
meniškas kuriamasis instinktas, kuris pasireiškia gyva in- 
tuicija, jausmu patiriant jau sukurtas estetines vertybes 
ir kuriant naujas estetines vertybes pagal estetinės nor- 
mas. Ir šitas meniškas kuriamasis instinktas gali ir pri- 
valo būti pakeltas iš prigimto laipsnio į įsigytą naujo 
tobulumo laipsnį. Arba, kitaip tariant, čia įgimta dovana 
gali būti papildyta ir sustiprinta įsigytu nusiteikimu. 

Antras nusiteikimas, kuris privalu menininkui įsigyti, 
yra tam tikras sąmoningumas estetinio sprendimo sri- 
tyje. Menininkas ne tik jaučia ir nujaučia, bet ir svarsto, 
vertina, samprotauja. Menininkas gali būti čia apdovano- 
tas iš prigimties gyvu intelektu, bet čia jau aiškus nusi- 
manymas neateina taip pigiai ir greit kaip estetinis jaus- 
mas arba meniškas instinktas. Tarp estetinio jausmo ir 
estetinio nusimanymo, arba sprendimo, yra didelio skir- 
tumo įvairiais atžvilgiais. Žmogus be meniško kuriamojo 
jausmo negali būti menininkas kūrėjas tikra šito žodžio 
prasme. Tuo tarpų žmogus be aiškaus nusimanymo apie 
estetines normas ir apskritai apie grožio bei meno pro- 
blemas gali būti geras menininkas savo kūrybos srityje. 
Be to, išvystytas estetinis jausmas menininkui visada tik 
padeda, tuo tarpu kad yra atsitikimų, kai teorinis meni- 
ninko sąmoningumas, suprastas kaipo tiesioginė priemonė 
dailiajai kūrybai, gali kartais neigiamai atsiliepti pačios 
kūrybos vertingume. Apskritai reik žinoti, kad su teoriniu 
menininko susipratimu dalykas stovi gana savotiškai ir 
reikalauja tikslių paaiškinimų, 

Aišku savaime, kad sąmoningai ar nesąmoningai kiek- 
vienam menininkui tenka kuriant daryti estetinių spren- 
dimų. Ir štai pasirodo, kad kūrybos metu didžiausia este- 
tinių sprendimų dauguma dažniausiai daroma visai sa- 
votišku, būtent, kaip sako estetikai teoretikai, latentinio 
mąstymo būdu. Latentinis yra pridengtas, arba įvykstąs 
sąmonės glūdumoje, mąstymas. Šalia jo, kūrybos akte ne- 
išvengiamas yra mažesniame ar didesniame laipsnyje są- 
moningas svarstymas, kuris ne tiek yra sudedamasis kū- 
rybinio akto pradas, kiek padedamasis aktas. Ir štai, kal- 
bant apie estetinį sprendimą, reik sąmoningai daryti skir- 
tuma tarp latentinio mąstymo ir sąmoningo svarstymo 
dailiojoje kūryboje. 

Latentinis mąstymas yra išdava to meniško patyrimo, 
kuris susidaro nuolatinio svarstymo, kūrybinės praktikos 

ir estetinių studijų vyksme, kuris pasireiškia kūrybos ak- 
te beveik kaip nesąmoningos tendencijos, be sąmoningų 
pastangų iš menininko pusės. Kitaip tariant, menininko 
patyrimas, pagrįstas studijomis, kuriamąja praktika ir są- 
moningais svarstymais ilgainiui sudaro tarsi antrą jo pri- 
gimtį, kuri visai savaimingu būdu pasireiškia su visišku 
nuoseklumu kūrybos metu. Šitas savaimingas nuoseklus 
menininko patyrimo pasireiškimas kūryboje ir yra ne kas 
kita kaip latentinis, arba įvykstąs sąmonės glūdumoje, 
mąstymas, kuris labai dažnai yra vertingesnis už sąmo- 
ningą svarstymą kūrybos protarpiais. 

Sąmoningas svarstymas kūrybos protarpiais yra vadi- 
namas artimesniu padedamuoju kūrybos aktu. Padedama- 
sis jis yra todėl, kad jis tiesioginiu būdu neatlieka api- 
pavidalinimo darbo, kuris kūryboje yra pagrindinis daly- 
kas. Plačia arba tolimesne prasme padedamuoju kūrybos 
aktu bus ir tos studijos, kurios yra atliekamos tikslu pa- 
siruošti prie kūrybos. Ir viena, ir antra prasme padeda- 
mieji kūrybos aktai, t. y. ir paruošiamosios studijos, ir 
sąmoningi svarstymai kūrybos protarpiais padidina me- 
nininko sąmoningumą dailiojoje kūryboje. Bet būtų klai- 
dinga suprasti menininko sąmoningumas ta prasme, kad 
sąmoningas menininkas kuria pagal dailiojo meno prin- 
cipus, dėsnius ir taisykles. Kūryba, kuri būtų realizuoja- 
ma nuolatiniu dairymusi į meno principus, dėsnius ir tai- 
sykles ir nuolatiniu svarstymų bei lyginimu, tikriausiai 
nebūtų nei tikslinga, nei suharmonizuota pagal estetines 
normas. : 

Jei padedamajame kūrybos akte menininkas gali svar- 
styti ir lyginti, tai tiesioginiame kūrybinio apipavidalini- 
mo akte menininko mąstymas negali turėti silogistinio 
protavimo lyties, Sakysime, menininkas negali kūrybos 
metu protauti šitokiu būdu: estetinis dėsnis yra toks ir 
toks, šis konkretinis atsitikimas turi tam tikrų santykių 
su anuo bendru estetiniu dėsniu, taigi jis turi būti išspręs- 
tas tokiu atitinkamu bendram dėsniui būdu. Padedamojo 
svarstymo metu toks samprotavimas gali turėti vietos, bet 
kūrybinio apipavidalinimo metu šitoks abstraktinis prota- 
vimas sudaro didelį pavojų kūrybos tikslingumui bei har- 
moningumui. 

Tiesioginiame kūrybinio apipavidalinimo akte tegali 
būti pateisintas vien vadinamasis latentinis, arba įvykstąs 
sąmonės glūdumoje, mąstymas. Jis, kaip sakyta, susidaro 
iš kūrybinės praktikos, meninių studijų ir nuolatinių svar- 

stymų meniškų dalykų ir taip įeina į menišką kūrėjo 
prigimtį, kad kūrybos metu pasireiškia kaipo visai savai- 
minga tendencija, arba palinkimas, kuris patiekia visai 
intuityvinio įsitikinimo, suharmonizuoto su estetiniu jaus- 
mu. Latentinis mąstymas tuo ir vertingas yra, kad jis 
nesudaužo kūrybos akto abstraktiniu protavimu, jis vi- 
sai susiharmonizuoja su estetiniu instinktu ir sykių yra 
nusiteikimas, susidaręs iš menininko patyrimo, studijų ir 
kūrybinės praktikos. 

Jei menininkas gali ir privalo būti laisvas nuo teori- 
zuojančios tendencijos savo mene, tai jis vis dėlto negali 
būti laisvas nuo to labai vertingo meniško nusiteikimo, 
kuris buvo ką tik nusakytas kaipo latentinis mąstymas 
kūrybos akte. Tuo tarpu šitas latentinio mąstymo nusitei- 
kimas ateina menininkui ne iš prigimties, bet yra įsigija- 
mas studijomis, svarstymais savo ir svetimos kūrybos ir 
tuo patyrimu, kuris patiekia nemaža medžiagos minties 
analizei. Štai kokia prasme menininkui privalomas yra es- 
tetinis susipratimas, kuris kiekvienu reikiamų momentu 
galėtų pasireikšti sąmoningų ar nesąmoningų estetiniu 
sprendimu. 

Vieni menininkai pasižymi didesniu sąmoningumu, ku- 
ris pasireiškia skaidriu estetinių susipratimu. Kiti meni- 
ninkai priklauso labiau prie tų gaivališkų kūrėjų tipų, ku- 
riame visai sėkmingas latentinis mąstymas nepakyla nie- 
kados prie visai sąmoningo estetinio susipratimo, bet vis 
dėlto ir pastarasis tipas negali apsieiti be tam tikro nusi- 
teikimo, kuris vadovauja estetiniams jo sprendimams, kad 
ir įvykstantiems latentinio mąstymo lytyje. Tačiau ir vie- 
nu, ir antru atveju estetinis susipratimas yra ne įgimtas, 
bet įsigytas. Taigi nusiteikimas spręsti apie meno daly- 
kus pagal estetines normas yra antras iš eilės nusiteiki- 
mas, kurį menininkas privalo įsigyti šalia estetinio jaus- 
mo, pakelto į pastovaus nusiteikimo laipsnį estetiniu la- 
vinimusi. 

Trečioje vietoje tenka kalbėti apie tą nusiteikimą, kurį 
menininkas privalo įsigyti sąryšyje su vaizduotės lavini- 
mu. Buvo sakyta, kad menininkas jau iš prigimties turi pa- 
sižymėti tam tikromis vaizduotės ypatybėmis. Negalės bū- 
ti menininku tas, kas iš prigimties nepasižymi tam tikru 
vaizduotės gyvumu, lakumu, sparnuotumu. Bet joks me- 
nininkas negali pasitenkinti tik tokia vaizduote, kokia 
jam yra atėjusi iš prigimties. Ir vaizduotės meniškus pa- 
linkimus jis privalo pakelti į pastovius, drausmingus nu- 

siteikimus, kurie būtų palankiausi kūrybos tikslams. Čia 
ir gali kilti klausimas, kokia linkme privalu lavinti meni- 
ninko vaizduotė, kad ji būtų geriausiai pritaikyta me- 
niškiems tikslams. 

Vaizduotė yra galia, kurios pagalba atsigaminame pa- 
tirtus arba pasigaminame mažiau ar daugiau naujus vai- 
dinius. Vaizduotė, kuri turi savo tikslu kiek galima tiks- 
liau atgaminti patirtus jau vaidinius, tarnauja atminties 
reikalams. Vaizduotė, kuri turį savo tikslų keisti senus 
vaidinius, juos kombinuoti ir kurti naujus, tarnauja įvai- 
riems išradimo ir kūrybos reikalams. Savaime aišku, kad 
pastaroji vaizduotės rūšis turi tiesioginės reikšmės dai- 
liajai kūrybai. Atminčiai tarnauja grynai atgaminamoji 
vaizduotė, tuo tarpu kad kūrybai tarnauja kuriamoji vaiz- 
duotė. Bet reik žinoti psichologinį dėsnį, kad ir kuriamoji 
vaizduotė visados remiasi atgaminamosios vaizduotės vei- 
kimu ir net iš šios pastarosios išsivysto kombinuodama 
patirtus tikrovėje vaidinius. 

Ne veltui estetikų yra primygtinai pabrėžiama, kad 
vaizduotė yra pagrindinis dailiosios kūrybos įrankis: ją, 
pavyzdžiui, Vischer vadina specifiniu grožio organu. Ši- 
tas teigimas yra priimtinas, tačiau su tuo rezervu, kad ne 
kiekviena vaizduotė tarnauja dailiojo meno tikslams, bet 
tik tokia, kuri yra išlavinta artimoje priklausomybėje nuo 
estetinio jausmo ir estetinio sprendimo. Tik drausmingai 
apvaldyta dailiosios kūrybos tikslais vaizduotė turi tikrai 
teigiamosios reikšmės grožio realizavimui konkretiniu pa- 
vidalu. 

Vaizduotė gali būti ne tik dailiosios kūrybos, bet ir 
aklų instinktų, žemiausių geidulių ir anarchistiškų gaivalų 
tarnyboje, ir tuomet, žinoma, negalima kalbėti apie tai, 
kad jinai yra grožio organu. Taigi meniškai tik išlavinta 
ir tinkamai apvaldyta vaizduotė yra iš tikro dailiosios 
kūrybos organas. Kitaip tariant, menininko vaizduotė, ša- 
lia įgimtų ypatybių, privalo dar pasižymėti įsigytu nusi- 
teikimu kurti dailiuosius pavidalus harmoningoje sutarti- 
nėje su estetiniu jausmu ir estetiniu sprendimu. 

Šitas vaizduotės sutarimas su menininko jausmu ir 
estetiniu sprendimu, kad ir besireiškiančiu latentinio mąs- 
tymo lytyje, yra laidas, kad jos padarai pasižymės dailio- 
mis arba estetinėmis ypatybėmis. Bet tai nėra vienintelis 
pageidavimas, kuris gali būti statomas meniškai vaizduo- 
tei. Vaizduotės padarai privalo būti aukščiausiame laips- 
nyje ryškūs ir originalūs. Tik tada jie turi tikrai meniškos 

reikšmės ir tikro vertingumo meno istorijoje. Neryškūs 
vaizdai gali būti kartais pateisinti pačios kompozicijos 
ypatybėmis, bet paprastai vaizdų ryškumas sudaro priva- 
lomą dailiosios kūrybos savybę. Taip pat vaizdų nauju- 
mas, arba originalumas, sudaro kūrybos žymę, kuri būti- 
nai yra surišta su dailiosios. kūrybos esme, 

Taigi vaizduotės padarų estetinis dailumas, ryškumas 
ir originalumas yra trys pagrindinės ypatybės, kuriomis 
privalo pasižymėti kuriamasis tikro menininko darbas, 
Apdovanotas iš prigimties vaizduote menininkas dar šitų 
visų ypatybių neįgauna sykiu su ja: jam tenka dar ng- 
maža pasidarbuoti, kol jis atsieks jų savo kūryboje. Meno 
istorija ir kuriamoji praktika meno mokyklos studijoje 
yra neišvengiama jokiam, kad ir labiausiai apdovanotam 
menininkui. Žodžiu tariant, ir vaizduotės srityje meninin- 

kas įgimtus palinkimus turi sustiprinti įsigytais nusiteiki- 
mais. Būtent vaizduotės nusiteikimas dailiajai kūrybai su- 
ponuoja jos sutarimą su estetiniu jausmu ir sprendimu ir 
pasireiškia dailiais, ryškiais ir originaliais padarais. Me- 
nininko vaizduotė turi būti, žodžiu tariant, drausminga ir 
apvaldyta dailiosios kūrybos tikslais. 

Buvo kalbėta apie įsigijamus meniškus nusiteikimus. 
Tokie, kaip matėme, yra, pirma, išvystytas estetinis sko- 
nis, kuris papildo ir ištobulina prigimtą skonį, arba este- 
tinį jausmą, atremtą į prigimtus meniškus gabumus, antra, 
estetinis susipratimas, kuris kūrybos akte pasireiškia kai- 
po latentinis, arba vykstąs sąmonės glūdumoje, mąsty- 
mas ir, trečia, išlavinta kuriamoji vaizduotė, kuri papildo 
ir patobulina prigimtą vaizduotę ir kuri yra specifinis 
dailiosios kūrybos organas. Bet išlavinta kuriamoji vaiz- 
duotė nėra dar paskutinis meniškas nusiteikimas, kuris 
gali ir privalo būti įsigytas menininko, norinčio stovėti 
dailiosios kūrybos aukštumoje. Nuo kuriamosios vaizduo- 
tės tiesioginis kelias veda prie techniškojo sugebėjimo, 
kuris labiau negu kiti meniški nusiteikimai yra įgijamas, 
bet ne paveldimas iš prigimties. Apie techniškąjį meninin- 
ko sugebėjimą ir tenka dabar šis tas pasakyti. 

Kuriamoji vaizduotė turi visai savaimingo palinkimo į 
apipavidalinimą, t. y. kuriamoji vaizduotė ne tik formuoja 
ir kuria naujus vaidinius, bet ir turi tendencijos sukur- 
tuosius vaizdus realizuoti kokioje nors medžiagoje. Kitaip 
tariant, kuriamoji vaizduotė turi tendencijos savo kūrinį 
perkelti iš idealinės, tik įsivaizduojamos srities į realinės 
tikrovės sritį. Šita tendencija yra vaizduotei visai savai- , 

minga ir priklauso jai kaipo tokiai. Užtat pats idealinio 
kūrinio realizavimas juslėmis patiriamojoje tikrovėje yra 
jau techniškas aktas, kuris nepriklauso vaizduotės sričiai. 
Tiesa, šitas techniškasis aktas visados yra vaizduotės va- 
dovaujamas, nes šituo aktu yra apipavidalinama kokia 
nors medžiaga pagal vaizduotės sukurtą pirmavaizdį; O 
vis dėlto pats techniškasis aktas kaipo toks yra jau visai 
naujas dalykas, nes jis priklauso prie realizavimo bei pil- 
dymo tvarkos, 

Techniškojo akto esmėje glūdi juslinės medžiagos ap- 
dirbimas arba net beformės medžiagos apipavidalinimas 
dailiąja lytimi, kuri yra jau vaizduotės sukurta arba ku- 
riama palaipsniui sulig tuo, kaip vyksta į priekį apipavi- 
dalinimo darbas. Kai kalbama apie juslinės medžiagos 
apipavidalinimą kūrybos akte, nereik imti medžiagos 
siaurai materialine prasme. Šiokia ar tokia medžiaga api- 
pavidalinama lytimi ne tik tada, kai, pavyzdžiui, yra ar- 
chitekto statomi rūmai, skulptoriaus lipdoma statula, ta- 
pytojo įvaizdinama drobė, bet ir tada, kai poetas žalią 
kalbos medžiagą apvelka ritmuota bei rimuota lytimi arba 
kai kompozitorius iš nesutvarkyto garsų gaivalo sudaro 
harmoningą ritmų ir tempu persunktą visumą. Visur me- 
nininkas kūrėjas turi reikalo su tokia ar kitokia medžia- 
ga, kurią jis stengiasi apipavidalinti dailiąja lytimi. 

Tiesa, kiekviena juslinė medžiaga stato menininkui tam 
tikrų reikalavimų, nes kiekvienos apdirbimas pagal vaiz- 
duotės sukurtą dailiąją lytį sudaro tam tikras sunkenybes. 
Iš čion kiekviena dirbamos medžiagos rūšis reikalauja sau 
tinkamos technikos. Aišku juk, kad skulptorius kitaip ap- 
sieina su savo medžiaga negu tapytojas su savo; poetas 
kitaip tvarko kalbos ir surištą su ja vaizdų medžiagą ne- 
gu kompozitorius, turįs reikalo su nedaiktiška garsų me- 
džiaga. Visur reikalingas yra atitinkamas techniškas nusi- 
teikimas arba, tikriau tariant, sugebėjimas, kuris neatei- 
na iš prigimties, bet reikalauja tam tikrų, kartais ilgų 
pratybų ir studijų. 

Negalima nevertinti techniškojo sugebėjimo reikšmės 
dailiajai kūrybai: jei realizuojamas vaizduotės sukurtas 
pirmavaizdis bendrais bruožais turi savyje visas esmines 
konkretinio kūrinio dalis, tai dar nereiškia, kad techniš- 
kas kūrinio išpildymas nesuteikia nieko naujo, palygi- 
nant sų vaizduotės darbu. Iš vienos pusės, techniškas kū- 
rinio išpildymas labai dažnai duoda mažiau, nes toli gra- 
žu nedažnai menininkas sugeba adekvatiniu būdu reali- 

Prie bendrų individualinių motyvų, kurie spiria me- 
nininkus į kūrybą, priklauso visų pirma meniškas pergy- 
venimas, kuris, būdamas emocionalinio pobūdžio, tuo pa- 
čiu turi judinamosios galios. Meniškas pergyvenimas yra 
iš tikrųjų sudėtinga kuriamojo gyvenimo apraiška, ir to- 
dėl tenka išanalizuoti skyrium sudedamosios jo dalys ar- 
ba bent tie jo pradai, kurie dažniausiai pasitaiko meniš- 
kajame pergyvenime, Tokiais sudedamaisiais meniško per- 
gyvenimo pradais yra dažniausiai: 1) meniškas patyrimas, 
2) susižavėjimas, 3) kuriamoji nuotaika, 4) įkvėpimas. Apie 
kiekvieną iš jų pridera šis tas pasakyti. 

Paprastai emocionalinis menininko temperamentas rei- 
kalauja tam tikro paraginimo iš šalies, kad jis galėtų su- 
krusti ir nešti menininką į kūrybos vyksmą. Tokių para- 
ginimų suteikia kaip tik konkretiniai patyrimai, pagauną 
kūrėjo jausmus ir vaizduotę. Pavyzdžiui, tikras gyvenimo 
įvykis, kitas meniškas kūrinys, kartais net ryškus vaiz- 
duotės padaras suteikia menininkui vertingą ir įdomų 
juslinį pergyvenimą, kuris tarnauja judinamuoju aksti- 
nu dailiajai kūrybai. Žodžiu tariant, kiekvienam meno kū- 
riniui reikalingas buvo šioks ar toks menininko pergyve- 
nimas, sužadintas jo psichikoje jei ne tikru atsitikimu, tai 
bent vaizduotės savaimingu darbu. Kitaip tariant, dailia- 
jai kūrybai emocionaliniu akstinu visados tarnauja tam 
tikras  pergyvenimas, pergyvenimas tikrovėje arba net 
pergyvenimas vaizduotėje, 

Reik čia pat pažymėti, kad ne kiekvienas patyrimas, 
kuris, šiaip ar taip, sujudina menininko psichiką, tarnau- 
ja akstinu dailiajai kūrybai. Tik tie patyrimai ir šiaip jau 
pergyvenimai pagauna menininko vaizduotę ir spiria jį 
į kūrybą, kurie stipriai sukelia jausmų gyvenimą, sudo- 
mina intelektą, sudaro aiškiai išreikštą nuotaiką. Nereikš- 
mingi kasdienio gyvenimo įspūdžiai, įvykiai ir atsitiki- 
mai nėra dar pakankama proga susidaryti stipresniam per- 
gyvenimui, kurie turėtų kuriamojo akstino reikšmės. Tik 
tai, kas turi aukštos žmogiškos svarbos savo turiniu ir 
pasižymi dideliu sugestyvumu savo išraiška, gali sukelti 
menininko psichikoje tą susižavėjimą, kuris yra reika- 
lingas kaipo kuriamasis motyvas dailiajai kūrybai. Meni- 
ninko patyrimas tik tada yra tikras akstinas kūrybai, jei 
jis turi susižavėjimo pobūdį. Susižavėjimas ir yra toji 
versmė, iš kurios ateina menininkui visai savaimingai stip- 
riausi paraginimai kurti naujus kūrinius. Menininkas be 
susižavėjimų, be stiprių pergyvenimų, be kūrybinio en- 

tuziazmo yra sutvėrimas, kuris primena šliaužiančius gy- 
vius, bet neturi nieko bendro su skrajojančiais padangėse 
gyviais. Jam trūksta sparnuotumo, kuris yra privalomas 
kiekvienam menininkui kūrėjui, 

Dažniausiai susižavėjimas yra tiesioginė priežastis ku- 
riamai nuotaikai susidaryti. Ši taip pat priklauso prie pla- 
čiai suprantamo meniško pergyvenimo ir taip pat kaip ir 
kiti jo momentai spiria menininką į kūrybą. Kuriamoji 
nuotaika yra labai individualus dalykas ir pas kiekvieną 
menininką kitaip pasireiškia. Dažnai kuriamoji nuotaika 
pačioje pradžioje pasižymi savo neaiškiu ir neapribotu 
stoviu. Kažkoks bedaiktiškas ir beformiškas lūkestis ir pa- 
geidavimas apima menininko kūrėjo sielą. Iš vienos pu- 
sės, atsipalaidavimas nuo dienos reikalų ir pasaulio rū- 
pesčių, o iš kitos pusės, kažkokios įtampos jausmas daž- 
nai ją apima. Pasinėrimas savyje, melancholija, pageida- 
vimas permainų dažnai charakterizuoja kuriamąją nuo- 
taiką. Tai, kas joje taip pat dažnai pasitaiko, yra sa- 
votiškas susijungimas malonių ir nemalonių stovių: džiaug- 
smo ir skausmo, sveikatos ir negalavimo, nejautrumo vie- 
niems dalykams ir sustiprinto jautrumo kitiems. Kartais 
pritvinkusi kuriamąja nuotaika menininko siela yra lin- 
kusi į haliucinacijas. Mat tokiu būdu glūdinti pasąmonyje 
koncepcija prasiveržia aikštėn toje įtemptoje kūrybinė- 
je atmosferoje, kuri charakterizuoja prieškūrybinį meni- 
ninko stovį. Ir štai šitokios nuotaikos stovyje menininkas 
kūrėjas staiga išgirsta savo kūrybos motyvą, tarsi ženklą 
į naują žygį. Dažnai tai esti melodijos, kuriomis pasireiš- 
kia ieškanti harmonijos menininko siela. Bet tai, kaip ir 
visa, kas buvo pasakyta apie kuriamąją nuotaiką, nėra 
taisyklė. Tai, kas iš tikro yra taisyklė, yra faktas, kad 
kuriamoji nuotaika, atsiekusi didesnės įtampos, negali 
neišsispręsti kūrybos aktais. Todėl anksčiau ar vėliau tik- 
ra kuriamoji nuotaika išsisprendžia įkvėptąja kūryba, 
kuri sudaužo paprasto kasdieninio gyvenimo užtvaras ir 
patvinksta menininko sieloje audra ir veržimusi. Tai yra 
dažniausiai gaivališko įkvėpimo momentas, kuris, kaip ir 
kiti pergyvenimo momentai, sudaro menininko psichikoje 
stiprų kuriamąjį akstiną. 

Kuriamoji nuotaika yra požymis, rodąs, kad meninin- 
ko viduje yra pribrendusi įkvėptoji kūryba, ir reik tik 
paskutinio akstino, kad ji prasiveržtų aikštėn techniškais 
kūrybos aktais. Įkvėpimas, taip sakant, veikdo kūrybos 
vyksmą ir stumia jį prie konkretinių išdavų. Įkvėpimas 

yra kūryboje labai reikšmingas ir sykiu labai galingas 
veiksnys. Jis kyla iš pasąmonio pagrindo ir patiekia dažnai 
jau atlikto kuriamojo darbo išdavas, kaipo tik realizuoti- 
nas techniškomis priemonėmis. Įkvėpimas yra ne kas ki- 
ta, kaip pasąmonio atlikto darbo prasiveržimas į sąmo- 
nės sritį ir prisimetimas šitai sąmonei, tarsi kad šitas dar- 
bas būtų iš šalies kieno nors įkvėptas. Įkvėpimo padarai 
kartais tiek yra netikėti pačiam menininkui, kad jis pats 
laiko juos tarsi jam kieno kito primestais, įkvėptais. Iš 
tikrųjų, kaip jau buvo prie kitų progų žymėta, santykia- 
vimas tarp menininko pasąmonio ir sąmonės darbo yra 
labai artimas: pasąmonio požemis iš tikrųjų sudaro šak- 
nis sąmoningam menininko kūrybos darbui. Tie kūrybi- 
niai syvai, kuriais minta menininko siela savo šak- 
nyse, anksčiau ar vėliau pereina į dienos samonę ir šią 
pastarąją apsprendžia ir vadovauja. Ir reik pripažinti la- 
bai didelė iš pasąmonio einančio įkvėpimo rolė. 

Su dideliu tikslingumu įkvėpimas spiria kūrybą prie 
sudarymo tikros dailenybės: jis apšviečia tamsius kūry- 
bos kelius, jis nurodo laimingą kūrybinės problemos iš- 
sprendimą, jis sustiprina nusiminimo momentu, žodžiu ta- 
riant, jis kelia aukštyn, nurodo ir veda. Per ikvėpimą ge- 
riausiai pasireiškia pasąmonio kuriamojo darbo ypatybės. 
Einąs iš pasąmonio įkvėpimas nėra juodo darbo pildyto- 
jas: jis ne rankioja medžiagą kūrybai, bet ją apipavida- 
lina, nes jis yra savarankiškas dalyvis kūrybos vyksme, 
būtent tas, kuris vaidina didžiausią rolę koncepcijos su- 
daryme. Koncepcija yra kuriamosios dvasios padaras, ku- 
riame kuriamoji idėja randa pirmą visai dar idealinį re- 
alizavimą menininko vaizduotėje, kas gali būti pavadin- 
tas pirmavaizdžio žodžiu. Paskui tik koncepcijos sudary- 
tas pirmavaizdis yra realizuojamas techniškais aktais re- 
alioje tikrovėje. 

Nereik manyti, kad meno kūrinio koncepcija yra su- 
daroma vienu ypu ištisai ir tobulai. Tik genialūs kūrėjai 
kartais sugeba savo dvasioje suteikti jau tobulą dailiąją 
lytį savo kūriniui ir jį paskui realizuoti vienu galingu už- 
simojimu mūsų tikrovėje. Ogi paprastai koncepcija suda- 
roma iš pradžios labai netobulai ir tik paskui palaipsniui 
tobulinama pagal tai, kaip kūrybos darbas žengia į priekį. 
Todėl taip pat įkvėpimo aktas nėra kažkas vieningo, kas 
vieną tik kartą prasiveržia į sąmonę dailenybės kūrimo 
metu. Ikvėpimas gali turėti stipresnių ir silpnesnių savo 
momentų, jis patvinsta ir atslūgsta pagal įvairias aplin- 

kybes, ir jei, iš vienos pusės, įkvėpimas yra akstinas, spi- 
riąs į kūrybos darbą, tai, iš kitos pusės, pats kūrybos 
darbas, arba kūrybinio darbo vyksmas, yra geriausias 
akstinas įkvėpimui sužadinti. Pačiu menininkų paliudy- 
mu, ne svajinga rimtis, bet intensyvus kūrybos darbas 
sudaro palankiausias sąlygas kūrybiniam įkvėpimui. 

Iš čion matyti, kad kuriamojo pergyvenimo akstinai 
savotiškai susipina tarp savęs ir vieni kitus paragina sa- 
vitarpiniu veikimusi. Meniškas patyrimas sukelia susiža- 
vėjimą, susižavėjimas sudaro kuriamąją nuotaiką, kuria- 
moji nuotaika ruošia įkvėpimo prasiveržimą aikštėn, o 
paskui pats kuriamasis darbas stiprina grįžtamuoju būdu 
pati menišką pergyvenimą, nes pati kūryba yra menininko 
pergyvenama labai stipriai su pakelta dvasia ir su sustip- 
rintomis emocijomis. Prie to pergyvenimo, kuris yra su- 
rištas su kūrybos turiniu, čia dar prisideda kuriamoji 
emocija, kuri kartais pasiekia nepaprasto intensyvumo ir 
galingumo. Kuriamoji emocija pasiekia ypatingo inten- 
syvumo pas genialius kūrėjus, pas kuriuos visi meniško 
pergyvenimo momentai yra sustiprinti ir siekia gaivališ- 
kos galybės. Genialus kūrėjas ypatingai jautrus yra vi- 
sam tam, kas gali sudaryti akstiną dailiajai kūrybai, to- 
dėl jis lengvai susižavi tomis tikrovės žymėmis, kurios 
jam įkvepia kuriamųjų galimybių; jo kuriamoji nuotaika 
ypatingai ryški ir jaučiama; jo įkvėpimas aukščiausiame 
laipsnyje galingas ir gaivališkas ir sykiu pasireiškia su 
nepaprastų tikslingumu ir atbaigtomis lytimis. Kiek ku- 
riamosios emocijos ir apskritai kūrybinis pergyvenimas 
pas genialius kūrėjus gali būti stiprus, galima spręsti iš 
to fakto, kad Mickevičius po to, kai jis buvo sukūręs sa- 
vo „Improvizaciją“, buvo rastas sunkaus apalpimo sto- 
vyje. Po to jis dar pareiškė, kad buvo manęs turėsiąs 
mirti nuo išsisėmimo ir pervargimo kūrybiniame akte. 

Visi keturi pergyvenimo momentai sudaro sykiu emo- 
cionalinį dailiosios kūrybos motyvą. Tai yra pradedama- 
sis kūrybos motyvas, labai svarbus tuo, kad be jo papras- 
tai negalėtų kilti jokių meno kūrinių, arba jei tokių 
kūrinių ir susidarytų, be šito akstino jie būtų šalti, neįdva- 
sinti, nesušildyti jausmų užsidegimu. Aišku, kad emocio- 
nalinis menininko pergyvenimas turi labai svarbios rolės 
ir kūrinio atsiradimui, ir kūrinio pobūdžiui. Bet jis nėra 
vienintelis dailiosios kūrybos bendras individualinis mo- 
tyvas, arba akstinas, ir net ne svarbiausias dailiojo meno 
atžvilgiu. Du sekamu genetiniu atžvilgiu motyvu, priklau- 

sančiu prie bendrų individualinių kūrybos motyvų, yra 
išreiškimo motyvas ir apipavidalinimo motyvas. Meno es- | 
mei juodu turi nepalyginant daug daugiau reikšmės. 

Išreiškimo motyvas yra ne kas kita, kaip menininko 
noras išreikšti savo pergyvenimus šiokiu ar tokiu būdu. 
Apipavidalinimo motyvas yra ne kas kita, kaip meninin- 
ko noras suteikti savo išreiškimui dailiąją lytį ir įamžinti 
ją visuomet reikšmingame meno kūrinyje. Taigi išreiški- 
mo ir apipavidalinimo motyvai yra dar du bendru ir in- 
dividualiniu motyvu, kuriuodu, šalia meniško pergyveni- 
mo, sudaro svarbiausius dailiosios kūrybos motyvus. Ga- 
lima būtų manyti, kad kalbėti apie išreiškimą ir apipavi- 
dalinimą reikėtų tik ryšyje su meno kūrinio realizavimu, 
nes kuriant kokią dailenybę, yra neišvengiama išreikšti 
savo sukurtąją koncepciją ir ją apipavidalinti dailiąja iy- 
timi. Negalima abejoti, kad išreiškimas ir apipavidalini- 
mas priklauso prie kūrinio realizavimo techniškomis prie- 
monėmis. Bet iš kitos pusės, galima kalbėti apie išreiškimo 
ir apipavidalinimo motyvus, nes menininko psichikoje yra 

nenugalimų palinkimų, arba tendencijų, pasireikšti api- 
pavidalinimų kuriamosios medžiagos dailiąja lytimi. Vo- 
kiečiai, pavyzdžiui, visai teisingai kalba apie menininko 
Mitteilungslrieb ir Gestaliungsdrang, t. y. apie pasireiš- 
kimo instinktą ir apipavidalinimo vajų. 

Menininkas kuria ne tik sau, bet ir kitiems. Jis turį 
nenugalimą norą pasidalinti. savo pergyvenimais, savo 
koncepcijomis, savo kuriamomis lytimis. Menininkas turi 
jausmą, kad jo kūryba turi visai objektyvios reikšmės ir 
vertės, ir todėl jis pageidauja jos išdavomis pasireikšti, 
kad ir kiti galėtų pripažinti jo kūrybos vertingumą ir su- 
kurtomis vertybėmis galėtų gėrėtis, grožėtis. Tai ir yra 
Mitteilungstrieb, pasireiškimo instinktas. 

Iš kitos pusės, menininko vaizduotė tik tada jaučiasi 
patenkinta, kai jos sukurtiems vaidiniams yra menininko 
suteikiama adekvatinė bent tam tikrame laipsnyje dailioji 
lytis, išreikšta juslinėmis atvaizdavimo priemonėmis. Me- 
nininkas turi, taip sakant, nenugalimo reikalo savo vaiz- 
duotės padarus perkelti iš psichinės srities į realiai pati- 
riamą tikrovės sritį, joje realizuojant juslinėmis priemo- 
nėmis savo koncepcijos pirmavaizdžius konkretiniuose 
pavidaluose. Tai yra Gestaliungsdrang, apipavidalinimo 
vajus. 

"Labai lengva pastebėti, kad išreiškimo motyvas ir api- 
pavidalinimo motyvas labai ankštai yra tarpusavy suriš- 

ta. Išreiškimo motyvas neišvengiamai veda prie apipavi- 
dalinimo motyvo, ir iš kitos pusės, apipavidalinimo mo- 
tyvas remiasi išreiškimo motyvu. Ir vis dėlto išreiškimas 
ir apipavidalinimas nėra, kaip pamatysime, tas pats daly- 
kas, ir meno likimas žymiai yra surištas su tuo, koks mo- 
mentas — išreiškimas ar apipavidalinimas — ima jame vir- 
šų. Bet apie tai smulkiau kitą kartą. 

Paskutinį kartą buvo trumpai nusakyta du bendru in- 
dividualinių menininko kūrėjo motyvų, kurie, šalia per- 
gyvenimo ir sykiu su šiuo pastaruoju, sudaro pagrindi- 
nius, labai svarbius motyvus kiekvienai dailiajai kūrybai: 
tai yra išreiškimo motyvas ir apipavidalinimo moty- 
vas, kurie, kaip sakyta, turi vokiečių kalboje savo suges- 
tyvinius terminus: Mitteilungstrieb ir Gestaliungsdrang. 
Šituodu išreiškimo ir apipavidalinimo motyvu ir turime 
šitą kartą kiek smulkiau panagrinėti. 

Žmogaus prigimtyje yra uždėtas palinkimas kiekvieną 
savo pergyvenimą. šiaip ar taip išreikšti. Tolimiausia ši- 
to fakto priežastis yra ta, kad kiekviena akcija turi savo 
tokią ar kitokią išvadą. Todėl pirmieji pasireiškimo pėd- 
sakai net nepriklauso nuo žmogaus valios. Kiekvienas 
vidaus pergyvenimas yra tam tikra emocija, arba vidaus 
judesys, kuris, šiaip ar taip, sujudina žmogaus psichofi- 
zine būtybę, kas negali nepasireikšti aikštėn kokiu nors 
būdu. Sakysime, baimės arba pykčio pergyvenimas pasi- 
reiškia visai savaimingai žmogaus veido spalvoje ir jo 
išraiškoje. Išraiška ir yra ne kas kita kaip atspindys to, 
kas yra viduje pergyvenama. Tiksliai kalbant, išraiškos 
dovana priklauso gyvoms būtybėms ir toms, kurios turi 
proto dovaną. Tačiau labai plačia prasme galima kal- 
bėti ir apie neprotingų gyvulių ir net negyvos gamtos iš- 
raiškas, nes tokiu atveju mes esame linkę personifikuoti 
gyvulių pergyvenimus ir gamtos apsireiškimus pagal žmo- 
giškąją savo prigimtį. 

Užtat yra visai tikslu kalbėti, kad žmogaus pasireiški- 
mas tokia ar kitokia išraiška gali būti savaimingas ir są- 
moningas. Savaimingas pasireiškimas įvyksta tada, kai 
žmogus reaguoja į stiprius įspūdžius visai savaimingu net 
reilektoriniu būdu ir nenori arba net negali kontroliuoti 
savo pasireiškimo būdą. Tokia, pavyzdžiui, yra Nusigan- 
dusio žmogaus išraiška, kai jis daro žūtbūtinės pastangas 
išsigelbėti iš pavojaus. Tokiu atveju žmogus neįstengia 
savęs kontroliuoti ir galvoti apie tai, kaip jis pasireiškia 
pastebintiems jį žmonėms. Bet, žinoma, nėra reikalo ieško- 

ti tiek nepaprastų atsitikimų norint pastebėti ir obser- 
vuoti savaimingą žmonių pasireiškimą. Žmonės pasireiš- 
kia savaimingu nekontroliuojamų būdu labai dažnai, ypač 
pergyvendami stipresnius įspūdžius, 

Sąmoninga išraiška, t. y. sąmoningai kontroliuojama 
ir net valios pastangomis valdoma, yra jau tam tikros 
kultūros apraiška. Užsiminus apie kultūrą sąryšyje su 
išraiška arba pasireiškimo instinktu, reik konstatuoti, kad 
nekultūringas žmogus, palygintas su kultūringu žmogumi, 
pasireiškia daug daugiau, labiau savaimingų ir mažiau 
apvaldytu, mažiau kontroliuojamu ir mažiau įformintu 
būdu. Todėl ir kultūringas žmogus, kai jis pergyvena 
stiprias emocijas, kurių neįstengia apvaldyti, dažnai pri- 
mena nekultūringą arba tiesiog laukinį žmogų. 

Tokiu būdu jau pačioje pradžioje tenka konstatuoti 
keletas grindžiamųjų tiesų, kurios turi paskui reikšmės 
meno dalykams. 1. Pasireiškimo instinktas arba palinki- 
mas išreikšti šiaip ar taip visa tai, kas mus gyvai pa- 
gauna, yra prigimtas visiems žmonėms. 2. Todėl pastan- 
gos išreikšti savo emocionalinius pergyvenimus kaipo 
tokios dar neturi savyje nieko meniško. 3. Juo mažiau 
žmogus yra kultūringas, juo daugiau jis yra linkęs reikštis 
neribojamu, nekontroliuojamu, neapvaldytu, neplaningu ir 
beformišku būdu. 4. Labai dažnai, juo intensyvesnis yra 
mūsų emocionalinis pergyvenimas, juo labiau beformiš- 
ku ir neharmoningu būdu jis pasireiškia. — Žodžiu tariant, 
pasireiškimo instinktas yra žmogaus gyvenimo apraiška, 
kuri gali būti kultivuojama pagal aukštesnius žmogaus 
gyvenimo principus, bet pati savyje, kaipo tokia, neturi 
dar estetinės vertės ir todėl nesudaro dailiosios kūrybos 
apraiškos. Todėl klaidingas yra meno kaipo išreiškimo 
aptarimas. Pasakymas „menas yra išreiškimas" tesuima 
į save vieną tik dailiosios kūrybos motyvą, bet neapreiš- 
kia jokios esminės jos žymės, 

Tiesa, palinkimas į išreiškimą kaipo dailiosios kūry- 
bos motyvas veda, šiaip ar taip, į meno sritį, kaipo tai, 
kas dailiajai kūrybai būtinai yra reikalinga. Bet kaip ku- 
riamoji medžiaga, kuri taip pat būtinai reikalinga menui, 
nesudaro dar jokia prasme dailiojo kūrinio, taip lygiai 
išreiškimas nesudaro dar dailiosios kūrybos esmės. Pir- 
ma pasireiškimo pastangos reikšmė yra grynai psichofi- 
zinio pobūdžio: pasireiškimas, arba savo pergyvenimo 
išreiškimas, iš vienos pusės, išsprendžia tą įtampą, kuri bu- 
vo žmogaus psichikoje susidariusi dėl pergyvenimo emo- 

cijos, o iš kitos pusės, atbaigia šitą pergyvenimą tam 
tikra evoliucija. Taip pykčio pergyvenimas, išreikštas, 
šiaip ar taip, priekaišto ir pasibarimo lytyje, suteikia ato- 
tampą pačiam jausmui, bet pirm negu tai įvyksta, pats 
pyktis randa išreiškime aukščiausią įtampos laipsnį ir iš- 
sivysto iki tam tikro aiškumo, kuriame randa vietos ir 
savo jausmo motyvavimas, ir pasiryžimas jį šiaip ar taip 
pareikšti, 

Kita išreiškimo išdava yra ta, kad išreiškimas iš gvi- 
daus perdirba pergyvenimą, jį praturtina ir pakelia į auk- 
štesnį laipsnį. Šitame daikte ir prasideda tikra išreiškimo 
reikšmė dailiajai kūrybai. Jei pats pergyvenimas savo 
turiniu yra toks, kad jis gali tarnauti kuriamąja tema, tai 
išreiškimas turės suteikti šitam pergyvenimui sustiprintą, 
praturtintą ir ryškesnę lytį. Kitaip tariant, išreiškimas turi 
tendencijos visai savaimingai idealizuoti pergyvenimą, ir 
tuo pačių skirti jį aukštesniam kūrybos tikslui, būtent 
pergyvenimo pareiškimui dailiąja lytimi. 

Išreiškimas, be to, suteikia objektyvacijos vidaus per- 
gyvenimui, t. y. jį apreiškia išviršinėmis priemonėmis. 
Šituo atžvilgiu išreiškimas tampa priemone susižinojimo 
tarp žmonių ir įgauna visuomeninio pobūdžio. Tokių bū- 
du išreiškimo reikšmė žmogaus gyvenime yra labai dide- 
lė: psichofiziniu atžvilgiu išreiškimas atbaigia pergyve- 
nimo evoliuciją ir išsprendžia jo įtampą; visuomeniniu 
atžvilgiu išreiškimas yra priemonė žmonėms susižinoti 
tarp savęs; meno atžvilgiu išreiškimas yra objektyvacijos 
ir idealizacijos įrankis. Bet vėl dėl paskutinio atžvilgio 
reik pastebėti, kad objektyvacija ir idealizacija dar iš sa- 
vo esmės nėra estetinio pobūdžio. Mokslininkas, dirbda- 
mas mokslo darbą ir išreikšdamas jo išdavas mokslo vei- 
kale, taip pat tam tikra prasme naudojasi objektyvacijos. 
ir idealizacijos priemonėmis, bet tuo pačiu laiku jis gali 
būti labai tolimas dailiajai kūrybai ir apskritai meno da- 
lykams. Čia ir kyla klausimas, kas yra reikalinga, kad 
išreiškimas galėtų būti menišku išreiškimu arba, kitaip 
tariant, būti dailiosios kūrybos veiksnys. 

Į šitą klausimą tegalimas vienas tik tikras atsakymas: 
kad išreiškimas galėtų pasidaryti tikru dailiosios kūrybos 
veiksniu, jis turi sueiti į organišką vienybę su išreiškimu 
turinio apipavidalinimu dailiąja lytimi. Tik per tą lytį, 
kuria pasireiškia pergyvenimas, išreiškimo momentas 
įgauna estetinės vertės. Ten, kur išreiškimas nėra apval- 
dytas, įformintas ir tikslingai pritaikytas dailiojo meno. 

reikalams, negalima kalbėti apie menišką išreiškimą, ar- 
ba apie išreiškimą kaipo dailiosios kūrybos veiksnį. Ki- 
taip tariant, išreiškimo motyvas yra tam tikra pajėga, 
kuri privalo būti įkinkyta į dailiosios kūrybos vyksmą, 
bet iš savo prigimties nėra dar dailiojo meno kūrėja. 

Išreiškime galima įžvelgti trys momentai: pirma, per- 
gyvenimas, kuris yra išreiškiamas, antra, tasai išviršinis 
juslėmis patiriamas ženklas, kuris išreiškia pergyvenimą 
ir, trečia, išroiškimo patyrimas kieno nors psichikoje kai- 
po išreiškimo. Tik antrame momente, t. y. išviršinio žen- 
klo momente, išreiškimas tegali įgauti estetinės reikšmės, 
apsivilkęs dailiąja lytimi. Kiekvienas ženklas turi savo 
lytį, bet ne kiekvienas ženklas turi dailiąją lytį. Tad dar 
kartą pabrėžiu tą labai reikšmingą menui faktą, kad su 
išreiškimo motyvu turi sutapti dar kitas specifiškai me- 
niškas motyvas, jei norima, kad jis pats įgautų meniškos 
vertės. 

Šitas kitas jau tikrai meniškas motyvas yra apipavida- 
linimo motyvas, kuris spiria menininką kūrėją įiorminti 
išreiškiamą dalyką dailiąja lytimi, Kas neturi dailiosios 
lyties pajautimo ir nejaučia reikalo suimti į dailiąsias 
lytis pergyventų ir išreiškiamų dalykų, tas nėra meni- 
ninkas kūrėjas estetine šito termino prasme. Apipavida- 
linimo motyvas tiek yra svarbus, kad dailiojo meno ap- 
tarimas dažniausiai yra jungiamas su apipavidalinimo mo- 
mentu. Sakysime, E. Meumann, kuris labai energingai 
pabrėžia išreiškimo ir apipavidalinimo motyvų skirtingu- 
mą, sako, kad „menas yra visuomet reikšmingo kūrinio 
įvaizdinimas konkrečiai veizdimoje lytyje, remiantis mū- 
sų sielą jaudinančiu pergyvenimu“ (II, 78). 

Pats apipavidalinimo motyvas trumpiau yra vadina- 
mas formos motyvas, ir savaime suprantama, kad mene 
tegali būti kalba apie dailiosios, arba gražiosios, formos 
motyvą. Sykiu reik tačiau žinoti, kad apipavidalinimo 
motyvas ne padaro išreiškimo motyvą nereikalingą, bet 
jį tik taurina, tobulina ir panaudoja savo tikslams. Ir net 
estetinė apipavidalinimo prasmė tampa visai aiški, kai 
yra suprasta, kad tai, kam yra suteikiama dailioji lytis, 
privalo turėti savyje išreiškimo pobūdį. Tuo tarpu išreiš- 
kimo pašaukimas yra iškišti į priekį tuos atvaizduojamo- 
jo dalyko momentus, kurie padaro galimą grynai inten- 
syvų pergyvenimą. ; 

Iš čion susidaro vienas iš reikalavimų, kurie vado- 
vauja ieškojimui dailiosios lyties. Būtent ieškoma kūri- 

niui lytis privalo tiksliai atsakyti sustiprinto išreiškimo 
reikalavimui. Jei išreiškimo viešpatavimas apipavidalini- 
mo atžvilgiu yra antiestetinis šitų dviejų motyvų santy- 
kiavimas, tai ne tik yra leista, bet ir net privalu rū- 
pintis, kad apipavidalinimas kaip tik iškeltų aikštėn 
tuos momentus, kurie sustiprina mūsų pergyvenimą 
domintis kūriniu. Ne išreiškimo stiprumas yra blogas 
dailiojoje kūryboje, bet jo neapvaldymas, nekontro- 
liavimas, nesuėmimas į adekvatinę formą, kurį galėtų 
suharmonizuoti išreiškimą pagal estetines normas. Taigi 
pirmas reikalavimas, statomas ieškomai kūrinio formai, 
yra atsakyti sustiprinto išreiškimo reikalui arba padaryti 
galimą grynai intensyvų estetinį pergyvenimą. Šitas su- 
stiprinto išreiškimo reikalavimas, kuris yra sąlyga inten- 
syviam estetiniam pergyvenimui, skiria meniškąjį apipa- 
vidalinimą nuo to apipavidalinimo, kuris skaitosi vien su 
paprastu tikslingumu arba net atvaizduoja dalyką su vi- 
su atitikimu tikrovės. Paprasta fotografija arba tikslin- 
gos mašinos formos neatsako sustiprinto išreiškimo rei- 
kalavimui ir todėl taip pat nesuteikia mums intensyvaus 
pergyvenimo domintis jų formomis. Kitaip tariant, šito su- 
stiprinto išreiškimo pagrinde susidaro tasai pliusas, kuris 
skiria estetines formas nuo neestetinių. 

Toliau ieškomai kūrinio formai yra statomas reikala- 
vimas, kad joje rastų išreiškimą tasai specifinis susido- 
mėjimas, kuris patraukė menininką prie emocionaliai 
patirto objekto. Tai reiškia, kad formoje sustiprintos iš- 
raiškos privalo rasti kaip tik tasai pergyvenimas arba susi- 
žavėjimas, kuris paragino menininką kurti. Kitaip tariant, 
tarp menininko pergyvenimo ir apipavidalinimo turi būti 
griežto ir tikslaus atitikimo. Aišku juk savaime, kad for- 
ma, išreiškianti netinkamu būdu tai, kam ji skirta išreikš- 
ti, yra nevykusi ir nesuharmonizuota lytis. Sakysime, po- 
ætas išreiškia linksmo žanro turinį soneto lytyje. 

Meniškoji forma turi taip pat skaitytis su tomis iš- 
reiškimo priemonėmis, kurios yra menininko dispozicijo- 
je. Sakysime, vienos lytys tinka tapybai, kitos skulptūrai, 
trečios architektūrai ir t. t. Menininkas, kuris nesiskaito 
su dirbamos medžiagos ypatybėmis ir tikslingomis tech- 
nikos priemonėmis, negali sukurti tobulų lyčių, kurios 
atsakytų visiems estetikos reikalavimams. 

Pagaliau ieškoma lytis visados privalo skaitytis su tuo 
faktu, kad ji, šiaip ar taip, tarnautų susižinojimo priemo- 
ne tarp žmonių, kad sugebėtų patiekti žmonėms to esteti- 

nio pasismaginimo, kurį ji turi savo tikslu, Menas, kuris 
visiškai nesiskaito su šituo reikalu, negali pasiekti tobu- 
lumo jau todėl, kad jis yra nustojęs labai stipraus aksti- 
no prisilaikyti visuotinai reikšmingų estetikos principų. 

Visi paminėtieji keturi reikalavimai, statomi ieškomai 
kūriniui lyčiai, turi labiau išviršinės reikšmės. Kai sako- 
ma, pirma, kad dailioji lytis privalo atsakyti sustiprinto 
išreiškimo reikalui, antra, kad ji turi atitikti specifinį me- 
nininko pergyvenimo turinį, trečia, kad ji privalo skai- 
tytis su esančiomis menininko dispozicijoje medžiaga ir 
technikos priemonėmis ir, ketvirta, kad dailioji lytis skir- 
ta tarnauti susižinojimo priemone,— visais šitais reikala- 
vimais nustatomos ribos, iš kurių dailioji lytis negali iš- 
eiti. Bet tuo dar tikrai nepasakoma, kokia ji privalo būti 
tikra savo esme. Šituo klausimu teks kalbėti ateityje, kai 
būsime priėję specialiai dailiosios kūrybos lyčių proble- 
mą. Čia tik trumpai paminėsiu vien lengvesnės orienta- 
cijos tikslais pagrindines dailiosios lyties savybes. Būtent 
tokiomis savybėmis yra: pirma, atbaigtas pilnumas, loty- 
niškai vadinamas inlegritas, be kurio negali susidaryti 
pilnas ir patenkinąs savo dydžiu įspūdis, antra, tikslingas 
vieningumas — unitas, kuris realizuoja tam tikrą vieny- 
bės principą daugingų dalių įvairumoje, trečia, derama 
proporcija, debita proportio, kuri nustato harmoniją tarp 
dalių ir visumos, ir, ketvirta, ryškus skaidrumas, splendor 
pulchri, kuris sugestyviai išreiškia estetinį kūrinio mo- 
mentą, Tik apipavidalinimas, atitinkąs pirmus keturis iš- 
viršinius reikalavimus ir šiuos keturis išvidinius reikala- 
e tegali sukurti tikrai dailiąją, t. y. gražią, estetinę 

į. 

Kaip matome, dailiosios kūrybos motyvų klausimas 
yra mus privedęs prie pačios giliausios dailiojo meno 
esmės. Mes turėjome progos patirti, kad pasireiškimo ir 
apipavidalinimo instinktai kyla iš menininko emociona- 
linių pergyvenimų ir vaizduotės visai savaimingų polin- 
kių ir paskui tiesioginiu keliu veda į klausimą, kas yra 
dailioji lytis, kuri dailiojoje kūryboje turi kardinalinės 
reikšmės visais atžvilgiais. 

Nesigilindamas dabar į šitą kardinalinį klausimą, turiu 
kiek smulkiau čia paliesti labai reikšmingą išreiškimo ir 
apipavidalinimo momentų santykiavimą tarp savęs. Pasi- 
rodo, kad nuo to, kaip yra traktuojami šitie dailiosios 
kūrybos motyvai ir katram iš jų yra suteikiama persvara, 
pareina ištisos meno pakraipos. 

Cohn savo „Allgemeine Asthelik“ 5 vienoje vietoje 
trumpai drūtai aptaria išreiškimo ir apipavidalinimo mo- 
mentų santykiavimą dailiajame mene, Jis būtent sako: 
„Formos ir išreiškimo sutapimas krūvon yra būtinas fakto 
prasme; ogi jųdviejų harmonija ir savitarpinis priklauso- 
mumas yra būtinas reikalavimo ir normos prasme“ (128). 
Vadinasi, negali būti išreiškimo be jokios formos ir for- 
mos be išreiškiamo jokio turinio, Bet gali būti tarp jų- 
dviejų netinkamas santykiavimas, nepagrįstas harmonijos 
ir priklausomybės principais. Pastaruoju atveju mes turi- 
me nenormalų išreiškimo ir apipavidalinimo santykiavi- 
mą, kuris negali neatsiliepti neigiamai į meno išdavų 
vertingumą. 

Meumann net sako, kad viena iš įdomiausių dailiosios 
kūrybos ypalybių kaip tik yra tai, kad išreiškimo ir api- 
pavidalinimo motyvai tam tikrame laipsnyje yra priešin- 
gi viens antram ir kad tam tikrose aplinkybėse turi meno 
pakraipai net diametraliai priešingos įtakos. ,„Pastanga 
įvaizdinti pergyvenimą visuomet vertingame kūrinyje ir 
tam tikroje meniškoje lytyje,— sako jisai, — turi kaip tik 
pagal bendrą savo tendenciją neišvengiamu būdu stabdy- 
ti ir siaurinti pastangą išreikšti savo jausmus, ir, atvirkš- 
čiai, pastanga išreikšti jautimus visados turi tendencijos 
kliudyti tikrai meniško kūrinio atsiradimui griežtai meniš- 
kojoje lytyje" (II, 81). 

Šitų pagrindinių tendencijų, surištų su išreiškimo ir 
apipavidalinimo motyvais, konstatavimas turi be galo di- 
delės reikšmės tikram dailiosios kūrybos supratimui. Jis 
verčia niekados nepamiršti, kad stengimasis pasireikšti 
jausmais yra iš esmės beformiškas, netikslingas ir nepla- 
ningas. Štai kodėl primityvūs nekultūringi žmonės, vai- 
kai ir patekę į dekadenciją subarbarėję menininkai sutei- 
kia pirmenybės išreiškimo motyvui ir taip yra silpni api- 
pavidalinimo koncepcija ir technika. Rūpinantis visų 
pirma išreiškimu, nustumiamas į antrą planą apipavidali- 
nimo momentas. Tuo tarpu šis apipavidalinimo momentas 
yra visados surištas su pasirinkimu ir apribojimu išreiš- 
kimo lyties. Meniškos lyties pasirinkime ir jos apriboji- 
me, kaipo išreiškimo priemonėse, ir glūdi stabdomasis 
apipavidalinimo momentas, 

Visų pirma kiekvienam meniškam apipavidalinimui 
yra ribų žiūrint į vaizdavimo priemones: menininkas yra 
surištas išreiškime savo meno stiliaus dėsniais. Kiekviena 
meno sritis turi savo principus, liečiančius kuriamąją me- 

džiagą, taikomą kūrybai techniką ir kuriamąsias lytis, 
Jei menininkas nepritaiko savo išreiškimo palinkimui jo- 
kių stabdžių ir leidžia save šitam palinkimui nešti kur 
tinkamas, tai jo kūryba neišvengiamai turi privesti prie 
bet kurių meno dėsnių paneigimo. Bet ne tik stiliaus dės- 
niais menininkas yra surištas savo kūryboje: jis privalo, 
šiaip ar taip, skaitytis su ta meno rūšimi, kurią meninin- 
kas yra pasirinkęs savo pergyvenimo išreiškimui. Jei, 
pavyzdžiui, poetas yra pasirinkęs dramatinę lytį savo per- 
gyvenimui išreikšti, tai jis turi skaitytis su šitos lyties 
bendrais dėsniais ir dar tais specialiais, sakysime, trage- 
dijos dėsniais, kurie negali nevaržyti neribojamo meni- 
ninko reiškimosi savo koncepcijomis, pergyvenimais, 
jausmais. 

Išreiškimo kultūra ir yra ne kas kita, kaip išreiškimo 
suėmimas į menišką lytį, kitaip tariant, jo apvaldymas, 
apipavidalinimas, įforminimas pagal estetikos normas. 
„Atskiram žmogui, — sako Meumann,— tai reiškia išsiau- 
klėjimą savyje formos jausmo, meniškos formos jausmo 
tiek gyvenime tiek kūryboje, kas yra ne kas kita, kaip 
apribojimas stengimosi į išreiškimą meniškais lyčių kū- 
rybos principais“ (II, 86). Žodžiu tariant, ten, kur nėra 
išreiškimo tikros kultūros, dailioji lytis negali rasti sau 
vietos. Toks ir yra laukinių žmonių, vaikų ir subarbarė- 
jusių menininkų, kurių dabar taip daug priviso, menas. 

Jei dabar panorėsime susisteminti santykius, kurių esti 
tarp išreiškimo ir apipavidalinimo momentų mene, tai tu- 
rėsime pripažinti, kad čia galimi trys tipiški atsitikimai, 
būtent, pirma, išreiškimo ir apipavidalinimo momentai su- 
tampa suderintojoje harmonijoje, antra, apipavidalinimo 
momentas vyrauja išreiškimo momentui, ir trečia, išreiš- 
kimo momentas vyrauja apipavidalinimo momentui, Jei 
paimtume tvarką, kuria einama į tobulumą, tai turėtume 
iš pradžios kalbėti apie išreiškimo vyravimą apipavidali- 
nimui, paskui apie apipavidalinimo vyravimą išreiškimui 
ir pagaliau apie šitų dviejų kūrybos momentų harmoniš- 
ką susiderinimą. Užtat meno dekadencijos periodui, kurį 
kad mes gyvename šiais laikais, yra reikšminga atvirkš- 
čia tvarka, ir todėl visus galimus šitų dviejų momentų 
santykiavimo tipus turėsime apžvelgti kaip tik šitoje tvar- 
koje. . 

Do to, kas buvo pasakyta apie išreiškimo ir apipavi- 
dalinimo motyvus ir jų reikšmę dailiajai kūrybai, savai- 
me aišku, kad idealinis atsitikimas yra tada, kai griežtai 

atbaigta graži lytis susiderina su aukščiausių vidaus per- 
gyvenimo išreiškimo laipsniu. Šitokiu dviejų išreiškimo 
ir apipavidalinimo motyvų suderinimu payin kaip tik 
tasai menas, kuris yra vadinamas klasišku. Cia pergyve- 
nimas, išreiškimas ir apipavidalinimas adekvatiniu bū- 
du save atitinka, ir todėl tokio meno akivaizdoje mes 
jaučiamės pagauti vidaus gyvenimo didingumo ir išreiš- 
kimo sugestyvumo, ir išviršinės lyties tobulumo. Ar pa- 
imsime klasikinio meno geriausius pavyzdžius — literatū- 
ros, skulptūros ir architektūros, — ar geriausius renesanso 
pavyzdžius — literatūros ir tapybos srityje,— ar geriau- 
sius romantizmo pavyzdžius — tik dailiosios literatūros 
srityje,— visur rasime gilų pergyvenimą, sugestyvų iš- 
reiškimą ir tikrai dailiąją lytį. 

Antras tipiškas atsitikimas yra tas, kai apipavidalini- 
mo motyvas vyrauja su skriauda išreiškimui, Tokiu atve- 
ju lytis užstelbia vidaus pergyvenimus ir išdavoje susi- 
daro šaltas objektyvinis menas, nelaisvas nuo visokių pe- 
dantiškų formalinių reikalavimų, šabloniškų manierų ir 
sustingusių formų. Ryškiausias tokio vienašališko meno 
pavyzdys yra pseudoklasiškas menas, tiek pavergtas įsa- 
kymų ir draudimų kodeksui, įprastoms manieroms ir ap- 
ribotoms vieną kartą ant visados sustingusioms lytims. 
Ne visur apipavidalinimo vyravimas išreiškimui išeina ai- 
kštėn su tokiu vienašališkumų kaip pseudoklasiškame 
mene. Dažnai jis jaučiamas tik kaipo tam tikras šaltumas 
ir palinkimas į objektyvizmą, kas ne taip ryškiai demons- 
truoja šito meno tipo vienašališkumą. Bet, šiaip ar taip, 
nebuvimas mene adekvatinio santykio tarp pergyvenimo, 
išreiškimo ir apipavidalinimo yra visados aiškus trūku- 
mas, kuris negali būti pateisintas jokiais sumetimais. Tre- 
čias tipiškas atsitikimas, būtent <...> 18 

Paskutinėse paskaitose iš bendrosios estetikos buvo 
kalbėta apie tuos bendrus visiems menininkams motyvus, 
kurie yra jų visų, šiaip ar taip, patiriami ir todėl turį 
didelės reikšmės tikram dailiosios kūrybos supratimui. Tai 
yra, kaip žinome, pergyvenimas, išreiškimas ir apipavi- 
dalinimas kaipo emocijos, išraiškos ir formos motyvai. 
Emocija yra tasai patiriamojo pergyvenimo motyvas, ku- 
ris sužadina susidomėjimą, susižavėjimą, kuriamąją nuo- 
taiką ir įkvėpimą ir tuo pačių spiria menininką į kūrybą. 
Išraiškos motyvas yra pagrįstas susižinojimo, susisiekimo, 
pasireiškimo instinktu, kuris ragina žmogų savo pergyve- 
nimais pasidalyti su kitais žmonėmis. Pagaliau formos, ar- 

ba lyties, motyvas — neišvengiamas reikalas apipavida- 
linti išreiškiamus savo pergyvenimus šiokia ar tokia ly- 
timi. Šita lytis gali būti primityvi, labai netobula, bet ji 
visados yra reikalinga ir niekados negali visai būti atse- 
paruota nuo išreiškimo, lygiai kaip šis negali būti izoliuo- 
tas visiškai nuo formos. Vadinasi, negali būti išreiškimo 
be jokios formos ir formos be išreiškimo jokio pergyve- 
namo turinio. Bet gali būti tarp jųdviejų, t. y. išreiškimo 
ir apipavidalinimo lytimi, netinkamas santykiavimas, ne- 
pagrįstas harmonijos ir priklausomybės principais. Visais 
tokiais atsitikimais mes turime nenormalų išreiškimo ir 
apipavidalinimo santykiavimą, kuris yra labai dažnai vie- 
našališkų meno pakraipų priežastis. 

Sistematizuojant santykius, kurių gali būti tarp išreiš- 
kimo ir apipavidalinimo, galima nustatyti trys tipingi at- 
sitikimai, būtent, pirma, išreiškimo ir apipavidalinimo, 
arba įforminimo, harmoningas suderinimas, antra, apipavi- 
dalinimo vyravimas išreiškimui ir, trečia, išreiškimo vy- 
ravimas apipavidalinimui, Idealu yra išreiškimo ir apipa- 
vidalinimo harmoningas susiderinimas, kur sueina krū- 
von stiprus pergyvenimas, ryški išraiška ir tobula forma. 
Tai yra klasiškas menas, kuris kaipo toks trunka per am- 
žius ir visados yra vertinamas kaipo objektyviai. gražus. 
Bet, pasirodo, klasiškai harmoningas išraiškos ir formos 
susiderinimas, kaip ir visa, kas yra normalu, gera ir gra- 
žu, yra retas atsitikimas meno istorijoje ir būtent todėl, 
kad tarp apipavidalinimo ir išreiškimo yra tam tikro fa- 
tališko antagonizmo, nors juodu ir negali visiškai atsise- 
paruoti viens nuo antro: apipavidalinimas lytimi turi vi- 
sados palinkimo apriboti ir suvaržyti išreiškimą, nes iš- 
reiškimo kultūra yra ne kas kita, kaip jo suėmimas ir 
apvaldymas meniškąja lytimi. Iš kitos pusės, išreiškimas 
turi visados palinkimo ardyti meniškas lytis ir reikštis 
A tikra prasme beformišku, netikslingu, neapvaldytu 
ūdu. . 

Šitokios antagonistiškos kovos tarp išraiškos ir lytie 
eigoje vieną kartą ima viršų apipavidalinimo, antrą kar- 
tą — išreiškimo momentas. Pirmuoju atveju turime mene 
vienašališką formalizmą, kuris pasireiškia sustingusiomis 
formomis, šabloniškomis manieromis, pedantiškai formu- 
luojamais reikalavimais ir kurio ryškiausiu ir vienašališ- 
" kiausiu pavyzdžiu yra pseudoklasicizmas. Antruoju at- 
veju gauname mene vienašališką ekspresionizmą, kuris, 
kaip parodo pats terminas, pareinąs nuo exprimere, ex- 

pressio, suteikia vienašališką pirmenybę išreiškimo mo- 
mentui prieš apipavidalinimo, arba įforminimo, momentą. 
Šitaip suprantamas ekspresionizmas ne visai sutampa su 
ekspresionizmu, ypatingai praplitusių paskutiniais laikais, 
būtent mene XIX šimtm. pabaigoje ir XX šimtm. pradžio- 
je. Aš vartoju ekspresionizmo terminą imdamas jį visos 
sistemos atžvilgiu, tuo tarpu kad meno istorijoje jis yra 
dažniausiai imamas ryšyje su tais atsitiktiniais pasireiški- 
mais, kurių atsiranda konkretinėse aplinkybėse. Vis dėl- 
to tarp sisteminio ir istorinio ekspresionizmo supratimo 
yra to esminio bendrumo, kad ir vienu, ir antru atveju 
pagrinde glūdi išreiškimo vyravimas apipavidalinimui, ar- 
ba iforminimui. 

Šitokis išreiškimo „vyravimas apipavidalinimui yra vi- 
sai natūralus ir net neišvengiamas tada, kai formalinis 
meno momentas yra techniškai neapvaldytas jau todėl, 
kad stinga paprastų meniškų sugebėjimų. Tokiu atveju 
gauname primityvų ekspresionizmą, kuris paprastai ran- 
da vietos vaikų ir laukinių žmonių ir šiaip jau primity- 
vių tautų mene. Šalia šito primityvinio ekspresionizmo, 
yra dar principialus ekspresionizmas, kuris tokioje ar ki- 
tokioje lytyje pasireiškia meno dekadencijos laikais ir 
dažnai yra ne kas kita, kaip menininkų subarbarėjimas te- 
oriniame nesusipratime ir meniškame nepajėgume. Tiesa, 
reik pripažinti, kad ekspresionizmas labai dažnai yra ne 
paprastas formalinio momento neigimas mene, bet sykiu 
ieškojimas naujų formų ir stilių, kadangi senosios formos 
ir stiliai yra patekusios į sustingusio šablonizmo stovį. 

Iš čia jau galima pastebėti, kad vienašališkas formaliz- 
mas ir vienašališkas ekspresionizmas stovi prieš viens an- 
trą kaipo dvi priešybės, viena —- konservatyvaus, an- 
tra — revoliucinio pobūdžio. Formalizmas nurimsta klasi- 
cizmo laimėjimuose ir ilgainiui nustoja savo sparnų laku- 
mo. Ekspresionizmas eina vienu žingsniu su gyvenimu, jau- 
dinasi jo patyrimais ir kelia maištą prieš tai, kas buvo 
pastoviai laimėta meno istorijoje. 

Tokio ekspresionistiško maišto liudininkais mes esame 
paskutiniais laikais. „Anksčiau, net dar antrojoje XIX 
šimtm. pusėje,— sako E. Meumann,— dažnai maža tekrei- 
pė dėmesio į išreiškiamąjį meno pobūdį ir suprasdavo jį 
beveik išimtinai kaipo formos vaizdavimą ir kūrimą; šiais 
laikais mes pergyvenamę reakciją prieš šitą vienašališ- 
kumą, ir mūsų dabartinis menas patenka į priešingą klai- 
dą: savo vienašališkoje pastangoje būti išvidinio pergy- 

venimo išreiškimu jis visiškai pamiršta, kad menas tepra- 
sideda ten, kur išeina aikštėn vaizdavimas ir ieškojimas 
išreiškimui meniškos formos“ (II, 76—77). „Aš žiūriu į vi- 
są dabartinį meną, — sako jisai kitoje vietoje,— iš to ma- 
tymo punkto, kad jame vienašališkai persveria pastanga 
į sustiprintą išreiškimą ir jame pastabu visi galimi atsi- 
tikimai ardomosios tendencijos, nors ieškojimas naujų iš- 
reiškimo priemonių jame neabejojamai taip pat vyrauja, 
tik neskaitant nedažnų išimčių šis ieškojimas retai kada 
apsivainikuoja tikru pasisekimu“ (ten pat — P. 94), 

Kaip galima pastebėti iš šių Meumanno pasakymų, 
ekspresionizmas, suprantamas kaipo beformiškas stengi- 
masis atsiekti sustiprinto išreiškimo, turi savo neigiamas 
ir teigiamas išdavas, destis kokia yra pagrindinė jo pa- 
kraipa. Bet ir tada, kai ekspresionizmas reiškiasi intensy- 
viu naujų formų ir stilių ieškojimu, retai kada, kaip liu- 
dija Meumann, jam pasiseka atsiekti teigiamųjų rezulta- 
tų, nes sustiprintas išreiškimas yra antagonistas meniškam 
apipavidalinimui. 

Kaip buvo jau užsiminta, ekspresionizmo priežastimi 
esti, iš vienos pusės, primityvus menininkų nepajėgumas 
ir, iš antros pusės, principialus- jų subarbarėjimas. Tiesa, 
labai dažnai abidvi šitos priežastys kaip ir sueina krū- 
von, būtent tada, kai menininkai, neapgalėję dar techni- 
nių formos kūrimo sunkenybių, apsisprendžia principia- 
liai už sustiprintą išreiškimą prieš meniško apipavidali- 
nimo momentą. Gerą tokio atsitikimo iliustraciją turėjome 
progos stebėti ir sykiu stebėtis pirmojoje jaunųjų me- 
nininkų kūrinių parodoje, įvykusioje Ateitininkų rūmuo- 
se šių, 1930, metų kovo pabaigoje ir balandžio pradžioje. 
Nemanau čia daryti smulkios ir tikslios recenzijos apie 
šitą parodą. Tepadarysiu vien kelias bendras pastabas. 

Nežinau, kaip mūsų jaunieji menininkai kvalifikuoja 
savo naujus kelius, bet tai, kas pas juos yra ypatingai 
aiškiai pasireiškę, yra bendras ekspresionistiškas nukry- 
pimas, t. y. siekimas sustiprinto išreiškimo ir sąmoningas 
ar nesąmoningas apipavidalinimo momento nebojimas 
mene. Ieškojimas prašmatnių sensacijų ir įspūdžių pada- 
rė tai, kad dauguma iš jų rūpinasi visų pirma savo per- 
gyvenimų išreiškimu, bet ne išreiškimo apipavidalinimu 
tikrai dailiomis lytimis. Šituo atžvilgiu Truikio „Skersgat- 
vių nuotaika“ yra ypatingai reikšminga tiek jo kūrybai, 
tiek ir kitų jaunųjų menininkų nusistatymui. Negalima ne- 
pripažinti, kad nuotaikos tikslas yra čia atsiektas, bet ši- 

ta nuotaika, susidaranti paveikslo stebėjimo išdavoje, 
toli gražu nėra estetinė, Ne kiekviena stipri ir ypač praš- 
matni nuotaika yra estetinė, ogi ten, kur kūrinys nesu- 
daro estetinės nuotaikos, negalima kalbėti apie dailiąją 
kūrybą. Ši reikalauja estetinių, arba dailiųjų, lyčių, me- 
niškai realizuotų meno kūrinyje, tuo tarpų jaunųjų me- 
nininkų kūriniuose dažniausiai formos yra labai primity- 
vios, tyčia ekspresionistiškai sustiprintos iki karikatūriš- 
kų ribų. Aišku savaime, kad šitokis kūrybos supratimas 
nereikalauja nei ypatingos technikos, nei tikro estetinio 
pajautimo: jam reikalingas tik tam tikras sąmojingas praš- 
matnumas ir labai primityvus meno technikos pasisavi- 
nimas, todėl šitokiu ekspresionizmu sugeba reikštis vaikai 
ir primityvios tautos. Mūsų jaunieji menininkai, šalia me- 
niško nepajėgumo, serga dar klaidingu principialiu nusi- 
statymu rodyti publikai ne gražius paveikslėlius, kaip jie 
patys pasisako, bet menininko laboratoriją, nes meninin- 
kas dar tebestudijuoja. Deja, šitose mūsų jaunų meninin- 
kų studijose nejausti svarbiausio dalyko, būtent užsimo- 
jimo į grožį: paskendę išreiškimo momente, jie visai be- 
jėgiai tikrai meniškajame apipavidalinimo momente. Ži- 
noma, šis pasakymas negali būti taikomas visiems jau- 
niems mūsų menininkams be išimties, ir visiems vienoda- 
me laipsnyje. 

Jaunieji menininkai teigia, kad jų „menas turės atei- 
tyje atstovauti Lietuvos menui“ ir tuo jie pateisina savo 
laboratorijos parodymą publikai, kad kritika galėtų tarti 
savo žodį: „Žmogau, kur eini?“. Ar mūsų jaunieji meni- 
ninkai suras ir realizuos naujas formas ir naujus stilius, 
labai galima abejoti remiantis jų laboratorijos paroda, 
bet kad jie eina meno subarbarėjimo keliu, tai yra visai 
neabejotina tam, kas sugeba vertinti ir spręsti meno da- 
lykus plačiu estetikos mastu. 

Tai, kas šiuo atveju pasakyta daugiausiai apie tapy- 
bą, turi lygios reikšmės ir visiems kitiems menams. Ne- 
seniai man teko užtikti laikraštyje įdomų pasikalbėjimą 
su žinomu rusų baletmeisteriu Mykolu Fokinu, kuris labai 
vykusiu būdu nusako išreiškimo ir apipavidalinimo mo- 
mentų santykiavimą meniškame šokyje. Kadangi jo pasi- 
sakymai turi platesnės reikšmės ir dar yra labai tiksliai 
suformuluoti, neiškenčių nepacitavęs svarbiausių vietų iš 
jo pasikalbėjimo. 

„Kai aš buvau pradėjęs savo baletinį veikimą, — sako 
jisai, — Petrapily baleto srityje viskas darėsi pagal tvirtai 

suformuluotas aksiomas, viešpatavo sustingusios besielės 
konservatyvios formos išstudijuotos savo linijose gim- 
nastikos, kartais padažytos ornamentu, tuo tarpu kad aš 
tuoj pajutau, kad visa tai galima atgaivinti, įdvasinti gy- 
venimo džiaugsmu. Aš tapau skelbėjas šilto jausmo, ki- 
taip tariant, jausmų išreiškimo. Dabar, kai aš matau, kad 
daugelis iš mano pasekėjų piktnaudžiauja pergyvenimais, 
pradedu labiau vertinti formos turtingumą, mano gautą 
paveldėjimą iš praeities. Aš vertinu kiekvieną liniją, 
kiekvieną formos pavyzdį, net pačias tradicijas ir kartais 
man pačiam atsiranda noras sudaryti opoziciją pačiam 
sau. Ima noras pasakyti: nereik naikinti nieko iš senojo 
meno vertybių. Nereik valyti kelias naujam menui. Vi- 
sa, kas yra tikrai nauja, praskins sau kelią. Juokinga, kai 
stropiai tęsiami nauji keliai: sulaužo, išmėto. .. dailu, tuš- 
čia... o eiti nėra kam, nešti nėra ko." 

„Nereik griebtis tarsi išganymo nei naujo, nei seno 
meno... Jei kas talentinga, nebus sena, jei kas menka, 
netaps nauja... Yra bailumas pamėgdžioti senoms atbaig- 
toms lytims, kaip lygiai yra bailumas pritapti prie to, kas 
yra nauja, iš baimės būti atsilikėliu.“ 

„Aš ir teigiu su visu tvirtumu, kad menas iš tikrųjų 
privalo tašyti, dailinti formas, tuo tarpu kai turinys yra 
pats gyvenimas. Štai kodėl aš sakau, kad su pergyveni- 
mų pertekliumi į baleto meną įsiveržia visai nedovanoti- 
nas diletantizmas. Negalima ateiti pas muzikantą ir rei- 
kalauti griežti tik pergyvenimus. Lygiai taip pat kuo ank- 
sčiau šokėja ims reikšti savo pergyvenimus, juo neva- 
lyvesnis formos atžvilgiu bus, mano įsitikinimu, jos šo- 
kis, Ir aš todėl sulaikau savo mokinius nuo įsismaginimo 
reikšti savo jausmus. Bet nuo pirmos pamokos stengiuos 
įteigti jiems, kad žmogus negali būti nesireiškiančiu, kas 
kiekviena poza išreiškia judėjimą, o judėjimas ir yra tu- 
rinys.' 

„Reikalinga buvo drąsa, einant prieš tai, kas sena, 
kai visa, kas sena, buvo nepajudinamu dėsniu. Reikalin- 
ga taip pat drąsa, kad galima būtų šiuo laiku, kai visa 
gera, kas nauja, kai visi užsiėmę vaikymusi naujovės, 
sušukti: pakaks išdykauti, pakaks skelbti naujovės rekor- 
dus. Menas ne sportas. Sustokite, prisiklausykite savo 
širdies plakimui. Nebijokite būti atsilikėliai. Atsilikti nuo 
kitų nebaisu. Baisu atsilikti nuo savęs." 

„Aš priėjau įsitikinimą, kad nauja mene yra visa tai, 
kas buvo kurta be šios minties apie naujumą. Taip buvo 

kurti visi nemirštantieji klasiški vaizdai, kurie iš tikrųjų 
visados bus švieži ir nauji... Aš netikiu tuo, kas iš anks- 
to yra skelbiama kaipo nauja. Bet užtat aš tikiu esant 
nauja tai, kas yra įėję į gyvenimą ir jame nemiršta.“ 

„Kadangi kadaise mes buvome per daug turtingi tech- 
nika, tai aš jos visai nebranginau, ir štai kai dabar esu 
išvydęs, kad susižavėjimas pergyvenimais gręsia techni- 
kos nustojimu, aš ne tik imu trauktis atgal, bet ir nuola- 
tos kartoju: teikitės elgtis atsargiau“. Grebenščikov Ge- 
orgij. V osobniake M. Fokina na Riversaide // Segodnia.— 
1930.03.23.— Nr. 82. 

Reik stebėtis, kad žmogus, turėjęs reikalą tik su meno 
praktika ir dar tokioje srityje kaip baletas, sugebėjo taip 
tiksliai ir gražiai išreikšti išreiškimo ir apipavidalinimo 
momentų santykiavimą mene ir, be to, surišti šito santy- 
kiavimo klausimą su naujo ir seno meno antagonizmu. 
Fokin, kaip matyti, buvo blaškomas tarp dviejų meniško 
gyvenimo kraštybių, bet kaipo tikras menininkas iš savo 
pašaukimo ir išsilavinimo, jis galų gale apsisprendė už 
integralinį meną ir atsipalaidavo nuo baimės būti at- 
silikėliu, nes jis ėmė dirbti menui, kuris niekados nemirš- 
ta ir todėl visados yra jaunas ir naujas. 

Taigi siekimas sustiprinto be saiko išreiškimo yra des- 
truktyvinis veiksnys meno kūryboje. Jis yra to primity- 
vumo apraiška, iš kurio žmonės eina ieškoti kultūros ar- 
ba į kurį žmonės grįžta, patvirkę kultūros prabangoje ir 
visu kuo prisisotinę. Vienašališkas ekspresionizmas yra 
destruktyvinis veiksnys todėl, kad jis ardo ir sprogdo 
grynas estetines formas vardan laisvo ir neapriboto jaus- 
mų pergyvenimo išreiškimo. 

Tačiau būtų vienašališka ir neteisinga žiūrėti į eks- 
presionizmą kaipo į beformišką pastangą į niekuo neap- 
ribotą išreiškimą, vien neigiamuoju estetinių formų des- 
trukcijos atžvilgiu. Ekspresionizmo pagrinde labai dažnai 
glūdi užšimojimas išplėsti ir padidinti išreiškiamųjų me- 
no priemonių skaičių ir galią. Atsisakoma nuo senų tra- 
dicinių formų tik tam, kad galima būtų surasti ir reali- 
zuoti naujas išreiškimo formas, laisvesnes ir lengviau 
pritaikomas įvairiems meno reikalams. Tokiu būdu ekspre- 
sionizmas, kuris vienu savo šonu yra revoliucionieriškai 
destruktyvus, kitu atžvilgiu stengiasi padauginti ir susti- 
printi išreiškiamąsias meno priemones su pagalba naujų 
estetinių formų. 

Deja, reik konstatuoti, kad neigiamoji ekspresionizmo 
funkcija, įzaunanti inercijos revoliucinės destrukcijos ir 
primityvumo nuotaikoje, dažniausiai užstelbia kūrybinį jo 
užsimojimą ir suveda novatorišką jo rolę prie visai nedi- 
delių dalykų. Vis dėlto neginčijamas yra faktas, kad eks- 
presionizmas yra pagaminęs ištisą eilę meno srovių, ku- 
rios ieško naujų išreiškimo formų labai įvairiomis prie- 
monėmis, Tiesa, jos visos, šiaip ar taip, eina vienašališko- 
mis linkmėmis jau todėl, kad suteikia meno išreiškimo 
momentui pirmenybę prieš apipavidalinimo, arba iformi- 
nimo, momentą. Prie šitų vienašališkų estetinių srovių, 
šiaip ar taip, išėjusių iš ekspresionizmo įsčiaus ir telpan- 
čių po plačiais jo sparnais, priklauso, pavyzdžiui, impre- 
sionizmas, simbolizmas, futurizmas, primityvizmas, neka!- 
bant jau apie visą plejadą atsitiktinių srovių, kaip dadaiz- 
mas, dekedentizmas ir t. t. Apie kai kurias iš šitų srovių 
bus ne pro šalį pasakius prie šios progos po kelis žodžius. 

Ieškodamas naujų išreiškimo priemonių ir tuo pačiu 
naujų estetinių formų, menininkas gali išeiti iš dviejų 
griežtai priešingų pradedamųjų punktų, būtent, pirma, jis 
gali išeiti iš pačio išreiškiamojo ir vaizduojamojo objekto 
tyrinėjimo ir, antra, iš pačių išreiškiamųjų priemonių ir 
meniškų formų studijavimo. Impresionizmas eina pirmuo- 
ju keliu. Jis išeina iš pačio išreiškiamo ir vaizduojamo 
objekto stebėjimo. Gilindamasis ir objektyviai stebėda- 
mas menišką objektą, impresionizmas nori būti ištikimas 
pačiai jo prigimčiai ir todėl stengiasi ją atvaizduoti to- 
kią, kokia ji pasireiškia tiesioginiam mūsų jusliniam pa- 
tyrimui, nebūdama perdirbta žmogaus vaizduotės ir šiaip 
jau psichikos aparatu. Impresionizmas stengiasi tarsi at- 
palaiduoti nuo aperceptyvinės žmogaus psichikos funk- 
cijos, kad galėtų pasaulį atvaizduoti tokiu, kokiu jis mums 
rodosi pirmu pažvelgimu. Tai yra betarpiškos regimybės 
arba pirmųjų įspūdžių iškėlimas aikštėn meno kūryboje. 
Nuo šitų pirmųjų regimai objektyvių įspūdžių impresio- 
nizmas ir yra gavęs savo vardą (impressio reiškia įspūdį). 
Jei saulėtas peizažas nuo šviesos pertekliaus sudaro su- 
stiprintą kontrastą tarp šviesos ir šešėlių, kurie apsireiš- 
kia stambiomis dėmėmis, tai menininkas impresionistas 
visų pirma pasistengs sustiprintu būdu išreikšti šitą kon- 
trastą ir nutapyti savo paveikslą stambiomis befiormiško- 
mis dėmėmis. 

Priešginybę impresionizmui sudaro tam tikra prasme 
simbolizmas, nors ir vienas, ir antras ieško naujų sustip- 


580 


rintų išreiškimo priemonių. Simbolizmas schematizuoja ir 
stilizuoja meniškas formas tam, kad šios galėtų reikšti kaž- 
ką naujo, ko iš savo prigimties jos iš tikrųjų nereiškia. 
Suteikta schematizuotoms ir stilizuotoms formoms ypatin- 
ga reikšmė yra grynas žmogaus psichikos padaras, tuo 
tarpu kai impresionizmas stengiasi objektyvuoti pirmus 
tiesioginius įspūdžius ir atsipalaiduoti sykiu nuo žmogiš- 
kosios psichikos subjektyvinių sugestijų. 

Simbolizmas ir yra ta meniškos kūrybos srovė, kuri 
stengiasi realizuoti meno kūriniuose simbolines formas, 
t. y. tokias, kurios, šalia savo tiesioginės reiškiamosios 
funkcijos, turi dar reikšti ką nors kitą. Jei, pavyzdžiui, 
paimtume rusų tapytojo Vereščagino paveikslą, pavadin- 
tą „Karo apoteozė“, tai pamatytume, kad sukrauta žmo- 
giškųjų kaukolių piramidė, apvainikuota gyvu juodvar- 
niu, reiškia ne paprastą nykstančių žmogiškųjų kaulų krū- 
vą, bet tą pražūtingą karo galybę, kuri neša visur mirtį 
ir teleidžia išlikti griuvėsiuose vien neprotingai gamtai, 
simbolizuojamai paveiksle triumfuojančio juodvarnio pa- 
vidalu. 

Simbolizmo ypatybė yra tai, kad jis visados, šiaip ar 
taip, jungia senas formas su nauja, iš pradžios joms ne- 
priklausančia reikšme. Jei šita nauja reikšmė simboli- 
nėms formoms yra suteikiama grynai sutariamuojų būdu, 
turime dirbtinius simbolius; jei nauja reikšmė suteikiama 
simbolinėms formoms remiantis prigimtąja jų funkcija, 
turime natūralius simbolius. Tik natūraliniai simboliai ga- 
li turėti vietos dailiajame mene, ogi grynai sutartieji sim- 
boliai, kurie nepainformuotiems žmonėms yra sunkiai įs- 
pėjamos mįslės, nusideda prieš ryškų tiesioginį meno 
vaizdingumą ir todėl negali būti pateisinti mene kaipo 
išreiškimo priemonė, nors gilus idėjinis meno kūrinio sim- 
bolingumas, kaipo jo transcendentinis reikšmingumas, ne 
tik yra leistinas, bet ir tiesiog pageidaujamas kiekviena- 
me tikrame mene. 

Futurizmas, ieškodamas naujų sustiprinto išreiškimo 
priemonių, eina dar toliau negu simbolizmas ir reikalauja 
iš meniškų formų, kad jos reikštų tai, ką jos iš tikrųjų 
negali išreikšti savo prigimtimi. Sakysime, futuristai tapy- 
tojai stengiasi drobėje išreikšti tai, kas išsivysto įvykstan- 
čioje laiko eigoje. Pavyzdžiui, norėdamas išreikšti visas 
judėjimo stadijas, futuristas nuvaizduoja šokėją su visa 
eile kojų ir rankų; ogi norėdamas atvaizduoti muzikalinę 
nuotaiką, rikiuoja atskiras muzikalinių instrumentų dalis, 

gaidoms rašyti popierių ir t. t. Futurizmas tad iš tikrųjų 
yra tasai prašmatnus ekscentriškumas mene, kuris serga 
principialiai neįvykdomomis pretenzijomis ir todėl prak- 
tikoje pasirodo nepajėgiąs atsiekti jokių realių laimėjimų. 

Paminėtasis anksčiau primityvizmas gali būti dvejo- 
pas, būtent grynai neigiamos linkmės ir labiau teigiamos ` 
linkmės, žadančios būsimus laimėjimus. Grynai neigiama- 
sis primityvizmas paneigia bet kurį atbaigtą meno kūrinį 
ir jo vietoje stato manipuliaciją su paprastais meno pra- 
dais. Toks primityvistas tapytojas vietoje paveikslo sutei- 
kia nesujungtą vienybėn ir nesuharmonizuotą stambių dė- 
mių krūvą, nesuvestą prie jokių aiškių formų. Toks pri- 
mityvistas aukoja bet kurią estetinę formą ir bet kurį 
stilių keistiems bandymams, kurie dėl savo chaotiškumo 
ir nesistemingumo nežada jokių reikšmingų rezultatų. 

Bet yra kitas primityvizmas, kuris gali būti vaisingas 
ir iš tikro gali privesti prie laimėjimų naujų išreiškiamų- 
jų priemonių ir naujų estetinių lyčių. Menininkas primi- 
tyvistas šita kita prasme studijuoja pačias išreiškimo prie- 
mones ir estetines formas tam, kad galėtų rasti kelią prie 
primityvių paprasčiausių formų ir atitinkamų išreiškimo 
priemonių. Grįžimas prie elementarinių meno pradų tokiu 
atveju turi savo tikslu suradimą naujų sustiprintų būdų 
išreikšti paprasčiausias formas, 

Prie šitokio primityvizmo yra šiais laikais priėjusi mo- 
derniškoji architektūra ir meniškoji pramonė, Moderniš- 
koji architektūra visų pirma skaitosi su tuo faktu, kad 
jos kuriamieji pastatai, kaipo priklausą prie vartojamojo 
meno, visų pirma turi atsakyti tikslingumo reikalavimui. 
Taigi modermniškas architektas deda į savo meno pagrin- 
dą visų pirma tikslingumo pradą. Po to jis atmeta visas 
tas komplikuotas formas, kurios tarnavo gryno pagraži- 
nimo tikslams ir kurių toks perteklius buvo, sakysime, 
barokiškame stiliuje. Primityviniai pradai, kuriais tenka 
architektui operuoti, yra linijos, plokštumos ir jau ma- 
žiau spalvos. Todėl architektas primityvistas visų pirma 
panaudoja -savo kūrinių konstrukcijai šiuos elementari- 
nius pradus neišeidamas iš tikslingumo ribų: Prie primi- 
tyvių architektūros meno pradų priklauso dar statybinės 
medžiagos ypatybės, todėl ir į šitą veiksnį dabartinis ar- 
chitektas kreipia daug dėmesio, vadovaudamasis sveiko 
natūralumo principu. Nauja medžiaga reikalauja ir nau- 
jų formų: sakysime, geležies betonas yra medžiaga, kuri 
nesutaria su formomis, kokiomis pasitenkindavo medis 


582 


arba plyta. Čia primityvinis reikalavimas yra atitikimas 
tarp formos ir medžiagos. 

Tokiu būdu menininkas architektas, atsipalaidavęs nuo 
tradicinių architektūros iormų, grįžo prie primityvių ar- 
chitektūros meno pradų ir pradeda evoliuciją, kurios pra- 
dedamuojuų punktu dažniausiai yra nuogas tikslingumas. 
Tikslingumas yra būtinai privalomas estetinėms formoms, 
bet vienas tik tikslingumas nesudaro dar grožio: reikalin- 
gas yra tam tikras pliusas, arba prieauglis, kuris yra ti- 
krai estetinis iš savo prigimties. Pagal kai kuriuos simp- 
tomus galima tikėtis, kad moderniškoji architektūra, pra- 
dėjusi nuo primityvumo, atsieks ir to estetinio prieauglio, 
kuris nustatys ir jos stilių, ir jos išreiškiamąsias priemo- 
nes. Tas pats <...> VV. 

Anąkart baigiau kalbėti apie specialiai meniškus dai- 
liosios kūrybos motyvus, kurie, kaip galėjome patirti, tu- 
ri didelės reikšmės estetiniam nusistatymui ir todėl taip 
pat atskirų menų srovių susidarymui. Galima dar būtų 
kalbėti apie grynai individualinius atsitiktinius kūrybos 
motyvus, kurie dažnai pasitaiko meno istorijoje, bet to- 
kie atsitiktiniai, necharakterizuojantieji bendrai dailiosios. 
kūrybos, neturi principialios reikšmės ir maža teprideda 
prie bendro jos supratimo. Todėl laikau reikalinga perei- 
ti prie trumpo nusakymo kuriamųjų pastangų, tipiškų dai- 
liajai kūrybai kaipo tokiai. Tiesa, man teks dar šiandien 
grižti prie meniškų kūrybos motyvų, kad galėčiau už- 
brėžti integraliai suprantamo dailiojo meno sistemą. da- 
rydamas bendrą išvadą iš pirmojo bendrosios estetikos 
skyriaus, kur tyrinėjama menininko asmenybė kaipo vyk- 
domoji dailiosios kūrybos priežastis. Taigi visų pirma šis 
tas apie kuriamąsias menininko pastangas. 

Žmogus gali turėti visus reikalingus menininkui įgim- 
tuosius palinkimus, jis gali įsigyti visus kūrybinius nusi- 
teikimus, jis gali jausti visus pagrindinius meniškus kū- 
rybos motyvus ir vis dėlto toks žmogus gali nieko nesu- 
kurti, jei jis bus nepajėgiąs padaryti faktinų kuriamųjų 
pastangų, be kurių meno dailenybė negali būti suformuo- 
ta menininko dvasioje ir realizuota konkretiniu pavidalu 
mūsų tikrovėje. Kokios tai yra pastangos, kurioms skirta 
realizuoti menininko dvasios kūrinys, 

Menininko kuriamosios pastangos sudaro ir tikrųjų ne- 
nutrūkstamų pastangų grandinę, kuri kiekvienu atskiru 
atveju pasižymi visai individualinėmis ypatybėmis. Bet vis 
dėlto galima įžvelgti menininkų pastangose trys tipiškos 

pastangų rūšys. Tai yra, pirma, išvidinio formavimo pas- 
tangos, antra, realizavimo bandomosios pastangos, ir, tre- 
čia, atbaigiamojo techninio išpildymo pastangos. Pirmoji 
ir trečioji pastangų rūšys yra kūryboje niekados neišven- 
giamos. Antroji tarputinė kuriamųjų pastangų rūšis nėra 
būtinai reikalinga, nors yra dažna menų istorijoje ir gali 
būti pripažinta principialiai pageidaujama. Apie kiekvie- 
ną kuriamųjų pastangų rūšį tenka pakalbėti skyrium. 

Nėra abejonės, kad tikras menininkas patiria labai 
daug akstinų, arba motyvų, kurie stumia jį į kūrybą. Kaip 
jau žinome, tokiais akstinais yra pergyvenimas, kuris su- 
sidaro iš patyrimo, susižavėjimo, kuriamosios nuotaikos 
ir įkvėpimo, paskui — pasireiškimo ir apipavidalinimo in- 
stinktyvinio reikalo. Tikrai apdovanoto iš prigimties me- 
nininko psichikoje daug kas savaime iškyla iš pasąmonio 
jau mažiau ar daugiau suformuotoje lytyje, taip kad jam 
kartais telieka apreikšti savo vidaus padarus juslinėmis 
lytimis, kad kūrinys galėtų atsirasti mūsų pasaulyje. Ta- 
čiau toli gražu ne visados išvidinio formavimo darbas 
įvyksta menininko psichikoje visai savaime, be susitelki- 
mo ir fiksavimo pastangų. Labai dažnai menininkas turi 
palinkimo pasiduoti pasyviai kuriamajai nuotaikai, užsi- 
daryti savo sukurtajame pasaulyje ir plaukti be vairo 
ten, kur neša jį sparnuota vaizduotė. Menininkas kūrėjas 
neišvengiamai turi reikalo pasipriešinti tokiam pasyvi- 
niam paskendimui kuriamojoje nuotaikoje ir susitelkimo 
pastangomis turi dirbti vidaus kūrybinį darbą, kuris nega- 
li apsieiti be koncepcijos sudarymo ir jos įsivaizdavimo 
dailiojoje lytyje anksčiau, negu kūrinys gali būti atbai- 
giamai realizuotas mūsų tikrovėje konkretiniu pavidalu. 

Taigi išvidinio formavimo pastangos turi savo tikslu 
sudaryti kuriamąją koncepciją ir šitą koncepcija įsivaiz- 
duoti tuo idealiu pavidalu, kuris dailiojoje kūryboje yra 
vadinamas apskritai menininko idealu. Sakau, ypatingai 
laiminguose atsitikimuose koncepcijos realizavimas kūry- 
biniame vidaus ideale įvyksta menininko psichikoje visai 
savaimingai. Bet didžiausioje atsitikimų daugumoje ir net 
pas labai genialius menininkus koncepcijos sudarymas ir 
jos įforminimas menininko pasaulyje vaizduotės priemo- 
nėmis reikalauja mažesnių ar didesnių pastangų, kartais 
net labai ilgų ir sunkių. Todėl tikras menininkas ne tik 
turi pasižymėti turtingu vidaus gyvenimu, bet ir sugebė- 
jimu dirbti vidaus darbą su visu sąmoningų bei patvarių 
pastangų pajėgumu. 

Išvidinis formavimo darbas vieną menininką ves prie 
realizavimo bandomųjų pastangų, kitą — prie atbaigiamo- 
jo techninio išpildymo. Dalykas pareina nuo kuriamojo 
savotiškumo, kuris visados turi savo šaknis menininko 
individualybėje. Apskritai individualinis menininko savo- 
tiškumas sprendžia apie tai, ar menininkas kuria su įsi- 
tempimu, ar su lengvu laisvumu, lėtai ar veikiai, su di- 
deliu ar mažu pasiruošimu, su persvara sąmoningumo ar 
savaimingumo, su persvara intuicijos ar reilektyvinio 
svarstymo. Visus konkretinius kūrėjų tipus nebūtų gali- 
mybės nusakyti, kad ir trumpai, bendrojoje estetikoje. 
Tenka dalykas schematizuoti iki pagrindinių elementari- 
. nių pradų. O tokiais pradais ir yra trijų rūšių pastangų 
santykiavimas tarp savęs: išvidinio formavimo, bando- 
mųjų realizavimų ir atbaigiamojo techninio išpildymo. 

Išvidinis formavimo darbas veda menininką kūrėją tie- 
siog prie atbaigiamojo techninio išpildymo tada, kai ku- 
riamosios koncepcijos įvaizdinimas menininko dvasioje 
gali pasiekti palyginant tobulo konkretinio pavidalo. Ki- 
taip tariant, jei menininkas kūrėjas sugeba vaizduotės 
priemonėmis sukurti savo viduje nelyginant tobulą pavi- 
dalą, tai jam telieka eiti prie atbaigiamojo išpildymo, kad 
šitas pavidalas pereitų į mūsų tikrovę pajustinėje lytyje. 
Taigi bandomojo realizavimo reikalas atpuola tada, kai 
menininkas pasižymi ypatingu sugebėjimu dirbti vidaus 
kūrybos darbą be jokių išviršinių realizavimo priemonių. 
Galima pripažinti laimingu šitokį menininką kūrėją, bet 
tai nėra nei vienintelis, nei dažniausias atsitikimas. 

Dažnai tiek kuriamoji koncepcija, tiek jos įvaizdini- 
mas savo dvasioje įvyksta lygia greta su bandymais rea- 
lizuoti kuriamąjį sumanymą. Menininkas, pasižymįs šito- 
kiu kuriamuoju savotiškumu, gali arba iš įvairių atve- 
jų, taip sakant, atskirais etapais ir patiriamuoju tobulini- 
mu realizuoti savo kūrinį, arba atlikti iš pradžios visų 
paruošiamąjį darbą specialiais bandomaisiais realizavi- 
mais, kurie vadinami įvairiais vardais: apmatai, metmens, 
studijos, škicai, etiudai. 

Jei menininkas nesugeba atlikti viso kuriamojo dar- 
bo savo dvasioje be išviršinių realizavimo priemonių, tai 
labiau yra pageidaujama, kad jis nuosekliai eitų per ban- 
domųjų realizavimo pastangų tarpsnį. Bandomaisiais rea- 
lizavimais menininkas kūrėjas išmėgina savo vidaus pa- 
darus, jis patiria jų prinokimo laipsnį realizacijos reika- 

lui, jis gauna progos pastebėti savo koncepcijos ir jos 
įvaizdinimo trūkumus; jis duoda pagaliau galimybę ban- 
dymo priemonėmis ištobulinti savo kūrinį ir su visu jo 
tobulumu realizuoti atbaigiamajame techniniame išpildy- 
me. 

Bet su bandomosiomis realizavimo pastangomis yra 
surištas vienas pavojus. Menininkas kūrėjas, padėjęs 
daug pastangų bandymams ir nepasitenkinęs visiškai jo- 
kiu mėginimų, gali nusiminti, nustoti pasitikėjimo savo 
pajėgumu, imti bodėtis darbu ir pagaliau palikti darbą 
neužbaigtą. Iš meno istorijos yra žinoma nemaža atsiti- 
kimų, kai dideli menininkai kūrėjai buvo užmetę savo 
sumanytus darbus, sustoję bandymų stadijoje. Sakysime, 
toks Leonardo da Vinci yra palikęs daug nebaigtų etiu- 
dų, kurie liudija apie šio genialaus menininko sustojimą 
pusiaukelėje. Jau vienas šitas pavyzdys gali duoti ma- 
nyti, kad daugelyje atsitikimų nepasitenkinimas savo 
darbu esti grynai subjektyvinis, kuris pareina iš to, kad 
niekados negali būti atsiektas visiškas atitikimas tarp ge- 
nialios koncepcijos ir techninio išpildymo. Be to, per- 
vargimas darbo vienodumę yra taip pat pavojingas dai- 
liajai kūrybai, nes kylanti iš to aversija prie kuriamojo 
darbo ir atgrisimas vienos ir tos pačios temos gali pa- 
daryti kūrinio atbaigimą visai neįvykdomą. 

Šiaip ar taip, yra nemaža atsitikimų dailiosios kūry- 
bos istorijoje, kai meno kūrinys yra atbaigiamai reali- 
zuojamas be bandomųjų realizavimo pastangų. Tokiu at- 
veju bandomasis realizavimas ir atbaigiamasis techninis 
išpildymas sutampa. Daromosios kūrybos metu pataisos ir 
patobulinimai faktinai parodo, kad ir čia neapsieina be 
tam tikrų bandymų, kurie paskui yra papildomi, pataiso- 
mi, patobulinami, tačiau taip, kad bandymo ir atbaigimo 
momentų negalima visai aiškiai atskirti, 

Reik prie šios progos pastebėti, kad įvairių menų ypa- 
tybės atsiliepia ir kuriamojo darbo savotiškume. Jei 
skulptorius arba architektas gali įsivaizduoti savo kon- 
cepciją iki mažiausių smulkmenų, jei jis sugeba atbaigti 
savo dvasioje kūrybos darbą, tai joks romanistas nesu- 
gebės įsivaizduoti savo sumanyto romano pradedant pir- 
mu ir baigiant paskutiniu žodžiu. Taip pat sunku tikėtis, 
kad kompozitorius, kuriąs operą, galėtų savo dvasioje 
palaikyti visą kūrinį, kurio atgaminimas kartotinių išpil- 
dymu trunka keletą valandų. 

Taigi ne tik menininko kūrėjo individualinis savotiš- 
kumas sprendžia apie kūrybinių pastangų eigą, bet ir at- 
skirų menų ypatybės. 

Pagaliau gali kilti klausimas, kokių pastangų kombina- 
cija yra palankiausia dailiajai kūrybai, t. y. jos maksi- 
maliniam vertingumui. Kuriamųjų pastangų atžvilgiu ga- 
lima skirti tarp menininkų kūrėjų du kraštutinių tipu ir 
vienas tarputinis. Vienas kraštutinis tipas bus tas, kuris 
sugeba atlikti visą kuriamąjį darbą savo viduje ir pas- 
kui vienu žygių suteikti jam atbaigiamąjį išpildymą. Jei 
kūrinio visuma tokiu atveju gali pasižymėti vieningumu 
ir tikslingumu, tai vis dėlto tokiame kūrinyje lengvai gali 
pasitaikyti nepakankamo apdirbimo ir skubotumo trūku- 
mai. 

Antras kraštutinis tipas bus tas, kuris sugeba lygia 
greta dirbti vidaus kūrybos darbą ir realizuoti atbaigia- 
mąjį jo išpildymą. Tokiu atveju, atvirkščiai, gali pristok- 
ti vieningumo ir tikslingumo ir šiaip jau kuriamasis dar- 
bas gali išeiti susilpnintas menininko kūrėjo energijos 
suskirstymu tarp vidaus ir išviršinio realizavimo pastan- 
gų. Ryškiausias išvidinio formavimo ir atbaigiamojo iš- 
pildymo momentų sutapimas yra improvizacija, per ku- 
Tią poetas viešai kuria poetinį kūrinį ir ji tuojau apreiš- 
kia žodžiu publikai, kartais net jos paragintos temos ir 
net rimo atžvilgiu. Šitokis dviejų kūrybinių pastangų rū- 
šių sutapimas yra labai efektingas, bet, kaip parodo poe- 
tinio meno istorija, jis neduoda ypatingų kūrinių, jei net 
kūrėjais yra genialūs poetai. Mickevičius pasižymėjo ne- 
paprasta improvizacijos dovana, bet jo improvizuoti ei- 
lėraščiai nepasižymėjo tuo genialumu, kokiu kad pagar- 
sėjo kita jo poezija, sukurta normaliose aplinkybėse. 

Trečias kūrybinis menininkų kūrėjų tipas, būtent tar- 
putinis, yra tas, kuris sugeba dirbti kuriamąjį vidaus dar- 
bą labai intensyviai ir labai toli pastumėti vienos tik 
vaizduotės priemonėmis, kuris paskui neprivengia ban- 
domųjų realizavimo pastangų, patobulinančių ir koreguo- 
jančių jos vidaus darbo išdavas ir kuris pagaliau su visu 
pasiruošimų įstengia atbaigiamai realizuoti dvasios su- 
kurtą ir bandymais patobulintą idealinį meno kūrinį tech- 
ninėmis priemonėmis. Pasirodo, kad ir čia sintetinis įvai- 
rių pastangų suderinimas yra palankiausias dailiosios kū- 
rybos tikslams. Meno istorija gausingais atsitikimais pa- 
tvirtina šitą tiesą. 

Štai labai trumpos ir schematingos pastabos apie fak- 
tinas kuriamąsias pastangas. Šitomis pastabomis iš tikrų- 
jų baigiasi menininko kūrėjo asmenybės analizavimas. 
Perėjome mintimi keturias menininko kūrėjo žymių ka- 
tegorijas. Matėme visų pirma, kad menininkas privalo 
pasižymėti visa eile įgimtų gabumų, arba palinkimų, ku- 
rie gali būti suvesti prie trijų pagrindinių: tai yra, pirma, 
menininko jautrumas išviršiniams įspūdžiams, antra, tur- 
tingas jo vidaus gyvenimas ir, trečia, palinkimas pasi- 
reikšti arba eksteriorizuoti šito gyvenimo padarus išvir- 
šinėmis priemonėmis. Šitie trys momentai, taip trumpai 
nusakyti, gali būti išvystyti labiau konkretinėmis žymė- 
mis, tarp kurių turėtų rasti, tarp kitko, vietos vaizduotės 
dovanos nusiteikimas tam tikram solidariam sąmoningo 
kūrybos darbo susiderinimui su pasąmonio darbu, gyva 
intuicija, estetinis jausmas ir kuriamasis instinktas. - 

Antroje vietoje, šalia prigimtų palinkimų, menininkas 
kūrėjas privalo įsigyti visą eilę pasisavinamų nusiteiki- 
mų, kurie iš dalies sustiprina ir išvysto įgimtuosius pa- 
linkimus, o iš dalies suteikia ir naujų kuriamųjų ypaty- 
bių. Tai yra, pirma, išvystytas estetinis skonis, antra, 
išdirbtas estetinis sprendimas, trečia, išlavinta atgamina- 
moji bei kuriamoji vaizduotė ir, ketvirta, teorinis suge- 
bėjimas išviršinėmis priemonėmis realizuoti meno kūrinį. 

Trečioje vietoje, šalia įvairių įvairiausių konkretinių, 
asmeninių bei visuomeninių kuriamųjų motyvų, meninin- 
kas kūrėjas turi būti jautrus trims pagrindiniams visiems 
menininkams bendriems kuriamiesiems motyvams, ku- 
riais yra, kaip žinome, pirma, pergyvenimo motyvas, an- 
tra, išreiškimo motyvas ir, trečia, apipavidalinimo, arba 
įforminimo, motyvas. 

Pagaliau ketvirtoje vietoje eina faktinos kuriamosios 
pastangos, kurios, šiaip ar taip, kombinuojasi menininkų 
kūryboje. Tai yra, pirma, išvidinio formavimo pastangos, 
antra, bandomojo realizavimo pastangos ir, trečia, atbai- 
giamojo techninio išpildymo pastangos.— Štai trumpas 
nusakymas labai sudėtingos menininko kūrėjo asmeny- 
bės, kokia kad ji privalo būti savo gabumais, palinkimais, 
nusiteikimais ir pastangomis. Pigu nusimanyti, kad labai 
maža teatsirastų dailiosios kūrybos istorijoje menininkų 
kūrėjų, kurie visuose nusakytuose punktuose stovėtų tin- 
kamoje aukštumoje. Paprastai menininkas kūrėjas yra 
stipresnis vienais kuriamaisiais atžvilgiais ir silpnesnis ki- 
tais. Nuo jo vienašališko apdovanojimo, nuo lavinimosi 

ypatybių nuo pasidavimo tiems ar kitiems kuriamie- 
siems motyvams, nuo jo pastangų pajėgumo ir savotiš- 
kumo pareina sukurtojo meno ypatybės, kurios dažnai 
sudaro atskiras sroves ir pakraipas meno istorijoje, 

Tuo tarpų kiekviena pakraipa, kiekviena srovė jau 
savo išskiriamajame ypatingume yra tam tikram laipsny- 
je vienašališka ir apribota dailiosios kūrybos idealo at- 
žvilgiu. Tikras idealas dailiojoje kūryboje yra dailenybė, 
sukurtą pagal integralinės estetikos principus. Integrali- 
nė estetika suima į save visa tai, kas yra teigiamo kiek- 
vienoje atskiroje pakraipoje, kiekvienoje separatinėje 
srovėje, Kad galėčiau duoti suprasti, kokiais keliais tu- 
rėtų eiti integralinės estetikos šalininkų dailioji kūryba, 
pavaizduosiu trumpai poetinės kūrybos principus, re- 
miantis tuo, kas buvo sakyta apie pagrindinius bendrus 
visiems menininkams dailiosios kūrybos motyvus, kas, 
kaip turėjome progos patirti, turi kardinalinės reikšmės 
meno linkmei, Šiam tikslui imu tyčia poetinės kūrybos 
pavyzdį todėl, pirma, kad šis pavyzdys bus daugeliui la- 
biausiai suprantamas ir, antra, kad poezijos meno proble- 
ma pasidarė paskutinėmis dienomis pas mus, arba bent 
mūsų tarpe, ypatingai aktuali ryšyje su pasirodymu al- 
manacho „Granitas“. 

Jos intelektualiniam iniciatoriui, mūsų jaunam ir ga- 
biam kritikui ir publicistui Juozui Keliuočiui, savo siela 
tikram menininkui, priklauso šitam almanache žodžiai, ku- 
rie iš tikro padaro jam garbę. Eidamas įžengiamajame 
straipsnyje aiškiai sintetiniu keliu, jis, tarp kitko, sako 
tokį dalyką: „Tikrame kūrybos lygyje dalyvauja visas 
žmogus, o ne viena kuri jo kūno ar sielos galia. Ekstazės 
ir poetinio įkvėpimo valandoje bendram žygiui susitelkia 
juslės ir jauslės, dėmesys ir atmintis, intelektas ir emoci- 
jos, vaizduotė ir valia. Atskirai nei juslinis malonumas, 
nei emocijų potvynis, nei minties švystelėjimas, nei va- 
lios pastanga, nei vaizduotės skrajingasis pasaulis, nei 
troškimo karštis neturi estetinio vertingumo. Tik visų 
žmogaus kūno ir sielos galių harmonija, jų laisvas ir in- 
tensyvus susitelkimas vienam sintetiniam žygiui gimdo 
vertingą meno poezijos veikalą. Meno kūryboje kiekvie- 
na Mintis plastiška, kiekvienas vaizdas turi simbolinės 
reikšmės ir slepia savy mintį ir kiekvienas jausmas suin- 
telektualizuotas“ (p. 6—7). 

J. Keliuotis, būdamas meniškų palinkimų žmogus, sa- 
vo sintetiniam užsimojimui tačiau nesuteikia visai nuo- 

seklios ir sistematizuotos išraiškos. Pritardamas jo ben- 
drai linijai, aš ir noriu papildyti jį šituo atžvilgiu, nebi- 
jodamas šituo sausu darbu pabloginti savo abstraktiško 
teoretiko reputaciją. 

Poetine kūryba gali būti imama, tarp kitko, trimis 
atžvilgiais *, būtent, jirma, pagrindinių kuriamųjų moty- 
vų atžvilgiu, antra, ku.iamųjų pradų atžvilgiu, ir, trečia, 
tematikos atžvilgiu. Šitie atžvilgiai neišskiria vieni kitų 
ir gali todėl patiekti įvairių įvairiausių kombinacijų. Tai 
bus aišku iš šitokios žemiau suteikiamos schemos, kuri 
aišku savaime, kaipo grafiškoji schema visai tiksliai ir 
tobulai dar neatvaizduoja pačios labai sudėtingos dailio- 
jo meno realybės <...> B. 

Praeitais mokslo metais buvo pradėta bendroji esteti- 
ka. Nebaigtas tuomet kursas turi būti dabar tęsiamas to- 
liau. Kad būtų aišku, kas yra jau išdėstyta ir kas dar turi 
būti dėstoma, priminsiu trumpai estetikos kurso suskirs- 
tymą. Pirmoje vietoje eina estetikos mokslo įžanga, kur 
tyrinėjamas estetikos mokslo klausimas. Paskui eina šie 
kurso skyriai: 1. dailusis menas ir jo savybės (įvedamoji 
kurso dalis), 2. kuriamoji menininko asmenybė, 3. kuria- 
moji medžiaga, 4, dailioji lytis, 5. dailiosios kūrybos tik- 
slai, 6. estetinės kultūros ypatybės (atbaigiamoji kurso 
dalis). ; 

Praeitais mokslo metais buvo išdėstyta: įžanga, 1-asis 
skyrius — dailusis menas ir jo savybės, ir 2-asis skyrius — 
kuriamoji menininko asmenybė. Šiais mokslo metais ten- 
ka pradėti nuo 3-oọjo skyriaus — kuriamoji medžiaga — 
ir eiti toliau prie dailiosios lyties, dailiosios kūrybos tiks- 
lų ir estetinės kultūros ypatybių. Taigi dabar ir reik mums 
susidomėti klausimais, kurie yra surišti su plačiai supras- 
ta medžiaga, panaudojama, šiaip ar taip, dailiojoje kūry- 
boje <...> P. 


ESTETINĖ ATEITININKŲ IDEOLOGIJA 
PROJEKTAS 


2 


1. Grožis yra daikto tobulumo spindėjimas pro išvir- 
šinę jo formą, arba lytį. 

2. Daikto tobulumas gali būti fizinis, metafizinis, psi- 
chinis, moralinis, kultūrinis, religinis ir t. t. ir yra ne kas 
kita, kaip daikto atitikimas savo normų, turinčių giliau- 
sias savo šaknis amžinoje Dievo esmėje, 

3. Grožio kriterijai yra subjektyviniai ir objektyvi- 
niai: subjektyviniu grožio kriterijumi eina estetinė emo- 
cija, kaipo malonus pergyvenimas, pagrįstas daikto gra- 
žumo nuvokimu; objektyviniu grožio kriterijumi eina 
daikto objektyvinė savybė, atitinkanti objektyviai kon- 
statuotus estetikos principus. 

4. Dailiajai lyčiai objektyviai reikalingi: a. atbaigta 
organiškoji visuma (integritas, sive perfectio), b. vienybė 
įvairumoje (ordo aestheticus), c. deramoji proporcija (har- 
monia), d. skaidrus įsigalėjimas apvaldytoj medžiagoje 
{splendor formae), 


b. Menas ir kūryba 


1. Menas, plačiai suprantamas kaipo vykęs priemo- 
nių pritaikymas tikslui, gali būti skirstomas į nedailųjį, 
pritaikomąjį ir dailųjį meną: pirmasis nieko bendro su 
grožiu neturi, pavyzdžiui, strategija, ugdymas; antrasis 
pritaiko estetines normas iš esmės neestetiniams tikslams, 
pavyzdžiui, iškalba; trečiasis turi tiesioginiu savo tikslu 
grožį, kad ir panaudojamą kartais utilitariniams tikslams, 
pavyzdžiui, architektūra, skulptūra, tapyba, muzika. Kai 
kalbama apie meną apskritai, dažniausiai turima galvo- 
je dailusis menas. 

2. Dailusis menas gali būti suprantamas trejopa pras- 
me: subjektyvine, aktyvine ir objektyvine; menas sub- 

jektyvine prasme yra sudėtingas menininko nusiteikimas, 
kuris vadovauja jam dailiųjų daiktų kūryboje; menas ak- 
tyvine prasme yra dailioji kūryba, arba kuriamasis gro- 
žio realizavimas konkretiniu pavidalu; menas objektyvi- 
ne prasme yra ne kas kita, kaip dailiosios kūrybos išdavos, 
arba meno kūriniai. 

3. Menas subjektyvine prasme, arba meniškas nusi- 
teikimas, reikalauja, šalia įgimtų meniškų palinkimų, dar 
išlavinimo: a, estetinio skonio, b. estetinio sprendimo, c. 
atgaminamosios (reproduktyvinės) bei kuriamosios vaiz- 
duotės ir d. sugebėjimo techninėmis priemonėmis reali- 
zuoti meno kūrinį. 

4. Menas aktyvine prasme, kaipo turinti savo tikslu 
grožį žmogiškoji kūryba, apipavidalina kokią nors me- 
džiagą dailiąja lytimi pagal menininko įsivaizduojamą 
idealinį pirmavaizdį, glūdintį giliausiomis savo šaknimis 
Kūrėjo esmėje, naudodamasis tam tikslui vaizduojamojo 
konkretizavimo priemonėmis, 

5. Dailioji kūryba yra kūryba tikriausia to žodžio 
prasme, nes ji gamina daiktus, turinčius reikšmės jau 
dėl vieno tik savo konkretinio, grožiu nešino, pavidalo. 

6. Tikras dailiosios kūrybos pateisinimas yra tas, kad 
jos kuriamas pagal įsivaizduojamą idealinį tipą konkreti- 
nis pavidalas gali ir privalo patiekti meniškąjį grožį, ku- 
rio neįstengia realizuoti gamta be žmogaus pagalbos. 

7. Objektyvus meno kuriamojo grožio pagrindas par- 
eina nuo tų pačių normų, ką ir gamtos grožis, bet subjek- 
tyviai meno kūrinį apsprendžia, iš vienos pusės, psicho- 
loginės grožėjimosi ypatybės, o iš antros pusės — vaiz- 
duojamojo išreiškimo priemonės (homo additus nalurae). 

8. Menas objektyvine prasme, arba sukurtosios meno 
dailenybės, būdamos tyrinėjamos estetikos mokslo prie- 
monėmis (stebėjimas, palyginimas, apibendrinimas ir t. t.), 
patiekia moksliškai pagrįstų davinių ne tik estetinėms 
kūrybos normoms, bet ir reikiamiems menininko nusitei- 
kimams nustatyti. 


c. Kūrinio lytis ir turinys 


1. Nors grožis glūdi formalinėje priežastyje, būtent 
lytyje, vis dėlto grožiui anaiptol nėra abejingas ir api- 
pavidalinamasis turinys, nes tik žmogiškai reikšmingos 
idėjos išreiškimas dailiąja lytimi sudaro tikrai vertingą 
meno kūrinį. 

2. Pilnas tarpusavis lyties ir turinio atitikimas, arba 
tobula jųdviejų vienybė, yra vienas iš pagrindinių dai- 
liosios kūrybos principų, nes ši realizuoja idėją dailiąja 
lytimi atbaigtoje organiškoje visumoje. 

3. Ten, kur nėra idėjos kokia nors prasme, negali būti 
ir grožio, nes grožis, šiaip ar taip, visados yra idėjos iš- 
reiškimas regimuoju pavidalu. 

4. Dailioji lytis pareina ne tik nuo idėjos turinio, bet 
ir nuo medžiagos savybių ir atitinkamos technikos ypa- 
tybių. 

5. Tiek kūrinio turiniui, tiek jo lyčiai yra neribotų 
skaičiumi, bet ne atpalaiduotų nuo sąlygų galimybių: me- 
no kūrinio turinys yra subordinuotas gyvenimo tikslo 
reikalavimas, o lytis — grožio normoms; todėl meno turi- 
nys gali neribojamai turėti žmogiškai reikšmingos ir su- 
derintos su gyvenimo tikslu kūrybos ribose, panašiai kaip 
dailiosios lytys gali neribojamai evoliucionuoti grožio už- 
brėžtamę plote. 


d. Menas, tiesa ir dora 


1. Dailioji kūryba iš įkvėpimo esmės turi būti laisva, 
bet sykiu autonominga savo srityje, ji turi būti subor- 
dinuota bendriems gyvenimo tikslams; šitas paradoksali- 
nis pirmu pažvelgimu reikalavimas, kad menas būtų lais- 
vas ir sykiu neprasilenktų su gyvenimo tikslais, išspren- 
džiamas ta prasme, kad menas subjektyviai turi būti lais- 
vas savo kūryboje, tuo tarpu kad objektyviai jis negali 
nusidėti doros principams, lygiai taip pat, kaip jis nega- 
li nusidėti psichologinės ir ontologinės tiesos reikalavi- 
mams. 

2. Objektyviai netikras arba moraliai nedoras turinys, 
išreikštas dailiąja lytimi, negali dar sudaryti tikros dai- 
lenybės; yra tam objektyvinė ir subjektyvinė priežastis: 
pirma, daikto tobulumas reikalauja tikrumo (atitikimas 
idealinio tipo) ir gerumo (atitikimas doros reikalavimų); 
antra, netikro arba nedoro turinio pergyvenimas nesihar- 
monizuoja su grožėjimosi emocija ir todėl ją drumsčia 
neestetiniais įspūdžiais; taigi kūrinys, kuris prasižengia 
tiesai ir dorai, neišpildo taip pat grožio reikalaujamų są- 
lygų. 

3. Nei moralizavimo tendencija, nei prasilenkimas su 
doros reikalavimais nesiderina su dailiosios kūrybos es- 
me, sykiu laisva ir subordinuota gyvenimo idealui; jei 

menininkas pasižymi giliu jautrumu, to pakanka, kad jo 
kūryba visai laisvai ir harmoningai susiderintų su doros 
reikalavimais. (Spiritualis homo non est sub lege; ama 
et fac quod vis.) Jei meno kūriny yra nesutarimo tarp 
etikos ir estetikos, tai įrodo, kad doriniame menininko 
stovyje yra netvarkos, neigiamai veikiančios jo dailiąją 
kūrybą. 

4, Menininkas, susiharmonizavęs intelektualiniu, dori- 
niu ir estetiniu atžvilgiu, kūrybos metu neturi reikalo su 
prisivertimu derintis prie žinijos, doros ir estetikos reika- 
lavimų: jis tuomet visai spontaniškai (savaimingai) res- 
pektuoja pagrindinius dailiosios kūrybos dėsnius. 


e. Meno reikšmė ir tikslas 


1. Nei šūkis „menas menui“, nei reikalavimas pavergti 
meną naudingumui neatitinka tikros meno esmės: paver- 
gimas meno utilitariniams tikslams pažemina jį ir panaiki- 
na išvidinę jo laisvę; šūkis „menas menui“ taip pat paže- 
mina meną ir net atima iš jo tikrąją jo prasmę, nes už- 
daro jį formalizmo ribose ir atpalaiduoja nuo idealinio 
reikalavimo tarnauti gyvenimo tobulumui. 

2. Menas tegali turėti tiesioginiu savo tikslu vien gro- 
žį: realizuodamas jį dailiosios kūrybos priemonėmis, me- 
nas tobulina tikrovę ir didina gyvenimo džiaugsmingu- 
mą; tokiu būdu reikalavimas, kad menas netiesioginiu bū- 
du tarnautų gyvenimo tobulumui, neatitraukia jo nuo 
tiesioginio jo tikslo, nes siekdamas grožio, menas tuo pa- 
čiu tobulina gyvenimą. 

„ 3. Tikras meno šūkis privalo būti: menas grožiui, gro- 
žis gyvenimo tobulumui. 


1. Aesthetica perennis 


1. Tikra estetika tegali būti vien aesthetica perennis, 
t. y. trunkanti per amžius estetika, kuri suima į save tei- 
giamuosius visų amžių laimėjimus, praturtina juos kiek- 
vieno naujo amžiaus patyrimais ir sugeba atsakyti vi- 
siems racionaliems naujovės reikalavimams žengiant į 
ateitį. 

2. Trunkanti per amžius estetika negali pašlyti į jokią 
vienašališką linkmę, nes bet kuris vienašališkumas prieš- 
tarauja jos integraliniam sintetizmui, kuris sudaro svar- 
biausią esminę jos žymę. 

3. Trunkanti per amžius estetika stato menui labai 
didelius reikalavimus, kuriuos tegali ištesėti vien meni- 
ninkai, apdovanoti iš prigimties tikru talentu, rimtai pasi- 
ruošę dailiajai kūrybai ir sugebą faktinai dirbti didelį ir 
sunkų kūrybos darbą; menininkus, nepasižyminčius šio- 
mis savybėmis, ji degraduoja į nepavykėlių rangą ir jų 
kūrinių nelaiko dailiaisiais, nedarydama jokių kompro- 
misų su aukštaisiais savo principais. 

4. Pavyzdžiu tam, kokių reikalavimų stato dailiajai 
kūrybai trunkanti per amžius estetika, gali tarnauti sin- 
tetinė jos pažiūra į estetinę pozicijos esmę: tikra poezija 
privalo, pagal poetinės kūrybos motyvus, sujungti savyje 
intensyvią emociją (pergyvenimas), sugestyvinę išraišką 
(išreiškimas) ir tobulą dailiąją lytį (apipavidalinimas, ar- 
ba įforminimas); pagal poetinės kūrybos pradus, — ritmiš- 
kąją žodžio kultūrą, tikslingą vaizdų dinamiką ir gilų 
idėjinį turinį; pagal poetinės kūrybos tematiką, — psicho- 
loginę tiesą, ontologinę tiesą, vaizduotės padarų naujo- 
viškumą ir natūralų, turintį transcendentinę prasmę sim- 
boliškumą. Poezija, neatitinkanti šių integralinės estetikos 
reikalavimų, negali būti priskaityta prie pavyzdingos po- 
ezijos. 


PAAIŠKINIMAI 


Stasio Šalkauskio kūriniai buvo leidžiami atskiromis knygomis, 
nemaža jų išbarstyta periodikoje, didelė dalis liko rankraščiais, kurių 
dauguma buvo išsaugoti. Jo raštus pirmą kartą mėginta parengti bene 
tuoj po Stasio Šalkauskio mirties. Deja, karo ir okupacijos sąlygomis 
tai pasirodė neįmanoma. Nepalanki konjunktūra tęsėsi kone pusšimtį 
metų. Pirmajam Šalkauskio raštų leidimui buvo lemta pasirodyti trem- 
tyje: 1986 metais Lietuvių Katalikų Mokslo Akademija Romoje išleido 
filosofo Juozo Girniaus parengtą stambų tomą: „Stasys Šalkauskis, Rink- 
tiniai raštai. I. Filosofinės studijos“, kuriame tilpo filosofijos įvado, kul- 
tūros filosofijos, estetikos, filosofinės terminijos darbai, taip pat Šal- 
kauskio minties ištakas ir raidą nušviečiantys tekstai — daktaro di- 
sertacijos lietuviška santrauka ir susirašinėjimas su kun. A. Jakštu- 
Dambrausku. Šiame leidime buvo pirmą kartą paskelbta ištisai „Ben- 
droji estetika", Netrukus turėtų pasirodyti antrasis, „Pedagoginių studi- 
jų“, tomas, rengiamas ir trečiasis. Norėdamas priartinti Šalkauskį prie 
„nūdienos skaitytojo, Romos leidimo redaktorius tvarkė, normino raštų 
kalbą. 

Rengiant Stasio Šalkauskio rinktinius raštus serijai „Iš Lietuvos 
filosofijos palikimo", stengtasi: a) duoti apypilnį jo tekstų korpusą ir 
b} pateikti juos kiek galint autentiškesnius. 

Šių „Raštų“ I tome skelbiami svarbiausieji Stasio Šalkauskio bran- 
daus laikotarpio filosofiniai veikalai, sudarytojo suskirstyti į „Filoso- 
fijos įvado", „Kultūros filosofijos“, „Estetikos“ dalis. Pirmą kartą spaus- 
dinama „„Enciklopedinė filosofijos įvado dalis", kuri nebuvo autoriaus pa- 
rengta spaudai ir yra perdėm konspektyvaus pobūdžio, tačiau reikšmin- 
gai paryškina jo filosofijos sampratą. Šalkauskio kultūros filosofijos 
Opus magnum iki šiol laikytina knyga „Kultūros filosofijos metmens“, 
išspausdinta 1926 metais su paantrašte „Sutrauktasis paskaitų kursas. 
Leidžiamas rankraščio teisėmis“, kurį, autoriaus prižiūrimas, parengė 
jo studentas K. Barkauskas, remdamasis Šalkauskio „platesniais užrašais" 
(Stasys Šalkauskis. Kultūros filosofijos metmens. — Kaunas, 1926. — 
P, 4). Julijos Šalkauskienės liudijimu, Stasys Šalkauskis buvo nepa- 
tenkintas šia knyga ir ketino ją perdirbti. Juozas Girnius rašė: „Tie, 
kurie yra klausą Šalkauskio skaitytas kultūros filosofijos paskaitas, 
prisimena, kad santrauka perteikė šį kursą tik schemiškai. Juoba gai- 
la, kad, atrodo, neišliko nė šio kurso rankraštis“ (J. Girnius. Stasys 
Šalkauskis // S. Šalkauskis. Rinktiniai raštai. Filosofijos studijos. — Roma, 
1986. — T. 1. — P. XXVII). Šiuo rankraščių yra naudojęsis Antanas 
Maceina, rašydamas „Kultūros filosofijos įvadą". Laimei, jie nėra žuvę, kaip 

kad spėjo J. Girnius. Paskaitų kursas (dviejų semestrų dalys: „Kultūros 
filosofija“ ir „Specialiosios kultūros filosofijos problemos“), keliskart 
stambesnis už „sutrauktąjį kursą“, nors ir neužbaigtas, atskleidžia kur 
kas pilnesnį ir piastiškesnį Šalkauskio filosofinės teorijos vaizdą. 

Veikalai, kurie pirmą kartą pasirodė periodikoje ar, autoriaus pri- 
žiūrimį, buvo išleisti atskiromis knygutėmis, perspausdinami pagal pir- 
mąsias publikacijas. Paskaitų kursai spausdinami pagal išlikusius au- 
toriaus mašinraščius, 0 juose pasitaikančios spragos pažymimos. Pa- 
žodiniai teksto fragmento pasikartojimai, kurių taip pat esama, pralei- 
džiami. Kai kurie paskaitų kursai autoriaus nebuvo padalyti į skyrius. 
Šiais atvejais įvestas minimalus skirstymas, vadovaujantis teksto sugęsti- 
jomis. Visi tokie įsikišimai nurodomi paaiškinimuose. 

Autoriaus kalba iš viso netaisoma — nei leksika, nei sintaksė, 
net ir tokios konstrukcijos, kurias dabartinės bendrinės kalbos normų 
atžvilgiu laikytume kalbos klaidomis. Pagal dabartines normas koreguota 
tik rašyba ir skyryba, ištaisytos korektūros klaidos. Vienas kitas žodis, 
esant reikalui, įterpiamas laužtiniuose skliaustuose. 


FILOSOFIJA IR MŪSŲ GYVENIMAS 


Inauguracinė paskaita, skaityta Kauno Aukštuosiuose Kursuose 
1921.01.13. Išspausdinta: Logos. — 1921—1922. — Kn. 1. — Sąs. 1—2. 
Perspausdinta: Šalkauskis S. Rinktiniai raštai. Filosofinės studijos. — 
Roma: LKMA, 1986. — T. 1. — P. 3—14. Spausdinama pagal pirmąją 
publikaciją. 

1 Animal ralionaje (lot.) — protingas gyvūnas, 

2 Philosophia perennis (lot) — amžinoji filosofija, 


FILOSOFIJOS MOKSLO YPATYBĖS 


Inauguracinė paskaita, skaityta Lietuvos Universitete 1922.03.29, 
Ji buvo išspausdinta: Logos, — 1921—1922. — Kn. 2. — Sąs. 3—4. — 
P. 129—139. Ferspausdinta: Šalkauskis S. Rinktiniai raštai. Filosofinės 
studijos. — T. 1. — P, 15—27. Spausdinama pagal pirmąją publikaciją. 

i „Filosofija ir mūsų gyvenimas“, žr. šio leidinio p. 29—41. 

2 Ex officio (lot) — pagal pareigas, remiantis valdžia. 

3 Par excellence (pranc.) — aukščiausiu laipsniu, visų pirma. 


PASAULĖŽIŪRA IR FILOSOFIJA 


Inauguracinė paskaita, skaityta Lietuvos Universitete 1923.10.45. Pir- 
mą kartą išspausdinta: Logos. — 1924. — Nr. 1. — P. 46—55. Perspaus- 
dinta: Šalkauskis S. Rinktiniai raštai. Filosofinės studijos. — T. 1. — 
P. 29—40. Spausdinama pagal pirmąją publikaciją. 

1 „La Siècle” (pranc) — „Amžius“, „Le Mystère” (pranc.) — „Pas- 

PROPEDEUTINIAI FILOSOFIJOS MOKSLO KLAUSIMAI 


Filosofijos įvado kurso, skaityto Lietuvos Universiteto Teologijos- 
filosofijos fakultete, pirmosios dalies santrauka. Buvo išspausdinta: Lo- 
gos. — 1928, — Nr. I. — P. 52—78. Išleista ir atskira knygele pavadini- 
mu „Filosofijos įvada. I. Propedeutinė dalis“ (Kaunas, 1928). Perspaus- 
dinta: Šalkauskis S. Rinktiniai raštai, Filosofinės studijos. — T. 1. — P. 
41—47. 

Spausdinama pagal pirmąja publikaciją. 


i „Einleitung in die Philosophie" (vok.) — „Įvadas į filosofiją”. 
„Wstęp do filozofii” (lenk.) — „Įžanga į filosofiją". 

„Einlührung in die Philosophie“ (vok.) — „Įvadas į filosofiją". 
«Baenenae B œġmaocoþmo» (rus) — „Įvadas į filosofiją". 
„Introduction à la philosophie nėo-scolastigue“ (pranc) — „Įva- 
das į neoscholastinę filosofiją". 

* „Introduction à l'Etude et à l'Enseignement de la Scholastigue“ 
(pranc.) — „Įvadas į scholastijos studijas ir mokymą“. 

7 „Introduction à la Philosophie“ (pranc) — „Įvadas į filosofiją“. 

8 Pataisyta pagal prasmę. Originale — „veiksnius“. 


LN 


5 


ENCIKLOPEDINĖ FILOSOFIJOS ĮVADO DALIS 


Filosofijos įvado kurso antroji dalis. Tekstas autoriaus nebuvo pa- 
rengtas spaudai. Spausdinama pagal 1925 m. mašinraštį su pastabomis 
autoriaus ranka, saugomą Mokslų Akademijos centrinės bibliotekos 
Rankraščių skyriuje (F 117—PLA 2305j. Autoriaus pastabos ir papil- 
dymai kitoje lapo pusėje duodami nuorodose. 


i „De veritas“ (Iot.) — „Apie tiesą“. 

2 „Kritik der reinen Vernunlt“ (vok) — „Grynojo proto kritika“. 

3 Tabula rasa (lot.) — švari lenta, 

* Ens (lot) — esybė, būtybė; res (lot.) — daiktas, dalykas; aliquid 
(lot) — kažkas, kas nors, tam tikras; unum (lot) — vienis; verum 
(lot.) — tiesa; bonum (Jot.) — gėris, 

3 Neaišku, kas turimas omenyje. 

* Pulchrum (lot) — grožybė. 

7 Claritas (lot) — aiškumas, 

8 Causa transiens (lot.) — nykstama priežastis. 

? Causa immanens (lot.) — vidinė priežastis. 

10 Natura naturans (lot.) — kurianti gamta. 

11 Natura nafurata (lot.) — sukurta gamta. 

12 „L'homme machine“ (pranc.) — „Žmogus-mašina". 

15 Jus naturale flot.) — prigimtinė teisė. 


KULTŪROS FILOSOFIJA 


Paskaitų Kauno Vytauto Didžiojo Universiteto Teologijos-filosofijos 
fakultete kursas, skaitytas 1927 metais. Sutrumpintas ir redaguotas šio 
teksto variantas, pavadintas „Kultūros filosofijos metmens“, buvo išs- 
pausdintas žurnale „Logos“ (1925. — Nr. 2. — P. 124—161; 1926. — 
Nr. 1. — P. 1—56), taip pat išleistas atskira knyga (Kaunas, 1926). 
Šis variantas perspausdintas: Šalkauskis S. Rinktiniai raštai. Filosofinės 

studijos. — T. 1. — P. 77—191. „Kultūros filosofija“ spausdinama pagal 
rankraštį, saugomą Universiteto moksiinės bibliotekos Rankraščių sky- 
riuje (F 140—235). 2 

1 DOunocobua  Gygyujero || Cospememmas HemegKaa MbICAb 
(rus.) — Ateities filosofija // Dabartinė vokiečių mintis. 

2 VDU Teologijos filosofijos fakulteto studentai galėjo pasirinkti iš 
kelių specializacijų („šakų“), viena iš kurių buvo psichologijos pedagogi- 
kos šaka. 

3 „Guide de l'Enseignement primaire” (pranc.) — „Pradinio mokymo 
vadovas". 

* Šis sakinys mašinraštyje negramatiškas. Pataisytas pagal „Kul- 
tūros filosofijos metmens“. 

š T. y. VDU Teologijos filosofijos fakulteto Filosofijos skyriuje. 

s „Kulturphilosophie und transcendentaler Idealismus” (vok) — 
„Kultūros filosofija ir trarscerdentalinis idealizmas“. 
` 7 „Die philosophischen Grundlagen der Nationalekonomie“ (vok.) — 
„Nacionalinės ekonomikos filosofiniai pagrindai“, 

3 „Geschichtslogik“ (vok.) — „Istorijos logika“. 

* „Die Grenzen der nalurwissenschaiterlichen  Begrilsbildung“ 
(vok.) — „Camtamokslinės sąvokos kūrimo ribos“. 

10 Cum grano salis (lot) — su druskos kruopele (t. y. su humo- 
ru). 

11 „Geschichtsphilosophie“ (vok) — „Istorijos filosofija“. 

12 Socialphilosophie (vok.) -— visuomenės filosofija. 

13 „Lehrbuch der historischen Methode” (vok.) — „Istorijos meto- 
do vadovėlis". 

14 Praleisti 2 sakiniai, pažodžiui kartojantys 191 p. trečią pastraipą. 

15 Mašinraštyje sakinys negramatiškas. Pataisyta pagal „Kultūros 
filosofijos matmens", 

16 „Binleilung In die Philosophie“ (vok) — „Įvadas į filosofiją". 

17 Praleista pastraipa, beveik pažodžiui kartojanti 213 p. pastraipą, 
prasidedančią „Gyvulys,.." 

38 „Einführung in die Philosophie“ (vok) — „Įvadas į filosofiją“. 

19 «DuAocobua xosaŭcrea» (rus.) — „Ūkio filosofija“. 

20 «Crer HeBeuepKuū» (rus.) — „Ne vakaro šviesa“, 

21 Contradictio in adjecio (lot) — prieštaravimas tarp pažyminio ir 
pažymimojo 

22 Camera obscura (lot) — tamsus kambarys. 

23 „Traité élémentaire de philosophie” (pranc) — „Elementarus ñ- 
losofijos traktatas". 

24 „Logische Untersuchungen" (vok) — „Loginiai tyrinėjimai“. 

25 Praleista teksto dalis, kuri pažodžiui kartoja tekstą, išspausdintą 
285 p. antrojoje ir trečiojoje pastraipoje. 

26 „Summa Theologica” (lot.) — „Teologijos sąvadas". 

27 „L'Oeuvre d'Art et la Beauté” (pranc) — Meno kūrinys ir gro- 
žis“. 

28 „Traite de philosophie” (pranc) — „Filosofijos traktatas“. 

29 „Ideen zur „Philosophie der Kultur“ (vok) — „Kultūros filoso- 
fijos idėjos". 


SPECIALIOSIOS KULTŪROS FILOSOFIJOS PROBLEMOS 


Paskaitų kursas, skaitytas 1927 metų žiemos semestrą. Spausdinama 
pagal S. Šalkauskio mašinraštį, saugomą Universiteto „mokslinės biblio- 
tekos Rankraščių skyriuje (P. 140—235). Skaidymas į skyrius sudary- 

1 Žr. past. 5 sk. „Kultūros filosofija". 

2 Zr. past. 2 sk. „Kultūros filosofija“. 

3 Šalkauskis S. Kultūros filosofijos metmens. — Kaunas, 1926. 

* „Xenia Thomistica“ (lot) — „Tomistinės dovanos". 

5 Civis, civilis, civilitas, civitas (lot.) — pilietis, pilietinis. 

è „Modernes oder katholisches Kulturideal“ (vok) — „Modernusis 
ar katalikiškasis kultūros idealas". 

1 „Oswald Spengler als Philosoph” (vok) — „Osvaldas Spengleris 
filosofas", 

8 „Un philosoph allemand contemporain Oswald Spengler: Le prop- 
hète du Dėclin de l'Occident" (pranc.) — „Šiuolaikinis vokiečių filoso- 
fas Osvaldas Spengleris — Vakarų žlugimo pranašas". 

9 «CMBICA RCTOpRR» (rus.} — „Istorijos prasmė“. 

10 Spraga tekste. 

1! Tekste klaidingai — „priežastis“. 

12 „Das Problem der Kultur“ (vok) — „Kultūros problema“. 


GROŽIS FILOSOFIJOS ŠVIESOJE 


Vieša paskaita, skaityta 1928 metų pavasarį Kauno Meno Mokyk- 
loje. Išspausdinta: Logos. — 1928, — Nr. 2. — P. 126—136. Perspausdin- 
ta Šalkauskis S. Rinktiniai raštai. Filosofijos studijos. — T. 1. — P. 
195—208. Spausdinama pagal pirmąją publikaciją, 


BENDROJI ESTETIKA 


Paskaitų kurso pirmoji dalis, skaityta 1927 m. rudens semestrą. 
Kursas autoriaus nebuvo parengtas spaudai, Ištraukos skelbtos: Būtis 
ir laikas, Filosofijos istorijos baruose, — V., 1983. — P. 234—252; Pro- 
blemos. — V., 1985. — Nr. 33. — P. 45—51, Pirmoji pilna publikacija: 
Šalkauskis S, Rinktiniai raštai. Filosofinės studijos.— T. 1.— P. 209— 
323. Spausdinama iš S. Šalkauskio mašinraščio, saugomo Universiteto 
mokslinės bibliotekos Rankraščių skyriuje (F 140—99). Skaidymas į 
skyrius sudarytojo. 

1 „Zur experimentalen Aesthetik” (vok) — „Apie eksperimentinę 
estetiką". 

2 „Vorschule der Aesthetik" (vok) — „Estetikos pradžiamokslis". 

Sa „„L'Oeuvre d'Art el la Beauté”, 1920 (pranc.) — „Meno kūrinys ir 
grožis". 

* „Art et scolastigue“, 1927 (pranc) — „Menas ir scholastika", 

* Praleista teksto dalis, beveik pažodžiui kartojanti tekstą, išspaus- 
dintą 486 p. paskutinėje — 487 p. pirmojoje pastraipose. 

é Žodis pataisytas pagal prasmę. Mašinraštyje klaidingai „subjek- 

ne“. 

? Praleista teksto dalis, pažodžiui kartojanti tekstą, išspausdintą 
492 p. paskutiniojoje ir 493 p. pirmojoje pastraipoje. 

8 Turima omenyje V. Mykolaičio-Putino ir A. Jakšto-Dambrausko 
polemika „Židinyje“: Mykolaitis V.-Putinas. Meno aptarimas // Židi- 
nys. — 1926. — Nr. 12; Jakštas A.-Dambrauskas. Meno esmės klausi- 
mas. Atsakymas V. Mykolaičiui // Židinys. — 1927. Nr. 1; Mykolaitis V.- 
Putinas. Dėl meno aptarimo. Atsakymas A. Jakštui // Židinys. — 
1927. — Nr. 2; Jakštas A.-Dambrauskas. Menas ir grožis. Atsakymas 


600 


V. Mykolaičiu // Židinys. — 1927. — Nr. 4; Mykolaitis V.-Putinas. 
Ginčui baigti // Židinys. — 1927. — Nr. 4. V, Mykolaičio straipsniai 
buvo perspausdinti; Mykolaitis V.-Putinas, Raštai. Estetika. — V., 1989.— 
P. 154—183, 


° Spraga tekste. 

10 Neįskaitomas žodis. 

1! Panem et circenses (lot.) — duonos ir žaidimų. 

12 „System der Ästhetik” (vok.) — „Estetikos sistema“. 
13 Po lentelių dar pridedamas šis literatūros sąrašas: 


Literatūra iš bendrosios estetikos: 


Fr. Th, Vischer. Das Schöne und die Kunst; 

Ernst Meumann, Einfūhrung in die Asthetik der Gegenwart; 
Oswald Kūlpe. Grundlagen der Ästhetik; 

. Jonas Cohn. Allgemeine Ästhetik; 

„ Maurice de Wulf. L'Oeuvre d'Art et la Beauté; 

. Jacques Maritain. Art et scolastique; 

. Jouliroy. Couis d'esthetigue; 

. Lėvėgue. La Science du Beau; 

10. P. Soriau. La Beauté rationnelle. 


14 Antroji kurso dalis neišliko. 

15 „Aligemeine Ästhetik” (vok.) — „Bendroji estetika“ 
t8 Spraga tekste. 

17 Spraga tekste. 

18 Spraga tekste — trūksta vieno puslapio. 

19 Čia tekstas nutrūksta, 


tO O N D pn o N me 


ESTETINĖ ATEITININKŲ IDEOLOGIJA. PROJEKTAS 


Projektas buvo spausdinamas žurnaluose: Ateitis. — 1932. — Nr. 
5. — P. 218—221; Židinys. — 1932 — Nr. 4. — P. 364—367. Spausdi- 
nama iš: Šalkauskis S. Ateitininkų ideologija. — Kaunas, 1933. — P. 
133—137. Autoriaus pastaba: „Po to daryta pataisų pagal kritiškas 
pastabas, kurių autoriui teikėsi padaryti gerb. prel. A. Dambrauskas“ 
(ten pat. — P. 133.) 


VARDŲ RODYKLĖ 


Ainesidemas 120 

Aischilas 164, 329—331, 333, 335, 
389 

Akvinietis žr. Tomas Akvinietis 
Albertas Didysis 54, 112, 316, 453, 
455 

Aleksandras Didysis 391 
Andronikas Rodietis 122 
Aristotelis 11, 41, 54, 76, 77, 96, 
97, 105, 107—109, 112, 116, 117, 
121, 129, 133—135, 138, 143, 144, 
146, 190, 193, 212, 259, 454, 455 
Atanazas šv. 236. 

Augustinas 18, 54, 76, 116, 146, 
236, 453 

Avenarius R. 118 


Bacon F, 78, 109, 112, 113, 116, 
118 

Barkauskas K, 596 

Barth P. 193 

Baumgarten A, G. 144, 462, 463 
Bautain P. 138 

Berdiajev N. 193, 385, 394—396, 
399, 400, 403, 404, 407, 408, 413, 
414, 416 

Bergson H. 133 

Berkeley G. 115, 118, 121 
Bernheim E. 189 

Bielyj A. 163 

Boetius 112, 198 

Bonald L. G. H. de 138 

Boškovič R. J. 132 

Braun O. 192 

Brensten (?) 113 

Bruno G, 126, 130, 149 

Büchner L. 126 

Bulgakov S. 193, 262, 265, 266, 
269, 270, 272, 273, 276, 304, 306 
Burckhard G, 193 

Campanella T. 126 
Carbonelle 132 
Charron P. 120 
Chomiakov A. 395 
Cohn J. 469, 571 
Comte A. 78, 137 


Čelpanov G. 74 
Čiurlionis M. K. 522 


Dalton J. 131 

Dante Alighieri 149 

Darwin Ch. 135 

Demokritas 117, 126, 131, 134 
Descartes R. 78, 116, 117, 122, 
131, 137, 465 

Dėvaud E. 173, 174. 

Diderot D. 150 

Dilthey W. 16, 17 

Dionizas šv. 236 

Donatas I. 354, 381 


„Dostojevskij F. 300, 395 


Dovydaitis P. 262 


Edison T. A. 385 

Eisler R. 74, 193, 236, 263, 264, 
311, 324 

Endres J. A. 75 

Engels F. 233 

Eppich E. 186 

Eriugena J. Scotus 127 


Fauconnet A. 387, 388 

Fechner G. T. 466 

Feuerbach L. 24 

Fichte J. G. 78, 85, 117, 121, 127, 
133, 210 

Fidijas 485 

Fischer-Colbrie A. 353, 354, 359, 


365, 366, 382 
Fokin M, 577, 579 
Ford H. 385 
Fouillėe A. 236 
Freyer H. 193 


Galilei G. 54 

Gandhi M. 384 

Gassendi P, 133 

Geršenzon M. 162, 163, 165 
Geyser J. 142 

Girnius J. 22, 25, 596, 597 
Godin 77 

Goethe J. W. 389, 391, 546 
Grebenščikov G. 579 
Grisebach E. 193 
Gumplowicz L. 208 


Haeckel E. 126 

Hartmann E. von 121 

Hegel G. W. F. 78, 85, 110, 112, 
113, 117, 121, 300, 301, 457 
Heidegger M. 13, 16 

Hello E. 5, 63, 64, 235, 236, 299— 
301, 349, 457, 506 

Heraklitas 127 

Herder J. G. 192 

Hirn G. A. 132 

Hobbes T. 115, 134 

Holbach P. H. D. 126, 134 

Hume D. 118, 121 


Ivanov V. 162 


Jakštas-Dambrauskas A. 5—8, 596, 
600 

James W. 151 

Jouffroy T. 601 

Jumes (?) 112 


Yla S. 9, 24, 25 


Kayserling (?) 385 

Kant I. 12, 19, 25, 78, 85, 
112, 113, 116—119, 121, 122, 
131, 133, 137, 148, 149, 183, 
296, 298, 458 

Karsavin V. 193, 324 
Keliuotis J. 589 

Klages L, 17 

Koigen D. 192, 315 

Kopernik M. 55 

Kūlpe O. 74, 114, 468 
Kuraitis P. 9, 10 


110, 
129, 
271, 


Lamennais F, R. de 138 

Lamettrie J. O. de 126 

Lange F. A. 156 

Lao Dze 127 

Le Bon G. 220 

Lehmann 468 

Leibniz G. W. 12, 121, 126, 131, 
133, 149, 150 

Lenin V. 163—165, 223 

Leonardo da Vinci 484, 586 
Leonas XIII 441 

Leontjev K. 276, 395 

Leukipas 126 

Lévêque J.—Ch. 536, 601 

Lindner T. 193, 216, 220, 233— 
235, 246, 263 

Lipps T. 113, 468 

Locke J. 115, 116, 118 

Lojus (?) 151 

Lotze R. H. 150 


Maceina A. 16—18, 22—25, 596 
Malebranche N. 117, 121, 130, 
137, 149 

Maritain J. 75, 485 

Marx K. 233, 235, 266 

Mehlis G. 193 

Melanchton F. 142 

Mercier D. J. 9, 110, 283, 299 
Messer A. 387 

Meumann E. 450, 468, 476, 519, 
520, 568, 571, 572, 575, 576, 601 
Mickiewicz A. (Mickevičius A.) 
40, 335, 563, 587 

Mill J. S. 112, 113, 118, 182 
Molechott J. 126 

Mantaigne M. de 120 

Mothe le Vayer la (?) 120 
Mykolaitis V.-Putinas 600, 601 
Munnynck M. P. de 9 


Napolėon I. 209, 391 

Natorp P. 113, 133 

Newton I. 391 

Nickel J. 172, 173, 192 

Nys D. 9, 130 

Nostitz-Rienek R. von 366, 
381, 382, 441 


367, 


Ockham W, 115 


Pakštas K. 9, 19, 25 
Taraceisus 134 
Parmenidas 126 

Pascal B. 150 

Pasteur L. 135 

Paulsen F. 74, 88 

Periklis 162 ` 

Petitot H. 75 

Pironas 120 

Platonas 54, 76, 109, 114, 116, 
117, 121, 127, 130, 146, 149, 150, 
259, 316, 389, 452, 453, 457, 489 
Plotinas 146, 149, 296, 452, 453 
Porphyrius 112 

Praksitelis 485 

Pseudo-Dionizas Areopagitas 146, 
296, 453 

Rafael Santi 53, 54 

Ribeau (?) 126 

Rickert H. 183, 187 

Rocho! 215, 220 

Rockefeller N. 385 

Roscelin J. 115 

Rousseau J. J. 149, 435 

Ruskin J. 149, 274 


Sach F. 386 

Sawicki F. 188, 193, 208, 212, 237, 
264, 307, 323, 324 

Schäffle A. 202 

Schelling F. W. J. 78, 85, 121, 
133 


Schiller F, 151 
Schleiermacher F. E. D. 121 
Schopenhauer A. 121, 126, 
135 

Sekstus Empiricus 120 
Sertillanges A. 9 
Shakespeare W. 18, 164 
Simmel G, 186 

Sokratas 54, 56, 76, 116, 117, 135, 
143, 259 

Solovjov V. 5—9, 18, 130, 
164, 300, 301, 305, 457 
Sortais G. 298 


134, 


150, 


„Souriau P. 536 

Spencer H. 137 

Spengler O, 160—162, 165, 172, 
174, 313, 345, 346, 352, 383, 385— 
395, 399—404, 407, 408, 413, 414 
Spinoza B. 85, 117, 126, 127, 236 
Stagirietis žr. Aristotelis 

Stein L. 193 

Struvę P. 74 

Sverdiolas A. 25 


Šalkauskaitė A. 10 
Šalkauskienė J. 596 
Šalkauskis S. 5—25, 110 


Tagorė R. 160, 384 

Taylor H. 485 

Tolstoj L. 150, 165 

Tomas Akvinietis, šv. Tomas 9, 
18, 41, 54, 71, 77, 96, 97, 107, 
108, 112, 115, 121—123, 133, 138, 
143, 147, 196, 212, 236, 283, 290, 
453, 455, 456, 484, 490 
Trendelenburg A. 285 

Truikys L. 576 

Tumas-Vaižgantas J. 7 


Vereščigin V. 581 

Vydūnas 150, 210 

Vischer F. T. 546 

Volkelt J. 468, 505, 515, 517, 525, 
542 


Willems (?) 298 

Wilson T. W. 163—165 
Windelband W. 74, 183, 210, 211 
Witasek 468 

Wolff Ch. 12, 109, 117, 122, 123, 
128 Á 

Worms R. 202 

Wulf M. de 9, 75, 296 

Wundt W. 74, 79, 110, 121, 182, 

